
,Naš cilj je Bosna slobodnih ljudi, Bosna u kojoj će se poštovati čovjek 
i njegova prava. Konceptu jednonacionalnih, jednovjerskih i jednostranačkih 
paradržava — kažem to u množini — mi suprotstavljamo naš koncept slobode i 
demokratske Bosne. Mržnji i netrpeljivosti mi suprotstavljamo demokratiju i 
toleranciju. Kada to geslo ispišemo na svim našim zastavama, onda treba da 
tome postojano težimo. 

Svaki narod ima svoju obećanu zemlju. Naša obećana zemlja je 
Bosna...Bitna je stvar da Bosna opstaje, a kako će opstati? Treba da ostanu 
Srbi-Srbi, Hrvati-Hrvati, Bošnjaci-Bošnjaci, ali da budu prije svega Bosanci". 


Alija Izetbegović 


,Bogumilsko je doba svojevrstan fenomen, kao i bogumilska kultura i 
civilizacija. Nemamo dovoljno dokumenata o njihovoj civilizaciji, sve je 
uništeno, ali je kamen ostao. Vrijeme bogumilskog svijeta je bilo čudno i 
opasno. I s jedne i s druge strane od obadvije ih je crkve čekala lomača. 
Onda su oni našli utočište u islamu. To je jasno i tu nema ništa što se ne bi 
dalo objasniti... | nije čudo da je sve ono kasnije uslijedilo oko Bosne, ona 
otimačina i borba za njenu dušu..." 


Miroslav Krleža 

PREDGOVOR AUTORA 


Dragi čitaoče! 


Ove godine navršava se 20 godina moga intenzivnog pisanja o Bosni i 
Hercegovini i njenoj borbi za očuvanje teritorijalnog integriteta, suvereniteta i 
političke nezavisnosti. Pretpostavljate da je to period od 1992. do 2011. godine, 
dakle, od godine međunarodnog priznanja nezavisnosti i suverenosti Bosne i 
Hercegovine, svo vrijeme njenog stradanja agresijom Srbije, Crne Gore i Hrvatske i 
genocidom u Srebrenici, Dejtonskog sporazuma i šesnaest godina njenog 
postdejtonskog mira. 


U tom vremenu svakodnevno sam pratio ta događanja i zapisivao vlastita 
viđenja i osjećanja tragedije Bosne i njenih ljudi sve tri vjere i etničke zajednice, kao i 
ostalih građana Bosne i Hercegovine, kao i njeno funkcioniranje kao države u 
ratnom i poratnom vremenu, kao i odnosa međunarodne zajednice i njenih 
predstavnika u Bosni i Hercegovini, registrujući učinke i njihove i naše vlasti. 


U tom periodu napisao sam oko dvije stotine dužih i kraćih eseja i 
komentara. U izboru za objavljivanje u ovoj knjizi prednost sam dao onim u kojim 
sam se bavio identitetom, integritetom i suverenitetom Bosne i Hercegovine kao 
države i Bošnjaka kao nacije, koji su prvobitnim planom Srbije, Crne Gore i Hrvatske 
s jedne, i Velike Britanije, Francuske i Rusije, s druge strane, bili osuđeni 1992. 
godine na nestanak. Božijom pomoći i našom voljom za opstankom, uspjeli smo uz 
razumijevanje svjetskog javnog mnijenja, jer se sve dešavalo pred televizijskim 
ekranima, da se probudi moralna savjest čovječanstva i da uz pomoć prijateljskih 
naroda i država preživimo. A kako u miru živimo znate iz vlastitog iskustva, a 
djelimično će te to saznati i čitanjem ove knjige. 

Da bi bolje razumjeli sadržaj odabranih priloga kao mojih refleksija na 
konkretna događanja, objavljujem ih po godinama u kojima su nastajali. Pored moga 
autorskog teksta, odlučio sam da na početku knjige štampam pod naslovom 
PROLEGOMENA izbor tekstova drugih autora i dokumenata od vremena nastanka 
imena Bosna do Dejtonskog sporazuma i Presude Međunarodnog suda pravde o 
genocidu u Srebrenici. Svrha PROLEGOMENE je da historijskim činjenicama 
potvrdi da Bosna nije država od jučer već da ima svoj kontinuitet i diskontinuitet kao 
i njeni susjedi, i da je njeno društvo obogaćeno multikonfesionalnim i multietničkim 
sastavom svojih građana koji emaniraju duh tolerancije i njeguju tradiciju svoga 
milenijumskog suživota. 

U prilogu knjige stavio sam dva relevantna aktuelna dokumenta ,Otvoreni 
apel 202 bh. intelektualca" i ,Pismo podrške 69 intelektualaca iz svijeta" upućena 
relevantnim međunarodnim organizacijama da se ubrza državna obnova multiet- 
ničke BiH. 

2011. godina je i jubilarna godina obilježavanja 50. godišnjice Fakulteta 
političkih nauka na kome sam proveo više od 40 godina u svojstvu nastavnika na 
predmetima Politički sistem Bosne i Hercegovine, ranije SFRJ, i Osnovi države i 
prava, uz zahvalnost što mi je omogućio da ostvarim neke od svojih mladalačkih 
snova. 

Svrha ovakvog sadržaja knjige je da se mladim ljudima koji studiraju 
društvene nauke pomogne da bolje razumiju i cijene sve ono kroz šta su u svojoj 
povijesti njihova domovina Bosna i Hercegovina i njeni ljudi prolazili da bi opstali i da 
bi živjeli u slobodi. 


Sarajevo, april 2012. godine 0. I. 

PREDGOVOR PROF. DR. ASIM MUJKIĆ 


Najnovija knjiga profesora Ibrahimagića predstavlja obimniji izbor dužih ili 
kraćih eseja, studija,kritika, komentara i natuknica, ukupno njih devedeset. 
Interdisciplinarnog je karaktera obuhvaćajući u najširem smislu politologiju, pravo, 
sociološko-kulturološke analize, historijske osvrte uz monografske prikaze važnih 
aktera bosansko-hercegovačkog naučnog, državnog i političkog identiteta kao što su 
Hasan Kafija Pruščak, Hamdija Ćemerlić, Husein Ćišić, Mehmed Spaho, Hamdija 
Pozderac i Alija Izetbegović. Ono što čini knjigu posebno vrijednom je to da 
predstavlja svojevrsnu intelektualnu hronologiju najvažnijih događaja, nadanja, 
razočarenja, ideja, prijedloga, analiza i osvrta koji zasijecaju čvorišne tačke u 
konstrukciji bosanskohercegovačke političke zajednice u protekle dvije decenije. 
Riječ je najprije o problemima, kako sam autor u uvodu navodi, identiteta, integriteta 
i suvereniteta države BiH i položaja Bošnjaka kao njezinog konstitutivnog naroda. 
Rekao bih da, koliko je meni poznato, niti jedan rukopis iz ovih oblasti ne obuhvaća 
cjelovitiju sliku bosanskohercegovačko-bošnjačke perspektive u proteklih 20 godina 
nezavisnosti BiH kao ovaj spis profesora lbrahimagića. Iz jednog u drugi tekst 
možemo pratiti, hronologiju artikuliranja, lutanja, dovođenja u znak pitanja, 
promišljanja smisla bosanskohercegovačke države i pozicije bošnjačkog naroda u 
njoj. 

Osim ove nesumnjivo naučne dimenzije tekstova, ova zbirka predstavlja i 
historijski podsjetnik na sve one teške dileme i iskušenja pred kojim su se nalazile 
probosanske snage a koje su im nametali prečesto filmski brzi slijedovi događaja u 
kojima je trebalo razabirati smisao i donijeti važne odluke. Sjetimo se samo 
problema prouzročenih pritiscima i raspravama oko prihvaćanja Owen-Stoltenb- 
ergovog mirovnog plana koji je podrazumijevao temeljitu = etno-teritorijalnu 
prekompoziciju BiH na osnovu rezultata počinjenog genocida i etničkog čišćenja 
postignutog ilegalnom upotrebom vojne sile stranih država. Bili su to prijelomni 
trenuci u historiji jednog naroda i države koji je bio suočen s tvrdom, a Ibrahimagić 
će u svojim analizama pokazati lažnom dilemom, biološkog nestanka ili prihvaćanja 
labavog pseudo-konfederalnog saveza mini nacionalnih država koji bi obesmislio 
samu ideju bosanskohercegovačke države. Tu su zatim, dramatična iskušenja 
Prvog bošnjačkog sabora, nametnutog washingtonskog sporazuma, odnosa prema 
genocidu u svijetlu neviđenog pokolja u Srebrenici, a potom i nedorečenosti na 
brzinu sklepanog Dejtonskog mirovnog sporazuma kojima je Ibrahimagić posvetio 
dužnu pažnju od samog početka pa do današnjeg dana. Svi ovi i niz drugih 
dramatičnih momenata koji su značajno uticali na oblik vladavine i uređenje 
bosanskohercegovačke države popraćeni su ne samo lbrahimagićevim osvrtima i 
analizama već i nizom konkretnih ustavnih, zakonskih, političkih i institucionalnih 

rješenja koja je Ibrahimagić u dvodecenijskom kontinuitetu predlagao najodgovo- 
rnijim političarima u BiH i najširoj javnosti i to s ciljem prevazilaženja blokada i lakšeg 
funkcioniranja ove naše kompleksne političke zajednice. 

Ono što je, po mom sudu, najvažnija karakteristika pristupa profesora 
Ibrahimagića tim ključnim problemima u proteklih dvadeset godina je njegovo 
najdublje uvjerenje da su najviši standardi demokratije i demokratske institucije 
krajnja linija odbrane kako BiH tako i bošnjačkog naroda. U ona vremena vojno- 
političkih pritisaka, egzistencijalne drame kroz koju su prolazili građani BiH u cjelini 
insistiranje na demokratskim principima nasuprot oportunom modelu etnonacionalne 
homogenizacije koji se činio spasonosnim rješenjem na dohvat ruke predstavljao je 
rijetko viđen čin građanske i intelektualne hrabrosti i odgovornosti. Ibrahimagić se u 
tim sudbonosnim trenucima obraćao javnosti nizom kraćih, jezgrovitih tekstova 
objavljenim u dnevnoj štampi što pokazuje da je on bio angažirani intelektualac koji 
pokušava djelovati na javni diskurs i to ne s akademskih, profesorskih visina, nego 
nuđenjem jednostavnih obrazaca interpretacije i razumijevanja naše kompleksne 
društveno-političke problematike što je bilo od izuzetne važnosti za šire javno 
promišljanje i debatu. Bez takvog predanog djelovanja, važne odluke bi bile prepušt- 
ene jedino trenutnim hirovima predstavnika političkih elita. 

Mora se, nakon uvida u knjigu reći i sljedeće: ne postoji niti jedan važan, 
strukturni društveno-politički problem koji se u posljednjih dvadeset godina pojavio a 
Ibrahimagić. Još važnije, niti jedna od tih analiza nije prošla bez konkretnih 
prijedloga za rješenje alterantivnih pristupa čak i kada nam se činilo da nešto, kako 
se uobičavalo govoriti u posljednjih dvadeset godina 'nema alternativu'. Profesor 
Ibrahimagić je uvijek bio u stanju da ponudi alternativu, pokazati nam da se o nekom 
problemu može misliti i na drugačiji način, da može biti bolje. Slagali se mi ili ne 
slagali s nekim njegovim promišljanjima ili ponuđenim rješenjima, neizbježno nam se 
nameće zaključak da je kroz rukopis Omera lbrahimagića u posljednjih dvadeset 
godina savremena bosanskohercegovačka država zadobijala prijeko potreban 
vokabular svoje političke i društvene samosvijesti. Kroz ove tekstove Bosna je po 
prvi put sistematski promišljala samo sebe u svojim okvirima, što Ibrahimagića Čini 
jednim od rijetkih autora koji je ostao vjeran toj zadaći. 

Da bi što uspješnije kontekstualizirao svoje mišljenje i podvukao ono što je 
smatrao izuzetno važnim za fundamentalne karakteristike bosanskohercegovačke 
državnosti i identiteta, Ibrahimagić je u prolegomeni knjige izvršio odabir tekstova 
drugih autora i dokumenata od vremena nastanka Bosne pa do današnjih dana, što 
ovu knjigu čini još vrijednijom. 

Druga važna karakteristika Ibrahimagićevog pravnog i političkog mišljenja, 
uz privrženost demokratskim principima, institucijama i rješenjima je, a to sam već 
nagovijestio, nevjerovatna energija, optimizam i uvijek otvorena politološko-juristička 
imaginacija koja se nikada ne miri s bezizlaznošću. Tom imaginativnom inventivno- 

šću on cijeli jedan niz naizgled bezizlaznih pravnih i političkih situacija plauzibilno 
transfromira u izvedive i demokratskim standardima prihvatljive moguće pravce 
djelovanja. Poput rasprava koje su pratile američki ustav od njegovih početaka u 
kojima se akteri debate dijele na 'bukvaliste' i 'kontekstualiste', Ibrahimagićev 
iznenađujući kontekstualizam usidren na demokratskoj viziji BiH kao moderne 
demokratske države u kojoj se afirmiraju nacionalni, politički i kulturni interesi , kako 
on kaže, na jedan građanski način dokazao se kao jaka brana pred poplavom 
domaćih bukvalista, koji bi insistirajući na takozvanom 'slovu' Dejtonskog ustava 
najradije zadržali ono što je stečeno ratnim djejstvima, pa čak i ako to znači, a u 
principu mora da znači, redukciju građanskih prava i sloboda svih građana ove 
zemlje. 

S tim u vezi, ono što bih posebno istakao je to da se Omer Ibrahimagić nije 
odricao građanskog demokratskog okvira ni onda kada je BiH bila kao država na 
rubu opstanka. U pismu upućenom Izetbegoviću i Reisu Ceriću 22.7.1993. 
Ibrahimagić se drznuo raskrinkati ono što je s pravom nazvao 'lažnom dilemom' — 
država ili narod, a koja je tih sudbonosnih dana počela uzimati maha i na teritorijima 
pod kontrolom Armije RBiH. Ibrahimagić je zdravorazumski jasno pokazao da bez 
države građani BiH i bošnjački narod ne bi imali nikakvu budućnost. ,Ako sačuvamo 
državu", rekao je tada Ibrahimagić, ,sačuvaćemo i narod, ako izgubimo državu, 
izgubićemo i narod. Narod će biti privremeno smješten u rezervate o kojima će se 
brinuti UN do definitivnog njihovog raseljenja i nestanka". Nestankom države, narod 
privržen Bosni i Hercegovini prestati će biti političkim subjektom i postati objektom 
tek humanitarne skrbi. Ibrahimagić je tada detektirao jednu izuzetno opasnu 
strategiju nekih od ključnih aktera međunarodne zajednice da se sa ravni političkog, 
cijeli bosanski problem, preseli na ravan humanitarnog. Biti humanitarni problem 
znači prestati biti politički problem, što također znači depolitizirati građane BiH koji 
su se upravo kao politički subjekti izrazili na Referendumu za nezavisnost 1992. 
gdje u budućnosti vide svoju političku zajednicu i u krajnjem, znači prostor BiH 
pretvoriti u puki geografski pojam otvoren za posezanja drugih političkih subjekata. 
Opasnosti ove depolitizacije na žalost prisutne su u i oko BiH i danas. Naime, i 
danas je u glavama nekih uglednika i nacionalnih dušebrižnika prisutna ista dilema 
koja može da dovede do novih formi depolitizacije, pa da se tako naprimjer Bošnjaci 
reduciraju s političkog na usko-konfesionalni subjektivitet. Zato je upravo ovaj kratki 
Ibrahimagićev tekst trajna opomena i ako se jednom bude pravila antologija ključnih 
tekstova koji svjedoče kontinuitet bosanskohercegovačke državnosti on će u njoj 
zasigurno imati svoje mjesto. 

Većina tekstova, bez obzira na vrijeme kada su nastajali i danas su 
zastrašujuće aktuelni — premda mislim da bi Ibrahimagić lično bio najsretniji da 
možemo reći da to više nisu. Na žalost, reaktualizirane su, nakon kratkotrajnog 
poratnog zatišja one stare ideje i pritisci da se država etnički podijeli, da konstitutivni 
narodi obrazuju svoje nacionalne republike i s tim u vezi pritisak je posebno 

usmjeren na bošnjački blok unutar kojeg još uvijek dominira svijest o presudnoj 
važnosti bosanskohercegovačkog državno-pravnog okvira. Pozivanje bošnjačkih 
političara na ovaj okvir vješto se ideološki interpretira kao unitarističke pretenzije. 
Tekst Omera lIbrahimagića je svjedočanstvo da, suprotno od sve učestalijih i 
reaktiviranih optužbi na račun 'unitarizma Sarajeva', u tom gradu ta opcija nije 
nikada bila uzimana za ozbiljno. Zatim, takozvano 'partnerstvo nacionalnih blokova" 
što se sa svakim izborima u BiH, uključujući posebno ove posljednje od 2010, 
reaktualizira uvlačeći u svoju nakaradnu logiku čak i važne međunarodne aktere 
(Angela Merkel), za Omera lbrahimagića je nedemokratska institucija koja kako 
autor u jednom tekstu kaže, proces odlučivanja izvlači iz vlade i parlamenta u vrhove 
partnerskih stranaka, čime se dovodi u pitanje ustavno funkcioniranje države i njenih 
institucija i uvodi etno-oligarhijski model vladavine. 

Više je nego jasno, iz tekstova profesora lbrahimagića, da se ovaj 
dvodecenijski etnopolitički model ne samo pokazao bezuspješnim, nego se iznova 
potvrđivao kao destruktivan i opasan. On opstoji isključivo na način generiranja krize 
i konflikta. U tom svijetlu autor je nekih desetak mjeseci prije potpisivanja 
Dejtonskog mirovnog sporazuma anticipirao sljedeće: ,Ako i bude iznuđeno kakvo 
takvo mirovno rješenje, odužit će se s njegovom primjenom. Razlog tome će biti da 
agresor želi u miru ostvariti ono što nije mogao ostvariti ratom: dugoročno 
osporavanje bosanske državnosti kroz opstrukciju svakog dogovora". Nije li ova 
konstatacija precizna kvalifikacija svih postdejtonskih godina? Najnoviji politički 
pritisci kojima se iznova nameće nedodirljivost takozvanog autentičnog etničkog 
predstavljanja uz pojačan pritisak na 'Sarajevo' (što god pod time podrazumijevali) 
da konačno prihvati etničku teritorijalizaciju na temelju takozvanih realnosti na 
terenu, jasan je pokazatelj aktualnosti ratnih ciljeva koje smo mogli čuti sa 
skupštinskih klupa u jesen 1991 od poslanika SDS-a ili sa utemeljiteljskog skupa HZ 
Herceg-Bosne u novembru te godine. Ovaj dvodecenijski pritisak bio je i ostao 
usmjeren na ono što Omer Ibrahimagić naziva 'dvjema konstantama BiH': prva — 
teritorijalna izmiješanost stanovništva i ravnopravnost sva tri njena naroda na 
cijelom državnom prostoru i druga — da se Bosna ne da podijeliti, da je etnički 
nedjeljiva. 

Paralelno s promišljanjem i artikuliranjem fundamentalnih demokratskih 
okvira za jedno složeno društvo kakvo je bosanskohercegovačko, Omer lbrahimagić 
je značajan dio svog intelektualnog napora posvetio promišljanju i artikuliranju 
bošnjačke nacionalne svijesti, pokušavajući, s jedne strane naglasiti njegovu 
sudbinsku vezanost za historiju i prostor BiH, a s druge strane definirati njegove 
ključne identitetske odrednice. Važno je napomenuti da pri tome Ibrahimagić nije 
pokušavao po analogiji 'susjednih' destruktivnih nacionalizama koji su značajno 
obilježili najnovije razdoblje bosanskohercegovačke povijesti, Bošnjake apstrahirati 
iz šireg bosanskohercegovačkog konteksta kojega u bitnom smislu karakterizira 
susret i identitetsko oblikovanje u interakciji s drugim, jedno široko međusobno 

prožimanje u zajedničkom tkanju komunikativne mreže bosanskohercegovačkog 
društvenog i kulturnog horizonta. Političku dimenziju bošnjačke opstojnosti on uvijek 
vezuje za državni okvir BiH i bosanstvo u političkom, državljanskom smislu. Za 
autora bošnjaštvo ima smisla jedino ako se razumijeva u širem kontekstu bosanstva 
i to je aksiom njegovog samoodređenja, kao što, podjednako, velikosrpstvo ili 
velikohrvatstvo ima uopće smisla ako se to bosanstvo, i uopće sve bosansko 
negira na svakom koraku i svim sredstvima: oružjem, progonstvom, ratnim Zloči- 
nom, teritorijalnim zaposijedanjem, svakodnevnom praksom diskriminacije, preime- 
novanjima gradova, sela, ulica i trgova i tome slično. Autor šire razrađuje tezu po 
kojoj Bošnjaci treba da se, u političkom smislu, zalažu za trostruko priznanje: 
jednaka zaštita i poštovanje integriteta individuuma, potom kao pripadnika etničke ili 
kulturne grupe, a na kraju, kao građanina uz jasnu distinkciju između etničkog i 
državnog naroda. 

Dominantni etnopolitički ustroj unutar kojeg jedina politička relevancija za 
građanina BiH biva rezervirana samo za njegovu ili njezinu etničku pripadnost već 
dvije decenije rezultira ne samo kršenjem individualnih prava i sloboda i demontažu 
državljanskog građanskog identiteta, već i stvaranje pretpostavki da se uz zatečeno 
etnoteritorijalno stanje na terenu, etnonacionalna politička volja u datom trenutku 
realizira u vidu klasičnog modela nacionalne države na 'svom teritoriju! unutar BiH. 
Zbog toga Omer Ibrahimagić stalno insistira da političke organizacije koje se bore za 
vlast moraju imati vlastite političke programe koji će reflektirati interese cjeline 
društva, upravo ono opće dobro, nasuprot etno-entitetskom političkom organiziranju 
koje, kako autor kategorički tvrdi, uopće nije političko organiziranje jer podrazumij- 
eva samo interese svoje etničke grupe, ali ne i interese društva kao cjeline ili 
interese svih građana u državi kao njenih političkih subjekata. 

Dakako, plodna misao Omera lIbrahimagića ostavlja mjesto i pravo na 
neslaganje. Između ostalog, ne slažem se s autorom da Bošnjacima treba nešto kao 
'nacionalni program'. Takve dokumente smatram s jedne strane opasnim i podlo- 
žnim svakovrsnom manipuliranju, a s druge strane anahronim jer vode u klasično, 
devetnaestovijekovno nacionalno utemeljivaštvo. Također mislim da je korisnost 
institucionalnog zaokruživanja bošnjačkog naroda u vidu sabora upitna, osobito ako 
se ima u vidu historijat i posljedice institucionaliziranja druga dva bosanskohercego- 
vačka naroda. Ali sva ova i druga pitanja ostaju otvorenim za široku raspravu koju 
upravo otvara Ibrahimagić. 

Zbog svega navedenog smatram da je objavljivanje ovog rukopisa od 
izuzetnog značaja za širu javnost, a osobito za akademsku zajednicu i njen najmlađi 
dio, studente koji će, uvjeren sam naći dovoljno poticaja da sami kritički počnu 
preispitivati ovu uistinu zbunjujuću i naizgled besperspektivnu stvarnost. 


Prof. dr. Asim Mujkić 

1. BOSNA JE IME TRAČKOG PLEMENA BASANISA' 


PORIJEKLO IMENA BOSNA 


Ime Bosna, kao Boowva (Bosona), prvi put se spominje u djelu Konstantina 
Porfirogenita ,De administrando imperio", nastalom sredinom 10. vijeka. U 
bosanskim srednjevjekovnim izvorima ime se piše različito, kao bocHua, DocaHa, 
bocuHa. U latinskim izvorima ime je bilježeno kao Bossona, Bossina, Bosna. U 
pismu dukljanskog kralja Vukana, upućenom papi Inoćentiju III, iz 1199. godine, stoji 
Bessina.! 


Najstariji oblik BOdowva (Bosona), pored oblika Bossona koji se spominje u 
pismu bana Stjepana II Kotromanića što se odnosi na razrješenje računa braće 
Držića, od 18. oktobra 1334. godine, ima svoju paralelu i u zapadnim izvorima. 
Zapadni izvori bilježe Sklavonia ili Bosona. Oblik Bosona zabilježio je pijemontski 
dominikanac Anzelmo iz Aleksandrije (fo. 1279).2 


Mnoge evropske države imenovane su po imenima naroda koji u njima žive. 
Njemačka je zemlja Nijemaca, Francuska — Francuza, Italija — Italijana, Rusija — 
Rusa, itd. Za Bosnu su od posebnog značaja susjedne zemlje, Srbija i Hrvatska. 
Srbija je zemlja Srba, Hrvatska — Hrvata. Po istom povijesnom i onomastičkom 
ključu, Bosna je zemlja — Bošnjana ili Bošnjaka.? 


Donji Krajevi, Usora, Soli, Podrinje i Zagorje, u srednjevjekovnim izvorima, 
jesu Bosna iz razloga Što su i u njima, poput naselja Bosna, živjeli Bošnjani. Da su u 
tim zemljama živjeli Srbi i Hrvati, kako se to pseudoznanstveno dokazuje duže od 
jednog stoljeća, te zemlje zvale bi se Srbijom ili Hrvatskom. Međutim, nazivi tih 
zemalja ne sadržavaju niti jedan drugi etnik osim etnika Bošnjanin, koji i logički 
proizlazi iz zbirnog imena Bosna. Prema tome, determinacija imena Bosna etnička 


") Izvodi iz rukopisa knjige akademika prof.dr. Ibrahima Pašića ,Tračko ime Bosna i Tračani u Bosni". 
Rukopis je u pripremi za štampu. Upor: I. Pašić, ,Tračko ime Bosna" (feljton), ,Preporod", Islamske 
informativne novine broj 19/957 od 1. oktobra 2011, str. 48 


! Isto. 
? Isto. 
3 Preporod", broj 22/960 od 15. novembra 2011, str. 55. 

je. Ključ u rješenju imena Bosna etnički je. Ime zemlje Bosne Zasigurno nije nastalo 
po rijeci Bosni. 


Ime bosanskog naroda, odnosno Bošnjana, ključno je u nastanku imena 
Bosna. Jezgro tog naroda živjelo je na prostoru srednje Bosne i današnjega 
Visokog. Po narodnosnom imenu Bošnjani matično naselje tog naroda nazvano je 
imenom Bosna. Pripadnici istog naroda — u interpretaciji historičara Pave Anđelića s 
kojom se možemo uslovno složiti — kasnije su rasprostranjeni i na prostoru Uskoplja, 
Neretve, Rame, Borča, Donjih Krajeva, Usore, Soli, Podrinja i Zagorja." 


HIPOTEZA O IMENU BOSNA NASTALOM 
OD IMENA TRAČKOG PLEMENA BESI 


Jedna od hipoteza o imenu Bosna jeste hipoteza po kojem je bosansko ime 
nastalo od imena tračkog plemena koje se zvalo Besi. Iz literature koja je o tome do 
sada napisana, od 15. pa do 19. stoljeća, vidi se da je hipotezu zastupala desetina 
historiografa. Hipoteza je vrlo važna, iz razloga što u etnogenezi Bošnjaka Tračani 
učestvuju s 4%. S aspekta pouzdanog DNK metoda kojim je utvrđen taj procenat, 
hipoteza je, u svojoj osnovi, zasigurno plodonosna, ali traži svoju historiografsku i 
lingvističku potvrdu. Svojevremeno je imala znatan broj pristalica. Sredinom 19. 
stoljeća došla je u koliziju s velikodržavnim projektima Srbije i Hrvatske i s 
panslavističkim srbokroacijama Bosne. Iz tih razloga, politički motivirani srpski i 
hrvatski historičari dali su joj atribuciju politički motivirane i nenaučne hipoteze. 
Osporavana je pseudoznanstveno, ideološki i načelno, bez znanstvenih istraživanja 
koja bi je argumentirano negirala ili potvrdila. Svakako, osnovni razlog takvoga 
postupanja bio je s ciljem da se dokaže da prostor današnje Bosne i Hercegovine 
nije povijesno autentičan, te da je srpski ili hrvatski. Pošto su Srbi i Hrvati porijeklom 
Slaveni, politički motivirana srpska i hrvatska historiografija, posebno novija, tezu su 
ignorirale u potpunosti." 


U historiografiji, od 15. do 19. vijeka, impozantan broj historičara zastupao 
je hipotezu o tračkim Besima, pretečama Bošnjaka. Za Bese se smatralo da su u 
Bosnu došli iz Trakije, odakle su ih Bugari protjerali, te da su zemlji i rijeci Bosni dali 
ime. Pristalice hipoteze bili su Bonifinis Antonio, Sebastijan Munster, Milić 
Velimišljić, Ludovik Crijević Tubero, Mavro Orbini, Carlo du Fresne, Daniel Farlati, 
Gian Antonio Bomman, Ivan Franjo Jukić, Pasko Vasa efendija, E. Picot de Sainte- 


+ |sto. 
5 (sto. 
$ |sto, str. 55. 

Marie, Abel Lukšić, Andrija Kačić-Miošić, Filip Laštrić, Salih Sitki Hadžihuseinović 
Muvekit." 

Sredinom 19. vijeka, hipoteza o Besima, pretečama Bošnjaka, došla je u 
koliziju s velikodržavnim projektima Srbije i Hrvatske prema Bosni i Hercegovini i 
počinje se napuštati. Po svojoj suštini, hipoteza je pokazivala da Bošnjaci, po svom 
porijeklu, nisu Slaveni, kao Srbi i Hrvati i, zbog toga, nije odgovarala politički 
motiviranoj panslavizaciji Bosne i Hercegovine i njenoj srbizaciji i kroatizaciji. Na 
kraju, hipoteza je odbačena, iako o njenom tobožnjem naučnom neutemeljenju nije 
napisan niti jedan naučni rad. Međutim, hipoteza o tračkim Besima, pretečama 
Bošnjaka, znanstveno je utemeljena hipoteza. 


Mavro Orbin jedan je od prvih i najznačajnijih južnoslavenskih historičara. 
Njegovo Kraljevstvo Slovena, iz 1601. godine, svojevremeno mu je donijelo svjetsku 
slavu. U Orbinijeve informacije, koje se odnose na Bosnu i Bese svojevremeno nije 
bilo sumnje. Prema informaciji Mavra Orbinija, koji se poziva na djelo Ludovika 
Crijevića ,O poreklu Turaka" i Kosmografiju Sebastijana Munstera, Besi su živjeli u 
Trakiji zajedno s Bugarima, sa kojima su došli u sukob. ,Besi, proterani od Bugara s 
kojima su živeli u svađi u Trakiji, dođoše u Gornju Meziju i zauzeše područje koje 
leži između reke Save, Vardara, Drima i Jadranskog mora. Međutim, tokom 
vremena došlo je do promene u imenu naroda: slovo E zamenjeno je slovom O. | 
tako od Besi posta Bosi, a odatle Bosna. Prema tome, varaju se oni koji vele da su 
Bosanci dobili svoje ime po reci Bosni. Pre će biti da je ova reka dobila ime po 
pomenutom narodu, koji se morao i te kako boriti pre nego što je pokorio Meziju".$ 


Oskudnost povijesnih izvora ne dozvoljava veći iskorak u najstariju besko- 
gotsku povijest, koja je obavijena tamom. Pa ipak, iz onoga što nam omogućava 
historijski metod, moguće je izvesti nekoliko važnijih zaključaka: 1) Etnička povijest 
rimskih provincija Moesie inferior i Trakije, u periodu od 348. godine do 8. stoljeća n. 
e. zajednička je povijest Besa i Gota. 2) U periodu od 348. godine do 8. stoljeća na 
tlu današnje Bugarske odvijao se proces besko-gotske simbioze, o kojoj se skoro 
ništa ne zna. 3) Historijski tok besko-gotskih susretanja i odbijanja, na istom 
geografskom prostoru, morao je imati neke zajedničke povijesne konkordanse i 
magistrale koje je trasirao jači i opstojniji narod, što su bili Goti. 4) Gotsko arijanstvo, 
u periodu misionarskih djelatnosti arijanske crkve na mezijsko-tračkom {lu, širilo se i 
obuhvatilo određeni broj Besa, koji su prelazili na arijansku vjeru. 5) Ako je 


7 Isto, str. 45-52. 
8 Prema: |. Pašić, ,Tračko ime Bosna" (feljton), ,Preporod", br. 22/960 od 15. novembra 2011, str. 55. 

bosanska narodna crkva i kasnija Crkva bosanska arijansko-gotskog porijekla, u 
bosanskoj narodnoj crkvi i Crkvi bosanskoj ne mogu se isključiti beski (trački) etnički 
elementi. 6) S velikom vjerovatnoćom može se pretpostaviti da je na tle današnje 
srednje Bosne, s Vulfilinim Gotima, došao i određeni broj Besa.? 


IME BOSNA NASTALO JE OD IMENA 
TRAČCKOG PLEMENA BASANISA (BASANISAI) 


Kategoričkim odbacivanjem hipoteze o Besima, pretečama Bošnjaka, po 
principu crno — bijelo, ignorirali bi se Igeneini podaci o 4% tračkih etničkih elemenata 
u etnogenezi bosanskog stanovništva, a oni su egzaktna činjenica. Igeneini 
etnogenetski pokazatelji, ne samo za Bosnu, otkrivaju da se mnogim dosadašnjim 
historiografima ne može vjerovati. Zbog Igenee, historičari su definitivno izgubili 
ekskluzivno pravo da oni, i samo oni, prosuđuju o našoj prošlosti. Stoga, historičari 
koji odbacuju hipotezu o Besima, a nisu ponudili neku drugu hipotezu čije su 
ishodište trački etnički elementi u Bosni, pripadaju povijesničarskoj zanatlijskoj 
radinosti i njih je vrijeme pregazilo. Hipoteza o Besima, pretečama Bošnjaka, stara 
je 5— 6 stoljeća i nju je zastupala desetina autora za koje se ne može tek tako reći 
da su bili neznalice i u zabludi. U svemu tome, primjenom lingvističkog i 
onomastičkog metoda, trački etnički element u Bosni moguće je razabrati i precizno 
konkretizirati, između ostalog, i kroz etimologiju imena Bosna. S tim u vezi, nužno se 
podsjetiti teoretski valjanih i lingvistički utemeljenih elaboracija imena Bosna čiji 
autori su, što direktno što indirektno, veliki lingvisti poput Hansa Krahea i Antona 
Mayera.!0 


Ime Bosona, što je najstariji poznati naziv za Bosnu, nepogrešivo se izvodi 
iz imena tračkog etnika Baoaviodi, Basanisai. Riječ je o tračkom plemenu što ga u 
6. stoljeću spominje Stefan Bizantinac. Geografski položaj plemena, u Trakiji, nije 
poznat. Za Basanisai-e, što treba razumijevati kao Basanise, Bizantinac samo kaže 
da su pleme tračko (Bagavigai, črvog Općkiov), bez konkretnih navoda na kojem 
tračkom prostoru su bili nastanjeni. 


U kasnoj antici svi Tračani obuhvaćeni su imenom Besi. To znači da su i 
Basanisi također Besi, što je neosporno. Ime tog tračkog plemena, pored imena 
Bosna u kojem je sadržano, nalazi se i u insignijama bosanske robinje Araditca de 
nascione bosanasiorum, što je prodana u Barceloni 1399-1402. godine; u imenu 


9 (sto. 
10 |sto. 

naselja "Bosna", što se nalazilo na tlu današnjeg Visokog; u imenu "Vrhbosania" 
(,Vrhbosna, grad u stara vremena plemenit, kog pisaoci napominu pod imenom 
Vrhbosania", |. F. Jukić).!'! "Plemeniti grad" Vrhbosna pripadao je plemenu tračkih 
Basanisa, kao i čuvena bosanska "plemenita baština". Ime Basanisa, pod skraćenim 
imenom Basani, spominje se i u jednoj bugarskoj hronici iz 1512. godine, a 
prepoznaje se i u podrinjskom fitonimu Basan.'? 


Uz "plemeniti grad Vrhbosaniu", srednjovjekovni izvori o Bosni na više 
mjesta sadržavaju brojne druge navode o "plemenu bosanskom". Poseban značaj 
imaju izvori o trgovini bosanskim robljem. S tim u vezi, u notarskoj ispravi od 21. 
februara 1391. godine, "Radoslava kći Tvrđoševa, plemena bosanskog, ispovijeda, 
da je robinja Marina Radoste Dubrovčanina, koji ju je kupio od Vukoslava 
Prvoševića iz Bosne za 26 perpera i 8 groša."!3 U istim izvorima formula de genere 
Bosnensium posvjedočena je desetinu puta. Za bosansku robinju Agnesu se kaže 
da je ,de genere et nactione Bossinensium" iz čega se vidi da je ,od plemena i 
naroda bosanskoga". Posljednja formula, u zbirci historičara Mihaila Dinića o trgovini 
robljem, posvjedočena je u nekoliko isprava. !4 


"Pleme bosansko" nekadašnji su Basanisi. 


Bosanska "plemenita baština", jedna od posebnosti srednjevjekovne Bosne, 
baština je plemena Basanisa. U svojim počecima ona je imala izrazito plemenski i 
kolektivan karakter, usljed toga što je tu baštinu, u srednjoj Bosni, Basanisima 
najvjerovatnije dodjelio Justinijan, poslije njihovog protjerivanja iz Trakije. U suštini, 
bizantski car bio je prvi vlasnik zemlje koju su u Bosni zaposjeli Basanisi i tu zemlju, 
ili "plemenitu baštinu", samo zbog toga, baštiniku nije mogao otuđiti ni bosanski kralj. 


U vjerskom smislu, Basanisi su najvjerovatnije pripadali šizmi "Tri poglavlja", 
što se može zaključiti iz definicije vjere bosanske koja se, u Bilinopoljskoj abjuraciji 
iz 1203. godine, definira šizmatičkom. Šizma "Tri poglavlja" jedna je od najvećih 
crkvenih šizmi u povijesti crkve uopće, a nastala je u 6. vijeku naše ere. Vodila se 
oko dogmatskih tajni Svete Trojice i oko ličnosti Bogočovjeka. To su, u suštini, 
heretička mišljenja trojice crkvenih pisaca koja se nisu uklapala u zvaničnu crkvenu 


U Isto, prema: |. F. Jukić, Putopisi i istorijsko-etnografski radovi, Sarajevo 1953, str. 360. 
2 |. Pašić, Tračko ime Bosna i Tračani u Bosni..., str. 61. 

13 Isto, str. 60. 

14 Isto. 

dogmu. Pisci su Teodor Mopsuetiski, Teodorit Kirski i Ibas Edeski.!5 Godine 544. ili 
545. car Justinijan anatemisao je "Tri poglavlja", a njihova osuda konačno je 
potvrđena i ojačana Drugim carigradskim saborom 553. godine. Pristalice "Tri 
poglavlja" bili su vjerski saveznici arijanaca, odnosno Gota. Na spisku heretika, koji 
se na Drugom carigradskom saboru osuđuju zajedno sa Ššizmatičarima "Tri 
poglavlja", Arijevo ime je na prvom mjestu. '6 


Kolektivna i plemenska pripadnost Basanisa šizmi "Tri poglavlja", s velikom 
vjerovatnoćom, uzrokovala je da se cjelokupan bosanski narod u zapadnim izvorima 
integralno definira kao "pleme bosansko ropski stvoreno". Šizma o 'Tri poglavlja" 
(Tria capitula) na tlu Bosne ukrstila se s gotskim arijanstvom, iz čega će kasnije 
nastati bosanska narodna crkva i Crkva bosanska. Definicijom o "plemenu 
bosanskom ropski stvorenom", koja ima primarno vjerski i heretički karakter, kasnije 
su obuhvaćeni i bosanski arijanski Goti, arijanizirani Iliri i pridošli Slaveni, koji su 
integrirani u "pleme bosansko". 


Ivan Franjo Jukić i fra Anto Knežević protjerivanje Besa (Basanisa) na tle 
današnje Bosne datiraju u sredinu 6. vijeka. Naselili su se na onaj prostor srednje 
Bosne za koji Muvekit kaže da je u to vrijeme bio upražnjen i nenaseljen. Zbog čega 
nije bio naseljen, historijski izvori objašnjavaju u potpunosti. Za vrijeme velikog 
vojnog pohoda ostrogotskog vladara Teoderiha na Italiju, 488. godine, koji nije bio 
samo vojni već i općenarodni, oko 100.000 Gota zajedno sa ženama i djecom, s 
područja Balkana uputilo se u Italiju. Njihovo jezgreno područje na jugozapadnom 
Balkanu nalazilo se upravo na tlu nekadašnje Visočke nahije.!7 Ovim je područje 
srednje Bosne ostalo etnički upražnjeno, ali ne potpuno. Taj slobodni prostor srednje 
Bosne, sa središtem u današnjem Visokom u kojem će Basanisi osnovati svoje 
naselje pod imenom Bosna, iza 488. godine jedini je nenaseljen i etnički upražnjeni 
balkanski prostor gdje su se Basanisi mogli skrasiti i naći utočišta. S ostacima 
Teoderihovih Gota Basanisi će kasnije ispisivati nove stranice bosanske povijesti, 
što će krajem ranog srednjeg vijeka dovesti do osnivanja srednjovjekovne bosanske 
države. Toj državi, zajedno s onim Gotima za koje se može predpostaviti da su se 
poslije propasti ostrogotske države 555. godine iz Italije vraćali u Bosnu, bosanski 
Goti daće poseban pečat. Bosanski srednjovjekovni termini kup, mogoriš, stavilac, 
leištrom gotskoga su porijekla. 


15. Tri poglavlja" su: 1) Spisi Teodorita Kirskog protiv Kirila Velikog i efeskog sabora. 2) Pismo Ibasa 
Edeskog protiv Kirila i efeskog sabora upućeno perzijskom episkopu Marisu. 3) Ličnost i spisi 
Teodora Mopsuetijskog. 


16 | Pašić, Tračko ime Bosna i Tračani u Bosni..., str. 58. 


7 0 tome vidjeti u: |. Pašić, Mile i Moštre, llirsko-gotski korijeni bosanske vladarske dinastije, stećka i 
Crkve bosanske, Sarajevo 2009. 

Svi bosanski Goti nisu sa Teoderihom 488. godine otišli u Italiju i, po svoj 
prilici, i na tlu današnje Bosne i Hercegovine i dalje su bili brojniji od Basanisa. 
Suživot Basanisa i Gota posebno se otkriva u srednjoj Bosni i Rami, gdje se u 
pojedinim naseljima susreću nazivi tračkog i gotskog porijekla, jedan pored drugog. 
U Crkvi bosanskoj također je preovladavala starješinska nomenklatura gotskog 
porijekla, starješinska zvanja, did, ded, djed, strojnik, starac, gost uglavnom su 
gotskoga porijekla. 


Protjerivanje Besa (Basanisa), od strane Bugara iz Trakije u Bosnu, 
sačuvalo se i u bosanskoj narodnoj tradiciji, u bosanskom glagolu bugariti koji je u 
značenju "pjevati tužne pjesme o velikoj nesreći", razbugariti "rastužiti, rasplakati". 
Značenje tog glagola, i njegovih izvedenica, do sada je bilo nepoznato. U vezi je s 
"velikom nesrećom" koja je pogodila Bese (Basanise), kada su ih Bugari protjerali iz 
njihove prvobitne domovine Trakije u Bosnu. O tom protjerivanju — uz tamburu 
bugariju za koju fra Grga Martić piše da je tipično bošnjački narodni instrument — 
pjevale su se tužne pjesme bugarštice, a neizostavan sadržaj pjesama bili su 
Bugari. Za Bugare Bošnjaci dugo vremena neće imati lijepe riječi. Stoga, Bugar je i 
krmak; bugarka u Bosni je loša (užegla) pšenica; bugarska kuća je ciganska kuća; u 
bošnjačkoj narodnoj epici Bugari se dovode na razinu prosjaka. '8 


Ime Bosna, nastalo kontrakcijom od Bosona, zasigurno nije slavenskoga 
porijekla. Takav zaključak izveli su najveći svjetski slavisti, a oni su Franc Miklošić, 
Vatroslav Jagić, Đuro Daničić i Petar Skok. | pored toga, Marko Vego i Muhamed 
Hadžijahić smatrali su da tri toponima Bosna, rasprostranjena u Češkoj i Mađarskoj, 
"dokazuju" da je ime Bosna slavensko. Pritom, oni su ignorirali činjenicu da ime bilo koje 
zemlje pa i Bosne, in primis, izlazi iz svoje matice, i da je ime Bosna zakonomjerno 
rasprostranjeno ne samo na njenom sjeveru već i na svim drugim susjednim stranama; 
na tlu Srbije, Bugarske, Albanije, Hrvatske, kao homonim i na tlu sjeverne Italije. 
Posebno su ignorirali homonimiju i činjenicu da se ime Bosna također izvodi i iz 
starogermanskih antroponima Boso, Bosone. Da je Vegina i Hadžijahićeva 
"argumentacija" o slavenskom imenu Bosna potpuno pogrešna dokazuje se i hronološki. 
Najstariji oblici imena Bosna su Bosona, a tih četverosložnih oblika u bosanskom 
susjedstvu nema.'9 Da ime Bosna nije slavensko pokazuju i historijski izvori, iz kojih se 
vidi da srednjovjekovni Bošnjani nisu Slaveni. 


18 |. Pašić, Tračko ime Bosna i Tračani u Bosni..., str. 63. 
9 (sto. 

SREDNJEVJEKOVNI BOŠNJANI NISU SLAVENI 
Konstantin Porfirogenit ne ubraja Bošnjane u Slavene 


Jedan od razloga zbog čega Konstantin Porfirogenit u 29. glavi svoga djela "De 
administrando imperio" izostavlja Bošnjane je taj što — oni nisu Slaveni. Bošnjane nije 
mogao pribrojati slavenskim Hrvatima, Srbima i ostalim, o kojima piše, iz razloga što su 
se Bošnjani, po svom etničkom porijeklu, razlikovali od Hrvata i Srba. Naime, u 
kontekstu u kojem govori o društvenom uređenju Srba, Hrvata i ostalih, Bošnjani nisu 
spomenuti iz razloga što oni nisu imali slavensko društveno uređenje sa starcima ili 
županima na čelu. 


Znatno prije srpskih i hrvatskih doseljavanja na Balkan, preteče Bošnjana, 
nekadašnji trački Basanisi, još u svojoj prvobitnoj domovini Trakiji, bili su pokršteni. U 
novoj domovini oni su zatekli također kršćane, Ilire i Gote. Ilirsko, gotsko i basanisko 
kršćanstvo u Bosni znatno je starije od srpskog i hrvatskog kršćanstva iz vremena 
bizantskog cara Vasilija | i sredine 9. vijeka. 


Brojne kasnoantičke bazilike u Bosni i Hercegovini, kojih ima oko 50 i koje su 
po svojoj arhitekturi tipične za Bosnu i Hercegovinu, i na arheološki način pokazuju da 
kršćanstvo u Bosni i Hercegovini ima kasnoantičku i predslavensku starinu, te da je 
Bosna, sredinom 10. stoljeća kada je nastao Porfirogenitov spis, zemlja koju nije trebalo 
pokrštavati, poput Srbije. Iz tog razloga, u svom spisu Porfirogenit govori isključivo o 
"krštenoj Srbiji", što se ne odnosi i na Bosnu. Razumije se, Bosna je odavno bila 
"krštena" i to je Porfirogenitu bilo poznato — zbog čega je on u vezi s pokrštavanjem 


izostavlja.20 


kkk 


Sredinom desetog stoljeća n. e. Bosna nije bila tera deserta ili puki geografski 
pojam, kako se u politički motiviranoj srpskoj historiografiji tvrdi. Takvu tvrdnju sredinom 
12. stoljeća indirektno opovrgava grčki historičar Kinamos, kada kaže da rijeka Drina 
dijeli Bosnu od ostale Srbije (BoscOvav rno dAAeG ZepPikKna čdraoei), da Bosna nije 
potčinjena arhižupanu Srba (cori če r, BooOva ov ro ZepPficov APYLOVNGAVA KA 
ovrr) eikovog) nego narod u njoj ima poseban način života i upravljanja (GAX" = e6vog 
IIA NAPG TAVTW) KAL OV Kat GAyouevov). Iz Kinamosovog izvora vidi se da je 
Bosna, u to vrijeme, posebna teritorijalno politička cjelina, da ima svoga bana koji se 
zove Borič, te da Kinamos konstatira ,jedno teritorijalno-političo stanje, ali nije rečeno 
otkada ono traje".2! Oton Knezović u Napretkovoj povijesti, pak, pokazuje da u periodu 
između 950. godine pa do Kinamosa (1150. godine) Bosna nije u sastavu ,krštene 


20 |sto, str. 68. 
21 |sto, str. 70. 

Srbije", te da je u to vrijeme samostalna država. Razumije se, razdoblje od samo stotinu 
godina suviše je kratak period da jedan ,nenaseljeni geografski pojam" ne samo bude 
naseljen, već i da na tom prostoru nastane država. Bosna je zasigurno bila naseljena i 
prije 950. godine, kada je Porfirogenit spominje, a to nedvosmisleno pokazuju brojni 
arheološki nalazi iz prethodnih perioda. Poseban značaj imaju oni koji se datiraju u 
prijelazni period antike i ranog srednjeg vijeka, kada se dogodila Velika seoba naroda. 


Iz doba kasne antike i ranog srednjeg vijeka, na bosanskohercegovačkome tlu, 
brojni arheološki nalazi potvrđuju naseljenost zemlje Bosne. Među njima, od posebnog 
značaja su "tragovi naselja, utvrda, odnosno refugija, kultne građevine nekršćanskog i 
kršćanskog karaktera".22 Samo gradskih utvrda u kasnoj antici i ranom srednjem vijeku 
na tlu Bosne bilo je devet, od kojih su šest iz šestog stoljeća n. e. Seoskih naselja bilo je 
daleko više. Od posebnog značaja su arheološki posvjedočena groblja kasnoantičkog 
stanovništva, a njihov je značajan broj.2? 


Iz perioda seobe naroda i ranog srednjeg vijeka, na tlu Bosne i Hercegovine, u 
Arheološkom leksikonu Bosne i Hercegovine Nada Miletić navodi preko 20 arheoloških 
lokaliteta na kojima su iskopani brojni nalazi koji nisu slavenske provenijencije.?4 | to je 
značajan broj, posebno ako se ima u vidu da su za ovaj period "sistematska ispitivanja 
naselja, arhitektonskih spomenika, skulpture ili nekropola sasvim (su) izostala".25 | pored 
toga, arheologija ipak pokazuje da, uz starosjedioce llire, bosanskohercegovačko tle 
naseljavaju Gepidi, Goti i Tračani. 


Prvi koji se pokrštavaju u Bosni jesu lliri, u tome ne može biti nikakve sumnje. 
Od ranije pokršteni i kasnije doseljeni Goti i Basanisi, pak, kao kršćani, svoje kršćanstvo 
na tle Bosne donijeli su zajedno sa svojim doseljavanjima. 


Igeneini pokazatelji za Bosnu i Hercegovinu, iz kojih se vidi da u strukturi 
bosanskohercegovačkog stanovništva Slaveni učestvuju svega sa 15 %, prije svega, 
pokazuju da su Slaveni u Bosni i Hercegovini manjinsko stanovništvo. Većinu su činili 
predslaveni, Iliri (40%), Germani (Goti) (20%), Kelti (15%) i Tračani (4%). Sticajem 
historijskih okolnosti, do sredine 10. stoljeća, u Bosni je proces slavenizacije 
uznapredovao, uslovljen, prije svega, slavenskom zemljoradnjom od koje se živi i koja je 
bila najsnažnije "oružje" svih južnoslavenskih jezika. Preko brojnih slavenskih termina 


? |sto. 
? |sto. 
24 |sto. 
25 |sto. 

koji se odnose na zemljoradnju otpočeo je spontan proces slavenizacije Bosne i Bosna 
je vremenom slavenizirana.?26 


Bosanske riječi tračkoga porijekla, a njih je preko 30,27 pokazuju da su Slaveni u 
Bosni zatekli trački jezik kao živ, što je na tlu današnje Bugarske od ranije poznato. 
Vremenom, bosanski Tračani (Basanisi), Goti i Iliri slavenizirani su. Proces slavenizacije 
otpočeo je uvođenjem slavenskih termina koji se odnose na zemljoradnju. 28 


Srednjovjekovni Bošnjani, potomci nekadašnjih Basanisa, po svom porijeklu 
nisu Slaveni. Taj zaključak među prvima izveo je dubrovački hroničar Tuberon. S tim u 
vezi, on piše: 


,Bosanci su, pak, potomci tračkih Bosa koji su, protjerani nekoć od Bugara iz 
Trakije, zaposjeli krajeve Ilirika obuhvaćene rijekama Savom, Unom i Drinom, te 
Jadranskim morem, koliko se ono pruža uz obale Dalmacije. "29 


Od posebnog značaja je Tuberonova rečenica u kojoj stoji: 


"Ouamgam sunt gui credant, Bossinates et Slauinos eandem ese gentem: in 
guam guidem opinionem vix adducor, guandoguidem lingua inter se haud parum 
different."%9 Prevedena na bosanski jezik rečenica glasi: 


"Koliko god je onih koji vjeruju (misle), da su Slaveni i ,Bossini" istoga porijekla, 
ja se ne slažem s tim mišljenjem, bez obzira što se jezikom između sebe vrlo malo ili 
nikako razlikuju".3! 


26 |sto. 


27. Te riječi su burski, burečiti se, zaburečiti se, Burika, Buro, Burko, stopanica, bajta, laz, laza, 
kacija/kancija, ripnuti, Kaluša, Baljava/Baljota, Baljača, berez, ošuriti, ožuriti, dumača, keljati, mlaviti, 
smlaviti, umlaviti, kljačkavica, kloka, lingati, ilav, ilo, Lazarica, Lazarkinja, Lazavica, Krasatica, Aljma, 
Salia. Isto (Rezime). 

28 |sto. 


29 Prema: L. Crijević Tuberon, Komentari o mojem vremenu, (preveo Vlado Rezar), Zagreb 2011, str. 
89. Prednje navode prevodilac Rezar tumači u duhu panslavističke interpretacije bosanske povijesti. 
Po mišljenju Rezara, Tuberon Bese prikazuje precima bosanskih plemena ,na temelju sličnosti dvaju 
etnonima", što se nikako ne može dokazati. Poistovjećivanje Bosa i Bosanaca Rezar definira 
,Zbunjujućom tvrdnjom koja 'zahtijeva složeno obrazloženje koje nadilazi zadane okvire" te da je 'riječ 
o još jednoj Tuberonovoj zabludi koja počiva na njegovom pogrešnom tumačenju korištenih izvora, u 
prvom redu Thurćczy-ja i Bonfinija". Isto, bilješka br. 162. 


30 Isto. Prema: J. G. Schwandtner, Scriptores rerum hungaricarum, str. 191. 

Prema tome, Tuberon se ne slaže s onima koji misle da su ,Bossini" i Slaveni 
istoga porijekla, i pored sličnosti u jeziku. Očito, njegovo mišljenje je da su ,Bossini" 
potomci tračkih Besa (Basanisa). 


O Basanisima, pretečama Bošnjana i kasnijih Bošnjaka, posebno svjedoči 
bosanskohercegovačka povijesna i savremena toponimija, u kojoj se nalaze desetine 
naziva koji jesu izvjesnog, vjerovatnog i najvjerovatnijeg tračkog porijekla. Trakizmi su 
posebno zastupljeni u srednjoj Bosni, Podrinju i Rami.22 


Onomastička građa koja se donosi u ovoj studiji iznova aktuelizira odnos 
ilirskog i tračkog jezika. Po svoj prilici, ti jezici bili su bliži jedan drugom nego što se misli. 
Blizina je, najvjerovatnije, uzrokovana višestoljetnim etničkim prožimanjem Tračana i 
Ilira, koja su se događala na Balkanu, a na posve egzaktan način potvrđuje ih 
bosanskohercegovačka arheologija. Iz razloga što je riječ o indoevropskim jezicima koji 
su, što se više ide u prošlost jedan drugome sve bliži, i posve izvjesnog tračko-ilirskog 
etničkoga prožimanja, moguće je da se na ilirskom i tračkom prostoru nalazi desetina 
naziva za koje se vrlo teško odlučiti da li su ilirskog ili tračkog porijekla, što je prvi 
primjetio Karl Patsch.%? 


Stećak, srednjovjekovni nadgrobni spomenik Bosne, nadgrobni je spomenik 
"plemena bosanskog ropski stvorenog" i on nije srpski ili hrvatski nadgrobni spomenik. 
Stećke su podizali pripadnici vjere bosanske, a to su Basanisi (Bošnjani), bosanski Goti, 
arijanizirani Iliri i kasnije pristigli Slaveni koji su prihvatali vjeru bosansku. Riječ stećak u 
Bosni i Hercegovini narodna je i zasigurno je gotskoga porijekla. Potječe od gotskog 
leksema stoP, što je preterit od gotskog glagola standan "stehen", u vezi s bosanskim 
glagolom "stajati". Na tlu Bosne i Hercegovine, nekropole koje nose nazive izvjesnog, 
vjerovatnog ili najvjerovatnijeg tračkog porijekla jesu: Trušin kamen, Desove, Troliz, 
Soboč, Morine, Serezov do, Boljuni, Opašići. Od posebnog značaja su imena izvjesnog, 
vjerovatnog ili najvjerovatnijeg tračkog porijekla uklesana u stećke. Ona jesu: Tiović, 
Tum, Gombalič, Tarahs, Boljunovičb, Trokosić, Oprašić. Uporedo s navedenim 
nekropolama i antroponimima stoji približan broj nekropola i antroponima uklesanih u 
stećke, čija imena jesu gotskoga porijekla. 


31 Rezar navedenu rečenicu prevodi pogrešno: ,lpak, postoje oni koji vjeruju da su Bosanci i Slovinci 
isti narod. U to, dakako, teško mogu povjerovati, budući da se oni jezikom međusobno podosta 
razlikuju." L. Crijević Tuberon, Komentari o mojem vremenu, (preveo Vlado Rezar), str. 89. 


32 |, Pašić, Tračko ime Bosna i Tračani u Bosni..., str. 129-237. 
33 0 tome vidjeti u rezimeu Pašićeve studije. 

Srednjovjekovna Bosna multikulturalna je Bosna, s dominantno predslavenskim 
stanovništvom koje čine Iliri, Goti, Basanisi (Besi). Zaključak je u potpunom skladu s 
etnografskim pokazateljima švicarske Igenee, iz kojih se vidi da Iliri, Germani (Goti) i 
Tračani (Basanisi) u etnogenezi bosanskohercegovačkog stanovništva zajednički 
sadržavaju 64% bosanskohercegovačkog stanovništva. Njima je nužno pridodati etničke 
ostatke nekadašnjih Kelta, kojima Igenea u strukturi bosanskohercegovačkog 
stanovništva pripisuje 15% i 6% Huna. Po svoj prilici, keltski etnički elemenat posebno je 
zastupljen u Bosanskoj Krajini, gdje trakizmi u potpunosti izostaju. Procenat od 15% 
slavenskog etničkog elementa u Bosni i Hercegovini, pak, pokazuje da Bosna nije 
slavenska zemlja, posebno da nije hrvatska ni srpska. To se u studiji dokazuje 
primjenom historijskog, arheološkog, etnološkog, lingvističkog i onomastičkog metoda, a 
svi metodi daju istovjetan rezultat. 34 


Ime Bosna neosporno je tračkoga porijekla, Tračani u Bosni neosporna su 
historijska činjenica. 


2. NAJSTARIJE POLITIČKO ORGANIZIRANJE 
NA TLU BOSNE I HERCEGOVINE" 


Prvi počeci političkog organiziranja na tlu Bosne i Hercegovine pripadaju 
glasinačkim Ilirima i datiraju se u početak željeznog doba, u kraj VIII i VII stoljeća 
pr.n.e. Iz tog perioda potječu glasinački "kneževski grobovi" s vrlo bogatim prilozima 
iz kojih se vidi klasna diferencijacija i postepeno političko organiziranje ilirskih 
plemena. U četvrtom stoljeću pr. n. e. nastala je Ilirska država. Državu čini savez 
ilirskih plemena, s ukupno 15 imena poznatih vladara. Država ima najvažniju 
atribuciju ostalih država iz tog perioda, kuje svoj novac i uspostavlja poreski sistem. 
Obuhvatala je prostor od rijeke Neretve do rijeke Vojuše u Albaniji, s nedefiniranim 
prostorom u unutrašnjosti Bosne i Hercegovine. U Ilirsku državu ulazio je prostor 
današnje Hercegovine a vjerovatno i oblasti Glasinca, u to vrijeme najnaseljenija 
oblast jugozapadnog Balkana. Državu je srušio Rim 168. g. pr. n. e. Područje 
nekadašnjeg llirika 8. godine n.e. Rimljani su podijelili na dvije provincije, Panoniju i 


34 |sto. 


9 Autor doc. dr. Ibrahim Pašić u knjizi Omera lbrahimagića, Državnopravni i politički razvitak Bosne i 
Hercegovine, izd. Autor, Sarajevo, 2009., str. 31-32. 

Dalmaciju, a područje današnje BiH činilo je centralno područje provincije Dalmacije. 
Istočna granica Provincije identična je s istočnom granicom srednjevjekovne 
bosanske države u vrijeme Tvrtka |. (F. Papazoglu, Politička organizacija Ilira u 
vreme njihove samostalnosti, Simpozij o llirima u antičko doba, ANUBiH, Centar za 
balkanološka ispitivanja, knj. 2, Sarajevo 1967. Ista: Poreklo i razvoj ilirske države, 
Godišnjak Centra za balkanološka ispitivanja, knj. V, Sarajevo 1967. S. Islami, 
L'Etat illyirien, sa place et son role dans le monde mediterrannćen, | Collogue 
international des etudes illyriennes, |, Tirana 1972, M. Garašanin, !storijska i 
arheološka razmatranja o ilirskoj državi, Glas CCLXL, SANU, Odjeljenje istorijskih 
nauka, knj. |, Beograd 1974. Isti: L'historiographie yugoslave sur L'etat illyrien, 
Godišnjak Centra za balkanološka ispitivanja, XVIII, knj. 16, Sarajevo 1980. D. 
Rendić-Miočević, Ilirski vladari u svjetlu epigrafskih i numizmatički izvora, Historijski 
zbornik, 10-20, 1966/1967, Zagreb 1967. Isti: Prolegomena ilirskoj numografiji, 
Godišnjak Centra za balkanološka ispitivanja, III/1, Sarajevo 1965.). 


Pokorenim Ilirima nastanjenim na tlu Bosne i Hercegovine Rimljani su 
upravljali iz Narone i Salone, gdje su se nalazili rimski konventi u koje su pojedina 
ilirska plemena slala svoje princepse. Tokom rimske vlasti nastaju brojna rimska 
naselja, od kojih Diluntum (Stolac), Agae S (Ilidža kod Sarajeva), Kolonija Ris 
(Rogatica), Bistua Vetus (Zenica?) imaju urbani karakter. U gradskoj upravi sve više 
učestvuju i domorodci koji dobijaju pravo rimskog građanstva i neku vrstu lokalne 
samouprave. S područja llirika potječe i šest rimskih careva. U periodu kasne antike, 
u III stoljeću naše ere, na tlo rimske provincije Dalmacije i današnje BiH počinju se 
naseljavati Goti, koji će u periodu Teoderiha (471-525.) vladati najvećim dijelom 
Balkana i Italije. Kao samostalna nacija na tlu Mesie inferior (sjeverna Bugarska) 
očuvali su se sve do XII stoljeća. Negdje u isto vrijeme, na tlu Bosne i Hercegovine, 
definitivno su se stopili s Ilirima i doseljenim Slavenima. Od posebnog značaja je 
njihova vjera arijanstvo, za koje novija istraživanja pokazuju da čini osnovu 
bosanske narodne crkve i Crkve bosanske. (/ |. Bojanovski, Bosna i Hercegovina za 
vrijeme rimske vlasti, Sarajevo 1988; I. Pašić, Mile i Moštre /ilirsko-gotski korijeni 
bosanske vladarske dinastije i Crkve Bosanske/, Predslavenski korijeni Bošnjaka, 
knjiga II, Sarajevo 2009.)." 


" Švajcarski institut za genetska istraživanja (IGENEA is administered by Gentest. ch GmbH, the 
renowned Swiss Institute for Genetic Research) koji se bavi genetskim istraživanjima evropskih 
naroda i koji važi za jednu od vodećih institucija iz oblasti DNK analiza dao je procentualni sastav 
direktnih potomaka za Bosnu i Hercegovinu, Srbiju, Albaniju, Grčku, Makedoniju i Bugarsku. Ovdje 
ćemo citirati podatke za Bosnu i Hercegovinu i našeg susjeda Srbiju. Preci bosansko-hercegovačkog 
stanovništva su: 40% Iliri, 4% Tračani, 20% Germani, 6% Huni, 15% Slaveni i 15% Kelti. Kod naših 
susjeda u Srbiji preci su: 30% Slaveni, 21% lliri, 14% Kelti, 8% Heleni, 18% Germani, 2% Vikinzi i 9% 
Feničani. U svojim istraživanjima, pored DNK analize, IGENEA koristi i istorijske, antropološke i 

3. BOSNA JE OD NASTANKA BILA MULTIKONFESIONALNA 
POLITIČKA ZAJEDNICA") 


U historiografiji (do istraživanja Ibrahima Pašića — O.I.) se uglavnom smatra 
da je politička organizacija srednjovjekovne Bosne počela s doseljavanjem Avara i 
Slavena, koji su na ovim prostorima zatekli domorodačko stanovništvo koje je 
predstavljalo ostatke ilirskih plemena i Romana koje je na ovim prostorima naselilo 
Rimsko carstvo (Nada Klaić, Srednjovjekovna Bosna, str. 8). 


Za postanak javne vlasti bitan je politički kriterij koji se određuje prema 
političkom životu. Jedino organizacija javne vlasti može biti "znak prepoznavanja" za 
politički individualitet neke zemlje. (Nada Klaić, Srednjovijekovna Bosna, str. 18). 
Ako se pođe od tog kriterija, a ne od naziva vladara, da li je ban, kralj ili car, u Bosni 
je stvorena politička vlast prije hrvatske i sprske vlasti. (Nada Klaić, 
Srednjovijekovna Bosna, str. 19) 


Kako se smatra, dolaskom Avara i Slavena na prostor Bosne bila je 
uspostavljena avarska politička organizacija vlasti, a tragovi te vlasti ostali su u 
nazivima avarskih službenika (prije svega župana i bana)". Filolozi su utvrdili da 
imena prvih slavenskih knezova na ovim prostorima nisu bila slavenska. Tako su i 
srednjovjekovni Bošnjani sve do kraja XIV stoljeća svoga vladara nazivali BANOM, 
(Nada Klaić, Srednjovjekovna Bosna, str. 20. i 21) koje nisu smjenjivali ni zapadni ni 
istočni carevi, već su imali autentični način njihovog imenovanja i smjenjivanja. 


Bosna je zahvaćena avaro-slavenskim naseljavanjem prije 614. godine. 
Avari (predislamsko tursko pleme) su uspostavili svoju političku organizaciju vlasti 
koja je trajala oko dvjesta godina (Proces doseljavanja Slavena na zapadni Balkan i 
u istočne Alpe, ANU BiH, Poseb. izd. XII, Centar za balk. ispitivanja, knj. 4. Sarajevo 
1969, Nada Klaić, str. 50 - 51 i Grafenauer str. 264). Prostor ranosrednjovjekovne 
Bosne ispunjavala je "slavenska bezimena masa" i stavljala se pod vrhovnu avarsku 
vlast, što bi mogao i biti odgovor na pitanje zašto na bosanskom području nema ni 
jednog slavenskog plemenskog imena. Savremeni historičari iz te činjenice izvode 
zaključke da su se Slaveni na tom području počeli teritorijalno organizirati po većim 


arheološke izvore. (info(digenea.com, www. igenea.com). Vidi: Omer Ibrahimagić, Državnopravni i 
politički razvitak Bosne i Hercegovine, Sarajevo, 2009., str. 32-34. 

9 Državnopravni i politički razvitak Bosne i Hercegovine, Sarajevo, 2009., str. 32-34. 

") Za riječ ban u dosadašnjoj historiografiji se smatralo da je avarskog porijekla i da su je u Bosnu 
donijeli Avari. Novija istraživanja pokazuju da riječ nije samo avarska već i ilirska i keltska i tu riječ, 
kao opće-indoevropsku, Avari su donijeli u Bosnu ali i zatekli u Bosni. (l. Pašić, O porijeklu vladarske 
titule ban u srednjevjekovnoj Bosni, Znakovi vremena 20, Sarajevo 2003.). 

ili manjim geografskim cjelinama, a nesumnjivo su u tom procesu teritorijalizacije 
poštivali i neke ranije historijske okvire (Nada Klaić, Srednjovjekovna Bosna, str. 22. 
i 23.) (Ivo Bojanovski, npr. pokazao je da teritorijalni okvir ilirskog plemena Daorsa 
odgovara hercegovačkoj župi Hum/ |. Bojanovski, Bosna i Hercegovina u antičko 
doba). Time bi se mogla objasniti i često upotrebljavana sintagma "bosanske 
zemlje", koje su pored Bosne, koja je geografski obuhvatala gornji tok rijeke Bosne i 
njene istočne dijelove, još podrazumijevale Usoru, Soli, Donje Kraje, Zapadne 
Strane, Hum, Podrinje i Primorje. 


Bosanske zemlje imaju u avarsko doba istu organizaciju vlasti kao i svi drugi 
Slaveni koji su se našli u okvirima avarskog carstva. To znači da su imale avarske 
banove i župane. Isto onako kako su u Raškoj nekad avarski župani postali 
vladarima tako je sve do Tvrtkove krunidbe 1377. godine naslov nekadašnjeg 
avarskog najdoličnijeg činovnika (ban) služio bosanskim vladarima i za vladarski 
naslov (Nada Klaić, Srednjovjekovna Bosna, str.27 ). 


U doba kada je avarske vlasti davno nestalo, to je bila zakonita podloga na 
kojoj izrasta bosanska država. I to posve na samostalnoj osnovi, od kraja VIII st. kad 
su Franci srušili Avarsku vlast. Neki historičari smatraju da je opravdana 
pretpostavka da su se periferne banovine svuda po ogromnom avarskom carstvu 
vjerovatno i prije dolaska Franaka osamostaljivale, samo o tome nije ostalo dovoljno 
pisanih izvora. Tako se razvijala politička vlast kod Slavena koji su pod Avarima 
ispunili dinarski prostor, kojem je pripadala i Bosna (lbidem). Karakter te 
dvjestogodišnje avarske vlasti je toliko prepoznatljiv da ga je nemoguće zamijeniti s 
bilo kojim drugim političko-upravnim sistemom na tom prostoru (lbidem, str. 28). 


Ako se pođe od ovih pretpostavki, onda su bosanske zemlje počele svoj 
samostalni politički razvitak kad i oni Slaveni koji su zaposjeli kasnije hrvatske i 
srpske zemlje. Ogromna je razlika među njima bila upravo u tome što samostalni 
bosanski politički razvitak nisu prekidali ni Hrvati ni Srbi, koji su tek potkraj VIII st. 
osvanuli u Dinarskim planinama (L. Margetić, Konstantin Profirogenet i vrijeme 
dolaska Hrvata, Zbornik Historijskog zavoda JAZU 8, 177, str. 5-100). Ako je 
bosanski ban ponekad morao dopustiti da se susjedni vladari prošeću Bosnom, pa 
ako je, šta više, morao priznati njihovu vlast, takvi "izleti" su bili prolazni i 
karakteristični i za druge zemlje toga vremena. Ali ni istočni ni zapadni car ne stižu 
do bosanskih planina. Susjedni vladari su dolazili i prolazili, a bosanski vladari") 


9 U Bosanskoj historiografiji do sada se nije postavljalo pitanje porijekla vladarskih imena 
srednjevjekovne Bosne. Novija istraživanja |. Pašića pokazuju da su imena bosanskih vladara Kulin, 
Prijesda, Borič (Prema Boricio bano= Borič a ne Borić!), Ninoslav, ilirskog porijekla, a ime Kotroman 
ilirsko-gotskog. |. Pašić, Kulin 8 Prijesda, dva imena ilirskog porijekla u vladarskoj dinastiji 
srednjevjekovne Bosne, Two Names of lilyrian Origin in the Ruler's Dinasty of Mediaval Bosnia, 

ostajali boreći se i dalje za samostalnost svoje zemlje (Nada Klaić, Srednjovjekovna 
Bosna, str. 28). Tako je Bosna kao samostalna zemlja dočekala XII st. kad su se u 
njenom susjedstvu događale važne promjene koje su na kraju ipak ostavile tragove i 
u njenom političkom životu. 


4. POVELJA BANA KULINA! 
(Godine 1189) 


I DOKLE U MENE BUDU-DATI IM SAVJET 
I POMOĆ KAKO I SEBI 


U ime Otca i Sina i svetago Duha. 


Ja, ban bos'nski Kulin, prisezaju tebje, 
kneže Krvašu, i vsjem građam dubrov'čam, 
pravi prijatelj biti vam, od sele i dovijeka. 


I prav goj držati s vami i pravu vjeru - dokle s'm živ. 

Vsi Dubrovčane, kire hode po mojemu vladaniju, 

trgujuće godje si kto hoće krjevati, godje si kto mine, 

pravov vjerov i pravim srdcem držati je, 

bez vsakoje Zledi - razvje što mi kto da svojev voljov poklon. 


I da im ne bude od mojih č'stnikov sile 
I dokole u mne budu - dati im s'vjet i pomoć, 
kakore i sebje, kolikore može, bez v'sega Zloga primisla. 


Tako mi, Bože, pomagaj, i sije sveto jevanđelje. 

Ja, Radoje, dijak banj, 

pisah siju knjigu poveljov banov, 

od rož'stva Hristova tisuća i s'to i osam'deset i devet ljet', 
mjeseca avgusta, u dvadeseti i deveti dn', 

usječenie glave Jovana Krstitelja. 


Sarajevo 2006. Isti: |. Pašić, Mile i Moštre /ilirsko-gotski korijeni bosanske vladarske dinastije i Crkve 
Bosanske/, Predslavenski korijeni Bošnjaka, knjiga II, Sarajevo 2009. ). 


") Vidi: Omer Ibrahimagić, Politički sistem Bosne i Hercegovine, knj. 1., izd. autor, Sarajevo, 
2008.(drugo izdanje), str. 107-108. 

5. MATEJ NINOSLAV!) 
_ (Početak 1234) 
VJEČNI MIR I PRIJATELJSTVO 


Az, rab Božiji Matej, imenom ban bosn'ski Ninoslav, klnu se obćini dubrovačkoj: 
Da stoju s vami u mir i u vsaku pravdu - kako su stali i moji stari. 

I da svobodno hodite u mojej zemlji - da vi nije desetka nikogare. 

Ako vi tko učini krivinu mojih kmeti - da se pri pred' mnom. 

A ako vi ja pravine ne učinu, to - to ja kriv. 

I, ako se razratite s kraljem s raškim - da vas ne dam, 

s vsim vašim dobitkom. 

I da vi uhranu. 

I čto se učinilo prije ili poslje - da se pri. 

I da nije izma, n' da je pravda. 

Da se ne uzimlje desetka - dokole sam ja živ, i moje dijete, i moje unučje. 
Kto sije preskoči - da je klet. 

I kada pridu u Dubrovnik - da na me ne ustane niktore. 

Dje ja s'm sad, u svojej zemlji - kto hoće iskati, išti! 

Dje ja s'm rad pravdu učine. 

I ako pravdu ne učinu - da s'm kriv... 

I ne bješe moje pečati velije - odnesena bješe. 

Da tozi je moja pečat - ka je pri knjizi!... 


6. STJEPAN OSTOJA") 
(6. januara 1404) 


DASMO MU SVE ONO ŠTO JE NJEGOVO BILO 


Dajemo viditi vsakomu človiku komu se dostoji - da mi prizvasmo k' sebi 
vojevodu Pavla Klešića. 


I dasmo mu vse onoj što je godire njegovo bilo do pošastija od nas, izloživše 
grad Visućega i s onim što je primorja pod Visućim bilo. 


A za toj hoćemo dati vojevodi Pavlu zamjenu podobnu. 


') Ibidem, str. 122-123. 
') Ibidem, str. 123. 

A vratismo mu njegov grad u Dlamoči i vse njegovo što je u Dlamoči bilo, i u 
Dumni, i u Bosni. 


I primismo mu našom virom i rotom - da ga ćemo u tom, u vsem, kripiti i 
držati. 


I s timi ga s vsim pridasmo gospodinu didu i njegovim strojnikom i vsoj Crkvi 
bosanskoj, u njih' ruke i njih' obarovanije. 


I da mu se ne učini nik'dare nijedno hudo-što ga ne bi ogledala crkve 
bosanske i vlastele bosanci. 


7. EPISKUP IZ JANIĆA") 
(7. januara 1404) 


DA MU VRATI ŠTO MU JE BILO BEZ KRIVINE UZETO 


Mnogopočtenomu vladuštomu grad' Dubrovniku, knezu, vlastelom i vVsoj 
općini, smireno i umiljeno pozdravljenije! 


Takoj pravi gospodin episkup Crkve bosanske: 


Oto poslasmo po vojevodu Pavla naše strojnike i krstjani de pride opet u 
svoje, jere na to najdosmo gospodina kralja da mu opet njegovo vrati - jere mu je 
bito bez krivine uzeto. 


Zato smjerno zahvaljujemo vašoj ljubvi i zahvalismo što ste doslej u sebe 
počteno pridržali. 


I jošte molimo vašu milost - da ga počteno i odpravite. 
| jošte vam pravimo: 


Vas cijeća, jere nam ste bili općenici, jeda vam je takoj vidjeti poslati svoja 
dva vlasteličića s vojevodom Pavlom do kralja - jeda biste koji sklad i mir Š njim 
učinili, jere bi nam drago (bilo) da biste u miru prebivali! 


Pisano je u gospodina episkupa, na Janićah... 


') Ibidem, str. 123-124. 

8. STJEPAN TOMAŠ! 
(22.avgusta 1446) 


PRIDASMO IH DIDU MILOJU I DIDU KON DIDA 


Mi, gospodin Štefan Tomaš Ostojić, kralj Srbljem, Bosni, Primorju, Humsci 
zemlji, Dalmaciji, Hrvatom, Donjim krajem, Zapadnim stranam, Usori, Soli, Podrinju, 
i ktomu... 


Slavu vazdajem nepristano gospodinu mojemu vladici Hristu, iže va načetak 
nebes' divnim utvrjenjem utvrdi i vaseljenuju svojeju voljeju osnova, za milosrdije že 
milosti pride s nebese človikoljubno na zemlju, i padše človičje suštvo pristupljenje 
soboju oboživ na nebesa uzide, timže i pogiboše ovce domu Izraviljeva ka istinomu 
pastiru i Bogu vazvraćene biše, timže i skupetri carski po vsoj vaseljenoj utvrjujuće 
se i kraseće se slave Boga vsedržitelja. 


Takoje i az, Štefan Tomaš Ostojić, rab Božji, kralj zgora rečeni, spodobljen 
bih kraljevati va rečenih zemljah roditelj i praroditelj naših, tvoriti mi pravde i milosti i 
dare i zapisanija našim virnim slugam, vsakomu že po viri i po dostojaniju jego. | 
izvoli kraljevstvo mi po običaju gospoctva mi vsaki blagi i dobri obraz skazivati i 
tvoriti našim virnim slugam', za njih virna posluženija. 


Togda stvorismo milost našu gospocku našim virnim i drazim slugam, knezu 
Pavlu i knezu Marku i knezu Juriju, sinovom počtenoga spomenutija vojevoda 
Ivaniša Dragišića... dasmo im i darovasmo sadinjim našim novim dobrovoljnim 
darom i zapisasmo timij našim otvorenim listom, pod naše velike visuće obistrane 
pečati: 

Grad Ključ i što im je bilo u držanju, i varoš Podključ s pravimi mejami i kotari, 
i selo Ribiće s pravimi mejami i kotari, i selo Rudinice s pravimi mejami i kotari... toj 
vse više pisano - gradove, župe, sela i vsaka prihodišta koja od toga pristoje, dukate 
i ine dohotke... dasmo i darovasmo našim virnim i drazim slugama..., da im se toj ne 
ima poreći ni potvoriti ni na manje donesti, ni za jednu neviru ni zgrihu kraljevstvu 
našemu, što ne bi ogledano gospodinom didom i Crkvom bosanskom i dobrimi 
Bošnjani. 

I s timij, sa vsim više pisanim, pridasmo ih gospodinu didu Miloju, i didu kon 
dida, u ruke crkovne. 


') Ibidem, str. 126. 

9. STJEPAN TOMAŠ!) 
( 7. januara 1456) 


NE BOJEĆI SE NIJEDNOGA HUDOGA 


Dah vjeru i riječ našu gospocku vlasteličićem i vsim trgovcem dubrovačcim, 
njim" i njih' imaniju, izuzimajući kuću Paska Stipašinovića i Latinčića: 

Da svobodno hode i trguju po našem rusagu i minuju u ini rusag, nam' 
plaćajući prave carine, gdi je podobno - ke su bile za dobroga spomenutija, za strica 
mi, gospodina kralja Tvrtka, i za mene - ne bojeće se nijednoga hudoga, ni zavr'tice, 
ni za jedan priuzam, ni za jedno pridužije. 


I zapovidam našim slugam' : vojevodam' i knezovom i inim vlasnikom našim, 
gdi bi se prigodio koji trgovac dubrovački u mom rusagu - da ih imaju sablusti i 
obarovati oda vsake zavr'tice i propratiti gdi je podobno. 


I na to im dah taj naš otvoren list, pod našu srednju zakonitu pečat. 
Pisano u gradu našem, u Jajcu... 


10. STJEPAN TOMAŠEVIĆ!) 
(1461. godine) 


I MOJA ĆE PROPAST POVUĆI ZA SOBOM | MNOGE DRUGE 


Dojde glas kraljevstvu mi kako car turski Muhamed namjerava dojdućeg ljeta 
udariti s vojskom na mene I da je zato sve potrebito prigotovio. Tolikoj sili turačkoj ja 
sam ne mogu odoljeti. Umiljeno sam molio ugarsku i bnetačku gospodu I Jurija 
Kastriota jeda bi mi u ovoj nevolji pohitali u pomoć, što molim i tebe, svepočtenog, 
uzmožnog I presvijetlog gospodina i oca. Ja ne ištem Zlatnih brda, ali bih bio rad da 
moji neprijatelji kao i ljudi u mojoj zemlji uznaju kako mi tvoja pomoć neće 
uzmanjkati. Jere, ako Bošnjani budu vidjeli da u ovoj rati neće biti sami i da će im 
mnogi ini pomoći - hrabrije će u rat iti i vojevati, a tagdi i turačka vojska neće bez 
straha u moje vladanije naprasno ulisti. Prilazi u moju zemlju su veoma teški, a tvrde 
na mnogim mjestima nedobitne, tere ne dopuštaju da se prodre u moje kraljevstvo. 


') Ibidem, str. 128-129. 
') Ibidem, str. 131-132. 

Predhodnik tvoj blagorodni Eugen ponudio je roditelju mome, dobrog 
spomenutija gospodinu kralju Tomašu, kraljevski vijenac i hotio izgraditi crkve i 
postaviti episkupe u rusagu bosanskomu, ali te dobre uvjete roditelj naš nije mogao 
primiti - nije htio da na sebe navuče navist i gnjev turačku - jere je bio još nov vjernik 
i još nije bio prognao nevjernike i maniheje iz ovoga kraljevstva. A ja sam pače kao 
dijete kršten i učio sam latinsku knjigu i tvrd u katoličkoj vjeri pa se ne bojim onoga 
čega se moj otac bojao. Stoga više od svega jest moje željanije da od tebe primim 
krunu i svete episkupe što će najbolje znamenije biti da me nećeš u hudobi ostaviti. 
S pomoću tvojom dati ću svoj Bosni veće upvanje, a nenavidnicima veći strah. 


Za života moga roditelja povelio si neka mu se pošilje oružje, sakupljeno za 
križarsku vojnu protiv nevjernika, ali je ono ostalo u Dalmaciji u mletačkoj ruci, jer to 
nije bilo u volji bnetačkom vijeću. Neka tvoje blagorodije zapovijedi da se to oružje 
meni pošalje! Sada će tvoje poruke naići na više razumjevanja jere i Bnečani 
drugčije mniju i govori se kako su navijestili da će se zaratiti sa Turcima. Jošte molju 
da pošalješ takođere u Ugre svoje poklisare, eda bi preporučili ove moje potrebe i 
naputili ih da svoju vojnu silu združe sa bosanskom. Tako bi se Bosna mogla lasno 
spasiti - inako će sasvim propasti. Turci su odavno u mojemu kraljevstvu podigli 
nekoliko tvrdih gradova, tere laskaju seljacima, prikazujući ljubaznost prema njima i 
obećaju im svakojakom hitrostju da će svaki od njih biti slobodan koji od nas k njima 
otpadne. Ovi ljudi su srdačni i prosti i nevidima im je lukavost turska i obmana, tere 
umišljaju da će ta svoboština koju im daju u obit trajati u vjeke vjekoma. Takvim 
zavaravanjem zavedeni ljudi kraljevstva mi mogu liše od mene otpadnuti. Ostavljena 
od njih ni vlastela se neće moći dugo braniti i obarovati u svojim gradovima. 


Ako bi se Mehmed zadovoljio zadobivši moje kraljevstvo a dalje ne bi hotio iti i 
iskati, tagda bi mene mogli ostaviti sudbi koja me snajde, tere ne bi trebalo uzbuniti 
ostali hristijanski svijet odbrane moje radi. Ali nezasito častoljubije nema nikada 
svojih međa - nakon mene napasti će na Ugre I na Primorje koje je u oblasti 
Bnetaka, pa će preko Kranjske i Istrije tjerati sve do Italije, koju bi htjeli privesti u 
svoje vladanije i u svoju oblast. I! o Rimu sultan često misli i onamo ga srdce mami. 
Kada bi se na moju nesreću slučilo da zbog slabe skrbi krstjanske nenavidnik osvoji 
moje kraljevstvo, našao bi u njemu najprikladniju zemlju i najzgodnija mjesta skrozi 
koja bi ispunio svoju zlu nakanu. Ja prvi očekujem zato burno to zlamenije, a za 
mnom će svi ini - Ugri i Bnečani i ostali jezici okusiti gorčinu svoje sudbine, a ni 
Latini neće ostati u miru jere je tako Turčin odlučio. 


Ovo ti javljam - da je svakome vidimo kome se podoba, jere je sve istinito i 
tvrdo, da kasnije ne kažeš da ti nije bilo znano i da mene ne potvoriš zbog mojeg 
nemara i neskrbi. A moj roditelj je predšasniku tvome Nikoli i Bnecima proricao kob 
koja će zadesiti Carigrad i tu mu se nije dala vjera. Krstjanstvo je zato na svoju velju 
štetu izgubilo onaj carski grad, stolicu patrijarha i temeljac Grčke. Sada - ja za sebe 

takvu sudbu proričem. Ako mi vjerujete i budete pomogli, onda ću se spasti, inako - 
propašću. A moja propast neće biti samo moja - ona će povući kao bujica i mnoge 
druge... 


11. NEPOZNATI BOŠNJANIN") 
(XV-XVI vijek) 


ZA MILOST NJEGOVE STARE GOSPODE 
I ZA SPOMEN I SLAVU BOSANSKU 


1. 
Kotromanići - koljeno kraljeva bosanskijeh. 
Tvrtko - bosanski parvi kralj. 
Jelena - kraljica. 
Dabiša - kralj drugi. 
Cvijeta - kraljica. 
Ostoja - kralj b(osanski). 
Kraljica Gruba. 
Stipan - kralj bosanski. Neženjen. 
Tvartko - kralj bosanski. Pohodi i Cvijetu od Diogena. 
Jelena - kraljica. 
Tomaš - kralj bosanski. 
Katarina - kraljica mu. 
Stjepan - kralj, koga pogubi car pod Blagajem i uze mu gospoctvo... 
2. 
(Pisa na pogubljenje kralja) 
Biše kralj bosanski 


plemenit gospodar, 
kako kralj ugarski 


') Ibidem, str. 135-136. 

aliti kako car. 
Imaš slavan glas 

po svitu daleko — 
od njega biše nam 

vladanje veliko. 


3. 


Petar, istije Ohmučevića, po starini Bošnjanin, a radi nepovoljnog razumirja i 
pogube bosanske, prišašćah njegovijeh starijeh- sad je Dubrovčanin, koji za milost 
njegove stare gospode složi i postavi ovorodoslovlje, za slavu bosansku i svakoga 
vridnog Bošnjanina, dokole Bog dopusti i njegova sveta volja izvrši. 


Pisano lita Hristova na 1482. 


12. MILE, KRUNIDBENO I STOLNO MJESTO BOSNE) 


U srednjevjekovnoj Bosni Mile su jedno od najznačajnijih bosanskih mjesta. 
Nalazilo se na mjestu današnjih Arnautovića, kod Visokog, gdje su se nalazile 
najvažnije bosanske srednjovjekovne institucije. U Milama je boravio bosanski kralj, 
tu su se izdavale vladarske povelje, obavljala krunidba i ženidba bosanskih vladara i 
održavao bosanski stanak. U Milama je sredinom XIV stoljeća podignut franjevački 
samostan sv. Nikole, što je najstariji franjevački samostan na tlu BiH. Njegova 
precizna lokacija u Arnautovićima je sporna... 


Kao posljedica pučke etimologije, naziv Mile postao je Mileševo, što je 
dovelo do zabune u vezi s mjestom u kojem se Tvrtko krunisao. 


Tvrtko | se krunisao u Milama kod Visokog. 


Kako razložno pretpostavlja D. Lovrenović, Tvrtka | okrunio je did Crkve 
bosanske. 


9 Autor doc. dr. Ibrahim Pašić u knjizi Omera lbrahimagića, Državnopravni i politički razvitak Bosne i 
Hercegovine, Sarajevo, 2009., str. 64-68. 

13. CRKVA BOSANSKA) 


Pitanje Crkve bosanske jedno je od najsloženijih pitanja bosanske povijesti. 
U dosadašnjoj historiografiji, bez ozbiljnije potpore u izvorima, svojatana je kao 
katolička ili pravoslavna. Jedan broj historičara, na čelu s Franjom Račkim, odavno 
joj pridaje dualistički i heretički karakter. 


Počeci bosanske narodne crkve, iz koje će kasnije nastati Crkva bosanska, 
okvirno se datiraju u 348. godinu n. e., kada je došlo do povijesno potvrđenog 
preseljenja Vulfilinih Gota 348. godine na tlo Mesie inferior. Tada su s prostora 
Panonske nizije, usljed progona onih Gota koji još nisu bili prihvatili arijanstvo, prešli 
Dunav i naselili se u oblasti Nikopolja (Nicopolis) u današnjoj Bugarskoj. Vulfila je 
gotski svećenik koji je preveo bibliju s grčkog jezika na gotski. Da su Vulfilini Goti u 
vezi s bosanskim ,patarenima" i da je bosanska narodna crkva arijansko gotskog 
porijekla indirektno se vidi iz Kraljevstva Slovena Mavra Orbinija, gdje on, pozivajući 
se na djelo čiji autor je Pietro Livio Veroneze, kaže: ,Protjerani tako i ne nalazeći 
mjesta gdje bi ih primili i gdje bi se sklonili, prešli su preko Furlanije ovamo u Bosnu, 
pa su se tu neki zaustavili, a drugi su pošli dalje u Trakiju i nastanili se se oko Istra, 
nedaleko od Nikopolja". Očito je da se Orbinijevi navodi oslanjaju na povijesne 
događaje, i da su identični s nespornim činjenicama o dolasku Vulfilinih Gota u 
okolinu Nikopolja. Važnost izvora ni malo ne umanjuju Orbinijevi navodi u kojima on 
kaže da su, tom prilikom, patareni ,prognani iz Rima", što je nastalo pod utjecajem 
kasnije geografsko-vjerske polarizacije u smislu Rim — ,pravovjerje", Bosna i 
Bugarska — ,krivovjerje", pri čemu je posve logično da se ,krivovjerni" istjeruju iz 
,pravovjernog" centra (papskog Rima). 


Godine 1203. na Bilinom polju starješine Crkve bosanske Dragice, Lubin, 
Bergela, Pribis, Luben, Rados, Bladostus potpisali su čuvenu bilinopoljsku izjavu 
kojom se odriču svoje ,heretičke" vjere. Istu izjavu na otoku Čepel, na Dunavu, 
kasnije su potpisali Lubin et Brageta. Za navedena imena u dosadašnjoj 
historiografiji tvrdilo se da su ,čisto narodna imena", ili ,čisto hrvatska imena". 
Međutim, analizom različitih fotokopija izjave, što ih objavljuju D. Mandić i F. Šanjek, 
koje su pravljene prema vatikanskom izvorniku i koje bi trebale biti identične, 
otkrivaju se razlike između njih, što upućuje na interpolacije i falsifikat, sve s ciljem 
da se bilinopoljska imena interpretiraju slavenskim. Međutim, minucioznom 


9 Autor doc. dr. Ibrahim Pašić Pašić u knjizi Omera lbrahimagića, Državnopravni i politički razvitak 
Bosne i Hercegovine, Sarajevo, 2009. , str. 68-70. 

lingvističko-onomastičkom analizom otkriva se da se, uglavnom, radi o imenima 
gotskog porijekla. 


Arijansko-gotsko porijeklo Crkve bosanske posebno se vidi iz vjerske 
nomenklature svećeničkog reda. Starješinska imena u Crkvi skoro u potpunosti su 
gotskog porijekla. Crkvu je osnovao did čije ime se izvodi iz got. dadja (?got. 
antroponim Duda), što s aspekta uporedne lingvistike odgovara bilinopoljskom 
magister, starobosanskom s'vrš'ite! potvrđenom u Hvalovom zborniku, sve u 
značenju ,svršitelj", ,izvršilac" ili ,izvršitelj", odnosno ,tvorac", stvoritelj", ,pokretač", 
,utemeljitelj", ,osnivač", ,začetnik". Gotsko dedja 2? Duda dalo je bosansko starješin- 
sko ime did (dedo, djed) u Crkvi bosanskoj. Did je osnivač Crkve bosanske. Nazivu 
did u potpunosti odgovara bilinopoljsko magister i starobosansko sVvr'š'itel, u 


zajedničkim značenjima ,tvorac", ,osnivač", ,ravnatelj" odnosno ,vođa" crkve bosan- 
ske. 


11ove 


bosanskih krstjana javlja u značenju ,božije kuće" što se povezuje gotskom riječi 
gudhus (Gotteshaus). Inače, u lingvistici se i do sada znalo da je riječ hiža 
germanskog porijekla (hižaxHaus). 


Crkva bosanska u srednjovjekovnoj Bosni bila je državna (zemaljska) crkva, 
potpuno ravnopravna sa srpskom pravoslavnom crkvom, bugarskom crkvom, 
grčkom crkvom, itd. Kontinuirano je bila napadana, prije svega od strane katoličke 
crkve i Mađara, koji su protiv nje pokretali brojne krstaške ratove. Uprkos 
progonima, održala se sve do pada Bosne pod osmansku vlast, kada njeni 
pripadnici počinju prelaziti na islam. 


14. UZROCI PROPASTI SREDNJOVJEKOVNE BOSNE" 


Tako, zapravo, i nema dokaza da se bosanska država, bez snažnog udara 
izvana ne bi još dugo održala, odnosno da je sama od sebe, pod pritiskom 
unutarnjih proturječnosti, propala. Poteškoće s kojima se ona nosila nisu bile 
nepremostive niti su samo njoj bile svojstvene. Slabost i ograničenost kraljevske 
vlasti, osionost vlastele, neredi, pobune i građanski ratovi, prihvaćanje tuđe vojne 


') Marko Šunjić, Bosna i Venecija (odnosi u XIV i XV st.), izd. HKD Napredak, Sarajevo, 1996., str. 
384-388. Izostavljeno je navođenje izvora uz autorove napomene u ovom tekst. 

pomoći, tuđeg gospodara i tuđeg arbitriranja u međusobnim sporovima, itd., sve su 
to skoro opća mjesta; pojave poznate i raširene kod svih naroda na određenom 
stupnju razvoja, nekad i neprimjereni izrazi nezadovoljstva određenih društvenih 
snaga koje, u težnji za drukčijom kristalizacijom unutarnjih odnosa u državi, 
uspijevaju ili propadaju dok država ostaje. Nisu to nikakvi fenomeni, svojstveni samo 
bosanskoj srednjovjekovnoj državi, ni simptomi nekakve neizlječive bolesti. Ona nije 
od toga podlegla već je podlegla pod golemim i dugotrajnim pritiskom kojeg su na 
nju vršili Turci. Učestalim upadima, pljačkom, odgonjenjem stoke i ljudi, uništava- 
njem usjeva, arbitriranjem, propagandom, uzimanjem velikog danka u srebru i zlatu, 
nametanjem stalne ratne opasnosti i povećanih troškova obrane, oni su desetljećima 
držali Bosnu u izvanrednom stanju, potkopavali njezinu stabilnost i samostalnost, 
ohrabrivali neposlušnost, podjele i separatizam, rastrojavali upravu i onemogućavali 
stabilan razvoj države. Pa i u tako otežanim uvjetima ona se na mahove otimala i 
podizala, proširivala granice i zidala utvrđenja, crkve, samostane, i dvorove, 
razgranavale trgovinu i rudarstvo, a počela je unapređivati i gradski život.) Ona je 
to mogla jer je imala i vršila stanovitu ulogu u tadašnjem svijetu i uspijevala braniti 
svoje mjesto. Njezinom propašću izazvan je ozbiljan poremećaj svjetskog poretka i 
odnosa snaga u njemu. Izvješćujući Firenzu o tome, Venecija (14.V1.1463.) 
konstatira kako pred očima svijeta gori jedno ugledno kraljevstvo ,,ardet ante 
oculos opulentissimum regnum".94) Vijesti su o tome bile tada nesretne vijesti 
(,infelicia nova") i nigdje nisu ravnodušno primane. Pa iako oko toga nije kasnije 
ispletena legenda, bosanska država je propala pod udarom tada najjače svjetske 
velesile koja je prethodno srušila Bizantijsko Carstvo, ostatke srpske i bugarske 
države i dobro uzdrmala Ugarsku i Vlašku. Velike militarističke države — Ugarska i 
Poljska — pokušavale su da, uz pomoć francuskih i njemačkih vitezova, unište turske 
kopnene snage i razbiju im carstvo, ali je sve to završavalo porazima i uvjerilo 
pomorsku velesilu Veneciju da mora izbjegavati turske napade. Bosna ih kad je 
došla na red nije mogla izbjeći. 

15. AHDNAMA SULTANA MEHMED FATIHA 1463.) 


ALAH JE JEDINI POMAGAČ 


MEHMED, SIN MURAD-HANOV, VAZDA POBJEDONOSNI! 


ZAPOVIJED ČASNOGA, UZVIŠENOGA SULTANSKOG ZNAKA | SVIJETLE 
CARSKE TUGRE, OSVAJAČA SVIJETA JE SLIJEDEĆA: 


JA, SULTAN MEHMED-HAN, DAJEM NA ZNANJE SVOM GRAĐANSTVU | 
ODLIČCNICIMA, DA SU POSJEDNICI OVOG CARSKOG FERMANA, BOSANSKI 
DUHOVNICI, NASLI MOJU VELIKU MILOST, PA ZAPOVIJEDAN: 


NEKA NIKO NE SMETA | NE UZNEMIRAVA SPOMENUTE, NI NJIHOVE CRKVE. 
NEKA MIRNO ŽIVE U MOM CARSTVU. 
A ONI KOJI SU IZBJEGLI, NEKA BUDU SLOBODNI I SIGURNI. 


NEKA SE POVRATE I NEKA SE BEZ STRAHA U ZEMLJAMA MOGA CARSTVA 
NASTANE U SVOJIM MANASTIRIMA. 


NI MOJE VISOKO VISOČANSTVO, NI MOJI VEZIRI, NI MOJI SLUŽBENICI, NI 
MOJI PODANICI, NITI IKO OD STANOVNIKA MOGA CARSTVA NEKA IH NE 
VRIJEĐA I NE UZNEMIRAVA. 


NEKA NIKO NE NAPADA, NITI VRIJEĐA | UGROŽAVA: NI NJIH, NI NJIHOV 
ZIVOT, NI NJIHOV IMETAK, NI NJIHOVE CRKVE. 


PA TO AKO BI IZ TUĐINE DOVELI KOJEGA ČOVJEKA U MOJU DRŽAVU, DA IM 
JE DOPUSTENO. 


KUNEM SE SLIJEDEĆOM VELIKOM ZAKLETVOM: TAKO MI STVORITELJA 
ZEMLJE | NEBESA, KOJI HRANI SVA STVORENJA I TAKO MI SEDAM MUSHAFA 
I TAKO MI NAŠEG VELIKOG PEJGAMBERA | TAKO MI 124.000 
VJEROVJESNIKA, I TAKO MI SABLJE KOJU PAŠEM, NIKO NEĆE PROTIVNO 
UČINITI OVOME ŠTO JE NAPISANO, DOK ONI BUDU POKORNI MOJOJ SLUŽBI 
I VJERNI MOJOJ ZAPOVIJESTI. 


PISANO 28. MAJA U MJESTU MILODRAŽ. 
(28. MAJA 1463. GODINE MILODRAŽ, BOSNA | HERCEGOVINA IZMEĐU FOJNICE | 
BUSOVAČE). 


') Ibidem, str. 138 

16. PRVI OSMANLIJSKI POPIS STANOVNIŠTVA BOSNE!) 


Ovaj defter spada u red najznačajnijih katastarskih popisa koje nam je 
ostavila osmanlijska administracija. On je sumarni, ali nam, sažeto, daje kompletne 
podatke o političkom sistemu, sistemu administracije u periodu zavođenja stalne 
vlasti, teritorijalni opseg i podatke o karakteru zemlje Bosne prije osmanlijskog 
osvajanja. Defter nam pruža podatke o socijalnim strukturama srednjovjekovne 
bosanske države i tranzicije u osmanlijsko društvo, koje je dijametralno različito od 
srednjovjekovnog društva Bosanskog kraljevstva, ali i onoga kakvo nam je 
dosadašnja, uglavnom tuđa historiografija prikazivala. Daje nam savršeno jasne 
podatke o konfesionalnoj strukturi u srednjovjekovnoj Bosanskoj državi, koju čine tri 
religije, od kojih prvo, Crkva Bosanska, a zatim katolicizam, kao dominantne, a 
pravoslavlje tek u rudimentarnom vidu. Jasno je da pravoslavlje u Bosnu ulazi sa 
Osmanlijama-Turcima...Pruža podatke o eventualnom prelasku na islam, pa na taj 
način daje nam mogućnost da utvrdimo da se islam širio u Bosni vrlo sporo, ali da to 
nije smetalo vrlo brzom zavođenju osmanlijskog društveno-ekonomskog poretka i 
njihove vlasti. Izvanredno pokazuje kako gotovo neprimjetno i bezbolno naši preci 
prihvataju tu vjeru, bez žurbe i naravno bez ikakvog nasilja ili potkupljivanja ili 
prevara...defter je krasan i mislim da ovaj dokument, naravno pod uslovom 
objektivnog naučnog pristupa i bez naučnih perverzija...čini najstariji ali_ i 
najznačajniji zvanični i ovjereni dokument o historiji ove zemlje. 


Ovo je bosanski defter, koji su napravili Osmanlije-Turci, u njemu je 
bosanski narod, u njemu je jedna jedina zemlja Bosna...uz dosta vjera, ali samo 
jedan narod. 


Bosna nije bila zemlja kolonizacije od strane Osmanlija. U njoj je ostao 
jedan jedinstven narod po historijskom trajanju ili po prirođavanju, kao što je slučaj 
sa Vlasima...prije ovoga popisa, koji su uradili Osmanlije, Bosna nikada nije 
popisivana ni na koji način. 


On nam pomaže da dopremo do stvarne historijske istine i o našoj 
srednjovjekovnoj državi i novoj državi osvajača, za razliku od naših prethodnika 


") Sumarni popis Sandžaka Bosna iz 1468/69. godine, dešifrirao i s osmansko-turskog jezika preveo, 
naučno obradio i za štampu priredio Ahmed S. Aličić, izdavač Islamski kulturni centar Mostar, 2008., 
Kratki izvodi iz Predgovora i Uvoda autora prevoda, str. XII, XIV, XVII, XXIV i XXV. 

historičara, koji su mogli samo nagađati o nekim društvenim i političkim pojavama u 
obje države ili sasvim paušalno, na osnovu svojih ličnih osjećanja i češće simpatija 
ili vlastitih i kolektivnih fobija, koje su karakteristične za cijelu tzv. kršćansku Evropu. 
To je imalo, a danas osobito ima, veoma negativne posljedice, ne samo u 
historiografijama, nego i u državama i društvima, koje su bile u okviru Osmanlijske 
države i njenoga sistema, a i onim izvan njih. | danas veliki broj historičara naših 
susjeda ili naših sugrađana, katolika i pravoslavnih, izmišljaju neku imaginarnu 
historiju njihovih "naroda" pod "Turcima". 


Ono što je osobito važno, defter nas poučava da u Bosni postoji jedan 
narod. Čak defter ni Vlahe ne izdvaja, jer ih službeno zovu raja, bez obzira što mi 
znamo da je njihovo etničko porijeklo i socijalni status drugačiji. Znači da su se 
asimilirali u Bosni, iako su oni u suštini, još uvijek polunomadi. Defter nam nudi 
vjersku strukturu u Bosni i očito je da je ona bila krstjanska (po kasnijem narodnom 
nazivu bogumilska) i kršćanska, katolička. Nema iskaza o katolicima i 
pravoslavcima. Zapravo u ovo vrijeme pravoslavlja u Bosni nije ni bilo. tek negdje 
po istočnim granicama Bosne, gotovo samo kao enklave, ali i ti pravoslavci su 
pretežno Vlasi... Ovaj defter pruža mogućnost i pravo svakome ko želi istinu, da 
utvrdi starosjedilačko stanovništvo, za razliku od Vlaha koje Osmanlije vode sa 
sobom iz dva važna razloga i cilja. Prvo za kolonizaciju opustjelih područja, iz bilo 
kojih razloga, ratne situacije ili ekonomskih migracija i za korištenje njihove 
organizacije u vojničke svrhe, borbenog karaktera ili pozadinske potrebe... Ovaj 
defter nam pokazuje vrlo vjerno, da su mnoga ovdje navedena naselja kao pusta, 
ustvari bila na pravcima vlaškog kretanja i njihovog privremenog boravka i da su 
zbog njihovog stalnog pomjeranja ostala iza njih, a da se tu ne radi o 
starosjedilačkom ratarskom stanovništvu. To se naročito odnosi na Zemlju Pavlovića 
i zemlju Kovačevića, odnosno potez od nahija Višegrada do Zvornika i od Višegrada 
do Olova, Žepča i Maglaja...Naprijed je rečeno da Vlasi nisu bili izvorno 
starosjedilačko stanovništvo, nego nomadi koji su logikom potreba za ispašama ili 
kasnije logikom osmanlijske kolonizacije zaposjedali određena područja, pa kad ih 
interes povuče oni idu dalje, a njihova naselja ostaju prazna. Ovakav je slučaj i na 
jugu Bosne i na zapadu u područjima ili nahijama Trebinje, Ljubinje, Stolac, 
Dubrave, Broćno ili okolina Mostara, dio Rame, Uskoplje, Kupres, Livno i dalje na 
jugozapad Bosne. Da je ovo tačno potvrđuje činjenica da ova naselja koja su tu 
ostala pusta nisu obnavljana, jer se Vlasi nisu vraćali natrag. Starosjedilačko 
ratarsko stanovništvo se, u velikom broju, ponovo vratilo na svoja stalna boravišta i 
oni čine matičnu bazu autohtonog bošnjačkog stanovništva, naravno svih vjera... 
Ono što je sigurno, nema nikakvih stranih naroda — Hrvata i Srba. Ovaj defter obara 
i teze o brzom širenju islama u Bosni, već u samom početku osmanlijskih osvajanja 
ili neposredno poslije. Nema toga. To je proces koji teče veoma sporo. U ovom 

defteru nema ni dva posto muslimana, računajući tu i ostavljene okupacione snage u 
tvrđavama. 


Ono što je najvažnije za nauku i za našu historiju, ako ćemo je raditi kao 
historiju, a ne propagandu, jest činjenica, da je osmanlijski sistem sve podanike u 
Bosni doveo u isti položaj, što se tiče prava i dužnosti i sve ih je ustvari učinio 
slobodnim; da se osmanski sistem u svom utemeljavanju i širenju u Bosni, 
naslanjao, isključivo, na domaći etnički element i da tu ima svih socijalnih 
slojeva iz srednjovjekovne Bosne, i visokog plemstva, i srednjeg plemstva i 
slobodnih seljaka, i Vlaha, i ranijih kmetova, jer u osmanlijskom sistemu nema 
kmetstva, i da se na tom elementu učvrstio i trajao do kraja svoga postojanja. 
To je gotovo najveći doprinos ovoga deftera historijskoj nauci. Osmansku 
vojničku klasu u Bosni su obnovili i ojačali ljudi naše krvi i našega imena, kršćani ili 
muslimani... Najvažnija je da potpuno odbacuje sve insinuacije i laži...o nepostojanju 
Crkve Bosanske ili o tome da kralj Stjepan nije progonio krstjane-dobre Bošnjane. 
Oni su tu...za osmanlijskog sultana koji je bio musliman, sasvim je svejedno bilo da 
li je neko krstjanin ili je katolik, jer je odnos njegove vjere prema jednim ili drugim bio 
isti. On im je i dao ista prava, to jest slobodu vjere, kakvu kršćanstvo ne poznaje na 
svojim prostorima za druge vjere...Dakle Crkva Bosanska je postojala i ona je 
zasvjedočena i očito je bila dominantna, imajući u vidu da se očuvala sve do dolaska 
Osmanlija, uprkos križarskim vojnama i progonima, iznutra, od strane bosanskih 
kraljeva i klerikalnih inkvizitora... Ali su u vjerskom pogledu svi izjednačeni dolaskom 
muslimanskog vladara, koji im je ostavio pravo ispovjedanja vjere, odnosno slobodu 
vjere, makar i "reduciranu"... To je sva mudrost tolerancije... 


17. RJEČNIK U STIHU NA BOSANSKOM JEZIKU" 


kkk 


Ova knjiga sastoji se iz dva dijela. U prvom dijelu prezentiran je kompletan 
Rječnik: Sviđa se učenom (Magbuli arif), po uzoru na Šahidiju (Potur-Šahidija), što 
ga je napisao Tuzlak Muhamed Hevai Uskufi, 1631.godine. To je prvi samostalni, 
rukopisni, dvojezični, u stihovima i štokavskim dijalektom pisani rječnik bosanskog 
jezika u Evropi. UZ uvode što su ih napisali izdavač i suizdavač, te predgovore prof. 
dr. Sveina Mganneslanda i prof. dr. Ahmeta Kasumovića prezentiran je i kompletan 
Uskufijin Rječnik, a on se sastoji iz tri dijela: Predgovora, Rječnika i Pogovora. 


") Bosansko-turski rječnik, autor: Muhamed Hevai Uskufi, 1631. godina, izdavač Općina Tuzla, Tuzla, 
2011., str. 52-55 

Predgovor je cjelovit i originalan, sa prijevodom i latiničkom transliteracijom, 
a što je 1942. godine uradio Derviš Korkut i objavio u Sarajevu. Predgovor ima 
stotinu i dva stiha i u njemu autor: objašnjava zašto je napisao svoj Rječnik, 
interpretira dio svoje biografije, iznosi razloge zašto je pisao baš bosanskim jezikom, 
tumači vrlo tešku formu pisanja za koju se on opredijelio — riječi bosanskoga jezika i 
turskoga jezika formirati u stihove, ali prema metrici arapskoga jezika, te komparira 
bosanski jezik s latinskim jezikom. 


Rječnik je dominantno predstavljen onako kako su ga uradili Otto Blau 
(Leipzig, 1868.), odnosno Alija Nametak (Sarajevo, 1931. i 1978. te Zagreb, 1968. 
godine), jer niti oni, niti drugi autori koji su transliterirali i interpretirali ovo djelo nisu 
se služili istim, jednim, rukopisnim prijepisom, a originalni rukopis Rječnika, autograf, 
nije pronađen i sačuvan. Rječnik ima 330 stihova, dvojezičan je, bosansko-turski i 
tursko bosanski, i pisan je štokavskim dijalektom. Osim vrlo vrijedne leksičke građe, 
Rječnik je posebno zanimljiv zbog brojnih aluzija kojima su zasićeni njegovi stihovi. 
Rječnik ima trinaest poglavlja, najviše ima imenica, a najmanje zamjenica. Na kraju 
svakog poglavlja Rječnika autor Uskufi dodaje sentenciju, pouku, izreku, te formulu 
metrike i jedan poučan stih samo na turskom jeziku. U Rječniku se nalaze riječi 
bosanskoga i turskoga jezika formirane u stihove prema pjesničkoj metrici 
arapskoga jezika, a što se i danas smatra vrlo teškom lingvističkom radnjom. 
Prepisivači Rječnika nisu uvijek poštovali autorov izbor metričkih stopa, pa su često i 
znatne razlike u rukopisnim prijevodima dominantno na fonetsko-fonološkom planu. 
Uskufi je, ipak, vrlo uspješno zahvaljujući vlastitim brojnim kombinacijama riječi i 
slogova inkorporirao bosanske i turske riječi u stihove i još postizao kvalitetnu rimu. 

Iza Rječnika naveden je Abecedni popis riječi. Popis bi mogao biti i veći, 
brojniji, ovisno od ciljeva, polazišta i potreba interpretacije Uskufijine leksike. 


Pogovor ima oko šesnaest stihova i neznatan je broj prijepisa koji imaju 
cjelovit tekst. Većinom tekst Pogovora nije niti prevođen. Najveće razlike u tekstu u 
prijevodima i prijepisima postoje baš u Pogovoru. Inače, autor Uskufi upravo u 
Pogovoru piše da je tekst Rječnika završio 1631. godine (1041. godine prema 
Hidžri). U ovoj knjizi prezentiran je cjelovit Pogovor, onako kako ga je u svojoj studiji 
uradio samo na turskom jeziku i transliterirao latinicom Otto Blau, uz prijevod na 
bosanski jezik Edine Ustavdić i Jusufa Sumbulla, a stilizaciju je uradio A. Kadrić. 

U drugom dijelu ove knjige predstavljen je prijepis rukopisa rječnika Sviđa 
se učenom (Magpbuli arif), po uzoru na Šahidiju (Potur — Šahidija) pronađen u Zbirci 
rukopisa u Univerzitetskoj biblioteci u Uppsali pod signaturom O. Nov. 546. Smatra 
se da je tu dospio iz Kaira, 1924. godine. 

Nauka se do sada služila rukopisnim prijepisima koji se nalaze u: Gazi 
Husrev-begovoj biblioteci u Sarajevu, Orijentalnom institutu u Sarajevu i Arhivu 
grada Sarajeva, a 1990. godine štampana je i posebna knjiga u Tuzli, odakle je 

preuzet kompletan tekst Rječnika za prvi dio ove knjige. Svi rukopisni prijepisi imaju 
svoje kataloške i inventarske brojeve i čuvaju se kao raritetne i vrlo vrijedne 
bibliotečke jedinice. Ostali rukopisni prijepisi ovoga Rječnika nalaze se u privatnim 
zbirkama i ljubomorno se čuvaju u Sarajevu, Tuzli, Mostaru, Zagrebu, Sandžaku, 
Turskoj, Egiptu itd. 

Rukopisni prijepis iz Švedske (Uppsala) odavno je utvrdjeno da postoji, ali 
sve do danas on nije bio dostupan javnosti i nauci Bosne i Hercegovine. 
Objavljivanjem ove knjige stvorena je prilika da se i rukopisni prijepis iz Uppsale, prvi 
put, prezentira bosanskohercegovačkoj i svjetskoj javnosti. Time se naučnicima 
različitih naučnih oblasti omogućava potpunije, cjelovitije, iscrpnije naučno 
interpretiranje, kompariranje, kontrastiranje i zaključivanje o Uskufijinu Rječniku. 
Ovim se rukopisni prijepis iz Uppsale, dosad nedostupan i nepoznat, javnosti stavlja 
na uvid, sud i zaključivanje. Korekturu transliteracije Rječnika prema rukopisu iz 
Uppsale uradio je prof. dr. Adnan Kadrić. 

Objedinjavanjem ove dvije navedene cjeline u jednu, ova knjiga je potpuna, 
cjelovita i inovativna, te se njome mogu služiti učenici, studenti, istraživači, ali i 
građani. 


18. POKRET ZA AUTONOMIJU BOSNE! 


Zvanično proglašenje autonomije 12. IX. 1831. godine u Sarajevu 


Odmah po njegovom dolasku u Sarajevo, započela je priprema za još jedan 
svebosanski sabor. Na taj sabor pozvani su svi bosanski prvaci koji su bili uz 
Huseina u vojsci, oni koji su bili u Sarajevu i oni koji su došli u Sarajevo na doček 
Husein kapetanu. Pozvana je sva ulema, svi zvanični službenici i predstavnici 
odnosno prvaci sela. Iz zvaničnih akata poteklih od sarajevskog mulle i, kasnije, 
izaslanika Porte, dade se zaključiti da je organizacija ovog sabora počela još onda 
kada je Husein kapetan krenuo iz Prištine u Bosnu, jer se navodi da su bili 
predstavnici, naroda iz cijele Bosne. Sabor je počeo u ponedjeljak 12. septembra 
1831. godine u Carevoj džamiji, koja je bila prepuna ovih prvaka. Nakon vijećanja, 
jednoglasno je zaključeno da se potvrdi izbor koji su izvršili vojni komandanti u 
Prištini. To znači da se Husein kapetan bira za valiju Bosne sa rangom vezira i 
činom paše. To znači da je Husein bio u činu paše sa tri tuga i u tradicionalnom 
zvanju beglerbega, a aktualnom zvanju vezira, sa širokim ovlaštenjima (Bilistikal 


" Ahmed S. Aličić, Pokret za autonomiju Bosne od 1831. do 1832. godine, izdavač Orijentalni institut, 
posebna izdanja XIX, Sarajevo, 1996., str. 268, 269, 270, 271, 272, 390, 391, 392, 393 i 394. 

Bosna eyaleti valisi) po sistemu tafviza, tj. predavanja vlasti od strane većine. O 
tome je sačinjen zapisnik i odnesen kod sarajevskog mulle na prepis i ovjeru. Nakon 
toga je otišla delegacija u konake Zlatara i pozvala Husein kapetana da pođe s 
njima u Carevu džamiju da mu se to zvanično saopći. Delegacija je bila brojna, ali se 
toj delegaciji, na putu do konaka i natrag, pridružila ogromna masa svijeta svih 
slojeva. Prema zvaničnim zapisima i tada je Husein kapetan pokušao da odbije 
prijedlog bosanskih prvaka, tvrdeći da on to ne želi i da njemu nije stalo do položaja. 
Kasnije će on to više puta isticati. Ali, na kraju, nije mogao odbiti njihove zahtjeve i 
želje i prihvatio se te odgovorne dužnosti u vrlo teškim prilikama za Bosnu, kako 
zbog unutrašnjih prilika koje su bile teške, a u koje ju je dovela zvanična vlast, isto 
tako zbog opće političke situacije i međunarodnog položaja koji je, također, bio 
težak, opet zahvaljujući vrlo lošoj politici sultana i Porte. Tog dana Bosna je u suštini 
postala samostalna, ali mi i dalje ostajemo pri kvalifikaciji da se radi o autonomiji, jer 
su i dalje Bošnjaci prihvatali vrhovnu vlast sultana. Nakon toga, Bošnjaci su sve 
pripremili što je potrebno za vezaret. 


Bošnjaci na saboru u Sarajevu svoju su želju iskazali kolektivnom prisegom 
Husein kapetanu kao gospodaru Bosne. Tekst prisege (ahdu-misak) glasio je: 


"Mi ovdje sakupljeni, svi, jednoglasno tebe postavljamo za valiju ejaleta 
Bosne. Svu našu pokretnu i nepokretnu imovinu i, posebno, naše porodice i djecu 
predajemo tebi u ruke i za tvoju sreću. Od sada samo tebe priznajemo kao valiju 
Bosne i nikoga s druge strane ne trebamo i ne primamo, ko god ga postavio. Ima 
umrijeti i propasti ali od ovoga nema odustati". 


Ovu prisegu su izvršili nakon što su uzeli abdest i položili ruke na Kur'an. 
Ovaj izbor izvršen je uz ogromnu pompu i šenlučenje iz topova i pušaka, a prema 
nekim izjavama popraćeno je izgovaranjem tekbira (veličanje Allaha), što prevazilazi 
svaku moguću kurtoaziju i predstavlja nepoznatu praksu u Osmanskom Carstvu, 
osim u slučaju ustoličenja sultana. To potvrđuje da su Bošnjaci smatrali da je 
Gradaščević sada njihov vladar (gospodar), a ne carski izaslanik ili namjesnik. 
Gradaščević je dobio široka ovlaštenja, pa i to znači da su Bošnjaci htjeli da on 
samostalno vlada. O svemu ovome sačinjen je i zapisnik na sudu u Sarajevu koji je 
pisao i potpisao sarajevski mulla Abdulkerim efendija Jusufkadić. On je taj ilam 
uputio velikom veziru i Porti, a on glasi: 


Na šerijatski sud su došli paše (mirmirani), kapidžibaše (serbevvabi) Porte, 
mudefrisi, kadije, naibi i druga ulema i dobri ljudi, muteselimi, ajani, kapetani, vojni 
zapovjednici vojske (alajbezi), begovi i begovići i drugi prvaci ejaleta, zanatlije i 
trgovci i prvaci sela i mnoštvo ostalog stanovništva Sarajeva i njegove okoline i 
ostalih liva bosanskog vilajeta i, objašnjavajući razlog svog dolaska na sud, dali su 
sljedeću izjavu: "Da bi se postigao mir i sigurnost božijih robova i da bi se odstranili 
neredi i spriječile pobune koje su se do sada pojavljivale u Bosni, a prema onome 

kako iziskuje vrijeme i situacija, prvaci i uglednici ejaleta Bosne i mi svi ovdje 
sakupljeni, izabrali smo za vezira i pašu njegovu ekselenciju, čestitog Husein bega, 
bivšeg kapetana tvrđave Gradačac u Bosni. Do sada je svak visoko cijenio njegov 
način života i njegov karakter. Svi bogati i siromašni bili su zadovoljni s njim, voljeli 
ga i bili mu zahvalni. Da bi se postigla potpuna sigurnost i mir i bogatih i siromašnih i 
da bi se, ubuduće, spriječili neredi i pobune kakve su u Bosni vladale, šaljemo, 
putem mahzara, molbu uzvišenom sultanu da, kao milost ovim robovima, potvrdi 
izbor i postavi za valiju Bosne spomenutog Husein bega sa visokim rangom vezira". 
Sve kaze vilajeta Bosne uputiće svoje molbe. Da je njihova izjava tačna (autentična) 
potvrđuje ovaj sud". 


Ko čini osnovu Pokreta 


Dakle, osnovu pokreta čini jedan narod, sa sviješću o sebi. Potpuno je 
sigurno da u to vrijeme nije bilo druge svijesti u Bosni, ni srpske ni hrvatske, ni 
turske. Sasvim je nešto drugo to što su Bošnjaci osjećali državnu pripadnost 
Osmanskom Carstvu. Htjeli ne htjeli, to je tako bilo. To prihvatanje imalo je uticaja 
samo u diferenciranju prema državljanima Ugarske ili Austrije. Jer sultan je bio 
apsolutni gospodar svih zemalja u sastavu Carstva i svi su bili njegove vjerne sluge, 
njegovi ponizni podanici, i onaj paša u Bihaću i Mostaru, i onaj seljak na Zmijanju i 
Treskavici, i hodža i pop i fratar. Ni manje ni više. Razlika je bila samo u tome šta je 
koji trebao da radi. Svaka dalja rasprava je domišljanje i izmišljanje, sve su drugo 
prividi i fantazije o prošlosti i povijesti. U Bosni je narod koji se zove Bošnjaci ili 
bošnjački narod. Taj narod koji je sačuvao svoj puni povijesni identitet i svoj čisti 
bošnjački jezik digao se na ustanak i poveo Pokret za autonomiju, a to tada znači 
samostalnost. Ni na kraj pameti nam nije da raspravljamo o tome kako se samo dio 
toga naroda digao na ustanak da sačuva svoju vjeru od prvog i jedinog zaštitnika 
njegove vjere — halife i sultana, tj. da Pokret vode i da se bore samo oni koji su 
islamske vjere. Bojimo se da bismo time utjerali sami sebe u laž, jer za to nemamo 
nijednog =valjanog autentičnog dokumenta, ako nećemo iznositi svakakve 
pretpostavke. 


Neposredni izvor za našu ocjenu Pokreta 


Da je naša ocjena tačna i jedino moguća, mi ćemo navesti riječi vođe 
Pokreta, Husein kapetana paše Gradaščevića, o tome šta su oni htjeli... 


A Husein kapetan paša u svome obraćanju kaže sljedeće: 

"Mi svi, malo i veliko, uvijek smo bili odani caru i uvijek molili Boga za 
trajnost države. Mi ovim mahzarom izražavamo svoje podaništvo sultanu i državi. 


Bosna je zemlja koja je sa sedam strana okružena neprijateljima. Poznato je 
kolika je ona po dužini i širini. Njene granice i njena unutrašnjost su sama brda i 
planine. Poznato je koliko je nju teško braniti. S obzirom na njen položaj, nalazi se u 
podređenom položaju u pogledu trgovine. Ona je živjela stalno od obazrivosti i 
milosti sultana. Svi stanovnici zemlje su se stalno oslanjali na dobrotu sultana. Oni 
su sve svoje obaveze i svoje dužnosti obavljali besprijekorno. Pošto je ova zemlja 
na granici islama, sigurno, sultan želi da sirotinja I sve stanovništvo zemlje Živi u 
miru, spokojstvu i zadovoljstvu. Sultan, sigurno nije zadovoljan da neko sirotinju i 
stanovnike ove zemlje, koji su pokorni, muči i da im čini bilo kakvo nasilje raznim 
novotarijama i opterećenjima. Ali, veziri i carski opunomoćenici, koji dolaze u Bosnu, 
ne obraćaju pažnju na to. Naprotiv, oni sirotinju i nemoćne u tom ejaletu muče i čine 
razna nasilja, pa je tako zavladala potpuna nezakonitost i nepravda. Nekim 
konfiskuju imovinu, a sirotinju opterećuju raznim nametima, izmišljajući razne 
razloge i to silom ubiru, tako da se to više ne može podnositi. Takvo stanje dovelo je 
stanovništvo do potpunog nezadovoljstva, jer su očiti znaci potpune propasti i 
istrijebljenja. Kad su se uvjerili da se to neće izmijeniti, niti da će se njihovo stanje 
popraviti od strane vezira koji dolaze, za nevolju, htjeli ne htjeli, u namjeri da postignu 
red i mir, sigurnost i zadovoljstvo i da poprave stanje zemlje, a oslanjajući se na 
vječnu dobrotu sultana i njegovu milost kao i čovječnost velikog vezira, zaključili su 
da je jedini izlaz da se za valiju ejaleta postavi neko iz njihovog vilajeta, neko ko je 
ispravan i pravedan, koji će se truditi da se provodi šerijat i carske naredbe, ko je 
sposoban, pobožan, koji želi dobro državi i ovoj zemlji, a kako to iziskuje vrijeme i 
situacija. To bi dovelo do spokojstva božijih robova i procvata zemlje. Složili su se 
da ja odgovaram i da mogu zadovoljiti njihove zahtjeve, jer su uvjereni, s obzirom na 
to da je zemlja Bosna moj rodni kraj, da mi tu živi sva rodbina, jer sam, do sada, sa 
svakim živio u prijateljstvu i slozi i ljubavi, da sam uvijek bio na putu reda i zakona, 
skroman zadovoljavao se sa malim, i bio pravedan I da je, I malo i veliko, bilo 
zadovoljno sa mnom, i da ću ostvariti njihove ciljeve. Mimo moje volje, odlučili su da 
mene postave za valiju ejaleta i podnijeli mahzare da se to potvrdi. Kako do sada 
nije došla potvrda njihovih zahtjeva i želja, a ni moje molbe koju sam poslao iz 
Prištine, sve stanovništvo je razočarano, a ja sam uvrijeđen, jer sam ponižen među 
svojim drugovima. Ali stanovnici memleketa neće odustati od svojih zahtjeva i u 
tome su potpuno složni, pa ponovo šalju svoje mahzare i sudske ilame. Mi ne 
tražimo otcjepljenje i nezavisnost, mi tražimo svoju vlast i da budemo zaštićeni pod 
okriljem njegove preuzvišenosti. Ono što stanovnici traže I njihove molbe su 
dostojne da se prime i odobre. Što se mene tiče, jaću učiniti sve da zadobijem 
zadovoljstvo sultana, da provodim šerijat i naredbe cara, a u isto doba da branim 
zemlju od neprijatelja, a prije svega da štitim sirotinju. Učiniću sve da objedinim sve 

stanovništvo zemlje na dobrom putu. Nadamo se da će se udovoljiti molbama 
stanovnika zemlje Bosne". 


U drugom jednom obraćanju Porti, Gradaščević manjeviše ponavlja ono što 
je u prethodnom svom mahzaru iznio. Ali ovaj drugi akt ne naziva mahzarom, nego 
kaimom, a to znači da je to viši akt u kojem stoji obrazloženje zahtjeva i uz to traži 
se obrazloženje od Porte zašto se nije već udovoljilo ranijim zahtjevima. Naravno, 
on ponovo ističe da su prvaci ejaleta i sve stanovništvo, sirotinja i raja, svi zahtijevali 
od njega da se primi dužnosti valije, pa je on preuzeo poslove valije u Bosni, a 
prema zahtjevu stanovnika koji su njemu izvršili prisegu i zarekli se da od toga neće 
odustati. Spremni su da žrtvuju i svoje živote i svoje imetke za sreću i uspjeh njegov. 


Nema nikakve sumnje da se ovdje radi o nacionalnom pokretu i da se 
Pokret odnosi i da on pripada svim stanovnicima Bosne, bez obzira na vjeru. 
Mislimo da je dovoljno reći da se svaki put kad se spomene sirotinja, spomene i raja, 
a ta dva pojma su u suštini jedno te isto, sa razlikom koju smo mi u svom tekstu 
objasnili. Ona nema zvaničnu podlogu, ona je više praktične prirode, jer raju po 
zakonu čine svi, muslimani i nemuslimani, sa timarskih posjeda, odnosno oni koji 
obrađuju miriju, a muslimani su sami sebe izjednačili sa svim ostalim vojnim 
strukturama, jer oni redovno učestvuju u vojsci nefiriama (općoj mobilizaciji), a 
kršćani ne učestvuju, pa je za njih ostao stalni naziv raja. Mi ne tvrdimo da to nije 
imalo i neke druge posljedice, naročito od ovih vremena pa nadalje. Od tada se u 
suštini počelo da diferencira stanovništvo po konfesijama. Na to je najznačajnije 
uticala činjenica da su kršćani, osobito kršćanski trgovci, na neki način ili 
poluzvanično ili ilegalno postali štićenici nekih evropskih zemalja. Tako se 
postepeno stvara i vjerski antagonizam, koji će neke zemlje u susjedstvu iskoristiti i 
u nacionalnoj propagandi... 


Na kraju navest ćemo riječi Husein age, carskog kapidžibaše, o tome šta je 
Pokret i šta se dešavalo u Bosni za vrijeme Pokreta za autonomiju. 


Aman gospodaru, ako želite spasiti državu I ovaj ejalet zadržati u okvirima 
Carstva, nemojte razbijati ovo jedinstvo i slogu naroda u Bosni. To je grehota. 
Udovoljite njihovim zahtjevima. U suprotnom, niti će ostati taj ejalet niti će biti 
moguće srediti prilike u Albaniji (arnautluku) niti u Rumeliji. Svi oni traže od 
Gradaščevića da se krene u borbu protiv sultana. Osim toga, sigurno će oni tražiti 
pomoć od stranih država. To je onda potpuna opasnost za Osmansku Državu. 
Narod to zaslužuje, a i Gradaščević je sposoban, njemu se može povjeriti Bosna. 
Sigurno će on biti pokoran sultanu, čak će sigumo na sultanov poziv i vojno 
pomagati protiv neprijatelja". 

19. BOŠNJACI TRIJU VJERA?!) 


Publicista Mensur Seferović u svome djelu Vojska za jedno ljeto piše "...ime 
Bošnjak je staro ime turicizirani oblik imena Bošnjanin koje odavnina označava 
čovjeka iz Bosne".!) Omer-paša Latas iznosi svoje svjedočenje kako Bošnjaci nisu 
htjeli biti Turci iz vremena njegovog pohoda protiv protivnika turskih reformi 1851/52 
u svome pismu — poruci Ivanu Franji Jukići 1857. po zajedničkom prijatelju, trgovcu, 
Niketi, koji je teško bolestan svoje posljednje dane života zbog probosanske ideje 
provodio u izgnanstvu u Beču, ali ga ono nije zateklo živa. Pismo glasi: "U Bagdadu, 
30. septembra 1857. Dragi Jukiću! Razumio sam tvoje jade i da ležiš slab izvan 
domovine. Evo ti moj poruk i selam. Nijesam htio Tvojih poruka i savjeta slušati, a da 
slušah, ne bi se onolika krv po Bosni i Hercegovini prolila. Ona krv me uvijek 
uznemiruje i sve što se uspinjem na više časti, pričinja mi se, da sam manji od onog 
nesretnog pohoda u Bosnu. Nijesam htio vjerovati, da je nemoguće, da bi Bošnjaci 
postali pravi Turci. Ali tako doista jeste. Ovo uvjerenje ulila mi je u dušu neka kći 
Krajine, koja reče, da voli u Krajini u košari spavati i prohu jesti, nego u carskim 
dvorovima zlatom se ogrtati. A to je ona sila, koju mi ti spomenu; sila nad kojom 
veće sile nema. Dok poslove uredim, vratit ću se u Carigrad, izvojštit ću Ti slobodu, 
a dotlem neka ti bude muka manja; jer ju na pola u duši svojoj dijeli s Tobom Tvoj 
Omer-paša".?) 


Njegoš je također znao da su Bošnjaci narod triju vjera: "zapita me za naše 
susjede, za Bošnjake i za Arbanase".?) Ilija Garašanin tvorac velikosrpskog 
nacionalističkog projekta u odnosu prema Bosni i Hercegovini također je znao da u 
njoj živi jedan narod Bošnjaci sa tri vjere: "...osim toga mogla bi se kao treći stepen 
štampati kratka i obšta narodna istorija Bosne u kojoj ne bi se smela izostaviti slava i 
imena nekih muhamedanskoj veri prešavši Bošnjaka". (str. 75.) "Na istočnog 
veroispovedenija Bošnjake veći upliv imati neće biti za Srbiju težak zadatak. Više 
predostrožnosti i vnimanija na protiv toga iziskuje to, da se katolički Bošnjaci 
zadobijedu. Na čelu ovih stoje franjevački fratri".(str. 76)4) Kao što se vidi tvorac 
velikosrpskog projekta nigdje ne govori o Srbima i Hrvatima u Bosni, već samo o 
Bošnjacima triju vjera. Konstrukcija da je Bosna srpska, odnosno hrvatska zemlja 
nastala je tek kasnije u nastojanju da se BiH podijeli između Srbije i Hrvatske. 


") Omer Ibrahiagić, Srpsko osporavanje Bosne i Bošnjaka, Magistrat, 2001., Sarajevo. 

1) Mensur Seferović, "Vojska za jedno ljeto", izd. Bosanski kulturni centar", Sarajevo, 1999., str. 114. 
2) List islamske zajednice "Preporod", 15.11.1999., Sarajevo. 

3) Petar Petrović Njegoš, "Gorski vijenac", Svjetlost, Sarajevo, 1989., str. 106. 

) 


4) Izvori velikosrpske agresije (DOKUMENTI), izd. "August Cesarec" i "Školska knjiga", Zagreb, 1991., 
str. 65-77. 

Garašanin govori o Bošnjacima koji su prišli muhamedanskoj vjeri, a ne o Srbima 
koji su izdali fpradedovsku veru", etničkih Srba i Hrvata u Bosni tada nije ni bilo. 


20. KAKO SU BOŠNJACI PRAVOSLAVCI POSTALI SRBI, A BOŠNJACI 
KATOLICI HRVATI") 


(1) NAČERTANIJE ILIJE GARAŠANINA 
(Program spoljašne i nacionalne politike Srbije na koncu 1844 godine) 


Srbija se mora i u tom smotrenju u red ostalih evropskih država postaviti, 
stvorivši jedan plan za svoju budućnost, ili tako reći da sastavi sebi jednu domaću 
politiku po kojim glavnim načelima treba Srbija kroz više vremena stalno da se vlada 
i sve svoje poslove po njima postojano da upravlja. 


Ako Srbija dobro projesapi što je ona sad? u kakvom se položeniju nalazi? i 
kakvi nju narodi okružavaju? to se ona mora uveriti o tome, da je ona mala, da ona u 
ovom stanju ostati ne sme, i da ona samo u sojuzu sa ostalim okružavajućim je 
narodima za postići svoju budućnost svoj zadatak imati mora. 


Iz ovog poznanja proističe čerta i temelj srpske politike, da se ona ne 
ograničava na sadašnje njene granice, no da teži sebi priljubiti sve narode srpske 
koji ju okružavaju. 


Srbi su se među svim Slavenima u Turskoj prvi sobstvenim sredstvima i 
snagom za svoju slobodu borili; sljedovatelno oni imaju prvi i puno pravo k tome da 
ovaj posao i dalje upravljaju. Već sada na mnogim mestima i u nekim kabinetima 
predvide i slute to: da Srbima velika budućnost predstoji i to je ono što je pozornost 
cele Evrope na Srbiju navuklo. Kad mi ne bi dalje mislili nego samo na knaževstvo 
kao što je sad, i kad ne bi u ovom knjaževstvu klica budućeg srpskog carstva ležala, 
onda ne bi svet više i duže sa Srbijom zanimao nego što je sa Moldavskim i Vlaškim 


') Ilija Garašanin, "Načertanije", u zborniku radova: Izvori velikosrpske agresije, izd. August 
CesarecSkolska knjiga, Zagreb, 1991. 


64 


Prof. dr. Omer Ibrahimagić 


knjaževstvima činio, u kojima nema samostalno načelo života i koji se dakle samo 
kao privjesci Rusije smatraju. 


O sredstvima, kojima bi se cjelj srbska postići mogla 


Kad se sa opredjelenosću zna šta se hoće i kad se stalno i krjepko hoće, 
onda ćedu se sredstva za postiženje naznačene cjeli potrebna kod jednog 
sposobnog praviteljstva i lako i skoro naći, jer narod je srpski tako dobar, da se s 
njim sve, no samo razumno postići može. 


Naročito se treba izvestiti o Bosni i Hercegovini, Crnoj Gori i Severnoj 
Albaniji. U isto vreme nužno je da se tačno poznaje i stanje Slavonije, Hrvatske i 
Dalmacije a razume se da u ovo spadaju i narodi Srema, Banata i Bačke. 


O politiki Srbije u smotreniju Bosne, Ercegovine, Crne Gore i 
Sjeverne Albanije 


Kad mi površinu i geografsko položenje ovi zemalja, ratni duh njihovih 
žitelja, i ono mnenije i način mišljenja njiov u bliže rasmotrenije uzmemo, mi ćemo 
lako na tu misao doći da je ovo ona čast turskog carstva, na koju Srbija najveći upliv 
imati može. Stalno opredjeljenje i uređenje ovoga upliva čini nam se da je za sad 
(1884) glavni zadatak srbske politike u Turskoj. 


2. Treba na to ići da se dva naroda, istočno pravoslavni i rimokatoličeski 
međusobno u svojoj narodnoj politiki razumedu i slože, jer samo tako može se sa 
dobrim uspjehom ova politika sledovati. 


Srbije je dužnost da glavne osnove ove politike oba dvema častima naroda 
ondašnjih predloži, jer ona u ovom djelu može sa važnošću postupati, koje ona po 
pravu diplomatičeski priznati i po mnogogodišnjem iskustvu činiti je dužna. Jedna od 
glavnih osnova naznačava se: načelo pune vjerozakonske slobode. Ovo načelo 
moraće svima hristijanima, a ko zna da povremenu i nekim muhamedancima 
dopasti se i zadovoljiće ih. No kao najglavniji i osnovni zakon državni mora se 
predstaviti i utvrditi u tome, da knjaževsko dostojinstvo mora biti nasledstveno. Bez 
ovoga načela, koje sačinjava jedinstvo u najvišem državnom dostojinstvu ne može 

se stalan i postojani državni sojuz među Srbijom i ostalim susjedima Srbima ni 
pomisliti. 

Ako Bošnjaci ne bi ovo primili, to bi otuda kao sigurno sledovalo 
raskomadanje Srba na provincijalna mala knjaževstva pod osobitim vladajućim 
familijama koje bi se nepremjeno tuđem i stranom uplivu predale; jer bi one među 
sobom sarevnovale i jedna drugoj zavidile. Ove familije nikada se ne bi dale više do 
toga dovesti da interes svoje koristi kakvoj drugoj familiji na žertvu prinesu, pa baš ni 
onda kad bi od takvog požrtvovanja napredak sviju ovi naroda Zavisio. 


Iz ovih osnovopoloženija sleduje, da, ako bi se pre ovog opšteg sojedinjenja 
Srbstva što osobito u Bosni preobražavati počelo, da se to preobraženje tako Čini 
kako bi ono samo služilo kao priugotovlenije za ono opšte sojedinjenje sviju Srba i 
provincija ujedno, kojim jednim načinom može se računati na postiženje one velike 
cjeli i onog interesa koji je svima ovim Srbima jednak. 


Ko god dakle ovom narodu dobra želi on ne sme Bošnjacima nasledstveno 
knjaževsko dostojinstvo preporučivati. U takom slučaju neka bi se među tim izbirali 
najvažniji ljudi iz celog naroda i to ne za celi život, no na izvjestno vreme, koji bi kao 
neki sovjet obrazovali. Sa ovakvom makar provincijalnom i odeljenom vlastju, ostao 
bi otvoren put za napredak; lako bi se onda Srbija u svoje vreme sa Bosnom tješnje 
sojuziti i skopčati mogla, jer onda ostaće ovaj sojuz mogućan i vjerojatan. 


Treće osnovno načelo ove politike jest: jedinstvo narodnosti, kojeg 
diplomatičeski zastupnik treba da je pravlenije knjaževstva Srbije. K ovome treba 
dakle učiniti da se Bošnjaci i ostali Slaveni obrate i kod ovog treba zaštitu i svaku 
pomoć da nađu kad god se o tom radilo bude ovog načela vrednost pokazati. Srbija 
u ovom smotreniju mora se o tom uvjeriti da je ona prirodna pokroviteljica sviju turski 
Slaveni i da ćedu samo onda kad ona dužnost ovu na sebe uzme, ostali Slaveni njoj 
pravo to ustupiti da ona u imenu njihovom nešto kaže i čini. Ako bi Srbija svojim 
sosjedima taj nesrećni i Zli primjer davala da ona samo na sebe misli, a za nevolju i 
napredak ostali ne bi marila, nego bi to ravnodušno smatrala, to bi onda jamačno i 
ovi samo njenom primjeru sledovali, ne bi je slušali, i tako bi umesto sloge i jedinstva 
nastupilo nepovjerenije, zavist i nesreća. 


3. Ujedno nužno je i to, da se ne samo svi osnovni zakoni, ustav i sva ustrojenija 
glavna knjaževstva Srbije u Bosnu i Hercegovinu među narodom rasprostranjavanju, 
nego još i to da se za vremena nekoliko mladih Bošnjaka u srpsku službu državnu 
prima da bi se ovi praktično u političeskoj i financijalnoj struci pravlenija, u 
pravosudiju i javnom nastavleniju obučavali i za takove činovnike pripravljali koji bi 
ono što su u Srbiji naučili posle u svom otečstvu u djelo privesti mogli. 

4. Da bi se narod katoličeskog ispovedanija od Austrije i njenog upliva odvraćali i 
Srbiji većma priljubili nužno je na to osobito vnimanije obraćati. Ovo bi se najbolje 
postići moglo posredstvom fratera ovdašnjih, između kojih najglavnije trebalo bi za 
ideju sojedinjenja Bosne sa Srbijom zadobiti...osim toga mogla bi se kao treći stepen 
štampati kratka i obšta narodna istorija Bosne u kojoj ne bi se smela izostaviti slava i 
imena nekih muhamedanskoj veri prešavši Bošnjaka. Po sebi se predpostavlja da bi 
ova istorija morala biti spisana u duhu slavenske narodnosti i sa svim u duhu 
narodnog jedinstva Srba i Bošnjaka. 


6. Na istočnog veroispovedanija Bošnjake veći upliv neće imati neće biti za Srbiju 
težak zadatak. Više predostrožnosti i vnimanija na protiv toga iziskuje to, da se 
katolički Bošnjaci zadobijedu. Na čelu ovih stoje franjevački fratri. 


7. Karađorđe je bio vojeni predvoditelj od prirode bogato obdaren i vrlo iskusan; on 
nije mogao predvideti onu preveliku vojnu važnost koju Crna Gora za Srbiju ima i 
koju će svagdar imati kad god se o tome stane raditi da se Bosna i Hercegovina od 
Turske odjele i Srbiji prisajedine. 


(2) HRVATIZIRANJE BOŠNJAKA KATOLIKA" 


Ako se to zna postat će jasne suvremene refleksije događaja koji se od 3. 
do 5. 1X.1900. pod naslovom Prvi hrvatski katolički kongres ili sastanak odigrao u 
Zagrebu, kao što će postati jasnije da je odgovor iz intervjua kardinala Puljića 
napisan upravo tada. Kongres je okupio oko 2000 sudionika iz svih hrvtaskih 
biskupija među kojima i onih iz BiH. U proglasu upućenom hrvatskoj katoličkoj 
javnosti kaže se: ,Hrvati katolici! Kroz više godina morao se boriti hrvatski narod i za 
svoj opstanak i za kršćansku prosvjetu. Obranio je i jedno i drugo, jer je crpao 
neslomljivost volje i svoju snagu iz nepresahnjivog vrela Kristove nauke i blagoslova 
te pomoći nasljednika sv. Petra. Ali u nejednakoj borbi sa mnogima i jačima 
neprijateljima zaostali su Hrvati kulturno i materijalno za drugim narodima. Hrvati 
katolici! Uskladimo i mi sav naš napredak u suglasju s Božjom objavom, nastojmo i 
mi pod zastavom križa svojski oko toga, da nam narod ne nastrada". 


Iz Kongresa je proisteklo osam rezolucija-smjernica za rad i angažman 
katolika u društvu. 


9 Dubravko Lovrenović, "Stoljeće hrvatskih lutanja poznatim putevima-godina 1900., godina 2010.", 
Oslobođenje, Pogledi, 20. februar/veljača 2010. godine, Sarajevo, str. 26. 

Posebno zapažen bio je nastup sarajevskog nadbiskupa Josipa Štadlera. U 
Jednom od svojih domoljubnih govora istaknuo je nadbiskup da ,treba svaku grudu 
zemlje u našoj domovini, da sva domovinska prava, da jezik svoj štujemo, ljubimo, 
branimo upravo zato, što je to volja Isusova, od kojega sve to imamo". 


Jednu od svojih osnovnih teza-da su bosanskohercegovački katolici 
nacionalni Hrvati-nadbiskup je formulirao na sljedeći način: ,Mi smo Hrvati i katolici, i 
to hoćemo da budemo. | zato se sastadosmo, da to pred cijelim svijetom izjavimo, 
od kojega nam mnogi ne daju, da se zovemo Hrvati, a drugi nam hoće da krate, da 
smo katolici. Mi smo jedno i drugo." 


Trećega dana, na svečanom banketu, izrekao je Štadler svoju ključnu 
političku misao koja će postati idejom vodiljom integralnog katoličkog hrvatstva: 
,Želim da se što prije Bosna i Hercegovina sjedini sa materom zemljom." Na ovu 
njegovu izjavu uslijedio je prigovor austrougarskog, katoličkog cara. Taj prigovor — 
kojega li paradoksa — nakon 110 godina aktualan je i danas. Razlika nije samo u 
tome što više nema cara, nego nema gotovo nikoga da prigovori. 


Uza sve druge pokazatelje povijesne, vjerske i sociopsihološke naravi to 
pokazuje da je nacionalno hrvatstvo odnjihano u kolijevci austrougarske vladavine 
Bosnom i Hercegovinom. Jedna integralna nacionalna ideologija, konfesionalne 
naravi, u tom je vremenu slijedila trag politike i rezultirala:moderno rečeno- 
implementacijom nacionalnog hrvatstva na tlo orijentalnog bosanskog katoličanstva. 


Sve ono ključno što se na crkvenoj i političkooj ravni od tada do danas 
događalo s Hrvatima u Bosni i Hercegovini odjek je tada zacrtanog crkvenog 
koncepta nacije. Pokazuje se naime da nakon sloma Austro-Ugarske, s obzirom na 
višekratnu promjenu političkog okvira u kojemu se (1918-1992) našla BiH, povijesna 
logika integralnog katoličkog hrvatstva zapada u procijep. Umjesto da sa svakom 
političkom promjenom redefinira vlastitu poziciju, što znači i nacionalni koncept, 
Katolička crkva u BiH ustrajavala je na jakom emocionalnom vezivanju za povijesnu 
prošlost, početka datiranog uspostavom redovite crkvene hijerarhije 1881, te na 
onom tako olakom povezivanju političkih (nacionalnih) fraza s Isusom Kristom i 
Bogom. Povijesni put što ga je od tada do danas prošao pojam nacionalnog 
hrvatstva može se sažeti u sljedeći ,pojmovni niz": od austrougarskog, preko 
antijugoslovenskog do antibosanskog hrvatstva. Prefiks ,anti" (p)ostao mu je 
konstantom jer je kasniji politički razvoj u biti predstavljao negaciju njegova izvornog 
političkog okvira. Iz te duboke, naslijeđene podvojenosti, ono nikad nije uspjelo 
isplivati na površinu života ostajući mu trajno suprotstavljeno, bolje rečeno, nastojeći 
život podrediti sebi. 


Ta činjenica otkriva povijesnu statičnost integralnog hrvatstva kao pojma 
crkvene provenijencije. Pojednostavljeno rečeno: u ime crkvenog (nacionalnog) 

jedinstva ,pobrisano" je iz memorije tog , jedinstva" manje-više sve ono što se 
imenom i sadržajem nije dalo uklopiti u integralnu ideologiju konfesionalne naravi. 
Preciznije: ,stradalo" je, kao nehrvatski (remetilački) faktor, bosansko katoličanstvo 
osmanske epohe (1463-1878) a bosansko srednjovjekovlje, koliko u crkvenim toliko 
u izvancrkvenim krugovima, podvrgnuto je postupku mitske kroatizacije. Kako tada- 
tako i danas. To govori da u mentalnom pogledu godina 1900. u Katoličkoj crkvi BiH 
još uvijek traje. Budućnost je u ponavljanju prošlosti. Teško bi bilo barem taksativno 
pobrojiti sve ono što se na temelju ove ukopanosti u jedan događaj i jedan 
programski dokument događalo tokom 110 godina-tokom jedne ,polarne" crkvene 
godine. Mentalitet je nadživio generacije, ali je ostavio i pukotine vidljive kod 
bosanskih fratara rascijepljenih između vlastite bosanske tradicije koju se ne može 
izbrisati iz kolektivnoga sjećanja i integralnoga hrvatstva koje nameće svoj unitarni 
kod. 

Rat u Bosni i Hercegovini (1992-1995) na ovaj je proces integralizacije 
stavio (još jednu) točku. Bilo je pojedinaca i političkih stranaka koji su pokušali 
ponuditi jednu zdraviju opciju. Ona, međutim, upravo u crkvenim krugovima nikada 
nije naišla na institucionalnu podršku. Nekolicina usamljenih iznimki to samo 
potvrđuje. Trijumfirao je, sa svim svojim pogubnim posljedicama, Katolički kongres iz 
1900, štadlerovski pastirski mentalitet stjerivanja b-h Hrvata pod skute ,matere" 
Hrvatske". 


21. USTAVNI ZAKON VILAJETA BOSANSKOG (1864)') 
Obšta oprjedelenja. 


$ 1. Vrhovna zemaljska vlast povjerena je vladi, koja je ustanovljena po 
slijedećoj naredbi, i koja će stanovati u glavnome mjestu vilajetskom, najpre za to 
opredjelenom. 


$ 2. Bosanski vilajet sastoji se iz sedam sandžaka, skupa sa onim, u kome 
je sjedište vrhovne zemaljske vlade. Sa svakim sandžakom, upravljaće po jedan 
kajmakam, stanujući u glavnome mjestu sandžaka. 

$ 3. Svaki sandžak sastoji se iz više okružija (kaza), koja su podčinjena 
svako posebice jurisdikciji jednog mudira (okružnog načelnika) sa sjedištem u 
glavnoj okružnoj varošici. 

$ 4. Okružija pak sačinjavaju više sela, od kojih će svako imati svoju 
obštinsku administraciju, uređenu po propisu ovog zakona. Skup onakovih sela, koja 


') Ibidem, str.150. 

nemogu zbog položaja svoga obrazovati za sebe jedno okružije, pripadaju pod 
imenom nahija najbližem njima okružiju. 


$ 5. Kako u varošima tako i u selima pedeset kuća - nikad manje - 
sačinjavaju jednu mahalu, a svaka mahala izražava obštinu Za se. 


22. BERLINSKI KONGRES 1878.) 


Član 25. 


AUSTRO-UGARSKA ĆE ZAPOSJESTI POKRAJINE BOSNU | HERCEGOVINU 
I UPRAVLJAT ĆE NJIMA. KAKO AUSTROUGARSKA VLADA NE ŽELI DA PRIMA NA 
SEBE UPRAVU NOVOPAZARSKOG SANDŽAKA, KOJI SE PROSTIRE IZMEĐU 
SRBIJE I CRNE GORE U PRAVCU NA JUGOISTOK, DO IZA MITROVICE(Kosovske), 
TO ĆE U NJEMU I DALJE OSTATI TURSKA UPRAVA. PA IPAK, DA BI SE S JEDNE 
STRANE OSIGURALO NOVO POLITIČKO STANJE, A S DRUGE STRANE SLOBODA | 
SIGURNOST SAOBRAĆAJNIH PUTEVA, AUSTROUGARSKA ZADRŽAVA ZA SEBE 
PRAVO, DA NA CIJELOM OVOM PROSTORU STAROG BOSANSKOG VILAJETA 
DRŽI SVOJE GARNIZONE | DA U SVOJOJ VLASTI IMA NJEGOVE VOJNIČKE | 
TRGOVAČKE PUTEVE. 


AUSTRIJSKA | TURSKA VLADA ZADRŽAVAJU DA SE SPORAZUMIJU O 
POJEDINOSTIMA O OVOJ STVARI. 
23. ZEMALJSKI USTAV (ŠTATUT) ZA BOSNU I HERCEGOVINU (1910)") 
Mi Franjo Josip |., 


Božjom milošću Car austrijski, Kralj češki i t.d. 
i Apoštolski Kralj ugarski, 


proglašujemo ovime i dajemo na znanje: 


U Našim smo odredbama od 5. oktobra 19068. nagovijstili, da smo Se 
odlučili u Bosni i Hercegovini podijeliti ustavne uredbe, kako bi se zakonski potpuno 


') Ibidem, str. 166. 
') Ibidem, str. 167-169. 

osiguralo njihovo pravno stanje i zaveo prikladan poredak u njihovim unutarnjim 
poslovima. Ujedno smo unaprijed naznačili načela, po kojima treba da bude 
pripadnicima Bosne i Hercegovine ujemčeno potpuno uživanje gragjanskih prava i 
osigurano primjereno učestvovanje u opravljanju zemaljskih poslova preko 
zemaljskog predstavništva. 


Ispunjujući ove Naše namjere obnašli smo — ne smećući s uma, da temelji 
uprave Bosne i Hercegovine, koji su postavljeni zakonom od 22.februara 1880., 
drž.zak. 1.br. 18., ug.zak.či. VI.:1880., moraju dotle neokrnjeni na snazi ostati, dok 
ne budu ti zakoni na ustavni način preinačeni, i da se ustavnim uredbama Bosne i 
Hercegovine u njihove sveze s objema državama monarhije, koje su utvrgjene 
zakonima ovih država, ne može nikako dirati — izdati ovaj Zemaljski ustav za Bosnu i 
Hercegovinu zajedno s Izbornim redom i Saborskim poslovnim redom, Zakonom o 
skupljanju i o društvima kao i Zakonom o kotarskim vijećima, odobriti ga i Našu mu 
potvrdu podijeliti, pa odregjujemo ovime, kako slijedi: 


$1. 

Bosna i Hercegovina jesu jedno jedinstveno zasebno upravno područje, 
koje stoji po zakonu od 22.februara 1880., drž.zak. 1.br. 18., ug.zak.čl. VI.: 1880., 
pod odgovornim vodstvom i vrhovnim nadžiranjem c. i kr. zajedničkog ministarstva. 

Upravljati zemljom kao i vršiti i primjenjivati zakone dužnost je zemaljske 
vlade za Bosnu i Hercegovinu u Sarajevu. Ona je podregjena zajedničkome 
ministarstvu, kojemu je povjereno vodstvo bosansko-hercegovačke uprave, te mu je 
odgovorna za svoje cjelokupno zvanično poslovanje. 


Sudske i upravne vlasti, koje postoje u zemlji, ostaju u svome dojakošnjem 
sastavu i snazi. Preinačenje dopušteno je samo prema $ 2. zakona pomenutih u 1. 
rastavku. 


U svim poslovima, koji ne pripadaju u vlastiti opseg rada zemaljske vlade, 
ali kojih se zakonski domašaj proteže na Bosnu i Hercegovinu, valja o zasebnim 
interesima ovih obiju zemalja saslušati zastupnike zemaljske uprave. 


Bosansko-hercegovačke čete kao i ostale vojničke uredbe Bosne i 
Hercegovine organski su dio oružane sile monarhije. 


$8. 


Sloboda se vjere i savjesti ujemčava. 

Niko ne može radi ispovijedanja svoje vjere biti progonjen ni prekraćen u 
svojim pravima. 


Vršenje vjerozakona u kući ujemčava se svakome, a javno članovima 
priznatih vjerskih udruženja, koliko se tome ne protive javni obziri. 


Sada priznata vjerska udruženja jesu: 


. muslimansko, 

. srpsko-pravoslavno, 

. rimsko- i grčko-katoličko, 

. evangeličko, augsburškog i helvetskog zakona, 
. jevrejsko. 


01 OM Ne 


Uživanje gragjanskih i političkih prava nezavisno je od ispovijedanja vjere, 
no ispovijedanjem vjere ne smiju se ukraćivati gragjanske dužnosti. 


2ZUSTAV 
KRALJEVINE SRBA, HRVATA I SLOVENACA!) 


Beograd, 28. juna 1921. 


Član 135. 


Zakonom o razgraničenju oblasti, Bosna i Hercegovina će se razdeliti u 
oblasti u svojim sadanjim granicama. Dok se to zakonom ne uredi, okruzi u Bosni i 
Hercegovini važe kao oblasti. Spajanje tih oblasti vrši se odlukom oblasnih skupština 
dotičnih oblasti donetom većinom od 2/3 glasova u granicama određenim 3. stavom 
čl. 95. Ustava. Pojedine opštine ili srezovi mogu se iz svojih oblasti izlučiti i pripojiti 
drugoj oblasti u sadanjim granicama Bosne i Hercegovine ili izvan njih, ako na to 
pristanu njihova samoupravna predstavništva odlukom od 3/5 glasova i tu odluku 
odobri Narodna Skupština. 


') Ibidem, str. 188. i 201. 

25. PROKLAMACIJA KRALJA ALEKSANDRA! 


6. januara 1929. 


... Nastupio je čas, kad između Naroda i Kralja ne može i ne sme biti više 
posrednika ... 


Radi toga rešio sam i rešavam, da Ustav Kraljevine Srba, Hrvata i Slovenaca 
od 28.juna 1921. godine prestane važiti. Svi zemaljski zakoni ostaju u važnosti, dok 
se prema potrebi Mojim Ukazom ne ukinu. Na isti način donosiće se u buduće novi 
zakoni. 


Narodna skupština izabrana 11. novembra 1927.godine raspušta se. ... 
Službene novine 6. januar 1929. 


26. ZAKON O NAZIVU I PODJELI KRALJEVINE NA UPRAVNA PODRUČJA") 


3.oktobra 1929. 


$ 1. Službeni naziv države Srba, Hrvata i Slovenaca je: Kraljevina Jugoslavija 


$ 2. Opšta uprava u Kraljevini Jugoslaviji vrši se po banovinama, srezovima i 
opštinama. 


Banovina ima devet i to: 1. Dravska sa sedištem u Ljubljani; 2. Savska sa 
sedištem u Zagrebu; 3. Vrbaska sa sedištem u Banja-Luci; 4. Primorska sa sedištem 
u Splitu; 5. Drinska sa sedištem u Sarajevu; 6. Zetska sa sedištem na Cetinju; 7. 
Dunavska sa sedištem u Novom-Sadu; 8. Moravska sa sedištem u Nišu; 9. 
Vardarska sa sedištem u Skoplju... 


Službene novine Kraljevine Jugoslavije, 5.X 1929. 


"') Ibidem, str. 202-203. 
') Ibidem, str. 210-211. 

27. NEUSTAVNO PREKRAJANJE GRANICA BOSNE 
KAKO JE BOSNI ODUZETA SUTORINA 


I- Sutorina i Neum 


,Područje Sutorina i Neum — Klek bilo je predmet premjeravanja i popisa 
zemljišta, stanovnika i drugih dobara i procjena njihove vrijednosti. Ova dva izlaza 
Bosne i Hercegovine na more plijenila su posebno pažnju Austrije, u prvom redu, 
radi povezivanja dijelova bivše Mletačke Republike kopnenim putem. Svoj interes za 
ove izlaze Bosne i Hercegovine na more Austrija je pokazivala sve do ulaska u 
Bosnu 1878. godine. 


Bernard Kaboga, u području Kleka, popisao je sela Duži, Vranjevo, Neum, 
Rudež, Ilino Polje i Klek. Vlasnici zemljišnih parcela bili su: Mahmut Tosović iz 
počiteljske kapetanije, Lugović beg iz Nevesinja, Lizja beg i Tupac beg iz Mostara, 
Mehmed Bašić, Šćiarić aga i Rizvanbegović beg iz Stoca, a za Sutorine čiji su 
stanovnici bili smješteni u sedam manjih naselja: Njivice, Zvinja, Špulje, Čenić, 
Sdozi, Ščepašćevići i Prijevor. Vlasnici zemljišnih parcela bili su: Hasanbeg 
Resulbegović, Hadžija, Cvitić, Arslan Agišić, Salimić, Dizdarević, Hadži-paša 
Alijagić, Kurtović i Omeragić svi iz Trebinja. 

Na kraju svog izvještaja bečkoj vladi, pukovnik Bernard Kaboga navodi da je 
obavio svoj zadatak, procijenio vrijednost enklava Sutorine i Kleka (17.400 dukata). 
Međutim, u to vrijeme Porta nije htjela raspravljati o enklavama Sutorine i Kleka. 


Turska je odlukom Bečkog kongresa (1815) zadržala Klek i Sutorine kao 
zemljouze koji su spajali Bosanski pošaluk s morem. Sultan je ostao suvereni 
gospodar ovih teritorija. U takvom stanju bosanskohercegovački teritorij potpao je 
pod upravu Austrije Berlinskim kongresom 1878. godine") 


Sa enklavama Sutorine i Neum-Kleka Bosna i Hercegovina je 1. decembra 
1918. godine ušla u sastav Kraljevine SHS odnosno Kraljevine Jugoslavije. 
Kraljevina Jugoslavija 1929. godine je podijeljena u devet banovina, a 
bosanskohercegovački teritorij iz 1918., s kojim je ona ušla u Jugoslaviju, podijeljen 
je u četiri banovine: Vrbasku, Drinsku, Primorsku i Zetsku. U primorsku banovinu 
ušla je enklava Neum-Klek, a u Zetsku, sa sjedištem u Cetinju, ušao je srez Trebinje 
sa enklavom Sutorina. 


") Mustafa Begić, Zemljovlasnici Bosne, knj. 1, Sarajevo 1997., str. 214-215. 

II -- Oduzimanje Sutorine 


1. Finansijskim zakonom za 1936/37 godinu (,Službene novine Kraljevine 
Jugoslavije", broj 75-XVII, sreda, 1. april 1936.) stavom 2. paragrafa 50, ovlašćen je 
Ministar unutrašnji poslova: ,2) da u roku od 6 meseci po stupanju na snagu Zakona 
može po odobrenju Ministarskog saveta svojom Uredbom sa zakonskom snagom 
vršiti obrazovanje i promene područja, granica i sedišta srezova shodno čI. 50 i 51 
Zakona, o unutrašnjoj upravi ne dirajući u granice banovina". 


2. Postupajući po ovom Zakonu ministar unutrašnjih poslova donio je svoju 
Uredbu 25. septembra 1936. godine: 


,Na osnovu stava 2 paragrafa 50 Finansijskog zakona za 1936/37 godinu a 
po odobrenju Ministarskog saveta propisujem 


Uredbu 
... 0 promeni područja u Zetskoj....banovini 


Član 4. 


... Opština primorska izdvaja se iz Sreza trebinjskog i pripaja Srezu 
bokokotorskom u sastav Sreske ispostave u Herceg Novom. 


Član 7. 


Ova Uredba dobiva obaveznu snagu danom obnarodavanja u ,Službenim 
novinama". 


III br. 33727 

25 septembra 1936 godine 

Beograd Ministar unutrašnjih poslova 
Dr. Korošec, s.r." 

3. Poslije donošenja navedene uredbe Ministar finansija konstatuje da su te 
promjene u poreskom pogledu izvršene Rješenjem br. 67341/III od 12. decembra 
1936. godine. Ministar finansija dalje propisuje: 


,Da bi se stanje u katastru zemljišta podudaralo sa stanjem u političko- 
upravnom i poreskom pogledu, na osnovu paragrafa 32 Zakona o organizaciji 
finansijske uprave 


Rešavam, 


da se u katastarskom pogledu: ...Opština primorska, koju sačinjavaju katastarske 
opštine Kruševica i Sutorina, izdvoji iz područja Katastarske uprave u Trebinju i 
pripoji području Katastarske uprave u Kotoru  (,Službene novine Kraljevine 
Jugoslavije", 1937, Broj 54-XVII, sreda, 10. mart , u Beogradu). 


Br. 5.720-V 
28 februara 1937 godine Ministar finansija 
Beograd Letica, s.r." 


4. Na sjednici Vlade NR Bosne i Hercegovine 31. maja 1946. godine 
posljednja tačka dnevnog reda pod brojem 16 glasila je: ,Pitanje prenosa 
katastarskih knjiga Kruševice iz Trebinja", koju je obrazložio tadašnji ministar pravde 
dr. Hamdija Ćemerlić. Evo tog zapisnika: 


Zapisnik 
{sa| sjednice Vlade održane 31. maja 1946. godine u 16 časova 


Sjednici su prisustvovali svi ministri sem drugova Đure Pucara i Osmana 
Karabegovića. Predsjednik (Rodoljub Colaković — O.l.) otvara sjednicu i predlaže 
sljedeći 


Dnevni red: 


16. Pitanje prenosa katastarskih knjiga Kruševice iz Trebinja. 

15. Ministar (Hamdija) Ćemerlić postavlja pitanje da li da se daju 
crnogorskoj Vladi knjige kruševljanske opštine koja je izdvojena 193(?1 godine iz 
sastava trebinjskog sreza i pripojena srezu Herceg Novi. Poslije diskusije u kojoj su 
učestvovali drugovi: (Hamdija) Ćemerlić, (VladoJ Šegrt, INovak| Mastilović, |Avdo| 
Humo i |UglješaJ Danilović zaključuje se da ministar (VladoJ Šegrt vidi raspoloženje 
naroda i referiše na sjednici. 


Sjednica je zaključena u 20 časova. 


Sekretar: Predsjednik Vlade: 
Obren Starović R{odoljub| Čolaković" 


III — Kako vratiti Sutorinu 


U članu 13. Ustava NR Bosne i Hercegovine od 31. decembra 1946. godine 
piše: ,Granice Narodne Republike Bosne i Hercegovine ne mogu se mijenjati bez 
pristanka Narodne Republike Bosne i Hercegovine". 


U članu 12. Ustava Federativne Narodne Republike Jugoslavije od 
31.01.1946. piše: ,Razgraničenja između narodnih republika vrši Narodna skupština 
FNRJ". 


Nije poznato da su Zavnobih ili Avnoj do donošenja Ustava FNRJ i Ustava 
NR BiH odlučivali o promjeni granica između BiH i Crne Gore. Također nije poznato 
da se o vraćanju Opštine primorska u Srez trebinjski odlučivalo u skladu sa gore 
navedenim ustavnim odredbama. 


Općina primorska kao sastavni dio sreza Trebinje u okviru Zetske banovine 
priključena je bokokotorskom Srezu 1936/37 godine unutar banovine, što ne znači 
da je time priključena Crnoj Gori, jer tada Crne Gore nije ni bilo kao zasebne 
političke jedinice. 

Administrativne uredbe starojugoslovenske vlade i njenih ministara nisu 
mogle zamijeniti politička predstavnička tijela NR Crne Gore i NR Bosne i 
Hercegovine u konačnom rješavanju toga teritorijalnog pitanja, jer su po Odluci 

Avnoja svi propisi Kraljevine Jugoslavije doneseni do 6. aprila 1941. godine 
podlijegali preispitivanju. 


S obzirom da je Općina primorska na neustavan način inkorporirana u 
državni teritorij Crne Gore, bit će neophodno da Bosna i Hercegovina vrati 
katastarske općine Sutorinu i Kruševicu u sastav katastra bosanskohercegovačkog 
teritorija s kojim je ona ušla u sastav Kraljevine SHS 1. decembra 1918. godine, sa 
granicama koje je imala u vrijeme Austrougarske uprave od 1878. do 1918. godine, 
podnošenjem tužbe pred Međunarodnim sudom pravde u Hagu ili putem arbitraže, 
prije nego što sa Crnom Gorom potpiše akt o granici.) 


28. STAV KPJ PREMA BOSNI I HERCEGOVINI") 


(1) PISMO CK KPJ VESELINU MASLEŠI 


2. novembra 1936 


... U platformi mora jasno i nedvosmisleno doći do izraza riješenost da će 
se pravo samoopredjeljenja svih naroda poštovati, tj. ne samo pravo Srba, Hrvata i 
Slovenaca nego i Makedonaca i Crnogoraca, a isto tako pravo naroda u Vojvodini, 
Bosni i Hercegovini da odluči o tome da li da sačuva svoju regionalnu samostalnost 
u federativnoj državi. 


Također treba istaći prava narodnih manjina: Nijemaca, Mađara i Albanaca 
na ravnopravnost. 


Razumije se, u samom NFS (ne mora se tako zvati) treba da bude 
jedinstvenost pogleda na ova dva osnovna pitanja: 


1) federativna država; 
2) koliko federativnih jedinica (mislim sedam). 


Meni izgleda da je srbijanska UO (pa i jedan dio narodno-frontovaca) 
spremna da dade slobode Hrvatima i Slovencima, a ostale narode i provincije ona 
smatra srpskim. Srpska buržoazija na nov i rafiniran način želi da osigura svoju 


") Autor je kompletan predmet sa mapama predao gosp. Bakiru Izetbegoviću, članu Predsjedništva 
BiH 2010. godine da s njime upozna i ostale članove Predsjedništva BiH. 


') Ibidem, str. 265-267. 

prevlast i hegemoniju nad Makedoncima i Crnogorcima, nad narodom u Bosni i 
Hercegovini i Vojvodini. 


(2) BORBA ZA NACIONALNU RAVNOPRAVNOST I SLOBODE (IZVOD) 


U ovim sudbonosnim danima imperijalističkog osvajanja, kada se grubom 
silom uništavaju ostaci slobode i nezavisnosti malih naroda i špekuliše se 
ugnjetenim narodima pojedinih zemalja za postignuće svojih osvajačkih ciljeva pred 
našu partiju se postavlja u još oštrijem obliku jedna od najvažnijih i aktuelnih 
zadaća-borba za nacionalnu ravnopravnost ugnjetenih i nacionalnih manjina 
Jugoslavije... 


... f) borba protiv pokušaja srpske i hrvatske buržoazije da međusobno dijele 
Bosnu i Hercegovinu i ne pitajući narode tih oblasti. Mi komunisti smatramo da 
narodi Bosne i Hercegovine treba da se sami slobodno opredjele i nađu rješenje za 
uređenje u tim oblastima putem autonomije i slično, g) borba za istinsko riješenje 
nacionalnog = pitanja Hrvata, Slovenaca a protiv zločinačkog dogovaranja i 
sporazumijevanja između srpske, hrvatske i slovenačke buržoazije na račun radnog 
naroda tih pokrajina. 


29. SPORAZUM CVETKOVIĆ-MAČEK") 


23. avgusta 1939. 


Smatrajući da je Jugoslavija najbolji jamac nezavisnosti i napretka Srba, 
Hrvata i Slovenaca, u cilju što pouzdanijeg i potpunijeg očuvanja javnih interesa, 
predsednik kraljevske vlade Dragiša Cvetković i Predsednik Hrvatske seljačke 
stranke i Seljačke demokratske koalicije dr Vlatko Maček, prilazeći rešavanju 
hrvatskog pitanja, posle dužih većanja, složili su se u sledećem: 


I Potrebno je obrazovati zajedničku vladu. Ova vlada će po pristanku 
merodavnih faktora, a na osnovu člana 116 Ustava, izvršiti obrazovanje banovine 
Hrvatske, na nju sa države preneti odgovarajuće nadležnosti i doneti političke 
zakone. Ona će, u saglasnosti sa merodavnim faktorima, pripremiti sve što je 
potrebno za preuređenje državne zajednice. 


') Ibidem, str. 216. 

II Savska i Primorska banovina, kao i srezovi Dubrovnik, Šid, Ilok, Brčko 
(Derventa), Gradačac, Travnik i Fojnica, spojiće se u jednu koja će se zvati 
Banovina Hrvatska. 


Definitivni opseg Banovine Hrvatske odrediće se prilikom preuređenja 
države; pri tome će se voditi računa o ekonomskim geografskim i političkim 
okolnostima. 


Tom prilikom izdvojiće se iz gore navedenih srezova, koji su pripojeni 
Banovini Hrvatskoj, opštine i sela, koja nemaju hrvatsku većinu... 


30. RASPUŠTANJE NARODNE SKUPŠTINE") 


Brdo, 26.avgust 1939. 


U IME 
NJEGOVOG VELIČANSTVA 
PETRA II 
PO MILOSTI BOŽJOJ I VOLJI NARODNOJ 
KRALJA JUGOSLAVIJE 
KRALJEVSKI NAMESNICI 


Na predlog Ministra unutrašnjih poslova, a po saslušanju Ministarskog 
saveta, na osnovu člana 32 i 116 Ustava, rešili su i rešavaju: 


Narodna skupština izabrana na dan 11. decembra 1938. godine raspušta 
se. 


Kraljevim Ukazom odrediće se naknadno kada će se izvršiti izbori narodnih 
poslanika u celoj Kraljevini za novu četverogodišnju skupštinsku periodu. 


Istim ukazom odrediće se i saziv novoizabrane Narodne skupštine. 


') Oktroisani ustav je predviđao da izvanredno preduzete mjere na osnovu čl. 116 Ustava naknadno 
mora odobriti Narodno predstavništvo. Ali, kako je ono raspušteno, a izbori za novo i za Hrvatski 
sabor nisu održani do aprilskog rata, sporazum od 23. avgusta nije bio odobren, iako je objavljen u 
Službenim novinama Kraljevine Jugoslavije, broj 194a, od 26. svgusta 1939. 

Ministar unutrašnjih poslova neka izvrši ovaj Ukaz. 


26. avgusta 1939 godine Pavle, s.r. 
Brdo Dr. R. Stanković, s.r. 
Dr. I. Perović, s.r. 
Predsednik Ministarskog saveta, 
Dragiša J. Cvetković, s.r." 


31. UREDBA O BANOVINI HRVATSKOJ" 


26.avgust 1939. 


Obrazovanje Banovine Hrvatske 
ČL1. 
Savska i Primorska banovina, kao i srezovi Dubrovnik, Šid, Ilok, Brčko, 


Gradačac, Derventa, Travnik i Fojnica spajaju se u jednu banovinu pod imenom 
Banovina Hrvatska. Sedište Banovine Hrvatske je u Zagrebu... 


') Ibidem, str. 223. 
') Ibidem, str. 220. 

32. MUSLIMANI PROTIV PODJELE, A ZA USPOSTAVLJANJE BOSNE | 
HERCEGOVINE KAO ZASEBNE JEDINICE) 


REZOLUCIJA MUSLIMANSKIH DRUŠTAVA BANJA LUKE 


18.X1.1939. 


Posle svih govora g.dr. Said Buljina, direktor gradske opštine, pročitao je 
sljedeću rezoluciju: 


"Sva muslimanska društva u Banja Luci... zastupljeni su svojim cjelokupnim 
odborima na zajedničkoj konferenciji održanoj u četvrtak 16. novembra 1939. 
godine, posle detaljnog pretresanja položaja Bosne i Hercegovine u budućem 
uređenju Kraljevine Jugoslavije, donose ovu, rezoluciju: 


"Sporazumom o rješenju hrvatskog pitanja od 26. avgusta stavaljeno je na 
dnevni red pitanje uređenja naše države, Kraljevine Jugoslavije. Izjava, koju je 
nedavno učinio ministar šuma i rudnika g. dr. Džafer Kulenović u pogledu položaja 
naše uže domovine Bosne i Hercegovine, otvorila je diskusiju, pa su mnogi 
pojedinci, Društva i ustanove iz Bosne i Hercegovine, pa i iz našeg grada, dali izjave 
o tom važnom pitanju . 


(Zašto i mi muslimani grada Banja Luke, bez obzira na partijsku pripadnost, 
smatramo za svoju nacionalnu dužnost da preko svih svojih društava i ustanova 
tražimo da prilikom uređenja naše države budu uspostavljena Bosna i Hercegovina 
kao zasebna ravnopravna jedinica, a u svome istorijskom opsegu. Za ovu ideju mi 
smo se borili tokom stoljeća, čuvali i očuvali nacionalni karakter, pa se nadamo da 
će i ostala naša braća, naročito iz Bosne i Hercegovine, razumjeti, odobriti i pomoći 
ova naša nastojanja. 


"Mi vjerujemo da samo na ovaj način mogu biti osigurani interesi i težnje ne 
samo nas muslimana, nego i ostalih naših sugrađana, pa i interesi cjelokupne naše 
države. Mi, građani Banja Luke, prelazimo sa žaljenjem preko insinuacija koje nam 
se podmeću aluzijma na Drinu kao granicu, pa ističemo da su granice određene, i 
da nisu ni na Drini ni na Savi." 


Vreme, 18.novembra 1939. 


') Ibidem, str. 225-226. 

33. NACRT UREDBE O ORGANIZACIJI SRPSKE ZEMLJE 1940.) 


I. 
Obrazovanje srpske zemlje 


ČL1. 


Banovine Vrbaska, Drinska, Dunavska, Moravska, Zetska i Vardarska 
spajaju se u jedno pod zajedničkim imenom Srpske zemlje, čije je sedište u Skoplju. 


Dosadašnje banovine se pretvaraju u oblasti, zadržavajući svoje nazive i 
svoje sedište... 


34. PROGLAŠENJE NDH 10. APRILA 1941.- PROKLAMACIJA 
SLAVKA KVATERNIKA! 


Božja providnost i volja našega velikog saveznika, te mukotrpna stoljetna 
borba hrvatskog naroda uz veliku požrtvovanost poglavnika dr Antuna Pavelića, te 
ustaškog pokreta u zemlji i u inozemstvu, odredili su da danas, pred dan Uskrsnuća 
božjega sina uskrsne i naša Nezavisna Država Hrvatska... 


Narodne novine 11. Travnja 1941; F.Čulinović, n.d., 387. 


') Ibidem, str. 226. 
') Ibidem, str. 230. 

35. IZJAVA VLADKA MAČEKA PRILIKOM PROGLAŠENJA 
NEZAVISNE DRZAVE HRVATSKE) 


Zagreb, 10.april 1941. 


Hrvatski narode! 


Pukovnik Slavko Kvaternik, vođa nacionalističkog pokreta u zemlji, proglasio 
je danas slobodnu i nezavisnu hrvatsku državu na cjelokupnom historijskom i 
etnografskom području Hrvatske, te je preuzeo vlast. 


Pozivam sav hrvatski narod da se novoj vlasti pokorava, pozivam sve 
pristaše HSS, koji su na upravnim položajima, sve kotarske odbornike, općinske 
načelnike i odbornike itd., da iskreno surađuju s novom narodnom vladom. 


Hrvatski dnevnik, 13.travnja 1941. 


36. DEKLARACIJA "VLADE NARODNOG SPASA") 


2.septembar 1941. 


Draga braćo i sestre, 


Govori vam vaš brat armiski general Milan Nedić, pretsednik srpske vlade. 
Govorim vam iz dubine srpske duše i srca, čestito i pošteno, tako mi Bog pomogao! 


Danas srpski narod preživljuje najteže dane otkako se desilo u ove 
balkanske zemlje. 


Veliki nemački Rajh, iako pobednik u ratu, neće da bude neprijatelj srpskog 
naroda. On nam je danas povratio pravo na upotrebu narodnih znamenja: Grba i 


') Ibidem, str. 231. 
') Ibidem, str. 238 i 240. 

Zastave; verujemo duboko da će sutra imati puno razumevanje za životne potrebe 
srpskog naroda. 


Ona stoga mora zahvaliti, u ime svoje i našeg naroda, Velikom nemačkom 
Rajhu i njegovim pretstavnicima u Srbiji na velikoj političkoj uviđavnosti kojom 
pravilno ocenjuju duh i potrebe srpskog naroda. 


Stvaranje srpske vlade je vidan napredak u postepenom povraćanju 
srpskog naroda samom sebi. Ona je dobila šira ovlašćenja. Za nju i ceo srpski narod 
to znači ne samo veća prava, već i veće dužnosti prema samom sebi. Da ih do kraja 
ispunimo, to je naš sveti zadatak i naš spas. 


37. INSTRUKCIJA DRAŽE MIHAILOVIĆA MAJORU ĐORĐU 
LASŠICU I KAPETANU PAVLU ĐURIŠIĆU") 


20.decembra 1941. 
.-. Ciljevi naših odreda jesu: 


1.) Borba za slobodu celokupnog našeg naroda pod skiptrom Njegovog 
Veličanstva Kralja Petra II. 

2.) Stvoriti veliku Jugoslaviju i u njoj veliku Srbiju, etnički čistu u granicama 
Srbije - Crne Gore - Bosne i Hercegovine-Srema-Banata i Bačke. 

3.) Borba za uključenje u naš državni život i svih još neoslobođenih, 
slovenačkih teritorija pod Italijanima i Nemcima (Trst-Gorica-Istra i 
Koruška) kao i Bugarske, severne Albanije sa Skadrom. 

4.) Čišćenje državne teritorije od svih narodnih manjina i ne-nacionalnih 
elemenata. 

5.) Stvoriti neposredne zajedničke granice između Srbije i Crne Gore, kao i 
Srbije i Slovenačke čišćenjem Sandžaka od Muslimanskog življa i 
Bosne od Muslimanskog i Hrvatskog življa. 


') Ibidem, str. 243. 

6.) Kazniti sve Ustaše i Muslimane koji su u tragičnim danima nemilosredno 
uništavali naš narod. 

7.) Kazniti sve one koji su krivi za našu aprilsku katastrofu. 

8.) U krajevima očišćenim od narodnih manjina i ne-nacionalnih elemenata 
izvršiti naseljavanje Crnogorcima (u obzir dolaze siromašne nacionalne 
ispravne i poštene porodice)... 


Sa Komunistima-partizanima ne može biti nikakove saradnje jer se oni bore 
protiv dinastije i za ostvarenje socijalne revolucije, što nikada nesme biti naš cilj, jer 
smo mi jedino i isključivo samo vojnici i borci za Kralja, Otadžbinu i slobodan 
narod... 


Postupak: sa Arnautima, Muslimanima i Ustašama prema njihovim 
zaslugama za njihova gnusna nedela prema našem življu tj. iste treba prepustiti 
"Narodnom sudu"-prema Hrvatima koji su pod okupacijom Italijana postupati prema 
njihovom držanju u danom trenutku. 


38. PISMO STEVANA MOLJEVIĆA DRAGIŠI VASIĆU O GRANICAMA | 
DRUSTVENOM UREĐENJU POSLERATNE "VELIKE SRBIJE") 


Decembar 1941. 


Dragi Gospodine Dragiša, 


Prilažem vam kartu o razgraničenju sa Hrvatima. 
Pitanje je kako da se ovo sve izvede. 


1.) Što se tiče granica prema susedima, to će pitanje da se reši mirovnim 
ugovorom, iako bi i tu bilo najbolje stvoriti svršen čin pre nego što 
pregovori i počnu; ali nam za to nedostaje vojnička snaga koja je ludo 
upropašćena. 

2.) Što se tiče našeg unutrašnjeg pitanja, razgraničenja sa Hrvatima, tu 
držimo da treba odmah, čim se ukaže prilika, prikupiti sve snage i stvoriti 
svršen čin: 


') Ibidem, str. 244. 

a) zaposesti na karti označenu teritoriju; 
b) očistiti je pre nego li se iko pribere. 


Zaposedanje bi se, mislimo, moglo izvesti samo tako ako bi se jakim 
odredima zaposela glavna čvorišta i to: Osijek, Vinkovci, Slav.Brod, Sunja, Karlovac, 
Knin i Šibenik, te Mostar i Metković, a onda iznutra pristupiti čišćenju zemlje od svih 
nesrpskih elemenata. Krivci bi imali da budu na mestu kažnjavani, a ostalima bi 
valjalo otvoriti put-Hrvatima u Hrvatsku, a muslimanima u Tursku (ili Albaniju). 


U pogledu muslimana valjalo bi da naša vlada u Londonu odmah reši 
pitanje s Turskom, u čemu će nas i Englezi pomoći. 


(Pitanje je!) Vaši prijatelji 


39. MUSLIMANSKE REZOLUCIJE PROTIV USTAŠKIH I ČETNIČKIH ZLOČINA") 
(1) ZAJEDNIČKA REZOLUCIJA 


Banja Luka, 22. novembar 1941. 


Gospodi: 

Dr. Džaferu Kulenoviću podpredsjedniku vlade 

Ing Hilmiji Bešlagiću ministru prometa i javnih radova 
Gospodo ministri! 


Još od početka osnivanja ove naše Nezavisne Države Hrvatske, gledamo 
mi muslimani sa najvećom zabrinutošću, kako su neke ustaše i drugi odgovorni i 
neodgovorni faktori činili najgrublje greške pa i zločine. Najelementarnija prava 
čovjeka gažena su bez ikakvih skrupula. Sigurnost života i imetka, sloboda vjere i 
savjesti prestali su da važe za velik dio naroda ovih krajeva. 


Ubijanje svećenika i drugih prvaka bez suda i presude, strijeljanje i 
mrevarenje u gomilama često puta posve nevinih ljudi, žena pa i djece, gonjenje u 


') Ibidem, str. 255-265. 

masama od kuće i iz postelje čitavih porodica s rokom od 1 do dva sata za 
spremanje, te njihovo deportiranje u nepoznate krajeve, prisvajanje i pljačkanje 
njihove imovine, rušenje bogomolja često njihovim vlastitim rukama, silenje na 
prelazak u katoličku vjeru, sve su to činjenice koje su zaprepastile svakog istinitog 
čovjeka i koje su na nas muslimane ovih krajeva djelovale najneugodnije. Mi nijesmo 
nikada ni očekivali a kamoli željeli ovakove metode rada i upravljanje u našim 
krajevima. U našoj burnoj prošlosti mi se nismo ni pod najtežim prilikama služili 
ovakovim sredstvima. | to ne samo za to što nam brani to Islam, nego za to što smo 
vazda vjerovali i što vjerujemo, da ovakove metode rada dovode do rušenja javnoga 
mira i reda u svakoj državi i da ugrožavaju i njezin opstanak, mi smatramo da se 
ovakova nasilja ne bi smjela vršiti ni nad najgorim neprijateljima. Jer ovo što se kod 
nas radilo, sumnjamo, da bi moglo naći primjera u povjesti kojeg bilo naroda. 


Rezultati ovakve politike (ako ovaki postupci mogu uopšte nazivati tim 
imenom) upravo su grozni, što je svaki pametan čovjek mogao i očekivati. Vjerska 
snošljivost koja je bila na visini u B. i H. i pored vjerske podvojenosti, srozala se 
strahovito. Uvrede i izazivanja jednog djela katolika uzimale su često takvog maha i 
prema nama muslimanima da nas sile na ozbiljno razmišljanje. Odnos između ova 
dva dijela našega naroda, koji je bio vrlo dobar, na putu je da se posve pokvari. Rad 
onih hrvatskih nacionalista, i na jednoj i na drugoj strani, koji je išao za tim, da 
dovede do bratstva ova dva dijela, i koji je bio urodio dobrim rezultatima, na putu je 
da doživi potpun slom. 


Jedan dio katoličkog svećenstva smatra, da je došao njegov čas i oni ga 
potpuno iskorišćuju. Propaganda za pokršćavanje uzela je takvog maha, da 
podsjeća na špansku inkviziciju. Pod njenim pritiskom i uz toleriranje javnih organa 
izvršena su pokatoličenja hrišćana u masama. | tako su oni, kojima se poricala 
svaka građanska vrijednost i nacionalna srodnost postali građanski punopravni i 
nacionalno Hrvatima samo za to što su formalno primili katoličku = vjeru. 
Ravnopravnost Islama isticana često pisanim slovima i mnogim izjavama sa najviših 
mjesta, dovodi se u pitanje u životu i praksi. Prelazak na islam koji mi nijesmo 
propagirali, nije nikada pružio onu zaštitu kao prelazak na katoličku vjeru. Mnogi su 
intelektualci takav pokušaj platili i životom, kao što je to bio slučaj u Travniku. Čuju 
se često i pogrdne pjesme od strane katolika, kojima se vrijeđaju vjerski osjećaji 
muslimana i proriče se ista sudbina kao i hrišćanima. 


Jedan dio ustaške vojnice i to ne samo "Divlji" nego i redovni vršio je teške 
ispade i napadaje, ne samo prema hrišćanima nego i prema muslimanima, pa je 
izazvao i u našim redovima zaprepašćenje... 


Ustanak u našim krajevima koji se sve više Širi, posljedica je gore 
navedenih postupaka i grešaka. Ovaj ustanak nosi u sebi sve one grozote, koje 
donose ustanci i građanski ratovi. Ustanici pale i ubijaju na zvjerski način ljude, žene 

i djecu, da bi se osvetili često i onima koji nisu krivi za njihove nevolje. Ustanak je 
dopro i do kapije našega grada i njegove se posljedice sve više osjećaju... 


Komunisti su iskoristili nezadovoljstvo jednog velikog dijela i stavili se često 
na čelo ustanka. | pri proganjanju komunista često se čine nepravde nama 
muslimanima. Nećemo da tvrdimo da i među muslimanima u gradu nema koji 
komunista. Ali se na račun ovih hapse i proganjaju oni muslimani koji nisu bili nikada 
komunisti, samo ako se izraze nepovoljno protiv raznih nepravdi, koje se dešavaju. 
Naprotiv mnogi katolici koji su bili poznati kao komunisti ne samo što prikrivaju nego 
se često nagrađuju položajima i sinekurama. 


Nas ispunjava naročitim negodovanjem, što su oni elementi, koji su 
prouzrokovali ovaj ustanak, uvukli u ovu akciju i dio muslimanskog ološa, što mi 
žalimo i osuđujemo. Mi znamo dosta primjera, gdje su ustaše pristupile klanju 
hrišćana pod fesovima na glavi. To je bilo u Bos. Novom gdje su 4 kamijona ustaša 
došli isprijeka pod fesovima, udružili se sa muslimanskim ološem i izvršili klanje 
hrišćana u masama... Mi znamo i takvih slučajeva, gdje se šaputalo hrišćanima 
kako ih ubijamo i koljemo mi balije da ih tako istrijebimo. Da smo mi htjeli trijebiti, 
ubijati i prevjeravati Srbe i druge, mi smo to mogli učiniti prije nekoliko stotina 
godina, kada smo imali više vlasti nego danas i kada se je takav postupak mogao 
lakše pravdati nego danas. 


Izazvaši ovako težak sukob između nas muslimana i hrišćana, pozvani smo 
mi kao vojnici da taj ustanak ugušujemo i da tako ubijamo Srbe i oni nas pa se tako 
međusobno satiremo i istrijebljujemo, ne znajući ni kada će to prestati ni kakovim će 
plodom uroditi... 


I šta je najgore, vinovnici ovih nereda se povlače u pozadinu, paradiraju u 
uniformama, zabavljeni dobirm dijelom okolo pljačke srpske i jevrejske imovine. To 
najbolje vidimo mi ovdje u Banjojluci, gdje je s imovinom iseljenih i izbjeglih Srba i 
Židova napravljen izvor pljačke i bogatstva za pojedince, njihove obitelji i prijatelje... 


Mi se obraćamo na vas gospodo ministri kao naše prestavnike u vladi NDH i 
kao prve savjetnike Poglavnikove s molbom da o svemu izvijestite poglavnika i da 
uložite sav svoj upliv u ovo ozbiljno doba, koje preživljavamo, da se ovome 
strašnome stanju stane u kraj. 


Mi se ovim priključujemo svakoj akciji koja ide za tim ciljevima, a naročito 
akciji sarajevskih muslimana od 12 listopada pa u svrhu tražimo i predlažemo s 
njima zajedno: 


1) da se što prije zavede stvarna sigurnost života i imetka te sloboda vjere 
za sve stanovnike ove države. 

2) da se nevini svijet zaštiti jačom vojnom obranom, 


3) da se ubuduće ne čine nikakove akcije koje će izazivati pobunu u narodu 
i pozovu na sudsku odgovornost svi krivci koji su počinili bilo kakvo 
nasilje ili Zlo djelo bez razlike na položaj i vjeru, kao i oni, koji su takova 
djela naređivali ili pomagali, te kazne po zakonu, 


4) da zakon primjenjuje samo redovna vlast i redovna vojska, 

5) da se onemogući svaka vjerska netrepeljivost, 

6) da se što prije pruži materijalna pomoć onima, koji su nevino postradali u 
ovim neredima. 


(2) MUSLIMANSKI NARODNI ODBOR SARAJEVO "BRAĆI MUSLIMANIMA" 


Sarajevo, 1.decembar 1941. 


Na današnji dan, 1 decembra 1918, slobodnom voljom Srba, Hrvata i 
Slovenaca, a tu volju slobodno su izrazili i prestavnici bosansko hercegovačkih 
muslimana stvorena je jugoslovenska država. U jugoslovenskoj državi bile su 
svakom građaninu zagarantovane lične vjerske i imovinske slobode, kao i nesmetan 
duhovni i ekonomski razvoj, što je sve skupa prestavljalo jugosl. državu kao pravnu 
jedinicu. Takvoj državi mi B.H. muslimani poklonili smo svu svoju vjeru i bili smo prvi 
u svim državljanskim dužnostima, mada nas izvjesni režimi nijesu jednako pravno 
tretirali. Nesreća koja nas je zadesila propašću naše države pogodila je podjednako 
i osjećanja nas muslimana kao i svih ostalih pravih Jugoslovena. 


Stoga je obrazovanje Hrvatske države, u poređenju sa ropstvom primljeno 
samo kao manje Zlo u uvjerenju da će ta ratna država, pružiti utočište ne samo 
Hrvatima, muslimanima i Srbima već prema potrebi i Slovencima. To i jeste bio 
razlog, da je ta država bila primljena mirno od svih građana bez razlike na vjeru. Ali 
zabluda u našoj pretpostavci o manjem zlu ubrzo se pokazala u svoj svojoj težini. 
Nastala su svirepa i nečovječna proganjanja srpskog življa, proganjanja koja se po 
svojim osobinama i metodama mogu uporediti samo sa srednjovjekovnom 
inkvizacijom. A narod kome je sve oružje oduzeto pod prijetnjom smrtne kazne, 
ostao je bespomoćan tako da ni oni koji su neposredno progonjeni i na katoličku 
vjeru silom prevođeni nisu mogli sami sebi pomoći u obrani života i ljudske časti. S 
toga oružanu pomoć nisu mogli pružiti ni muslimani. Svaku čak drugu moralnu i ma 
stvarnu pomoć, muslimani su osim rijetkog izuzetka, davali u svakoj prilici... Jer u 
nosiocu ustaške vlasti sručio se sav društveni ološ, neprestano kroz štampu i živu 
riječ harangiran od ustaških prvaka Pavelića, Budaka, Gutića i ostalih pitomaca sa 

Janka-Puste. Hrvatstvu su htjeli dati ustaški pečat, ogrezao u krvi najsvirepijih 
zločina, a muslimani su trebali da budu cvijeće takvog zla. Smisao poglavnikove 
ustaške države prožet je težnjom o stvaranju katoličke države, usljed čega je vršeno 
nasilno masovno prevođenje na katoličku vjeru, redovno praćeno svečanim 
prijemima delegacija "obraćenih" kod vrhovnih ustaških funkcionera, a pod vidom da 
se radi o hrvatskoj nacionalnoj državi. Da li hrvatskom katoličkom svećenstvu 
postupci ustaške države 20 vijeka ne liče na bezobzirne metode srednjo-vjekovne 
inkvizicije? Da li katolički kler, ako mu se tako čini, nije mogao odbiti svoje "osobno" 
učešće u vršenju više nego prozelitske uloge. Ili možda nalazi da u temelje ustaške 
države treba uzidati sve osobine srednjovjekovnog vjerskog ludila žrtvujući principe 
slobode, bratstva i jednakosti. 


U našim ranijim pismima od 15 juna i 1 jula o.g. mi smo ocrtali lik hrvatske 
ustaške države i istakli konture nečuvenog nasilja, koje tada još nije bilo vršeno u 
najvećoj mjeri. A i muslimansko svećenstvo na svojoj skupštini od 14 jula, 
dostojanstveno je osudilo postupak ustaških vlasti, kao i onaj, i ako mali dio 
muslimana, koji se priključiše ustaškom ološu. Na svjesno muslimansko svećenstvo, 
koje se uvijek držalo principa "U vjeri nema nasilja" (Kuran: "La ikrahe fiddini"), nije 
moglo utjecati ni licemjerno građenje veličanstvene džamije u Zagrebu, najveće na 
Balkanu, kao što isto tako nijesu ostali slijepi pred najdrskijom činjenicom da su u 
njihovu pastvu urušeni mnogobrojni ustaški zločinci, koji sa muslimanima nemaju 
ništa zajedničkog, osim fesova koje su obukli, da bi se žrtvama progona prestavili 
kao da su muslimani. I pošto je fes muslimansko obilježje zbilja je stvoreno uvjerenje 
kod Zzlostavljenog naroda, da progone vrše muslimani. Ta težnja da se muslimani 
lažno i nepravedno označe kao vršioci zločina, ostvarljiva je bila stoga što su nedjela 
vršila ustaše sa strane, a progonjeni narod u najboljem slučaju lično poznaje samo 
svoje sugrađane. Dokle se stvarno došlo u ostvarenju ove perfidne mjere, vidi se 
jasno iz nemile činjenice, da je u istu zabludu pao i jedan ministar jugosl. kraljevske 
vlade bacajući prigovore preko londonskog radija na teret svih muslimana. A da je 
ovaj ministar prije svoga govora na radiu mogao biti obaviješten o stvarnom učešću i 
raspoloženju muslimana, njegove riječi upućene njima, mogle bi biti samo bratske. 
Tom prilikom ne bi jugoslovenski ministar mogao ni smio ostati indiferentan na 
spontani revolt muslimanskih masa, prkosno izražen na usta banjalučkog hodže, 
kome su pošljedne riječi na ovom svijetu bile: "Živio kralj Petar!" 


Niz rezolucija i pismenih protesta iz Sarajeva, Mostara, Tuzle, Banja Luke, 
Prijedora i dr. predstavljaju akt jugoslovenske narodne svijesti i teške osude 
svirepstva, nasilja i podmetanja i  licemjerstva. Osobit osjećaj poštovanja mora 
izazvati kod svakog građanina naše nesretne domovine protestna rezolucija 
muslimana grada Sarajeva. Muški kuražno potpisana od ogromnog broja 
najuglednijih muslimana prestavnika svih staleža. Smjelost i muževnost ovoga akta 
stoji na najvećem stepenu, jer je sačinjen i potpisan pod vladom još ni malo 

neublaženog ustaškog terora, koji vrijednost svačijeg života mjeri samo ustaškim 
načelima. 


Pa ipak ni ovo nije sve što pokazuje narodnonosnu svijest, bratski i moralni 
osjećaj muslimanskog življa. Jer muslimani prividno proglašeni "cvijećem hrvatstva", 
koji izgledaju favorizirani u ustaškoj državi, već odavno su pritekli u pomoć svojoj 
braći, nasiljem otjeranoj u šumu. Zajednički i oružjem zbratimljeni bore se oni danas 
po bosanskim šumama i dolinama za svoj život, bratstvo i slobodu obespravljenog 
naroda. Nažalost mora se istaknuti da ovako nije svuda. U krajevima gdje je bratstvo 
uspješno podriveno, revolt progonjenih nesvijsno i neopravdano, ne štedeć mirno 
muslimansko stanovništvo. Čak i ondje gdje su mnogi muslimani zbog pružene 
zaštite i sami živote položili ili ih teško sačuvali. Ovakav postupak uz sistematsko 
harangiranje izaziva kod muslimanskog stanovništva strah vezan sa instiktom 
samoodbrane. A teškim posljedicama ovih postupaka ne može se sagledati kraj. 
Stoga griješni su neizmjerno, zbog povrede čovječnosti, pravde i nacionalne stvari, 
svi oni koji prema svojim najvećim mogućnostima ne učine da se narodni revolt 
osvetnički ne ostvaruje po principu kolektivne odgovornosti nad onima koji nemaju 
nikakove krivice. Jer niko ko ima osjećaj za pravdu ne isključuje odgovornost. Ali 
baš zbog toga ta odgovornost mora biti individualna i pravična, pošto kolektivna 
odgovornost ne prestavlja odmjeravanje zaslužne kazne krivcima, već novo nasilje i 
zločini nad nevinima. 


Mi znamo da su nažalost i sramotu muslimana u ustaške se redove svrstali i 
neki muslimanski tobožnji prvaci, čija su bića uvijek bila neodoljiva od raznovrsnih 
sinekura. Pa u svojoj bezgraničnoj nezaježljivosti nisu preuzeli da svojim instiktima 
daju zamaha i pod cijenu najveće sramote i stradanja muslimanskog nevinog svijeta. 
Stoga mi ne možemo pravdati ni jednog Hamidbega Kurbegovića ni njemu jednakog 
Ismetbega Gavrankapetanovića, ni njima sličnog Asima Ugljena, ni od njih najgoreg 
Aliju Šuljka, pa ni njegova po zlu glasu pobratima samozvanog zagrebačkog 
ustaškog muftiju "Raspučina". 


Mi nemamo razloga da pravdamo ni hrvatskog idealistu Hakiju Hadžića, koji 
je napustio svoju hrvatsku seljačku stranku i prišao Paveliću, pogrešno misleći da će 
u ovoj formi naći ostvarenje svojih nacionalnih snova. Ovo čak i pored toga, što je 
njegova lična zasluga da se na području njegove uprave nije lila bratska krv. 
Okolnost koja je bila, ma i kasno, razlogom njegova uklanjanja. 


Za beznačajnog Osmana Kulenovića, "banjalučkog zatočenika" i Hilmiju 
Bešlagića prvi put su muslimani čuli kada su postali ustaški ministri. 


Najzad ne nalazimo za osnovno pravdanje ni za dr Džafera Kulenovića za 
koga se tvrdi da je ušao u ustašku vladu uz uslov vraćanja slobode vjere i savjesti, 
data kao koncesiju za žrtvovanje svoje političke prošlosti. Onima pak koji tvrde da je 

Kulenović ušao u ustašku vladu pod presijom mi poručujemo, da doskorošnji vođa 
muslimana nije smio podleći nikakvoj prijetnji ni presiji. Stoga ako Kulenović nije već 
otišao sa jugoslovenskom vladom, čiji je član ostao sve do okupacije naše države, 
imao je i dom, imao je i u zemlji ostati na liniji na kojoj se nalaze muslimanske mase. 
A kada nije tako postupio onda neka samo sebi pripiše činjenicu, što je izgubio 
svojstvo političkog vođe muslimana, koji su bili i ostali na liniji autonomije Bosne i 
Hercegovine u sklopu jugoslovenske države. 


Iz naprijed izloženog utvrđujemo: 


1. Da muslimani nisu imali učešća u stvaranju ustaške države, niti su je 
želili, već su je primili kao manje Zlo od ropstva. 

2. Da je pomoć muslimana progonjenom narodu pružena gotovo uvijek u 
najvećoj mjeri i da to i sada čine s oružjem u ruci. 

3. Da su muslimani svoj revolt protiv ustaškog nasilja i masakriranja, od 
kojeg i oni trpe, javno manifestovali u vidu više pisama, rezolucija i 
protesta u čemu se naročito istaklo muslimansko svećenstvo. 

4. Da muslimani nedužni i nevini snose odijum i stradaju zbog ustaških 
zločina izvršenih pod fesom kao simbolom muslimanstva, o čemu 
postoje svakodnevni i nepobitni dokazi. 

5. Ni zbog malog broja zavedenog ološa muslimanske vjere, uključenog u 
ustašku kliku, ni zbog nekolicine zavedenih intelektualaca, ne može se 
odgovornost baciti na sve ostale nevine i čestite muslimane. 


Stoga, na današnji dan, kao dan našega narodnog ujedinjenja, apelujemo 
na sve one, koje u svakom poduhvatu vodi pravičnost i čovječanski osjećaj i koji i 
dalje gledaju u narodnom jedinstvu jedini spas, da se u prosuđivanju odgovornosti 
muslimana drže pravedne mjere. Jer pogađajući nevino stanovništvo, umjesto 
olakšanja teških prilika možemo izazvati bezgraničnu narodnu nesreću. 


Braćo muslimani, prezrite svakog onoga izroda, koji vam izdajničkim radom 
donosi nesreću. Zigošite svakog onoga ko dušmanski uništava naš izgled čestitih 
ljudi i ko želi da od nas stvori protivnike narodnog jedinstva. 


U Sarajevu na dan 1.decembra 1941 godine. 
NARODNI ODBOR 


(3) REZOLUCIJA MUSLIMANA GRADA I KOTARA BIJELJINE 


Bijeljina, 2.decembar 1941. 

Povjereništvo U.N.S.-e u Sarajevu dostavilo je rezoluciju muslimana grada i 
kotara Bijeljine koja je izdana 2.prosinca 1941 a koja glasi: 


RIJEČ 


muslimana grada i kotara Bijeljine na dan 2. prosinca 1941. izrečeno 
povodom pokolja izvršenog nad stotinama nedužnih stanovnika islamske vjere u 
Koraju kotar Bijeljina. 


1.) Zemlja u kojoj živimo je Bosna, u kojoj su živili i žive Bosanci bez razlike 
na vjeru i pleme. U ovim krajevima je bilo isto toliko srpskoga koliko i 
hrvatskoga uticaja. Govori se istim jezikom isti su običaji i jednaka je 
ljubav prema rođenoj grudi. Govorimo na prvom mjestu kao Bosanci, jer 
se je velik dio nesrće sadašnjice srušio baš na našu Bosnu i Bosance. 


2.) Na osmanlijskom dvoru naših krajeva zaveli su naš maternji jezik kao 
drugi službeni jezik i diplomatski jezik. 

3.) Bosanci imaju svoju kolijevku i imali su svoju moćnu državu, a kao što su 
je imali Hrvati i Srbi a vršili su kroz stoljeća časnu ulogu spone između 
braće raznih vjera. 


4.) Stotinama godina bosanski muslimani su živili u slozi i bratskoj ljubavi sa 
svim Bosancima bez razlike na vjeru, kao što im to uzvišeni Islam 
naređuje, a kada su imali svu vlast u svojim rukama, ni tada prema 
sugrađanima drugih vjera nisu nedjela činili niti vjersku i plemensku 
vršnju sijali. 

5.) Kao što su muslimani do sada u ovim krajevima uživali sva prava koja i 
Srbi i Hrvati, tako i sada traže da svi budemo jednakopravni pred 
zakonom, da nam svima bude obezbjeđen i siguran miran porodični i 
vjerski život kao i privatna imovina. 


6.) Muslimani kao cjelina osuđuju postupak jednih i drugih neodgovornih lica 
i odlučno se ograđuju protiv svih nedjela koja im se zlonamjerno 
pripisuju, da su ih počinili na sugradjanima druge vjere u ovakvim teškim 
vremenima, pa traže da vojne i civilne vlasti jednako i najstrožije 
postupaju prema svim prekršiteljima zemaljskih i ljudskih zakona ma koje 
vjere bili ti prekršitelji, s tim da nema povlaštenih i podvlaštenih 
slobodnih i ugroženih. 


7.) Muslimani traže da se razoružaju sva civilna lica i da vojnu vlast vrši 
isključivo vojska, jer se ustanovilo da pojedini građani zloupotrebljavaju 
vlast koja im ne pripada, već su je samovoljno prigrabili. 

8.) Muslimani traže da se u Nezavisnoj Državi Hrvatskoj, naročito u njenom 
srcu Bosni pruži dovoljno zaštite života i imetka svim njenim državljanima 
a u svim krajevima, kao i da se postradalima pruži hitnija i obilnija 
pomoć, jer se je pokazala u sadašnjim teškim događajima da nedovoljno 
zaštićeni nezbrinuti, izloženi životnoj opasnosti i katolik i musliman, kao i 
ispravan grko-istočnjak, a naročito musliman Hrvat. 


9.) Muslimani traže da u ovim krajevima umjesto posijane mržnje krvne 
zavade i bezdušnog klanja zavlada ljubav, sloga i sigurnost kao što je 
bilo u prošlosti, i da se svaki državljanin Nezavisne Države Hrvatske 
cijeni ne prema vjeri već prema radu, čestitosti i čovječnosti koje 
pokazuje u svome životu prema bližnjima. 

10.) Muslimani upozoravaju sve Bosance bez razlike na vjeru, a naročito 
ustaše (katolike i muslimane) kao i pobunjene grko-istočnjake da 
prestanu sa osvetama, odmazdama i krvoprolićima, koje vode samo 
našoj općoj propasti, i istrebljenju a vrše se redovno samo nad našim 
nedužnim stanovnicima... 


Spas Bosne leži u slozi i bratstvu a ne u krvnoj zavadi i mržnji. 


Vjera neka nas ne razdvaja već neka nas ujedinjuje blagotvorno djelujući na 
sve nas, da budemo na prvom mjestu ljudi koji ne dozvoljavaju da njima, vladaju 
protuđeni životinjski nagoni ubijanja i pljačkanja, palenja i zlostavljanja koja kulturan 
čovjek treba obuzdati. 


(4) REZOLUCIJA MUSLIMANA GRADA MOSTARA (1941) 


Nošeni dubokom vjerom da tumačimo volju i osjećanje  najširih 
muslimanskih slojeva širom naše ponosne Bosne i Hercegovine smatramo potreb- 
nim da konstatujemo i izjavimo slijedeće: 


1.- Nebrojeni Zločini, nepravde, bezakonja, prevjeravanja, koja su učinjena i 
koja se čine prema pravoslavnim Srbima i drugim sugrađanima strana su potpuno 
duši svakog muslimana. 


Svaki pravi musliman, oplemenjen uzvišenim propisima islama osuđuje 
ovaka Zlodjela, ma sa koje strane dolazila, jer zna da islamska vjera smatra najtežim 


95 


Bosanski identitet i suverenitet 1992. - 2011. 


grijehom ubijanje i mučenje nevinih, kao i otimanje tuđega dobra, te prevjeravanje 
pod okolnostima koja isključuju slobodnu volju. Šaka onih nazovi muslimana, koji su 
se o to ogriješili, samim tim su se ogriješili o uzvišene propise islama, pa će ih 
neminovno stignuti Božija kazna i ljudska pravda. 


Osuđujući sve to molimo da se zavede potpuna jednakost i ravnopravnost, 
red i zakonitost za sve bez obzira na vjersku ili narodnu pripadnost, da se omogući 
svim građanima povratak na njihova ognjišta i da im se uklone učinjene nepravde. 


2.- Teška vremena koja se proživljuju, a koja niti smo Želili niti pripremali 
uvukla su u svoj vrtlog i muslimane, pa je samo iz našeg grada platilo svojim 
životima oko 10 nevinih muslimana, a da njihove ubice, premda se za neke zna, 
nisu niodkuda pozvani na odgovornost, niti kažnjene. To je trebalo da prestavlja 
samo početak i prodor u naše muslimanske redove sa ciljem da se oslabi naša 
muslimanska zajednica. Najenergičnije osuđujemo ubistva i progone muslimana pod 
izlikom srpstva, komunizma, gajretovštine, sokolstva, jenese, Jerezaštva i t.d. 


3.- Sa najvećom indignacijom odbijamo od časti imena muslimanskoga sve 
ono što nam se od nekih pojedinaca zlonamjerno podmeće sa namjerom da sa sebe 
prebace odgovornost na nas i zahtjevamo, da se prilikom vršenja raznih akcija 
zabrani nemuslimanima nošenje fesova, kao simbola islamske pripadnosti, 
dozivanja muslimanskim imenima i slično, što se opetovano i sistematski čini. Da bi 
se imao utisak kao da to tobož rade muslimani. 


Upozorujemo braću muslimane da sa svom ozbiljnošću razmisle o pravim i 
intimnim željama i namjerama mnogih pojedinaca, koji su intelektualni začetnici ili 
izvršioci raznih zlodjela nad našim sugrađanima, a koja već skoro javno bez 
ustezanja to namjeravaju i nama muslimanima. 


5.- Isto tako i najenergičnije ustajemo i protiv svih onih, koji u svom 
ogorčenju ili iz pljačkaških pobuda vrše bezrazložno osvete nad nevinim 
muslimanima, njihovom djecom i ženama, njihovim domovima i selima. Ukoliko se to 
nastavi mi im poručujemo da ćemo im se najodlučnije suprostaviti. 


6.- Braći svim čestitim muslimanima poručujemo da žive u slozi i ljubavi sa 
svim svojim komšijama i sugrađanima, te da su svijesni, da nas u ovim vanredno 
teškim vremenima može spasti samo naša potpuna sloga i jedinstvo, te čvrstina 
naših redova. Među čestitim muslimanima moraju se zaboraviti sve ranije razmjerice, 
pa sa vjerom u svemoć i pravednost svevišnjeg Allaha vedra čela možemo gledati u 
našu i narodnu budućnost. 

40. MEMORANDUM MUSLIMANA SREZA ČAJNIČKOG POVODOM 
MASOVNIH UBISTAVA NAD NJIMA U DOBA ČETNIKA 
NJEGOVOJ EKSELENCIJI ĐOVANIJU ESPOZITU") 


Vitezu ordena Zlatne medalje, 
Komandantu 5. Alpinske divizije "Pusterija" 


F Pljevlja 
Čajniče, 20.maja 1942. 


Slobodni smo Vašoj ekselenciji podnijeti priloženi memorandum, uz priklop 
58 ličnih prijava, sa usrdnom molbom da izvolite po njemu postupiti, odnosno da ga 
uputite na nadležno mjesto. 


Sve naprijed izloženo navelo je jednog nerazumnog čovjeka u osobi biv. 
Jug. Đenerala Draže Mihajlovića, da dođe na jednu strahovitu misao, da sve 
muslimane ognjem i mačem treba istrijebiti iz krajeva, gdje se oni već vjekovima 
nalaze. U tim krajevima treba da ostane čist srpsko-pravoslavni elemenat. Što je za 
savremenog i kulturnog čovjeka upravo neshvatljivo, on tu svoju zamisao nije htio da 
sprovede nekim totalnim raseljavanjem muslimana iz ovih krajeva, nego naprotiv 
njihovim totalnim ubijanjem ognjem i mačem kao u doba najcrnje reakcije srednjega 
vijeka. 

U tu svrhu taj isti Draža Mihajlović spremio je u istočnu Bosnu jednu grupu 
aktivnih oficira, da organiziraju četnički pokret. 


Četnici su proklamovali na zborovima i smotrama u Čajniču pred školom i u 
Goraždu slijedeće: 


1. Da su svi muslimani bez izuzetka osuđeni na smrt. 


2. Da njima nema nikakova suđenja nego da su prema njemačkom izrazu 
"Vogelfrei" t.j. da je i svatko i na svakom mjestu i u svako doba može i treba ubiti. 


3. Svaki onaj od Srba-pravoslavnih tko bi sakrio u kuću ili na neki drugi 
način pokušao zaštititi komšiju ili prijatelja muslimana ima da mu se kuća zapali. 


") Ibidem, str. 245, 246, 247, 248. 

Nakon naprijed svega izloženoga ostaje nam jasno kako se ono moglo sve dogoditi 
što se kod nas dešavalo i zašto se upravo moralo dogoditi. 


Po jednoj globalnoj procjeni samo u srezu Čajničkom pobijeno je oko 2.000 
muslimana. Kada se zna da je na zadnjim parlamentarnim izborima 1938. glasalo 
oko 4.200 glasača (počev završenom dvadesetom godinom života) to znači da je od 
ukupnog muslimanskog stanovništva ovoga sreza pobijeno oko 48 procenata. 


Ostali su na životu prema ovome uglavnom samo oni koji su pravovremeno 
izbjegli. 

Statistički podaci za susjedne srezove kao što su Foča, a u znatnoj mjeri i 
Višegrad, još su strašniji. U ovim srezovima, koji važe kao italijanska okupaciona 
zona pobijena je za ciglih dva mjeseca po proksimativnoj proceni oko 10.000 
muslimana. 


Četnici su proglasili da nijedan musliman nije zaslužio toliko, da se na njega 
potroši puščani metak, nego da sve muslimane iz reda treba klati noževima i 
kamama kao najobičnije životinje. Žrtve su po više sati strahovito mučene, 
probadane bajonetama, pa bi ih tek nakon svih mučenja zaklali. Njihove lješeve 
ostavljali su nezakopane po više mjeseci u raznim potocima, pa se od tih lješeva još 
i danas u tom stanju nalaze. 


Stoga apelujemo na visokog komandanta italijanske vojne sile da dobrostivo 
izvoli narediti: 


1. Da se žrtve četničkog divljaštva iznađu odnosno ekshuminiraju, u 
prisutnosti jedne vojne ljekarske komisije, koja će zapisnički ustanoviti nalaz, zatim 
da se po propisima naše vjere sahrane u muslimanska groblja. 


2. Da odredi anketnu komisiju sastavljenu od pravnika ili pravnih lica koja će 
prikupiti i srediti sam materijal- da posluži kao objektivan istorijski dokumenat, koji 
smo dužni dati istoriji čovječanstva. A pitanje sankcija za krivce ostavljamo potpuno 
uviđavnosti italijanskih vlasti. 


Molimo Ekselenciju da nas izvine za ovu našu slobodu što joj se obraćamo i 
da je blagonaklono primi. 


Podpisi 

41. PROGLAS (PRVOG ZASJEDANJA) AVNOJ-a NARODIMA JUGOSLAVIJE) 


Braćo svih narodnosti i vjera! 


Veliki uspjesi naše narodno-oslobodilačke borbe, izvojevani junačkim 
djelima i naporima naše hrabre vojske, omogućili su nam da podignemo svoj glas sa 
oslobođene teritorije naše domovine i da vam objavimo osnivanje Antifašističkog 
vijeća narodnog oslobođenja Jugoslavije, koje sa današnjim danom, sporazumno sa 
Vrhovnim štabom Narodno-oslobodilačke vojske i partizanskih odreda, preuzima 
svoje dužnosti po svim pitanjima i stvarima narodnih potreba i života upravne, 
privredne, socijalne, zdravstvene, finansiske, propagandističke, prosvjetne i vjerske 
prirode, a naročito organizovanja pomoći našoj junačkoj narodnoj vojsci i 
partizanskim odredima. 


Bezbrojne su žrtve, koje su naši narodi podnijeli od početka rata pa do 
danas. Tijela stotine i stotine hiljada izmučenih i iznakaženih ljudi, među njima 
nevinih staraca, žena i djece, leže danas rasuta u gomilama po svim stranama naše 
zemlje: to su žrtve jednog do danas neviđenog i nezapamćenog svirepog zvjerstva 
naših dušmana i domaćih izroda. Ustaše, četnici, žbiri i panduri, natjecali su se u 
vršenju zločinstava sa tuđinom, s fašističkim okupatorima. 


Narodi Jugoslavije! 


Uz naš pozdrav mi vas sa oslobođene teritorije pozivamo da se okupite oko 
Antifašističkog vijeća narodnog oslobođenja Jugoslavije, da mobilišete sve svoje 
zdrave i žive snage kako bi s uspjehom što skorije okončali veliko djelo narodnog 
oslobođenja. Pod parolom: sve za front i slobodu - pođimo naprijed do pobjede! 


Naša pobjeda biće potpuna samo onda, kada se narodi u oslobođenoj 
svojoj zemlji budu osjećali kao svoj na svome, kada budu sami preko svojih 
slobodnom svojom voljom izabranih narodno-oslobodilačkih odbora, solidarnim 
radom sviju, kao i organizacijom u svim granama naše narodne privrede, obezbjedili 
sve uslove za jedan poredak, koji će im pružiti mogućnost da ostvare istinsku i pravu 
demokratiju i da izgrade jednu slobodnu, nezavisnu i bratsku zajednicu. 


") Vidi: Pet godina narodne države, izd. Kultura, Beograd 1949., str. 17-22. 

Hrvati! 


Pozivamo vas da se u bratskoj zajednici sa Srbima, preko svoje Narodno- 
oslobodilačke fronte, okupite oko Antifašističkog vijeća narodnog oslobođenja, da 
ustanete protiv četnika, ustaša i okupatora. Pozivamo sve domobranske oficire i 
vojnike da prelaze u redove narodno-oslobodilačke vojske, jer ustanak i borba su 
jedini put ka sreći i nezavisnost hrvatskog naroda! 


Slovenci! 


Prvaci Slovenske ljudske stranke i ministri u izbjegličkoj vladi, sporazumno 
sa voćstvom stranke u Ljubljani, mirno posmatraju djela izdajničke bijele garde koju 
su okupatori organizovali za suzbijanje ustanka u Sloveniji, a udaraju protiv 
Osvobodilne fronte, koja je obuhvatila sve slojeve i političke partije, struje i 
organizacije u slovenačkom narodu. Bijela garda, ta šaka jada za koju se zakačila 
izbjeglička vlada, isto tako kao i za četničke bande, samo će još više ojačati otpornu 
i borbenu snagu slovenačkog naroda, koji se hrabro bori za svoju slobodu i 
domovinu protiv okupatora. 


Muslimani! 


Vi ste na svojim leđima osjetili svu oštrinu ustaških zločinstava, izvršenih 
protiv Srba u Bosni, Hercegovini i Sandžaku onda kada su krvožedne četničke 
bande počele da kolju vašu djecu i žene i da pale vaša sela i domove. Voćstvo 
jugoslovenske muslimanske organizacije varalo vas je u danima najtežih nevolja i 
nesreće koje ustaše izazvaše svojim pokoljem srpskog življa. Danas već Muslimani 
znaju gdje im je mjesto u zajedničkoj borbi s onima koji se bore za ravnopravnost, 
bratstvo i vjersku snošljivost. 

Bosanci i Hercegovci samo ujedinjeni i složni, preko svojih narodno- 
oslobodilačkih odbora, a u redovima Narodno-oslobodilačke vojske možete sebi 
ostvariti jednu ljepšu i zajedničku budućnost. Muslimani ne smiju više biti roba, o 
koju će se nadmetati velikosrpski pljačkaši...pokvarenjaci i izrodi sve zbog toga da bi 
mogli vladati jedni ili drugi. Vama svima i Srbima i Hrvatima i Muslimanima potrebna 
je iskrena i bratska saradnja da bi Bosna i Hercegovina kao jedinica u našoj bratskoj 
zajednici, mogla napredovati na zadovoljstvo svih bez razlike na vjeru i stranku. 

Crnogorci! 


Nemojte dozvoliti da izdajnički četnici prljaju najveće i najslavnije dane 
crnogorske istorije: dane herojske borbe protiv okupatora. U borbenom bratstvu sa 
svim narodima Jugoslavije crnogorski narod će konačno ostvariti svoju slobodu i 
nezavisnost, u slobodi i bratstvu sa svim narodima Jugoslavije. 


Makedonci! 


Fašistički imperijalisti, kao i velikosrpski i velikobugarski hegemonisti, 
donijeli su samo nesreću i ropstvo makedonskom narodu, čiju su domovinu pretvorili 
u monetu za potkusurivanje svojih imperijalističkih interesa. Vaša sloboda leži u 
našoj borbi. Pridružite se narodno-oslobodilačkoj borbi svih naroda Jugoslavije. 


Srbi! 


Vi ste najteže osjetili fašističku politiku istrebljivanja naših naroda, baš na 
vas je pala sva težina posljedica velikosrpske ugnjetačke politike = svih 
jugoslovenskih režima. Pozivamo vas da odlučno, snažno i složno udarite protiv 
fašističkih osvajača, protiv četničkih i ustaških izdajica i da ne dopustite da grobari 
vaše slobode, oni koji su poklali vaše najbolje sinove zajedno sa fašističkim 
okupatorom, istrebljuju sada hrvatski narod. Dižite se svi na oružje, u veliki 
oslobodilački rat protiv okupatora za slobodu i bratsku zajednicu Srbije, Crne Gore, 
Hrvatske, Slovenije, Bosne i Hercegovine i Makedonije. 


Bihać, 27. novembra 1942. godine 


Antifašističko vijeće narodnog oslobođenja Jugoslavije 

42. ZAKLJUČCI KONFERENCIJE ČETNIČKE OMLADINE CRNE 
GORE, BOKE KOTORSKE I SANDZAKA O POSLERATNOM 
DRŽAVNOM I DRUSTVENOM UREĐENJU JUGOSLAVIJE! 


2.decembar 1942. 


ZAKLJUČCI 


Prvodecembarske Konferencije četničke intelektualne omladine Crne Gore, 
Boke i Sandžaka održane u Sehovićima, 30.XI, i 2.12.1942.godine. 


Četnička intelektualna omladina Crne Gore, Boke i Sandžaka na svojoj 
konferenciji u Sehovićima, posle svestrane diskusije po svim pitanjima državnog i 
društvenog uređenja u budućoj otadžbini, donela je sledeće zaključke: 


1. Da buduća naša država treba da bude nasledna i ustavna monarhija- 
Kraljevina Jugoslavija kojom će vladati Kralj Petar II iz dinastije Karađorđevića, i u 
kojoj će Četnička Organizacija, u saglasnosti sa krunom biti za izvestan period 
vremena, potrebna za potpunu obnovu i preporod zemlje, jedini nosilac celokupne 
državne vlasti u zemlji. 


2. Granice buduće Jugoslavije moraju obuhvatiti, pored dosadašnjih i sve 
one pokrajine na koje imamo historijsko pravo, a koje su nam bile dosada 
nepravedno oduzete. Pored historijskog moraju se uzeti u obzir etnički, politički, 
ekonomski i strategijski razlozi. 


3. Buduća država treba da bude unitarna i u njoj će Srbi, Hrvati i Slovenci 
živeti u svojim oblastima na principu širokih samouprava. Između svih oblasti ima se 
uspostaviti neposredna terenska veza, kako bi ideja jugoslovenske zajednice bila 
što potpunija. 


4. Na teritoriji buduće države živeti će samo Srbi, Hrvati i Slovenci. 
Nacionalnih manjina ne može biti. 


7. Crkva je državna. Pravoslavna crkva je nacionalna i svetosavska. 
Katolička crkva treba da bude administrativno odvojena od Vatikana, i da bude 
jugoslovenski nacionalna u duhu ideja Štrosmajera. Verska nastava je obavezna u 
svim osnovnim i srednjim školama. 


") Omer Ibrahimagić, Politički sistem BiH, knj. 1., str. 249-250. 

17. U duhu izloženih zaključaka, a u saglasnosti sa krunom, četnička 
organizacija će sprovesti državno uređenje i biti jedini nosilac celokupne državne 
vlasti do ostvarenja četničkog programa i stvaranja uslova za prelaz na šire ustavne 
slobode. 


43. KAPETAN I KLASE MILOŠ M. JOVANOVIĆ, KOMANDANT 
OZRENSKOG KORPUSA BRATU GOLUBU MITROVICĆU, 
KOMANDANTU ZENIČKOG VOJNO ČETNIČKOG ODREDA! 


Gde bude", 13. februar 1943. 


Pošto Ti i Tvoji niste obavješteni izravno i tačno o namerama ministrovim i 
naše vlade posle pobede i pošto ste pogrešno razumeli razloge naše borbe za 
konačnu pobedu, jer nije dosta pripovedati kao što ti činiš, da se borimo da 
sačuvamo naša sela i svoj svet jer naši su ciljevi viši, a naša sveta borba mora 
dovesti do ostvarenja ideala naših dedova i otaca koji su za te ideale prolevali krv i 
ostavljali kosti po Kosovu, Kumanovu, Mišaru, Kajmakčalanu, Čevrntiji i Ceru, a za 
koje ideale i mi moramo pa i proljevamo svoju srpsku krv po ovim srpskim 
planinama. 


Ciljevi naše borbe, kako ih je ministar formulisao, jesu: 
1) Borba cjelokupnog naroda pod skiptrom Kralja Petra II 


2) Stvoriti veliku Jugoslaviju i u njoj veliku Srbiju, etnički čistu, u granicama 
predratne Srbije, Crne Gore, Bosne i Hercegovine, Srema, Banata i Bačke. 

3) Borba za uključenje u naš državni život i svih još ne oslobođenih 
teritorija pod Talijanima i Njemcima (Trst, Gorica, Istra i Koruška) kao i Bugarska i 
Severna Albanija. 


4) Čišćenje državne teritorije od svih narodnih manjina i nenacionalnih 
elemenata 


5) Stvoriti neposredne zajedničke granice između Srbije i Crne Gore kao i 
između Srbije i Slovenačke čišćenjem Sandžaka od muslimanskog življa, a Bosne i 
Hercegovine od muslimanskog i katoličkog. 


') Ibidem. str. 250-253. 

6) Kazniti sve ustaše i muslimane koji su u tragičnim danima našeg 
naroda nemilosrdno uništavali i ubijali naš narod. 


7) U krajevima očišćenim od narodnih manjina i anacionalnih elemenata 
(muslimana i arnauta) izvršiti naselenje crnogoraca. 


U obzir dolaze siromašne, nacionalno ispravne i poštene porodice. 


8) Osiguranje jednog takog političkog tela, koje će voditi drž.brod smerom 
opštih narodnih težnji i interesa. 


9) Ciljevi su ogromni, zato je i borba utoliko zahvalnija za one koji se bore 
za njeno ostvarenje. 


Možda Tebi i Tvojim borcima izgledaju ovi ciljevi veliki i neizvedivi? 


Setite se velike borbe za oslobođenje pod vodstvom velikoga vožda 
Karađorđevića, Srbija je bila puna Turaka (muslimana). U Beogradu i ostalim 
srpskim varošima strsile su muslimanske munare, a pred džamijama su Turci vršili 
svoja smrdljiva pranja, kao što i sada rade u srpskoj Bosni i Hercegovini. Na stotine 
hiljada muslimana bilo je preplavilo našu otadžbinu, a prođite danas kroz Srbiju. 
Nigde nećete naći ni jednog Turčina (muslimana), nećete naći ni jednog njihova 
groba (mezara), jer svesni srpski narod još davno je zbrisao sa lica zemlje žive 
vekovne neprijatelje srpskog naroda, a isto tako dosledno i potpuno uništio i 
poslednji trag nama mrskog turčina, te je ostao čist za velika dela balkanskog i 
svetskog rata za oslobođenje i ujedinjenje svih srpskih zemalja. 


To je najbolji dokaz i najveće jamstvo, da ćemo uspjeti i u ovoj današnjoj 
svetoj borbi i da ćemo istrijebiti sve turke iz ovih naših zemalja. Ni jedan musliman 
neće među nama ostati. One, koji su se ogrešili o naš narod, kao i one čaršijske 
političare, koji su menjali sve političke boje i godinama sisali krv našeg srpskog 
sveta iz Bosne i Hercegovine dodvarajući se našim zaslepljenim i pokvarenim 
beogradskim političarima uništićemo bez milosti. Seljake i ostali sitni svet 
preselićemo u Tursku. Naša vlada u Londonu posredovanjem Engleske i savezničke 
prijateljske vlade nastoji da ugovori u Adani sa G.lgnjacijem. Sve katolike koji su se 
ogrešili o naš narod u njegovim tragičnim danima kao i sve intelektualce i sve 
ekonomski jače nemilosrdno ćemo uništiti i poubijati. Seljački svijet i isto tako sitni 
radni svijet poštediti i od njih ćemo napraviti prave Srbe, koje ćemo milom ili silom 
prevesti na pravoslavlje. 

Eto to su ciljevi naše velike borbe i kad dođe odsudni čas mi ćemo ih i 
ostvariti. Mi smo ih već u nekim dijelovima naše otadžbine i ostvarili. Vi ste sigurno 
čuli za naše najnovije velike uspjehe naših boraca oko Foče, Čajniča i Višegrada 
pod vodstvom samog ministra. Tamo sada nema ni jednog muslimana, a za njihova 

naselja i kuće više se i ne zna. Ta srpska zemlja koju su do sada bili okupirali turski 
uljezi sada čeka na srpske ruke da je obrade. Čuli ste i za uspjeh naših boraca u 
srezu stolačkom. Nekada je u tome srezu bilo oko 26.000 katolika i muslimana. 
Sada osim nekoliko familija u samom Stocu u čitavom srezu nema ni jednog katolika 
ni muslimana. Počelo se spremno i uspešno, treba samo ustrajati i nastaviti. 


Mi u ovim krajevima ne smemo odmah početi jer nije vrijeme podesno. 
Naprotiv morate sve poduzeti da na svoju stranu privučete muslimane. Najbolje je 
da im stalno pretite, pa tu i tamo po nekoga i napadnete ali da se zna ko je učinio. 
Recite da su to učinili neodgovorni elementi i pozovite ih da se sami brane u 
zajednici sa vama. Možete ih ako treba i lepim rečima zvati u svoje redove i slati im 
u tom smislu i pisma i pozive, ako smatrate da to može dovesti do cilja. Turci su 
naučili uvijek prilaziti onome ko je jači i uvijek vrdati desno i lijevo. To morate 
iskoristiti, a kad dođe naš dan znaćemo kako ćemo se razgovarati. 


S verom u boga za Kralja i Otadžbinu! 


Komandant ozrenskog korpusa 
Kapetan I klase 
Miloš M.Jovanović, s.r. 


(Pečat) 


P.s. 


Nadalje smo porušili i uništili kako sledi: 


Plevaljskog, Pribojskog, Čajničkog, Fočanskog i Višegradskog sreza 
sledeća sela: Tuhovo, Zaborak, Milejkovići, Tupići, Hunkovići, Kukavice, Parlovci, 
Radoželj, Dikovići, Hasovići, Hočevine, Podavrela, Zarbovine, Mahnovica, 
Dardagane, Donci, Suhodan, Opetača, Okruglice, Đikanići, Pazalje, Oglečevo, 
Dubac, Batovo, Strmica, Gornja Strmica, Dolovi, Moremišlje, Glaž, Sokolovići , 
Setihovo, Mušići, Kuka, Hrtar, Obravlje, Gostilja, Veliki Hadarevići, Žljeb, Polje, 
Gostilja, Mala Gostilja,X Duhovo, Koritnik, Lanci, Omeragići, Sendići, Rujišta, 
Presjeka, Rutanovići, Stitarevo, Stitarevo Gornje, Stitarevo Donje, Sase, Prelevo, 
Resnik, Kamenica, Kapetanovići, Vlahovići, Odžak, Kašnik, Kurtalići, Rudo. 


Imademo već svojih koji rade u redovima muslimana i to: Dr. Ismet 
Popovac, Fehim Musakadić i Mustafa Pašić. Dobro nam je uspjelo pa ćemo naše 
djelo i završiti. 

44. REZOLUCIJA ZEMALJSKOG ANTIFAŠISTIČKOG VIJEĆA 
NARODNOG OSLOBOĐENJA BOSNE I HERCEGOVINE! 


25-27. novembra 1943. 


+ Na svojoj prvoj konferenciji, održanoj 26 i 27 novembra 1943. god. 
Vijećnici Zemaljskog antifašističkog = vijeća narodnog oslobođenja Bosne i 
Hercegovine, razmatrajući pitanje vanjske i unutarnje politike, donose ove zaključke: 


4) Narodi Bosne i Hercegovine stvaraju u zajednici sa ostalim narodima 
Jugoslavije novu demokratsku federativnu Jugoslaviju slobodnih i ravnopravnih 
naroda, u kojoj će biti zajamčena puna ravnopravnost svim njenim narodima. Narodi 
Bosne i Hercegovine, u zajednici sa drugim narodima Jugoslavije, zajedničkim 
naporima kroz oružanu borbu za slobodu i nezavisnost izvojevali su pravo da urede 
svoju zemlju onako kako to najviše odgovara volji i interesima i njih samih i svih 
naroda Jugoslavije. 


Narod Bosne i Hercegovine danas pretstavlja jedno Zemaljsko antifašističko 
vijeće narodnog oslobođenja za Bosnu i Hercegovinu i Antifašističko vijeće 
narodnog oslobođenja Jugoslavije, koje oličava bratstvo naših naroda i njihovu 
nepokolebivu volju da izgrade ravnopravnu demokratsku federativnu Jugoslaviju, 
može pretstavljati danas u zemlji i pred inostranstvom jedino AVNOJ i vlast koja iz 
njega proizilazi. 


Narodi Bosne i Hercegovine vijekovima su živjeli zajedno međusobno 
izmiješani i povezani zajedničkim interesima. Vijekovima je tuđin unosio sukobe i 
mržnju. Tu politiku mržnje i netrepeljivosti nastavile su u bivšoj Jugoslaviji sve 
protivnarodne partije. U plamenu narodno-oslobodilačke borbe brišu se tragovi 
zlosrećne prošlosti i stvara se nerazrušivo bratstvo naroda Bosne i Hercegovine koji 
više neće dozvoliti da njihova domovina bude predmet borbe velikosrpske i 
muslimanske reakcije oko podjele vlasti. 


5. Danas narodi Bosne i Hercegovine kroz svoje jedino političko 
pretstavništvo, Zemaljsko antifašističko vijeće narodnog oslobođenja Bosne i 
Hercegovine, hoće da njihova zemlja, koja nije ni srpska, ni hrvatska, ni 


') Ibidem, str. 276-277. 

muslimanska nego i srpska i muslimanska i hrvatska, bude slobodna i zbratimljena 
Bosna i Hercegovina, u kojoj će biti osigurana puna ravnopravnost i jednakost svih 
Srba, Muslimana i Hrvata. Narodi Bosne i Hercegovine učestvovaće ravnopravno sa 
ostalim našim narodima u izgradnji narodne demokratske federativne Jugoslavije... 


45. ODLUKA DRUGOG ZASEDANJA ANTIFAŠISTIČKOG VEĆA NARODNOG 
OSLOBOĐENJA JUGOSLAVIJE 
o izgradnji Jugoslavije na federativnom principu" 


Na osnovu prava svakog naroda na samoodređenje, uključujući pravo na 
otcepljenje ili na ujedinjenje sa drugim narodima, i u skladu s istinskom voljom svih 
naroda Jugoslavije, osvedočenom u toku trogodišnje zajedničke narodno- 
oslobodilačke borbe koja je skovala nerazdruživo bratstvo naroda Jugoslavije, 
Antifašističko veće narodnog oslobođenja Jugoslavije donosi sledeću 


ODLUKU: 


1. Narodi Jugoslavije nikada nisu priznali i ne priznaju raskomadanje 
Jugoslavije sa strane fašističkih imperijalista i dokazali su u zajedničkoj oružanoj 
borbi svoju čvrstu volju da ostanu i dalje ujedinjeni u Jugoslaviji. 


2. Da bi se ostvario princip suverenosti naroda Jugoslavije, da bi 
Jugoslavija pretstavljala istinsku domovinu svih svojih naroda i da nikad više ne bi 
postala domenom bilo koje hegemonističke klike, Jugoslavija se izgrađuje i izgradiće 
se na federativnom principu, koji će obezbediti punu ravnopravnost Srba, Hrvata, 
Slovenaca, Makedonaca i Crnogoraca, odnosno naroda Srbije, Hrvatske, 
Slovenačke, Makedonije, Crne Gore i Bosne i Hercegovine. 


3. U skladu sa takvom federativnom izgradnjom Jugoslavije, koja se temelji 
na najpunijim demokratskim pravima, jeste činjenica da već sada u vreme narodno- 
oslobodilačkog rata, osnovne organe narodne vlasti kod pojedinih naroda 
Jugoslavije pretstavljaju narodnooslobodilački odbori i zemaljska antifašistička veća 
narodnog oslobođenja (Glavni narodno-oslobodilački odbor Srbije, Zemaljsko 
antifašističko veće narodnog oslobođenja Hrvatske, Slovenski narodno-oslobodilački 
odbor, Zemaljsko antifašističko veće narodnog oslobođenja Bosne i Hercegovine, 


') Ibidem, str. 277-278. 

Zemaljsko antifašističko veće narodnog oslobođenja Crne Gore i Boke, Zemaljsko 
antifašističko veće narodnog oslobođenja Sandžaka, inicijativni organi za zemaljsko 
antifašističko veće narodnog oslobođenja Makedonije), i da je Antifašističko veće 
narodnog oslobođenja Jugoslavije vrhovno zakonodavno i izvršno pretstavničko telo 


naroda Jugoslavije i vrhovni pretstavnik suvereniteta naroda i države Jugoslavije 
kao celine. 


4. Nacionalnim manjinama u Jugoslaviji obezbediće se sva nacionalna 
prava. 


5. Ova odluka stupa odmah na snagu. 


Dne 29 novembra 1943, 
u Jajcu 


Za Antifašističko veće 
Narodnog oslobođenja Jugoslavije 


Sekretar Pretsednik 
R.Colaković, s.r. Dr. I. Ribar, s.r. 


46. PREDLOG ODLUKE O KONSTITUISANJU ZEMALJSKOG 
ANTIFAŠISTIČKOG VIJEĆA NARODNOG OSLOBOĐENJA BOSNE | 
HERCEGOVINE U NAJVIŠE ZAKONODAVNO | IZVRŠNO NARODNO 

PREDSTAVNIČKO TIJELO FEDERALNE BOSNE | HERCEGOVINE" 


1. jula 1944. 
Član 1. 

Na temelju slobodno izražene volje naroda Bosne i Hercegovine, a u skladu 
sa odlukama donijetim na Drugom zasijedanju Antifašističkog vijeća narodnog 
oslobođenja Jugoslavije na dan 29-30 novembra 1943 u Jajcu, Zemaljsko 
antifašističko vijeće narodnog oslobođenja Bosne i Hercegovine na svom Drugom 


') Ibidem, str. 280-281. 

zasjedanju konstituiše se u vrhovno zakonodavno i izvršno narodno predstavničko 
tijelo, u najviši organ državne vlasti Bosne i Hercegovine, ravnopravne federalne 
jedinice u Demokratskoj Federativnoj Jugoslaviji. 


Član 2. 


Svoju zakonodavnu vlast zemaljsko  antifašističko vijeće narodnog 
oslobođenja Bosne i Hercegovine vrši na svojim plenarnim zasjedanjima, a između 
zasjedanja preko svog Pretsjedništva. 


Svoju izvršnu vlast Zemaljsko antifašističko vijeće narodnog oslobođenja 
Bosne i Hercegovine vrši preko svog Pretsjedništva i preko narodne vlade Bosne i 
Hercegovine. 


Član 3. 
Pretsjedništvo Zemaljskog antifašističkog vijeća narodnog oslobođenja 


Bosne i Hercegovine sastoji se od pretsjednika, tri potpredsjednika, sekretara i 
najmanje dvadeset članova Pretsjedništva. 


Član 4. 


Pretsjedništvo za svoj rad odgovara Zemaljskom antifašističkom vijeću 
narodnog oslobođenja Bosne i Hercegovine. 


Član 5. 


Dok se ne obrazuje narodna vlada Bosne i Hercegovine, funkciju vlade vrši 
Pretsjedništvo Zemaljskog antifašističkog vijeća narodnog oslobođenja Bosne i 
Hercegovine. U tu svrhu stvara se pri Pretsjedništvu potreban broj odjeljenja za 
poslove državne uprave. 


Član 6. 
Pretsjedništvo Zemaljskog antifašističkog vijeća narodnog oslobođenja 
Bosne i Hercegovine ukida odluke narodno-oslobodilačkih odbora i narodno- 


oslobodilačkih skupština ukoliko su one u suprotnosti sa zakonom federalne Bosne i 
Hercegovine i Demokratske Federativne Jugoslavije. 

Član 7. 


Sve zakonske odluke Zemaljskog = antifašističkog vijeća narodnog 
oslobođenja Bosne i Hercegovine i njegovog Pretsjedništva potpisuju pretsjednik i 
sekretar Vijeća. Odluke se objavljuju ćirilicom i latinicom. 


Član 8. 
Ova odluka stupa odmah na snagu. 


Zemaljsko antifašističko vijeće narodnog oslobođenja Bosne i Hercegovine 


47. DEKLARACIJA II ZASJEDANJA ZAVNOBiH-a 
o pravima građana Bosne i Hercegovine") 


Narodi Bosne i Hercegovine u borbenom bratstvu sa ostalim narodima 
Jugoslavije, izvojevali su u slavnoj i krvavoj borbi protiv fašističkih okupatora i 
njegovih pomagača svoju narodnu i demokratsku vlast. U toj oslobodilačkoj borbi 
osujećen je pokušaj fašističkog okupatora i domaćih izdajnika da između naroda 
Bosne i Hercegovine iskopaju nepremostiv jaz. U plamenu pravednog 
oslobodilačkog rata iskiva se bratstvo Srba, Muslimana i Hrvata, i time se udara 
siguran temelj slobodne i zbratimljene Bosne i Hercegovine, ravnopravne federalne 
jedinice u demokratskoj federalnoj Jugoslaviji. 


Prvi put u istoriji, Srbi, Muslimani i Hrvati Bosne i Hercegovine, ujedinjeni u 
narodno-oslobodilačkom pokretu, stupili su na isti put, počeli su da izgrađuju svoj 
zajednički dom, u čije temelje su uzidane kosti njihovih najboljih sinova.Prvi put u 
istoriji oni su postali kovači svoje sudbine, čvrsto riješeni da jednom za uvijek 
sahrane vjekovnu, mračnu i tešku prošlost i da izgrade državnu zajednicu u kojoj će 
živjeti u ravnopravnosti, slobodi, miru i blagostanju. Izražavajući pravedne težnje 
naroda za čovječnim životom u slobodi i dostojanstvu, narodna demokratska vlast 
Bosne i Hercegovine, oličena u narodno-oslobodilačkim odborima i Zemaljskom 
antifašističkom vijeću narodnog oslobođenja Bosne i Hercegovine zajamčuje: 


Ravnopravnost Srba, Muslimana i Hrvata Bosne i Hercegovine, koja je 
njihova zajednička i nedjeljiva domovina. 


') Ibidem, str. 281-283. 

Slobodu vjeroispovjesti i savjesti kao i ravnopravnost svih vjeroispovjesti; 
Sloboda izbora i dogovora, udruživanje i štampe; 


Ličnu i imovnu sigurnost građana, kao i slobodu privatne inicijative u 
privrednom životu; 


Ravnopravnost žene s muškarcem, kako u političkom životu zemlje, tako i u 
svim oblastima društvene djelatnosti; 


Izborno pravo u demokratskoj Bosni i Hercegovini birači će vršiti tajnim 
glasanjem na osnovu opšteg, jednakog i neposrednog prava glasa. 


Aktivno i pasivno izborno pravo ima svaki građanin i građanka koji su 
navršili 18 godina života, a nisu toga prava lišeni na osnovu zakona. 


Borci narodno-oslobodilačke vojske i partizanskih odreda Jugoslavije imaju 
to pravo bez obzira na godine starosti. Od načela neposrednog i tajnog glasanja 
može se po odluci Zemaljskog antifašističkog vijeća narodnog oslobođenja Bosne i 
Hercegovine otstupiti za vrijeme narodno-oslobodilačkog rata. 


Svakom građaninu zajamčeno je pravo žalbe na riješenje organa vlasti, kao 
i pravo molbe i pritužbe svim organima državne vlasti. 


Niko ne može biti osuđen bez prethodnog sudskog postupka. 


Dužnost je i čast svakog za oružje sposobnog građanina Bosne i 
Hercegovine da kao vojnik Narodno-oslobodilačke vojske ili borac partizanskih 
odreda učestvuje u oslobodilačkom ratu. 


Narodna demokratska vlast obezbjeđuje putem zakonodavstva svim 
trudbenicima grada i sela život u skladu sa savremenim shvatanjem socijalne 
pravde i dostojanstvom čovjeka. 


Narodna demokratska vlast poduzeće sve mjere da što prije likvidira 
nepismenost u Bosni i Hercegovini, da planski izgrađenom mrežom škola i kulturno- 
prosvjetnih ustanova unaprijedi opšte obrazovanje naroda i time omogući njegov što 
brži kulturni i ekonomski razvitak. 


Narodna demokratska vlast posvetiće najveću brigu čuvanju i podizanju 
narodnog zdravlja. 


Radi odbrane demokratskog poretka, radi učvršćivanja bratstva naroda 
Bosne i Hercegovine, kao i svih naroda Jugoslavije, i ostalih tekovina narodno- 
oslobodilačke borbe, zabranjuju se sve fašističke i profašističke organizacije i 
progone sva lica koja se bave fašističkom i profašističkom djelatnošću. 


Sanski Most, 1.jula 1944. 

48. BOSNA BOSANCIMA I NIKAKO DRUGAČIJE" 


"Moj prvobitni podnesak Ministarstvo za Konstituantu iz nekih svojih razloga 
nije uzelo u obzir, pa nije ga ni postavljalo ustavotvornom odboru na uvid i ocjenu, 
što se to već Vidi iz izvještaja Ustavotvonog Odbora, kao i iz stilizacije čl. 3. projekta 
Ustava, koja je ostala kao i prije. 


Moj podnesak upućen Ministarstvu za Konstituantu glasi: 


U vezi sa nacrtom Ustava F.N.R.J., objelodanjenog u organu Komunističke 
partije Jugoslavije "Borba" od 3. XII.1945. broj 293 imam da primjetim ovo: 


"Avnoj" u svom drugom zasjedanju u Jajcu dne 29. novembra 1943. g. doneo 
je zaključke od velikog istorijskog značaja, po kojima se, na osnovu nacionalne 
ravnopravnosti Srba, Hrvata, Slovenaca, Crnogoraca i Makedonaca, teritorijalno 
područje bivše Kraljevine Jugoslavije ima podijeliti na šest Federalnih jedinica i to: 
Federativnu Srbiju, Hrvatsku, Sloveniju, Crnu Goru, Makedoniju i Bosnu i 
Hercegovinu. 


Prema ovim zaključcima Avnoja, svaka federativna jedinica sa aktom toga 
svoga opredjeljenja stekla je pravo na svoje vlastito narodno ime, samo je to pravo 
uskraćeno bosanskoj federativnoj jedinici, jedinici naime, koja je po izvjesnim 
obrazloženjima, iznimno, zasnovana na nacionalnoj ravnopravnosti Srba i Hrvata i 
tako nešto. 


Ovom, vjerovatno, slučajnom omaškom Avnoja, učenjena je grdna nepravda 
našoj užoj otadžbini Bosni, Bosni, koja po svojoj istoriji i po ulozi odigranoj u ovom 
narodno-oslobodilačkom ratu, kao i po žrtvama uloženim u ovaj rat, ima pravo na 
svoje narodno opredjeljenje, odnosno pravo na svoje narodno ime, svakako toliko, 
koliko i svaka druga gore pomenuta federativna jedinica. 


Ministarstvo za Konstituantu, pri izradi nacrta Ustava F.N.R.J. jamačno je 
računalo sa stanovištem Avnoja, izraženim u njegovim zaključcima od 29. novembra 
1943. g. pa je u osnovnim načelima Ustava, u čl. 3. četvrtoj rečenici toga člana, sa 
napisom: pet buktinja koso položenih, čiji se plameni spajaju u jedan sjajan plamen, 
simbolički izrazilo isto gledište, što je, po mom skromnom mišljenju, i nezgodno i ako 
hoćete posve nepravilno. 


") Vidi: Omer Ibrahimagić, Bosna i Bošnjaci između agresije i mira, izd. EL-KALEM, Sarajevo, 1998., 
str. 295-299. Prijedlog Husage Čišića na nacrt Ustava FNRJ 1946. godine. 

Jer bosansko-hercegovačka federativna jedinica zasnovana na tzv. 
nacionalnoj ravnopravnosti Srba, Hrvata, nema nikakve garancije za svoj opstanak, 
niti može imati izgleda na miran društveni i državni život. 


Uostalom, kako u praksi izgleda ta tzv. nacionalna ravnopravnost Srba i 
Hrvata, mi smo Bosanci to već više mahova na svojoj kičmi osjetili, pa bi i suviše 
nepravično bilo, da se sa tim i takvim praksama ponovo otpočne. 


Svaka nacionalna misao uslovljava i svoje nacionalno područje svoj životni 
prostor, a kako i srpska i hrvatska nacionalna misao obuhvata i našu užu otadžbinu, 
Herceg-Bosnu, kao i svoj životni prostor, sukobi su među ovim nacijama suprotnog 
stava neizbježivi i nema načina da se pomire. Izvjesno je, međutim, da su se zbog 
suprotnog stava ovih nacija na našem terenu tokom posljednjih decenija odigravale 
skandalozne rabote, pa napokon i zločini, nepoznati u našoj bosanskoj istoriji. 


Događalo se već u svoje vrijeme, da se nađe neki modus u cilju izravnavanja 
nacionalnih sporova među Srbima i Hrvatima, ali bez zadovoljavajućih rezultata. 
Podjelom zemlje na banovine, rasparčana je bila naša uža otadžbina Bosna i 
Hercegovina, što se kaže, na varićake, a kako se pri toj podjeli nije vodilo računa ni 
o istorijskim, ni o geografskim, ni o ekonomskim razlozima, koji bi ma u kome 
pogledu pravdali te podjele, nego su te podjele diktovale samo i isključivo 
hegemonističke težnje izvjesnih vlastodržaca, razumije se, da one nisu mogle 
zadovoljiti skoro nikoga, a naročito ne one, na čiju su štetu te podjele izvedene. 


Ponovo se međutim, pokušalo sa sporazumom Maček-Cvetković udariti 
granice nacionalnim težnjama Srba i Hrvata i meta je ovog smetenjačkog 
sporazumijevanja ponovo bila naša uža otadžbina Bosna i Hercegovina. Ovaj je 
sporazum izveden po nekom vjerskom ključu i po vjerskoj pripadnosti tako, da su oni 
bosansko-hercegovački srezovi, u kojima je katolički elemenat brojno pretežniji od 
pravoslavnog elementa, jednostavno dodijeljen Mačekovoj redo-državi, a ostali su 
srezovi ostavljeni na raspoloženje i daljnju eksploataciju beogradskoj 
hegemonističkoj klici, da s njima manipuliše, kako nađe za umjesno. Mi bosansko- 
hercegovački starosjedioci, ni kod prve ni kod druge podjele naše uže otadžbine, 
navodno, kao anacionalni elemenat nismo uopšte došli u obzir. 


Iz gornjih napomena logički proizilazi, da bosansko-hercegovačka federativna 
jedinica može da počiva na principu: Bosna Bosancima i nikako drugojačije. 


Uostalom nevjerovatno je, da ima ijednoga pravoga Bosanca, kome bi bilo 
zazorno, da se tim imenom Zove, a ako neko već hoće da se i drukčije zove, prosto 
mu bilo. 


Zato molim naslov, da u Ustavu F.N.R.J., u osnovnim načelima njegovim u ČI. 
3. u četvrtoj rečenici toga člana, ispravi: mjesto pet-šest buktinja koso položenih itd., 
da bi se faktički pravdi udovoljilo. Jer apstrahujući činjenicu da u našoj užoj otadžbini 

Herceg-Bosni, po njenoj istoriji pripada puno pravo na njeno vlastito ime: da je ona u 
etničkom pogledu jedna posebna narodna cjelina među jugoslavenskim narodima; 
pa šta više, apstrahujući činjenicu, da je na oltar naše zajedničke stvari u ovom 
četverogodišnjem ratu za narodno oslobođenje pridonijela više žrtava nego ma koja 
druga zemlja na Balkanskom poluostrvu, ipak još treba iz praktičkih razloga staru 
čast povratiti, iz razloga, naime, kojima su se rukovodili naši vodeći krugovi, 
promovišući Makedoniju i Crnu Goru na čast narodnih država, s pravom na posebno 
narodno ime... 


Sve bivše beogradske vlade u Jugoslaviji, od oslobođenja i ujedinjenja, pa do 
potpunog kraha stare Jugoslavije pod fašističkom okupacijom, nastojale su, svaka 
na svoj način, da našoj užoj domovini Herceg-Bosni oduzmu njenu individualnost i 
da obesnaže svaki spomen na nekadašnju njenu samostalnost. Po intencijama 
beogradskih vlastodržaca, posve je bilo zabranjeno predavanje bosanske istorije na 
našim školama, pa šta više, imalo se odstraniti svako štivo iz školskih udžbenika, 
koje je bilo direktno, ili indirektno, potsjećalo na nekadašnju samostalnost bosansku, 
na njen individualitet, pa bilo u kome obliku, jer ta sjećanja, pa čak i insinuacije na ta 
sjećanja, nisu konverirala onoj politici, koju je vodio nacionalni Beograd. 


Okolnost, pak, da ta naša uža domovina, obzirom na mentalitet zemlje i 
naroda, stvarno, predstavlja posebnu jednu etničku cjelinu među jugoslavenskim 
narodima i da je ona u svom vjekovnom zasebnom životu stekla i svoju vlastitu 
dušu; šta više, da je i pri oslobođenju ušla u sastav ujedinjenih jugoslavenskih 
zemalja kao posebna upravna jedinica po vlastitoj volji, nije im smetalo u njihovim 
nastojanjima, jer su za ta nastojanja nalazili podršku i u jednom dijelu samih 
Bosanaca, koji po svojim nacionalnim koncepcijama nalažahu, da svojom podrškom 
čine i neko nacionalno djelo. Jer, po srpskoj nacionalnoj ideologiji, naša uža 
otadžbina Bosna i Hercegovina spada u životni prostor srpske nacije, kao i još 
mnoge druge nacionalno nepročišćene zemlje, te se zato nameće dužnost svakom 
nacionalnom Srbinu, pa ma gdje se nalazio, da nastoji, da bi se te zemlje i stvarno 
uklopile u svoj nacionalni matičnjak, kao sastavni deo njegov. Odatle sukobi i odatle 
nevolje za sve one otadžbenike koji se ponose tom i takvom nacionalnom 
ideologijom i doprinose da se na taj način proigra ugled njihove uže otadžbine 
Bosne i Hercegovine. 


Sve beogradske vlade u predratnoj Jugoslaviji bile su po svojoj ideološkoj 
sadržini srpske, odnosno - srbijanske vlade, pa ukoliko su ponekada po obliku imale 
i drugi izgled, u stvari su reprezentirale srpsku nacionalnu ideologiju. Zato im je 
bosanska individualnost bila trn u oku, a riječi: Bosanac i bosanština, skoro isto što i 
pravo svetogrđe. 


Da bi tim, kako oni misle egzotičnim nazivima zadali smrtni udarac, 
odredbama su temeljnog zakona naše države podijelili našu užu otadžbinu na 

izvjesne administrativne jedinice i te jedinice direktno vezali za centralnu upravu u 
Beogradu. 


Nama Bosancima, kao nesumljivom izdanku onih starih Bošnjaka ostavili su 
pravo, da se zovemo Muslimanima s prozirnom tendencijom, da nam u znaku toga, 
u svim danim zgodama, ospore pravo riječi u nacionalnim i državno-pravnim 
pitanjima uopšte, a napose u nacionalnim i državno-pravnim pitanjima naše uže 
otadžbine Bosne i Hercegovine. 


Ta se tendencija beogradskih vlada jasno očitovala prilikom podjele naše šire 
i uže otadžbine na banovine u šestojanuarskom režimu, a još jasnije se očitovala 
prigodom onog državničkog pakta, ili pravije onog političkog furtimaškog šišmarša 
Maček-Cvetković, po kome je naša otadžbina rasparčana, po nekom vjerskom 
ključu, i po vjerskoj pripadnosti. Mi ni kod prvog ni kod potonjeg slučaja podjele naše 
zemlje nijesmo došli u obzir, jer navodno, kao anacionalan elemenat, nijesmo imali 
tu šta da kažemo. 


Uostalom, beogradski vlastodršci tih svojih osnova u pogledu naše otadžbine 
nijesu ni najmanje skrivali ni za vrijeme tzv. parlamentarnog režima u nekadašnjoj 
našoj državi, ali kada je ovaj režim, oktroisanim Ustavom od 1931. g. zamijenjen sa 
tzv. ustavnim režimom, u kome je režimu uzeto pravo odbrane svim nepoćudnim 
elementima u zemlji, odnosno u kome su bile zabranjene sve stranke sa vjerskim, 
plemenskim i regionalnim obilježjem, beogradski su vlastodršci u svojim osnovama 
postali suviše bezobzirni te se nijesu zadovoljavali sa prostim manipulisanjem po 
pitanju administrativnog pomjeravanja granica u izvjesnim regionima i pokrajinama, 
nego su uzimali pod tisak sve što ne valja i što im je nepoćudno. Jednom rječju 
našom se užom otadžbinom upravljalo kao sa kakvom kolonijom, a sa nama kao sa 
urođenicima te kolonije. 


Nama se sada, u novoj oslobodilačkoj eri, sugerira da kažemo, da je naša 
uža otadžbina pravno-pravna sa ostalim federativnim jedinicama u Jugoslaviji, a mi 
Bosanci, opet sa ostalim narodima u Jugoslaviji, a eto nam ni sada nije dozvoljeno 
ni to, da se pravim imenom svojim zovemo. Na pr. ako neko od nas u ličnu listu 
ubilježi da je Bosanac, službujući činovnik ima zadatak, da ga urazumi, da te 
narodnosti nema i da tu narodnost Avnoj nije priznao; ako se neko ubilježi kao 
Jugoslaven, opet ima da primi sličnu lekciju, jer je navodno, to kolektivni naziv za 
sve Jugoslavenske narode; a kada se po nevolji kaže da je musliman, onda to 
pasira, valjda zato, što je to kolektivni naziv za muslimane razbacane na pet 
kontinenata, koji pripadaju svim mogućim narodima čovječijeg roda. 


S ovim naravno, ne mislim reći, da se Avnoj pri donošenju svojih zaključaka u 
Jajcu 1943. g. rukovodio istim mislima, kojima se u svoje vrijeme, rukovodio 
nacionalni Beograd u svojim osnovama, u pogledu naše uže otadžbine Bosne i 

Hercegovine, ali je činjenica da nas i - sada, u narodnosnom pogledu, pored Srba i 
Hrvata, službeno titulira Muslimanima, što je za nas grdno poniženje, a jamačno ne 
služi na čast ni onima, koji nam to serviraju. 


Naš muslimanski elemenat u Bosni i Hercegovini nije neopredijeljen u 
narodnosnom pogledu, kako to neki hoće da kažu, on je veoma svjestan svoga 
slavenskog porijekla, on po svojim tradicijama i svojoj istoriji, po svojim pjesmama i 
pričama jednako dolazi do duhovnog ubjeđenja, da se on može zvati onako, kako su 
se i njegovi pradjedovi zvali kao nesumljivi izdanak onih starih Bošnjaka i 
Kulenova... 


Zato, eto, nacionalistička propaganda, srpska i hrvatska, pored sveg svoga 
intenzivnog rada u tome smjeru nije do sada uspjela da kod njega poluči ma kakav 
uspjeh, a nema nikakva izgleda da će to ubuduće polučiti, jer on vrlo dobro znade, 
ko je i odakle je. 


Zato pri završetku ovoga svoga podneska apelujem na sve narodne poslanike 
u Skupštini, da uvaže moje napomene i da se solidarišu sa mojim prijedlogom: da se 
u čl. 3. četvrtoj rečenici toga člana Ustava umetne: mjesto pet-šest buktinja koso 
položenih itd. da bi se sa svim konzekvencijama, koje iz toga proizlaze, faktički 
pravdi udovoljilo". Narodni poslanik H. Ćišić, Beograd 18. januara 1946. 


49.USTAV FEDERATIVNE NARODNE REPUBLIKE JUGOSLAVIJE" 


Član 1. 


Federativna Narodna Republika Jugoslavija je savezna narodna država 
republikanskog oblika, zajednica ravnopravnih naroda, koji su na osnovi prava na 
samoopredjeljenje, uključujući pravo na otcjepljenje, izrazili svoju volju da žive 
zajedno u federativnoj državi. 


Član 2. 
Federativnu Narodnu Republiku Jugoslaviju sačinjavaju: Narodna Republika 
Srbija. Narodna Republika Hrvatska, Narodna Republika Slovenija, Narodna 


Republika Bosna i Hercegovina, Narodna Republika Makedonija i Narodna 
Republika Crna Gora. 


") Vidi: Ustav FNRJ, "Službeni list FNRJ", broj: 10, od 1. februara 1946, proglašen 31. januara 1946. 

Narodna Republika Srbija ima u svom sastavu Autonomnu pokrajinu 
Vojvodinu i Autonomnu kosovsko-metohijsku oblast. 


Član 9. 


Suverenost narodnih republika u sastavu Federativne Narodne Republike 
Jugoslavije ograničena je samo pravima koja su ovim Ustavom data Federativnoj 
Narodnoj Republici Jugoslaviji. 


Federativna Narodna Republika Jugoslavija štiti i brani suverena prava 
narodnih republika. Federativna Narodna Republika Jugoslavija štiti bezbjednost, 
kao i društveno i političko uređenje narodnih republika. 


Član 10. 


Protivan je Ustavu svaki akt uperen protiv suverenosti, ravnopravnosti i 
nacionalne slobode naroda Federativne Narodne Republike Jugoslavije i njihovih 
narodnih republika. 


Član 11. 


Svaka narodna nepublika ima svoj Ustav. 
Narodna Republika donosi svoj Ustav samostalno. 


Ustav narodne republike odražava osobenosti republike i mora biti u 
saglasnosti sa Ustavom FNRJ. 


117 


Bosanski identitet i suverenitet 1992. - 2011. 


50. ZAKON O IMENU NARODNE REPUBLIKE BOSNE I HERCEGOVINE" 
Član 1. 


Na osnovu čl.2.Ustava Federativne Narodne Republike Jugoslavije mjenja 
se dosadašnji naziv ,Federalna Bosna i Hercegovina" i glasi: " Narodna Republika 
Bosna i Hercegovina". 

Član 2. 


Ovom Zakonu saobraziće se nazivi svih organa državne vlasti i državne 
uprave Narodne Republike Bosne i Hercegovine. 


Član 3. 


Ovaj Zakon stupa odmah na snagu. 


51. USTAV NARODNE REPUBLIKE BOSNE I HERCEGOVINE ') 


Član 1. 


Narodna Republika Bosna i Hercegovina je narodna država republikanskog 
oblika. 


Član 2. 


Narodna Republika Bosna i Hercegovina, ostvarena u svojoj oslobodilačkoj 
borbi svih naroda Jugoslavije kao narodna država, i izražavajući, na osnovu prava 
na samoopredjeljenje, uključujući pravo na ocjepljenje i ujedinjenje s drugim 
narodima, slobodnu volju svoga naroda bez razlike narodnosti i vjeroispovjesti, 
ujedinila se na osnovu načela ravnopravnosti sa Narodnom Republikom Srbijom, 
Narodnom Republikom Hrvatskom, Narodnom Republikom Slovenijom, Narodnom 
Republikom Makedonijom i Narodnom Republikom Crnom Gorom u zajedničku, 
saveznu državu - Federativnu Narodnu Republiku Jugoslaviju. 


") Vidi: "Službeni list NRBiH", broj 8, od 20. februara 1946. 
") Vidi: "Službeni list NR BiH", broj 1, 1947. godine, Ustav je donesen 31. decembra 1946. godine. 

Član 3. 


Narodna Republika Bosna i Hercegovina obuhvata područja sadašnjih 
okruga banjalučkog, bihaćkog, dobojskog, hercegovačkog, sarajevskog, travničkog, 
tuzlanskog i područja grada Sarajeva. 


Član 10. 


Narodna Republika Bosna i Hercegovina vrši državnu vlast suvereno, 
prenoseći na Federativnu Narodnu Republiku Jugoslaviju samo ona prava koja su 
Saveznoj državi data Ustavom FNRJ. 


Suverena prava Narodne Republike Bosne i Hercegovine, njena 
bezbjednost kao i društveno i političko uređenje pod zaštitiom su i odbranom 
Federativne Narodne Republike Jugoslavije. 


Član 11. 


U Narodnoj Republici Bosni i Hercegovini njene narodnosti u svemu su 
ravnopravne. 


Član 12. 
Protivan je Ustavu Narodne Republike Bosne i Hercegovine svaki akt koji je 
na njenoj teritoriji uperen protiv suverenosti, ravnopravnosti i nacionalne slobode 
naroda Bosne i Hercegovine bez razlike narodnosti i vjeroispovjesti, kao i ostalih 


naroda Jugoslavije i ostalih narodnih republika Federativne Narodne Republike 
Jugoslavije. 


Član 13. 


Granice Narodne Republike Bosne i Hercegovine ne mogu se mijenjati bez 
pristanka Narodne Republike Bosne i Hercegovine. 


Član 14. 


Nacionalne manjine u Narodnoj Republici Bosni i Hercegovini uživaju pravo 
i zaštitu svog kulturnog razvitka i slobodne upotrebe svog jezika. 

52. USTAV SFRJ! 
; DIO PRVI 
DRUŠTVENO | POLITIČKO UREĐENJE 


Glava | 
UVODNE ODREDBE 


Član 1. 


Socijalistička Federativna Republika Jugoslavija je savezna država 
dobrovoljno ujedinjenih i ravnopravnih naroda i socijalistička demokratska zajednica 
zasnovana na vlasti radnog naroda i samoupravljanju. 


Član 2. 


Socijalističku Federativnu Republiku Jugoslaviju sačinjavaju socijalističke 
republike Bosna i Hercegovina, Makedonija, Slovenija, Srbija, Hrvatska i Crna 
Gora.. 

Teritorija Socijalističke Federativne Republike Jugoslavije jedinstvena je i 
sačinjavaju je teritorije socijalističkih republika. 


Član 3. 

Grb Socijalističke Federativne Republike Jugoslavije predstavlja polje 
okruženo žitnim klasjem.Klasje je dole povezano trakom na kojoj je ispisan datum 
29.XI 1943, između vrhova klasja je crvena petokraka zvjezda.Usred polja nalazi se 
šest koso položenih buktinja čiji se plamenovi spajaju u jedan plamen. 

3.Socijalistička republika 


Član 108. 


Republika je državna socijalistička demokratska zajednica zasnovana na 
vlasti radnog naroda i samoupravljanju. 


") Vidi: Ustav SFRJ, "Službeni list SFRJ", broj 14, od 10. aprila 1963. Ustav je proglašen 7. aprila 
1963. 


120 


Prof. dr. Omer Ibrahimagić 


U republici radni narod ostvaruje društveno samoupravljanje, uređuje 
društvene odnose, usmjerava razvitak privrede i društvenih službi, obezbjeđuje 
ostvarivanje prava građana, ustavnosti i zakonitisti, vrši sve zakonitosti, i vrši sve 
društvene poslove od zajedničkog interesa za politički privredni i kulturni život i 
društveni razvitak u republici, osim onih poslova koji su ovim ustavom utvrđeni kao 
prava i dužnosti federacije. 


Prava i dužnosti republike utvrđuju se republičkim ustavom u sladu sa 
načelima ovog ustava. 


Član 109. 


Teritorija republike ne može se mijenjati bez pristanka republike. 


Granice između republika mogu se mijenjati samo na osnovu sporazumno 
donesene odluke republičkih skupština. 


53. USTAV SOCIJALISTIČKE REPUBLIKE BOSNE I HERCEGOVINE!) 
OSNOVNA NAČELA 


Povezani u svojoj prošlosti zajedničkim životom, stremljenjima i borbom za 
slobodu i socijalni progres, Srbi, Muslimani i Hrvati, savladavajući nastojanja 
tuđinskih sila i domaćih reakcionranih snaga, našli su se prvi put slobodni, 
ravnopravni i zbratimljeni u svojoj Republici, koja je postala politički i društveni oblik, 
kako njihove čvrste povezanosti i međusobne ravnopravnosti, tako i ravnopravnosti 
sa ostalim narodima Jugoslavije s kojima su na osnovu prava na samoopredjeljenje, 
uključujući i pravo na otcjepljenje, stupili dobrovoljno u zajedničku državu — 
Federativnu Narodnu Republiku Jugoslaviju i time obezbijedili punu ravnopravnost i 
uslove za svestrani nacionalni razvitak, za materijalni i kulturni napredak, za 
svestrani socijalistički preobražaj. Tako je narod Bosne i Hercegovine prvi put u 
svojoj istoriji postao odlučujući činilac i subjekt cjelokupnog razvitka društvenog 
progresa. 


") Vidi: Ustav SRBiH, , Službeni list SR BiH", broj 14/63, od 11. aprila 1963. godine. 

Radni narod Bosne i Hercegovine, na osnovu Ustava Jugoslavije i ovog 
ustava, obezbjeđuje i ostvaruje sva svoja suverena prava u Socijalističkoj Republici 
Bosni i Hercegovini, osim onih prava koja su u zajedničkom interesu radnih ljudi i 
naroda Jugoslavije utvrđena kao prava i dužnosti federacije i koja se ostvaruju u 
Socijalističkoj Federativnoj Republici Jugoslaviji 


Član 1. 


Socijalistička Republika Bosna i Hercegovina je državna socijalistička 
demokratska zajednica naroda Bosne i Hercegovine zasnovana na vlasti radnog 
naroda i samoupravljanju. 


Socijalistička Republika Bosna i Hercegovina je u sastavu Socijalističke 
Federativne Republike Jugoslavije. 


Član 2. 


Teritoriju Ssocijalističke Republike Bosne i Hercegovine sačinjavaju 
područja sadašnjih opština utvrđenih republičkim zakonom. 


Granice Socijalističke Republike Bosne i Hercegovine mogu se mijenjati 
odlukom Skupštine Socijalističke Republike Bosne i Hercegovine samo u skladu sa 
izraženom voljom stanovništva odgovarajućeg područja i opštim interesima 
Republike, a na osnovu sporazuma sa susjednom republikom. 


54. USTAV SFRJ) 


Član 1. 


Socijalistička Federativna Republika Jugoslavija je savezna država kao 
državna zajednica dobrovoljno ujedinjenih naroda i njihovih socijalističkih republika, 
kao i socijalističkih autonomnih pokrajina Vojvodine i Kosova koje su u sastavu 
Socijalističke Republike Srbije, zasnovana na vlasti i samoupravljanju radničke klase 
i svih radnih ljudi, i socijalistička samoupravna demokratska zajednica radnih ljudi i 
građana i ravnopravnih naroda i narodnosti. 


") Vidi: Ustav SFRJ, , Službeni list SFRJ", broj 9/74. Ustav je proglašen 21. februara 1974. godine. 

Član 2. 


Socijalističku Federativnu Republiku Jugoslaviju sačinjavaju: Socijalistička 
Republika Bosna i Hercegovina, Socijalistička Republika Makedonija, Socijalistička 
Republika Slovenija, Socijalistička Republika Srbija, kao i Socijalistička Autonomna 
Pokrajina Vojvodina i Socijalistička Autonomna pokrajina Kosovo koje su u sastavu 
Socijalističke Republike Srbije, Socijalistička Republika Hrvatska i Socijalistička 
Republika Crna Gora. 


Član 3. 


Socijalistička republika je država zasnovana na suverenosti naroda i na 
vlasti i samoupravljanju radničke klase i svih radnih ljudi, i socijalistička 
samoupravna demokratska zajednica radnih ljudi i građana i ravnopravnih naroda i 
narodnosti. 


Član 4. 


Socijalistička autonomna pokrajina je autonomna socijalistička samouprav- 
na demokratska društveno-politička zajednica zasnovana na vlasti i samoupravljanju 
radničke klase i svih radnih ljudi, u kojoj radni ljudi i građani, narodi i narodnosti 
ostvaruju svoja suverena prava, a kad je to u zajedničkom interesu radnih ljudi i 
građana, naroda i narodnosti Republike kao cjeline Ustavom Socijalističke 
Republike Srbije utvrđeno — i u Republici. 


Član 5. 


Teritorija Socijalističke Federativne Republike Jugoslavije je jedinstvena i 
sačinjavaju je teritorije socijalističkih republika. 


Teritorija republike ne može se mijenjati bez pristanka republike, a teritorija 
autonomne pokrajine-ni bez pristanka autonomne pokrajine. 


Granica Socijalističke Federativne Republike Jugoslavije ne može se 
mijenjati bez saglasnosti svih republika i autonomnih pokrajina. 

55. USTAV SOCIJALISTIČKE REPUBLIKE BOSNE I HERCEGOVINE" 


UVODNI DIO 
OSNOVNA NAČELA 


Povezani u svojoj prošlosti zajedničkim životom, stremljenjima i borbom za 
slobodu i socijalni progres, savlađujući nastojanja i slamajući otpore tuđinskih sila i 
domaćih reakcionarnih snaga, našli su se prvi put slobodni, ravnopravni i 
zbratimljeni u svojoj republici, koja je postala politički i društveni oblik njihove 
povezanosti, međusobne ravnopravnosti, kao i ravnopravnosti sa ostalim narodima i 
narodnostima Jugoslavije s kojima su se, na osnovu prava na samoopredjeljenje, 
uključujući i pravo na otcjepljenje, dobrovoljno ujedinili u zajedničku državu — 
Socijalističku Federativnu Republiku Jugoslaviju i time obezbijedili punu 
ravnopravnost i uslove za svestrani nacionalni razvitak, za materijalni i kulturni 
napredak i svestrani socijalistički preobražaj. 


Radni ljudi i građani, narodi Bosne i Hercegovine — Hrvati, Srbi i Muslimani i 
pripadnici drugih naroda i narodnosti ostvaruju u Socijalističkoj Republici Bosni i 
Hercegovini, kao državi i samoupravnoj zajednici, svoja suverena prava i svoje 
klasne i nacionalne interese. 


Član 1. 


Socijalistička Republika Bosna i Hercegovina je socijalistička demokratska 
država i socijalistička samoupravna demokratska zajednica radnih ljudi i građana, 
naroda Bosne i Hercegovine-Muslimana, Srba i Hrvata, pripadnika drugih naroda i 
narodnosti, koji u njoj žive, zasnovana na vlasti i samoupravljanju radničke klase i 
svih radnih ljudi i na suverenosti i ravnopravnosti naroda Bosne i Hercegovine i 
pripadnika drugih naroda i narodnosti, koji u njoj žive. 


") Ustav SR Bosne i Hercegovine objavljen je u "Službenom listu SR BiH, broj 4/74, a proglašen 
25.02.1974. godine. 

Socijalistička Republika Bosna i Hercegovina je u sastavu Socijalističke 
Federativne Republike Jugoslavije. 


Član 2. 


Radni ljudi i građani, narodi Bosne i Hercegovine — Srbi, Hrvati i Muslimani i 
pripadnici drugih naroda i narodnosti ostvaruju svoja suverena prava u Socijalističkoj 
Republici Bosni i Hercegovini, osim onih prava za koja je, u zajedničkom interesu 
radnih ljudi i građana, naroda i narodnosti, Ustavom SFRJ utvrđeno da se ostvaruju 
u Socijalističkoj Federativnoj Republici Jugoslaviji. 


Član 3. 


U Socijalističkoj Republici Bosni i Hercegovini zajamčena je ravnopravnost 
naroda i narodnosti i njihovih pripadnika. 


Narodima Bosne i Hercegovine — Hrvatima, Muslimanima i Srbima i 
pripadnicima drugih naroda i narodnosti obezbjeđuju se uslovi za afirmaciju 
nacionalnih vrijednosti, za slobodno ispoljavanje nacionalnih osobenosti u skladu sa 
potrebama zajedničkog života, socijalističkog razvitka i učvršćivanja bratstva i 
jedinstva, kao i srazmjerna zastupljenost u skupštinama društvenopolitičkih 
zajednica. 


Član 4. 


U Socijalističkoj Republici Bosni i Hercegovini u službenoj upotrebi je 
srpskohrvatski odnosno hrvatskosrpski jezik ijekavskog izgovora. 


Oba pisma (ćirilica i latinica) su ravnopravna. 
Član 5. 


Teritoriju Socijaističke Republike Bosne i Heregovine sačinjavaju područja 
opština. 

Teritorija, odnosno područje granice Republike mogu se mijenjati odlukom 
Skupštine Socijalističke Republike Bosne i Hercegovine samo u skladu sa 


izraženom voljom stanovništva odgovarajućeg područja i opštim interesima 
Republike, a na osnovu sporazuma sa susjednom republikom. 

56. AMANDMAN LX NA USTAV SR BiH) 


1. Socijalistička Republika Bosna i Hercegovina je demokratska suverena 
država ravnopravnih građana, naroda Bosne i Hercegovine — Muslimana, Srba i 
Hrvata i pripadnika drugih naroda i narodnosti, koji u njoj žive. 


2. Ovim amandmanom zamjenjuje se stav 1. člana 1. Ustava SRBiH. 


57. AMANDMAN LXX NA USTAV SRBiH" 


U Skupštini SRBiH obrazuje se Savjet za pitanje ostvarivanja 
ravnopravnosti naroda i narodnosti Bosne i Hercegovine. Za članove Savjeta bira se 
jednak broj poslanika iz reda pripadnika naroda Bosne i Hercegovine — Muslimana, 
Srba i Hrvata, odgovarajući broj poslanika iz reda pripadnika drugih naroda i 
narodnosti i drugih koji žive u Bosni i Hercegovini. Savjet odlučuje na osnovu 
saglasnosti članova iz reda svih naroda i narodnosti. Sastav, djelokrug i način rada 
Savjeta uređuju se zakonom koji se donosi dvotrećinskom većinom od ukupnog 
broja poslanika u Skupštini SRBiH. 


Savjet razmatra naročito pitanja koja se odnose na: ravnopravnost jezika i 
pisma; organizovanje i djelovanje kulturnih ustanova i institucija koje imaju poseban 
značaj za ispoljavanje i afirmaciju nacionalnih osobenosti pojedinih naroda i 
narodnosti i donošenje propisa kojima se obezbjeđuje ostvarivanje ustavnih odredbi 
kojima su izričito utvrđeni principi ravnopravnosti naroda i narodnosti. 


Savjet obavezno razmatra pitanje ravnopravnosti naroda i narodnosti na 
inicijativu poslanika u Skupštini SR BiH. Ako najmanje 20 poslanika smatra da se 
predloženim propisom ili drugim aktom iz nadležnosti Skupštine SRBiH narušava 
ravnopravnost naroda i narodnosti, predlog o kojem Skupština SRBiH odlučuje 
utvrđuje Savjet. 


O pitanjima od interesa za ostvarivanje ravnopravnosti naroda i narodnosti 
Bosne i Hercegovine, na predlog Savjeta, Skupština SRBiH odlučuje po posebnom 
postupku utvrđenom Poslovnikom Skupštine SRBiH, dvotrećinskom većinom 
ukupnog broja poslanika. 


") Službeni list SR BiH", broj 21/90, od 31. jula 1990. godine. 
") Ibidem 

58. SECESIJA CENTRA (SRBIJE) POD IZGOVOROM OČUVANJA 
JUGOSLAVIJE") 


Secesija je odcjepljenje dijela neke države radi uspostavljanja nove države. 
Ona je rezultat dugih političkih borbi u jednoj zemlji usljed nacionalnih, vjerskih, 
privrednih i drugih razlika između dijela koji teži secesiji i ostalih dijelova. Ona je 
danas u međunarodnom pravu dopuštena ako je rezultat vršenja prava nacije na 
samoopredjeljenje?2?). Međutim, može doći i do secesije Centra u odnosu na njegove 
dijelove kao što se dogodilo u SFRJ. 


Od ranije, još od vremena Josipa Broza Tita i vladavine Saveza Komunista, 
Srbija nije bila zadovoljna ustavnim rješenjima iz Ustava 1974. godine. Prema tome, 
Srbija nije bila zainteresirana za očuvanje Jugoslavije uređene prema Ustavu iz 
1974. godine. Tim Ustavom se u Domu republika i pokrajina odlučivalo 
konsenzusom. Pokrajine Vojvodina i Kosovo, iako u sastavu Srbije, bile su 
konstitutivni elemenat Federacije, u čijim su organima bile neposredno 
predstavljene. Kada Srbija koncept tzv. moderne federacije, u kojoj je trebalo 
ograničiti konsenzualno odlučivanje republika i pokrajina u organima federacije i 
suziti prava pokrajina nije uspjela nametnuti kao novi ustavni model u budućem 
uređenju Jugoslavije, ona nije bila zainteresirana za očuvanje Jugoslavije prema 
Ustavu iz 1974. godine. Ona se tada preorijentirala na ostvarivanje projekta velike 
Srbije koji je bio sadržan u Memorandumu SANU od 1986. godine. Taj projekat je 
podrzumijevao razbijanje avnojevske Jugoslavije da bi svi Srbi mogli biti u jednoj 
homogenoj srpskoj državi. To se moglo izvesti samo tako da se izvrši secesija 
Centra pod izgovorom odbrane Jugoslavije. Tu je činjenicu uočio i Alojz Mok, 
tadašnji ministar vanjskih poslova Republike Austrije: "Demontaža jugoslovenskog 
modela...nije počela u separatističkom Zagrebu ili odmetničkoj Ljubljani, nego u 
"jugoslavenstvujućem" Beogradu. | to, vidljivo i punom parom već godine 1986., kad 
je u Srpkoj akademiji nauka i umetnosti nastao Memorandum u kojem se tvrdi da 
savezni ustav iz godine 1974. "potiče anarhiju" i da je "neprijateljski prema Srbima", 
pa se kao takav odbacuje".?!) 


Engleski historičar Noel Malcolm analizirajući raspad Jugoslavije također 
iznosi argumente o secesiji Centra kao političkoj Miloševićevoj opciji poslije 
neuspjelog XIV Kongresa SKJ: "Ipak, u prvoj polovici 1990. morao je preispitati 


") Vidi: Omer Ibrahimagić, Bosna je odbranjena ali nije oslobođena, izd. VKBI, Sarajevo, 2004. , str. 
123-127. 


20) Pravna enciklopedija, "Savremena administracija" Beograd, 1989. godine, str. 1493 


21) Alois Mock, Dossier Balkan i Hrvatska, priredio Herbert Vytiska, izd. Hrvatska sveučilišna naklada i 
Hrvatski institut za povijest, Zagreb 1998. 

svoju strategiju. Do tada je uspijevao u svom glavnom naumu da zavlada 
Jugoslavijom preko postojećih struktura Saveza komunista i Predsjedništva SFRJ. 
Ali raspadom Partije i "vertikalnom" podjelom jugoslavenske politike na niz 
nacionalnih stranaka u različitim republikama, ostao je bez te mogućnosti. Stoga je 
pribjegao drugoj opciji; ako ne može vladati Jugoslavijom kao jedinstvenim 
entitetom, onda će silom izdvojiti iz nje novi entitet, proširenu Srbiju, koja će 
pripadati samo njemu i nikom drugom. Slovenski i hrvatski političari zalagali su se u 
većem dijelu 1990. godine za mirnu i dogovornu transformaciju Jugoslavije iz 
federacije u konfederaciju...Ali Milošević nije pokazao interese ni za koji od takvih 
planova".22) Isti autor navodi još jedan primjer secesije Centra od Jugoslavije: "U 
ožujku 1991., preplašen studentskim demonstracijama protiv sebe u Beogradu, 
pokušao je natjerati predsjednika Predsjedništva SFRJ Borislava Jovića da proglasi 
izvanredno stanje u cijeloj zemlji. Kad je Jović to odbio, Milošević je iznudio njegovu 
ostavku, a isto je tako povukao iz tog tijela i predstavnike Crne Gore, Vojvodine i 
Kosova. Zatim je preko televizije obznanio da Srbija ne priznaje više savezno 
Predsjedništvo."2) U taj projekat su se uključili Predsjedništvo SFRJ, Savezna 
skupština SFRJ, Savezno izvršno vijeće i JNA, kao i Crna Gora, predvođeni 
Miloševićevom Srbijom. 


Secesija centralnih institucija vlasti Jugoslavije predvođenih Srbijom i Crnom 
Gorom otpočela je raspadom XIV Kongresa SKJ januara 1990. godine i ukidanjem 
ustavnog statusa pokrajinama Vojvodini i Kosovu kojeg su one imale prema Ustavu 
SFRJ iz 1974. godine. Tada je otpočeo i proces raspada SFRJ kakva je ona bila 
uređena prema Ustavu iz 1974. godine. S obzirom da je ovaj projekat u sebi 
sadržavao i okupljanje svih Srba iz Jugoslavije u jednu nezavisnu i suverenu srpsku 
državu, ili savez srpskih država, on se nije mogao realizirati bez rata Centra secesije 
sa Hrvatskom i Bosnom i Hercegovinom, sa ciljem pripajanja skoro polovine 
Hrvatske i cijele Bosne i Hercegovine u sastav monoetničke države tzv. Srpske 
zemlje. Projekat bi se, radi zavaravanja domaće i međunarodne javnosti, realizirao 
pod egidom očuvanja Jugoslavije. Time je Srbija i de jure izvršila secesiju iz SFRJ, 
poslije koje se SFRJ kao država raspala. U procesu raspadanja SFRJ i 
međunarodnog priznanja republika kao suverenih i nezavisnih država, Srbija i Crna 
Gora su pod firmom očuvanja Jugoslavije, a stvarni im je cilj bio da saberu sve Srbe 
u jednu srpsku državu, izvršile agresiju na Hrvatsku i BiH u kojima su živjeli i Srbi 
izvan Srbije. 


22) Noel Malcolm, "Povijest Bosne", izd. Erasmus Gilda, Novi Liber i Dani, Zagreb-Sarajevo, 1995., 
str. 287. 


23) |sto, str. 296. 

Da je riječ o secesiji Centra koju su izveli Srbija, Crna Gora, krnje 
Predsjedništvo, Savezna skupština, Savezna vlada, zloupotrebom JNA,24) potvrđuje 
ovih nekoliko činjenica: 


a) Važan dokaz o secesiji Centra jeste da su Srbiji smetali SFRJ i Ustav iz 
1974. godine, da bi realizirali projekat velike Srbije. U toku rasprave o srbijanskom 
novom Ustavu donešenom u septembru 1990. godine, Udruženje književnika Srbije 
je u junu 1990. godine donijelo svoj dokument "Uspostavljanje države, kao prilog 
raspravi o Ustavu Srbije". 


U tom dokumentu predlaže se Skupštini Srbije "da (...) napusti 
ustavobranilački stav prema nametnutom Ustavu iz 1974. i da bez okolišanja i 
odugovlačenja, bez javnih rasprava i saglasnosti, ne čekajući novi ustav, 
odmah ukine pokrajine". Potom se savjetuje napuštanje "sedamdesetogodiš- 
njeg uzaludnog zalaganja za jedinstvenu jugoslovensku državu" i saopćava da 
"srpski narod ne želi da druge narode sprječava u stvaranju sopstvenih 
država, ali hoće i mora, da povrati i uspostavi svoju, da joj obezbjedi realne 
moguće prirodne istorijske i etničke granice i snažnu zaštitu, kao i stvaranje 
matice zemlje za sve Srbe, bez obzira gdje žive''25). 


b) Sa ustavno-pravnog gledišta najjasnija manifestacija secesije Srbije iz 
SFRJ je donošenje Ustava Republike Srbije 28. septembra 1990. godine.26) 


U ustavima svih republika, pa i u Ustavu Srbije, donešenim 1974. godine, 
već u prvom članu bila je sadržana odredba o tome da je dotična republika u 
sastavu SFRJ. Međutim, u Ustavu Republike Srbije iz 1990. godine nema više te 
odredbe. Ona je tek usput sadržana tek u pretposljednjem 135-om članu u vezi sa 
ostvarivanjem prava i dužnosti Republike Srbije: "Prava i dužnosti koje Republika 
Srbija, koja je u sastavu Socijalističke Federativne Republike Jugoslavije, ima po 
ovom ustavu, a koja se prema saveznom Ustavu ostvaruju u federaciji, ostvarivaće 
se u skladu sa saveznim Ustavom" (stav 1.). 


24) "U javnosti se polagala velika nada u jugoslovensku armiju. Svako je računao da će ona 
podjednako da štiti interese svih naroda. Tako, doduše, nijesu = mislili najodgovorniji činioci u 
saveznom vrhu ni prve ličnosti u armiji. Oni su stali na stranu jedne nacije i jedne nacionalne politike. 
Sve nade u vojsku tada su bile iznevjerene. Da bi se stvar dovela do nivoa političke bizarnosti, 
vojska je uzela pod svoju komandu i opremala ratnim materijalom i oružjem paravojne formacije 
najekstremnijih političkih organizacija u Srbiji i Crnoj Gori". Vidi: Branko Pavićević, u cit. zborniku 
radova: "Stvaranje i razaranje Jugoslavije", str. 12. i 13. 

25) "Oslobođenje", 23.1.1996. godine. A na koji način je to Srbija pokušala da ostvari vidjeli smo to u 
ratovima protiv Hrvatske i Bosne i Hercegovine 1991-1995. godine — genocidom nad Hrvatima i 
Bošnjacima. 

26) "Službeni glasnik Republike Srbije", broj 1, od 28. septembra 1990. 

Republika Srbija je odlučila, ako se naruše njena prava i dužnosti od strane 
organa federacije i druge republike, ne tražiti pravdu u organima federacije i na 
Ustavnom sudu Jugoslavije, već da sama uzme pravdu u svoje ruke. To potvrđuje 
sadržaj stava 2. člana 135. Ustava: "Kad se aktima organa federacije ili aktima 
organa druge republike, protivno pravima i dužnostima koje ona ima po Ustavu 
Socijalističke Federativne Republike Jugoslavije, narušava ravnopravnost Republike 
Srbije ili se na drugi način ugrožavaju njeni interesi, a pri tome nije obezbijeđena 
kompenzacija, republički organi donose akte radi zaštite interesa Republike Srbije". 


U novom Ustavu Srbije nema više ni odredbe iz ranijeg njenog Ustava da 
"državljani drugih republika SFRJ imaju u SR Srbiji ista prava i dužnosti kao i njeni 
državljani" (član 4. Ustava Srbije iz 1974. ). 


Dok je Ustavom Srbije iz 1974. godine bilo uređeno da se u pokrajini 
"ostvaruju suverena prava, osim onih koja su ovim ustavom utvrđena kao prava koja 
se u zajedničkom interesu...ostvaruju u Republici"(član 291), u Ustavu Srbije iz 
1990. godine, samo stoji da su pokrajine "oblici teritorijalne autonomije" (član 6), i da 
"Građani u autonomnoj pokrajini samostalno ostvaruju prava i ispunjavaju dužnosti 
utvrđene Ustavom i zakonom" (stav 2. član 108) i, umjesto ranijeg ustava pokrajine, 
uređeno je da je "Statut najviši pravni akt pokrajine" (stav 1. član 110.). Svođenje 
položaja pokrajine samo na "oblik teritorijalne autonomije", Srbija je prekršila Ustav 
SFRJ koji je autonomnu pokrajinu definirao kao "društveno-političku zajednicu...u 
kojoj radni ljudi i građani, narodi i narodnosti ostvaruju svoja suverena prava, a kad 
je to u zajedničkom interesu... i u Republici" (član 4.). Prema Ustavu SFRJ pokrajine 
jesu u sastavu Srbije, ali su one navedene i kao sastavni dio SFRJ (čl. 1. i 2.), što je 
njihov statusni položaj osiguravalo od samovoljnih postupaka Srbije u čijem su 
sastavu bile. 


U ustavnom sistemu SFRJ autonomne pokrajine Vojvodina i Kosovo su 
imale skoro ista prava kao i republike, samo što im nije priznavan element 
državnosti koji su imale republike kao federalne jedinice (države) u sastavu savezne 
države (federacije) i bile su u saveznim institucijama predstavljene sa manjim 
brojem svojih predstavnika izuzev u Predsjedništvu SFRJ, u kome su bile 
predstavljene jednako kao i republike. 


Srbija je tu činjenicu koristila, iako je ukinula svojim Ustavom raniji status 
pokrajina. S obzirom da je Ustav SFRJ bio i dalje na snazi, pokrajine su bile 
zastupljene u Predsjedništvu SFRJ i zajedno sa Srbijom i Crnom Gorom, u postupku 
secesije Centra, Predsjedništvo SFRJ je funkcioniralo sa 4 člana i predvodilo Centar 
u njegovoj secesiji iz SFRJ, sve do 27. aprila 1992. godine kada je konstituirana 
treća Jugoslavija sa Srbijom i Crnom Gorom, kada su pokrajine i definitivno izgubile 
u cijelosti svoj raniji status u Jugoslaviji. 

Navest ćemo još nekoliko odredbi iz Ustava Srbije iz 1990. godine kojim je 
ona preuzela prerogative od SFRJ kao savezne države u čijem se sastavu još 
formalno nalazila, a što govori o njenoj secesiji iz SFRJ, kao što su da Srbija 
"odlučuje o ratu i miru" (ČI. 73) ili da predsjednik Republike "rukovodi oružanim 
snagama u miru i ratu" (član 83). 


Tekst zakletve predsjednika Republike Srbije počinje riječima: "Zaklinjem se 
da ću sve svoje snage posvetiti očuvanju suverenosti i cjeline teritorije Republike 
Srbije..." (član 86). Posebno je zanimljiva odredba koja ističe suverenitet Republike 
Srbije: "Republika Srbija uređuje i obezbjeđuje: 1. suverenost, nezavisnost i 
teritorijalnu cjelokupnost Republike Srbije i njen međunarodni položaj i odnose s 
drugim državama i međunarodnim organizacijama" (član 72). Ne treba zaboraviti da 
je to bilo u septembru 1990. godine, kada još nije uopšte postojalo pitanje opstanka 
Jugoslavije kao jedinstvene države. Ovo tim prije što su u Ustavu SFRJ bile još 
važeće odredbe da federacija preko saveznih organa "1. obezbjeđuje nezavisnost i 
teritorijalnu cjelokupnost SFRJ i štiti njen suverenitet u međunarodnim odnosima i 
odlučuje o ratu i miru"(član 281) ili da je Predsjedništvo "najviši organ rukovođenja i 
komandovanja oružanim snagama SFRJ u ratu i miru" (član 313). Skupština SFRJ 
"odlučuje o ratu i miru". Predsjedništvo SFRJ "utvrđuje postojanje neposredne ratne 
opasnosti, naređuje opću i djelimičnu mobilizaciju i, ako skupština SFRJ nije u 
mogućnosti da se sastane, proglašava ratno stanje". (član 316) 


Iz ovih nekoliko navedenih slučajeva jasno je da je Srbija svojim Ustavom 
od septembra 1990. godine preuzela prerogative SFRJ i njenih organa i time izvršila 
de jure secesiju iz SFRJ i zloupotrijebila savezne institucije vlasti da saučestvuju u 
procesu koji smo nazvali secesijom Centra, koji je doveo do otvorenog raspada 
SFRJ i agresije na Hrvatsku i Bosnu i Hercegovinu. 


c) Akademik Mihajlo Marković glavni ideolog srbijanskih socijalista ustvrdio 
je da je "Memorandum SANU bio priprema za sve što se događa, jer je 
predvidio okupljanje svih Srba iz Hrvatske i BiH i etničke granice, pa time i 
moguć sukob sa stvaraocima novog svjetskog poretka. Zato ti akademici koji 
su sada članovi DEPOS-a nemaju moralnog prava da se suprotstavljaju politici 
koju su oni kreirali, a za koju je priznato opštim konsenzusom da je Milošević 
sprovodi. Zar nisu neke opozicione partije povlačile granice svuda gdje su 
srpske kosti, a sada se traži da predsjednik, koji je sprovodio ovu politiku, da 
ostavku iz moralnih razloga"?"). Zar ovaj citat ne potvrđuje višegodišnje pripreme 
Srbije, da ako ne uspije ostvariti svoju hegemoniju u SFRJ promjenom Ustava iz 
1974. godine, da će ići na projekat razbijanja SFRJ prvo secesijom Srbije, a potom 
ratovima do stvaranja homogene Srbije zadržavanjem imena Jugoslavija, kojoj bi u 
ovom slučaju bolje odgovarao naziv "Srboslavija". 


27) Oslobođenje", 12.1.1996. godine. 

59. DEKLARACIJA EVROPSKE ZAJEDNICE O JUGOSLAVIJI) 
(Vanredni ministarski sastanak Den Haag, 3.septembra 1991.) 


Zajednica i njene države članice pozdravljaju činjenicu da su sve 
jugoslovenske strane prihvatile ciljeve i instrumente za rješavanje krize sadržane u 
Deklaraciji EZ od 27.avgusta i što su, potpisivanjem sporazuma o prekidu vatre i 
Memoranduma o saglasnosti o proširenju aktivnosti promatračke misije EZ, 
pokazale da žele sarađivati u tom cilju. 


Zajednica i njene države članice pozivaju sve strane da striktno poštuju 
obaveze iz sporazuma o prekidu vatre i Memoranduma o saglasnosti. Na osnovi te 
pretpostavke, zajednica i njene države članice sazvat će pod svojim okriljem 
Konferenciju o Jugoslaviji u Palati mira u Haagu, 7. septembra 1991. i istodobno 
ustanoviti arbitražnu proceduru. 


Također, djelujući pod tom pretpostavkom, Zajednica i njene države članice 
izražavaju svoju spremnost za hitno dalje proširivanje posmatračke misije i za 
implementaciju njena proširenog mandata u Hrvatskoj. To će uključiti i sudjelovanje 
jednog broja drugih država učesnica KESS-a. Na svom sastanku od 6.septembra, 
ministri će moći ocijeniti situaciju. 

Konferencija će okupiti savezno Predsjedništvo Jugoslavije, saveznu vladu i 
predsjednike republika. Zajednica i njene države članice osigurat će predsjedavanje 
Konferencijom i proceduru po kojoj će je voditi predsjednik, na osnovu povjerenog 
mu mandata, imaju zadovoljstvo konstatirati da je lord Carrington prihvatio 
predsjedavanje Konferencijom. 


Konferencija će usvojiti aranžmane za osiguravanje mirnog zadovoljenja 
suprostavljenih težnji jugoslovenskih naroda, na temelju sljedećih načela: 
nedopustivosti jednostrane promjene granica putem sile, zaštite prava svih u 
Jugoslaviji i puno uzimanje u obzir svih legitimnih težnji i legitimnih aspiracija. 


U sklopu Konferencije, predsjednik će prenijeti Arbitražnoj komisiji sva 
pitanja podnesena na arbitriranje a rezultati razmatranja od strane Komisije bit će 
vraćeni konferenciji posredstvom predsjednika. Pravila arbitražne procedure bit će 
usvojena od strane arbitara, pri čemu će se uzeti u obzir praksa postojećih 
organizacija u ovoj oblasti. 


Europska zajednica i njene države članice će, posredstvom predsjedava- 
jućega i Sekretarijata KESS-a, u potpunosti i stalno obavještavati druge države 
učesnice KESS-a o odvijanju Konferencije o Jugoslaviji. 


") Omer Ibrahimagić, Politički sistem Bosne i Hercegovine, knj. 1., str. 283-284. 

Zajednica i njene države članice su načelno spremne, ako se s tim slože 
jugoslovenske strane, nastaviti svoje posmatračke aktivnosti, dokle god to bude 
potrebno, da bi se osigurao uspjeh Konferencije. Očekuju od jugoslovenskih strana 
da će, u skladu s time, ispunjavati svoje obaveze. 


Zajednica i njene države članice izražavaju nadu da će im normalizacija 
situacije omogućiti da što prije stave na snagu finansijske protokole, kako bi 
pridonijeli ekonomskom oporavku zemlje. 


Zajednica i njene države članice spremne su razmotriti osiguravanje hitne 
pomoći žrtvama nasilja. 


60. MEMORANDUM I PLATFORMA BOSNE | HERCEGOVINE") 


Na osnovu člana 3.stav 2. Poslovnika Skupštine Socijalističke Republike 
Bosne i Hercegovine, Skupština Socijalističke Republike Bosne i Hercegovine, na 
zajedničkoj sjednici vijeća Skupštine Socijalističke Republike Bosne i Hercegovine, 
14.oktobra 1991.godine, donijela je 


ZAKLJUČAK 


1. Skupština Socijalističke Republike Bosne i Hercegovine odlučuje da se o 
pitanjima iznesenim u Predlogu platforme o položaju Bosne i Hercegovine i 
budućem ustrojstvu jugoslovenske zajednice i u Predlogu memoranduma (Pismo o 
namjerama), razmatranima na današnjoj sjednici, umjesto akata iz člana 113. 
Poslovnika Skupštine Socijalističke Republike Bosne i Hercegovine, donesu: 
Platforma o položaju Bosne i Hercegovine i budućem ustrojstvu jugoslovenske 
zajednice i Memorandum (Pismo o namjerama) u tekstu koji usvoji Skupština 
Socijalističke Republike Bosne i Hercegovine na osnovu podnesenih predloga. 


2. Ovaj zaključak objaviće se u "Službenom listu SR BiH". 


Pošto je razmotrila različite inicijative za rješenje jugoslovenske ustavno- 
pravne krize i saslušala stavove, primjedbe i mišljenja predstavnika svih političkih 
stranaka i polazeći od platforme o položaju Bosne i Hercegovine i budućem 


') Ibidem, str. 284-289. 

ustrojstvu jugoslovenske zajednice, Skupština Socijalističke Republike Bosne i 
Hercegovine, kao najviši organ vlasti u okviru prava i dužnosti Republike i na osnovu 
Amandmana LXXI tačke 5.stava 2. na Ustav Socijalističke Republike Bosne i 
Hercegovine i Zaključka Skupštine Socijalističke Republike Bosne i Hercegovine 
donesenog u skladu sa članom 3.stav 2. a u vezi sa članom 113. Poslovnika 
Skupštine Socijalističke Republike Bosne i Hercegovine (S.broj 132 od 14.oktobra 
1991.godine) na zajedničkoj sjednici vijeća Skupštine Socijalističke Republike Bosne 
i Hercegovine od 14.oktobra 1991.godine, donosi 


MEMORANDUM 
(PISMO O NAMJERAMA) 


1. Imajući u vidu da su Republika Srbija donošenjem novog ustava, a 
republike Slovenija, Hrvatska i Makedonija plebiscitarnim i referendumskim 
odlukama i kasnijim mjerama zasnovanim na ovim odlukama bitno i nepovratno 
promijenile konstituciju Jugoslavije i stvorili novo pravno i činjenično stanje, 
Skupština Socijalističke Republike Bosne i Hercegovine ukazuje na odredbu 
važećeg Amandmana LX na Ustav Socijalističke Republike Bosne i Hercegovine. 
Ovim amandmanom, prema kojem je Bosna i Hercegovina (citiramo) "demokratska 
suverena država ravnopravnih građana, naroda Bosne i Hercegovine-Muslimana, 
Srba i Hrvata i pripadnika drugih naroda i narodnosti koji u njoj žive", trajno je 
definisan ustavni status Bosne i Hervegovine, odnosi u njoj i njeni odnosi prema 
drugima. 


2. Bosna i Hercegovina će nastaviti da se zalaže za opstanak 
jugoslovenske zajednice na novim za sve prihvatljivim osnovama. U međuvremenu 
ona će se takođe zalagati za normalno funkcionisanje postojećih zajedničkih 
institucija, ali njeni predstavnici neće prisustvovati sjednicama Skupštine i 
Predsjedništva SFRJ ako istima ne prisustvuju predstavnici svih republika i 
pokrajina. Eventualne odluke ovih tijela u nekompletnom sastavu ne obavezuju 
Bosnu i Hercegovinu. 


3. S obzirom na nacionalni sastav njenog stanovištva, Bosna i Hercegovina 
neće prihvatiti nikakvo ustavno rješenje buduće jugoslovenske zajednice u kojoj ne 
bi istovremeno bile i Srbija i Hrvatska. U budućoj integraciji-ma kakva ona bila 
Bosna i Hercegovina treba da bude sa Srbijom i Hrvatskom povezana na isti način. 


4. Bosna i Hercegovina teži punoj demilitarizaciji njenog prostora. Uzimajući 
to kao svoj dugoročni cilj, Bosna i Hercegovina podržava napore za konsolidaciju 
prekida vatre u tekućem sukobu i uspostavu trajnog mira. Ako ova nastojanja iz bilo 
kojih razloga ne uspiju, Bosna i Hercegovina će učiniti sve što je u njenoj moći da u 

tom sukobu ostane neutralna, što podrazumijeva da se njeni građani ne angažuju ni 
na jednoj zaraćenoj strani i da njena teritorija ne bude korištena za ratne svrhe. 


5. Stavovi izneseni u ovom memorandumu izražavaju volju većine poslanika 
ove skupštine i kao takvi političku volju većine građana BiH, te predstavljaju 
obavezjući osnov za ponašanje državnih i političkih organa republike. 


6. Polazeći od prava skupštinske većine da odlučuje o sudbini Republike 
kao cjeline, ova skupština istovremeno priznaje pravo skupštinskoj manjini da 
zahtijeva i ostvaruje svaki legitimni interes-etnički, kulturni, ekonomski i socijalni-uz 
uvjet da se isti ostvaruje bez primjene sile i na legalan i demokratski način. 


7. Sa ovim memorandumom Skupština će upoznati našu i međunarodnu 
javnost. 


8. Ovaj memorandum objaviti u "Službenom listu SR BiH". 


Na osnovu Amandmana LXXI, tačka 5. stav 2. na Ustav Socijalističke Republike 
Bosne i Hercegovine i Zaključka Skupštine Socijalističke Republike Bosne i 
Hercegovine, donesenog u skladu sa članom 3.stav 2. a u vezi sa članom 113. 
Poslovnika Skupštine Socijalističke Republike Bosne i Hercegovine, Skupština 
Socijalističke Republike Bosne i Hercegovine na zajedničkoj sjednici vijeća 
Skupštine Socijalističke Republike Bosne i Hercegovine od 14.oktobra 1991.godine, 
usvojila je 


_ PLATFORMU 
, 0 POLOZAJU BOSNE I HERCEGOVINE | 
BUDUĆEM USTROJSTVU JUGOSLOVENSKE ZAJEDNICE 


Bosna i Hercegovina 


1. Bosna i Hercegovina će se razvijati kao građanska republika, u kojoj je, u 
skladu sa normama pravne države i u skladu sa međunarodnim normama i 
dokumentima, obezbijeđeno poštovanje svih ljudskih prava i sloboda svih građana 
bez obzira na nacionalnu, vjersku i političku pripadnost. 


Odgovarajućom strukturom Skupštine Republike Bosne i Hercegovine 
osiguraće se da se isključi mogućnost majorizacije u procesu odlučivanja o 
najbitnijim pitanjima za ravnopravnost svih naroda i narodnosti koji žive u Republici. 

Ekonomski razvoj Republike Bosne i Hercegovine temeljiće se na 
poduzetništvu i tržišnoj ekonomiji. 


2. Republika Bosna i Hercegovina je domokratska suverena država 
ravnopravnih građana, naroda Bosne i Hercegovine-Muslimana, Srba i Hrvata i 
pripadnika drugih naroda i narodnosti koji U njoj žive. 


3. Teritorija Republike Bosne i Hercegovine je jedinstvena i nedjeljiva. 
Granice Republike mogu se mijenjati odlukom Skupštine Republike Bosne i 
Hercegovine samo u skladu sa voljom građana cijele Republike, izraženom njihovim 
prethodnim izjašnjavanjem putem referenduma, ako se za mijenjanje izjasni dvije 
trećine ukupnog broja birača. 


Jugoslavija 


4. Republika Bosna i Hercegovina, kao moderna pravna država, ima 
potrebu i interes da ostvaruje ekonomsku i političku integraciju sa svim drugim 
takvim državama. U tom slučaju svakako je najprirodnija i najprioritetnija politička 
integracija koju će naša republika ostvarivati sa državama-članicama sadašnje 
SFRJ. Oblik i intenzitet te integracije potrebno je, što je moguće prije, dogovorno 
utvrditi u skladu sa vitalnim interesima i političkim ciljevima naše republike kao, 
naravno, i svih drugih država-članica te integracije. 


5. Republika Bosna i Hercegovina zalagaće se da se u budućoj 
jugoslovenskoj zajednici garantuju i poštuju sva ljudska prava i slobode u svakom 
njenom dijelu i da se buduća jugoslovenska zajednica sastoji od svih šest republika. 
Takođe, Republika Bosna i Hercegovina će se zalagati da buduća jugoslovenska 
zajednica ima: 


a) jedinstveno tržište roba, usluga, rada i kapitala, 
b) zajedničke spoljne poslove i 
c) zajedničke odbrambene snage. 


U procesu dogovaranja o ustrojstvu buduće jugoslovenske zajednice treba 
prethodno izraditi i istovremeno potpisati dva akta (konvencije), i to: 


-konvenciju o međusobnom priznavanju suvereniteta i nepovredivosti i 
nepromjenjivosti granica sadašnjih republika i 


-konvenciju o konstituisanju nove jugoslovenske zajednice koja bi u sebi 
sadržavala konstitutivna načela te zajednice. 

Obje konvencije bi se potpisale istovremeno, a ne naknadno. 


Zbog izvorne strukture nacionalnog sastava stanovništva Republike Bosne i 
Hercegovine, ova republika prihvata i zalaže se za jugoslovensku Zajednicu čiji su 
sastavni dijelovi i republike Hrvatska i Srbija. 


Ukoliko većina republika to bude izričito uslovljavala, moguće je da 
konvenciju (akt o konstituisanju nove jugoslovenske zajednice) verifikuju Evropska 
zajednica i relevantne međunarodne institucije. 


6. U sukobu dviju ili više susjednih republika u okviru jugoslovenske 
zajednice Republika Bosna i Hercegovina će podržavati arbitražu međunarodne 
zajednice, ako se dogovor u zemlji ne može postići mirnim putem. 


U eventualnom sukobu republika Hrvatske i Srbije Republika Bosna i 
Hercegovina će uvijek i u skladu sa međunarodnim normama biti neutralna. 
Međutim, u takvim sukobima Republika Bosna i Hercegovina će nuditi posredničke 
usluge dobre volje za prevazilaženje tih sukoba. 


7. Sve zajedničke institucije ili organizacije na nivou jugoslovenske 
zajednice moraju biti sastavljene na principu republičkih pariteta. 


8. Snage teritorijalne odbrane u Republici Bosni i Hercegovini su pod 
kontrolom Predsjedništva Republike. U slučaju spoljnog napada na jugoslovensku 
zajednicu ove snage se stavljaju pod zajedničku komandu. 


9. Ovu platformu objaviti u "Službenom listu SRBiH". 


(Zaključak, Memorandum i Platforma objavljeni su u "Službeni list SRBiH", br. 32; 
16.oktobra 1991.) 


137 


Bosanski identitet i suverenitet 1992. - 2011. 


61. SFRJ U PROCESU RASPADANJA! 


MIŠLJENJE ARBITRAŽNE KOMISIJE 
(10.decembra 1991.) 


Predsjednik Arbitražne komisije primio je sljedeće pismo od lorda 
Carringtona, predsjednika Konferencije o Jugoslaviji, 20.novembra 1991.godine: 


'Suočili smo se s većim pravnim pitanjem. Srbija smatra da su republike 
koje su proglasile, ili će proglasiti, vlastitu nezavisnost i suverenost napustile ili će 
uskoro napustiti SFRJ, koja će, uprkos tome, nastaviti da postoji. 


Ostale republike, nasuprot tome, smatraju da nije u pitanju otcjepljenje nego 
dezintegracija i prestanak (postojanja) SFRJ kao rezultat istodobne namjere jednog 
broja republika. One smatraju da šest republika trebaju biti ravnopravni nasljednici 
SFRJ, bez prava bilo koje od njih, ili grupe (republika), da polažu pravo da bude (ili 
budu) njen nastavljač. 


Želio bih da Arbitražna komisija razmotri slučaj i formulira mišljenje. ili 
preporuku koja se može smatrati korisnom". 


Arbitražna komisija visoko je ocijenila materijale i dokumente koje su 
donijele republike Bosna i Heercegovina, Hrvatska, Makedonija, Crna Gora, 
Slovenija, Srbija i kolektivno Predsjedništvo SFRJ. 


1. KOMISIJA SMATRA: 


a. Da se odgovor na pitanje treba temeljiti na načelima javnog međunarodnog prava 
koje je podloga za definiranje uvjeta konstituiranja država: da je u ovom pogledu 
postojanja ili nastajanja država priznavanje od strane drugih država potpuno 
deklarativne prirode: 


b. Da se država definira kao zajednica koja ima teritorij i stanovništvo podređeno 
organiziranoj političkoj vlasti, da se takva država karakterizira kao suverena; 


c. Da su zbog primjene ovih kriterija oblik i unutarnja politička organizacija i ustavne 
odredbe potpune činjenice, mada je potrebno i to tretirati unutar poretka koji 
određuje vrstu vlasti nad stanovništvom i teritorijom; 


') Ibidem, str. 301-302. 

d. Da u slučaju federativnog tipa države koja sadrži zajednice koje imaju određeni 
stupanj autonomije i, povrh toga, više vlasti u zajedničkim federativnim institucijama, 
postojanje države proizvodi činjenica da federalni organi predstavljaju sve dijelove 
federacije i više vlasti; 


e. Da, u saglasnosti s prihvaćenom deklaracijom u međunarodnom pravu, 
izjavljivanje "državne sukcesije", znači zamjenu jedne države drugom u preuzimanju 
odgovornosti za međunarodne odnose u vezi s tim teritorijem. Do ovoga dolazi u 
slučaju promjene u teritoriju države. Fenomen sukcesije države reguliran je 
načelima međunarodnog prava, na kojima su zasnovane Bečke konvencije od 23. 
avgusta 1978. i 8. aprila 1983. U saglasnosti s ovim načelima rezultat mora biti 
pravedan; dotične države su slobodne uspostaviti pravila i uvjete dogovora. Štaviše, 
neporecive norme općega međunarodnog prava, a pogotovu poštovanje osnovnih 
prava individue i prava naroda i manjina, obvezujuće su za sve strane u sukcesiji. 


2. ARBITRAŽNA KOMISIJA KONSTATIRA: 


a.Mada je SFRJ dosad zadržala svoj međunarodni subjktivitet, pogotovu u 
međunarodnim organizacijama, republike su izjavile želju za nezavisnošću; 


e Slovenija, referendumom u decembru 1990.godine, čemu je slijedila 
Deklaracija o nezavisnosti od 25. juna 1991.godine, suspendirana na tri 
mjeseca, pa potvrđena 8. oktobra 1991; 


e Hrvatska, referendumom održanim u maju 1991, čemu je slijedila 
Deklaracija o nezavisnosti od 25. juna 1991, suspendirana na tri mjeseca, 
pa potvrđena 8. oktobra 1991; 


e Makedonija, referendumom održanim u septembru 1991, za suverenu i 
nezavisnu Makedoniju u sklopu asocijacije jugoslovenskih država; 


e BiH, rezolucijom o suverenosti prihvaćenoj u Parlamentu 14. oktobra 1991, 
čija se valjanost osporava od strane srpske zajednice u BiH. 


b. Sastav i rad osnovnih organa federacije, bilo da je to savezno Predsjedništvo, 
Savezno vijeće, Vijeće republika i pokrajina, SIV, Ustavni sud ili savezna armija više 
ne dosežu kriterije sudjelovanja i predstavljanja svojstvene federalnoj državi; 


c. Pribjegavanje sili dovelo je do vojnog sukoba između različitih dijelova 
federacije što je izazvalo smrt hiljada ljudi i dovelo do ogromnog razaranja za samo 
nekoliko mjeseci. Vlasti federacije i republika pokazale su se nemoćnima u 
osiguravanju poštovanja jednog za drugim dogovora o prekidu vatre zaključenih pod 
okriljem EZ i OUN. 

3. U SKLADU S TIME ARBITRAŽNA KOMISIJA IZRAŽAVA MIŠLJENJE: 


e daje SFRJ u procesu raspadanja; 


e da republike trebaju riješiti one probleme državne sukcesije, koji mogu 
proizići iz ovoga procesa, u skladu s načelima i pravilima međunarodnog 
prava uz posebnu pažnju prema ljudskim pravima naroda i manjina; 


e da republike koje žele mogu zajednički djelovati na stvaranju nove 
asocijacije, koja bi imala demokratske institucije po njihovu izboru. 


62. DEKLARACIJA O "SMJERNICAMA ZA PRIZNAVANJE NOVIH DRŽAVA U 
ISTOČNOJ EVROPI I SOVJETSKOM SAVEZU") 
(16.decembra 1991) 


U skladu sa zahtjevom Evropskog vijeća, ministri su procijenili razvoj prilika 
u Istočnoj Europi i Sovjetskom Savezu s namjerom da izrade pristup odnosa spram 
novih država. 


S tim u vezi prihvatili su sljedeće smjernice za formalno priznavanje novih 
država u Istočnoj Evropi i Sovjetskom Savezu; 


"Zajednica i njezine države članice potvrđuju privrženost načelima 
posljednje Helsinške deklaracije i Pariške povelje, naročito načelo prava na 
samoodređenje. Oni potvrđuju svoju spremnost da priznaju, u skladu s ubičajenim 
standardima međunarodne prakse i ovisno o političkim prilikama u svakom 
pojedinom slučaju, one nove države koje su se usljed historijskih promjena na 
određenom području konstituirale na demokratskoj osnovi, prihvatile međunarodne 
obaveze i u cijelosti se obavezale za uspostavljanje mira i pregovore. 


Stoga se prihvaća zajedničko stanovište u procesu priznavanja tih novih 
država koje iziskuje: 


-pridržavanje odredaba Povelje Ujedinjenih naroda i obaveza na koje su 
svojim potpisom pristale u posljednjoj Helsinškoj deklaraciji i Pariškoj povelji, 
naročito s obzirom na zakonodavstvo, demokratiju i ljudska prava; 


') Ibidem, str. 303. 

e  jamčenje prava etničkih i nacionalnih grupa i manjina u skladu s obavezama 
što su ih potpisale u sklopu OSCE; 

e poštovanje nepovrjedivosti svih granica koje se mogu mijenjati samo mirnim 
putem i zajedničkim dogovorom; 

e prihvaćanje svih odgovarajućih obaveza u vezi s razoružanjem i obustavom 
nuklearnog naoružanja, kao i onih u vezi sa sigurnošću i stabilnošću regija; 


e obavezu da se dogovorno riješe, uključivši prema potrebi i traženje 
arbitraže, sva pitanja u vezi s državnim nasljeđivanjem i regionalnim 
sporovima. 

Zajednica i njezine državne članice neće priznati regionalne cjeline nastale 
kao posljedice agresije. Također, imat će na umu moguće posljedice priznavanja po 
susjedne države. 


Pridržavanje tih načela otvara mogućnost priznavanja država od strane 
Zajednice i njezinih država članica te uspostavljanje diplomatskih odnosa. To se 
može provesti putem pisanih ugovora. 


63. DEKLARACIJA O JUGOSLAVIJI) 
(16.decembra 1991) 


Evropska zajednica i njezine države članice raspravljale su o prilikama u 
Jugoslaviji u svjetlu svojih smjernica u vezi s priznavanjem novih država u Istočnoj 
Evropi i Sovjetskom Savezu. Zauzele su zajedničko stanovište u vezi s 
priznavanjem jugoslovenskih republika. U skladu s tim, zaključile su sljedeće: 


Zajednica i njezine države članice slažu se da priznaju nezavisnost svih 
jugoslovenskih republika koje ispunjavaju sve niže navedene uvjete. Ta odluka 
stupa na snagu 15. januara 1992.godine. 


Stoga se pozivaju sve jugoslovenske republike da do 23.decembra 
1991.g.izjave: 


e želeli biti priznate kao nezavisne države; 
e prihvaćaju li obaveze sadržane u gore navedenim smjernicama 


') Ibidem, str. 304. 

e prihvaćaju li odredbe navedene u Nacrtu konvencije, naročito one u pogl.11. 
o ljudskim pravima i pravima nacionalnih i etničkih grupa, o kojima je 
raspravljala Konferencija o Jugoslaviji; 

e namjeravaju li i dalje podržavati napore generalnog sekretarra i Vijeća 
sigurnosti Ujedinjenih naroda, kao i nastavak Konferencije o Jugoslaviji. 


Molbe onih republika koje dostave potvrdan odgovor podnijet će predsjednik 
Konferencije Arbitražnoj komisiji na mišljenje prije datuma stupanja na snagu odluke 
o priznavanju republika. U međuvremenu, Zajednica i države članice zahtijevaju od 
generalnog sekretara Ujedinjenih naroda i Vijeća sigurnosti Ujedinjenih naroda da 
nastave sa svojim nastojanjima za uspostavu djelotvornog prekida vatre i potaknu 
mirni ishod sukoba putem pregovora. | dalje se smatra nadasve važnim hitno 
dovođenje mirovnih snaga Ujedinjenih naroda, kao što je navedeno u Rezoluciji 724. 
Vijeća sigurnosti Ujedinjenih naroda. 


Zajednica i njezine države članice također zahtijevaju da se svaka 
jugoslovenska republika obaveže, prije priznanja, da će pružiti ustavna i politička 
jamstva koja će osigurati da nemaju teritorijalnih pretenzija prema susjednoj državi i 
da neće voditi neprijateljsku propagandu prema susjednoj državi, uključivši i 
korištenje naziva koji podrazumijeva teritorijalne pretenzije. 


(Dokument upućen republikama koje su do 23.decembra 1991.godine izrazile 
namjeru da ih priznaju zemlje članice Evropske zajednice) 


64. ODLUKA O PRIZNAVANJU DRŽAVNOSTI! 


Na osnovu Čl.2. i 3. Ustava SFRJ i Amandmana 51,60, 61 i 62. na Ustav SR 
BiH, čl. 3 i 45. stav 2. Zakona o Vladi Socijalističke Republike Bosne i Hercegovine 
("Službeni list SRBiH", broj 33/90), te Platforme o položaju Bosne i Hercegovine i 
budućem ustrojstvu jugoslovenske zajednice i Memoranduma (Pismo o namjerama) 
usvojenih 14.oktobra 1991.godine na Skupštini SR Bosne i Hercegovine, a povodom 
Deklaracije o Jugoslaviji i Deklaracije o smjernicama o priznavanju država u Istočnoj 
Evropi i Sovjetskom Savezu usvojenim od strane Evropske zajednice i njenih 
zemalja članica na Savjetu ministara EZ u Briselu 16.decembra 1991.godine, Vlada 
SR Bosne i Hercegovine donijela je 


') Ibidem, str. 306 — 307. 

Odluku o priznavanju državnosti 
| 


Vlada SR Bosne i Hercegovine izražava želju da SR Bosna i Hercegovina 
bude priznata kao nezavisna država i moli Evropsku zajednicu i njene zemlje članice 
da je priznaju u postupku i u roku predviđenim u Briselskoj deklaraciji o Jugoslaviji. 


Bosna i Hercegovina izjavljuje da prihvata sve obaveze sadržane u 
"Smjernicama za priznavanje novih država u Istočnoj Evropi i Sovjetskom Savezu" 
usvojenim na Savjetu ministara ino-poslova u Briselu 16.12.1991.godine. 


Bosna i Hercegovina prihvata Nacrt Haške konvencije uključujući svakako i 
poglavlje II koje se odnosi na ljudska prava nacionalnih etničkih grupa koje se 
razmatra u okviru Konvencije o Jugoslaviji. 


Pri tome i ovom prilikom ponovo ističemo da u Bosni i Hercegovini žive tri 
ravnopravna konstitutivna naroda koji prema popisu provedenom ove godine čine: 
Hrvati 17,27%, Muslimani 43,74%, Srbi 31,33%. Osim toga, u ovoj Republici sa 
5,51% stanovništva izjasnilo kao Jugosloveni, a samo 2,15 stanovništva pripada 
ostalim etničkim grupama. 


IV 


Naš stav je da se pitanje odnosa među jugoslovenskim republikama treba 
rješavati mirnim putem. Mi cijenimo i podržavamo napore koje poduzima generalni 
sekretar Ujedinjenih nacija i Evropska zajednica i dajemo podršku Konferenciji o 
Jugoslaviji. 

Republika će se zalagati za stvaranje nove zajednice koja će obezbjeđivati 
prosperitet za sve učesnike. 


Poznato je da Bosna i Hercegovina ni do sada nije pravila nikakve 
opstrukcije tom planu. Ovdje posebno ističemo da Bosna i Hercegovina nema niti će 
kao nezavisna država imati ikakvih teritorijalnih pretenzija prema bilo kojoj susjednoj 
državi i da neće voditi nikakve neprijateljske propagandne aktivnosti protiv bilo koje 

susjedne države, uključujući korištenje naziva koji bi u sebi sadržavali teritorijalne 
zahtjeve. 


Zbog toga predlažemo da Evropska zajednica i njene države članice 
priznaju suverenitet i nezavisnost Bosne i Hercegovine. 


V 
Ova odluka stupa na snagu danom objavljivanja u "Službenom. listu 
SRBiH". 
V.broj 
20 decembar 1991. godine 
Sarajevo Predsjednik 


Vlade SR BiH 
Jure Pelivan, s.r. 


65. IZVJEŠTAJ ARBITRAŽNE KOMISIJE KONFERENCIJE O JUGOSLAVIJI?!) 
(15. januara 1992) 


Poštovani lorde Carringtone, 


Arbitražna komisija je zasjedala 10. i 11-januara 1992.godine u Parizu. 
Iznijela mišljenje o dva pitanja koja je postavila Republika Srbija i koje ste nam Vi 
prenijeli 20. novembra 1991.godine. 


Pitanju:Da li srpsko stanovništvo u Hrvatskoj i u Bosni i Hercegovini, kao 
konstitutivni narod Jugoslavije, uživa prava na samopredjeljenje-odgovara mišljenje 
broj 2. 


Pitanju: Da li se unutarnje granice razgraničavanja između Hrvatske i Srbije, 
s jedne strane, i Srbije i Bosne i Hercegovine s druge strane, mogu smatrati 
granicama u smislu javnoga međunarodnog prava?-odgovara mišljenje broj 3. 


Ovdje ćete priložene naći tekstove mišljenja broj 2 i broj 3. Dostavljam Vam, 
osim toga, kopiju pisma i dokumente koje danas šaljem Joau de Deusu Pinheiru, 
predsjedniku Ministarskog Vijeća Evropske zajednice, da bismo dostavili mišljenje 
broj 4, 5, 6 i 7 koje je Komisija usvojila u vezi sa zahtjevima za priznavanje 


') Ibidem, str. 307-310. 

jugoslavenskih republika, u skladu sa zadatkom koji joj je 10. decembra 1991.godine 
povjerilo Ministarsko vijeće Evropske zajednice. 


Prilažem i jednu kopiju pisma koje mi je u ponedjeljak 13.januara u 18,32 
sata uputio predsjednik Republike Hrvatske, poslije zasjedanja Arbitražne komisije. 


Primite poštovani lorde Carringtione, izraze moga dubokog poštovanja. 


Robert Badinter 


1. MIŠLJENJE BR. 2. PRAVO NA SAMOOPREDJELJENJE 


Predsjednik Arbitražne komisije primio je 20.novembra 1991.godine pismo 
kojim se predsjednik Konferencije za mir u Jugoslaviji lord Carrington obraća komisiji 
za mišljenje o sljedećem pitanju koje je postavila Republika Srbija; 


"Da li srpsko stanovništvo iz Hrvatske i Bosne i Hercegovine, kao, 
konstitutivan narod Jugoslavije, uživa pravo na samoopredjeljenje?" 


Komisija se upoznala s promemorijama, primjedbama i dokumentima koje 
su im dostavile republike Bosna i Hercegovina, Makedonija, Crna Gora, Slovenija, 
Srbija, Predsjedništvo SFRJ, "Skupština srpskog naroda iz Bosne i Hercegovine". 


1. Komisija smatra da u trenutnoj fazi razvoja međunarodno pravo ne 
precizira sve posljedice prava na samoopredjeljenje. 


Ipak je utvrđeno da ma kakve bile okolnosti pravo na samoopredjeljenje ne 
može dovesti do izmjene granica koje postoje u trenutku nezavisnosti (uti possidetis 
juris), osim u slučaju da se zainteresirane države dogovore suprotno. 


2. Ako u sklopu jedne države postoji jedna ili više konstitutivnih grupa, jedna 
ili više etničkih, vjerskih, jezičkih zajednica, ove grupe imaju, u skladu s 
međunarodnim pravom, pravo na priznavanje njihova identiteta. 


Kako je Komisija istakla u svom mišljenju br.1.od 29.novembra 1991.godine, 
koje je objavljeno 7.decembra u skladu s normama koje sada predstavljaju 
imperative općega međunarodnog prava, države su dužne osigurati poštovanje 
prava manjina. Ovaj zahtjev se postavlja svim republikama u pogledu manjina koje 
su ustanovljene na njihovim teritorijama. 


Stoga, srpsko stanovništvo iz Bosne i Hercegovine i Hrvatske treba uživati 
sva prava koja su prema važećim međunarodnim konvencijama priznata 
manjinama, kao i nacionalna međunarodna jamstva u skladu s načelima međunar- 

odnog prava i odredbama poglavlja II nacrta konvencije usvojene 4.novembra 
1991.koju su prihvatile ove republike. 


3. Oism toga, član 1. oba međunarodna sporazuma, koja se odnose na 
prava čovjeka iz 1966.godine, utvrđuje da je pravo na samoopredjeljenje načelo 
kojim se štite prava čovjeka. Na temelju toga prava svako ljudsko biće može 
zahtijevati slobodu izražavanja svoje pripadnosti etničkoj, vjerskoj ili jezičkoj 
zajednici po svom izboru. 


Po mišljenju Komisije, jedna od posljedica tog načela mogla bi biti-na 
temelju sporazuma između republika-pripadnicima srpskog stanovništva u Bosni i 
Hercegovini i Hrvatskoj, ako to žele, može biti priznata nacionalnost po njihovu 
izboru sa svim pravima i svim obavezama koje iz toga proističu kada je riječ o svim 
zainteresiranim državama. 


4. Sukladno tome, Arbitražna komisija smatra: 


e Da srpsko stanovništvo u Bosni i Hercegovini i Hrvatskoj ima pravo uživati 
sva prava priznata manjinama i etničkim grupama međunarodnim pravom i 
odredbama Nacrta konvencije za mir u Jugoslaviji od 4. novembra 1991. 
godine na čije su se provođenje obavezale republike Bosna i Hercegovina i 
Hrvatska. 


e Da te republike moraju osigurati pripadnicima tih manjina i tih etničkih grupa 
sva prava čovjeka i osnovne slobode priznate međunarodnim pravom, 
uključujući i, u slučaju potrebe pravo na nacionalno opredjeljenje. 


2. MIŠLJENJE BR. 3. -PROMJENE GRANICA 


Predsjednik Arbitražne komisije primio je 20.novembra 1991.godine pismo 
kojim se predsjednik Konferencije za mir u Jugoslaviji obraća Komisiji za mišljenje o 
sljedećem pitanju koje je postavila Republika Srbija: 


"Da li se prema međunarodnom javnom pravu unutarnje linije razgraničenja 
između Hrvatske i Srbije, s jedne strane, i Srbije i Bosne i Hercegovine, s druge 
strane, mogu smatrati granicama?". 


Komisija se upoznala s promemorijama, primjedbama i dokumentima koje 
su joj uputile republike Bosna i Hercegovina, Hrvatska, Makedonija, Crna Gora, 
Slovenija, Srbija, Predsjedništvo SFRJ i "Skupština srpskog naroda Bosne i 
Hercegovine": 

1. Komisija je u svom mišljenju br. 1. od 29.novembra 1991.godine, koje je 
objavljeno 7. decembra konstatirala da se Socijalistička Federativna Republika 
Jugoslavija nalazi u procesu raspadanja. 


Sukladno tome, uzimajući u obzir činjenicu da se republike Hrvatska i Bosna 
i Hercegovina, među ostalim, zatražile međunarodno priznanje kao nezavisne 
države, Komisija je svjesna da se odgovor na pitanje koje je postavljeno mora naći u 
kontekstu nejasne i nestabilne situacije i smatra da se mora zasnivati na načelima i 
pravima međunarodnoga javnog prava. 


2. Sukladno tome, mišljenje je Komisije da će se problemi granica, pogotovu 
oni koji se tiču republika na koje se odnosi postavljeno pitanje, morati rješavati, čim 
proces u SFRJ dovede do stvaranja jedne ili više nezavisnih država, u skladu sa 
sljedećim kriterijima: 

Prvo-vanjske granice će se morati poštovati u svim slučajevima, u skladu s 
načelom na koje se podsjeća u Povelji UN, deklaracijom koja se odnosi na načela 
međunarodnog prava koja se tiču odnosa prijateljstva i saradnje između država, u 
skladu s Poveljom UN, Rezolucija 2625 (XXV) generalne skupštine UN i u skladu sa 
Završnim aktom iz Helsinkija, i kojom je inspiriran član 11. Bečke konvencije od 23. 
avgusta 1978.godine o sukcesiji države na planu ugovora. 


Drugo- demarkacijske linije između Hrvatske i Srbije ili između Bosne i 
Hercegovine ili, eventualno, između drugih susjednih država, moći će se mijenjati 
samo putem slobodnog i međusobnog dogovora. 


Treće-ako se ne dogovori suprotno, prijašnje granice poprimaju karakter 
granica koje štiti međunarodno pravo. To je zaključak na koji navodi načelo 
poštovanja teritorijalnog "status guo", a pogotovu načelo "uti posidetis juris gui"-iako 
prvobitno priznato prilikom rješavanja problema dekolonizacije u Americi i Africi 
predstavlja danas načelo koje ima opći karakter kako je saopćio Međunarodni sud 
pravde (pitanje pograničnog spora Burkina Faso-Republika Mali, koje miruje od 22. 
decembra 1986.godine; Zbornik 1986.paragraf 20,strana 565); "Ovo načelo, 
međutim, nema karakter posebnog propisa koji je neodvojiv od sistema utvrđenoga 
međunarodnim pravom. On predstavlja opće načelo koje je logično povezano s 
pojavom sticanja nezavisnosti u kojoj se manifestira. Njegov je očigledan cilj 
sprječavanje bratoubilačke borbe, kako se ne bi dovela u opasnost nezavisnost i 
stabilnost novih država..." 


Ovo načelo je utoliko lakše primijeniti između republika-što je-na osnovi 
alineja 2. i 4. članka 5. Ustava SFRJ-odlučeno da se konzistentnost teritorija i 
republičke granice ne mogu mijenjati bez njihove saglasnosti. 

66. SAŽETAK MIŠLJENJA ARBITRAŽNE KOMISIJE O JUGOSLAVIJI!) 
(10-11. januara 1992) 


Arbitražna komisija sastala se u Parizu 10. i 11. januara 1992. Prihvatila je 
dva mišljenja (br.2 i 3) kao odgovor na pitanja što ih je postavila Republika Srbija 20. 
novembra 1991.a koje je razmatrala u toku dva mjeseca. 


U pogledu pitanja ima li srpski narod Bosne i Hercegovine i Hrvatske pravo 
na samoodređenje, Komisija drži da te republike moraju članovima tih zajednica i tih 
etničkih grupa odobriti prava čovjeka i temeljnih sloboda priznatih međunarodnim 
pravom, uključujući, u tom slučaju, pravo na biranje njihova državljanstva. 


U vezi s pitanjem mogu li se unutarnje granice izmedju Hrvatske i Srbije s 
jedne strane, te Srbije i Bosne i Hercegovine s druge, smatrati granicama u smislu 
međunarodnoga javnog prava, Komisija drži da one dobivaju karakter granica 
zaštićenih međunarodnim pravom u slučaju sticanja neovisnosti, te da se mogu 
mijenjati jedino zajedničkim i slobodnim sporazumom (mišljenje br.3.) 


Komisija je osim toga dobila zadatak da do 15. januara 1992.razmotri 
udovoljavaju li jugoslavenske republike koje su zatražile priznanje zahtjevima 
utvrđenim Deklaracijom o Jugoslaviji i smjernicama za priznavanje novih država u 
istočnoj Evropi i Sovjetskom Savezu što ih je 16. decembra 1991 . usvojilo Vijeće 
ministara Europske zajednice uzimajući pri tome u obzir, između ostalih 
dokumenata, i projekt Konvencije lorda Carringtona od 4. novembra 1991. 


Četiri republike podnijele su Europskoj zajednici i njezinim državama 
članicama zahtjev za priznavanjem. 


U pogledu Slovenije, Arbitražna je komisija ocijenila da ta republika 
udovoljava svim traženim uvjetima. 


U pogledu Makedonije, Arbitražna je komisija ocijenila da se Republika 
Makedonija, koja se odriče bilo kakvih teritorijalnih pretenzija, te se obavezuje da 
neće poduzeti nikakav propagandni neprijateljski čin protiv neke druge države, može 
koristiti imenom Makedonija jer to ime ne može, samo po sebi, implicirati nikakvu 
teritorijalnu pretenziju prema nekoj drugoj državi. Republika Makedonija udovoljava, 
osim toga, svim traženim uvjetima. 


U pogledu Hrvatske, komisija je ocijenila da: 


e se Ustavni zakon od 4. decembra 1991. ne podudara u cjelini sa svim 
odredbama projekta Konvencije od 4.novembra 1991., napose s odredbama 


') Ibidem, str. 310-312. 

navedenim u drugom poglavlju, član 2.C. pod naslovom "Poseban status". 
(Odnosi se na "područja u kojima osobe koje pripadaju nacionalnoj ili 
etničkoj grupi čine većinu: imat će poseban status autonomije"); 


e Vlasti Republike Hrvatske dužne su, prema tome, nadopuniti Ustavni zakon 
od 4. decembra 1991.kako bi udovoljile gore navedenim odredbama 
projekta sporazuma. 


Osim te rezerve, hrvatska udovoljava traženim uvjetima. 


Po svršetku sjednice Komisija je 13. januara 1992. primila pismo predsjed- 
nika Tuđmana, u kojemu se ističe kako Hrvatska potvrđuje spremnost da u 
potpunosti prihvati sve odredbe Drugog poglavlja članka 2.C., "Poseban status", 
projekta Konvencije o Jugoslaviji, koja sadrži posebne odredbe o zaštiti prava 
manjina. 

U pogledu Bosne i Hercegovine, Komisija smatra da se izraz volje naroda 
Bosne i Hercegovine za stvaranje suverene i nezavisne države BiH ne može 
smatrati u potpunosti utvrđenim. Ta se ocjena može izmijeniti ako republika koja je 
podnijela zahtjev za priznavanje dade jamstva u tom pogledu, eventualno putem 
referenduma, u kojem bi trebali sudjelovati svi građani Republike BiH, bez ikakve 
razlike i pod međunarodnim nadzorom. 


67. REFERENDUM O NEZAVISNOSTI | SUVERENOSTI BiH") 


Na osnovu člana 152. Ustava Socijalističke Republike Bosne i Hercegovine 
i Amandmana LXXI, tačka 5. alineja 9. na Ustav Socijalističke Republike Bosne i 
Hercegovine, a u vezi sa ČL3. i 26. Zakona o referendumu ("Službeni list 
SRBiH",br.29/77 i 24/91), Skupština Socijalističke Republike Bosne i Hercegovine, 
na zajedničkoj sjednici vijeća, održanoj 24. i 25. januara 1992.godine donijela je 


(1) ODLUKU O RASPISIVANJU REPUBLIČKOG REFERENDUMA ZA UTVRĐIVANJE 
STATUSA BOSNE I HERCEGOVINE 
| 


Raspisuje se referendum u Socijalističkoj Republici Bosni i Hercegovini. 


') Ibidem, str. 312-314. 

| 
Referendum će se održati 29.februara i 1.marta 1992.godine. 


Na referendumu, će se građani Socijalističke Republike Bosne i 
Hercegovine izjasniti o pitanju: 


_ JESTE LI ZA SUVERENU | NEZAVISNU BOSNU | HERCEGOVINU 
DRZAVU RAVNOPRAVNIH GRAĐANA, NARODA BOSNE | HERCEGOVINE- 
MUSLIMANA, SRBA, HRVATA I PRIPADNIKA DRUGIH NARODA KOJI U NJOJ 
ZIVE? 


ZA PROTIV 


IV 


Referendum će sprovesti Republička izborna komisija i opštinske izborne 
komisije. 


V 
Ova odluka stupa na snagu danom objavljivanja u "Službenom listu SRBiH". 
SKUPŠTINA SOCIJALISTIČKE REPUBLIKE BOSNE | HERCEGOVINE 


("Službeni list RBiH", br.2; 27.januara 1992.) 


(2) REZULTATI REFERENDUMA 


Na osnovu člana 28.tačke 6. Zakona o referendumu ("Službeni list SRBiH", 
br. 29/77 i 24/91), Republička izborna komisija na sjednici održanoj 6.marta 
1992,godine = utvrdila je rezultate REPUBLIČKOG REFERENDUMA ZA 
UTVRĐIVANJE STATUSA BOSNE I! HERCEGOVINE KOJI JE ODRŽAN 
29.FEBRUARA I 1.MARTA 1992.GODINE I ISTE 

OBJAVLJUJE 


Od ukupnog broja glasača 3.253.847 na republički referendum za 
utvrđivanje statusa Bosne i Hercegovine izašlo je i glasalo 2.073.568 građana sa 
pravom glasa ili 64,31% i to prema izvodima iz opštih biračkih spiskova 1.989.786 i 
na osnovu potvrda o upisu u opšti birački spisak 83.535 glasača. 


Važećih glasačkih listića bilo je 2.067.969 ili 64,14%. Od ukupnog broja 
važećih glasačkih listića "ZA" je bilo 2.061.932 glasača, ili 99,44%, dok je "PROTIV" 
glasalo 6.037 ili 0,29%, a nevažećih glasačkih listića je bilo 5.227 ili 0,25%. 

Dakle od ukupnog broja (2.073.568) građana koji su glasali na republičkom 
referendumu za utvrđivanje statusa Bosne i Hercegovine 29.februara i 1.marta 
1992.godine, ZA SUVERENU I NEZAVISNU BOSNU | HERCEGOVINU, DRŽAVU 
RAVNOPRAVNIH GRAĐANA, NARODA BOSNE | HERCEGOVINE-MUSLIMANA, 
SRBA, HRVATA | PRIPADNIKA DRUGIH NARODA KOJI U NJOJ ŽIVE izjasnilo se 
2.061.932 građana ili 99,44% 


("Službeni list RBiH",br.7; 27.mart 1992.) 


68. UREDBA O IZMJENI NAZIVA DRŽAVE!) 


Na osnovu tačke III Odluke o proglašenju neposredne ratne opasnosti 
(broj 01-011-301/92. od 8. aprila 1992.godine), Predsjedništvo Socijalističke 
Republike Bosne i Hercegovine, na sjednici održanoj 8.aprila 1992.godine, donijelo 
je 


UREDBU 


O IZMJENI NAZIVA SOCIJALISTIČKE REPUBLIKE 
BOSNE I HERCEGOVINE 


Član 1. 


') Ibidem, str. 316. 

Mijenja se naziv Socijalističke Republike Bosne i Hercegovine i glasi 
"REPUBLIKA BOSNA I HERCEGOVINA". 


Član 2. 


Ova uredba stupa na snagu odmah i objaviće se u "Službenom listu RBiH". 


Broj 01-011-302/92 Predsjednik 
8.aprila 1992.godine Predsjedništva RBiH 
Sarajevo Alija Izetbegović, s.r. 


69. UREDBA O NEPOSREDNOJ RATNOJ OPASNOSTI) 


U skladu sa odredbama amandmana LI i LXXII na Ustav Socijalističke 
Republike Bosne i Hercegovine, a na prijedlog Skupštine SR Bosne i Hercegovine 
Predsjedništvo Republike Bosne i Hercegovine na sjednici od 8.aprila 1992.godine, 
donijelo je 


ODLUKU O PROGLAŠENJU NEPOSREDNE RATNE OPASNOSTI 


Proglašava se da je na teritoriji Bosne i Hercegovine nastupila neposredna 
ratna opasnost. 


') Ibidem, str. 317. 

Za vrijeme neposredne ratne opasnosti sastav Predsjedništva RBiH 
proširuje se sa predsjednikom Skupštine RBiH, predsjednikom Vlade RBiH i 
komandantom Teritorijalne odbrane Republike. 


II 
Predsjedništvo RBiH će za vrijeme neposredne ratne opasnosti donositi 
uredbe sa zakonskom snagom i odluke o izboru ili imenovanju i razrješenju, koje će 
podnijeti na potvrdu Skupštini RBiH čim ona bude u mogućnosti da se sazove. 


IV 


Ova odluka stupa na snagu odmah i objaviće se u narednom broju 
"Službenog lista RBiH". 


Broj 01-011-301/92 Predsjednik 
8.aprila 1992.godine Predsjedništva RBiH, 
Sarajevo Alija Izetbegović, s.r. 


70. ODLUKA O STRATEŠKIM CILJEVIMA SRPSKOG NARODA U BOSNI | 
HERCEGOVINI OD 12. MAJA 1992. GODINE") 


"Stratešeški ciljevi, odnosno prioriteti, srpskog naroda u Bosni i Hercegovini 
SU: 
1. odvajanje (srpskog naroda) od druge dvije etničke zajednice i njegovo 
konstituiranje u državu; 
2. uspostavljanje koridora između Semberije i Krajine; 


3. uspostavljanje koridora u Podrinju, odnosno uklanjanje granice između 
srpskih država; 


" IZVOR: Izvještaj svjedoka vještaka Donia u slučaju Milošević pred MKTBJ, Dokazni materijal broj 
537. na Međunarodnom sudu pravde u Hagu. Vidi: Presuda Međunarodnog suda pravde: Bosna i 
Hercegovina protiv Srbije i Crne Gore, 26. februara 2007. godine, str. 183., izd. Institut za istraživanje 
zločina protiv čovječnosti i međunarodnog prava Univerziteta u Sarajevu, 2008. godine. 

4. uspostavljanje granice prema rijekama Uni i Neretvi; 

5. podjela grada Sarajeva na srpski i na muslimanski dio i uspostavljanje 
efektivnih državnih vlasti u svakom od njih; 

6. izlaz na more za Republiku Srpsku." 


lako sud zapaža da ovaj dokument ne potječe od Vlade Tužene strane, ipak 
dokazi pred Sudom, koji predstavljaju presretnute komunikacije između predsjednika 
Srbije Miloševića i predsjednika Republike Srpske Karadžića, dovoljni su da se 
dokaže da su ovi definirani ciljevi predstavljali njihovo zajedničko mišljenje. 


71. ODLUKA O RATNOM STANJU! 


Polazeći od činjenice da je na Republiku Bosnu i Hercegovinu izvršena 
agresija od strane Republike Srbije, Republike Crne Gore, Jugoslovenske armije i 
terorista Srpske demokratske stranke, 


- da je činjenica agresije utvrđena od strane Savjeta bezbjednosti 
Ujedinjenih nacija, Rezolucijom broj 752 od 18.maja 1992.godine, 


- da se ta agresija nastavlja i nakon usvajanja pomenute Rezolucije Savjeta 
bezbjednosti, 


- da je agresija praćena brutalnim genocidom nad narodom Bosne i 
Hercegovine, kao posljedica čega je do sada ubijeno preko 40 hiljada ljudi, prisilno 
raseljeno oko milion i 400 hiljada stanovnika, a njih preko 60 hiljada odvedeno u 
koncentracione logore, 


- da agresor organizovano nstavlja da razara civilne, privredne, vjerske i 
druge objekte, 


- da je agresor okupirao oko 70% teritorije države Bosne i Hercegovine i da 
odbija da obustavi agresiju, 


- i polazeći od prava na odbranu koje je priznato po međunarodnim 
zakonima. 


') Ibidem, str. 317-319. 

Predsjedništvo Republike Bosne i Hercegovine, na osnovu amandmana LI 
tačka 5. stav 3. na Ustav Republike Bosne i Hercegovine, na sjednici održanoj 
20.juna 1992.godine, donijelo je 


_ ODLUKU 
O PROGLAŠENJU RATNOG STANJA 


1. Na teritoriji Republike Bosne i Hercegovine proglašava se ratno stanje, 


2. Proglašavanje ratnog stanja ima za cilj da se, na osnovi prava građana 
na individualnu i kolektivnu samoodbranu, omogući efikasnije angažovanje svih 
ljudskih i materijalnih potencijala u domovini i inostranstvu radi njihovog stavljanja u 
funkciju oslobođenja Republike Bosne i Hercegovine od agresora, kao i radi 
uspostavljanja narušenog pravnog poretka i stvaranja uslova za povratak svih 
prognanih stanovnika Bosne i Hercegovine na njihova ognjišta, 


3. Ovlašćuju se oružane snage Bosne i Hercegovine da preuzmu potrebne 
mjere na organizovanju opštenarodnog otpora radi ostvarivanja postavljenih ciljeva. 


4. Republika Bosna i Hercegovina će se pridržavati odredaba međunarodn- 
og prava i međunarodnih konvencija koje regulišu ponašanje država u ratnom 
stanju, te u skladu sa članom 51. Povelje ujedinjenih nacija, uvažavati odluke i 
inicijative Savjeta bezbjednosti koje on donese radi uspostavljanja i održavanja 
međunarodnog mira i sigurnosti. Republika Bosna i Hercegovina će zajedno sa 
Savjetom bezbjednosti UN, Evropskom zajednicom i drugim međunarodnim 
institucijama nastaviti da traga za mirnim rješenjem sukoba u Bosni i Hercegovini 
putem pregovora koje će biti u skladu sa njenim dostojanstvom, nezavisnošću, 
integritetom i cjelovitošću. U tom pogledu ona ostaje otvorena svim relevantnim 
inicijativama. 

5. O ovoj odluci Predsjedništvo Republike Bosne i Hercegovine će 
obavijestiti Savjet bezbjednosti Ujedinjenih nacija. 


6. Ova odluka stupa na snagu danom objavljivanja u "Službenom listu 


RBiH". 

Pr broj 1201/92 Predsjednik 
20.juna 1992.godine Predsjedništva RBiH, 
Sarajevo Alija Izetbegović, s.r. 

72. OBAVJEŠTENJE USTAVNOG SUDA BOSNE I HERCEGOVINE 
O SRPSKO-CRNOGORSKOJ AGRESIJI NA BOSNU I HERCEGOVINU") 


Polazeći od svojih ustavnih prava, obaveza i odgovornosti, Ustavni sud 
Bosne i Hercegovine, na sjednici održanoj 9.juna 1992.godine odlučio je da se obrati 
domaćoj i svjetskoj javnosti 


Obavještenjem 


Izvršenom agresijom na međunarodno priznatu državu Bosnu i Hercegovinu 
od strane Republike Srbije, Republike Crne Gore, bivše JNA i pripadnika 
ekstremnog, terorističko-militantnog dijela Srpske demokratske stranke u BiH, 
ugrožen je postojeći ustavno-pravni poredak, kao i osnovni principi na kojima se 
temelji međunarodna zajednica i svi međunarodno-pravni akti i načela o ljudskim 
pravima i građanskim slobodama, a posebno:Povelja Ujedinjenih naroda, Opšta 
deklaracija o pravima čovjeka, Međunarodni pakt o građanskim i političkim pravima 
kao i drugi dokumenti međunarodne zajednice. Od početka agresije izvršen je 
nezapamćen genocid kako po načinu izvršenja, tako i po masovnosti nad nedužnim 
narodom, posebno Muslimanima činjenjem zlodjela kakvih historija civilizacije teško 
da je zabilježila, kao što su prisilno etničko čišćenje teritorija, raseljavanje 
stanovništva, odvođenje u koncentracione logore, ubistva, mučenja, izgladnjivanja i 
dr. Ustavni sud Bosne i Hercegovine se obraća ustavnim sudovima, odnosno 
odgovarajućim ustavno-sudskim institucijama svih država-članica UN da se 
upoznaju sa njegovim sadržajem, zauzmu svoj stav i o tome obavijeste svoje 
parlamente i javnost kako bi doprinjeli zaustavljanju agresije i otklanjanju njenih 
posljedica. Ustavni sud će, bez odlaganja u predstojećem periodu ostvariti saradnju 
sa svim institucijama međunarodno-pravnog karaktera u vezi sa izvršenom 
agresijom i počinjenim genocidom, duhovnim i materijalnim razaranjima, kojima su 
pogažene sve norme na kojima se temelji pravni i moralni kodeks čovječanstva, 
kako bi oni sa svoje strane, a kao izuzetne autoritativne institucije o tome zauzele 
stav i s njim upoznale javnost. U tom cilju Ustavni sud Bosne i Hercegovine daje 
punu podršku inicijativi za formiranje međunarodnog tijela i organa za utvrđivanje 
ratnih zločina protiv čovječanstva i pokretanja postupka protiv njihovih počinilaca ma 
gdje se oni nalazili i poziva sve pravosudne institucije i organe gonjenja u Bosni i 
Hercegovini da u tom smislu pokrenu i ubrzaju postupke iz svoje nadležnosti. | ovom 
prilikom Ustavni sud Bosne i Hercegovine obavještava javnost da je ovaj sud u 
redovnom postupku kontrole ostvarivanja ustavnosti i zakonitosti poništavao sve 
akte kojima se od strane Srpske demokratske stranke Bosne i Hercegovine i drugih, 


') Ibidem, str. 319-320. 

kršio ustavno-pravni poredak u Republici Bosni i Hercegovini, a naročito one koji su 
se odnosili na nelegalnost i nelegitimnost pri osnivanju raznih regija, autonomija i 
njihovih organa na teritoriji suverene, jedinstvene i nezavisne države Bosne i 
Hercegovine. Ustavni su ostaje na stanovištu, da je u multinacionalnoj, 
multikonfesionalnoj, multikulturnoj državi Bosni iHercegovini dosljedno poštivanje i 
primjena ustavom određenih ljudskih sloboda, prava i obaveza, osnovna 
pretpostavka i garancija svih pa i nacionalnih sloboda i prava i da se samo tako 
može uspostaviti građanska, demokratska, nedjeljiva, integralna, suverena i 
nezavisna država Bosna i Hercegovina, kao koristan član međunarodne zajednice. 
To je, bez sumnje, uvjerenje i opredjeljenje najvećeg dijela naših građana, a što je 
dobilo svoj legalitet i legitimitet i na redovno održanom referendumu građana Bosne 
i Hercegovine. Stoga, i sva buduća rješenja koja se odnose na ustavno-pravno i 
političko uređenje Bosne i Hercegovine, moraju biti stvar provjere i opredjeljenja 
građana. Ustavni sud smatra da je i u datim okolnostima od posebne važnosti 
poštovanje i dalja afirmacija principa ustavnosti i zakonitosti, što primarno 
podrazumijeva maksimalno angažovanje državnih organa, ali i svih drugih nosilaca 
javnih ovlašćenja, u okviru svojih nadležnosti i u skladu sa potrebama i 
mogućnostima postojećeg stanja. U tom smislu Sud daje punu podršku 
kompletiranju personalnog sastava Predsjedništva Republike Bosne i Hercegovine, 
izvršenom u skladu sa važećim pravnim aktima. | na kraju, Ustavni sud Bosne i 
Hercegovine naglašava da je i u sadašnjim okolnostima, za uspostavljanje i 
učvršćivanje suverenosti i nezavisnosti države Bosne i Hercegovine, kao i za njenu 
međunarodnu afirmaciju, za pravnu i ukupnu sigurnost građana, naroda i narodnosti 
i jačanje povjerenja u rad državnih organa, neophodno osigurati dosljedno 
ostvarivanje ustavnosti i zakonitosti u svim institucijama, organima i zajednicama, a 
posebno onim subjektima koji su po Ustavu i zakonu odgovorni da štite ustavno- 
pravni poredak. U tom cilju i Ustavni sud Bosne i Hercegovine će dosljedno vršiti 
svoje Ustavom utvrđene nadležnosti. 


22.juna 1992. godine Ustavni sud 


Sarajevo Bosne i Hercegovine 
("Službeni list RBiH", br. 8/92, od 2.jula 1992.) 

73. ODLUKE USTAVNOG SUDA BOSNE I HERCEGOVINE O PONIŠTAVANJU 
AKATA HZ HERCEG-BOSNE, REPUBLIKE SRPSKOG NARODA U BiH, 
AP ZAPADNA BOSNA I HR HERCEG BOSNA! 


Ustavni sud Bosne i Hercegovine, na osnovu člana 387. stav 1. tačka 3. 
Ustava Republike Bosne i Hercegovine, Amandmana LXXVII tačka 1. na Ustav 
RBiH i člana 72. tačka 3. Poslovnika Ustavnog suda Bosne i Hercegovine ("Službeni 
list SRBiH", broj 1/91 i "Službeni list RBiH, broj 8/92), na sjednici održanoj 
14.9.1992.godine, donio je 


(1)ODLUKU 


Poništavaju se: 


1. Odluka o uspostavi Hrvatske zajednice Herceg-Bosna koju su 
18.11.1991. godine donijeli "demokratski izabrani predstavnici Hrvatskog naroda u 
Bosni i Hercegovini"; 


2. Odluka o izmjenama i dopunama Odluke o ustpostavi Hrvatske zajednice 
Herceg-Bosna, koju je 3.2.1992.godine donijelo Predsjedništvo Hrvatske zajednice 
Herceg-Bosna; 


3. Statutarna odluka o privremenom ustrojstvu izvršne upravne vlasti na 
prostoru Hrvatske zajednice Herceg-Bosna koju je 3.7.1992.godine donijelo 
Predsjedništvo Hrvatske zajednice Herceg-Bosna; 


4. Uredba o organizaciji, radu i djelokrugu sudbene vlasti u slučaju ratnog 
stanja ili neposredne ratne opasnosti na teritoriji Hrvatske zajednice Herceg-Bosna, 
koju je 3.7.1992.godine donijelo Predsjedništvo Hrvatske zajednice Herceg-Bosna; 


5. Uredba o oružanim snagama Hrvatske zajednice Herceg-Bosna koju je 
3.7.1992.godine donijelo Predsjedništvo Hrvatske zajednice Herceg-Bosna; 


6. Odluka o naknadama plaća i drugim novčanim naknadama pripadnicima 
oružanih snaga Hrvatske zajednice Herceg-Bosna, koju je 3.7.1992.godine donijelo 
Predsjedništvo Hrvatske zajednice Herceg-Bosna; 


7. Uredba o preuzimanju u vlasništvo Hrvatske zajednice Herceg-Bosna 
sredstava bivše JNA i SSNO na teritoriji Hrvatske zajednice Herceg-Bosna, koju je 
3.7.1992.godine donijelo Predsjedništvo Hrvatske zajednice Herceg-Bosna; 


") Ibidem, str. 321, 325, 326, 328, 329, 330, 331. 

8. Uredba o oduzimanju i prijelazu u vlasništvo Hrvatske zajednice Herceg- 
Bosna imovine okupatora, koju je 3.7.1992.godine donijelo Predsjedništvo Hrvatske 
zajednice Herceg-Bosna i 


9. Uredba o javnim preduzećima u Hrvatskoj zajednici Herceg-Bosna koju je 
3.7.1992.godine donijelo Predsjedništvo Hrvatske zajednice Herceg-Bosna. 


Ova odluka objaviće se u "Službenom listu RBiH", i službenim glasilima 
opština koje, prema poništenoj Odluci o uspostavi Hrvatske zajednice Herceg- 
Bosna, čine područje zajednice. 


U broj 46/92 Predsjednik 
14.septembra 1992.godine Ustavnog suda BiH 
Sarajevo dr. Ismet Dautbašić,s.r. 


("Službeni list RBiH", broj 16,od 18.9.1992.) 


Ustavni sud Bosne i Hercegovine, na osnovu člana 387. stav 1. tačka 3. 
Ustava Republike Bosne i Hercegovine i člana 72.tačka 3. Poslovnika Ustavnog 
suda Bosne i Hercegovine ("Službeni list SRBiH", broj 1/92 i "Službeni list RBiH", 
broj 8/92), na sjednici održanoj 8.10.1992.godine, donio je 


(2) ODLUKU 


Poništavaju se: 


1. Deklaracija o proglašenju Republike srpskog naroda u Bosni i 
Hercegovini od 9.januara 1992.godine; 


2. Ustav Srpske republike Bosne i Hercegovine od 28.februara 1992.godine 
i njegove promjene od 11.9. i 1.9.1992.godine i 


3. Opšti akti doneseni na osnovu akata navedenih u prethodnim tačkama. 


Ova odluka objaviće se u "Službenom listu Republike Bosne i Hercegovine" 
i u službenim glasilima opština. 

U broj 47192 Predsjednik 
8. oktobra 1992.godine Ustavnog suda BiH 
Sarajevo dr. Ismet Dautbašić,s.r. 


("Službeni list RBiH", broj 18,od 17.10.1992.) 


Ustavni sud Bosne i Hercegovine, na osnovu člana 387. stav 1. tačka 3, 
člana 405. Ustava Republike Bosne i Hercegovine i člana 72. tačka 3. Poslovnika 
Ustavnog suda Bosne i Hercegovine, na sjednici održanoj 4.10.1993. godine, donio 
je 


(3) ODLUKU 


1. Poništava se Odluka tzv. Ustavotvorne skupštine o obrazovanju 
Autonomne pokrajine Zapadna Bosna, donesena 27.9.1993. godine u 
Velikoj Kladuši i drugi opšti akti doneseni na osnovu ove odluke. 


2. Državni organi u Republici Bosni i Hercegovini dužni su da, u skladu sa 
svojom nadležnošću, preduzmu sve mjere i aktivnosti na izvršenju ove 
odluke. 


3. Ova odluka objaviće se u "Službenom listu RBiH" i u službenim 
glasilima Okruga Bihać i opština Okruga Bihać. 


Odluka U broj 15/93 Predsjednik 
4. oktobra 1993.godine Ustavnog suda BiH 
Sarajevo prof. dr. Ismet Dautbašić, s.r. 


("Službeni list RBiH", broj 1,3. januara 1994.) 

Ustavni sud Bosne i Hercegovine, na osnovu člana 387. stav 1. tačka 3. Ustava 
Republike Bosne i Hercegovine i Amandmana LXXVII na Ustav Republike Bosne i 
Hercegovine, te čl. 33a. i 72. tačka 3. Poslovnika Ustavnog suda Bosne i 
Hercegovine, na sjednici održanoj 20. januara 1994. godine, donio je 


(1) ODLUKU 


Poništava se odluka kojom je 24. avgusta-kolovoza 1993. godine u Livnu 
proglašena Hrvatska Republika Herceg-Bosna. 


Ova odluka objaviće se u "Službenom listu RBiH" i u službenim glasilima 
okruga. 


Odluka U broj 283 Predsjednik 
20. januara 1994.godine Ustavnog suda BiH 
Sarajevo prof. dr. Ismet Dautbašić, s.r. 


("Službeni list RBiH", broj 6,11. marta 1994.) 


74. USTAV SRPSKE REPUBLIKE BOSNE I HERCEGOVINE) 


Na osnovu tačke IV Deklaracije o proglašenju Republike Srpskog Naroda 
Bosne i Hercegovine, Skupština srpskog naroda u Bosni i Hercegovini, na sjednici 
održanoj 28. februara 1992. godine, donijela je 


ODLUKU 
O PROGLAŠENJU USTAVA SRPSKE REPUBLIKE BOSNE | HERCEGOVINE 


Proglašava se Ustav Srpske Republike Bosne i Hercegovine, koji je donijela 
Skupština srpskog naroda u Bosni i Hercegovini na sjednici održanoj 28. februara 
1992. godine. 


") Službeni glasnik srpskog naroda u Bosni i Hercegovini", broj 3, od 16. marta 1992. godine, 
Sarajevo. 

Broj: 02-94/92 Predsjednik 
28. februara 1992. godine Skupštine srpskog 
Sarajevo naroda BiH, 


Mr Momčilo Krajišnik, s.r. 


Polazeći od neotuđivog i neprenosivog prirodnog prava srpskog naroda na 
samoopredjeljenje, samoorganizovanje i udruživanje, na osnovu koga slobodno 
određuje svoj politički status i obezbjeđuje ekonomski, socijalni i kulturni razvoj, 


poštujući njegovu vjekovnu borbu za slobodu i spremnost da sa drugim 
narodima živi u odnosima međusobnog uvažavanja i ravnopravnosti, 


imajući u vidu njegovu u toku drugog svjetskog rata donesenu odluku da sa 
drugim narodima-Hrvatima i Muslimanima konstituiše republiku Bosnu i Hercegovinu 
u sastavu savezne države Jugoslavije, 


izražavajući njegovu riješenost da o svojoj sudbini samostalno odlučuje i 
izvršavajući njegovu čvrstu volju da stvori svoju suverenu i demokratsku državu, 
zasnovanu na nacionalnoj ravnopravnosti, poštovanju i garantovanju ljudskih 
sloboda i prava, socijalnoj pravdi i vladavini prava, 


Skupština srpskog naroda u Bosni i Hercegovini, donosi 


USTAV 
SRPSKE REPUBLIKE BOSNE | HERCEGOVINE 


I. OSNOVNE ODREDBE 


Član 1. 
Srpska Republika Bosna i Hercegovina je država srpskog naroda i građana 
koji u njoj žive. 


Član 2. 
Teritoriju Republike čine područja autonomnih oblasti, opština i drugih 
srpskih etničkih cjelina, uključujući i područja na kojima je nad srpskim narodom u 
drugom svjetskom ratu izvršen zločin genocida. 


Član 3. 
Republika se nalazi u sastavu savezne države Jugoslavije. 

Član 4. 
Republika može stupati u zajednice sa državnim tvorevinama drugih 
konstitutivnih naroda Bosne i Hercegovine. 


Član 5. 
Ustavno uređenje Republike temelji se na: 


-  garantovanju i zaštiti ljudskih sloboda i prava u skladu sa 
međunarodnim standardima, 


-  obezbjeđivanju nacionalnih ravnopravnosti, 
- — socijalnoj pravdi, 

- vladavini prava, 

- — tržišnoj privredi, 

-  višestranačkom sistemu, 

- — parlamentarnoj demokratiji i podjeli vlasti, 

- — slobodnim izborima, 

-  oblasnoj autonomiji i lokalnoj samoupravi, 

- — zaštiti prava etničkih grupa i drugih manjina. 


Član 6. 
Građani Republike imaju državljanstvo Republike i državljanstvo 
Jugoslavije. 
Član 7. 


U Republici je u službenoj upotrebi srpski jezik ijekavskog i ekavskog 
izgovora i ćirilično pismo, a latinično pismo na način određen zakonom. 


Na područjima gdje žive druge jezičke grupe u službenoj upotrebi su njihovi 
jezici i pisma, na način određen zakonom. 


Član 8. 
Republika ima zastavu, grb i himnu. 
Izgled zastave i grba i tekst himne uređuju se ustavnim zakonom. 


Član 9. 
Glavni grad Republike je Sarajevo. 

75. DEKLARACIJA BOŠNJAČKOG SABORA") 


Bošnjaci, 
Nakon stotinu i petnaest godina, od ljeta 1878. godine kada su se Bošnjaci 
sastali u haremu Begove džamije da bi se dogovorili o odbrani svoje zemlje, sastali 


smo se nanovo i u znaku našeg narodnog imena, naše slavne tradicije i zbog 
interesa naše zemlje, naše države i njenog naroda. 


Svjesni povijesnog značenja momenta u kojem se sastajemo kao i 
iskušenja koja nas čekaju, odlučni smo da našem narodu vratimo njegovo povijesno 
i narodno ime Bošnjaci, da se na taj način čvrsto vežemo za našu zemlju Bosnu i 
njenu državno-pravnu tradiciju, za naš bosanski jezik i sveukupnom duhovnom 
tradicijom naše povijesti. 


U duhu tog vraćenog imena i potvrđenog identiteta, izjavljujemo da našu 
domovinu Bosnu vidimo kao slobodnu i demokratsku zajednicu, koja će čuvati i 
produbljivati stoljetne zasade tolerancije i međusobnog poštovanja svih ljudi i svih 
tradicija što u njoj žive. Pozivamo u tome za svjedoka cjelokupnu našu povijest. 


Da bismo produžili i produbili započeti posao potvrđivanja vlastitog 
narodnog bića, njegovog mjesta i zadaće u svijetu u kojem živimo i afirmacije 
njegovih nacionalnih i državnih institucija, odlučujemo da Bošnjački sabor i ubuduće 
radi. Sabor će biti mjesto okupljanja svih Bošnjaka na kojem će se u slobodi 
mišljenja, poštovanju različitih uvjerenja i uz maksimalnu kompentenciju i 
odgovornost razmatrati sva najvažnija pitanja života bošnjačkog naroda i naše 
države, i utvrđivati pravci naše nacionalne akcije. 


Neka Allah bude svjedok naše iskrene namjere i podrži nas u njoj. 


") Prvi Bošnjački Sabor održan je 27. i 28. septembra 1993. godine na kojem je odbačen Owen- 
Stoltenbergov mirovni plan za Bosnu i Hercegovinu da se ona podijeli na tri republike po etničkom 
kriteriju. Tada je donešena ova Deklaracija. 

76. USTAVNI ZAKON) 


Na osnovu člana 209. tačka 5. stav 1. alineja 1. i člana 286. tačka 5. Ustava 
Republike Bosne i Hercegovine — Prečišćeni tekst (,Službeni list RBiH", broj 5/93), 
Skupština Republike Bosne i Hercegovine, na zajedničkoj sjednici oba vijeća 
održanoj 30. marta 1994. godine u Sarajevu, donosi 


ODLUKU 
O PROGLAŠENJU USTAVNOG ZAKONA O IZMJENAMA | DOPUNAMA 
USTAVA REPUBLIKE BOSNE I HERCEGOVINE 


Proglašava se Ustavni zakon o izmjenama i dopunama Ustava Republike 
Bosne i Hercegovine, koji je usvojila Skupština Republike Bosne i Hercegovine na 
zajedničkoj sjednici održanoj 30. marta 1994. godine. 


SKUPŠTINA 
REPUBLIKE BOSNE I HERCEGOVINE 


S broj 182/94 Predsjednik 
30. marta 1994. godine Skupštine RBiH, 
Sarajevo Miro Lazović, s.r. 


USTAVNI ZAKON 
O IZMJENAMA | DOPUNAMA USTAVA 
REPUBLIKE BOSNE | HERCEGOVINE 


Član 1. 


Zasnovano na suverenitetu i teritorijalnom integritetu Republike Bosne i 
Hercegovine, Bošnjaci i Hrvati, kao konstitutivni narodi (zajedno sa ostalima) i 
državljani Republike Bosne i Hercegovine, ostvarujući svoja suverena prava, mogu 
transformisati unutrašnju strukturu teritorija sa većinskim bošnjačkim i hrvatskim 
stanovništvom u Republici Bosni i Hercegovini u Federaciju Bosne i Hercegovine, 
koja se sastoji od federalnih jedinica sa jednakim pravima i odgovornostima. 


") Službeni list RBiH", broj 8, od 6. aprila 1994., Sarajevo. 

Odluke o eventualnim promjenama ustavno-pravnog statusa teritorija 
Republike Bosne i Hercegovine sa većinskim srpskim stanovništvom biće donesene 
u toku pregovora o miru na Konferenciji o bivšoj Jugoslaviji. 


Član 2. 


Ustav Federacije Bosne i Hercegovine usvojiće i objaviti Ustavotvorna 
skupština, koja će se sastojati od onih predstavnika koji su u Skupštinu Republike 
Bosne i Hercegovine izabrani na izborima 1990. godine, a čiji je mandat još uvijek 
važeći. 

Usvajanje Ustava Federacije Bosne i Hercegovine će zahtijevati 
dvotrećinsku većinu Ustavotvorne skupštine, uključujući konsenzus između većine 
članova delegacije hrvatskog naroda, koja se sastoji od svih predstavnika hrvatske 
nacionalnosti i delegacije bošnjačkog naroda, koja se sastoji od svih predstavnika 
bošnjačke nacionalnosti. 


Ustav Federacije Bosne i Hercegovine će stupiti na snagu u ponoć kada je 
usvojen od strane Ustavotvorne skupštine. 


Član 3. 


Ustavotvorna skupština donijeće poslovnik kojim će se bliže utvrditi način 
rada Ustavotvorne skupštine i postupak za donošenje Ustava Federacije Bosne i 
Hercegovine. 


Član 4. 


Skupština Republike Bosne i Hercegovine, izabrana 1990. godine, 
nastaviće sa svojim radom prema nadležnostima utvrđenim u Ustavu Republike 
Bosne i Hercegovine tako dugo dok ne bude postignut i primjenjen konačni mirovni 
sporazum o Bosni i Hercegovini. 


Predsjedništvo Republike Bosne i Hercegovine i Vlada Republike Bosne i 
Hercegovine će zadržati svoje nadležnosti u skladu sa postojećim Ustavom 
Republike Bosne i Hercegovine tako dugo dok ne bude postignut i primijenjen 
konačni mirovni sporazum o Bosni i Hercegovini, s tim da te nadležnosti ne smiju 
zadirati u nadležnosti državnih organa uspostavljene u skladu sa Ustavom 
Federacije Bosne i Hercegovine. 


Do postizanja primjene konačnog mirovnog sporazuma o Bosni i 
Hercegovini, Vlada Republike Bosne i Hercegovine, rekonstruisana u skladu sa 

Ustavom Federacije Bosne i Hercegovine, vršiće i funkcije Vlade Federacije Bosne i 
Hercegovine. 


Član 5. 


Međunarodni odnosi Federacije Bosne i Hercegovine vršiće se u okviru 
međunarodnog subjektiviteta, teritorijalnog integriteta i kontinuiteta Republike Bosne 
i Hercegovine. 


Nadležnosti Federacije Bosne i Hercegovine utvrđene Ustavom Federacije 
Bosne i Hercegovine koje se odnose na međunarodni subjektivitet i teritorijalni 
integritet Republike Bosne i Hercegovine primjenjivaće se nakon završetka 
mirovnog procesa za Bosnu i Hercegovinu. 


Član 6. 


Članovima 1. do 5. ovog ustavnog zakona dopunjuje se Ustav Republike 
Bosne i Hercegovine Prečišćeni tekst (, Službeni list RBiH", broj 5(93). 


Član 7. 


U Ustavu Republike Bosne i Hercegovine — Prečišćeni tekst riječ 
Muslimani", u različitim padežima, zamjenjuju se riječju ,Bošnjaci", u odgovaraj- 
ućem padežu. 


Član 8. 


Ovaj ustavni zakon stupa na snagu kada ga proglasi Skupština Republike 
Bosne i Hercegovine i čini sastavni dio Ustava Republike Bosne i Hercegovine — 
Prečišćeni tekst. 


167 


Bosanski identitet i suverenitet 1992. - 2011. 


77. USTAV FEDERACIJE BOSNE I HERCEGOVINE) 


Na osnovu člana IX, 1, (1) i (3) Ustava Federacije Bosne i Hercegovine 
Ustavotvorna skupština Federacije Bosne i Hercegovine,na sjednici održanoj 30. 
marta 1994. godine, donosi 


_ ODLUKU 
O PROGLAŠENJU USTAVA FEDERACIJE 
BOSNE I HERCEGOVINE 


Proglašava se Ustav Federacije Bosne i Hercegovine kojeg je usvojila 
Ustavotvorna skupština Federacije Bosne i Hercegovine na sjednici Ustavotvorne 
skupštine održanoj 30. marta 1994. godine. 


Ustav Federacije Bosne i Hercegovine stupa na snagu u ponoć 30. marta 
1994. godine. 


US broj 1/94 Predsjedavajući 
30. marta 1994. godine Ustavotvornom skupštinom 
Sarajevo Federacije BiH, 


Mariofil Ljubić, s. r. 


USTAV 
FEDERACIJE BOSNE | HERCEGOVINE 


Uvjereni da demokratske institucije temeljene na poštovanju ljudskih prava i 
sloboda najbolje stvaraju sklad između sebe i svojih zajednica, 


odbijajući nasilje rata, 
želeći promovirati mir, 


želeći podržati individualne slobode i razvoj slobodnog tržišta, 


9 Službene novine Federacije BiH", broj 1, od 21. jula 1994. godine, Sarajevo. 

vođeni principima Povelje Ujedinjenih naroda, Univerzalne deklaracije o 
ljudskim pravima, Izjavom i principima Međunarodne konferencije o bivšoj Jugosla- 
viji usvojenim na sjednici u Londonu, kao i odlukama Savjeta sigurnosti Ujedinjenih 
naroda koje se odnose na bivšu Jugoslaviju, zasnovano na suverenitetu i 
teritorijalnoj cjelovitosti Republike Bosne i Hercegovine, 


narodi i građani Bosne i Hercegovine, odlučni da osiguraju punu 
nacionalnu ravnopravnost, demokratske odnose i najviše standarde ljudskih prava i 
sloboda, ovim osnivaju Federaciju Bosne i Hercegovine. 


I. USPOSTAVLJANJE FEDERACIJE 


Član 1. 


(1) Bošnjaci i Hrvati kao konstitutivni narodi, zajedno sa ostalima, i građani 
Republike Bosne i Hercegovine, ostvarujući svoja suverena prava, preoblikuju 
unutrašnju strukturu teritorija sa većinskim bošnjačkim i hrvatskim stanovništvom u 
Republici Bosni i Hercegovini u Federaciju Bosne i Hercegovine koja se sastoji od 
federalnih jedinica sa jednakim pravima i odgovornostima. 


(2) Odluke o ustavnom statusu teritorije Republike Bosne i Hercegovine sa 
većinskim srpskim stanovništvom bit će donesene u toku pregovora o miru na 
Međunarodnoj konferenciji o bivšoj Jugoslaviji. 


Clan 2. 
Federacija Bosne i Hercegovine sastoji se od federalnih jedinica (kantona). 
Metodi i postupci za fizičko određivanje granica između kantona utvrdit će se 
federalnim propisima. Kantoni će imati nazive određene isključivo prema gradovima 
koji su sjedišta odgovarajućih kantonalnih vlasti ili prema regionalnim geografskim 
karakteristikama. 


Član 3. 
Službeno ime Federacije je: Federacija Bosne i Hercegovine. 


Član 4. 
Glavni grad Federacije je Sarajevo. 


Član 5. 


(1) Federacija ima grb, zastavu, himnu i pečat, kao i druge simbole o kojima 
odluči Parlament Federacije u skladu sa paragrafom (2) ovog člana. 

(2) Za prihvaćanje simbola potrebna je većina glasova u svakom domu 
Parlamenta Federacije, uključujući većinu glasova bošnjačkih delegata i većinu 
glasova hrvatskih delegata u Domu naroda. 


Član 6. 


(1) Službeni jezici Federacije su bosanski jezik i hrvatski jezik. Službeno 
pismo je latinica. 

(2) Ostali jezici se mogu koristiti kao sredstva komunikacije i nastave. 

(3) Dodatni jezici mogu se odrediti kao službeni većinom glasova svakog 


doma Parlamenta Federacije, uključujući većinu glasova bošnjačkih delegata i 
većinu glasova hrvatskih delegata u Domu naroda. 


78. ZAKON O DANU DRŽAVNOSTI!) 


Na osnovu Amandmana LXXIII tačka 1. stav 7. na Ustav Republike Bosne i 
Hercegovine, Predsjedništvo Republike Bosne i Hercegovine 


donosi 


UKAZ O PROGLAŠENJU ZAKONA O PROGLAŠENJU 
25. NOVEMBRA DANOM DRŽAVNOSTI 
REPUBLIKE BOSNE I HERCEGOVINE 


Proglašava se Zakon o proglašenju 25. novembra Danom državnosti 
Republike Bosne i Hercegovine, koji je Skupština Republike Bosne i Hercegovine 
donijela na sjednici Skupštine od 28. februara 1995. godine. 


PR. Broj 1781/95 
1. marta 1995. godine 
Predsjednik Predsjedništva RBiH, 
Alija Izetbegović 


") Politički sistem BiH, knj. 1., str. 332-333 

ZAKON O PROGLAŠENJU 
25. NOVEMBRA DANOM DRŽAVNOSTI 
REPUBLIKE BOSNE I HERCEGOVINE 


Član 1. 


Proglašava se 25. novembar Danom državnosti Republike Bosne i 
Hercegovine. 


Član 2. 
Dan državnosti Republike Bosne i Hercegovine je državni praznik. 


Član 3. 


Na Dan državnosti Republike Bosne i Hercegovine državni organi, 
preduzeća i druga pravna lica ne rade. 


Vlada Republike Bosne i Hercegovine odredit će koji državni organi, 
preduzeća i druga pravna lica su dužna da rade i u kom obimu na dan državnog 
praznika. 


Član 4. 


Danom stupanja na snagu ovog zakona prestaje da važi Zakon o 
proglašenju Dvadesetpetog novembra državnim praznikom Socijalističke Republike 
Bosne i Hercegovine ("Službeni list SRBiH", broj 5/69). 


Član 5. 


Ovaj zakon stupa na snagu danom objavljivanja u "Službenom listu RBiH". 


"Službeni list RBiH"', broj 9, 30. marta 1995. godine 


Predsjednik Skupštine RBiH, 
Miro Lazović, s.r. 

79. ZAKON O DANU NEZAVISNOSTI) 


UKAZ O PROGLAŠENJU ZAKONA O PROGLAŠENJU 
1. MARTA DANOM NEZAVISNOSTI 
REPUBLIKE BOSNE I HERCEGOVINE 


Proglašava se Zakon o proglašenju 1. marta Danom nezavisnosti Republike 
Bosne i Hercegovine, koji je Skupština Republike Bosne i Hercegovine donijela na 
sjednici Skupštine od 28. februara 1995. godine. 


PR Broj 1780/95 Predsjednik Predsjedništva BiH 
6. marta 1995. godine Alija Izetbegović, s.r. 
Sarajevo 

ZAKON O PROGLAŠENJU 


1. MARTA DANOM NEZAVISNOSTI 
REPUBLIKE BOSNE I HERCEGOVINE 


Član 1. 


Proglašava se dan 1. mart Danom nezavisnosti Republike Bosne i 
Hercegovine. 


Član 2. 
Dan nezavisnosti Republike Bosne i Hercegovine je državni praznik. 


Član 3. 


Na Dan nezavisnosti Republike Bosne i Hercegovine, državni organi, 
preduzeća i druga pravna lica ne rade. 


Vlada Republike Bosne i Hercegovine odredit će koji državni organi, 
preduzeća i druga pravna lica su dužna da rade na dan državnog praznika. 


Član 4. 
Ovaj Zakon stupa na snagu danom objavljivanja u "Službenom listu RBiH". 


') Ibidem, str. 333-334. 

"Službeni list RBiH", broj 9, 30. marta 1995. godine 


Predsjednik Skupštine RBiH 
Miro Lazović, s.r. 


80. USTAVNI ZAKON") 


Na osnovu Amandmana LXXVIII, tačka 4. na Ustav Republike Bosne i 
Hercegovine, Skupština Republike Bosne i Hercegovine, na sjednici Skupštine 
Republike Bosne i Hercegovine održanoj 12. decembra 1995. godine, donosi 


ODLUKU 
O PROGLAŠENJU USTAVNOG ZAKONA O IZMJENAMA I DOPUNAMA USTAVA 
REPUBLIKE BOSNE I HERCEGOVINE 


Proglašava se Ustavni zakon o izmjenama i dopunama Ustava Republike 
Bosne i Hercegovine, koji je usvojila Skupština Republike Bosne i Hercegovine na 
sjednici održanoj 12. decembra 1995. godine. 


SKUPŠTINA 
REPUBLIKE BOSNE I HERCEGOVINE 


S broj 268 Predsjednik 
12. decembra 1995. godine Skupštine RBiH, 
Sarajevo Miro Lazović, s.r. 


") Službeni list RBiH", broj 49, od 20 decembra 1995., Sarajevo. 

USTAVNI ZAKON 
O IZMJENAMA | DOPUNAMA USTAVA REPUBLIKE 
BOSNE I HERCEGOVINE 


Član 1. 


1. Republika Bosna i Hercegovina ostvarujući svoja suverena prava može 
svoje unutrašnje uređenje preoblikovati u skladu sa Ustavom Bosne i Hercegovine u 
okviru Međunarodnog mirovnog sporazuma za Bosnu i Hercegovinu. 


2. Ako se Međunarodni mirovni sporazum za Bosnu i Hercegovinu i Ustav 
Bosne i Hercegovine ne budu provodili, Republika Bosna i Hercegovina može 
proglasiti nevažećim Međunarodnim mirovni sporazum za Bosnu i Hercegovinu i 
nastaviti da djeluje kao međunarodno priznata, suverena i nezavisna država, u 
skladu sa Ustavom Republike Bosne i Hercegovine. 


Član 2. 


U Ustavnom zakonu o izmjenama i dopunama Ustava Republike Bosne i 
Hercegovine (,Službeni list RBiH", broj 8/94), stav 3. člana 4. briše se. 


Član 3. 


Ovaj Ustavni zakon stupa na snagu kada ga proglasi Skupština Republike 
Bosne i Hercegovine i čini sastavni dio Ustava Republike Bosne i Hercegovine. 


81. OPŠTI OKVIRNI SPORAZUM 
ZA MIR U BOSNI I HERCEGOVINI") 


Republika Bosna i Hercegovina, Republika Hrvatska i Savezna Republika 
Jugoslavija (,strane") 


Prepoznavajući potrebu za sveobuhvatnim rješenjem da se okonča tragični sukob 
u regionu, 


Želeći da doprinesu ovoj svrsi i da promoviraju trajni mir i stabilnost, 


') Ibidem, str. 334-337. 

Potvrđujući svoje opredjeljenje za dogovorene osnovne principe objavljene 8. 
septembra 1995., dalje dogovorene osnovne principe objavljene 26. septembra 
1995. i sporazume o prekidu vatre od 14. septembra i 5. oktobra 1995. 


Primajući k znanju sporazum od 29. augusta 1995. koji ovlašćuje delegaciju 
Savezne Republike Jugoslavije da u ime Republike Srpske potpiše dijelove 
mirovnog plana koji se tiče Republike Srpske, uz obavezu da implementira 
sporazum koji je donesen striktno i posljedično. 


Slažu se kao što slijedi: 


Član 1. 


Strane će provoditi svoje odnose u skladu sa principima izloženim u Povelji 
Ujedinjenih nacija, kao i u helsinškom završnom aktu i drugim dokumentima 
Organizacije za sigurnost i saradnju u Evropi. Posebno, strane će u potpunosti 
poštovati suverenu jednakost jedna druge, rješavaće sporna pitanja mirnim 
sredstvima i uzdržaće se od bilo kakvih akcija, putem prijetnje ili upotrebe sile ili na 
bilo koji drugi način, protiv teritorijalnog integriteta ili političke nezavisnosti Bosne i 
Hercegovine ili bilo kojeg druge države. 


Član 2. 


Strane pozdravljaju i prihvataju aranžmane koji su napravljeni u vezi sa vojnim 
aspektom mirovnog sporazuma i aspektima regionalne stabilizacije, kao što je 
izloženo u sporazumima u Aneksu 1-A i Aneksu 1-B. Strane će u potpunosti 
poštovati obaveze iz Aneksa 1-A i učiniće sve da te obaveze izvrše, a takođe će se 
u potpunosti pridržavati svojih obaveza sadržanih u Aneksu 1-B. 


Član 3. 


Strane pozdravljaju i prihvataju aranžmane koji su napravljeni u vezi sa 
razgraničenjima između dva entiteta: Federacije Bosne i Hercegovine i Republike 
Srpske, kao što je izloženo u Sporazumu u Aneksu 2. Strane će u potpunosti 
poštovati i promovirati ispunjenje opredjeljenja donesenih ovdje. 


Član 4. 


Strane pozdravljaju i prihvataju izborni program za Bosnu i Hercegovinu kao što je 
izloženo u Aneksu 3. Strane će u potpunosti poštovati taj program i promovirati 
ispunjenje tog programa. 

Član 5. 


Strane pozdravljaju i prihvataju aranžmane koji su napravljeni u vezi sa Ustavom 
Bosne i Hercegovine, kao što je izloženo u Aneksu 4. Strane će u potpunosti 
poštovati ovdje usvojena opredjeljenja i činiće sve da se ona ostvare. 


Član 6. 


Strane pozdravljaju i prihvataju aranžmane koji su napravljeni u vezi sa uspostavom 
arbitrarnog tribunala, komisije za ljudska prava, komisije za izbjeglice i raseljena lica, 
komisije za očuvanje nacionalnih spomenika i transportnih korporacija Bosne i 
Hercegovine, kao što je izloženo u Sporazumu u Aneksima 5-9. Strane će u 
potpunosti poštovati i obezbjeđivati ispunjenje ovdje utvrđenih opredjeljenja. 


Član 7. 


Shvatajući da su poštivanje ljudskih prava i zaštita izbjeglica i raseljenih lica od 
vitalnog značaja za postizanje trajnog mira, strane se slažu i povinovaće se u 
potpunosti sa odredbama koje se tiču ljudskih prava izloženih u poglavlju 1. 
Sporazuma u Aneksu 6. kao i obaveza koje se tiču izbjeglica i raseljenih lica koje su 
izložene u poglavlju 1. Sporazuma u Aneksu 7. 


Član 8. 


Strane pozdravljaju i prihvataju aranžmane koji su napravljeni u vezi sa 
implementacijom ovog mirovnog rješenja, uključujući posebno one koje se tiču 
civilne (ne vojne) implementacije, kao što je izloženo u Sporazumu u Aneksu 10. i 
Međunarodnih policijskih snaga, kao što je izloženo u Sporazumu u Aneksu 11. 
Strane će u potpunosti poštovati naprijed utvrđena opredjeljenja i učiniće sve da se 
ona ostvare. 


Član 9. 


Strane će sarađivati u potpunosti sa svim entitetima uključenim u implementaciji 
ovog mirovnog sporazuma, kao što je opisano u Aneksima ovog sporazuma, ili kao 
što je na drugi način određeno od strane Vijeća sigurnosti Ujedinjenih nacija, kao i 
povinovati se obavezama da sarađuju u istrazi i gonjenju ratnih zločina i drugih 
kršenja međunarodnog humanitarnog prava. 

Član 10. 


Savezna Republika Jugoslavija i Republika Bosna i Hercegovina priznaju jedna 
drugu kao suverene nezavisne države unutar njihovih međunarodnih granica. Daljnji 
aspekti njihovog uzajamnog priznanja biće predmet kasnijih razgovora. 


Član 11. 
Ovaj sporazum će stupiti na snagu nakon potpisivanja. 


Sačinjeno u Daytonu, 21. novembra 1995. na bosanskom, hrvatskom, engleskom i 
srpskom jeziku. 


Za Republiku BiH Za Republiku Hrvatsku Za SR Jugoslaviju 
Inicijali A.!. Inicijali F.T. Inicijali S.M. 

Svjedoci: 

Evropska unija Francuska Republika Savezna Republika Njemačka 


Specijalni pregovarač 


Ruska Federacija Ujedinjeno Kraljevstvo Britanije i Sjeverne Irske USA 

82. USTAV BOSNE I HERCEGOVINE (ANEKS 4)" 


Bošnjaci, Hrvati i Srbi kao konstitutivni narodi (zajedno sa drugima) i građani Bosne i 
Hercegovine ovdje određuju da je Ustav Bosne i Hercegovine kako slijedi: 


Član | 
Bosna i Hercegovina 


1. Kontinuitet — Republika Bosna i Hercegovina čije će zvanično ime od sada biti 
,Bosna i Hercegovina" će nastaviti svoje pravno postojanje po međunarodnom pravu 
kao država, sa unutrašnjom strukturom modificiranom kako je ovdje određeno i sa 
postojećim međunarodno priznatim granicama. Ona će ostati država članica 
Ujedinjenih nacija i može kao Bosna i Hercegovina zadržati ili se prijaviti za članstvo 
u organizacijama unutar UN sistema i drugih međunarodnih organizacija. 


83. ODLUKA USTAVNOG SUDA BiH O KONSTITUTIVNOSTI) 
USTAVNI SUD BOSNE I HERCEGOVINE 


Ustavni sud Bosne i Hercegovine, na osnovu člana VI/3. (a) Ustava Bosne i 
Hercegovine, te čl. 35., 37., 54., 57., 58., 59. i 71. Poslovnika Ustavnog suda 
Bosne i Hercegovine, na sjednici održanoj 30. juna i 1. jula 2000. godine, donio 
je 

DJELIMIČNU ODLUKU 
A) U pogledu Ustava Republike Srpske: 


Ustavni sud proglašava sljedeće odredbe, odnosno dijelove odredbi, 
neustavnim: 


a) stavove 1., 2., 3. i 5. Preambule, dopunjene amandmanima XXVI i LIV, 


b) riječi: ,država srpskog naroda i" člana 1., dopunjenog Amandmanom 
XLIV. 


") Politički sistem BiH, knj. 1., 337-351. 
') Službene novine FBiH", broj 39, od 3. oktobra 2000. godine, Sarajevo. 

B) U pogledu Ustava Federacije Bosne i Hercegovine: 
Ustavni sud proglašava sljedeće dijelove odredbi neustavnim: 


a) riječi: ,Bošnjaci i Hrvati kao konstitutivni narodi, zajedno sa ostalima, i" 
kao i ,ostvarujući svoja suverena prava" člana 1.1.(1), zamijenjenog 
Amandmanomn III. 


Odredbe ili dijelovi odredbi Ustava Republike Srpske i Ustava Federacije 
Bosne i Hercegovine za koje je Ustavni sud ocijenio da su u suprotnosti sa Ustavom 
Bosne i Hercegovine prestaju važiti danom objavljivanja ove odluke u , Službenom 
glasniku BiH". 


Ova odluka će se objaviti u ,Službenom glasniku BiH", ,Službenim 
novinama FederacijeBiH" i , Službenom glasniku Republike Srpske". 


Obrazloženje 
I- Postupak pred Ustavnim sudom 


1. Gospodin Alija Izetbegović, u to doba predsjedavajući Predsjedništva Bosne i 
Hercegovine, je zahtjevom od 12. februara 1998. godine pokrenuo postupak pred 
Ustavnim sudom radi ocjenjivanja saglasnosti Ustava Republike Srpske (u daljem 
tekstu: Ustav RS) i Ustava Federacije Bosne i Hercegovine (u daljem tekstu: Ustav 
Federacije) sa Ustavom Bosne i Hercegovine (u daljem tekstu: Ustav BiH). Ovaj 
zahtjev je 30. marta 1998. godine dopunjen podneskom u kojem je podnosilac 
specificirao odredbe entitetskih ustava koje smatra neustavnim. Podnosilac je 
zahtijevao od Ustavnog suda da preispita sljedeće odredbe ustava entiteta: 


A. U pogledu Ustava RS 


a) Preambulu u dijelu u kojem navodi pravo srpskog naroda na 
samoopredjeljenje, poštovanje njihove borbe za slobodu i državnu samostalnost, te 
volju i odlučnost za povezivanje njihove države sa drugim državama srpskog 
naroda; 


b) Član 1. prema kojem je Republika Srpska država srpskog naroda i svih 
njenih građana; 


c) Član 2. stav 2. koji se odnosi na tzv. granicu između Republike Srpske i 
Federacije; 

d) Član 4. prema kojem Republika Srpska može da uspostavlja specijalne 
paralelne odnose sa Saveznom Republikom Jugoslavijom i njenim republikama 
članicama, kao i član 68. stav 1. tačka 16. prema kojoj Republika Srpska uređuje i 
osigurava saradnju sa srpskim narodom izvan Republike; 


e) Član 6. stav 2. prema kojem građanin Republike Srpske ne može biti 
ekstradiran; 


f) Član 7. u onom dijelu u kojem se odnosi na službenu upotrebu srpskog 
jezika i ćiriličnog pisma; 
g) Član 28. stav 4. prema kojem država materijalno pomaže Pravoslavnu 


crkvu i sarađuje sa njom u svim oblastima, a naročito na čuvanju, njegovanju i 
razvijanju kulturnih, tradicionalnih i drugih duhovnih vrijednosti; 


h) Član 44. stav 2. prema kojem strani državljani i lica bez državljanstva 
mogu dobiti azil u Republici Srpskoj; 


i) Amandman LVII tačka 1.koji dopunjavaju poglavlje Ustava o ljudskim 
pravima i slobodama, i prema kojem se, u slučaju razuličitosti u odredbama o 
pravima i slobodama između Ustava RS i odgovarajućih odredbi Ustava BiH, 
primjenjuju one odredbe koje su za pojedinca povoljnije; 


j) Član 58. stav 1., član 68. tačka 6.i odredbe čl. 59. i 60. koji se odnose na 
različite oblike svojine, nosioce svojinskih prava i na pravni sistem koji uređuje 
korištenje svojine; 


k) Član 80. izmijenjen Amandmanom XL tačka 1. koji propisuje da 
predsjednik Republike Srpske obavlja poslove iz oblasti odbrane, sigurnosti i odnosa 
sa drugim državama i međunarodnim organizacijama, te član 106. stav 2. prema 
kojem predsjednik Republike Srpske postavlja, unapređuje i razrješava oficire 
vojske, sudije vojnih sudova i vojne tužioce; 


I)Član 80. izmijenjen amandmanima XL i L tačka 2. prema kojem 
predsjednik Republike Srpske ima nadležnost da postavlja i opoziva šefove 
predstavništava Republike Srpske u inozemstvu i da predlaže ambasadore i druge 
međunarodne predstavnike Bosne i Hercegovine iz Republike Srpske, kao i član 90. 
dopunjen amandmanima XLI i LXII, koji Vladi Republike Srpske dodjeljuje pravo da 
odlučuje o uspostavljanju predstavništava Republike Srpske u inozemstvu; 


m) Član 98. prema kojem Republika Srpska ima Narodnu banku, kao i član 
76. stav 2. izmijenjen Amandmanom XXXVIII tačka 1. stav 2. koji dodjeljuje 
Narodnoj banci nadležnost da predlaže zakone vezane za monetarnu politiku, i 


n) Član 138. izmijenjen amandmanima LI i LXV, koji ovlašćuje organe 
Republike Srpske da donose akte i poduzimaju mjere za zaštitu prava i interesa 

Republike Srpske protiv akata institucija Bosne i Hercegovine ili Federacije Bosne i 
Hercegovine. 


B. U pogledu Ustava Federacije 


a) Član 1.1. (1), utoliko što govori o Bošnjacima i Hrvatima kao konstitutivnim 
narodima; 


b) Član 1,6. (1), utoliko što propisuje da su bosanski i hrvatski jezik službeni 
jezici u Federaciji; 

c) Član ILA.5.c) izmijenjen Amandmanom VII, u dijelu koji se odnosi na 
dvojno državljanstvo; 


d) Član III.1.a) utoliko što propisuje nadležnost Federacije da organizira i 
vodi odbranu Federacije i 


e) Član IV.B.7.a) i član IV.B.8., utoliko što se predsjedniku Federacije 
povjerava dužnost imenovanja šefova diplomatskih misija i oficira u armiji. 


A. U pogledu Ustava RS 


a) Preambuli, dopunjenoj amandmanima XXVI i LIV u dijelu u kojem navodi 
pravo srpskog naroda na samoopredjeljenje, poštovanje njihove borbe za slobodu i 
državnu samostalnost, te volju i odlučnost za povezivanjem njihove države sa 
drugim državama srpskog naroda; 

b) Članu 1. dopunjenom Amandmanom XLIV, prema kojem je Republika 
Srpska država srpskog naroda i svih njenih građana. 


B. U pogledu Ustava Federacije 


a) Članu 1.1.(1), zamjenjenom Amandmanom III, utoliko što govori o 
Bošnjacima i Hrvatima kao konstitutivnim narodima. 


89. U pogledu činjeničnog stanja u Republici Srpskoj, Ustavni sud može, u skladu sa 
članom 22. Poslovnika Suda, utvrditi sljedeće činjenice: 

86. Broj stanovnika, Bošnjaka, Hrvata, Srba i ,ostalih" koji žive na teritoriji Republike 
Srpske, je sljedeći: 


Etnička analiza stanovništva na teritoriji republike Srpske prema popisu stanovništva 
iz 1991. godine u poređenju sa 1997. godinom (Izvor: IMG, na osnovu popisa 
stanovništva iz 1991. godine i procjena UNHCR-a za 1997. godinu) 


1991. 1997. 
Srbi 54,30% 96,79% 
Bošnjaci 28,77% 2,19% 
Hrvati 9,39% 1,02% 


Ostali 7,53% 0,00% 


92. Najprije, uprkos činjenici da su oko 25% članova Narodne skupštine Republike 
Srpske nesrbi, etnički sastav Vlade RS je etnički homogen: svih 21 ministar, 
uključujući i premijera, su srpskog porijekla (Izvor: Ministarstvo za civilne poslove i 
komunikacije BiH). Isto vrijedi i za etnički sastav policijskih snaga RS i sudstvo 
predstavljeno sudijama i javnim tužiocima, što se može vidjeti iz sljedeće tabele 
(Izvor: IPTF sa brojkama od 17. januara 1999. godine, koje su predočene Sudu). 


Srbi Bošnjaci Hrvati 
Sudije i javni tužioci 97,6% 1,6% 0,8% 
Policijske snage 93,7% 5,3% 1,0% 


98. Ustavni sud, stoga, proglašava riječi ,država srpskog naroda i" člana 1. Ustava 
RS neustavnim. 


B. U pogledu Ustava Federacije 
a) Osporena odredba člana 1.1.(1) u formulaciji Amandmana III Ustava 
Federacije glasi: 


,Bošnjaci i Hrvati kao konstitutivni narodi, zajedno s ostalima, i građani Bosne i 
Hercegovine sa teritorije Federacije Bosne i Hercegovine, ostvarujući svoja 
suverena prava, preoblikuju unutrašnju strukturu teritorije Federacije Bosne i 
Hercegovine definiranu Aneksom II Općeg okvimog sporazuma, tako da se 
Federacija Bosne i Hercegovine sastoji od federalnih jedinica sa jednakim pravima i 
odgovornostima." 

99. Podnosilac zahtjeva smatra da odredba člana 1.1.(1) Ustava Federacije Bosne i 
Hercegovine, prema kojoj su Bošnjaci i Hrvati konstitutivni narodi Federacije, nije u 
saglasnosti sa posljednjom alinejom Preambule Ustava BiH niti sa članom II/4. i 6. 
utoliko što su, prema tim odredbama, sva tri naroda, Bošnjaci, Hrvati i Srbi, 
konstitutivni narodi na cijeloj teritoriji BiH. Stoga, kako se navodi, Ustav Federacije 
ne može označavati samo Bošnjake i Hrvate kao konstitutivne narode. Nadalje, 
osporena odredba spriječava ostvarivanje osnovnih prava svih izbjeglica i raseljenih 
lica da se vrate svojim domovima s ciljem ponovnog uspostavljanja etničke strukture 
stanovništva koja je bila poremećena ratom i etničkim čišćenjem. 


100. Argumenti strana u pogledu historijskog tumačenja Vašingtonskog i Dejtonskog 
sporazuma, zaključci koji se mogu izvući iz institucionalnih struktura institucija BiH i 
funkcionalno tumačenje Dejtonskog sporazuma su već bili ranije istaknuti u vezi s 
osporenom odredbom člana 1. Ustava RS (Vidi: st. 35. do 46. gore). Ostaje da se 
iznesu argumenti konkretno u vezi sa tekstom člana |.1.(1) Ustava Federacije. 


101. Predstavnik podnosioca zahtjeva je, na javnoj raspravi, zahtijevao konstitutivni 
status sva tri naroda i u Federaciji BiH, te punu jednakost jezika i pisama. On je, 
međutim, istakao da Ustav Federacije sadrži neke specifične karakteristike, posebno 
u vezi sa ovim problemom. Ustav Federacije, pored konstitutivnog statusa Bošnjaka 
i Hrvata, garantira jednakost kategoriji ,ostalih", sa posljedicom da su oni 
proporcionalno zastupljeni u svim institucijama Federacije. Ovo, kako navodi, 
djelimično amortizira problem". 


102. Ekspert Predstavničkom doma je, na javnoj raspravi, istakao da Preambula 
Ustava Federacije govori o narodima i građanima koji su jednaki. Prema njegovom 
mišljenju, ovo ne uključuje samo Bošnjake i Hrvate, već narode, znači sva tri 
naroda. Nadalje, prema prvobitnom tekstu, kao i prema kasnije amandmanski 
izmijenjenom tekstu Ustava Federacije, kategorija ,ostalih" također ima konstitutivni 
status. U suštini, kategorija ,ostali" znači Srbi, što se može vidjeti iz institucija 
Federacije gdje su, pod oznakom ,ostalih", praktički zastupljeni Srbi. Stoga bi 
intentio constitutionalis bio u potpunosti zadovoljen da ostali nisu kategorija ,ostalih" 
već treći konstitutivni narod u BiH. Međutim iako, praktički govoreći, zastupanje 
kategorije ,ostalih" vodi uglavnom zastupanju Srba, ovo ne bi bilo dovoljno. Prema 
tome, i Ustav Federacije ima ovo nesavršenstvo. 


130. U pogledu činjeničnog stanja u Federaciji BiH, Ustavni sud može, u skladu sa 
članom 22. Poslovnika Suda, ustanoviti sljedeće činjenice: 


U pogledu podataka o stanovništvu, broj Bošnjaka, Hrvata, Srba i ,ostalih" koji žive 
na teritoriji Federacije je sljedeći: 

Etnička analiza stanovništva Federacije prema popisu stanovništva iz 1991. godine 
u poređenju sa 1997. godinom (Izvor: IMG, na osnovu popisa stanovništva iz 1991. 
godine i procjena UNHCR-a za 1997. godinu) 


1991. 1997. 
Bošnjaci 52,09% 72,61% 
Hrvati 22,13% 22,27% 
Srbi 17,62% 2,32% 
Ostali 8.16% 2,38% 


Etnička analiza policijskih snaga Federacije i sudstva predstavljenog sudijama i 
javnim tužiocima (Prema izvorima IPTF-a sa podacima od 17.01.1999. koji su bili 
dostavljeni Sudu) 


Bošnjaci Hrvati Srbi Ostali 
Sudije i javni tužioci 71,71% 23,26% 5,00% nema podataka 
Policijske snage 68,81% 29,89% 1,22% 0,08% 


140. Stoga, Ustavni sud proglašava riječi ,Bošnjaci i Hrvati kao konstitutivni narodi, 
zajedno sa ostalima, i" kao i ,ostvarujući svoja suverena prava" člana 1.1.(1) Ustava 
Federacije neustavnim. 


141. Ustavni sud je ovu odluku u odnosu na st. 1., 2.,3. i 5. Preambule Ustava RS, 
dopunjene amandmanima XXVI i LIV, član 1. Ustava RS dopunjen Amandmanom 
XLIV i u odnosu na član |.1.(1) Ustava Federacije BiH, zamjenjen Amandmanom III, 
donio sa pet glasova ,za" i četiri glasa ,protiv". 


142. Odluke o objavljivanju u službenim glasilima Bosne i Hercegovine, Republike 
Srpske i Federacije Bosne i Hercegovine, te o danu kojim neustavne odredbe 
prestaju da važe, su zasnovane na ČI. 59. i 71. Poslovnika Suda. 


Ovu odluku Ustavni sud je donio u sastavu: predsjednik Suda prof. dr. Kasim Begić, 
sudije Hans Danelius, prof. dr. Louis Favoreu, prof. dr. Joseph Marko, dr. Zvonko 
Miljko, Azra Omeragić, prof. dr. Vitomir Popović, prof. dr. Snežana Savić i Mirko 
Zovko. 

Na osnovu člana 36. Poslovnika Ustavnog suda BiH, sudija Hans Danelius 
je izdvojio svoje mišljenje u odnosu na obrazloženje Odluke, dok su sudije dr. 
Zvonko Miljko, prof. dr. Vitomir Popović, prof. dr. Snežana Savić i Mirko Zovko, 
izdvojili mišljenje u pogledu donesene odluke. Tekst izdvojenih mišljenja prilaže se 
ovoj djelimičnoj odluci kao aneks. 


U 5/98 III Predsjednik 
1. jula 2000. godine Ustavnog suda 
Sarajevo Bosne i Hercegovine 


prof. dr. Kasim Begić, s.r. 


_ANEKS ODLUKE I 
POZITIVNO IZDVOJENO MIŠLJENJE SUDIJE HANSA DANELIUSA NA DJELIMIČNU 
ODLUKU USTAVNOG SUDA BOSNE I HERCEGOVINE BROJ U 5/98 OD 1. JULA 2000. 
GODINE 


Dijelim većinsko mišljenje da osporeni stavovi Preambule Ustava RS, kao i 
člana 1.1.(1) Ustava Federacije, nisu u saglasnosti sa Ustavom BiH. Međutim, moji 
razlozi za donošenje ovog zaključka se donekle razlikuju od onih iznesenih u 
većinskom mišljenju. Moje mišljenje se zasniva na sljedećim razmatranjima: 


I - U pogledu Preambule Ustava RS 
Osporene odredbe Preambule glase: 


,Polazeći od prirodnog, neotuđivog i neprenosivog prava srpskog naroda na 
samoopredjeljenje na osnovu koga, kao i svaki slobodan i suveren narod, 
samostalno odlučuje o svom političkom i državnom statusu i obezbjeđuje svoj 
ekonomski, socijalni i kulturni razvoj: 


poštujući vjekovnu brobru srpskog naroda za slobodu i državnu 
samostalnost; 


izražavajući odlučnost srpskog naroda da stvori svoju demokratsku državu 
zasnovanu na socijalnoj pravdi, vladavini prava, poštovanju ljudskog dostojanstva, 
slobode i jednakosti; 


=. 

uvažavajući prirodno i demokratsko pravo, volju i odlučnost srpskog naroda 
iz Republike Srpske da svoju državu svestrano i tijesno povezuje sa drugim 
državama srpskog naroda; 


imajući u vidu spremnost srpskog naroda da se zalaže za mir i prijateljske 
odnose među narodima i državama;" 


U potpunosti prihvatam da Premabula Ustava RS treba da se smatra 
dijelom toga ustava. Ustavni sud je, stoga, ovlašten da preispita da li je ova 
Preambula u saglasnosti sa Ustavom BiH. 


Podnosilac tvrdi da navedene odredbe Preambule Ustava RS krše 
posljednju alineju Preambule Ustava BiH, kao i čI. 11/4., 11/6. i 111/3. (b) Ustava BiH. 
On se, takođe, poziva na član 1/3. Ustava BiH i tvrdi da nije opravdano nazivati 
Republiku Srpsku državom. 


Ustav BiH je jasan u pogledu toga da je jedino Bosna i Hercegovina država 
prema međunarodnom pravu. Ovo slijedi iz člana 1/1. Ustava BiH, prema kojem 
Republika Bosna i Hercegovina, sa službenim imenom Bosna i Hercegovina, 
nastavlja svoje pravno postojanje po međunarodnom pravu kao država sa svojim 
međunarodno priznatim granicama. 


Istina je da se termin ,država" nekada koristi ne samo za države koje su 
nezavisni subjekti međunarodnog prava, već takođe i za jedinice koje uživaju 
ograničenu autonomiju, posebno u okviru strukture jednog federalnog sistema (npr. 
države koje tvore Sjedinjene Američke Države). U takvim slučajevima, međutim, 
specifična forma državnosti entiteta je priznata ustavnim sistemom zemlje, i gotovo 
uvijek je savezni ustav taj koji sastavnim jedinicama dodjeljuje takvu državnost i 
definiše njihov ustavni položaj. 


U konkretnom predmetu, međutim, član 1/3. Ustava BiH propisuje da se 
Bosna i Hercegovina sastoji od dva ,entiteta", Federacije BiH i Republike Srpske, od 
kojih se nijedan ne nazivaju državom. Federacija BiH i Republika Srpska se nazivaju 
,entitetima" u nekoliko drugih članova Ustava BiH, dok se termin ,država" za entitete 
u ovom ustava nigdje ne koristi. 


Nadalje, u kompleksnoj državi kakva je Bosna i Hercegovina, koju 
karakterišu složeni odnosi između države i entiteta, važno je da se u raznim 
ustavima koristi konzistentna terminologija. U svojoj prvoj Djelimičnoj odluci u ovom 
predmetu, Ustavni sud je ustanovio da korišćenje termina ,granica" u članu 2. (2) 
Ustava Republike Srpske za opisivanje međuentitetske linije nije saglasno sa 
Ustavom BiH, budući da Opšti okvirni sporazum, čiji je dio i Ustav BiH, čini jasnu 
terminološku distinkciju između ,granice", što opisuje unutrašnju geografsku liniju 
koja razdvaja Republiku Srpsku i Federaciju BiH. 

Iz sličnih razloga, konzistentna terminologija treba da se koristi za opisivanje 
entiteta, a jasno je da ne postoji osnova u Ustavu BiH za nazivanje Republike 
Srpske državom. Stoga, u onoj mjeri u kojoj se termin ,država" koristi u 
preambularnim odredbama Ustava RS u vezi sa republikom Srpskom, ove odredbe 
nisu saglasne sa Ustavom BiH. 


Osporene odredbe Preambule Ustava Republike Srpske takođe sadrže 
neke druge termine i izraze koji ne mogu da se smatraju saglasnim statusu 
Republike Srpske kao entiteta u okviru države Bosne i Hercegovine. Utoliko što 
preambula govori o pravu srpskog naroda da samostalno odlučuje o svom 
političkom i državnom statusu, da stvori svoju demokratsku državu i da svestrano i 
tijesno povezuje tu državu sa drugim državama, ove odredbe nisu saglasne sa 
statusom Republike Srpske kao entiteta. Osim toga, niti za navođenje borbe srpskog 
naroda za državnu samostalnost u Preambuli ne može da se smatra da je u 
saglasnsti sa pravnim statusom Republike Srpske. 


Prema tome, osporene preambularne odredbe i u ovom pogledu moraju da 
se smatraju protivnim Ustavu BiH. 


II - U pogledu člana 1. Ustava RS 
Član 1. Ustava RS glasi: 
"Republika Srpska je država srpskog naroda i svih njenih građana." 


Dva su aspekta ovog člana koja dovode u pitanje njegovu saglasnost sa Ustavom 
BiH. To je, s jedne strane, činjenica da se Republika Srpska naziva "državom" i, s 
druge strane, činjenica da se srpski narod izričito navodi kao narod Republike 
Srpske — dok to nije slučaj sa bošnjačkim i hrvatskim narodom. 


a) Što se prvog aspekta tiče, već sam objasnio, komentirajući Preambulu (vidi pod | 
gore), zašto ne smatram opravdanim označavanje Republike Srpske kao države. 
Isto obrazloženje vrijedi, mutatis mutandis, i za član 1. Ustava RS, te, stoga, kad je 
to u pitanju, član 1. Ustava RS nije u saglasnosti sa Ustavom BiH. 


b) Što se drugog aspekta tiče, podnosilac najprije tvrdi da ovdje dolazi do 
nesaglasnosti sa posljednjom alinejom Preambule Ustava BiH. Ova alineja je uvod u 
sam tekst Ustava i glasi: 


"Bošnjaci, Hrvati i Srbi, kao konstitutivni narodi (zajedno sa ostalima), I građani 
Bosne i Hercegovine ovim odlučuju da Ustav Bosne i Hercegovine glasi:" 


Preambula Ustava BiH se, sama po sebi, mora smatrati dijelom tog ustava. U skladu 
s tim, Ustavni sud je u principu nadležan da preispita da li su ustavi entiteta u 
saglasnosti sa ovom preambulom. Međutim, preduslov da se ustanovi nesaglasnost 

sa Preambulom Ustava BiH mora biti da odgovarajuća odredba Preambule ima 
normativni karakter, te da predviđa ograničenja ili nameće obaveze obavezujuće za 
entitete. 


Pitanje koje se sada postavlja je da li je član 1. Ustava RS, utoliko što navodi srpski, 
ali ne i bošnjački i hrvatski narod, u saglasnosti sa navedenom odredbom 
Preambule Ustava BiH. U tom pogledu, smatram prikladnim uzeti u obzir sadržaj i 
specijalni karakter ove odredbe Preambule. 


Kako se čini iz njene formulacije, odredba ne sadrži nikakvu pravnu normu iz koje 
slijede specifična prava ili obaveze. Ova odredba nije ništa više do uvodni paragraf 
koji identificira one koji su usvojili i proglasili Ustav BiH. To je kontekst u kojem se 
Bošnjaci, Hrvati i Srbi označavaju kao konstitutivni narodi zajedno sa ostalim, i kao 
oni koji su, zajedno sa svim građanima Bosne i Hercegovine, odredili sadržaj 
Ustava. 


Prema tome, utoliko što navedena odredba označava tri naroda kao konstitutivna, to 
čini samo u kontekstu donošenja i proglašavanja Ustava BiH, te se za ovu odredbu 
ne može smatrati da utemeljuje bilo kakvo pravilo normativnog karaktera ili da stvara 
bilo kakve ustavne obaveze. 


Slijedi da ne postoji dovoljna osnova za zaključak da član 1. Ustava RS krši 
posljednju alineju Preambule Ustava BiH. 


Međutim, podnosilac je također naveo i članove II/4. i 1I/6. Ustava BiH tvrdeći da je 
član 1. Ustava RS u suprotnosti sa ovim odredbama. 


Član II/4. i član 11/6. Ustava BiH glase: 


"4. Nediskriminacija 


Uživanje prava i sloboda, predviđenih u ovim članovima ili u međunarodnim 
sporazumima navedenim u Aneksu | ovog ustava, obezbijeđeno je svim licima u 
Bosni i Hercegovini bez diskriminacije po bilo kojoj osnovi kao što su pol, rasa, boja, 
jezik, vjeroispovijest, političko i drugo mišljenje, nacionalno ili socijalno porijeklo, 
povezanost sa nacionalnom manjinom, imovina, rođenje ili drugi status." 


16. Implementacija 


Bosna i Hercegovina, i svi sudovi, agencije, vladini organi, i institucije kojima 
upravljaju entiteti ili koje djeluju u okviru entiteta, podvrgnuti su, odnosno primjenjuju 
ljudska prava i osnovne slobode iz stava 2.." 

Pitanje je, dakle, da li navođenje srpskog naroda u članu 1. Ustava RS i činjenica da 
se bošnjački i hrvatski narod ne navode uz srpski narod predstavlja diskriminaciju 
protivnu zabrani diskriminacije Ustava BiH. 


Ključni element u Ustavu BiH je zaštita ljudskih prava, i u vezi s ovim je zabrani 
diskriminacije dana posebna težina. Prema članu II/2. Ustava, Evropska konvencija 
o ljudskim pravima, koja u svom članu 14. zabranjuje diskriminaciju u uživanju prava 
zaštićenih Konvencijom, se direktno primjenjuje u Bosni i Hercegovini i ima prioritet 
nad svim ostalim zakonima. Nadalje, član 11/4. Ustava sadrži izričitu zabranu 
diskriminacije u  uživanju prava predviđenih članom II ili međunarodnim 
instrumentima koji su zaštićeni Ustavom. 


S obzirom na okolnosti u kojima je Ustav BiH bio donešen, lako je razumjeti zašto je 
posebna pažnja posvećena pitanju diskriminacije. Diskriminacija i netolerancija su 
bili uzroci tragičnih događanja u godinama koje su prethodile donošenju Ustava. 
Nadalje, ne može biti sumnje da je diskriminacija i dalje ostala ozbiljan problem u 
oba entiteta Bosne i Hercegovine, čak i nakon što je Ustav stupio na snagu. U ovom 
kontekstu, mora biti opravdano tumačiti pomenute odredbe Ustava na striktan način. 
Stoga, posebna pažnja se mora posvetiti svakoj ustavnoj ili zakonskoj odredbi koja 
bi se, u razumnim okvirima, mogla razumjeti kao ohrabrivanje ili odobravanje 
diskriminatornih praksi ili stavova. 


Zbog rata u Bosni i Hercegovini, velik broj ljudi je bio prisiljen da napuste svoje 
domove i da živi drugdje kao izbjeglice ili raseljena lica. Cijela struktura stanovništva 
u Bosni i Hercegovini se dramatično promijenila. Važan cilj Dejtonskog mirovnog 
sporazuma i napora za obezbjeđivanje trajnog mira i stabilnosti koji su mu slijedili, je 
povratak tih izbjeglica i raseljenih lica njihovim domovima. Ovaj cilj je jasno iskazan 
u članu 11/5. Ustava BiH. Svaka diskriminacija na etničkoj osnovi bi otežala 
postizanje ovog cilja. 


Član 1. Ustava RS je formulisan na neuobičajen način utoliko što stavlja jedne do 
drugih srpski narod s jedne strane, i sve građane Republike Srpske s druge. U 
stvari, ove dvije grupe ljudi se preklapaju, jer su većina Srba u Republici Srpskoj 
istovremeno i građani Republike Srpske. Istina je da navođenje svih građana 
uključuje one Bošnjake i Hrvate koji su građani Republike Srpske. Međutim, za 
razliku od Srba, Bošnjaci i Hrvati se ne označavaju kao narodi već kao građani, što 
znači da sa ustavnog stanovišta oni nisu u jednakoj ravni sa Srbima. 


Moglo bi se protivrječiti da bi, s obzirom da su Srbi, koji su trenutno većinsko 
stanovništvo na teritoriji Republike Srpske, bili većina — istina znatno manja — i prije 
izbijanja rata u Bosni i Hercegovini, bilo dopustivo navesti ih kao specijalnu 
kategoriju u članu 1. Ustava RS. Međutim, u prevladavajućim okolnostima, središnja 

odredba u Ustavu RS, prema kojoj se Republika Srpska čini prvenstveno entitetom 
srpskog naroda, će se vjerovatno protumačiti od onih Bošnjaka i Hrvata koji žive u 
Republici Srpskoj ili koji se žele tamo vratiti, kao indikacija da oni nisu prihvaćeni 
kao jednaki Srbima već da su, do neke mjere, viđeni kao građani drugog reda. 


Prema tome, u ovom pogledu, član 1. Ustava RS sadrži diskriminatorni element koji 
se ne može zanemariti. Ovaj član bi, također, mogao obeshrabriti izbjeglice i 
raseljena lica da se vrate i stoga je nesaglasan sa važnim ciljem Ustava BiH. 


Iz ovih razloga zaključujem da član 1. Ustava RS nije saglasan sa zabranom 
diskriminacije Ustava BiH. 


III - U pogledu člana 1. Ustava Federacije 


Član 1.1.(1) Ustava Federacije glasi: 


"Bošnjaci i Hrvati kao konstitutivni narodi, zajedno sa ostalima, i građani Bosne i 
Hercegovine sa teritorija Federacije Bosne i Hercegovine, ostvarujući svoja 
suverena prava, preoblikuju unutrašnju strukturu teritorije Federacije Bosne i 
Hercegovine definiranu Aneksom II Općeg okvimog sporazuma, tako da se 
Federacija Bosne i Hercegovine sastoji od federalnih jedinica sa jednakim pravima i 
odgovornostima." 


Na srpskom: 


"Bošnjaci i Hrvati kao konstitutivni narodi, zajedno sa ostalima, i građani Bosne i 
Hercegovine sa teritorija Federacije Bosne i Hercegovine, ostvarujući svoja 
suverena prava, preoblikuju unutrašnju strukturu teritorije Federacije Bosne i 
Hercegovine definisanu Aneksom II Opšteg okvirnog sporazuma, tako da se 
Federacija Bosne i Hercegovine sastoji od federalnih jedinica sa jednakim pravima i 
odgovornostima." 


Podnosilac smatra da ova odredba nije saglasna sa posljednjom alinejom 
Preambule Ustava BiH, te sa članom 1I/4. i članom 1I/6. tog ustava, utoliko što 
označava samo Bošnjake i Hrvate kao konstitutivne narode. 


Iz istih razloga, koji su već istaknuti u pogledu člana 1. Ustava RS (vidi pod II gore), 
smatram da posljednja alineja Preambule Ustava BiH ne sadrži normativno pravilo 
koje bi moglo voditi zaključku da član 1.1.(1) Ustava Federacije nije u saglasnosti sa 
ovom alinejom. 

Ostaje da se preispita da li je član 1.1.(1) Ustava Federacije diskriminatoran, 
odnosno da li krši član II Ustava BiH. 


Primjećujem da postoje određene razlike između člana 1.1.(1) Ustava Federacije i 
člana 1. Ustava RS. 


Prvo, prema formulaciji člana 1.1.(1) Ustava Federacije, njegova namjera je bila da 
opiše ustavnu promjenu do koje je došlo na teritoriji koja je činila Federaciju 
("Bošnjaci i Hrvati... zajedno sa ostalima, i građani Bosne i Hercegovine sa teritorija 
Federacije Bosne i Hercegovine... preoblikuju unutrašnju strukturu teritorije..."). Ovaj 
član ne govori da je Federacija entitet Bošnjaka i Hrvata i da će to ostati, već samo 
da su Bošnjaci i Hrvati ti koji su, zajedno sa ostalima, preoblikovali strukturu teritorije 
Federacije. 


Istina je da je Federacija sačinjena od teritorija sa većinskim bošnjačkim i hrvatskim 
stanovništvom. Međutim, iz istih razloga kao i u pogledu Ustava RS (vidi pod II 
gore), ne smatram ovo dovoljnim opravdanjem za navođenje samo Bošnjaka i 
Hrvata u Ustavu. 


Drugo, za razliku od člana 1. Ustava RS, član |.1.(1) Ustava Federacije koristi termin 
"konstitutivnih naroda", koji se također javlja i u Preambuli Ustava BiH. Ovo je termin 
koji, u svijesti mnogih ljudi, ima simboličko značenje i koji je emocionalno obojen, ali 
za koji se teško može reći da ima jasno i precizno značenje. U Ustavu Federacije, 
označavanje Bošnjaka i Hrvata kao konstitutivnih naroda bi trebalo da znači da su 
oni bili narodi koji su odigrali posebnu ulogu u stvaranju i razvijanju Federacije, ali 
ovo označavanje bi moglo prenijeti i ideju da je Federacija prvenstveno teritorija 
Bošnjaka i Hrvata. 


Istina je da Ustav Federacije izričito predviđa da sve izbjeglice i raseljena lica imaju 
pravo na slobodan povratak domovima svog porijekla (član ILA.3) i da sve osobe 
imaju pravo na povrat imovine (član ILA.4). Ipak, ukoliko bi jedna središnja odredba 
Ustava Federacije mogla u razumnim okvirima učiniti da se Federacija doima 
prvenstveno kao teritorija Bošnjaka i Hrvata, ovo bi moglo imati obeshrabrujući efekt 
na ostale, pogotovo na srpske izbjeglice i raseljena lica koji se žele vratiti u 
Federaciju, pa naglasak stavljen na Bošnjake i Hrvate time doprinosi sprječavanju 
realizacije važnog cilja Ustava BiH. 


Iz ovih razloga, zaključujem da ni član 1.1.(1) Ustava Federacije nije saglasan sa 
zabranom diskriminacije Ustava BiH. 
Sudija 
Ustavnog suda Bosne i Hercegovine 
Dr. Hans Danelius, s.r. 

84. PRESUDA MEĐUNARODNOG SUDA PRAVDE O GENOCIDU 
MEĐUNARODNI SUD PRAVDE 
GODINA 2007. 
2007. 
26. februar 
Opća lista 
Br. 91. 


26. februar 2007. 
SPOR KOJI SE ODNOSI NA PRIMJENU KONVENCIJE O SPREČAVANJU | 
KAŽNJAVANJU ZLOČINA GENOCIDA 
(BOSNA I HERCEGOVINA PROTIV SRBIJE I CRNE GORE) 


PRESUDA 


Prisutni: gđa HIGGINS, predsjednica; gosp. AL-KHASAWNEH, potpredsjednik; 
gosp. RANJEVA, SHI, KOROMA, OWADA, SIMMA, TOMKA, ABRAHAM, KEITH, 
SEPULVEDA-AMOR, BENNOUNA, SKOTNIKOV, sudije; gosp. MAHIOU, KREĆA, 
sudije ad hoc; gosp. COUVREUR, registrar. 


1) s deset glasova prema pet, 


Odbacuje prigovore sadržane u konačnim podnescima koje je dala Tužena strana u 
smislu da Sud nema nadležnost; i potvrđuje da on ima nadležnost na osnovu člana 
IX Konvencije o sprečavanju i kažnjavanju zločina genocida, da presudi u sporu koji 
je Republika Bosna i Hercegovina pokrenula pred ovim Sudom 20. marta 1993; 


ZA: Predsjednica Higgins; Potredsjednik Al-Khasawneh; Sudije Owada, Simma, 
Tomka, Abraham, Keith, Sepulveda-Amor, Bennouna; ad hoc sudija Mahiou; 


PROTIV: Sudije Ranjeva, Shi, Koroma, Skotnikov; ad hoc sudija Kreća; 


5) s dvanaest glasova prema tri, 

Konstatira da je vezano za genocid izvršen u Srebrenici u julu 1995, Srbija 
prekršila obavezu sprečavanja genocida prema Konvenciji o sprečavanju i 
kažnjavanju zločina genocida; 


ZA: Predsjednica Higgins; Potredsjednik Al-Khasawneh; Sudije Ranjeva, Shi, 
Koroma, Owada, Simma, Abraham, Keith, Sepulveda-Amor, Bennouna; ad hoc 
sudija Mahiou; 


PROTIV: Sudije Tomka, Skotnikov; ad hoc sudija Kreća; 


6) s četrnaest glasova prema jedan, 


Konstatira da je Srbija prekršila svoju obavezu prema Konvenciji o sprečavanju i 
kažnjavanju zločina genocida, pošto nije izručila Ratka Mladića, optuženog za 
genocid i saučesništvo u genocidu, radi suđenja pred Međunarodnim krivičnim 
tribunalom za bivšu Jugoslaviju i pošto na taj način nije u cijelosti sarađivala s tim 
Tribunalom; 


ZA: Predsjednica Higgins; Potredsjednik Al-Khasawneh; Sudije Ranjeva, Shi, 
Koroma, Owada, Simma, Tomka, Abraham, Keith, Sepulveda-Amor, Bennouna, 
Skotnikov; ad hoc sudija Mahiou; 


PROTIV: ad hoc sudija Kreća; 


7) s trinaest glasova prema dva, 


Konstatira da je Srbija prekršila svoju obavezu da se pridržava privremenih mjera 
koje je Sud naložio 8. aprila i 13. septembra 1993. u ovom sporu; budući da nije 
poduzela sve mjere koje su bile u njenoj moći da spriječi genocid u Srebrenici u julu 
1995; 


ZA: Predsjednica Higgins; Potredsjednik Al-Khasawneh; Sudije Ranjeva, Shi, 
Koroma, Owada, Simma, Tomka, Abraham, Keith, Sepulveda-Amor, Bennouna; ad 
hoc sudija Mahiou; 


PROTIV: Sudija Skotnikov; ad hoc sudija Kreća; 


8) s četrnaest glasova prema jedan, 


Odlučuje da Srbija mora odmah poduzeti efikasne korake u cilju osiguravanja punog 
poštivanja obaveze prema Konvenciji o sprečavanju i kažnjavanju zločina genocida 
u cilju kažnjavanja djela genocida, kako je definirano u članu II Konvencije, ili bilo 
kojih drugih djela zabranjenih članom III Konvencije i prebaciti osobe optužene za 

genocid ili za bilo koje od ostalih djela u Međunarodni krivični tribunal za bivšu 
Jugoslaviju i u potpunosti sarađivati s tim Tribunalom; 


ZA: Predsjednica Higgins; Potredsjednik Al-Khasawneh; Sudije Ranjeva, Shi, 


Koroma, Owada, Simma, Tomka, Abraham, Keith, Sepulveda-Amor, Bennouna, 
Skotnikov; ad hoc sudija Mahiou; 


PROTIV: ad hoc sudija Kreća; 


9) s trinaest glasova prema dva, 


Konstatira da, što se tiče obaveza navedenih u stavovima 5 i 7, zaključci Suda 
formulirani u tim stavovima, predstavljaju adekvatnu satisfakciju, te da spor nije 
takve prirode da bi bilo primjereno davanje naloga za plaćanje naknade u odnosu na 
kršenje na koje se poziva u stavu 5, niti za pružanje uvjerenja i garancija O 
neponavljanju. 

ZA: Predsjednica Higgins; Sudije Ranjeva, Shi, Koroma, Owada, Simma, Tomka, 
Abraham, Keith, Sepulveda-Amor, Bennouna, Skotnikov; ad hoc sudija Kreća; 


PROTIV: Potredsjednik Al-Khasawneh; ad hoc sudija Mahiou; 


Sačinjeno na engleskom i francuskom jeziku, pri čemu je engleski tekst mjerodavan, 
u Palati mira, u Hagu, ovog dvadeset šestog dana februara dvije hiljade sedme 
godine, u tri primjerka, od kojih će jedan biti deponiran u arhivu Suda, a ostala dva 
dostavljena Vladi Bosne i Hercegovine i Vladi Srbije. 


(Potpis) Rosalyn HIGGINS, 
Predsjednica 


(Potpis) Philippe COUVREUR, 
Registrar 

85. BOSNA NAM JE JEDINA NADA!" 


Prošao sam Bosnu uzduž i popreko i uverio se da Bosna nije višejezična 
sredina. U gradovima i selima ljudi govore istim jezikom, iako nas velikaši, proklete 
im duše, uporno ubeđuju da govorimo različitim jezicima i da su razlike među nama 
nepomirljive. Pritom, veoma je diskutabilno da li je Bosna i Hercegovina 
višenacionalna sredina. Odrednice Srbin, Hrvat i Bošnjak se mogu, sa gotovo 
stoprocentnom izvesnošću, koristiti kao sinonimi za versku pripadnost, umesto reči 
pravoslavac, katolik i musliman našeg jezika. 


ISTORIJSKI OSVRT Tokom istorije, u Bosni je uporno opstajao višereligijski 
suživot, dok je u Srbiji preovladavala jednoobraznost. U srednjevekovnoj Srbiji je 
zakon nalagao versku isključivost i netrpeljivost, jer vladajuća pravoslavna religija 
nije tolerisala postojanje drugih vera. U srednjevekovnoj Bosni su zajedno živeli 
katolici, pravoslavci i bogumili. Dok su u Raškoj besneli verski progoni, Bosna je 
prihvatila ljude različitih vera. Dok je Stefan Nemanja proganjao naše pretke, dobri 
Kulin im je pružao utočište. Ko je od našeg naroda tražio slobodu, taj je išao u 
Bosnu. U Raškoj su vladali samodržavlje i verski progoni. 


Tokom svoje vladavine muslimani su se ipak pokazali tolerantnijim od 
pravoslavaca. lako su krajem srednjeg veka muslimani na ove prostore došli kao 
zavojevači, jedna je činjenica nesporna-dozvolili su da druge vere postoje i da 
pravoslavne bogomolje vekovima ostanu čitave. Otomanski sistem religijskog 
pluralizma definitivno predstavlja civilizacijski iskorak u odnosu na versku isključivost 
nemanjićke Srbije. Uprkos tome, Srbi su u XIX veku, od svog ustanka do sticanja 
državnosti, uništili gotovo sve džamije na području tadašnje kneževine Srbije. Tako 
su u Užicu porušene 34 džamije, u Smederevu 24, a u Beogradu na desetine njih. 
Slično se ponovilo i tokom rata u Bosni. 


Bosna i Hercegovina je kolevka našeg zajedničkog jezika. Jezik 
srednjevekovne srpske države, koji poznajemo uglavnom preko vladarskih povelja i 
crkvenih spisa, prilično se razlikuje od današnjeg srpskog jezika. Jezik 
srednjevekovne Bosne i Huma, koji poznajemo preko natpisa sa stećaka, prilično je 
sličan jeziku kojim danas govorimo i uglavnom razumljiv bez prevođenja. Ovo 
nimalo ne iznenađuje uzme li se u obzir da je upravo hercegovački govor bečkim 
književnim dogovorom 1850. godine određen za zajednički književni jezik Srba i 


") Damjan Pavlica iz Beograda u "Oslobođenju" 6. marta 2012. godine objavio je svoj osvrt na 
civilizacijski značaj multikonfesionalne i multietničke Bosne i Hercegovine pod naslovom "Zašto 
volim Bosnu?". S obzirom da se tekst uklapa u moj koncept stavio sam ga u Prolegomenu moje 
knjige. Da bih jasnije istakao ideju za koju se autor u tekstu zalaže, u naslov sam stavio njegovu 
zadnju rečenicu u tekstu: "Bosna nam je jedina nada!" 

Hrvata (i drugih južnih Slovena), poznat kao srpsko-hrvatski jezik. Na hercegovskom 
govoru počiva čitava jezička reforma Vuka Karadžića, na temelju koje su nastali 
savremeni srpski, hrvatski, bosanski i crnogorski jezički standard. 


Bosna i Hercegovina je kolevka partizanskog otpora. Tokom Drugog 
svetskog rata Bosna i Hercegovina je predstavljala središte otpora nacionalističkom 
ludilu i međuetničkom istrebljenju. Dok su u Srbiji i Hrvatskoj preovladavale 
ekstremno nacionalističke snage, u Bosni su partizani uspešno vodili borbu protiv 
fašista i kvislinga za ponovno ujedinjenje raskomadane domovine. Igman, Kozara, 
Neretva, Sutjeska, Jajce, Drvar, samo su neki od toponima koji podsećaju na upornu 
borbu naših naroda u Bosni i Hercegovini. Možda je kobna greška partizana što su 
nakon oslobođenja uzeli Beograd, a ne višenacionalno Sarajevo, za glavni grad 
SFR Jugoslavije. 


RAT U BOSNI I HERCEGOVINI Nije tajna da je Srbija stvorila Republiku 
Srpsku, kada je 1992. godine poslala vojsku, specijalce i dobrovoljce, te nahuškala, 
naoružala i organizovala Srbe u Bosni i Hercegovini. Čitave oblasti jedne 
multikulturne države su vojskom zaposednute, etnički očišćene i proglašene 
srpskom teritorijom. Tzv. Republika Srpska, ta žalosna tvorevina koja pokušava da 
bude srpskija od same Srbije, pokazatelj je naše nezrelosti za zajednički život, 
poštovanje bližnjega i prihvatanje različitosti. Ovo patološko stanje je urodilo 
stravičnim progonima i pokoljima naše inoverne braće, koje istorija pamti kao 
bosanski genocid. 


Tokom rata su na teritorijama pod srpskom kontrolom džamije sistematski 
uništavane. Frapantan primer je Banja Luka, u kojoj su sve gradske džamije (njih 
šesnaest) uništene uz sadejstvo gradskih vlasti, iako u gradu nije bilo izravnih ratnih 
dejstava. S druge strane, u Sarajevu, koje je godinama bilo pod srpskom opsadom, 
iako neke srpske crkve jesu uništene (neke usled samog srpskog granatiranja), one 
nisu sistematski uništavane! 


U Bosni nije okončan rat, u Bosni je zamrznut sukob. Dovoljan je letimičan 
pogled na međuentitetske granice Bosne i Hercegovine da bismo videli da je to 
samo zaleđena linija fronta u bratoubilačkom građanskom" ratu. Rat u Bosni i 
Hercegovini nikada nije završen. Danas se vodi putem politike da bi sutra ponovo 
mogao oružano eskalirati. Bosni je potreban trajan, pravedan i održiv mir. TZv. 
dejtonski mir je suštinski nepravedan jer je zacementirao rezultate etničkog čišćenja 
nesrpskog stanovništva Višegrada, Zvornika, Bijeljine, Prijedora, Foče, Srebrenice i 
mnogih drugih gradova Bosne i Hercegovine. Tragičnim spletom događaja, 
Srebrenica danas pripada Republici Srpskoj. Srbija mora jasno osuditi zaposedanje 


") Napomena: U BiH nije bio građanski rat već agresija Srbije, Crne Gore i Hrvatske. Sam autor na 
jednom mjestu u svome tekstu kaže ,Srbija je pokušala da ubije Bosnu i Hercegovinu" (O.!.). 


196 


Prof. dr. Omer Ibrahimagić 


teritorije istrebljenjem, da bi pokazala da je raskrstila sa ideologijom širenja teritorije, 
koja je predugo usmeravala njenu unutrašnju i vanjsku politiku. Srbija zaista nema 
razloga da podržava Republiku Srpsku, taj ostatak njene nesrećne politike 1990-ih, 
naspram Sarajeva. 


Srbija je pokušala da ubije Bosnu i Hercegovinu. Ubijajući Bosnu, Srbija je 
ubijala i sebe, jer se ekstremizam iz Republike Srpske vraćao kao bumerang 
ubijajući građansku Srbiju. Nadam se da će Bosanci oprostiti našim potomcima. 
Takođe se nadam da naši potomci nikad neće oprostiti svojim precima. Neka nam 
drugi oproste naše ludilo. Mi sami sebi nikada ne smemo oprostiti. Ubili smo deo 
svog naroda u Bosni. 


CIVILIZACIJSKE PERSPEKTIVE Bosna i Hercegovina je otvorena 
mogućnost našeg zajedničkog života, pravoslavaca, katolika i muslimana istog 
jezika. Politička ideja Bosne i Hercegovine je načelo suživota naspram plemenske 
podeljenosti, verska trpeljivost naspram verske isključivosti. 


Mnogi građani Bosne i Hercegovine su dospeli u tužnu situaciju da pod 
uticajem huškačke propagande prezru svoju domovinu. Poznajem mnoge bosanske 
Srbe koji preziru Bosnu, a obožavaju Srbiju. Oni grdno greše. Kao pripadnik srpskog 
naroda, kao Srbin iz Srbije, poručujem mojim sunarodnicima, Srbima iz Bosne-Srbija 
nije vaša majka, vaša majka je Bosna. Nemojte prezirati zemlju naših otaca. U Bosni 
naš narod živi već vekovima. U srednjem veku, kada Srbija nije ni postojala, već 
samo vazalna kneževina Raška, naši preci su u kraljevini Bosni odolevali raznim 
moćnicima sa istoka i zapada. 


Bosna nikada nije bila u sastavu Srbije i, ukoliko ima pravde, nikada neće ni 
biti. Najmoćniji srpski srednjevekovni vladari, kao što su Stefan Nemanja i Dušan 
Silnik, nisu uspeli da uključe Bosnu u svoju državu. Vekovima kasnije, to nije pošlo 
za rukom ni Slobodanu Miloševiću. Srbija i ne treba težiti da osvaja i pripaja Bosnu, 
već da bude sa njom u zajednici na ravnopravnim osnovama. 


Srbija od Bosne treba da nauči različitost. Za razliku od Srbije, Bosna ima 
dugu tradiciju multikulturalnosti. Koncept bosanstva počiva na suživotu različitih 
verskih tradicija i ima kapaciteta da integriše ljude različitih etno-religijskih tradicija 
koji dele isti geografskih prostor. Koncept srpstva, nažalost, nema taj kapacitet, jer 
počiva na principu verske isključivosti. On je isključiv u svojoj biti ne samo prema 
drugim narodima već i prema sunarodnicima koji ne pripadaju pravoslavlju. Logičan 
proishod politike isključivosti je istrebljenje. Nije slučajno što je srpstvo definisao 
upravo episkop Njegoš u kontekstu istrebljenja domaćih muslimana (tzv. istraga 
poturica). Ovaj koncept deluje dezintegrativno čak i po samu Srbiju, onemogućujući 
joj da postane država svih svojih građana, odnosno moderna politička nacija. Stoga 
neki kritičari predlažu redefinisanje koncepta srpstva na principu integracije. 

Sarajevo često nazivaju balkanskim Jerusalimom, jer se u njegovom centru 
jedna do druge nalaze islamska, pravoslavna, katolička i jevrejska bogomolja. 
Beograd se, nažalost, ne može pohvaliti takvim poštovanjem svojih različitih nasleđa 
— beogradska sinagoga i džamija su skrivene i getoizirane, beogradski budistički 
hram, jedan od prvih u Evropi, odavno je zapušten i srušen. Pejzažom Beograda 
suvereno dominiraju isključivo pravoslavni hramovi. Beograd se uporno odriče 
sopstvene prošlosti — od nekadašnjih dvestotinjak džamija u Beogradu, opstala je 
samo jedna, a i ona je spaljivana. Izgleda da naš grad još nije dovoljno zreo da 
vidno istakne svoje različite tradicije. Da bi izrastao u istinsku metropolu, Beograd 
mora prihvatiti svoju različitost. 


Bosna je srce Balkana. Bosna i Hercegovina je geografsko, jezičko i etničko 
središte našeg naroda podeljenog religijom, dok su Hrvatska i Srbija zapadna i 
istočna periferija. Ukoliko se muslimani, katolici i pravoslavci našeg jezika odluče na 
suživot u Bosni i Hercegovini, to će se blagotvorno odraziti na sve susedne države. 


Zajednička Bosna i Hercegovina trenutno ne postoji. Varvari još od rata 
pokušavaju da raskomadaju Bosnu i Hercegovinu na zavađene etno-religijske 
entitete, predstavljajući politiku aparthejda i segregacije kao nešto poželjno. Od 
polovine višereligijske države je napravljena verski isključiva paradržava Republika 
Srpska. U ostalim delovima je uspostavljena prevlast Bošnjaka ili Hrvata. Stvarnost 
je premašila najluđa predviđanja sarajevskih nadrealista, uključujući izmišljanje 
novih jezika i podelu dece po nacionalnoj osnovi u vrtićima i školama. Izlaz iz 
ovakvog stanja treba tražiti u ukidanju ratnih entiteta i okretanju oblasnim 
autonomijama, nevezanim za nacionalnu pripadnost. Živela zajednička Bosna i 
Hercegovina, u čijim će se školama učiti jedan jezik, jer se jedan jezik govori u 
narodu. 

Velika je stvar što Bosna i Hercegovina još postoji. Kao jedina 
višenacionalna država na Balkanu, ona je trn u oku svim nacionalistima, posebno 
nakon raspada naše zajedničke države SFRJ. Neuspehom Jugoslavije pali smo 
jedan veliki ispit suživota. Za zajednički život nam je preostala još samo Bosna i 
Hercegovina. 


Bosna nam je jedina nada! 

BOSNA JE UNIKUM EVROPE 


U Evropi danas skoro da nema države koja više ili manje nije etnički, kulturno 
ili konfesionalno izmiješana". Sa multikulturnog i multietničkog stanovišta u Evropi, 
Bosni i Hercegovini su najbliže Švajcarska i Belgija, ali i u odnosu na njih Bosna je 
nešto posebno, unikum Evrope. Stoga nije slučajno da su prvaci SDS htjeli da 
zloupotrijebe tu činjenicu insistirajući na  konfederaciji, odnosno nacionalnoj 
kantonizaciji Bosne i Hercegovine, poput Švajcarske. Taj zahtjev je bio upućen 
prema svijetu da bi se prikrile stvarne namjere da se Bosna i Hercegovina anektira 
velikoj Srbiji. Najpovršniji uvid u ustavno ustrojstvo Švajcarske i Belgije ne ide u 
prilog zagovaračima podjele Bosne i Hercegovine po nacionalnim kantonima ili 
regijama. O tome će biti riječi u ovom tekstu. Svoju multietničku i multikulturnu 
složenost ove države nisu rješavale ratom, nego su u svoje ustave ugradile 
mehanizme demokratske parlamentarne procedure. Demokratija je pitanje 
procedure, a ne rata. 


Kanton označava svaku pojedinu državu koja ulazi u sastav švajcarske 
federativne republike. Dakle, riječ je o državama koje su se udružile u jednu 
složenu, saveznu državu. Švajcarska nije podijeljena na kantone, nego su se 
kantoni udružili u Švajcarsku. Komparativno ustavno pravo danas poznatih 
federativnih država u svijetu ne poznaje ni jednu drugu federaciju sastavljenu od 
kantona. Kantone ima samo Švajcarska konfederacija. To i ne čudi, jer su kantoni 
švajcarska politička tradicija. Svaka federacija ima neku svoju specifičnost, ali ni 
jedna nije nastala po uzoru na švajcarsku federaciju. U čemu je specifičnost 
švajecarske federacije, čiji model nije jednostavno preuzeti u konstituisanju novih 
federacija. Odgovor na ova pitanja lahko će se naći u švajcarskoj političkoj tradiciji i 
u demokratskoj političkoj kulturi njenih stanovnika. 


Krajem XIII stoljeća tzv. pra-kantoni (države) Uri, Schwyz i Unterwald zaključili 
su 1291. godine "vječiti savez" radi zajedničke borbe protiv Habsburga, koji su kao 
vladari Svetog rimskog carstva njemačke nacije gospodarili Srednjom Evropom. 
Ovim kantonima su se kasnije pridružili i drugi kantoni i njihov broj do početka XVI 
stoljeća porastao je na 13. Kantoni su bili povezani samo međusobnim ugovorima i 
nije postojao nikakav zajednički akt koji bi postavljao osnove državnopravne 
zajednice koja se od kraja XIV stoljeća počela nazivati konfederacijom. Osim 13 


9 Ovaj rad je napisan 11.08.1992. sa naslovom ,Bosna, Švajcarska i Belgija — slićnosti i razlike", 
poslat je predsjedniku Aliji Izetbegoviću da mu posluži za pregovore u Londonu i Ženevi. U ovoj knjizi 
ga objavljujemo pod gornjim naslovom da bi jače istakli historijsku razliku u odnosu na ove dvije 
zemlje koju Bosna treba sačuvati i ubuduće. 

kantona, u sastav konfederacije ulazila su i druga pridružena, zavisna područja, koja 
u to doba nisu imala status kantona, da bi ga dobila tek kasnije, početkom XIX 
stoljeća. Danas Švajcarska ima 20 kantona i 6 polukantona. Nezavisnost 
konfederacije bila je od strane velikih sila priznata Vestfalskim ugovorom o miru 
1648. godine. 


Kakve li historijske ironije. Švajcarska je dobila svoj prvi Ustav 1798. godine 
pod francuskom okupacijom za vrijeme Napoleonovih osvajanja. Tim Ustavom je 
proglašena tzv. Helvetska Republika. Pošto nije odgovarao švajcarskim prilikama taj 
Ustav zamijenjen je Ustavom iz 1802. godine, usvojenom na narodnom glasanju, što 
je postalo švajcarskom ustavnom tradicijom. S obzirom na postojanje stalnog 
sukoba između unitarista i federalista, Napoleon je 1803. godine donio tzv. Akt o 
posredovanju koji je predstavljao pravu zbirku ustava, i to Ustava federacije 
(Federalni akt) i 19 kantonalnih ustava. S Napoleonovim padom prestalo je važenje 
Akta o posredovanju. Na Bečkom kongresu 1815. godine velike sile donijele su 
odluku o pripajanju Švajcarskoj tri nova kantona (VALAIS, NEUCHATEL | GENEV), 
koji su do tada imali status zavisnih područja. Na traženje Svete alijanse, dvadeset 
dva kantona su poslije dosta natezanja 1815. godine zaključila Federalni pakt, kojim 
je u formi višestranog ugovora od svega 15 članova, regulisana ustavna materija. S 
obzirom na separatističke težnje (kantona u kojima je većina stanovništva govorila 
njemački jezik) koje su dovele čak i do kratkotrajnog građanskog rata kojom su 
prilikom federalne trupe skršile njihov otpor, početkom 1848. godine došlo je do 
ukidanja konfederalnog uređenja, koje je inače u praksi pokazivalo niz slabosti. 
Revidiran je Federalni akt i donesen novi Ustav kojim je Švajcarska postala 
federalno uređena zemlja. Međutim, zvanični naziv je, iz tradicionalnih političkih 
razloga, ostao i dalje Švajcarska konfederacija. Danas važeći Ustav Švajcarske 
donesen je 1974. godine koji je nekoliko puta mijenjan i dopunjavan. 


Za razliku od Švajcarske, koja je nastala ugovornim udruživanjem više 
kantona (država), državnopravni razvoj Bosne i Hercegovine imao je sasvim 
drugačiji historijski tok. Bosna i Hercegovina imala je svoju državu u vrijeme kada 
Švajcarska nije ni postojala. Prvi pisani dokumenat o postojanju države Bosne 
datiran je 1189. godine, kada je njen vladar ban Kulin pismenim dokumentom 
garantovao Dubrovčanima sigurnost trgovine u svojoj državi. U vrijeme kada su 
švajecarski kantoni bili međusobno povezani ugovorom bez osnovnog 
državnopravnog akta od XIII do XVI stoljeća, Bosna je bila država, jedna od najjačih 
kraljevina na ovim prostorima, koju su respektovali i njeni susjedi i Vatikan. 


Okupacijom Bosne 1463. godine Turska ju je priključila u sastav svoje 
imperije, a Bosna je izgubila svoju državnopravnu samostalnost. Međutim, za čitavo 
vrijeme turske okupacije Bosna je bila zasebna političko-administrativna jedinica 
(jedna od provincija turske imperije). S obzirom na apsolutnu vlast sultana i 

centralne izvršne vlasti Bosna nije imala autonomne političke vlasti, kao što je nisu 
imale ni druge turske provincije. Dolaskom Austrougarske u Bosnu, po mandatu 
Berlinskog kongresa 1878. godine, Bosna i Hercegovina dobija status separatne 
pokrajine pod neposrednom upravom izvršne vlasti u Beču, a od 1910. godine sa 
svojim Saborom i Vladom, koji su bili strogo kontrolisani iz Beča. Poslije propasti 
Austrougarske ostala je Bosna i Hercegovina kao integralna teritorija u svojim 
historijskim granicama utvrđenim Karlovačkim mirovnim ugovorom 1699. godine 
između Turske i Austrije. Bosanskohercegovačko predstavničko tijelo je svojom 
odlukom i voljom 1918. godine pristupilo u sastav nove države Kraljevine Srba, 
Hrvata i Slovenaca. Tzv. Vidovdanski ustav iz 1921. godine, prvi Ustav nove države, 
Bosni i Hercegovini garantovao je cjelovitost njene teritorije, sve do uvođenja 
Aleksandrove diktature 1929. godine, kada je podijelio Kraljevinu Jugoslaviju na 
banovine, kojom prilikom je razbijena teritorijalna cjelovitost Bosne i Hercegovine na 
četiri banovine (PRIMORSKU, VRBASKU, ZETSKU | DRINSKU). Time je Bosna i 
Hercegovina prvi put u svojoj višestoljetnoj historiji bila teritorijalno razbijena od 
strane velikosrpske politike. Tom naumu se velikosrpskoj politici 1939. godine 
pridružila i velikohrvatska politika sporazumom Cvetković — Maček, kojim su srezovi 
sa većinskim hrvatskim stanovništvom, u odnosu na srpsko, priključeni tzv. 
Hrvatskoj banovini. Ovu političku nagodbu velikosrbi i velikohrvati napravili su mimo 
tada bošnjačkog naroda. Današnji rat u Bosni i Hercegovini i tajne nagodbe između 
Hrvatske i Srbije o podjeli Bosne i Hercegovine su reminiscencija političkih nagodbi 
iz 1939. godine, opet mimo i protiv volje bošnjačkog naroda, kao i bosanskih Srba i 
bosanskih Hrvata koji žele da žive u svojoj jedinoj domovini Bosni i Hercegovini. Ova 
nepravda učinjena 1939. godine, uskoro je ispravljena u Narodno-oslobodilačkom 
ratu 1941 - 1945. godine, kada su tri naroda koji žive zajedno: Bošnjaci, Srbi i Hrvati 
na zasijedanju svojih predstavnika (ZAVNOBIH) 25. novembra 1943. godine Bosni i 
Hercegovini povratili njen teritorijalni integritet i državnost u formi zasebne federalne 
jedinice u okviru nove jugoslovenske federacije koja je potrajala do 1992. godine 
kada se raspala na nove nezavisne države: Sloveniju, Hrvatsku, Bosnu i 
Hercegovinu i Makedoniju. SFRJ je prestala državnopravno da postoji, a od ranijih 
njenih republika međunarodnopravno priznanje dobile su Slovenija, Hrvatska i 
Makedonija (15.1.1992.), a Bosna i Hercegovina 6. aprila 1992, a SR Jugoslavija 
(Srbija i Crna Gora) još nije dobila međunarodnopravno priznanje. 


Ovaj kratak historijski pregled državnopravnog razvoja Švajcarske i Bosne i 
Hercegovine pokazuje da su kantoni (države) u Švajcarskoj rezultat historijskog 
nastanka i razvoja i da su primjereni tlu na kome su nastali. Njihovi interesi su bili da 
se ugovorom udruže u federalnu državu Švajcarsku. Uvođenje nacionalnih kantona 
(država) u Bosni i Hercegovini nasilno bi, dakle, neprimjereno našem tlu, razbijalo 
jednu prirodnu historijsku multietničku zajednicu svojim suživotom izmiješanu sa tri 
naroda: Bošnjaka, Srba i Hrvata, koji su svojom historijskom sudbinom osuđeni na 

suživot jednih s drugim. Bosanski narod je nakon 529 godina doživio ispravljanje 
istorijske nepravde time što je njegova država ponovo dobila međunarodnopravni 
legitimitet međunarodnopravnim priznanjem i uključivanjem u ravnopravnu zajednicu 
država, prijemom u Organizaciju ujedinjenih nacija. 


Upoznajući se sa historijskim nastankom švajcarske federacije u kojoj žive 
Nijemci, Francuzi, Italijani i Retoromani, vidjeli smo da bi primjena nacionalnog 
principa u obrazovanju kantona bio anahronizam i za srednji vijek. Većina 
švajcarskih kantona nastalih u srednjem vijeku nisu bili etnički čisti, oni i danas 
čuvaju svoje nekadašnje područje, to su tradicionalna staništa. Zašto tu tradiciju ne 
poštivati i u Bosni i Hercegovini. Zato su prije svega pozvani bosanski Srbi, bosanski 
Hrvati i Bošnjaci. U nekim švajcarskim kantonima živi većinsko njemačko 
stanovništvo, kao i francusko i italijansko, ali ni jedan od tih kantona sebe ne naziva 
nacionalnim kantonom. U 12 kantona i 6 polukantona nastanjeno je njemačko 
stanovništvo između 77% i 96%; u 4 kantona preovlađuje francusko stanovništvo 
između 65% i 74%; jedan kanton je pretežno italijanski sa 86%; dva kantona su 
dvojezička, francusko-njemački i najzad, jedan trojezički, njemačko-italijanski- 
retoromanski. Nijedan kanton, dakle, nije nacionalan, ali jeste više ili manje 
dvojezičan i u jednom slučaju trojezičan. lako postoje velike razlike u ovim jezicima, 
nigdje nema zahtjeva za jednojezičkom čistoćom, da se nasilno isele stanovnici koji 
govore manjinskim jezikom u "svoj" jezički kanton. Ali Evropa rješava takve 
probleme na evropski demokratski način, a srpski rasisti i fašisti to hoće da riješe 
ratom, prinudnim iseljenjem i fizičkom likvidacijom stanovnika druge nacije, iako za 
razliku od kantona u Švajcarskoj, govore istim jezikom (srpski, bosanski i hrvatski). 
To se naziva barbarski način rješavanja političkih pitanja. 


Slično Švajcarskoj, u Bosni i Hercegovini u kojoj je nacionalno izmješano 
stanovništvo, nema ni jedne opštine za koju bi se moglo reći da je čine 100% 
stanovnici jedne nacije. Tom procentu su, prema posljednjem popisu stanovništva iz 
1991. godine, najbliže četiri opštine iz zapadne Hercegovine sa hrvatskim 
stanovništvom: Grude (99,9%), Posušje (99,5%), Široki Brijeg (99,2%) i Čitluk 
(98,9%), zatim dvije sa srpskim stanovništvom: Bosansko Grahovo (95,5%) i Drvar 
(97,3%), a sa bošnjačkim stanovništvom samo Cazin (97,6%). Dakle, od 109 
opština u Bosni i Hercegovini samo bi se za sedam moglo reći da imaju 
jednonacionalno stanovništvo, a srpski nacionalisti, rasisti_ i fašisti hoće 
jednonacionalni kanton. Očigledno je da oni neće kanton švajcarskog tipa, to je 
samo bacanje prašine u oči Evropi i svijetu, oni hoće 75% teritorije Bosne i 
Hercegovine pripojiti velikoj Srbiji alijas tzv. Saveznoj Republici Jugoslaviji. To je 
prava istina SDS zahtjeva da se Bosna i Hercegovina kantonizira po ugledu na 
Švajcarsku. 

Tek nakon višegodišnje nacionalističke euforije koja je bila zahvatila Belgiju 
prije dvije decenije, Belgija je u svoj Ustav unijela odredbe, ne o podjeli Belgije na 
regione, nego da se Belgija sastoji od tri regiona: valonskog (francuski jezik), 
flamanskog (holandski jezik) i briselskog (francuski i holandski jezik). Belgija je pri 
određivanju regiona vodila računa o historijskom i geografskom kriteriju. Regioni su 
već bili jednonacionalni, odnosno jednojezički i briselski dvojezički. Valonija i 
Flandrija postojale su kao geografske i historijske teritorije i prije nego što je na ovim 
prostorima i postojala država pod imenom Belgija. Za Brisel kao region odlučujuća je 
bila činjenica da je prijestonica Belgije, dakle grad i Flamanaca i Valonaca i drugih 
naroda koji naseljavaju Belgiju, na primjer Njemaca, koji na granici prema Njemačkoj 
imaju i svoj zaseban jezički region, kao i da su u Briselu ravnopravno u upotrebi i 
francuski i holandski jezik. Prema Ustavu ovi regioni nisu zasebne političko- 
administrativne jedinice Belgije. Ustavom se ne uređuje njihov ustavno-pravni 
položaj, nego je predviđeno da se zakonom uredi pitanje regionalnih organa i 
njihova nadležnost. Belgijski Ustav uređuje da se Belgija dijeli na pokrajine, koje 
taksativno nabraja, kao političko-administrativne i teritorijalne jedinice u kojima se 
organizuje i vrši politička vlast, pored vlasti koju vrše centralni državni organi Belgije 
i vlasti opština kao političkih i lokalnih jedinica. U Belgiji težište decentralizovane 
političke vlasti nije u nacionalnim regionima (iako su etnički čistiji nego što bi to bili 
nacionalni regioni u Bosni i Hercegovini) već u pokrajinama. 


U pogledu uticaja na političko odlučivanje u Belgiji nije u prvom planu 
nacionalni već jezički kriterij. Valonci i Flamanci, ma koliko se između sebe 
razlikovali nacionalno i jezički, prije svega su Belgijanci. To je sticaj historijskih 
okolnosti. Šta bi bilo danas sa Evropom kada bi Francuzi, Nijemci, Holanđani i dr. 
narodi tražili da žive svi u jednoj državi. Evropa je našla mehanizam po kome će se 
nacionalne grupe identifikovati, a to je jezička identifikacija i zbog toga nema tako 
jako izraženih problema sa nacionalnim manjinama kao što ih ima na Balkanu. Zbog 
toga te jezičke grupe nisu iskompleksirane, jer uživaju sva ljudska i građanska prava 
koja mogu da imaju državljani svake od evropskih država, neovisno kojim jezikom 
govore. Jedan stanovnik Ženeve koji govori francuski jezik nije manje vrijedan što 
nije Francuz, već je Švajcarac i takvih primjera bi se moglo navesti mnogo. S 
obzirom na jezik kojim govore, imali bi više razloga da teže ka svojim maticama, 
nego u našem slučaju gdje se doskora govorilo jednim jezikom: srpsko-hrvatskim, 
odnosno hrvatsko-srpskim. 


Kao što smo vidjeli, u Belgiji postoje Flamanci, narod koji govori holanskim 
jezikom i Valonci, narod koji govori francuskim jezikom. Činjenica da oni žive u 
zasebnim regionima, kao i u briselskom regionu, nije dovela do toga da se u 
belgijskom parlamentu obrazuje flamanska nacionalna grupa i valonska nacionalna 
grupa, jer su oni svi, najprije Belgijanci. Ali se nije mogla zanemariti historija, 
kulturni, odnosno jezički identitet naroda u ovim regionima, ali i činjenica da narod 

jedne države govori dva različita jezika. U Belgiji, jezik je bio ona vododjelnica po 
kojoj se Belgijanci razlikuju, ali istovremeno i identifikuju kao Belgijanci. U jeziku je 
koncentrisana njihova politička i kulturna historija po kojoj se razlikuju, ali i 
identifikuju kao grupa (nešto slično kao kod naših Slovenaca). Jezik je davao 
obilježje njihovog zasebnog duhovnog bića, koje je težilo za zasebnom političkom i 
kulturnom artikulacijom interesa svake jezičke grupe. Po toj osnovi u Ustavu Belgije 
zapisano je da Belgija obuhvata četiri jezička regiona: region francuskog jezika, 
region holandskog jezika, dvojezički region prijestonice Brisela i region njemačkog 
jezika. 


Belgija kao ustavna monarhija izgradila je primjeran parlamentarni 
demokratski politički sistem. U parlamentarnim demokratijama politički interesi 
artikuliraju se kroz višepartijski sistem. Pošto u Belgiji građani govore različitim 
jezicima, a pripadaju različitim političkim a ne nacionalnim partijama, bilo je potrebno 
da se stanovnicima koji govore jednim jezikom, neovisno od njihove partijske 
pripadnosti, omogući i da svoje političke, kulturne (nacionalne) interese artikuliraju, 
kao jezičke grupe u parlamentu. Narodi koji žive u Belgiji i sebe smatraju 
Belgijancima, nisu htjeli da uđu u parlament pod firmom "nacionalne" političke partije 
ili neke "jezičke" političke partije, već su ušli u parlament sa političkim partijama 
građanskog obilježja. Ušli su u parlament kao politički građanin a ne kao politički 
Valonac, Flamanac. On kao građanin Belgije govori holandski, francuski i njemački 
jezik, a na jeziku je zasnovano njegovo duhovno biće. Zato pripadnik jedne jezičke 
grupe ima interes da se Ustavom urede takvi mehanizmi u parlamentu koji će mu 
omogućiti da u odluke parlamenta ugradi i svoje interese koji proizilaze iz posebnog 
jezika. 


U tu svrhu Ustavom Belgije je uređeno da jezičke grupe u parlamentu imaju 
pravo, ukoliko će nacrtom ili prijedlogom zakona biti nanešena ozbiljna šteta 
odnosima među kulturnim zajednicama, obrazloženim prijedlogom potpisanim 
najmanje od tri četvrtine članova jedne jezičke grupe, a prije konačnog glasanja na 
javnoj sjednici, tražiti da se odloži odlučivanje. U tom slučaju parlamentarni postupak 
se obustavlja i prijedlog dostavlja Ministarskom savjetu koji u roku od 30 dana daje 
svoje obrazloženo mišljenje o prijedlogu i poziva dom u pitanju da se izjasni bilo o 
tom mišljenju, bilo o nacrtu ili prijedlogu, odnosno njihovim izmjenama. Ovaj 
postupak članovi jedne jezičke grupe mogu da primijene samo jedanput povodom 
nekog nacrta ili prijedloga zakona, dakle, nema mogućnosti za blokadu rada 
domova parlamenta. Treba napomenuti da je kod glasanja jezičkih grupa Ustavom 
predviđena kvalifikovana većina od najmanje dvije trećine datih glasova. 


S obzirom da u Belgiji postoje tri kulturna entiteta bazirana na holandskom, 
francuskom i njemačkom jeziku, Ustavom je uređeno da Belgija obuhvata tri kulturne 
zajednice: francusku, holandsku i njemačku. Svaka zajednica ima ovlašćenja koja 

su joj data Ustavom ili zakonima donijetim na osnovu Ustava. U dijelu Ustava kojim 
je uređena organizacija i funkcionisanje vlasti, pored predstavničkog doma i senata, 
ustanovljena su i tzv. kulturna vijeća. Postoji kulturno vijeće za francusku kulturnu 
zajednicu koja obuhvata članove francuske jezičke grupe u oba doma parlamenta, 
kulturno vijeće za holandsku kulturnu zajednicu koja obuhvata članove holandske 
jezičke grupe, takođe oba doma parlamenta i kulturno vijeće njemačke jezičke grupe 
čiji se sastav i nadležnost uređuje zakonom. Ovo iz razloga što su odredbe Ustava o 
njemačkom kulturnom vijeću donesene kasnijom ustavnom revizijom. Ustavom je 
utvrđena nadležnost kulturnih vijeća da svojim dekretom odlučuju: u kulturnoj 
materiji, nastavi i saradnji. Zatim, Ustavom je utvrđena isključiva nadležnost 
kulturnih vijeća (parlament je isključen iz odlučivanja) u materiji upotrebe jezika Za: 
administrativne poslove, nastavu u ustanovama koje javni organi obrazuju, 
subvencionišu ili priznaju, zatim uređuju odnose poslodavaca i osoblja u tim 
ustavnovama, kao i akte i dokumenta preduzeća čije vođenje i izdavanje zahtijevaju 
zakoni i propisi. Važno je istaći da ovi dekreti imaju snagu zakona. Finansiranje 
kulturnih vijeća predviđeno je da se vrši iz budžeta države. 


Zašto mislim da bi ovaj belgijski model "jezičkih grupa u parlamentu" mogao 
da bude prenesen u ustavno uređenje Bosne i Hercegovine. Sticajem historijskih 
okolnosti u Belgiji postoje tri kulturne zajednice na jezičkoj osnovi, u Bosni i 
Hercegovini postoje tri kulturne zajednice na nacionalnoj osnovi: bošnjačka, srpska i 
hrvatska. Svaka zajednica bi imala ovlašćenja uređena u Ustavu ili zakonima 
donesenim na osnovu Ustava. U tom smislu bi Ustavom bila ustanovljena i kulturna 
vijeća, kao dio ustavne republičke, odnosno državne vlasti sa sličnim ovlašćenjima, 
a s obzirom na naše prilike, i širim ovlašćenjima od onih koja imaju kulturna vijeća u 
Belgiji. Pored ovih kulturnih zajednica i kulturnih vijeća, prema belgijskom modelu, 
umjesto jezičkih grupa u belgijskom parlamentu, u republičkoj skupštini bi se mogle 
uspostaviti tzv. "nacionalne grupe" od članova republičkog parlamenta. Prihvatanjem 
ovog belgijskog modela identiteta stanovnika koji govore jednim jezikom, u našem 
slučaju identiteta stanovnika koji pripadaju određenoj naciji, ne bi značilo prosto 
prekalemljivanje tuđeg iskustva i organizacije, već prosto afirmacija nacionalnog, 
političkog i kulturnog interesa na jedan građanski način, u parlamentu, umjesto 
ratom i nasiljem. Ovaj model evropskog rješenja ustavnog uređenja Bosne i 
Hercegovine ima svoje historijsko utemeljenje u bosanskoj tradiciji i političkoj kulturi 
veoma dugog suživota tri njena naroda. Ovaj suživot je učinio od Bosne i 
Hercegovine, jedan evropski poželjan model zajednice, kojem Evropa danas teži, a 
to je multinacionalna, multikulturna i multireligijska zajednica. To je zajednica u kojoj 
nacionalni i kulturni entiteti ne gube svoju specifičnost, a istovremeno svi zajedno 
stvaraju jednu političku zajednicu, državu, u kojoj je prepoznatljivo duhovno biće 
njenog građanina, kao političkog subjekta, što ga nazivamo bosanskim duhovnim 
bićem, što će u novom Ustavu biti pravno izraženo kroz BH državljanina (Bosanca). 

Šta bi Bosna i Hercegovina dobila prihvatanjem belgijskog modela jezičkih 
(nacionalnih) struja u parlamentu. Prvo, bila bi bliža opciji građanske države. 
Stanovnici Bosne i Hercegovine u političkom smislu neće se razlikovati samo po 
nacionalnoj pripadnosti, već prije svega po političko-partijskoj pripadnosti. Građani 
će biti svi jednaki pred zakonom, neće se vrijednovati po naciji, rasi i vjeri. To je 
pretpostavka za njihovo političko organizovanje: ne po nacionalnom, rasnom i 
vjerskom principu, već po ljudskom i građanskom principu što znači artikuliranje 
političke volje čovjeka i građanina kao individue, = političkog subjekta u 
višestranačkom parlamentarnom sistemu. Drugo, ovaj model daje mogućnost da se 
u zakonodavnoj vlasti, kao i izvršnoj i sudskoj, mehanizmima parlamentarne 
demokratije izraze i specifičnosti nacionalnih (jezičkih) i kulturnih posebnosti svakog 
naroda koji živi na ovom tlu. U tom slučaju treba uvažavati činjenicu da na ovim 
prostorima žive ravnopravno Bošnjaci, Srbi i Hrvati, a takođe i pripadnici drugih 
naroda. S obzirom na nacionalnu izmiješanost stanovništva, a i želju mnogih 
stanovnika ove republike da se "nacionalno" izjasne kao Bosanci (popisom 
stanovništva iz 1991. godine više od 35% stanovništva se izjasnilo da želi govoriti i 
pisati bosanskim jezikom) treba urediti i tu mogućnost. 


Za razliku od Belgije u kojoj su jače izražene jezičke i kulturne razlike, u Bosni 
i Hercegovini jače su izražene nacionalne i kulturne razlike. Zato bi se u republičkoj 
skupštini njeni članovi umjesto u "jezičke grupe" konstituisali u "nacionalne grupe" 
(klubove) kada smatraju da je neophodno u skupštini otkloniti ozbiljnu štetu kojom bi 
se narušila ravnopravnost nacionalnih (kulturnih) zajednica. U slučajevima, kada je 
to Ustavom propisano ove nacionalne grupe bi bile organizovane i funkcionisale bi 
kao vijeća kulturnih zajednica sa zakonodavnim ovlašćenjima, kao što je slučaj sa 
jezičkim grupama u belgijskom parlamentu. Prihvatanjem ovog modela činilo bi se 
izlišnim Vijeće naroda kao drugi dom republičke skupštine. Međutim, moglo bi se 
razmišljati o tome da drugi dom bude Vijeće regija. Argumentacija za ovakav drugi 
dom skupštine je da se u parlamentu artikuliraju i interesi regija. U tom slučaju, kao 
u belgijskom senatu, jednu polovinu poslanika birali bi građani neposredno, a drugu 
regionalne skupštine. Članovi ovog doma bi također odgovarali narodu, a ne 
regionalnim skupštinama. 


Kao što smo vidjeli u Švajcarskoj, u kojoj stanovnici govore francuski, 
njemački, italijanski i retoromanski (domorodački) jezik, kantoni (države) nisu 
organizovani po kriteriju jezika, odnosno jezičke pripadnosti, nego po kriteriju 
historijski formiranih područja. Tako su i mogli stvoriti autohtone teritorijalne 
političko-administrativne jedinice kantone (države) i obrazovati jednu složenu 
zajednicu država - Švajcarsku i da se svi nacionalno osjećaju Švajcarcima, iako 
govore različitim jezicima. 

Ustav Belgije koji nam u ovom radu služi kao model za ustavno uređenje 
Bosne i Hercegovine, u slučaju teritorijalne podjele Belgije na  političko- 
administrativne jedinice (koje se zovu pokrajine) nije primjenio etnički princip, već 
historijski, geografski, ekonomski, prometni, a prije svega se držao tradicionalno 
formiranih područja. Belgijski Ustav je samo konstatovao da se Belgija "sastoji od tri 
regiona: valonskog regiona, flamanskog regiona i briselskog regiona", kao što bi 
bosanski Ustav mogao utvrditi da se Bosna i Hercegovina sastoji od srednje Bosne, 
Hercegovine, istočne Bosne, sjeverne Bosne, Bosanske Krajine i slično. 


Kad se savremeni svijet drži svoje tradicije (bolje rečeno svoje duhovnosti) 
prilikom teritorijalne podjele, zašto je se ne bi držali i narodi Bosne i Hercegovine. 
Očigledno je da teritorijalne podjele unutar država po nacionalnom kriteriju nisu 
evropski koncept, nego plemenski, a znamo u koje vrijeme su živjela plemena. Ono 
što je neprincipijelno u politici Srbije i Hrvatske u odnosu na Bosnu i Hercegovinu je 
što za bosanske Srbe i bosanske Hrvate traže pravo na samoopredjeljenje i 
stvaranje nacionalnih kantona (država) u Bosni i Hercegovini, odnosno konfederalno 
uređenje. Poznato je da Srbija nije pristala da se Jugoslavija transformiše u 
konfederaciju, a ne pristaje ni da Albancima na Kosovu, Bošnjacima u Sandžaku i 
Mađarima u Vojvodini garantuje minimum političke autonomije, a za bosanske Srbe 
traži državu sa međunarodno pravnim priznanjem. Hrvatska Srbima u Hrvatskoj 
odbija da garantuje političku autonomiju, a za bosanske Hrvate traži kanton 
(državu). Iza takvih zahtjeva ne stoji briga za bosanske Srbe i bosanske Hrvate, jer 
oni su kroz historiju znali voditi računa o svojim interesima, jer su to politički 
obrazovani narodi, nego se kriju nacionalni imperijalni programi stvaranja Velike 
Srbije i Velike Hrvatske. 


Ove dvije države koriste se trenutkom rušenja komunističkih režima u 
Evropi, da u procesu stvaranja novog međunarodnog poretka nešto teritorijalno 
ušićare. Srbija ono što je propustila bosansko-hercegovačkim ustankom 1875. 
godine, hoće da nadoknadi na Konferenciji o Jugostaviji, a Hrvatska joj u tome 
asistira ne bi li i ona nešto teritorijalno ušićarila. Cilj i Srbije i Hrvatske je, već kad 
nisu uspjeli bosanske muslimane "nacionalno" osvijestiti da budu Srbi odnosno 
Hrvati, da ih unište kao narod i da nestanu sa ovog prostora. Samo što su metode 
različite: Srbija to čini ratom i fizičkim istrebljenjem Bošnjaka, a Hrvatska želi da 
ubijedi svijet kako je Bosna i Hercegovina tvorevina Turske, kao da Bosne i 
Hercegovine nije bilo i prije Turske. Zaboravlja se da je Bosna imala svoju državu u 
vrijeme kada su je Srbi na Kosovu 1389. godine izgubili, a Hrvati su je izgubili još 
ranije 1102. godine. A Bosna je izgubila svoju državu tek 1463. godine. Kao što je 
poznato Bosna i Hercegovina je kao jedinstvena država međunarodnopravno 

priznata 6. aprila 1992. godine odlukom Evropske zajednice i prijemom u OUN. 
Srbiji, zbog agresije na Bosnu i Hercegovinu tek predstoji borba za međunarodno 
priznanje. 


Dakle, kada je riječ o historiji i tradiciji, kada je riječ o bosanskom duhovnom 
biću, Bosna i Hercegovina je integralna i teritorijalno nedjeljiva po nacionalnom 
kriteriju. Zahtjevi za teritorijalnom podjelom na nacionalne kantone (države) 
inspirisani su iz Srbije i Hrvatske, da bi bilo lakše kasnije anektirati te teritorije Velikoj 
Srbiji i Velikoj Hrvatskoj. Srpske i hrvatske nacionaliste ne interesuju istorijske 
činjenice, a one upravo idu u prilog teritorijalnog jedinstva bosanske države. 


Međutim, Srbija i Hrvatska, koja jedna drugu podržavaju u teritorijalnim 
pretenzijama prema Bosni i Hercegovini, tvrdoglavo jurišaju na njene historijske 
teritorije. Kad jedan od hrvatskih intelektualaca iz Sarajeva nedavno kaže da ne 
treba praviti negativnu paralelu između Srbije i Hrvatske, onda on ili nije razumio 
fizički zakon "spojenih sudova" ili traži odstupnicu za politiku Hrvatske u Bosni i 
Hercegovini. Zaboravio je ko je podigao sa poda grogiranog Miloševića poslije 
studentskih demonstracija 9. marta 1991. godine. Bila paralela ili ne bila, činjenica 
je da Srbija i Hrvatska hoće podjelu Bosne i Hercegovine na nacionalne kantone 
preko leđa trećeg bosanskog naroda: Bošnjaka. Bosna i Hercegovina bez Bošnjaka 
kao trećeg ravnopravnog naroda, bila bi periferna provincija Srbije i Hrvatske, njihov 
"crni vilajet" kao što je i bila za Kraljevine Jugoslavije. Zato Republiku Bosnu i 
Hercegovinu treba da brane sva tri njena naroda, jer, u suprotnom, svi će biti 
gubitnici. 

Zato mislim da je koncept sadržan u Platformi Predsjedništva, da se Bosna i 
Hercegovina teritorijalno podijeli u četiri regije: sarajevsku, banjalučku, tuzlansku i 
mostarsku, sa mogućnošću da se obrazuju i nove regije, zasnovane na historijski 
nastalim područjima, čime bi se primijenili savremeni evropski kriteriji političko- 
administrativne podjele naše države. Argumenat za ovakav pristup jeste i činjenica 
da se o ovim kriterijima vodilo računa i kada je vršena teritorijalna podjela poslednjih 
pedeset godina, kada je Bosna i Hercegovina bila zasebna federalna jedinica u 
sastavu SFRJ. Prema Zakonu o narodnim odborima 1945. godine Bosna i 
Hercegovina bila je podijeljena na okruge: sarajevski, travnički (zenički), banjalučki, 
dobojski, bihaćki, mostarski i tuzlanski. Ova podjela je važila do 1949. godine kada 
je donesen novi Zakon o narodnim odborima kojim su ukinuti okruzi, a umjesto njih 
organizovane četiri oblasti: sarajevska, banjalučka, tuzlanska i mostarska. Ova 
podjela je važila do 1952. godine, kada je uvedena teritorijalna podjela naše 
republike samo na općine i srezove. Sedamdesetih godina uvedena je samo podjela 
na općine (109 općina) i podjela na sedam privrednih regiona (privrednih komora), 
koja se u svemu podudarala sa prvom podjelom 1946. godine na okruge koji su 
predstavljali teritorijalne političko-administrativne jedinice. 

S obzirom da u Republici Bosni i Hercegovini živi nacionalno izmiješano 
stanovništvo, najbolje bi odgovarala takva teritorijalna političko-administrativna 
podjela koja bi respektovala slijedeće kriterijume: historijske, geografske, 
ekonomske, prometne i ekološke koji će odgovarati i zadovoljavati interese 
stanovništva neovisno kojoj nacionalnosti pripadalo. Uz uvažavanje navedenih 
kriterija predlažem, zavisno od toga hoće li biti šira ili uža decentralizacija državnih 
funkcija, regionalnu podjelu na oblasti ili okruge. Ako se napravi politički dogovor za 
užu decentralizaciju državnih funkcija, predlažem slijedeće četiri oblasti: sarajevsku, 
banjalučku, tuzlansku i mostarsku. Ako politički dogovor bude za Širu 
decentralizaciju, predlažem teriotorijalnu podjelu na okruge: sarajevski, Zenički, 
tuzlanski, dobojski, mostarski, trebinjski, banjalučki i bihaćki, s mogućnošću da se 
razmotri obrazovanje i livanjskog okruga. S obzirom na aktuelnu sumnjičavost u 
dobre namjere i vrijeme koje je proteklo od 1945. godine, odnosno 1949. godine i 
promjene koje su nastale na terenu, mogla bi da se kao osnova za razgraničenje 
između oblasti, odnosno, okruga uzmu tadašnje granice, uz mogućnost njihove 
korekcije. Te korekcije bi se vjerovatno odnosile na granične općine sa većinskim 
stanovništvom jednog od tri bosanska naroda, koji bi željeli da pripadaju jednoj ili 
drugoj oblasti, odnosno okrugu, čime bi se na izvjestan način uvažio i etnički kriterij, 
ali samo kao korektivan elemenat teritorijalne podjele na političko-administrativne 
jedinice. 

Ako se postigne politički dogovor da Republika Bosna i Hercegovina bude 
podijeljena na regije koje će se zvati oblasti ili okruzi, predlažem da se Ustavom za 
ove regije predvidi pretpostavljena, a ne delegirana vlast iz centra. Tako je uređeno 
u švajcarskom ustavu za kantone. To znači da sva vlast koja nije Ustavom ili 
zakonom Republike utvrđena kao nadležnost državnih organa Republike spada pod 
regulativu oblasti, odnosno okruga, s tim što republički organi svoju vlast iz svoje 
nadležnosti neposredno izvršavaju na cijeloj teritoriji Republike. U tom slučaju 
općine bi pored lokalne vršile delegiranu vlast koju im prenesu organi oblasti, 
odnosno okruga i njima bi odgovarali za vršenje te vlasti. Regulativa općine odnosila 
bi se samo na delegirana ovlašćenja u granicama oblasne ili okružne regulative, a 
samostalno bi regulirala odnose koji proizilaze iz karaktera općine kao lokalne 
zajednice. Ovakvim ustavnim uređenjem državne vlasti u Ustavu Republike, uklanja 
se lažna i izmišljena dilema: hoće li Bosna i Hercegovina biti unitarno uređena 
država ili složena država (konfederacija ili federacija) zbog bojazni da će većinski 
bošnjački narod, u slučaju unitarnog uređenja, nametnuti majorizacijom svoj interes 
na račun druga dva naroda ili, kako to vole da kažu srpski i hrvatski nacionalisti, da 
uspostavi svoju islamsku državu. UZ razumnu decentralizaciju i mogućnost da se u 
republičkoj skupštini politički artikuliraju i interesi nacija koje će predstavljati 
"nacionalne grupe" sastavljene od članova skupštine, garancija je da ni jedan narod 

neće moći majorizacijom donositi političke odluke mimo volje drugog naroda, 
svakako u okviru Ustavom i zakonom uspostavljene parlamentarne procedure. 


Takvim uređenjem podjele vlasti između države, regiona (oblasit ili okruga) i 
općine, regioni bi imali široku autonomiju, bili bi središnji centri vlasti, dok općine 
treba više razvijati kao ispostave regionalne vlasti i kao lokalne zajednice. Republika 
bi vršila one vlasti koje su karakteristične za državu: odbrana, policija, spoljni 
poslovi, uprava, sudstvo, monetarni sistem, ubiranje svojih poreza, željiznica, pošta, 
carine, finansije i dr. Neke funkcije bi mogle biti zajedničke sa regijima: privreda, 
zaštita prirode, vodoprivreda i dr. U republičkim izvršnim i sudskim organima bilo bi 
obezbijeđeno paritetno nacionalno predstavljanje. 


Pri ovakvoj podjeli vlasti između države, regiona i općine biće potrebno 
redefinisati mjesto i ulogu općine u cjelini političkog i ekonomskog sistema 
Republike. U principu, predlažem da se općine razvijaju pretežno kao lokalne 
zajednice, a da izvorne državne vlasti imaju onoliko koliko je neophodno da je imaju 
kao lokalna zajednica. Ostale državne vlasti općine mogle bi biti delegirane od regije 
i Republike. S tim što bi regije i Republika svojim budžetom finansirale te delegirane 
funkcije vlasti općine. Općina bi imala svoj budžet za finansiranje svojih programa i 
funkcija koji nisu delegirani od regiona i Republike. Tako koncipirana općina ne bi 
trebala imati veliku administraciju, u tom slučaju predlažem da se otvori ustavna 
mogućnost obrazovanja većeg broja općina. Jedna mala Švajcarska danas ima 
3100 općina, od kojih najmanja ima 12 stanovnika, a najveća (Cirih) 600.000 
stanovnika. Poslednjih 30 godina organizacija političko-administrativnih zajednica u 
Republici nije poznavala posrednika između općine i Republike i zbog toga nije bilo 
preporučljivo ići na veći broj općina, jer se išlo na njihovu optimalizaciju s obzirom 
na princip njihovog samofinansiranja. U uslovima, ako bi regioni (oblasti ili okruzi) 
postali središnji centri vlasti, otvara se mogućnost za većim brojem općina. One bi 
kao lokalne zajednice morale biti bliže građanima, morale bi imati vlastite izvore 
finansiranja. Za razliku od dosadašnjeg načina formiranja općina, Ustavom bi trebalo 
ugraditi načelo po kome će sami građani referendumom donositi odluke o 
obrazovanju svoje općine, odnosno podjeli postojećih općina, s tim što će se 
zakonom utvrditi precizni kriterijumi i uslovi. 


Da zaključim. Nema ni jednog političkog pitanja od kojeg zavisi ustavno 
uređenje Republike Bosne i Hercegovine o kojem se ne bi mogli dogovoriti Bošnjaci, 
bosanski Srbi i bosanski Hrvati. Oni to mogu pod jednim uslovom: da država 
Republika Bosna i Hercegovina, uz pomoć OUN, demokratske javnosti u svijetu i 
svojim oružanim snagama, otkloni imperijalnu politiku Srbije i Hrvatske prema Bosni 
i Hercegovini. Iz toga treba da rezultira odmah obustava ratnih dejstava, povlačenje 
agresora izvan granica Bosne i Hercegovine i povratak prognanih na svoja ognjišta. 
Zatim, raspisivanje izbora za Ustavotvornu skupštinu pod međunarodnom kontrolom 

koja će imati zadatak da donese novi Ustav i time se rasprava o ustavnom uređenju 
Republike Bosne i Hercegovine vrati sa međunarodnih konferencija u bosanski 
parlament, gdje joj je i mjesto. 


Ustavno uređenje Bosne i Hercegovine ne može biti predmet međudržavnih 
odnosa Bosne i Hercegovine, Srbije i Hrvatske, i takva nastojanja treba kvalifikovati 
kao miješanje u unutrašnje odnose nezavisne i suverene države. Međudržavne 
odnose sa Srbijom i Hrvatskom treba urediti po uzusima međunarodnog prava. 
Svako drugačije rješenje značilo bi opasnost od latentnih sukoba u našoj državi. 

BOSANSKO USTAVNO PITANJE 


Raspravu koja se tiče ustavnog uređenja Republike Bosne i Hercegovine 
nećemo uspješno privesti kraju, ako prije njenog početka ne damo primjerenu 
ocjenu političkog stanja u našoj državi." Poslije nedavnog boravka i obilaska konc- 
logora u Bosanskoj krajini i vojnih zatvora u Sarajevu, kojom prilikom je imao 
mogućnost da razgovara sa logorašima i zatvorenicima, francuski ministar za 
zdravlje i humanitarna pitanja Kušner, u svom prvom intervjuu za štampu po 
povratku u Pariz, izrazio je kvintesenciju svega onoga što se zbiva kod nas, ovim 
riječima: %...to je zavjera Srba i Hrvata za podjelu Bosne i Hercegovine"/citirano 
prema "Oslobođenju"). Zato ne postoji kvalifikacija predstavnika domaćina 
Konferencije o Jugoslaviji u Londonu, da Muslimani ne žele da pregovaraju. Ovdje 
se, u našem slučaju, ne radi ni o kakvom opiranju Muslimana pregovorima. Riječ je 
o političkom stavu u Platformi legitimnog i legalno izabranog državnog 
Predsjedništva Republike Bosne i Hercegovine, da se odmah obustave ratna 
dejstva i da se JNA i paravojne formacije povuku sa teritorije Bosne i Hercegovine; 
da nema podjele državne teritorije na muslimansku, hrvatsku i srpsku državu u 
Bosni i Hercegovini, ali da se može razgovarati o širokoj decentralizaciji državne 
vlasti po regionima koji su kao tradicionalna područja nastali još u srednjevjekovnoj 
bosanskoj državi i koja su se i do danas održala, a na kojima stoljećima žive sva tri 
bosanska naroda: Muslimani, Srbi i Hrvati; mogućnost paritetnog predstavljanja sva 
tri naroda u državnim organima i drugim organima i organizacijama u Republici; 
zatim povratak svih izbjeglica koji to žele na svoja ognjišta, a ja bih tome dodao, da 
se, po prestanku ratnih dejstava i povratka izbjeglica u svoje porušene domove, 
organizuju slobodni izbori za Ustavotvornu skupštinu pod međunarodnom 
kontrolom. 


Na međunarodnim konferencijama predstavnici bosanske vlasti ne bi smjeli 
prihvatiti nikakve ustavne promjene ili donošenje novog Ustava dok traje rat na 
terenu: prvo mir pa onda dogovor o novom ustavu. Samo površni uvid u 
komparativno ustavno pravo evropskih demokratskih država pokazuje da su se one 
u svojim ustavima obezbjedile od bilo kakve ustavne revizije za vrijeme rata, 
odnosno kada je ugrožen integritet nacionalne teritorije. Bosanska situacija danas je 
upravo takva. Francuskim Ustavom iz 1958. godine u glavi XIV, kojom je uređena 
revizija Ustava, u stavu 4. člana 89. propisano je: "Nikakav postupak revizije ne 
može da bude pokrenut, odnosno nastavljen, kada je ugrožen integritet teritorije". 


Navešću primjer još jedne demokratske evropske zemlje koja eksplicite 
otklanja reviziju ustava za vrijeme rata. Ustav Belgije, u odjeljku VII kojim je uređena 
revizija Ustava, u članu 131. bis, u tome je izričit: "Nikakva revizija Ustava ne može 


"9 Muslimanski glas", avgust 1992. 

da bude inicirana ili sprovedena za vrijeme rata ili ako su domovi spriječeni da se 
slobodno sastanu na nacionalnoj teritoriji". U našem slučaju, kao što vidimo, postoje 
oba razloga, i ratno stanje, i nemogućnost da se sazove Zasijedanje Skupštine, koja 
je prema Ustavu nadležna da vrši reviziju Ustava. 


Jedna druga evropska država, na čije se uređenje predstavnici bivšeg SDS 
često pozivaju, takođe u svome Ustavu sadrži odredbe o uslovima za njegovu 
reviziju. U švajcarskom Ustavu, u njegovom trećem dijelu kojim je uređena revizija 
Ustava, u tač. 1. člana 123. utvrđeno je, između ostalog, da: "1. Izmijenjeni savezni 
ustav ili izmijenjeni dio ustava, stupaju na snagu kada ih prihvati većina švajcarskih 
građana koji su uzeli učešća u glasanju i većina država". Istim ustavom je propisano 
da prijedlog za reviziju ustava utvrđuju oba doma Savezne skupštine, prije iznošenja 
na referendum, a da se za vrijeme rata domovi ne mogu slobodno sastati i odlučivati 
i da je nemoguće organizovati narodno glasanje o reviziji ustava, implicite proizilazi 
da ni švajcarski ustav ne omogućava reviziju ustava za vrijeme rata. 


Pri ovakvim evropskim ustavnim rješenjima revizije ustava za vrijeme rata, 
apsurdno je da nam Evropa posredstvom gospode Karingtona i Kutiljera nameće 
nacrt novog ustava, koji bi značio reviziju postojećeg ustava, u uslovima rata i 
genocida nad muslimanskim i hrvatskim narodom, dakle, jedno neevropsko rješenje. 
Prinuđivanje bosanske vlasti da pristane razgovarati sa kolaboracionistima agresora 
i hrvatskim separatistima o nacrtu ustava koga su nam oni pripremili u evropskoj 
kuhinji, a bez prethodnog prestanka ratnih dejstava, u najmanju ruku je nekorektno. 
Bosna i Hercegovina je suverena i međunarodnopravno priznata država kojoj se ne 
može sa strane nametati ustav dok je zemlja još u ratu. U komparativnoj ustavnoj 
teoriji i praksi ima primjera kada su pobjednici pisali ustav pobijeđenoj zemlji. 
Švajcarskoj je prvi ustav napisao Napoleon 1798. godine, a Japanu su američki 
pravnici u velikoj tajnosti napisali ustav iz 1947. godine koji je i danas važeći ustav 
Japana, ali bosanska država se nalazi još u ratu i nije moguća nikakva revizija 
Ustava koja bi mogla imati i minimum legitimiteta. 


Prema tome, bosanski predstavnici na međunarodnim konferencijama treba 
da se zalažu, prije svega, da se nađe političko rješenje za Bosnu i Hercegovinu. 
Kvintesencija bosanske drame jeste zavjera, što kaže gospodin Kušner, Srbije i 
Hrvatske, sa namjerom da Bosnu i Hercegovinu podijele između sebe, a da je 
zahtjev za tzv. nacionalnim kantonima samo politička i pravna forma zamagljivanja 
očiju Evropi i svijetu, da se time bave, dok njihove nacionalne vojske na terenu ne 
zaposjednu između sebe podijeljene teritorije. Evropu i svijet treba ubijediti da nema 
nikakve muslimanske strane u sukobu, već da je u sukobu legitimna i legalna vlast 
Republike Bosne i Hercegovine sa agresorima i uzurpatorima njenog državnog 
teritorija. To je suština i bosanskog ustavnog pitanja. 

ENCIKLOPEDIJOM PROTIV MRŽNJE 


Naš odgovor" na zlo, koje su nam učinili srpsko-crnogorski agresor i naše 
komšije Srbi i Crnogorci, ne treba da bude osveta i mržnja već historijsko pamćenje. 
Dakle, ne pamćenje da bi se u nekom vremenu svetili i mrzili, nego pamćenje u 
funkciji našeg osvješćivanja i stalne opomene da nam se ovo Zlo ne ponovi. Ovome 
treba da bitno doprinese i činjenica da Bosanci danas imaju, nakon više od 500 
godina ponovo svoju međunarodnopravno priznatu državu u kojoj će suvereno 
uređivati svoje međusobne odnose. Da bi država funkcionisala mora imati svoje 
institucije, među kojima naučne i kulturne nisu ništa manje značajne za život države 
i njenih građana od onih političkih. Jedna od takvih insitucija koju država BiH treba 
da ima je i Enciklopedijski zavod koji treba da bude naučna i kulturna riznica 
historijskog pamćenja bosanskog čovjeka. Postojanje i uspješan rad takve institucije 
najbolji je put da se na civilizacijski i djelotvoran način odgovori na svekolika zla koja 
smo pretrpjeli u ovom bezočnom ratu. Razumljivo je, što se podrazumijeva, da među 
civilizacijske odgovore spada i obrazovanje međunarodnog suda koji će suditi ratnim 
zločincima, kao što će to učiniti i naši sudovi. Ali, suđenje ratnim zločincima ne bi 
bio dovoljan naš odgovor na zlo. Potrebno je organizovati svestrano naučno 
sistematsko proučavanje sve širine i dubine zla koje su ti zločinci nanijeli našem 
narodu. Tu neće biti dovoljan ni novoosnovani Institut za izstraživanje ratnih zločina, 
koji će imati specifično polje istraživanja zločina protiv čovječnosti i međunarodnog 
prava. Smatram da to uspješno može uraditi samo ustanova koja će se na 
enciklopedijski način, sveznanjem, baviti hiljadugodišnjom prošlošću Bosne, 
razumije se i njenom sadašnjošću. 


Upravo potreba za svenaučnim izučavanjem naše zle sadašnjosti i 
herojskog otpora naroda da tom zlu stane nogom za vrat, navela me je na ideju da 
učinim prijedlog za osnivanje Enciklopedijskog zavoda. Naime, potrebno je, i za 
današnju generaciju koja proživljava ovo Zlo, a prije svega radi budućnosti našeg 
naroda i njegovih potomaka, ostaviti naučno relevantnog pisanog traga o tome šta 
nam se zbilo ljeta gospodnjih 1992/1993. Polazim od toga da jedan od uzroka ovoga 
zla leži i u činjenici da nam raniji politički režimi nisu dozvoljavali da se bolje 
upoznamo sa istorijskom prošlošću Bosne, što njena prošlost nije dovoljno naučno 
izučena i što nije bila zastupljena u udžbenicima i knjigama iz kojih smo sticali 
znanje i svijest o sebi, ali i o onima oko sebe. Očigledno je da smo srpskim 
nacionalnim programom trebali nestati i kao geografski pojam i kao narod, pa nam 
se nije dozvoljavalo da budemo ono što jesmo-Bosanci, svoji na svome. 


9 Oslobođenje", 5. april 1993. 

S obzirom na težinu prisutnog zla, a s druge strane na relativnost ljudskog 
pamćenja, našu do sada pokazanu nemarnost i neorganizovanost u prikupljanju 
činjenica o zlu koje nam se ranije činilo, smatram da bi ovaj Enciklopedijski zavod, 
koga predlažem da se osnuje, u prvi plan trebao staviti izradu "Enciklopedije ubijanja 
Bosne". Ovo je potrebno uraditi, kako ne bismo ponovo pali u zaborav. Ljudski 
život je kratak i prolazan, dolaze nove generacije, i mi ne smijemo dozvoliti da naše 
pamćenje nanesenog nam zla nestane s našim fizičkim nestankom. Mi budućim 
generacijama ne smijemo da ostavimo mitove, kao što to čini naš neprijatelj, već 
naučno verifikovanu istinu o izvršenim zločinima, sa porukom da se oni ne ponove. 
Ovo naše historijsko pamćenje kroz "Enciklopediju" treba da svjedoči o našem 
hiljadugodišnjem postojanju i identitetu. Kulturno blago koje imamo, a koje su 
agresori bjesomučno ubijali s jednakom strašću sa kojom su ubijali civile, Žene i 
djecu, jeste djelo našeg kolektivnog duha, djelo bosanskog čovjeka stvarano 
stoljećima. Na tom bosanskom duhovnom biću temeljiće se ubuduće odgajanje i 
obrazovanje naše omladine kao prirodnog baštinika svih naših duhovnih i 
materijalnih dobara. 


Namjera agresora bila je ubiti sve što je bosansko. Da bosanske Srbe učine 
srbijanskim, a bosankse Hrvate, koje ne pokolje, hrvatskim podanicima, a Bošnjake 
definitivno uništi kao narod. Htio je da Bosancima ubije njihovu historiju zajedničkog 
života, njihovu kulturu, sakralne objekte, gradove, sela, privredu, škole, bolnice. U 
tome, je nažalost, u velikoj mjeri uspio, ali narod se nije dao pobijediti. Dakle, nije 
svejedno kako je dolazilo do umiranja i smrti ljudi i uništavanja objekata. Umiranje, 
odnosno smrt je prirodna pojava, nešto što čovjek i druga živa bića ne mogu izbjeći. 
Otuda pod pojmom "ubijanja" treba razumjeti da je riječ o nasilnoj smrti izazvanoj 
radnjom drugog čovjeka. Međutim, u ovom ratu kome je cilj bio "ubijanje Bosne" 
različitim sredstvima: propagandom, blokadom, oružjem, oruđem, avijacijom i bojnim 
otrovima, pored ubijanja naroda i njegove države, ubijana su i groblja i grobovi, 
građevine i stvari, kao i lični "dragi" predmeti. Ubijan je ljudski duh, sve ono što je 
moglo da podsjeća na Bosnu, na bosanskog čovjeka. Ubijan je ljudski rod. Otuda 
predlažem da se u okviru edicije "Enciklopedije ubijanja Bosne" prikupe podaci i 
napišu pojedinačne naučne studije za sve ono što je ubijeno, pod jedinstvenim 
naslovom: "Bosanska knjiga ubijenih". Ali ta Enciklopedija ne bi bila potpuna bez 
"Bosanske knjige ratnih zločinaca". UZ knjige ubijenih treba i knjiga onih koji su 
naređivali i ubijali. Pored sudova, neka i buduće generacije budu u prilici da sude o 
njima. 

Ovakav pristup našeg odgovora na Zlo koje nam je naneseno neophodan je 
da bi se egzaktno, činjenicama utvrdila i vidjela dubina i širina zla koju je pretrpio 
miroljubivi bosanski čovjek. "Enciklopedija ubijanja Bosne" treba da bude rađena 
tako što će u njoj biti prikupljena istina o Bosni 1992/1993. godine. Na toj istini treba 
da se nadahnjuju filozofi, naučnici, literati, slikari, muzičari i profesori u školama, 

sadašnje i buduće generacije, da svi, zavisno od svoga znanja i imaginacije, tu 
stravu ljudske bijede i nečovještva, pretoče u djela kojim će se nama i svijetu 
svjedočiti da, pored svih tih silnih ubijanja, nije bilo moguće ubiti duh bosanskog 
naroda, nije bilo moguće ubiti život. Ta djela treba da budu naše svjedočenje o 
životu, naše pamćenje. Omladina koja bude odgajana na tim djelima biće najbolja 
garancija da ispoljena mržnja agresora prema našem životu i zlo koje nam je 
učinjeno neće biti zaboravljeni, ne da bi se njihovim učesnicima svetili, nego da 
bude u funkciji duhovnog osvješćivanja i opominjanja da se ova ubijanja bosanskom 
narodu nikada više ne ponove. Zlo se nad ovim narodom ponavljalo upravo zato što 
dosadašnja Zla i ubijanja, bosanski narod nije dovoljno ili nikako kao svoje iskustvo, 
kao pamćenje, pretakao u filozofske, sociološke, historijske, politološke, pravne, 
ekonomske, socijalnopsihološke, antropološke, socijalnopatološke, pedagoške i dr. 
naučne studije koje su trebale da posluže generacijama koje nadolaze kao opomena 
da se ubijanje i stradanje njihovih predaka ne ponovi nad njima samima. Taj 
propust je skupo plaćen stotinama hiljada ubijenih, milionima izbjeglica, stradanjem 
svega što je čovjek stvarao nekoliko stoljeća u kataklizmičnim razmjerama. 
"Enciklopedijom ubijanja Bosne" dali bi podsticaj samoodbrambenim nagonima i 
našem razumu da se bolje pripremimo za budućnost. 

USTAVNA PITANJA JEZIKA 


Poznati putopisac iz 17. stoljeća Evlija Čelebija, kada je došao u Sarajevo") 
1660. godine, zabilježio je: "Narod se u ovim krajevima u pučkom govoru Zove 
Bošnjaci. Samo, draže im je kad se kaže Bosanci". A Aleksandar Belić u svom radu 
"Bosanski jezik i stil", iz 1937, zaključuje: "Nema nikakve sumnje da je bosanski 
jezik, zajedno sa Vukovim hercegovačkim i Daničićevim vojvođanskim, narodna 
osnovica našeg književnog jezika". Isidora Sekulić, u radu "Bosanski jezik, govor i 
stil", iz 1941, kaže: "Ali, niko od toga šarenog stanovništva nije mogao da jezik 
bosanski izneveri... Jezik i stil Bosne, to je jedna kolektivna umetnost čiste 
genijalnosti, od ranga narodnih umotvorina, ali koja nije samo čudo prošlosti, nego i 
čudo sadašnjosti". Još je prije 350. godina Jakov Mikalja, u svom hrvatsko- 
italijaasko-latinskom riječniku, tvrdio da je bosanski jezik najljepši među našim 
dijalektima. Nije potrebno ulaziti u širu raspravu o tome i dokazivati da je u 
hiljadugodišnjoj = historiji Bosne bosanski jezik bio jezik svih Bosanaca i 
Hercegovaca, bez obzira na vjersku i nacionalnu pripadnost. 


U važećem Ustavu Republike Bosne i Hercegovine iz 1974. godine, u članu 
4. uređeno je da je u BiH "u službenoj upotrebi srpskohrvatski, odnosno 
hrvatskosrpski jezik ijekavskog izgovora" i da su "oba pisma (ćirilica i latinica) 
ravnopravna". Ustavom bivše SFRJ bilo je uređeno (član 246.) da su u službenoj 
upotrebi jezici naroda ravnopravni, a republike su svojim ustavima uređivale koji će 
jezik u njima biti službeni. Tako je u ustavima Srbije i Crne Gore nominiran 
srpskohrvatski, Makedonije makedonski, Slovenije slovenački, Hrvatske hrvatski 
književni jezik, koji se naziva hrvatski ili srpski, a u BiH srpskohrvatski, odnosno 
hrvatskosrpski. U međuvremenu, sa disolucijom SFRJ, u Srbiji i Hrvatskoj dolazi do 
jasnijeg ustavnog preciziranja i razgraničenja. Danas je u Srbiji u službenoj upotrebi 
srpski jezik i ćirilično pismo, a u Hrvatskoj hrvatski jezik i latinično pismo. 


S obzirom na to da u BiH žive tri ravnopravna naroda: Bošnjaci, Hrvati i 
Srbi, a da je, prema važećem Ustavu, u službenoj upotrebi jezik kojeg više nema ni 
u Hrvatskoj ni u Srbiji, a posebno što to ni ranije nije bio maternji jezik Bošnjaka, 
već jezik Srba i Hrvata, postavilo se kao urgentno pitanje da se Ustavom uredi 
službena upotreba bosanskog jezika. 


Bosna i Hercegovina, kao multietnička, multikulturna i multikonfesionalna 
zajednica i međunarodnopravno priznata država, ponovo potvrđuje viševjekovno 


9 Oslobođenje", 16. april 1993. godine 

iskustvo svoga opstojanja, državnopravnog kontinuiteta i zajedničkog života. 
Ljudima se ne može nametnuti ni nacionalnost ni jezik kojim će govoriti. 


Kao što ima bosanskih muslimana koji se nacionalno osjećaju Hrvatima ili 
Srbima, ima i bosanskih pravoslavaca i bosanskih katolika koji se nacionalno 
osjećaju Bosancima odnosno Bošnjacima. Tako se i u pitanju jezika prilikom popisa 
stanovništva 1991. nisu se svi bosanski muslimani izjasnili za bosanski jezik, kao što 
se nisu ni svi Hrvati izjasnili za hrvatski, niti su se svi Srbi izjasnili za srpski jezik. 


Zato će biti neophodno novim ustavom BiH nominirati sva tri jezika u javnoj, 
odnosno službenoj upotrebi, kao i oba pisma, i to na cijelom državnom prostoru, 
dakle, i svim njegovim regijama (provincijama), neovisno od toga koji će narod u 
nekoj regiji biti većinski. 

Iz takvog pristupa ustavnim rješenjima javne, odnosno službene upotrebe 
jezika, predlažem drugačiju formulaciju službene upotrebe jezika u novi ustav naše 
države: "U Republici Bosni i Hercegovini u ravnopravnoj su službenoj upotrebi: 
bosanski jezik, hrvatski jezik i srpski jezik ijekavskog izgovora, latinično i ćirilično 
pismo." 


Pošto je u Sporazumu o prelaznim rješenjima Vens-Ovenovog plana o 
budućem ustavnom uređenju Republike Bosne i Hercegovine predviđeno da će se 
provincijski ustavi donositi konsenzusom političkih predstavnika sva tri naroda, a 
pitanje službene upotrebe jezika i pisma je ustavna materija, to se ovo pitanje neće 
moći rješavati preglasavanjem od strane većinskog naroda. Zato i sadašnje tenzije 
oko jezika koje se javljaju u budućoj mostarskoj provinciji izazvane su jednostranim 
činom HVO. 


Ako Vens-Ovenov plan usvoji srpska strana i Sporazum o prelaznim 
rješenjima se počne primjenjivati, automatski će profunkcionirati i mehanizmi 
međunarodne zaštite i nadzora. Sve samovoljno donesene odluke, pa i one o jeziku, 
biće pravno ništavne. Pošto će ustavi provincija morati biti u suglasnosti sa novim 
ustavom Bosne i Hercegovine, važno je kako će biti uređena u njemu službena 
upotreba jezika i pisma. 

NEMA DILEME: NAROD ILI DRŽAVA 


Tradicionalna teorija države i prava postojanje jedne države određuje sa tri 
elementa: teritorija, narod i vlast.) S obzirom na postojanje prostih ili složenih 
država, države članice jedne složene države također imaju sva tri ova elementa, ali 
im nedostaje međunarodno-pravni subjektivitet koji je svojstvo samo složene države. 
Složene države su po pravilu organizovane kao federacije. Danas u savremenom 
svijetu postoje različiti modeli federativnih država, dok nije poznat ni jedan primjer 
složene države organizovane po modelu konfederacije. Ustavne elemente 
konfederacije (samo u odnosu na spoljne poslove) imale su Ukrajina i Bjelorusija u 
bivšem SSSR, ali u praktičnom vođenju spoljne politike SSSR-a i ovih republika te 
se razlike nisu ni po čemu primjećivale, izuzev što su ove republike imale svoje 
mjesto u OUN i njenim tijelima. 


Pored ova tri tradicionalna elementa poimanja države, za njen teritorijalni 
integritet i državni suverenitet vrlo je značajan i elemenat međunarodnopravnog 
priznanja. Ovim priznanjem svaka država i de jure postaje priznatim i punopravnim 
članom međunarodne zajednice. Kao članica OUN država preuzima svoja prava i 
odgovornosti u odnosu na očuvanje svjetskog mira. Time država, članica, potpada i 
pod međunarodnopravnu zaštitu od agresije druge države na nju i ona stiče pravo 
prema Povelji UN kako na samoodbranu, tako i na kolektivnu zaštitu njenog 
teritorijalnog integriteta i međunarodnopravnog subjektiviteta. 


Kada je riječ o Bosni i Hercegovini, bilo je veoma značajno da je u vrijeme 
raspada bivše SFRJ, koju činjenicu je konstatovala i Badenterova komisija Evropske 
zajednice, našoj državi bilo odmah pribavljeno međunarodnopravno priznanje. Ovo 
iz razloga što je u istom trenutku naša zemlja bila napadnuta od strane armije bivše 
SFRJ u čijem su sastavu bile još ostale Srbija i Crna Gora. Kao što je poznato 
prisilno (ratom) zadržavanje Bosne i Hercegovine u sastavu bivše SFRJ bilo je 
mnogo ranije planirano u Generalštabu JNA i Miloševićevom političkom projektu "Svi 
Srbi u jednoj državi". Trebalo je pod svaku cijenu Bosnu i Hercegovinu zadržati u 
nekoj novoj Jugoslaviji, odnosno Srboslaviji ili velikoj Srbiji. Znamo kako je do sada 
loše prošla naša zemlja, bez međunarodnopravnog priznanja prošla bi još lošije, jer 
bi bila tretirana kao unutrašnje pitanje Jugoslavije. Ne zaboravimo da Srbija nije 
nikada priznala Bošnjacima njihov nacionalni identitet i uvijek nas je svodila na 
vjersku zajednicu. Ostali bi narod bez političkih prava, kao što su to danas Bošnjaci 
u Sandžaku i Albanci na Kosovu. 


") Pismo upućeno predsjedniku Aliji Izetbegoviću i reisu Mustafi ef. Ceriću, 22. juli 1993. 


224 


Prof. dr. Omer Ibrahimagić 


Danas Bošnjaci, kao i bosanski Srbi i Hrvati koji smatraju Bosnu i 
Hercegovinu jedinom svojom domovinom, u uslovima kada su slabo naoružani i 
kada se nalaze pred istrebljenjem u svojoj državi od strane njihovih susjeda, 
Hrvatske i Srbije, jedino što imaju i što se cijeni u svijetu jeste ta njihova 
međunarodnopravno priznata država Bosna i Hercegovina, kao i bezgranična volja 
da je odbrane. 


Duga je historija imperijalnih pretenzija Srbije i Hrvatske na Bosnu i 
Hercegovinu. Velikosrpski projekat "svi Srbi u jednoj državi" živi već 150 godina. Od 
Garašaninovog "Načertanija" (1844), preko Moljevićeve "Homogene Srbije" i 
Dražinih četnika (1941) do Memoranduma SANU (1986), napisanog pod duhovnim 
vođstvom Dobrice Ćosića. Milošević, bivša JNA i SDS su samo izvođači ovog 
nacionalnog zavjeta. Velikohrvatski projekat o "velikoj Hrvatskoj" do Drine i Zemuna, 
nešto je mlađi, živi oko 100 godina. Rodonačelnik mu je Josip Franko, vođa desnog 
krila Hrvatske stranke prava koji su sebe nazvali "pravim pravašima" preko Ante 
Pavelića i njegove ustaške NDH, do Franje Tuđmana i njegovih poslušnika tipa 
Bobana i sličnih. Život podijeljene Bosne i Hercegovine između Hrvatske i Srbije 
1939. godine bio je prekinut ratom 1941. godine, da bi, nakon 52 godine bila ponovo 
podijeljena dogovorom između Miloševića i Tuđmana u Karađorđevu 1991. godine. 
Oba puta podjela je izvršena mimo volje bosanskog naroda, kako Bošnjaka, tako i 
bosanskih Hrvata i bosanskih Srba, koji Bosnu i Hercegovinu smatraju svojom 
domovinom. 


Prije ovog rata, dakle, sve je bilo poznato, ali nažalost, historija nikada nije 
bila dovoljno učiteljica života. Ništa se nije desilo što nije moglo biti očekivano. Novo 
je samo nezapamćen obim zločina genocida. Velikosrpska i velikohrvatska 
propaganda izvršila je neviđenu manipulaciju svojim narodom, laž je postala jedinom 
istinom, a mi Bošnjaci u svojoj nevjerici da je uopšte moguće to što se prema nama 
čini, ostali smo zabezeknuti i nepripremljeni za jedan od najvećih zločina koji se 
ikada desio na ovim evropskim prostorima, nasramotu Evrope i svijeta, potkraj XX 
stoljeća. 


S obzirom na količinu stradanja naroda u ovom ratu, nije neočekivano što 
se javila dilema: da li spašavati narod ili državu? Ova dilema nema svoga 
utemeljenja u bosanskoj historiji. Bosna i Hercegovina kao političko-pravni entitet 
("zemlja Bosna") nije od jučer, naći ćemo je u historijskim kartama i ranog i kasnog 
srednjovjekovlja. Prema jednom pisanom dokumentu Kulina bana, Bosna kao 
država egzistira otprije 800 godina. Kada je sredinom XV stoljeća osvojena od 
Osmanlija Bosna je bila pokrajina (pašaluk); u vrijeme austrougarske carevine kao 
corpus separatum, a poslije aneksije imala je Ustav iz 1910 i zemaljski Sabor; u 
Kraljevini SHS, tzv. vidovdanskim ustavom zadržana joj je ranija administrativna 


225 


Bosanski identitet i suverenitet 1992. - 2011. 


podjela u njenim historijskim granicama iz 1699. godine. Te njene historijske 
granice, koje nisu administrativne, Avnoj je 1943. godine priznao, kada je Bosna i 
Hercegovina dobila status federalne jedinice nove jugoslavenske federacije koju je u 
svemu, pa i u granicama, međunarodna zajednica priznala 1945. godine. Prema 
tome, Bosna i Hercegovina je oduvijek, u cijelom vremenu svoga historijskog 
postojanja, imala sve atribute koji se traže od jedne države (teritorij, narod i vlast), 
svakako sa specifičnim manifestacijama svakog od tih atributa u pojedinim 
historijskim razdobljima, taman koliko su, ako ne i više od njih, imale Hrvatska i 
Srbija koje joj danas, nametnutim ratom, osporavaju historiju i, njenu historiju 
uzimaju kao svoju na njenim prostorima. Taj falsifikat nikada neće proći. Narod 
Bosne se pokazao kroz cijelu njenu historiju najžilavijjim njenim elementom. 
Carevine i kraljevine su bile i prolazile, razne društvene grupe su dolazile i odlazile 
sa vlasti, ali ostajala je Bosna i Hercegovina u svojim historijskim granicama i narod 
Bosne. Kad god su Bosanci imali i najmanju priliku da sami odlučuju o svojoj 
sudbini, oni su to činili na najbolji mogući način. Sjetite se Deklaracije ZAVNOBiH-a 
1943. godine iz Mrkonjić - Grada kojom prilikom je obnovljena državnost Bosne i 
Hercegovine. 


Zato dilema da li sačuvati, u ovom teškom trenutku za Bosnu i Hercegovinu, 
narod ili državu, nema svoje utemeljenje ni u ovoj najtežoj situaciji za Bosnu i 
Hercegovinu. Zašto? Zato što je narod pokazao spremnost da brani svoju državu, 
jer zna da bez države (ono što preživi) ne bi imalo budućnost. Paradoksalno jeste, 
da je danas Bosni i Hercegovini i njenom narodu najteže u njihovoj historiji, ali, s 
druge strane, Bosna i Hercegovina i njen narod nikada nisu stajali bolje. Da 
objasnim ovu dijalektičku protivrječnost. Od gubitka srednjevjekovnog kraljevstva do 
danas, Bosna nije bila međunarodnopravno priznata država. Bosnu i Hercegovinu je 
danas priznalo preko 70 država, a sa oko 40 država uspostavljeni su ili će uskoro 
biti uspostavljeni diplomatski odnosi. Drugo, od srednjevjekovnog kraljevstva do 
danas Bosna i Hercegovina nije imala svoju armiju, a Bosanci koji brane svoju 
državu od agresije, iako slabo naoružani, nisu nikada imali više oružja u svojim 
rukama. Treće, od srednjevjekovnog kraljevstva do danas, Bosanci prvi put ginu za 
svoju međunarodnopravno priznatu državu, jer su ranije ginuli za tuđe carevine i 
kraljevine. Zato ne može biti dileme, narod ili država, dok je države biće i naroda. 


Za razliku od carevina i kraljevina u čijim se korpusima nalazila, Bosna i 
Hercegovina nikada nije bila vještačka tvorevina i nije nastala iz osvajanja tuđih 
teritorija. Sintagmu da je Bosna i Hercegovina u bivšoj SFRJ bila "SFRJ u malom" 
zbog svoje nacionalne izmiješanosti, velikosrpski i velikohrvatski nacionalisti danas 
zloupotrebljavaju, nudeći nam "trojednu" Bosnu i Hercegovinu konfederalno 
povezanih državica Srba, Hrvata i Bošnjaka. Zato vrše stravične zločine nad svojim 
narodom i nad Bošnjacima u pokušaju da etnički očiste svoje planirane teritorije. 
Hoće, dakle, od jedne historijski cjelovite Bosne i Hercegovine da naprave jednu 

ahistorijsku vještačku državnu tvorevinu, da bi je sutra između sebe podijelili, gušeći 
u "sendviču" zamišljenu državu Bošnjaka, kako bi ih vremenom sveli na jednu 
vjersku sektu bez ikakve političke budućnosti. 


Otuda, da bi Bošnjaci opstali kao politički narod, treba zajedno još čvršće i 
povezanije da se udruže sa onim bosanskim Srbima i bosanskim Hrvatima, kojima 
je Bosna i Hercegovina također jedina domovina, i da u prvi plan stave odbranu 
države od pokušaja Srbije i Hrvatske da je unište. Narod bez svoje države nema 
nikakve, ne samo političke, već ni egzistencijalne budućnosti. Najbolji primjer su 
nam sudbine Palestinaca, Kurda i Kašmiraca. To su narodi bez države i nalaze se 
na ivici svoga biološkog opstanka. Bez države, Bošnjaci bi u doglednoj budućnosti 
nestali kao narod. Zar nam nije jasno da agresori pored naroda ubijaju i sve što nosi 
bosansko ime. Oni hoće, pored političkog bića naroda, da ubiju i političko, čak i 
historijsko i geografsko biće Bosne i Hercegovine. Zato, ne zaboravimo, ako 
sačuvamo državu sačuvaćemo i narod, ako izgubimo državu, izgubićemo i narod. 
Narod će biti privremeno smješten u rezervate o kojima će se brinuti UN do 
definitivnog njihovog raseljenja i nestanka. 


Makoliko, na prvi pogled izgledalo privlačno, u ovom trenutku, dati primat 
očuvanju naroda na račun države, i na toj osnovi brza uspostava mira, vrlo brzo bi 
se otkrilo, a onda bi to bilo dockan, da smo upali u KOS-ovsku klopku specijalnog 
psihološkog rata. Uočili bi, naime, da smo gubitkom države, izgubili jedino temeljno 
uporište koje svijet priznaje, da bi nas smatrao subjektom međunarodnog prava. Ako 
narod ostane bez države, neće biti nikakve razlike između naših sunarodnika koji 
danas lutaju po bijelom svijetu i nas koji budemo preživjeli, svijet će nas tretirati 
samo humanitarno, a ne više politički. Svi ćemo biti raseljena lica, ali sada raseljena 
lica bez domovine. Naši sunarodnici danas su raseljena lica, ali im se još zna 
domovina. Mi jesmo u groznim mukama, ali još uvijek u svojoj domovini, zato 
izdržimo i branimo domovinu dok je imamo. Ne zaboravimo, rata će još biti toliko 
dugo dok Srbija i Hrvatska ne dotaknu dno pakla, kao što ga dotičemo mi danas. 
Prema tome, ne ovisi od naše dobre volje koliko će još rat trajati, nego od 
ekonomskih mogućnosti agresora. 


Nemojmo biti naivni i zavaravati se obećanjima, jer je politika Srbije i 
Hrvatske u ovom ratu zasnovana na lažima. Ni Srbija, ni Hrvatska, ne misle ozbiljno 
sa opstankom Bosne i Hercegovine kao države ni sa konfederalnim uređenjem. Oni 
dobro znaju da konfederacija ne može biti država, nego samo ugovorna zajednica 
nezavisnih i suverenih država. Sljedeći njihov korak biće međusobna podjela Bosne 
i Hercegovine. Oni sa ovom ponudom o konfederaciji hoće da unesu psihološki 
razdor, a potom i političku podijeljenost među nama Bošnjacima, da bi nas lakše 
pokorili. Sa bosanskim konceptom jedinstvene Bosne i Hercegovine možemo 
pobijediti samo ako budemo jedinstveni, kako u narodu, tako i među borcima i među 

našim političarima. Posebno lukavu igru oko konfederacije igra Srbija. Hrvatska je 
slijedi, a potom će i ona biti slijedeća žrtva ostvarivanja koncepta "velike Srbije". 
Srbija, naime želi da održi u životu mirovni proces u Ženevi, da se pred svijetom 
predstavi kao mirotvorac, dok će u isto vrijeme na terenu ići na okupaciju cijele 
teritorije Bosne i Hercegovine. Sa bosankom teritorijom bi trgovala sa Hrvatskom za 
teritorije koje joj je okupirala u Slavoniji. Da bi u slijedećoj fazi rata, niko je u tome ne 
bi spriječio, kao što je niko ni danas ne sprječava, Srbija išla na okupaciju zapadne 
Hercegovine i Dalmacije, do granice zacrtane "Ramom" koja se poklapa sa 
Moljevićevom  "Homogenom Srbijom": Karlobag-Karlovac-Virovitica. Tako bi 
definitivno bio ostvaren projekat "velike Srbije", sa Dubrovnikom kao posebnom 
državom tipa Monaka, Honkonga i sl. gradova država. 


Argumente za ovakvu "crnu" procjenu srpskih planova nalazim u slijedećem: 
dosadašnji tok rata, koji pokazuje da se Srbi nisu pridržavali ni jednog potpisanog 
dogovora (npr. Londonskog); Miloševićeva izjava japanskom listu da se Srbija nalazi 
pred završetkom projekta da svi Srbi žive u jednoj državi; odluka skupštine tzv. 
republike srpske u Mrkonjić - Gradu, kojom se poništava Deklaracija o proglašenju 
Bosne i Hercegovine federalnom jedinicom iz 1943. godine također donesene u 
Mrkonjić - Gradu i , na kraju, činjenica da Srbija još nije diplomatski priznala ni 
Hrvatsku ni Bosnu i Hercegovinu u njihovim međunarodnopravno priznatim 
granicama. 


Zato Bosni i Hercegovini ne preostaje ništa drugo nego da nastavi sa 
otporom agresiji, ne zbog toga što se ona opredjeljuje za rat, već zbog toga što 
Srbija neće mir, već nas hoće upornim "pregovorima" natjerati da priznamo vojni i 
politički poraz. Priznati poraz znači nestanak države, a nestanak države znači 
biološki nestanak Bošnjaka. 


Bosna i Hercegovina je kompletno ekonomski uništena, njeni kulturni i 
historijski spomenici također, ali ostala je država, ostao je narod koji hoće da brani 
svoju državu. Zato Bosanci, izdržimo. Hrabre i Bog pomaže. 

PROTIV ETNIČKE PODJELE BOSNE 


Pobjeda u ovom ratu u BiH pripašće onome ko bude izdržljiv, a to je narod"). 
Narod će sigurno pobijediti sile mraka koje su ga obavile. Režimi dolaze i prolaze, a 
narod ostaje. Ali uslov opstanka jednog naroda jeste njegova borba. Posljedice 
borbe su užasne, gubitak najmilijih i velike patnje, ali i sticanje slobode. Biti 
gospodar svoga na svome. Samosvijest o sebi i svome postojanju. Bez te 
samosvijesti o sebi, o pripadanju svome narodu, svijetu, neće biti ni borbe, ali ni 
slobode. 


Bosna i Hercegovina na svoju nesreću ima takav geostrategijski položaj, da 
predstavlja graničnu državu između dviju kultura: Istočne i Zapadne. U njoj samoj 
integrirane su obje kroz prožimanje tri kulturno-civilizacijska kruga: grčko-rimskog, 
jevrejsko-hrišćanskog i arapsko-islamskog. | umjesto da joj to bude prednost, zbog 
imperijalno-šovinističkih teritorijalnih pretenzija njenih susjeda, Srbije, Crne Gore i 
Hrvatske, to joj se uzima kao nedostatak. To prožimanje sva tri civilizacijsko-kulturna 
kruga čini bosansku kulturu specifičnom, čini ono što nazivamo bosanskim duhom, 
danas, glavnim stubom odbrane bosanske države i njenog naroda. 


Znaju to agresori, i Srbija sa svojim satelitom Crnom Gorom i Hrvatska. Zato 
je cilj rata, kojeg su oni projektovali i započeli, ubiti taj bosanski duh. A to znači ubiti 
njegove nosioce, prije svega ljude, Bosance, njihove historijske i kulturne 
spomenike, njihovo političko biće, državu, i sve što nosi bosansko ime. Zato oni 
ruše, pale i ubijaju sve na što naiđu. Njih interesuje samo gola, vatrom zapaljena 
osvojena teritorija. Na nju će naseliti, umjesto pobijenih Bosanaca, druge ljude 
dovedene iz Srbije, Crne Gore i Hrvatske, a s njima će uvesti i njihovu kulturu. Pored 
muslimana sa jednakom strašću satiru i one pravoslavce i katolike koji sebe 
smatraju Bosancima. Oni znaju da se u Bosni ne uspostavlja islamska država, ali to 
je isplativa propagandna parola prijemčiva za osjetljivo antiislamsko uho Evrope. No, 
i pored toga, mora se priznati, da je Evropa u momentu međunarodnopravnog 
priznanja države Bosne i Hercegovine, bila na visini svojih proklamovanih političkih 
principa, prava i demokratije. 


Sjećate li se prvih rezolucija Savjeta bezbijednosti UN. Prstom je pokazano 
na Srbiju i Crnu Goru, odnosno na tzv. Jugoslaviju, zbog toga su im uvedene i 
ekonomske sankcije. Zatim dolazi do Londonske konferencije koja utvrđuje principe 
međunarodne zajednice u rješavanju krize na prostoru bivše Jugoslavije, pa i krize u 
Bosni i Hercegovini, izazvane ratom. Ti principi su: da međunarodna zajednica neće 


9 Izlaganje na zasijedanju Skupštine RBiH, održanom 27.08.1993. godine. 

priznati teritorijalna osvajanja silom; da se poništavaju efekti etničkog čišćenja i da 
će se obezbijediti povratak izgnanih i izbjeglih lica; da se podigne opsada gradova; 
da se zabrani letenje nad BiH; o vraćanju jugovojske u Srbiju i Crnu Goru; predaja 
teškog oružja pod kontrolu UN; da će se poštovati teritorijalni integritet BiH; da će se 
suditi ratnim zločincima i da se ne priznaju promjene u strukturi i funkcionisanju 
legitimne vlasti. Ni jedna od ovih odluka nije sprovedena, u smislu njihovog 
sankcionisanja. Samo je obrazovan Komitet Konferencije koji treba da se stara o 
sprovođenju ovih principa, na čijem čelu su kopredsjednici Vens i Oven, a kasnije 
umjesto Vensa, Stoltenberg. 


Tok pregovora u Ženevi pratio je duh i slovo Londonske konferencije negdje 
do jeseni 1992. dok nije eho Tuđmanovog i Karadžićevog ponavljanja opasnosti od 
islamske države došao do ušiju Galija, Miterana, Mejdžora, Gonzalesa i drugih 
evropskih lidera fobičnih na islam. lako su te optužbe neosnovane, od tada se u 
Ženevi ne govori više o agresiji, već o građanskom ratu između tri strane u BiH. Od 
tada za državu BiH nastali su crni dani. Kanadske trupe UN zamijenjene su trupama 
zemalja koje su u historiji vodile krstaške ratove protiv muslimana: Engleske, 
Francuske i Španije, mislim na glavninu snaga. To nije slučajnost. U politici nema 
slučajnosti. Nije slučajna ni iznenadna smjena generala Valgrena, Šveđanina, 
generalom Kotom, Francuzem. Nije slučajno da se UNPROFOR razmjestio na 
teritoriji koju kontroliše Armija BiH, a nema ga na teritoriju koji kontroliše agresor da 
bi zaštitio od proganjanja nesrpsko stanovništvo. Nisu slučajne ni izjave generala i 
osoblja UNPROFOR-a o protivljenju vojnoj intervenciji NATO-a i Amerike. Nije 
slučajno ni što se Oven nije povukao poslije neprihvatanja njegovog i Vensovog 
plana. Nisu slučajne ni protivrječne Ovenove izjave koje jedna drugu isključuju ili su 
perfidni propagandni trikovi koji zbunjuju javnost. 


Nije slučajno da se Velika Britanija i Francuska, dvije bivše kolonijalne 
velesile, protive pravičnom rješenju bosanske krize. Tamo gdje su ove sile bile 
gospodari, razgraničavali su nove države tako da se i danas u njima ili između njih 
vode povremeni ratovi: Indija - Pakistan oko Kašmira, Somalija - Etiopija oko 
Ogadena, u Čadu, Nigeriji, Sudanu, Filipinima, Libanonu i drugim. Sve te zemlje su 
muslimanske, ili sa većinskim muslimanskim narodom, ili su u pitanju sporne 
teritorije naseljene muslimanima. Rusija im u našoj krizi tercira, strogo vodeći računa 
o svojim interesima na Balkanu, svojoj staroj interesnoj sferi. Posebno neslavno 
poglavlje u bosanskoj krizi ima mastodonska OUN. Koji je to teritorijalni problem 
danas, u koji se ova organizacija umiješala sa svojim trupama da ga je ona riješila. 
Palestinski, Kiparski, Libanonski, najnoviji Hrvatski i Somalijski, ni jedan nije riješen. 
Ranije o tome nismo dovoljno razmišljali, ali nas je angažovanje UNPROFOR-a u 
našoj zemlji navelo da posumnjamo - Ne radi li se o Organizaciji putem koje vojno- 
industrijski kompleksi najrazvijenijih zemalja i razne masonske lože u svijetu, da bi 
prikrile svoje pravo lice, koriste UN za ostvarivanje svojih globalnih ciljeva, nailazeći 

na podršku i razumijevanje dobro plaćene birokratije te Organizacije da bi opravdala 
svoje globalne razmjere i ugodan život. Međutim, to je posebna tema. Ove 
napomene su samo podsjećanje u kakvoj se atmosferi vode pregovori u Ženevi i u 
kakvom svijetu živimo. 


Naša tema danas je sudbina naše države i bosanskog naroda. Ovaj svijet o 
kojem možemo misliti što hoćemo, ipak ima neka pravila ponašanja, ima svoj 
kategorijalni pojmovnik, ima svoje interese, svoju matricu mišljenja i odlučivanja. Mi 
se u to moramo uklopiti i podrediti se njegovim pravilima ponašanja. Međunarodna 
zajednica uporno traži sporazum "tri strane", iako im je jasno da do pravičnog 
sporazuma ne može doći dok se ne ujednači debalans u naoružanju ili dok se makar 
ograničenom vojnom intervencijom taj debalans ne ublaži. Insistiranjem na 
sporazumu pri takvom odnosu snaga, Svijet prisiljava našu zemlju da prihvati 
ponižavajuće uslove ili da kapitulira. 


Šta možemo da suprotstavimo takvim pritiscima? Prvo, spremnošću i voljom 
da branimo državu i narod od njegovog biološkog nestanka, možemo suprotstaviti 
naše prirodno pravo na opstanak i pravično razrješenje krize; drugo, činjenicu da je 
naša država članica UN i da ima pravo na samoodbranu i kolektivnu zaštitu od 
agresije; treće, pozivanje na načela i principe međunarodne zajednice sadržane u 
rezolucijama Savjeta bezbjednosti, Generalne skupštine UN, KEBS-a i Londonske 
konferencije kojim se podržavaju prava BiH na njen opstanak. Zato ne treba 
potpisati ni jedan sporazum o Bosni i Hercegovini kojim bi se ona praktično odrekla 
tih načela i principa. 


Zato treba privoliti međunarodnu zajednicu, a prije svega kopredsjednike 
konferencije u Ženevi, ako se hoće pomoći BiH i napraviti, makar i mali, pomak u 
rješavanju bosanske krize, da izmijeni pristup u rješavanju te krize. A on se sastoji u 
tome da se ne pregovara dok se silom ili prijetnjom sile ne obustave borbe na 
terenu. To znači da se ne čeka opšti sporazum kojim bi se međunarodna zajednica 
umiješala da ga i silom implementira, već da implementira postignute parcijalne 
sporazume sve tri strane u sukobu, kako to oni vole da kažu, a to je: da se silom 
sprovede obustava borbi dogovorena 30. jula 1993; da se garantuje slobodan prolaz 
humanitarnih konvoja primjenom svih sredstava, kako piše u jednoj od rezolucija 
Savjeta bezbjednosti; da se stavi teško naoružanje pod kontrolu UN; da se izvrši 
deblokada gradova; da se kontroliše granica prema agresorima; da se sankcioniše 
zabrana letenja nad BiH; da se sankcioniše povreda zaštićenih zona i da se samim 
činom obustave borbi omogući povratak izgnanika u njihove domove. Sprovođenje 
ovih odluka ne bi trebalo uslovljavati postizanjem Ustavnog sporazuma o BiH. 
Naprotiv, njihovo parcijalno sprovođenje doprinijelo bi pravičnijem rješenju krize u 
BiH i postizanju Ustavnog sporazuma. Dakle, prvo sankcionisati ono što su tri strane 
već dogovorile, a onda na miru pregovarati o ustavnom sporazmu o uređenju BiH. 

Bez sankcionisanja parcijalnih sporazuma, nema nikakve garancije da će 
međunarodna zajednica sankcionisati i implementaciju ustavnog sporazuma o BiH. 
Najnovije izjave Ovena to zorno pokazuju. Kakav je kvalitet predloženog sporazuma 
o BiH koji nam je ponuđen, rađen u uslovima istovremenog pregovaranja i ratovanja, 
najbolje govori podatak da Stoltenberg za njegovu implementaciju spominje brojku 
od 40.000 plavih šljemova. To bi bila nova opsada BiH, jer Srbi i Hrvati ne bi 
dozvolili da se te trupe rasporede na njihovim teritorijama, jer su ih etnički očistili i 
nemaju čega da se plaše. Parcijalnim sankcionisanjem implementacije već 
donesenih odluka povratilo bi se povjerenje u međunarodnu zajednicu, osnažili bi se 
principi na kojima je zasnovan međunarodni poredak, pomoglo bi se rješavanju krize 
na drugim područjima bivše Jugoslavije, doprinijelo bi vraćanju uzajamnog 
povjerenja strana u pregovorima, jer bi znale koje su granice njihovih želja i 
prohtjeva koje će tolerisati međunarodna zajednica. Primjer kampanje oko Igmana i 
Bjelašnice, mada sa polovičnim rezultatom, govori u prilog ovakvom pristupu daljeg 
toka pregovora u Ženevi. 


Ako se ne bi usvojio ovaj pristup, plašim se da do sporazuma voljom sve tri 
strane neće ni doći. Doći će do diktata vojno slabijoj strani, što pokazuju i ovi 
ženevski papiri o kojima se ovdje vodi rasprava, mada su sva načela i principi 
međunarodne zajednice na našoj strani. To znači da će svi ti stubovi na kojima je 
uspostavljen međunarodni pravni poredak, biti zamijenjeni samo jednim principom i 
pravom - principom sile i pravom jačega, što bi se međunarodnoj zajednici moglo 
vratiti kao bumerang u rješavanju kriza na drugim područjima i u bivšoj Jugoslaviji, i 
u svijetu. 


Pošto je u Ustavnom sporazumu o BiH koji nam je ponuđen, za koji sumnjam 
da je urađen u Ženevi, već u Beogradu i Zagrebu, a samo prihvaćen od Ovena i 
Stoltenberga kao njihov, već sadržan takav politički diktat, predlažem da se on sa 
indignacijom odbije. Njegovim potpisivanjem bi za narednih nekoliko stoljeća odredili 
sudbinu naših potomaka. Prvo tražiti sankcionisanje dogovorene obustave borbi na 
terenu, pa onda na miru razgovarati. Pregovori o ustavnim pitanjima u nekim 
zemljama su trajali godinama, dok nisu našli rješenje sa kojim bi svi pregovarači bili 
zadovoljni. 


Zašto sam za ovakav stav? Zato što bi svojim potpisom na nepovoljan i silom 
diktiran sporazum stvorili sebi lošu startnu osnovu za nastavak otpora bosanskog 
naroda namjerama Srbije, Crne Gore i Hrvatske da u doglednom vremenu dokrajče 
ono što je od BiH ostalo. Kakav god bude postignut sporazum u Ženevi, za nas 
povoljan ili nepovoljan, Srbija i Hrvatska neće ostaviti BiH na miru. Koristiće svaku 
povoljnu priliku za sebe da podjarme BiH svojim velikodržavnim aspiracijama. To je 
njihova dugoročna državna politika. U Srbiji stara oko 150 godina, a u Hrvatskoj oko 
100 godina. Manifestacija takve politike ogledala se u Kraljevini Jugoslaviji 

teritorijalnim razbijanjem do tada jedinstvene BiH na 4 banovine 1929, nagodbom 
Cvjetković - Maček 1939, uspostavljanjem Pavelićeve ustaške države 1941. i 
nagodbom Tuđmana i Miloševića 1991. u Karađorđevu, čije su posljedice današnji 
strašni rat u BiH. Ova nagodba je privremena. Ona je došla na Tuđmanovu 
inicijativu. Cilj Srbije nije bio podjela BiH sa Hrvatskom, nego cijela BiH, ostvarivanje 
ideje o "homogenoj Srbiji" odnosno stvaranje "velike Srbije", a toj ideji se ispriječila 
bivša SFRJ, zato je trebalo prvo razbiti tu državu. Granice "homogene Srbije" 
obuhvataju teritoriju cijele BiH (dakle, i zapadnu Hercegovinu), Dalmaciju i dio 
Hrvatske na potezu Karlobag - Karlovac - Virovitica. To Šešelj nikada nije krio, a na 
tom prostoru su se vodile i operacije bivše JNA. Privremeno srpsko partnerstvo sa 
Hrvatskom je samo taktički potez Srbije da se lakše slomije otpor nas Bosanaca. 


Prema tome, današnje pristajanje Srbije da se privremeno zadovolji srpskom 
republikom u BiH je posljedica otpora koji su Bosanci pružili totalnoj vojnoj okupaciji 
od strane Srbije i Crne Gore. Srpska republika, kroz nelegalno obrazovane SAO, 
bila je praktično uspostavljena i prije rata. Tamo legalna vlast BiH nije bila u stanju 
sprovesti ni jednu svoju odluku. Lisabonski razgovori su bili samo farsa, politička 
kakve kantonizacije BiH o kojoj su glasno govorili. Trebalo je samo naći povoljan 
povod da se realizuje godinu dana ranije napravljen plan da se cijela BiH silom 
zadrži uz Srbiju i Crnu Goru. Povod je nađen u nesaglasnosti bosanskih Srba da 
prihvate međunarodno priznanje državne samostalnosti BiH. Uslijedila je klasična 
agresija jedne države na drugu državu, koja se kasnije u glavama evropske 
gospode transformisala u etničke, čak i u vjerske sukobe triju strana. S druge strane, 
Hrvatska je diplomatskim priznanjem BiH i prijemom izbjeglica, pokušala da prikrije 
svoje prave namjere. Očekivala je da će Srbija završiti prljavi dio posla sa 
Bosancima, a da će ona samo uzeti svoj dogovoreni dio bosanske teritorije zaštićen 
pod nominalnim zaštitnim znakom "Herceg Bosna" dobro čuvan postrojbama HVO. 
Kada sve nije pošlo onako kako je gospoda u Zagrebu zamislila, koristeći se 
pasivnošću Zapada da ne sankcioniše postupke Srbije, Hrvatska je otkrila svoje 
prave namjere i pokazala pravo lice vršenjem zločina genocida nad nedužnim 
narodom srednje Bosne i u Hercegovini. 


Srbija i Hrvatska se u svojoj agresiji na BiH neće zaustaviti sve dok budu 
vojnički nadmoćnije nad Armijom BiH zahvaljujući embargu na uvoz oružja u BiH ili 
dok ih neko jači od njih u tome ne spriječi. A to znači neće pokazivati ni spremnost 
da se političkim kompromisom dođe do pravičnog sporazuma o BiH. Pošto vrijeme 
ne ide agresorima u prilog, oni požuruju potpisivanje sporazuma rađenog po 
njihovom diktatu, da bi zadržali silom osvojene teritorije, napravili svoje nacionalne 
republike na etnički očišćenoj teritoriji, da im potpis bosanske delegacije omogući 
međunarodnopravno legalizovanje osvojene teritorije, amnestiranje od ratnih zločina 
i legalizaciju etničkog čišćenja. Da bi natjerali BiH delegaciju da potpiše ove 

ženevske papire, oni su i danas nastavili atakovati na svim linijama fronta, a 
gospoda Oven i Stoltenberg i generali iz UNPROFOR-a to mirno posmatraju. Zato bi 
potpisivanje silom iznuđenog sporazuma bilo ravno samoubistvu i države i naroda, 
jer bi potpisali svoj nestanak. Bosancima bi se onemogućio povratak u njihove 
domove, a etnički očišćene tzv. srpska i hrvatska republika bi se, prvom zgodnom 
prilikom, koristeći se pravom na samoopredjeljenje, otcijepile od BiH i pripojile 
svojim maticama. Zamišljena bosanska republika pored ovakvih susjeda ne bi imala 
nikakvu šansu za opstanak. Odbacivanju ženevskih papira ne bi morala biti 
alternativa nastavak rata, naprotiv implementacijom dogovorene obustave borbi do 
postizanja Ustavnog sporazuma, alternativa može da bude i mir. Istina, sve zavisi od 
ponašanja Zapada. Ali od ponašanja Zapada ovisi i primjena cjelovitog sporazuma o 
kome razgovaramo, samo što bi mi svojim potpisom sami sebi presudili. 


U dosadašnjim razgovorima naša delegacija nije imala svoj razrađen koncept 
federativnog ustavnog ustrojstva, mada smo imali stručnjake koji su to mogli 
napraviti, nego je čekala šta će joj drugi predložiti. Ne kažem da delegacija nije 
znala šta hoće, ali nije imala svoj plan u svim detaljima koga bi suprotstavila drugim 
projektima i uporno ga zastupala. Zbog toga je brzo i podlegla pritisku da se država 
etnički podijeli. Otišla je u Ženevu s federalnim konceptom koji nije bio u detalje 
razrađen, čak se nije išlo ni sa svojim prijedlogom o broju federalnih jedinica, a 
vratila se iz Ženeve sa ustavnim sporazumom o konfederaciji. Istina, očuvan je 
međunarodnopravni subjektivitet BiH, ali pod cijenu etničkih republika, sa 
minimanilnom centralnom vlašću i sa širokim mogućnostima dezintegracije države 
na svim poljima: međunarodnim odnosima, monetarnom sistemu, tehničko- 
tehnološkim sistemima, prepuštanju zaštite granica države separatističkim vlastima 
etnički čiste srpske i hrvatske republike. Zamišljena bosanska republika ne izlazi ni 
na jednom mjestu na međunarodne granice, ako izuzmemo bihaćki okrug koji se 
nalazi okružen etnički čistim srpskim teritorijama. 


Ako se naše Predsjedništvo opredijelilo da u Ženevi ponudi federativni, 
nasuprot konfederativnom konceptu, pa se našlo kompromisno rješenje u Savezu 
republika BiH kao jedinom međunarodnopravnom subjektu, u korist labavog saveza 
konstitutivnih republika, nije se moglo odstupiti od svenarodnog zahtjeva da se BiH 
ne dijeli po etničkom principu. Kada govorimo da želimo sačuvati jedinstvenu BiH, 
nikada nismo mislili na unitarno uređenu državu, normalno je da se ona podijeli ili na 
regije ili na republike, to je stvar konvencije, normalno je da se vlast decentralizuje, 
ali smo pod jedinstvom mislili upravo to da se BiH ne smije dijeliti po etničkom 
kriterijumu, jer bi to bilo tuđe njenom duhovnom i političkom biću i da je takva 
podjela najopasnija prijetnja opstanku države i naroda. Etnička podjela je 
nemoguća, ako nećemo pristati na etničko čišćenje. A nećemo. Svaka etnička 
podjela je dinamit stavljen u temelje države BiH da je razori, kada se kome ćefne da 
taj dinamit aktivira. Nasuprot tome, svaka multietnička podjela na bilo koliko 

republika, i pod pretpostavkom najužih ovlašćenja centralne vlasti, garancija je da će 
BiH kao država i njen narod opstati, jer je od dezintegracije i rasula upravo brani 
iznutra ta njena multietnička i multikonfesionalna struktura i ono što nazivamo 
bosanskim duhom. Zato Evropi bi morala biti bliska ideja, nalaženja za BiH 
evropskog, a ne plemenskog rješenja. Ako jedna mala Švajcarska, koja ima 10.000 
km? manje prostora od BiH može imati 20 kantona i 6 polukantona koji ni jedan nije 
jednonacionalan, odnosno jednojezičan, a svaki od njih je sposoban da se 
ekonomski izdržava, zašto se odlučno u Ženevi nije insistiralo na takvom ustavnom 
ustrojstvu BiH, pod cijenu da ova runda pregovora propadne. Svi su argumenti na 
našoj strani, samo argument sile nije. Evropa i svijet su se obavezali da neće 
priznati argument sile. To je njihovo opredjeljenje i treba da ga ispoštuju. BiH je tako 
multietnički struktuirana da je teško naći i opštinu koja je etnički čista, a kamoli da 
se nađe neki okrug, a o nekoj etnički čistoj republici ne može biti ni govora. Danas bi 
se samo za Cazin moglo reći da je samo muslimanska opština, za Grahovo, Drvar i 
eventualno Šekoviće da su srpske opštine, i za Grude, Široki Brijeg, Posušje i Čitluk 
da su hrvatske opštine, a one skupa ne mogu obrazovati ni jedan srez, a kamoli 
zaseban entitet. 


Srbija i Hrvatska nemaju ni jednog racionalnog argumenta, izuzev sile, kojim 
bi mogle opravdati zahtjev za etnički čistim republikama. Njihovu tvrdnju da ne mogu 
više živjeti sa Bosancima muslimanima demantuje dosadašnji viševjekovni suživot 
tri naroda. Njihova tvrdnja da su to srpske, odnosno hrvatske zemlje, demantuje 
historijska činjenica da se radi o bosanskoj zemlji, koja nije ni srpska, ni hrvatska, ni 
muslimanska, već historijski gledano, bosanska. Ako bi išli tom logikom dokle su išla 
osvajanja pojedinih srednjovjekovnih vladara, mogli bi i Bosanci postaviti pitanje 
svojih prava na zemlje svojih susjeda. 


Zato smatram umjesnim predložiti da naša delegacija nastavi razgovore u 
Ženevi kako je planirano, ali u granicama mandata kojeg će odrediti ova Skupština. 
Tekst Ustavnog sporazuma kojim se uspostavlja Savez Republika BiH i čitav mirovni 
paket može se potpisati pod uslovom da se izmijeni samo jedna riječ "tri" u članu 1. 
tog Sporazuma a to znači da se broj od "tri" konstitutivne republike zamijeni brojem 
"Četiri" ili "sedam" ili "trinaest" ili "petnaest" konstitutivnih republika. To znači da se 
umjesto tri etničke, ponudi više multietničkih republika. Da se BiH podijeli po kriteriju 
po kojem je dijeljena u posljednjih 50 godina. Broj "četiri" znači podjelu BiH u četiri 
republike u granicama po kojima je ona bila podijeljena 1949. na oblasti. To znači da 
bude podijeljena na četiri republike uslovno nazvane: tuzlanska, banjalučka, 
sarajevska i mostarska. Broj "sedam" znači podjelu BiH na sedam republika, u 
granicama regija privrednih komora, koje su bile i osnova za sedam izbornih jedinica 
na posljednjim izborima, a to su pored navedene četiri još: bihaćka, dobojska i 
zenička. Broj "trinaest" ili "petnaest" znači podjelu BiH na srezove 60-tih godina, koja 
bi sada bila podjela na republike. Naša delegacija treba konferenciji da prezentira 

mape ovih ranijih podjela doslovno u granicama po kojima su ove političke zajednice 
bile tada podijeljene, a u Ženevi se one mogu modifikovati. Sa ovakvom podjelom 
BiH na republike, neće ni Sarajevo ni Mostar morati biti pod patronatom, neće biti 
potrebno 40.000 plavih šljemova, neće biti potrebna kontrola puteva od strane 
UNPROFOR-a, jer će multinacionalna = struktura republika garantovati 
multinacionalnu vlast u njima. A kada bude uspostavljen mir i počne privreda 
funkcionisati opašće i narasle ratne i političke tenzije i animoziteti. Drukčije 
opredjeljenje, da se na bazi etničke podjele nastavi sa cjenjkanjem oko teritorija i 
izvrše nebitne popravke ustavnog sporazuma, značilo bi samo još dublje tonjenje u 
neprincipijelnost, jer to je teren agresora i mi se na njemu teško snalazimo, jer je 
tamo glavni argument sila. U ovome bi mogli imati i podršku hrvatske opozicije koja 
je najavila svoj dolazak na nastavak Ženeve. 


Drugi moj prijedlog odnosi se na sređivanje političkih prilika u državnoj vlasti 
BiH, a koje je potrebno sanirati prije odlaska u Ženevu, već u toku zasijedanja 
Skupštine. Poznato je da je HDZ uzurpirao prava svih Hrvata u BiH. Da su njeni 
predstavnici u vlasti opstruirali njeno funkcionisanje. Sada su i zvanično povukli sve 
svoje predstavnike iz organa vlasti BiH. Predlažem da se odmah pristupi 
konsultacijama između političkih stranaka koje su opredijeljene za BiH, da se utvrde 
kandidati za članove Predsjedništva umjesto onih koji u njemu nisu radili, da Vlada 
podnese kolektivnu ostavku i da se povjeri mandat novoj ličnosti iz reda hrvatskog 
naroda koja bi sastavila novi prijedlog Vlade. Ovo ima veze sa nastavkom razgovora 
u Ženevi. Ovim promjenama ojačala bi politička pregovaračka pozicija naše državne 
delegacije. 


Treći prijedlog je da dok traju razgovori u Ženevi da se poslanici Skupštine ne 
razilaze, izuzev pojedinaca koji imaju neophodne obaveze na terenu. 


Četvrti prijedlog je da se pod hitno odluči o uvođenju u službenu upotrebu ime 
naroda Bosanci (Bošnjaci) i bosanskog jezika i da se dokumenti Zenevske 
konferencije ubuduće prevode i na bosanski jezik. 


Peti prijedlog da se Ženevskim papirima obezbijedi da Amerika bude garant 
poštivanja ovog sporazuma i upotrebom sile, ako ga jedna od strana pokuša kršiti i 
da se između Unije republika BiH i Amerike ugovore modaliteti garancija. Ovo ne 
samo iz političkih, nego i ekonomskih razloga radi ohrabrivanja stranih ulaganja u 
Bosni. 


Šesti prijedlog da Skupština izrazi nepovjerenje prema kopredsjedavajućim 
konferencije Ovenu i Stoltenbergu i da traži da se imenuju nove ličnosti. 

BOŠNJACI SU EVROPSKI POLITIČKI NAROD 


Država Bosna i Hercegovina i Bošnjaci") nalaze se pred donošenjem važnih 
odluka o svojoj sadašnjosti i budućnosti. Predlažem da se na Saboru odluči o 
donošenju dviju odluka. Jedna odluka odnosiće se na prihvatanje ponuđenog 
mirovnog plana kontakt grupe, a druga na namjere Bošnjaka, ukoliko se plan ne 
realizuje. S obzirom na plan koji im je bio namijenjen, da šapatom nestanu, danas 
možemo reći da su se odbranili i država i bošnjački narod. Odluku o prihvatanju 
mirovnog plana treba da donese Država (Skupština), a drugu Bošnjaci (Sabor). 
Zašto dvije odluke? Pošto naš parlament nije jednonacionalan kao onaj paljanski, 
već odražava nacionalnu strukturu naše države, legalno izabrani predstavnici 
donijeće meritornu odluku koja će obavezivati državu Bosnu i Hercegovinu u njenim 
odnosima spram drugih država i mjerodavnih činilaca međunarodne zajednice. 
Drugu odluku, o namjerama Bošnjaka, treba da donese Bošnjački sabor kao najviše 
nacionalno političko tijelo Bošnjaka, čija odluka neće obavezivati državu u njenim 
međunarodnim odnosima, ali će imati veliku moralnu i političku težinu, koja može, a 
ne mora uticati na sadržaj odluke Skupštine Republike Bosne i Hercegovine. Ali je 
sigurno da će uticati na dalji tok međunarodnih pregovora i na implementaciju 
mirovnog plana. Međunarodna zajednica će o ovoj odluci i te kako morati voditi 
računa. 


Zašto ići na donošenje dviju odluka: državne i nacionalne? Zato što je ovo 
vrijeme obilježeno događanjima koja se nekom narodu i državi javljaju jednom u 
petstotina godina. Država Bosna i Hercegovina i Bošnjaci nalaze se pred odlukama 
koje će odrediti njihovu sudbinu za narednih nekoliko stoljeća. Prvi put u posljednjih 
petstotina godina Bosna i Hercegovina je međunarodnopravnim priznanjem 6.aprila 
1992. godine postala suverena država sa međunarodnopravnim legitimitetom. 
Bošnjaci, sa druga dva naroda: Srbima i Hrvatima, nosioci su tog suvereniteta na 
cijelom teritoriju Republike Bosne i Hercegovine, kao njeni građani. Reinkarnacija 
bošnjačke nacije kao značajnog stuba bosanske državnosti, značajno će doprinijeti 
političkoj stabilnosti na ovom dijelu evropskog geopolitičkog prostora i smirivanju 
tenzija između Srbije i Hrvatske kao vječnih suparnika za vlast nad bosanskim 
teritorijem i bosanskim dušama. Sa međunarodnopravnim priznavanjem države 
Bosne i Hercegovine, Bošnjaci su definitivno priznati kao evropski politički narod i 
više se nijedna odluka o Bosni i Hercegovini ne može donijeti mimo volje toga 
naroda i njegovih legitimnih predstavnika. Toga postaju svjesne i Srbija i Hrvatska. 


9 Pismo je poslato Vijeću Kongresa bošnjačkih intelektualaca, 16. jula 1994. pred održavanje 
drugog Bošnjačkog sabora o Planu kontakt-grupe. 

bošnjačko-hrvatskom odlukom o konstituiranju federacije, Hrvatska je definitivno i 
zvanično priznala postojanje bošnjačke nacije, a prihvatanjem mirovnog plana 
Kontakt-grupe, tome bi se priključili i Srbija (i bosanski Srbi). 


Mirovni plan koji nudi kontakt - grupa nije u svim detaljima poznat. Ali je 
poznat u dva najvažnija segmenta, koji opredjeljuju sadržaj ostalih segmenata i 
detalja plana. Prvi se odnosi na predloženu mapu o teritorijalnom uređenju zemlje, a 
drugi garantuje teritorijalni integritet i državni međunarodnopravni suverenitet 
Republike Bosne i Hercegovine. Predložena mapa, to se i prostim okom može 
vidjeti, najviše je oštetila bošnjački narod. Kontakt-grupa je značajne dijelove 
teritorije na kojima je prije rata živjelo većinsko bošnjačko stanovništvo i nad kojim je 
srpski agresor izvršio zločin genocida stavila pod srpsku administraciju. Ali s 
obzirom na svoje pogrešno političko polazište da se u Bosni i Hercegovini radi o 
sukobu "tri strane", nije ni mogla ponuditi bolje rješenje da bi ono moglo biti 
prihvatljivo. Idiotski izgled mape bio bi najbolje vidljiv ako bi se u nju unijeli današnji 
magistralni i regionalni putevi i željezničke saobraćajnice. To pokazuje da, kada bi 
se i zanemarila nacionalna izmiješanost stanovništva, Bosnu i Hercegovinu nije 
moguće fizički podijeliti ni po nekim drugim kriterijima. 


No, i pored činjenice da Bošnjacima ovakva podjela teritorije ne odgovara, 
za njih je veoma važno da je u ovom mirovnom planu očuvan teritorijalni integritet i 
državni suverenitet Bosne i Hercegovine u njenim međunarodnopravno priznatim 
granicama. To znači da se paradržavnim tvorevinama na njenoj teritoriji neće 
dozvoliti otcjepljenje, niti priznati puni međunarodni suverenitet. Ostaje još da se u 
pregovorima o ustavnim aranžmanima unutrašnjeg političkog uređenja Bosne i 
Hercegovine osigura povratak svih izbjeglih i raseljenih lica u njihove domove, da se 
garantuje nepovrjedljivost njihovog privatnog vlasništva i osigura međunarodna 
zaštita državne granice Bosne i Hercegovine prema Srbiji i Crnoj Gori. Garancijom 
međunarodne zajednice ovih vrijednosti znatno bi se relativizirao negativni politički 
naboj proizišao iz predložene mape. Uz takve ustavne aranžmane bila bi moguća 
relativno brza implementacija mirovnog projekta na cijelom teritoriju Bosne i 
Hercegovine. U ratu to nije moguće, a sa mirom treba pokušati jer za ratnu opciju, 
ako mir ne uspije, nikada neće biti kasno. Posljedice prijetnji međunarodne 
zajednice, ako se ne prihvati mirovni plan, biće mnogo teže za državu Bosnu i 
Hercegovinu i Bošnjake, nego za Srbiju i bosanske Srbe. 


S obzirom da je Bošnjački sabor opšte nacionalno tijelo svih Bošnjaka u 
zemlji i dijaspori i da se na njemu odlučuje o sudbini naroda za naredna stoljeća, 
Sabor treba da zauzme pozitivan stav prema ponuđenom mirovnom planu i da 
podršku političkim predstavnicima bošnjačkog naroda u bosanskom parlamentu da 
plan prihvate. Istovremeno, Bošnjački sabor treba da u formi izjave (deklaracije) 
obznani i državi Bosni i Hercegovini i relevantnim činiocima međunarodne zajednice 

svoje namjere i volju, da će se bošnjački narod, ukoliko se u okviru međunarodnog 
legaliteta utvrđenog mirovnim planom u doglednom vremenu ne osigura povratak 
izbjeglih i raseljenih Bošnjaka u njihove domove na teritoriju pod srpskom 
administracijom, poslužiti svim sredstvima koja mu stoje na raspolaganju i sam 
osigurati svoje prirodno pravo da se vrati na svoj posjed i pradjedovsko stanište. U 
toj izjavi (deklaraciji) treba da stoji da će se Bošnjaci zalagati i da sva druga izbjegla 
i raseljena lica, bez obzira na vjeru i naciju, također se vrate u svoje domove i 
nastave živjeti u miru i dobrosusjedskim odnosima na teritorijama koje će biti pod 
bošnjačko-hrvatskom administracijom. 


Ovom izjavom (deklaracijom) Bošnjački sabor treba da pozove sve 
Bošnjake da se zauzmu da sva lica, bez obzira na vjeru i naciju, koja su počinila 
zločin genocida i zločin protiv čovječanstva budu privedena sudu pravde. Pravo 
povratka izbjeglih i raseljenih lica u njihove domove i dužnost privođenja na 
odgovornost lica koja su izvršila zločine, nalaze se u samom vrhu usvojenih 
međunarodnih standarda kojim se garantuju ljudska prava i osnovne slobode 
čovjeka i građanina. Njihovo osiguranje predstavlja minimum za moralnu obnovu 
života i međusobnog povjerenja ljudi i naroda. Njihovo ostvarenje poslužiće kao 
dobra pouka i opomena za budućnost svima, da se činjenjem zločina ne može trajno 
dovoditi u pitanje ničije privatno vlasništvo, niti se može ostati bez odgovornosti za 
oduzeti tuđi život i povrijeđenu čast i dostojanstvo čovjeka. 


Usvajanjem ovakve izjave (deklaracije) od strane Bošnjačkog sabora, biće 
legitimno i javno saopštene namjere i volja bošnjačkog naroda, ukoliko međunaro- 
dna zajednica ne osigura efikasne mehanizme implementacije mirovnog plana, kada 
on bude usvojen i od Srba. S druge strane, ovom izjavom (deklaracijom) upozoriće 
se bošnjački narod da nema mjesta opuštanju, da je neophodna budnost i 
spremnost, ako mirovni plan ne bude u cijelosti implementiran ili ometano njegovo 
sprovođenje, da nastavi borbu za ostvarenje pravednog mira i onih ljudskih ideala za 
koje su pale tolike žrtve. 

POLITIČKA BUDUĆNOST BOSNE 


Ovo što se nama danas zbiva" je odloženo dešavanje onoga što je Srbija 
namjeravala učiniti sa Bošnjacima još u prošlom stoljeću da je nekim slučajem ona, 
a ne Austro-Ugarska, dobila mandat Berlinskog kongresa. Zato, velikosrpskom 
historiografu M. Ekmečiću današnji zločin genocida koga vrše njegovi sunarodnjaci 
nad Bošnjacima i može izgledati kao nastavak prvog srpskog ustanka iz 1804. 
godine, što se faktički i pokazuje kao uvertira stvaranja velikosrpske države svuda 
tamo gdje i jedan Srbin živi. 


Ni velikohrvatski nacionalisti nisu nevini za današnju tragediju BiH. Ulazak 
austro-ugarskih trupa u Bosnu su proslavljali kao svoj praznik, žaleći i danas što sa 
Bošnjacima nisu završili jednom zauvijek dok su služili Austriji i Ugrarskoj u Bosni. 
Skoro da su u tome i uspjeli jer u narednih trideset godina iz BiH iseljava oko trećina 
Bošnjaka. 


Da su Bošnjaci ikoliko duhovno osjećali Tursku kao svoju domovinu, 
vjerovatno bi ih već nestalo sa ovih prostora. Maćehinski odnos Osmanskog Carstva 
prema Bošnjacima u XIX stoljeću proizveo je dvostruko dejstvo: prvo, 
suprostavljanjem autonomiji Bosne i Hercegovine i nacionalnoj emancipaciji 
Bošnjaka sa oduzimanjem političkih prava njenim prvacima onemogućeno je da 
Bošnjaci dobiju svoju državu u XIX st., drugo, uvjerenje Bošnjaka da je Bosna i 
Hercegovina jedina njihova domovina i da se moraju boriti za nju ako misle uopšte 
biološki i politički opstati. 

Ta gruba greška historije, učinjena turskim suprotstavljanjem i odlukom 
Berlinskog kongresa, ispravljena je 6. aprila 1992. godine međunarodnopravnim 
priznanjem i sticanjem nezavisnosti Bosne i Hercegovine. Otuda agresiju na Bosnu i 
Hercegovinu od strane njenih susjeda i ponašanje Velike Britanije, Francuske i 
Rusije treba primiti kao recidive politike XIX stoljeća i smatrati je osuđenom na 
neuspeh. 


Od Tvrtka I do danas Bosna nikada nije bila jača. Njeno međunarodnopravno 
priznanje ojačalo je i učvrstilo državne pozicije da ih niko više ne može ugroziti. 
Ovakva međunarodna pozicija Bosne i Hercegovine je uz bosanskohercegovačku 
Armiju glavni adut i bedem za odbranu. Bosni i Hercegovini su priznate granice stare 


") Referat je napisan 22.09.1994., za naučni simpozij o budućnosti Bosne i Hercegovine koji nije 
održan. Zbog aktuelnosti stavova integralni tekst objavljen je prvi put u "Glasniku" IZ dvije godine 
kasnije, broj 10-12 1996. U ovoj knjizi objavljujemo samo dio tog referata. 

skoro tri stotine godina, a u Sarajevu su otvorene ambasade najznačajnijih zemalja 
što je znak da je međunarodno priznanje BiH trajna konstanta. 


Bosna danas ima modernu naoružanu i ratom osposobljenu Armiju spremnu 
za oslobađanje zemlje. Mladost Bosne ne gine više za tuđe carevine i kraljevine, već 
za svoju suverenu i nezavisnu domovinu. Nikada, od vremena srednjovijekovne 
Bosne od kada su proganjani pripadnici Bosanske crkve do danas, nije tako 
masovno narasla svijest Bošnjaka o svom identitetu sa Bosnom kao svojom 
domovinom. 


Ne treba zanemariti ni činjenicu da je u ovom ratu reinkarnirana bošnjačka 
nacija. Ne treba ni podsjećati, odveć se zna, koliko je ovo naše nacionalno ime u 
posljednjih stotinu godina bilo potiskivano raznim političkim sredstvima i sistemom 
obrazovanja i odgoja. 


Isto tako, forsiranjem vjerske nasuprot nacionalne komponente kod 
pripadnika islamske vjeroispovijesti, i stvaranjem karikaturalnih oblika njihovog 
nacionaliziranja kao Srba, Hrvata i Muslimana nastojalo ih se sistematski udaljiti od 
njihovog bošnjačkog bića i imena. 


Možemo već sada sa sigurnošću reći da je ova ahistorijska primitivno- 
koljačka kampanja, koja protiv Bošnjaka traje duže od sto godina, definitivno 
historijski poražena međunarodnopravnim priznanjem države Bosne i Hercegovine, 
kulturom i tradicijom bošnjačke nacije i veličanstvenom odbranom Bosne i 
Hercegovine i njenog najbrojnijeg naroda, Bošnjaka. Smirivanje tla poslije ove 
kataklizme i animozitet Zapada prema islamu na ovim prostorima potrajat će još 
godinama. Međutim, pobjednik je već poznat. Poslije agresije i saučesništva 
mračnih sila svijeta politička mapa Bosne neće više izgledati kao prije. Sada je već 
izvjesno da će na njenom tlu definitivno biti poražene velikosrpske i velikohrvatske 
ideje o Bosni kao samo srpskoj ili samo hrvatskoj zemlji. Bosna je bila i ostaće 
zemlja Bosanaca, dakle svih onih Bošnjaka, Srba i Hrvata, kao i ostalih koji u njoj 
žive, a kojima je ona domovina. One snage koje je shvataju kao "samo svoju" u 
Bosni i Hercegovini više neće imati nikakvu političku perspektivu. 


Međunarodnopravno priznanje Republike Bosne i Hercegovine je zapravo 
kruna poraza velikosrpstva i velikohrvatstva na njenoj teritoriji. To unosi novi kvalitet 
u odnosima između autohtonih bosanskih nacija: Bošnjaka, bosanskih Srba i 
bosanskih Hrvata. Međunarodnopravnim priznanjem Bosne i Hercegovine 
definitivno su pokopane sve aspiracije onih koji na račun njenog teritorija hoće da 
prave veliku Srbiju i veliku Hrvatsku i novo proširenje Crne Gore. Postojanje 
nezavisne bosanske države u budućnosti će biti stabilizirajući faktor na ovom 
geopolitičkom prostoru, a posebno će stabilizirajuće djelovati na ponašanje 
bosanskih Srba i bosanskih Hrvata, kako prema svojoj domovini Bosni i Hercegovini 

tako i prema svojim sunarodnicima u Srbiji i Hrvatskoj. Svi oni treba da shvate da 
žive zajedno sa Bošnjacima u zajedničkoj im domovini, da je to jedina stvarnost, a 
sve drugo mit, mašta i "nebeska" iluzija. Već trista godina, ni Eugen Savojski, ni 
Austro-Ugarska, ni Ante Pavelić, ni uvezeni srpsko-crnogorski "bosanskohercego- 
vački ustanak" 1875., ni obje "Srboslavije" nisu uspjele uništiti Bosnu i Hercegovinu 
kao zaseban državnopravni i politički entitet. Sve je njih Bosna nadživjela, pa će 
nadživjeti i današnje agresore i razne kvislinge. 


U ovom kontekstu treba reći nešto o institutu dvojnog državljanstva koje se 
državljanima naše države potura da bi odigrali ulogu "trojanskog konja". Dvojno 
državljanstvo nije nepoznat institut u međunarodnom pravu, ali je više izuzetak nego 
pravilo, više ima humanu i socijalnu nego političku konotaciju. U našem slučaju, u 
međunarodnim aranžmanima za Bosnu i Hercegovinu, ovaj institut ima pretežno 
političku konotaciju. Posebno u slučajevima kada se bosanskim Hrvatima dodjeljuje 
državljanstvo Hrvatske, a bosanskim Srbima državljanstvo tzv. Jugoslavije. U 
nastaloj nacionalističkoj euforiji u toku ovoga rata u tome se ne vide ili neće da se 
vide negativni aspekti, naročito u pogledu široke mogućnosti zloupotrebe statusa 
novopečenih državljana, a posebno zloupotrebe naroda od strane države koja široke 
ruke podaruje svoje državljanstvo državljanima Bosne i Hercegovine. To se ovim 
državama može vratiti kao bumerang. Ne zaboravimo da je motiv kod mnogih 
građana koji žele ostvariti državljanstvo druge države da poprave svoj ekonomski 
položaj i želja da uživaju u blagodatima ekonomskog i kulturnog prosperiteta 
razvijenih zemalja. Rijetki su slučajevi da se ljudi interesuju za državljanstvo neke 
nerazvijene zemlje. Stoga prijeti opasnost da upravo krajevi naseljeni bosanskim 
Hrvatima i Srbima budu  ispražnjeni zahvaljujući dobijanju hrvatskog_=i 
jugoslovenskog državljanstva. S ovom se činjenicom političari i demografi, kao i 
planeri razvoja trebaju suočiti dok ne bude kasno. 


Postojanje političke volje političkih predstavnika sva tri autohtona, a ne 
konstitutivna naroda u Bosni i Hercegovini na donošenju i potpisivanju jedne 
zajedničke deklaracije moglo bi pomoći smirivanju tenzija između ova tri naroda. 
Deklaracija bi trebalo da otvori perspektive ravnopravne egzistencije sva tri naroda u 
Bosni i Hercegovini koji moraju biti svjesni da se ratom i silom ne može postići 
prednost ni za jedan narod na ovim prostorima. Međunarodna zajednica umjesto što 
insistira na unutrašnjem teritorijalnom razgraničenju između naroda u Bosni i 
Hercegovini, više bi doprinijela miru ako bi svoje usluge pružala u pravcu političkog 
dogovora na principima koji su usvojeni u međunarodnom pravu. Ta deklaracija bi 
se temeljila na slijedećim političkim principima koji važe u svim demokratskim 
zemljama: 


- očuvanje nezavisnosti i teritorijalnog integriteta države Bosne i Hercegovine 
u njenim međunarodnopravno priznatim granicama, 

- svako političko djelovanje saobraziti demokratskim principima organizacije i 
funkcionisanja vlasti, 


- osiguranje jednakih građanskih i osnovnih ljudskih prava i sloboda koja 
garantuje međunarodna zajednica, 


- osiguravanje i izgrađivanje demokratskih mehanizama kojima se garantuje 
jednaka prava sva tri naroda i odgovarajuća prava narodnosti u skladu sa 
međunarodnim konvencijama i 


- poštovanje ustavnog poretka države Bosne i Hercegovine koji bi proizišao iz 
demokratskog dogovora sva tri naroda na osnovama međunarodnog prava. 

Ovi politički principi činili bi temelje na kojima bi se pravili stranački politički 
programi i uspostavili koalicioni partneri u vršenju političke vlasti. Da bi se ovom 
poslu moglo pristupiti neophodno je da tzv. Jugoslavija, odnosno Srbija i Crna Gora, 
priznaju nezavisnost Bosne i Hercegovine i njene međunarodnopravne priznate 
granice. 


Tek bi tada bilo moguće pristupiti razgovorima o unutrašnjem državnom 
uređenju Bosne i Hercegovine. Međutim, međunarodna zajednica izabrala je 
drukčiju metodologiju rješavanja političke krize u Bosni i Hercegovini na koju mi ne 
možemo bitno utjecati, što ne znači da nas to oslobađa obaveze da tražimo drukčiji 
pristup koji uvažava međunarodne standarde u rješavanju okrutnih kriza. Kao što je 
poznato, međunarodna zajednica je ispravno dijagnosticirala u svojim rezolucijama 
umiješanost Srbije i Crne Gore u agresiju na Bosnu i Hercegovinu, zbog čega je 
protiv ovih zemalja uvela ekonomske sankcije. Međutim, ona je izabrala pogrešnu 
terapiju za suzbijanje agresije. Ne mijenjajući svoju prvobitnu dijagnozu, umjesto da 
se suprotstavi agresiji, međunarodna zajednica je izabrala metod pregovaranja 
između agresora i žrtve, ne čineći ništa efikasno da pomogne žrtvi u odbrani od 
agresora. Pregovori više liče na metod pritisaka na žrtvu da pristane na rješenja koja 
odgovaraju agresoru, nego na ravnopravne pregovore. S obzirom da je cilj agresije 
bio uništavanje i države Bosne i Hercegovine i bošnjačkog naroda, sasvim je 
razumljivo što do danas nije postignut mirovni sporazum o Bosni i Hercegovini, jer 
ciljevi agresije još nisu ostvareni. Dakle, agresor je samo za takvo mirovno rješenje 
koje podrazumijeva nestanak i države i bošnjačkog naroda. Na podsticaj nekih 
inozemnih krugova uvučeni su u sukob i bosanski Hrvati protiv Bošnjaka, stvorena je 
konstrukcija o sukobu "sve tri strane" i njihovoj jednakoj odgovornosti, što je 
doprinijelo zamagljivanju pravog stanja u Bosni i Hercegovini i amnestiranju glavnih 
krivaca za agresiju na Bosnu i Hercegovinu i čime se želi izdejstvovati ublažavanje 
ili skidanje sankcija protiv Srbije i Crne Gore. 


No uprkos nenaklonjenosti oficijelnih institucija međunarodne zajednice 
prema Bosni i Hercegovini, zahvaljujući svenarodnom otporu agresiji i očuvanju 

biološke supstance naroda, kao i činjenici međunarodnog priznanja države Bosne i 
Hercegovine, u dosadašnjim pregovorima o rješavanju krize, iskristalisala su se dva 
osnovna stava: 


Bosni i Hercegovini se garantuje međunarodnopravni suverenitet države u 
međunarodnim odnosima u njenim međunarodnopravno priznatim granicama 


Bosna i Hercegovina se organizuje kao decentralizirana država. 


Sve druge opcije su na stolu, u pogledu njenog unutrašnjeg uređenja i 
povezivanja njenih političkih entiteta sa drugim zemljama, kao i sva druga pitanja 
ustrojstva regionalne i lokalne vlasti. U tom smislu su izvršene i promjene Ustava 
Republike Bosne i Hercegovine koje omogućavaju njeno drukčije unutrašnje 
teritorijalno uređenje. Ono što je sada izvjesno, jeste da se dio Bosne i Hercegovine, 
a koji je tada bio naseljen većinom srpskim stanovništvom biće predmet daljih 
pregovora sa srpskim predstavnicima. Teritorij Republike odnosno Federacije koji 
nije pod kontrolom legalnih vlasti treba smatrati teritorijem pod okupacijom agresora. 


U pogledu izbjeglica i raseljenih lica u svim dosadašnjim pregovorima 
međunarodna zajednica stoji iza formule da se njima garantuje povratak i naknada 
uništene imovine. Zatim, međunarodna zajednica insistira i na odgovornosti lica koja 
su izvršila ratne zločine, odnosno zločine genocida. Smatram da je garantovanje 
spoljnih granica Bosne i Hercegovine, decentralizirani karakter države, povratak 
izbjeglih lica i odgovornost za zločine genocida onaj minimum ispod kojeg država 
Bosna i Hercegovina u daljim pregovorima ne može ići, a da ne dovede u pitanje 
svoju vlastitu egzistenciju i egzistenciju svih svojih građana, kao i moralna načela 
pravde na kome je zasnovan međunarodni pravni poredak. 


U daljim pregovorima treba otkloniti svaku mogućnost otcjepljenja bilo kog 
dijela Bosne i Hercegovine od svoje matice. Nema nikakvog osnova da se Bosna i 
Hercegovina po bilo kom osnovu upoređuje sa bivšom SFRJ. U Jugoslaviji su narodi 
ušli sa svojim nacionalnim državama (teritorijom) i mogli su ih iz nje iznijeti, a 
Bošnjaci, bosanski Srbi i bosanski Hrvati u Bosni i Hercegovini nisu nikada bili 
teritorijalno razgraničeni, u smislu ekskluzivno nacionalnih teritorija. Svaki dio Bosne 
i Hercegovine pripada sve trima narodima i ni jedan narod ne može iz Bosne i 
Hercegovine iznijeti ni jedan pedalj zemlje i smatrati ga samo svojim. S obzirom na 
nacionalnu izmiješanost stanovništva i katastarskog vlasništva na zemlji, Bosni i 
Hercegovini bi najbolje odgovaralo unitarno uređenje sa širokom decentralizacijom 
vlasti po regijama. Međutim, s obzirom da se u međunarodnim dogovorima došlo do 
konsenzusa da se Bosna i Hercegovina organizira kao složena država, u tom 
slučaju treba se zalagati za njeno uređenje tipa švajcarskih kantona, a ne 
nacionalno čistih federalnih jedinica. Federacije koje su nastale na principu 
nacionalnih čistih federalnih jedinica (SSSR, SFRJ, Čehoslovačka i dr.) raspale su 

se. Tome se nadaju i velikosrpski i velikohrvatski nacionalisti, ako bi je federalno 
uredili po etnički čistim teritorijama. Bosni i Hercegovini odgovara federalno uređenje 
samo od nacionalno izmiješanih federalnih jedinica. Otuda Bosni i Hercegovini ne 
odgovara da se uredi ni kao konfederacija, ni kao realna unija. Konfederacija i 
realna unija nisu države, to su zajednice suverenih i nezavisnih država koje nastaju 
državnopravnim ili međunarodnopravnim ugovorima i nemaju svojih samostalnih 
ustava i svog izvornog suvereniteta. Zemlje ugovornice na njih prenose samo dio 
svoga suvereniteta (najčešće su to vanjski poslovi, vojska i finansije ali ne u 
cijelosti). Samo su unitarne i federalne države suverene države koje imaju svoje 
ustave. Otuda nastala Federacija Bosne i Hercegovine koju su obrazovali Bošnjaci i 
Hrvati može da se pokaže kao najbolji put političkog rješavanja krize u Bosni i 
Hercegovini. Federacija je, dakle, otvorena i za bosanske Srbe. Po mom mišljenju 
Srbi mogu da joj pristupe ako teritoriju na kojoj predstavljaju većinu stanovništva 
prema popisu iz 1991. godine organiziraju u jednu ili više federalnih jedinica 
(kantona). S obzirom da im jedna federalna jedinica ne bi bila teritorijalno povezana, 
obrazovanje više federalnih jedinica (kantona) bila bi realnija opcija. Poznato je da 
su se Bošnjaci i Hrvati organizovali u deset federalnih jedinica (kantona) uz 
Sarajevo kao glavni grad. Pristupanje Srba Federaciji diktiralo bi potrebu izrade 
novog ustava Federacije i eventualno redefiniranje sporazuma o mogućim vezama 
sa susjednim zemljama. Za pojedine federalne jedinice može se utvrditi da imaju 
šira prava, odnosno da se drugačije ustroje nego ostale i sl., ali da se time ne 
dovede u pitanje državni suverenitet i federalna struktura Bosne i Hercegovine. 


Imajući sve ovo u vidu, unutrašnje državno uređenje Bosne i Hercegovine 
treba da osigura ostvarivanje slijedećih principa karakterističnih za svaku modernu 
državu na cijelom njenom teritoriju: 


- svojinski i politički pluralizam, 

- demokratski postupak u organiziranju i konstituisanju federalnih jedinica i 
organa vlasti na svim nivoima, 

- jedinstvenu sudsku zaštitu života, imovine i časti ljudi, 

- jednaka prava svih državljana i nacionalnih zajednica, 

- ustavno funkcioniranje zakonodavne, izvšne i sudske vlasti na cijelom 
teritoriju, 

- garantovanje lokalne samouprave, 

- garantovanje nezavisnosti zemlje i očuvanje jedinstvenog državnog teritorija. 


Zato sa uspostavljanjem konfederalnih veza između Federacije Bosne i 
Hercegovine i Republike Hrvatske prema postojećem sporazumu treba sačekati dok 
se ne ostvari cjelovito mirovno rješenje za Bosnu i Hercegovinu i ne okončaju 

pregovori sa bosanskim Srbima. Ovo iz razloga što će od rezultata tih pregovora 
ovisiti unutrašnje državnopravno i teritorijalno uređenje Bosne i Hercegovine. 


Šta više, bilo bi za Hrvatsku i za Bosnu i Hercegovinu korisnije da se 
Sporazumom o konfederaciji sporazumno otkaže, jer on služi kao argument 
bosanskim Srbima za stvaranje konfederacije sa tzv. Jugoslavijom, kao što to 
predlaže Alen Žipe. 


U međunarodnim pregovorima o rješavanju političke krize u BiH nužno treba 
skrenuti pažnju i na pitanje položaja Bošnjaka u Sandžaku, što je Vlada naše zemlje 
već učinila. Pošto su Bošnjaci u Sandžaku autohton narod, koji na tom prostoru ima 
hiljadugodišnje stanište, kulturu i tradiciju, treba ih u međunarodnim pregovorima 
tretirati jednako, ni manje ni više, nego što međunarodna zajednica tretira Srbe u 
Hrvatskoj i Bosni i Hrvate u Bosni. Bošnjacima u Sandžaku međunarodna zajednica 
treba da prizna status političkog naroda sa svim onim što za taj status sa sobom 
nosi i to na recipročnoj osnovi rješenja za Srbe i Hrvate u Bosni i Hercegovini. 


Iz ovoga što sam do sada rekao, a na osnovi iskustva ovoga rata, osnovne 
vrijednosti koje trebamo njegovati i braniti su: država Bosna i Hercegovina, suvereni 
bosanski narod (Bosanci) i sloboda izbora svjetonazora. To će istovremeno biti i 
osnovne političke vrijednosti oko kojih će se državljani grupisati i udruživati u 
političke stranke radi uspješnijeg vršenja državne i lokalne vlasti. Opredjeljenje za 
očuvanje države Bosne i Hercegovine kao svoje domovine biće temeljac kamen 
svake ozbiljne političke stranke, koja računa na uspjeh na ovim prostorima. Političke 
stranke koje budu petokolonašile i radile protiv integriteta države Bosne i 
Hercegovine, a za račun susjednih zemalja ili nekog protubosanskog centra, neće 
imati nikakve političke budućnosti u Bosni. Država će ubuduće znati spriječiti takvu 
djelatnost. 


Naši susjedi i njihovi eksponenti u Bosni i Hercegovini trebaju jednom 
zauvijek da shvate da se od Bosne i Hercegovine nikada neće moći napraviti ni 
velika Srbija ni velika Hrvatska. Sve te političke maštarije spadaju u domen mitova, a 
ne stvarnosti. Naša strategija treba da bude: nezavisna, suverena, jedinstvena i 
demokratska država Bosna i Hercegovina. Na putu u članstvo Evropske unije 
uspostavljati čvrstu saradnju, sa svim zemljama srednje Evrope. Izgrađivati državu 
kao federaciju kantona i zajednicu ravnopravnih naroda i religija. Politički sistem 
zasnovati na slobodnoj demokratskoj utakmici političkih stranaka u borbi za vlast. 
Izgrađivati pravnu državu u kojoj će svi njeni državljani pred zakonom biti jednaki, a 
njihov život, čast i imovina biti zaštićeni. Samo s takvim projekcijama političke 
budućnosti svrstat ćemo se u red modernih demokratskih država i naroda u Evropi i 
svijetu. 

BOŠNJACI NE SMIJU BITI TERORISTI 


Danas sam u sarajevskim dnevnim listovima pročitao vijest AFP-a, da su 
dva Bosanca u Norveškoj otela avion Skandinavske avio-kompanije koji je prevozio 
100 putnika." Prema agencijskoj vijesti otmičari su svoj postupak pravdali time da 
skrenu pažnju međunarodne zajednice na stradanje ljudi u Bosni pred predstojeću 
zimu, i ako nema mira Bosni, da neće biti nade ni za mir u svijetu i da svijet mora 
preuzeti odgovornost za takvu situaciju. 


Pročitavši ovu vijest, prva moja reakcija bila je: "Zar nam je i to trebalo". 
Koliko znam, ovo je prva vijest da je negdje u svijetu učinjen neki teroristički akt od 
strane naših sunarodnika kao reakcija na agresiju na Bosnu i Hercegovinu i izvršeni 
zločin genocida nad Bošnjacima. Po žestini kojom je agresor atakovao na goloruki 
bošnjački narod i indolentnosti međunarodne zajednice da zaustavi tu agresiju, 
strahovalo se i ranije da ne dođe do terorističkih akcija naših sunarodnika izbjeglih u 
inozemstvo. Neke mračne sile u svijetu koje su podržavale agresiju i genocid u 
Bosni, priželjkivale su, a i danas priželjkuju pojavu takvih nepromišljenih postupaka 
pojedinaca, očajnika iz reda bošnjačkog naroda. 


Za divno čudo kada nam je bilo najteže, takvih nepromišljenih postupaka 
nije bilo. Mi koji smo ostali u Bosni i Hercegovini s voljom da se odbranimo kako 
znamo i umijemo, radovali smo se toj razumnosti, visokoj svijesti i kulturi bošnjačkog 
čovjeka razasutog svugdje u svijetu, da se ne posluži terorizmom u odbrani života i 
časti svoga naroda. Bilo je i ranije pokušaja da se našem čovjeku podmetnu nečije 
tuđe terorističke akcije izvedene u svijetu, ali su one odmah potom bile i 
demantovane. Vijest o kojoj je riječ nije demantovana. U poplavi raznih insinuacija, 
možda je i tačna. No neovisno od toga, je li istinita ili nije, ona mi je poslužila kao 
povod da izrazim svoj vlastiti stav protiv takve vrste otpora. Mislim da u tom pitanju 
dijelim mišljenje i naše vlade i naše javnosti. Ne zbog toga što na diplomatsko- 
političkom i vojnom planu na terenu stojimo dobro, već iz principijelnih razloga. Na 
terorizam agresora i mračnih sila u svijetu protiv Bosne i bošnjačkog naroda mi ne 
smijemo odgovarati terorizmom.  Njihovom = terorizmu = nije primjereno da 
suprotstavimo onu narodnu pouku da se "klin klinom izbija", već misao da je 
"Strpljenje oruđe pobjede". Da bi pobijedili, Bošnjaci ne smiju biti teroristi. 


U posljednje vrijeme primjetna je u svijetu široka propagandna aktivnost 
mračnih sila različite provenijencije da prikažu politiku naše zemlje i borbu našeg 
naroda u nepovoljnom svijetlu, kao ratobornu, i time nas izjednače sa politikom 


") "Radio Sarajevo", 4. novembar 1994. 

agresora i zločinima koje nam čine. Razumije se da to nije tačno. Ali takvim 
prikazivanjem stvari oni žele da umanje naklonost svjetskog javnog mnijenja prema 
našoj nadčovječanskoj borbi za slobodu i opstanak države Bosne i Hercegovine kao 
političke zajednice ravnopravnih naroda. U tom kontekstu mogli smo očekivati i 
pojačanu aktivnost nekih obavještajnih službi koje rade za "crnu internacionalu" u 
svijetu, da među našim patriotski raspoloženim sunarodnicima u dijaspori traže 
izvršioce raznih terorističkih akcija. Oni znaju da je to najlakši način da se postojeća 
naklonost demokratske javnosti preusmjeri u neprijateljstvo prema Bosni i 
Bošnjacima. Naši sunarodnici u zemlji i dijasposri ne smiju nasijedati na tu 
lukavštinu i time biti instrumentalizirani u psihološkom i specijalnom ratu koji oni 
poduzimaju protiv naše zemlje. 


Oni naši sunarodnici u dijaspori koji sebe smatraju istinskim patriotima 
Bosne, neka svoj patriotizam ne iskazuju u eventualnim terorističkim akcijama u 
nama prijateljskim zemljama ili bilo gdje u svijetu. Time će samo pogoršati položaj 
desetinama i stotinama hiljada svojih sunarodnika koji su naišli na dobrodošlicu tih 
zemalja, a ugledu Bosne u svijetu nanijeti neprocjenjivu štetu. Ako imaju snage i 
volje da se bore za svoju Bosnu i svoj narod, ti patrioti, umjesto da se služe 
terorizmom, neka dođu u zemlju i pridruže se našim borcima na prvim borbenim 
linijama, gdje im je mjesto i gdje su poželjni. Bitka za Bosnu dobija se u Bosni. 


Naš metod borbe nije terorizam u bilo kom obliku, već strpljenje, istina, 
pravo i naša volja za slobodom koju otjelovljuje Armija Bosne i Hercegovine, a cilj je, 
zna se, sloboda naroda i nezavisna demokratska država Bosna i Hercegovina. 

POLITIČKI SISTEM BOSNE I HERCEGOVINE 
IZMEĐU POZELJNOG I MOGUĆEG 


Pošto je vrijeme za izlaganje ograničeno"), pokušaću svoj referat od 24 
stranice skratiti. Otuda u ovom izlaganju bit će izostavljena obrazloženja i 
argumentacija za pojedine teze, što se može otkloniti u toku rasprave. 


9 Ovaj referat sam napisao 8.12.1994. godine u okviru priprema za održavanje naučnog simpozija o 
budućnosti Bosne i Hercegovine. U programu ovih priprema održan je tematski Okrugli sto ,Politički 
sistem Bosne i Hercegovine-između poželjnog i mogućeg", kakav je i naslov moga izlaganja 17. 
decembra 1994. godine na Fakultetu političkih nauka u Sarajevu. Pored mene, uvodničari su bili prof. 
dr. Vladimir Premec i prof. dr. Mirko Pejanović. U pozivu za ovaj Okrugli sto u obrazloženju potrebe 
za njegovim održavanjem, između ostalog, pisalo je: 


,Kao što Vam je poznato, nakon održavanja izbora 1990. godine i poraza stranke na vlasti, 
srušen je i stari poredak zasnovan na marksističkom učenju. Taj sistem se postepeno urušavao na tlu 
cijele bivše Jugoslavije, da bi se definitivno urušio sa njenim raspadom na više samostalnih i 
nezavisnih država. Još prije rata su započele rasprave o unutrašnjem državnom uređenju Bosne i 
Hercegovine, u kome bi nacionalne zajednice Bošnjaka, Srba i Hrvata imale svoje teritorijalno 
omeđene nacionalne političke entitete. Kao što je poznato do sporazuma nije došlo. Rat koji je ubrzo 
zatim počeo agresijom na Bosnu i Hercegovinu, pokazao je da zagovornici etničke podjele Bosne i 
Hercegovine i nisu bili ni za kakav dogovor koji bi doveo u pitanje realizaciju dogovora Tuđman- 
Milošević o podjeli Bosne i Hercegovine između ove dvije susjedne države, što je i pravi uzrok rata. 


U međuvremenu je u procesu međunarodnih mirovnih pregovora ponuđeno više projekata 
unutrašnjeg državnog uređenja, ali do danas nijedan od njih nije prihvaćen. Vašingtonskim 
sporazumom između Bošnjaka i Hrvata dogovorena je Federacija ova dva naroda na prostoru kojeg 
naseljavaju Bošnjaci i Hrvati kao većinski narodi prema popisu stanovništva iz 1991. godine. Projekat 
Federacije bio je ponuđen i bosanskim Srbima koje zastupa pred međunarodnom zajednicom 
Karadžić. Oni su odbili projekat Federacije i prijedlog teritorijalnog uređenja BiH koji je predložila 
Kontakt-grupa. U takvoj situaciji, Srbi novom ofanzivom koju izvode u bihaćkom okrugu vrše pritisak 
na našu Vladu da učini nove teritorijalne ustupke, kako bi plan Kontakt-grupe bio i za njih prihvatljiv. 
To je, međutim, privid. Suština odbijanja plana Kontakt-grupe, nije u nezadovoljstvu sa teritorijalnom 
podjelom, već u nepriznavanju državnog suvereniteta tzv. republike srpske i njenom integriranju u 
projekat velike Srbije, kojeg podržava i Tuđman, jer bi u tom slučaju, novouspostavljena Federacija 
Bošnjaka i Hrvata, ušla u projekat velike Hrvatske. 


Zadatak Okruglog stola je da pokuša označiti osnovne elemente unutrašnjeg državnog 
uređenja Bosne i Hercegovine, kao odgovor na gore navedene velikodržavne projekte, kojim će se 
afirmirati jednakopravnost Bošnjaka, Srba i Hrvata u projektovanju takvog političkog sistema Bosne i 
Hercegovine, koji će sva tri naroda učiniti njegovim političkim subjektima, bez njihove etničke 
teritorijalizacije". 

Generalna hipoteza od koje sam pošao jeste da Bosnu i Hercegovinu kao 
međunarodno priznatu državu može uništit samo naš nesmotreno i nepromišljeno 
dat potpis ispod mirovnog sporazuma koji predviđa njenu podjelu po etničkom 
principu.Sve drugo može biti predmet dogovaranja između njena tri autohtona 
naroda. Prema tome, politički sistem Bosne i Hrecegovine treba da bude kreacija 
političke volje njena tri naroda, a ne silom iznuđena rješenja. Ali za to je potreban 
mir postignut suzbijanjem i osudom agresije na Bosnu i Hercegovinu od strane 
međunarodne zajednice. A mira neće biti sve dok međunarodna zajednica 
izjednačava žrtvu i agresora i dok daje legitimitet pregovarača strani koja je osmislila 
i izvela agresiju na Bosnu i Hercegovinu. Otuda svakoj kreaciji politčkog sistema 
Bosne i Hercegovine treba da prethodi mirovni sporazum koji će u sebi sadržavati 
sljedeći minimum: /1/ Priznanje međunarodnopravno priznatih granica Bosne i 
Hercegovine od strane agresora, /2/ Garantovanje teritorijalnog integriteta i 
suvereniteta Republike Bosne i Hercegovine, /3/ Unutrašnje državno uređenje 
zasnovano na federalnom principu i ravnopravnosti sva tri naroda na cijelom 
teritoriju države, /4/ Garantovanje povratka prognanih i raseljenih lica na njihova 
kućišta, i naknade za uništenu imovinu, /5/ Suđenje izvršiocima ratnih zločina, 
zločina genocida i povrede međunarodnog humanitarnog prava, /6/ Uspostavljanje 
mehanizama kojim će se osigurati jednakost državljana i svih ljudi pred zakonom 
neovisno od njihove nacionalne, vjerske i rasne pripadnosti do uspostave legitimne 
vlasti koja će proizići iz novih izbora, /7/ Garantovanje u primjernom roku održavanja 
izbora za vlasti koja će se uspostaviti na osnovi novog ustava koji će u 
međuvremenu biti donešen. 


Za izgrađivanje demokratskog političkog sistema u Bosni i Hercegovini, 
pretpostavka je da njeni narodi: Bošnjaci, Srbi i Hrvati budu jednakopravni, a da se 
za pripadnike ostalih naroda osiguraju osnovna ljudska i građanska prava. Zato je 
potrebno suprostavljati se svojatanju bosanske zemlje, odnosno državnog teritorija, 
kao samo srpskog, hrvatskog ili bošnjačkog. Svaki pedalj državnog teritorija Bosne i 
Hercegovine, neovisno koji ga narod naseljava pripada jednako svim državljanima i 
svim narodima Bosne i Hercegovine i na njemu ostvaruju jednaka prava koja su 
ustavom i zakonom zagarantovana svim njenim državljanima. 


Postoji državni teritorij Bosne i Hercegovine i privatno vlasništvo njenih 
državljana na zemlji upisano u katastar. Zbir privatnog vlasništva zemlje bilo koje 
nacionalne skupine u BiH ne čini tu zemlju automatski ni srpskom, ni hrvatskom, ni 
bošnjačkom, u onom smislu da bi se od njih mogle napraviti nacionalne paradržavne 
tvorevine, nacionalni kantoni, ni nacionalne općine. Na teritoriju općine, kantona i 
države imaju jednako pravo svi njihovi stanovnici koji u njima imaju prebivalište, u 
skladu sa ustavom i zakonom. Kantoni i općine su samo politički i lokalni teritorijalni 
oblici organizacije vlasti, a ne nacionalni rezervati, koji se ne smiju privatizirati ni u 
kom vidu, pa ni od strane samo jedne nacionalne grupe. Zemlja i kada je privatno 

vlasništvo je opšte dobro čije uslove korištenja i upotrebe u svim demokratskim 
zemljama uređuje država u korist i za dobro, kako njenih vlasnika, tako i za dobro 
svih svojih državljana koji je nastanjuju, kojih se odredaba moraju svi pridržavati. 


Polazeći od teritorijalnog integriteta i suvereniteta Republike Bosne i 
Hercegovine, kao i ravnopravnosti sva tri njena naroda i jednakih prava njenih 
državljana pred ustavom i zakonom, za BiH je najbolje da bude državno-pravno 
uređena kao federacija nacionalno mješovitih kantona/okruga, veležupa/. Tako 
odbacivanjem etničke podjele BiH u formi federacije, treba odbaciti i njeno 
konfederalno uređenje na toj osnovi, kao i njeno uređenje u obliku unije republika. 
Ovo tim prije što ni konfederacija, ni unija nisu države, već zajednice suverenih 
država, što bi BiH učinilo formom bez sadržaja, na putu njenog nestanka. Ostaje 
federacija kao najbolja politička opcija za unutrašnje državno uređenje Bosne i 
Hercegovine. 


Današnja Federacija je prelazno rješenje na putu da se cijela Republika BiH 
organizuje kao federacija kantona, voljom sva tri njena naroda.Federacija će biti 
najbolje rješenje i za bosanske Srbe, jer ona čini jedinstveno geografsko, 
ekonomsko, saobraćajno i, što nije za zanemariti, historijsko područje na kojem je 
ostvarivan = višestoljetni suživot sva tri njena naroda. U pogledu postojeće 
Federacije, da ne bi bilo nesporazuma zbog izmjene redosljeda ustavno-pravnih 
poteza, treba rezjasniti da je ona politička kreacija Republike Bosne i Hercegovine, 
a ne autohtona tvorevina. Činjenica da je prvo postignut politički sporazum 
Našingtonski sporazum/ i da je sačinjen tekst Ustava Federacije Bošnjaka i Hrvata 
u skladu s tim sporazumom, ne znači da je ta nova državno-pravna tvorevina 
nastala mimo Ustava RBiH, i da sama po sebi ima vlastiti ustavno-pravni izvor. Bez 
promjena u Ustavu RBiH, kojim je omogućeno da se na njenoj teritoriji oformi takva 
političko-teritorijalna jedinica, njena pojava bi bila neustavna i suprotna pravnom 
poretku Republike BIH. Kao što znamo nađeno je kompromisno rješenje da do 
postizanja mirovnog sporazuma sa bosanskim Srbima, Skupština Republike vrši i 
funnkciju Ustavotvorne skupštine Federacije, da postoji jedinstvena Vlada Republike 
i Federacije, a da Predsjedništvo Republike nastavi da vrši svoje funkcije, čije 
odluke ne mogu biti suprotne Ustavu Federacije, dok je spoljni suverenitet 
Federacije ,zamrznut" do okončanja mirovnog sporazuma o Bosni i Hercegovini. Ne 
može se Republika BIH odreći svog = suvereniteta, dok ne bude uspostavljena 
federacija na cjelom njenom teritoriju. Unutrašnji državni suverenitet Federacije, 
dakle, proizilazi iz političke volje Republike da joj prenese svoj suverenitet u 
uređivanju društvenih odnosa na prostoru koji čini Federaciju. Prema tome, 

Federacija je tvorevina unutrašnjeg, a ne međunarodnog prava. Federacija je 
političko-teritorijalna jedinica na teritoriju Republike koja ima sve atribute države bez 
spoljnjeg suvereniteta i granica, koje nisu međunarodne, već unutrašnje granice, 
koje je razgraničavaju sa drugim političko teritorijalnim jedinicama Republike BiH, 
koje su naseljene sa većinskim bosanskim Srbima.Te teritorije su danas u sastavu 
deset okruga Republike, koji treba da se transformiše u kantone u okviru Federacije, 
a Republika bi trebalo da svojim propisom uredi političko-teritorijalnu organizaciju 
ostataka teritorije do sporazuma sa bosanskim Srbima. 


Postoje dva moguća modela Republike Bosne i Hercegovine kao Federcije. 
Postojeći model sa kantonima kao federalnim jedinicama, kojim bi se pridružili 
kantoni naseljeni sa srpskom većinom i drugi model, po kome bi postojeća 
Federacija bila jedna federalna jedinica sa kantonima kao decntralizovanim 
političkim jedinicama, pri čemu bi druga federalna jedinica bila ona koju većinom 
naseljavaju bosanski Srbi. U oba modela Sarajevo bi imalo status zasebne 
federalne oblasti /distrikta/, kao glavni grad Federalne Republike Bosne i 
Hercegovine. Takva državno-pravna organizacija garantovala bi i teritorijalni 
integritet i državno-pravni suverenitet države Bosne i Hercegovine. 


Tek sa takvim unutrašnjim državno-pravnim uređenjem Bosna di 
Hercegovina u cjelini i pojedine njene federalne jedinice mogle bi ulaziti u specijalne 
ustavno-pravne odnose s drugim državama, ali uvijek na bazi ugovora federalne 
jedinice sa susjednom državom koga bi sankcionirao federalni parlament kojim će 
se garantovati da ugovor nije na štetu interesa države Bosne i Hercegovine.Pod 
takvim ustavno-pravnim rješenjima mogle bi se uspostavljati specijalne veze i sa 
Hrvatskom i sa Srbijom. Svako drugo rješenje značilo bi negaciju države Bosne i 
Hecegovine.Samo pod tim uslovima bi mogao da se održi na snazi i preliminarni 
ugovor o uspostavljanju buduće konfederacije današnje Federacije Bosne i 
Hecegovine i Hrvatske. To znači da ti specijalni aranžmani ne bi mogli dovoditi u 
pitanje političku, ekonomsku i kulturnu infrastrukturu države Bosne i Hecegovine i 
njen državni suverenitet u svim segmentima međudržavnih odnosa njenih političkih 
entiteta sa drugim državama. Ako Srbija i Hrvatska odustanu od dogovorene podjele 
Bosne i Hecegovine na ovim osnovama međudržavnih odnosa, rat bi mogao odmah 
prestati i pristupiti izgradnji unutrašnjeg državnog uređenja Bosne i Hecegovine i 
uspostavljanja specijalnih veza sa Hrvatskom i Srbijom. To znači da ti specijalni 
aranžmani ne bi mogli biti kreacija međunarodnog prava, odnosno mirovnog 
sporazuma o Bosni i Hecegovini, već kreacije unutašnjeg prava, tj. ugrađivanje te 
mogućnosti u ustav buduće federacije Bosne i Hecegovine. 

Međunarodna zajednica, umjesto što se bavi pitanjem kako etnički da 
podijeli Bosnu i Hecegovinu, našim narodima bi najviše pomogla kada bi im dale do 
znanja, jasnije nego što to čini, onima koji bi je dijelili da od tih podjela neće biti 
ništa. Međunarodna zajednica bi trebalo da pomogne da politički predstavnici sva tri 
naroda, u okviru mirovnog procesa, naprave jednu zajedničku deklaraciju u kojoj će 
biti sadržani osnovni politički principi budućeg suživota sva tri naroda u Bosni i 
Hercegovini, koja bi bila usvojena i kao međunarodni dokument. Ta deklaracija bi 
trebalo da sadrži sljedeće principe: /1/ Očuvanje nezavisnosti i teritorijalnog 
integriteta Republike Bosne i Hecegovine u njenim međunarodnopravno proznatim 
granicama; /2/ Organiziranje Republike Bosne i Hecegovine u federaciju 
multinacionalnih zajednica; /3/ Saobražavanje političkog djelovanja demokratski 
uspostavljenoj organizaciji vlasti; /4/ Osiguravanje mehanizama kojim će se 
garantovati jednaka osnovna ljudska i građanska prava i slobode u skladu sa 
međunarodnim standardima za svakog državljanina Bosne i Hecegovine; /5/ 
Uspostavljanje demokratskih mehanizama kojim će se garantovati jednakopravnost 
za sva tri naroda i dogovarajuća prava narodnosti u skladu sa međunarodnim 
konvencijama; /6/ Garantovanje povratka na njihova kućišta svim prognanicima i 
raseljenim licima i naknade za izgubljenu imovinu; /7/ Obaveza poštovanja ustavnog 
poretka Republike Bosne i Hecegovine koji proiziđe iz demokratskog dogovora sva 
tri naroda na osnovama međunarodnog prava. 


Nakon donošenja ovih političkih principa moglo bi se pristupiti izradi ustava 
kojim bi bio uređen politički sistem Bosne i Hecegovine kao federacije nacionalno 
mješovitih jedinica, kojim bi se institucionizirali mehanizmi za ostvarivanje: /1/ 
svojinskog = i političkog pluralizma, /2/ demokratski postupak u konstituiranju 
federalnih jedinica, /3/ demokratski postupak u konstituiranju organa vlasti 
rukovodeći se principom jednakopravnosti sva tri naroda i demokratskim pravima 
građana, /4/ osiguranje jedinstvene sudske zaštite života, imovine i časti ljudi, /5/ 
jednakost pred zakonom svih državljana bez obzira na rasu, nacionalnu pripadnost i 
vjersko opredjeljenje, /6/ osiguranje mehanizma za ustavno funkcioniranje 
zakonodavne, izvršne i sudske vlasti na cijelom teritoriju federacije, /7/ ostvarivanje 
lokalne samouprave u skladu sa evropskim dokumentom o ovom pitanju, /8/ 
bezbjednost i odbrana nezavisnosti i teritorijalnog integriteta Bosne i Hecegovine. 


Pošto su u naš politički sistem ponovo nakon trideset godina uvedeni okruzi 
Neležupa, kantoni/ kao središnje političko-teritorijalne jedinice između općine i 
organa Federacije, odnosno Republike biće neophodno proučiti sistematski položaj 
općine. Ovo tim prije što je Ustavom Federacije normirana ideja o općinama u 
kojima će se ostvariti lokalna samouprava.U takvim općinama sve državne funkcije 
biće finansirane od strane države, a sve funkcije lokalne samouprave iz općinskog 

budžeta. Zato će biti neophodno razlučiti koji će se državni poslovi vršiti u općini, 
hoće li ih vršiti općinska administracija ili administracija koju će država sama 
uspostaviti. 


S obzirom na karakter općine kao lokalne zajednice, biće neophodno samim 
stanovnicima naseljenih mjesta prepustiti odluku hoće li se konstituirati u zasebnu 
općinu ili će to činiti u zajednici sa susjednim naseljenim mjestima. S obzirom na 
mješovitu nacionalnu strukturu mnogih naših naseljenih mjesta potrebno je osigurati 
i izjašnjavanje svakog naroda posebno, da ne bi bilo nametanja volje jednog naroda 
drugom narodu u postupku obrazovanja novih općina. Zato ne bi bilo dobro 
unaprijed fiksirati donju granicu stanovnika za obrazovanje nove općine. Zatim,treba 
otvoriti mogućnost da se gradovi također konstituišu u općine. Ne treba zaboraviti da 
se stanovnici naseljenih mjesta kroz instituciju općine legitimiraju da neposredno 
odlučuju o svojim interesima i potrebama i u širim oblicima teritorijalno-političkog 
organiziranja kao što su okrug, veležupa ili kanton. Kao što se općinski sud može 
obrazovati za jednu ili više općina, tako se i osnovna škola, zdrastvena ambulanta ili 
neka druga ustanova može obrazovati za jednu ili više (malih) općina, prema 
kriterijima koje će utvrditi državni organi koji će iz svoga budžeta finansirati školstvo, 
zdrastvo i druge javne ustanove. 


U pogledu organizacije vlasti u vrhu države moguće je da se konstituira 
parlament sa predstavničkim domom građana na principu proporcionalne većine i 
domom naroda sa jednakim brojem predstavnika sva tri naroda i odgovarajućim 
brojem predstavnika ,ostalih". 


Međutim, kada je riječ o nosiocima funkcija u vrhu vlasti, moguće je više 
opcija: da se ustavnom normom funkcija predsjednika države povjeri Bošnjaku, 
predsjednika parlamenta bosanskom Srbinu, a predsjednika vlade bosanskom 
Hrvatu kao stalno rješenje, ili da se ove funkcije nakon isteka mandata rotiraju, ili da 
se vršenje tih funkcija prepusti političkom dogovoru stranaka koje budu dobile 
mandat na izborima. 


Druga varijanta je da se samo za vladu i sudove države predvidi paritetni 
sastav predstavnika naroda, a da se na čelne funkcije državnih organa dolazi 
shodno političkom dogovoru stranaka koje pobijede na izborima. 


IV 


Često se postavlja pitanje odnosa i nadležnosti između Republike i 
današnje Federacije. Mislim da je to pitanje riješeno samim ustavnim konceptom 
Federacije. Novouspostavljena Federacija, po svome konceptu, zamišljena je kao 
oblik državnog uređenja cijelog teritorija Republike Bosne i Hecegovine. Bosanski 
Srbi su to odbili, ali mir na ovim prostorima moguće je trajno postići samo 

federalizacijom cijele Republike. Ulaskom, dakle, pod njeno okrilje i bosanskih Srba, 
kao trećeg naroda u Bosni i Hercegovini. Zbog tog cjelovitog koncepta, nije se ni išlo 
na subordinaciju Federacije prema Republici kao njenoj federalnoj jedinici, ali u 
ovom trenutku Federacija nije ni samostalni međunarodnopravni subjekat. Upravo, u 
tome što nije subordinirana Republici, djeluje kao samostalan državnopravni subjekt, 
ali se taj privid potire činjenicom što Federacija nema ni  efektivnog 
međunarodnopravnog subjektiviteta .Iz toga proizilazi njen prelazni karakter: ili na 
federalizaciju cijele Republike tipa kantona, ili da sama postane jedna od buduće 
dvije federalne jedinice Republike Bosne i Hecegovine. Današnji unutrašnji 
suverenitet, koji Federacija zbog sporog konstituiranja efektivno ne koristi, 
privremeno joj je ,posudila" Republika Bosna i Hercegovina do postizanja mirovnog 
sporazuma o Bosni i Hercegovini. 


U svim pitanjima gdje bi se Federacija mogla pojaviti prema inozemstvu kao 
samostalni državno-pravni subjekat, pojavljuje se Republika. Na primjer, graničenje 
sa Republikom Hrvatskom, pasoši, učlanjivanje u međunarodne organizacije, 
monetarni sistem kao bitan element državnosti prema inozemstvu, politički i 
ekonomski odnosi sa inozemstvom na međudržavnom nivou, državni simboli 
Republike u inozemstvu, međunarodne oznake na vozilima i slično. Tamo gdje bi se 
Federacija i pojavila, iznad natpisa Federacije mora stajati natpis Republika Bosna i 
Hercegovina. Sve se, dakle, vanjske funkcije Federacije privremeno ,zamrzavaju" 
do postizanja mirovnog sporazuma o Bosni i Hercegovini. 


Ako se sporazumom o BiH cijeli teritorij BiH bude federalizirao na način na 
koji smo ranije iznijeli, tada će u skladu s tim mirovnim sporazumom današnji Ustav 
Federacije pretrpjeti promjene, po kojima će i bosanski Srbi biti jedan od tri 
jednakopravna naroda na cijelom teritoriju Republike, pa i današnje Federacije. 
Tada će se potražiti i takva ustavna rješenja, po kojima će Republika Bosna i 
Hercegovina, kao federativna republika, u sebi sublimirati i današnje uređenje i 
funkcije Federacije, kako u unutrašnjim, tako i u međunarodnim odnosima. Zato 
smatram današnje rješenje, po kome je Vlada Republike istovremeno i Vlada 
Federacije, optimalno i politički i državnopravno, jer odgovara konceptu Federacije. 
Stvaranje posebne vlade Federacije bilo bi optimalno pod uslovom da je današnja 
Federacija konstituirana kao federalna jedinica Republike. 


Od dobre saradnje predsjednika i potpredsjednika Federacije sa 
Predsjedništvom Republike ovisi koliko će se oni uključiti u upravljanje inozemnim 
poslovima zemlje. Smatram da bi bilo funkcionalno rješenje, ako bi i predsjednik i 
potpredsjednik Federacije bili i u funkciji članova Predsjedništva Republike. To 
najbolje pokazuje primjer aktuelnog potpredsjednika Federacije. Tada se ne bi tako 
oštro postavljalo pitanje učešća predsjednika Federacije u vođenju vanjske politike 
zemlje, odnosno Federacije. Zapravo, spoljnu politiku Federacije, kao sastavnog 

dijela Republike do postizanja mirovnog sporazuma o BiH, vodi Predsjedništvo i 
Skupština Republike Bosne i Hercegovine. Razumljivo, ako se pod tim zahtjevima 
ne podrazumijeva nešto drugo, neke skrivene namjere prema Republici Bosni i 
Hercegovini. 


Otuda, kada je riječ i o konfederalnim odnosima Federacije i Republike 
Hrvatske, praktično se radi o ovlašćenju Republike BiH datom Federaciji da stupi u 
takve međudržavne odnose sa zemljom koja je susjed Republike Bosne i 
Hercegovine, a ne Federacije, ali u onim okvirima koji neće dovoditi u pitanje 
teritorijalni integritet i državni suverenitet Republike Bosne i Hercegovine. U tome 
treba razlučiti političke iluzije nekih ljudi i nekih političkih faktora, od onoga što je 
ustavno-pravno i politički dogovoreno. Kada je riječ o Federaciji, ona može stupiti u 
navedene konfederalne odnose samo onda kada bude efektivno uspostavljena. Tu 
se misli, prije svega, na Federaciju organiziranu u skladu sa njenim Ustavom, a to 
znači sa općinama i kantonima konstituiranim na način kako je to Ustav propisao i 
sa provedenim izborima za predstavnički dom i dom naroda. To znači da je proces 
konfederalizacije moguće otpočeti od momenta gašenja ,Herceg Bosne" i njenih 
funkcija. Dokle god bude funkcionirala ,Herceg Bosna", nema ništa od 
konfederacije, jer nema drugog partnera, nema Federacije organizirane prema 
Vašingtonskom sporazumu i kako je uređeno u Ustavu Federacije. Da budem jasan: 
uspostavom Federacije nestaje ,Herceg Bosne", ali ostaje Republika Bosna i 
Hercegovina i to ne ,bivša", nego ista ona čije su granice stare 300 godina, do 
postizanja mirovnog sporazuma o Bosni i Hercegovini, kada će cijela, nadam se, biti 
federalizirana. A onda će se odlučiti, s kim će i hoće li ići u konfederalne odnose. 


V 


Politički pluralizam podrazumijeva široku političku kulturu građana i 
toleranciju različitih političkih mišljenja i ideologija unutar naroda, jednog naseljenog 
mjesta, grada, okruga i države. Zadatak države je da osigura demokratsko 
izražavanje volje građana. Poznati su slučajevi nedemokratskog, u nekim 
slučajevima siledžijskog odnosa pojedinaca i grupa prema osobama drukčijeg 
političkog mišljenja. Trebamo se privikavati da se u jednom nacionalnom korpusu 
pojave i dvije ili više političkih stranaka, ili da se u naseljenom mjestu nalaze 
pripadnici različitih stranaka i političkih opcija, koje nisu ukorijenjene u kulturnom 
kodu samo jednog naroda. U jednonacionalnim društvu sve građanske stranke su i 
nacionalne, kao što u višenacionalnom društvu, kao što je naše, i nacionalne 
stranke su građanske stranke, ako poštuju i slijede propisanu demokratsku 
proceduru političkog ponašanja u procesu vršenja vlasti i donošenja odluka, kao i 
smjene sa vlasti, ako je to izraz političke volje biračkog tijela na izborima, nezavisno 
od njihove vjerske i nacionalne pripadnosti. Na izborima 1990. godine, na primjer, 

poslanike Hrvate, Bošnjake, Srbe nije biralo biračko tijelo njihovih nacionalnih 
zajednica, već cjelokupno biračko tijelo svih građana Bosne i Hercegovine koji su 
tada imali pravo izaći na izbore. 


Stoga kod ocjene pojedinih političkih stranaka, smatram bitnijim da li su 
njihovi programi izraz političkih interesa domaćeg čovjeka, a ne nekih stranih 
interesa, nekih susjednih zemalja, koje se žele prikazati kao nacionalni interesi 
nekog od bosanskih naroda, Srba ili Hrvata, na primjer. Bosanski politički život 
potvrđuje katastrofalne egzistencijalne i političke posljedice za naš narod i državu, 
infiltriranje stranačke ili državne politike naših susjeda u stranačke programe i 
političko ponašanje naših političkih stranaka, koje ne moraju biti obavezno 
nacionalne. Sjetimo se stranke Jugoslavena, federalista, socijalista i dr. koje su bile 
antibosanske stranke. A primjeri SDS, SPO, i ekstremista u HDZ i Abdićevih 
političkih pristalica su najmarkantniji. Nadajmo se, da će poslije ove kataklizme, 
biračko tijelo znati da kazni takvo ponašanje nekih političkih stranaka. 


Drugo značajno pitanje koje proizilazi iz višestranačja jeste, da će biti 
potrebno da se naučimo praviti izborne i parlamentarne koalicije političkih stranaka 
bliskih političkih opredjeljenja. Da bi to postigli, potrebno je da se oslobodimo 
političkih iluzija da jedna politička stranka može apsolutno izražavati političko 
mišljenje cijelog jednog naroda, na primjer, ili cijelog biračkog tijela naše zemlje. 
Koalicija političkih stranaka uvijek je bila zasnovana na političkim kompromisima, 
bilo da se radi o izbornom programu, bilo da se radi o vladinom programu, kada je 
riječ o parlamentarnoj koaliciji. U parlamentarnom sistemu postaje irelevantno, da li 
je neka stranka nacionalna, ili nije. Ako neka nacionalna stranka ne uđe u koaliciju, 
to ne znači da je time diskriminiran narod koju on predstavlja. Koalicija je uvijek 
politički izraz volje rukovodstva stranke, odnosno njenog članstva, koja se verificira 
izbornim rezultatom. 


Suprotno koalicijskim odnosima između političkih stranaka, jeste političko 
partnerstvo između stranaka. Dok je koalicija jedna demokratska institucija, jer 
odlučivanje koncetriše u vladi i parlamentu, partnerstvo je nedemokratska institucija, 
koja odlučivanje izvlači iz vlade i parlamenta i prenosi u vrhove partnerskih stranaka. 
A potom se odluka vraća u parlament ili vladu da bude formalno donešena. Time se 
dovodi u pitanje ustavno funkcioniranje države i njenih najviših institucija. Umjesto 
demokratije ostvaruje se partokratija. A to je već bilo viđeno u autoritarnim i 
jednopartijskim sistemima vlasti. Stranačko partnerstvo umjesto demokratije, može 
da dovede do tiranije ,partnera na vlasti", do destrukcije države, kao što je bio slučaj 
sa ponašanjem SDS ili opstrukcije u vršenju vlasti koju su čitavo vrijeme rata 
provodili ekstremisti HDZ. Da nije bilo stranačkog partnerstva, izdaja Bosne od 
strane nekih od njih bila bi ranije otkrivena i eventualno onemogućena 
sprovođenjem novih izbora. Ova primjedba se odnosi i na današnje partnerske 

odnose između SDA i HDZ, koja nije prestala provoditi državnu politiku Hrvatske u 
Bosni i Hercegovini. Ako je to partnerstvo iz pragmatičnih razloga, dakle iz nužde, to 
narodu treba reći, mada to narod i sam vidi. 


VI 


Za položaj Bosne i Hercegovine u međunarodnim odnosima veoma je bitan 
njen geopolitički položaj. BiH je politički, kulturni i civilizacijski fenomen, više nego 
što su Švajcarska ili Belgija. Zbog prisustva islama na ovim prostorima je i 
karakterističniji fenomen od prethodna dva. Bosna je unikatna civilizacijska 
vrijednost koju bi trebalo zaštititi i njegovati, ona je planeta u malom. Paradigma 
višestoljetnog suživota triju vjerskih zajednica i tri naroda. Prožimanje triju kultura 
koje baštine, svaka na svoj način, kulturnu prošlost Bosne. To Svijet i Evropa treba 
da sačuvaju i njeguju kao paradigmu svojih vlastitih težnji ka ujedinjavanju i 
međusobnom povezivanju različitih kultura i civilizacija. Tragedija Bosne je u tome 
što je bila ispred Svijeta i Evrope u tim procesima. To je uočio papa Vojtila i zato se, 
između ostalog, zdušno zalaže da rat prestane i da se Bosna i Hercegovina očuva. 


Odnosi BiH sa Svijetom i Evropom treba da budu neposredni sa svojim 
destinacijama u najvažnijim političkim, kulturnim, ekonomskim i saobraćajnim 
centrima. Posebno trebamo razvijati u svim sferama svoje odnose sa zemljama 
srednje Evrope sa kojima smo i ranije imali razvijene političke, ekonomske i kulturne 
veze i odnose. Na putu ka članstvu u Evropskoj uniji ne bi trebalo bježati i od bližih 
političkih odnosa sa svim zemljama Mediterana u kojima je stjecište najstarijih 
kultura i civilizacija. Bosna bi mogla biti posrednikom boljeg razumjevanja kršćanske 
i islamske kulture i civilizacije i time doprinositi zbližavanju ljudi i naroda različitih 
kultura i svjetonazora. Ona je već sada značajan faktor u približavanju Hrvatske s 
nekim zemljama, kao št su Turska, Iran i druge. 


Naša zemlja treba da napravi poseban program saradnje sa Evropskom 
unijom čijom će se postepenom sprovedbom stvarati uslovi za naše priključivanje u 
različite projekte na putu ka stalnom članstvu. U prvo vrijeme treba posebno raditi na 
preuzimanju evropskih standarda u oblasti prava, ekonomije, ekologije, kvaliteta 
roba, prosvjeti, zdravstvu i drugim oblastima čijom primjenom ćemo se približavati 
ispunjavanju uslova za puno članstvo u Evropskoj uniji. 


Da bi se trajno na ovim prostorima uspostavio mir i otklonila opsanost za 
teritorijalni integritet i državni suverenitet Bosne i Hercegovine, potrebno je razmotriti 
realnost našeg priključivanja NATO paktu kroz ,partnerstvo za mir" sa garancijama 
koje NATO daje svojim članicama. Druga opcija jeste da se BiH međunarodnim 
sporazumom prizna status zemlje sa stalnom neutralnošću za koji je potreban i 
pristanak naših susjeda. 

VII 


Da bi sačuvala svoju političku i kulturnu samostalnost koja je prepoznatljiva 
u svijetu, BiH mora biti vojno, obrazovno i ekonomski snažna. Jer Svijet, kao što 
smo vidjeli voli samo one koji su snažni. S druge strane, naši ljudi moraju imati 
razvijenu svijest o sebi, svojoj naciji, kulturi, vjeri, a prije svega, državotvornu svijest, 
jer im samo država, njihova država, može osigurati da ne budu politički, ekonomski, 
kulturno kolonizirani, bilo da im ta opasnost dolazi sa Istoka, bilo sa Zapada. Samo u 
svojoj državi ljudi mogu razviti kolektivne snage, oslanjajući se na vlastite resurse. 


Postoje tri bitna segmenta u kojima ta kolektivna svijest i napor mogu doći 
do izražaja, kao vlastiti samoodbrambeni mehanizam od svake pokore: Prvo, razviti 
sistem odgoja i obrazovanja sa oslonom na bosansku narodnu tradiciju, kulturu, 
historiju i vjeru; usvajanjem najsavremenijih naučnih, tehnoloških i civilizacijskih 
dostignuća; kod djece od malehna razvijati samoodbrambeni mehanizam da se 
samo sticanjem novih znanja i teorijskim razumijevanjem historije, može razumijeti 
stvarnost i projicirati racionalna budućnost. Drugo, u ekonomskom razvoju treba se 
osloniti na tradicionalnu porodicu i od nje stvoriti osnovnu ekonomsku ćeliju otpornu 
na sve nedaće kroz formu porodičnih preduzeća i zadruga čijim će se poslovanjem i 
snaženjem najkraćim putem suzbiti siromaštvo i oštre socijalne razlike koje ono sa 
sobom nosi, kao i teške socijalne sukobe koji prate svako društvo zasnovano na 
tržišnoj ekonomiji i konkurenciji; razumije se da ovakva ekonomska filozofija 
podrazumijeva otvorenost zemlje i njeno povezivanje sa međunarodnom privredom i 
kapitalom i učiniti svjetski kapital zainteresiranim da ulaže u BiH i time odgovornim 
od budućih barbarskih razaranja. Treće, izgraditi profesionalnu policiju koja će 
osigurati zakonsku sigurnost svakom njenom državljaninu i sofisticiranu vojsku koja 
će znati čuvati i braniti zemlju, što podrazumijeva i razvijanje samoodbrambenih 
mehanizama osposobljavanjem i naoružavanjem svakog punoljetnog državljanina 
da može da brani svoj kućni prag. To će vjerovatno zahtijevati i promjene u 
projektovanju i građenju naseljenih mjesta i stambenih četvrti. 


VIII 


Osnovne vrijednosti koje trebamo njegovati i braniti, a u čijoj funkciji treba 
da bude politički sistem Bosne i Hercegovine, jesu, prije svega država Bosna i 
Hercegovina, podrazumijevajući pod tim teritoriju, narod i vlast; zatim porodica, 
žene, djeca, starci, imovina, vjera, kultura i pravo na vlastiti život; pravo na vlastito 
političko mišljenje i slobodu njegovog ispoljavanja. Razumije se i sve druge 
vrijednosti koje baštinimo iz riznice osvojenih prava i ljudskih sloboda koje je 
međunarodna zajednica priznala i proglasila ih univerzalnim. Razvijajući i braneći 
navedene vrijednosti dajemo svakome na znanje, da ih se ne odričemo i da ćemo ih 

stalno ugrađivati u naš nacionalni program (državni) kojim se promiče prostor i 
sloboda za njihovo uživanje i ispoljavanje. 


U sklopu ovog sistema vrijednosti, možemo poručiti našim susjedima, od 
danas pa navijek: da se od teritorija naše države BiH ni danas, ni ubuduće, nikada, 
neće moći proširivati Crna Gora, niti praviti ni velika Srbija ni velika Hrvatska. Bosna 
nije tijesna ni za jedan narod, a za one koji joj rade o glavi, iz bilo kog naroda da su, 
možemo poručiti da traže sebi drugu domovinu. Bosna i Hercegovina će se sa 
bogatom političkom kulturom suživota svih naroda koji u njoj žive izgrađivati kao 
demokratska pravna država, u kojoj će zakon biti jednaka mjera i za vladara i za 
pučanina, i time garancija jednakosti prava i sloboda Za sve. 

BOŠNJAČKI SABOR" 


Na zasijedanju drugog Bošnjačkog sabora usvojen je prijedlog da se 
pristupi razmatranju pitanja institucionalizacije Bošnjačkog sabora, sa ciljem 
objedinjavanja bošnjačke = dijaspore sa Bošnjacima u zemlji. Vijeće Kongresa 
bošnjačkih intelektualaca pokrenulo je ovo pitanje na svojoj tribini i dalo inicijativu 
da se o ovom upriliči jedan razgovor, sa idejom da se organizuje Svjetski bošnjački 
kongres, po ugledu na Jevreje. 


Već na početku ovih razgovora započetih na tribini, i u obrazloženju ove 
ideje oko bošnjačkog kongresa, naišlo se na dvije nedoumice. Prva je, negativna 
reakcija na koju je ova ideja naišla kod predstavnika SDA i Rijaseta, druga je, odakle 
ideja svjetskog bošnjačkog kongresa, ako se hoće institucionalizirati već postojeći 
Bošnjački sabor u koji se može uključiti i dijaspora. Po mome mišljenju = ovih 
nedoumica ne bi bilo, da se o ovom pitanju prvo vodila osmišljenija rasprava unutar 
institucija Vijeća. 

Nema sumnje da je neophodno jedinstveno organizovanje Bošnjaka u 
zemlji i dijaspori, kako za dobrobit našeg naroda i svakog njegovog pojedinca, tako i 
za dobro njihove države Bosne i Hercegovine. Danas se to jedinstvo ostvaruje, ili se 
pokušava izgraditi infrastruktura ostvarivanja tog jedinstva, kroz SDA, kao jedna od 
političkih stranaka koja u najvećem broju okuplja Bošnjake u zemlji i dijaspori i, kroz 
Islamsku zajednicu u Bosni i Hercegovini, koja ubrzano radi na svome 
organizacionom ustrojavanju kako bi objedinila sve muslimane Bošnjake u zemlji i 
dijaspori. Njihova prva negativna reakcija vjerovatno je posljedica dosadašnje 
aktivnosti ovih subjekata na tom planu, i ne smatraju da je potrebna još neka 
institucija koja bi se tim poslom bavila . Smatraju je suvišnom. Bojazan od 
preorganizovanosti, koja bi mogla da zbunjuje ili da izazove kontraefekte. | zaista, 
da je država Bosna i Hercegovina, nekim slučajem samo nacionalna država 
Bošnjaka, ne bi trebali nikakvi drugi sistemi i podisistemi organizovanja Bošnjaka: 
politički kroz političke stranke, a vjerski kroz vjersku zajednicu bili bi sasvim dovoljni, 
jer bi nacionalno organizovanje kroz državu i kulturne institucije bilo sasvim 
dovoljno. Pošto to nije slučaj, budući da država Bosna i Hercegovina treba da 
jednako objektivno izražava interese ne samo bošnjačkog, već i hrvatskog i srpskog 
naroda, neovisno od toga koja politička stranka bila na vlasti, ima razloga da se 
razmišlja o jednom društvenom tijelu koje bi autoritetom nacionalne volje u 
izražavanju strateškog nacionalnog interesa Bošnjaka uticalo na državnu vlast da u 


") "Sarajevo Times", novembar 1994. 


263 


Bosanski identitet i suverenitet 1992. - 2011. 


procesu donošenja odluka o krucijalnim pitanjima nacije uzme u obzir tu artikulisanu 
volju. Ovo iz razloga što jedna politička stranka, ma koliko bila prisutna u 
bošnjačkom narodu, nikada za sebe ne može reći da jedina ona politički zastupa 
sve Bošnjake, iz prostog razloga što Bošnjaci mogu politički djelovati i u drugim 
političkim strankama, a i stoga što svi Bošnjaci nisu ni organizovani, u političkim 
strankama. Oni se na izborima opredjeljuju slobodno za programe i ličnosti iz 
političkih stranaka. S druge strane, Islamska zajednica ma koliko da uspješno razvije 
svoju infrastrukturu u zemlji i dijaspori, objektivno, s obzirom na karakter svoje 
misije, nije u stanju da obuhvati kroz svoje institucije sve sfere interesovanja 
Bošnjaka, čija je potreba da ih zadovoljavaju kroz razna nacionalna, kulturna i 
profesionalna udruženja i oblike aktivnosit po prirodi neimanentne kako političkim 
strankama tako ni vjerskoj zajednici, a o državi i da ne govorimo. To društveno tijelo 
koje bi objedinjavalo svu tu kolektivnu narodnu energiju u zemlji i dijaspori bio bi 
Bošnjački sabor, koji bi lobirao primarno nacionalni strateški interes. A kakav je to 
interes, tu su najumnije glave u narodu, neovisno od njihovog političkog i drugog 
opredjeljenja, da ga formulišu i da se kroz instituciju Bošnjačkog = sabora, kao 
najšireg svebošnjačkog parlamenta, postaraju o metodologiji njegove realizacije. 


Iz do sada rečenog proizilazi, da nema razloga da ovoj ideji ne pristupe i 
SDA i Rijaset, tim prije što bi bez ove dvije bošnjačke i muslimanske institucije 
Bošnjački sabor bio nemoguć. On bi formalno bio moguć, ali realno ne bi mogao 
funkcionisati, jer ne bi imao krila pomoću kojih bi prodro do najširih slojeva 
bošnjačkog naroda. Zato bi sa ovim dvjema organizacijama trebalo zajedno raditi na 
koncipiranju Bošnjačkog sabora, kako on ne bi postao neka vrsta zamjene za ove 
organizacije, a s druge strane, da ne bude shvaćen kao njihov tutor ili neka vrsta 
supervizora, a u odnosu na državu da ne postane naddržavno tijelo koje će dovoditi 
u pitanje legitimitet državnog parlamenta. Svi subjekti Bošnjačkog sabora su 
samostalni u okviru Ustava države i svojih ustava i statuta. Bošnjački sabor bi bio 
legitiman samo za izražavanje nacionalne bošnjačke svijesti i savjesti, u formuliranju 
onoga što se naziva strateškim nacionalnim interesom. On dakle nije paralelna vlast, 
nije konkurencija stranačkim političkim vođstvima, niti Saboru Islamske zajednice, 
niti državnom parlamentu. Svi oni su sa drugim Bošnjacima, predstavnicima drugih 
bošnjačkih institucija i organizacija učesnici kreiranja nacionalne strategije na 
Bošnjačkom saboru. Što ne znači da oni pametniji, mudriji i organizovaniji neće imati 
veći uticaj na artikuliranje te strategije. To bi bio dodatni pozitivni argument za 
njihovo uključivanje u institucionaliziranje Bošnjačkog sabora. 


Bošnjački sabor je forma kroz koju se njeguje tradicionalni interes Bošnjaka 
i njihovih institucija za uzajamnošću, solidarnošću i odgovornošću za svoju sudbinu, 
za očuvanje političkog, kulturnog i vjerskog identiteta i jedinstva, za afirmaciju i 
jačanje države Bosne i Hercegovine u svim njenim segmentima, naročito u onim 
kojima se osigurava njen teritorijalni integritet, suverenitet i nezavisnost. Ako neke 

od političkih, kulturnih, vjerskih i nacionalnih institucija za trenutak i zanemare svoje 
funkcije, tu je Bošnjački sabor da pomogne, da opomene, da podstakne, da 
afirmira, da se propušteno nadomjesti, da se neurađeno uradi, što je za pohvalu da 
se pohvali, da svojim djelovanjem promiče prosperitet bošnjačkog naroda u svakom 
pogledu. Bošnjački sabor treba da pomogne da se organi države, partijske, kulturne 
i vjerske institucije ne okamene u svojoj hijerarhiji i birokratiziranim strukturama, da 
ne izgube dušu, da se ne nametnu bošnjačkom narodu kao neprikosnoveni arbitri, 
uzurpatori njegove historije i budućnosti. 


Ratno iskustvo je nagovijestilo metodologiju rada Bošnjačkog sabora. Dva 
održana zasijedanja pokazala su da Bošnjački sabor zna i umije praviti razliku 
između historijske odgovornosti naroda i historijske odgvornosti koju imaju političke 
stranke, vjerska zajednica i državna vlast. U oba slučaja Bošnjački sabor bio je na 
visini svoje odgovornosti, nije bio zamjena državnom parlamentu, nije uzurpirao 
njegove funkcije, ali mu je jasno dao do znanja šta je strateški politički interes 
bošnjačke nacije i na taj način preuzeo svoj dio odgovornosti za njenu sudbinu. On 
je izrazio brigu i odgovornost za svoju zemlju i narod: za one na poljima, u 
fabrikama, rudnicima, vojnike na prvim linijama odbrane, u naučnim i kulturnim i 
obrazovnim institucijama, u vjerskim institucijama, i sve one za koje se u 
kolokvijalnom govoru kaže da predstavljaju narod. Bošnjački sabor je pomogao 
predstavnicima oficijelne političke i državne vlasti da odgovornosti prema narodu i 
državi izvrše kroz svoje institucije u najboljoj demokratskoj tradiciji. 


Za ono što hoćemo i što možemo, mnogo bliži nam je naziv Bošnjački sabor 
umjesto Svjetski bošnjački kongres. Kada je nastajao Svjetski jevrejski kongres, 
tada nije bilo Izraela, a bošnjačka situacija, ma koliko slična, nije identična sa 
jevrejskom. Sudbina Bošnjaka je vezana za zemlju Bosnu, ona je tu ukorijenjena, i 
nje se treba čvrsto držati. Bošnjački sabor ne treba da u svome nazivu ima atribut 
"svjetski", ali on po svojoj koncepciji, sadržaju programa, polju djelovanja, oblicima 
unutarnjeg organizovanja to treba da bude. Bošnjački sabor treba institucionalizirati 
tako da u sebi obuhvati sve organizacije i udruženja u kojima je organizovano 
okupljen bošnjački narod u zemlji i dijaspori bez obzira na karakter tih organizacija, 
ako je njihov program usmjeren ka prosperitetu bošnjačkog naroda. Da bi imale 
svoje predstavnike u Bošnjačkom saboru te organizacije i udruženja treba da se 
evidentiraju pri Bošnjačkom saboru, a u slučaju spora u proceduri evidentiranja 
odlučuje Bošnjački sabor u plenumu. 


Bošnjački sabor bi imao do 500 sabornika, a mandat jednog saziva Sabora 
bio bi 4 godine. Sabor bi zasijedao povremeno, a najmanje jednom u godini. Moglo 
bi se upriličiti da to bude unaprijed utvrđen termin redovnog godišnjeg Zzasijedanja, 
da bi se organizacije i udruženja mogli pripremiti za svaku sesiju. Zasijedanje 
Sabora bi se dalo iskoristiti i kao značajna turistička i komercijalna manifestacija, 

dakle i kao privredna aktivnost. U te dane bi se mogle prirediti razne kulturne 
manifestacije, naučni simpozijumi i druge slične aktivnosti. Sabor bi u svome 
sastavu imao 1/3 sabornika iz dijaspore i 2/3 sabornika iz zemlje. Kvorum za 
zasijedanje Sabora bio bi 2/3 od ukupnog broja sabornika, a za odlučivanje 2/3 od 
prisutnih sabornika, a o proceduralnim pitanjima odlučivalo bi se natpolovičnom 
većinom prisutnih sabornika. Svaka organizacija i udruženje imali bi onaj broj 
sabornika koji odgovara proporcionalnom broju članova organizacije i udruženja, s 
tim što bi manje organizacije i udruženja davale najmanje po jednog sabornika. 
Spisak evidentieranih organizacija i udruženja verifikovao bi Sabor u plenumu, s 
obavezom da se svake godine taj spisak ažurira. Mandat sabornika trajao bi 4 
godine bez ograničenja ponovnog izbora. Predvidjela bi se i mogućnost ostavke i 
opoziva sabornika od organizacije i udruženja koje ga je izabralo. Sabornike biraju 
organizacije i udruženja u skladu sa svojim statutom i pravilima, pod uslovom da su 
prethodno evidentirale svoje članstvo pri Bošnjačkom saboru. 


Bošnjački sabor ima svoj statut i registriran je kod Kantonalnog suda u 
Sarajevu, u formi saveza organizacija i udruženja Bošnjaka u zemlji i dijaspori. 
Sabor ne bi imao predsjednika, niti vladu u sjeni. Ovo iz razloga da Sabor ne bi pao 
u sjenu istaknutih pojedinaca i grupa. Funkcija Bošnjačkog sabora mora biti 
promicanje prosperiteta bošnjačkog naroda i države Bosne i Hercegovine. Sve 
drugo je podređeno ovim dvjema osnovnim vrijednostima. Zato će biti dovoljno da 
Bošnjački sabor ima Radno predsjedništvo, na čijem čelu će biti stalni 
predjsedavajući. Radno predsjedništvo i stalni predsjedavajući biraju se za čitav 
mandat saziva Sabora. Mogu biti reizabrani. Radno predsjedništvo je operativno 
tijelo Bošnjačkog sabora i zaduženo je da operacionalizira i sprovodi odluke 
Bošnjačkog sabora i priprema njegova zasijedanja. Ono saziva i vanredna 
zasijedanja Sabora. Radno predsjedništvo može obrazovati stalne i povremene 
komisije, kao i ekspertne grupe za proučavanje određenih pitanja. Pri Bošnjačkom 
saboru djeluje Savjet Bošnjaka sastavljen od pedesetak najumnijih i najuspješnijih 
Bošnjaka iz zemlje i dijaspore iz različitih oblasti profesionalne aktivnosti. Ovaj 
Savjet bira Bošnjački sabor sa liste od 100 predloženih kandidata. Listu predlaže 
Radno predsjedništvo poslije prethodnog razmatranja u nadležnim komisijama i 
ekspertnim grupama. Član Savjeta biran je doživotno, a može odstupiti ostavkom ili 
nemogućnošću obavljanja funkcije iz razloga više sile što kao činjenicu utvrđuje 
Radno predsjedništvo konsenzusom. Članovi Savjeta ne moraju biti članovi 
Bošnjačkog sabora. Kriteriji i način predlaganja, kao i procedura izbora članova 
Savjeta Bošnjaka utvrđuje se Statutom Bošnjačkog sabora. Savjet se saziva po 
potrebi, a najmanje jedanput u šest mjeseci. Sjednicama Savjeta predsjedava 
najmlađi član Savjeta. Stavovi i mišljenja Savjeta imaju snagu obavezujuće 
preporuke za sve bošnjačke organizacije i udruženja i za svakog Bošnjaka 
ponaosob i ulaze u knjigu etičkog kodeksa ponašanja Bošnjaka koja predstavlja 

zbirku objavljenih stavova Savjeta. Bošnjački sabor, svaka organizacija i udruženje 
pojedinačno, mogu pojedine stavove Savjeta ili njihove dijelove ugrađivati u svoje 
odluke, u skladu sa svojim statutom i pravilima. Bošnjački sabor ima i svoj Sud časti. 


Na čelu administracije Bošnajčkog sabora je generalni sekretar koga putem 
konkursa imenuje Radno predsjedništvo. Ta osoba treba da je sposoban organizator 
i administrator sa iskustvom i aktivnim znanjem engleskog i arapskog jezika i da se 
zna koristiti najsavremenijom komunikacionom tehnikom. Generalni sekretar bi se 
birao svake četiri godine bez ograničenja reizbora. Izuzev generalnog sekretara i 
potrebnog broja službenika, sve funkcije u Bošnjačkom saboru, uključujući i Radno 
predsjedništvo, Savjet i Sud časti su počasne i ne plaćaju se. Materijalna nadoknada 
se daje samo za rad u ekspertnim komisijama i grupama i troškovi službenih 
putovanja. 


Bošnjački sabor ima svoj program rada za jedan saziv, kao i godišnje 
programe. Nema problema i pitanja koja ne mogu biti obuhvaćena tim programima, 
ako su ona sudbinska i životno se tiču bošnjačkog naroda u cijelini, na nekim 
dijelovima teritorije na kojoj on živi, ili ako se tiču pojedine organizacije ili udruženja 
koje zatraži raspravu o nekom pitanju od opšteg interesa. Bošnjački sabor neće 
odlučivati ni o jednom strateškom pitanju bošnjačkog naroda ako o njemu prethodno 
nije raspravljao ili zauzeo svoj stav Savjet Bošnjaka. 


Bošnjački sabor ima svoj budžet koji se finansira iz godišnjih doprinosa 
organizacija i udruženja evidentiranih pri Bošnjačkom saboru, donacija i ličnih 
dobrovoljnih priloga Bošnjaka. 


Sjedište Bošnjačkog sabora je u Sarajevu. Bošnjački sabor ima svoje filijale 
za Evropu, Ameriku, Aziju, Afriku i Australiju. Sjedište filijala treba da bude u 
centrima u kojima je sjedište značajnih međunarodnih organizacija gdje se kreira 
svjetska politika. Svrha ovih filijala je pored okupljanja i koordiniranja rada 
bošnjačkih organizacija i udruženja, da rade na lobiranju u korist bošnjačkog naroda 
i države Bosne i Hercegovine kod vlada i međunarodnih organizacija u određenom 
regionu. Na kraju, to bi bio i pravi smisao i svrha institucionalizacije Bošnjačkog 
sabora. Bez te funkcije on nam ne bi bio ni potreban. 

NUŽNOST PROMJENE FILOZOFIJE 
BOSNJAKA O SVOJOJ ODBRANI 


Uskoro će se navršiti tri godine rata u BiH i od kada se Sarajevo nalazi u 
blokadi". Sve poznate činjenice o ovom ratu i namjerama agresora i njegovih 
podstrekača sa Zapada i Istoka govore, da se ovo zlo neće skoro završiti. Ako i 
bude iznuđeno kakvo takvo mirovno rješenje, odužit će se sa njegovom primjenom, 
baš kao i sa implementacijom federacije dogovorene između Bošnjaka i Hrvata. 
Razlog tome će biti da agresor želi u miru ostvariti ono što nije mogao ostvariti 
ratom: dugoročno osporavanje bosanske državnosti kroz opstrukciju svakog 
dogovora o miru ili sprovođenje mjera dogovorenih eventualnim mirom. Dugoročno 
osporavanje prava Bošnjacima na njihovu domovinu Bosnu svakojakim otežavanjem 
uslova života i iscrpljivanjem da bi podstakli njihovo dalje raseljavanje i usporavanje i 
onemogućavanje povratka izbjeglih i raseljenih Bošnjaka. 


Šta mi treba da poduzmemo da bi spriječili, odnosno ublažili, ove 
nepovoljne procese za Bosnu i Bošnjake. Mislim da je za ove tri godine rata sazrela 
svijest kod većine Bošnjaka u zemlji, a u manjoj mjeri i u dijaspori, da je nužno 
formulirati našu novu filozofiju mišljenja o svojoj odbrani na ovim prostorima, prije 
svega u našoj domovini Bosni i na širem prostoru bivše Jugoslavije, posebno 
Bošnjaka u Sandžaku. Pretpostavke za formuliranje nove filozofije mišljenja 
Bošnjaka o svojoj odbrani na ovim prostorima su: 


(1) Međunarodno-pravno priznanje države Bosne i Hercegovine kao krune 
njene hiljadugodišnje državnosti ili nekog drugog oblika njenog političkog entiteta u 
vrijeme kada su na ovom prostoru vladale razne tuđinske carevine i kraljevine, 
predstavlja kapitalnu stvar koja nam se desila nakon pola milenijuma tavorenja pod 
tuđinskom vlašću. 


(2) Reinkarnacija bošnjačke nacije kao hiljadugodišnjeg etničkog elementa 
koji je ukorijenjen u zemlji Bosni, koji je sebe prvobitno identificirao kao Bošnjane, a 
poslije kao Bošnjake koji će se identificirati sa nazivom svoje države i svoga jezika. 
Sa Bosnom će se sve više vremenom identificirati i pripadnici drugih konfesija i 
nacija koji budu svoju sudbinu vezali sa suživot u Bosni kao svojoj domovini. Zato 
naš nacionalitet i političku tradiciju i kulturu na ovim prostorima trebamo da 
baštinimo u cijelosti i da stećke i druge znakove bosanksog srednjovjekovlja i naše 
opstojnosti na ovim prostorima ne predajemo olahko drugima kada znamo da su se 


") Odlomak iz ratnog dnevnika, 24. januar 1995. godine, Sarajevo. 

oni protiv njih borili i nastojali da ih unište ili zatru, a sada bi htjeli da na njima grade 
svoje državno pravo na bosansku zemlju; 


(3) Od kada je Bosne u njoj su Bošnjani bili tolerantni na postojanje drugih 
vjera i drukčijih mišljenja. Bošnjani koji su imali svoju Crkvu bosanksu, tolerirali su 
misionarstvo i drugih crkava, što potvrđuje višestoljetno postojanje franjevaca u 
Bosni koji su sebe, kao i ostali katolici, sve do XX stoljeća također smatrali 
Bošnjacima, kao i muslimani i pravoslavni. 


Prelazak najvećeg broja pripadnika Crkve bosanske na islam trajno je ovaj 
prostor učinilo razmeđem između Istoka i Zapada, ali i duhovnim susretanjem tri 
kulturno-civilizacijska kruga: grčko-rimskog, jevrejsko-hrišćanskog i arapsko- 
islamskog, što nije bio slučaj ni sa jednom zemljom na evropskim prostorima u 
ovako dugom trajanju, ako se izuzme višestoljetno iskustvo Španije, koje je 
prekratila netolerantna katolička crkva toga vremena progonom svih muslimana i 
jevreja (1492). 


(4) Bošnjaci u posljednjih pola milenija nisu imali oružanu narodnu vojsku 
pod svojom kontrolom. Prvi put u ovom ratu u posljednjih pola milenija Bošnjaci se 
biju za svoju međunarodno priznatu i suverenu državu Bosnu, a ne za interese tuđih 
carevina i kraljevina. Bošnjaci su 1941-1945. godine bili prevareni. lako je 25. 
novembra 1943. godine bila obnovljena državnost Bosne koju je ona bila izgubila 
1463. godine dolaskom Osmanlija u Bosnu, njima nije po završetku toga rata priznat 
nacionalni identitet čime su oni i njihova država bili čitavo vrijeme socijalističke 
Jugoslavije osporavani od strane Srbije, Crne Gore i Hrvatske, da bi to osporavanje 
raspadom te zemlje, dovelo do agresije njenih susjeda na nju i zločina genocida nad 
bošnjačkim narodom 1992-1995. 


(5) Bošnjački narod je dočekao agresiju nepripremljen i većina masovnog 
stradanja Bošnjaka desila se prvih mjeseci kada je agresor udario na goloruk narod. 
Bošnjaci su da bi odbranili svoje gole živote i svoju domovinu Bosnu danas izgradili 
modernu Armiju, kojoj bi mogle pozavidjeti i veće države. U današnjoj bosanskoj 
armiji izražena je i vojna kultura, sticana u višestoljetnim odbrambenim bitkama 
Bošnjaka na ovim prostorima. Viteštvo u odnosu na žene, djecu i starce i uopće na 
civilno stanovništvo je u najboljoj islamskoj tradiciji Bošnjaka i to u vrijeme kada je 
agresor bezočno atakovao na njihove živote, imovinu i čast. Time su baštinjenjem 
triju civilizacija i kultura iskoračili ispred Evrope u toleranciji i suživotu, ne samo 
nacionalnih manjina, etničkih grupa i vjerskih sekti, već tri bosanska naroda i četiri 
od pet ili šest danas dominantnih religija u svijetu. Zato će bošnjački narod i 
bosanska armija i ubuduće biti nepobjedivi, jer su otvoreni prema drugima i 
drukčijem. Ne znaju za mržnju i nisu šovinisti. Umiju da žive s drugima. 

(6) Kadrovski potencijal kojeg Bošnjaci imaju je solidna osnova za obnovu i 
izgradnju zemlje i nošenja odgovornosti za njenu budućnost, ali se s tim ne treba 
zadovoljavati. Bošnjaci su promjenom civilizacije ulaskom Austro-Ugarske u Bosnu 
bili dugo vremena pod kulturnim šokom i dezorijentirani. Računa se da je taj period 
trajao oko 40 godina, a kada su došli sebi i postali svjesni da se moraju okrenuti 
samim sebi i politički se organizirati, dušmani su ih ekonomski opljačkali i doveli do 
prosijačkog štapa (1919). 


Podatak da je 1939. godine bilo samo oko 7oo visokoobrazovanih 
muslimana u cijeloj tadašnjoj Jugoslaviji sam za sebe govori dovoljno. Socijalistički 
režim, ma koliko da je bio nepovoljan za islamsku tradiciju, sa nepriznavanjem 
bošnjačkog nacionalnog identiteta, bio je nužan predah, koji je omogućio da se 
Bošnjaci ekonomski oporave i masovno obrazuju, iako im je i dalje bio osporavan 
nacionalni identitet i ograničene vjerske slobode i nacionalno kulturno organiziranje. 
Da se Bošnjaci nisu masovno obrazovali i ekonomski oporavili ne znam da li bi 
uspjeli da se odbrane od agresije svojih susjeda. Pamet i volja da se živi u svojoj 
nezavisnoj i suverenoj državi, bit će presudni i za obnovu i izgradnju zemlje i 
bošnjački opstanak na ovim prostorima. Otuda će obrazovanju trebati posvetiti skoro 
jednaku pažnju koliko i armiji. Samo obrazovan Bošnjak može biti i dobar vojnik i 
dobar graditelj zemlje i čovjek svijeta. Mi moramo biti otvoreni i osposobljeni da 
primijenimo nova naučna dostignuća i nove tehnologije, da tone zamijenimo 
čipovima. 

(7) Prirodni resursi zemlje omogućavaju uz primjenu savremene nauke i 
tehnologije vlastitu proizvodnju i manju zavisnost sa strane. Podatak da je 1994. u 
najnepovoljnijim mogućim uslovima Bosna osigurala 25% vlastite proizvodnje za 
ishranu stanovništva, što nikada nije uspijevala i u najuspješnijim mirnodopskim 
godinama, pokazuje koliko su velike mogućnosti kada se hoće i kada se dobro 
organizira proizvodnja. 


Naša zemlja je bila bespoštedno eksploatirana od svih dosadašnjih 
političkih režima. Naš narod nije upravljao svojim ekonomskim dobrima. Drugi su 
propisivali norme po kojima je funkcionirala bosanska ekonomija. Malo je viška rada 
naših radnika ostajao u zemlji i ono što je ostajalo neracionalno je bilo korišćeno. | 
pored prirodnih bogatstava zemlje spadali smo među nerazvijene. UZ spriječavanje 
političke afirmacije naše zemlje i izgrađivanja njene državnosti, smišljeno je 
spriječavan i njen ekomomski razvoj. Bosna je razvijena kao sirovinska baza za 
prerađivačku industriju njenih susjeda. Tako se iz Bosne u druge centre država u 
čijem je sastavu bila, odlijevao dohodak bosanskih radnika. Htjelo se BiH nametnuti 
polukolonijalni položaj i odložiti brži ekonomski razvoj i prosperitet njenog, prije 
svega bošnjačkog naroda. To je dovodilo do toga da Bošnjaci više od drugih posao 
traže izvan zemlje i postanu jeftino evropsko roblje. 

Prirodni resursi nisu neiscrpni i njihovu eksploataciju treba planirati. Agresija 
je devastirala bosansku ekonomiju. Ono što nije uništeno, zbog rata i blokada ne 
radi svojim kapacitetom, a i tehnologije zastarijevaju. Mnogi kapaciteti su rađeni za 
potrebe bivšeg tržišta, a danas smo upućeni na zadovoljavanje svojih potreba i na 
konkurenciju na inozemnom tržištu. S obzirom na geopolitički položaj Bosne i 
nenaklonjenost naših susjeda bit će problema i sa komuniciranjem sa svijetom. U 
tom pogledu morat će se ići na najsavremenije komunikacione tehnologije da bi se 
spriječila blokada i izolacija zemlje kakvu poznajemo u ovom ratu. 


(8) Kultura je bitan element našeg bošnjačkog identiteta. Ne dozvolimo da 
drugi prisvajaju našu kulturu kao svoju. Kao potomci naših "dobrih Bošnjana" dužni 
smo da zaštitimo to kulturno naslijeđe od uzurpatora. Prisavajaju nam ne samo 
bosansku zemlju, već i bosanske banove i kraljeve. Stećke, kao najvidljivije i i 
najprepoznatljivije znakove kulture srednjovjekovne Bosne i postojanja bošnjačkog 
naroda kao autentičnog historijskog naroda, neki hoće njegovom negacijom da ih 
prisvoje kao svoju kulturnu baštinu da bi dokazali svoje postojanje na ovim 
prostorima. To čine oni čiji su preci svojim krstaškim pohodima htjeli da obezliče 
državnopravno biće Bosne i već tada je unište kao državu i prisvoje teritorije. 


Trebamo preispitati naš odnos prema kulturnoj baštini Bosne. U opću 
kulturu Bošnjaka, koja se temelji na islamu, ugrađena je i bosanska kulturna tradicija 
nastala prije dolaska Osmanlija u Bosnu. Ko tu tradiciju baštini, baštini i zemlju 
Bosnu. Zato je neophodno upadnije nego do sada njegovati kod naše omladine 
predislamsku kulturnu tradiciju Bosne, njene srednjovjekovne gradove, napise sa 
stećaka, učiniti pristupačnijim našoj djeci bosanske vladare, prijestolne gradove, 
arheološke nalaze i sl. Ustanovama, ulicama i trgovima davati nazive iz te 
bosanske historije i kulturne tradicije. Trebamo obilježavati datume kojim će se 
afirmirati djela i ličnosti naših slavnih srednjovjekovnih vladara Kulina Bana, Bana 
Ninoslava, Stjepana II Kotromanića, Kralja Tvrtka i dr. Njihovim slavljenjem sami 
ćemo sebe uzdići. Bosna je imala plemićku skupštinu (1353) kada je mnoge 
današnje evropske zemlje nisu imale. 


Bosna je imala Crkvu bosansku, u vrijeme kada je i Engleska imala svoju 
Crkvu anglikansku. Ona je bila heretička samo za rimskog papu, ali ne i za njene 
Bošnjane. "Humačka ploča" iz X stoljeća govori o ranoj pismenosti kod Bošnjana, 
koji su imali svoje pismo bosančicu (bosansku ćirilicu). Miroslavljevo jevanđelje 
nastalo u Humu voljom kneza Miroslava zeta Kulina bana također govori o našoj 
pismenosti. Bosna je imala svoje stećke koji i danas potvrđuju visoku kulturu i 
pismenost naših predaka, čija rasprostranjenost omeđava tadašnje političke i 


historijske granice Bosne (Velike Bosne). 


(9) Ulaskom Austro-Ugarske u Bosnu, a posebno ulaskom Bosne u sastav 
obiju Jugoslavija značajno su devastirani objekti islamske kulture u Bosni. Bilo da su 

rušeni i na njenim temeljima građene crkve, bilo da su rušeni zbog urbanizacije 
gradova i naselja ili su planski uništavane čitave četvrti gradova i naselja da bi se 
zatrli gradovi muslimanske kulture i graditeljstva. Nije bio bolji odnos ni prema onim 
objektima koje su zatekle naše generacije. Nismo ih obnavljali, zapustili smo njihovu 
upotrebu za dobrobit naroda. Dozvoljavali smo da se ti objekti ruše i nestaju, a 
nismo bili svjesni da se vremenom, s njihovim nestajanjem stvaraju pretpostavke za 
nestajanje i nas samih, cijelog jednog naroda. Nisu nam bila dovoljna historijska 
iskustva naših sunarodnika u Srbiji, Crnoj Gori, Hrvatskoj, Mađarskoj. Nama je 
ovladala stihija i nebriga za našu kulturnu baštinu. Nismo se bili probudili iz tog 
blaženog sna dok nam đavo u ovom ratu nije došao da vadi dušu i da nas pomete 
sa lica zemlje. 


Da bi Bošnjaci opstali, mi živi, moraćemo se postarati da obnovimo 
porušene nekropole stećaka, mezarja i hareme naših mrtvih, da obnovimo i 
restauriramo naše spomenike kulture, na onim istim mjestima na kojima su bili prije 
rušenja i po mogućnosti istim materijalima. Da bi sebi povratili dostojanstvo i smisao 
življenja, moramo to učiniti sa svim historijskim i kulturnim spomenicima, sa 
obilježjima našeg historijskog postojanja, jer samo tako možemo potvrditi svoj 
kulturni identitet i historijski kontinuitet i tek tada s pravom reći da smo svoji na 
svome. Ako to ne učinimo, nećemo imati na čemu učiti naše buduće generacije 
ljubavi prema svojoj domovini i svome narodu. Ti stećci i spomenici, ti haremi, 
džamije, hamami, turbeta, mostovi, bobovci, gradska jezgra i sl, znakovi su našeg 
postojanja, najbolja učila iz praktične nastave historije. 


Narod ne može biti slobodan, ako nije osigurao opstojanje u funkciji odgoja 
svoga podmlatka vlastite kulturne baštine koja mu je dala identitet, po kojem ćemo 
se moći razlikovati od drugih i reći "ja sam svoj na svome". 


(10) Naš odnos prema islamu ne smijemo raducirati samo na "vjeru", već 
islam proživljavati u njegovom totalitetu, a to znači sve faze našeg društvenog života 
prožeti učenjem islama, sveobuhvatnim tevhidom, monoteizmom i time se osloboditi 
modernog mnogoboštva, idolatrije i klanjanja prema onome što narušava islamski 
sistem vrijednosti. Islam nas uči da čovjek ne duguje nikakvu pokornost čovjeku, već 
samo Bogu i da se samo Njemu pokoravamo. Zato trebamo odbaciti sve lažne 
propagandom i novcem nametnute autoritete, a slijediti one vrijednosti koje nam 
osiguravaju naš kulturni, vjerski i politički identitet koji nas ukorijenjuje u bosansku 
zemlju, u državu Bosnu. 


S obzirom da smo u suživotu sa pripadnicima drugih religija i naroda među 
kojima ima i vjerskih fanatika i nacionalnih ekstremista, i da se među samim nama 
pojavljuju također poročni ljudi, nije dovoljno Bošnjake samo teorijski učiti pravilima 
ponašanja koja proizlaze iz Kur'ana i Sunneta, već ih treba i praktično poučiti kako 
da se odbrane od raznih napasnika na njihov život, imovinu i čast i obožavanja 

raznih kumira. Samo se prema Bogu treba biti dobar, čestit i pošten. U ovom smislu 
treba podržati i u našoj vjerskoj i svjetovnoj društvenoj teoriji i političkoj praksi, kao i 
odbrambenoj doktrini, elaborirati razmišljanje poznatog bošnjačkog filozofa Ferida 
Muhića, koji kaže: 

SAli prema ljudima koji jesu i melek i zvijer, treba biti dvoje: MELEK I 
ZVIJER. Ropstvo je lahko, mučno je biti slobodan. Ali, upravo je to jedna od 
obaveza primljena od Njega"... "Zato znajte, baš kao što je ovaj melek u nama- 
Allahov, tako je i ona zvjer-Allahova, zar bi mogla postojati da je On htio 
drukčije!?... "Naučite da na svačiju zvijer koja vam u avliju ulazi, nahuškate 
serbes svoju zvijer. Među ljudima-ljudi. Tako će vas dušmani poštovati i bojat 
će vas. I takve će vas Allah voljeti!.") 


") Muhić Ferid, ,I melek i zvijer", Ljiljan 18. januar 1995., Sarajevo. 

SVIJEST O SEBI I DOMOVINI 


Razmišljam o masovnom stradavanju nevinih Bošnjaka, a da nisu znali 
pravi razlog svoga stradanja"). Ta nevjerica da se može biti ubijen od svojih prvih 
komšija Srba i Hrvata sa kojima se do jučer dijelilo i dobro i Zlo, dovela je do takvih 
katastrofalnih razmjera stradavanja. Svako je mislio da se to nekom drugom dešava 
iz nekog razloga, da se to njemu neće desiti, jer nema razloga, nije ni za šta kriv, 
kao da su drugi bili za šta krivi. Stradavanje jednih nije bila pouka drugima da se 
sklanjaju ispred pokolja i silovanja. Međutim, razlog stradavanja bio je jednostavan, 
za to što su Bošnjaci bili muslimani. Čitam u "Oslobođenju" (16.02.1995.) u prilogu 
Edine Kamenice: Gdje je Šemsudin-beg?, riječi njegove supruge: "Pitam četnike koji 
su mi odveli muža starog 81 godinu, sa Grbavice u julu 1992. godine, zašto to rade 
kada nismo ništa krivi ? Jedan od četnika je doslovno odgovorio: Krivi ste zato što 
ste muslimani i zato što ste ugledna porodica". U "Ljiljanu" (15. februar 1995) u 
članku Enesa Ratkušića čitam odgovor jednog pripadnika HVO zbog čega jednom 
Bošnjaku ne dozvoljavaju da se zajedno u HVO bori protiv četnika: "S nama možeš 
samo ako staviš krunicu oko vrata!", drugi kaže: " HDZ je odlučio da Tucakovićima 
nema povratka u Gornje Hrasno!". 


Nerazvijena svijest o nacionalnom bošnjačkom identitetu bosanskih 
muslimana dovela je do njihove dugoročne dezorijentacije u pogledu nacionalne 
pripadnosti. Otuda i do političke manipulacije u pogledu nacionalnog opredjeljenja 
muslimana i borbe za njihove duše velikosrpskih i velikohrvatskih nacionalista. Ni 
jednima ni drugima nije bio interes da se muslimani vrate svome bošnjaštvu, jer im 
je samo ono davalo pravo na zemlju Bosnu i političko organiziranje Bosne kao 
nezavisne države. Zato je kroz školski sistem i politički rad sa narodom u ranijim 
režimima svjesno bilo zanemarivano i potiskivano njihovo nacionalno bošnjaštvo i 
razvijanje svijesti o sebi kao Bošnjacima i Bosni kao svojoj domovini i bosanskom 
jeziku. Kod Bošnjaka nije bila dovoljno razvijana svijest o Bošnjacima kao 
državotvornom narodu, o Bosni kao njihovoj jedinoj domovini. Potiskivana je svijest 
o srednjevjekovnoj državi, Bosni kao jedinoj njihovoj domovini, a naturana im je 
svijest da Osmansko carstvo i Austo-Ugarsku smatraju za svoju domovinu, da i Prvu 
i Drugu Jugoslaviju, koje su bile vještačke tvorevine, smatraju za svoju domovinu. 
Nastojalo se izbrisati Bosnu kao geografski i politički prostor i pretvoriti je u bezličan 
regionalni entitet, bez prava na državnost. 


') Ovaj esej je plod razmišljanja nakon recenziranja knjige Nusreta Agića ,Živi štitovi", 20. februara 
1995. godine, u kojoj je opisano stradanje Bošnjaka Rogatice i njene okoline 1992. godine od JNA i 
paravojnih srpskih jedinica koje je organizirao SDS Bosne i Hercegovine. 

Potiskivanjem svijesti o Bošnjacima i Bosni kao svojoj naciji i domovini, 
potiskivalo se i razvijanje patriotskih osjećanja prema Bosni kao domovini. Sva naša 
patriotska osjećanja kroz = školski i politički sistem usmjeravana su bila prema 
Turskoj, Austriji i Jugoslaviji, koja je u oba slučaja bila drugo ime za Srboslaviju, u 
kojoj nije bilo mjesta za druge političke narode, pa ni za Bošnjake. Slovence i Hrvate 
su trpili kao nužno Zlo. Da je druga Jugoslavija bila idejno nešto drugo (ravnopravna 
zajednica naroda), ne bi se ovako lahko raspala, kao i prva. Nju je održavala Titova 
harizma, podržavana od partije, vojske i policije koje kada je nestalo, nestalo je i 
Jugoslavije. Da za Srboslaviju politička prava drugih naroda ništa ne znače, govori i 
primjer današnjeg stradavanja nesrpskih naroda na području tzv. Jugoslavije. Kroz 
razvijanje patriotskih osjećanja prema tuđim carevinama i kraljevinama, kroz školski 
sistem i drugim edukativnim programima od naroda je skrivana i potiskivana istina o 
njegovom bošnjačkom identitetu i bosanskoj državnosti. Cilj je bio asimiliranje i 
prihvatanje srpskog ili hrvatskog nacionalnog duhovnog i kulturnog koda, čime bi 
sami sebe nacionalno i politički obesmislili. 


Kada su se Bošnjaci počeli politički organizirati i organizirano ispoljavati kao 
politički narod, kada je Bosna dobila međunarodnopravno priznanje, kada se vidjelo 
da će Bošnjaci biti i ostati svoji na svome i kada su postali svjesni toga svoga prava, 
odjednom su postali opasni "islamski fundamentalisti" koje je trebalo fizički i biološki 
uništiti. Istovremeno s povikom na navodni islamski fundamentalizam, Evropa i 
Svijet nisu htjeli vidjeti da je riječ o bujanju pravoslavnog i katoličkog 
fundamentalizma. Najočitiji dokaz zato je što Bošnjaci nisu srušili ni jednu katoličku i 
pravoslavnu bogomolju, a Srbi i Hrvati su srušili oko hiljadu muslimanskih. Srušene 
katoličke i pravoslavne bogomolje rezultat su njihovog uzajamnog rušilaštva na 
prostorima koje su njihvoe vojske zaposjele. 


Ognjem i mačem Srbi i Hrvati stvarali su svoje nacionalne para-državne 
tvorevine na tlu Bosne i Hercegovine, genocidom "očišćene" od pripadnika drugih 
naroda u njima. Cilj je bio da se na državnom prostoru Bosne i Hercegovine, kako 
kaže britanski premijer Džon Mejdžor, sačuva sistem vrijednosti koji se "bazira i 
mora ostati baziran na hrišćanskoj civilizaciji i etici". Dakle na civilizaciji i etici 
inkvizicije, fašizma i boljševizma, kao patološkim tvorevinama evropskog duha i 
civilizacije, koja isključuje politička prava drugog naroda na svom političkom 
prostoru, na = drukčiju kulturu, vjeru, na suživot ravnopravnih naroda. Pored 
Bošnjaka, slučaj sa Čečenima to zorno pokazuje. Ona nedoumica kod miroljubivih 
Bošnjaka, koja ih je susprezala da budu odlučniji u početku rata, koja ih je držala 
'ukoljenčenim" za odlučnije akcije, konačno je nestala. Mejdžorove riječi, 
objelodanjene u maju 1993. , konačno su im otvorile oči, da je Evropa odlučila da ih 
uništi i da je jedina njihova nada za spas u njima samim, u njihovoj borbi, u 
razvijenoj svijesti o sebi , o svojoj domovini, o islamskoj duhovnosti, o bošnjačkoj 

kulturnoj tradiciji, o bošnjačkom identitetu, i u odbrani države, u kojoj će kao politički 
narod jedino moći opstati. 


Scenario uništavanja Bošnjaka izvodi se prema projektu jednog bosanskog 
Srbina, velikosrpskog historičara, prof. dr Vase Čubrilovića, jednog od atentatora na 
Ferdinanda, kojeg je on izložio još 1937. u Srpskom kulturnom klubu u Beogradu, a 
koji se odnosio na iseljavanje "Arnauta" iz Srbije u Tursku. Taj projekat je bio 
arhiviran kod kraljeve jugoslavenske vojske, jer je, po njemu đeneralštab u tome 
imao značajnu ulogu. Podaci pokazuju da su sva dosadašnja iseljavanja i progoni i 
genocidi nad nesrpskim narodima u objema jugoslavijama, pa i ovaj današnji 
izvođeni prema tom projektu, kome je cilj etnički čista Srboslavija na prostorima 
bivše države na kome živi i jedan Srbin. To je doprinijelo da se veliki broj Bošnjaka i 
ranije našao u izbjeglištvu i iseljeništvu, a danas je to poprimilo kataklizmičke 
razmjere. Zato je danas veoma važno kod Bošnjaka u zemlji i dijaspori razvijati 
svijest o sebi i o svojoj domovini Bosni. Neophodno je postići takav intenzitet u 
razvoju te svijesti, da na svakom dijelu zemlje-planete gdje se nalazi i jedan 
Bošnjak, on bude izrazom i nosiocem ukupnih vrijednosti svoga bošnjačkog naroda. 
Samo će to biti garancija da nam se narod u dijaspori ne istopi kao snijeg i ne 
nestane. Svaki Bošnjak u dijaspori treba da zna da politički kao pojedinac u svijetu 
ne znači ništa, ako ne bude pripadao svojoj bošnjačkoj nacionalnoj zajednici i svojoj 
državi Bosni. Sve priče o demokratiji, o univerzalnim pravima i slobodama čovjeka i 
građanina ništa im neće značiti, kao što ni danas ne znače, da nemaju pasoš 
bosanske države i da nisu njeni građani (državljani). 


Moramo biti kao narod jedinstveni i snažni. Sve deklaracije o slobodama i 
pravima čovjeka i građanina važe samo za one narode koji su jaki. Bošnjaci će imati 
taman toliko sloboda i prava u svakom međunarodnopravnom poretku, koliko uspiju 
da se za njih izbore u borbi protiv onih drugih koji im ih žele da osvoje samo za 
sebe. To upravo žele da učine Srbija, Crna Gora i Hrvatska ovim ratom u Bosni. 
Zbog nerazvijene svijesti o svom nacionalnom bošnjaštvu i državnosti Bosne, to naš 
narod nije znao, a poslije ove doživljene kataklizme treba da zna. Da brani državu 
Bosnu koja će mu osigurati jednako sa drugim narodima uživanje građanskih i 
ljudskih prava i sloboda. Bez države Bošnjaci će nestati kao politički narod, a time 
izgubiti i individualna i kolektivna politička prava i slobode, jer građanin kao politički 
subjekt može biti samo u svojoj državi. 


Bošnjačko stradanje u ovome ratu i genocidu bilo je izvanredan poligon da 
na sebi, in vivo, Bošnjak uči lekcije o političkim, ekonomskim i ljudskim pravima i 
slobodama, koje navodno garantuje međunarodna zajednica. Svaki Bošnjak je na 
sebi osjetio domašaj tih garancija. Gdje god su ljudi predali oružje bili su pobijeni, 
silovani, protjerani i pokršteni, a njihovi domovi, sela i gradovi opljačkani i popaljeni. 
Gdje god su se i malo branili, odbranili su se. Odbranili su svoju čast, porodicu, 

kućni prag, zavičaj, domovinu. Odbranili su čast svoga naroda, svoju vjeru, pravo na 
život, pravo na svoje političko mišljenje. Odbranom kućnog praga, branila se i 
država Bosna koja jedino garantuje političku i ljudsku budućnost Bošnjaka. Oni 
narodi koji nisu bili spremni da se svjesno žrtvuju za ove vrijednosti, nestali su. 


Zato, ma gdje bili, Bošnjaci ne bi smjeli bježati od nametnutih iskušenja, već 
da se s njima suoče i da ih savladaju. Da ih savladamo prije svega u sebi, svojom 
sviješću o sebi i vrijednosti domovine Bosne i Hercegovine. 

BOŠNJACI U SANDŽAKU 


Danas se Svijet" nalazi u traženju nove ravnoteže osnovnih snaga i sila koje 
upravljaju njime koje treba da opredijele kakav će on biti u narednih nekoliko 
decenija. To je ono što u kolokvijalnom govoru nazivamo novi međunarodni 
poredak. U posljednjih 50 godina Svijet se održavao u ravnoteži na utakmici između 
dva političko-ekonomska društvena sistema: kapitalizma i socijalizma, iza kojih su 
stajala dva moćna vojno-politička saveza (NATO i Varšavski ugovor) i dvije 
ekonomske zajednice (EZ i SEV) koje su pratile odgovarajuće društvene, političke i 
kulturne strukture. Veći dio tog perioda protekao je u odnosima tzv. hladnog rata, a 
potom detanta, sporazumijevanja i uzajamnog popuštanja, dok nije doveo do 
definitivnog ekonomskog i političkog sloma socijalističkog sistema odnosa u formi 
koju su oblikovale Oktobarska revolucija u Rusiji i na istim ideološkim osnovama 
revolucija u Jugoslaviji. To je dovelo i do raspada njihovih političkih sistema i 
federacija kao oblika njihovog unutrašnjeg državnog uređenja s obzirom na svoju 
višenacionalnu strukturu, u kojima su u oba slučaja hegemonu ulogu imali najbrojniji 
narodi (nacije): Rusi u SSSR, a Srbi u SFRJ. 


Na globalnom planu pored američke i evropske hemisfere pojavljuje se i 
treća jugoistočno-azijska, kao alternativa europocentrizmu ( u koju pored Malezije, 
Indonezije i drugih manjih zemalja toga regiona ulazi i Australija). Ostaje da se vidi 
gdje će u tome biti Kina, Indija, Iran, Pakistan i Rusija sa svojim bivšim republikama. 


Balkan pripada evropskoj hemisferi i na njemu je u toku veliko previranje. 
Balkan sa svojim usitnjenim nacionalnim zajednicama koje žele da se politički 
emancipuju i kao razmeđe između istočne i zapadne civilizacije nikada nije bio 
miran. Njegovo bitno današnje obilježje je raspad bivše Jugoslavije u nekoliko 
suverenih i nezavisnih država i proces homogeniziranja pravoslavnih zemalja koje 
predvodi Rusija i kontroverzna Grčka. Zatim, rat u Hrvatskoj i Bosni i Hercegovini s 
ciljem da se konstituiraju velika Hrvatska i velika Srbija na račun teritorija Bosne i 
Hercegovine i njenog bošnjačkog naroda. Tu su i aspiracije na teritorije pravoslavne 
Makedonije, od strane njena četiri susjeda, od kojih su tri pravoslavne 
provenijencije. Nasuprot tome, njeno vojno i političko povezivanje s muslimanskom 
Turskom, kao regionalnog garanta svoga državnog suvereniteta. Otvorenim ostaje 
pitanje međunarodno-pravno nepriznate tzv. Jugoslavije, odnosno Srbije i Crne 
Gore, kao i Vojvodine, Kosova i Sandžaka u sastavu Srbije. 


") Referat na naučnom skupu o Sandžaku, održanom 22. aprila 1995. godine u Sarajevu. 


281 


Bosanski identitet i suverenitet 1992. - 2011. 


S obzirom na prisustvo dvostoljetnih težnji velikosrpskog nacionalizma da 
na ovim balkanskim prostorima stvori jedinstvenu srpsku državu pod devizom: "Svi 
Srbi u jednoj državi", što se ne može ostvariti bez imperijalnog i šovinističkog 
atakovanja na državne teritorije susjeda i živote i imovinu ljudi drugih vjera i nacija, 
Srbija i Crna Gora su se odlučile na rat, na osvajanja, na etničko "čišćenje", na 
zločin genocida, da bi ostvarili te svoje velikodržavne aspiracije. Bošnjaci na 
prostorima bivše Jugoslavije u posljednjih stotinu i pedeset godina, zbog 
nezainteresovanosti Turske za političku sudbinu Bošnjaka u vrijeme dok je imala 
suverenitet nad Bosnom, nalazili su se u najnepovoljnijem položaju od svih drugih 
koji je najviše materijalno i egzistencijalno stradao, zahvaljujući svojim agresivnim 
susjedima Srbiji, Crnoj Gori i Hrvatskoj. Čitavo to vrijeme Bošnjaci su pod snažnim 
političkim i kvazi kulturnim uticajem veliko hrvatske i veliko srpske politike bili 
rastrzani (raspolućeni) u pogledu svoga nacionalnog identiteta, jer im se nije 
dozvolilo da politički afirmiraju i razvijaju svoj bošnjački nacionalni identitet koji je 
baštinio još od "dobrijeh Bošnjana" i srednjevjekovne bosanske državno-pravne 
tradicije, kulture i da se svojim bošnjačkim nacionalnim političkim bićem i svojom 
bogatom narodnom tradicijom i kulturom odredi prema Srbima i Hrvatima, koji su ga 
nacionalno svojatali. Prema njima su se određivali samo islamom i nekim običajima 
vjerske provenijencije, čime su Bošnjaci bili dovedeni u opasnost da budu svedeni 
samo na vjersku zajednicu i time trajno izgube svoju zemlju i državu i nestanu kao 
politički narod. 


Kada se počeo i politički i nacionalno organizirati, kada je imao slobodu da u 
sebi počne prepoznavati svoj vlastiti identitet kao moderan evropski politički narod, i 
kada je Bosna i Hercegovina i, kao njegova država, dobila međunarodnopravno 
priznanje i, kada je time bio historijski ugrožen i veliko-srpski i veliko-hrvatski 
koncept njihovog velikodržavlja, Bošnjacima je nametnut rat, i tada su došli u 
iskušenje fizičkog nestanka i njih i njihove domovine Bosne i Hercegovine. Allah 
dž.š. je Bošnjacima prosvijetlio pamet i u posljednjem momentu su se trgli iz 
stogodišnje letargije i amnezije u koju su ga bili bacili njegovi dušmani. Uzeli su 
oružje u ruke i odbranili i sebe i svoju domovinu i svoju vjeru. Postali su 
međunarodni politički faktor bez koga se više, ne samo u Bosni i Hercegovini, Već i u 
njenom okruženju ne može ništa odlučiti bez njihovog učešća. 


Zato u historijskom globalnom i regionalnom kontekstu treba sagledavati i 
sadašnji i budući bošnjački politički interes i njegovo učešće u kreiranju državno 
pravnog položaja Sandžaka. U razmatranju ovog pitanja, ne treba se rukovoditi 
emocijama, već razumnom islamskom maksimom koja je postala i etički princip u 
odnosima među ljudima uopće, a koja otprilike glasi: Ne misli drugome ono što ne bi 
želio samome sebi. Ako se to prenese u kontekst ove naše teme, bošnjački politički 
interes na ovim prostorima, s obzirom da živi zajedno s ljudima drugih vjera i nacija, 

jeste dosljedna primjena principa međunarodnog prava o jednakopravnosti naroda 
kao kolektiva i jednakih individualnih ljudskih i građanskih sloboda i prava za sve 
građane bez obzira na vjeru i naciju. O tome se pozitivno izjasnio i g-din Izetbegović 
u više svojih govora. Ova profilirana i etablirana međunarodna pravna pravila 
osigurana su raznim mehanizmima međunarodne zaštite. Međutim, kao i u 
domaćem pravu, pravda kasno stiže, ali je ipak dostižna. 


Bošnjaci su u posljednjih stotinu i više godina kao narod živjeli u jednom 
politički difuznom stanju i kao kolektiv ih je objedinjavala uglavnom vjera. Bošnjaci 
nisu imali slobodu da razvijaju svoju nacionalnu svijest i nacionalnu kulturu. 
Sandžak je kao bosanksa provincija politički-teritorijalno bio već od 1877. otcijepljen 
od Bosne i od tada je bošnjački narod bio rascijepljen u odvojenim političko- 
teritorijalnim sistemima, neovisno od toga što je postojala još formalna suverenost 
sultana nad Bosnom. To se održalo, neovisno od globalnog državnog jedinstva, i u 
obje Jugoslavije. Međutim, time se nikada nije gubio jedinstveni nacionalni bošnjački 
identitet i njihova zajednička politička sudbina na ovim prostorima. Tako će i 
ubuduće Bošnjaci egzistirati, ma gdje se nalazili kao jedan narod, i kao pripadnici 
iste vjere islama, ali u različitim državnopravnim i političkim sistemima kao njihovi 
državljani ali sa Bosnom u srcu. S tim u vezi treba razjasniti odnos Bošnjaka prema 
Bosni i Hercegovini, ali i njihov odnos prema državi čiji su državljani, ako živi u 
dijaspori, u kojoj kao građani ostvaruju svoja politička i druga prava. Treba, uslovno 
govoreći, razdvojiti vjeru od nacije i naciju od države. Pripadnici jedne vjere po 
pravilu pripadaju različitim nacijama, ali i u jednoj naciji ima pripadnika raznih vjera, 
a pripadnici jedne nacije su državljani različitih država, u kojim može da egzistira 
jedna ili više nacija, državotvornih i onih koje se smatraju nacionalnim manjinama. U 
Evropi su države po pravilu nacionalne države, u kojim su dominatne jedna ili dvije 
vjere a u njima pripadnici drugih nacija tretiraju se kao nacionalne ili vjerske manjine. 
Ima unitarnih država u kojima ima više nacija (Španija, Francuska, Velika Britanija 
itd.), a ima federalnih država u kojima je samo jedna nacija (Amerika, Njemačka, 
Austrija i td.). Dakle, tu nema nekog čvrstog pravila. Prema tome, treba da bude 
primijenjen isti princip i kada je riječ o državama na prostoru bivše Jugoslavije, koje 
su više ili manje nacionalno izmiješane. Srbija ima blizu 40% nesrpskog 
stanovništva koji su njeni državljani, a Hrvatska oko 25% . O kakvoj se besmislenoj 
politici radi govori i činjenica da veliko-Srbi i veliko-Hrvati hoće u BiH svoje mini 
države etnički čiste, da bi ih mogli pripojiti velikoj Hrvatskoj i velikoj Srbiji, koje nisu 
etnički čiste. Kako sada objasniti činjenicu da Srbi u Srbiji ili Hrvati u Hrvatskoj mogu 
živjeti s drugim narodom, a u Bosni ne mogu. 


S druge strane, ima nejasnoća u tome što se smatra domovinom u 
političkom smislu riječi. Pa sama riječ kaže da je domovina ona zemlja u kojoj imaš 
dom u kome stalno prebivaš i ostvaruješ sva ljudska i građanska prava, a naročito 
politička prava. U nekim zemljama propisani su vremenski cenzusi boravka u 

dotičnoj državi, da bi se mogla ostvarivati neka politička prava. Postoje uslovi za 
sticanje državljanstva u državi u kojoj želiš stalno da se nastaniš i da uživaš jednaka 
prava koja imaju državljani dotične zemlje. Domovina se najčešće određuje po 
imenu najbrojnije nacije, ali je ona domovina i pripadnicima drugih nacija, ukoliko 
žele da se u njoj stalno nastane i da prime njeno državljanstvo. U tome leži smisao 
nastojanja međunarodne zajednice da ni jedan čovjek ne bude bez državljanstva, a 
to znači bez domovine. Amerika je domovina svih američkih državljana, mada su oni 
u nju uselili kao pripadnici raznih nacionalnosti i bili bivši državljani zemalja iz kojih 
su se iselili. To što mnogi od njih ne zaboravljaju svoj zavičaj i svoju raniju domovinu 
i nose je u srcu i emotivno su za nju vezani, nema nikakvog političkog značaja, 
ukoliko nisu zadržali i državljanstvo svoje ranije domovine, zemlje iz koje su se 
iselili. Zato su mnogi Bošnjaci koji su najčešće iz nužde napuštali svoje zavičaje i 
odselili u Tursku, dobili su svoju novu domovinu, stekli njeno državljanstvo, a izgubili 
ranije državljanstvo, raniju domovinu, zauvijek, pa i svoje ranije prezime jer su jedino 
pod takvim uslovima mogli useliti u Tursku. 


Zato se može postaviti pitanje, da li je Bosna i Hercegovina domovina 
Bošnjacima iz Sandžaka, ako su oni državljani države u čijim se državnim 
granicama Sandžak danas nalazi, a nemaju istovremeno i državljanstvo Bosne i 
Hercegovine, tzv. dvojno državljanstvo. Kao što je Bosanskim Srbima i Bosanskim 
Hrvatima njihova domovina Bosna i Hercegovina, a ne Srbija i Hrvatska. Njihova 
domovina je ona država u kojoj je njihov zavičaj, u kojoj su stalno nastanjeni kao 
njeni državljani. Oni tamo mogu da ostvaruju svoja kolektivna narodonosna politička 
prava, ljudske slobode i građanska prava garantovana raznim međunarodnopra- 
vnim aktima i domaćim pravom. A odnos Bošnjaka iz Sandžaka prema Bosni i 
Hercegovini u kojoj žive njihovi sunarodnici kao njeni državljani, koja je matica sveg 
bošnjačkog naroda rasutog po svijetu, formira se kroz ideju nacionalnog jedinstva i 
zajedničke narodne tradicije i kulture, a u slučaju Sandžaka s obzirom na zajedničku 
granicu on zajedno sa Bosnom i Hercegovinom predstavlja jedinstven kulturni 
prostor kome državne granice nisu prepreka da se ostvaruje, pod uslovom da je riječ 
o demokratskim političkim sistemima u kojima se poštuju nacionalna prava na 
ostvarivanje nacionalne kulture i saradnje u tome sa svojim sunarodnicima u 
susjednoj državi. Dok se međusobni politički odnosi mogu uspostaviti u različitim 
oblicima saradnje pod uslovom da su ugovoreni nekim međunarodnim sporazumom 
ili osigurani normama unutrašnjeg prava. 


Narodnosna prava Bošnjaci u Sandžaku će ostvarivati zavisno od unutraš- 
njeg državnog uređenja i političkog sistema tzv. Jugoslavije, odnosno Srbije i Crne 
Gore, koji mora uvažavati međunarodnopravne garancije sadržane u općim 
međunarodnim aktima ili u međunarodnom ugovoru kojim se uređuju politički odnosi 
u jednom geopolitičkom prostoru, kao što bi to trebalo da bude mirovni sporazum 

Konferencije o bivšoj Jugoslaviji, kojim treba da se riješi politička kriza u Hrvatskoj, 
Bosni i Hercegovini i tzv. Jugoslaviji, osnosno Srbiji i Crnoj Gori. 


Evropska politička tradicija ne poznaje dvije države iste nacije. Austrijanci, 
npr. nisu Nijemci; Švajcarci nisu Nijemci, Francuzi i Italijani; Belgijanci nisu Francuzi, 
Holanđani i Nijemci itd. Zato Evropa neće dozvoliti da se na tlu Bosne i Hercegovine 
konstituira nikakva nova, uporedna hrvatska ili srpska nezavisna i suverena država. 
Neće dozvoliti također ni da se na tlu tzv. Jugoslavije osnuje zasebna albanska, niti 
bošnjačka država, a u Hrvatskoj srpska država. Ali neće dozvoliti niti da se 
nacionalni entiteti u ovim državama na silu pripajaju državama svojih matičnih nacija 
jer bi to bilo suprotno međunarodnom pravnom poretku. Doduše, naše iskustvo u 
tome je negativno. Ono govori da svaka država mora imati silu koja će spriječiti 
takve imperijalne namjere svojih susjeda, ako međunarodna zajednica u nekom 
vremenu pokaže slabu volju da zaštiti principe i međunarodna pravila ponašanja 
između država, kao što se to desilo sa Etiopijom i Čehoslovačkom prije drugog 
svjetskog rata, ili njeno današnje neprincipijelno držanje prema BiH. Manjiski narodi 
u svakoj od ovih država moraće se zadovoljiti da svoja nacionalna kolektivna prava i 
individualne ljudske slobode i građanska prava ostvaruju u okviru postojećih država 
čiji su državljani u okviru jedinstvenog političkog sistema. Svaka od ovih država na 
tlu bivše Jugoslavije ima svoju viševjekovnu državnopravnu i političku tradiciju i 
svoje historijske granice za koje se ne može reći da su nečije subjektivne tvorevine, 
kao što je bila bivša Jugoslavija u oba svoja oblika, već da su one historijske 
tvorevine. 


Zato bošnjački politički interes treba da bude da se državnopravni položaj 
Sandžaka rješava u paketu rješavanja političke krize u Bosni i Hercegovini. S druge 
strane, to je nemoguće postići ako se politčka kriza ne bude rješavala u paketu 
rješavanja političke krize na tlu bivše Jugoslavije i odnosa BiH i tzv. Jugoslavije, 
odnosno Srbije i Crne Gore. Za svaku zemlju je povoljnije da se politička i statusna 
prava jedne nacionalne zajedncie i teritorije koju naseljava regulira unutrašnjim 
pravom, uz uvažavanje općih međunarodnih akata o tome, nego ako se ta pitanja 
rješavaju posebnim međunarodnim ugovorima. Posebno ako se iza implementacije 
toga ugovora nalazi međunarodna oružana sila ili institucije koje će tu implement- 
aciju kontrolirati na terenu. U tome, kada je riječ o Sandžaku i Bošnjacima u Srbiji i 
Crnoj Gori, odnosno tzv. Jugoslaviji, ili Bošnjacima u Hrvatskoj treba da se primijene 
isti kriterijumi, koji se primjenjuju za Hrvate i Srbe u Bosni i Hercegovini. 


Zato, ako će položaj Srba i Hrvata u Bosni i Hercegovini biti predmet 
međunarodnog mirovnog sporazuma, to treba da budu i Bošnjaci u Hrvatskoj i tzv. 
Jugoslaviji, odnosno Srbiji i Crnoj Gori, a posebno oni koji žive u Sandžaku. U ovom 
slučaju je irelevantno da li je neki narod autohton ili je doseljen. Ako će Srbi i Hrvati 
po međunarodnom sporazumu imati specijalni položaj ili specijalne veze sa Srbijom, 

odnosno Hrvatskom, to treba omogućiti i Bošnjacima u tim zemljama da ih imaju sa 
Bosnom i Hercegovinom. Zatim, ne samo u pogledu općinske ili regionalne autono- 
mije, već i u pogledu prava na političko organiziranje i djelovanje radi učešća u 
upravljanju kroz parlament i vladu poslovima Hrvatske, Srbije i Crne Gore, kao 
njihovi državljani, ali i kao nacionalna zajednica. 


Ako Srbi i Hrvati ne bi insistirali na tome da budu predmet međunarodnog 
sporazuma, već unutrašnjeg prava u čijem će konstituiranju učestvovati kao 
jednakopravni subjekti sa Bošnjacima i ne bi tražili međunarodne garancije Za svoj 
položaj u BiH i specijalne veze sa Srbijom i Hrvatskom, već da pristanu na 
federalizaciju BiH tipa kantona kao unutrašnjem pitanju BiH u kojim teritorijalno- 
političkim jedinicama će ostvarivati svoja nacionalna, politička i prosvjetno-kulturna 
prava, sa pravom učešća u oblikovanju jedinstvene politike države, u tom slučaju ne 
bi trebalo insistirati ni da Bošnjaci u Sandžaku budu tretirani u međunarodnom 
sporazumu. Ali bi se u tom slučaju, Bošnjacima u Sandžaku trebalo omogućiti da 
prema općim međunarodnim aktima imaju pravo na političko samoorganiziranje i 
pravo na lokalnu i regionalnu samoupravu u okviru koje će moći ostvarivati političku i 
prosvjetno-kulturnu i vjersku autonomiju. 


Pošto je Sandžak 1913. godine bio podijeljen između Srbije i Crne Gore, 
bilo bi povoljnije da se njegov državno-pravni položaj uredi u okviru političkog 
sistema tzv. Jugoslavije nego posebno Srbije i Crne Gore, jer bi zadržao svoje 
teritorijalno jedinstvo. Ako bi se uspjelo postići da Sandžak bude jedinstvena regija, 
sa svojom regionalnom samoupravom, tada bi taj međunarodni sporazum u tom 
segmentu bilo bolje potpisati sa tzv. Jugoslavijom, a ne odvojeno sa Srbijom i 
Crnom Gorom, jer bi u tom slučaju izgubio jedinstvo teritorija. Razumljivo, ako to ne 
bi izazvalo druge teže negativne konsekvence u nekim drugim segmentima naših 
odnosa sa Srbijom i Crnom Gorom, odnosno tzv. Jugosavijom. No, nezavisno od 
toga, s kim će se potpisati međunarodni mirovni sporazum, ako se Sandžaku ne bi 
dozvolilo da ima specijalni status ili svoju regionalnu i političku samoupravu, ako bi 
ostao podijeljen u više regija kao što je danas slučaj, iako je u sastavu tzv. 
Jugosavije, Bošnjaci u Sandžaku bi morali naći odgovarajuće oblike jedinstvenog 
nacionalnog okupljanja, kao i političkog, kulturnog, vjerskog, ekonomskog i drugog 
organiziranja i djelovanja koje će im osigurati opstanak u Sandžaku i sačuvati 
specifičnosti sandžačkog društva. 


Zato treba razmotriti oblike organizrianja i djelovanja različitih segmenata 
sandžačkog društva, uključujući tu odnos i saradnju sa domaćim Srbima, 
Crnogorcima, Albancima i dr., kako bi se kroz jedinstveno organiziranje i djelovanje 
sačuvalo jedinstvo sandžačkog društva, iako je ono podijeljeno republičkim 
granicama Srbije i Crne Gore i regionalnim granicama u svakoj od tih republika. 

Dat ću nekoliko ideja. U sferi političkih odnosa MNV Sandžaka treba da se 
preimenuje u BNV Sandžaka. Da bude sastavljeno od predstavnika svih segmenata 
sandžačkog društva i prvenstveno odgovorno za stratešku politiku Bošnjaka u 
Sandžaku, ne miješajući se u tekuće operativne poslove svojih sastavnih dijelova. 
Da političke stranke u Sandžaku koje okupljaju Bošnjake koordiniraju svoje politike i 
jedinstveno istupaju prema državi i vlastima u očuvanju političkog identiteta 
bošnjačkog naroda u Sandažaku. Bošnjaci u Sandžaku treba da koriste, a ne da 
bojkotuju, svaku i najmanju mogućnost svoga legalnog djelovanja i da svojim 
učešćem u izborima izaberu svoje najbolje predstavnike u organe vlasti. Da se 
nacionalno opredjeljenje "Bošnjak" ozvaniči u službenoj statistici i javnosti na tlu 
cijele tzv. Jugoslavije. Da Bošnjaci u Sandžaku nađu forme zajedničkog djelovanja 
sa Srbima, Crnogorcima, Albancima i dr. u očuvanju teritorijalnog integriteta 
Sandžaka kao jedinstvenog specifičnog političkog i kulturnog entiteta na tlu tzv. 
Jugoslavije. Da progoni i maltretiranja Bošnjaka u Sandžaku, kojima je cilj 
podsticanje njihovog iseljavanja, stalno budu u vidokrugu relevantnih međunarodnih 
institucija za zaštitu ljudskih sloboda i građanskih prava, da se traži njihovo 
stavljanje na dnevni red Savjeta sigurnosti UN, OEBS, Konferencije za bivšu 
Jugoslaviju i dr. Da se u to uključi i Vlada Republike Bosne i Hercegovine kao 
zainteresirana strana u međunarodnoj zaštiti Bošnjaka u Sandžaku. Da se 
sistematski i sistemski radi na zaustavljanju iseljavanja Bošnjaka iz Sandžaka i 
stimuliranju njihovog povratka u Sandžak. 


U sferi ekonomije neophodno je osnovati u inozemstvu, sa svojim filijalama 
u Sandžaku, sandžačku banku, sandžačko izvozno-uvozno trgovačko preduzeće i 
sandžačko društvo za osiguranje i reosiguranje imovine i lica. Time bi se zatvorio 
kružni tok kapitala ostvarenog u Sandžaku i spriječilo njegovo odljevanje izvan 
Sandžaka, s tim da se prikupljeni kapital ulaže u razvoj Sandžaka, kojim će se 
stimulirati da svaka porodica bude proizvođačka ili uslužna firma. Bosnu i 
Hercegovinu i prijateljske zemlje treba otvoriti sa carinskim olakšicama proizvodima 
firmi iz Sandžaka. 


U sferi obrazovanja i kulture ni jedno dijete ne bi trebalo biti izvan školskih 
klupa. Izdejstvovati prosvjetnu i kulturnu autonomiju, kao minimumu ako se ne uspije 
sa političkom autonomijom. Izboriti se da se u zvanične programe unese bosanski 
jezik i bošnjačka historija i kultura. Sandžak bi trebao imati sve vrste srednjih škola, 
a posebno bošnjačku gimnaziju, učiteljsku školu i pedagošku akademiju i stvarati 
uslove za otvaranje Bošnjačkog univerziteta uz pomoć Vlade Bosne i Hercegovine; 
zatim Naučnog društva, Arhiva i Muzeja Sandžaka. Zatim organiziranje jedinstvenog 
informativnog preduzeća radia, televizije, novina i novinske agencije Sandžaka. 
Sandžačkog pozorišta, Ansambla narodnih pjesama i igara i bošnjačkih kulturnih 
institucija "Preporod", Matice bošnjačke i Vijeća bošnjačkih intelektualaca. 


287 


Bosanski identitet i suverenitet 1992. - 2011. 


U sferi zdravstva oformiti Zavod za higijenu i regionalnu bolnicu sa Višom 
medicinskom školom. U sferi socijalne zaštite "Merhamet" učiniti snažnom humanita- 
rnom organizacijom koja će se starati o licima o socijalnoj nuždi i siromašnim 
Bošnjacima. 


Za mnoge od gore navedenih organizacija i institucija treba angažirati prije 
svega privatni kapital svih Bošnjaka u zemlji i dijaspori i organizirati ih kao 
dioničarska društva. Trebamo znati da ni Srbija, ni Crna Gora, ni tzv. Jugoslavija 
neće ulagati kapital u Sandžaku, ako on nije u funkciji doseljavanja Srba i 
Crnogoraca u Sandžaku. Primaran njihov interes danas i u budućem vremenu biće 
svakovrsno razbijanje Sandžaka kao jedinstvenog područja razvrstavanjem 
sandžačkih općina u regije čije je sjedište izvan Sandžaka i sistema sprovođenje 
politike iseljavanja bošnjačkog naroda s tog područja bilo u inozemstvo, bilo u 
obližnja mjesta Srbije i Crne Gore u koja će ljudi sami nuždom otići za školom i 
poslom. U tome će prije uspjeti, ako im se Bošnjaci u samom Sandžaku ne 
suprotstave jednim dugoročnim osmišljenim sveobuhvatnim političkim, ekonomskim 
i kulturnim programom. Samo time će se omogućiti egzistencijalni opstanak 
bošnjačkog naroda tamo. Dakle, stvaranje vlastite bošnjačke društvene infrastrukt- 
ure u svim segmentima sandžačkog društva jedina je materijalna i moralna garancija 
bošnjačkog opstanka u Sandžaku. Sve drugo su prazne priče od kojih narod neće 
imati praktične koristi. Iza leđa naroda mora postojati adekvatna organizacija. 


Islamska zajednica na području Sandžaka također će biti organizaciono 
dezintegrirana, ukoliko Sandžak ne dobije političku, kulturnu i vjersku autonomiju. U 
toku je organiziranje Mešihata Islamske zajednice u Crnoj Gori na čelu sa reisom. 
Nešto slično učiniće i Srbija i tzv. Jugoslavija. Ako ne bude jedinstveno organizirana 
islamska zajednica u Sandžaku, bit će neophodna međusobna saradnja i 
koordinacija, kojoj neće biti dozvoljena institucionalizacija, ali makar i samo kao 
forma zajedničkog djelovanja općinskih glavnih imama onih općina koje čine 
područje Sandžaka, neovisno što će oni biti službenici različitih mešihata i 
muftijstava. Ovo njihovo koordinirano djelovanje može biti presudno u pozitivnoj 
homogenizaciji Bošnjaka u cilju očuvanja njihovog nacionalnog jedinstva u uslovima 
djelovanja moćnih sila ka dezintegriranju Bošnjaka na tom prostoru koje vodi ka 
njihovom potpunom zatiranju. Sjetimo se u historiji poznatog slučaja podijeljene 
Poljske u kojoj je katolička crkva odigrala pozitivnu ulogu u očuvanju nacionalnog 
jedinstva Poljaka. 

Svoje izlaganje završit ću sa jednom porukom Bošnjacima i u zemlji, i u 
Sandžaku: Ako budemo radili bez vjere u uspjeh, uspjeha neće biti. Ukoliko bude 


vjere u onome što budemo radili biće i uspjeha. Ovo važi i za naš odnos prema 
Sandžaku i sudbini Bošnjaka u njemu. 

DRŽAVNO UREĐENJE REPUBLIKE BOSNE I HERCEGOVINE NA FEDERALNIM 
OSNOVAMA 


Ovaj plan"! polazi od pretpostavke saglasnosti sva tri naroda u Bosni i 
Hercegovini: Bošnjaka, Srba i Hrvata o njihovoj jednakopravnosti i Bosni i 
Hercegovini kao njihovoj zajedničkoj domovini. Ta saglasnost treba da bude 
sadržana u obavezi sva tri naroda da će svoj odnos prema Bosni i Hercegovini 
trajno uspostaviti na slijedećim političkim principima: 1) očuvanju teritorijalnog 
integriteta, državnog suvereniteta i međunarodnog kontinuiteta Bosne i Hercegovine 
u njenim međunarodnopravno priznatim granicama; 2) teritorijalnom organiziranju 
Bosne i Hercegovine u federaciju kantona (federalnih jedinica) i distriktu Sarajevo; 3) 
uspostavi svojinskog i političkog pluralizma; 4) uspostavi organizacije vlasti na 
demokratskim parlamentarnim načelima; 5) uspostavi jedinstvene sudske zaštite 
života, imovine i lične časti ljudi; 6) uspostavi jednakih ustavnih prava sva tri naroda i 
odgovarajućih prava nacionalnih manjina prema međunarodnim konvencijama; 7) 
uspostavi jednakih prava i sloboda čovjeka i građanina prema najvišim međunarod- 
nim standardima; 8) uspostavi političkog sistema na principu podjele vlasti na 
zakonodavnu, izvršnu i sudsku i 9) garantovanje lokalne samouprave prema 
načelima evropske povelje o lokalnoj samoupravi. 


Prijedlog: Ovu saglasnost naroda (nacija) treba promovirati na nacionalnim 
saborima koji treba da odrede svoje predstavnike koji će potpisati Povelju o 
saglasnosti Bošnjaka, Srba i Hrvata o političkim principima zajedničkog života u 
Bosni i Hercegovini. Ova Povelja da bude Preambula u novom Ustavu Bosne i 
Hercegovine. 


Pošto je u Republici Bosni i Hercegovini situacija takva da realno egzistiraju 
tzv. Herceg Bosna i tzv. republika srpska, čime se objektivno potvrđuje nepostojanje 
političkog jedinstva u hrvatskom i srpskom narodu u Bosni i Hercegovini, u odnosu 
na cjelovitost i teritorijalno i političko uređenje Bosne i Hercegovine, postavlja se 
pitanje kako prevazići to nejedinstvo i postići saglasnost za ovaj projekat. HNV nije 
uspjelo da u sebe integrira onaj dio hrvatskog naroda koji je pod uticajem HDZ i 
oficijelne hrvatske politike. To bi trebalo učiniti preko naših zajedničkih prijatelja u 
inozemstvu. S druge strane, Srpsko građansko vijeće nema dovoljno razvijeno 
uporište u srpskom stanovništvu pod kontrolom SDS-a, koja stranka je od legalnih 
vlasti (suda Bosne i Hercegovine) proglašena terorističkom. Svaki plan o državnom 
ustrojstvu Bosne i Hercegovine, ako misli na uspjeh, mora dobiti saglasnost većine 


9 Nacrt plana je urađen za potrebe radne grupe Predsjedništva RBiH u sastavu: Ejup Ganić, Ivo 
Komčšić i Miro Lazović, 14.06.1995. 

relevantnih predstavnika srpskog i hrvatskog naroda u Bosni i Hercegovini i 
relevantnih politika koje imaju vojnu i političku moć. A to je nemoguće postići bez 
podrške Srbije i Hrvatske koje su se duboko involvirale u događanja u Bosni i 
Hercegovini i koje svojom politikom i teritorijalnim aspiracijama prema njoj odlažu ili 
usporavaju postizanje pravičnog mirovnog rješenja. Dakle, bez promjene politike 
Srbije i Hrvatske prema Bosni i Hercegovini u smislu njihovog međusobnog 
priznavanja, nije realno očekivati postizanje potrebnog minimuma političkog 
jedinstva ni u hrvatskom, ni u srpskom narodu u Bosni i Hercegovini o unutrašnjem 
državnom teritorijalnom i političkom uređenju Bosne i Hercegovine. 


Prijedlog: Nastaviti aktivnost za međusobnim priznavanjem Bosne i Hercego- 
vine, Hrvatske i Srbije. HNV da nastavi aktivnost na pridobijanju Hrvatske, a SGV na 
pridobijanju Srbije za političku opciju cjelovite i nedjeljive Bosne i Hercegovine. 


Kao što je poznato još je aktuelan plan kontakt-grupe. Ovaj plan je zapeo na 
istim preprekama na kojima će zapeti svaki drugi plan rješavanja političke krize u 
Bosni i Hercegovini. Na iste prepreke će naići i ovaj naš plan. Osnovna prepreka je 
u odnosu Srbije i Hrvatske prema Republici Bosni i Hercegovini. Problemi u 
ostvarivanju Federacije BiH nastaju skoro isključivo iz negativnog odnosa Hrvatske 
prema pravu Republike Bosne i Hercegovine da uspostavi kontrolu na svojoj 
državnoj granici prema Hrvatskoj, koju danas efektivno kontrolira paradržavna 
tvorevina Herceg Bosna, koja je politička tvorevina Hrvatske na tlu Bosne i 
Hercegovine. Isti ili sličan problem javiće se sutra, kada Srbija prizna Bosnu, a 
ostane realno da postoji tzv. republika srpska. 


Zato je potrebno da se naš plan odredi prema planu kontakt-grupe. Ako plan 
kontakt-grupe bude osnova za priznavanje Bosne od strane Srbije, onda će on biti 
nezaobilazan od strane našeg plana, naročito u pogledu procenata teritorije na 
kome će se konstituirati novi kantoni u odnosu na postojeći. U tom smislu naš plan 
ne bi mogao biti zamjena za plan kontakt-grupe, bar u onom dijelu koji se odnosi na 
"srpske" teritorije. S druge strane, naš plan treba da se odredi i prema Federaciji. Ne 
bi trebao da dira u ono što je već dogovoreno između Bošnjaka i Hrvata, s tim da se 
to što je među njima dogovoreno proširi i na bosanske Srbe. Zato bi plan kontakt- 
grupe trebalo ostaviti aktuelnim najmanje iz dva razloga: prvi što bi se njegovim 
usvajanjem uslovio nastavak razgovora o ustavnim aranžmanima sa paljanskim 
režimom a drugi, ako je njegovim teritorijalnim razgraničenjem (49:51) dobijeno 
međunarodno priznavanje Bosne od strane Miloševića, onda naš plan ne može ništa 
izmijeniti. 

Ako bi naš plan bio zamjena za plan kontakt-grupe, Karadžić bi to mogao 
shvatiti kao svoju šansu za vraćanje cijelog pregovaračkog procesa na početak i 
time izići i iz izolacije i naći novo vrijeme za odlaganje mirovnog rješenja. U odnosu 
na plan kontakt-grupe i Karadžića naš plan bi imao funkciju prijedloga tzv. ustavnih 

aranžmana, ako Karadžić nekim slučajem prihvati plan kontakt-grupe. Ukoliko bi u 
međuvremenu međunarodna zajednica "prevrnula list" i pristala da pregovara sa 
SGV i Karadžićevom opozicijom kao sa jednom stranom, onda bi naš plan mogao 
biti predstavljen u cjelosti kao alternativa planu kontakt-grupe bez teritorija (49:51) i 
raznih koridora. Tek tada bi se moglo izaći sa jednom razumnom i optimalnom 
teritorijalnom organizacijom Bosne i Hercegovine po kantonima onog dijela koji se 
danas nalazi pod okupacijom, uz značajne eventualne korekcije granica kantona u 
zapadnoj i istočnoj Bosni. 


Prijedlog: Napraviti dvije mape BiH po kantonima i distrikkom Sarajevo. Jednu 
u varijanti plana kontakt-grupe (49:51), a drugu u varijanti našeg plana koja ne 
poznaje teritorijalnu podjelu samo po nacionalnom kriteriju, već uzima u obzir i druge 
elemente. 


SGV u međuvremenu treba da razvije diplomatsku aktivnost da bude priznato 
za sagovornika u međunarodnoj zajednici i uporedo s tim radi na pridobijanju 
srpskog stanovništva na okupiranoj teritoriji Karadžićeve opozicije za svoju opciju 
cjelovite Bosne. SGV treba da se legitimira na cijeloj teritoriji BiH za autentičnog 
predstavnika bosanskih Srba. Isto to treba da učini HNV. 


SGV bi trebalo, predstavljajući svoju političku opciju rješavanja krize u BiH, da 
propagira predaju srpske vojske (četnika) SGV, ukoliko oni ne žele da se predaju 
(masovno) Armiji BiH, s tim što će im se garantovati da neće biti ponovo mobilisani u 
toku rata. U ovom trenutku je bitno vojno i politički poraziti Karadžićevu političku 
opciju podjele Bosne i uništavanja nje kao države. 


Bitni elementi našeg plana o državnom uređenju Bosne i Hercegovine kao 
federalne republike na cijelom njenom teritoriju: 


Bosnu i Hercegovinu organizirati kao federalnu republiku teritorijalno 
podijeljenu u kantone (federalne jedinice) i distrikt Sarajevo. 


Sva tri naroda: Bošnjaci, Hrvati i Srbi su jednakopravni na cijelom teritoriju 
Bosne i Hercegovine i garantovati prava nacionalnih manjina. 


Kantoni bi bili nacionalno mješoviti i ne bi u svome nazivu nosili nacionalni 
predznak. Teritorij kantona se ne bi smatrao nacionalnim teritorijem. 


Sarajevo kao glavni grad imao bi status distrikta i na njegovo organiziranje i 
funkcioniranje bi mogla imati uticaja federalna vlast. 


Raseljenim i izbjeglim građanima garantovat će se povratak na njihova 
ognjišta i naknada imovinske štete. 


Sve ugovore i izjave date pod pritiskom o odricanju od imovine (pokretnih i 
nepokretnih stvari) proglasiti ništavnim, odnosno nepostojećim. 

Nema abolicije za zločince. Odgovornost za zločin genocida, urbicida, ratni 
zločin, zločin protiv čovječnosti i humanitarnog prava ne zastarijeva. 


Garantovati najviše međunarodne standarde prava i sloboda čovjeka i 
građanina. 


Uvesti institucije ombudsmena i suda za ljudska prava. 


U federalnoj vlasti uvesti princip paritetne nacionalne podjele funkcija, a u 
kantonima, distriktu Sarajevo i općinama uvesti proporcionalni princip zavisno od 
nacionalnog sastava stanovništva. 


Omogućiti da kanton i distrikti mogu prenijeti svoje nadležnosti na općinu i 
federalnu vlast, kao i da federalna vlast može prenijeti izvršavanje svojih nadležnosti 
na općinu, distrikt i kanton. 


Omogućiti da svaki kanton i distrikt Sarajevo može svoje nadležnosti vezane 
za obrazovanje, kulturu, turizam, lokalno poslovanje i dobrotvorne aktivnosti, radio i 
televiziju prenijeti na općinu na svojoj teritoriji, a da je dužan to učiniti prema 
općinama čije većinsko stanovništvo, po nacionalnoj strukturi, nije stanovništvo koje 
čini nacionalnu većinu u kantonu i distriktu Sarajevo kao cjelini. Teritorij općine se ne 
smatra nacionalnim teritorijem. 


Nadležnosti države podijeliti između federalne i kantonalne vlasti tako što će 
se predvidjeti: a) isključiva nadležnost Federacije; b) zajednička nadležnost 
Federacije i kantona; c) samostalna nadležnost kantona i d) pretpostavljena 
nadležnost kantona. 


Izvršiti podjelu između zakonodavne, izvršne i sudske vlasti. 


U sudskoj vlasti predvidjeti trostepeni postupak u stvarima bitnim za zaštitu 
života, ljudi i ostvarivanje prava i sloboda čovjeka i građanina na cijelom prostoru 
Federacije. 


Uvesti nacionalni princip u vršenju slijedećih funkcija u federalnoj vlasti: 
predsjednika i potpredsjednika federalne republike, premijera i zamjenika premijera, 
predsjednika i potpredsjednika parlamenta, predsjednika skupštinskih domova i 
njihovih zamjenika, ministara i njihovih zamjenika. Uvesti princip da predsjednik, 
premijer, ministar i njihovi potpredsjednici, odnosno zamjenici ne mogu biti iz istog 
naroda. 


U ustavnom sudu, vrhovnom sudu, sudu za ljudska prava, ombudsmenima 
uvesti nacionalni paritet. 


Ukinuti ustavnu kategoriju "ostali", a svakoj nacionalnoj manjini osigurati 
odgovarajuće predstavljanje u parlamentu. 

U zapošljavanju federalne administracije rukovoditi se načelom stručne 
kvalifikacije, sposobnosti, odgovornosti, istovremeno vodeći računa o srazmjernoj 
nacionalnoj zastupljenosti. 


Uvesti ustavno pravilo da u istom mandatu predsjednik federalne republike, 
premijer vlade i predsjednik parlamenta ne mogu biti iz jednog ili dva naroda. UZ ove 
funkcije po pravilu uvesti po dva potpredsjednika iz druga dva naroda. 


Potpredsjednici predsjednika federalne republike obavljali bi one poslove koje 
im povjeri predsjednik i njemu bi odgovarali. A sva trojica bi odgovarali parlamentu i 
javnosti, a ne narodu iz kojeg su došli na te funkcije. U pogledu odgovornosti to bi se 
odnosilo i na sve federalne funkcionere koje izabere ili imenuje federalni parlament. 


Pomoćno ili konsultaciono tijelo predsjednika federalne republike bilo bi 
Predsjedničko vijeće. Pored predsjednika koji bi predsjedavao tim tijelom, članovi 
Predsjedničkog vijeća bili bi još potpredsjednici federalne republike, predsjednik 
parlamenta, premijer, ministri za odbranu, vanjske i unutrašnje poslove i savjetnik 
predsjednika za nacionalnu sigurnost. Predsjednik federalne republike bi bio i 
vrhovni komandant oružanih snaga. 


Predsjednik i potpredsjednici parlamenta sa generalnim sekretarom parlame- 
nta i predsjednicima domova parlamenta činili bi predsjedništvo parlamenta kao 
radno tijelo u funkciji priprema parlamentarnih zasijedanja. Potpredsjednici predsjed- 
nika parlamenta bili bi po funkciji predsjednici parlamentarnih domova. Predsjednici 
parlamentarnih domova imali bi svoje zamjenike iz reda drugog naroda. Kada jedan 
od predsjednika parlamentarnog doma zamjenjuje u funkciji potpredsjednika 
parlamenta odsutnog predsjednika, po njegovom ovlašćenju predsjedava parlamen- 
tom, tada zamjenik predsjednika parlamentarnog doma predsjedava domom. 


Premijera vlade i njegove zamjenike iz reda druga dva naroda, kao i članove 
vlade i ministre i njihove zamjenike imenuje predsjednik federalne republike, a 
potvrđuje parlament. Zamjenici premijera imaju i funkcije ministara vanjskih poslova i 
odbrane. Vlada ima paritetan sastav iz sva tri naroda. 


Federalni parlament sastojao bi se iz dva doma: predstavničkog i senata 
(doma naroda ili kantona). Predstavnički dom bi se birao neposredno od građana po 
izbornim jedinicama (kantonima i distriktu), a senat bi sačinjavali na paritetnom 
principu predstavnici sva tri naroda ili kantona i distrikta, koje bi birali građani 
neposredno ili parlamenti kantona. 


Alternativa Senatu (domu naroda). Po uzoru na belgijski parlament, umjesto 
Senata (doma naroda), mogla bi se konstituirati tri nacionalna vijeća: bošnjačko, 
srpsko i hrvatsko, koje bi sačinjavali već izabrani poslanici predstavničkog doma 
odgovarajuće nacionalnosti i koja se sastaju u funkciji drugog doma onda kada 
imaju ozbiljne primjedbe sa stanovišta nacionalnog interesa na zakonske prijedloge 

vlade o kojima treba da odlučuje predstavnički dom. U tom slučaju se odlaže 
odlučivanje o zakonskom prijedlogu u predstavničkom domu, dok ga u roku 7 dana 
ne razmotri nacionalno vijeće. Vlada je dužna u roku 30 dana od dobijanja primjedbi 
da vrati parlamentu zakonski prijedlog na odlučivanje sa svojim stavom o 
primjedbama nacionalnog vijeća. Predstavnički dom o takvom zakonskom prijedlogu 
odlučuje dvotrećinskom većinom ukupnog broja članova predstavničkog doma. 
Ukoliko neko nacionalno vijeće nema svojih primjedaba, o takvom zakonskom 
prijedlogu se odlučuje većinom prisutnih poslanika na sjednici. Na ovaj način se 
sprječava blokada rada parlamenta. U nadležnost ovih nacionalnih vijeća, može se, 
po uzoru također na belgijski parlament staviti u nadležnost meritorno odlučivanje o 
upotrebi nacionalnog jezika u administraciji i obrazovanju, pitanja školskih programa 
iz nacionalne grupe predmeta, o sistemu nacionalnog obrazovanja i o svim drugim 
pitanjima koja se odnose na nacionalnu kulturu. 


Općine bi se organizirale kao lokalne zajednice. Njihovu donju i gornju 
granicu u pogledu broja stanovnika ne bi trebalo određivati. Osnovni kriterijum treba 
da bude apsolutna volja stanovnika iz sva tri naroda jednog ili više naselja koji žele 
da budu zasebna općina i koju su oni spremni finansirati. Formiranje općina 
regulirati federalnim i kantonalnim zakonodavstvom, pri čemu treba voditi računa o 
sadržaju evropske povelje o lokalnoj samoupravi. 


Vojska federalne republike sastajala bi se zavisno od proporcionalne strukture 
stanovništva. Također i komande na svim nivoima. Pored federalne vojske koja bi 
bila profesionalna i visoko sofisticirana, u oružane snage federalne republike ulazile 
bi i teritorijalne (domobranske) snage koje bi predstavljale kantonalnu vojsku po 
uzoru na Švajcarsku. Komanda oružanih snaga je jedinstvena u slučaju rata, 
odnosno agresije na pojedini kanton ili na federalnu republiku. Kantonalne 
domobranske snage finansira svaki kanton. U slučaju rata finansiranje oružanih 
snaga i logistike pada na teret budžeta federalne republike uz srazmjernu 
participaciju kantona. Zakonom o oružanim snagama i odbrani preciznije će se 
urediti odnosi između pojedinih komandi i institucija odbrane. Distrikt Sarajevo bit će 
demilitarizovan, otvoren grad. Njegovi stanovnici će biti mobilisani u profesionalne 
jedinice federalne vojske, policiju i rezervni sastav policije. 


Ako hoćemo modernu parlamentarnu državu u kojoj se za svaku sitnicu neće 
izazivati nacionalne tenzije, neophodno je nacionalni interes u pogledu zastupljen- 
osti svakog naroda u vlasti i odlučivanju, precizno osigurati kroz ustavne institucije 
koje trebaju osigurati nacionalnu ravnopravnost. Zato će biti potrebno kao ustavne 
kategorije zadržati instituciju klubova poslanika iste nacionalnosti i opredijeliti se za 
nacionalna vijeća u federalnom parlamentu sa pravom odlučivanja o obrazovnim i 
kulturnim pitanjima koja se odnose na dotičnu nacionalnost. 

Ako se želi ubrzati čitav projekat i iznutra djelovati na vanjske uticaje na 
preuređenje Republike Bosne i Hercegovine, moglo bi se, ne čekajući kraj rata, 
ukoliko bude postignuta saglasnost sva tri nacionalna sabora, donijeti naprijed 
navedena Povelja i pristupiti izradi novog Ustava Bosne i Hercegovine na bazi 
izloženih principa i elemenata kojim bi se ona konstituirala na cijelom teritoriju u 
federalnu republiku. Takav ustav potpuno legitimno može donijeti sadašnja 
Skupština RBiH. Time bi se osigurao teritorijalni integritet, državni suverenitet i 
međunarodnopravni kontinuitet Bosne i Hercegovine. U tom slučaju bi se teritorije 
pod kontrolom Karadžića smatrale okupiranim teritorijama (o čemu bi nacionalni 
sabori izglasali posebnu deklaraciju) od strane srpsko-crnogorskog agresora pod 
čijom zaštitom je uspostavljen njegov kvislinški režim pod nazivom republika srpska, 
koju međunarodno pravo ne priznaje, jer ne priznaje okupaciju. Time bi se povratilo 
pravo svim Bošnjacima, Srbima i Hrvatima, državljanima Bosne i Hercegovine, da 
se vrate na svoja ognjišta i da uživaju svoje pravo da se naseljavaju na cijelom 
teritoriju Bosne i Hercegovine, čime bi se izvršila i jača defirencijacija među samim 
Srbima. Time bi se podstaknuo i međunarodni faktor da pruži efikasniju pomoć BiH 
da se oslobodi od okupacije i agresije, jer bi novom konstitucijom države kao 
federalne republike u čiji ustavni sistem su ugrađeni mehanizmi jednakopravnosti 
sva tri naroda, otpali svi "argumenti" bjelosvjetskih političkih mešetara o građanskom 
ratu, vjerskom ratu, islamskoj državi i sličnim nepodopštinama. Preliminarni 
sporazum o konfederaciji sa Hrvatskom bio bi zamijenjen odredbom po kojoj bi se 
otvorila mogućnost udruživanja federalne republike u različite asocijacije sa 
susjednim državama. 


Ukoliko bi se na Predsjedništvu donijela takva politička odluka, da se ide na 
ovaj projekat, sav posao oko novog konstituiranja Bosne i Hercegovine kao 
federalne republike na cijelom njenom teritoriju mogao bi biti okončan ove jeseni. 


Prijedlog: Da Predsjedništvo donese odluku o ovom projektu. Da se pristupi 
pripremi sazivanja nacionalnih sabora. Da se uradi prijedlog teksta Povelje o kome 
bi se izjasnilo Predsjedništvo i predložilo ga nacionalnim saborima na usvajanje. 
Pristupiti izradi novog ustava federalne republike Bosne i Hercegovine,kome kao 
osnova treba da posluži sadašnji Ustav Federacije Bosne i Hercegovine. 

SRBIJA JE RAZBILA JUGOSLAVIJU 


Žao mi je što ću razočarati naš herojski narod željan mira i rahatluka 
zaključkom rezultata mojih istraživanja da Srbija dok Milošević bude na vlasti, neće 
priznati državu Bosnu i Hercegovinu." Nije Milošević pošao u ratni pohod na Bosnu i 
Hercegovinu da bi je priznao, već da bi je kao državu uništio zajedno sa njenim 
bošnjačkim i drugim nesrpskim narodima. Ako to nije učinio u cijelosti u vremenu u 
kome je to bio predvidio, od te ideje nije ni odustao. Njemu bi danas najviše 
odgovaralo stanje ni rata ni mira. To je zapravo njegov prirodni ambijent. Srbija 
formalno nije u ratu, ali stvarno ratuje sa svim nesrpskim narodima na prostoru bivše 
Jugoslavije, pa i u samoj Srbiji. Stanje rata čini ga nepoželjnim sagovornikom u 
međunarodnoj zajednici, a stanje mira čini ga nestabilnim vođom svih Srba. Zato 
njemu odgovara ni stanje rata ni stanje mira. To upravo predlažu i njegovi evropski 
prijatelji. Francuski premijer Alen Žipe zalaže se za "potpunu obustavu vojnih 
aktivnosti u Bosni i Hercegovini i Hrvatskoj". Prema Žipeu "Taj prekid neprijateljstava 
trebao bi trajati dovoljno dugo (kao da prethodne tri godine nije bio dovoljno dug 
period) da se u tom razdoblju obnove pregovori" i pozvao bosanske Srbe (a šta je s 
onima iz Srbije), Hrvate i Bošnjake da "prekinu beskrajni krug provokacija i reakcija" 
(citirano prema: "Večernje novine", 08.06.1995. godine). Za Žipea ne postoji agresija 
ni opsjednuti gradovi, za njega je odbrana Bosne "provokacija", a srpski zločini na 
civilnom stanovništvu "reakcija" na provokaciju, (citirano prema: "Večernje novine", 
08.06.1995. godine). 


Prekodrinski Srbi ne bi ni smjeli ući u rat sa svojim komšijama da on nije 
programiran u Miloševićevom štabu, kome je bio cilj stvaranje velike Srbije. 
Neobjavljivanjem rata Bosni i Hercegovini, Srbija i Crna Gora su pokušale pred 
međunarodnom zajednicom i domaćom javnosti prikriti stvarnu agresiju na jednu 
suverenu i međunarodnopravno priznatu državu. Bosanski Srbi su im zato trebali da 
posluže kao kamuflaža njihovih pravih namjera i time unesu u međunarodnu 
zajednicu zabunu i nejasnoću prave situacije u Bosni. Time se htjelo agresiju 
prikazati kao građanski rat, a neki ekstremniji srpski islamofobisti, među kojima su i 
orijentalisti Jevtić i Tanasković, ovaj rat reklamiraju i kao međuvjerski. Dobro je 
primijetio francuski predsjednik Žak Širak u svojoj replici srpskom prijatelju grčkom 
premijeru Papandreuu: "Ne govorite mi o vjerskom ratu. To su ljudi bez vjere i bez 
zakona, teroristi". (Prema RFI "Oslobođenje", 14.06.1995. godine). U takvoj poziciji, 
kada Srbija nije formalno u ratu s Bosnom i Hercegovinom, Milošević može da 
izigrava pred međunarodnom zajednicom "mirotvorca", mada o miru ozbiljno ne 
razmišlja. 


9 sOslobočenje", 5., 6. i 7. juli 1995. 

Zašto Milošević ne razmišlja ozbiljno o miru ? Pa zato što bi ga mir otpuhao 
sa vlasti. Nisu njega velikosrpski nacionalisti doveli na vlast (1987) da pravi mir, već 
da ostvari san svih velikosrba da svi Srbi žive u jednoj državi. Da i formalno uobliči 
ranije zamišljene granice velike Srbije (od Garašanina do Memoranduma 1986). Da 
od Titove Jugoslavije (kao zajednice ravnopravnih naroda napravi srpsku 
Jugoslaviju (savez srpskih zemalja). Te dvostoljetne velikosrpske ambicije su pravi 
razlog zbog čega nisu mogle preživjeti ni Kraljevina Jugoslavija, ni Titova 
Jugoslavija. Istina, u obje Jugoslavije Srbi su živjeli u jednoj državi, ali živjeli su i 
drugi narodi: Slovenci, Hrvati, Bošnjaci, Makedonci, Crnogorci i velike skupine 
nacionalnih manjina Albanaca i Mađara. Međutim, velikosrbima je bilo tijesno da 
žive u jednakopravnosti s drugim narodima. U obje Jugoslavije Srbi su bili "više 
ravnopravni" od drugih naroda, ali im to nije bilo dovoljno. Htjeli su u momentu 
nestanka Berlinskog zida (1989), raspada SSSR (1990) i pravljenja novog 
međunarodnog poretka da iskoriste kadrovski i materijalni potencijal bivše JNA (koja 
je u međuvremenu srbizirana) i da silom zaokruže granice viševjekovnog nacional- 
nog sna i od prostora bivše Jugoslavije, odsijecanjem Slovenije, Zagorja i Istre, 
uspostave veliku Srbiju također pod nazivom Jugoslavije (srpske) da bi lakše dobili 
međunarodnopravno priznanje i državni kontinuitet na temelju prethodne Titove 
Jugoslavije i preuzimanja njenog nasljeđa. 


Da bi se iz druge prešlo u treću Jugoslaviju, trebalo je ovu drugu razbiti. 
Primijenjena je lukava metodologija: zalaganje za Jugoslaviju (srpskih zemalja) 
razbijanjem Jugoslavije (zajednice ravnopravnih naroda). Da bi se to učinilo, bilo je 
potrebno optužiti sve druge narode i narodnosti Titove Jugoslavije da oni ugrožavaju 
egzistenciju i životni prostor Srba i na tom "strahu" homogenizirati cijeli srpski narod i 
u cijelosti ga pripremiti i instrumentalizirati u suprostavljanju prema svim drugim 
narodima bivše Jugoslavije sa kojima su do jučer živjeli u dobrim komšijskim 
odnosima. Bilo je nužno od svojih susjeda napraviti nacionalne i državne 
neprijatelje, navodne rušitelje Titove Jugoslavije. Za stvaranje te nove srpske 
Jugoslavije stajala je na putu Titova Jugoslavija. Lukavo je smišljen plan da se njeno 
razbijanje izvede prividom borbe za Jugoslaviju. Kakav paradoks? Jugoslavija se 
rušila Jugoslavijom. Dok su se drugi narodi snašli o čemu se zapravo radi, Srbi su 
već bili izveli skoro sve pripreme. Savezne institucije su bile formalno jugoslavenske, 
a stvarno su već bile pod srpskim utjecajem. 


Za ostvarenje toga cilja u prvoj fazi su bili potrebni populistički mitinzi, 
događanje naroda, po uzoru na kinesku antibirokratsku revoluciju. UZ njihovu pomoć 
izvršeni su državni udari u Vojvodini i Crnoj Gori . Međutim, to nije bilo dovoljno da bi 
se izvršio državni udar u Predsjedništvu Jugoslavije. Zato je bilo potrebno izvesti 
"događanje naroda" u Sloveniji, Hrvatskoj i Bosni i Hercegovini. Kada su se Slovenci 
tome suprotstavili Milošević je uveo embargo na trgovinu s njom, prisvajajući njenu 
imovinu u Srbiji. Kada se Hrvatska tome suprotstavila inspirirao je "balvan revoluciju" 

domaćih Srba u Hrvatskoj. Da bi "disciplinirao" Bosnu i Hercegovinu odlučio se da 
rastroji državno-pravno biće Bosne i Hercegovine. Za početak je uz pomoć KOS-a i 
Saveznog SUP-a, uz bogatu asistenciju domaćih srpskih ekstremista u partijskom i 
državnom aparatu, inscenirao afere "Agrokomerc" i "Neum". Kao dodatak tome 
napravio je lažne izvještaje o navodnom proganjanju Srba u nekim područjima 
Bosne, kao na primjer oko Bratunca i Srebrenice. Razbivši ovim aferama jedinstvo u 
rukovodstvu SK RBiH i Predsjedništvu Republike, Milošević je udario na same 
temelje opstajanja Bosne i Hercegovine, a to je povjerenje među narodima i 
tolerancija suživota tri bosanska naroda: Bošnjaka, Srba i Hrvata. Zato je pogrešna 
teza akademika Arifa Tanovića (iznesena u intervjuu reviji "Naši dani", maj 1995.) i 
drugih analitičara da su Bosnu i Hercegovinu destabilizirale nacionalne stranke. 
Jugoslaviju i Bosnu i Hercegovinu destabilizirali su velikosrpski nacionalisti u Savezu 
komunista i njegovim rukovodstvima. Do vremena kada su nacionalne stranke 
obrazovane, Bosna i Hercegovina je već bila destabilizirana, u cilju njenog priključ- 
enja velikoj Srbiji, odnosno srpskoj Jugoslaviji. Samo je ostalo još da se odluči u 
kojoj formi da se to učini: prevarom bošnjačkog naroda tzv. historijskim sporazumom 
između Srba i Bošnjaka ili ratom. Kada je prevara postala očiglednom, ostao je još 
samo rat. Srpska demokratska stranka je stigla samo da posluži kao politički 
organizirana ekspozitura za dovršavanje pripreme izvođenja velikosrpskog projekta 
prikrivanjem agresije i vlastitim ubijanjem svoje države. Rata bi u Bosni i Hercegovini 
bilo i da su na izborima vlast osvojili reformirani komunisti, jer ni oni nisu bili za 
Miloševićevu srpsku Jugoslaviju. 


Državni udari u Vojvodini i Crnoj Gori (1989) izvedeni populističkim 
mitinzima još nisu bili otvoreni indikator da se Titova Jugoslavija razbija projektom 
srpske Jugoslavije. Prvi ozbiljan indikator da se radi o takvom projektu zbio se u 
januaru 1990. godine kada je Savez komunista Srbije razbio Četrnaesti kongres 
SKJ. S obzirom na jednopartijski sistem kakav se prakticirao u Titovoj Jugoslaviji i 
koncentraciju vlasti u partijskim rukovodstvima, Savez komunista Jugosavije bio je 
jedini integrativni politički činilac jedinstva Jugoslavije kao države. Onemogućava- 
njem održanja jedinstva Saveza komunista u uslovima višenacionalne zajednice 
kakva je bila Titova Jugoslavija, bio je jasan nagovještaj i raspada države. Ko je 
poznavao prirodu ustrojstva vlasti Titove Jugoslavije mogao je ocijeniti naivnim 
stanovište Ante Markovića izraženo neposredno nakon raspada Saveza komunista 
na Četrnaestom kongresu, kada je rekao: "Raspao se SKJ, ostala je Jugoslavija". 
Međutim, bilo je samo pitanje vremena kada će se raspasti i sama Jugoslavija. Na to 
nije trebalo dugo čekati. 


Donošenje novog Ustava Srbije (septembar 1990) kojim je ukinut ustavni 
položaj Kosova i Vojvodine koji su oni imali u važećem Ustava SFRJ i nemogućnost 
Ustavnog suda Jugoslavije zbog opstrukcije sudija Srba iz Srbije, Hrvatske, Bosne i 
Hercegovine, Vojvodine i Crne Gore (sedam od četrnaest), jer je za odluku trebalo 

osam pozitivnih glasova, da Ustav Srbije u tom dijelu oglasi da je u neskladu sa 
Ustavom Jugoslavije, bio je drugi ozbiljan indikator da Srbija ide na razbijanje Titove 
Jugoslavije idejom srpske Jugoslavije. Takvim manevrom stvorena je bila nemoguća 
ustavno-pravna situacija. Vojvodini i Kosovu su ostale formalno sve institucije i 
njihov pravni položaj u saveznim organima i organizacijama kakav proizilazi iz još 
važećeg Ustava SFRJ, ali prema Srbiji pokrajine su bile svedene u status lokalnih 
zajednica, jer im je s pozivom na Ustav Srbije iz Beograda dozirana stvarna politička 
moć. Takvo hermafroditsko stanje pokrajina održavano je jer su Miloševiću bili 
potrebni pokrajinski glasovi u Saveznoj skupštini i dva glasa članova krnjeg državn- 
og Predsjedništva da bi se stvorio privid njegovog legitimnog djelovanja, mada je 
ono već bilo delegitimirano samom činjenicom da je krnje Predsjedništvo zasijedalo 
bez kvoruma, kada su se iz njega pored Slovenca i Hrvata, povukli i Makedonac i 
Bosanac. 


Sa raspadom SKJ, počeo je za javnost i vidljiviji raspad drugog stuba na 
kome se održavala Titova Jugoslavija, a to je JNA. To je bio najozbiljniji indikator 
raspada Titove Jugoslavije pomoću stvaranja srpske Jugoslavije. Naime, zasebna 
organizacija SK u JNA, raspadom SKJ prestala je imati rezon svoga postojanja u 
armiji koja je bila ideološka armija. lako je proces srbiziranja JNA bio mnogo ranije 
otvoren, skoro od samog početka egzistiranja Titove Jugoslavije, prestankom 
postojanja SKJ u JNA koji je održavao kakvo takvo podnošljivo stanje u JNA i za 
pripadnike drugih naroda, taj proces srbiziranja JNA je i za javnost postao očigledan. 
JNA je pred rat sve više postajala vojskom samo srpskog naroda. Ideologija bratstva 
jedinstva brzo je zamijenjena ideologijom mržnje svega što nije srpsko i što nije 
veličalo srpstvo i velikodržavne srpske snove o Jugoslaviji viđenoj samo kroz optiku 
velikosrpstva. Kada je izvršeno potpuno srbiziranje bivše JNA i njeno pretvaranje u 
srpsku vojsku, moglo je započeti "kolo smrti" u svim bivšim republikama i 
pokrajinama u kojima su Srbi bili u manjini, a koji su bili projektovani da uđu u savez 
"srpskih zemalja" koji će se zvati Jugoslavijom. 


To je bio četvrti i posljednji indikator koji je jasno pokazivao da će se Titova 
Jugoslavija raspasti udarom na nju idejom srpske Jugoslavije i to ratom. S tim se 
počelo prvo ratom u Sloveniji da bi se zavarao trag, kao da se JNA bori za održanje 
Titove Jugoslavije. Međutim, maska je brzo pala. Inscenirani rat se u Sloveniji brzo 
završio njenim odsijecanjem iz Jugoslavije, jer ona velikosrpskim projektom nije ni 
bila planirana da uđe u srpsku Jugoslaviju. To je učinjeno odlukom krnjeg 
Predsjedništva SFRJ da se JNA povuče iz Slovenije. Pošto je takva odluka bila 
protivna važećem Ustavu SFRJ po kome je Predsjedništvo bilo dužno da radi, 
Ustavni sud Jugoslavije je svojim pismenim mišljenjem upućenim Predsjedništvu 
upozorio ga na njegovo neustavno djelovanje. Za takvo mišljenje glasale su i sudije 
Srbi, a nisu sudije Slovenci i sudija Hrvat. Naime, računalo se da će odsijecanjem 

Slovenije od Jugoslavije biti lakše ratom natjerati druge republike da ostanu u 
srpskoj Jugoslaviji. 


Kad je riječ o Bosni, još je kralj Petar I Bosnu vidio kao Vandeju srpstva. Od 
Garašanina do Memoranduma se širio mit u srpskim masama o Bosni kao "srpskoj" 
zemlji. Zar nije historičar Milorad Ekmečić, teoretičar modernog genocida nad 
Bošnjacima, srpski novi pokolj (1992) nad Bošnjacima označio u izjavi jednom 
japanskom listu kao kontinuitet prvog srpskog ustanka iz 1804. godine. U ovoj 
Ekmečićevoj izjavi treba tražiti dublje razloge zbog kojih Milošević za svoje 
vladavine neće priznati Bosnu i Hercegovinu. Postoji jedinstvena saglasnost svih 
relevantnih Srba, od SPC preko Akademije nauka do vojske i političkih stranaka, da 
je 2004. godina trebala biti označena godinom svetkovine okončanja dvostoljetne 
borbe Srbije i svih Srba na stvaranju jedinstvene države svih Srba na prostoru bivše 
Jugoslavije čije su zapadne granice povučene crtom Karlobag-Gospić-Virovitica sa 
Makedonijom na jugu. Nema u tome razilaženja između Miloševića i njegove 
opozicije. Zar velika Srbija nije u političkom programu Vuka Draškovića i njegovog 
Srpskog pokreta obnove. O Šešeljevim radikalima i Mićunovićevim demokratima 
(Đinđiću, Koštunici i dr.) da i ne govorimo. Postoji puna politička saglasnost među 
srpskim političarima o tome. Oni se za nijansu razlikuju u pogledu sredstava i 
metoda ostvarivanja te političke tvorevine. Ono što se tome protivi je preslabo da bi 
odlučujuće djelovalo o nekom demokratskom putu razrješenja krize. Oni nemaju 
utjecaja u narodu. U tom pitanju nema razlike između srpskog intelektualca i 
srpskog seljaka ili radnika, ili republikanca i monarhiste. Zar nije princ Tomislav 
Karađorđević obišao sva značajnija ratišta i davao moralnu podršku srpskim 
paravojnim i vojnim jedinicama da istraju u toj velikosrpskoj ideji. 


Da Srpska pravoslavna crkva predstavlja osnovnu duhovnu snagu cijelom 
projektu ima toliko empirijskih činjenica i materijalnih dokaza, da bi joj svaki 
demokratski režim mogao zabraniti javno djelovanje zbog podsticanja na terorizam i 
vršenje genocida nad nesrpskim narodima. Ima elemenata da se ustvrdi da je SPC 
u protekla dva stoljeća bila duhovni kvasac koji je podsticao narastanje mržnje 
prema nesrpskim narodima, bez čega ovako široko ukorijenjeno zlo u srpskom 
narodu prema drugim narodima ne bi bilo moguće. To se ogledalo u prenošenju 
stoljećima mita o stradanju srpskog naroda na Kosovu i odgovornosti slavenskih 
muslimana za taj čin, koje su pežorativno nazivali turcima, što je proizvelo 
nekoliko ponovljenih genocida nad njima u Srbiji, Crnoj Gori i Bosni i Hercegovini. U 
predratnim godinama SPC je bila inicijator i organizator prenošenja i posvećivanja 
moštiju kneza Lazara, čime je izvršena duhovna priprema srpskog naroda da izvrši 
ponovni pokolj nad nesrpskim narodima, naročito nad Bošnjacima. Crkva je svojim 
stavom podrške za osvajanjem bosanske zemlje, oslobodila buduće zločince i od 
najmanjih skrupula u vršenju etničkog čišćenja, klanja i obeščašćivanja žena 
Bošnjakinja. Dva empirijska primjera pokazuju neposredno aktivno učešće SPC u 

ovom ratu protiv nesrpskih naroda razvijanjem teze o nemogućnosti suživota s 
drugim, kao i protiv onih Srba koji se nisu slagali sa takvom politikom. Prvo, to je 
izvođenje iz gradova i naseljenih mjesta pod kontrolom legalnih vlasti svojih 
sveštenika što je onemogućilo ostalom pravoslavnom stanovništvu da se služi 
njihovim uslugama, kao i napuštanje zvaničnih sjedišta pravoslavnih mitropolija u 
mjestima koja nisu pod kontrolom agresora (Sarajevo i Tuzla), i, drugo, obilaženje i 
posvećivanje paravojnih srpskih jedinica prije nego što krenu u osvajanja, 
porobljavanja, klanja i ubijanja mirnog nesrpskog stanovništva i stavljanje tih 
aktivnosti u red njihovih dobrih djela za srpstvo i pravoslavlje masovnim dijeljenjem 
oproštaja od takvih grijehova. 


Kako bi se SPC i mogla drukčije ponašati kada je sadržaj njene liturgije sav 
prožet mitom o nebeskom narodu i zavjetom za osvetom zbog poraza na Kosovu; 
kada je pravoslavlje po Jevanđelju zamijenjeno paganskim svetosavljem po Svetom 
Savi; kada se mlade generacije Srba od Kosova na ovamo nisu odgajale na 
univerzalnoj etici razlikovanja dobra od Zla, već na etici junaštva i izdaje oblikovane 
također na Kosovu, gdje je junaštvo oličeno u Milošu Obiliću, a izdajstvo u liku Vuka 
Brankovića. Odgojeni na mitovima umjesto na historijskoj istini, kao i u mržnji prema 
svemu što nije srpsko, današnji srpski političari i vojskovođe izgubile su svaki 
smisao za realnost i objektivnu procjenu situacije. Kada se tome doda da su Srbi 
sve što su postigli do danas u svojoj historiji, po priznanju samog oca nacije Dobrice 
Ćosića, postigli jednako na lažima koliko i na junaštvu, onda se može dobiti 
kompletna slika u kakvom se duhovnom i moralnom glibu danas nalazi srpska nacija 
i sve njene nacionalne i vjerske institucije, koje nisu u stanju da se izdignu iznad 
zločina koje čini srpska vojska nad civilnim stanovništvom na Kosovu, Sandžaku, 
Bosni i Hrvatskoj. 


Zbog takvog moralnog stanja srpske nacije, za Srbe je danas, sve što je 
ispod maksimalnog zahtjeva ostvarenja velike Srbije, odnosno srpske Jugoslavije, 
ravno porazu, neprihvatljivo, i svakog ko bi to prihvatio smatrali bi izdajnikom 
srpskog naroda. Zato Milošević neće priznati Bosnu i Hercegovinu. 


Zapravo, Milošević i nije od onih srpskih političara (mudraca) tipa Nikole 
Pašića, koji je umio poraz srpske vojske u prvom svjetskom ratu pretvoriti u 
"pobjedu" na kraju rata i postati "lešinari rata" kako ih je nazvao njihov prijatelj 
francuski predsjednik Klemanso. Draža Mihajlović je pokušao izvesti istu lukavštinu 
u drugom svjetskom ratu, ali su ga u tome pretekli komunisti nacionalisti koji su 
poražene četnike preveli u pobjedničke partizane, koji su zajedno sa svojim 
potomcima, nakon 47 godina, ponovo obukli stare uniforme i zapjevali iste pjesme i 
skoro na istim mjestima i mostovima, ali sada uz pomoć JNA, ponovili pokolje na 
djeci, ženama i starcima, kao i na djeci i unucima onih Bošnjaka poklanih prije 
pedeset godina. 

Ne samo Milošević, već bilo koji drugi srpski političar, nema ljudske kuraži 
da pred srpskim narodom prizna politički poraz i potpiše priznanje Bosne i 
Hercegovine, a time i prestanak rata. Zar nije Karadžić, koji je i danas Miloševićev 
glasnogovornik u Bosni, rekao: "Niko ne može priznati Bosnu i Hercegovinu prije 
nego što mi to učinimo, a mi to nikada nećemo učiniti" (Oslobođenje, 26.05.1995. ). 
Zašto niko od relevantnih Srba s kojim pregovara međunarodna zajednica nema 
kuraži da prizna Bosnu i Hercegovinu? Zato što se danas srpski narod (ogromna 
većina) smišljenom propagandom njihovih vođa nalazi u transu svojih neostvarljivih 
velikosrpskih ideja i opijen mirisom tamjana iz kadionica pravoslavlja i svetosavlja 
osjeća patološku mržnju prema svemu što nije srpsko. U nevjerici da i pored ovolike 
sile i premoći u naoružanju i ljudstvu ni poslije tri godine rata nisu uspjeli uništiti 
goloruki bošnjački narod, smišljaju novo lukavstvo kako će ponovo četnike prevesti u 
pobjedničke partizane, a masovne zločine što naivnije prikazati kao djelo 
nekontroliranih ekstremista. Karadžić kaže: "Naravno da osuđujem osvetu, ali ne 
mogu sve ogorčene izbjeglice držati pod kontrolom". ("Spiege!", prema listu "Ljiljan", 
31.05.1995.). 


U ova dva stoljeća pravljenja velike Srbije i uništavanja nesrpskih naroda, 
Srbija je prvi put naišla na ozbiljan vojnički otpor i od vojničkog poraza je mogu 
spasiti samo Rusi i zapadni prijatelji. Navodni "bosanski ustanak" iz 1875, koji je 
imao Za cilj pripajanje Bosne Srbiji, propao je nagodbom Rusije i Austro-Ugarske na 
račun Turske, a za utjehu Srbija je proširena sa četiri nova okruga. Prvim 
balkanskim ratom zaposjednut je Sandžak, a drugim Makedonija. Poslije Prvog 
svjetskog rata u formi Kraljevine SHS njena "oslobodilačka" vojska zaposjela je 
bosanske, hrvatske i slovenačke gradove, a pred kraj Drugog svjetskog rata 
poraženi četnici su masovno prevedeni u partizane. Kada je Srbija htjela da na 
račun drugih jugoslavenskih naroda Titovu Jugoslaviju samo za sebe muhurlejše 
srpskim pečatom i od nje napravi srpsku Jugoslaviju, naišla je na neviđen herojski 
otpor slovenačkog, hrvatskog i bošnjačkog naroda. 


Za nas je ovom prilikom interesantan otpor bošnjačkog naroda. Ovaj se 
narod nakon 120 godina reinkarnirao u svom pravom biću u čijoj srži je islamska 
tradicija i neustrašivost "dobrih Bošnjana" iz srednjevjekovne državno-pravne 
tradicije bosanske države, koje su htjeli zauvijek da zatru na ovim prostorima. 
Međunarodnopravnim priznavanjem Bosne i Hercegovine kao suverene i nezavisne 
države, trajno je stabiliziran ovaj dio geopolitičkog prostora Balkana. 
Međunarodnopravnim priznanjem Bosne i Hercegovine definitivno je zabijen glogov 
kolac u velikosrpskog vampira, koji se u više od deset izvršenih genocida u 
posljednjih dvjesta i više godina održavao u životu sišući bošnjačku krv. Od 
međunarodnog priznanja prošlo je više od tri godine, ali "vampir" još nije postao 
svjestan te činjenice. Zato će trebati i njegov vojni poraz, direktan udarac u glavu te 
nemani. Samo sa vojnim porazom Srbije moguće je postići trajan mir na Balkanu. 

Samo vojni poraz ili prijetnja vojnim porazom mogli bi donijeti priznanje Bosne i 
Hercegovine od strane Srbije i mir narodima Balkana. Ali to nije moguće bez 
promjene politike međunarodne zajednice prema ratu u Bosni i Hercegovini time da 
se stvari nazovu pravim imenima: agresija agresijom, genocid genocidom, terorizam 
terorizmom i da se adekvatno odgovori na svaki od ovih izazova. Bez toga ovaj rat 
će još dugo potrajati, makar i došlo do formalno iznuđenog priznanja Bosne i 
Hercegovine, kojeg se po poznatoj bizantskoj tradiciji čiji se slojevi nalaze u srpskoj 
kulturi, Srbi ne bi pridržavali, kao što se ni danas ne pridržavaju potpisanih 
sporazuma, a o poštivanju međunarodnih konvencija da se i ne govori. 


Na kraju da zaključim. Milošević neće priznati Bosnu i Hercegovinu Za svoje 
vladavine dok ne bude založena sudbina same Srbije. Sudbinu Srbije ne određuju 
današnje sankcije, makar bile i strožije, već prijetnja vojnim porazom. Priznat ću da 
je to ravno fantastičnom. Srbija je proizvođač hrane i dugo može živjeti sa 
sankcijama. Srbiji nije bitan tehnološki razvoj i modernizacija, njoj su bitnije 
bosanske teritorije. Zar nije Kostić rekao da su Srbi spremni boriti se pa makar jeli i 
korijenje. Do korijenja, kako znamo još su daleko. Nažalost, rat će potrajati. Mi ćemo 
morati da se naučimo živjeti sa ratom dugi niz godina, kao čovjek sa nekom svojom 
hroničnom bolesti. 

GENOCID U SREBRENICI — TRI PORUKE SREBRENICE 


Nedavno sam u "Oslobođenju" od 5. juna o.g. polemizirao sa dvojicom 
Pentagonovih analitičara za vanjska vojna pitanja.) Naime, ova gospoda su u 
"Njujork tajmsu" objavila svoj prijedlog da UN, da ne bi rat trajao u nedogled, 
nagrade srpskog agresora predajom Srebrenice, Žepe i Goražda srpskim 
secesionistima, u zamjenu da se Sarajevo u cjelini vrati pod kontrolu bosanske 
vlade. Kao što je poznato ovaj prijedlog ranije je lansirala agresorska strana, a 
analitičari Pentagona su to uvrstili u tobožnje rezultate svojih istraživanja situacije u 
Bosni. Stavljanjem ovih agresorovih prijedloga kao svojih u njihovim analizama 
svakako dobija sasvim druge dimenzije i snagu vjerodostojnosti, kao da su zaista 
izišli iz laboratorija Pentagonove pameti, koji se potom distribuiraju pod šifrom 
"strogo pov" najbližim Klintonovim saradnicima i njihovim prijateljima u kontakt-grupi, 
a potom šire preko UN Galiju, Akašiju, Žanvijeu, Smitu i da ne redam dalje, radi 
pripreme terena da se u najpovoljnijem trenutku to i realizuje. 


Pošto je mirovni proces u Bosni zapeo agresorovim odbijanjem da prihvati 
plan kontakt-grupe i vladinim sasvim opravdanim odbijanjem da se sjedne za isti sto 
s njim i razgovara o političkom rješenju krize prije nego što usvoji plan kontakt- 
grupe, međunarodna gospoda je odlučila da ne radeći ništa čeka razvoj situacije na 
terenu. Tako je i došlo da na mnoga vladina upozorenja da se agresor približava 
demilitarizovanoj zoni Srebrenice, za čiju zaštitu su UN preuzele staranje, 
međunarodna gospoda zauzme stav mukle šutnje ili u najboljem slučaju da neko od 
njih prozbori neku šuplju frazu za potrebe svoje javnosti kako će oni odlučno 
reagovati u zaštiti Srebrenice, šaljući četnicima prazne prijetnje kao znak da mogu 
nastaviti. A kada su srpski secesionisti ušli u Srebrenicu poslali su NATO avione da 
unište jedan tenk, tek toliko da se ne kaže da nisu ništa poduzeli. 


Srebrenica je privremeno okupirana izdajom međunarodne zajednice. 
Srebrenica nije vojnički pobijeđena. Ima još mnogo ljudi spremnih da se bore za 
oslobođenje Srebrenice. Na mikroplanu Srebrenici se desilo ono što međunarodna 
zajednica već tri godine priprema na makroplanu da se desi Republici Bosni i 
Hercegovini, koju je međunarodnopravno priznala 1992. godine. U Srebrenici smo iz 
nužde povjerovali dobrim namjerama UN i međunarodne zajednice, ali u slučaju 
države Bosne i Hercegovine, makar na to i nužda tjerala, ne smijemo im više 


O "Oslobođenje", 15., 16. i 17. juli 1995. 

vjerovati, jer je Srebrenica svojim usudom, u svijet, a i nama odaslala mnoge 
poruke, od kojih ću pokušati iz mnoštva tih poruka, analizirati za nas tri bitne. 


Prva poruka je da međunarodna zajednica u slučaju Srebrenice (mikroplan) 
i rješavanja bosanske krize (makroplan), primjenjuje diplomatiju licemjerja, 
iskrivljivanja činjenica i lažnog predstavljanja stanja na terenu u svrhu ostvarivanja 
velikosrpske i velikohrvatske politike na bosanskohercegovačkom geopolitičkom 
prostoru. Od početka rata međunarodna zajednica posredstvom svojih pregovarača 
radi na pravljenju planova tobožnjeg političkog rješenja krize u Bosni i Hercegovini 
čija je suština njena podjela između Srbije i Hrvatske. Međunarodni lideri su se u 
poslovima Bosne pokazali ljudima sa dva lica. Jednim okrenutim prema svome 
javnom mnijenju zaklinjući se u međunarodne principe i pravila međunarodnog 
prava, a drugim okrenutim prema svjetskom establišmentu (vojnom i političkom) na 
kome se licitira Bosnom i Hercegovinom i drugim malim narodima i državama prema 
trgovačkom pravilu: ko da više. Tu su im na usluzi i korumpirani službenici UN koji 
za bogatu napojnicu i dalji opstanak u službi igraju ulogu "momaka" svojih moćnih 
gazda, nastojeći da im udovolje, također po pravilu: ko da više. Ujedinjene nacije su 
se pretvorile u uslužno preduzeće petorice stalnih članova Savjeta sigurnosti, preko 
kojeg oni ostvaruju političku, ekonomsku i vojnu kontrolu nad svim drugim narodima 
svijeta, tobožnjim ravnopravnim članicama UN. Tako se na patnji bosanskog naroda 
za više od tri godine obogatilo nekoliko desetina hiljada vojnika UN što platom što 
švercerskim poslovanjem deficitarnom robom, drogom, prostitucijom, alkoholizmom i 
drugim vrijednostima Zapadne kulture. O bogaćenju, na muci naroda, brojnog 
oficirskog kadra, malih i velikih službenika UN, oficijelnih službenika ovih velesila, 
koji su posjećivali Bosnu, da i ne govorimo. Ako izuzmemo nekoliko časnih 
organizacija tome su se pridružile brojne nazovi humanitarne organizacije koje su od 
ranije specijalno obrazovane za ovakve operacije svjetskih moćnika, koje su se 
uklopile "u sistem" ovog svjetskog establišmenta i kao lešinari lete sa jednog na 
drugo zaraćeno područje po svoj komad raskomadanog ljudskog tijela. O njihovoj 
špijunskoj djelatnosti u korist ovih pet svjetskih moćnika da i ne govorimo. 
"Humanitarne" organizacije su najpovoljniji oblik za širenje špijunske mreže velikih 
sila. Kako bi inače uspijevale da jedna drugoj konkuriraju u nametanju svoje političke 
volje na određenom geopolitičkom prostoru. Nikome od ove međunarodne gospode 
koja stoji "na usluzi" zaraćenim stranama se ne žuri da se rat u nekoj zemlji i stvarno 
završi. | tako gdje do mira dođe, uvijek ostaju repovi ovih organizacija najmanje po 
deset ili dvadeset godina, dok se ne odobrovolje i ne pređu na neko drugo 
pripremljeno ratno bojište. Vremenom se formirala plejada profesionalaca koji rade 
za UN i ove "humanitarne" organizacije u kojima se već druga generacija priprema 
da ode u bogato "zasluženu" penziju. Prije nego što se otvori bojište u nekoj drugoj 
zemlji u koju prelaze sa svom svojom bulumentom, predstavnici ovih zemalja, UN, 
"humanitarnih" i drugih organizacija, ostaju u zemlji u kojoj operiraju, i nije da nisu 

uljudni i puni šarma sa punim stomacima i namirisani najskupocjenijim parfemima. 
To su ljudi dobrih namjera, svjetskog nivoa usluga, humanih aktivnosti, diplomatskih 
poruka uvijenih u najskupocjeniji omot lijepo naučenih fraza, nedorečenih misli, 
višeznačnih poruka, lijepih riječi i nepokrivenih obećanja, karikaturalnih osmijeha 
kada se narodu plače, pogrešnih procjena, površnih zapažanja i izjava - priča, priča, 
priča, u nedogled, a da se ništa ne kaže i da se ništa ne uradi. 


Zar pad demilitarizirane zone Srebrenica, pod zaštitom UN, ne pokazuje svu 
bijedu ovih bjelosvjetskih igrača koji svoju karijeru i bogatstvo izgrađuju i stiču na 
stradavanju malih naroda i država. Upravo postoji srazmjer njihovih uspješnih 
karijera srazmjeri stradanja naroda. Nije li Jasuši Akaši došao s preporukom kao 
uspješni mirovni posrednik iz Kampućije u kojoj je stradalo više od milion ljudi. 


Druga poruka Srebrenice jeste da se svijet danas nalazi u nepouzdanim 
rukama UN i pet svjetskih moćnika koji umjesto da čuvaju mir i da se vladaju prema 
utvrđenim političkim principima i pravilima međunarodnog prava o odnosima među 
državama i narodima i zaštiti ljudskih prava i sloboda, oni ruku pod ruku rade protiv 
svjetskog mira i uspostavljenog međunarodnog poretka, zarad ostvarivanja svojih 
prljavih profita u šta su uključena i brojna njihova preduzeća. 


Ono što se zbiva u Bosni i Hercegovini više od tri godine, zgusnuto se 
desilo za nekoliko dana u Srebrenici. Danas se na primjeru Srebrenice mogu 
poredati jedan pored drugog najpoznatija imena svjetske politike, neki kao 
neposredni učesnici, a drugi kao saučesnici u genocidu nad bošnjačkim i drugim 
narodima u Bosni i Hercegovini, a posebno u Srebrenici. Ovakav profil ovih pet 
moćnika i UN, koju su oni prostituirali, ne bi bio ovako vidljiv da nije bilo zločina u 
Srebrenici i bosanskog otpora. Zahvaljujući svojoj politici prema Bosni, pet svjetskih 
velikana u Bosni su srušili sve političke principe i pravila međunarodnog prava 
sadržana u mnogim poveljama, paktovima i konvencijama. Svi ovi akti su prebrisani 
toleriranjem sile i nasilja srpsko-crnogorskog agresora na Bosnu i Hercegovinu. 
Takvome zaključku ne može pomoći ni činjenica što su sve rezolucije UN, izuzev 
one o embargu na naoružanje, pozitivne za Bosnu i Hercegovinu, ali se nema 
političke volje da one budu i sprovedene. Politika petorice na terenu toliko je 
providna, da su je i bosanska djeca naučila tumačiti i počela se šaliti s njom. Ovi 
silnici zaboravljaju da je odgovornost jednaka i za činjenje i za ne činjenje. 
Zahvaljujući njihovoj politici ne ćinjenja u Bosni, međunarodna zajednica je doživjela 
potpuni moralni pad. 


Danas je međunarodna zajednica bez etike. Najodgovornije ličnosti u njoj 
danas su se srozale na nivo običnih političkih spletkaroša kojima je osnovna briga 
kakvu će pozu zauzeti na grupnom fotografiranju prilikom održavanja njihovih brojnih 

sastanaka. Za mnoge od njih te fotografije, a ne njihova dobra djela, bit će za 
njihovo potomstvo jedini dokaz njihove današnje "veličine". 


Da je tačna teza da su UN i petero stalnih članova Savjeta sigurnosti rušitelji 
međunarodnog poretka, jeste njihov odnos prema Srebrenici (mikroplan) i Bosni 
(makroplan). Oni nisu zaštitili demilitariziranu zonu Srebrenice, koju su sami svojim 
odlukama uzeli u zaštitu. Uslovi za stvaranje demilitariziranih zona su isti kao i u 
slučaju proglašenja nebranjenog mjesta. Ako je zaključen sporazum o stvaranju 
takve zone, strane u sukobu ne mogu koristiti zonu u vojne svrhe, niti mogu 
jednostrano ukinuti zonu kad joj se borbe približe. Ako jedna strana u sukobu ne 
poštuje odredbe o demilitariziranoj zoni, druga se strana oslobađa obaveza i zona 
gubi svoj status. Svrha odredbi o demilitariziranim zonama, jeste zaštita civilnog 
stanovništva, kao što je slučaj bio u Srebrenici. 


Ono što je specifično za demilitariziranu zonu Srebrenice jeste da su je 
sponzorisale UN, a time i pet stalnih članica Savjeta sigurnosti, i preuzele obavezu 
da štite status demilitarizirane zone Srebrenica. Dok je bosanksa vlada do kraja 
ispoštovala sporazum o demilitarizaciji, srpska strana ga je stalno kršila, bez 
adekvatne reakcije UN, koja se svodila, uglavnom, samo na verbalna obećanja o 
njenoj zaštiti sve dok Srbi nisu ušli u samu Srebrenicu. Time su UN dovodile u 
zabludu sve faktore koji su mogli pomoći da do tragedije Srebrenice ne dođe. 
Međutim, pošto su u igri oko slamanja bosanskog otpora srpsko-crnogorskoj agresiji 
upletene i neke stalne članice Savjeta sigurnosti UN, predstavnici UN na terenu 
(Jasuši Akaši, generali Žanvije, Smit i dr.) imali su zadatak da lažima i pogrešnim 
predstavljanjem činjenica na terenu, dok nije osiguran ulazak Srba u Srebrenicu, 
bitno umanje oštrinu reakcije svjetskog javnog mnijenja, koje bi sigurno izvršilo 
pritisak na UN da istraju u svojoj obavezi na odbrani Srebrenice, dok sve nije 
postalo kasno. 


Ono što može da zabrinjava jeste sumnja da su članovi kontakt-grupe htjeli 
da Srebrenica padne. Ova sumnja proizilazi iz činjenice blagonaklonog odnosa 
članova kontakt-grupe prema srpskim zahtjevima kojim oni uslovljavaju prihvatanje 
plana kontakt grupe, a među tim zahtjevima je i da se Srebrenica, Žepa i Goražde 
ustupe agresoru. Tačno prema scenariju koji su javno iznijeli citirani Pentagonovi 
analitičari. 

Nama nisu poznati rezultati razgovora između Miloševića i Frejzera, niti šta 
su jedan drugom obećali. Sumnju unosi i činjenica da članovi kontakt-grupe kao 
papagaji izjavljuju bosanskoj vladi da oni neodstupaju od svoga plana, a mig daju 
Srbima da napadnu zaštićene zone koje oni žele da stave pod svoju kontrolu. Sve 
je dakle dogovoreno iza leđa bosanske vlade. Pošto bosanska vlada uporno 
ponavlja da je plan kontakt-grupe donji prag njenih teritorijalnih ustupaka, kontakt- 
grupa je dala mig Butrosu Galiju i njegovim saradnicima na terenu da se 

demilitarizovana zona Srebrenice prepusti Srbima i na taj način smekša stav 
bosanske vlade i natjeraju je da sjedne s Karadžićem (osumnjičenim za zločine od 
strane Suda u Hagu) i bez njegovog prethodnog prihvatanja plana kontakt-grupe i 
da ponovo u nedogled (kao i prethodne tri godine) bez rezultata vodi s njime 
isprazne pregovore i time mu daju vremena da okupira i ostatak Bosne i Hercego- 
vine. 


Pošto su Gali, Akaši i kompanija, zajedno sa UN, obične lutke u rukama 
petorice stalnih članova Savjeta sigurnosti, oni su izvršili kao obični poslušnici ono 
što su im ova petorica naredila. Sada su na redu zaštićene zone Žepa i Goražde, a 
potom Sarajevo. Srpski agresor se neće zaustaviti dok mu se ne suprotstavi veća 
sila od njegove, a to međunarodna zajednica neće. Ona hoće našu kapitulaciju, jer 
tek tada će biti Srbi zadovoljeni, a međunarodna zajednica će u svoj raboš tada 
zapisati da je "s uspjehom riješila još jednu tešku krizu na Balkanu". A šta će biti s 
bosanskom državom i bosanskim narodom to ih nije briga. Oni će biti uračunati kao 
nužni kalo koji nastaje u trgovini narodima i državama na bivšem jugoslavenskom 
prostoru. 


Treća poruka Srebrenice je da mi moramo postati još svjesniji opasnosti 
koja prijeti Bosni i Hercegovini i bošnjačkom narodu i da se ne prepuštamo milosti 
drugih. Kao što smo čitali iz Mejdžorovog pisma svome ministru Hogu, Mejdžor u 
Bosni hoće kršćansku državu, a muslimane da raseli po svijetu. Francuzi, stari 
krstaši, to žele više od njega i otvoreno ga podržavaju, samo u drukčijem omotu 
naparfimisanim francuskim mirisima. Rusi se s njima slažu i žele preko Bosne da 
dođu na toplo hrvatsko more. Amerikancima i Nijemcima ta ideja nije mrska, ali im je 
nezgodno, kao stidljivim nevjestama, šta će reći ostali svijet za takve namjere, pa su 
se, nažalost, i oni počeli otvoreno svrstavati sa Englezima, Francuzima i Rusima, 
ako ne u izvođače samog projekta, onda u saučesnike tog projekta kod izvođenja 
završnih radova. 


Da je plan o padu Srebrenice među članovima kontakt-grupe dogovoren, a 
da nisu dobre namjere njihove ni prema opstanku države Bosne i Hercegovine, 
najbolje govore izjave ili ćutanje poslije pada Srebrenice. Oni su između sebe 
podijelili ulogu i u načinu i sadržaju reagovanja. Rusi kažu da je upotreba Nato 
aviona bila kontraproduktivna i da su UN zbog dva uništena tenka izgubile zaštićenu 
zonu Srebrenica. Širak je za ponovnu uspostavu zaštićene zone Srebrenica i silom, 
ali ne zna kako se to može izvesti, kao da ne zna da bi bombardiranje Beograda, 
odmah zaustavilo rat u Bosni, a da se ne govori o ponovnoj uspostavi zone 
Srebrenica. Ovi svjetski političari se ponekad ponašaju kao mala djeca, da bi zameli 
svoje prave namjere. Englezi se uporno prave "Englezima", pa kažu da su i oni za 
ponovnu uspostavu Zone, ali trupe za brze intervencije su daleko od Srebrenice i 
morale bi se do nje borbom probiti. Pa ako se neće borbom probijati, što su uopšte 

dolazili u Bosnu. Da nisu slučajno one tu da discipliniraju bosansku vladu da u 
buduće bude kooperativnija sa ovom međunarodnom mafijom. Kinkel se pravi kao 
zabrinut za pogoršanje situacije u Bosni. Ne znam broja koliko je puta ranije bio 
zabrinut, ali znam da nije ništa učinio za poboljšanje te loše situacije. Klinton 
"mudro" šuti i brigu brine kako će ubijediti svoj Kongres da ne izglasa jednostrano 
ukidanje embarga na oružje bosanskoj vladi, da se slučajno Bosanci i bez pomoći 
Amerikanaca ne bi sami odbranili. Klintonov ministar odbrane Peri, čiji analitičari s 
njegovim znanjem i odobrenjem prave analize o tome kako da UN nagrade Srbe za 
agresiju bestidno izjavljuje kako je Nato spreman za zračnu podršku ako je zatraže 
UN. A gospoda iz UN, kao da ih podsjećaju, da je sve unaprijed s njima dogovoreno, 
pa Butros Gali iz Atine izjavljuje da UN nisu u Bosni poražene ( a o Srebrenici šuti), 
a da će se narod iz zaštićene zone razmjestiti po drugim regionima. A poslušnik 
Akaši na Širakovu izjavu brže bolje odgovara kako je nemoguće ponovo vratiti 
Srebrenici status zaštićene zone, ali ne kaže zbog čega bi to bilo nemoguće. Dok 
ovo pišem, slušam na vijestima da je Savjet sigurnosti naredio generalnom 
sekretaru da svim sredstvima Srebrenici vrati status demilitarizirane Zone. Nije li i 
ova rezolucija još jedna od onih šezdesetak rezolucija o Bosni koje čekaju na red da 
budu sprovedene. 


Poruka Srebrenice je upućena svima nama, da ma kako bilo teško, u bilo 
kom kraju zemlje, ne smijemo više dozvoliti da "na vjeru" naši borci budu razoružani 
i da se civili prepuste na čuvanje bilo kome, pa ni UN. Da li se još neko sjeća Vens- 
Ovenovog plana po kome je trebalo cijelu Bosnu i Hercegovinu demilitarizirati u 
okruženju krvožednih susjeda. Od tog plana se odustalo, ali se nije prestalo tražiti 
načina, u suptilnijim formama, kako da Bosne kao države nestane. To se pokušava 
učinit kroz federaciju Bošnjaka i Hrvata, koja bi ušla u hrvatsku interesnu sferu, i 
legitimiranjem tzv. republike srpske, koja bi ušla u srbijansku interesnu sferu. Na taj 
način, smatraju krstaši sa Zapada bio bi riješen i problem Bošnjaka i od njih tada ne 
bi bilo islamske opasnosti za kršćansku Evropu. Bosna bi ostala samo formalno 
cijela, do prve prilike, dok je ponovo ne bi nagazio neki "neposlušni Karadžić" sa 
svojim četnicima. Upravo onako kao štu su Srbi ušli u Srebrenicu, a Hitler na 
demilitariziranu lijevu obalu Rajne 1936. koga nije zaustavila tadašnja Liga naroda, 
kao ni što Srbe danas nisu zaustavile UN. Kao što je Liga naroda samo 
protestovala, tako bi UN protestovale i u slučaju nasilnog nestanka Bosne, čiji bi 
protest više ličio na in memoriam Bosni i Hercegovini, nego na osudu srpske 
aneksije, koja bi tim protestom i de jure bila legalizovana. Da li se još sjećamo 
aneksije Bosne i Hercegovine koju je izvršila Austo-Ugarska 1908. i protesta 
tadašnjih velesila i Turske. Turska je tom prilikom da bi bila umirena zbog gubljenja 
formalnog suvereniteta nad Bosnom bila novčano obeštećena sa 2,5 miliona 
engleskih funti. Kako se tada trgovalo sa narodima i državama, to velesile čine i 
danas. 

Poruka Srebrenice je da, ukoliko ne budemo maksimalno oprezni u 
odnosima sa ovim svjetskim mešetarima državama i narodima, i ukoliko ne bi dalje 
odbranbeno jačali, a zadovoljili se postignutim, mogla bi se Srebrenica ponoviti u 
razmjerama cijele Republike Bosne i Hercegovine. Zato naša vrhovna komanda 
mora redefinirati strategiju rata u Bosni i Hercegovini tako što neće ići pod svaku 
cijenu na brza konačna rješenja. Tapija države je u našim rukama, neka se drugi 
žure. Jer i onako neće biti ozbiljnog pomaka ka pravičnom političkom rješenju, dokle 
god su aktuelni politički režimi u Srbiji i Hrvatskoj na vlasti. Jer oni koji su se 
dogovarali o međusobnoj podjeli Bosne i Hercegovine, s njom neće praviti nikakve 
političke kompromise. Oni hoće njenu kapitulaciju. Zato će trebati ići na strategiju 
dugoročnog rata. Treba vremenski razvući rat u Bosni. Nužno je nešto prepustiti i 
vremenu, da i vrijeme sa svoje strane nešto odradi. U tom slučaju bosansko društvo 
i država bi trebalo da se još bolje organiziraju i izgrade potrebne mehanizme za 
vođenje dugoročnog rata i obezbjede potrebnu reprodukciju ljudskih i materijalnih 
resursa. 


Ne treba da zaboravimo, da je Bosna i Hercegovina, ma koliko se velesile 
nje odricale kao šugave ovce, veliki ulog u njihovoj igri za politički i vojni utjecaj na 
Balkanu, a za naše susjede i s jedne i s druge strane, glavni zgoditak. Kao u partiji 
šaha, Bosna i Hercegovina, mudrom igrom i odlučnom odbranom, ne smije dozvoliti 
da dođe u cajtnot. Sve te mračne sile moraju se inteligentno nadvladati, inače 
alternativa je nestanak, a s nestankom Bosne kao države nestalo bi i Bošnjaka kao 
naroda i Bosanaca, kao njenih državljana. Sretno Bosno. Zao usud Srebrenice te 
poučava da iznađeš pravi put do slobode. Poslušaj njene poruke. 

DRŽAVNI SUVERENITET I ENTITETI 


Nedavno je u Ženevi" na sastanku ministara vanjskih poslova Republike 
Bosne i Hercegovine, Republike Hrvatske i tzv. Jugoslavije kojem je predsjedavao 
pomoćnik američkog državnog sekretara Ričard Holbruk, postignut načelan, 
nepotpisan, tekst o osnovnim principima budućeg mirovnog sporazuma o Bosni i 
Hercegovini. Vijest o tome je u našoj javnosti primljena sa različitim raspoloženjem, 
od rezignacije do odbacivanja. Osnovni sadržaj ovih principa glasi: 


Bosna i Hercegovina nastavit će svoje legalno postojanje u sadašnjim 
granicama i bit će i dalje međunarodno priznata država. 


BiH će sadržavati dva entiteta - Federaciju BiH, utvrđenu Vašingtonskim 
sporazumima i republiku srpsku (RS). 


Parametar o teritorijalnom razgraničenju 51 : 49, proizašao iz prijedloga 
Kontakt-grupe, osnova je sporazuma. Ovaj prijedlog otvoren je za eventualno 
podešavanje, koje bi proizišlo iz međusobnog sporazuma. 


Svaki od entiteta nastavit će da postoji pod postojećim ustavom (prilagodljiv 
za promjene ovih osnovnih principa) 


Oba entiteta imat će pravo da osnuju paralelne specijalne odnose sa 
susjednim zemljama bez narušavanja suvereniteta i teritorijalnog integriteta Bosne i 
Hercegovine. 


Dva entiteta recipročno će se držati slijedećih obaveza: 
Održavanje opštih izbora pod pokroviteljstvom međunarodne zajednice; 


Prihvatanje i poštivanje međunarodnih standarda i obaveza poštivanja 
ljudskih prava. Ovo uključuje i obavezu da se dozvoli sloboda kretanja i da se 
omogući raseljenim licima da se vrate kućama ili da prime pravilnu kompenzaciju; 


Angažman u arbitraži kako bi se riješili sporovi među njima. 
Entiteti su se u principu složili sa slijedećim: 


Ustanovljavanje komisije za ljudska prava koja bi (uz pomoć međunarodnih 
arbitara) omogućila realizaciju obaveza oba entiteta da omoguće raseljenim licima 
da se vrate svojim domovima ili da prime pravednu kompenzaciju. 


Formiranjem Komisije za ljudska prava u BiH treba pojačati obaveze dva 
entiteta da poštuju ljudska prava. Entiteti će se povinovati odlukama ove komisije. 


9 Oslobođenje", 14.09.1995. 

Formirat će se zajednička javna korporacija BiH, koju će finansirati oba 
entiteta. Korporacija treba da posjeduje i da operira transportom i drugim kapacitet- 
ima za dobrobit oba entiteta. 


Formirat će se Komisija za čuvanje nacionalnih spomenika. 


Dizajniranje i implementacija sistema arbitraže za rješenje sporova među 
entitetima. 


Vašingtonskim sporazumom (mart 1994.) obustavljen je sukob između 
Bošnjaka i Hrvata i napravljena federacija na prostoru BiH na kome Bošnjaci i Hrvati 
predstavljaju većinu stanovništva iz popisa 1991. Federaciju sačinjavaju kantoni bez 
nacionalnog predznaka. Ali federacija ima nacionalni predznak, jer je čine samo 
Bošnjaci i Hrvati, kao i ostali. Ovaj koncept federacije bio je ponuđen paljanskom 
režimu da mu se priključi i da u federaciju uđu i teritorije na kojima su Srbi većinsko 
stanovništvo. Kao što je poznato, paljanski režim odbio je da pristupi Vašingtonskom 
sporazumu. 


U međuvremenu je obrazovana Kontakt-grupa (SAD, Njemačka, Francuska, 
Italija, Rusija i Velika Britanija), koja je ponudila svoj plan (juli 1994.) unutrašnjeg 
razgraničenja između Federacije Bošnjaka i Hrvata sa Srbima pod kontrolom 
paljanskog režima (koji svoj entitet nazivaju "republika srpska"). Prema ovom planu 
federacija bi dobila 51, a srpski entitet 49 posto teritorija Bosne i Hercegovine. A 
Bosna i Hercegovina bi sačuvala svoj teritorijalni integritet i državni suverenitet. Loša 
strana ovog Plana je postojanje zasebnih entiteta na nacionalnoj osnovi i 
nesrazmjeran postotak teritorije koji se daje Srbima. A dobra strana je što iza njega 
stoji Amerika i ekonomska pomoć za obnovu zemlje. 


Kao što je poznato, Bošnjaci i Hrvati prihvatili su plan Kontakt-grupe. Ovaj 
plan posebno su teško prihvatili Bošnjaci, jer njime u srpski entitet ulaze i teritorije 
koje su bile naseljene većinskim bošnjačkim stanovništvom, a koje je agresor 
otjerao s njihovih ognjišta. Međunarodna zajednica je ovaj plan ponudila pod 
prijetnjom sankcija za stranu koja ga ne prihvati. U vojno-političkim okolnostima u 
kojima se tada nalazila Bosna i Hercegovina, kao i bošnjački narod, Bošnjački sabor 
i Skupština RBiH prihvatili su plan, da bi pokazali međunarodnoj zajednici da su za 
mir i da on posluži kao njihovo diferenciranje od snaga koje su za rat. Plan je 
odigrao pozitivnu ulogu u posljednjih godinu dana da se u međunarodnoj zajednici 
konačno spoznala prava zločinačka priroda paljanskog režima, koji sada snosi 
posljedice njegovog ranijeg ne prihvatanja. Na zasijedanjima ovih tijela bili su 
prisutni i na njima diskutirali u prilog plana i predstavnici, kako dijela Bošnjaka koji su 
danas pod rezignacijom, zbog vijesti iz Ženeve, tako i oni koju tu vijest primaju s 
odbacivanjem. Da se nekim slučajem o planu Kontakt-grupe izjašnjavamo u ovoj 

vojno-političkoj situaciji i nakon NATO vazdušnih udara, vjerovatno bi i mi danas 
odbacili plan Kontakt-grupe. Ali mi nismo imali šansu da ga se ranije odreknemo. 


Srbi su odbijali da prihvate plan Kontakt-grupe sve ovo vrijeme do navedenog 
sastanka u Ženevi, kada su "omekšani" NATO-vim sredstvima ubjeđivanja, odlučili 
da ga prihvate. Šta znamo, da smo bili u obrnutoj poziciji, pa da mi nismo plan 
prihvatili, možda bi naši položaji bili danas bombardovani umjesto srpskih. Kako bilo 
da bilo, vijest iz Ženeve bila je prva vijest kojom je obznanjeno, na posredan način, 
da je paljanski režim prihvatio plan Kontakt-grupe. Prema tome, o srpskom entitetu 
nije odlučivala naša državna delegacija u Ženevi, kako se obično misli, o njemu su 
ranije odlučili predstavnici bošnjačkog naroda, još u julu 1994. A predstavnici 
srpskog naroda imaju pravo da svoj entitet imenuju kako oni hoće i oni su ga 
imenovali nama omraženim imenom "srpska republika" i to je ono što je izazvalo 
opravdano nezadovoljstvo naroda. Ali, kao što znamo, međunarodna zajednica 
tome ne pridaje nikakav značaj. Taj entitet ovim sporazumom nije dobio nikakvo 
međunarodnopravno priznanje i njegov se položaj i naziv može uvijek promjeniti 
voljom stanovnika tog entiteta, ali samo unutar državno-pravnog uređenja Bosne i 
Hercegovine. 


Razumljivo je da bi za sadašnjost i budućnost Bosne i Hercegovine bilo bolje 
da je ostala unitarna, decentralizirana država sa svoja tri jednakopravna naroda na 
cijelom njenom teritoriju ili primijenio koncept federacije kantona bez nacionalnog 
predznaka, sa jednakim pravima sva tri naroda. Nažalost, prošla je lošija opcija, da 
Bosnu čine dva entiteta, jedan bošnjačko-hrvatski, a drugi srpski. Međutim, ima i 
lošijih od ove. Da se Bosna sastoji od tri nacionalna odvojena entiteta, kao i da 
potpuno nestane kao država, što je bio i cilj agresije i zbog čega su učinjeni 
neprimjereni zločini, kako na bošnjačkom narodu, tako i na svome narodu. 


Sa snagom sa kojom smo raspolagali, bez pomoći međunarodne zajednice 
nismo mogli postići više u ovom trenutku. A postigli smo mnogo. Sačuvali smo narod 
i teritorijalni integritet države u njenim granicama i međunarodnopravni subjektivitet. 
U svom unutrašnjem teritorijalnom uređenju, međunarodna zajednica hoće da 
Bosna bude uređena kao država iz dva entiteta. Ona nam nije pomogla da je 
uredimo po prvoj ili drugoj gore navedenoj varijanti. Naše je da to prihvatimo ili 
odbijemo sa svim konsekvencama koje iz toga proizilaze. Ako prihvatimo, nude nam 
ekonomsku pomoć za obnovu i razvoj, kao i vojnu pomoć da to što nam nude i 
implementiramo, sa perspektivom, da u bliskoj budućnosti sa razumnijim Srbima 
nego što su ovi danas, Bosnu uredimo kao federaciju kantona na čitavom njenom 
prostoru. 


Šanse za reintegraciju Bosne su u slijedećem: prvo, što će zločinci morati 
odgovarati pred sudom i neće biti u prilici da odlučuju; drugo, što je međunarodna 
zajednica mirovnim sporazumom obavezala entitete, kao što stoji u ženevskim 


313 


Bosanski identitet i suverenitet 1992. - 2011. 


principima, da pod međunarodnom kontrolom osiguraju povratak izbjeglih i 
raseljenih lica ili im osigura pravičnu naknadu za njihovu privatnu imovinu; treće, što 
će međunarodna zajednica preko Komisije za ljudska prava u Bosni pojačati 
obaveze dva entiteta da poštuju ljudska prava; četvrto, što će međunarodna 
zajednica obavezivati entitete na prihvatanje i poštivanje međunarodnih standarda i 
obaveza poštivanja ljudskih prava i obavezu da se dozvoli sloboda kretanja ljudi, 
roba i kapitala. 


Ženevskim principima međunarodna zajednica ponovo potvrđuje međunarod- 
no priznanje Bosne i Hercegovine i njeno legalno postojanje u sadašnjim granicama. 
To znači da Bosna i Hercegovina zadržava sve atribute suverene države u 
međunarodnim odnosima. Državni suverenitet rezervirana je samo za Bosnu i 
Hercegovinu. Entiteti nemaju državnog suvereniteta. To znači da nisu subjekti 
međunarodnog prava. Oni će imati široku autonomiju u statusu entiteta. Ne bi se 
smjelo desiti da se u Bosni i Hercegovini uspostave dva entiteta koji će biti nezavisni 
od centralne administracije i koji neće biti u subordinaciji prema centralnoj vlasti u 
pitanjima koja čine sadržaj državnog suvereniteta, kako u pitanjima unutrašnje, tako 
i u pitanjima vanjske politike zemlje. 


Bosna i Hercegovina će u svome državnom uređenju biti četverostepeno 
organizirana: prvi stepen, država Bosna i Hercegovina, koja će imati puni državni 
suverenitet u zemlji i inozemstvu, sa svojim parlamentom, vladom, šefom države, 
ustavnim, vrhovnim i sudom za ljudska prava; drugi stepen, entiteti koji nisu subjekti 
međunarodnog prava, koji svoje odnose sa inozemstvom ostvaruju preko države 
Bosne i Hercegovine, odnosno njenih organa i ovlašćenja koje oni prenesu na 
entitete koji će imati svoj parlament, vladu i predsjednika entiteta (po volji, ali ne i 
obavezno), ustavnim i vrhovnim sudom i sudom za ljudska prava; treći stepen, 
kantoni (veležupe, okruzi) i distrikt Sarajevo kao decentralizirane državne vlasti 
Federacije Bosne i Hercegovine sa svojim današnjim organima koje imaju prema 
Ustavu Federacije i četvrti stepen, općine koje će imati status lokalnih zajednica. 


Pošto će jedino država Bosna i Hercegovina biti subjekt međunarodnog prava 
(koja ima svoj unutrašnji i vanjski suverenitet), u njen domen bi spadale slijedeće 
nadležnosti: odbrana (staranje o odbrani cijelog državnog prostora), državna 
sigurnost, interpol, vanjski poslovi, ekonomski odnosi sa inozemstvom, novac i 
monetarna politika, državljanstvo, civilni poslovi sa inozemstvom (pasoši, dozvole, 
nostrifikacije diploma i sl.), zaštita državne granice, granična kontrola i carine, 
članstvo u međunarodnim organizacijama u koje se učlanjuju suverene države, 
infrastruktura na nivou države: PTT, željeznice, međunarodni i državni putevi, 
vazdušni saobraćaj, državna RTV, elektroprivreda, vode, šume i zaštita ljudske 
sredine. Pored ovih poslova, država može obavljati i poslove koje joj prenesu u 
nadležnost entiteti. 

Entiteti mogu imati svoju vojsku, ali svedenu na domobranski sastav, koja u 
slučaju rata potpada pod državnu vrhovnu komandu, zatim policiju, poslove sa 
inozemstvom koje im zakonom prenese država, mogu imati svoj novac, ali samo u 
unutrašnjem prometu entiteta i ne može biti međunarodno sredstvo plaćanja, strana 
valuta može biti u prometu samo po odobrenju državne banke (narodne banke) i sl. 
kao i pretpostavljenu nadležnost iz svih oblasti koje nisu izričito navedene kao 
nadležnost centralne vlasti. 


U pogledu specijalnih odnosa sa susjednim državama, ako se sporazumom o 
miru ne definiraju oblasti u kojim će entiteti imati specijalne odnose, to se treba 
urediti posebnim državnim zakonom. 


U pogledu reintegracije tzv. republike srpske ona može sama za sebe 
predstavljati jedan kanton, a može biti podijeljen u više kantona po sopstvenom 
nahođenju. O elementima buduće reintegracije treba već sada razmišljati i unijeti ih 
u mirovni sporazum, kako bi ona bila olakšana. Taj proces reintegracije treba odmah 
otvoriti i prije nego se formalizuje. Prije će doći do reintegracije, ako se u postupku 
razgraničenja ne insistira pod svaku cijenu na stvaranju kompaktnih teritorija svakog 
entiteta. 


Ako se razgraničenje shvati, ne samo kao teritorijalno, već i kao političko- 
administrativno pitanje, bit će lakše ostvariti kasniju reintegraciju. Može se 
uspostaviti jedinstvena administracija na nepovezanoj teritoriji. Ako u svijetu ima 
nezavisnih i suverenih država sastavljenih iz dva ili i više teritorijalno nepovezanih 
dijelova, zašto, to ne bi moglo da se napravi i sa entitetima u našoj zemlji. U tom 
slučaju nam neće trebati nikakvi koridori, pa ni onaj brčanski predviđen u planu 
Kontakt-grupe. Iskustvo sa koridorima u svijetu između država je vrlo loše, pa će to 
sigurno biti i u našem slučaju. Umjesto koridora potrebne su međunarodne garancije 
(u prvo vrijeme predvidjeti i prisustvo međunarodne kontrole na terenu) o slobodi 
kretanja na međunarodnim putevima i na putevima koji povezuju dijelove entiteta. 
Ako nije predviđen koridor između Bihaća i ostatka Federacije kroz srpski entitet, 
zašto bi bio koridor kod Brčkog kroz bošnjačko-hrvatski entitet, koji povezuje istočni i 
zapadni dio srpskog entiteta. 


Budući proces reintegracije se ne može vezivati samo za ekonomiju, ma 
koliko ona bila važan faktor u tome. Bitnije je da se on osigura mirovnim 
sporazumom kroz garancije međunarodne zajednice. Za slobodu i sigurnost kretanja 
ljudi i roba putevima, slobodom medija, kulturom, demokratijom u odnosima između 
ljudi i institucija. Politički i psihološki obavezu reintegracije, već odmah, čim mir 
nastane, treba prenijeti na ljude neposredno. Proces reintegracije ne bi smio biti 
samo, političko ili ekonomsko, već demokratsko, kulturno, psihološko, sociološko i 
svako drugo pitanje, koje doprinosi boljem razumijevanju između ljudi, naroda i 
vjera. Što ljudi budu više slobodni, manje se bude njima politički manipuliralo, i budu 

imali veću mogućnost da se između sebe odnose kao ljudi, a ne kao pripadnici 
političkih stranaka, nacija i vjera, proces reintegracije entiteta u državno tkivo BiH bit 
će brži i realniji. 

Ako se realiziraju sve međunarodne garancije iz ženevskih principa o 
povratku ljudi u njihove domove, srpski entitet će to ostati samo po imenu, dok 
razumni ljudi ne budu i to ime promijenili. 

DVIJE KONSTANTE BOSNE 


Pitanje o kojem danas" raspravljamo je eminentno političko pitanje. 
Smatram da je današnjoj raspravi trebala prethoditi stručna ustavno-pravna 
rasprava u organizaciji Predsjedništva ili Vlade, u nekoj od naših naučnih institucija. 


U svijetu su poznata različita unutrašnja državna uređenja i rijetko se mogu 
naći dvije države u kojima je njihovo uređenje u potpunosti identično, bilo da je riječ 
o unitarnim ili federalnim državama. Ova se primjedba ne odnosi na konfederacije ili 
unije država u koje se prema ugovoru udružuju suverene države, jer one nisu 
države, već ugovorne zajednice suverenih država. 


Nas danas prevashodno zanima kako će biti uređena Bosna i Hercegovina, 
a da se time trajno ne dovede u pitanje njena cjelovitost, njen teritorijalni integritet i 
državni suverenitet. 


Najveća vrijednost za jednu ljudsku zajednicu i državu kao njen politički 
oblik je kada se u njoj različiti narodi, kulture i vjere osjećaju da joj pripadaju cijelim 
svojim bićem. U tome su sublimirane skoro sve druge vrijednosti za kojima ljudi teže 
u pogledu ostvarivanja svojih sloboda i građanskih prava. Međutim, usud je htio da 
Zli ljudi tu vrijednost Bosne zloupotrijebe i pretvore u njenu tragediju. Hvala Bogu, i 
pored, uistinu, tragedije kataklizmičkih razmjera, nastale u ove tri godine rata, 
opstala je država Bosna i Hercegovina, opstala su njena tri naroda, opstale su 
njihove kulture i vjere. Sada se nalazimo ponovo na početku. Nadam se, novom 
početku, obogaćeni iskustvom ovog krvavog rata. 


Historija je nebrojeno puta potvrdila, ali nažalost nikada nije bila dovoljno 
učiteljica života, da kada o interesima jednog naroda odlučuju njegovi neautentični 
predstavnici, da narod uvijek strada. Kada su odlučivali njihovi autentični 
predstavnici, tada su se nalazila najbolja rješenja. To se posebno odnosi na 
historijsko iskustvo tri bosanska naroda. Bošnjaci su to iskustvo imali u vrijeme 
Osmanlija, a bosanski Srbi i bosanski Hrvati u posljednjih 120 godina. 


Kao što se hiljadu puta do sada u historiji pokazalo, mnogo je lakše nešto 
srušiti, nego novo izgraditi. Tragedija nastaje kada se staro ruši, a novo se ne Vidi, ili 
kada je to "novo" historijski anahronizam. Ili kada različite interesne grupe to novo 
vide svaka kroz svoju optiku. To je upravo danas slučaj sa Bosnom. Svi se slažemo 
da staro zamijenimo novim, a to novo različito vidimo. Najopasnije je ako to novo 
neko vidi u razbijanju države Bosne i Hercegovine i pravljenju svojih nacionalno 

ekskluzivnih državica na njenom tlu sa pretenzijom da postanu nezavisne ili da se 
teritorijalno pripoje nekoj od susjednih država. 


Mi ne smijemo dozvoliti da u bilo kakav međunarodni sporazum uđe da bilo 
koji od naša tri naroda u Bosni ima ekskluzivno pravo na najmanji djelić bosanskog 
državnog teritorija samo za sebe i da bosansku zemlju proglašava srpskom, 
hrvatskom ili samo bošnjačkom. Ovo iz razloga što se to kasnije teško ispravlja. Mi 
možemo svojim ustavom urediti neka prava u pogledu autonomnog vršenja vlasti, ali 
ne i dati nacionalno ekskluzivno pravo na teritorije. Autentični historijski interes 
svakog bosanskog naroda je da Bosna opstane kao suverena država i da je svaki 
narod, kao suveren, naseljava na cijelom državnom teritoriju. Drukčijim rješenjem 
svaki od njih bi izgubio, a Bosna na svojoj autentičnosti. U tradiciji svoga 
hiljadugodišnjeg postojanja na ovoj vjetrometini različitih vjera, kultura i civilizacija 
Bosna je u sebi izgradila posebno društvo kakvog nema danas u Evropi. | to je ono 
što čuva Bosnu, što joj daje toliku otpornu snagu da opstane. 


Našoj generaciji je ostao zadatak kako taj "dlan zemlje" književnika, Derviša 
Sušića, na koji atakuju naši susjedi, politički uobličiti, državnopravno urediti, da svi 
koji žive u Bosni budu zadovoljni i sretni ljudi. Očigledno je da Bosna ne može biti 
unitarna država sa jakom centralnom vlasti i da su potrebne promjene. Međutim, te 
radove treba izvesti tako da se sama zgrada ne sruši, odnosno da joj se osigura 
budućnost. 


Postoje dvije konstante Bosne sa kojima Bosna opstaje i bez kojih Bosne 
nema. Prva je teritorijalna izmiješanost stanovništva i ravnopravnost sva tri njena 
naroda na cijelom državnom prostoru. Druga, proizilazi iz prve, da se Bosna ne da 
podijeliti, da je etnički nedjeljiva. Ako se polazi od ovih konstanti sva su unutrašnja 
politička rješenja moguća. Mogući su, dakle, višestepeni nivoi državnog uređenja i 
organizacije vlasti u jedinstvenoj Bosni i Hercegovini, kojim će se omogućiti da se u 
svakom stepenu njene unutrašnje organizacije izraze sve specifičnosti stanovništva 
koje ga naseljava. 


Mi smo sada pred historijskom odlukom. Mir nam se smiješi, a nastavak rata 
je izvjestan. Ne bi trebali pristati na takav mir koji će sutra biti uzrok novom ratu. 
Zato zahtijevajmo od međunarodne zajednice takvo mirovno rješenje kojim će 
Bosna i Hercegovina na ovom geopolitičkom prostoru sutra biti element stabilnosti 
čitavog regiona, a ne uzrokom novog rata. To je teško postići, ali tome treba težiti. 


Kao prvo što možemo tražiti od međunarodne zajednice je da susjedne 
države ugrade u svoje ustave odredbe kojim će se obavezati da neće ugrožavati 
teritorijalni integritet Bosne i Hercegovine i da prepuste svojim sunarodnicima u njoj, 
bez spoljnjeg miješanja, da se s drugim narodima u Bosni dogovore o političkim 
principima zajedničkog života (suživota). Tako je postupljeno s Makedonijom u 

odnosu na susjednu Grčku. Ovo je potrebno učiniti iz razloga što se međunarodnop- 
ravnim priznanjem Bosne i Hercegovine, ne može više govoriti o jedinstvenom 
političkom i državnopravnom prostoru Hrvata ili Srba na tlu BiH što je sadržano u 
nacionalnom velikodržavnom projektu Hrvatske, Srbije i Crne Gore. Međutim, i dalje 
se može govoriti o zajedničkom kulturnom prostoru. Tu se može naći okvir za 
jedinstvo nacionalno-kulturnog ispoljavanja pripadnika jednog naroda u dvije ili više 
država, što može poslužiti razvijanju dobrih političkih odnosa između susjednih 
država. To bi bio okvir i za specijalne odnose, ne nekih nacionalnih političkih entiteta 
sa susjednim državama, već u domenu kulture njihovih sunarodnika i razvijenom 
malograničnom prometu što neće dovoditi u pitanje državni i ekonomski suverenitet 
Bosne i Hercegovine. 


Zato smatram da principi ženevskog sporazuma potpisani 8. septembra, 
nisu konzistentni. Drugi princip kojim se priznaje legalitet srpskog entiteta, protivrječi 
prvom principu da će Bosna i Hercegovina nastaviti svoje postojanje. Naime, dva 
entiteta u sastavu Bosne i Hercegovine stalna su prijetnja njenoj podjeli i disoluciji, a 
ne integraciji. Ako je riječ o principima bit će dovoljno da se kaže da će Bosna i 
Hercegovina biti federalno uređena država, a sve drugo ostaviti za ustavne 
aranžmane kojim će se dogovoriti njena unutrašnja organizacija vlasti. Ono što 
nedostaje u ovim principima jeste garancija da će u Bosni i Hercegovini na cijelom 
njenom području biti poštovano jednako pravo sva tri njena naroda. Bez ovako 
stiliziranog drugog principa, čak i pod pretpostavkom da ostanu oba entiteta, snage 
podjele i disolucije Bosne i Hercegovine će biti ohrabrivane da stalno rade na daljem 
produbljivanju podjela između dva entiteta, a posebno nejednakosti prava tri 
bosanska naroda, dok ne dovedu do njihovog anektiranja od strane susjednih 
zemalja. 


Ako bi istrajali u pristupu ravnopravnosti sva tri naroda na cijelom teritoriju 
države, moguće bi bilo u unutrašnjem uređenju Bosne i Hercegovine kombinovati 
rješenja iz Vašingtonskog sporazuma i Plana kontakt-grupe. Vašingtonski sporazum 
bi bio osnova za ustavne aranžmane i federalno ustrojstvo cijele zemlje, a Plan 
kontakt-grupe, kao osnova za teritorijalno uređenje 51 : 49. Tih 49 posto teritorije bi 
mogao biti jedan ili više kantona kao federalnih jedinica Bosne i Hercegovine. U tom 
slučaju ne bi trebao biti broj kantona od nekog značaja za formiranje federalne 
organizacije vlasti, već predstavljanje naroda i eventualno paritetni sastav centralnih 
izvršnih organa vlasti. U kantonima zadržati poroporcionalni princip, izuzev u onim u 
kojima se to drukčije da dogovori. 


U tom slučaju bi se Bosna i Hercegovina federalizirala na način na koji je to 
urađeno za jedan dio zemlje Vašingtonskim sporazumom, pod uslovom da bosanski 
Srbi pristupe tom sporazumu. Takvo rješenje bi preduprijedilo trodjelnu ili dvodjelnu 
etničku podjelu Bosne i eventualnu njenu kasniju disoluciju. Time bi se stvorili 


319 


Bosanski identitet i suverenitet 1992. - 2011. 


sistemski uslovi da država normalno profunkcionira i da se vremenom izbrišu 
posljedice administrativnog aranžmana paradržavne tvorevine bosanskih Srba u 
Bosni i Hercegovini. 


U podjeli nadležnosti između federacije i kantona, odnosno tzv. srpskog 
entiteta sa ovlašćenjima kantona, kantonima bi se mogla prepustiti i šira ovlašćenja 
nego što ih danas imaju prema Ustavu Federacije. Posebnom odredbom za tzv. 
kantone - bar u nekom prelaznom vremenu, a neka se od tih ovlašćenja mogu i 
oročiti za određeno vrijeme. 


Jedino pod ovakvim uslovima može prestati funkcionirati Republika Bosna i 
Hercegovina, a profunkcionirati Bosna i Hercegovina kao federacija kantona. Ako 
ostane, kako stoji u drugom principu ženevskog sporazuma, da se Bosna i 
Hercegovina sastoji od dva entiteta: federacije i srpskog entiteta, onda za Republiku 
treba zadržati sve prerogative suverene državne vlasti, jer je ona jedina nosilac 
državnog suvereniteta i subjekt međunarodnog prava. U to spada: odbrana (cijelog 
državnog teritorija), državna bezbijednost i interpol, vanjski poslovi, vanjska trgovina 
i ekonomski odnosi sa inozemstvom, civilni poslovi sa inozemstvom, državljanstvo, 
zaštita državne granice, kontrola prelaza i carine, članstvo u međunarodnim 
organizacijama, državni porezi i takse, novac i monetarna politika i sistem, zatim 
komunikacije i državna infrastruktura (PTT, željeznice, međunarodni putevi, 
vazdušni saobraćaj, elektroprivreda, vodoprivreda, šume i zaštita ljudske sredine). 
Entiteti mogu zadržati vojsku domobranskog sastava i novac u unutrašnjem prometu 
koji ne može biti sredstvo plaćanja između entiteta, niti međunarodno sredstvo 
plaćanja. 


Ako ostanu entiteti, mirovni sporazum ne treba potpisati prije nego što se 
dosadašnji ustavi oba entiteta ne usklade sa gore navedenim elementima državnog 
suvereniteta federalne republike Bosne i Hercegovine sadržanih u njenom ustavu. 
Država Bosna i Hercegovina treba da ima svoj parlament, vladu, šefa države, 
ustavni, vrhovni i sud za ljudska prava. 


Prema vlastitoj procjeni, temeljenoj na iskustvu sudbine tzv. srpske 
republike Krajine, Milošević nije zainteresiran za poseban srpski entitet u Bosni i 
Hercegovini, ako on ne bi bio istovremeno sastavni dio velike Srbije. Priznavanje 
prava bosanskim Srbima da imaju zaseban entitet, otvorit će apetite i bosanskim 
Hrvatima da i oni za sebe traže zaseban entitet na današnjem prostoru Federacije. 
Ni Hrvatska nije zainteresirana za Federaciju, ako je u doglednom vremenu ne bi 
vidjela kao sastavni dio velike Hrvatske. Ako ne ostvare svoje teritorijalne apetite, 
Srbija, Hrvatska i Crna Gora će biti zainteresirani za "Žive duše" svojih sunarodnika 
iz Bosne i Hercegovine da s njima na svojoj državnoj teritoriji poprave nacionalnu 
strukturu stanovništva. 

Zato u mirovni sporazum treba ugraditi elemente koji će osigurati terito- 
rijalnu cjelovitost Bosne i Hercegovine. Bez osiguranja te cjelovitosti političkim 
rješenjima, stihijno djelovanje ekonomije samo po sebi neće osigurati reintegraciju 
Bosne i Hercegovine. Nikada ekonomija nije mogla da zamijeni ono što se naziva 
političkim uređenjem jedne zemlje. Šta ako se srpski entitet sa svojom ekonomijom 
okrene prema Srbiji i Crnoj Gori, kakvih nagovještaja već ima. S tim će ići i težnja ka 
političkoj integraciji s njima i dovesti do raspada bosanske države. 


Treba težiti ka takvim političkim rješenjima koja će za osnovu imati nesmet- 
ano razvijanje bosanske nacionalne ekonomije koja podrazumijeva i kontrolu 
državnih granica i njene ravnopravne partnerske odnose sa ekonomijom susjeda, 
Evrope i svijeta, koju će posredovati domaća državna regulativa. Bez toga nastavit 
će se pljačka bosanskih prirodnih resursa i legitimirati njen kolonijalni položaj. 

HUSEIN ĆIŠIĆ 


| 
Odnos bosanskih Srba prema Bosni 


Srpski ideal državnog i narodnog jedinstva 


U ostavštini Huseina Ćišića iz Mostara" nađeno je jedno pismo, odnosno 
peticija mostarskih Srba koji su se smatrali "ugroženi", baš kao i 1992. godine. 
Naime, mostarski Srbi 20. januara 1936. godine predstavljeni predsjednikom 
Crvenog krsta, Kolom Srpskih sestara, potpredsjednikom općine Mostar i 
predsjednikom udruženja četnika, sa potpisana još 32 Srbina, poslali su pismo 
gospodinu Varnavi, arhiepiskopu pećkom, Mitropolitu beogradsko-karlovačkom, 
Patrijarhu Srpskom (ne kažu "Srpske pravoslavne crkve", već patrijarhu srpskom, 
dakle ne pravoslavnom, već ocu srpske nacije, srpskog naroda). 


Pozivajući se na srpski ideal državnog i narodnog jedinstva, od dana 
oslobođenja (1918.) kažu da su mostarski Srbi podnosili mnoge nepravde od strane 
raznih režima (a svi su bili srpski - O.I.) i prelazili preko njih ćutke, da svojim otporom 
to jedinstvo države i naroda ne bi ničim narušili. 


Potom navodeći da je "Srpski Mostar" dao mnogo velikih ljudi i da je ranije 
davao pravac politici Srba u BiH "u duhu jedinstva sa Srbijom", taj "Srpski Mostar", 
kažu potpisnici peticije, "u slobodi osjeća se ugroženim u svojim životima i imanjima 
sa strane destruktivnih elemenata, koji svjesno u provokativnom smislu stvaraju 
nered u našim krajevima, da bi izazvali Srbe na otpor i time poslužili našem 
spoljnom neprijatelju". Potpisnici peticije ne kažu ko su ti "destruktivni elementi". Iz 
konteksta pritužbe nikako ne može proizići da su to Srbi. Tko bi drugi bio već 
Bošnjaci i Hrvati. Samo su oni mogli biti Srbima smetnja da ostvare državno i 
narodno jedinstvo svih Srba sa Srbijom. To proizilazi iz slijedeće konstatacije iz 
peticije: "Srpski narod naših krajeva svjestan da ovakav rad naših unutrašnjih 
neprijatelja vodi našem narodnom razjedinjenju". S tim u vezi žale se što "naši 
vladajući krugovi provokacije sa strane destruktivnih elemenata tolerišu i time 
doprinose, da se u unutrašnjosti naše države zacari haotično stanje" i napominju "da 
i svako strpljenje ima svoje granice" pa ih to prisiljava, "da u ime srpskog naroda ... 


9 Izlaganje na Naučnom kolokviju o aktuelnosti političke misli Huseina Ćišića, održanom 23. oktobra 
1995. godine na Fakultetu političkih nauka u Sarajevu. 

ponovo dignu svoj glas u javnosti protiv onih koji naš narod provociraju i psuju na 
njegove svetinje za koje je prolio potoke krvi, jer oni neće ovu i ovakvu državu, jer 
neće slobodu koju im je izvojevala i dala srpska vojska". 


Da je Srpska pravoslavna crkva dala podsticaja ovakvom pismu kao znaku 
podrške srpskoj politici prema nesrpskim narodima, još u Kraljevini Jugoslaviji, u 
kojoj su Srbi bili u apsolutnoj većini u državnim organima, govore slijedeće riječi iz 
ovog pisma: "Srpski narod našega kraja Vašoj Svetosti je neobično blagodaran na 
otvorenoj izjavi datoj preko radia. Ona mu ulijeva nade da će nadležni pod ovakvim 
okolnostima biti prisiljeni da naprave reda u državi i pribave poštovanje državnom 
autoritetu. Mi čekamo na savjete Vaše Svetosti i preporučujemo se Vašim svetim 
molitvama". 


Nakon pedeset godina Srbi nisu ništa naučili iz propasti Kraljevine 
Jugoslavije, već naprotiv, kao da im je Jugoslavija smetala da ostvare svoje mitske 
političke ciljeve o ujedinjenju svih Srba u jednu veliku Srbiju, rasturili su i drugu 
Jugoslaviju. 


Udruženje književnika Srbije u junu 1990. godine donosi svoj dokument 
uspostavljanja države, kao prilog raspravi o Ustavu Srbije koji je usvojen u 
septembru 1990. godine. U tom dokumentu Udruženje književnika predlaže 
Skupštini Srbije "da (...) napusti ustavobranilački stav prema nametnutom Ustavu iz 
1974. godine i da bez okolišanja i odugovlačenja, bez javnih rasprava i saglasnosti, 
ne čekajući novi Ustav, odmah ukine pokrajine". Sa gorčinom se savjetuje 
napuštanje  "sedamdesetogodišnjeg = uzaludnog zalaganja za jedinstvenu 
jugoslovensku državu" i saopštava da "Srpski narod ne želi da druge narode 
spriječava u stvaranju sopstvenih država, ali hoće i mora da povrati i uspostavi 
svoju, da joj obezbijedi realno mogućne prirodno istorijske i etničke granice i snažnu 
zaštitu, kao i stvaranje matice zemlje za sve Srbe, bez obzira gdje žive". 
("Oslobođenje", 23.01.1995. godine). Kao što se vidi i promjena položaja pokrajina u 
Srbiji i kasniji rat u Sloveniji, Hrvatskoj, Bosni i Hercegovini za ostvarenje projekta 
velike Srbije izveden je prema gore navedenim uputama. 


Upoređujući citirano pismo mostarskih Srba iz 1936. kad su imali apsolutnu 
vlast u Kraljevini Jugoslaviji sa kuknjavom Srba pred agresiju na Bosnu 1992. 
godine o tome kako su takođe bili ugroženi od Hrvata i Bošnjaka, iako su u 70% 
slučajeva bili na čelnim funkcijama u BiH, postaje nam jasno, da je to bilo samo 
propagandno bacanje prašine u oči javnosti kako bi se mobilizirali svi Srbi na 
ostvarivanju ideje velike Srbije bez obzira na žrtve. Uslov je bio dignuti jedan narod 
protiv drugog do istrebljenja, o mržnji da i ne govorimo. Danas znamo rezultat takve 
politike. 

I! 
Odnos bosanskih Hrvata prema Bosni 


Hrvatsko državno pravo 


Zanimljiva je polemika Huseina Ćišića sa Barišom Smoljanom, ministrom bez 
portfelja (lisnice). Prvo Ćišić konstatuje da je dotični ministar "na svome putešestviju 
kroz nahije stolačkog sreza" davao neke izjave o sporazumu Cvetković-Maček, koje 
se tiču "naše uže domovine" Bosne i Hercegovine. U pitanju nastale polemike oko 
autonomije Bosne i Hercegovine, Smoljan kaže da ga čudi nezadovoljstvo braće 
Muslimana zbog podjele BiH na dva dijela između Srbije i Hrvatske. Nadalje veli 
Smoljan, ako cjelovita Bosna ne može dobiti svoje granice u sastavu banovine 
Hrvatske, da će Hrvati zastupati tezu da se putem plebiscita pojedini bosansko- 
hercegovački krajevi odluče da li će pripasti Hrvatskoj ili Srbiji. Smoljan preporučuje 
braći Muslimanima da u ovim odlučnim momentima nađu zdrave puteve i razmisle 
dobro, kome će se privoljeti carstvu: zemaljskom ili nebeskom. U svom zemaljskom 
carstvu obećaje toleranciju prema drugim vjerama i braćom naše krvi, jer, veli, da 
kulturni hrvatski narod (koji je srušio most u Mostaru 1993. -O.I.) ima da pokaže 
svakom da će u ovom dijelu Evrope, svakom stanovniku banovine Hrvatske biti bolje 
nego što mu je prije bilo. 


Ministar Smoljan se ozbiljno čudi zašto braća Muslimani sada apeluju na 
Hrvate da ih podupru u njihovim težnjama za bosansku autonomiju, pa milostivo 
ukazuje na neku pomoć u slučaju da se braća Muslimani en - blok izjasne za veliku 
Hrvatsku. 


Na ovakve govorancije Husein Ćišić odgovara da: "Mi, Bosanci i suviše 
iskustva imamo sa izljevima bratske ljubavi te vrste, jer odavno opažamo da se naša 
sirotica Bosna za tri koplja ulegla pod ljubavnim zagrljajem samozvanih naših 
osloboditelja s Istoka, pa nam ne ide u račun da još jednom sličnu probu napravimo i 
sa braćom sa Zapada". (Ovo bi mogao biti i naš odgovor na ponude za 
konfederacijom sa Hrvatskom danas-O.l!.). 


Husein Ćišić podsjeća Hrvate, da ako oni polažu pravo na narodno 
samoopredjeljenje oslonjeno na dugogodišnje hrvatsko državno pravo onda je "pravi 
zločin zadirati u prava jedne zemlje koja u tom pogledu ima više prava na svoje 
opredjeljenje i od Hrvatske i od Srbije". Husein Ćišić iznosi slijedeću argumentaciju 
za to: "Mi iz istorije znamo da naša uža domovina Bosna iz davnih i pradavnih 
vremena teži svojoj samostalnosti; da je pod Kulinom u punoj mjeri manifestovala tu 
svoju misao; da je pod Ninoslavom nakon teških i krvavih borbi sa Arpadovićima i 

Nemanjićima bila rasparčana i podjarmljena; da je pod Kotromanom ponovo 
uspostavljena u svoje prvobitne granice; da je pod Tvrtkom bila došla do zamjerne 
veličine svoje; da je na koncu konca nadživila svoje državne tvorevine Južnih 
Slovena, naime državne tvorevine Krešimirovića i Zvonimirovića, kao i Nemanjića, 
Mrnjavčevića, Hrebljanovića, Brankovića i tutikvanti, te da je pod dugotrajnom 
Osmanlijskom vladavinom = uvijek živila posebnim životom kao posebna 
administrativna jedinica. Ona je kao takva ulegla u sklop ujedinjenih zemalja 
Kraljevine Jugoslavije, a to naši prijatelji i s desne i s lijeve ne smiju smetnuti s uma". 


Nastavljajući sa svojim stavom Husein Ćišić poručuje: "Mi Bosanci nijesmo 
ničija prćija i nikome nećemo priznati pravo da nas cijepa i dariva kao tegleću 
marvu". 


Husein Ćišić odbija da nas u povodu ovakvih stavova ministar Smoljan naziva 
"braćom Muslimanima", jer to ovdje ne želimo da budemo. "Mi ćemo u buduće 
nastupiti kao takovi samo u vjersko-prosvjetnim pitanjima, a ovdje smo samo 
Bosanci i ništa drugo". Ovdje kod Huseina Ćišića primjećujemo potrebu da se 
napravi razlika između nacionalne pripadnosti kao Bosanci, i vjerske pripadnosti kao 
muslimani. On kaže: "Naša je želja da pod svoj bajrak okupimo sve zdrave elemente 
naše uže domovine Bosne i Hercegovine koji ovu ispaćenu i orobljenu zemlju vole 
sinovskom = ljubavlju". Husein Ćišić proročki poručuje: "pitanje bosanske 
samostalnosti ostaće za nas otvoreno sve dotle dok svojoj Otadžbini čast ne 
povratimo". 


Ćišić se tada, kao i mi danas, zavjetuje: "Niko i nikada neće iznuditi od nas da 
kumujemo ovako svetogrdnom činu" (misleći na podjelu BiH, Sporazumom 
Cvjetković - Maček 1939. godine). 

Na kraju Ćišić u svojoj polemičnoj izjavi kaže: "Prijetnje izvjesne klike 
šićardžija, istorijski falsifikati i lažne statistike, niti će nas zastrašiti ni zapriječiti u 
ovom našem poduhvatu. Sigurni smo da ćemo naići na izdašnu potporu svih 
razboritih elemenata u BiH, bez razlike na vjersku i klasnu pripadnost, pa ako to i ne 
bude odmah ono će biti u dogledno vrijeme". U to ne sumnjamo. Kakvo čvrsto 
uvjerenje, u kome se i mi danas nalazimo. 


Ovu polemičku izjavu napisanu 19. novembra 1939. godine, nisu htjeli objaviti 
"Jugoslovenski list" u Sarajevu i "Vreme" u Beogradu. Tim povodom Husein Ćišić 
iznosi mišljenje uglednog engleskog publiciste toga vremena Seton-a Wadston-a - 
o potkupljenoj jugoslovenskoj štampi, da na nju treba samo pljunuti. Kao što vidimo 
u tom pogledu se do danas ništa nije izmijenilo u pogledu kvalitete jugoslovenske 
štampe. 


On o tome 24. novembra 1939. godine obavještava u pismu svoga neimen- 
ovanog prijatelja (očigledno se radi o šapirografiranom pismu upućenom na 

određene adrese svojih prijatelja) i moli ga da sa svojim prijateljima prouči sadržaj 
izjave i "zauzme stav onakakv kakav sinu ove zemlje i dolikuje". On podsjeća da "iz 
već serviranih izjava pojedinaca i pojedinih skupina sa oba patriotsko-šovinistička 
krila ujedinjenih frakcija za podjelu vlasti u Kraljevini možemo tačno ustanoviti sa 
kakvim pretenzijama nastupa ujedinjena bratija na našu užu domovinu i kakvu joj je 
zlu sudbinu namjenila". 


U ovom slučaju Husein Ćišić poručuje, baš kao i mi danas, "da se mi Bosanci 
i Hercegovci i ovoga puta imamo pouzdati samo u se i u svoje kljuse i u odbrani 
svojih stoljetnih prava zbiti svoje redove, onako kako su nam i stari u sličnim 
zgodama činili. Mi više ne smijemo prepustiti inicijativu u našim javnim poslovima 
ljudima koji s tradicijama i istorijom naše uže Otadžbine BiH nemaju nikakve dodire. 
Pod inicijativom i direktivama izvjesnih tipova naša je zemlja u kratkom vremenskom 
razmaku (vjerovatno misleći na režim Kraljevine Jugoslavije-O.!.) proživila nedaće u 
svakom pravcu, veće nego pod tuđincima kroz stoljeća, pa zar da im inicijativu u 
našem javnom životu i dalje prepustimo". 


Husein Ćišić, kao da živi u našem vremenu, i govori našim jezikom, kada 
kaže: "Sjene naših otaca, naših djedova i pradjedova ( te sjene pradjedova njihovih 
pradjedova), koji su u odbrani svojih prava kroz vjekove znali prkositi i Istoku i 
Zapadu, od nas imperativno zahtijevaju da dokažemo svemu svijetu, da njihov 
nesalomivi duh nije u nama zamro". 


Upozorava da se ne odričemo bosanštine kao nečeg nedoličnog i 
neumjesnog, u što hoće da nas ubijede papagajskim brbljanjem brbljivci - "jer se ni 
inače starosjedioci naših pokrajina (misleći na Bosnu i Hercegovinu-O.l.) ni vodom 
ni sapunom ne mogu oprati od srodstva "dobrih Bošnjana" koji su tokom vijekova 
slavu naše domovine BiH, pronijeli na četiri strane svijeta". 


Husein Ćišić šaljući pismo prijatelju sa neobjavljenom njegovom izjavom o 
istupu ministra Bariše Smoljana poručuje: "Moje je mišljenje da se ovdje moramo 
organizovati kao Bosanci, odnosno kao bosanski autonomisti, i nikako drugačije, jer 
sam uvjeren da u tom znaku možemo okupiti pod svoj bajrak sve one sinove 
ispaćene domovine koji lične profite ne pretpostavljaju općenarodnim i koji ne mogu 
imati nikakvih ličnih računa, da lična i imovinska sigurnost sinova ove zemlje bude 
ovisna od drugih ... Uostalom i neprirodno je za svakog normalnog čovjeka da želi 
da se u njegovoj vlastitoj kući drugi više pitaju od njega. To je zacijelo, patentirani 
unikum loše shvaćenih sloboština naše hiperpartijske bagaže!" 


Husein Ćišić, poziva svoje prijatelje da mu se pridruže u ovakvom pristupu 
autonomije Bosne i Hercegovine, pa im poručuje: 


"U svakom slučaju se moramo odlučno ograditi od očitih namjera one 
vladajuće klike, koja za neke čarpetrove račune hoće da cijepa i dijeli našu 

domovinu. To pitanje bezuslovno ima biti za nas otvoreno sve dotle, dok 
postavljenom cilju ne dođemo". 


II 
Odnos Bošnjaka prema Bosni 


"Bosna Bosancima i nikako drugačije" 


Milovan Đilas je 17. januara 1946. godine na sjednici Savezne Skupštine 
Ustavotvorne skupštine FNRJ, kao zastupnik ministra za konstituantu (Edvarda 
Kardelja), govorio o prijedlozima koji su u javnoj diskusiji dati na Nacrt Ustava FNRJ, 
i između ostalog na kraju rekao: 


"Dolazilo je prijedloga sa više strana, ali je karakterističan prijedlog od jednog 
muslimana (ne kaže da je taj musliman narodni poslanik Husein Ćišić i riječ 
musliman piše malim slovom - O.I.) da bi trebalo unijeti šestu buktinju u naš državni 
grb. Prijedlog se motiviše time da su muslimani odobrili Nacrt Ustava u svim 
njegovim pojedinostima, ali da su bili nezadovoljni time što nije u državni grb ušla 
šesta buktinja kao simbol muslimanske nacionalnosti. 


Ja mislim da parlament ne može pretresati pitanje da li su muslimani 
nacionalna grupa ili nijesu jer, na kraju krajeva, da li je neko nacionalna grupa ili 
posebnost ne zavisi od rješenja Narodne skupštine, jer ona je onakva kakva jest. To 
se ljudi mogu prepirati na ovaj ili onaj način, ali ni u kom slučaju ne može se riješiti 
jednim dekretom. Ako bi se jedan takav prijedlog motivisao time da bi šestu buktinju 
trebalo unijeti kao simbol šeste federacije (valjda federalne jedinice - O.I.), on bi 
mogao da bude predmetom pretresa. Ali, pošto se stalo na stanovište da svaka 
nacionalnost dobije svoju buktinju onda u svakom slučaju mora biti samo pet 
buktinja. Time, razumije se, ja ne mislim negirati posebne crte kod muslimana koje 
danas postoje"(Zasjedanje Ustavotvorne skupštine, 29. novembra 1945. - 1. 
februara 1946., stenografske bilješke, str. 187. Beograd). 


Đilas u svome izlaganju nije naveo ko je bio taj musliman. Iz stenografa se 
također to ne vidi. U podnesenom Izvještaju Ustavotvornog odbora Skupštine 
naroda navode se članovii odbora među kojima su bila i dva muslimana Murad 
Šećeragić (vjerovatno iz Sandžaka) i Mustafa Hodža, Albanac sa Kosova. Zanimljivo 
je da nije bilo ni jednog bosanskog muslimana. Zatim se navode imena članova 
Odbora koji su učestvovali u načelnom pretresu Nacrta Ustava, u kojoj je 
učestvovao i Murad Šećeragić, ali se ne kaže o čemu je govorio. Oba doma 
Ustavotvorne skupštine izabrala su po pet poslanika radi ujednačavanja teksta i to 

šest Srba i po dva Hrvata i Slovenca, bez ijednog bosanskog muslimana. Ovo 
najbolje govori o kakvoj je ravnopravnosti između naroda riječ. 


Kasnije je u javnost "procurilo" da je Husein Ćišić bio taj musliman koji je 
tražio unošenje šeste buktinje u grb FNRJ. Navodim šire izvode iz njegovog 
ponovljenog pismenog podneska Predsjedništvu Skupštine naroda Ustavotvorne 
skupštine od 18. januara 1946. godine, jer prvi podnesak je Đilasovim izlaganjem 
bio odbačen: 


"Moj prvobitni podnesak Ministarstvo za Konstituantu iz nekih svojih razloga 
nije uzelo u obzir, pa nije ga ni postavljalo ustavotvornom odboru na uvid i ocjenu, 
što se to već Vidi iz izvještaja Ustavotvonog Odbora, kao i iz stilizacije čl. 3. projekta 
Ustava, koja je ostala kao i prije. 


Moj podnesak upućen Ministarstvu za Konstituantu glasi: 


U vezi sa nacrtom Ustava F.N.R.J., objelodanjenog u organu Komunističke 
partije Jugoslavije "Borba" od 3. XII.1945. broj 293 imam da primjetim ovo: 


"Avnoj" u svom drugom zasjedanju u Jajcu dne 29. novembra 1943. g. doneo 
je zaključke od velikog istorijskog značaja, po kojima se, na osnovu nacionalne 
ravnopravnosti Srba, Hrvata, Slovenaca, Crnogoraca i Makedonaca, teritorijalno 
područje bivše Kraljevine Jugoslavije ima podijeliti na šest Federalnih jedinica i to: 
Federativnu Srbiju, Hrvatsku, Sloveniju, Crnu Goru, Makedoniju i Bosnu i 
Hercegovinu. 


Prema ovim zaključcima Avnoja, svaka federativna jedinica sa aktom toga 
svoga opredjeljenja stekla je pravo na svoje vlastito narodno ime, samo je to pravo 
uskraćeno bosanskoj federativnoj jedinici, jedinici naime, koja je po izvjesnim 
obrazloženjima, iznimno, zasnovana na nacionalnoj ravnopravnosti Srba i Hrvata i 
tako nešto. 


Ovom, vjerovatno, slučajnom omaškom Avnoja, učenjena je grdna nepravda 
našoj užoj otadžbini Bosni, Bosni, koja po svojoj istoriji i po ulozi odigranoj u ovom 
narodno-oslobodilačkom ratu, kao i po žrtvama uloženim u ovaj rat, ima pravo na 
svoje narodno opredjeljenje, odnosno pravo na svoje narodno ime, svakako toliko, 
koliko i svaka druga gore pomenuta federativna jedinica. 


Ministarstvo za Konstituantu, pri izradi nacrta Ustava F.N.R.J. jamačno je 
računalo sa stanovištem Avnoja, izraženim u njegovim zaključcima od 29. novembra 
1943. g. pa je u osnovnim načelima Ustava, u čl. 3. četvrtoj rečenici toga člana, sa 
napisom: pet buktinja koso položenih, čiji se plameni spajaju u jedan sjajan plamen, 
simbolički izrazilo isto gledište, što je, po mom skromnom mišljenju, i nezgodno i ako 
hoćete posve nepravilno. 

Jer bosansko-hercegovačka federativna jedinica zasnovana na tzv. 
nacionalnoj ravnopravnosti Srba, Hrvata, nema nikakve garancije za svoj opstanak, 
niti može imati izgleda na miran društveni i državni život. 


Uostalom, kako u praksi izgleda ta tzv. nacionalna ravnopravnost Srba i 
Hrvata, mi smo Bosanci to već više mahova na svojoj kičmi osjetili, pa bi i suviše 
nepravično bilo, da se sa tim i takvim praksama ponovo otpočne. 


Svaka nacionalna misao uslovljava i svoje nacionalno područje svoj životni 
prostor, a kako i srpska i hrvatska nacionalna misao obuhvata i našu užu otadžbinu, 
Herceg-Bosnu, kao i svoj životni prostor, sukobi su među ovim nacijama suprotnog 
stava neizbježivi i nema načina da se pomire. Izvjesno je, međutim, da su se zbog 
suprotnog stava ovih nacija na našem terenu tokom posljednjih decenija odigravale 
skandalozne rabote, pa napokon i zločini, nepoznati u našoj bosanskoj istoriji. 


Događalo se već u svoje vrijeme, da se nađe neki modus u cilju izravnavanja 
nacionalnih sporova među Srbima i Hrvatima, ali bez zadovoljavajućih rezultata. 
Podjelom zemlje na banovine, rasparčana je bila naša uža otadžbina Bosna i 
Hercegovina, što se kaže, na varićake, a kako se pri toj podjeli nije vodilo računa ni 
o istorijskim, ni o geografskim, ni o ekonomskim razlozima, koji bi ma u kome 
pogledu pravdali te podjele, nego su te podjele diktovale samo i isključivo 
hegemonističke težnje izvjesnih vlastodržaca, razumije se, da one nisu mogle 
zadovoljiti skoro nikoga, a naročito ne one, na čiju su štetu te podjele izvedene. 


Ponovo se međutim, pokušalo sa sporazumom Maček-Cvetković udariti 
granice nacionalnim težnjama Srba i Hrvata i meta je ovog smetenjačkog 
sporazumijevanja ponovo bila naša uža otadžbina Bosna i Hercegovina. Ovaj je 
sporazum izveden po nekom vjerskom ključu i po vjerskoj pripadnosti tako, da su oni 
bosansko-hercegovački srezovi, u kojima je katolički elemenat brojno pretežniji od 
pravoslavnog elementa, jednostavno dodijeljen Mačekovoj redo-državi, a ostali su 
srezovi ostavljeni na raspoloženje i daljnju eksploataciju beogradskoj hegemonistič- 
koj klici, da s njima manipuliše, kako nađe za umjesno. Mi bosansko-hercegovački 
starosjedioci, ni kod prve ni kod druge podjele naše uže otadžbine, navodno, kao 
anacionalni elemenat nismo uopšte došli u obzir. 


Iz gornjih napomena logički proizilazi, da bosansko-hercegovačka federativna 
jedinica može da počiva na principu: Bosna Bosancima i nikako drugojačije. 


Uostalom nevjerovatno je, da ima ijednoga pravoga Bosanca, kome bi bilo 
zazorno, da se tim imenom Zove, a ako neko već hoće da se i drukčije zove, prosto 
mu bilo. 


Zato molim naslov, da u Ustavu F.N.R.J., u osnovnim načelima njegovim u 
čl.3. u četvrtoj rečenici toga člana, ispravi: mjesto pet-šest buktinja koso položenih 
itd., da bi se faktički pravdi udovoljilo. Jer apstrahujući činjenicu da u našoj užoj 

otadžbini Herceg-Bosni, po njenoj istoriji pripada puno pravo na njeno vlastito ime: 
da je ona u etničkom pogledu jedna posebna narodna cjelina među jugoslavenskim 
narodima; pa šta više, apstrahujući činjenicu, da je na oltar naše zajedničke stvari u 
ovom četverogodišnjem ratu za narodno oslobođenje pridonijela više žrtava nego 
ma koja druga zemlja na Balkanskom poluostrvu, ipak još treba iz praktičkih razloga 
staru čast povratiti, iz razloga, naime, kojima su se rukovodili naši vodeći krugovi, 
promovišući Makedoniju i Crnu Goru na čast narodnih država, s pravom na posebno 
narodno ime... 


Sve bivše beogradske vlade u Jugoslaviji, od oslobođenja i ujedinjenja, pa do 
potpunog kraha stare Jugoslavije pod fašističkom okupacijom, nastojale su, svaka 
na svoj način, da našoj užoj domovini Herceg-Bosni oduzmu njenu individualnost i 
da obesnaže svaki spomen na nekadašnju njenu samostalnost. Po intencijama 
beogradskih vlastodržaca, posve je bilo zabranjeno predavanje bosanske istorije na 
našim školama, pa šta više, imalo se odstraniti svako štivo iz školskih udžbenika, 
koje je bilo direktno, ili indirektno, potsjećalo na nekadašnju samostalnost bosansku, 
na njen individualitet, pa bilo u kome obliku, jer ta sjećanja, pa čak i insinuacije na ta 
sjećanja, nisu konverirala onoj politici, koju je vodio nacionalni Beograd. 


Okolnost, pak, da ta naša uža domovina, obzirom na mentalitet zemlje i 
naroda, stvarno, predstavlja posebnu jednu etničku cjelinu među jugoslavenskim 
narodima i da je ona u svom vjekovnom zasebnom životu stekla i svoju vlastitu 
dušu; šta više, da je i pri oslobođenju ušla u sastav ujedinjenih jugoslavenskih 
zemalja kao posebna upravna jedinica po vlastitoj volji, nije im smetalo u njihovim 
nastojanjima, jer su za ta nastojanja nalazili podršku i u jednom dijelu samih 
Bosanaca, koji po svojim nacionalnim koncepcijama nalažahu, da svojom podrškom 
čine i neko nacionalno djelo. Jer, po srpskoj nacionalnoj ideologiji, naša uža 
otadžbina Bosna i Hercegovina spada u životni prostor srpske nacije, kao i još 
mnoge druge nacionalno nepročišćene zemlje, te se zato nameće dužnost svakom 
nacionalnom Srbinu, pa ma gdje se nalazio, da nastoji, da bi se te zemlje i stvarno 
uklopile u svoj nacionalni matičnjak, kao sastavni deo njegov. Odatle sukobi i odatle 
nevolje za sve one otadžbenike koji se ponose tom i takvom nacionalnom 
ideologijom i doprinose da se na taj način proigra ugled njihove uže otadžbine 
Bosne i Hercegovine. 


Sve beogradske vlade u predratnoj Jugoslaviji bile su po svojoj ideološkoj 
sadržini srpske, odnosno - srbijanske vlade, pa ukoliko su ponekada po obliku imale 
i drugi izgled, u stvari su reprezentirale srpsku nacionalnu ideologiju. Zato im je 
bosanska individualnost bila trn u oku, a riječi: Bosanac i bosanština, skoro isto što i 
pravo svetogrđe. 

Da bi tim, kako oni misle egzotičnim nazivima zadali smrtni udarac, odredb- 
ama su temeljnog zakona naše države podijelili našu užu otadžbinu na izvjesne 
administrativne jedinice i te jedinice direktno vezali za centralnu upravu u Beogradu. 


Nama Bosancima, kao nesumljivom izdanku onih starih Bošnjaka ostavili su 
pravo, da se zovemo Muslimanima s prozirnom tendencijom, da nam u znaku toga, 
u svim danim zgodama, ospore pravo riječi u nacionalnim i državno-pravnim 
pitanjima uopšte, a napose u nacionalnim i državno-pravnim pitanjima naše uže 
otadžbine Bosne i Hercegovine. 


Ta se tendencija beogradskih vlada jasno očitovala prilikom podjele naše šire 
i uže otadžbine na banovine u šestojanuarskom režimu, a još jasnije se očitovala 
prigodom onog državničkog pakta, ili pravije onog političkog furtimaškog šišmarša 
Maček-Cvetković, po kome je naša otadžbina rasparčana, po nekom vjerskom 
ključu, i po vjerskoj pripadnosti. Mi ni kod prvog ni kod potonjeg slučaja podjele naše 
zemlje nijesmo došli u obzir, jer navodno, kao anacionalan elemenat, nijesmo imali 
tu šta da kažemo. 


Uostalom, beogradski vlastodršci tih svojih osnova u pogledu naše otadžbine 
nijesu ni najmanje skrivali ni za vrijeme tzv. parlamentarnog režima u nekadašnjoj 
našoj državi, ali kada je ovaj režim, oktroisanog Ustavom od 1931. g. zamijenjen sa 
tzv. ustavnim režimom, u kome je režimu uzeto pravo odbrane svim nepoćudnim 
elementima u zemlji, odnosno u kome su bile zabranjene sve stranke sa vjerskim, 
plemenskim i regionalnim obilježjem, beogradski su vlastodršci u svojim osnovama 
postali suviše bezobzirni te se nijesu zadovoljavali sa prostim manipulisanjem po 
pitanju administrativnog pomjeravanja granica u izvjesnim regionima i pokrajinama, 
nego su uzimali pod tisak sve što ne valja i što im je nepoćudno. Jednom rječju 
našom se užom otadžbinom upravljalo kao sa kakvom kolonijom, a sa nama kao sa 
urođenicima te kolonije. 


Nama se sada, u novoj oslobodilačkoj eri, sugerira da kažemo, da je naša 
uža otadžbina ravnopravna sa ostalim federativnim jedinicama u Jugoslaviji, a mi 
Bosanci, opet sa ostalim narodima u Jugoslaviji, a eto nam ni sada nije dozvoljeno 
ni to, da se pravim imenom svojim zovemo. Na pr. ako neko od nas u ličnu listu 
ubilježi da je Bosanac, službujući činovnik ima zadatak, da ga urazumi, da te 
narodnosti nema i da tu narodnost Avnoj nije priznao; ako se neko ubilježi kao 
Jugoslaven, opet ima da primi sličnu lekciju, jer je navodno, to kolektivni naziv za 
sve Jugoslavenske narode; a kada se po nevolji kaže da je musliman, onda to 
pasira, valjda zato, što je to kolektivni naziv za muslimane razbacane na pet 
kontinenata, koji pripadaju svim mogućim narodima čovječijeg roda. 


S ovim naravno, ne mislim reći, da se Avnoj pri donošenju svojih zaključaka u 
Jajcu 1943. g. rukovodio istim mislima, kojima se u svoje vrijeme, rukovodio 

nacionalni Beograd u svojim osnovama, u pogledu naše uže otadžbine Bosne i 
Hercegovine, ali je činjenica da nas i - sada, u narodnosnom pogledu, pored Srba i 
Hrvata, službeno titulira Muslimanima, što je za nas grdno poniženje, a jamačno ne 
služi na čast ni onima, koji nam to serviraju. 


Naš muslimanski elemenat u Bosni i Hercegovini nije neopredijeljen u 
narodnosnom pogledu, kako to neki hoće da kažu, on je veoma svjestan svoga 
slavenskog porijekla, on po svojim tradicijama i svojoj istoriji, po svojim pjesmama i 
pričama jednako dolazi do duhovnog ubjeđenja, da se on može zvati onako, kako su 
se i njegovi pradjedovi zvali kao nesumljivi izdanak onih starih Bošnjaka i 
Kulenova... 


Zato, eto, nacionalistička propaganda, srpska i hrvatska, pored sveg svoga 
intenzivnog rada u tome smjeru nije do sada uspjela da kod njega poluči ma kakav 
uspjeh, a nema nikakva izgleda da će to ubuduće polučiti, jer on vrlo dobro znade, 
ko je i odakle je. 


Zato pri završetku ovoga svoga podneska apelujem na sve narodne poslanike 
u Skupštini, da uvaže moje napomene i da se solidarišu sa mojim prijedlogom: da se 
u čl. 3. četvrtoj rečenici toga člana Ustava umetne: mjesto pet-šest buktinja koso 
položenih itd. da bi se sa svim konzekvencijama, koje iz toga proizlaze, faktički 
pravdi udovoljilo". Narodni poslanik H. Ćišić, Beograd 18. januara 1946. 


Husein Ćišić zbog neusvajanja prijedloga nije glasao protiv Ustava FNRJ, u 
stenogramu nema potvrde za to. Naime, prema stenogramu, Ustav je na kraju 
donesen bez i jednog glasa protiv (str. 851), a glasalo se na prozivku svakog 
poslanika poimenično. Kada je u grb unešena i šesta buktinja 1963. godine tada su 
umjesto nacija bile predstavljene republike, i tada da bi se muslimanima izbjeglo 
dozvoliti nacionalno historijsko opredjeljenje Bošnjak u kome su prepoznavali svoj 
pravi identitet. 


lako su za vrijeme rata komunisti tolerirali nacionalnu zasebnost muslimana i 
u svojim proglasima ih pozivali u borbu, pisali su musliman sa veliko "M", pred kraj 
rata kada je pobjeda bila izvjesna, ponovo su počeli negirati nacionalnu posebnost 
muslimana. Čolaković, doajen bosanskih komunista o tome je imao decidan stav: 


"U Bosni i Hercegovini, kao što je poznato, žive dvije nacije: Srbi i Hrvati, i 
muslimani koji su nesumljivo slovenske rase. Njima će se dati mogućnost da se 
mirnim, evolutivnim putem, nacionalno opredijele" ("Oslobođenje", 9.IV 1945, str.2.). 
Ovo je bilo političko stajalište Rodoljuba Čolakovića, prvog predsjednika bosanske 
vlade konstituirane aprila 1945., što je bilo i zvanično stanovište tadašnje KPJ i 
njenih vođa Milovana Đilasa, Moše Pijade i drugih. 

ZAKLJUČAK 


Kao što se vidi iz priloženog, odnos bosanskih Srba i bosanskih Hrvata nije se 
ništa izmijenio, ako nije postao i rigidniji, u odnosu na Bosnu i Hercegovinu. Oba 
naroda preferiraju Srbiju odnosno Hrvatsku u odnosu na Bosnu i Hercegovinu. To je 
dakle njihova historijska konstanta. Bosna je u ličnosti čestitog i visoko moralnog 
Huseina Ćišića još tada imala svoga uspješnog branitelja. Danas su Bošnjaci i 
domoljubivi bosanski Srbi i bosanski Hrvati postali dostojni sljedbenici političke misli i 
ideje Huseina Ćišića o identitetu i integritetu Bosne i njenih Bosanaca. To su 
pokazali i svojim otporom agresiji na Bosnu i Hercegovinu, kada su za svoju 
domovinu bili spremni dati najvrijednije što su imali - svoj život, i davali su ga. 

SRBI I HRVATI U BOSNI NA HISTORIJSKOM RASKRŠĆU 


Perspektive trajnog mira u Bosni i Hercegovini nisu ružičaste"). Razlog tome je 
što Amerika, a ni druge zapadne zemlje sa Rusijom ne dozvoljavaju da vojno budu 
poraženi fašizam i nacionalšovinizam i time pobijede one bosanske snage koje su 
za multinacionalnu, multikulturnu i multikonfesionalnu Bosnu i Hercegovinu. Te 
snage nalaze se samo u Armiji RBiH koja jedina ima multinacionalni sastav. HVO, 
koji se nalazi pod komandom HV, i srpsko-crnogorski agresor, koji podržava 
paravojne formacije bosanskih Srba, protiv su multinacionalne Bosne. Oni su za 
podjelu Bosne po etničkim granicama i za pripajanje teritorija koje politički i vojno 
kontroliraju tzv. Jugoslaviji i Hrvatskoj. 


lako je Hrvatska među prvim zemljama koje su priznale Bosnu i Hercegovina, 
čime se često pohvali, od početka srpsko-crnogorske agresije nije prestala misliti i 
praktično raditi na tome da anektira dio bosanske zemlje. To njen predsjednik i ne 
krije i javno je o tome govorio na predizbornom mitingu u Zagrebu. Današnje 
ponašanje Hrvatske prema Bosni pokazuje da je izjašnjavanje bosanskih Hrvata na 
referendumu za nezavisnu BiH, zvanična hrvatska politika izmanipulirala tako što je 
time spriječila da cijela Bosna ne pripadne Srbiji, jer bi izjašnjavanje manje od 50 
posto biračkog tijela na referendumu spriječilo Bosnu da ostvari svoju nezavisnost. 
Time je brzo međunarodno priznanje BiH od strane Hrvatske, što je bio logičan 
potez nakon što je BiH međunarodnopravno priznata, ispalo licemjerno. Hrvatska je i 
pored diplomatskog priznanja Bosne htjela iskoristiti srpsko-crnogorsku agresiju i za 
sebe osigurati one krajeve BiH koji su naseljeni Hrvatima, što ne znači da su oni, 
izuzev, u zapadnodnoj Hercegovini, bilo gdje drugo predstavljali apsolutnu većinu 
stanovništva. Kada je vidjela da to Srbi sami neće moći ostvariti, pritekla im je u 
pomoć mučkim napadom 1993. godine na Bošnjake, svoje dojučerašnje saveznike u 
ratu u Hrvatskoj i u otporu srpsko-crnogorskoj agresiji, u krajevima naseljenim 
Hrvatima i Bošnjacima u Bosni i Hercegovini. 


HDZ Bosne i Hercegovine u svemu se ponaša kao isturena filijala HDZ 
Hrvatske. U odnosu na Bosnu i Hercegovinu provodi njegovu imperijalnu politiku i 
igra ulogu hrvatskog trojanskog konja u Bosni. Američkim posmatračima, koji su 
nedavno boravili u Tuzli, predstavnici lokalnog HDZ su rekli da oni žele podjelu 
Bosne po Cvetković - Mačekovom modelu i "pripajanje hrvatskih područja Republici 
Hrvatskoj". O takvim namjerama Beograda i Pala s teritorijama koje oni kontroliraju 
sve je poznato. To je u njihovoj političkoj platformi za pregovore već sadržano. 


9 Oslobođenje", 7.11.1995. 

Ako se sporazumi o osnovnim principima iz Ženeve i Njujorka (od 8. i 26. 
septembra 1995.) posmatraju u takvom političkom kontekstu i odnosu političkih i 
vojnih snaga, onda se ne vidi koje su to političke i vojne snage unutar srpskog i 
hrvatskog naroda u Bosni u stanju da ove političke i ustavne principe oživotvore u 
korist multinacionalne Bosne. 


Dok su Bošnjaci politički i vojno porazili fašiste i separatiste iz reda 
bošnjačkog naroda, dotle bosanski Srbi i bosanski Hrvati još nijesu uspjeli da u 
svom nacionalnom korpusu postignu jedinstveno mišljenje o ovom pitanju, a o 
vojnom suprotstavljanju svojim separatistima nije bilo ni pokušaja, ako se izuzmu 
njihovi sunarodnici u redovima Armije RBiH. Političko suprotstavljanje Srba i Hrvata, 
okupljenih u HNV i SGV, nije ubijedilo međunarodnu zajednicu da ih uzme za svoje 
sugovornike namjesto separatista. Nedovoljnost bosanskosrpskog i bosanskohrvat- 
skog otpora velikodržavnim idejama Srbije i Hrvatske u Bosni i Hercegovini je 
najslabija uporišna tačka za uspostavu trajnog mira u Bosni. Otuda i nevjerica da će 
to osigurati ikakav politički sporazum, eventualno, postignut u Dejtonu. 


Trajan mir u Bosni i Hercegovini nije moguće postići sve dotle dok se većina 
bosanskih Srba i bosanskih Hrvata politički ne emancipiraju od velikodržavne 
politike Srbije, Crne Gore i Hrvatske prema Bosni i Hercegovini. Činjenica da se te 
politike do danas nisu oslobodili, najozbiljniji je razlog zbog čega se nema povjeranja 
ni u osnovne principe iz Ženeve i Njujorka da će biti ostvareni ni u slučaju da budu 
ugrađeni u mirovni sporazum za Bosnu i Hercegovinu. Ma kako oni bili dobro 
sročeni i verbalno politički podržani, bez političke volje većine bosanskih Srba i 
bosanskih Hrvata da se i vojno suprotstave hegemoniji Srbije i Hrvatske prema 
njihovoj domovini Bosni i Hercegovini nije moguće postizanje trajnog mira u Bosni. 


Bosanski Srbi i bosanski Hrvati nalaze se na historijskoj raskrsnici svoga 
političkog i državno-pravnog opredjeljenja: gdje će ostvarivati svoje državno pravo. 
U Srbiji i Hrvatskoj, i time u Bosni postati nacionalna manjina, ili u Bosni i 
Hercegovini kao jednakopravni narodi zajedno sa Bošnjacima. Nema naroda u 
svijetu koji svoje državno pravo ostvaruje u dvije države, pa to neće moći ni Srbi ni 
Hrvati. Politička dogma i mit da je Bosna hrvatska odnosno srpska, više ne prolazi ni 
kod njihovih najodanijih političkih mentora ni na Zapadu ni na Istoku. 


Ukoliko nastave slijediti velikodržavnu politiku Srbije i Hrvatske prema Bosni i 
Hercegovini, i dalje prisvajajući je samo za sebe, i u većem broju postajati njihovi 
državljani, protekom vremena, sami sebe će u Bosni politički marginalizirati, 
opterećeni sviješću da su pod brižnim skutima ovih dviju stranih država i time sami 
sebe svesti na njihovu dijasporu (nacionalnu manjinu). 


U Evropi, u kojoj su sve države nastale kao nacionalne države, u tom slučaju 
će Bosna i Hercegovina sve više postajati nacionalna država (poput Svicarske i 

Belgije), Bosanaca pripadnika sve tri kulture i konfesije koje su danas dominantne u 
Bosni i Hercegovini. U tom slučaju Bosna i Hercegovina će izgubiti svojstvo multin- 
acionalne države, a zadržati i dalje svojstva multikulturne i multikonfesionalne 
zajednice kao i sve druge zemlje Evrope. 


Dokle god u Bosni i Hercegovini ne budu politički poražene velikodržavne 
ideje Srbije i Hrvatske među bosanskim Srbima i bosanskim Hrvatima, Bosna i 
Hercegovina će ostati politički trusno područje s povremenim većim ili manjim vojnim 
aktivnostima. Međutim, ti potresi neće više moći dovesti u pitanje opstanak države 
Bosne i Hercegovine, s obzirom na njeno međunarodnopravno priznanje kao 
suverene države i da nju danas, za razliku od posljednjih petsto godina, ima ko da 
brani. I ova današnja agresija na nju, ma koliko da je bila krvava i zatekla njen 
najbrojniji narod nepripremljen za rat, završit će se jačanjem državno-pravnog i 
međunarodnopravnog položaja Bosne i Hercegovine. Još više ojačana moralnim 
načelima za koja se borila, i što nije nevažno, izaći će iz agresije samoosviješćena o 
svom hiljadugodišnjem kulturnom i državno-pravnom identitetu. 


Sve nametnute, eventualne, etničke podjele tipa tzv. republike srpske, u 
uslovima mira, završit će u njihovoj getoizaciji, bez perspektive za ikakav ozbiljan 
politički, kulturni i ekonomski razvitak. 


Ne treba zaboraviti da je međunarodna zajednica, u političkoj krizi na 
prostorima bivše Jugoslavije, "dozvolila", žmireći na jedno oko, proces nacionalne 
homogenizacije pod firmom "humanog" preseljavanja čitavih naroda, što je poprimilo 
kataklizmatičke razmjere. Vjerovatno iz razloga da se konačno Balkan priključi 
Evropi nacionalnih država i time izvrši njegova evropeizacija dok on nije izvršio 
balkanizaciju Evrope. 


Kada uz saglasnost međunarodne zajednice Srbija i Hrvatska nisu uspjele 
uništiti Bosnu i Bošnjake i definitivno je podijeliti između sebe, Srbija i Hrvatska su 
se odjednom počele zadovoljavati i time što će "svi Srbi živjeti u jednoj državi, Srbiji" 
a "svi Hrvati u jednoj državi, Hrvatskoj". Srbija nije uputila ni kurtoazni protest zbog 
egzodusa Srba iz Kninske krajine, niti je to učinila Hrvatska kada je Srbija progonila 
Hrvate iz Beograda, Srema i Vojvodine. 


Slično se može dogoditi i sa Srbima i Hrvatima u Bosni i Hercegovini, ukoliko 
Srbija i Hrvatska ne isposluju u međunarodnom sporazumu za Bosnu i Hercegovinu 
svoj dio Bosne koji će anektirati u svoj sastav. Naime, one za Srbe i Hrvate nisu 
zainteresirane da ih u Bosni zadrže, ako se neće pomoću njih teritorijalno okoristiti. 
Naprotiv, bit će zainteresirane da se Srbi i Hrvati presele u Srbiju, odnosno Hrvatsku 
i da njima nasele prazan prostor nastao etničkim čišćenjima u svojim zemljama. Zar 
nisu Srbiju i Hrvatsku već naselile desetine hiljada Srba odnosno Hrvata iz Bosne i 
Hercegovine. Taj se proces još više podstiče masovnom dodjelom hrvatskog i 

jugoslavenskog državljanstva i dodjelom tuđih kuća, imanja i stanova u etnički 
očišćenim mjestima. 

Jedan površan popis stanovništva u Bosni i Hercegovini bi pokazao da se broj 
Srba i Hrvata u Bosni skoro prepolovio zahvaljujući takvoj politici ovih dviju država. 
To nisu, dakle, samo posljedice rata, već svjesna politika naših susjeda da sa svojim 
sunarodnicima iz Bosne i Hercegovine bitno poboljšaju nacionalnu strukturu 
stanovništva svojih država. A šta je to drugo nego homogenizacija nacija, zakašnjeli 
završetak procesa stvaranja nacionalno homogenih država na Balkanu. Ovaj proces 
bit će okončan definitivnim određivanjem sudbine Mađara u Vojvodini, Bošnjaka u 
Sandžaku i Albanaca na Kosovu. Dakle, nije isključeno, da će to biti riješeno novim 
ratom, ukoliko ne dođe do mirnog političkog rješenja. 


Što se tiče Bosne i Hercegovine, međunarodna zajednica se već opredijelila 
da očuva ovu državu u njenim međunarodnopravno priznatim granicama kao 
multinacionalnu zajednicu. Ostaje još samo da se na kraju vidi koliko će u ovoj 
pretumbaciji naroda, u njoj ostati njenih Srba i Hrvata koji žele u Bosni da ostvaruju 
svoje državno pravo zajedno sa Bošnjacima. Mirovni pregovori koji su u toku treba 
da odgovore na neka od ovih pitanja. 

POBJEDA BOSNE 


Nedavno je jedan borac" sa nadimkom Brzi iz 303. brigade novinaru 
"Oslobođenja" 12.12.1995. Šefki Hodžiću, ispričao svoju priču: "Ja sam iz Prijedora. 
Četnici su mi zaklali oca, majku, četiri brata i četiri sestre. Jednu sestru su mi na 
moje oči silovali, na moje oči zaklali, na moje oči ispekli na ražnju i onda me natjerali 
da jedem njeno meso. Mene su uhapsili i pet mjeseci sam proveo u logorima 
Manjača, Omarska, Keraterm. Pred oslobađanje, rasporili su mi stomak i dvadese- 
tak čikova stavili unutra, a onda žicom zavezali stomak. Ljekari koji su vadili čikove 
iz mene, nisu vjerovali da ću preživjeti". Brzi je jedini preživio u obitelji i iznio nam 
svoje svjedočenje. Koliko u ovom ratu je stradalo obitelji iza kojih niko nije ostao Živ i 
ostali smo bez svjedoka o njihovom stradanju. 


Poslije parafiranja Općeg okvirnog sporazuma za mir u Bosni i Hercegovini od 
21. novembra 1995. godine, mnogo me je prijatelja pitalo šta mislim o Dejtonskom 
sporazumu. Njih je zbunjivala činjenica, koja se nije mogla jasno vidjeti u tom 
sporazumu, što u njemu ne vide pobjednika. Naime, Sporazum je tako sačinjen da 
ni jedna strana za sebe ne može reći da je pobjednik, a da se svaka, iz više razloga, 
može smatrati gubitnikom: bosanski Hrvati zbog Posavine, bosanski Srbi zbog 
Sarajeva, a Bošnjaci zbog etabiliranja srpskog entiteta i Podrinja u kome su bili u 
apsolutnoj većini prije rata. Ljudi su valjda navikli da se u svakom mirovnom 
sporazumu do sada u historiji znalo ko je pobjednik, a ko je pobijeđeni. Odgovorio 
sam im da je pobjednik Bosna. 


Zaista se iz slova ovog sporazuma ne može zaključiti eksplicitno da je neka 
od "strana u sukobu", kako mirovni medijatori vole da nazovu srpsko-crnogorsku 
agresiju na Bosnu i Hercegovinu, pobjednik ili pobijeđena. Jednostavno rečeno, 
stekle su se neke povoljne političke okolnosti u međunarodnoj zajednici, koje ovaj 
put neću analizirati, što su dovele do konsenzusa među velesilama da se rat u Bosni 
i Hercegovini okonča na način na koji je to dogovoreno Dejtonskim sporazumom. 


Onome ko promišlja na način da iz svakog mirovnog sporazuma mora proizići 
pobjednik i pobijeđeni, nije lahko da u ovom sporazumu to pronađe. Sporazum liči 
na enigminu skrivalicu u kojoj se ne mogu raspoznati linije koje prikazuju pobjednika 
od onih koje prikazuju gubitnika. To nije lahko, da se u tome snađu, ni onim 
političkim analitičarima koji rat u Bosni procjenjuju sa stanovišta međunarodnog 
prava i usvojenih međunarodnih političkih principa kojim se reguliraju odnosi između 
država. U kojima je definirana agresija i obaveza međunarodne zajednice da 


') Oslobođenje", 14.12.1995. 

pomogne napadnutoj državi. To nije lahko ni teoretičarima države i prava koji ne 
znaju, u koji danas poznati teorijsko-pravni model država da smjeste ustavno 
rješenje za Bosnu i Hercegovinu dato u ovom sporazumu. 


Odgovor na ove gore postavljene nedoumice i dileme, naći ćemo u činjenici, 
da su u slučaju Bosne i Hercegovine za ove četiri godine isprobane sve dosad 
poznate državno-pravne teorije, a da ne govorimo o mnoštvu ponuđenih voluntar- 
ističkih rješenja od pojedinih opskurnih međunarodnih posrednika za iznalaženje 
političkog rješenja za Bosnu i Hercegovinu. Koliko je odgovornih ljudi i državnika 
uplelo svoje prste u slučaj Bosne, najbolje potvrđuje činjenica da su na praktičnom 
ispitu u Bosni pale sve relevantne međunarodne organizacije uspostavljene 
posljednjih sedamdeset godina u Evropi i Svijetu, od UN do Crvenog križa. Za ove 
četiri godine rata u Bosni, pod nogama fašističkih zlikovaca sa Balkana uz 
blagonaklonost međunarodne zajednice, nalazile su se sve povelje, deklaracije i 
konvencije kojim se štiti međunarodno humanitarno pravo, od one o američkoj 
nezavisnosti, preko deklaracije francuskih revolucionara, do onih najnovijih koje su 
donijele UN. 


Naspram svih ovih mračnih sila bila je Bosna i Hercegovina, zemlja 
prepoznatljivog hiljadugodišnjeg političkog i duhovnog identiteta koja se nije dala 
razrušiti ni obezličiti ni u Osmanskom, ni u Austrougarskom Carstvu, a ni u Kraljevini 
Jugoslaviji. Bosna je u narodnooslobodilačkom ratu (1941-1945) povratila svoj 
prepoznatljiv historijski lik i sa raspadom Titove Jugoslavije, 1992. ušla kao 
nezavisna i suverena država u svjetsku zajednicu država i naroda. 


Za ove četiri godine protiv Bosne i Hercegovine bili su svi najznačajniji činioci 
koji su mogli presudno utjecati na njenu sudbinu: srpsko i hrvatsko velikodržavlje 
koje je davilo Bosnu sa sve četiri njene strane, kao i njihovi moćni inozemni 
saveznici. Nasuprot njima, Bosna je imala samo sebe sa svojim hrabrim narodom 
svih nacionalnosti i religija i naklonost svjetskog javnog mišljenja. Formalno-pravno 
na strani Bosne su bile i međunarodne organizacije, ali ne zbog Bosne, već zbog 
sebe, jer nisu mogle formalno donositi sijaset rezolucija protiv Bosne, ali su te 
rezolucije, ma koliko bile povoljne za Bosnu, ostavljali bez djelotvornog 
instrumentarija za njihovo provođenje, zbog čega su one bile od nedovoljne 
praktične pomoći Bosni za njenu odbranu. 


Za Bosnu je bio pripremljen pakleni plan njenih susjeda i crne internacionale 
da je podijele između sebe i da politički zauvijek nestane kao samostalna država sa 
ovih prostora. Ono što se desilo obitelji našeg borca Brzog iz njegove priče, ono što 
se desilo Srebrenici i Žepi, ono što se desilo Posavini i Podrinju, bilo je sve ove četiri 
godine namijenjeno da se desi cijeloj Bosni i Hercegovini. Nažalost, nastradale 
članove obitelji i cijele obitelji niko ne može vratiti njihovim najbližim. Ali vratit će se 
izbjegli i raseljeni u Bosnu. 

U Bosni su ostali Srebrenica i Žepa, Posavina i Podrinje. Ovim mirovnim 
sporazumom, koji će danas (14.12.1995.) biti potpisan u Parizu, Bosna i 
Hercegovina je ostala suverena i nezavisna država sa svojim najvišim državnim 
organima i svojom monetom, u međunarodno-pravno priznatim granicama. Dakle, 
ipak se pobjednik zna, to je država Bosna i Hercegovina, samim svojim opstankom, 
s obzirom da joj je bilo namijenjeno da nestane. A znaju se i pobijeđeni. To su 
srbijansko i hrvatsko velikodržavlje, to je ono što se već danas zna, a ko su drugi, 
neka se sami prepoznaju, ima ih mnogo. 


Završit ću ovo kazivanje riječima našeg borca BrzZog, koji na kraju svoje priče 
kaže: "... teško mi je kad nema borbe, zato što nikog nemam osim - borbe"! 

Imaš junače, imaš svoju državu Bosnu. Ona je rezultat te krvave borbe. Tvoja 
obitelj je stradala da bi bez nje lakše osvojili Bosnu. Nisu uspjeli zahvaljujući tvojoj 
borbi i borbi tvojih drugova. Ti si pobjednik, Bosna je pobjednik. Treba ti pomoći i 
mnogim nama, da u miru Bosne naučimo uživati tu pobjedu, svoju Bosnu. 

BOSANSKI MIR 


Mirovnim sporazumom" potpisanim u Parizu 14.decembra 1995. /na koji su 
parafi dati u Daytonu, 21. novembra 1995./ nije trajno riješeno ni jedno krucijalno 
pitanje zbog kojeg je rat nastao i izazvao katastrofalne razmjere stradanja države i 
naroda Bosne i Hercegovine. Razlog tome je što je međunarodna zajednica pošla 
od pogrešne metodološke pretpostavke da su u međusobnom sukobu njena tri 
naroda i nije željela pobjednika i pobijeđenog u tom ratu. Promjenu takvog stava 
međunarodne zajednice nije mogla da izmijeni ni činjenica da su pregovarači bili, ne 
predstavnici tri bosanska naroda, već šefovi država Bosne i Hercegovine, Hrvatske i 
SR Jugoslavije. A da paradoks bude veći, bosanske Srbe nije predstavljao šef 
bosanske države, već šef jedne strane države, po njihovom ovlašćenju. Kao 
svjedoci sporazum su potpisali brojni međunarodni mirovni posrednici. 


Historija nije zabilježila manju zemlju, a sa toliko međunarodnih mirovnih 
posrednika koji su joj pripremali opijelo, niti veći broj potpisnika na jednom 
dokumentu o miru, a sa tako nestabilnim i neizvjesnim mirom. Ovdje se ostvarila 
ona narodna izreka: "Gdje je puno baba kilavo dijete". 


Od početka rata u Bosni međunarodna zajednica nije bila jedinstvena u 
dijagnozi sukoba, niti u predlaganju terapije za okončanje toga sukoba. 
Karakteristično za ponašanje međunarodne zajednice u Bosni od početka sukoba 
jeste: prvo, njeno odstupanje od principa i pravila međunarodnog prava u rješavanju 
bosanske političke krize, drugo, pristajanje međunarodne zajednice da teroristima 
prizna legitimitet pregovarača. 


Posljedice toga za Bosnu i Hercegovinu bile su katastrofalne u ljudskim 
žrtvama i razaranju ekonomske supstance zemlje, a za međunarodnu zajednicu 
doticanje tla niskog kredibiliteta i autentičnosti svih međunarodnih organizacija 
uključenih u rješavanje bosanske krize i padom javnog morala njenih najviđenijih 
funkcionera. Jasnije, nego ikada, otkrivena je istina da Svijetom ne upravljaju 
međunarodne organizacije, već da su one tu da pred svjetskom javnošću legitimiraju 
interese pet stalnih članica Savjeta sigurnosti, koje su stvarni upravljači Svijetom i 
sudbine milijardi ljudi. 

Od tako uređene međunarodne zajednice Bosna nije ni mogla očekivati 
više. Naša tragedija time je bila veća što to u početku sukoba nismo znali. Sada 
znamo da su u Bosni i na prostoru bivše Jugoslavije sudareni interesi ovih pet 


9 Oslobođenje", 26.1.1996. godine 

zemalja stalnih članica Savjeta sigurnosti UN. Zato Mirovni sporazum za Bosnu i 
Hercegovinu treba razumijeti kao politički kompromis među tom petoricom velikih. 
Zato su pitanja što su bila u igri cijelo vrijeme ostala neriješena i dalje otvorena za 
njihove različite kombinacije u budućnosti. 


Međutim, ne može se reći da ovim sporazumom nije data šansa trima 
bosanskim narodima, pod uslovom da su autonomni u odlučivanju, da u miru, 
političkim, a ne vojnim sredstvima, pokušaju naći ono što te narode međusobno 
povezuje, i da na tome u budućnosti grade svoj zajednički život u zajedničkoj 
domovini Bosni i Hercegovini; da pitanja u kojima se razilaze i imaju drukčije 
mišljenje, ne usaglašavaju ratom, već kroz mehanizme političkog pluralizma i 
parlamentarne demokratije, koji su danas opće prihvaćeni u civiliziranom svijetu kao 
metod usaglašavanja i donošenja zajedničkih odluka. 


U tom smislu Mirovni sporazum je garantiranjem teritorijalnog integriteta, 
državnog suvereniteta i međunarodnopravnog kontinuiteta Bosne i Hercegovine, 
dao jasne poruke, da se neće dozvoliti nestanak države Bosne i Hercegovine i 
teritorijalno proširenje Srbije i Hrvatske na njen račun, sa očuvanjem njene centralne 
vlade koja može Bosnu predstavljati u odnosima s drugim državama i U 
međunarodnim organizacijama. 


No, i pored toga bosanski mir nije izvjestan. Njegova neizvjesnost proizilazi 
iz samih odredaba Mirovnog sporazuma koji ništa trajno ne garantuje. Za 
neispunjeno nema efikasnih sankcija koje bi djelovale po automatizmu ugrađenom u 
samom mirovnom sporazumu. Zato ovaj sporazum u svom vojnom dijelu prije liči na 
jednogodišnje primirje iznuđeno predstojećim izborima u Americi, ili za predstojeće 
odmjeravanje političkih snaga na predsjedničkim izborima u Rusiji. Razdvajanje 
oružanih snaga na linijama razgraničenja bit će štićeno do decembra 1996. godine 
snagama IFOR-a. Pošto Mirovni sporazum nije prihvatila samozvana Narodna 
skupština paljanskog režima, nije isključeno da će se poslije odlaska IFOR-a stvari 
vratiti na početak. 


Skupština Republike Bosne i Hercegovine, da bi osigurala integritet, državni 
suverenitet i međunarodnopravni kontinuitet na cijelom prostoru zemlje, donijela je, 
dan prije potpisivanja Mirovnog sporazuma u Parizu, Ustavni zakon kojim se država 
obavezuje vratiti važenje ustava Republike Bosne i Hercegovine, ukoliko sporazum 
o miru ne bude sproveden u svim svojim elementima. 


Koji su to elementi Mirovnog sporazuma od kojih zavisi bosanski mir poslije 
odlaska IFORA iz Bosne i Hercegovine, čiji temelji treba da budu uspostavljeni u 
vrijeme boravka IFORA u našoj zemlji: to je prije svega uspostavljanje ravnoteže u 
naoružanju; povratak više od milion prognanih i raseljenih lica u zemlju; povratak 
više od milion ljudi svojim kućama raseljenih unutar BiH; privođenje osumnjičenih za 

ratne zločine sudu pravde; sprovođenje demokratskih izbora za općinske, 
kantonalne, entitetske i državne organe Bosne i Hercegovine; uspostavljanje i 
djelovanje ombudsmena i Doma za ljudska prava; osnivanje javnih korporacija i 
regionalna stabilizacija uspostavljanjem kontrole naoružanja Bosne i Hercegovine, 
Hrvatske i SR Jugoslavije. 


Prema Mirovnom sporazumu automatska upotreba sile za koju nije 
potrebno tražiti prethodnu saglasnost predviđena je u slučaju nepovlačenja sa linije 
razgraničenja i nepovlačenja teškog naoružanja, kao i neposrednog napada na 
IFOR. Ekonomske sankcije su predviđene zbog nekooperativnosti pojedinih strana u 
sprovođenju ostalih elemenata Mirovnog sporazuma, što je nedovoljno za potpuno 
sprovođenje mirovnog sporazuma. Ovo tim prije što su pokretači rata u Bosni i 
Hercegovini bili spremni da jedu korijenje ukoliko ih međunarodna zajednica 
ekonomskim sankcijama pokuša spriječiti u njihovim namjerama. Ove ekonomske 
sankcije neće djelovati automatski po sili samog Mirovnog sporazuma, već će se u 
svakom konkretnom slučaju odlučivati naknadno, da li će biti primjenjene ili ne. 


Dakle, sprovođenje odredaba Mirovnog sporazuma prepušteno je skoro u 
svemu dobroj političkoj volji ljudi, bez mehanizama prinude koji bi automatski 
djelovali na stranu koja ih ne sprovodi. A kojih ljudi? Onih istih koji su u sve četiri 
godine rata svjesno nastojali da u sebi pogaze sve ono što je U njima bilo ljudsko. 
Jer ljudstvo se dokazuje u toleranciji spram drugog i drukčijeg. A oni su uništavali 
sve što nije njihovo. Kako će terorista moći sprovesti mirovni sporazum, ako će on 
njegovim sprovođenjem morati sebe dovesti na optuženičku klupu za izvršene ratne 
zločine. 


Odatle zaključak da je najslabija strana Mirovnog sporazuma sa stanovišta 
njegovog provođenja na terenu upravo u tome što on nije eliminirao iz aktuelne 
vlasti, prije održavanja izbora, sve one za koje ima dokaza da su počinili ratne 
zločine. Ma koliko izgledalo da je međunarodni tužilac Goldston odlučan u svojim 
namjerama da ratne zločince dovede na optuženičku klupu, ne mogu se oteti utisku 
da je i on sam i Međunarodni sud za ratne zločine već dobro instrumentaliziran u 
funkciji politike koju međunarodna zajednica vodi u Bosni i Hercegovini. To se 
najbolje može vidjeti prema vremenu kada su saopćavane optužnice protiv glavnih 
osumnjičenih za ratne zločine, kao i odugovlačenju da se izreknu prve presude, i da 
budu saopćene nove optužnice. 


Nedopustivo je što međunarodna zajednica provođenje odredaba mirovnog 
sporazuma prepušta istim onim ljudima koji su odgovorni za agresiju i genocid u 
Bosni i Hercegovini, kao i prononsiranim ratnim zločincima, koji se slobodno šetaju 
po balkanskim i zapadnoevropskim metropolama, igrajući lažnu ulogu mirotvoraca. 

POVRATAK IZBJEGLIH | RASELJENIH BOSANACA 


Kao što je poznato jedan od ciljeva agresije na Bosnu i Hercegovinu bio je 
da se uništi bošnjački narod i oni Bosanski Srbi i Bosanski Hrvati, koji Bosnu i 
Hercegovinu, a ne Srbiju, Crnu Goru i Hrvatsku, smatraju svojom domovinom). 
Jedna od formi uništavanja naroda, pored izvršenog zločina genocida, bila je i 
progon stanovništva s njihovih ognjišta, pljačkanje i uništavanje njihove imovine. 
Jedni su prognani u inozemstvo daleko od svoje zemlje, a drugi su izbjegli ili 
raseljeni u zemlji primjenom metoda tzv. humanog preseljavanja naroda. Prema 
nekim podacima izbjeglih, f"humano preseljenih" i raseljenih ima preko milion i trista 
hiljada, a prognanih i izbjeglih preko milion dvjesta hiljada, što ukupno čini preko 
50% ukupnog stanovništva Bosne i Hercegovine, prema popisu stanovništva 1991. 
godine, koje je pokrenuto s njihovih ognjišta. 


Mirovnim sporazumom za Bosnu i Hercegovinu parafiranim u Dejtonu, a 
potpisnaim 14.decembra 1995. godine u Parizu, regulirano je i pitanje izbjeglica i 
raseljenih lica. U članu 7. Općeg okvirnog sporazuma potpisnici su se obavezali da 
će se u potpunosti povinovati odredbama koje se tiču ljudskih prava, a koje se 
odnose na izbjeglice i raseljenja lica u pogledu prava njihovog povratka na svoja 
ognjišta i naknade za uništenu imovinu. U Ustavu Bosne i Hercegovine, koji je 
sadržan u Aneksu 4. ovog Sporazuma, u članu 2. koji se odnosi na ljudska prava i 
temeljne slobode, u tački 5. za izbjeglice i raseljena lica osigurava se slobodan 
povratak na svoja ognjišta, vraćanje imovine ili da im se dadne naknada za imovinu 
koja im se ne može vratiti. A proglašavaju se ništavnim i izjave vezane za takvu 
imovinu date pod prisilom. 


U Aneksu 7. Sporazuma, povratak izbjeglih i raseljenih lica smatra se da je 
u funkciji trajnog rješavanja sukoba u Bosni i Hercegovini, kao i uspostave mira. U 
njegovom članu 1. izričito stoji da se "strane" obavezuju da prihvate povratak 
izbjeglih i raseljenih lica i da će izbor destinacije biti na pojedincu ili porodici uz 
očuvanje principa jedinstvene porodice. 


Međunarodno pravo i Mirovni sporazum za Bosnu i Hercegovinu koji se 
oslanja na njega, dakle, eksplicitno je na strani prava i zaštite izbjeglica i raseljenih 
lica. Osnovni nedostatak je što međunarodna zajednica u Mirovni sporazum nije 
unijela i svoju obavezu i odgovornost da implementira u život ove lijepo sročene 
odredbe. Obavezu i odgovornost prenijela je na iste one koji su i prouzrokovali 
njihovo stradanje i raseljavanje u više od osamdeset zemalja. Međunarodna 


9 Oslobođenje", 3. i 4. april 1996. Sarajevo. 

zajednica nije predvidjela nikakve sankcije za neizvršavanje obaveza iz sporazuma, 
izuzev onih koje se odnose na povlačenje suprotstavljenih vojski. Međunarodna 
zajednica stalno ponavlja "to je vaš mir", iako ih je ona prisilila da potpišu Sporazum 
iza koga nije stajala njihova prava volja. Prijetnja sankcijama koje će se sastojati 
uskraćivanjem ekonomske pomoći za one koji su u ovu avanturu ušli spremni "jesti 
korijenje" ne znače mnogo. 


U pogledu civilnog dijela implementacije mirovnog procesa, među koje 
spada i povratak izbjeglica i raseljenih lica, međunarodna zajednica je preuzela 
samo ulogu neke vrste medijatora između "strana" koje su potpisale Sporazum. 
Negativno iskustvo u implementaciji Vašingtonskog sporazuma i Ustava Federacije 
obeshrabrujuće je i za implementaciju Mirovnog sporazuma U cjelini, pa i u pogledu 
povratka izbjeglica i raseljenih lica. 


Snagama etničke podjele i disolucije Bosne i Hercegovine nije u intersu da 
se izbjeglice i raseljena lica vrate na svoja ognjišta. Oni su zato da se sačuvaju 
etnički čiste teritorije koje su ostvarili u vrijeme vojnih aktinosti. Prinuđene od 
međunarodne zajednice da potpišu Sporazum, one su u taj projekat ušle s unaprijed 
smišljenim planom da opstruiraju njegovo provođenje u život. Nastavili su s 
manipuliranjem svoga naroda s istim onim parolama o nemogućnosti suživota s 
druga dva naroda, kao što su to činili za vrijeme agresije. Primjer prisilnog 
iseljavanja Bosanskih Srba iz Ilidže, Vogošće i Grbavice koje je organizirao paljanski 
režim uz apstinenciju međunarodne zajednice da to spriječi to najbolje pokazuje. 


Radi razotkrivanja i bržeg isplivavanja na površinu svih tih nedorečenosti 
koje mirovni proces sa sobom nosi, a posebno u pogledu povratka izbjeglih i 
raseljenih lica, legalne vlasti Bosne i Hercegovine moraju se do kraja izdići iznad tih 
"igara" i čvrsto se opredijeliti za dosljedno provođenje svega onoga što su potpisale, 
u što spada i pravo povratka izbjeglih i raseljenih lica na svoja ognjišta. Legalna 
vlast treba odbaciti bilo kakve buduće "pilot-projekte" putem kojih se izjednačava s 
onim snagama koje ne dozvoljavaju slobodan povratak na svoja ognjišta svim licima 
koja to žele bez ikakvih ograničenja. Mirovni sporazum ne poznaje nikakve pilot 
projekte, on je jasno deklarirao princip prava i slobode povratka svih izbjeglih i 
raseljenih lica koja se za to odluče. 


Svim bosanskim Srbima i bosanskim Hrvatima koji su državljani Bosne i 
Hercegovine, a izbjegli su ili su raseljeni, treba omogućiti povratak na teritorije koje 
su pod kontrolom legalnih vlasti prema uslovima Mirovnog sporazuma i domaćeg 
zakonodavstva. Svu pozitivnu energiju legalna vlast, umjesto da se bavi sitničavim 
pilot projektima treba da usmjeri na masovno i potpuno vraćanje izbjeglih i raseljenih 
svojih državljana svih nacionalnosti i vjera na teritorije koje kontroliše srpska i 
hrvatska vlast. Dakle, bez vlastite hipoteke u tom pitanju, legalna vlast treba da 
stvara pretpostavke povratka uz pomoć međunarodne zajednice tamo gdje još nije 

sama u stanju da uspostavi svoju legitimnu vlast. Da bi to osigurala legitimna je vršiti 
svake vrste pritisaka na sve institucije međunarodne zajednice koje se bave 
ostvarivanjem ljudskih prava, kao i one koje su po samom mirovnom sporazumu 
dužne da to čine. Posebnu pomoć treba tražiti od IFOR-a dok mu traje mandat da se 
uključi u ovaj proces, u suprotnom, poslije razdvajanja suprostavljenih vojski, 
njegova funkcija u Bosni i Hercegovini bi bila izlišna. 


Političkim snagama u Bosni i Hercegovini koje su za cjelovitu Bosnu i 
Hercegovinu i jednakopravnost sva tri njena naroda na cijelom teritoriju države, 
treba da bude jasno da je povratak svih izbjeglih i raseljenih lica na njihova ognjišta 
njihovo sveto i nepovrjedivo pravo koje niko ne može dovesti u pitanje. Time se 
osigurava teritorijalni integritet države i istovremeno relativizira njena podjela na 
entitete, čime će se spriječiti stvaranje dva zasebna društva jedna drugom 
suprostavljena u istoj državi. Upravo je specifičnost bosanskog društva kao 
multietničkog, multikulturnog u multikonfesionalnog na cijelom prostoru države 
osiguravalo Bosni hiljadugodišnje trajanje. Zato te kohezione snage treba tražiti i 
očuvati ih i među Bosanskim Srbima i Bosanskim Hrvatima na teritorijama do kojih 
momentalno ne dopire legalna vlast države Bosne i Hercegovine. 


U ostvarivanju totalnog povratka izbjeglih i raseljenih lica, pored UNHCR-a i 
drugih međunarodnih organizacija uključenih u ovaj proces, neophodno je razmotriti 
mogućnost neposrednog uključivanja putem bilateralnih aranžmana i zemalja u 
kojima se danas nalaze izbjegla i raseljena lica. Naime, da se države azilanti uključe 
u ovaj proces sa svojim potencijalom putem diplomatskih, humanitarnih i ekonom- 
skih misija i organizacija, neposredno na terenu odakle su izbjegla i raseljena lica 
došla u njihove zemlje. Da uz određena ulaganja u infrastrukturu i proizvodne 
pogone stvore materijalne pretpostavke njihovog povratka. Time će se najbolje 
stimulirati njihov povratak i stvarati dobra politička volja lokalnih vlasti da ih prime i 
osiguraju im bezbjednost. 


Globalno gledajući nema perspektive trajnom miru u Bosni dok se većina 
ljudi koji to žele ne vrate na svoja ognjišta. Ne zbog nekog njihovog kaprica, već iz 
dubokih socijalno-psiholoških razloga. Naime, naši ljudi sve tri nacionalnosti 
emotivno su više vezani za svoj zavičaj, svoju pradjedovinu, nego što je to slučaj sa 
ljudima u mnogim zapadnim zemljama koji u svom životnom dobu znaju promijeniti 
više stambenih jedinica u istom mjestu ili u nekoliko gradova. 


Takav socijalno-psihološki profil našeg čovjeka u Bosni i Hercegovini jedn- 
ako karakteriše jedan istinit događaj koji se zbio za vrijeme rata u Hrvatskoj 1991. 
objavljen u sarajevskom "Oslobođenju". Dva susjedna sela, jedno u Hrvatskoj a 
drugo u Srbiji, između kojih je bila zajednička rijeka koja je bila i državna granica, 
dogovore se da izvrše "humano preseljenje" njihovih stanovnika. Mudri domaćini 
oba sela dogovore se da razmijene imanja i države. Što smislili to i učinili. Ali nakon 

izvjesnog vremena u oba sela se desilo nekoliko samoubistava. Razlog im je bio što 
se sa razmjenom imovine nije mogao razmijeniti i zavičaj, korijen života. 


Ovaj primjer pokazuje da nije izlaz u razmjeni teritorija i stanovnika, kao i 
razmjene imovine. Možda samo u izuzetnim slučajevima. Suština je u povratku ljudi 
u njihov zavičaj, u socijalno okruženje u kome su njihovi preci stvarali historiju i 
kulturu specifičnog življenja, u suživotu. Nikakvom se materijalnom naknadom niti 
tuđom imovinom ne može platiti njihovo podneblje i zemlja iz koje su iznikli. Zar nisu 
poznati slučajevi da savremena medicina specifična oboljenja kod ljudi liječi 
preporučivanjem povratka oboljelih u svoj zavičaj, da ih samo to podneblje, voda, 
zrak i plodovi s te zemlje, njihovog zavičaja, mogu izliječiti. Dakle, biologija ne zna 
za politiku. Svijest da je čovjek dio prirode, dovest će do njene racionalne upotrebe. 
Nerazumno ponašanje društva priroda nemilosrdno kažnjava. 


Politiko, vrati se razumu i ne suprostavljaj društvo prirodi, oni su jedno. 
Nerazumna društvena pravila ponašanja ljudi koja najčešće donosi politika priroda 
će kazniti, sporo, ali sigurno. 


U ostvarivanju razumnih ciljeva u pogledu povratka izbjeglica i raseljenih 
lica, bitno je podizati svijest i stepen organiziranosti. S jedne strane, države Bosne i 
Hercegovine, da u slučaju nepovoljnog toka stvari bude spremna na vlastitu 
upotrebu svih sredstava, uključujući i silu, da se realizuju odredbe Mirovnog 
sporazuma o pravu povratka izbjeglih i raseljenih lica, kao i njihova zavičajna 
udruženja, treba stalno da budu aktivan činilac u tom procesu. Aktivnosti naroda 
nekoliko zvorničkih sela, zatim Podrinjaca, Hercegovaca, Posavljana, Krajišnika i 
svih sela i gradova za njihovim povratkom na ognjišta treba intenzivirati, podići na 
nivo Savjeta sigurnosti i OSCE i podržati. Opuštanja ne smije biti ni kod države ni 
kod izbjeglih i raseljenih lica. 


Tekuće aktivnosti oko ispravljanja linija razgraničavanja između entiteta je 
pogrešan postupak jer on vodi njihovom ovjekovječavanju. Neprirodne. linije 
razgraničenja iz Dejtona treba ostaviti, jer one nisu ništa drugo već spoljašni 
geofizički izraz svjetske političke gluposti koja ide za vještačkom podjelom Bosne i 
Hercegovine na dva entiteta. Ostavljanjem tih neprirodnih linija razgraničenja 
između entiteta postignut će se brže sazrijevanje svijesti kod naroda da ih sam 
jednog dana svojom političkom voljom ukine. 


Treba afirmirati i razvijati svijest o tome da je Bosna i Hercegovina država 
svih Bosanaca i Hercegovaca i da su prije svega oni dužni, ako to drugi neće, 
nemaju volje ili propuštaju da urade, da odgovorno i meritorno sami sređuju stvari u 
svojoj kući. Razumije se, bolje bi bilo za sve nas da se to uradi po već potpisanom 
scenariu iz Mirovnog sporazuma. Legalne vlasti Bosne i Hercegovine već sada 
trebaju dati na znanje međunarodnoj zajednici koja je krojila Mirovni sporazum po 

svojoj volji, da će, ako se Mirovni sporazum ne implementira u svim svojim 
segmentima, a naročito onim kojim se sprječavanjem povratka izbjeglica i raseljenih 
lica dovodi u pitanje budućnost Bosne, njen državni integritet, suverenitet i međuna- 
rodnopravni subjektivitet, Bosna i Hercegovina odgovoriti upotrebom sile. Ona na to 
ima legitimno pravo prema Povelji UN. Za takav svoj čin ona mora biti spremna u 
svakom trenutku. 


Povratak izbjeglica i raseljenih lica na svoja ognjišta nije samo pitanje časti, 
već i duga prema svojim precima i šehidima i poginulim borcima koji su branili svoj 
kućni prag i pravo izbora svjetonazora. 

REINTEGRACIJA BOSNE 


Dejtonski mirovni sporazum"! za Bosnu i Hercegovinu nastao je kao plod 
svjesnog previda međunarodne zajednice pravih uzroka bh. krize. Umjesto da pođe 
od agresije na BiH kao osnovnog uzroka krize, međunarodna zajednica uzrok 
bosanske krize vidjela je u "sukobu" između njena tri naroda. Da je bilo riječ o 
agresiji, najbolje pokazuje to što su potpisnici Općeg okvirnog sporazuma Za mir u 
BiH bili šefovi država njenih susjeda koji su atakirali na bosanske teritorije i politički 
predstavnici bosanskih Srba i bosanskih Hrvata koji su slijedili politiku svojih 
vanjskih mentora i uključili se u agresiju postavši time dobar primjer za izgovor 
međunarodnoj zajednici da tu agresiju proglasi unutarnjim sukobom između "tri 
strane", svodeći legitimnu bh. Vladu na "muslimansku" stranu u sukobu u Bosni. 


Nedorečeni Sporazum 


Zato je Mirovni sporazum u skoro svim svojim segmentima ostao 
nedorečen i u sebi protivrječan da se na terenu može različito tumačiti od raznih 
njegovih implementatora, a međunarodna zajednica time osigura sebi dovoljno 
prostora za prisustvo u Bosni na neodređeno vrijeme i produži svoje miješanje u 
državni i politički život sva tri naroda i zemlje. S druge strane, s ovakvim 
organiziranjem države ostavila je nadu Jugoslaviji (Srbiji i Crnoj Gori) i Hrvatskoj da 
u nekom budućem vremenu, polazeći od postignutog u ovom ratu, dovrše započeti 
posao disolucije BiH. Nema segmenta Mirovnog sporazuma u kome nije sadržana 
bipolarnost pozitivnog i negativnog, koji jedno drugo isključuje, da u jednom 
elementu zadovolji jednu, a u drugom drugu stranu. Takav pristup je rezultirao 
potrebom da iznudi dolazak IFORA i civilne policije UN za implementaciju mirovnog 
plana. Da se u njemu izdiktira Ustav zemlje, da se predvidi obrazovanje desetak 
raznih komisija i organa vrlo složenog sastava sa još kompliciranijom procedurom, 
što treba da osigura neposredno međunarodno prisustvo najmanje pet godina u BiH. 


Da je međunarodna zajednica bila dosljedna u primjeni općeusvojenih 
političkih principa i međunarodnog prava u odnosima među suverenim državama i 
ostvarivanju ljudskih sloboda i prava građana, Mirovni sporazum bi bio mnogo 
jednostavniji sa ponuđenim rješenjima i sa instrumentima za njihovu implementaciju, 
što bi olakšalo proces reintegracije, a otklonilo dalju dezintegraciju BiH. 


9 Oslobođenje", 17, 18, 19 i 20. april 1996. Sarajevo. 

Međunarodna zajednica je još u julu 1994. godine ponudila plan kontakt - 
grupe kojim se predlagalo teritorijalno razgraničenje između dva entiteta u razmjeri 
51:49. Ovaj prijedlog bosanski Srbi su odbili, jer bi u suprotnom bili obavezni povući 
se sa oko 20 potsto okupirane teritorije. Nakon Natovih bombardiranja, godinu dana 
poslije, kao i sinhronizirane vojne aktivnosti Armije RBiH, HV i HVO, kojom prilikom 
je oslobođeno tih potrebnih 20 potsto teritorija, međunarodna zajednica je zaustavila 
njihovo dalje vojno napredovanje, ali je to ipak prisililo bosanske Srbe (Srbiju i Crnu 
Goru) da pristupe pregovorima na ranije ponuđenim parametrima kontakt-grupe o 
teritorijalnom razgraničenju u BiH između "zaraćenih strana". 


Tada je napravljen neprincipijelan ustupak međunarodne zajednice 
bosanskim Srbima. Naime, nije se moglo ići sa istom ponudom teritorijalnih 
parametara, ako su oni ranije odbačeni jer nije bilo prihvaćeno dobrovoljno 
povlačenje sa 20 potsto okupirane teritorije u odnosu na situaciju kada su 
oslobodioci sami oslobodili tih 20 posto teritorije. Produženje rata za više od godinu 
dana i desetine hiljada novih žrtava koje su tom prilikom nastale bio je dovoljan 
razlog da međunarodna zajednica kazni bosanske Srbe smanjenjem nekoliko 
postotaka teritorije od ranije ponude. Štaviše, oslobodioci su bili prisiljeni da vrate 
višak oslobođenog teritorija (Mrkonjić Grad i Šipovo). Da ne govorimo o izdaji 
Srebrenice i Žepe, zaštićenim zonama UN. Kontakt-grupa je dozvolila da ih 
bosanski Srbi okupiraju i u Srebrenici naprave neviđen pokolj civilnog stanovništva. 


Umjesto da međunarodna zajednica osigura bosanskim Srbima jedan oblik 
regionalne autonomije unutar države BiH tipa kantona na teritoriji sa većinskim 
srpskim stanovništvom i time omogući da se cijela država teritorijalno uredi kao 
federacija kantona, ona im osigurava ranije oformljenu paradržavnu tvorevinu 
"srpsku republiku". Naime, međunarodna zajednica je prisilila legalnu bosansku vlast 
da u Ženevi 8. septembra 1995.godine potpiše sporazum kojim se legalizira 
Republika Srpska kao zaseban entitet, čime su udareni međunarodni temelji podjele 
Bosne i Hercegovine na dva entiteta. 


Ustupak Tuđmanu i Miloševiću 


Da paradoks bude veći, skoro polovinu tog entiteta čine teritorije na kojima 
je većinsko stanovništvo prije rata bilo bošnjačko (Podrinje) i bošnjačko-hrvatsko 
(Posavina) i neke općine u Krajini (Prijedor i Kotor-Varoš). Nasuprot tome, 
federalnom entitetu pripisuju se neke teritorije na kojima je prije rata živjelo u većini 
bosanskosrpsko stanovništvo (Drvar, Bos. Grahovo, Bos. Petrovac i Glamoč), a 
bosanski Srbi se prisiljavaju da se nasele u Podrinju i Posavini u kuće Bošnjaka i 
Hrvata. Nema sumnje da je ovim postupkom međunarodna zajednica izišla u susret 
Tuđmanu i Miloševiću i time otvorila mogućnost spekulacija o aneksiji ovih područja 

u sastav susjednih država. A za duže vrijeme odgodila mogućnost izbjeglih i 
raseljenih da se vrate na svoja ognjišta na tim područjima. 


U aneksu 3. Mirovnog sporazuma, u kojem se nalaze odredbe o izborima, 
Bosna i Hercegovina je još udaljenija od svoje reintegracije. Ovim odredbama su 
kao izborne jedinice određeni entiteti, kantoni i općine, a ne Bosna i Hercegovina 
kao cjelina. Na to nije htjela pristati srpska strana. Zna se i zbog čega. 


Umjesto da sva tri bosanska naroda ostvaruju svoj suverenitet na cijelom 
prostoru BiH, time što će na izborima neposredno birati svoje zastupnike u 
predstavnički dom bosanskog parlamenta i Predsjedništva Bosne i Hercegovine, 
nacije su razbijene po entitetima. Tako će jedan narod u svojoj rođenoj zemlji u 
jednom entitetu ostvarivati puna nacionalna prava, a u drugom entitetu biti 
nacionalna manjina ili spadati među "ostale". A sve to zbog pristajanja međunarodne 
zajednice da prihvati fundmentalističku srpsko-pravoslavnu tezu, koja je Uz to i 
rasistička i kao takva suprotna međunarodnom pravu, da bosanski Srbi ne mogu 
živjeti u suživotu s druga dva naroda. Zar to ne govori da je pristajanje na te 
necivilizirane ucjene u suprutnosti sa visokim principima o slobodama i pravima 
građana sadržanim u istom tom mirovnom sporazumu. 


Međunarodna zajednica nastavlja sa logikom manjeg otpora i prihvatanja 
svega što bosanski srpsko-pravoslavni fundamentalisti predlože. Među najnovije 
bisere srpsko-pravoslavnih fundamentalista spada i njihov prijedlog da se u novim 
izbornim pravilima unese odredba po kojoj će birači koji su se pomjerili iz ranijeg 
prebivališta moći glasati u mjestu današnjeg prebivališta, a ne u mjestu prebivališta 
iz vremena popisa stanovništva 1991. godine, s izuzetkom onih koji su u 
međuvremenu normalno preselili iz jednog u drugo mjesto. Tako se izuzetak 
predviđen u Mirovnom sporazumu pretvara u pravilo, iako se zna da se ne radi o 
normalnom preseljavanju, već o prinudnom izbjeglištvu i raseljavanju. Ako se ovo 
prihvati i formalno će međunarodna zajednica legitimirati posljedice izvršenog 
zločina genocida nad sopstvenim srpskim i drugim narodima koji su pod prisilom 
napustili svoja ranija prebivališta i trajno onemogućiti izbjeglim i raseljenim povratak 
na svoja ognjišta. 


Čije su granice 

Mirovnim sporazumom međunarodna zajednica uspostavlja na državnom 
teritoriju Bosne i Hercegovine dva entiteta sa svim prerogativima država koje nisu ni 
u kakvom odnosu subordinacije s državom Bosnom i Hercegovinom. Država Bosna i 
Hercegovina, bez institucija i prerogativa vlasti nad vlastima entiteta, postaje toliko 
specifičnom, državom sui generis, da nema primjera u svijetu. Niti je unitarna, niti je 
federalna, niti je unija, niti je konfederacija. Od sva četiri ova oblika državnog 

uređenja ima ponešto. Ona je ostala bez sopstvene vojske, policije i sudstva, putem 
kojih institucija svaka normalna država štiti ljudske slobode i jednaka prava građana 
na cijelom svom teritoriju i time osigurava sopstveni teritorijalni integritet i poštivanje 
državnog suvereniteta od svake vrste njegove povrede od susjednih i drugih država. 
lako je Bosna i Hercegovina međunarodnopravno priznata država u svojim 
predratnim granicama, iako je kao takva jedini subjekt međunarodnog prava i 
međunarodnih odnosa primljena u UN, Mirovni sporazum nije riješio jedno od 
osnovnih pitanja njenog teritorijalnog integriteta i državnog suvereniteta, a to je koja 
će vojska štititi njene međunarodne granice. 


Prema Mirovnom sporazumu granice entiteta nisu političke već administra- 
tivne granice. Tako se entiteti iako izlaze na granice Srbije i Crne Gore, odnosno 
Hrvatske, ne mogu graničiti sa susjednim državama, s njima se može graničiti samo 
država Bosna i Hercegovina. 


Jedinstvene institucije 


Zato su danas uspostavljene entitetske carinske postaje i kontrola prelaza 
na granici od entitetske policije silom uspostavljeno stanje koje direktno tangira 
ostvarivanje punog državnog suvereniteta Bosne i Hercegovine . Kad je riječ o 
vojnoj zaštiti državnih granica, izuzev u Unsko-sanskom kantonu, državne granice 
Bosne i Hercegovine su bez ikakve zaštite, na njima se nalazi srpska i hrvatska 
vojska, bez ijednog bosanskog vojnika. Kada cijelu državnu granicu budu 
kontrolirale vojne patrole sastavljene od Bošnjaka, bosanskih Hrvata i bosanskih 
Srba, tek tada će Bosna i Hercegovina biti sigurna od bilo kakve disolucije i od 
opasnosti teritorijalnog proširenja Srbije, Crne Gore i Hrvatske na njen račun. A to 
znači, kada i bosanski Srbi i bosanski Hrvati postanu svjesni da je Bosna i 
Hercegovina njihova jedina domovina. 


Da bi Bosna i Hercegovina opstala kao suverena država u svojim 
međunarodnopravno priznatim granicama, ove elemente dezintegracije i podjele, 
treba da nadjačaju elementi njene integracije i tradicija hiljadugodišnjeg suživota na 
njenim prostorima. U Mirovnom sporazumu ti elementi su sadržani u garancijama 
ostvarivanja ljudskih sloboda i jednakih građanskih prava na cijelom prostoru Bosne 
i Hercegovine. Zatim u obavezi usklađivanja entitetskih ustava sa Ustavom Bosne i 
Hercegovine. U obavezi vojski oba entiteta da brane ustavni poredak Bosne i 
Hercegovine i da je štite od agresije susjednih i drugih država. Predviđene su 
jedinstvene institucije države, tročlano Predsjedništvo kao kolektivni šef države, 
Parlament koji će sačinjavati predstavnički dom i dom naroda, Vijeće ministara 
(vlada), Ustavni sud i Centralna banka. 

Dejtonski ustav 


Za centralnu vlast rezervirane su one nadležnosti u kojima se Bosna i 
Hercegovina pojavljuje kao jedini subjekt u međunarodnim odnosima, u što je 
uključeno, pored ostalog, vođenje vanjske politike, vanjske ekonomije i trgovine, 
komunikacije, svi sudski slučajevi sa elementima inostranosti i briga za izbjegle i 
raseljene. Vrlo značajan element reintegracije predstavlja Centralna banka i 
jedinstven valutni i monetarni sitem, politika carina i mogućnost ubiranja poreza. U 
posebno značajne elemente reintegracije spada i uspostavljanje jedinstvenih 
infrastrukturnih preduzeća i agencija. Zatim, obaveza uspostavljanja civilnog upravlj- 
anja oružanim snagama Bosne i Hercegovine od tročlanog predsjedništva i stalnog 
komiteta za vojna pitanja, što nagovještava i racionalno rješenje pitanja zajedničkog 
čuvanja državnih granica. 


Za uspješnu reintegraciju Bosne i Hercegovine značajne su odredbe 
dejtonskog Ustava Bosne i Hercegovine, koji predviđa dodatne nadležnosti za 
Bosnu i Hercegovinu. Naime, tim odredbama je uređeno da Bosna i Hercegovina 
može preuzeti odgovornost za ostale poslove "koji su potrebni za očuvanje 
suvereniteta, teritorijalnog integriteta, političke neovisnosti i međunarodnog subjekti- 
viteta Bosne i Hercegovine, u skladu sa podjelom nadležnosti između institucija 
Bosne i Hercegovine. Mogu se po potrebi osnovati i dodatne institucije za obavljanje 
takvih odgovornosti" (član 3.tač.5.). Ne treba ispustiti iz vida da su sastavni dio 
Ustava Bosne i Hercegovine i petnaest međunarodnih ugovora i konvencija 
sadržanih u aneksu 1. na Ustav Bosne i Hercegovine, u kojima se na određeno 
ponašanje obavezuju suverene države, a ne njeni dijelovi, i da je prema tome Bosna 
i Hercegovina obavezna da ih ostvaruje i odgovara pred međunarodnom zajednic- 
om za njihovo, provođenje. A za to će trebati i odgovarajuća infrastruktura državne 
vlasti na terenu. 


Ovome treba dodati još dva značajna elementa reintegracije: sloboda 
kretanja ljudi, roba i kapitala, kao i pravo povratka izbjeglica i raseljenih lica. 
Međutim, njihova slabost je u nedefiniranim obavezama međunarodne zajednice da 
svojim instrumentima osigura njihovo poštovanje od strane entitetskih vlasti. Pri 
tome se može postaviti logičko pitanje: ako se uspostavlja sloboda kretanja i pravo 
povratka izbjeglica i raseljenih lica, kog smisla je imala podjela Bosne i Hercegovine 
na dva entiteta sa kompletnom državnom infrastrukturom. Ako se svi prognanici 
vrate na svoja ognjišta i osigura sloboda kretanja i Bosna ponovo postane etnički 
"Šarena" onda gubi svaki smisao njena podjela na entitete. U Podrinju će ponovo 
Bošnjaci biti većinsko stanovništvo, u Posavini će to biti Bošnjaci i Hrvati, a u 
jugozapadnoj Bosni bosanski Srbi. To bi bio potpuni politički poraz rasističkih 
zagovornika etničke podjele Bosne i Hercegovine. 

40vo je vaš mir" 


Obavezu implementacije Mirovnog sporazuma međunarodna zajednica je 
prenijela na njihove potpisnike, s devizom: "Ovo je vaš mir", a ona je preuzela 
neobaveznu ulogu medijatora i arbitra. Agresore je pretvorila u "mirotvorce", a žrtvu 
učinila jednako odgovornom s agresorima, bez mogućnosti da svojom silom 
nametne ponašanje u skladu s Mirovnim sporazumom. Tu ulogu je u civilnoj 
provedbi kao sporednu preuzeo IFOR, a civilna policija UN je bez sredstava prinude 
i predstavlja jedan promašaj više u političkom košmaru Bosne izazvanim 
međusobnim suprotstavljenim interesima "velikih" na ovim prostorima. Rezultat toga 
je da i nakon četiri mjeseca mira Bošnjacima i Hrvatima nije dozvoljena sloboda 
kretanja i povratak na svoja ognjišta u "srpskom" entitetu, a Srbima i Bošnjacima nije 
dozvoljen povratak i sloboda kretanja na teritoriju koji kontrolira HVO. 


S obzirom na ciljeve srpsko-crnogorske agresije: da se uništi država Bosna i 
Hercegovina i njen bosanski narod, prije svega Bošnjaci, entitetsko uspostavljanje 
vlasti na tlu Bosne i Hercegovine predstavljat će stalnu prijetnju njenom 
teritorijalnom integritetu i državnom suverenitetu, a vršenje entitetske vlasti nekontr- 
olirane od strane državne vlasti, bit će stalna prijetnja opstanku drugih nacionalnosti 
na svojim ognjištima. Otuda se može postaviti sljedeća hipoteza: da će elementi 
reintegracije, koje sam ranije naveo, profunkcionirati samo uspostavljanjem 
apsolutne slobode kretanja na teritoriju cijele države Bosne i Hercegovine i totalnog 
prava povratka izbjeglih i raseljenih na svoja ognjišta. A to znači ako se vrati 
bosanski narod različitih nacija, kultura i konfesija u njihovo ranije socijalno okruž- 
enje u kome će moći ostvariti suživot. 


Ma koliko to danas izgledalo da je iluzija, to je i jedina realna opcija da 
Bosna opstane kao suverena država. Ovdje ću podsjetiti na ispravno definiranje 
sukoba u Bosni i Hercegovini koje je dao predsjednik Republike Češke gospodin 
Vaclav Havel prilikom posjete Sarajevu, decembra 1995, koji je rekao: "Radi se o 
protivrječnosti između jednog principa koji se zasniva na građanskom suživotu 
raznih naroda, vjera i kultura i, drugog, koji počiva na etnički čistoj, plemenskoj 
državi, pri tom potencirajući vlastiti nacionalni identitet". Kada se ponovo nađu u 
svom hiljadugodišnjem socijalnom miljeu, narodi će sami, svojom političkom voljom 
odlučiti hoće li dalje tolerirati ratom (silom) uspostavljeno teritorijalno-političko stanje 
podjele po entitetima. Ponovo uspostavljena politička volja naroda koji se naučio na 
suživot bit će presudna za ponovnu reintegraciju Bosne i Hercegovine u svim njenim 
dimenzijama koje se mogu definirati jedinstvenim imenom: bosansko društvo. 

Zločince privesti sudu pravde 


Uslov za uspostavljanje tradicionalnog bosanskog društva jeste da svi oni 
koji su izvršili ratne zločine, ili su odgovorni za njih, bilo s koje strane, budu privedeni 
sudu pravde; domaćem ili Sudu u Hagu. Bez toga nijedan segment Mirovnog 
sporazuma, a posebno funkcioniranje institucija države Bosne i Hercegovine, neće 
biti u cijelosti proveden. Posebno, neće se moći ostvariti sloboda kretanja i povratak 
izbjeglih i raseljenih lica. Za sve to vrijeme bit će neophodno višegodišnje i trajno 
prisustvo Ifora u funkciji civilne implementacije Mirovnog sporazuma i zaštite mira na 
ovim prostorima. Ovo iz razloga što je međunarodna zajednica svojim konceptom 
Mirovnog sporazuma državu Bosnu i Hercegovinu ostavila bez instrumenata svoga 
državnog suvereniteta (vojske, policije i sudova) kojim bi sama mogla nametnuti 
autoritet svoje vlasti u Bosni i Hercegovini. 


Znajući da se radi o "krezuboj" državi, u toku samog provođenja Mirovnog 
sporazuma, Bosna i Hercegovina je izložena snažnim udarima sila njene dezinteg- 
racije, kako iznutra tako i izvana, bez mogućnosti da uzvrati.Da bi se Bosna i 
Hercegovina ponovo uspravila, neophodno je dokučiti šta su dugoročne namjere 
međunarodne zajednice u pogledu Bosne i Hercegovine, s jedne, i redefiniranje 
bosanskih ciljeva, s druge strane. Nedavno objavljivanje Deklaracije o Bosni i 
Hercegovini, koju je potpisalo više političkih stranaka i udruženja građana, nije 
dovoljno. Ona ne odgovara na osnovno pitanje: može li Bosna opstati bez 
prerogativa centralne vlasti na cijelom državnom prostoru. 


Kada je riječ o međunarodnoj zajednici, velike sile koje u njoj dominiraju u 
odnosu na Bosnu, nastavit će raditi ono što odgovara njihovim pojedinačnim i 
zajedničkim interesima. Mi na to nećemo moći mnogo uticati. Ali možemo uticati na 
unutrašnje prilike i odnos političkih snaga i suziti prostor djelovanja dezintegrirajućih 
činilaca. Nama, Bosancima svih nacija, vjera i kultura, treba da bude jasna poruka 
hiljadugodišnjeg opstojanja BiH i da snažimo ona vezivna tkiva koja su je očuvala 
do današnjih dana. A to je, prije svega, tolerancija u odnosima među narodima, 
kulturama i vjerama. Vaclav Havel u istom razgovoru za bosanske muslimane kaže: 
"Osnovni dojam o ovdašnjim muslimanima je da su tolerantni ljudi i da su odavno 
prihvatili misao tolerancije i suživota" Taj "lijepak" toleracnije postoji među bosan- 
skim katolicima i bosanskim pravoslavcima, samo ga treba osloboditi suvišne i 
agresivne nacionalističke politizacije koja dolazi izvana. Što BiH bude duže zadržala 
svoje etničko, kulturno i vjersko šarenilo, bit će je više u srcima i u pameti ljudi. Što 
bude više etničkih geta, bit će manje Bosne, a i Hercegovine, s realnom perspek- 
tivom da nestane kao geografski i politički pojam, s obzirom na to da je okružuju 
agresivni susjedi čija je dugoročna nacionalna i državna politika da se prošire na 
njen račun, kao što su to i do sada činili uz pomoć Bošnjacima nenaklonjene 
Evrope. 

Historijska razdjelnica 


Ponovno uspostavljanje i očuvanje etničkog vjerskog i kulturnog šarenila 
BiH treba svim Bosancima sada i ubuduće da bude historijska razdjelnica svakog 
političkog svrstavanja i programskog opredjeljivanja. Otuda svaki pomak u uspostav- 
ljanju pravne države, zaštite slobode i prava svakog čovjeka kako u ostvarivanju 
njegovih građanskih prava i ljudskih sloboda, tako i u ostvarivanju njegovih kolektiv- 
nih nacionalnih prava, u svakom kutku Bosne značit će više za ostvarivanje cjelovite 
BiH nego hrpa rezolucija i deklaracija o cjelovitoj BiH iza kojih ne stoje sva tri njena 
naroda sa svojom realnom političkom i vojnom silom koja će moći osigurati egziste- 
nciju takve države. 


Zato politički predstavnici sva tri naroda koji stoje iza projekta multietničke i 
multikonfesionalne BiH treba da ozbiljno razmotre pisanje američke štampe o trojnoj 
podjeli BiH i njenoj eventualnoj disoluciji. Sjetimo se pisanja Njujork Tajmsa iz maja 
1995, koji je preporučivao da se agresor nagradi Srebrenicom, Žepom i Goraždem, 
a bosanska Vlada jedinstvenim Sarajevom. Zar se taj projekat nije ostvario. 
Srebrenica je već bila izdana kada su najviši međunarodni predstavnici čvrsto 
uvjeravali Sarajevo do pred sam pad Srebrenice da će međunarodna zajednica 
zašttiti tu zonu sigurnosti UN. Ostvarila bi se i predaja Goražda da Mladićeve horde 
nisu pretjerale u ubijanju civilnog stanovništva u Srebrenici. 


Još je u septembru 1995. Henri Kisindžer u Vašington Postu pisao da 
Bosnu treba definirati kao muslimansku zajednicu "sa pravednim granicama", a 
drugim zajednicama dozvoliti pripajanje Srbiji, Crnoj Gori i Hrvatskoj. A da zadatak 
mirovnih snaga bude ne čuvanje granica suverene bosanske države, već zaštita 
"muslimanske oblasti kao posebne države". Zar nisu snage IFORA upravo tako 
raspoređene, dok su državne granice Bosne ostale nezaštićene i nalaze se pod 
kontrolom srpske i hrvatske vojske. Ako nas budu čuvali kao Srebrenicu zna se 
unaprijed kakva nam je sudbina namijenjena. 


Indikativne izjave 


Da se u američkoj javnosti nije prestalo razmišljati o nestanku Bosne govore 
i ranije Holbrukove izjave o bojazni da Srbija ne anektira srpski entitet, a u najnovije 
vrijeme o tome govori tekst Tomasa Fridmana objavljen u Njujork Tajmsu 
(prenesen u Oslobođenju, 2.4.1996) koji kaže: "Podjela Bosne nije najgora stvar. | to 
je bolje od ubilačkog rata" ili"Za sada, Srbi i Hrvati čine se zadovoljnima s nazirućim 
dvostrukim anšlusom. | jedni i drugi polako započinju uključivati svoje područje 
Bosne u Hrvatsku ili Srbiju". Za muslimane kaže da "nemaju razloga biti sretni zbog 
podjele. Nade onim muslimanima koji žele multietničku Bosnu izjalovit će se, dok će 

oni koji žele čistu muslimansku mini državu oko Sarajeva zahtijevati više teritorija od 
Srba i Hrvata. Ali nejasno je imaju li muslimani snage učiniti bilo šta". 


Posljednja izjava Džordža Džulvana i Serđa Balancina, funkcionera Nata, 
indikativne su za stanje duha koji se plete oko Bosne. Antonio Prlenda nas 
izvještava iz Monsa i Brisela da su ova dva funkcionera razgovarala sa novinarima 
iz "Hrvatske, BiH i srpskog entiteta", gdje se o srpskom entitetu govori u smislu 
njegove eksteritorijalnosti iz BiH. Potom Džulvan kaže: "Bivše zaraćene strane, 
Federacija i Republika Srpska, moraju se približiti jedna drugoj i ustanoviti kako će 
donijeti mir svojoj zemlji". Kao što je poznato, nikada, bar službeno, Federacija i 
srpski entitet nisu bili zaraćene strane. U razgovoru, Džulvan upotrebljava pojam 
"bošnjačko-hrvatska Federacija", što je suprotno Vašingtonskom sporazumu i 
Ustavu Federacije, u kojima se govori o tome da su Bošnjaci i Hrvati konstituirali 
Federaciju kao "federaciju kantona". Zatim , česte izjave da se na Federaciji, a ne na 
očuvanju teritorijalnog integriteta i državnog suvereniteta BiH, "zasniva čitav dejto- 
nski sporazum", što je indikacija da će se raditi na daljnjem produbljavanju podjele 
BiH između dva entiteta, uz slabu ili nikakvu brigu međunarodne zajednice za 
očuvanje cjelovite BiH. 


S obzirom na unutrašnje i vanjske snage razgradnje BiH koje ne misle 
popustiti, ni predstojeći izbori neće ničega bitnog donijeti ukoliko i na teritorijama 
koje kontrolišu HVO i srpska vojska ne bude dozvoljen povratak izbjeglih i raseljenih 
lica, sloboda djelovanja političkih stranaka i sloboda medija. Reintegracija BiH bit će 
otežana i činjenicom stalnih političkih i ekonomskih pritisaka na bosansku Vladu 
koja popuštanjem pred vanjskim ucjenama slabi elemente integracije, a ohrabruje 
elemente dezintegracije. Ako misle opstati, dobrim Bošnjanima jedino ostaje da 
upornim radom i mudrom politikom Bosnu privedu u luku mira, slobodnu i cjelovitu. 

MULTIETNIČKA BOSANSKA LISTA 


U Bosni i Hercegovini") su i u miru zadržale se na političkoj sceni samo dvije 
ideologije: jedna, za Bosnu i Hercegovinu i druga, protiv Bosne i Hercegovine. To je 
faktički nastavak rata, samo političkim sredstvima. Političke stranke koje propovjed- 
aju borbu protiv teritorijalnog integriteta i cjelovitosti Bosne i Hercegovine i za etnički 
čiste teritorije i protiv suživota sa drugim narodima, samo su zamijenile svoje vojske 
koje su se poslije Dejtona morale povući u kasarne. 


Tako su i dalje ostala tri faktička "entiteta" koje kontroliraju iste one političke 
snage koje su ušle u agrsiju na Bosnu i Hercegovinu i njihova ilegalna vlast. Ove 
političke snage ni u miru ne žele da odstupe od podjele Bosne i Hercegovine. Na 
predstojećim izborima one hoće da legitimiraju svoju apsolutnu vlast nad tim svojim 
entitetima. Jedino se na teritoriju pod kontrolom legalnih vlasti smije misliti i 
organizirati na političkoj opciji borbe za cjelovitu i jedinstvenu Bosnu i Hercegovinu i 
suživot s drugim narodima. Na teritoriju pod kontrolom bosanskosrpskih i bosansk- 
ohrvatskih nacionalista, organiziranih političkih snaga koje bi se borile za cjelovitu 
BiH i suživot skoro da i nema ili su zanemarljive, ali ni to što ima ne bi trebalo 
ignorirati s obzirom na uslove u kojima djeluju. Sigurno je da ima više onih 
neorganiziranih, koji se o tome ne smiju javno izjašnjavati i optirati za ovu ili onu 
političku stranku, ali koji mogu biti značajan birački potencijal na tajnom glasanju u 
opredjeljenju za cjelovitu Bosnu. 


Zato će na predstojećim izborima sve bosanske političke snage, neovisno 
od njihove nacionalne i stranačke pripadnosti, trebati da se zalažu za cjelovitu, 
etnički nedjeljivu Bosnu i zajednički život sva tri bosanska naroda. 


Očuvanje jedinstvene i etnički nedjeljive Bosne i Hercegovine na predstoje- 
ćim izborima nije stvar samo ovog ili onog naroda, ove ili one političke stranke, već 
pripadnika sva tri bosanska naroda koji misle da je Bosna i Hercegovina njihova 
jedina domovina. Ljudi sa dvije domovine su izuzeci, a ne pravilo, u međunarodnim 
odnosima i pravu. S druge strane, SDA čija je politička opcija cjelovita Bosna i 
Hercegovina, a i stranka je na vlasti, najodgovornija je politička snaga za očuvanje 
države Bosne i Hercegovine u njenim historijskim i međunarodnopravno priznatim 
granicama. Ali ne treba poricati patriotizam i odgovornost ostalih političkih stranaka 
opredjeljenih za takvu političku opciju. 


9 Oslobođenje", 7.6.1996. Sarajevo. 

Zato na predstojećim izborima, s obzirom na postojanje značajne kritičke 
mase, treba izići sa jedinstvenom bosanskom listom, koja će imati multietnički i 
multistranački sastav predloženih kandidata, s unaprijed utvrđenom proporcijom 
zastupljenosti pojedinih političkih stranaka u zakonodavnim tijelima za koja se biraju. 
Opredjeljenje za jedinstvenu bosansku listu, koja će se suprotstaviti nacionalnim 
listama, značit će praktičnu operacionalizaciju nedavno objavljene političke 
Deklaracije za Bosnu i Hercegovinu, koju su inicirali gospoda Alija Izetbegović i 
Haris Silajdžić, a potpisalo nekoliko desetina stranaka i organizacija, a politički 
podržala i Skupština RBiH. 


Sagledavajući tu Deklaraciju u kontekstu predstojećih izbora, čini se da ona 
danas ima veći politički značaj nego u vrijeme njenog potpisivanja. Neovisno od toga 
što je nije potpisalo pet značajnih političkih stranaka, pretakanje njene političke 
poruke putem jedinstvene bosanske liste, može ove političke stranke, kao i one u 
oba entiteta koje su za jedinstvenu Bosnu i Hercegovinu i demokratsko uređenje 
zemlje, motivirati da zajedno s drugim domovinskim i patriotskim političkim strank- 
ama prihvate jedinstvenu bosansku listu čime bi oplodili svoj dosadašnji politički 
angažman. 


U Bosni i Hercegovini rat je iznijelo na svojim plećima dovoljno patriotskih 
kadrova iz sva tri bosanska naroda koji su se s puškom u ruci opredijelili i borili za 
cjelovitu i multietničku Bosnu i Hercegovinu. Treba im dati šansu da budu na 
jedinstvenoj bosanskoj listi i nastave tu svoju borbu političkim sredstvima. Smatram 
da jedinstvenu bosansku listu treba podnijeti za izbor parlamentarne skupštine 
Bosne i Hercegovine, Narodne skupštine Republike Srpske, Parlamenta Federacije i 
Predsjedništva RS i tročlanog Predsjedništva BiH. Od sastava ovih organa i 
njihovog rada zavisit će politička budućnost Bosne i Hercegovine kao države, ali i 
svakog njenog naroda. Hoće li novi sastav navedenih organa podsticati integraciju ili 
dezintegraciju Bosne i Hercegovine i suživot njena tri naroda. 


Kad je riječ o izborima u općinama i gradovima, predlažem da se primjeni 
model Mostara. Evropska unija u Mostaru, dosljedna u očuvanju multietičnosti 
grada, utvrdila je gornji broj članova općinskog vijeća jedinstveno za sve mostarske 
općine /25 članova/. Potom je slijedeći rezultate popisa stanovništva u Mostaru iz 
1991. godine, za svih šest općina utvrdila nacionalnu strukturu njihovog sastava. 
Tako se ni za jednu općinu ne bi moglo reći da je etnički čista, bošnjačka ili 
hrvatska. Kao u Mostaru, trebalo bi učiniti nešto i za očuvanje multietične BiH. 
Danas u Republici Srpskoj, u Višegradu na primjer, prema tom modelu bi u općin- 
skom vijeću Bošnjaci bili zastupljeni sa oko 70% odborničkih mjesta, u općinskom 
vijeću Drvara unutar Federacije Srbi bi imali oko 95% odborničkih mjesta, a u 
Derventi u RS, Hrvati sa Bošnjacima bi u općinskom vijeću imali apsolutnu većinu 
itd. U tom slučaju potpuno irelevantno bi bilo to što je u tim mjestima provedeno 

etničko čišćenje. Ono bi ovim modelom sastava općinskih vijeća, na predstojećim 
izborima, bilo politički poništeno. To ne znači da bi se odmah mogla osigurati 
predratna nacionalna struktura stanovništva u navedenim i drugim općinama, ali bi 
tome bitno doprinijeli novoizabrani općinski organi vlasti. Ovim bi bile relativizirane i 
posljedice osporenih odredaba već donesenih izbornih Pravila koje je utvrdila 
Privremena izborna komisija. 


Parcelizacija političkih interesa svake političke stranke, iako bi bili na 
platformi cjelovite i multietničke Bosne i Hercegovine, mogla bi biti katastrofalna za 
opstanak države Bosne i Hercegovine u postdejtonskom periodu. Zato u današnjem 
trenutku samo jedinstvena bosanska lista svih patriotskih političkih snaga može 
očuvati cjelovitost i multietničnost Bosne u budućnosti. Izbori u Mostaru za gradsko i 
općinska vijeća mogu da posluže kao dobar uzorak, kakav potencijal jedinstva i 
snage u sebi može ponijeti jedinstvena bosanska lista. Samo sa jedinstvenom 
bosanskom listom u oba entiteta mogu se poraziti ekstremni nacionalizmi i 
separatizmi koji vode Bosnu i Hercegovinu u nestanak. A tome bi doprinijelo stavlja- 
nje općeg interesa ispred parcijalnog, jer ćemo s njim svi dobiti. 

HASAN KAFIJA PRUŠČAK 


Ovog ljeta navršilo se 400 godina od kad je Hasan Kafija Pruščak" 1596. 
godine dovršio svoje djelo "Temelji mudrosti o uređenju svijeta", u kome je izložio 
svoje filozofske poglede na politiku i vladavinu u kojim je sadržana i njegova 
politička i vojna misao kojom je on želio da da svoj doprinos unaprijeđenju vladavine 
u Osmanskom carstvu svoga vremena. 


Kada bi zanemarili vrijeme u kome je djelo pisano, principi na kojima se 
temelji dobro upravljanje državom koje je Kafija izložio, aktuelni su i danas u našem 
vremenu: 


prvo, zanemarivanje pravde i upravljanje dobrom politikom, kojoj on uzrok 
vidi u tome što se državni poslovi ne povjeravaju ljudima sposobnim Za njih; 


drugo, nemaran odnos prema savjetovanju, razmjeni mišljenja i planiranju, 
čemu uzrok vidi u oholosti i uobraženosti upravljača i izbjegavanju da se više koristi 
nauka; 


treće, indolentnost u rukovođenju vojskom i upotrebi oružja i ratne opreme, 
čemu uzrok vidi u nedisciplini i nedostacima u subordinaciji i 


četvrto, Kafija upozorava na opasnost lakomosti za primanje mita i sklonosti 
raznim porocima. 


U našem vremenu ova pitanja koja je Kafija izložio su također aktuelna, 
samo možda sa drukčijom leksikom i raznovrsnijim i prikrivenijim oblicima 
ispoljavanja, nego u njegovom vremenu. 


Motiv da se napiše ovo djelo bio mu je zabrinutost "da je u uređenju svijeta 
nastao nered i u odnosima među ljudima zbrka" (str. 91), kao da je naš suvremenik. 
Naše vrijeme u Bosni danas traži svoga Kafiju Pruščaka da da filozofski i naučni 
odgovor na pitanja koja je ono postavilo o uređenju svijeta i odnosima u pitanjima 
vladavine novca. Razumije se kroz prizmu Bosne. Ovo iz razloga što je i sam Kafija 
za pisanje svog djela bio neposredno podstaknut onim "što se desilo u proteklih 
deset i više godina", unutar Osmanskog carstva, viđenog u Bosni i iz Bosne onog 
vremena. 


Hasan Kafija Pruščak u metodološkom pristupu svom djelu citira poznato 
mjesto iz Kur'ana (XIII/11) da "Bog neće izmijeniti jedan narod dok on sam sebe ne 


9 Aktuelnost političke i vojne misli H.K. Pruščaka, naučni kolokvij održan 2.11.1996. na Fakultetu 
političkih nauka u Sarajevu. 

izmijeni", toliko puta citirano u raznim napisima nastalim za vrijeme rata u Bosni, 
kojim se želilo podstaći na promjenu svijesti bošnjačkog naroda o svom identitetu 
koji politički baštini Bosnu i njegovoj dubokoj ukorijenjenosti u njoj, njenoj 
hiljadugodišnjoj kulturi, u kojoj islam zauzima značajno mjesto, po čemu se Bošnjaci 
razlikuju od drugih na ovom flu, ali ne sa manje prava i vrijednosti od drugih. 


U svojim kritičkim opservacijama u pogledu kvaliteta upravljanja Pruščak 
navodi primjere sa granice između Bosne i Hercegovine i Hrvatske. Nažalost nije 
tačna teza koja se može i danas čuti kako Bošnjaci i Hrvati nikada u historiji nisu 
međusobno ratovali. Kada se zna da je do njihovih međusobnih sukoba dolazilo još 
u srednjem vijeku, a potom i u vrijeme osmanske vladavine u Bosni. Ono što je 
tačno jeste da bosanski katolici i bosanski muslimani u Bosni nisu između sebe 
ratovali. 


Kao što je poznato Hasan Kafija Pruščak je ovo svoje djelo poklonio sultanu 
Mehmedu II (1566-1603). U tom kontekstu vrijedno pažnje je istaći jedan njegov vrlo 
smion zaključak, s obzirom na tadašnji karakter vladavine i moć koju je u sebi imao 
sultan kao Halifa, a koji se tiče odnosa vladara prema Šerijatu: 


"Dokle god se vladar bude pridržavao starog ustrojstva u skladu s 
vjerodostojnim šerijatom, biće više reda u državi, poboljšavaće se organiziranost 
među ljudima, a Carstvo će biti moćnije. Kada se zanemari pridržavanje ovog 
metoda i zaštita tog odabranog puta, na sve četiri strane pojavi se izopačenost u 
državi i slabost u upravi, a katkada je neizbježno prenošenje vlasti na drugog". 
Pošto je Kafija u opravdanju svoje namjere da piše ovo djelo povod našao u 
načelnim nedostacima dobre politike i upravljanja, osjećajući da je sa citiranom 
primjedbom mogao biti shvaćen da se njegov prigovor odnosi na konkretnu vlada- 
vinu aktuelnog sultana, on posljednjom rečenicom svoga kritičkog stava to 
relativizira i ublažuje tako što kaže: "Zaštiti ,Bože, islamske zemlje od pobune i 
Osmansko carstvo od neizbježnosti prelaska vlasti na drugoga!" (94). 


Zanimljivo je da je Pruščak "dobru politiku" stavljao u istu ravan sa 
"pravdom", mada je pravda više moralna kategorija, a moral i politika ne idu baš 
skupa. Argument za ovu svoju tezu on nalazi u Kur'anu, citirajući ga: "Bog zahtijeva 
da se pravedno i dobro radi..." (X/XVI/90) 


O načinu uređenja države i njenom trajanju Pruščak piše tako što citira 
razna mišljenja, a u nekim slučajevima i misli vladara koji su imali uspjeha u 
vladanju. Tako on navodi misao Ardašir Babeka-osnivača Novoperzijske države 
(226-651) i začetnika dinastije Sasanida-koji kaže:"Kada vladar okrene leđa pravdi, i 
narod okrene leđa poslušnosti". Pruščak citira i Poslanika a.s. koji je rekao: "Pravda 
je dio vjere i moć vladara": Muhamed a.s. je još rekao: "Ko postavi nekog za 
namjesnika, a među njegovim podanicima ima podesnijeg od njega, iznevjerio je 

Boga, njegovog poslanika i islamsku zajednicu". U Kur'anu (IV/58) stoji: "Bog vam 
zapovijeda da povjeravate odgovorne poslove onima koji su ih dostojni". Kada se 
tražio razlog pada dinastije Sasanida, odgovorili su: "Tražili su pomoć službenika 
skromnih sposobnosti za najodgovornije poslove". 


inspiriran citiranim mišljenima, Pruščak sam upozorava osmansku dinastiju 
na određene slabosti u sistemu njene uprave koja se ogleda u tome što je 
dozvoljeno pisanje tugri (Tugra (tura) je stilizirano ime osmanskih sultana koje se 
ispisivalo na početku službenih akata, a bila je u funkciji grba| namjesnicima u 
raznim mjestima i pokrajinama, iz čega je slijedilo da se visoki položaji i krupni 
poslovi povjeravaju nesposobnim. 


Navođenjem različitih mišljenja u pogledu dobre vladavine, Pruščak je 
akcentirao ministre i učenjake. On navodi jednu misao nepoznatog autora koja 
potencira odgovornost vladara za postupke njegovog ministra: "Ne pitaj za vladara 
ko je on, nego pogledaj kakav mu je ministar". Bio je protiv laskavaca i licemjernih 
ministara. Navodi primjer Aleksandra (Makedonskog) koji je otpustio dugogodišnjeg 
svoga ministra koji mu nikada nije skrenuo pažnju na neki nedostatak: "ako nisi 
opazio nikakvu moju grešku, ti si neznalica, a ako jesi pa je prikrio, ti si izdajnik", 
rekao mu je Aleksandar. 


Pruščak je kao uslov za dobro vladanje u državi visoko vrjednovao odnos 
vladara prema učenjacima. Od njih, kaže Pruščak, ne dolazi izdaja niti prevara. Zato 
vladar treba da dobije njihova srca svojim dobrčinstvom i naklonošću, da se koristi 
njihovim mišljenjem. On učenjake smatra nasljednicima vjerovjesnika. Za takvo 
svoje mišljenje on nalazi uporište u hadisu:"Gledanje u lice učenjaka je bogosluž- 
enje. Na sudnjem danu mjeriće se utrošeno mastilo učenjaka i prolivena krv 
osvjedočenih boraca na božijem putu i neće se dati prednost jednim nad drugim". 
Gledajući stanje nauke i položaj učenjaka danas u Bosni i Hercegovini, ne bi bilo 
zgoreg da aktuelni upravljači Bosnom poslušaju ove Kafijine poruke. 


Koliki je značaj pridavan u Pruščakovo vrijeme slobodi kretanja i sigurnosti 
na putevima, vidi se u tome što je to bila jedna od pet stvari kojom vladar učvršćuje 
svoj autoritet. Pored poštivanja časnog, milosti prema slabom, pomoći onom koji trpi 
nepravdu i suzbijanju nasilja neprijatelja, sigurnošću puteva, baš kao i danas, u 
Bosni i Hercegovini, mjerio se autoritet i ugled vladara i države. Određene vrijednosti 
čovjek i ne zna da cijeni dok ih ne izgubi, kao što smo mi danas izgubili slobodu 
kretanja na putevima. Nevjerovatno je da se i nakon 400 godina od objavljivanja ove 
knjige, na samom pragu 21. stoljeća, u eri kada je čovjek dospio na mjesec, čovjek 
susreće sa istim problemom-slobodom kretanja, sigurnošću puteva, kao mjerom 
autoriteta države i njenih upravljača, kao što je bilo u srednjem vijeku. 

Posebno su zanimljiva Kafijina razmišljanja o vojsci, ratu i oružju, koja su i 
danas aktuelna. Pri tome on citira stihove perzijskog pjesnika: "Kada zatvore riznicu 
u vojsci, tada se i vojska susteže latiti mača" ili "Bolje da vojsku othraniš, nego da 
car ostane na čelu bez vojske". Pitali tako Aleksandra Makedonskog zašto ne 
gomila blago kao i ostali vladari, a on odgovori: "Moje blago su moji prijatelji", misleći 
na vojnike. Zbog nebrige prema vojnicima od strane njenih komandanata, Kafija 
iznosi primjere dezertiranja iz vojske u Bosni njegovog vremena. Dužnost zapovjed- 
nika je da lično pregleda svoju vojsku, da vidi njeno brojno stanje i s kakvim 
naoružanjem raspolaže i da se u tome ne oslanja na bilo koga. On u tome ističe kao 
dobar primjer ranijih sultana. Pri tome Kafija navodi jednu anegdotu. Kada je 
Aleksandar Makedonski vršio smotru izbacio je iz stroja vojnika na hromom konju. 
Ovaj se nasmijao pa mu reče: "Pod tobom je konj za bijeg, a ispod mene za 
ustrajnost", nakon čega ga je vratio ponovo u stroj. 


Zbog nebrige prema vojsci i naoružanju, Kafija iznosi primjer nemoći u borbi 
na hrvatskoj granici u drugoj polovini XVI stoljeća, vjerovatno misleći na izgubljenu 
bitku 20.juna 1593. godine pod Siskom. "U posljednje vrijeme neprijatelj je dao sve 
od sebe da upotrijebi neka nova oružja, piše Kafija, kao puške (topove) i slično. 
Naša vojska ne pridaje značaj tome da ga nabavi i upotrijebi, čak ne upotrebljava u 
dovoljnoj mjeri ni staro oružje, pa je zapala u ono što je zapala...". 


Kafija je posebno isticao značaj moralne podrške vojsci od strane vladara i 
vojskovođa. Zastupao je tezu da se neprijatelj ne potcjenjuje i naveo jednu narodnu 
poslovicu koja je i danas aktuelna: "Ne potcjenjuj onoga protiv koga ratuješ, jer ako 
pobijediš, nećeš zaslužiti pohvalu, a ako ne budeš u stanju (pobijediti), nećeš se 
oprvadati". 


Govoreći o nedisciplini, neposlušnosti i nasilju u vojsci, Pruščak navodi da je 
uslov uspjeha disciplina i pokornost vojnika zapovjednicima, ali ne slijepa pokornost, 
već "uz slaganje i drugarstvo na osnvoi ljubavi i bratstva, a izbjegavanje podvojen- 
osti i mržnje". Ono što povlači poraz i slom vojske je neposlušnost i nasilje koje vrši 
vojska. Pri tome navodi Muhameda a.s. riječi: "Nema pobjede sa nasiljem". Pruščak 
navodi primjere nasilja među muslimanskim vojnicima u Rumeliji, što je neprijatelj 
iskoristio i svim silama krenuo u ofanzivu. A do nasilja je došlo zbog toga što je 
zanemarena kontrola i upravljanje i što je bio nemaran odnos u podmirivanju 
vojničkih plata i opskrbe. Zatim pohlepa za imetkom, ne razlikujući šta je zabranjeno 
a šta je dozvoljeno. Jedan od uslova uspjeha u borbi je riješenost vojnika da se bore 
za čast božije vjere i izdizanje njegove riječi, a ne za sticanje imetka i visokog 
položaja, piše Pruščak. 


U tom smislu, Pruščak ističe obavezu vladara i vojskovođe, da svoj odnos 
podese prema vojsci tako što će je obuzdati od neposlušnosti i nasilja "obećavajući 
dobročinstvo i nagradu nakon pobjede, a potom obećanje i izvršiti, i prijetnje silom i 

kaznom za bježanje iz borbe", navodeći negativne primjere dezertiranja na 
bosanskim granicama. Praveći razliku između dezertiranja i taktičkog povlačenja, 
Pruščak citira narodnu poslovicu "Povući se na vrijeme bolje je nego ustrajati u 
nevrijeme". S tim u vezi on problematizira junaštvo i kukavičluk. On citira Afrasijaba 
(turanski car): "Junak je drag čak i svom neprijatelju, a kukavica je mrzak čak i svojoj 
majci". Pruščak potvrdu ove izreke našao je na hrvatskoj granici, kada su nekom 
hrabrom bosanskom vojniku katkad i poklon poslali, s druge strane linije, a ako su 
nekog zapazili da je bio kukavica, slali su mu nešto od ženskog nakita (i odjeće). 


Definirajući hrabrost Pruščak je citirao nekoliko značajnih narodnih misli iz 
kojih se hrabrost izvodi iz odvažnosti i strpljivosti. Na primjer (Lokman): "Ko ne 
prkosi strahotama, neće postići očekivanja", ili "Spas je u odvažnosti, a smrt u 
uzmicanju", ili "Hrabrost je strpljivost jednog časa", a hazreti Ali je rekao: "Strpljenje 
je oruđe pobjede". U Kur'anu (VIII/65) stoji: "A Bog je uz one koji su uzdržljivi". 
Kukavičluk bi bio dakle, suprotno ponašanje. 


Govoreći o ratu Pruščak piše da je misao djelotvornija od britke sablje. 
Navodi neke misli iz kojih se može zaključiti da je pametan čovjek u ratu vrijedniji od 
jedne vojne jedinice. Katkad jedan pametan čovjek može savladati čitavu vojsku 
svojim pametnim postupkom i planom. Ili "Ako ne možeš pobijediti, posluži se ratnim 
lukavstvom". Pruščak navodi poslanikove riječi: "Rat je lukavstvo". Ili mudraci su 
rekli: "Varka je značajnija od hrabrosti" ili "Više se pouzdaj u svoje lukavstvo negoli u 
nadmetanje i u svoju opreznost negoli na juriš" ili "Razmišljanje je bolja zaštita od 
snažnih ruku". 


Pruščak, prije nego što je izložio koje su vrline dobra vladara, rekao je šta je 
to što uzdiže čovjeka: "Četiri stvari uzdižu čovjeka: znanje, blagost, dobročinstvo i 
darežljivost". Nakon toga je iznio koje vrijednosti bi trebao imati svaki vladar: Da 
bude dostojanstven, blag, i vrlo strpljiv, pouzdan, te da ne bude nagao u kažnjavanju 
nekog čovjeka ako o njemu čuje nešto, inače niko neće imati u njega povjerenja, a 
srce podanika dignuće protiv sebe. Pruščak je, dakle, bio protiv verbalnog delikta, 
delikta za drukčije mišljenje. Vladar brzo dolazi u nevolju, a država propada, kada 
ima neiskusne saradnike i saradnike koji ne vode računa o posljedicama kada se 
vlada nepravedno svojim narodom, kada se prihodi smanjuju u odnosu na rashode, 
kada na osnovu osjećanja a ne razuma vrši postavljanje i otpuštanje i kada 
potcjenjuje učenjaka. 


Pruščak je posebnu pažnju posvetio značaju savjetovanja. U Kur'anu 
(11I/154) Allah je rekao: '... dogovaraj se (Muhaemde) s njima (svojim drugovima) o 
svemu". Željelo se postići da savjetovanje postane praksa i metod nejgovih 
sljedbenika. To znači da vladar i njegovi predstavnici ne nameću svoje mišljenje. 
Pruščak citira jedan perzijski stih u kome se između ostalog kaže: "... savjetovanje, 
to je stalna dužnost državnika". Muhamed je rekao: "Onaj koji se savjetuje, 

pomognut je" a hazreti Omer: "Samo oni ljudi koji se međusobno savjetuju upućeni 
su na pravi put". Hasan, sin četvrtog halifa Alija je rekao: "Postoje tri vrste ljudi: 
čovjek, polučovjek i nečovjek. Čovjek razmišlja i savjetuje se, polučovjek je ona koji 
razmišlja, ali se ne savjetuje, a nečovjek onaj koji niti razmišlja niti se savjetuje". 


Koliki je značaj savjetovanja za dobru vladavinu, dakle, da se čuje i drugo i 
drukčije mišljenje, vidi se iz ova dva citata koje je Pruščak naveo: "Nema nikakvog 
mišljenja u onoga koji je usamljen u svome mišljenju" i stih Al-Aredžanija, pjesnika iz 
XI stoljeća: "Oko vidi i ono što je blizu i ono što je daleko, ali sebe vidi samo u 
ogledalu". 


Uz savjetovanje ide i planiranje. Nansur (sultan) govorio je svome sinu: "Od 
mene ti je dvoje: ne govori, a da pri tome ne promisliš, i ne čini, a da pri tome ne 
isplaniraš". Pruščak iznosi tri stvari koje ometaju planiranje: prvo, više saradnika koji 
imaju različito mišljenje; drugo, međusobna zavist saradnika zbog pojave ličnog 
interesa i strasti; i treće, ako se onaj koji se razumije u poslove planiranja izmiče jer 
mrzi onoga kome je potreban savjet. 


Na kraju nešto o oprezu. Pruščak citira ajete iz Kur'ana "O vjernici, budite 
oprezni... (IV/7)... i uzmi te svoje oružje..." (IV/102). Pruščak oprez uzima samo kao 
jedan od najvažnijih elemenata zaštite, kao što je pancir i slično, ali oprez, kaže 
Pruščak, u sebi sadrži i pametan postupak. Dakle, oprez i oružje su obavezne 
zapovijedi i nije dozvoljeno da se napuste u ratu. On navodi negativne primjere u 
Bosni i razlog tome vidi u tome što vojskovođe lično ne prisustvuju smotri vojnika, 
što nisu uz vojnike. 


U zaključku svoje knjige Pruščak govori o miru i mirovnom ugovoru. Pri 
tome citira ajet iz Kur'ana "Mir je bolji (od rata)". Zatim citira Kej-Husreva, 
legendarnog perziskog vladara "Najveća pogreška je zaratiti protiv onoga koji traži 
mir". Zar se ova misao nije potvrdila i u našem bosanskom slučaju. Pruščak knjigu 
završava hadisom : "Petero za petero: narodu koji prekrši ugovor Bog će postaviti za 
vladara njegovog neprijatelja...", s napomenom da Bog najbolje zna šta je ispravno i 
da je za onog koji razmišlja i ova knjiga (malog obima) dovoljna, a razgovoru nema 
kraja, kaže Pruščak. 


Čini se da bi i naš dalji komentar bio suvišan. Te nam samo ostaje da 
razmišljamo i pokušamo se ponašati prema ovim mudrim savjetima jednog od 
najvećih bošnjačkih intelektualaca i filozofa Hasana Kafije Pruščaka. 

BOSANSKO DRUŠTVO 


Nacionalni identitet u multietničkom društvu," može se sagledavati sa 
različitih aspekata, kao filozofski, kulturološki, politološki itd. fenomen. Pokušaću u 
ovom kratkom vremenu kojeg imam na raspolaganju da ovaj problem tematiziram sa 
državnopravnog aspekta i to u formi skice. 


S obzirom na veliku pokretljivost ljudi danas u svijetu potrebno je definirati 
šta se danas smatra multietničkim društvom. U savremenom svijetu društva se 
obično imenuju nazivom međunarodnopravno priznatih država. Tako postoji 
američko društvo (SAD), francusko društvo, slovenačko društvo, bosansko društvo 
itd. A pod članovima tih društava obično se podrazumijevaju državljani dotičnih 
zemalja. Međutim, s obzirom na historijsko-kulturnu tradiciju postoje složenija i 
manje složena društva. Tu prije svega mislim na razliku između društava sa 
monokonfesionalnom ili monoetničkom strukturom stanovništva, od društava u 
kojima postoji više religija ili više etnikuma. 

Mislim da se problem nacionalnog identiteta u jednom društvu-državi može 
pojaviti u dva vida: kao unutrašnje pitanje odnosa između ljudi različitih etničkih 
grupa, i kao vanjsko pitanje, kada se u odnosu prema drugim društvima, jedno 
društvo uglavnom identificira pomoću imena države, kada se te unutrašnje etničke 
razlike zanemaruju i kada se za samu dotičnu državu upotrebljava pojam nacije, a 
za njene državljane naziv po imenu države, neovisno od toga kojoj etničkoj grupi 
unutar države oni pripadali. To je bar ona vanjska, vidljiva manifestacija ovog 
pitanja. U prvom slučaju riječ je o etničkom identitetu jedne društvene grupe unutar 
društva-države (ovdje mislim na države kao međunarodnopravne subjekte), a u 
drugom slučaju, riječ je o nacionalnom identitetu društva-države u odnosu na druga 
društva-države u međunarodnoj zajednici u svjetlu evropskog, afričkog itd. društva, 
ili jednostavnije u okviru onog što kolokvijalno nazivamo svijetom. 


Kad je riječ o etničkom identitetu u kulturološkom smislu riječi, mnogo je 
manji problem, nego kada je riječ o političkom identitetu u smislu nacionalnog 
opredjeljenja u državnopravnom smislu. 


U mnogim društvima-državama je prisutnija kulturna autonomija kojom se 
identificiraju etničke grupe kao zasebne kulturne grupe u jednom društvu, nego što 
su to političke autonomije, kojim se etničke grupe identificiraju kao nacionalne 
političke grupe, zajednice, koje imaju autonomnu državnopravnu organizaciju sa 


9 Izlaganje na okruglom stolu nedjeljnika "Ljiljan" povodom izlaska 200-tog broja, održanog 
16.11.1996. u Sarajevu. 

funkcijama zakonodavne, izvršne i sudske vlasti u okvirima jedne suverene države, 
kao njenih jedinica. 


S tim u vezi postavlja se pitanje donje i gornje granice do koje se može ići u 
identificiranju jedne kulturne i političke etničke grupe, odnosno zajednice koja ne bi 
dovodila u pitanje integritet i opstojnost jednog društva, odnosno države. Smatram 
da kulturna autonomija kojom se prepoznaje etnički identitet jedne društvene grupe, 
sama po sebi ne dovodi u pitanje integritet jednog društva, naprotiv, ona ga 
učvršćuje jer unosi elemente ravnopravnosti i ostvarivanje osnovne slobode 
ispoljavanja svog etničkog identiteta među etničkim grupama multietničkog društva. 
Etničke grupe u multietničkom društvu se raspoznaju svojim jezikom, pismom, 
muzikom i kulturom u najširem smislu riječi, neovisno od toga što su članovi različitih 
etničkih grupa integrirani u proizvodnji, razmjeni i potrošnji materijalnih dobra i 
upotrebnih vrijednosti, kao članovi društva, kao grđani koji su pred zakonom jednaki 
i koji se kao slobodni i ravnopravni građani po kriterijma ustavne demokratije 
uključuju i u vršenje funkcije političke vlasti. 


Nacionalni identitet u pogledu teritorijalnog državnog uređenja i vršenja 
funkcija političke vlasti, ne bi trebalo da dovodi u pitanje integritet multietničkog 
društva, bilo da su etnosi prostorno međusobno izmiješani, bilo da su u apsolutnoj 
većini na nekom prostoru države. Tada se njihovo političko organiziranje i vršenje 
vlasti uređuje ustavom zemlje i ostvaruje poštovanjem ustavom predviđene 
demokratske procedure. Najčešće uspostavljanjem jednog zasebnog doma ili 
ustavom uređenom podjelom vršenja određenih značajnih državnih funkcija 
pripadnika različitih etničkih zajednica. Takvim rješenjima se jača društvena 
struktura jedne zemlje i ne dovodi se u pitanje integritet i jedinstvo državne cjeline. 
Drukčiji je slučaj sa onim složenim državama-društvima u koje su se uključile etničke 
grupe sa svojom teritorijom i svojim društvom-državom, kao što su bili bivši SSSR i 
bivša Jugoslavija, koje nisu uspjele da stvore nova stabilna društva tih 
mnogonacionalnih država, zbog čega su se i one raspale kao složene države, jer 
nisu uspjele uspostaviti jedinstveno društvo koje bi državnu strukturu tako složene 
države u sebi činilo trajnim i stabilnim novim društvom. 


U multietničkim društvima za dobro funkcioniranje demokratski uređenih 
država, veću odgovornost imaju brojnije etničke grupe, od onih manje brojnih. Prije 
svega u suzdržavanju od bilo kakve forme pritisaka i asimilacije pripadnika manjih 
etnosa, a posebno u suzdržavanju od majorizacije u političkom odlučivanju. Ali nisu 
bez svojih odgovornosti i manje brojni etnosi. Zato je u tim društvima veoma važno 
za očuvanje integriteta jednog društva dobro uređena ustavna procedura u procesu 
donošenja zakona i drugih odluka i funkcioniranja izvršne i sudske vlasti, kada se 
neće uvijek u svakom konkretnom slučaju iznova obnavljati politička rasprava o 
nacionalnim pravima i ravnopravnosti i time držati društvo u stalnim političkim 

tenzijama. Tu su ustav i demokratske institucije koje će o tome voditi računa po 
službenoj dužnosti. 


Za multietničko društvo najopasnije je ako se afirmiranje nacionalnog 
identiteta stavlja u funkciju razbijanja integriteta društva i države pokušajem 
stvaranja = etnički čistih teritorija i propagiranja separatističkih ideja među 
pripadnicima pojedinih etničkih grupa. A kada se to čini još u političkoj sprezi sa 
nekom susjednom državom ili organizacijom, onda to graniči sa veleizdajom koja se 
u svakoj državi sankcionira kao nedozovljena radnja zbog = koje se krivično 
odgovara. 


Upravo je to slučaj sa bosanskim društvom i bosanskom državom. 
Hiljadugodišnja tradicija multikonfesionalnog i multietničkog društva, na cijelom 
njenom državnom teritoriju pokušala se razoriti od strane nekih neodgovornih 
političkih vođa bosanskih Srba i bosanskih Hrvata, u sprezi sa velikodržavnim 
politikama Srbije i Hrvatske. Pokušalo se razoriti teritorijalni integritet bosanskog 
društva i bosanske države stvaranjem etnički čistih teritorija s državnom organiza- 
cijom, s namjerom pripojenja dijelova bosanskog teritorija Srbiji i Hrvatskoj. Pošto to 
nije bilo moguće izvesti u uslovima vjerske i etničke izmiješanosti stanovništva na 
cijelom teritoriju Bosne i Hercegovine na kome su bile uspostavljene čvrste višesto- 
ljetne društvene veze među njenim stanovnicima različitih vjera i etnosa, pokušalo 
se razoriti to bosansko društvo time što će se određeni prostor silom staviti pod 
vojnu, političku i kulturnu kontrolu pripadnika samo jedne etničke grupe, s kojeg će 
se protjerivanjem i fizičkim uništavanjem pripadnika druge etničke grupe ostvariti 
apsolutno čisti prostor samo za pripadnike jedne vjere i jedne nacije, kao najbolji put 
razaranja bosanskog društva i države. 


Ovakvo ponašanje pripadnika jedne etničke grupe u jednom multietničkom 
društvu suprotno je civiliziranim i međunarodnopravno priznatim normama prava i 
slobode isticanja nacionalnog identiteta jedne etničke grupe i objektivno nužno mora 
biti sankcionirano od strane međunarodne zajednice, ali istovremeno mora biti 
sankcionirano i unutrašnjim domaćim pravom. U ovakvim slučajevima, očigledno 
nije riječ samo o izgradnji nacionalnog političkog i kulturnog identiteta, već o 
kriminalnoj radnji kojom se ruši integritet jednog multietničkog društva time što 
propagira rasizam, nacionalizam, šovinizam i kulturni hegemonizam, kojim se žele 
razoriti hiljadugodišnje društvene strukture jedne zemlje i dovesti u pitanje njen 
državni teritorijalni integritet i suverenitet. Protiv takvog ponašanja dozovljena je 
legitimna odbrana i suprostavljanje drugih etničkih grupa i pojedinačnih pripadnika 
drugih etniciteta kao suverenih građana dotične države i društva radi odbrane 
vlastitog životnog prostora bez kojeg nije moguća njihova egzistencija i opstanak 
kao građana i kao nacionalnog kolektiva. 

Prema tome za postojeće stanje multikulturnog bosanskog društva možemo 
reći da je teško oboljelo i za tu bolest je potrebna odgovarajuća terapija. Najbolja 
terapija je da se pripadnici svih etničkih grupa vrate u svoje zavičaje i da svoje 
privatne posjede počnu ponovo uživati. Da se okrenu jedni drugima, a ne da služe 
tuđim državnim politikama i da u bosanskom multietničkom društvu naprave takvo 
državno uređenje i politički sistem u kome će moći ostvarivati svoja građanska i 
nacionalna prava, ni više ni manje, od pripadnika druge nacionalne grupe. U tom 
slučaju će se i tradicionalno bosansko društvo početi oporavljati, a pravna država 
funkcionirati. 


S institucionalne tačke gledišta, trebat će razlikovati etničke i vjerske 
institucije od onih koje se smatraju državnim. Kada kažem država, mislim na Bosnu i 
Hercegovinu, kada kažem društvo, mislim na bosansko društvo, društvo građana, 
civila. Državne institucije u oblasti nauke, obrazovanja, kulture, zdravstva, sporta, 
umjetnosti, kulturne baštine i drugih zajedničkih potreba i interesa svih etničkih 
grupa pomoći će očuvanju integralnog bosanskog društva kao građanskog društva. 
Stimulirao bih osnivanje i razvijanje najrazličitijih etničkih institucija, ali ne bih 
dozvoljavao da one budu zamjena za državne institucije kao nacionalne institucije 
po modelu države-nacije koje treba da ima svaka suverena država. U složenim 
društvima kao što je bosansko ima mjesta i za jedne i za druge. Ne treba dozvoliti 
da se bosansko društvo cijepa na srpsko i na bošnjačko-hrvatsko, prema podjeli 
Bosne i Hercegovine na dva entiteta. Entiteti su ratom nametnuto rješenje i 
predstavljaju jedno neprirodno stanje Bosne. Stoga bosansko multietničko društvo 
ne treba da slijedi podjelu države na dva entiteta, i da se stvaraju dva zasebna 
društva. To bi bila najveća opasnost za multietničko bosansko društvo i budućnost 
bosanske države. To će se najbolje postići time što će se sačuvati autohtonost sva 
tri bosanska naroda na cijelom državnom teritoriju Bosne i Hercegovine, a ne po 
entitetima. A također i stvaranjem bosanskih institucija kao državnih institucija koje 
će moći meriotrno predstavljati bosansku državu i bosansko društvo u njihovoj 
saradnji sa svijetom, sa drugim društvima-državama u različitim oblastima material- 
ne i duhovne kulture, po kojima će se Bosna i Hercegovina moći prepoznavati kao 
zasebna država i kao zasebno društvo, a da se ne dovodi u pitanje etnokulturni 
identitet ni jednog njenog naroda. 


Da zaključim. Identitet jedne nacije u multietničkom društvu ne može se 
ostvarivati negacijom samog identiteta multikulturnog društva i identiteta njegove 
suverene države. Hvala! 

SUPREMACIJA DRŽAVE NAD ENTITETIMA 


Prethodno pitanje" koje želim postaviti jeste: da li Bosna i Hercegovina ima 
Ustav koji je u autentičnom tekstu utvrdio njen parlament na sva tri službena jezika: 
bosanski, hrvatski i srpski jezik. Koliko ja znam nema. Postoje tri nezvanična 
prevoda na svaki od ova tri jezika, koji se u mnogim tačkama međusobno razlikuju u 
svome sadržaju. To doprinosi razlikama u tumačenju, ne samo normativnog dijela 
Ustava, već i njegove Preambule, ali i duha samog Ustava. Ovome doprinosi 
činjenica što Ustav nije udovoljio u potpunosti političkim voljama sva tri bosanska 
naroda, pa se hoće različitim njegovim tumačenjem, kao i pristupom u njegovoj 
implementaciji, nastaviti rat političkim sredstvima. Tome služi, različito tumačenje 
ustavnih odredaba, ali i opstruiranje konstituiranja državnih organa Bosne i 
Hercegovine i sužavanje njihove nadležnosti. Time se usporava politička stabiliza- 
cija zemlje i obeshrabruju one političke snage koje su za očuvanje teritorijalnog 
integriteta, državnog suvereniteta i međunarodnopravnog subjektiviteta Bosne i 
Hercegovine, koji ona ima kao međunarodnopravno priznata država i članica UN i 
drugih međunarodnih organizacija. 


Po mome mišljenju, i kada se konstituiraju državni organi Bosne i Hercego- 
vine i detaljnije urede njihove nadležnosti zakonima i poslovnicama, oni neće moći 
normalno funkcionirati bez autentičnog teksta Ustava kojeg bi trebalo da utvrdi 
Parlamentarna skupština Bosne i Hercegovine. U suprotnom će se politički predsta- 
vnici iz sva tri naroda u interpretaciji pojedinih ustavnih odredaba nastaviti pozivati 
na ustavni tekst koji imaju preveden na svoje maternje jezike. U tom smislu najviše 
teškoća će imati Ustavni sud Bosne i Hercegovine, koji treba da ocjenjuje ustavnost 
ustava i zakona entiteta i drugih propisa koje donose razni državni organi, a da 
nema autentični ustavni tekst. 


Zasada postoji samo autentična verzija Ustava Bosne i Hercegovine na 
engleskom jeziku, kao Aneks 4. Općeg okvirnog sporazuma za mir u Bosni i 
Hercegovini, od 14.decembra 1995. godine, potpisanog u Parizu. Do utvrđivanja 
autentičnog teksta Ustava od strane Parlamentarne skupštine Bosne i Hercegovine 
na bosanski, srpski i hrvatski jezik, u slučaju spora, morat će se koristiti ustavni tekst 
na engleskom jeziku. 


U Preambuli Ustava normirana su tri naroda: Bošnjaci, Hrvati i Srbi, zatim 
pripadnici drugih naroda, a potom i građani Bosne i Hercegovine, da utvrđuju norm- 


9 Referat podnesen na naučnom skupu povodom 50-te godišnjice Pravnog fakulteta u Sarajevu, 
održanom 16.12.1996. 


373 


Bosanski identitet i suverenitet 1992. - 2011. 


ativenu sadržinu Ustava Bosne i Hercegovine. Otuda se sve ono što je sadržano, 
kao ustavna norma, smatra da je izrazom suverene političke volje autohtonih 
naroda, nacionalnih manjina (ostalih) i bosansko-hercegovačkih građana. Tako 
Bosna i Hercegovina nije država samo njena tri naroda i nacionalnih manjina, već i 
država građana neovisno od njihove rasne, vjerske i nacionalne pripadnosti, država 
bosanskih državljana. 


Kao i svaki Ustav, ni ovaj Ustav nije vječan. Odredbe s kojim nismo 
zadovoljni moći će se mijenjati (član X Ustava) saglasnošću dvije trećine poslanika 
predstavničkog doma Parlamentarne skupštine BiH. Zato se za budućnost Bosne i 
Hercegovine, primarno postavlja pitanje primjene ovog Ustava u njegovoj praksi 
danas, u ovom vremenu. Bosna i Hercegovina je ovim ustavom definirana kao 
demokratska država sa svoje tri bitne karakteristike: prvo, da će funkcionirati prema 
slovu zakona, u kojoj će dakle biti vladavina prava; drugo, da će se smjena vlasti 
vršiti slobodnim i demokratskim izborima i treće, da će predstavljati jedinstveno 
područje bez unutrašnjih granica za promet roba, usluga, kapitala i ljudi. Bilo koliko 
da ima entiteta na svom prostoru, samo je jedna država koju međunarodna 
zajednica priznaje, a to je Bosna i Hercegovina. Entiteti kao sastavni dio države- 
nužno moraju slijediti ove bitne karakteristike demokratske države koje su date za 
cijelu Bosnu i Hercegovinu. 


Ako pođemo od ove definicije države Bosne i Hercegovine, uspostavljanje 
dva entiteta u njenom sastavu, ima značaja samo u pitanjima preraspodjele vlasti 
između njih i države, s jedne strane, i formiranja državne vlasti s druge strane, koje 
ni u kom slučaju ne mogu da dovedu u pitanje državni suverenitet na cijelom 
prostoru Bosne i Hercegovine. Mi ne možemo Ustavom uspostavljene odnose 
između države i entiteta u Bosni i Hercegovini procjenjivati prema postojećoj politič- 
koj praksi, koja opstruira primjenu Ustava, već prema sadržaju normi, koje treba 
oživotvoriti i za čije oživotvorenje postoje potpisi i verbalne saglasnosti nosilaca 
političkih volja sva tri naroda u Bosni i Hercegovini, kao i države Bosne i Hercego- 
vine i njenih susjeda Hrvatske i SR Jugoslavije. Današnje opstrukcije treba tretirati 
kao političke incidente i kao ponašanje koje se mora politički i pravno sankcionirati. 
U tome će još za izvjesno vrijeme trebati prisustvo međunarodne zajednice, bez čije 
pomoći ne bi bilo ni uspostavljenog mira-niti ovog Ustava. 


Ne može se reći da se Bosna i Hercegovina sastoji od dva entiteta, već da 
su u sastavu države Bosne i Hercegovine dva entiteta. Ovo iz razloga što je Bosna i 
Hercegovina međunarodnopravno priznata kao nezavisna država, u kojoj su 
naknadno kao posljedica agresije na nju 1992.-1995. Mirovnim sporazumom, 
uspostavljena dva entiteta. Entiteti su, dakle, kreacija Ustava Bosne i Hercegovine. 
Zbog toga državne organe Bosne i Hercegovine ne konstituiraju entiteti već njena 
sva tri naroda. Općim odredbama Ustava, u članu 9. stav 3. izričito stoji da će 

"Dužnosnici imenovani na položaje u institucijama Bosne i Hercegovine, predstav- 
ljati narode Bosne i Hercegovine", dakle, narode, a ne entitete. 


Raspodjela vlasti između države i entiteta, je utvrđena ovim Ustavom, a sve 
funkcije i nadležnosti koje nisu izričito date ovim Ustavom državi, bit će funkcije i 
nadležnosti entiteta. Dakle, važi pretpostavljena nadležnost entiteta. Međutim, bitna 
odredba Ustava jeste da će ustavi entiteta i njihovo zakonodavstvo morati biti u 
skladu s Ustavom države Bosne i Hercegovine, što će kontrolirati Ustavni sud Bosne 
i Hercegovine. Ovakvo rješenje može se smatrati uobičajenim u složenim 
državama, koje se u teoriji države i prava mogu podvesti po opći naziv federacija. Za 
Bosnu i Hercegovinu može se reći da u pogledu organizacije državnih organa i 
njihove nadležnosti nije čisti oblik federacije, već da ima i elemente unitarne države, 
naročito u međunarodnim političkim i ekonomskim odnosima. Naime, kod odlučiva- 
nja o ovim pitanjima nije neophodno ići na prethodnu saglasnost entiteta. Tek, ako 
se ne postigne odgovarajuća saglasnost i trećeg člana Predsjedništva, može se 
pokrenuti postupak uključivanja parlamenta entiteta, odnosno učešće entiteta, 
odnosno jednog naroda u poseban postupak usaglašavanja njegovog nacionalnog 
interesa. Ono u šta možemo biti sigurni, Bosna i Hercegovina kao država nikako se 
ne može smatrati ni unijom, ni konfederacijom. U uniju i konfederaciju ulaze 
suverene države na bazi ugovora o stvaranju konfederacije ili unije. Unija i konfeder- 
acija nemaju svoga ustava, a Bosna i Hercegovina ima Ustav i na Ustavu zansova- 
ne svoj parlament, šefa države, vladu i sud. 


U načinu formiranja državnih organa Bosne i Hercegovine: Parlamentarne 
skupštine, Predsjedništva, Vijeća ministara (Vlade) i Ustavnog suda, primjenjeno je 
rješenje za koje bi se moglo reći da je politički kompromis kojeg bi trebalo što prije 
napustiti, čim prestane djelovati sila koja ga je izazvala. Način na koji se ovi organi 
biraju prijeti očuvanju Bosne i Hercegovine kao jedinstvenom političkom prostoru za 
sva tri njena naroda i sve građane Bosne i Hercegovine. Najlošije rješenje u cijelom 
Ustavu Bosne i Hercegovine jeste, što Bosna i Hercegovina nije jedna izborna 
jedinica za predstavnički dom Parlamentarne skupštine, Dom naroda, članove 
tročlanog Predsjedništva i Ustavni sud Bosne i Hercegovine. Smatram da je takvo 
rješenje suprotno Evropskoj konvenciji za zaštitu ljudskih prava i osnovnih sloboda i 
njenim Protokolima koji se prema slovu Ustava direktno primjenjuju u Bosni i 
Hercegovini. S obzirom da su sastavni dio Ustava i 15 drugih međunarodnih 
ugovora i konvencija (Aneks 1. na Ustav BiH), moglo bi se reći da je u ovoj materiji 
Ustav Bosne i Hercegovine u sebi protivrječan. Naime, Ustav garantuje jednaka 
politička prava i naroda i građana na cijelom području Bosne i Hercegovine, kada je 
riječ o izboru i ostvarivanju funkcija i nadležnosti institucija države Bosne i 
Hercegovine. Međutim, gore navedenim rješenjem kojim se entiteti određuju kao 
izborne jedinice za izbor Predstavničkog doma i Doma naroda, Predsjedništva, 
članova Ustavnog suda, to se pravo narušava. Suprotno navedenoj ustavnoj odredbi 

da funkcioneri na položaju u institucijama Bosne i Hercegovine predstavljaju narode 
Bosne i Hercegovine, ovakvim izbornim pravilima po kojima su entiteti izborne 
jedinice, to se pravo narušava. Tako da izbor u institucije Bosne i Hercegovine 
predstavnika pojedinih naroda imaju pravo samo stanovnici entiteta, a ne građani 
Bosne i Hercegovine, odnosno sva tri naroda na cijelom državnom teritoriju. 


Kada se stvore povoljne političke prilike za reformu Ustava Bosne i 
Hercegovine, mislim, da bi prvo trebalo izmijeniti gore navedene odredbe (član IV i V 
Ustava) kojim bi se povratio suverenitet sva tri bosanska naroda na cijelom prostoru 
Bosne i Hercegovine, a to nije moguće izvesti dok se god Bosna i Hercegovina ne 
učini jednom izbornom jedinicom. Kada je riječ o Domu naroda, ta bi se reforma 
najlakše ostvarila na taj način što bi se i u pogledu sastava toga Doma ostalo kod 
današnje nacionalne strukture, po pet Bošnjaka, Hrvata i Srba, s tim što bi se Za njih 
izjašnjavalo biračko tijelo svakog naroda na cijelom prostoru Bosne i Hercegovine. 
Tako da bi predstavnici jednog naroda bili birani od biračkog tijela svoga naroda sa 
cijelog državnog teritorija Bosne i Hercegovine. Sadašnji način imenovanja funkcion- 
era Bosne i Hercegovine propisan za predstavnički dom, Dom naroda, Predsjed- 
ništvo, Vijeće ministara i Ustavni sud Bosne i Hercegovine, iako uređen Ustavom 
Bosne i Hercegovine, protivan je odredbama člana 9.3. tog istog Ustava u kome je 
uređeno da će "Dužnosnici imenovani na položaje u institucijama Bosne i 
Hercegovine, predstavljati narode Bosne i Hercegovine", a ne entitete. Ova odredba 
potvrđuje ustavno opredjeljenje iz Preambule Ustava koja govori o tri bosanska 
naroda: Bošnjacima, Srbima i Hrvatima, na cijelom državnom prostoru Bosne i 
Hercegovine, a ne u entitetima u kojima oni predstavljaju većinu stanovništva. 
Dakle, oni nisu predstavnici entiteta, već naroda, ali naroda na cijelom prostoru 
Bosne i Hercegovine. Ove protivrječnosti u samom Ustavu trebat će početi postep- 
eno otklanjati, kako budu otpočele da jačaju integrativne političke snage, u korist 
jačanja suvereniteta svakog od tri naroda na cijelom prostoru Bosne i Hercegovine. 


Država Bosna i Hercegovina ima Ustavom uređene nadležnosti u članu 3.1. 
(a-j), 3.4. i 3.5. U članu 3.1. one su taksativno navedene i ja ih ovdje neću nabrajati. 
Zanimljivo je rješenje dato u članu 3.tač.5. pod naslovom "Dodatne nadležnosti". Tu 
imaju četiri nivoa dodatnih nadležnosti. Prvi nivo je kada država preuzima 
nadležnosti da ih vrši za takva pitanja o kojima se entiteti slože; drugi nivo su 
nadležnosti koje država ima u skladu s aneksima 5-8. Općeg okvirnog sporazuma; 
treći nivo nadležnosti države koje su potrebne da bi BiH očuvala svoj suverenitet, 
teritorijalni integritet, političku nezavisnost i međunarodni subjektivitet, u skladu sa 
raspodjelom odgovornosti među institucijama Bosne i Hercegovine; četvrti nivo, 
odnosi se na mogućnost uspostavljanja "dodatnih institucija" države prema potrebi, 
kako bi vršile gore navedene nadležnosti. Ovo je novo neistraženo "rudno polje" 
novih nadležnosti i institucija koje će ih vršiti na nivou države Bosne i Hercegovine. 
Prema tome, nadležnosti sadržane u članu 3.1. koje su bile osnov za obrazovanje 

sadašnjeg sastava Vijeća minsitara, nisu dakle, limit, kao što izgleda na prvi pogled, 
kako stvaranja novih državnih institucija, tako i popune novim nadležnostima 
postojećih ministarstava i institucija države Bosne i Hercegovine. 


Sljedeće neistraženo "rudno polje" novih institucija i nadležnosti države 
Bosne i Hercegovine, jesu onih 15 međunarodnih ugovora i konvencija, koje su 
Aneksom 1. na Ustav Bosne i Hercegovine, dodate tom ustavu, kao njegovom 
sastavnom dijelu. Neophodno će biti da posebni stručni timovi temeljno se upoznaju 
sa ovim međunarodnim dokumentima i utvrde koje obaveze iz njih proizilaze za 
državu, kao i njene odgovornosti prema međunarodnoj zajednici, koje će zahtijevati 
konstituiranje novih organa i njihovih nadležnosti. 


Posebne su nadležnosti koje ima Parlamentarna skupština u članu 4. tač. 4. 
i Predsjedništvo, član 5. tač.3. Naročito je značajna nadležnost članova 
Predsjedništva u vršenju civilne komande nad oružanim snagama u Bosni i 
Hercegovini, koje će funkcionirati u skladu sa suverenitetom i teritorijalnim integritet- 
om države Bosne i Hercegovine. Aktivnostima oružanih snaga Bosne i Hercegovine 
koordinirat će stalni komitet za vojna pitanja, koga će obrazovati Predsjedništvo, a i 
sami biti članovi tog komiteta. Odredbu Ustava da će svaki član Predsjedništva, po 
službenoj dužnosti, imati ovlašćenje civilnog zapovjednika oružanih snaga, treba 
tumačiti tako što on to svoje ovlašćenje neće moći koristiti jednostrano, već prije 
svega ono znači da su u tom ovlašćenju sva tri člana jednaka. U praksi će to značiti 
konsenzus u odlučivanju kod upotrebe oružanih snaga u Bosni i Hercegovini. 
Određena ograničenja koja Ustav propisuje da ni jedan entitet ne smije prijetiti ili 
koristiti silu protiv drugog entiteta, kao i da ne mogu oružane snage jednog entiteta 
ući ili ostati na teritoriji drugog entiteta bez odobrenja vlade dotičnog entiteta i 
Predsjedništva, dakle odobrenje oba organa zajedno, govore da se faktički radi o 
formalnoj formacijskoj samostalnosti vojski entiteta, dok se stvarno njihova 
operativna upotreba ne može zamisliti bez konsenzualne saglasnosti sva tri člana 
Predsjedništva Bosne i Hercegovine. 


Kad je riječ o odnosu države i entiteta, vrlo značajna su ovlašćenja Ustavn- 
og suda Bosne i Hercegovine. lako ih biraju skupštine entiteta, sudije postaju 
nezavisne jer svoju dužnost mogu vršiti bez reizbora do navršenih 70 godina ukoliko 
ranije ne podnesu ostavku ili ne budu s razlogom smijenjeni konsenzusom ostalih 
sudaca. Ustavni sud će imati isključivu nadležnost da odlučuje o svim sporovima koji 
proisteknu iz ovog Ustava između entiteta, ili između države i entiteta ili jednog 
entiteta, ili između državnih institucija. Naročito, da li je uspostavljanje paralelnih 
odnosa entiteta sa susjednom državom u skladu s ovim Ustavom i teritorijalnim 
integritetom i suverenitetom Bosne i Hercegovine. Zatim, je li neka odredba ustava 
ili zakona entiteta u skladu s ovim Ustavom. Od posebnog značaja je za kontrolu 
ustavnosti i zakonitosti rada entiteta, ovlašćenje Ustavnog suda da postupa po 

žalbama za sva pitanja iz Ustava koje se pojave na temelju presude bilo kojeg 
drugog suda entiteta. Zatim će Ustavni sud biti nadležan da ocjenjuje podneske bilo 
kojeg suda u Bosni i Hercegovini, a koji se tiču toga da li je neki zakon, o Čijoj 
valjanosti ovisi njegova odluka, u skladu s ovim Ustavom, s Evropskom konvencijom 
za ljudska prava i osnovne slobode i njenim Protokolima, ili sa zakonima države 
Bosne i Hercegovine, ili koje se tiču postojanja ili djelokruga nekog općeg pravila 
međunarodnog javnog prava koje je bitno za odluku suda. Imajući u vidu da su 
odluke suda konačne i obavezujuće, govori o superiornosti države nad entitetima. 


Da zaključim. Entiteti su u sastavu države, a nije država od njih sastavljena. 
Oni imaju veoma široku autonomiju u okviru Ustava, ali samo država ima suverenitet 
i međunarodnopravni subjektivitet. Civilna uprava nad oružanim snagama je u 
rukama članova Predsjedništva i upotreba oružanih snaga mora biti u skladu s 
teritorijalnim integritetom i suverenitetom Bosne i Hercegovine. Ustav i zakon Bosne 
i Hercegovine obavezni su na cijelom njenom državnom prostoru. Ustavni sud 
Bosne i Hercegovine kontrolira ustavnost bosanskih zakona, ustave i zakone 
entiteta i ocjenjuje da li su u suprotnosti sa Ustavom Bosne i Hercegovine. 
Nadležnostima u žalbenom postupku protiv sudskih presuda koje su suprotne 
Ustavu Bosne i Hercegovine, Ustavni sud zadržava za sebe funkcije ranijeg 
Vrhovnog suda Bosne i Hercegovine. U normalnim uslovima funkcioniranja ustavn- 
og poretka Bosne i Hercegovine, bez političke opstrukcije, pokazala bi se u pravom 
smislu riječi supremacija države nad entitetima. 

BOSANSKI GRUNT 


Bivši američki ministar inostranih poslova Henri Kisindžer izjavio je da SAD 
nemaju specifični nacionalni interes da ujedinjuju Bosnu i Hercegovinu"). "Ja sam 
već javno rekao da ne vjerujem da treba ulagati velike napore da bi se stvorila 
ujedinjena BiH. Mislim da bi svaka nacionalna grupa u BiH trebalo da ima slobodu 
da preduzme šta želi", rekao je Kisindžer u intervjuu Zagrebačkom nedjeljniku 
"Globus". "To znači da bi određeni dio Bosne koji želi da se priključi Hrvatskoj 
trebalo da dobije dozvolu da to i učini. Isto važi za bosanske Srbe i Srbiju", naglasio 
je Kisindžer. On je dodao da vjeruje da u Bosni treba da postoji i nezavisna 
muslimanska država i istakao da niko ne bi insistirao da Hrvati i Srbi žive u takvoj 
državi. Dejtonski sporazum Kisindžer je ocijenio kao "nepravedan". (Zagreb, (Beta), 
prenijelo "Oslobođenje", 5.12.1996.) 


Zbog ovakvih "kisindžera" u svijetu i domaćih ekstremnih nacionalista Bosna 
i njeni ljudi još ne mogu biti spokojni. Iza Kisindžerovog političkog koncepta ne stoji 
samo on, već lobi zvanične politike Jugoslavije i Hrvatske. Kada bosanska vlada 
kaže da je Dejton "nepravedan", podrazumijeva se jedno, a Hrvati drugo, a Srbi 
treće. Za bosansku vladu Dejton je nepravedan što je podijelio Bosnu na entitete, za 
Hrvate je on nepravedan što nije legitimirao "Herceg Bosnu", a za Srbe što im nije 
dozvoljeno da Republika Srpska bude nezavisna država, već samo entitet u sastavu 
države Bosne i Hercegovine. 


Etničko, tzv. humano preseljavanje naroda bila je oficijelna srpska i hrvatska 
politika. Cilj je bio da se stvore etnički čiste teritorije u Bosni i Hercegovini koje će 
biti sporazumom o miru i politički legitimirane, kao "srpske" ili kao "hrvatske" zemlje. 
lako je mirovnim sporazumom legitimirana Republika Srpska, ona nije automatski 
postala i "srpska" zemlja. Tome nije pomoglo ni "etničko čišćenje". Novi Ustav 
Bosne i Hercegovine i aneksi 6. i 7. Mirovnog sporazuma pravno garantiraju da 
prognanici očuvaju svoju zemlju u svome vlasništvu i da se vrate na svoja ognjišta. 
Hrvati su pod svoju kontrolu stavili zemljišta i imanja Bošnjaka i Srba i ne 
dozvoljavaju im da se vrate, makar oni bili i iz Federacije. Srbi su opet svoju 
republiku napravili uglavnom od teritorija koje su u većini naseljavali Bošnjaci 
(Podrinje) i Hrvati i Bošnjaci (Posavina) i ne dozvoljavaju Hrvatima i Bošnjacima 
povaratak tamo. U nekim općinama bošnjački ekstremisti ometaju povratak Srbima i 
Hrvatima. Zato ovaj mir više liči na primirje nego na mir. Želi se političkim pritiscima, 


9 Oslobođenje", 28.1.1997. Sarajevo. 

ucjenama, opstrukcijom, zadržati stanje kakvo je nastalo u momentu potpisivanja 
morovnog sporazuma. 


Zato teško ide sa uspostavljanjem državnih organa Bosne i Hercegovine. 
Hoće se minimizirati mjesto i uloga države Bosne i Hercegovine u procesu 
stabilizacije mira. Tome je pomogla i međunarodna zajednica. Državnu vojsku je 
zamijenio IFOR (SFOR) koji još nije izišao na bosanske državne granice. Državnu 
policiju je zamijenio IPTF, naoružan pištoljima, koji ni sebi ne može pomoći, a kamo 
li građanima, pa zove SFOR u pomoć kad im zatreba. Državni sud je nadomješten 
Haškim tribunalom koji nema instrumenata da zločince privede sudu pravde. 


Pri ovakvoj organizaciji onoga što nazivamo prinudnom silom koja stoji iza 
svake državne vlasti u svakoj demokratskoj državi, ne znam ko će osigurati četiri 
bitna elementa političke stabilizacije Bosne i Hercegovine: slobodu kretanja ljudi, 
roba i kapitala; povratak izbjeglica i raseljenih lica i njihovo pravo na svoju zemlju; 
slobodu političkog udruživanja i političkog djelovanja i slobodu medija. Dosadašnje 
iskustvo govori da to neće moći jednonacionalne vojske i policije. Ako predstavnici 
međunarodne zajednice oličeni kroz Ured Visokog predstavnika budu nastavili 
provoditi i tumačiti mirovni sporazum kako su ga do sada provodili i tumačili, nisam 
siguran da će se proces političke stabilizacije okončati do izbora 1998. godine kako 
je planirano. Već do sada je Ustav Bosne i Hercegovine više puta grubo prekršen i 
to neustavno ponašanje su olahko legitimirali predstavnici međunarodne zajednice. 
Oni dozvoljavaju da se ponovo pregovara o onome što je već dogovoreno u 
Dejtonu. Treba znati da su predstavnici međunarodne zajednice diplomati, politički 
pragmatičari, njih mnogo ne interesiraju međunarodnopravna pravila u međunarod- 
nom ugovoru za Bosnu i Hercegovinu, ako ona ne mogu biti realizirana na terenu, 
kada ih neka od Strana ne želi primijeniti. Njih interesira samo ono što će ih politički 
promovirati kod svojih mentora, makar to bilo i neustavno i protivno pravilima 
međunarodnog prava. 


S takvim svojim pristupom predstavnici međunarodne Zajednice ne 
doprinose političkoj stabilizaciji Bosne i Hercegovine, već je stalno stavljaju pod 
pitanje. Zato u njoj danas nije ništa izvjesno. Mnogo šta se prepušta vremenu ili 
nekom slučaju: Hoće li Tuđman otići s političke scene; ko će pobijediti u nadmetanju 
Miloševića s opozicijom; hoće li SDA ostati nacionalna ili postati građanska stranka i 
sl. 


Dakle, međunarodna zajednica lavira između jedne i druge opcije. Ono što 
Bosancima iz sva tri naroda mora biti do kraja jasno, i zbog kojih i pišem ovaj tekst, 
da bi ih upozorio, jeste njihova egzistencijalna potreba, da pri ovakvoj varljivoj politici 
međunarodnih predstavnika, u svome opredjeljenju moraju biti do kraja određeni, 
trezveni i stabilni u onom šta hoće i šta je njihov interes. Primaran intres sva tri 
bosanska naroda jeste politički nezavisna i suverena država Bosna i Hercegovina i 

povratak na svoju zemlju i u svoju kuću, makar razrušenu, svakog prognanika koji to 
želi. 

Bosna i Hercegovina može se politički stabilizirati i postati demokratska i 
pravna država samo pod uslovom da se teritorijalno ne dijeli po etničkim granicama 
na srpsku, hrvatsku i bošnjačku zemlju, već da svaki pedalj bosanske zemlje 
(bosanskog državnog teritorija) bude jednako i srpski, i hrvatski i bošnjački neovisno 
od broja entiteta i u kojem entitetu živjeli. Zato je veoma važno da svaki Srbin, 
Bošnjak i Hrvat sačuva svoj grunt tamo gdje ga je imao prije ove agresije, jer ovo 
bezakonje neće vječno trajati. A da bi ga sačuvao mora se odreći samoubilačke 
politike etničke homogenizacije naroda pod kontrolom tamo neke vlasti samo "svoga 
naroda". 


Da bi sačuvao svoj grunt, svaki Bosanac prognanik, ne bi smio da dolazi u 
iskušenje da zamjenjuje svoje imanje sa imanjem nesretnika iz drugog naroda ili da 
ga prodaje. Trebaju da shvate da su sva trojica gubitnici i umjesto što se poprijeko 
gledaju, da se udruže i da svaki od "svoje vlasti" traži da se njegov komšija vrati na 
svoje, a on na svoje zemljište, a ne da budu instrument te vlasti za obračun sa 
svojim komšijom. 

Koalicija prognanika koja je davno obrazovana, u tome može biti od velike 
pomoći, ali i ona treba već sa riječi i konferencija da pređe na djela. Samo ujedinjen 
organiziran pritisak prognanika i raseljenih lica iz sva tri naroda može polučiti uspjeh. 
Dokle god Hrvati iz Kaknja u Stocu i na Dubravama budu kamenovali prognane 
Bošnjake koji dolaze u obilazak svojih domova, a prognani jajački Srbi Bošnjacima iz 
Brčkog ne dozvoljavaju da uđu u Brčko, nisu ni svjesni koliko tim postupkom sebe 
udaljavaju od povratka u Kakanj odnosno u Jajce, a to upravo od njih traže njihovi 
nacionalni ekstremisti. Dok takvo "događanje naroda" može odgovarati aktuelnim 
nacionalističkim politikama i razbijačima Bosne i Hercegovine, ono je u suštini protiv 
dugoročnog interesa vlastitog naroda i njegovog jednakopravnog položaja na 
cijelom teritoriju Bosne i Hercegovine. 


Kada predstavnici međunarodne zajednice kažu da brzina političke 
stabilizacije ovisi od Strana, a da će oni osigurati okruženje u kome će se ostvarivati 
proces pomirenja i vraćanja povjerenja između naroda, onda misle na potrebu 
napuštanja ekstremnih nacionalističkih politika koje u drugom narodu vide svoga 
neprijatelja i uzročnika vlastitog stradanja. Zato uspjeh treba očekivati tek onda kada 
se svaki narod u BiH počne politički obračunavati sa šovinistima i nacionalistima u 
vlastitim redovima. A da bi se tome pristupilo, da bi se u tome polučio pravi uspjeh, 
bit će neophodno da svaki Bosanac mora pobijediti bošnjačkog, srpskog ili 
hrvatskog šovinistu i nacionalistu u samom sebi. Tek tada će biti otvoren put svakog 
prognanika na svoju zemlju i na svoje ognjište. 

Zato prognanici bez obzira na vjeru i nacionalnost trebaju da se počnu 
međusobno organizirati, dogovarati i udruživati i uzajamno pomagati u vraćanju na 
svoja ognjišta. U taj svoj program sami prognanici treba da uključe i "svoje vlasti" i 
UNHCR. Ali ne trebaju svoju sudbinu prepuštati samo svojoj političkoj vlasti i 
UNHCR, a da sami u tome ne učestvuju. Političarima odgovaraju nejasne i 
nedefinirane situacije, a međunarodnim posrednicima razlozi za što duži boravak u 
nekoj zemlji. Zato je krajnje vrijeme da se prognanici sami bolje organiziraju i da bez 
velike galame i reklame pripreme se na masovan povratak na svoju plemenitu 
baštinu u proljeće na cijelom području BiH. Time će na najbolji način odgovarati 
raznim "kisindžerima" koji hoće da dijele Bosnu i narode u Bosni. U tome treba 
odlučnije i agresivnije tražiti podršku i zaštitu SFOR-a i IPTF. 


Ako prognanici naiđu na političke prepreke i neadekvatnu podršku Visokog 
predstavnika, bit će neophodno aktivirati lobije prognanika i organizirati demonstr- 
acije u neodređenom vremenskom trajanju pred palatama njegovih mentora u 
Parizu, Londonu i Vašingtonu. Prognanici ne treba da zaborave, 1997. godina je 
odlučujuća za povratak. Ako se ona propusti, ostat će potpuno neizvjesno hoće li se 
ikada više vratiti na svoju zemlju i ognjište, a perspektive očuvanja cjelovite BiH bit 
će sve neizvjesnije što bude vrijeme odmicalo. Cjelovitost BiH mogu garantirati 
samo njeni državljani koji se vrate na svoju zemlju, na plemenitu djedovinu i time 
legitimiraju svoje pravo da biraju i budu birani u organe vlasti. Razbijačima Bosne i 
Hercegovine se ne smije dati to vrijeme. Trajanje tog vremena neizvjesnosti mogu 
skratiti samo prognanici svojim povratkom u 1997. godini. Zato ne odlažite povratak. 
Ne vjerujte svjetskim licemjerima i svojim nacionalisttma. Ne dajte za pravo 
"kisindžerima" i domaćim nacionalistima da narodi neće da žive zajedno u svojoj 
Bosni u kojoj su stoljećima živjeli u suživotu sa svojim komšijama druge vjere i 
nacije. 

BOSNA-HISTORIJSKO IME DRŽAVE 


O ispravnosti imena naše države u međuvremenu sve učestalije se 
govori, raznim povodima. Tako je i na nedavnoj naučnoj konferenciji o Bosni i 
Hercegovini i o Bošnjacima prof.dr. Omer Ibrahimagić svoje izlaganje završio 
tvrdnjom da Bosni i Hercegovini treba vratiti njeno ime - Bosna. 


Zašto profesore tako mislite? 


"Prvi pomen Bosne je u djelu bizantskog cara Konstantina Porfirogeneta 
"De administrando imperio", iz sredine X stoljeća, pod imenom "Zemlja Bosna". 
Bosna je bio naziv srednjevjekovne bosanske države, sve do 1463.godine. Jednako 
tako se zvala i provincija (sandžak i ajalet) kada su Osmanlije 1463. došle na 
prostor današnje Bosne i njenih susjeda. Poslije Karlovačkog mira 1699. ajalet 
Bosna se sveo na historijske granice iz vremena bosanskog kraljevstva u XV st. 
Hum (Hercegovina) je od vremena (1326) Stjepana II Kotromanića u sastavu 
Bosanske države". 


Kako je onda došlo do toga da se naziv Bosna proširi u-Bosna i 
Hercegovina? 


Prof. podsjeća na član XXV Berlinskog ugovora: "Umjesto da tamo piše da 
se pod austrougarsku upravu stavlja dotadašnji bosanski vilajet, u čijem je sastavu 
bila i Hercegovina, bez novopazarskog sandžaka, rečeno je da se pod austrouga- 
rsku upravu stavljaju pokrajine Bosna i Hercegovina, a što se kasnije spontano 
pretvorilo u-Bosna i Hercegovina, kao naziv zemlje. 


Zakonom od 20.februara 1880.godine, kojim je uređeno upravljanje Bosnom 
i Hercegovinom, kazano je to u množini, dakle, to da je riječ o zakonu kojim se 
regulira upravljanje objema provincijama-i Bosnom i Hercegovinom. Tako je kasnije 
u opticaj austrougarske administracije i ušao naziv Bosna i Hercegovina i to za 
historijski prostor koji se nazivao samo Bosna. Otud i smatram da se našoj državi 
treba da vrati njeno historijsko ime Bosna", naglašava prof. Omer Ibrahimagić.) 


9 Razgovor vođen sa novinarkom Edinom Kamenicom, ,Oslobođenje", 19.5.1997. Sarajevo. 


385 


Bosanski identitet i suverenitet 1992. - 2011. 


JEDNAKA PRAVNA ZAŠTITA SVIH BOSANACA 


Ured Visokog predstavnika") u Sarajevu u svojoj praksi implementacije 
civilnog dijela Mirovnog sporazuma za Bosnu i Hercegovinu pristupa političko - 
pragmatički, a ne ustavnopravno sistematično i sistemski. Otuda je sklon novim 
pregovorima i dogovaranjima o onome što je već dogovoreno i potpisano i što je 
postalo ustavnom normom. Primjera za to ima mnogo i nećemo ih ovdje navoditi. 


Posebno je karakterističan u tom pogledu pristup tog Ureda u odnosu na 
stambenu problematiku i nekretnine. Umjesto da ovom problemu pristupi jedinstve- 
no za cijelu državu Bosnu i Hercegovinu, kao što to proizilazi iz Ustava Bosne i 
Hercegovine član 2.tač.5., Ured ovom problemu pristupa parcijalno i insistira na 
entitetskom zakonodavstvu. Pri tome ne vodeći računa o državnopravnom kontin- 
uitetu Bosne i Hercegovine i jedinstvenim i jednakim pravima svih njenih građana na 
cijelom državnom teritoriju. Takvim pristupom Ured produbljuje podjelu Bosne i 
Hercegovine, umjesto da jedinstvenim zakonodavstvom u ovoj materiji doprinese 
njenoj bržoj reintegraciji. Ured gubi iz vida da se jedinstvenim imovinskim zakonoda- 
vstvom najbolje zaštićuju jednaka prava i osnovne slobode građana Bosne i 
Hercegovine bez obzira u kojem entitetu su oni stalno nastanjeni. Ovakav pristup bi 
trebao biti imperativ Ureda, tim prije što je polovina ukupne bosanske populacije 
pomaknuta iz svoga sjedišta za vrijeme agresije na Bosnu i Hercegovinu. 


Ovakav pristup Ureda je suprotan slovu i duhu Mirovnog sporazuma za 
Bosnu i Hercegovinu. Ako se uzme da je Ustav Bosne i Hercegovine (Aneks 4) 
najviši pravno- politički akt Bosne i Hercegovine, u odnosu na koji treba da budu 
usaglašeni ustavi entiteta i njihovo zakonodavstvo, s jedne, i da aktivnosti Ureda 
treba da korespondiraju sa normama tog ustava, s druge strane, neophodno je 
udružiti političku volju svih strana, da se ona pretače u odgovarajuće zakonodavstvo 
države koje će garantirati jednaka prava svih njenih državljana. A također tim 
zakonodavstvom osigurati mehanizme kojim će se ta zaštita i efektivno osigurati na 
nivou države. 


Ne može se materija Ustava Bosne i Hercegovine, koja je osnova Za 
zakonodavnu regulativu države, prenositi političkim pritiscima Ureda visokog 
predstavnika na entitete. A upravo se to danas čini u stambenoj oblasti i 
nekretninama u svojini građana, koje propise nisu donijeli entiteti već legalni državni 
organi Bosne i Hercegovine i oni treba da ih mijenjaju i nadopunjavaju. Ako ih je 


9 Oslobođenje", 14.11.1997. 

donosila u međuvremenu neka paradržavna tvorevina ti propisi ni onako nisu 
legitimni. 

Ustavom Bosne i Hercegovine, članom 2. tač.5. uređeno je slijedeće : "Sve 
izbjeglice i raseljena lica imaju pravo da se slobodno vrate u mjesta svog porijekla. 
Oni imaju pravo, u skladu sa Aneksom 7 na Opći okvirni sporazum, da im se vrati 
imovina koje su bili lišeni za vrijeme neprijateljstva od 1991. i da dobiju kompenz- 
aciju za bilo koju imovinu koja im ne može biti vraćena. Sva opredjeljenja ili izjave u 
vezi sa takvim vlasništvom koje su date pod prisilom su nevažeće i ništave". 


Za primjenu ove ustavne norme potrebno je donijeti set zakona na nivou 
države Bosne i Hercegovine kojim će se svi njeni građani staviti u jednak pravni 
položaj i da to svoje pravo ostvaruju pod jednakim uslovima. Ovo tim prije što je 
stambena oblast i uslovi sticanja i prometa nepokretnosti bila regulirana propisima 
ranije Republike Bosne i Hercegovine. Navedenu materiju je i za vrijeme agresije 
regulirala legalna i legitimna republička vlast. Pošto je Republika Bosna i Hercego- 
vina nastavila svoj kontinuitet pod imenom Bosna i Hercegovina, normalno je bilo 
očekivati od Ureda visokog predstavnika da pomogne da se postojeće državno 
zakonodavstvo poslije prestanka neprijateljstava uskladi sa novim Ustavom. To, 
znači da se postojeći Zakon o stambenim odnosima, Zakon o napuštenim 
stanovima, Zakon o privremeno napuštenim nekretninama u svojini građana i Zakon 
o vojnim stanovima usklade sa članom 2. tač 5. Ustava Bosne i Hercegovine i 
aneksima 5-8 Općeg okvirnog sporazuma, čija materija je dodatna nadležnost 
države Bosne i Hercegovine (prema tač.5. člana 3. Ustava Bosne i Hercegovine), a 
ne entiteta. Suprotno tome, čitava aktivnost ureda usmjerena je u pravcu, da ono Za 
šta je nadležna država Bosna i Hercegovina prenese u nadležnost entiteta, a entiteti 
za to nisu ni nadležni. Federacija Bosne i Hercegovine nije nadležna da utvrđuje 
stambenu politiku, već tu nadležnost imaju kantoni. Time Ured značajno doprinosi, 
ne samo produžavanju agonije stotina hiljada izbjeglica i raseljenih lica, već i 
produžavanju jednog bespravnog stanja u entitetima uporno instruirajući da entiteti 
reguliraju materiju iz člana 2. tač.5. Ustava BiH, umjesto da to učine državni organi 
Bosne i Hercegovine. 


Da bi se pomakli s mrtve tačke Ured visokog predstavnika treba da 
prestane da se beskorisno nateže s političkim moćnicima u entitetima, već da se 
okrene punim licem svojim zadacima u uspravljanju posrnule države Bosne i 
Hercegovine = podržavajući njene institucije i stimulirajući državno zakonodavstvo 
kojim će se osigurati jednaka pravna zaštita svim građanima Bosne i Hercegovine. 
Možda bi tome pripomoglo kada bi se postojeći Forum Federacije transformirao u 
Forum države Bosne i Hercegovine. 

BOSANSKI ENTITETI I SUSJEDNE DRŽAVE 


Ustavom Bosne i Hercegovine" koji je sastavni dio Općeg okvirnog 
sporazuma za mir u Bosni i Hercegovini, uređeno je da entiteti imaju pravo 
uspostaviti posebne paralelne odnose sa susjednim zemljama: 


'a) Entiteti će imati pravo da uspostave posebne paralelne odnose sa 
susjednim zemljama u skladu sa suverenitetom i teritorijalnim integritetom Bosne i 
Hercegovine" (član III-2 (a)). 


Kao što se iz teksta ove ustavne odredbe vidi, te odnose Federacija ne 
uspostavlja samo sa Hrvatskom, a Republika Srpska samo sa Jugoslavijom, kao što 
se u javnosti predstavlja. Oba entiteta, dakle, mogu uspostaviti paralelne odnose 
istovremeno sa obje susjedne države. U tom slučaju nema osnove da se uspostava 
paralelnih odnosa obrazlaže time da se njima "osigurava" opstojnost hrvatskog ili 
srpskog naroda u Bosni i Hercegovini. 


Opstojnost sva tri naroda u Bosni i Hercegovini osigurava sam Ustav i cijeli 
sistem institucija i garantiranih osnovnih sloboda i prava u njemu. Ni hrvatskom ni 
srpskom narodu u Bosni nisu potrebni patroni sa strane. Njihovo miješanje u 
unutrašnje odnose u Bosni i Hercegovini do sada im je samo štetilo. To se pokazalo 
nebrojeno puta u dosadašnjoj historiji. Kad god su ovi susjedi atakovali na Bosnu i 
Hercegovinu radi tobožnje "zaštite" svojih naroda, poslije svake takve zaštitne akcije 
statistike pokazuju da je tih naroda u Bosni bivalo sve manje. Vjerovatno će se to 
pokazati i poslije najnovije agresije ovih zemalja na Bosnu i Hercegovinu. Mnogi ljudi 
ne htijući da u tome učestvuju napuštali su Bosnu, a o broju žrtava i da se ne govori. 


Iz citirane ustavne odredbe o paralelnim odnosima entiteta sa susjednim 
zemljama proizlazi da oni moraju biti u skladu sa suverenitetom i teritorijalnim 
integritetom Bosne i Hercegovine. U dosad ponuđenim tekstovima sporazuma i sa 
srpske i sa hrvatske strane ignorirala se ova ustavna odredba. Do toga je dolazilo iz 
razloga što su sporazume o paralelnim odnosima u oba slučaja ponudile Jugoslavija 
Republici Srpskoj, a Hrvatska Federaciji Bosne i Hercegovine. Ponuđeni sadržaji tih 
sporazuma bili su takvi da se s njima u političkom smislu postigne ono što nisu 
uspjeli vojnim sredstvima. A to je uključivanje ovih entiteta u ekonomski i politički 
sistem Jugoslavije odnosno Hrvatske i time u doglednoj budućnosti definitivno 
podijeliti Bosnu i Hercegovinu, a time i njenog nestanka kao politički samostalne, 
suverene i nezavisne države. 


9 Oslobođenje", 4.12.1997. Sarajevo. 

Sadržaj paralelnih odnosa entiteta sa susjednim zemljama može proizilaziti 
samo iz nadležnosti koje imaju entiteti. Dakle, ti sporazumi ne mogu i ne smiju ulaziti 
u domen za koji je nadležna država Bosna i Hercegovina. U nadležnosti države 
Bosne i Hercegovine, pored onih koje su taksativno nabrojane u Ustavu, ulaze i 
dodatne nadležnosti koje su u skladu sa Aneksima 5-8, kao i nadležnosti koje su 
potrebne da se očuva suverenitet, teritorijalni integritet, politička nezavisnost i 
međunarodni subjektivitet države (član3.tač.5), kao i sve one nadležnosti koje imaju 
sve suverene države u sprovođenju petnaest konvencija i međunarodnih ugovora 
navedenih u Aneksu | Ustava Bosne i Hercegovine. 


Upravo iz tog razloga što se državne nadležnosti u odnosima između 
entiteta i države Bosne i Hercegovine mogu preklapati ili različitim tumačenjima i 
političkim pritiscima prisvajati od strane entiteta na račun efektivnog ostvarivanja 
državnog suvereniteta, Ustav je takvu vrstu sporova dao u nadležnost Ustavnog 
suda Bosne i Hercegovine (član 6.tač.3.). 


Posebno je uređeno ovlašćenje Ustavnog suda Bosne i Hercegovine da 
odluči: "Da li je odluka entiteta da uspostavi poseban paralelan odnos sa susjednom 
državom konzistentna sa ovim ustavom, uključujući i odredbe koje se tiču suver- 
eniteta i teritorijalnog integriteta Bosne i Hercegovine" (član 6.tač.3a-prva alineja). Iz 
ove odredbe proizlazi sudska zaštita Ustava u cijelini, a ne samo suvereniteta i 
teritorijalnog integriteta Bosne i Hercegovine, ako budu povrijeđeni uspostavom 
paralelnih odnosa između entiteta i susjednih zemalja. 


To znači da Predsjedništvo Bosne i Hercegovine, Parlamentarna skupština i 
Vijeće ministara Bosne i Hercegovine, prema Ustavu nemaju nikakvih nadležnosti 
da se na bilo koji način miješaju u nadležnost entiteta u uspostavi posebnih 
paralelnih odnosa sa susjednom državom. Za uspostavu paralelnih odnosa entiteta 
sa susjednom državom nadležni su Vlada, Parlament kao i Predsjednik i Potpredsje- 
dnik Federacije, odnosno Republike Srpske. 


Ono za šta su nadležni čelni funkcioneri države Bosne i Hercegovine u 
pitanjima uspostave paralelnih odnosa entiteta sa susjednim državama jeste njihovo 
ustavno pravo da pokrenu spor pred Ustavnim sudom Bosne i Hercegovine, ako je 
uspostavom paralelnih odnosa povrijeđen Ustav u cijelini, a posebno suverenitet i 
teritorijalni integritet Bosne i Hercegovine. 


Zato je tim čudnije postupanje Jugoslavije i Hrvatske što su prijedlog 
sporazuma adresirale na državu Bosnu i Hercegovinu, a ne na entitet, i što su 
najviši funkcioneri države Bosne i Hercegovine dozvolili sebi da budu isprovocirani. 
Iz stilizacije ustavne odredbe o uspostavi paralelnih odnosa proizlazi da je inicijativa 
za njihovu uspostavu na entitetima, a ne na susjednim državama. 

Pravi razgovori o uspostavi posebnih paralelnih odnosa između entiteta i 
susjednih država započet će onda kada sami entiteti, a ne susjedne države, budu 
osjetili potrebu za tim posebnim paralelnim odnosima. A to je moguće tek onda 
kada se budu razvili dobri međudržavni odnosi između Bosne i Hercegovine, 
Hrvatske i Jugoslavije. Paralelne odnose treba razumjeti kao nadopunu tih norma- 
Inih međudržavnih odnosa, a ne kao zamjenu za njih.Ono što ostane u međudrža- 
vnim odnosima neregulirano, a za što su nadležni entiteti, entiteti će uspostavom 
paralelnih odnosa upotpuniti te međudržavne odnose. 


Samo se takvom uspostavom paralelnih odnosa entiteta sa susjednim drža- 
vama neće dovoditi u pitanje Ustav, kao i suverenitet i teritorijalni integritet Bosne i 
Hercegovine. 

DRŽAVNI ZAKON O LOKALNOJ SAMOUPRAVI 


Evropska povelja o lokalnoj samoupravi") sačinjena je u Strazburu 
15.oktobra 1985.godine i ne nalazi se u popisu petnaest međunarodnih konvencija i 
ugovora Aneksa | na Ustav Bosne i Hercegovine. Povelju je 1994.godine svojom 
uredbom. ratificirala Vlada Republike Bosne i Hercegovine ("Službeni list RBiH", 
broj 31/94, od 3.novembra 1994.godine). 


Pošto se ni jedan međunarodni politički ili pravni dokument ne primjenjuje 
neposredno, ukoliko nije prihvaćen kao zakon ili ustav, kao što je to učinjeno u 
Aneksu I na Ustav Bosne i Hercegovine, neophodno je radi njegove primjene 
ugraditi principe tih dokumenata u ustav ili u zakone zemlje koja ih je ratificirala. To 
je slučaj i sa navedenom poveljom o lokalnoj samoupravi. 


U članu 2. Povelje konstituirana je obaveza zemlje potpisnice da principe o 
lokalnoj samoupravi utvrdi svojim zakonodavstvom, a po mogućnosti i ustavom. 
Bosna i Hercegovina nije učinila ni jedno ni drugo. Ništa ne mijenja na stvari što su ti 
principi sadržani u Ustavu Federacije ili Ustavu Republike Srpske. Prema Povelji 
nisu u obavezi entiteti i regije, već samo država potpisnica. Razumije se, kada 
država ove principe ugradi u svoj ustavno-pravni poredak, samim tim proizlazi 
obaveza svih državnih vlasti na nižem nivou da se pridržavaju ustava i zakona 
države i da svoje propise usklade s njima. Otuda preostaje obaveza države Bosne i 
Hercegovine da u svoj Ustav unese principe o lokalnoj samoupravi ili da ih svojim 
zakonom utvrdi. 


Ovo je potrebno učiniti tim prije što je Bosna i Hercegovina podijeljena na 
dva entiteta i što bi trebala imati minimum zajedničkih principa o lokalnoj 
samoupravi. Bosna i Hercegovina, kao i sve zemlje u njenom okruženju stoljećima 
su bile pod autoritarnim režimima i nema tradiciju lokalnih demokratskih institucija. 
Ako je i imala određene oblike lokalne samouprave (općine, knezove, muhtare, 
mjesne odbore, mjesne zajednice i sl.) oni su imali više transmisionu ulogu državnih 
organa, nego što su bili oblici autonomnog odlučivanja. 


Zato je vrlo važno da se državnim zakonom Bosne i Hercegovine utvrdi 
koncept, djelokrug i zaštita granica loklalne vlasti, odgovarajuća organizacija uprave 
i izvori sredstava, zatim uvjeti vršenja funkcija, upravni nadzor, zakonska zaštita i 
pravo na udruživanje lokalnih vlasti. Ova pitanja se nalaze u članu 12. Povelje koje 
svaka država-potpisnica je obavezna da ih se pridržava, kao uslovu da bi mogla 


9 Oslobođenje", 16.12.1997. Sarajevo. 

ostati potpisnica ove Povelje, u suprotnom će biti obilježena kao država koja se ne 
pridržava navedene Povelje. Kao što je poznato ovih se obaveza Bosna i 
Hercegovina mora pridržavati ako želi prijem u članstvo Vijeća Evrope, a Bosna i 
Hercegovina je službeno podnijela zahtjev za to članstvo. 


Prema sadašnjem stanju stvari, ne samo da Bosna i Hercegovina nema 
zakona o lokalnoj samoupravi i što u njenom Ustavu o tome nema ni jedne riječi, već 
što je zbog dezintegracionih procesa pod najezdom nacionalista stanje u pogledu 
lokalne samouprave na terenu haotično. Prvo, kao posljedica daljeg održavanja 
ranijeg koncepta općina koje su se ponašale kao male države sa skoro nikakvim 
uticajem javnog mnijenja na funkcioniranje i odgovornost njihovih organa. Drugo, 
kao posljedica političkih podjela na paradržavne tvorevine za vrijeme agresije na 
Bosnu i Hercegovinu, uspostavljena su tri autonomna politička centra u kojima se 
odlučuje o organiziranju i funkcioniranju lokalne vlasti. Treće, isticanjem u prvi plan 
nacionalnog, kao kolektivnog interesa, nasuprot individualnom, građanskom, na 
terenu se stvara koncept nacionalne, umjesto građanske lokalne vlasti. Ovakav 
pristup dezintegrira društveno biće Bosne u bazi društva, kao multietničkog . 
Teritorijalno i politički ga segmentirajući u jednonacionalne enklave, geta, zatvorena 
samo za svoj narod, pripadnike svoje vjere i svoje kulture. 


Takvo ponašanje pod uticajem propagande dovodi do paradoksalnog 
psihološkog stanja pripadnika bošnjačkog, srpskog i hrvatskog naroda da bosanski 
državni teritorij koji naseljava ili na kome ima privatni posjed naziva "bošnjačkom", 
"hrvatskom" ili 'srpskom" zemljom. Nezadovoljavajući se s tim, pojedini ekstremisti iz 
tih naroda usred Bosne kao u transu uzvikuju "Ovo je Hrvatska" ili "Ovo je Srbija". 
Usljed toga se stvara uzajamno nepovjerenje među pripadnicima različitih nacion- 
alnosti zbog čega se postavljaju zahtjevi za etnički čistim općinama, getima, u 
kojima će, oni tako misle, samo od sebe poteći "med i mlijeko". 


Takva ponašanja podignuta na viši politički nivo, objektivno dovode do 
zahtjeva da se u sistem ugrade posljedice agresije, za vrijeme koje su nacionalistički 
orijentirani pojedinci i čitava rukovodstva stajala iza progona, iseljavanja i vršenja 
zločina genocida nad nepoćudnim narodom, s kojim se navodno ne može zajedno 
živjeti. 

Da bi oba bosanska entiteta sačuvala svoju multietničnost, da bi u naš 
sistem uveli evropski model lokalne samouprave i time počeli "liječiti" haotično stanje 
na terenu postojećih općina, nužno je donijeti što prije državni zakon u kome će biti 
ugrađeni evropski principi o lokalnoj samoupravi. To je jedini put , ako želimo ući u 
evropske integracione procese. Zato do donošenja tog zakona treba odložiti 
donošenje parcijalnih rješenja obrazovanjem novih općina, posebno onih koje imaju 
jednonacionalni predznak, jer nas to neće izvesti na pravi put. Naprotiv, to će nas 
uvlačiti u još dublji ponor daljih podjela i segmentiranja tradicionalnog bosanskog 

društva. Kada se ugrade evropski principi lokalne samouprave u naš politički sistem, 
ako neka od općina bude i "etnički" čista, a hoće, s obzirom na građanski princip 
njihove organizacije, pojedinačni pripadnici drugog naroda u takvim općinama neće 
se smatrati otuđenim i ljudima drugog ili trećeg reda. 


Imaju još dva pitanja o kojima bi se državni Zakon o lokalnoj samoupravi 
trebao izjasniti u skladu sa navedenom poveljom: u odnosu na dobijanje statusa 
grada i neposrednog izbora gradonačelnika. Naša zemlja u posljednjih pedeset 
godina nije izgradila pravila pod kojim uslovima se jedno naseljeno mjesto može 
nazvati gradom, u odnosu na drugo naseljeno mjesto koje taj status ne zaslužuje. 
Loše rješenje je bilo, a zadržano je i u postojećem Ustavu Federacije Bosne i 
Hercegovine, po kome grad nastaje udruživanjem dviju ili više općina. Zašto ne bi 
neko naseljeno mjesto bilo grad i samo sa jednom općinom, ako ono ima ispunjene 
sve urbane uslove da može biti grad. 


Drugo važno pitanje koje će trebati riješiti tim zakonom jeste neposredni 
izbor načelnika općina i gradova. U razvijenim demokratskim zemljama je to postala 
uobičajena praksa. U našoj političkoj tradiciji posljednjih pedeset godina to nije bila 
praksa. Parlament grada ili općina birao je predsjednika skupštine, odnosno 
načelnika. 


Međutim, nema ustavnih smetnji da se zakonom o lokalnoj samoupravi 
predvidi takva mogućnost. Ovo tim prije što danas živimo u uslovima pluralističke 
političke demokratije, kada postoji mogućnost neposrednog izbora načelnika iz 
jedne političke stranke, a općinskog ili gradskog vijeća sastavljenog od predstavnika 
drugih političkih stranaka. To bi pomoglo individualiziranju političke odgovornosti, s 
jedne strane, i dinamiziranju višestranačkog političkog života u općinama i 
gradovima, s druge strane. 


Treba nama svima konačno shvatiti i razumjeti da nam je sudbina odredila 
da živimo zajedno iako smo različiti-ali sa jednakim građanskim pravima pred 
zakonom. Tada te naše razlike neće dovoditi do društvene dezintegracije, već do 
lične identifikacije, u kojoj će, se svaki pripadnik lokalne zajednice moći prepoznati: 
kao Bošnjak, Hrvat ili Srbin, ali i kao građanin jedinstvene lokalne jedinice, i kao 
građanin Bosne i Hercegovine, Evrope i svijeta. 

VESTENDORPOVE ZABLUDE 


Karlos Vestendorp" o Bosni kaže: "Osnovni problemi dolaze iz otpora vlasti i 
stranaka da prihvate druge jer vjeruju da je zajednički život prijetnja njihovim 
zajednicama. Političke stranke u BiH većinom su jednoetničke, a to je zato što svi 
smatraju da sebe moraju braniti i štititi od drugih. To je problem. Nema ideološke 
konfrontacije, nema konzervativaca da se suprostavljaju liberalima ili liberali 
socijaldemokratima itd. Ovdje su Hrvati protiv Bošnjaka, Bošnjaci protiv Srba. | to je 
ono što ne valja. Tu se nešto mora izmijeniti, (!Dnevni avaz", u rubrici Šta su rekli, 
13.01.1998). 


Navedenoj ocjeni još nedostaje "da su Srbi protiv Hrvata i Bošnjaka" i da se 
zatvori krug Vestendorpovih zabluda. Međutim, nisu ovo samo Vestendorpove 
zablude, ovo su zablude međunarodne zajednice, a Vestendorp je njen najviši 
predstavnik u Bosni i Hercegovini, i ako hoće da ostane na tom mjestu mora da 
slijedi te zablude. 


Nažalost, takve zablude međunarodne zajednice, ustvari i nisu "Zablude", 
već je to strategija međunarodne zajednice za uspostavu mira u Bosni i Hercegovini. 
Ona je nastala kao posljedica nejedinstva među najodgovornijim stalnim članicama 
Savjeta sigurnosti UN u kvalifikaciji ratnog sukoba u Bosni i Hercegovini. Ove zemlje 
su taj sukob nazvale "građanskim ratom", a izvršeni genocid "etničkim čišćenjem", 
izbjegavajući da ga nazovu agresijom Jugoslavije i Hrvatske na Bosnu i Hercego- 
vinu, i odbijajući da priznaju da je nad Bošnjacima izvršen genocid. Razlog tome je 
što bi u tom slučaju već na početku agresije morale ukinuti embargo na naouružanje 
i priteći u pomoć da se spriječi izvršenje genocida. 


Nećemo sada ulaziti u razloge takve politike, posebno vlada Engleske, 
Francuske i Rusije, kao i uzdržavanja Amerike, da u tom pitanju ranije zauzme 
jasniji stav i opredjeljenje. Ovdje ćemo se baviti pitanjem, kakve konsekvence 
nastavljanja ovakve politike mogu negativno da se odraze na implementaciju 
"Dejtonskog sporazuma" na integritet i suverenitet Bosne i Hercegovine. 


Kao što je poznato Opći okvirni sporazum za mir u Bosni i Hercegovini 
potpisali su za Republiku BiH Alija Izetbegović, za Republiku Hrvatsku Franjo 
Tuđman i za SR Jugoslaviju Slobodan Milošević. Ako su šefovi triju susjednih 
suverenih država potpisali ovaj sporazum to znači da se radilo o međunarodnom 
sukobu. A ako se radi o međunarodnom sukobu koji je trajao skoro četiri godine, do 


9 Oslobođenje", 10.02.1998. Sarajevo. 

njega je moralo doći napadom jedne ili obje zemlje na treću zemlju, a to se u 
međunarodnom pravu naziva agresijom. A to što su agresori zloupotrijebili svoje 
sunarodnike koji su državljani Bosne i Hercegovine, pa ih upotrijebili kao svoju živu 
silu protiv svoje domovine i na teritoriju koji su vojnički kontrolirali instalirali svoje 
kvislinške paradržavne tvorevine, ne daje nikome za pravo, pa ni međunarodnoj 
zajednici, da to nazovu građanskim ratom i međuetničkim sukobom u Bosni i 
Hercegovini ili sukobom "tri strane", koju sintagmu radije vole da upotrebljavaju 
predstavnici međunarodne zajednice. Da je bila riječ o građanskom ratu unutar 
Bosne i Hercegovine, zašto bi Mirovni sporazum  potpisivali šefovi triju suverenih 
država. U tom slučaju bi sporazum potpisale vođe triju naroda u Bosni i Hercegovini, 
a to se ipak nije desilo. 


Koje međunarodnopravne konsekvence proizilaze iz ovakvog Međunarodn- 
og sporazuma. Prva konsekvenca jeste da su sve tri države preuzele obaveze pred 
međunarodnom zajednicom da se sporazum implementira u zadatom sadržaju i 
rokovima. Pošto su ovaj sporazum posvjedočile Evropska unija i pet zemalja članica 
kontakt-grupe: Francuska, Njemačka, Rusija, Velika Britanija i Amerika, one su 
dužne da u ime međunarodne zajednice prate primjenu sporazuma na terenu i 
političkim, ekonomskim, pa i vojnim sredstvima prisile zemlje potpisnice na dosljed- 
nu primjenu Mirovnog sporazuma. 


Prema tome, ni historijski, ni pravno, nije tačna tvrdnja predstavnika međun- 
arodne zajednice da su u Bosni međusobno suprostavljene etničke zajednice 
Bošnjaka, Hrvata i Srba i da su tome odgovorne njihove etničke političke stranke. Ja 
sam to okvalificirao najblažim izrazom "zabludama", zato što znam da i oni o kojima 
je ovdje riječ znaju, da nije riječ o zabludama. Suština je u nečem drugom. Želi se 
pred međunarodnom zajednicom demonstrirati političko jedinstvo velikih sila u 
jednom problemu, u kome se one suštinski razilaze, a to je u kvalifikaciji agresije 
Hrvatske i Jugoslavije na Bosnu i Hercegovinu. Zato svoje nejedinstvo u praktičnim 
političkim pitanjima u Bosni i Hercegovini u primjeni Mirovnog sporazuma prikrivaju 
navodnom međusobnom suprostavljenošću triju etničkih grupa u Bosni i Hercego- 
vini. Suština problema u Bosni i Hercegovini nije međuetnički sukob, već što 
Hrvatska i Jugoslavija (Srbija i Crna Gora) nisu odustale od svoje ratne politike da 
dijele Bosnu i Hercegovinu i u miru. Zato im neodgovara ništa što ide u prilog 
uspostavljanja Bosne i Hercegovine kao jedinstvene suverene države. U međuvrem- 
enu, nisu prestale da traže saveznike u svijetu (Kisindžer, general Bojd, kongresmen 
Kasič i dr.) koji lobiraju za podjelu Bosne i Hercegovine. 


Da nije tako, zar bi rukovodstvo HDZ Bosne i Hercegovine, koje predstavlja 
političku filijalu Zagreba u Bosni i Hercegovini, išlo u Zagreb da prima instrukcije i 
bude glasnogovornik hrvatske državne politike u Bosni i Hercegovini. Samo se u 
satelitskim zemljama u orbiti bivšeg SSSR dešavalo da njihovi šefovi odlaze u 

Moskvu po mišljenje. U nas to danas rade gospoda Zubak i Krajišnik bez ikakvog 
stida. Još transparentniji je slučaj sa političkim predstavnicima bosanskih Srba iz 
svih političkih stranaka koji su se sjatili kod Miloševića da im on kaže koga će 
izabrati za predsjednika vlade, do čijeg izbora ne bi došlo bez saglasnosti Beograda. 


Dok su bosanski Hrvati ostali homogenizirani u HDZ, bosanski Srbi su se 
politički razišli u više stranaka, a sve su one u ovisnosti od političke volje Beograda. 
Time se pokazuje da ne dolazi svo zlo u Bosni i Hercegovini od toga što su se 
etničke zajednice svrstale u etničke stranke. O tome, govori i činjenica, da one 
stranke makar bile i građanske, ako nemaju podršku Beograda i Zagreba, ne 
predstavljaju ozbiljnu = političku snagu. Jer njihova politička snaga ne proizilazi iz 
broja dobijenih glasova ili iz činjenice da li su etničke ili nisu, već od podrške 
Beograda i Zagreba. Najbolji primjer zato je HSS, koja nema podršku Zagreba, i 
malobrojna SPS koja ima podršku Beograda, a da etnička SDS i SRS, koje su 
dobile podršku birača nisu dobile podršku Beograda i izgubile su vlast. Drugi primjer 
su probosanski orijentirane nestranačke etničke političke asocijacije Komšićevog 
HNV koji nema podršku Zagreba i Pejanovićevog SGV koji nema podršku Beogra- 
da. Ovdje nisam uzimao u analizu SDA i Koaliciju za demokratsku BiH, SDP, UBSD, 
zato što su one politički autentične bosanske stranke, čija politika nije ovisna od 
nekog vanjskog centra političke moći, koji bi bio protiv Bosne i Hercegovine. 


Zato, dokle god predstavnici međunarodne zajednice, odgovorni za 
implementaciju Mirovnog sporazuma u Bosni i Hercegovini, budu uzroke njegove 
spore ili nikakve implementacije tražili pretežno ili samo u Bosni i Hercegovini, a ne 
prije svega u politici Zagreba i Beograda prema Bosni i Hercegovini, oni će bahuljati 
u mraku i tražiti tračak svijetla za izlaz iz tunela koji se zove Bosna i Hercegovina, u 
koji položaj su je doveli njeni agresivni susjedi i neodlučna politika međunarodne 
zajednice. 


Ukoliko ovu činjenicu brže shvate predstavnici međunarodne zajednice, 
uspješnije će ostvarivati svoju misiju u Bosni i Hercegovini. Razumije se, pod 
uslovom da sami imaju časne namjere prema državi u kojoj vrše svoju misiju. U tom 
slučaju neće zamjenjivati historijsku istinu svojim zabludama o mržnji među narodi- 
ma u Bosni i Hercegovini. 


Klinton je jedan od rijetkih državnika koji je izrekao pravu istinu o Bosni i 
Hercegovini. Nisam siguran da bi je izrekao, da se vlastitim očima nije u to uvjerio, 
kada je šetao Sarajevom i u krugu od 200 m. vidio Begovu džamiju, staru i sabornu 
pravoslavnu crkvu, katoličku katedralu i staru jevrejsku sinagogu. Tada je rekao da 
je historija bosanskih naroda njihov saveznik za budućnost. Ove bogomolje su 
najbolji dokaz da su narodi u Bosni stoljećima živjeli u toleranciji i dobrom 
susjedstvu, i da je zlo među njih moglo doći samo iz vana. 

Prema tome, gospodo predstavnici međunarodne zajednice, neutralizirajte 
istinske političke centre stradanja Bosne i njena sva tri naroda, a to su Beograd i 
Zagreb i svojim neodlučnim ponašanjem ne dajite im nadu za podjelu BiH. Mnogi od 
vas koji to nisu htjeli da vide nečasno su napustili Bosnu i Hercegovinu i kad li, tad li 
imat će problema sa svojom savješću. 

NAČIN NA KOJI SE BIRAJU DOM NARODA I ČLANOVI PREDSJEDNIŠTVA 
JE SUPROTAN MEĐUNARODNOM PRAVU 


Općom odredbom sadržanom u članu 9. tač. 3. Ustava Bosne i Hercego- 
vine") uređeno je da funkcioneri imenovani na položaje u institucijama Bosne i 
Hercegovine, u pravilu, odražavaju sastav naroda Bosne i Hercegovine. Iz ove 
odredbe proizlazi da je riječ o "odražavanju sastava naroda" sa područja cijele 
Bosne i Hercegovine, a ne samo "svoga" naroda u entitetu. 


Ustav Dom naroda (član4.tač.1.) dosljedno uređuje tako da ga čini pet 
Bošnjaka i pet Hrvata iz Federacije i pet Srba iz Republike Srpske. Tu, dakle, nema 
nikakve dileme da ovi delegati odražavaju sastav naroda entiteta, a ne sastav 
naroda Bosne i Hercegovine. 


U Ustavu (član 5) uređeno je da se Predsjedništvo sastoji od tri člana: 
jednog Bošnjaka i jednog Hrvata, koji se svaki biraju neposredno sa teritorije 
Federacije, i jednog Srbina, koji se bira neposredno sa teritorije Republike Srpske. 


Za razliku od Doma naroda čiji izbor delegata je posredan, izbor članova Predsje- 
dništva je neposredan, biraju ih građani entiteta. 


Dakle izbor delegata u Domu naroda i članova Predsjedništva vrši se u 
entitetima, kao izbornim jedinicama. Članovi Predsjedništva se biraju kao Srbin, 
Bošnjak i Hrvat u "svome" entitetu u čemu učestvuju svi birači bez obzira na nacio- 
nalnost. U izboru u Dom naroda i Predsjedništvo isključeni su Srbi u Federaciji, a u 
Republici Srpskoj su isključeni Bošnjaci i Hrvati. Tako Bošnjaci i Hrvati u Republici 
Srpskoj ne mogu se ni kandidirati, a ni glasati, za delegate "svoga" naroda u Domu 
naroda i "svoga" člana Predsjedništva, a Srbi to ne mogu u Federaciji. 


Ovakvo rješenje Ustava Bosne i Hercegovine ograničava izborna prava 
građana i suprotno je svim međunarodnim konvencijama o pravima i osnovnim slob- 
odama čovjeka i građanina i Evropskoj konvenciji za zaštitu ljudskih prava i 
osnovnih sloboda i njenim protokolima koji se direktno primjenjuju u Bosni i 
Hercegovini i imaju prioritet nad svim domaćim zakonima. Ovo rješenje je suprotno i 
Preambuli Ustava Bosne i Hercegovine u kojoj stoji da su Bošnjaci, Srbi i Hrvati 
konstitutivni narodi Bosne i Hercegovine, a ne pojedinih entiteta. Zato ove odredbe 
Ustava Bosne i Hercegovine imat će osnova obarati pred Evropskim sudom za 
ljudska prava tužbom protiv države za uskraćivanje biračkih prava, kada BiH 


O Dnevni avaz, 11.4.1998. Sarajevo. 

postane član Vijeća Evrope. A do tada bi ih trebalo pokušati izmijeniti u Parlame- 
ntarnoj skupštini po proceduri po kojoj se mijenja Ustav. 


Konstitutivnost sva tri naroda u BiH sadržana u Preambuli Ustava znači da 
za izbor funkcionera u državne institucije, Bosna i Hercegovina treba da bude 
jedna izborna jedinica, a ne entiteti. U multietničkom društvu, ako se hoće provoditi 
demokratska procedura, nije moguća apsolutna politička homogenizacija jednog 
naroda u jednom entitetu i jednoj političkoj stranci. Pripadnici jednog naroda na 


bliske njihovom političkom opredjeljenju i političkoj viziji budućnosti naroda i države. 
Apsolutna homogenizacija naroda u jednom entitetu i u jednoj političkoj stranci u 
entitetu nanosi štetu prije svega tom narodu, jer ga zatvara u "geto" entiteta i 
oduzima mu njegovu državotvornost koju po Ustavu ima na cijelom teritoriju Bosne i 
Hercegovine. 


Predstavnički dom kao dom građana, iako se njegovi članovi biraju u 
entitetima(28+14), mora odražavati izborne rezultate, s tim da svih 42 člana 
Predstavničkog doma odražavaju sastav naroda Bosne i Hercegovine. Tako 
ustavne odredbe (član4. tač. 2.) o izboru članova Predstavničkog doma, daju 
mogućnost da se za razliku od Doma naroda u njemu nađu građani različitih 
nacionalnosti u entitetima. Broj Srba, Bošnjaka, Hrvata i ostalih u ovom Domu 
određen je ukupno dobijenim brojem glasova za liste pojedinih političkih stranaka, s 
obzirom na građanski princip jedan građanin jedan glas. 


Ustav Bosne i Hercegovine uređuje da se može mijenjati i dopunjavati 
odlukom Parlamentarne skupštine, s tim da izmjene i dopune Ustava mora usvojiti 
dvotrećinska većina prisutnih i glasalih u Predstavničkom domu. Promjena Ustava 
po navedenoj proceduri ne znači i promjenu Daytona kao što neki tvrde, jer je sam 
Dayton (član 10. tač. 1. Ustava) uredio amandmanski način promjene Ustava Bosne 
i Hercegovine. Promjenu treba izvršiti naročito kada je riječ o izboru članova 
Predsjedništva Bosne i Hercegovine, Doma naroda i Predstavničkog doma tako što 
bi Bosna i Hercegovina bila izborna jedinica za izbor ovih organa. 


Ako bi se dosljedno držali odredbe tač.3. člana 9. da institucije BiH trebaju 
odražavati "sastav naroda", tada u institucijama neće biti dovoljno da budu 
zastupljeni samo Bošnjaci, Srbi i Hrvati, već i predstavnici "ostalih" naroda, što bi 
trebalo ispraviti novim izbornim pravilima. 


Drugo pitanje koje se s tim u vezi postavlja jeste kako će se formirati 
biračko tijelo. Trebalo bi novim pravilima predviditi neposredni izbor delegata u Dom 
naroda, kao što je to regulirano za članove Predsjedništva ali za teritorij cijele Bosne 
i Hercegovine za oba organa. Također treba odlučiti hoće li biračko tijelo biti 

jedinstveno da "svi" biraju "sve". Sve političke stranke koje su registrirane za izbore 
u Bosni i Hercegovini trebaju samostalno ili u koaliciji predlagati svoje kandidatske 
liste. U tom slučaju bilo bi preporučljivo da se izbori organiziraju u dva izborna kruga. 
Organiziranje izbora u dva izborna kruga doprinijelo bi afirmiranju i dokazivanju 
političara iz manjih političkih stranaka i grupiranju stranaka slične političke orijenta- 
cije, ako ne u prvom, onda u drugom izbornom krugu. Glasanje u dva izborna kruga 
moguće je i sa stranačkim listama, jer se i onako zaokružuju samo imena stranaka. 


Za izbore članova Predstavničkog doma, kao doma građana također treba 
predvidjeti jedinstveno biračko tijelo svih punoljetnih građana Bosne i Hercegovine. 
Međutim i za to je potrebna prethodna ustavna promjena. 


Idealno bi bilo da svi punoljetni građani Bosne i Hercegovine, kao jedne 
izborne jedinice, biraju delegate u Dom naroda. Ali s obzirom na još svježe rane 
proizišle iz agresije, međusobno nepovjerenje, kao i bojazni brojčano manjeg naroda 
od majorizacije brojnijeg naroda, možda bi domaći političari prije pristali na ustavne 
promjene u kojima će Bosna i Hercegovina biti jedna izborna jedinica, ako se za 
izbor delegata Doma naroda uvede princip nacionalnog izbornog tijela. Ovo i s 
obzirom na prisutnu sumnju da, u suprotnom, to ne bi bili autentični predstavnici 
naroda, što bi im u startu otežalo obavljanje njihove funkcije. 


I ovakvo rješenje, mada nije idealno, bolje je nego ono današnje koje 
isključuje od izbora Srbe u Federaciji, a Bošnjake i Hrvate u Republici Srpskoj u 
izborima delegata Doma naroda. Čitav izborni postupak bi se time politički 
relativizirao i ne bi bio tako "nacionalno" rigidan ako se izbornim pravilima omogući 
da sve političke stranke a ne samo nacionalne imaju pravo podnositi svoje liste 


Bosne i Hercegovine. 


U svim varijantama promjene izbornih pravila za izbore u 1998.godini, bit 
će neophodno u startu izmijeniti i dopuniti čI. 4. i 5. Ustava Bosne i Hercegovine. 
Bez ustavnih dopuna nije moguće bilo šta bitnije izmijeniti u izbornom postupku. To 
bi radikalno doprinijelo pospješivanju aktivnijeg i dinamičnijeg provođenja Mirovnog 
sporazuma u Bosni i Hercegovini kroz njene institucije. Članovi institucija birali bi se 
iz sastava naroda sa cijelog teritorija Bosne i Hercegovine kao jedne izborne 
jedinice, jer njeni članovi ne bi dolazili iz entiteta već iz naroda i građana Bosne i 
Hercegovine. 


Izbor delegata Doma naroda od biračkog tijela "svoga" naroda sa teritorije 
cijele Bosne i Hercegovine doprinijelo bi političkoj reintegraciji BiH. Članovi Predsta- 
vničkog doma bili bi predstavnici svih građana Bosne i Hercegovine, a ne građana 
entiteta. A članove Predsjedništva birali bi birači njihovog naroda i građani sa 
teritorije cijele Bosne i Hercegovine. Ovo iz razloga što se članovi Predsjedništva 

biraju kao Bošnjak, Srbin i Hrvat i oni ne predstavljaju samo "svoje" narode već i 
sve građane državljane Bosne i Hercegovine, jer Predsjedništvo kao "šef" države 
predstavlja, ne narode, već Bosnu i Hercegovinu kao nezavisnu i suverenu državu 
u odnosima s drugim državama. Oni jesu iz određenog naroda, ali kao rukovodstvo 
zajedno predstavljaju državu prema trećim licima. 


Zato se nameće imperativna potreba za promjenom Ustava Bosne i 
Hercegovine. Bit promjene bi bio da umjesto entiteta, Bosna i Hercegovina bude 
jedna izborna jedinica za izbor državnih institucija Bosne i Hercegovine: oba doma 
Parlamentarne skupštine i članova Predsjedništva. Sve drugo što bi se tome dodalo 
bile bi političke nijanse koje se mogu regulirati izbornim pravilima. Visoki predstavnik 
bi trebao pokrenuti postupak u tom smislu. U suprotnom, ni izbori 1998. neće ništa 
bitnog donijeti u promjeni vladajućih struktura. 

KOALICIJA UMJESTO PARTNERSTVA POLITIČKIH STRANAKA 


Na demokratskim izborima 18.novembra 1990.godine u Bosni i Hercego- 
vini") izbornu pobjedu odnijele su tri političke stranke: Stranka demokratske akcije 
(SDA), Srpska demokratska stranka (SDS) i Hrvatska demokratska zajednica 
(HDZ). Nakon skoro pedesetogodišnje jednopartijske vladavine komunista (KPJ, 
odnosno SKJ) na ovim izborima došle su do izražaja neideološke političke stranke. 
nacionalnoj kulturi i religiji. Mada SDA nije imala atribut "muslimanska" ili 
"bošnjačka" u svom imenu, ona je u statut unijela odredbu po kojoj članovi SDA 
mogu biti svi oni koji pripadaju "muslimanskom kulturnom krugu, i ostali građani", 
dok su druge dvije stranke ispred imale nacionalne atribute "srpska" i "hrvatska". 


U vrijeme osnivanja ovih stranaka, Bosna i Hercegovina je zajedno s drugim 
republikama činila jedinstven politički prostor. Tako su ove stranke na cijelom 
prostoru bivše države imale svoje filijale. Bosanski HDZ bio je filijala hrvatskog HDZ, 
SDS se kasnije transformirao u SDS srpskih zemalja, a SDA je imao svoje filijale 
također u susjednim zemljama, da bi se kasnije transformirao u samostalne stranke 
u svakoj od ovih zemalja. 


Raspadom Jugoslavije i međunarodnopravnim priznanjem bivših republika u 
samostalne i nezavisne države, bitno se izmijenila konfiguracija geopolitičkog 
prostora u kome su djelovale SDA, SDS i HDZ. Međutim, to nije bitno uticalo na 
način političkog djelovanja ovih stranaka na bivšem jedinstvenom političkom 
prostoru. Dok su HDZ BiH i druge hrvatske stranke i dalje ostale politički ovisne od 
Zagreba, a SDS i druge srpske političke stranke od Beograda, SDA Hrvatske, 
Slovenije, Sandžaka i dr. postao je manje ovisan od Sarajeva ili je Sarajevo prestalo 
biti voljno da vrši taj uticaj. Nedavno je Alija Izetbegović odgovorio izaslanicima 
SDA Crne Gore u neposrednom razgovoru:"Ja nisam ni Franjo Tuđman, ni 
Slobodan Milošević i ne dajem takve sugestije mojim Bošnjacima u dijaspori. Bolje 
je da vi sami, u demokratskoj proceduri, donesete odluku", na zahtjev Haruna 
Hadžića da on kaže posljednju riječ o sporu u crnogorskoj SDA ("Oslobođenje", 
1.3.1998). 


O Referat podnešen na Okruglom stolu "Politički pluralizam u demokratskoj tranziciji Bosne i 
Hercegovine", održanom u ANUBiH 1. 7. 1998.godine. Sažetak referata objavljen je u "Oslobođenju" 
6. 3. 1998. pod naslovom "Bosanska velika koalicija". Referat je 4. marta 1998. poslat Aliji 
Izetbegoviću, Harisu Silajdžiću i Zlatku Lagumdžiji. 

Kako se bude učvršćivala državnost Bosne i Hercegovine, sve će se manje 
osjećati stranački politički uticaji sa strane u Bosni i Hercegovini, a i stranaka iz 
Bosne i Hercegovine na politički stranački život u susjednim zemljama. Tako će sve 
političke stranke neovisno od svog "nacionalnog" predznaka sve više postajati 
bosanske, a sve manje "hrvatske" i "srpske" stranke u Bosni, kao što će i SDA u 
susjednim zemljama, biti sve manje "bosanska", a sve više hrvatska, crnogorska, 
sandžačka itd. To će biti prirodan proces prilagođavanja novoj geopolitičkoj 
stvarnosti kao rezultatu nastanka novih "nacionalnih" država, sa međunarodno 
priznatim granicama, u kojima se neće tolerirati stvaranje stranačkih političkih filijala 
u susjednim zemljama. 


Političke stranke će morati pokazati minimum "ustavnog patriotizma" za 
državu u kojoj politički djeluju i u kojima žele izbornim nadmetanjem doći na vlast. U 
tom smislu će sve više uspjeha u Bosni i Hercegovini imati one političke stranke koje 
budu više probosanski orijentirane, neovisno od svog "nacionalnog" atributa. U 
suprotnom, svešće sebe na marginu političkog života u Bosni i Hercegovini, i 
smatrat će se političkim agenturama susjednih zemalja. Za razliku od današnjeg 
stanja, to neće biti više tako popularno i politički probitačno, jer će se smatrati 
"izdajničkim" strankama i završit će u najernjem ekstremizmu, s onu stranu svoje 
legalnosti i legitimnosti, neovisno od svoga naziva. 


Današnja paleta političkih stranaka u Bosni i Hercegovini, još je određena 
posljedicama politika koje su bile dominantne u vremenu prije agresije na Bosnu i 
Hercegovinu. 


Temeljni politički koncept Beograda i Zagreba koji je doveo do agresije na 
Bosnu i Hercegovinu, bio je uništenje njene državnosti i nezavisnosti i biološko 
uništenje bošnjačkog naroda, podjelom njene teritorije i pravljenjem velike Srbije i 
velike Hrvatske s etničkim(čistim) stanovnišvom. Na prostoru koji danas kontroliše 
HDZ, izuzev SDA, rijetko ima drugih političkih stranaka. A i svim hrvatskim se ne 
dozvoljava učešće u vlasti. Pristalice drugih političkih stranaka , ako ih ima, djeluju u 
uslovima ilegale. HDZ nema političkog interesa da djeluje na prostoru Republike 
Srpske i da u njenom parlamentu ima svoje zastupnike, jer nije tamo učestvovala na 
izborima 1996. godine. 


U dijelu Bosne i Hercegovine koji se zove Republika Srpska, pod kontrolom 
srpske vojske i policije, također postoji jednonacionalni politički pluralizam. Tamo 
legalno djeluju samo političke stranke sa srpskim nacionalnim predznakom ili neke 
ideološke stranke, ali samo sa srpskom nacionalnom strukturom. lako sa jednonaci- 
onalnom demokratijom, Republika Srpska je od OHR već proglašena "Mekom" 
demokratije. Ni jedna od ovih stranaka nije registrirana da politički djeluje na cijelom 
državnom teritoriju Bosne i Hercegovine. Sve su ove stranke pod generalnim 
političkim pokroviteljstvom Slobodana Miloševića koji odlučujuće utiče koje će 

ličnosti biti u vrhu vlasti u Bosni i Hercegovini sa srpske strane. To što se u 
parlamentu Republike Srpske nalaze zastupnici Koalicije za cjelovitu i demokratsku 
Bosnu i Hercegovinu (16) i SDP Bosne i Hercegovine (2) ne treba zahvaliti 
razvijenosti demokratije u Republici Srpskoj, već naprotiv, činjenici da su za te 
zastupnike glasali prognanici i izbjeglice s tog područja rasuti širom svijeta, koje su 
"demokrati" iz SDS prognali s njihovih ognjišta. Činjenica da KCD i SDP tamo 
nemaju ni jednog svoga ogranka koji bi mogao legalno raditi i djelovati govori o 
stvarnim pravima i slobodama građana u tom entitetu i demokratiji na "srpski način" 
kojom su neki zapadni političari odjednom postali opsjednuti. 


Na prostoru Bosne i Hercegovine koji se naziva Federacija Bosne i 
Hercegovine i pored jedinstvenog ustava, zakona, vlade, parlamenta, sudova itd. još 
u stvarnosti egzistira paralelna vlast tzv. republike "Herceg Bosne". Na prostoru koji 
je bio pod vlašću Armije Bosne i Hercegovine čitavo vrijeme agresije slobodno su 
djelovale sve političke stranke osnovane pred agresiju, izuzev SDS čiji je rad 
zabranjen, kao terorističke organizacije, presudom Višeg suda u Sarajevu (1992). A 


u međuvremenu su osnovane i nove političke stranke. 


Zanimljivo je da politički interes da djeluju na cijelom prostoru Bosne i 
Hercegovine imaju samo političke stranke čije je sjedište u dijelu Federacije koji je 
ranije kontrolirala Armija BiH. HDZ i sve srpske stranke, svo vrijeme agresije pa i 
danas, ne žele da djeluju u drugom entitetu. lako su njihovi politički predstavnici 
potpisali Mirovni sporazum, oni i dalje osporavaju državu Bosnu i Hercegovinu i vrše 
političku opstrukciju potpunom uspostavljanju institucija BiH. Onemogućavaju 
slobodu kretanja, političko organiziranje i slobodu medija na prostoru koji politički 
kontroliraju. 


No, to nije moglo spriječiti da se na izborima 1996. u parlamentu "srpskog" 
entiteta pojave zastupnici bošnjačkog naroda zahvaljujući glasovima Bošnjaka 
prognanih sa prostora koje kontrolira srpska vlast. Na ponovnim izborima, nakon 
raspuštanja parlamenta "srpskog" entiteta, održanim 1997, Koalicija CD bila je 
druga stranka po broju glasova (SDS 24, KCD 16), kao i dva zastupnička mjesta 
SDP BiH. Zanimljivo je da je u ovim ponovljenim izborima HDZ, iako je učestvovao, 
nije dobio ni jedno zastupničko mjesto, jer politički nije usmjerio svoje biračko tijelo 
da ima svoje zastupnike u "srpskom" parlamentu. To govori da još ostaje kod 
političke opcije etničke podjele Bosne i Hercegovine, što je ponovo potvrđeno 
Tuđmanovim govorom na nedavnom Četvrtom saboru HDZ u Zagrebu (21. 
februara). 


Zahvaljujući činjenici da su prognanici opredjeljeni da se vrate u svoje 
predratne domove i zavičaje, nakon provedenih izbora 1997. godine za općinske 
parlamente, imamo situaciju i pored etničkog inžinjeringa, da su Srbi dobili većinu 
glasova u B.Petrovcu, Drvaru, B.Grahovu i Glamoču, a Bošnjaci apsolutnu većinu u 

Srebrenici i relativnu većinu u nekoliko općina koje se nalaze pod srpskom 
političkom kontrolom. Ostaje problem implementacije u praksi rezultata ovih izbora. 


Predstoji održavanje novih parlametnarnih izbora u septembru 1998.godine 
u organizaciji OSCE. Nakon održanih izbora u septembru 1996.godine, snage 
otpora uspostavljanju vlasti na nivou države Bosne i Hercegovine i njenog funkcioni- 
ranja nisu bitno oslabljene. Među tim snagama nalazi se HDZ i sve srpske 
parlamentarne političke stranke u "srpskom" entitetu. One državi pretpostavljaju 
svoje etničke entitete. 


Prema tome i na ovim izborima neće se voditi ideološka bitka među 
strankama, već politička bitka između snaga koje su za integraciju Bosne i 
Hercegovine i snaga za očuvanje današnjeg stanja u kome država ne funkcionira. U 
dijelu Federacije pod političkom kontrolom HDZ funkcionira vlast Herceg Bosne 
(policija, sudovi i dr.), a Republika Srpska izigrava suverenu državu: Nedavno u 
Beogradu u razgovoru s novinarima Dodik izjavljuje da u nardnih desetak dana 
"Vlada RS kreće u diplomatsku ekspanziju u Brisel i Rim, a očekuje se dolazak u RS 
Jevgenija Primakova, Havijera Solane, kao i posjeta visoke delegacije japanskog 
ministarstva vanjskih poslova." ("Oslobođenje, 2.3.1998.). Nigdje u njegovom 
riječniku nema mjesta za Bosnu i Hercegovinu, a u tome mu idu na ruku i najistakn- 
utiji svjetski političari. 

U tom pogledu opće političko stanje neće se bitno izmijeniti ni na 
predstojećim izborima, ako se prethodno ne učine dvije bitne aktivnosti: prvo, da se 
do ljeta ostvari značajniji povratak prognanih i raseljenih lica u njihove domove i 
zavičaje kojim će se doprinijeti slobodi kretanja, pluralističkom = političkom 
organiziranju i slobodi medija na cijelom prostoru Bosne i Hercegovine ; drugo, da 
se ostvari velika koalicija svih političkih stranaka iz oba entiteta koje su za Bosnu i 
Hercegovinu, neovisno da li su nacionalne, građanske ili ideološke provenijencije. 


Tek ako se prije izbora ostvare ova dva uslova, moguća je izgradnja 
pluralističke stranačke političke infrastrukture u bazi društva, u entitetima, kantonima 
i općinama, što je osnovna pretpostavka, da se građani mogu tada slobodnije 
opredjeljivati za različite političke opcije, neovisno od njihove nacionalne i ideološke 
pripadnosti. Drugo, svrstavanje probosanski orijentiranih stranaka na jednu stranu, 
naspram onih stranaka koje su protiv jedinstvene i cjelovite Bosne i Hercegovine, 
doprinijet će stvaranju uslova demokratizaciji bosanskog društva i funkcioniranju 
države na cijelom njenom prostoru. 

Iluzorna su očekivanja, kako domaćih tako i međunarodnih političara, da se 
u Bosni i Hercegovini može nešto više učiniti na ideologizaciji stranačkog političkog 
života naspram svrstavanja i biračkog tijela i građana u nacionalne političke stranke, 
bez odlučnog povratka prognanih u njihove domove i zavičaje. Bez jednakog 

pravnog osiguranja biološke i političke egzistencije etničkih grupa, na cijelom 
državnom prostoru, ljudi će se nastaviti svrstavati u njima najbliže zajednice, a to su 
vjerske i nacionalne zajednice, pa prema tome i u nacionalne političke stranke. Tek 
sa pravnim osiguranjem etničke i biološke egzistencije, ljudi će se početi vidnije 
grupirati kao politički građani, a poslije i prema svome socijalnom položaju i ideološ- 
kom opredjeljenju. 


Tek, dakle, u uslovima potpune normalizacije života, kada više ne bude 
opasnosti da egzistira kao Srbin, Bošnjak, Hrvat itd. i kada se više ne bude dovodio 
u pitanje integritet države Bosne i Hercegovine, čovjek će se i bez posebne 
propagande i nastojanja međunarodne zajednice, početi odlučnije da svrstava 
ideološki u ljevicu, centar ili desnicu i počet će na toj osnovi formirati biračko tijelo. 


U toj egzistencijalnoj nesigurnosti i čovjeka i države treba tražiti razloge 
zašto u Bosni i Hercegovini nemamo razvijen ideološki stranački i politički Život. 
Tome doprinosi i činjenica da stranački politički život u Bosni i Hercegovini snažno 
opterećuje političko prisustvo Jugoslavije (Srbije i Crne Gore) i Hrvatske u njenom 
unutrašnjem političkom životu. 


Svojevremeno sam zahtijevao (17. septembra 1995 u Skupštini BiH) da 
međunarodna zajednica zatraži od Hrvatske i Jugoslavije da u svoje ustave ugrade 
odredbu da te zemlje nemaju teritorijalne pretenzije prema Bosni i Hercegovini. U 
tom pogledu već je napravljen presedan, kad je Evropska zajednica tražila to od 
Makedonije, kao uslov za njeno međunarodno priznanje, da u svoj ustav ugradi 
odredbu da nema teritorijalnih pretenzija prema Grčkoj, što je Makedonija i učinila. 


Današnji HDZ Bosne i Hercegovine je filijala Zagreba u Bosni i Hercegovini, 
ili još preciznije udarna pesnica Tuđmanovih političkih i teritorijalnih pretenzija prema 
Bosni i Hercegovini. Zar hrvatski najviši dužnosnici u Bosni i Hercegovini sami ne 
izjavljuju da im je Hrvatska domovina, a da im je Franjo Tuđman predsjednik. Sa 
takvim ljudima je teško praviti demokratiju u Bosni i Hercegovini, jer su svi njihovi 
zahtjevi u odnosu na svoje političke partnere ultimativni, postavljeni sa pozicije 
političke ucjene, pri čemu pravo i argumenti ništa ne znače, već samo znaju Za 
diktat iza kojeg stoji politika Hrvatske. 


Isto je i kada je riječ o SDS i SRS čiji se čelnici nalaze u institucijama 
Bosne i Hercegovine, koji opstruiraju njihov rad. Da nije zastupnika Koalicije i SDP, 
uz čiju pomoć je izglasana Dodikova vlada, ni tamo se ne bi ništa bitno izmijenilo. 
Dakle, u Republici Srpskoj je došlo do pozitivnih pomaka zahvaljujući činjenici što je 
Koalicija CD bila druga stranka po broju glasova. Ako znamo da je i tamo premijer 
naimenovan političkom voljom Slobodana Miloševića, onda možemo ocijeniti koliko 
je u "srpskom" entitetu odmakao demokratski proces. 

Ako parlamentarne stranke sa sjedištem u Republici Srpskoj sa jednonaci- 
onalnim srpskim sastavom članstva ne žele da svoju stranačku infrastrukturu prošire 
na prostor Federacije i da na taj način svojim djelovanjem i eventualno sa svojim 
zastupnicima uđu i u federalni parlament, onda to govori o njihovim pravim političkim 
namjerama. Nastavku ranije politike odbacivanja suživota s pripadnicima drugih 
nacionalnosti i razumijevanja Bosne i Hercegovine samo kao fizičkog zbira dva 
entiteta, opstrukcijom rada njenih institucija. Šta je to drugo, već antibosanska 
politika, nastavak političke negacije i razvaljivanje bosanske državnosti, umjesto 
vojnim, političkim sredstvima. To je prvi razlog što Jugoslavija ne uspostavlja diplom- 
atske odnose s Bosnom i Hercegovinom. 


Isto takvo ponašanje ima i HDZ. lako je politički partner u vlasti u Federaciji, 
na političkom prostoru koji kontrolira, ne dozvoljava povratak Bošnjacima i Srbima, 
ne dozvoljava političko djelovanje drugim političkim strankama, izuzev SDA, ali ni 
njoj u prostoru koji je etnički očistila. Da HDZ ne želi da Hrvati budu konstitutivni 
narod u Republici Srpskoj, ili da Srbi budu konstitutivni narod u Federaciji, najbolje 
pokazuje njihovo odbijanje da o tome uopće raspravljaju u parlamentu Federacije. 
Kada je o tome vođena rasprava zastupnici HDZ su napuštali parlamentarna 
zasjedanja. 


Ako znamo da je to tako, onda probosanskim snagama ništa drugo ne 
preostaje već da se udruže u jednu veliku koaliciju svih političkih stranaka koje su za 
demokratsku i cjelovitu Bosnu i Hercegovinu. Dakle, u vrijeme kada još postoje 
unutar Bosne i Hercegovine snage iza kojih politički, ekonomski i vojno stoji Beograd 
i Zagreb, koji dovode u pitanje teritorijalni integritet, suverenitet i političku nezavisn- 
ost Bosne i Hercegovine, bio bi pravi luksuz da se probosanske političke stranke 
između sebe ideološki dijele. Ideološko natjecanje među njima, a time i prikupljanje 
glasova na toj osnovi, treba odložiti za bolja vremena, kada ne bude bio dovođen u 
pitanje sam opstanak države Bosne i Hercegovine. 


Jasno je da je pri postojećim ideološkim razlikama teško praviti koaliciju na 
nekoj drugoj osnovi. Međutim, ako je ta druga osnova sam život, država kao sam 
uslov političkog života, onda te ideološke razlike ne smiju biti smetnja. Baš kao što 
nisu bile smetnja da se učestvuje u radu parlamenta, vlade i predsjedništva, u 
vrijeme agresije na Bosnu i Hercegovinu. Ne treba zaboraviti da se borba za Bosnu i 
Hercegovinu danas nastavlja političkim i diplomatskim sredstvima, umjesto vojnim. 


Šta znači velika koalicija za Bosnu i Hercegovinu? To znači da svaka 
politička stranka ostane kod svog političkog programa i svog ideološkog opredjelje- 
nja, a da u koaliciju uđe samo sa idejom očuvanja i ostvarivanja demokratske i 
cjelovite Bosne i Hercegovine. Na toj osnovi obrazovanje vlade i osiguravanje 
parlamentarne podrške toj vladi. Razumije se, ta bi koalicija bila suprotstavljena 
antibosanskim snagama na svim nivoima organizacije vlasti: od općine, preko 

kantona, entiteta, do nivoa države. U ovom slučaju bi se radilo o političkim 
pozicijama, dakle učesnicima u vlasti, ali politički suprostavljenih jednih prema 
drugim na pitanju bosanske i protubosanske politike. Ako bi probosanska koalicija 
postigla apsolutnu većinu da sama obrazuje vladu, tek tada bi antibosanske snage 
otišle u opoziciju, baš onako kao što se desilo SDS i SRS u Republici Srpskoj. 
Velika koalicija bi osigurala multietničku vladu i parlament i u entitetima i u vlasti 
države Bosne i Hercegovine, bez ekstremista bilo kojih boja. 


Sa koncepcijom velike koalicije bila bi otvorena dva uzajamna procesa i na 
jednoj i na drugoj strani. Dosadašnja verbalna opredjeljenja političkih stranaka za 
Bosnu i Hercegovinu, ulaskom u veliku koaliciju, dovela bi do iskušenja određen 
broj članova , da zbog očuvanja ideološkog čistunstva, iziđu iz političke stranke, ne 
slažući se da ona uđe u koaliciju, kako onih građanskih tako i "nacionalnih" stranaka. 
To se desilo Liberalnoj stranci prije dvije godine kada je ušla u Koaliciju Za cjelovitu i 
demokratsku BiH. 


S druge strane ulaskom u veliku koaliciju jedan broj članova političkih 
stranaka bi došao u iskušenje praktične podrške verbalnom opredjeljenju stranaka 
za cjelovitu i demokratsku Bosnu i Hercegovinu. Uspjeh velike koalicije najviše će 
ovisiti od stava SDP i SDA - dva poželjna pola te koalicije. Hoće li SDA biti "Široke 
ruke" da vlast podijeli pravično s drugim strankama koje uđu u koaliciju. U izboru 
između integriteta Bosne i Hercegovine i apsolutne kontrole vlasti treba odabrati ono 
prvo. A da SDP insistiranje na svome ideološkom čistunstvu odloži za neko buduće 
vrijeme, jer učešćem u vlasti može više učiniti za Bosnu i Hercegovinu, nego u ulozi 
opozicije. 

Antibosanske snage kada ostanu same na površini, ogoljene do srži sa 
svojim antibosanskim opredjeljenjem, kada u mnogim segmentima budu izgubile 
manevarski politički prostor za prakticiranje vlasti, mogu dovesti također do osipanja 
određenog broja svojih članova, koji nisu spremni da slijepo slijede svoje stranačke 
vođe koje žele destrukciju Bosne i Hercegovine, jer će u njima preovladati svijest o 
Bosni i Hercegovini kao njihovoj domovini, kada ne žele dovoditi u pitanje njen 
teritorijalni integritet i političku nezavisnost, za ljubav nečijih megolomanskih projek- 
ata i političkih kaprica. 


Izborno odmjeravanje političkih snaga koje su za Bosnu i onih koji su protiv 
Bosne, ubrzalo bi opći proces političke stabilizacije na nivou države i entiteta, u 
korist bosanskog opredjeljenja, a antibosanske snage bi bile stjerane u pojedine 
regije ili općine, koje bi bile politički marginalizirane i lokalizirane. 


Kao što bi povrat prognanih u svoje domove i zavičaje ojačao probosanske 
snage, tako bi dolaskom probosanskih snaga u centre moći na nivou države i 
entiteta, imao pozitivan povratan uticaj na povratak prognanih i raseljenih lica. Ako bi 

efekti velike koalicije bili samo na osiguravanju implementacije Aneksa 7. Dejtonsk- 
og sporazuma, bilo bi politički isplativo ući u nju. Zašto? Zato što bi svaka od 
političkih stranaka za sebe pobrala političke poene i time proširila svoju političku 
bazu, kao i probosansko biračko tijelo. 


S druge strane, antibosanske stranke, bi se u očima svoje vlastite javnosti 
do te mjere ogolile, kao stvarni politički nosioci ideje o raseljavanju i tzv. humanom 
preseljavanju sopstvenog naroda koje kod normalnih ljudi može izazvati samo 
odium i osudu, a time i njihovu političku marginalizaciju. Time bi se otvorio jedan 
proces zdrave politizacije građana, i političkog njihovog grupisanja, u kome će sve 
manje na značaju biti etničko grupisanje, a sve više političko grupisanje, političke 
opcije zasnovane na interesima pojedinih socijalnih, a ne etničkih grupa. 


Zato je u predstojeće izbore u 1998.godini još rano ići po ideološkom 
grupisanju, jer implementacija "Dejtona" na reintegraciji Bosne i Hercegovine 
nedozvoljeno kasni i veoma, veoma se sporo odvija, zahvaljujući toleriranju od 
strane međunarodne zajednice opstrukcije funkcioniranja institucija BiH i nastojanja 
da se Republika Srpska promovira na različite načine kao međunarodnopravni 
subjekt, a Herceg Bosna zadrži svoje postojanje u tri kantona i općinama sa 
hrvatskom većinom. 


Zašto velika koalicija, a ne partnerstvo? Partnerstvo poslije izbora 1990. 
između SDS, HDZ i SDA u upravljanju Bosnom pokazalo se katastrofalnim ne iz 
razloga što su to bile nacionalne stranke, već iz razloga što su iza SDS i HDZ stajale 
političke snage izvan Bosne, s ciljem da je unište kao državu. Sa agresijom na 
Bosnu i Hercegovinu, iz tog trougla je otpao SDS, koji je proglašen terorističkom 
organizacijom. Na dijelu Bosne i Hercegovine, pod kontrolom SDA i HDZ također je 
izvršena diferencijacija na područje pod kontrolom HDZ, u kome je izvršeno etničko 
čišćenje nehrvatskog stanovništva i na područje pod kontrolom SDA na kome su 
predratne stranke mogle normalno da razvijaju svoju političku aktivnost. 


Nakon Vašingtonskog sporazuma i konstituiranja federacije kantona na 
prostoru koji su politički kontrolirale SDA i HDZ, u javnosti se stvorio dojam da su to 
partnerske stranke koje upravljaju Federacijom. Međutim, ispod tog formalno- 
pravnog privida partnerstva, faktički je svaka od ove dvije stranke ostvarivala 
apsolutnu vlast na prostoru koji su politički kontrolirali. Da je to tako pokazuje i 
činjenica da se Ustav Federacije Bosne i Hercegovine još ne primjenjuje efektivno 
na prostoru pod kontrolom HDZ i da se tamo još primjenjuju propisi Herceg Bosne. 


Partnerstvo u vlasti je nedemokratska institucija, jer ono koncentrira politič- 
ku moć u vrhovima političkih stranaka, a parlement i vlada se izvlašćuju. Zašto? 
Zato što u partnerske odnose političke stranke unose cijeli svoj politički program i 
svoju ideologiju, koji su inkompatibilni s političkim programom i ideologijom partner- 

ske političke stranke. Zato vlada i parlament ne mogu normalno da funkcioniraju i 
samostalno donose svoje odluke i zakone po propisanoj demokratskoj parlamentar- 
noj proceduri. Skoro za svako pitanje moraju se usaglašavati stranački politički 
vrhovi partnerskih stranaka, a vlade i parlament služe samo za izglasavanje onoga 
što je dogovoreno u političkim vrhovima stranaka, baš kao što je bilo u jednopartijs- 
kim socijalističkim sistemima. 


Za razliku od partnerstva, koalicija je prava mjera ostvarivanja demokratske 
procedure između političkih stranaka, koje u koaliciju unose samo one dijelove 
svojih programa koji im osiguravaju zajedničku izbornu pobjedu, parlamentarnu 
većinu i vladu koju će ta parlamentarna većina podržavati u ispunjavanju koalicinog 
programa njegovim pretakanjem u zakone. 


Otuda bi se velika koalicija mogla napraviti sa onim strankama koje u svojim 
političkim programima imaju zalaganje za očuvanje i ostvarivanje cjelovite i 
demokratske Bosne i Hercegovine. Stranke se pri tome ne utapaju u cijelosti u 
koaliciju i ne gube svoj ideološki i politički prepoznatljiv identitet i postignuti politički 
imidž u javnosti. Njima ostaje široko polje aktivnosti u potvrđivanju svoga političkog 
identiteta ostvarivanjem ostalih tačaka svoga programa koje nisu unijele da ih 
ostvaruju zajednički kroz program koalicije. 


I na kraju nešto o tekućoj aktivnosti OHR u okupljanju socijaldemokrata u 
izborni savez. Ne sumnjam u njihove dobre namjere, ali oni ne poznaju Bosnu. Ovim 
svojim aktivnostima OHR će postići obrnut efekat. Ponovo će homogenizirati narod 
oko političkih stranaka s nacionalnim predznakom. Izbori 1998. neće ništa bitnog 
donijeti, ako OHR ne postigne da se Beograd i Zagreb prestanu miješati u unutraš- 
nje poslove Bosne i Hercegovine. 


Dodikov telegram podrške Miloševićevoj politici i ratu na Kosovu i prisustvo 
političkog vrha bosanskih Hrvata Saboru HDZ u Zagrebu pokazuje da njihova 
politička sudbina ne ovisi od političke volje birača, već od političke volje "očeva" 
hrvatske i srpske nacije. Još smo mi u pretpolitičkom stanju svijesti. 

USTAVNI POLOŽAJ NARODA U BOSNI I HERCEGOVINI 


U Općem okvirnom sporazumu za mir u Bosni i Hercegovini"), parafiranom u 
Dejtonu, a potpisanom u Parizu 14.decembra 1995.godine, u Aneksu 4 sadržan je 
Ustav Bosne i Hercegovine. Mirovni sporazum potpisali su šefovi država Republike 
Bosne i Hercegovine (Alija Izetbegović), Hrvatske Republike (Franjo Tuđman) i SR 
Jugoslavije (Slobodan Milošević, predsjednik Republike Srbije, po ovlašćenju). 
Svjedoci toga Sporazuma su Amerika, Velika Britanija, Francuska, Rusija, Njemačka 
i Evropska unija. Tim Međunarodnim sporazumom postignuta je saglasnost političkih 
volja strana potpisnica za sve što je u njemu sadržano, pa prema tome i za ono što 
je sadržano u Aneksu 4. Aneks 4 potpisali su još ovlašćeni predstavnici Republike 
Bosne i Hercegovine, Federacije Bosne i Hercegovine i Republike Srpske. Time su 
iscrpljena sva ustavotvorna pitanja, kao politička pitanja, čime se došlo do novog 
Ustava Bosne i Hercegovine, kao izraza političke volje njena tri naroda: Bošnjaka, 
Srba i Hrvata, izražene u Preambuli toga Ustava, u kojoj je rečeno da ova tri naroda, 
zajedno sa ostalim, i građani Bosne i Hercegovine utvrđuju Ustav Bosne i Hercego- 
vine. 


Ovdje je značajno istaći da je pojam "Bosna i Hercegovina" upotrijebljen u 
značenju novog imena države, kao jedinstven državni prostor za sva tri naroda i za 
sve njene građane, kao i pripadnike ostalih naroda koji u njoj žive. Iz ovakve 
stilizacije pojma "Bosna i Hercegovina" proizlazi da su sva tri naroda: Bošnjaci, Srbi i 
Hrvati, konstitutivni na cijelom državnom teritoriju Bosne i Hercegovine, kao i da su 
građani (državljani) Bosne i Hercegovine, također sa cijelog državnog teritorija. 


Šta su to Bošnjaci, Hrvati i Srbi utvrdili u Ustavu Bosne i Hercegovine, a što 
bi se ticalo njihove konstitutivnosti na cijelom državnom teritoriju Bosne i 
Hercegovine: U dijelu tač.1. člana | Ustava utvrđeno je da "Republika Bosna i 
Hercegovina, čije je zvanično ime od sada "Bosna i Hercegovina", nastavlja svoje 
pravno postojanje po međunarodnom pravu kao država, sa unutrašnjom strukturom 
modificiranom ovim Ustavom, i sa postojećim međunarodno priznatim granicama". 


Iz prvog dijela ove odredbe proizlazi da ranija Republika Bosna i 
Hercegovina nastavlja svoj kontinuitet kao država pod novim imenom Bosna i 
Hercegovina. Poznato je da je u svim ranijim ustavima, Bosna i Hercegovina kao 
Narodna Republika, a kasnije Socijalistička Republika i Republika Bosna i 
Hercegovina bila definirana kao država ravnopravnih građana, naroda Bosne i 
Hercegovine-Muslimana (Bošnjaka), Hrvata, Srba i pripadnika drugih naroda i nar- 


E. ,Oslobođenje", 14.10.1998.Sarajevo. 

odnosti, koji u njoj žive. S obzirom da RBiH nastavlja svoj državni kontinuitet pod 
imenom Bosna i Hercegovina, proizlazi da se ništa nije promijenilo u pogledu 
ravnopravnosti sva tri naroda na cijelom prostoru države Bosne i Hercegovine u 
novom Ustavu. 


Dio odredbe da je Bosna i Hercegovina "sa unutrašnjom strukturom 
modificiranom ovim Ustavom", ne mijenja ništa u pogledu ravnopravnosti sva tri 
naroda u Bosni i Hercegovini. Ovu odredbu treba razumijeti kao ustavni osnovu 
dijelu norme koja govori o kontinuitetu, kojom se daje mogućnost drukčije 
unutrašnje političko-administrativne strukture države prema novom Ustavu. To je u 
Ustavu Bosne i Hercegovine, u tačci 3. člana | i utvrđeno: "Bosna i Hercegovina se 
sastoji od dva entiteta: Federacije Bosne i Hercegovine i Republike Srpske ( u 
daljem tekstu "entiteti")". Ovim nije rečeno da će u RS biti Srbi konstitutivni, a u 
Federaciji Bošnjaci i Hrvati. 

Šta proizlazi iz ovakvog definiranja sastava Bosne i Hercegovine. Prvo, da 
su entiteti u sastavu Bosne i Hercegovine rezultat izražene političke volje sva tri 
bosanska naroda, drugo, da entiteti nisu države po međunarodnom javnom pravu i, 
treće, da Republiku Srpsku nije konstituirao samo srpski narod, niti da su Federaciju 
konstituirali samo Bošnjaci i Hrvati, već su entiteti nastali Ustavom Bosne i 
Hercegovine političkom voljom sva tri naroda. To znači da nema bosanskih entiteta 
izvan Bosne i Hercegovine, a nema ni bosanskih Srba, ni Bošnjaka, ni bosanskih 
Hrvata, kao bosanskih državljana u nekom entitetu izvan sastava Bosne i Herceg- 
ovine. Prema tome, pošto su Republika Srpska i Federacija Bosne i Hercegovine 
nastale političkom voljom sva tri bosanska naroda Ustavom Bosne i Hercegovine, 
onda ne može u RS biti konstitutivan samo srpski narod, niti u Federaciji samo 
Bošnjaci i Hrvati. 

Promjena unutrašnje strukture Bosne i Hercegovine u dva entiteta ne znači 
da su samo Srbi konstitutivni u RS, a Bošnjaci i Hrvati u Federaciji. Ako bi tako bilo, 
s obzirom da entiteti nisu države ni po međunarodnom, ni po domaćem pravu, 
Bošnjaci i Hrvati bi bili u svojoj državi Bosni i Hercegovini nacionalne manjine u 
dijelu koji se zove RS, a Srbi bi to bili u dijelu koji se zove Federacija. Takvo pravno 
shvatanje bilo bi suprotno i tač. 3. člana IX Ustava Bosne i Hercegovine: "3. 
Funkcioneri imenovani na položaje u institucijama Bosne i Hercegovine, u pravilu, 
odražavaju sastav naroda Bosne i Hercegovine", a u Preambuli Ustava su navedeni 
njeni narodi: Bošnjaci, Srbi i Hrvati, dakle, narodi sa cijele teritorije Bosne i Herceg- 
ovine, a ne jednog ili drugog entiteta. 


Činjenica da su članovima IV i V Ustava institucije Bosne i Hercegovine 
strukturirane na način kojim se povrjeđuje citirana ustavna norma, automatski ne 
može izmijeniti jedno historijsko utemeljenje Bosne i Hercegovine na konstitutivnosti 
sva tri njena naroda na cijelom državnom teritoriju, nego će zahtijevati promjenu i 

tih članova Ustava, jer su suprotni Evropskoj konvenciji za zaštitu ljudskih prava i 
osnovnih sloboda. 


Ustavni sud Bosne i Hercegovine na podlozi samog Ustava treba da ispravi 
ono što su politike usmjerene na razbijanje Bosne i Hercegovine, koristeći se 
agresijom i genocidom, utemeljile u svojim entitetskim ustavima kao pravnu osnovu 
za budući definitivni nestanak države Bosne i Hercegovine. To je bio pravi politički 
razlog zbog čega entiteti do danas svoje Ustave nisu uskladili sa Ustavom Bosne i 
Hercegovine, iako su to bili dužni da učine do 14. marta 1996.godine. 

HISTORIJA NARODA ILI DRŽAVE BOSNE | HERCEGOVINE 


Kada se govori o nacionalnoj historiji") potrebno je razjasniti na šta se misli, 
kada se kaže "nacija", da li se misli na narod ili na državu. U Americi su "nacionalno" 
svi Amerikanci, ali i sve što se dešava na nivou države, a ne federalne jedinice, ima 
značenje nacionalnog dešavanja, kao npr. izbori za kongres, predsjednika itd. Pa i 
u Evropi postoji znak jednakosti između naziva države i naziva nacije. Da li ima i 
jedna evropska država u kojoj će ime države biti drukčije od imena nacije dotične 
države u političkom smislu riječi. To što su u Belgiji Valonci i Flamanci, njima ne 
smeta što su politički (nacionalno) Belgijanci, a kulturno (nacionalno) Valonci i 
Flamanci. U Švajcarskoj su svi nacionalno Švajcarci, iako postoje njemačka, 
francuska i talijanska govorna područja. Oni se ne osjećaju nacionalno Nijemcima, 
Francuzima i Italijanima, već su svi nacionalno Švajcarci i čine Švajcarski narod u 
političkom smislu riječi, jer su njeni državljani. 


Polazeći od takvih političkih određenja nacionalnog u Americi i Evropi, tamo 
se ne izučava na državnom nivou historija Amerikanaca, već historija SAD; ne 
izučava se historija Francuza, već historija Francuske itd. A već je npr. drukčije u 
arapskim zemljama, tamo imate Historiju Arapa, ali imate i Historiju Egipta, jer kako 
bi se saznalo da su tamo vladali faraoni prije nego što je nastala arapska nacija i sl. 


Nešto slično imamo i u našoj Bosni. Ako bi učili samo historiju Bošnjaka, 
Srba ili Hrvata, a ne bi učili i historiju Bosne, kako bi saznali da su nam preci bili Iliri, 
koje su kasnije romanizirali Rimljani, koji su dočekali dolazak Gota, Avara i Slavena 
i primili slavenski jezik i bili u sastavu više od 200 godina pod avarskom političkom 
vlašću, odakle su ostali kasnije u upotrebi avarske (a ne hrvatske i srpske) titule ban 
i župan koje su nosili bosanski vladari i oblasni gospodari, a da je dinastija 
Kotromanića iliro-gotskog porijekla, a ne slavenskog, dakle ni srpskog, ni hrvatskog, 
kako tvrdi njihova historiografija. 


Ako se ne bi izučavala historija zemlje Bosne od njenog prvog spominjanja 
u historiji sredinom X stoljeća u djelu Konstantina Porfirogeneta "De administrando 
imperio", kako bi znali da se bosanski narod srednjovjekovne Bosne nazivao 
Bošnjanima, a kasnije Bošnjacima, a danas Bosancima. Ako se izučava historija 
Bosne, svi su njeni stanovnici, narod u političkom smislu, koji sebe naziva 


U Odgovor na postavljena pitanja Redakcije "Ljiljan", bitno je skraćen u broju 301, 1998. Sarajevo. 
Ovdje ga objavljujemo u cijelosti. 

Bosancima. Ali u kulturno-etničkom smislu su to Bošnjaci, bosanski Srbi i bosanski 
Hrvati. 


Na Balkanu je u tradiciji da se izučava historija naroda, a ne historija država. 
To je i razumljivo s obzirom na velikodržavne aspiracije koje su imala njihova 
politička vođstva da svoje velikodržavne apetite opravdavaju time što njihovi 
sunarodnici žive u susjednim državama. Zanimljivo je da su ti isti historičari, pisali 
Historiju Bosne, a ne Historiju Bošnjaka, da bi opet pokazali, kako u Bosni nema 
autohtonog bosanskog naroda, već su ga imenovali imenom svoga naroda zavisno 
od toga koje bio pisac tih historija i time dokazivali da je Bosna srpska ili hrvatska 
zemlja prešućujući da u Bosni žive autentični Bosanci kao politički narod koji ima 
pravo na državu. Svugdje u Evropi i u Svijetu postoje države u kojima postoji jedan 
politički suveren narod, samo u Bosni hoće da se instaliraju, ne dva već tri politička 
naroda, od kojih politički predstavnici dva naroda negiraju bosansku državnost i 
traže priključivanje bosanskog državnog teritorija susjednim državama. 


Ne treba zaboraviti da su svi poznati popisi stanovništva u Bosni još od 
vremena vladavine Osmanlija u Bosni, Austrougarske uprave i Kraljevine Jugosla- 
vije bili popisi po konfesionalnoj, a ne nacionalnoj pripadnosti. Prvi popis stanovniš- 
tva u Bosni po nacionalnoj pripadnosti proveden je za vrijeme komunističke vlasti 
1948.godine, kada bosanskim muslimanima nije bilo dozvoljeno da se nacionalno 
odrede kao Bošnjaci, pri čemu se tada većina odredila kao nacionalno neopredje- 
ljeni, jer su odbili da se opredijele da su Srbi ili Hrvati, što je tada bila i službena 
komunistička politika. 


Pošto Bošnjaci nisu službeno bili priznati kao narod mi smo u Bosni i 
Hercegovini učili historiju srpskog i hrvatskog naroda, a ne svoju historiju. Za divno 
čudo tada je prestala i da se piše i uči Historija Bosne i Hercegovine, jer je bilo 
"moderno" da se uči historija naroda Jugoslavije. Tako su Bošnjaci učeći tuđu 
historiju, historiju drugih naroda iz svoga susjedstva više znali o prvom i drugom 
srpskom (bolje rečeno srbijanskom) ustanku, nego o historiji same Bosne ili historiji 
svoga naroda. 


Sada dolazimo i do odgovora na postavljena pitanja iz početka ovog teksta. 
S obzirom da je Bosna i Hercegovina multikonfesionalna, multietnička i multikulturna 
zajednica Bosanaca kao državljana Bosne i Hercegovine, kao građana države, koja 
ima svoju hiljadugodišnju historiju, poželjno bi bilo učiti u školama Historiju Bosne i 
Hercegovine, a ne historiju naroda zasebno. Ono što je bitno iz historije svakog 
naroda u Bosni i Hercegovini treba apsolvirati unutar Historije Bosne i Hercegovine, 
u njenom državnom i političkom kontinuitetu. Ovo tim prije što je Bosna oduvijek bila 
zaseban politički ili državni entitet i nikada u cjelosti nije bila u sastavu niti Srbije niti 
Crne Gore niti Hrvatske, ako se izuzme kratko vrijeme postojanja NDH koja je bila 
fašistička tvorevina za vrijeme Drugog svjetskog rata. 

Po savremenom evropskom shvatanju po kome se stavlja znak jednakosti 
između države i nacije, tada bi učenje historije Bosne i Hercegovine, a ne posebno 
historije Hrvata, Srba ili Bošnjaka bila najbolja solucija da se u takvoj historiji djeca 
upoznaju sa historijom svoje države čiji su državljani. Time bi se izbjeglo da djeca 
znaju više o Hrvatskoj ili Srbiji koje su susjedne države Bosni i Hercegovini, nego o 
samoj Bosni i Hercegovini. Tada će učiti i o glavnom gradu te svoje države i njenom 
predsjedniku, a ne o Beogradu i Zagrebu, i o predsjednicima susjednih država. U 
tom kontekstu će u okviru Historije Bosne i Hercegovine više saznati o historiji i 
kulturi svoga naroda u Bosni i Hercegovini, ali i o historiji i kulturi druga dva naroda 
sa kojima zajedno žive. Do sada se u okviru nacionalnih historiografija više učilo o 
onome što se kroz historiju i kulturu zbivalo u Srbiji i Hrvatskoj, nego o historiji i 
kulturi bosanskih Srba i bosanskih Hrvata u samoj Bosni. 


Tada će i pojmovi agresije, genocida i drugi pojmovi i bez historijske 
distance dobiti svoje pravo i aktuelno tumačenje. S obzirom na historijsku istinu da 
se narodi u Bosni i Hercegovini nisu nikada međusobno tukli, ako to Zlo nije bilo 
inspirirano ili uvezeno sa strane, a za to ima dokaza u postojećoj historijskoj 
dokumentaciji, tada će se lahko moći utvrditi koje agresor na Bosnu i Hercegovinu, 
koje izvršio genocid, koje naredio tzv. humano preseljavanje radi teritorijalne 
homogenizacije naroda itd., ne čekajući historijsku distancu. Istinite činjenice , 
utvrđene na osnovi dokumentacije, to je historija koju treba da uče naša djeca. 
Istina, iako gorka, može više da doprinese pomirenju među narodima i političkoj 
kroz historiografiju svoga naroda, a ne kroz historiografiju Bosne i Hercegovine, tada 
će nastati problemi. Jer će se tada pojaviti tri istine. Pri čemu će isti akteri kod svoga 
naroda biti prikazivani kao heroji a kod drugog naroda kao Zločinci. 


Da bi to prevladali u pisanju historije, nisu nam potrebni stranci, već 
relevantni izvori. Navešću primjer dva izvora koja su općeprihvaćena kao istine koje 
su utvrdile relevantne naučne intitucije. To su: Izvještaj Međunarodne komisije za 
istraživanje uzroka i ponašanja u Balkanskim ratovima 1912. i 1913. koji je 
organizirala Zaklada Carnegie za međunarodni mir, objavljen 1914. godine i Izvještaj 
Međunarodne komisije za Balkan, koji je organizirala Zaklada Carnegie i Aspen 
Institut-zajedno sa nekoliko drugih evropskih i američkih zaklada, koji je dovršen 
1996.godine (kod nas objavljen pod naslovom: Nedovršeni mir, 1997). Takvih 
istraživanja ima još. A tu su i službene Rezolucije UN o Bosni i Hercegovini (kojih 
ima više od 50) donešenih za vrijeme agresije na Bosnu i Hercegovinu, kao i 
monografskih naučnih studija, kao i publicističkih djela koja su svojim objektivnim 
pristupom agresiji na Bosnu i Hercegovinu i izvršeni genocid nad Bošnjacima 
svjedočili to njihovo stradanje. Da ne govorimo o zarobljenoj dokumentaciji koja 
potvrđuje činjenice o agresiji i genocidu. 

Prema tome ja glasam za istinu u historiografiji Bosne i Hercegovine, ovdje i 
sada, bez odlaganja. To znači za upotrebu onih termina koje je mđeunarodna 
zajednica opisala u svojim rezolucijama, kao što su agresija i genocid. Ovo tim prije 
što su agresiju i genocid nad Bosnom i Bošnajcima izvršile susjedne države, a ne 
narodi, a pojedinci iz tih naroda odgovorni za to treba da odgovaraju i narod kojem 
oni pripadaju od njih ne treba da prave heroje. Što taj narod to brže shvati, bolje | 
za taj narod i za njegov podmladak, a i kao opomena svima za budućnost. Lakše 
ćemo to postići ako se bude pisala i učila Historija Bosne i Hercegovina, a ne 
zasebno samo historija pojedinih naroda. Svaki bosanski narod je istovremeno i 
subjekt kako svoje tako i bosanske historije. 

ZLOČIN HVO U VRBANJI 


Počašćen sam što sam pozvan da prisustvujem ovom činu vašeg sjećanja 
na nastradale građane, stanovnike naselja Vrbanja.") To na određen način potvrđuje 
naše opredjeljenje da ne zaboravimo šta se dešavalo našim nevinim ljudima, 
ženama, djeci i starcima. Moramo njegovati svijest da se mi nalazimo na ovom 
prostoru, ukorijenjeni u zemlju Bosnu i da nam je sudbina namijenila da u suživotu 
sa ljudima drugih vjera i nacija, gradimo i svoju sadašnjost i svoju budućnost, na 
principima civiliziranog svijeta. 


Ja ću svoje izlaganje iznijeti u formi skice. Ono što se dešavalo ovdje u 
Bugojnu, u naselju Vrbanja, dakle, u jednoj mikro zajednici, na jednom mikro 
prostoru, stavit ću u jedan makro međunarodnopravni kontekst, kako bi se razumjela 
cjelina, na kojoj bi trebala da se razvija naša svijest o tome. Mi smo, ma koliko mali, 
dio čovječanstva i, stradanje tog malog, mikro prostora, je u vezi sa stradanjem i 
dešavanjem na regionalnom geopolitičkom prostoru koji je sastavni dio globalnih 
svjetskih i međunarodnih interesa. Ne treba ništa prepuštati slučaju i objašnjavati 
slučajem, nego nastojati da se obrazloži i objasni jednim historijskim slijedom doga- 
đanja i, razumije se u tom kontekstu, onda i gledati pojedinca, a i tu mikro zajednicu 
kao jednog od objekata tog historijskog događanja, na globalnom planu. 


Sa padom Berlinskog zida 1989. godine, napušten je jedan bipolarni sistem 
sigurnosti, dakle, jedan poredak međunarodnih odnosa koji je egzistiraao od Drugog 
svjetskog rata, i ta zbivanja oko Berlina nagovještavala su stvaranje novog međuna- 
rodnog poretka. I u tom jednom međuprostoru, dakle, interregnumu, kada je napušt- 
en jedan sistem sigurnosti, a svijet nije uspostavio novi sistem međunarodne 
sigurnosti, velikosrpski i velikohrvatski nacionalisti, nosioci velikodržavnih ideja o 
velikoj Srbiji i velikoj Hrvatskoj, htjeli su iskoristiti ovaj interregnum i proširiti svoje 
teritorije na račun Bosne i Hercegovine. 


S jedne strane, velikosrpski državni koncept, svoju historiografiju i sve svoje 
mitove je hranio idejom o tome da je Bosna i Hercegovina srpska zemlja, s druge 
strane, hrvatski velikodržavni koncept je kroz svoju historiografiju i kroz svoje 
mitove, njegovao ideju da je Bosna i Hercegovina hrvatska zemlja. | u ovom jednom 
interregnumu, kada međunarodna zajednica nije bila uspostavila novi sistem 
sigurnosti, agresijom na Bosnu i Hercegovinu, htjele su definitivno, trajno uspostav- 


2, Izlaganje na Okruglom stolu održanom u Bugojnu 24. jula 1999. godine, povodom obilježavanja 
sjećanja na izvršene zločine od strane HVO u selu Vrbanja u julu 1992. godine, kojom prilikom je 
ubijeno 45 Bošnjaka civila. 

ljanje velike Srbije i velike Hrvatske. Razumije se, na račun teritorija Bosne i 
Hercegovine i na račun njenog bošnjačkog stanovništva i onih bosanskih Srba i 
bosanskih Hrvata, koji su Bosnu iskreno doživljavali kao svoju domovinu. 


Oni su pri tome zanemarili jednu važnu činjenicu, koja im se ozbiljno 
ispriječila u ostvarivanju toga svoga koncepta, a to je da je međunarodna zajednica 
priznala Bosnu i Hercegovinu 6. aprila 1992. godine, kao nezavisnu i suverenu 
državu u granicama koje je ona imala kao SRBiH u sastavu SFRJ. Međutim, 
međunarodna zajednica se u odnosu na BiH, dvolično ponašala i otuda naše ovakvo 
veliko stradanje. S jedne strane nam je dala međunarodno priznanje kao nezavisnoj 
i suverenoj državi, i priznala kao međunarodnog pravnog subjekta i to potvrdila 
prijemom Bosne i Hercegovine u Ujedinjene nacije i druge međunarodne asocijacije, 
a s druge strane, uporno se zadržavao embargo na naoružanje koji je uveden 25. 
septembra 1991. godine za prostor bivše SFRJ i uporno se držala te svoje odluke, 
neovisno od toga što je početkom 1992. godine došlo do unutarnjeg raspada SFRJ, 
međunarodnim priznanjem Slovenije, Hrvatske, Bosne i Hercegovine i Republike 
Makedonije, i činjenice da su one postale nezavisne i suverene države, i da kao 
međunarodni pravni subjekti imaju pravo na svoju sopstvenu odbranu, na odbranu 
svoje nezavisnosti, na odbranu svoje suverenosti i na odbranu svoga teritorijalnog 
integriteta. 


Tako se u samoj međunarodnoj zajednici izvršila polarizacija, s jedne 
strane, na snage koje su smatrale da se na BiH vrši agresija, s druge strane, na 
snage koje su zagovarale da je u BiH na djelu građanski rat između tri njena naroda. 
Razumije se, za to drugo opredjeljenje treba zahvaliti raznim međunarodnim 
lobijima, koji su bili pod jakim uticajima velikosrpskog i velikohrvatskog koncepta, jer 
su Bošnjaci bili ozbiljna prepreka, što i ranije nije došlo do historijskog nestanka BiH 
kao zasebnog političkog entiteta, podjelom njene teritorije između njena dva velika 
susjeda. Zato je ovaj put trebalo između ostalog napraviti definitivan obračun sa 
samim Bošnjacima, s ciljem njihovog potpunog zatiranja, fizičkog i duhovnog 
zatiranja. Tako, da se nije samo radilo o agresiji na BiH, nego se radilo i o genocidu, 
prije svega na bošnjačkom narodu BiH. 


Zločini što su se desili u Vrbanji, su sastavni dio svega što je trebalo da se 
desi cijeloj BiH i cijelom bošnjačkom narodu. Vrbanja je mala Srebrenica, a 
Srebrenica je mala Bosna i Hercegovina. Na stradanju Vrbanje, na stradanju 
Srebrenice, možemo da vidimo kakvo bi bilo stradanje Bosne i Hercegovine. 
Razumije se, da smo svi nastradali, ne bi imali prilike da vidimo, niti bi imali što 
vidjeti, jer ne bi imao ko to da snimi ni da vidi. To što smo vidjeli na ovom filmu koji 
nam je prikazan što se desilo Vrbanji, to što ćemo još vidjeti i što ćemo još uraditi 
knjiga i zbirki dokumenata, što se desilo Srebrenici, to je trebalo da se desi svim 

Bošnjacima u BiH. Otuda je na određen način i naša obaveza, nas koji smo preživj- 
eli, da ta stradanja nastavimo istraživati. 


Vaša obaveza ovdje jeste da trebate imati u ovoj sredini, jedan mali 
Vizentalov institut, jedan mali Vizentalov centar, koji će do u detalje da istraži 
stradanje stanovnika Vrbanje. To znači da je potrebno da učesnici tog stradanja, a 
nekim slučajem su preživjeli, daju svoje tonske zapise, i ako su u mogućnosti da 
daju svoje zapise na papiru i da to potpišu, sa imenovanjem ljudi, pojedinaca, koji su 
u tome učestvovali i da sekcija advokata Travnika, pripremi optužnice za svakoga 
pojedinca koji se navodi u ovim sjećanjima i papirima, i da tim optužnicama priključe 
i dokumente, ako je moguće, dokumente do kojih ste došli oslobađanjem Bugojna i 
da podignete optužnice i pred međunarodnim sudom za krivična djela na ovom 
prostoru u Hagu, a i pred redovnim sudovima ne samo za krivična djela i zločine već 
i za naknadu imovine i pretrpljenu bol. 


Protiv svakog od ovih počinilaca zločina koje ste ovdje spomenuli u svojim 
sjećanjima, a imate na papiru, a navode se kao X i Y, imate pravo podignuti 
optužnicu, neovisno od toga na kojoj se funkciji, na kojem se položaju danas nalazili, 
ali su zato potrebni dokumenti. Ne mogu se optužnice podnositi na rekla-kazala, pod 
uticajem emocija, nego samo na osnovu pravnih činjenica, a da bi to imali morate se 
mobilizirati, morate se organizirati. Morate ozbiljno pristupiti prikupljanju dokaza. 


Ljudi koji se bave krivično-pravnim stvarima znaju koji su dokazi relevantni 
za uspješno podizanje optužnice. Pored toga trebate izdati svoju zbirku dokumenata 
do kojih dođete. Treba pripremiti jedan projekat, a tu je Institut u Sarajevu za 
istraživanje ratnih zločina, koji će vam u tome sigurno pomoći, da se uradi jedna 
monografija o stradanju stanovnika Vrbanje, ali sa maksimalno prikupljenom 
dokumentacijom i sa imenima onih koji su u tome zločinu učestvovali, a ne samo sa 
imenima onih koji su u tome Zločinu stradali. 


Ja bih vam na kraju dao još jednu preporuku, a to je, da bi vi trebali uvesti u 
tradiciju da se svake godine u ovo vrijeme podsjećate na ovo stradanje. Dolaze 
nove generacije koje treba da budu obaviještene i informirane o učinjenim zločinima. 
Ovakav vid obilježavanja tog sjećanja može biti jedna vrsta informiranja tih mladih o 
stradanju, ne samo njihovih bližih iz rodbine nego i sunarodnika i građana Bugojna i 
stanovnika ove Općine. Ako to ne budemo radili, buduće generacije će obuhvatiti 
zaborav, kao što su i naše generacije obuhvatile zaborav u ovih pedesetak godina 
kada je nastupila jedna vrsta amnezije. Naši roditelji nas su obavještavali o svojim 
stradanjima i o stradanjima njihovih predaka, ali mi smo te informacije uzimali kao 
istorijske podatke, kao nešto što je bilo, kao nešto što je prošlost, i nismo vjerovali 
da mogu postati sadašnjost, i da možemo biti i mi objekti toga stradanja. 

Da naša djeca i naši unuci ne bi u budućnosti postali objekti toga stradanja, 
potrebno ih je o tome informirati, ali ne u smislu da se stvara mržnja prema drugome 
i drugačijem, već da se bude spreman na odbranu. Mržnja razara sopstveno ljudsko 
biće i samu narodnu zajednicu. Prema tome, mi ne smijemo biti nosioci mržnje. Mi 
moramo biti nosioci praštanja, a istovremeno ne smijemo zaboraviti svoja stradanja, 
jer nama je živjeti na ovom prostoru. Vidite šta se dešava sa narodnim zajednicama 
u našem okruženju koje mrze, koje ne mogu da žive sa drugima. One se same 
iznutra razaraju, i ukoliko one same ne budu došle svijesti o svome autizmu, one će 
sebe definitivno razoriti na ovome prostoru. Niko njih ne treba odavde da izgoni i 
dira, oni će sami sebe razoriti. Mržnja prema drugome će ih razoriti. Ja to ne bih 
želio, ali to zavisi od njih, a ne od nas. 


Ja bih im poručio da se okrenu zemlji Bosni, domovini Bosni, svome 
zavičaju i usupomenama na svoje pretke koji su ovdje ostali da leže, i da zajednički, s 
nama zajedno, gradimo budućnost i da uđemo u sistem evropske i svjetske sigurno- 
sti, čemu će nadam se, doprinijeti i Pakt o stabilnosti i sigurnosti u Jugoistočnoj 
Evropi, koji je nedavno počeo da funkcionira, i da Bosna u doglednom vremenu 
postane jedna moderna prosperitetna zemlja. Hvala! 

DRAŠKO VULETA - PRO MEMORIA 


Drage kolegice i kolege, dragi prijatelji, sastali smo se na ovom tužnom 
zboru da odamo dužno poštovanje našem umrlom kolegi i prijatelju Drašku Vuleti"). 

Dragi Draško, kada smo se krajem jula rastajali svako na svoju stranu radi 
korišćenja godišnjeg odmora, nismo ni slutili da će to biti i naše posljednje viđenje. 
Može se reći da si radio do posljednjeg dana, a da ni sam nisi znao kakvu zloćudnu 
bolest u sebi nosiš. lako si osjećao tegobe, mislio si da je to nešto zbog čega se ne 
treba brinuti i svojom radnom energijom si to znao ublažavati i savlađivati, kao nešto 
što spada u svakodnevnicu. Zato je Tvoja bolest i brza smrt sve nas, Tvoje kolege i 
prijatelje, pogodila kao grom iz vedra neba. Tvoj brzi odlazak, nije gubitak samo za 
Ustavni sud Federacije Bosne i Hercegovine u kome si tako predano radio, već i za 
pravnu struku u Bosni i Hercegovini kojoj si toliko dao. 

Kada je Tvojoj domovini Bosni i Hercegovini bilo najteže u periodu 1992. - 
1995. godine, Ti si ostao u njoj, u svome Sarajevu, u Ministarstvu pravde u kome si 
radio i time davao svoj doprinos njenoj odbrani. Za vrijeme rata sarađivali smo u 
Pravnom savjetu Vlade Republike Bosne i Hercegovine, na čijim sjednicama si 
obrazlagao projekte novih zakona na kojima si tako predano radio. Sjećam se jedne 
sarajevske ratne zime, kada sam Te posjetio u Tvojoj nezagrijanoj kancelariji, sjedio 
si za radnim stolom u zimskom kaputu, što je tada bilo uobičajeno u opsjednutom 
Sarajevu i predano radio na novim zakonskim projektima. 

Ti si bio jedan od rijetkih pravnika koji nije samo poznavao pravnu teoriju i 
tumačio pravnu normu, već si imao i izraziti talenat i smisao da formulišeš pravnu 
normu, da život i društvene odnose na najbolji način izraziš kroz pravnu normu, što 
mnogim pravnicima baš ne polazi uvijek za rukom. 

Gdje god si radio, dragi Draško, kojeg god si se posla prihvatio, Ti si to 
temeljito radio. Ti si ostavljao prepoznatljiv trag iza sebe svuda gdje si učio i radio: 
na Fakultetu si bio izvanredan student, u Općini Glamoč predsjednik Suda i 
Skupštine, u Ministarstvu pravde u Sarajevu, u Ustavnom sudu Federacije Bosne i 
Hercegovine. S Tobom se je moglo ne slagati, imati drukčije mišljenje, ali Ti se nije 
mogla osporiti kompetentnost i profesionalni odnos prema radu. Ti si neposrednim 
svojim angažovanjem, kao ispitivač u Komisiji za sudijske ispite, dao značajan 
doprinos u proizvođenju sudijskih kadrova u Bosni i Hercegovini i nije Ti bilo teško 
da u ratnim uslovima zbog toga ideš u Tuzlu, Bihać, Zenicu i druga mjesta u Bosni i 
Hercegovini. Posebno treba istaći Tvoj kapitalni rad na izradi Krivičnog zakona i 
Zakona o krivičnom postupku Federacije Bosne i Hercegovine, u koje je trebalo 
ugraditi najsavremenija dostignuća poštivanja ljudskih prava razvijenih demokratskih 


9 Izlaganje na komemorativnom skupu u Ustavnom sudu Federacije Bosne i Hercegovine u povodu 
smrti sudije Draška Vulete, održanom 14.09.1999. godine. 

zemalja u domaće krivično zakonodavstvo. Tvoj doprinos tome je nezaobilazan i 
nemjerljiv. 

Također si radeći u Ustavnom sudu Federacije Bosne i Hercegovine 
značajno doprinio pravno-normativnom uspostavljanju ove vitalne sudske institucije. 
U radu na predmetima bio si prepoznatljiv svojim osobenim stilom rada, dubinom 
poniranja u meritum predmeta koji si obrađivao i rješenja koje si predlagao. Svi smo 
to znali cijeniti i prema Tvome radu se s respektom odnosili. Bio si uporan u odbrani 
i obrazlaganju svoga mišljenja, cijeneći mišljenje svojih kolega i s respektom i s 
uljudnošću si se odnosio prema drukčijim mišljenjima, pa i onda kada se s njima nisi 
slagao, kada si do kraja ostajao kod svoga stava, pa i po cijenu izdvojenog 
mišljenja. Mi, Tvoje kolege sudije, smo cijenili tu Tvoju dosljednost i onda kada se 
nismo u svemu s Tobom slagali. Znali smo da je suprotstavljanje mišljenja i stavova 
unaprjeđivalo pravdu i poštivanje Ustava, doprinosilo izgradnji pravne države koja je 
u ratu bila posrnula, doprinosilo njenoj bržoj tranziciji u modernu demokratsku 
državu u kojoj će vladavina zakona biti mjera pravde za svakoga. 

Dragi Draško, rastajući se danas s Tobom, ostaće praznina u našim srcima i 
tuga u našim dušama, još više obogaćeni sviješću kakvog čovjeka i druga smo 
izgubili, kakvog je izvrsnog pravnika izgubila pravnička zajednica u Bosni i 
Hercegovini, a Ustavni sud Federacije Bosne i Hercegovine svoga uvaženog člana. 
Kada međunarodne sudije, sa kojima smo se upravo u julu sastali na posljednjoj 
sjednici Suda, koji su veoma cijenili Tvoje sposobnosti i kompetentnost, saznaju Za 
Tvoj brzi odlazak od nas, bit će iznenađeni tom viješću, jer ničim nisi pokazivao da u 
sebi nosiš tako zloćudnu bolest. Sigurno će im biti žao što danas nisu bili s nama da 
se s Tobom oproste. 

S posljednjim riječima ovog kratkog PRO MEMORIA za našeg kolegu 
Draška Vuletu, obraćam se njegovoj tužnoj obitelji, supruzi Anđi, kćerkama Danijeli, 
Aleksandri i Miroslavi, unucima Anđelu, Igoru i Drašku, sestri Bogdani, bratu Risti, 
svastikama Ivanki i Marici, šurjaku Ivici i sestrični Vesni, koji su za vrijeme bolničkog 
liječenja u Zagrebu ukazali maksimalnu pomoć i njegu i time olakšali posljednje 
dane života, čime su stekli zahvalnost sudija ovog Suda, kolega našeg preminulog 
Draška. U našoj velikoj tuzi i bolu za izgubljenim mužem, ocem, djedom, bratom i 
rođakom budite ponosni što ste bili dijelom njega i s njime dijelili dobro i zlo na 
ovome prolaznom svijetu, jer je do kraja ostao čovjek u najboljem smislu te riječi i 
dio vas, a nama, njegovim kolegama i prijateljima ostaje da tugujemo i sjećamo se 
Draška Vulete kao dobrog čovjeka, kolege i prijatelja. 


Neka je pokoj njegovoj plemenitoj duši!" 


9 Post seriptum: Draško Vuleta je po rođenju bio pravoslavac, sahranjen je kao katolik, a u životu je 
bio pripadnik prave vjere bosanske. Bosancima ni jedna vjera nije mrska jer se rađaju i umiru živeći 
jedni s drugima u komšiluku. 

POLITIKA SECESIJE BOSANSKIH SRBA 


1. Osnivanje Skupštine srpskog naroda u Bosni i Hercegovini 


Skupštinu srpskog naroda u Bosni i Hercegovini") osnovali su 24. oktobra 
1991. godine poslanici Kluba Srpske demokratske stranke i Kluba Srpskog pokreta 
obnove u Skupštini Bosne i Hercegovine. 


Skupština je definirana kao najviši predstavnički i zakonodavni organ 
srpskog naroda u Bosni i Hercegovini. 


Pored poslanika ova dva kluba, poslanicima skupštine mogli su postati i 
drugi poslanici srpske nacionalnosti u Skupštini BiH, pod uslovom da potpišu izjavu 
o pristupanju ovoj skupštini. 


Skupština srpskog naroda u BiH razmatrat će i odlučivati o pitanjima koja 
se odnose na pitanja ostvarivanja ravnopravnosti srpskog naroda sa ostalim 
narodima i narodnostima koji žive u BiH i zaštitu srpskog naroda ukoliko bi ti interesi 
bili ugroženi odlukama Skupštine SR BiH. Da je samo to bio cilj konstituiranja 
skupštine bosanskih Srba, rata i agresije na BiH ne bi bilo. 


Srpski poslanici su nastavili rad u Skupštini SR BiH pod uslovom da akti koji 
se razmatraju i usvajaju ne ugrožavaju ravnopravnost i nacionalni interes srpskog 
naroda u BiH. Skupština srpskog naroda u BiH priznat će one akte Skupštine SR 
BiH koji ne budu u suprotnosti sa interesima srpskog naroda. 


Skupština srpskog naroda priznaje savezne propise, kao i republičke 
propise ako su u saglasnosti sa saveznim propisima i ako ne povređuju 
ravnopravnost i interese srpskog naroda. Za predsjednika Skupštine izabran je mr. 
Momčilo Krajišnik, za potpredsjednike doc. dr. Milanović Milovan i Simić Branko, a 
za sekretara Miloš Savić i donesen je Privremeni poslovnik Skupštine. 


Odluka o osnivanju Skupštine srpskog naroda u BiH, stupila je na snagu 
danom donošenja, a objavljena je u listu srpskog naroda "Javnost ". Odluka je 
objavljena i u "Službenom glasniku srpskog naroda Bosne i Hercegovine", god. 1., 
broj 1., 15.januara 1992. godine u Sarajevu. 


Odluka je donesena pozivom na Ustav: "na osnovu ustavom utvrđenog 
prava na samoopredjeljenje, uključujući i pravo na otcjepljenje ", ali se ne zna na 
koji se Ustav poziva: da li na Ustav SFRJ ili na Ustav SR BiH. U Ustavu SR BiH nije 
bilo dozvoljeno samoopredjeljenje sa otcjepljenjem, a u Ustavu SFRJ to se pravo 


O Dio neobjavljenog istraživanja ,Politika secesije bosanskih Srba", obavljenog 1999. godine. 

odnosilo samo na republike kao federalne jedinice SFRJ. 


2. Opredjeljenje o ostajanju u Jugoslaviji 


Također, pozivom na ustavno pravo na samoopredjeljenje uključujući i 
pravo na otcjepljenje, Skupština srpskog naroda u BiH donijela je 24. 10. 1991. 
godine Odluku o ostajanju srpskog naroda Bosne i Hercegovine u zajedničkoj državi 
Jugoslaviji, sa Srbijom, Crnom Gorom, SAO Krajina, SAO Slavonija, Baranja i 
Zapadni Srem, te drugima koji se za taj ostanak izjasne, u cilju pune i trajne zaštite 
prava i interesa srpskog naroda. 


3. Ovlašćenja za predstavljanje i zaštitu interesa bosanskih Srba 


Odlukom o davanju ovlašćenja za predstavljanje i zaštitu interesa srpskog 
naroda u Bosni i Hercegovini, Skupština srpskog naroda u Bosni i Hercegovini, 
24.10.1991. godine, uređuje ovlašćenja za predstavljanje i zaštitu interesa srpskog 
naroda u BiH u (1) organima federacije, (2) odnosima sa drugim državama i 
međunarodnim organizacijama i institucijama. 


Tako je prof dr. Nikola Koljević zadužen za učešće u radu Mirovne 
konferencije o Jugoslaviji u Hagu, prof dr. Biljana Plavšić, zadužena je za kontakte 
sa predstavnicima drugih država, međunarodnih organizacija i institucija, prof dr. 
Milutin Najdanović, zadužen je za kontakte sa Skupštinom SFRJ, dr. Radovan 
Karadžić, za kontakte sa Predsjedništvom SFRJ, a dr. Miodrag Simović, za 
kontakte sa Saveznim izvršnim vijećem. 


Istom Odlukom uskraćeno je pravo predstavljanja srpskog naroda svim 
drugim nosiocima funkcije u Bosni i Hercegovini i federaciji koji nisu navedeni u 
Odluci. Odluka je stupila na snagu danom donošenja. Ovom odlukom bio je 
doveden u pitanje legitimitet organa Bosne i Hercegovine, iako su u njima sjedili ti 
isti ljudi kao predstavnici bosanskih Srba u legalnim organima vlasti Bosne i 
Hercegovine. 


4. Plebiscit srpskog naroda u Bosni i Hercegovini 


Na istoj sjednici Skupštine srpskog naroda u Bosni i Hercegovini, 
24.10.1991. godine, za teritoriju Bosne i Hercegovine raspisan je plebiscit srpskog 
naroda radi potvrđivanja odluke o ostajanju u zajedničkoj državi Jugoslaviji. Na 
plebiscitu je bilo postavljeno sljedeće pitanje: 


"Da li ste saglasni sa Odlukom Skupštine srpskog naroda u Bosni i Herce- 

govini, od 24.10.1991. godine, da srpski narod ostane u zajedničkoj državi 
Jugoslaviji, sa Srbijom, Crnom Gorom, SAO Krajina, Baranja i Zapadni Srem, te 
drugima koji se za taj ostanak izjasne "? 


Plebiscit je proveden 9. i 10. novembra 1991. godine, s tim da glavna 
komisija za provođenje plebiscita utvrdi rezultate i o njima izvjesti Skupštinu. 


Prema važećem Ustavu Bosne i Hercegovine pravo raspisivanja referend- 
uma ili plebiscita na teritoriji BiH bilo je u nadležnosti Skupštine SR BiH. Tako da je 
ovaj plebiscit bio nezakonit. 


5. Status funkcionera srpske nacionalnosti 


Zanimljiva je Odluka o statusu funkcionera, rukovodećih radnika i drugih 
radnika u republičkim državnim organima, kojom se konstatuje nastavljanje vršenja 
funkcija odnosno poslova i zadataka na koje su izabrani, imenovani, postavljeni ili 
raspoređeni svi funkcioneri, rukovodeći radnici i drugi radnici srpske nacionalnosti 
koji rade u Skupštini SR BiH, Predsjedništvu SR BiH, Vladi SR BiH, ministarstvima i 
drugim republičkim organima uprave i republičkim upravnim organizacijama i 
njihovim stručnim službama. Zatim, da u tim organima ostvaruju sva svoja prava i 
obaveze i da im niko ta prava ne može uskratiti zbog svoje nacionalne (srpske) 
pripadnosti. 


Ova Odluka je zanimljiva iz više aspekata, mi ćemo ovdje navesti tri: prvi, 
da je bilo sasvim suvišno donositi takvu odluku jer niko nije osporavao ovim licima 
da obavljaju svoje funkcije i poslove. Ona je donešena prvenstveno iz razloga da se 
prikriju prave namjere srpskih separatista i da se srpskim funkcionerima da do 
znanja da još nije došlo vrijeme definitivnog raskida, drugi, da separatisti još nisu 
bili spremni prihvatiti para-državni aparat na vlastiti trošak i, treći, da se 
podcertavanjem pripadnosti tih kadrova srpskoj naciji, prikaže navodna njihova briga 
za srpske kadrove, mada su im prema postojećem Ustavu SR BiH pripadala sva 
prava jednog od jednakopravnih naroda koja nisu ni od koga bila ugrožena i 
dovođena u pitanje. Ako je neko bio ugrožen to su bili bošnjački i hrvatski 
funkcioneri. lako su predstavljali preko 60% stanovnika BiH, bili su u sudstvu i 
upravi predstavljeni manje od 50% od ukupnog broja funkcionera. Situacija se 
nešto popravila poslije izbora 1990. godine, ali su to Srbi nerado dočekali i smatrali 
se zbog toga ugroženim. 


6. Deklaracija Skupštine srpskog naroda u Bosni i 
Hercegovini 


Na kraju svoga zasjedanja 24.10.1991. godine Skupština srpskog naroda u 

Bosni i Hercegovini donijela je Deklaraciju u kojoj obrazlaže razloge svoga 
konstituiranja. Prvo, da je postojeći ustavno-pravni poredak u Jugoslaviji i Bosni i 
Hercegovini uveliko narušen, drugo, da su ugrožena prava i bitni interesi srpskog 
naroda u Bosni i Hercegovini, treće, da dugo traje zavjera da se srpski narod, kao 
konstitutivni narod u Bosni i Hercegovini svede na nacionalnu manjinu, četvrto, 
srpski narod je poučen stradanjem i prijeti mu opasnost od novih i sličnih tragičnih 
događaja. 


Nije potrebna dublja, već samo površna analiza, stanja i političkih prilika u 
tom periodu i uočiti da ne postoji ni jedan razlog za zasebno konstituiranje 
Skupštine srpskog naroda. Prvo, posljedice narušavanja poretka u Jugoslaviji i 
Bosni i Hercegovini, jednako pogađaju sva tri naroda u Bosni i Hercegovini, drugo, 
ni po čemu nisu bili ugroženi bitni interesi srpskog naroda u Bosni i Hercegovini, jer 
se bez SDS kao jedne od vladajućih stranaka u BiH nije mogla donijeti ni jedna 
relevantna odluka, treće, niko u BiH nije ni pokušao srpski narod svoditi na 
nacionalnu manjinu, već je po aktuelnom Ustavu SR BiH bio jedan od tri ravnoprav- 
na naroda, četvrto, izraženo u procentu u ovom stoljeću, nisu najviše stradali Srbi 
(pravoslavci), već Bošnjaci (muslimani) i nije bilo razloga da se srpski narod izdvaja 
iz jedinstvenog odbranbenosigurnosnog sistema Republike Bosne i Hercegovine i 
da samo za sebe izgrađuje poseban sigurnosno-odbranbeni sistem u savezu sa 
Srbima iz drugih zemalja bivše SFRJ. 


Definiranjem Skupštine srpskog naroda u Bosni i Hercegovini kao najvišeg 
predstavnika naroda, "legalni predstavnik u zemlji i van nje ", srpski narod je 
narušio jedinstven politički sistem Bosne i Hercegovine, narušio njen ustavni 
poredak i nagovjestio stvaranje posebnog državnopolitičkog entiteta sa atributima 
unutrašnjeg i spoljašnjeg suvereniteta, odnosno da samo srpski predstavnici mogu 
zastupati srpski narod u Bosni i Hercegovini, i u inostranstvu. 


S druge strane, ovom Deklaracijom je najavljen novi karakter jugoslovens- 
ke države, u kojoj će prije svega se naći samo srpski narod, a usput je naznačeno 
,sa drugim narodima koji to žele". Dakle, primarno je stvaranje jedne savezne 
države tzv. srpskih zemalja. Zalažući se za zajedničku, prije svega srpsku tzv. 
modernu državu, odaslata je prijetnja da će srpski narod "odgovarati svim snagama 
na sve izazove i da će pokazati svoje pune stvaralačke potencijale". Vidimo danas 
kakve je potencijale pokazao srpski narod u prisilnom stvaranju srpske savezne 
države, sa stotinama hiljada ubijenih, milionima prognanih i raseljenih i najvećim 
brojem osumnjičenih za ratne zločine i genocid. 


432 


Prof. dr. Omer Ibrahimagić 


7. Osnivanje Službenog glasnika i konstituiranje Komisije za ustavna 

pitanja 

Druga sjednica Skupštine srpskog naroda u Bosni i Hercegovini održana je 21. 
novembra 1991. godine u Sarajevu. Na ovoj sjednici donesena je Odluka o 
objavljivanju propisa i drugih opštih akata Skupštine srpskog naroda u Bosni i 
Hercegovini, njenog izvršnog i drugih organa. Tada je propisano da se odluke 
Skupštine i njenih organa objavljuju u "Službenom glasniku srpskog naroda u Bosni i 
Hercegovini". Propisano je da "Službeni glasnik" izlazi na srpskom jeziku ijekavskog 
izgovora ćiriličnim pismom. 

Na istoj sjednici Skupštine donesena je Odluka o izboru predsjednika i članova 
komisije Skupštine srpskog naroda u BiH za ustavna pitanja. Za predsjednika je 
izabran mr. Momčilo Krajišnik, a za članove profesori sarajevskog univerziteta: dr. 
Aleksa Buha, dr. Mitar Miljanović, dr. Vojislav Maksimović, a za zamjenike: Petko 
Čančar, Slobodan Bijelić, Rajko Kasagić, Goran Zekić, Milan Trbojević, Radovan 
Spremo i dr. Dragan Kalinić. Iz reda naučnih, stručnih i javnih radnika izabrani su 
profesori ustavnog i građanskog prava iz Sarajeva: dr. Gašo Mijanović, dr. Duško 
Mildragović i dr. Radomir Lukić, zatim dr. Mićo Carević iz Banja Luke, i izvjesni 
Nikola Perišić, delegirani član Udruženja Srba iz BiH u Srbiji. 


8. Definiranje teritorija BiH koji će činiti sastavni dio Jugoslavije 


Na sjednici Skupštine od 21. novembra 1991. godine donešena je i Odluka 
o teritorijama opština, mjesnih zajednica i naseljenih mjesta u BiH koja se smataraju 
teritorijom savezne države Jugoslavije. 


Prema tadašnjem projektu tu zajedničku državu bi sačinjavali: 


Republika Srbija, Republika Crna Gora, SAO Krajina (Hrvatska), SAO Slavonija, 
Baranja i Zapadni Srem (Hrvatska), a iz Bosne i Hercegovine područja opština, 
mjesnih zajednica i naseljenih mjesta u kojima je 9. i 10. novembra 1991. godine 
proveden plebiscit na kojem su se srpski narod i drugi narodi više od 50% upisanih 
birača izjasnili za ostanak u zajedničkoj državi Jugoslaviji, i ta područja BiH će se 
smatrati teritorijom savezne države Jugoslavije. 


Svi ovi nabrojani teritoriji, prema ovoj odluci, činit će "jezgro zajedničke države ", 
a to su tzv. srpske zemlje, vjerovatno računajući, da će silom, odnosno ratom i 
druge teritorije i narode utjerati u Jugoslaviju, ali oni neće činiti njeno jezgro. Dakle, 
već samim projektom je bila zamišljena neravnopravnost naroda koji bi se našli 
izvan toga jezgra. Onim opštinama, mjesnim zajednicama i naseljenim mjestima 
koja nisu učestvovala u plebiscitu omogućeno je da svojim naknadnim odlukama 
priključe se ovim teritorijama. 

Ovom Odlukom pozvani su narodi i građani u Bosni i Hercegovini koji su se 
izjasnili na plebiscitu o ostanku u Jugoslaviji da se odupru "nasilnom otcjepljenju 
teritorije od Jugoslavije" čiji su se stanovnici više od 50% pozitivno izjasnili na 
plebiscitu o ostanku u Jugoslaviji. Ovo je bio poziv na rat, jer se samom Deklaracij- 
om kao što smo vidjeli nagovještava "da će srpski narod u svakoj situaciji odgovoriti 
svim snagama na sve izazove ", što je podrazumijevalo i ratnu opciju. 


9. Imenovanja i ovlašćenja srpskih predstavnika za pregovore sa 
bošnjačkim i hrvatskim predstavnicima 


Istom Odlukom kojom se definira srpski teritorij u BiH koji će pripasti 
Jugoslaviji, određeni su politički predstavnici srpskog naroda u Bosni i Hercegovini 
koji će ih predstavljati u pregovorima sa predstavnicima bošnjačkog i hrvatskog 
naroda u organizovanju budućeg zajedničkog života na teritoriji, kako je u Odluci 
rečeno "dosadašnje socijalističke Republike Bosne i Hercegovine ". Imenovani su 
sljedeći predstavnici: dr. Radovan Karadžić, prof dr. Nikola Koljević, prof dr. Biljana 
Plavšić, mr. Momčilo Krajišnik, prof dr. Aleksa Buha i prof dr. Vojislav Maksimović. 
Ako bi se Momčilo Krajišnik stavio odmah iza Karadžića, to bi otprilike bio i redosljed 
njihove odgovornosti pred Haškim tribunalom za ratne zločine u Bosni i Hercegovini. 
Oni su sačinjavali politički vrh bosanskih Srba koji je sprodvodio odluke Beograda. 


Ovlašćenje za pregovore je sadržavalo dvije ključne upute pregovaračima: 
(1) dužni su uvažavati interese i nacionalna opredjeljenja drugih naroda o tome u 
kakvoj zajednici žele da žive i (2) ne mogu se protiviti da muslimanski i hrvatski 
narodi formiraju posebne državne cjeline ili zajedničku cjelinu, s tim što će dogovor 
postati punovažan ako ga odobri srpska Skupština. 


Iz ovako stiliziranog ovlašćenja zapravo proizilazi sugeriranje da i druga dva 
naroda pođu primjerom srpskog naroda: da ne pristanu na nezavisnu i suverenu 
Bosnu i Hercegovinu, u suprotnom suočit će se s njenim nestankom kao cjelovitim 
državnim i političkim prostorom. Ako ne budu htjeli u zajedničku državu Jugoslaviju, 
mogu formirati posebne državne cjeline ili ući u zajedničku državnu cjelinu. Ovo prvo 
je bilo ponuđeno samo pro forme jer se srpski narod već opredjelio da uđe u 
Jugoslaviju. Šta je onda preostalo drugim dvama narodima nego alternativa: ili u 
Jugoslaviju ili u Hrvatsku, formiranje posebne državne cjeline, vjerovatno se mislilo 
za bošnjački narod, samo kao privremeno rješenje, oko Sarajeva, kao što je to 
Tuđman rekao 27. decembra 1991. godine u razgovorima sa bosanskim HDZ 
političarima, koja bi objektivno morala biti upućena na saradnju sa Hrvatskom ili bi 
kao takva vremenom nestala, odnosno prestala postojati. 

10. Srpske autonomne oblasti u Bosni i Hercegovini 


Pozivom na "Ustavom utvrđenog prava naroda na samoopredjeljenje i 
samoorganizovanje ", bez preciznije naznake na koji se ustav misli, da li Ustav 
Socijalističke Republike Bosne i Hercegovine ili na Ustav SFRJ, Skupština je na 
sjednici od 21. novembra 1991. godine donijela Odluku o verifikaciji proglašenih 
srpskih autonomnih oblasti u Bosni i Hercegovini. Iz naziva Odluke proizilazi da je 
riječ o pozivu na Ustav SR BiH, jer je Ustavni sud Bosne i Hercegovine, odluku o 
proglašavanju ovih autonomnih oblasti proglasio neustavnim, odnosno suprtotnim 
tada važećem Ustavu SR BiH. 


Međutim one su za nas interesantne po tome što je u njima pobliže 
označeno područje Bosne i Hercegovine koje je provedenim srpskim plebiscitom 
trebalo da uđe u sastav zajedničke države Jugoslavije, koja se u to vrijeme prema 
ocjeni Badinterove komisije nalazila u procesu raspadanja. 


Verifikovane su odluke o proglašenju srpskih autonomnih oblasti (SAO): 
Hercegovina, Semberija, Sjeverna Bosna i Romanijsko-birčanska, kao i Autonomna 
regija Krajina. U Autonomnu regiju Krajina ušle su opštine: Banja Luka, Bosanski 
Petrovac, Bosansko Grahovo, Čelinac, Glamoč, Ključ, Kotor Varoš, Kupres, Laktaši, 
Mrkonjić Grad, Prijedor, Prnjavor, Sanski Most, Skender Vakuf, Srbac, Šipovo, Titov 
Drvar, Srpska opština Bosanska Krupa, kao i dijelovi opštine Donji Vakuf i drugih 
opština sa ove regije sa većinskim srpskim narodom, sa sjedištem u Banja Luci. 
Vjerovatno greškom iz ove regije su izostavljene dvije općine koje su imale 
apsolutnu većinu srpskog stanovništva: Bosanski Novi i Bosanska Dubica, kao i 
Bosanska Gradiška koja je imala relativnu većinu srpskog stanovništva. Međutim, u 
regiju sa apsolutnom srpskom vlašću u organima regije ušle su i općine u kojima su 
Bošnjaci imali relativnu većinu: Prijedor, Sanski Most i Ključ, kao i Kotor Varoš u 
kome su Bošnjaci i Hrvati imali apsolutnu većinu (oko 70%), a Bosanska Krupa je 
bila sa oko 70% naseljena bošnjačkim stanovništvom. 


Srpsku autonomnu oblast Hercegovina sačinjavale su opštine: Bileća, 
Čajniče, Gacko, Kalinovik, Ljubinje, Nevesinje, Rudo, Trebinje i Foča, kao i dijelovi 
drugih opština sa ove regije sa većinskim srpskim narodom, sa sjedištem u Trebinju. 
Općina Rudo nikada u historiji nije pripadala Hercegovini, a Čajniče je bilo skoro 
pola i pola bošnjačko i srpsko stanovništvo, a Foča je imala apsolutnu većinu 
bošnjačkog stanovništva. 


Romanijsko-birčansku autonomnu oblast sačinjavale su ove opštine: Han- 
Pijesak, Pale, Sokolac, Vlasenica, Olovo, Šekovići, kao i dijelovi opštine Rogatica i 
drugih opština sa ove regije sa većinskim srpskim stanovništvom, sa sjedištem u 
Sarajevu. U ovoj regiji nema više ni jedne općine, a kamo li da neka od njih ima 

većinsko srpsko stanovništvo, ako se izuzme Ilijaš koji je imao relativnu većinu Srba, 
ali i apsolutnu većinu Bošnjaka i Hrvata zajedno. Ne treba zaboraviti da su Rogatica, 
Vlasenica i Olovo u ovoj regiji imali apsolutnu većinu bošnjačkog stanovništva, a 
Sarajevo je poslije izdvajanja Pala iz grada Sarajeva imalo apsolutnu većinu 
bošnjačkog stanovništva. 


Autonomnu oblast Semberija sačinjavale su općine: Bijeljina, Lopare | 
Ugljevik, kao i dijelovi opština sa ove regije sa većinskim srpskim stanovništvom sa 
sjedištem u Ugljeviku. Zašto nije sjedište bilo u Bijeljini? Zato što je grad Bijeljina 
imao apsolutnu većinu bošnjačkog stanovništva, iako je bijeljinska opština u cjelini 
imala većinu srpskog stanovništva. Ne znam na koje se druge općine misli, Zvornik 
npr. nikada nije pripadao Semberiji, a drugih općina u toj regiji i nema. 


Autonomnu oblast Sjeverna Bosna, sa sjedištem u Doboju, sačinjavale su 
opštine: Teslić, Doboj, Tešanj, Derventa, Bosanski Brod, Odžak, Bosanski Šamac, 
Modriča, Gradačac, Gračanica, Lukavac, Srebrenik, Živinice, Banovići, Zavidovići, 
Maglaj i Orašje. Izuzev Teslića u kome su Srbi bili apsolutno većinsko stanovništvo, 
u svim drugim općinama bili su Srbi u manjini i to u znatnoj manjini. Međutim, to im 
nije smetalo da ovoj regiji stave prefiks srpski. Ovo samo govori kakvim su se sve 
metodama i sredstvima služili da dovedu u pitanje teritorijalni integritet države Bosne 
i Hercegovine i da je na ovaj način pripreme za raznovrsne podjele i potkusurivanja 
dva velikodržavna projekta Srbije i Hrvatske. 


Status opština u gradu Sarajevu, kao i dijelova grada Sarajeva u kojima 
srpski narod predstavlja većinu, ostavljeno je da se uredi posebnim propisom. 


lako su autonomne oblasti i regije ovom odlukom verificirane, još se nije 
dovodio u pitanje teritorijalni integritet Bosne i Hercegovine, ali je nisu više zvali 
njenim ustavnim imenom "SR BiH", već ,federalna jedinica u zajedničkoj državi 
Jugoslaviji ", dakle i Jugoslaviji su bili oduzeli njen oficijelni naziv "SFRJ". 


Za kasnije je ostavljeno da se reguliraju prava i dužnosti autonomne regije i 
oblasti, način ostvarivanja ovih prava i dužnosti, organizacija organa i druga pitanja 
od značaja za ostvarivanje prava i dužnosti srpskih autonomnih oblasti. Kao što 
ćemo kasnije vidjeti propisi o tome nisu nikada donešeni. Kada se ukazala prva 
prilika ukinute su ove oblasti i regije i stvorena jedna unitarna čvrsto centralizirana 
struktura, prvo pod imenom Srpske Republike Bosne i Hercegovine, odnosno 
Republike srpskog naroda Bosne i Hercegovine, a kasnije Republika Srpska, sa 
najvišim stupnjem unitarizacije koji se može mjeriti samo sa stepenom unitarizacije 
iz vremena Kraljevine Jugoslavije poslije uvođenja Šestojanuarske diktature kralja 
Aleksandra Karađorđevića 1929. godine. SAO su u svoje vrijeme trebale samo da 
posluže za razbijanje cjelovitosti države Bosne i Hercegovine i omeđavanje srpskog 
etničkog prostora na kome je živjelo i oko 50% Bošnjaka i Hrvata. Zato je trebalo 

izvršiti genocid nad ova dva naroda i "očistiti" prostor na koji je trebalo naseliti Srbe 
iz drugih regija Bosne i Hercegovine koje ni politički ni vojnički projektanti velike 
Srbije nisu kontrolirali. 


11. Usvajanje izvještaja o plebiscitu 


Kao što je poznato proveden je plebiscit srpskog naroda u Bosni i 
Hercegovini 9. i 10. novembra 1991. godine, o ostajanju srpskog naroda u zajedni- 
čkoj državi Jugoslaviji. 

Na zasjedanju Skupštine održanom 21. novembra 1991. godine donesena 
je Odluka o usvajanju izvještaja o provođenju plebiscita srpskog naroda u Bosni i 
Hercegovini. Izvještaj je podnijela Glavna komisija za provođenje plebiscita. Kao 
rezultat plebiscita potvrđena je Odluka o ostajanju srpskog naroda u Bosni i 
Hercegovini u zajedničkoj državi Jugoslaviji, koju je donijela Skupština srpskog 
naroda u BiH, na sjednici od 24. oktobra 1991. godine. 


12. Podjela imovine u zajedničkim glasilima 


Na svom zasijedanju 21. novembra 1991. godine Skupština je donijela 
Zaključak kojim se predlaže Klubu srpskih poslanika u Skupštini Socijalističke 
Republike Bosne i Hercegovine da se pokrene postupak za podjelu imovine u 
zajedničkim glasilima i stvaranju posebnih radio i TV kanala. Treba znati da u BiH 
nije bilo nikakvih "zajedničkih glasila", već su postojala glasila Republike BiH, koja 
su jednako pripadala trima narodima ravnopravno, a prije svega svim građanima 
BiH. 


13. Podrška jugoslavenskoj armiji 


Na kraju skupštinskog zasjedanja od 21. novembra 1991. godine donešen 
je poseban zaključak, kojim se daje "puna podrška jugoslavenskoj armiji u odbrani 
zajedničke države Jugoslavije ". Radi podsjećanja u novembru 1991. godine je 
bjesnio rat u Hrvatskoj. Upravo je tada pao u ruke JNA i srpskih paravojnih 
formacija grad Vukovar. To je vrijeme kada se SFRJ nalazila u disoluciji i kada se 
bivša JNA transformirala u srpsku vojsku. Nije slučajno da je tadašnja Skupština 
bosanaskih Srba, JNA već počela nazivati, samo "Jugoslavenska armija ", bez 
atrubuta ,narodna", jer je ona uistinu postala čisto srpska armija, a Jugoslavija se 
postepeno pretvarala samo u državu "srpskih zemalja", što se vidi iz ranije citiranih 
odluka Skupštine srpskog naroda u BiH. 


Skupština je posebno dala podršku Jugoslavenskoj armiji na provođenju 

mobilizacije srpskog naroda u BiH, radi popune svojih jedinica i to u vrijeme kada je 
Predsjedništvo BiH donijelo preporuku da se bosanska omladina ne odaziva 
mobilizaciji, i time izbjegne slanje bosanske omladine na frontove JNA u Hrvatskoj. 
Time je bio pomognut otpor Hrvatske protiv već srbizirane JNA, kojoj je nedostajala 
popuna svježim snagama. Suprotno stavu Predsjedništva BiH, srpska Skupština je 
ovim zaključkom pozivala srpski i druge narode koji žele da očuvaju Jugoslaviju da 
se obavezno odazivaju na vojne pozive. 


Iz ovako stilizovane podrške Jugoslavenskoj armiji i poziva da se omladina 
odaziva na mobilizaciju, jasno je kome je bilo do rata i koje započeo rat u cilju 
očuvanja Jugoslavije iza koje se krio projekat velike Srbije, koja je trebala da okupi 
samo srpske zemlje navedene ranije u citiranoj odluci ove Skupštine. 


14. Osnivanje skupština opština srpskog naroda 


Na trećoj sjednici Skupštine srpskog naroda u Bosni i Hercegovini, 
održanoj 11. decembra 1991. godine donesena je Preporuka o osnivanju skupština 
opština srpskog naroda u Bosni i Hercegovini. Preporuka u uslovima jednopartijske 
nacionalne vlasti SDS u tadašnjim političkim prilikama u Bosni i Hercegovini imala 
je značenje političke obaveze za sve aktiviste SDS. Na ovaj način se željela dalje 
produbiti etnička podjela u općinama, regijama i Bosni i Hercegovini. 


Naime, traži se od klubova odbornika SDS u skupštinama opština da 
donesu odluke o osnivanju skupština opština srpskog naroda. Ova mjera je 
pravdana mogućnošću preglasavanja i nametanja odluka protivno interesima 
srpskog naroda. Međutim, to je bilo samo verbalno opravdanje političkih postupaka 
kojim se sistemski unosilo nepovjerenje među bosanskim narodima od strane SDS i 
nosilaca velikosrpskog državnog projekta u Bosni i Hercegovini. 


Pored toga što bi osnovali svoje nacionalne skupštine, odbomicima je 
preporučeno da nastave raditi u postojećim skupštinama opština i njihovim radnim 
tijelima, osim u slučajevima ako bi njihov rad bio u suprotnosti sa srpskim interes- 
ima. 

Preporučeno je da odluke o osnivanju opštinskih skupština srpskog naroda 
trebaju biti u skladu sa sličnom Odlukom o osnivanju Skupštine srpskog naroda u 
BiH i o statusu funkcionera. Sve odluke o osnivanju opštinskih skupština srpskog 
naroda verificirat će Skupština srpskog naroda u Bosni i Hercegovini. 


15. Pripreme za formiranje Republike Srpske Bosne i Hercegovine 
Polazeći od ustavnog prava naroda na samoopredjeljenje i samoorganizo- 

vanje, mada u tada važećem Ustavu SR BiH, nije postojao osnov na samoop- 
redjeljenje naroda, Skupština srpskog naroda u BiH je na svojoj četvrtoj sjednici od 
21. decembra 1991. godine donijela Odluku da se pristupi formiranju Republike 
Srpske Bosne i Hercegovine. 


Ovom odlukom je predviđeno da buduća Republika Srpska Bosne i 
Hercegovine bude federalna jedinica u sastavu savezne države Jugoslavije, u 
slučaju da hrvatska i bošnjačka nacionalna zajednica odluče da promijene svoj 
odnos prema Jugoslaviji. Ovo je bila neposredna reakcija na odluku donesenu 20. 
decembra 1991. godine, od strane Predsjedništva i Vlade BiH da se od Evropske 
zajednice zatraži nezavisnost Bosne i Hercegovine i međunarodno priznanje njenog 
državnog suvereniteta. 


Rok za formiranje Republike Srpske Bosne i Hercegovine, utvrđen je 
najkasnije do Srpske nove 1992. godine, tj. do 14. januara 1992. godine. Zaduženi 
su organi Skupštine da izvrše sve pripreme za taj čin. 


16. Obrazovanje i izbor prve vlade 


Na istoj sjednici Skupštine, da bi što spremnije dočekali formiranje 
Republike Srpske Bosne i Hercegovine, donešena je Odluka o obrazovanju i izboru 
Ministarskog savjeta Skupštine srpskog naroda u Bosni i Hercegovini. 


Ministarski savjet sačinjavaju: predsjednik, 18. članova-ministara i pet 
predsjednika vlada srpskih autonomnih oblasti koji su po položaju članovi 
Ministarskog savjeta. Predsjednik-dr. Miodrag Simović, koji je istovremeno bio i 
potpredsjednik Vlade SR Bosne i Hercegovine. Članovi: Ranko Nikolić, ministar za 
pravosuđe; dr. Vitomir Žepinić, ministar za unutrašnje poslove; Ljubisav Terzić, 
ministar za odbranu; Momčilo Pejić, ministar za finansije; prof dr. Milivoje Nadaždin, 
ministar za poljoprivredu, šumarstvo i vodoprivredu; Velibor Ostojić, ministar za 
informacije; David Balaban, ministar za pitanje boraca i vojnih invalida; dr. Vladimir 
Zrelec, ministar za privredu; dr. Sava Čeklić, ministar za međunarodnu saradnju; dr. 
Ljubomir Zuković, ministar za obrazovanje, kulturu i fizičku kulturu; dr. Tatjana 
Starović- Medan, ministar za zdravstvo, rad i socijalnu zaštitu; Stevo Borozan, 
ministar za prostorno uređenje i zaštitu okoline; Nedeljko Sajić, ministar za 
saobraćaj i veze; prof dr. Branko Đerić, ministar za razvoj; dr. Milorad Skako, 
ministar bez resora; Božo Antić, ministar bez resora; Jovan Čizmović, ministar bez 
resora; Mićo Stanišić, ministar bez resora. Članovi Ministarskog savjeta po položaju 
bili su: Milorad Bajović, SAO Hercegovina (istočna); Anđelko Grahovac, SAO 
Bosanska Krajina; Drago Blagojević, SAO Romanija; dr. Milivoje Kićanović, SAO 
Semberija; Nikola Perišić, SAO Sjeverna Bosna. Treba istači da je većina ovih 
ministara već bila u sastavu Vlade SR BiH na položajima ministara ili zamjenika 

ministara. Na ovaj način su je iznutra rušili legalno izabrani organi vlasti SR BiH. 


Za koordinatora vlade i izvršnih organa SAO i autonomne regije Krajina 
Skupština je imenovala Jovana Čizmovića, ministra bez resora. 


Na kraju zasijedanja od 21. decembra 1991. godine, Skupština je donijela 
Odluku o priznanju Republike Srpske Krajine, koja je bila u sastavu Republike 
Hrvatske kao federalne jedinice Jugoslavije. Kakva besmislica. Da li će neka regija 
koja je sebe samozvano nazvala "Republika", biti federalna jedinica Jugoslavije, 
valjda o tome treba da odluči Skupština Jugoslavije, a ne Skupština srpskog naroda 
u Bosni i Hercegovini, koja je i Republiku Srpsku Bosnu i Hercegovinu priključila 
Jugoslaviji, a da nikada nije dobila službeni odgovor iz Beograda, da li ju je 
Skupština Jugoslavije prihvatila da bude njena federalna jedinica. 


Kao što ćemo vidjeti kasnije, kada su bivše republike SFRJ, priznate od 
međunarodne zajednice, 15. januara (Slovenija, Hrvatska i Makedonija) i 6. aprila 
(Bosna i Hercegovina) 1992. godine, Srbija i Crna Gora su 27. aprila 1992. godine 
konstituirale treću Jugoslaviju pod nazivom Savezna Republika Jugoslavija, dok su 
svi drugi pretendenti da uđu u Jugoslaviju ostali u sastavu nezavisnih i suverenih 
država: Hrvatske i Bosne i Hercegovine, kao sastavni dijelovi njihovog državnog 
teritorija. Tome nije pomoglo ni to što je Skupština srpskog naroda u BiH 21. 
decembra 1991. godine donijela Odluku o priznanju tzv. Republike Srpske Krajine, 
kao federalne jedinice Jugoslavije. Srbi iz BiH i Hrvatske su se "trpali" u Jugoslaviju, 
a Jugoslavija ih nije htjela, da bi izbjegla međunarodnu osudu za agresiju. 


17. Deklaracija o proglašenju Republike srpskog naroda Bosne i 
Hercegovine 


Prvo, Skupština Srpskog naroda u Bosni i Hercegovini, potom plebiscit o 
ostanku u Jugoslaviji, zatim prva vlada kao organ Skupštine i kao prirodni slijed 
toga procesa proglašenje Republike srpskog naroda Bosne i Hercegovine u 
sastavu Jugoslavije. Sve to je napravljeno od 24. oktobra 1991. do 9. januara 1992. 
godine, kako se odvijao ubrzan proces raspadanja SFRJ, tako su jačale 
secesionističke snage bosanskih Srba kojim se željelo što veći komad državnog 
teritorija BiH priključiti Jugoslaviji. Čime su bosanski Srbi obrazložili i pravdali svoj 
postupak stvaranja zasebne još jedne srpske države, ali ovaj put na državnom 
prostoru Bosne i Hercegovine, koja se nalazila u postupku međunarodnog priznanja 
njene političke nezavisnosti i državnog suvereniteta | teritorijalnog integriteta u 
granicama u kojima je Republika Bosna i Hercegovina bila u sastavu SFRJ. 


Bosanski Srbi su obrazloženje svoga postupka dali u Preambuli svoje 
Deklaracije o proglašenju Republike srpskog naroda Bosne i Hercegovine. Prvo se 
iznosi činjenica o stvaranju zajedničke države Jugoslavije iz 1918. godine i o 

doprinosu i žrtvovanju srpskog naroda da se oformi Jugoslavija i da se ona u 
drugom svjetskom ratu uredi kao federativna država. Zatim se ukazuje na 
neodgovorne secesionističke snage koje žele uz podršku iz inostranstva da sruše 
Jugoslaviju potpunom internacionalizacijom jugoslavenske krize i eventualne strane 
vojne intervencije. 


Potom se ukazuje na navodnu političku koaliciju bošnjačke i hrvatske 
zajednice u Bosni i Hercegovini, koja se priključila secesionistima (vjerovatno 
misleći na Sloveniju, Hrvatsku i Makedoniju) u njihovom pokušaju da razbiju 
Jugoslaviju. Ova se navodna politička koalicija, kažu oni ne obazire na suvereno 
pravo srpskog naroda u Bosni i Hercegovini. Kritikuje se Memorandum i Platforma 
usvojeni na Skupštini Bosne i Hercegovine održanoj 14.-16. oktobra 1991. godine 
kojim je definiran politički položaj Bosne i Hercegovine u slučaju raspada Jugosla- 
vije u kom slučaju će se tražiti nezavisnost Bosne i Hercegovine. 


Tvrdi se da je srpski narod dao svoj pristanak na zajednički život u Bosni i 
Hercegovini, ali samo kao federalnoj jedinici u sastavu federativne Jugoslavije, a ne 
u nezavisnoj i od Jugoslavije odvojenoj Bosni i Hercegovini. 


Ovdje treba napomenuti da na Prvom zasjedanju ZAVNOBIH-a 1943. 
godine, na kome je obnovljena državnost Bosne i Hercegovine, koju je ona bila 
izgubila 1463. godine kada je potpala pod suverenitet Osmanskog carstva, nije bilo 
nikakvog uslovljavanja bilo kog naroda u BiH njenim ulaskom u federativnu 
Jugoslaviju. To je sadržano i u preambuli Ustava FNRJ iz 1946. godine koja je 
nastala voljom naroda i federativnih jedinica koje su u nju ušle, s jasno naznačen im 
pravom na samoopredjeljenje naroda do prava na njihovo otcjepljenje iz 
Jugoslavije. Ovdje se pod narodom u ustavnom smislu riječi podrazumijevao narod 
svake federalne jedinice, a ne pojedini etnikumi u federalnoj jedinici. 


Ovdje se, kada je riječ o Bosni i Hercegovini, mislilo na pojam naroda u 
političkom značenju, tj. naroda Bosne i Hercegovine, kao njenih državljana iz sve tri 
etničke zajednice, pod uslovom da se oni slobodnom voljom na referendumu o 
tome izjasne i da izjašnjenje rezultira apsolutnom većinom biračkog tijela, što je i 
postignuto nakon održanog referenduma pod nadzorom međunarodne zajednice 
29. februara i 1. marta 1992. godine. Tom prilikom se preko 64% birača izjasnilo za 
nezavisnu i suverenu državu Bosnu i Hercegovinu u njenim tadašnjim granicama. 
Tu volju bosanskog naroda verificirala je Evropska zajednica i sve relevantne 
svjetske velesile međunarodnim priznavanjem države Bosne i Hercegovine 6. aprila 
1992. godine. 


Time su razlozi za politiku secesije bosanskih Srba bili politički poraženi, 
kako u BiH, tako i u međunarodnoj zajednici, ali se time nisu mogli da zadovolje 
projektanti velike Srbije iz Beograda i gurnuli su bosanske Srbe protiv svojih 

komšija Bošnjaka i Hrvata u Bosni i Hercegovini osiguravajući im vojnu, političku i 
logističku podršku kao i neposredno učešće vojske Jugoslavije u agresiji na Bosnu i 
Hercegovinu. 


U svojoj odluci da izvrše secesiju iz Bosne i Hercegovine, bosanski Srbi su 
se pozivali na ustavno pravo naroda na samoopredjeljenje. Ustavom SRBiH nije 
postojalo pravo na samoopredjeljenje ni jedne etničke zajednice. Te je stoga 
njihovo organiziranje u samostalnu državu unutar Bosne i Hercegovine bio 
protuustavan čin. Ustavni sud BiH svojom Odlukom od 15. septembra 1992. godine 
sankcionirao je proglašavanje Republike Srpske Bosne i Hercegovine kao 
neustavan čin. Isto tumačenje dala je Badinterova komisija Evropske zajednice u 
svome Mišljenju broj: 2. " ... pravo na samoopredjeljenje je načelo kojim se štite 
prava čovjeka...ma kakve bile okolnosti na samoopredjeljenje ne može dovesti do 
izmjene granica koje postoje u trenutku nezavisnosti (usti possidetis juris), osim u 
slučaju da se zainteresirane države dogovore suprotno ... Ako u sklopu jedne 
države postoji jedna ili više konstitutivnih grupa, jedna ili više etničkih, vjerskih, 
jezičkih zajednica, ove grupe imaju, u skladu sa međunarodnim pravom, pravo na 
priznavanje njihova identiteta...", ali unutar postojećih državnih granica. 


Otuda politika secesije bosanskih Srba stvaranjem zasebne srpske države 
na tlu međunarodno priznate države Bosne i Hercegovine nije bila u suprotnosti 
samo sa domaćim pravom, već je bila protivna i međunarodnom pravu. Zato je tzv. 
republika srpskog naroda u Bosni i Hercegovini od početka bila mrtva tvorevina i 
međunarodna zajednica je nikada nije prihvatila kao samostalnog međunarodnog 
subjekta. 


Deklaracija je donešena 9. januara 1992. godine na zasjedanju Skupštine 
srpskog naroda u Bosni i Hercegovini. Za razliku od ranije odluke u pogledu 
područja koje će obuhvatiti ova srpska paradržavna tvorevina, Deklaracijom ova 
područja su proširena i na područja "na kojima je srpski narod ostao u manjini zbog 
genocida koji je nad njim izvršen u drugom svjetskom ratu", ne precizirajući koja su 
to područja. Zatim je utvrđeno da se tzv. srpska republika nalazi u sastavu savezne 
države Jugoslavije kao njena federalna jedinica. 


Deklaracija predviđa potrebu teritorijalnog razgraničenja novostvorene 
srpske države u Bosni i Hercegovini sa političkim zajednicama ,drugih naroda 
Bosne i Hercegovine" kao i razrješenje drugih međusobnih prava i obaveza. 
Deklaracija predviđa da će se ta razrješenja sa drugim nacionalnim zajednicama 
izvršiti "mirnim putem i dogovorno, uz uvažavanje etničkih, istorijskih, pravnih, 
kulturnih, ekonomskih, geografskih, komunikacijskih i drugih bitnih kriterija i uz 
poštivanje principa i pravila međunarodnog prava". 


Ovaj stav iz Deklaracije smo Šire citirali da bi se vidjelo čime se srpska 

propaganda sve koristila da bi zavarala domaću i svjetsku javnost. Prvo, što se tiče 
međunarodnog prava, bosanski Srbi nisu ispoštovali Mišljenje broj 2. Badinterove 
komisije da se ne mogu jednostrano mijenjati granice država u procesu 
međunarodnog priznanja. Bosna i Hercegovina je podnijela zahtjev za međunarod- 
no priznanje i u očekivanju odluke međunarodne zajednice bosanski Srbi jednostra- 
no ovom Deklaracijom proglašavaju tzv. republiku srpskog naroda Bosne i 
Hercegovine i njeno pripajanje Jugoslaviji, što je suprotno međunarodnom pravu u 
koje se oni verbalno zaklinju. 


Drugo, znajući da iza svih zahtjeva bosanskih Srba stoji beogradski režim i 
JNA, Deklaracija tako obilato koristi atribute mira, dogovora, uvažavanja i itd., 
znajući da ih to ništa ne košta, već da te riječi ostanu kao historijski dokument o 
njihovom navodnom civiliziranom pristupu o razgraničenju s drugim nacionalnim 
zajednicama, a već su u okviru SAO priključili niz gradova i naseljenih mjesta u 
kojima su Bošnjaci i Hravti bili većinsko stanovništvo, proglasivši ih srpskim 
područjem. To govori da je ovaj dio Deklaracije bio namijenjen historiji i međunarod- 
noj javnosti, a najjači argument srpskih prava u BiH bila je sila, u koju su se oni 
pouzdavali, jer su u čitavoj svojoj historiji, u tom momentu raspolagali sa najviše sile 
koju su ikada imali na ovom prostoru, jer su prigrabili pod svoju kontrolu sav vojni 
potencijal bivše JNA koja je bila četvrta sila u Evropi. 


U Deklaraciji stoji da će "Ustavom Republike" biti garantovana "puna 
ravnopravnost i jednakost naroda i građana pred zakonom i zaštita od bilo kog 
oblika diskriminacije", a diskriminatorna je bila sama činjenica naziva "Skupština 
srpskog naroda u BiH", zatim naziva države koju je ta Skupština proglasila 
"Republika srpskog naroda Bosne i Hercegovine", tako da su sve riječi o ravnoprav- 
nosti naroda, jednakosti građana pred zakonom i zaštiti od diskriminacije, bile samo 
šuplje fraze i čine leksički dekor Deklaracije, koja je sama po sebi bila protiv 
ravnopravnosti naroda i diskriminirajuća, jer u njenom donošenju ni formalno nije 
učestvovao ni jedan pripadnik iz reda Bošnjaka i Hrvata kojih je na tom području 
bilo oko 50% ukupnog stanovništva. 


Deklaracijom je utvrđeno da će do izbora i konstituiranja novih organa, 
funkcije državnih organa obavljat sadašnja Skupština i Ministrarski savjet. Sarajevo 
je određeno za sjedište ove srpske paradržavne tvorevine u kojem je u to vrijeme 
živjelo oko 70% nesrpskog stanovništva. 


Do koje je mjere ova srpska paradržavna tvorevina imala sve karakteristike 
kvislinške tvorevine Jugoslavije, govori i stav proklamovan u Deklaraciji, da će do 
donošenja ustava, zakona i drugih propisa, "na njenom području važiti savezni 
propisi", a ne propisi "dosadašnje SR Bosne i Hercegovine", ako nisu u suprotnosti 
"sa saveznim Ustavom". 

S obzirom da su srpski predstavnici kada su donosili tu Deklaraciju sjedili u 
organima Bosne i Hercegovine, i da nije u tom trenutku bilo za njih oportuno da 
potpuno negiraju realno postojanje Republike Bosne i Hercegovine, jednim stavom 
Deklaracije se utvrđuje da će "Organi vlasti dosadašnje SR Bosne i Hercegovine 
predstavljati zajedničke organe nacionalnih zajednica u prelaznom periodu do 
konačnog teritorijalnog razgraničenja i razrješenja drugih prava i obaveza", s tim da 
u ovom periodu zajednički organi svoje odluke donose konsenzusom. 


Kao što je poznato, i nakon četverogodišnje agresije na BiH, nije došlo ni 
do kakvog teritorijalnog razgraničenja paradržavne srpske tvorevine i Bosne i 
Hercegovine. Bosna i Hercegovina je sačuvana kao cjelovita država, u čijem 
sastavu su dva entiteta, ima svoje organe koji je predstavljaju kao državu u zemlji i 
inozemstvu. To govori da osnovni ciljevi politike secesije bosanskih Srba se nisu 
ostvarili. 


18. Srpska federacija ili Savez srpskih država 


Nezadovoljni što je Skupština Socijalističke Republike Bosne i Hercegovine 
25. januara 1992. godine donijela Odluku o raspisivanju referenduma o nezavisn- 
osti Bosne i Hercegovine, u skladu sa preporukom Badinterove komisije, Skupština 
srpskog naroda u BiH je 26. januara 1991. godine održala svoje zasijedanje na 
kome je donijela Zaključke: 1.) Da je odluka o referendumu neregularna jer ju je 
Skupština donijela bez srpskih poslanika (koji su bili napustili salu - 0.I.) i da je ova 
Odluka za srpski narod BiH neobavezna; nisu saglasni sa Odlukom o povlačenjeu 
funkcionera iz saveznih organa i ne slažu se sa smjenom direktora Narodne banke 
BiH; 2.) Da će Skupština srpskog naroda u BiH raditi na sazivanju konferencije 
legitimnih predstavnika tri državotvorna naroda BiH i nastojati postići saglasnost o 
već započetoj demokratskoj transformaciji BiH u iznalaženju najboljeg državnog 
rješenja za svaki od ovih naroda. Tek ako bi to rješenje bilo zajedničko bilo bi 
prihvatljivo održavanje referenduma radi potvrde sporazuma; 3.) Zadužuje se 
Ministarski savjet i drugi ovlašćeni predstavnici srpskog naroda BiH da pripreme 
ustav i druge odgovarajuće odluke i akte kojim će se regulisati državno organizova- 
nje srpskog naroda, kako bi Republika srpskog naroda BiH funkcionisala kao realni 
državni subjekt; 4.) "Mjesto Republike srpskog naroda Bosne i Hercegovine je u 
zajedničkoj državi srpskog naroda. Demokratska transformacija Jugoslavije mora 
da se provede paralelno sa državnim organizovanjem cjelokupnog srpskog naroda 
u srpsku federaciju ili savez srpskih država"; 5.) "Neophodno je da se odmah 
redefiniše naš odnos prema jugoslovenskim saveznim institucijama, a prije svega 
prema JNA, na bazi obostranih političkih i egzistencijalnih interesa". ("Službeni 
glasnik srpskog naroda u BIH", broj 2., 27.januara 1992. ). 

Samo površnim pogledom na ove zaključke može se reći da su oni 
protivrječni. Kada su srpski poslanici vidjeli da će ostati u manjini u odluci o 
referendumu, oni su se povukli, da bi poslije mogli optuživati da je odluka donesena 
bez prisustva srpskog naroda. Predlaže se konferencija o zajedničkom rješenju 
državne transformacije BiH, a traži se istovremeno da se pripremi ustav i drugi akti 
kojim će se konstituirati Republika srpskog naroda u BiH. Četvrti i peti zaključak 
demaskira prave namjere bosanskih Srba. Njih ne interesira sudbina BiH, kao 
države, oni su za federaciju srpskih država i BiH ih inetresuje samo toliko koliko će 
da bude u sastavu takve srpske federacije, razumije se uz vojničku podršku JNA. 
Dakle, pravi cilj je srpska, a ne višenacionalna jugoslovenska federacija, koja će biti 
savez srpskih država. Formalno pozivanje drugih naroda da se tome priključe je 
politička floskula. 


19. Ustav Srpske Republike Bosne i Hercegovine 


Skupština srpskog naroda u Bosni i Hercegovini na svom zasjedanju 
održanom 28. februara 1992, godine, pozivom na tačku IV. Deklaracije o 
proglašenju Republike srpskog naroda Bosne i Hercegovine, donijela je odluku o 
proglašenju Ustava Srpske Republike Bosne i Hercegovine. Treba napomenuti da 
je ovaj Ustav donesen dan prije Referenduma kojeg je za 29. februar i 1. mart 
raspisala Skupština Socijalističke Republike Bosne i Hercegovine, na kojem su 
birači, po zahtjevu međunarodne zajednice trebali da se izjasne o suverenosti i 
nezavisnosti Bosne i Hercegovine. SDS je pozvao srpske birače da bojkotuju 
referendum, a u mjestima koja su bila većinom naseljena Srbima nisu ni dozvolili 
otvaranje biračkih mjesta. 


U preambuli Ustava sadržano je nekoliko političkih fraza, među kojima i 
ona o državi zasnovanoj "na nacionalnoj ravnopravnosti, poštovanju i garantovanju 
ljudskih sloboda i prava, socijalnoj pravdi i vladavini prava". Kao što je rečeno, o 
nacionalnoj ravnopravnosti nije moglo biti ni govora, jer je sama Skupština bila 
etnički čista srpska, kao i vlada, kao i vladajuća politička stranka SDS. Kasnije 
ćemo vidjeti da je pod ovim Ustavom izvršen genocid nad nesrpskim narodima na 
području koje je kontrolirala srpska vlast koja je polagala zakletvu vjernosti ovome 
Ustavu. 


To se vidi već iz osnovnih odredbi ovog Ustava kojim se definira Srpska 
Republika Bosna i Hercegovina kao država srpskog naroda i građana koji u njoj 
žive. Dakle samo jednog naroda, iako obuhvata područje na kojem je do tada pored 
Srba živjelo i nekoliko stotina hiljada Bošnjaka i Hrvata. 


Ova odrednica "i građana koji u njoj žive" koja se nalazi u definiranju ove 
paradržavne i nacionalističke tvorevine ništa ne mijenja bitnog u pogledu njenog 

demokratskog ustroja, jer se ona uglavnom odnosila na građane srpske nacionaln- 
osti. To će najbolje pokazati posljedice genocida i etničkog čišćenja da su neki 
gradovi i naselja do tada pretežno sa bošnjačkom i hrvatskom većinom bila do 
temelja etnički očišćena ubistvima, progonima i spaljivanjem kuća i imanja. 


Da nije moglo biti riječi o "nacionalnoj ravnopravnosti" proklamiranoj u 
Preambuli ovog Ustava, govori i njegov član 2. u kome je određeno područje novok- 
omponovane srpske države. Tu je sažeto sve ono što je već do tada bilo poznato o 
tome koje će područje ući u tu srpsku državu. Tamo piše: "Teritoriju Republike čine 
područja autonomnih oblasti, opština i drugih srpskih etničkih cjelina, uključujući i 
područja na kojima je nad srpskim narodom u drugom svjetskom ratu izvršen zločin 
genocida". Ne poričući stradanja Srba u Drugom svjetskom ratu, kao što su i sami 
Bošnjaci tada stradali od tih istih Srba, nigdje se ne navode podaci o područjima 
toga stradanja, na osnovu kojih bi se mogla provjeriti istinitost tih činjenica, kojim bi 
se moglo opravdati priključivanje tih područja pod jednonacionalnu vlast bosanskih 
Srba. 


Ustavom je utvrđeno (član 3.) da se "Republika nalazi u sastavu savezne 
države Jugoslavije" i da "može stupati u zajednice sa državnim tvorevinama drugih 
konstitutivnih naroda Bosne i Hercegovine" (član 4.). Iz ovakve stilizacije ovih dviju 
odredaba proizilazi negacija postojanja Bosne i Hercegovine u njenim granicama u 
kojim je ona bila u sastavu SFRJ, što govori o činjenici da su tvorci Ustava pred 
sobom već imali jasan ranije skrojen projekat stvaranja, ne Jugoslavije, već 
Srboslavije, a kao usput i mogućnost stupanja u zajednice sa državnim tvorevinama 
drugih konstitutivnih naroda u BiH, kao što je već bila 18. novembra 1991. godine 
proklamirana tzv. Hrvatska zajednica Herceg-Bosna ili dvije godine kasnije 27. 
septembra 1993. godine uspostavljena tzv. AP Zapadna Bosna, tvorevina Fikreta 
Abdića, sa kojom je Karadžić pod pokroviteljstvom Miloševića pozivajući se na ovu 
ustavnu odredbu uspostavio specijalne odnose. 


Ovim Ustavom je bilo brisano državljanstvo Bosne i Hercegovine, a 
uspostavljeno državljanstvo Srpske Republike Bosne i Hercegovine i Jugoslavije. 
Zanimljivo je da je tzv. Srpska Republika Bosne i Hercegovine bila zamišljena kao 
suverena država, a istovremeno je Ustavom utvrdila da se nalazi u sastavu savez- 
ne države Jugoslavije, pa se iz ove odredbe ne zna, ako je suverena, onda u 
kakvom je odnosu sa Jugoslavijom, a ako je u sastavu Jugoslavije kao njena 
federalna jedinica, ne može biti suverena. Najbolje bi joj odgovaralo da je ona bila 
kvislinška tvorevina Jugoslavije na tlu Bosne i Hercegovine, što je ona i bila jer je 
radila po instrukcijama vojne i civilne vlasti Beograda. 


Ustavom je uređeno da se uređenje Republike temelji: (1) garantovanjem i 
zaštiti ljudskih sloboda i prava u skladu sa međunarodnim standardima; (2) obezbje- 
đivanju nacionalnih ravnopravnosti; (3) vladavini prava; (4) socijalnoj pravdi; (5) 

oblasnoj autonomiji i lokalnoj samoupravi; (6) zaštiti prava etničkih grupa i drugih 
manjina (član 5.). 


Kao što smo rekli nije moglo biti riječi o obezbjeđivanju nacionalnih 
ravnopravnosti, jer je Srpska Republika definirana kao država samo srpskog 
naroda; vladavine prava nije moglo biti u uslovima političke neravnopravnosti 
nesrpskih naroda i građana; socijalne pravde nije moglo biti zbog masovnog 
otpuštanja sa posla građana nesrpske nacionalnosti; nisu garantovana prava i 
njihova zaštita u skladu sa međunarodnim standardima u uslovima masovnog 
zatvaranja nesrpskog stanovništva u koncentracione logore i sabirne centre i 
masovnim ubistvima i progonima ljudi sa njihovih imanja. U organima političke vlasti 
se nije mogao uočiti ni jedan Hrvat i Bošnjak, jer su pripadnici HDZ i SDA, kao i 
drugih stranaka koje su smatrane nepodobne, smatrane neprijateljima i podlijegali 
su posebnom režimu strogog postupanja, čak do fizičkih likvidacija, jer su svi bili u 
SDS, a u SDS nisu mogli ući ni Bošnjaci ni Hrvati. 


Bošnjaci i Hrvati su u toj srpskoj paradržavnoj tvorevini izgubili status 
konstitutivnog naroda i pretvoreni u progonjene nacionalne manjine, u građane 
drugog i trećeg reda. 


U članu 11. Ustava, u poglavlju o ljudskim slobodama i pravima piše: "Život 
čovjeka je neprikosnoven. U Republici nema smrtne kazne". Kao što znamo u 
vrijeme važenja ove norme život čovjeka je bio na najnižoj cijeni. Pripadnika 
nesrpske nacionalnosti mogao je bilo ko ubiti a da zbog toga ne bude sudski 
procesuiran. O smrtnoj kazni da se ne govori. U vrijeme važenja ove norme 
masovno su vršene egzekucije nad nevinim nesrpskim stanovništvom, da bi vrhun- 
ac dostigle u egzekuciji nad oko 10.000 bespomoćnih Srebreničana. Pošto je ova 
srpska paradržavna tvorevina priznavala samo srpski narod, građane samo srpske 
nacionalnosti, i čovjeka samo srpske nacionalnosti, možda su se ove ustavne 
norme poštivale i štitile, dakle, samo u odnosu na Srbe, ali i na njih, samo ako su 
podržavali režim, neposlušni Srbi su završavali po istom postupku kao i pripadnici 
nesrpskih naroda. 


U gore izloženom kontekstu kako cinično zvuče sljedeće ustavne odredbe 
o ljudskim pravima i slobodama: 


"Sloboda i lična bezbjednost čovjeka su nepovredivi". 


,Nikome se ne može oduzeti ili ograničiti sloboda, osim u slučajevima i po 
postupku koji su utvrđeni zakonom "(član 12.). 


"Ljudsko dostojanstvo, tjelesni i duhovni integritet, čovjekova privatnost, 
lični i porodični život su nepovredivi" (član 13.). 


"Niko ne smije biti podvrgnut mučenju, svirepom, nehumanom ili poražava- 

jućem postupanju ili kažnjavanju". 
Zabranjeno je i kažnjivo svako iznuđivanje, priznanje i izjava"(član 14.) 
"Nezakonito lišavanje slobode je kažnjivo" (član 15. stav 1.). 
"Stan je nepovrediv" (član 24. stav 1.). 


Nasuprot ovoj odredbi ulazilo se u stanove građana nesrpske nacionalnosti 
u svako doba dana i noći i maltretiralo i pljačkalo stanove bez odgovornosti i odvod- 
ilo ljude bez naloga. 


,Jamči se sloboda vjeroispovjesti". 
,Sve vjerske zajednice su jednake pred zakonom "(član 28. st. 1. i 2.). 


Danas, 4. godine nakon Dejtona bošnjačka djeca u Republici Srpskoj u 
školama obavezno moraju posjećivati pravoslavnu vjeronauku. Vjerske zajednice 
nisu jednake, jer Ustavom (član 28. stav 4.) samo pravoslavnoj crkvi država pruža 
materijalnu pomoć "sarađuje sa njom u svim oblastima ", dok druge vjerske zajed- 
nice niti pomaže niti s njima sarađuje, već naprotiv njihove objekte ne dozvoljava da 
se obnove i njihovu imovinu otuđuje i privatizuje. 


"Zabranjeno je ... kršenje ustavom zajamčenih sloboda i prava te raspiriva- 
nje nacionalne, rasne i vjerske mržnje i netrepeljivosti" (član 31. stav 2.). Nasuprot 
ovoj ustavnoj odredbi ova paradržava je upravo nastala na ovim principima koje 
zabranjuje: nesrpskim građanima nisu zajamčena prava i slobode i povrjeđuju se 
kad god je to moguće, raspiruje se nacionalna mržnja prema Bošnjacima i 
Hrvatima, a također i rasna i vjerska, nazivajući Bošnjake "Turcima", a muslimane 
"balijama", a o netrepeljivosti vlasti prema pripadnicima nesrpskih građana da se i 
ne govori koliko je ima. 


"Građaninu se garantuje sloboda izražavanja nacionalne pripadnosti i 
kulture i pravo upotrebe svog jezika i pisma" (član 34. stav 1.). Doskora Bošnjaci se 
nisu smjeli nacionalno odrediti, kulturni spomenici su im porušeni, a o upotrebi 
svoga jezika nema ni govora. Bošnjačka djeca u školama uče srpski jezik, nemaju 
dopunske nastave iz nacionalne grupe predmeta, moraju pisati i saobraćati na 
ekavskom izgovoru i ćiriličnom pismu. 


"Prava i slobode zajamčeni ovim ustavom ne mogu se oduzeti ni ograničiti 


,Ko se ogriješi o ljudska prava i osnovne slobode zajamčene ovim 


re 


48. st. 1.1 4.). 
Za pripadnike nesrpskih naroda navedena prava i slobode nisu bila ničim 

zajamčena, mogla su se do mile volje oduzimati i ograničavati, a da niko za to nije 
odgovarao. Lične odgovornosti za narušavanje prava i sloboda prema nesrbima 
nije bilo ili je bila egzemplarna pod prijetnjom sankcije od strane međunarodne 
zajednice. 


Prema Ustavu Srpske Republike Bosne i Hercegovine u nadležnosti 
Republike je bilo da uređuje i obezbjeđuje: "zaštitu ljudskih prava i sloboda, 
nacionalne slobode i ravnopravnost, ustavnost i zakonitost" (član 68. tačka 1.). Iz 
ove ustavne odredbe proizilazi odgovornost najviših organa i funkcionera Republike 
ako je dolazilo do njihovog kršenja i ne mogu se opravdati da nisu mogli kontrolisati 
sve pojedinačne slučajeve njihovog kršenja.Bili su dužni propisati mehanizme i 
osigurati instrumente zaštite ljudskih prava, ako su to propustili ili te instrumente 
nisu koristili procesuiranjem kršenja sloboda i ljudskih prava, odgovorni su, iako u 
njihovom kršenju nisu lično učestvovali. 


Ustavom je uređeno da se u sastavu Narodne skupštine obezbjeđuje što 
srazmjernija nacionalna zastupljenost (član 71. stav 1.). Kao što je poznato, sve do 
izbora održanih u septembru 1996. godine Narodna skupština je bila jednonac- 
ionalna. 


Zanimljive su odredbe ovog Ustava o narodnoj odbrani(član 109.112.). 
Pošto je Srpska Republika Bosne i Hercegovine definirana kao suverena država u 
sastavu Jugoslavije, dakle, izvan je Republike Bosne i Hercegovine, Ustavom je 
propisano da građani ove paradržavne tvorevine imaju pravo i dužnost "da štite i 
brane suverenitet i teritorijalnu cjelokupnost Republike i Jugoslavije, organizirajući 
se u okviru oružanih snaga Jugoslavenske narodne armije i teritorijalne odbrane" 
(član 1 09.). Ovim činom su bosanski Srbi optirali za Jugoslaviju, a protiv Bosne i 
Hercegovine, kojoj će u narednih 36 dana biti dato međunarodno priznanje u njenim 
granicama koje su bile priznate još na Berlinskom kongresu 1878. i s kojim je ona 
obnovila svoju državnost 25. 11. 1943. i ušla u sastav federativne Jugoslavije. 


Zanimljiva je odredba o tome da je svaki naoružani građanin koji učestvuje 
u odbrani Srpske Republike pripadnik oružanih snaga (član 112.). Iz ovakve 
stilizacije ove odredbe proizilazi sljedeće: Pošto je Srpska Republika u sastavu 
Jugoslavije, pošto su njeni državljani i državljani Jugoslavije, pošto se njeni građani 
organizuju u okviru oružanih snaga JNA i teritorijalne odbrane, to su i svi pripadnici 
paravojnih jedinica bili pripadnici oružanih snaga. Iz ovako stilizirane odredbe 
proizilazi da je i ovim jedinicama civilna komanda bila na dva nivoa: na nivou 
Jugoslavije to je bilo krnje četveročlano Predsjedništvo SFRJ do 27 aprila 1992. 
godine, a kasnije predsjednik Jugoslavije, a stvarno predsjednik Srbije Slobodan 
Milošević, a na drugom nižem nivou civilna komanda je bila u rukama dvoje članova 
Predsjedništva BiH iz reda srpskog naroda (Nikole Koljevića i Biljane Plavšić), a s 
uvođenjem predsjednika Republike to je bio Radovan Karadžić. 

Iz gore navedenog proizilazi da je za postupke "svakog građanina koji 
oružjem ili na drugi način učestvuje u odbrani, pripadnik je oružanih snaga ", 
odgovorna civilna komanda na oba nivoa i na nivou Jugoslavije i na nivou Srpske 
Republike. Ovo iz razloga što se Jugoslavija ni jednim aktom nije ogradila od 
Srpske Republike koja je sebe proglasila sastavnim dijelom = Jugoslavije, 
integrirajući postepeno uz pomoć vlasti Jugoslavije svoju infrastrukturu sa infrastr- 
ukturom Jugoslavije. Prema tome Jugoslavija je odgovorna za učešće JNA, a 
kasnije Vojske Jugoslavije u vojnim operacijama u Bosni i Hercegovini, kao i za 
masovno učešće jugoslovenskih građana u paravojnim formacijama na bojištima u 
Bosni i Hercegovini, čineći masovne Zločine nad civilnim stanovništvom. 


Zanimljivo je da je u završnim odredbama ovog Ustava rečeno da će se on 
uskladiti sa "konstitutivnim aktom o uređenju odnosa u Bosni i Hercegovini". Zato 
opredjeljenje Srpske Republike Bosne i Hercegovine da bude u sastavu Jugoslavije 
treba razumjeti samo kao političku želju, odnosno kao zadati cilj ili kao prelazno 
rješenje. Svaka ova opcija je imala svoje pristalice. Umjereni bosanski Srbi su već 
tada bili svjesni da oni pripadaju Bosni i Hercegovini i da će morati svoje uređenje 
uskladiti sa dogovorenim političkim i ustavnim rješenjima o odnosima među 
narodima i građanima u Bosni i Hercegovini, što je postignuto skoro četiri godine 
kasnije u Dejtonu 1995. godine. Ali nažalost još do danas ovaj srpski Ustav nije u 
svemu usklađen sa Ustavom Bosne i Hercegovine iz Dejtona. 


20. Važenje Zakona o narodnoj odbrani Jugoslavije u Srpskoj 
Republici 


Zakonom o narodnoj odbrani, u skladu sa ustavom Srpske Republike 
Bosne i Hercegovine i saveznim zakonom tj. zakonom Jugoslavije, uređena su 
prava i dužnosti srpske republike i njenih autonomnih oblasti u pitanjima narodne 
odbrane.Ministarstvo narodne odbrane u okviru prava i dužnosti republike i u skladu 
sa saveznim zakonom u oblasti narodne odbrane vršilo je različite poslove 
odbranbene prirode. 


Zakonom o odbrani (član 18. stav 1.) propisana su prava i obaveze 
građana u narodnoj odbrani u skladu sa saveznim (jugoslavenskim) zakonom. Tako 
je propisano da građani imaju prava i dužnosti da izvršavaju vojnu obavezu, radnu i 
materijalnu obavezu, učestvuju u civilnoj zaštiti i obučavaju se za narodnu odbranu. 
Pošto je Srpska Republika svojim Ustavom sebe proglasila sastavnim dijelom 
Jugoslavije, njeni građani koji su prema njenom Ustavu bili i državljani Jugoslavije, 
pored državljanstva Srpske Republike, potpadali su i pod vojnu obavezu JNA i 
kasnije Vojske Jugoslavije. 


Prema zakonu o narodnoj odbrani, republika tada nije imala svoju vojsku, 

jer je njena vojska bila JNA. Republika je imala teritorijalnu odbranu kao dio 
oružanih snaga. A oružane snage je činila JNA, TO i milicija u ratnim uslovima, kao i 
u slučaju ratne opasnosti. Tako je sistem odbrane republike srpske bio sastavni dio 
jedinstvenog sistema odbrane Jugoslavije i za njegovo organiziranje je važio 
savezni zakon o narodnoj odbrani. Jedinstven sistem odbrane je podpadao pod 
jedinstven sistem rukovođenja i komandovanja oružanih snaga, pod jedinstvene 
osnove naoružanja, opremanja i obučavanja i planovima razvoja (član 37. Zakona). 
Rukovođenje i komandovanje u teritorijalnoj odbrani ostvaruju komandanti teritorija- 
Ine odbrane u skladu sa saveznim (jugoslovenskim) zakonom (član 40. Zakona). 


lako je u maju 1992. godine, poslije proglašenja treće Jugoslavije 27. aprila 
1992. godine, JNA prestala formalno da postoji, jer je stvorena Vojska Jugoslavije, 
odnosno Vojska Srpske Republike Bosne i Hercegovine, sve temeljne odrednice o 
jedinstvenom sistemu odbrane i jedinstvenom rukovođenju i komandovanju su i 
dalje ostale. Kompletan viši oficirski kadar vojske bosanskih Srba ostao je na 
platnom spisku Generalštaba Vojske Jugoslavije. Iz niza dokumenata je vidljivo da 
su se u Beogradu pravili planovi vojnih operacija u Bosni i Hercegovini i njima 
operativno rukovodilo kao npr. u slučaju Srebrenice i osiguravala potrebna logistička 
podrška tim operacijama. Ta saradnja nije izostala ni onda kada je Milošević uveo 
navodni embargo protiv bosanskih Srba kada je Karadžić odbio da potpiše Vens- 
Ovenov plan u proljeće 1993. godine. Taj se embargo odnosio samo na civilne 
potrebe stanovništva, dok je vojna saradnja i dalje funkcionirala bez prestanka do 
kraja rata, pa i poslije potpisivanja Sporazuma u Dejtonu 1995. godine. 


21. Strateški ciljevi srpskog naroda u Bosni i Hercegovini 


Da je bila namjera bosanskih Srba, da skoro cijelu BiH pripoje kao srpsku 
zemlju u sastav tzv. federacije srpskih zemalja, odnosno velikoj Srbiji, proizilazi i iz 
Odluke o strateškim ciljevima srpskog naroda u Bosni i Hercegovini donesenoj na 
Skupštini 12. maja 1992. godine. A pošto su željeli da ona ostane tajna, Odluka je 
objavljena tek nakon godinu i po dana, tj. 26. novembra 1993. godine ("Službeni 
glasnik", broj 22., od 26. novembra 1993.). 


Treba napomenuti da je Odluka donesena poslije sastanka Karadžića i 
Bobana, u Gracu, Austrija. Evo kojih šest tačaka od tada, do danas, predstavljaju 
strateške ciljeve srpskog naroda u BiH: "Strateški ciljevi, odnosno prioriteti srpskog 
naroda u Bosni i Hercegovini su: 


Državno razgraničenje od druge dve nacionalne zajednice. 

1. Koridor između Semberije i Krajine. 

2. Uspostavljanje Koridora u dolini reke Drine, odnosno eliminisanje Drine 
kao granice između srpskih država. 


451 


Bosanski identitet i suverenitet 1992. - 2011. 


ad 


Uspostavljanje granica na rekama Uni i Neretvi. 

4. Podela grada Sarajeva na srpski i muslimanski deo i uspostavljanje u 
svakom od delova efektivne državne vlasti. 

5. Izlaz Republike Srpske na more". (Broj 2-130/92, 12. maja 1992. 

godine. Predsednik Narodne skupštine, mr. Momčilo Krajišnik). 


lako je Odluka datirana 12. maja 1992., u njenom objavljenom tekstu 1993., 
dat je naziv Republika Srpska, a ne onaj iz 1992. Srpska Republika Bosna i 
Hercegovina. Ovo govori o proizvoljnosti ljudi koji su radili na objavljivanju Odluke. 
Drugi detalj je, da je Zakonom o službenoj upotrebi jezika navedeno da će važiti 
ijekavski književni izraz, a upotrebljen je ekavski, kako se govori u Srbiji, i kako se 
nikad nije pisalo i govorilo u BiH. 


Odluka je u sebi protivrječna. U prvoj tačci se zahtjeva razgraničenje sa 
druge dvije zajednice, a faktički je riječ o razgraničenju Srba sa Hrvatima. To 
proizilazi iz tačke 4. u kojoj stoji da će se srpska država uspostaviti sa granicama na 
Uni i Neretvi. A znalo se da je teritorij od lijeve obale Une i od desne obale Neretve, 
između Tuđmana i Miloševića bio predviđen za hrvatsku banovinu u Bosni i Herce- 
govini. 

Iz navedenog proizilazi da za Bošnjake nije bio uopće, po ovoj Odluci, 
predviđen državni prostor, ako se izuzme "muslimanski deo" Sarajeva iz tačke 5. 
Fikret Abdić je, dakle, trebao da za Hrvatsku odradi priključenje Cazinske krajine 
Hrvatskoj. 


Kada je proglašena tzv. AP Zapadna Bosna 27. septembra 1993. godine, 
kada je agresijom Hrvatske na BiH, Hrvatska preko "Herceg-Bosne" počela da 
uspostavlja svoju vlast u srednjoj Bosni i desnoj strani Neretve, postalo je izlišno ovu 
Odluku držati dalje u "bunkeru", pa su je Srbi objavili 26. novembra 1993. godine. 
Dakle, šest mjeseci poslije uspostavljanja šest UN zaštićenih zona na prostoru 
predviđenom za srpsku državu u Bosni: Sarajeva, Goražda, Srebrenice, Žepe, Tuzle 
i Bihaća. Te zone su trebale postati geta za Bošnjake, do njihovog konačnog 
"humanog" raseljavanja iz BiH po svijetu, a na čijem bi se BH državnom prostoru 
napravile velika Srbija i velika Hrvatska. Tako su tač. 3, o koridoru između Semberije 
i Krajine i tač. 5. o Sarajevu i 6. o izlazu na more, trebale biti samo floskule i maske, 
a kasnije kao rezervne varijante, ako neuspije okupacija i posrbljivanje cijele Bosne i 
Hercegovine. 

BOSNA I HERCEGOVINA JE PROSTA DECENTRALIZIRANA DRŽAVA 


Što se tiče oblika vladavine," da li je BiH republika ili monarhija, to u svome 
nazivu nemaju ni Švicarska, ni SAD, ni Ruska Federacija, pa niko ne smatra da su 
to samim po sebi defektne države. Kao što znamo SAD i Švicarska, danas spadaju 
u sam vrh demokratskih izgrađenih država. 


Drugi prigovor da u BiH Ustavom nije definiran oblik državnog uređenja 
(federacija, konfederacija ili unija), također, ne bi trebalo biti nedostatak za njeno 
normalno funkcioniranje, da nije opstrukcije sljedbenika esdeesovske političko 
pravne doktrine u čijoj suštini je nepostojanje bilo kakve Bosne i Hercegovine. 


U ustavnoj teoriji postoje još dva oblika državnog uređenja koja se u 
kontekstu rasprave o Bosni i Hercegovini ne spominju, a to su centralizirana i 
decentralizirana unitarna ili prosta država. U vrijeme svoje političke egzistencije pod 
suverenitetom Osmanlija, Bosna je bila podijeljena na sandžake, kao oblasne 
uprave, koju organizaciju je preuzela i Austro-Ugarska monarhija, a sa istom 
podjelom na oblasti Bosna i Hercegovina je 1918. godine ušla u Kraljevinu Srba, 
Hrvata i Slovenaca. Sa skoro identičnom podjelom na okruge 1945. godine i oblasti 
1949. - 1952. godine, Bosna i Hercegovina je dočekala uvođenje komunalnog 
sistema 1955. godine, kada je podijeljena bila samo na srezove i općine, a od kraja 
šezdesetih godina samo na općine kao društveno političke zajednice sa širokim 
državnim prerogativima. 


Nema nikakve ustavne smetnje da se BiH smatra decentraliziranom 
državom sa dva autonomna multietnička entiteta, koji po širini svojih nadležnosti i 
ustavom definiranoj pretpostavljenoj nadležnosti entiteta, BiH približava federaciji. 
Međutim, Bosna i Hercegovina po ustavnoj definiciji nije federacija, a još manje 
može biti konfederacija ili unija, kakvu je smatra prof. dr. Rajko Kuzmanović u 
svome udžbeniku Ustavno pravo iz 1999. godine, jer BiH da bi bila unija nema 
elementarnih teorijskih pretpostavki: ne postoje dvije ili više suverenih država koje bi 
se u nju ujedinile. Kao što znamo entiteti to nisu. Samo je Bosni i Hercegovini 
međunarodna zajednica priznala državni suverenitet. 


Zato smatramo da imaju najmanje dva pravna osnova u postojećem Ustavu 
BiH da se Bosna i Hercegovina može smatrati prostim decentraliziranim oblikom 
državnog uređenja. Jedan pravni osnov se nalazi u ustavnom definiranju Bosne i 
Hercegovine, a drugi u predstavljanju naroda, a ne entiteta u institucijama Bosne i 
Hercegovine. 


i. "Ljudska prava" broj 2, 2000. godine, Sarajevo. 

Nigdje u Ustavu se ne može naći pravni osnov da je Bosna i Hercegovina 
složena država. U članu 1-1. ustava BiH piše: "Republika Bosna i Hercegovina, 
čije je zvanično ime od sada "Bosna i Hercegovina", nastavlja svoje pravno 
postojanje po međunarodnom pravu kao država, sa unutrašnjom strukturom 
modificiianom ovim Ustavom..." (podvukao - O.l.). Unutrašnja struktura 
modificirana ovim Ustavom sadržana je već u istom članu, u tač. 3. "Bosna i 
Hercegovina se sastoji od dva entiteta: Federacije Bosne i Hercegovine i 
Republike Srpske (u daljem tekstu "entiteti")". 


Nisu slučajno i Federacija i Republika Srpska nazvane entitetima. Upravo 
zato da se Bosni i Hercegovini očuva njena unutrašnja struktura nepodijeljenje 
suverene države. Dakle, BiH nije sastavljena iz dvije države, već iz dva entiteta. Da 
je ustavotvorac htio da BiH bude sastavljena iz dvije države on bi to i rekao. 
Ustavotvorac ni Federaciju, ni Republiku Srpsku nije vidio kao države, već kao 
entitete jedne države, a ta država je Bosna i Hercegovina. Da ne bi bile nekim 
slučajem shvaćene kao države, on ih je nazvao entitetima samo jedne države, a to 
je BiH. Zato nije slučajno na kraju tač. 3. u zagradi rečeno da će se i Federacija i 
Republika Srpska "u daljem tekstu (nazivati -O.!.) entiteti". 


Drugi pravni osnov po kojem se Bosna i Hercegovina može smatrati 
prostom decentraliziranom državom jeste što se ustavni pojam "institucije Bosne i 
Hercegovine", ne smije zloupotrebljavati već odomaćenim, a neustavnim nazivom 
"zajedničke" institucije BiH. U Ustavu BiH, nema "zajedničkih institucija BiH", 
već samo institucije BiH. Šta to znači sa stanovišta definiranja oblika državnog 
uređenja BiH? To znači, da institucije BiH, nisu "zajedničke institucije" entiteta 
kako se želi nametnuti, naročito od političkih predstavnika Republike Srpske, već da 
su to, mimo volje entiteta, originerne institucije Bosne i Hercegovine kao suverene 
države, kojima pravnu egzistenciju, nadležnosti i funkcije osigurava sam Ustav, a ne 
politička volja entiteta. Ovakav pristup tumačenju institucija BiH, ne kao izvedenih iz 
volje entiteta, već kao originernih, izvornih ustavnih institucija BiH, podržava i 
sadržaj člana IX.3. ustava BiH koji glasi: "Funkcioneri imenovani na položaje u 
institucijama Bosne i Hercegovine, u pravilu, odražavaju sastav naroda Bosne 
i Hercegovine", dakle, ne naroda u entitetima, niti entitete, već naroda sa područja 
cijele Bosne i Hercegovine. 


Šta ovakav pristup znači? On znači da Bosna i Hercegovina u ovom Ustavu 
nije definirana ni kao federacija naroda, ni kao federacija entiteta. Zato treba praviti 
razliku između suvereniteta države (u savremenoj politologiji i pravu, država se sve 
više shvaća kao država nacije državljana) i suvereniteta naroda kao etno-kulturne 
zajednice krvnih i plemenskih srodnika. To znači da u državama sa složenim etno- 
kulturnim zajednicama kakva je Bosna i Hercegovina, nije obavezno homogenizira- 
nje naroda na fizički neprekinutom teritoiju da bi ostvarivao svoj etno-kulturni, 
odnosno narodni suverenitet, jer politički suverenitet i kao narod i kao građani 


456 


Prof. dr. Omer Ibrahimagić 


ostvaruju na cijelom državnom prostoru države čiji su oni građani. Otuda entitetsko 
državljanstvo u našem slučaju, ne smije biti smetnja ostvarivanju prava iz 
državljanstva države Bosne i Hercegovine na cijelom njenom državnom teritoriju. 


Iz ovakvog pogleda na Bosnu i Hercegovinu proizilaze i sve druge 
konsekvence u organiziranju institucija Bosne i Hercegovine i ostvarivanja međunar- 
odno priznatih ljudskih prava i osnovnih sloboda na cijelom prostoru Bosne i 
Hercegovine sadržanih u članu II. Ustava Bosne i Hercegovine. U Ustavu BiH, u 
navedenom članu sadržana je imperativna odredba (član II.1.) koja obavezuje 
Bosnu i Hercegovinu da osigura najviši nivo međunarodno priznatih ljudskih prava i 
osnovnih sloboda pobrojanih u katalogu prava u članu Il.-3- i ustavnoj klauzuli o 
"nediskriminaciji" i pravima "izbjeglica i raseljenih lica" u istom članu II. Ustava 
Bosne i Hercegovine. 


Kako Bosna i Hercegovina može odgovoriti toj svojoj obavezi? Samo tako 
što će u skladu s tom normom morati organizirati svoje institucije. Zato organiziranje 
institucija Bosne i Hercegovine samo po osnovu člana III.-1. Ustava BiH, nije 
dovoljno. Institucionalno organiziranje Bosne i Hercegovine mora voditi računa, 
dakle, i o članu II. koji se odnosi na ljudska prava i osnovne slobode, ali i o članu III. - 
5.a)ib) koji obavezuje BiH da preuzme nadležnosti i u onim stvarima koje su 
predviđene u Aneksima 5, 6, 7. i 8. Općeg okvirnog sporazuma. Dakle, u pitanjima 
arbitraže, ljudskih prava, povratka izbjeglih i raseljenih lica i zaštiti kulturne i prirodne 
baštine Bosne i Hercegovine, kao i u stvarima potrebnim za očuvanje suvereniteta, 
teritorijalnog integriteta, političke nezavisnosti i međunarodnog subjektiviteta Bosne i 
Hercegovine. Ovim istim članom ustava, obavezuju se entiteti da pregovaraju s 
ciljem uključivanja i drugih pitanja u nadležnost institucija Bosne i Hercegovine, 
uključujući korišćenje izvora energije i zajedničke privredne projekte. 


Posebne nadležnosti za Bosnu i Hercegovinu proizilaze iz člana IIL.5. i V-5. 
u pogledu formuliranja zajedničke sigurnosne politike Bosne i Hercegovine i 
funkcioniranja oružanih snaga u skladu sa suverenitetom i teritorijalnim integritetom 
Bosne i Hercegovine. 


U ovom kontekstu se podrazumijevaju nadležnosti Predsjedništva BiH kao 
vrhovne civilne komande svih oružanih snaga u BiH, njegove odgovornosti za 
donošenje jedinstvene strategije odbrane BiH, jedinstvene sigurnosne politike, 
konstituiranje jedinstvene obavještajno-sigurnosne službe, jedinstvenog generalšta- 
ba oružanih snaga u BiH, državne policije, jedinstvene granične službe, pasoša, 
izvornih prihoda države, jedinstvene spoljne i vanjsko-ekonomske politike, jedinstve- 
nog tržišta, jedinstvenog sudskog sistema, tužilaštva i javnog pravobranilaštva itd. 


Činjenica da neke institucije Bosne i Hercegovine u Ustavu nisu izričito 
navedene, ne znači da nema ustavnog osnova da one budu uspostavljene. Taj 
osnov postoji u članu III.5.a): Dodatne institucije mogu biti uspostavljene 


457 


Bosanski identitet i suverenitet 1992. - 2011. 


prema potrebi za vršenje ovih nadležnostia. Kao što su npr. Oružane jedinice 
specijalne namjene čije postojanje proizilazi iz obaveza BiH kao članice UN, OSCE i 
budućeg članstva u Partnerstvu za mir, NATO savezu itd.; državne policije za zaštitu 
stranih ambasada, kontrole na međunarodnim putevima, granične službe, itd. U red 
ovih institucija dolazi i uspostavljanje Suda Bosne i Hercegovine i Tužilaštva, kao 
redovnih sudskih instanci, koje će štititi ljudska prava i osnovne slobode građana iz 
kataloga prava pobrojanih u članu II.-3. Ustava BiH, koji bi imao funkciju ujednačav- 
anja sudske prakse u BiH u korišćenju i zaštiti tih prava. 


Neke posebne norme Ustava BiH u pogledu izbora u Parlamentarnu skup- 
štinu, Predsjedništva BiH, entitetskih oružanih snaga, pretpostavljene nadležnosti 
entiteta itd., koje su preferirale nacionalni i entitetski, umjesto građanskog i državnog 
kriterija formiranja vlasti i oružanih snaga, bio je ustupak nacionalnim ekstremistima, 
kao cijena za postizanje Mirovnog sporazuma kojim je zaustavljen rat u Bosni i 
Hercegovini. Tek u postupku dalje implementacije Ustava BiH treba se koristiti 
Evropskom konvencijom za zaštitu ljudskih prava i osnovnih sloboda i njenim 
protokolima koji zajedno sa 15 međunarodnih konvencija sadržanih u Dodatnom 
sporazumu o ljudskim pravima koji će se primjenjivati u Bosni i Hercegovini, u 
Aneksu |, na Ustav Bosne i hercegovine, čine sastavni dio Ustava Bosne i 
Hercegovine. Ove konvencije su silom samog Ustava postale ustavne norme prema 
kojima treba dovesti u sklad one ustavne norme koje nisu u skladu sa međunarod- 
nim pravom i međunarodnim konvencijama kojim se zaštićuju ljudska prava. 


Zatim, tu je Dokument drugog sastanka Konferencije o ljudskoj dimenziji 
OSCE, iz Kopenhagena 1990. godine (paragrafi 7. i 8.) koji predstavlja Prilog na 
Aneks 3. o izborima. 


U tom smislu je članom X. Ustava BiH predviđena amandmanska promjena 
Ustava koju treba izvršiti u skladu sa Evropskom i drugim međunarodnim konvencij- 
ama i relativizirati isključivo nacionalne kriterije pri formiranju vlasti i oružanih snaga, 
a uvesti i neutralne, građanske kriterije. Nacionalne zadržati samo tamo, ukoliko se 
zaista radi o pitanju od vitalnog interesa za neku etničku zajednicu. 


Na kraju da zaključim. Budućnost BiH nije ni u uniji, ali ni u prostoj 
decentraliziranoj državi sa dva autonomna entiteta, već u regijama koje neće imati 
nacionalne predznake, u kojoj će se na cijelom državnom prostoru poštovati 
ravnopravnost sve tri nacionalne zajednice i prava pripadnika ostalih naroda. 

USTAVNO-PRAVNI I POLITIČKI ASPEKTI SECESIJE "AP ZAPADNA BOSNA" 


"Ako je sačuvana sva arhiva u Ženevi, a izgleda da nije, utvrdit će se 
izravna odgovornost gospode Owena i Stoltenberga o otpadništvu Abdića, 
nepouzdanog bihaćkog trgovca, kojeg se mislilo iskoristiti da se izvrši pritisak na 
gospodina Izetbegovića u trenutku plana, "triju entiteta", krajem ljeta 1993. godine". 


Jean Cot 


Jedno od pitanja koje treba istražiti jeste,") ko je upravljao Bosanskom 
Krajinom u vrijeme agresije na BiH, odnosno, koje su političke i vojne snage bile 
relevantne i presudne, koje su određivale sudbinu naroda na ovim prostorima, 
kratko rečeno, ko je upravljao životima i smrtima običnih ljudi, koji su na izborima 
1990. godine") dali svoj glas, a time i prepustili tim političkim strankama pravo da 
upravljaju njihovom sudbinom u narednom vremenu. 


Ono što se može golim okom uočiti bez ozbiljnih istraživanja, sva tri naroda 
u BiH, pa time i u Bosanskoj Krajini, dali su svoj glas za MIR | PROSPERITETNU 
Bosnu i Hercegovinu, a ne za rat, razaranje, bijedu, genocid i podjelu Bosne i 
Hercegovine. Onda otkuda rat u BiH i sve one smrti, razaranja i stradanja bosanskih 
ljudi u periodu od 1992. do 1995.godine. Jedini relevantan odgovor bi bio da rat u 
BiH nisu izazvali Bosanci iz sva tri njena naroda, već da je rat unešen izvana. U BiH 
je propagirana izvana jedna retrogradna i fašistoidna ideologija za koju se mislilo da 
je pobijeđena 1945.godine sa pobjedom Saveznika nad fašističkim silama Osovine, 
a to je ideologija "krvi i tla". Ova ideologija je unešena u BiH iz Srbije, Hrvatske i 
Crne Gore. Ova ideologija je operacionalizirana u velikodržavnim projektima "velike 
Hrvatske" i "velike Srbije" na račun državnog teritorija međunarodnopravno priznate 
države Bosne i Hercegovine. Čini se metodološki opravdanim da se od ove 
pretpostavke kao generalne hipoteze treba poći u analizi političkog mandata koji su 
dobili narodni predstavnici na izborima 1990. godine, odnosno da se istraži kojim su 
se političkim opcijama ti predstavnici priklanjali u vrijeme trajanja agresije. Prije toga, 
neophodno je odgovoriti i na pitanje: koja je to osnovna društvena, politička i 


O Referat podnesen na Međunarodnoj naučnoj konferenciji ,Zločin u Bosanskoj krajini za vrijeme 
agresije na Republiku BiH", održanoj u Bihaću 22.-24. septembra 2000. godine. 

1) Na izborima održanim18. novembra 1990. godine pobijedile su političke stranke sa nacionalnim 
predznakom: Hrvatska demokratska zajednica (HDZ), Srpska demokratska stranka (SDS) i Stranka 
demokratske akcije (SDA) koja je okupljala uglavnom Bošnjake. 

moralna vrijednost prema kojoj će se moći mjeriti pojedinačni, a i kolektivni doprinos 
očuvanju ili destrukciji te vrijednosti. 


Metodološki je ispravno postaviti hipotezu da je ta osnovna vrijednost u tom 
periodu bila država Bosna i Hercegovina koja je dobila svoje međunarodno 
priznanje 6. aprila 1992. godine. Dakle odnos prema BiH, kao domovini, kao 
ravnopravnoj zajednici naroda, kao državi građana, kao međunarodnom pravnom 
subjektu, kao priznatoj članici UN, kao hiljadugodišnjem društvu i državno-političkom 
i kulturnom entitetu, u kome se razvila posebna bosanska duhovnost, koja je postala 
sastavnim dijelom duhovnosti Bošnjaka, bosanskih Hrvata i bosanskih Srba, koji su 
je zajednički baštinili u svojoj kulturi i političkoj tradiciji. Politički i naučno je 
neutemeljeno mišljenje prisutno u Zapadnim političkim i, nažalost, nekim naučnim 
krugovima, da je "mržnja prirodno stanje" na Balkanu, a posebno, u Bosni i 
Hercegovini. Historija Bosne i Hercegovine i njena multireligijska, multietnička i 
multikulturna struktura stanovništva to najbolje dokazuju. Ne može biti "mržnja 
prirodno stanje u Bosni" u kojoj su stoljećima sela i gradovi naseljeni stanovništvom 
koje ispovijeda islam, pravoslavni i katolički vjerozakon. Ta činjenica, upravo može 
biti argumenat za suprotnu tvrdnju da su mržnju u BiH unijeli nosioci velikodržavnih 
nacionalističkih projekata iz Srbije, Hrvatske i Crne Gore, koji su svojom propagan- 
dom "Zaludili" najekstremnije dijelove svojih sunarodnika koji su uzeli učešća u 
agresiji na Bosnu i Hercegovinu, mobilišući ih politički i vojnički, među domaćim 
stanovništvom i praveći od njih svoju "petu kolonu" unutar Bosne i Hercegovine, 
suprotstavljajući ih jedne protiv drugih, da bi prikrili svoju agresiju na BiH, prikazujući 
to pred svojom i svjetskom javnošću kao "građanski" ili kao "vjerski" rat. A u suštini 
se radilo o agresiji susjeda na BiH, s ciljem uništavanja njene državnosti da bi je 
uspješnije podijelili između sebe. 


Stoga u razmatranju agresije na BiH, treba poći od ove osnovne premise- 
odnosa prema Bosni i Hercegovini. A Bosna i Hercegovina se nije mogla drukčije 
pokoriti i njena državnost uništiti, već da se u nju izvana unese "mržnja", koja će 
rezultirati zločinima.Nisu zločini pravljeni samo radi zločina, da neko nekog ubije iz 
nekog svog subjektivnog razloga, već su Zločini nad ljudima pravljeni radi toga da se 
uništi osnovna njihova vrijednost, kao pretpostavka njihovog života na određenom 
prostoru, a to je Bosna i Hercegovina, i to ne samo kao država, već i kao ideja." 
Drukčije se taj prostor nije moga učiniti sastavnim dijelom druge neke vrijednosti 
koja će se zvati "velika Srbija" ili "velika Hrvatska". Stoga nisu Bosanci na ovom 
prostoru stradavali samo zato što su muslimani, pravoslavci ili katolici već i zato što 


O Sva mjesta koja su imala u svome nazivu atribut ,bosanski" mijenjala su naziv brišući iz svog 
naziva riječ ,bosanski": Bosansko Grahovo, Bosanska Gradiška, Bosanski Petrovac, Bosansko 
Petrovo Selo, Bosanska Kostajnica, Bosanski Novi (Novi Grad), Bosanska Dubica (Kozarska Dubica) 
idr. 

su ti muslimani, pravoslavci i katolici, kao ljudi, pa tek onda i kao Bosanci, Bosnu i 
Hercegovinu smatrali svojim životnim prostorom, prije svega, uslovom svoje 
egzistencije, svoga opstanka na svome izvorištu, pa tek onda i kao svojoj državi. 
Posebno je pitanje što Bosanci (muslimani, pravoslavci i katolici) nisu u posljednjih 
sto godina pridavali značaj svom nacionaliziranju, kao Bosanci, a samim tim je onda 
izostajalo i nacionaliziranje prostora na kome su živjeli, kao političkog prostora, kao 
državnog prostora, u duhu evropske političke tradicije poslije Francuske buržoaske 
revolucije 1789, kada su narodi koji su naseljavali određeni političko-geografski 
prostor intenzivnije započeli nacionaliziranje tog svog životnog prostora, kao 
političkog i kao državnog prostora, kada su faktički i nastale nacionalne države, kao 
politički prostori na kojem su narodi ostvarivali svoj nacionalni politički suverenitet. 


Dok su se bosanski katolici nacionalizirali kao Hrvati, a bosanski pravoslavci 
kao Srbi, zanemarivanje svog nacionaliziranja u Bošnjake, bosanskim muslimanima 
se vratilo kao bumerang, negiranjem od strane njihovih susjeda (Srbije i Hrvatske) 
Bosne i Hercegovine kao zasebnog političkog i državnog prostora i negiranjem 
Bošnjaka kao političkog naroda, koji ima pravo na BiH kao i svoj nacionalni politički 
prostor, kao nacionalni državni prostor svih Bosanaca, svodeći ih samo na jednu 
vjersku skupinu. 


Kada su se bosanski muslimani 1830. godine prepoznali nacionalno kao 
Bošnjaci, Osmanlije im to nisu dozvolile i htjeli su da oni tada po kriteriju vjere budu 
Turci. U tome treba, između ostalog, naći objašnjenje za propast Autonomnog 
pokreta Husein-Kapetana Gradaščevića i za krvavi obračun Omer-paše Latasa sa 
bošnjačkim plemstvom 1851/52. godine. Kada su bosanski muslimani sebe i 
prepoznavali kao zasebnu etničku grupu (Bošnjaci), sa svojom autohtonom 
kulturom, Srbija i Hrvatska su htjeli da oni budu Srbi i Hrvati, tumačeći njihovu 
kulturu tuđdom, uvezenom kulturom, prisiljavajući ih da srpsku i hrvatsku kulturu 
uzmu kao svoju, a da se nacionalno odrede kao Srbi ili Hrvati. Kada to oni nisu htjeli, 
već se, naprotiv i politički organizirali kao politički narod koji ima pravo na državu po 
evropskim kriterijumima, nacija=država, tada su susjedi atakovali 1991.-1995- 
godine na Bosnu i Hercegovinu, želeći je uništiti i kao državu i kao ideju, a put je 
vodio preko genocida nad bošnjačkim narodom. Dakle, uništiti jedan politički narod, 
da bi se uništila bosanska državnost, da bi se definitivno uništila Bosna i bosanstvo 
kao ideja i da se na uništenom političkom prostoru Bosne i bosanstva, definitivno 
uspostavi Hrvatska i hrvatstvo i Srbija i srpstvo. To je pravi politički smisao, u 
vrijeme agresije, grafita ispisanih usred Bosne: "Ovo je Srbija" ili "Ovo je Hrvatska". 


U tom ustavno-pravnom i politički uokvirenom metodološkom pristupu će se 
kretati i razmatranje teme: "Ustavno-pravni i politički aspekti secesije "AP Zapadna 
Bosna". 

Potrebno je odmah na početku istaći da "Autonomna Pokrajina Zapadna 
Bosna", kao ni "Republika Srpska", "Hrvatska Republika Herceg Bosna", bošnjačka 
"Republika Bosna", koju su često pežorativno nazivali "Muslimanija", nisu ni 
bosanska ideja, ni bosanska tvorevina, već ideje i kvislinške tvorevine agresora na 
Bosnu i Hercegovinu. Oni su u BiH samo tražili sljedbenike koji će se "Zalijepiti" za te 
njihove ideje. | našli su ih, prije svega u SDS, HDZ, Muslimanskom demokratskom 
savezu (formiranom uz posredovanje Fikreta Abdića sa srpskim komandantima?)) i 
muslimanskim ekstremistima. Dok se Herceg Bosna uspjela konstituirati uz političku 
i vojnu podršku Hrvatske, Republika Srpska uz političku i vojnu podršku Srbije i Crne 
Gore, AP Zapadna Bosna uz političku i vojnu podršku Tuđmanovog i Miloševićevog 
režima, konstituiranju Republike Bosne ili tzv. "Muslimanije", nije bila dovoljna 
podrška ni Tuđmana ni Miloševića zajedno, jer u Bosni i Hercegovini nije imala 
"kritičku masu" sljedbenika koji bi je politički i vojnički konstituirali kao zaseban 
politički entitet. Legalne vlasti Republike Bosne i Hercegovine bile su protiv svih 
paradržavnih entiteta koji bi dovodili u pitanje teritorijalni integritet i suverenitet 
Republike Bosne i Hercegovine, kao međunarodnog pravnog subjekta. 


Stvaranje paradržavne tvorevine "AP Zapadna Bosna", uklapalo se u 
velikodržavne projekte Srbije i Hrvatske, koje su u početku agresije podržavali 
kopredsjedavajući konferencije" i pet relevantnih zemalja međunarodne zajednice: 
SAD, Velika Britanija, Francuska, Rusija i Španija, da se muslimansko stanovništvo 
u BiH segmentira po zaštićenim zonama, kao privremenim getima, iz kojih će se 
vremenom isprazniti i na taj način učiniti BiH kao izlišnom državom, čijim bi prosto- 
rom definitivno ovladala Hrvatska i Srbija i hiljadugodišnje postojanje BiH prestalo 
postojati. 


U tom kontekstu treba se prisjetiti Mejdžorovog pisma svome državnom 
sekretaru Hogu od 2. maja 1993. U njemu Mejdžor instruira svog ministra da se 
nastave mirovni pregovori, jer mu oni služe kao prevara "da bi se događala kakva 
takva akcija, sve dok Bosna i Hercegovina ne prestane postojati kao važeća država, 
a njeno muslimansko stanovništvo ne raseli iz svoje zemlje". Mejdžor, dakle, prizn- 
aje da je Bosna i njihova zemlja, ali mu smeta što su muslimani. Da bi odagnao 
sumnju u takvu svoju politiku, Mejdžor uvjerava svog ministra, da je ovo "prava 
politika" koja osigurava stabilnu Evropu u budućnosti "čiji sistem vrijednosti se 
bazira i mora ostati baziran na "hrišćanskoj civilizaciji i etici". Na kraju pisma Mejdžor 
tvrdi da iza ove politike stoji "svaka druga evropska i sjevernoamerička vlada i zato 


? Vidi: Milovan Milutinović,Kako sam vodio medijski rat, Narodna Knjiga, Beograd 1998., str. 311 


O Mario Nobilo, hrvatski ambasador pri OSCE-u: ,Lorda Owena pamtim ponajviše zato što je on bio 
glavna motorna snaga u promoviranju ideje podjele Bosne i Hercegovine, ali i Hrvatske, od koje nije 
ni do danas odustao, i fokusiranju na Miloševića kao glavnog igrača u regiji", Dnevni avaz, 8.02.2000. 
godine. 

nećemo intervenisati u ovom području da spasimo muslimansko stanovništvo ili da 
ukinemo embargo na oružje"?) 


Kao što je poznato, četiri dana kasnije, 6. maja, donešena je Rezolucija 
Savjeta sigurnosti UN koju je sponzoriralo pet zemalja: SAD, Velika Britanija, 
Francuska, Španija i Rusija, kojom se u BiH uspostavlja šest zaštićenih zona za 
muslimansko stanovništvo: Sarajevo, Tuzla, Bihać, Goražde, Žepa i Srebrenica?) . 
Stvaranje ovih zaštićenih zona bio je i zvaničan nagovještaj postepenog prestanka 
"važenja bosanske države" time što će se muslimansko stanovništvo segmentirati u 
zaštićena geta, dok potpuno iz njih "neiscuri", i prestane "razlog" postojanja Bosne i 
Hercegovine kao države. 


Uspostavljanje tzv. zaštićenih zona imalo je dvostruku funkciju: (1) da 
"zamažu" oči muslimanske i svjetske javnosti da Zapad čini nešto na zaštiti 
muslimanskog stanovništva, i (2) da se BiH prisili na podjelu na tri nacionalna 
entiteta: srpski, hrvatski i bošnjački. Pošto probosanskim snagama nije odgovaralo 
segmentiranje BiH u više nacionalnih država, a to prije svega nije odgovaralo 
bošnjačkom narodu koji nema alternativne države, već samo Bosnu i Hercegovinu, 
kao svoje jedino historijsko i političko stanište i izvorište, trebalo ga je različitim 
manipulacijama prisiliti na popuštanje. To je taj pritisak o kome govori Jean Cot u 
knjizi iz koje smo izdvojili jedan citat na početku našeg referata"). 


S druge strane, stvaranje tzv. AP Zapadna Bosna, koje je ubrzo uslijedilo, 
trebalo je: (1) da prisili bosansku vlast u pregovorima da pristane na etničku podjelu 
Bosne i Hercegovine i time opravda politiku Srbije i Hrvatske i dijelova međunarodne 
zajednice da se BiH teritorijalno etnički homogenizira po regijama i time legitimira 
genocid i tzv. humano preseljavanje naroda, kao prvoj fazi destrukcije BiH kao 
države i, (2) da se unese razdor unutar samog bošnjačkog političkog vođstva, na 
one koji su "kooperativni" i popustljivi i one koji su "tvrdi" i nepopustljivi. U ovom 
slučaju trebalo je bošnjački narod "kazniti" time što će se na političkom prostoru koji 
je kontrolirala legalna BH vlast daljom političkom i teritorijalnom segmentacijom 
razbiti na više paradržavnih tvorevina. Nema sumnje, da se uspjelo sa tzv. AP 
Zapadna Bosna, da se ona osamostali kao autonoman politički faktor, da bi domaći i 
međunarodni razbijači BiH nastavili sa tim postupkom kao metodom kojim bi se 
bošnjački narod dalje politički segmentirao, usitnjavao, da bi prestao biti ozbiljan 
politički faktor u pregovorima sa Srbima, Hrvatima i međunarodnom Zajednicom. 


3) Vidi: Omer Ibrahimagić, Bosna i Bošnjaci - država i narod koji su trebali nestati , "Svjetlost", 
1995., Sarajevo, str 139. 
4) Rezolucija savjeta sigurnosti, broj:824,od 6.5.1993.godine 


9) Jean Cot i dr., Posljednji balkanski rat, izdavač Hrvatska sveučilišna naklada i Hrvatski institut za 
povijest, Zagreb, 1997, str 165. 

Nije slučajno što se razmišljalo i o tome da Tuzla, u kojoj su na vlasti bili reformisti i 
socijaldemokrati, bude sljedeći poligon za usitnjavanje bošnjačke nacionalne i 
političke supstance") . 


Odlučan politički i vojnički odgovor legalne bosanske vlasti na stvaranje tzv. 
AP Zapadna Bosna, i politički i vojnički poraz takvog političkog koncepta uređenja 
BiH koje bi se sastojalo iz više paradržavnih tvrorevina po etničkom principu, srušilo 
je čitav koncept etničke podjele BiH, stavljajući u prvi plan, iznalaženje takvog 
političkog rješenja za BiH, kojim će se prvo zaustaviti rat između Bošnjaka i Hrvata. 
To je učinjeno Vašingtonskim sporazumom") i stvaranjem federacije kantona na 
prostoru koji su vojnički kontrolirale legalne bosanske vlasti i bosanski Hrvati (1994) i 
na kraju legaliziranje Republike Srpske koju je kontrolirala srpska vojska kao 
zasebnog političkog entiteta unutar Bosne i Hercegovine donošenjem Općeg 
sporazuma za mir u BiH u Dejtonu i Parizu 1995. godine, kojim je BiH priznato da 
nastavlja državni kontinuitet RBiH i članstvo u UN i međunarodnim organizacijama, 
kao i njen pravni subjektivitet u međunarodnim odnosimas). 


Danas, nakon pet godina od Dejtona, bit će nam lakše sagledati, bez strasti, 
hladnom glavom, teške posljedice stvaranja tzv. AP Zapadna Bosna i doprinos koji 
je ona imala, na destrukciji države Bosne i Hercegovine i bespotrebnim žrtvama i 
stradanju bošnjačkog naroda u Okrugu Bihać 1993.do 1995.godine. 


Ako pođemo od činjenice da su prije uspostavljanja tzv. AP Zapadna Bosna 
već bile uspostavljene tzv. Republika Srpska i tzv. Hrvatska Republika Herceg 
Bosna, za uspostavljanje tzv. AP Zapadna Bosna, primijenjena je ista metodologija i 
željeli su se postići isti politički ciljevi. A to je suprotstavljanje legalnoj vlasti Bosne i 
Hercegovine koja je jedina imala međunarodnopravni legitimitet i legalitet, kao i 
nastojanje za dobijanjem punog državnog suvereniteta na teritoriji uspostavljenih 
paradržava. Između tzv. Republike Srpske i tzv. Hrvatske Republike Herceg Bosne 
postoji razlika u tome što se prilikom stvaranja RS ustavnopravno deklarirala kao 
sastavni dio Jugoslavije, kao jedna od srpskih zemalja, u Jugoslaviji, kao savezu 
srspkih zemalja. Hrvatska Republika Herceg Bosna, formalno ustavnopravno je 
priznavala BiH kao državu i sebe smatrala kao jednim od kostitutivnih elemenata 
BiH kao "konfederacije" ili "unije država", a faktički na terenu, radila je na svome 
političkom i vojnom integriranju u Republiku Hrvatsku finansiranjem političkih i vojnih 
struktura HB od strane Republike Hrvatske, kroz školske programe, valutu, privred- 
no povezivanje subjekata, infrastrukturu i ignoriranjem državne granice BiH prema 
Hrvatskoj, stavljanjem tih granica pod svoju kontrolu. 


6) Vidi: Milovan Milutinović, cit.knjiga, u podnaslovu "Autonomija Tuzle", str.272-279. 
7) Vašingtonski sporazum potpisan je 18. marta 1994. 
8) Opći okvirni sporazum za mir u BiH (tzv. Dejtonski sporazum) potpisan u Parizu 14.12.1995. 

I u jednom i u drugom slučaju, dakle, i Jugoslavija i Hrvatska, čuvale su se 
da u svoje ustavnopravne dokumente ne unesu bilo kakve odredbe kojim će se RS i 
HB smatrati i formalno sastavnim dijlom Jugoslavije, odnosno Hrvatske, iz bojazni 
osude tog postupka od strane međunarodne zajednice. Međutim, to ne znači da na 
terenu nisu radile potpuno suprotno i time, praktično i politički-pragmatski podržava- 
le secesiju ovih dviju paradržavnih tvrorevina iz BiH, ili, bolje rečeno, radile su 
iznutra na rastakanju države BiH i gubljenju njene državne supstance. Dok je to 
Jugoslavija radila otvoreno ne priznajući BiH, sve do Dejtonskog sporazuma 1995, 
Hrvatska je to radila prikriveno, licemjerno, jer je BiH priznala već prvih dana poslije 
njenog međunarodnog priznanja, a čitavo vrijeme od 1991. do 1995. "radila joj je o 
glavi", odnosno zalagala se za njenu podjelu sa Jugoslavijom. Neki novi izvori 
pronađeni poslije Tuđmanove smrti pokazuju da se Hrvatska politika prema BiH nije 
suštinski promijenila sve do dolaska opozicije na vlast 1999. godine. 


Za razliku od ovih dviju paradržavnih tvorevina, AP Zapadna Bosna, iako je 
nastala po istoj metodologiji (suprotstavljanju legalnoj bosanskoj vlasti) i imala iste 
političke ciljeve (destrukcija državnosti i teritorijalne cijeline BiH), nije imala one 
državotvorne, nacionalne i političke dimenzije, svojih uzora, već je bila u funkciji 
"trojanskog konja" unutar bošnjačkog naroda i korisnika "danajskih darova" koje su 
joj kroz olakšice u trgovini davale Hrvatska i Jugoslavija kao nagradu za ulogu koju 
treba da odigra u razgradnji Bosne i Hercegovine kao države i segmentiranju 
Bošnjaka po regijama (getima) radi njihovog lakšeg nestanka kao političkog naroda9) 
i suvereniteta BiH kao cjelovite države. 


Dok je RS bila kvislinška tvorevina Jugoslavije, HB kvislinška tvorevina 
Hrvatske, AP Zapadna Bosna, bila je zajednička kvislinška tvorevina i Hrvatske i 
Jugoslavije, odnosno njihove zajedničke politike na terenu u ratu protiv Bosne i 
Hercegovine. Iz ograničenih izvora koji su bili dostupni nije dovoljno razjašnjeno ko 
je autor inicijative za osnivanje AP Zapadna Bosna. U nekim izvorima stoji da je 
inicijativu dala Propagandno-informativna služba Vojske Republike Srpske!0), u 
drugim izvorima stoji da je ta inicijativa osmišljena u političkom vrhu SR Jugoslavije 
uz saglasnost političkog vrha Republike Hrvatske!" Na terenu je inicijativa prihvaće- 
na od strane Fikreta Abdića i njegovih političkih istomišljenika u uslovima, s jedne 


9) Sporazum potpisan između Radovana Karadžića i Fikreta Abdića, 24. februara 1994. u Beogradu, 
"kojim se omogućava ostvarivanje komunikacija, saobraćaja i trgovine između AP ZB i RS", "Službeni 
list AP Zapadna Bosna",broj 2., februar-mart 1994.Sporazum je potpisan pozivom na Deklaraciju 
potpisanu 22.oktobra 1993. uz mentorstvo Slobodana Miloševića. 


10) Vidi: Milovan Milutinović, u cit. knjizi u podnaslovu "Operacija 'Zapadna Bosna"'", str.260-268. 


11) Vidi: Sejo Omeragić,Dogovoreni rat, izd. Proton, Sarajevo,2000., u podnaslovu: "Fikret između 
Slobodana i Franje", str. 290-301. 


12) Owen - Stoltenbergov plan je ponuđen u julu-avgustu 1993. 

strane, kada Fikret Abdić nije uspio da se nametne kao neosporni politički vođa nad 
okružnim organima vlasti u Bihaću i nad 5. Korpusom koji su priznavali legalnu vlast 
RBiH i, s druge strane, kada je ponuđen Owen-Stoltenbergov plan kojim je predviđe- 
no da se BiH uredi kao unija tri republike!2) . Pošto je bilo neizvjesno hoće li legalna 
vlast BiH pristati na takav koncept uređenja BiH trebalo je izvršiti pritisak da se 
prihvati takav koncept. Kao što se vidi čin stvaranja AP Zapadna Bosna, dao je 
kontraproduktivan učinak. Koncept uređenja BiH kao "unije republika" je odbačen. 
Da bi se zaustavio proces daljeg dijeljenja BiH,a posebno daljeg autonomnog 
organiziranja na prostoru kojeg je kontrolirala legalna bosanska vlada,osuđeno je 
osnivanje AP Zapadna Bosna. Kada se nije uspjelo mirnim sredstvima eliminirati 
dalje rušenje ustavnog koncepta cjelovite i nedjeljive BiH prema Ustavu RBiH iz 
1974.godine koji je bio još na snazi, legalne bosanske vlasti su sasvim legitimno 
protiv tzv. AP Zapadna Bosna suprotstavile vojnu silu oličenu u 5.Korpusu ARBiH. 


Da se može prihvatiti teza da je nastanak AP Zapadna Bosna bio uslovljen 
gore navedenim činiocima, potvrđuju dva dokumenta iz arhiva AP Zapadna Bosna. 
Prvi, koji govori o tome da će AP Zapadna Bosna biti u sastavu "Republike Bosne", 
dakle, jedne od tri pretpostavljene republike u uniji BiH pored Republike Srpske i 
Hrvatske Republike Herceg-Bosne") i, drugi, kada je po konstituiranju AP Zapadna 
Bosna postalo jasno suprotstavljanje legalnih BiH vlasti toj paradržavnoj tvorevini, 
novokonstituirano Predsjedništvo Ustavotvornog parlamenta AP ZB donijelo je 
Uredbu sa zakonskom snagom kojom se pokušala delegimitirati legalna vlast BiH na 
prostoru AP Zapadna Bosna: "preuzimaju se svi poslovi iz čl.8.Uredbe sa zakons- 
kom snagom o obrazovanju i radu okruga (Službeni list RBiH, br.12/92)"14), 


Ne zadovoljavajući se delegitimiranjem samo okružne vlasti Bihaćkog 
okruga, istom Uredbom je delegimitirana i legalna vlast države Bosne i Hercegovine: 
"Do konstituisanja Republike Bosne, ili drugog rješenja države BiH, Autonomna 
Pokrajina Zapadna Bosna će samostalno upravljati unutrašnjim i vanjskim poslovi- 
ma, te poslovima Narodne odbrane, koji su bili u nadležnosti organa RBiH kao i 
drugim poslovima iz tač. 5. Ustavnih principa AP Zapadna Bosna"(član 3.). Stupa- 
njem na snagu ove Uredbe "stavljaju se van snage na području Autonomne Pokra- 
jine Zapadna Bosna ingerencije sadašnjih republičkih organa i Predsjedništva zbog 
gubitka legitimiteta na ovom području" (član 5.) 9) 


3) Deklaracija potpisana između R. Karadžića i F. Abdića,22.oktobra 1993. uz svjedočenje 
Slobodana Miloševića. 


4) Službeni list AP Zapadna Bosna, broj 2, decembar 1993., mada je Uredba stupila na snagu 
danom donošenja, tj, 12.10.1993., pod brojem: 02-1-12/93 u Velikoj Kladuši. 
19) Isto. 


16) Sejo Omeragić, Dogovoreni rat, str.290-301. 

lako se, dakle, kada je riječ o inicijativi za osnivanje AP Zapadna Bosna ne 
može sa sigurnošću tvrditi da je ta inicijativa bila Fikreta Abdića, oni, čija je to bila 
inicijativa, računali su na vlastoljubivost Fikreta Abdića, i u tome se nisu prevarili. 
Fikret Abdić je sebi dozvolio da bude politički manipuliran i da igra ulogu piona u 
rukama agresora na BiH-SR Jugoslavije i Republike Hrvatske 6). Ne treba zaboraviti 
da je AR BiH, već imala dva fronta i agresori su uspjeli da stvaranjem AP Zapadna 
Bosna otvore i treći front unutar onog prostora kojeg agresori nisu uspjeli okupirati, 
da bi oslabili pregovaračku poziciju legalnih bh. vlasti kako na vojničkom tako i na 
političkom planu, i time, dobiju još jedan "dokaz" da se u BiH ne radi o agresiji već o 
građanskom ratu,ne samo između Bošnjaka s jedne strane i Srba i Hrvata, s druge 
strane, već i unutar samih Bošnjaka, zbog različitih političkih opcija. Politička opcija 
legalnih bh. vlasti prikazivana je kao ekstremna, i to ne samo, politički ekstremna, 
već prikazujući je pred svjetskom javnošću i kao islamsko-fundamentalističku, kojoj 
se eto suprotstavio i Fikret Abdić, kao član kolektivnog Predsjedništva države, 
nudeći umjerenu političku opciju saradnje i međusobnog povjerenja sa druga dva 
bosanska naroda: bosanskim Hrvatima i bosanskim Srbima. 


Da bi se Abdićeva politička opcija učinila stvarnijom i bila pod kontrolom 
agresora, bilo je potrebno operacionalizirati je i učiniti je i za srpsko i hrvatsko 
okruženje stvarnom i realnom, kao i za Abdićeve pristalice, time što će se ubrzo,a 
da ne prođe ni mjesec dana od osnivanja AP Zapadna Bosna, potpisati 
ZAJEDNIČKA IZJAVA između Mate Bobana, predsjednika Hrvatske Republike 
Herceg Bosna i Fikreta Abdića predsjednika AP Zapadna Bosna od 21. oktobra 
1993.godine!"). Izjavom se konstatuje da je saradnja "između Hrvata i Muslimana u 
Autonomnoj pokrajini Zapadna Bosna ugrožena napadom Armije BiH na legalnu 
vlast i civilno muslimansko stanovništvo"; zatim "odlučni su uložiti napore u cilju 
okončanja sukoba na području Unije Republika"; "postrojbe HVO Bihać će kao i do 
sada biti u sastavu oružanih snaga Autonomne pokrajine Zapadna Bosna". Zatim se 
konstatuje da su promjene u sastavu Predsjedništva BiH neustavne i nasilne (ovdje 
se misli na ulazak u Predsjedništvo Nijaza Durakovića, Mijatović-Ljujić i Ive 
Komšića-O.l.). Potpisnici će se zauzimati za što tješnje odnose AP Zapadna Bosna 
i HR Herceg Bosna "u Uniji Republika BiH". A kao usput, na kraju Izjave u tački 4. 
stoji "pozivamo sve strane na strogo poštivanje međunarodnog ratnog prava i 
humanitarnog prava, potpunu slobodu kretanja humanitarnih konvoja i civila te 
zaštitu ljudskih prava i sloboda". Zajednička Izjava potpisana je u Zagrebu pod 
mentorstvom Franje Tuđmana. Izjava se poziva na Deklaraciju i dogovore iz Ženeve 
između predstavnika Republike Hrvatske i Bosne i Hercegovine od 14. septembra 


17) "Službeni list, Republika Bosna i Hercegovina, Autonomna pokrajina Zapadna Bosna", broj 2., 
decembar 1993. 

1993.godine, u najmanju ruku, kao da se HR Herceg Bosna nalazi u Hrvatskoj, a ne 
u BiH, i kao da je riječ o IZJAVI političkih vođa dviju regija navedenih država koje 
su implementirale citiranu Deklaraciju. Međutim, činjenica je, da je HR Herceg 
Bosna u svemu bila faktički pod jurisdikcijom Republike Hrvatske, dok se AP 
Zapadna Bosna, također odmetnula od legalnih vlasti RBiH, umišljajući sebi da vodi 
samostalnu politiku, a faktički je bila instrument iste one politike koja je upravljala i 
Herceg Bosnom") obje suprostavljajući legalnim vlastima RBiH. 


To će se pokazati još eksplicitnije u Deklaraciji potpisanoj između Radovana 
Karadžića, predsjednika Republike Srpske i Fikreta Abdića, dan kasnije, u Beogra- 
du, 22. oktobra 1993. godine, uz neposredno prisustvo i potpis garanta sporazuma 
Slobodana Miloševića, predsjednika Republike Srbije?8). 


Deklaracija je za razliku od ZAJEDNIČKE IZJAVE, opširnija, detaljnija i 
eksplicitnija, koja AP Zapadnu Bosnu vidi kao sastavnicu projektovane "Republike 
Bosne" po želji njenih agresora Srbije i Hrvatske. Da je riječ o neozbiljnim i 
neodgovornim ljudima i ad hoc sastavljenoj Deklaraciji, više radi domaće i 
međunarodne javnosti, a da bi se nanijela što veća politička i diplomatska šteta 
RBiH, a ne iskaz volje da se iziđe iz rata, govori činjenica, da se već u prvoj tački 
Deklaracije o AP Zapadna Bosna, govori kao jednoj od "triju konstitutivnih republika 
Unije Bosne i Hercegovine, kako je predviđeno Mirovnim planom Owena i Stoltenb- 
erga". Tek se u drugim tačkama Deklaracije imenuje "Autonomna Pokrajina Zapad- 
na Bosna Republike Bosne", više iz pravno-formalnih, nego iz stvarnih razloga, jer 
se o AP Zapadna Bosna govori, ne kao o regiji "Republike Bosne", već kao 
zasebnom međunarodnopravnom subjektu, baš kao što se i Republika Srpska 
predstavljala, kao zaseban međunarodnopravni subjekt sa svim elementima držav- 
nosti. 


U prvoj i drugoj tački Deklaracije se AP Zapadna Bosna i Republika Srpska 
međusobno priznaju kao izrazom volje njihovih građana iz koje crpe svoj legitimitet. | 
za jednu i za drugu stranu BiH je "bivša". Obje strane "svečano zaključuju mir i 
objavljuju početak izgradnje dobrosusjedskih odnosa i svestrane saradnje na 
političkom, ekonomskom, saobraćajnom, kulturnom, sportskom i drugom planu". 
Riječi "i drugom planu" bit će im "pravna osnova" za kasniju vojnu saradnju u 
zajedničkoj borbi protiv 5. Korpusa Armije RBiH. Potom se govori o granicama 


Po povratku iz Karađorđeva (24. mart 1991.), Tuđman je rekao da je sa Miloševićem dogovorio da 
će Hrvatska dobiti banovinske granice na račun BiH, a Milošević je rekao: 'Franjo, uzmi još i Cazin, 
Kladušu i Bihać, to je takozvana turska Hrvatska, a to Srbiji ne treba'. Sada se vidi zašto je Tuđman 
kasnije igrao na kartu Fikreta Abdića, a zašto je Milošević sve ovo radio u Bosni". ("Monitor", 
Podgorica, 28. mart 1997., intervju Stipe Mesića, u knjizi Miloš Minić, Dogovori u Karađorđevu o 
podjeli Bosne i Hercegovine, Svjedočenje Stipe Mesića, Sarajevo 1998. str. 79.). 


18) |sto. 

između ovih dviju paradržava, prelazu preko granice, da bi kasnije obrazovali i 
komisije koje će izvršiti razgraničenje između njih. O planu Owena i Stoltenberga se 
govori kao da je usvojen, mada je već bilo poznato da je od strane legalnih vlasti 
BiH bio odbačen kao neprihvatljiv za BiH, jer bi njime bila legalizirana etnička 
podjela BiH i bile priznate tekovine agresije na BiH i izvršenog genocida nad 
bošnjačkim narodom. Govori se o "građanskom ratu" i pravima povratka na "svoje 
ognjište... ako žele". Zatim "potvrđuju da će se svim konvojima međunarodne 
humanitarne pomoći omogućiti slobodan prolaz" u obje paradržavne tvorevine, a 
znamo da su ih itekako ometali i spriječavali radi vojnog i političkog slabljenja 
blokirane bihaćke regije. Potpisnici izražavaju nadu da će se "rukovodstvo Republike 
Bosne u Sarajevu priključiti ovoj Deklaraciji". Kakav cinizam.U vrijeme potpisivanja 
Deklaracije obje strane su znale da "Republika Bosna" u stvarnosti ne postoji,već da 
postoji samo međunarodnopravno priznata država "Republika Bosna i Hercegovina", 
koju ovi potpisnici nazivaju bivša. Na kraju se potpisnici Deklaracije zahvaljuju 
Slobodanu Miloševiću "na velikom doprinosu koji je dao zaključenju pravičnog i 
trajnog mira između Republike Srpske i Autonomne Pokrajine Zapadna Bosna 
Republike Bosne", razumije se uz potpis Slobodana Miloševića kao garanta 
sporazuma. 


Kasnije će biti potpisana Izjava 7. novembra 1993. godine!9) između 
predsjednika vlada ovih triju paradržavnih tvorevina (Jadranka Prlića, Vladimira 
Lukića i Zlatka Jusića), gdje će iz naziva AP Zapadna Bosna biti izostavljeno da ona 
pripada "Republici Bosni", upravo baš onako kako je ona imenovana u svim svojim 
"konstitutivnim" dokumentima, kao što je Rezolucija o ustavnim principima 
Autonomne pokrajine Zapadna Bosna?"), Odluke o konstituiranju Ustavotvornog 
parlamenta AP Zapadna Bosna?"), Odluke o izboru predsjednika AP Zapadna 
Bosna?2) i Odluke o konstituiranju i ustavnim principima AP Zapadna Bosna?)). 
Ovom Odlukom uređeno je da će se ustavno uređenje AP Zapadna Bosna 
"Zasnivati na predsjedničkom sistemu" (član 3.). Sve ove odluke donešene su na 
Glavnom odboru lInicijative za konstituiranje AP Zapadna Bosna, koji se sastao 27. 
septembra 1993.godine u Velikoj Kladuši. Upravo tog dana je u Sarajevu na 
Bošnjačkom saboru odbačen Owen-Stoltenbergov plan kojim se BiH trebala urediti 
kao unija triju republika. Međutim, to Fikretu Abdiću i njegovim sljedbenicima nije 
smetalo da krenu drukčijim putem i da se stave u službu agresora na BiH i postanu 
uzrokom krvoprolića u Cazinskoj krajini odnosno na području Okruga Bihać i vojno- 


469 


Bosanski identitet i suverenitet 1992. - 2011. 


operativnom prostoru 5. Korpusa Armije RBiH, koji se borio za cjelovitu i 
demokratsku BiH, zajednicu građana i ravnopravnih naroda u njoj. 


Da je imenovanje "AP Zapadna Bosna Republike Bosne" bilo izrazom 
manipulacije u datom političkom trenutku, pokazuje odnos AP Zapadna Bosna 
prema novostvorenoj Federaciji Bosne i Hercegovine. Kao što je poznato Federacija 
Bosne i Hercegovine nastala je Vašingtonskim sporazumom 18.marta 1994.godine, 
a profunkcionirala je usvajanjem Ustava Federacije BiH 30. marta 1994. godine. AP 
Zapadna Bosna u jesen 1993.godine iskazivala se u sastavu fantomske "Republike 
Bosne", a kada je osnovana Federacija BiH, Vlada AP Zapadna Bosna izdala je 
"Bijelu knjigu"24) 14. aprila 1994.godine kojom se odredila prema Federaciji BiH. 
Organi AP Zapadna Bosna su spremni na "usklađivanje odnosa sa organima 
Federacije Bosne i Hercegovine". Što znači da se traži faktičko zadržavanje 
paralelnih organa AP Zapadna Bosna na prostoru koji je po Vašingtonskom 
sporazumu ušao u sastav Federacije. AP Zapadna Bosna spremna je promijeniti 
naziv u "Kanton Zapadna Bosna", s tim da dobije "poseban status zbog 
geopolitičkog i geoprometnog položaja odnosno pozicije". Zatim se otvara mogućn- 
ost da AP Zapadna Bosna predloži amandmane na Ustav Federacije BiH, posebno 
"da stepen samostalnosti Kantona Zapadna Bosna zavisi od uključenosti sva tri 
konstitutivna naroda u Federaciju Bosne i Hercegovine". Da se postojeća vojno- 
politička situacija na prostoru Okruga Bihać i AP Zapadna Bosna, koja je 
projektovana da pokrije isti prostor, riješi "posebnim sporazumom koji bi se potpisao 
uz posredovanje organa Federacije Bosne i Hercegovine i međunarodnih 
organizacija". Prihvatanjem ovog prijedloga značilo bi davanje legitimiteta nelegaln- 
oj i protuustavnoj paradržavnoj tvorevini AP Zapadna Bosna. To se vidi i iz prijedl- 
oga o posebnom statusu,o prelaznom zajedničkom upravljanju privrednom i 
društvenom infrastrukturom i traženje zastupljenosti svojim ljudima u svim organima 
Federacije. 


Suština sadržaja "Bijele knjige" je pokušaj uklapanja u novu političku 
realnost koju je predstavljalo gašenje fronta između Hrvata i Bošnjaka i uspostavlja- 
nje u Republici Bosni i Hercegovini jednog političkog entiteta (federacije) podijelje- 
nog na kantone, u kome će Bošnjaci i Hrvati biti većinski narod i konstituirati vlast. 
AP Zapadna Bosna koja je nastala kao ilegalna paradržavna tvorevina na prostoru 
Okruga Bihać koji je ulazio u sastav Federacije, tražila je za sebe slamku spasa, 
kako da opstane u toj novoj konstelaciji vojno-političkih odnosa, kada Bošnjaci i 
bosanski Hrvati i dalje imaju zajedničkog protivnika u SR Jugoslaviji i njegovoj 
kvislinškoj tvorevini koja se zove Republika Srpska. Za AP Zapadna Bosna nastaje 
nova politička okolnost kojom gubi "muslimansko-hrvatsku" odrednicu u svojoj vojno- 
političkoj strukturi u saradnji sa Republikom Srpskom. Da bi opstala mora ići u 


24) Republika Zapadna Bosna,Ključ rješenja BH krize, Velika Kladuša, maj 1995. , str. 51. 

potpuni političko-vojni zagrljaj "paukove mreže" koju je isplela velikosrpska politika 
oko regije Bihać na čijem se prostoru nalazila i AP Zapadna Bosna.Ovdje nećemo 
ulaziti u analizu činjenice, da je politička i vojna infrastruktura HR Herceg Bosna i 
dalje opstala krijući se ispod tzv. "administrativnih aranžmana", preko koje je i dalje 
nesmetano ostvarivana saradnja sa ekstremnim političkim i vojnim elementima u 
Vladi Republike Hrvatske i bosanskih Hrvata koji su podržavali i produžavali život 
AP Zapadna Bosna svo vrijeme, dok nije bila definitivno politički i vojnički poražena 
u jesen 1995.godine. 


AP Zapadna Bosna nije bila spremna da nestane i da se integrira u 
Federaciju BiH, jer ona nije ni nastala iz potrebe stanovnika Okruga Bihać, već je 
nastala iz potrebe agresora na BiH. Da je htjela AP Zapadna Bosna da se integrira u 
Federaciju BiH, izgubila bi sve one privilegije u trgovini i slobodi kretanja na prostoru 
koji je agresor kontrolirao. Jer agresoru nije politički i vojnički odgovaralo da AP 
Zapadna Bosna nestane, sve dok taj agresor nije bio pometen "Olujom" i borbenim 
aktivnostima 5. Korpusa AR BiH iz bihaćkog i šireg okruženja. 


Da Fikret Abdić nije imao ozbiljne namjere da se AP Zapadna Bosna 
integrira u Federaciju BiH, govori i činjenica objavljivanja u maju 1995.godine 
"Deklaracije o proglašenju Republike Zapadna Bosna"25). Zanimljivo je da ovu 
Deklaraciju nije proglasio ni Ustavotvorni parlament, niti njegovo Predsjedništvo, niti 
Vlada AP Zapadna Bosna, već njen predsjednik, samovoljno se potpisujući kao 
predsjednik Republike, iako je njegova funkcija do tada nosila naziv predsjednika AP 
Zapadna Bosna. 


Već u prvoj tački Deklaracije stoji da se AP Zapadna Bosna proglašava 
Republikom Zapadna Bosna u granicama međunarodno priznate Bosne i 
Hercegovine i da će se međusobno razgraničenje izvršiti "sporazumno sa ostalim 
članicama Bosne i Hercegovine". Ovom Deklaracijom htjelo se za Republiku Zapa- 
dna Bosna osigurati jednaku poziciju sa Federacijom BiH i Republikom Srpskom,od 
kojih je samo Federacija BiH bila legalna i legitimna, jer je Amandmanom na Ustav 
RBiH stvoren ustavni osnov za njeno konstituiranje, dok su ostaci HR Herceg 
Bosne, Republika Srpska i Republika Zapadna Bosna i dalje ostale nelegalne i 
nelegitimne paradržavne tvorevine na tlu BiH. 


U tački 2. stoji da će Republika Zapadna Bosna biti "neutralna članica 
Bosne i Hercegovine". Ovo "neutralna" vjerovatno je trebalo da znači da će biti vojno 
dezangažovana, van vojnih sukoba među članicama BiH. 


U tački 3. stoji:"Unutrašnje uređenje Republike Zapadna Bosna biće 
regulisano u skladu sa njenim specifičnostima i interesima njenih građana". Ništa se 


25) Republika Zapadna Bosna, Velika Kladuša,maj 1995. 

ne kaže u kakvom će odnosu Republika Zapadna Bosna biti prema BiH, odnosno 
ovisnosti uređenja Republike Zapadna Bosna od uređenja BiH. 


Tačkom 4. Deklaracije Republika Zapadna Bosna sebi osigurava poziciju 
budućeg pregovarača o okončanju političko-ustavne krize BiH, time što će o tome 
"dogovarati se društveno-političke zajednice nastale u periodu 1992.-1995. godine 
uz pomoć međunarodne zajednice". 


Tačkom 6. pokušano je odrediti političku sudbinu dokumenata koje je Fikret 
Abdić potpisao sa Herceg Bosnom i Republikom Srpskom, ali je ostalo nedorečeno, 
jer su dokumenti samo pobrojani. 


Tačka 7. govori o upravljanju BiH u prelaznom periodu, koju treba da 
regulira Savjet sigurnosti UN ili Sporazum ovlašćenih predstavnika "društveno- 
političkih zajednica". 

Tačkom 8. je predviđeno da će se u Republici Zapadna Bosna primjenjivati 
propisi RBiH i AP Zapadna Bosna, "ako nisu suprotni duhu ove Deklaracije". 


Tač. 9., 10. i 11. predviđeno je da se u roku 30 dana od datuma donošenja 
ove Deklaracije imenuju organi Republike Zapadna Bosna, mada Deklaracija nije 
datirana, a da će privremeni Ustav Republike Zapadna Bosna biti donešen u roku 60 
dana. Provođenje Deklaracije povjereno je predsjedniku Republike Zapadna Bosna i 
organima republike. 


Nastranu formalni nedostatci ove Deklaracije: nije je proglasilo kolegijalno 
političko tijelo, nema datuma proglašenja, mada su utvrđeni rokovi koji teku od dana 
proglašenja, ona govori o političkoj i pravnoj nepismenosti njenog tvorca, što 
najbolje govori o nivou političkog vođstva AP, odnosno Republike Zapadna Bosna. 


Formalne i sadržajne nedostatke Deklaracije nastojalo se otkloniti "Progla- 
som povodom proglašenja Republike Zapadna Bosna", opširnim "Obrazloženjem" i 
"Informacijom o zatečenom stanju Republike Zapadna Bosna"?"). 


Završit ćemo ovu kratku analizu Deklaracije o proglašenju Republike 
Zapadna Bosna komentarom jedne rečenice iz Proglasa, u dijelu u kome se Fikret 
Abdić obraća građanima Zapadne Bosne: "Nedozvolite da ovi sudbonosni trenuci 


prolaze u vašim iščekivanjima i slušanjem besmislica o borbi za jedinstvenu Bosnu i 


Hercegovinu koju ne žele ostali narodi"(podvukao O.l.). Sadržaj te rečenice je 
kvintesencija agresijom nametnutog političko-ustavnog spora i navodnih pregovora o 


BiH, kojim se ustvari željelo Bosnu i Hercegovinu uništiti kao x važeću državu 9, kao 
osnovnu vrijednost svih Bosanaca, koja će im osigurati političku prepoznatljivost u 
svjetskoj zajednici naroda, a za račun velikodržavnih projekata njenih susjeda 


26) |sto,str. 5., 7., 9. 

Hrvatske, Srbije i Crne Gore. Tome je nesumnjivo svoj doprinos dao i Fikret Abdić, 
predsjednik AP i Republike Zapadna Bosna i Vrhovni komandant vojske Narodne 
odbrane AP Zapadna Bosna, jer nije vjerovao u jedinstvenu Bosnu i Hercegovinu. 
Nije vjerovao ni u snagu njenih građana, da se odupru agresiji, zaslijepljen snagom i 
vojnom moći bosanskih susjeda. Međutim, ta se njihova vojna premoć istopila 
čeličnom voljom i otporom Bosne i Hercegovine i njenih građana i naroda. Smisao te 
borbe bilo je očuvanje države i njenog teritorijalnog integriteta, političke nezavisnosti 
i međunarodnopravnog subjektiviteta Bosne i Hercegovine. 

BOSNA JE ZAJEDNIČKO DOBRO SVIH BOSANACA 


Zemlja Bosna teritorijalno je nedjeljiva po vjerama i nacijama" otkako se zna 
za nju i na svakom svome pedlju jednako je bosanska - i za Bošnjake i za bosanske 
Srbe i za bosanske Hrvate. To se modernim jezikom kaže - da je ona jednako 
domovina za sve konstitucionalne, dakle, ustavne, (a ne kao što se govori i piše 
konstitutivne) narode u njoj: Bošnjake, bosanske Srbe i bosanske Hrvate- jednako 
kao i za sve građane BiH i ostale narode koji žive u njoj. To je aksiom Bosne. 


To je, dakle, nešto što ne treba dokazivati. Ali, neprijatelji Bosne, svaki put 
nakon pokolja nad golorukim stanovništvom, tjeraju nas, da i sebi i svijetu 
dokazujemo - da je Bosna - bosanska zemlja, a da nije ni bošnjačka, ni hrvatska, ni 
srpska. Da je Bosna moguća samo kao zajedničko dobro njenih naroda i građana na 
cijelom njenom teritoriju. 


Znali su naši neprijatelji da je Bosna moguća samo kao naše zajedničko 
dobro, zato su počinili toliko zla bosanskim ljudima - da bi je učinili nemogućom, ne 
samo kao državu njenih naroda i građana već da ubiju i ideju Bosne, kao zasebnog 
duhovnog prostora. Htjeli su je samo za sebe. Zato su napravili nacionalne 
paradržavne tvorevine - da bi Bosni oduzeli njenu državnost i međunarodno 
priznanje, a Bosance međusobno suprotstavili - i stvorili privid građanskog rata - da 
bi izbjegli međunarodnu osudu Za agresiju i genocid. 


Koliko su naši neprijatelji bili lukavi u tome, govori i činjenica da je i Ustavni 
sud BiH morao dokazivati nešto što je očevidno bilo stotinama godina - da su 
Bosanci različitih vjera i nacija živjeli u komšiluku, u istoj mahali (ulici), u istom selu, 
općini i gradu, išli u iste škole i razredna odjeljenja, obdaništa i fakultete, služili se 
istim kulturnim i zdravstvenim ustanovama, poštivali tuđe bogomolje i međusobno se 
uvažavali i stvarali prijateljstva, i to na svakom pedlju bosanske zemlje - ljudi 
različitih vjera i nacionalnosti bili su svoji na svome. Suprotno tome oni su učinili sve 
da dokažu da mi nismo to što jesmo. Za vrijeme srpsko-crnogorske i hrvatske 
agresije na BiH, htjeli su to sve što je bilo zajedničko da potaru, i da nas uvjere kako 
više ne možemo živjeti zajedno, kako trebamo da se teritorijalno, nacionalno i vjerski 
homogeniziramo i podijelimo. Da se zatvorimo u svoja geta - a da pripadnici drugih 
naroda u tim getima ostanu ljudi bez prava na svoj vjerski, nacionalni, kulturni i 
politički identitet, bez prava na život. Time su htjeli dokazati da Bosna nije moguća, 
ni kao država, ni kao zajednička domovina, sa katastrofalnim posljedicama - 


9 Izlaganje na promociji knjige "Konstitutivnost naroda", prof. dr. Kasima Trnke, održane na tribini 
VKBI, 4.11.2000. godine, objavljeno u listu "Ljiljan", 13-20 novembra 2000. godine, Sarajevo. 

primjenom apartheida u svim sferama života: od stanovanja, preko zasebnih 
porodilišta, obdaništa, škola, sveučilišta i univerziteta, ambulanti i bolnica, zasebnih 
naselja i gradskih kvartova, nacionalnih općina, kao i zasebnih kancelarija u vojsci, 
policiji i vladi, do zasebnih sudova i nacionalnih skupština i sabora. 


Zato nas ponovo tjeraju da pišemo knjige o "konstitutivnosti" naroda u BiH, 
da sudovi donose presude o konstitutivnosti sva tri naroda u BiH, iako u samom 
Ustavu BiH (Dejtonskom) piše da su taj Ustav donijeli Bošnjaci, Hrvati i Srbi kao 
konstitutivni narodi u BiH, građani BiH i ostali narodi. Ustavni sud, pozivajući se na 
tu preambulu, u Ustavu donosi presudu o nečemu što je već sam Ustav rekao. Ali, 
tako je to u Bosni u kojoj velikodržavni projekti susjeda žele da se realiziraju na 
račun bosanske zemlje. Da paradoks bude veći, nosioci tih projekata su i potpisnici 
Dejtonskog sporazuma i garanti njegove primjene, zato i Ustav različito tumače - pa 
je potrebna presuda Ustavnog suda koja treba da otkloni njegovo različito političko 
tumačenje. 


Međutim, i sam je Ustav, u svojim čI. 4. i 5. dao povoda za različito 
tumačenje. A oni se odnose na izbor članova Predsjedništva BiH i Parlamentarne 
skupštine BiH. Ako se ovi članovi ustava amandmanskim promjenama ne usklade 
sa Presudom Ustavnog suda, iako se presuda ne odnosi na njih, već na entitetske 
ustave, onda ćemo postići to da će entiteti biti multietnični, a BiH neće biti 
multietnična. Njena multietničnost će biti posredovana multietničošću entiteta. 


Zato je neophodno mijenjati čI. 4. i 5. Ustava BiH. Za ostvarivanje Ustavne 
odluke o konstitutivnosti sva tri naroda u BiH, smatram čak važnijim uskladiti s tom 
odlukom čl. 4. i 5. Ustava BiH, nego formalno uskladiti ustave entiteta sa Ustavom 
BiH. Za sudbinu države i ravnopravnost sva tri njena naroda u BiH, smatram 
važnijim da državne organe u BiH biraju svi građani BiH, s jednakim aktivnim i 
pasivnim biračkim pravom, nego da se u entitetima postigne ta ravnopravnost, a na 
nivou države zadrže sadašnja izborna prava po entitetima. 


Bez pasivnog i aktivnog biračkog prava građana BiH u izboru državnih 
organa, nema građanina BiH, postojat će samo građani entiteta, a to znači trajnu 
opasnost za cjelovitost teritorijalnog integriteta i političku neovisnost BiH. Ne samo 
da neće biti građana BiH, već neće biti ni Bošnjaka, Srba i Hrvata, za cijelu Bosnu i 
Hercegovinu, već samo Bošnjaci, Srbi i Hrvati i u entitetima, mada u Ustavu BiH u 
članu 9. tačka 3. piše: "Funkcioneri imenovani na položaje u institucijama BiH, u 
pravilu, odražavaju sastav naroda BiH". Dakle, naroda BiH, a ne naroda entiteta. 


Gospodin Robert Barry kaže da nije neophodno mijenjati članove 4. i 5. 
Ustava BiH. Gosp. Barry, iako se u BiH već dvije godine bavi izborima, ne razumije 
suštinu bosanskog problema, a to je da građani i narodi u BiH moraju imati jednako 
pasivno i aktivno biračko pravo za izbor šefa države i parlamenta, baš kao što je to i 

u njegovoj Americi. Usklađivanje čl. 4. i 5. sa Odlukom Ustavnog suda BiH, 
priznavanjem građanima i narodima jednakog pasivnog i aktivnog biračkog prava, 
više bi se doprinijelo unutarnjoj reintegraciji BiH nego svi dosadašnji zakoni koje je 
donio visoki predstavnik. Visoki predstavnik možda nije svjestan da je donošenje tih 
zakona bila posljedica greške u ustavnoj konstrukciji BiH - sadržanoj U ČI. 4. i 5., jer 
su prema njima birani organi Bosne i Hercegovine koji ne funkcioniraju, pa mora 
intervenirati visoki predstavnik. Zato se ne smije donijeti ni izborni zakon sve dotle, 
dok se ta konstrukciona greška Ustava amandmanima na Ustav ne otkloni, pa 
makar nikada ne ušli u Evropu. Uvjetovanje prijema BiH u Vijeće Evrope zadržava- 
njem čl. 4. i 5. u Ustavu i Izbornom zakonu Bosne i Hercegovine, Evropa nam 
nameće nešto što nijedna evropska zemlja ne bi željela da ima kod sebe. 

USTAVNI KONCEPT ODBRANE | ODBRAMBENA POLITIKA BOSNE | 
HERCEGOVINE 


Nedavno smo iz saopćenja savjetnika za vojna pitanja") člana Predsjedn- 
ištva BiH Živka Radišića saznali da je privedena kraju aktivnost na izradi 
dokumenta sa naslovom "Odbrambena politika Bosne i Hercegovine", koji uskoro 
treba da razmatra i Predsjedništvo BiH. Iz saopćenja smo saznali da postoji 
neusaglašenost o četiri pitanja: Prvo, da li će biti riječ samo o suverenitetu i 
teritorijalnom integritetu BiH ili će BiH biti pridodati i entiteti. Drugo, da li će vrhovna 
civilna komanda oružanih snaga biti Predsjedništvo BiH kao kolektivno tijelo ili će 
svaki član Predsjedništva vršiti ulogu vrhovne civilne komande. Treće, hoće li 
oružane snage biti sastavljene od "komponenti" (nacionalnih vojski) ili će u doku- 
mentu biti samo naznačen "doprinos" pojedinih naroda u strukturi oružanih snaga. 
Četvrto, hoće li se oružane snage imenovati kao oružane snage BiH ili kao oružane 
snage u BiH? 


Da vidimo šta o ovim pitanjima kaže Ustav BiH, uključujući tu i Odluku 
Ustavnog suda BiH o konstitutivnosti sva tri naroda u BiH. Bilo kakav dokument o 
odbrambenoj politici BiH treba da proiziđe iz Ustava BiH i da bude u skladu sa 
Ustavom BiH, a ne na političkim kombiniatorikama bosanskih naciokratija. 


1.Da bi se odgovorilo na pitanje hoće li oružane snage BiH štititi suverenitet 
i teritorijalni integritet samo BiH ili i BiH i njenih entiteta, potrebno je razmotriti 
ustavnu poziciju BiH i njenih entiteta. Ustav u članu I govori o tome da će Republika 
Bosna i Hercegovina, čije će zvanično ime od sada biti "Bosna i Hercegovina", 
nastaviti svoje pravno postojanje po međunarodnom pravu kao država "sa 
unutrašnjom strukturom modificiranom kako je ovdje određeno (sa dva entiteta — O. 
I.) i sa postojećim međunarodno priznatim granicama". Dakle, prema Ustavu, Bosna 
i Hercegovina je država par ekselans. Ona ima svoje međunarodno priznate 
granice, dakle, svoj državni teritorij na kome ostvaruje svoj suverenitet i samo BiH 
ima međunarodni subjektivitet po međunarodnom pravu. Prema tome, odgovor na 
pitanje čiji će suverenitet i teritorijalni integritet štititi oružane snage BiH dat je 
samim Ustavom, štitit će suverenitet i teritorijalni integritet države BiH kao međunar- 
odnog pravnog subjekta, jer samo BiH ima kao država pravo, prema Povelji UN-a, 
da se brani od povrede svojih međunarodno priznatih granica. 


9 Referat sam poslao u Predsjedništvo BiH, a objavio ga je "Ljiljan", 19-26 februar 2001. godine 

Entiteti su unutar granica države i ne mogu biti u ovakvom dokumentu 
ravnopravno stavljeni pored imena BiH, jer oni nemaju državni suverenitet, niti imaju 
državni teritorijalni integritet i ne mogu se samostalno i odvojeno posmatrati niti 
navoditi. Oni su u sastavu države BiH i oni nemaju vanjskih granica zaštićenih 
međunarodnim pravom. Njihove su granične linije unutrašnje, i ne mogu biti 
povrijeđene od agresora prije nego što budu povrijeđene granice države BiH. Zato 
je svaka povreda teritorijalnog integriteta BiH povreda i teritorija entiteta koji čini 
sastavni dio državnog teritorija BiH garantiranog međunarodno priznatim granicama. 


Zato odgovor na postavljenu dilemu treba da bude da će oružane snage 
BiH štititi suverenitet i teritorijalni integritet Bosne i Hercegovine, bez navođenja 
entiteta. 


2. U članu V tačka 5a. Ustava BiH govori se o Stalnom komitetu, kao jednoj 
od funkcija Predsjedništva BiH. Tu, između ostalog, piše da "ni pod kakvim 
okolnostima oružane snage jednog entiteta neće ući niti ostati na teritoriji drugog 
entiteta bez saglasnosti vlade entiteta na čijoj teritoriji se nalazi, i Predsjedništva 
BiH". Ovo je jedino mjesto u Ustavu BiH gdje se upotrebljava institut "oružane snage 
jednog entiteta" i iz čega proizilazi pravo entiteta da ima svoje oružane snage. Kao 
što smo rekli, entiteti su unutar međunarodno priznatih granica države BiH. Samo je 
BiH međunarodni pravni subjekt. 


Dakle, prema međunarodnom pravu, samo njene državne granice mogu biti 
povrijeđene izvana. Prema tome, samo BiH ima legitimno pravo da brani svoje 
međunarodno priznate granice raspoloživim oružanim snagama unutar BiH, a to su 
oružane snage entiteta koje u suprotstavljanju prema agresoru mogu djelovati samo 
kao oružane snage države Bosne i Hercegovine, pa prema tome kao oružane snage 
BiH, a ne kao oružane snage u Bosni i Hercegovini. 


Da je ovakav pristup u tumačenju pravne prirode oružanih snaga entiteta 
jedino ispravan, govori i slijedeća odredba člana V tačka 5. Ustava BiH: "Sve 
oružane snage BiH (dakle, Bosne i Hercegovine, a ne u Bosni i Hercegovine - O.!) 
će funkcionirati u skladu sa suverenitetom i teritorijalnim integritetom Bosne i 
Hercegovine" (dakle nema suvereniteta i teritorijalnog integriteta entiteta, već Bosne 
i Hercegovine - O.!.). 


Ako će se slijediti tekst ustava BiH, nema mjesta dilemi da li će dokument o 
odbrambenoj politici oružane snage nazivati oružanim snagama BiH ili oružanim 
snagama u BiH. Ustav je čvrst u opredjeljenju da suverenitet i teritorijalni integritet 
BiH mogu braniti samo oružane snage Bosne i Hercegovine, a ne i oružane snage u 
BiH. 


3. Iz odgovora na prethodno pitanje proizilazi logičan odgovor i na pitanje ko 
je vrhovna civilna komanda oružanih snaga BiH: da li Predsjedništvo kao kolektivno 

tijelo koje vrši funckije šefa države ili će svaki član Predsjedništva imati civilnu 
komandu nad oružanim snagama, shvaćenu tako da svaki od njih sam za sebe ima 
civilnu komandu, neovisno od druga dva člana Predsjedništva. 


Analizom ustavnog teksta u prethodnom pitanju saznali smo da postoje 
oružane snage entiteta. U BiH postoje dva entiteta, a tri člana Predsjedništva. Dakle, 
prema Ustavu BiH, u Bosni i Hercegovini ne postoje nacionalne oružane snage triju 
bosanskih naroda: Bošnjaka, Hrvata i Srba. Da postoje odvojene oružane snage po 
nacionalnostima, a ne po entitetima, moglo bi se tumačiti da svaki član 
Predsjedništva, koji predstavljaju Bošnjake, Hrvate i Srbe, ima vrhovnu komandu 
nad oružanim snagama svoga naroda. Međutim, oružane snage svakog naroda 
pojedinačno u BiH, ne poznaje ni Ustav BiH, ni ustavi entiteta: Ustav Federacije BiH 
poznaje samo Vojsku Federacije, a Ustav RS samo Vojsku Republike Srpske. 
Dakle, entiteti su multinacionalni, pa im i komande i vojske trebaju biti multinacion- 
alne. Ovu činjenicu ponovo je potvrdila i Odluka Ustavnog suda BiH o konstitutivn- 
osti sva tri naroda u oba entiteta, odnosno na cijelom prostoru Bosne i Hercegovine. 


Prema tome, postojeću ustavnu odredbu iz člana V tačka 5. Ustava BiH, da 
će "Svaki član Predsjedništva (vršeći svoju funkciju) imati civilnu komandu nad 
oružanim snagama", treba razumijeti kao njihovo ustavno ovlašćenje da budu 
vrhovna civilna komanda oružanih snaga BiH, a to mogu efektivno biti samo kao 
kolektivno tijelo, tj. u funkciji šefa države, kao i u svim drugim demokratskim 
zemljama, u kojima njihovi šefovi država vrše vrhovnu komandu nad oružanim 
snagama svojih zemalja. Svaki član Predsjedništva, sam za sebe nije šef države, pa 
prema tome, ne može biti ni civilna vrhovna komanda oružanih snaga. 


Ovakvo pravno mišljenje proizilazi i iz Odluke Ustavnog suda BiH, kojim je 
proglasio da su ustavne one odredbe u ustavima oba entiteta koje vrhovnu civilnu 
komandu nad vojskom u RS stavljaju u nadležnost predsjednika Republike Srpske, 
a u FBIH u nadležnost predsjednika i potpredsjednika Federacije BiH. Mada se u 
obrazloženju te Odluke mogu naći i drukčija tumačenja izreke suda; izreka suda se 
isključivo odnosi na ustave entiteta, a ne i na Ustav BiH. 


Ali, to ne znači da oružane snage oba entiteta nisu u nadležnosti i 
Predsjedništva BiH, jer one, svaka za sebe su u nadležnosti predsjednika entiteta u 
okvirima ustavnih nadležnosti entiteta, a svaka za sebe i obje zajedno su i U 
nadležnosti Predsjedništva BiH, jer one štite teritorijalni integritet i suverenitet BiH, 
ne samo u ratu već i u miru. Ako se tome doda važeći ustavni princip da su entiteti i 
njihovi organi subordinirani "odlukama zajedničkih institucija Bosne i Hercegovine" 
(član III, tačka 3.b.), tada će i predsjednici entiteta u odnosu na oružane snage 
entiteta morati u okviru svojih ovlašćenja provoditi odluke Predsjedništva BiH kao 
vrhovne civilne komande oružanih snaga BiH, pod kojom se podrazumijevaju i 
oružane snage oba entiteta, a koje se tiču ustroja i funkcioniranja vojski entiteta u 

funkciji zaštite teritorijalnog integriteta i suvereniteta BiH, u skladu sa članom III. 5a. 
Ustava BiH. 


Sljedeći ustavni osnov, da Predsjedništvo treba razumijeti kao vrhovnu 
civilnu komandu oružanih snaga BiH, sadržan je, također, u članu III tačka 5a. 
Ustava BiH, pod naslovom "Dodatne nadležnosti". Ovdje se misli na dodatne 
nadležnosti institucija BiH, na njihove nadležnosti pobrojane u članu III tačka 1. 
Ustava BiH. U članu III tačka Sa piše: "Bosna i Hercegovina će preuzeti nadležnosti 
za takva pitanja... za koje je potrebno da se očuva suverenitet, teritorijalni integritet, 
politička nezavisnost i međunarodni subjektivitet BiH u skladu sa raspodjelom 
odgovornosti među institucijama BiH". Pošto je odbrana u svim demokratskim 
zemljama u nadležnosti šefova država, zašto bi drukčije bilo u BiH u kojoj šefa 
države čini kolketivno Predsjedništvo. 


U istom članu i pod istom tačkom piše i sljedeće: "Dodatne institucije mogu 
biti uspostavljene prema potrebi kako bi vršile ove nadležnosti". Pod dodatnim 
institucijama, ako je riječ o odbrani suvereniteta i teritorijalnog integriteta, kao i 
ispoljavanje BiH u svim vojnim pitanjima, kao subjekta međunarodnog prava, treba u 
ovom kontekstu razumjeti da tu leži i ustavni osnov da se u BiH uspostavi 
ministarstvo odbrane i zajednička komanda oružanih snaga BiH, kao i da se 
uspostave pojedini rodovi bosanske vojske, koja će zajedno sa vojskama entiteta 
činiti jedinstvene oružane snage BiH. Bosansku vojsku kao novu ustavnu instituciju 
u tom slučaju neće činiti zbir vojski entiteta, već zasebna struktura uspostavljena 
prema evropskim standardima, a vojske entiteta treba postepeno svesti na 
teritorijalnu odbranu po uzoru na vojske švajcarskih kantona. 


4. Ovakvim pristupom u tumačenju Ustava BiH dolazimo do odgovora i na 
posljednje pitanje koje nije usaglašeno u prijedlogu dokumenta o odbrambenoj 
politici BiH: hoće li oružane snage BiH, a time i entiteta, imati nacionalne "kompone- 
nte" podrazumijeva postojanje nacionalnih oružanih snaga koje kao "komponente" 
ulaze u entitetske ili u bosanske oružane snage. Rekli smo da postojeći ustavi 
entiteta i BiH ne poznaju nacionalne oružane snage. To što one egzistiraju kao 
paralelne strukture, kao ostatak paradržavnih odbrambenih snaga u postojećim 
entitetskim vojskama, ne znači da su one i ustavne. One egzistiraju zato što još 
nismo uspjeli uspostaviti u političkoj vlasti premoć onih političkih snaga koje će 
entitete u BiH izvesti na put ustavne demokratije, umjesto neustavne naciokratije. To 
je razlog što u Republici Srpskoj umjesto Vojske republike Srpske imamo etnički 
čistu srpsku vojsku, a u Federaciji BiH umjesto Vojske Federacije odvojeno 
bošnjačku i hrvatsku nacionalnu komponentu. Dakle, obje postojeće vojne strukture 
u oba entiteta su neustavne. 


Zato je Ustavu BiH i ustavima entiteta primjerenije, a tome doprinosi i 
Odluka Ustavnog suda BiH o konstitutivnosti sva tri naroda u cijeloj BiH, pa dakle i u 

oba entiteta, da se u vojskama entiteta i vojsci BiH nacionalno prisustvo, umjesto 
nacionalnih "komponenti" mjeri nacionalnim "doprinosom" prema popisu stanovniš- 
tva u BiH iz 1991. godine, uz uvažavanje ravnopravnosti naroda u paritetnom 
sastavu komandi i štabova jedinica. 


Otuda se, prema postojećem Ustavu BiH i ustavima entiteta, ne mogu u 
dokumentu o odbrambenoj politici BiH uspostavljati oružane snage po kriteriju 
nacionalnih "komponenti", već samo po kriteriju nacionalnog "doprinosa" prema 
popisu stanovništva iz 1991. godine. 


Pošto nam u cjelini nije bio dostupan prijedlog dokumenta o odbrambenoj 
politici BiH, pokušali smo dati svoje stručno, pravno mišljenje samo o onim tačkama 
tog dokumenta za koje je javno objavljeno da nisu još usaglašene. 

OBILJEŽAVANJE NARODNOG I DRŽAVNOG IDENTITETA BOSNE | 
HERCEGOVINE 


1. Bosna je drugačija od svojih susjeda 


Za državu Bosnu i Hercegovinu," koja je nakon punih 480 godina obnovila 
svoju državnost, a nakon 529 godina i međunarodno-pravno priznata, pitanje 
obilježavanja narodnog i državnog identiteta možda je sada u drugom planu zato što 
imamo mnogo prečih poslova oko političke i društvene reintegracije Bosne i 
Hercegovine, uspostavljanja institucija i donošenja zakona na nivou države, reforme 
ekonomije itd. Odgovor na pitanje bosanskog identiteta mora imati jedno filozofsko 
obrazloženje utemeljeno u historiji Bosne, njenom političkom i kulturnom životu, 
tradiciji, koja je puno drugačija u odnosu na naše susjede i uopće na ostale zemlje 
Balkana. Za razliku od tih zemalja, Bosna je oduvijek bila multikulturna i 
multikonfesionalna zajednica, u kojoj se vjekovima izgrađivala specifična duhovnost, 
jedno slojevito i sedimentirano bosansko društvo. Kada se bilo koji od tih 
sedimenata zapostavljao i negirao, dolazilo je po pravilu do potresa koji su 
ugrožavali izvorni identitet bosanskog društva, njenih ljudi, pa i same temelje Bosne 
i Hercegovine, kao države. 


2. Bosna od Porfirogeneta do moderne države 


Kada govorimo o hiljadugodišnjoj historiji Bosne, podsjetio bih na sljedeće: 
najstariji do sada historijski poznati pomen Bosne nalazi se u knjizi De 
administrando imperio (O upravljanju carstvom), koju je napisao filozof i bizantski 
car Porfirogenet sredinom 10. stoljeća. Međutim, ne znam da li se ikada do sada 
pojavio naziv neke ulice, vaspitno-obrazovne ili neke druge kulturne institucije i 
ustanove sa imenom tog značajnog filozofa i bizantskog cara, kojem treba da 
budemo zahvalni što je u svom čuvenom djelu, na neki način, prvi ispisao ime 
Bosne i tako nam ostavio najvažniji pisani izvorni podatak o njenom imenu. Po mom 
mišljenju, to je veliki propust svih generacija Bosanaca, pogotovu ako imamo u vidu 
da je još živa politika naših susjeda koja tretira Bosnu kao hrvatsku, odnosno srpsku 
teritoriju. U tom kontekstu pomenuo bih još i Kinamovu historiju s početka 12. 
stoljeća, u kojoj je Bosna opisana kao zasebna administrativna cjelina, kao zaseban 
državni entitet, neovisan od bilo kojeg našeg susjeda. Osim Porfirogeneta, dakle, i to 
ime trebalo bi dostojno obilježiti na našim prostorima. 


" "Gračanički glasnik", broj 11, 2001. godine, str. 5-10. 

U dugom historijskom razvoju Bosne i Hercegovine, uostalom, nema 
perioda u kojem ne možemo naći poneko ime kojim se potvrđuje historijski, odnosno 
zaseban politički identitet ove zemlje. To se odnosi kako na period samostalne 
srednjevjekovne bosanske države, tako i na period osmanske, odnosno 
austrougarske uprave u ovim krajevima. lako se nalazila pod suverenitetom moćnih 
imperija i država, Bosna je, sa izuzetkom nekih vrlo kratkih perioda, sve do obnove 
svoje državnosti 1943. godine (ZAVNOBiH) uspjela sačuvati svoj teritorijalno- 
politički identitet i pored državnog diskontinuiteta. 


Za razliku od nekih drugih teritorija, Osmanlije su, nakon osvajanja 
srednjevjekovne bosanske države 1463. godine, ostavili naziv Bosna (dakle, ime 
osvojene države) u organizaciono-administrativnom ustrojstvu osvojenih teritorija 
(Sandžak Bosna). lako u tadašnjoj organizaciji osmanskih provincija sandžak nije 
imao neku veliku autonomiju i samostalnost, to nam u jednoj historijskoj dimenziji 
ipak daje za pravo da možemo govoriti o nekom teritorijalno-političkom kontinuitetu 
Bosne. Posebno, kada je postala pašalukom 1580. godine (beglerbegluk). Tokom 
dugotrajne osmanske vladavine, uostalom, Bosna je uspjela zadržati bar onoliko 
posebnosti, koliko joj je bilo potrebno da uđe u sastav Austrougarskog Carstva, 
poslije Berlinskog kongresa 1878. godine, kao jedinstvena administrativna teritorija, 
čije su teritorijalno-političke granice potvrđene od strane tadašnjih evropskih sila. 


Ne treba zaboraviti da je Bosna i Hercegovina kao jedan korpus separatum 
u sastavu Austrougarske, voljom svojih ljudi, voljom Narodnog vijeća Bosne i 
Hercegovine, 1.12.1918. godine, ušla u sastav Kraljevine SHS u granicama koje su 
bile uspostavljene odlukama Berlinskog kongresa 1878. godine. Te su granice samo 
djelimično kasnije korigovane i važile su sve do sticanja pune nezavisnosti 1992. 
godine. Bosna i Hercegovina je jedna od rijetkih evropskih država sa tako čvrstim i 
historijski utemeljenim granicama. 


Po mom mišljenju, sve ličnosti i svi datumi koji su značajni za takav jedan 
teritorijalni kontinuitet Bosne zaslužuju da budu obilježeni nazivima ulica, škola, 
ustanova, kulturnih i drugih zavoda. Na taj način potvrđuje se kontinuitet i 
istovremeno identitet Bosne u široj međunarodnoj zajednici. Pri tome ne treba 
zaboraviti da je Bosna oduvijek bila  multikonfesionalna zajednica. U 
srednjevjekovnom periodu u Bosni je živio narod koji je sebe nazivao Bošnjanima, a 
pripadao je različitim vjerama: Crkvi bosanskoj, katoličkoj i pravoslavnoj crkvi. | u 
turskom periodu Bosna je egzistirala kao multikonfesionalna zajednica, koju su činili, 
muslimani (domaće stanovništvo koje je prešlo na islam), katolici i pravoslavni, a sve 
njih zajedno Osmanlije su nazivali Bošnjacima. Vjerske zajednice imale su svoju 
autonomiju u crkveno-imovinskim poslovima, nasljednom i porodičnom pravu. U 
drugoj polovini 19. stoljeća, počinje diferencijacija stanovništva u Bosni i Hercegovini 
po nacionalnoj osnovi, a u temelju te diferencijacije bila je pripadnost vjeri. Ta 

diferencijacija će se završiti kod nas tek 50-60. godina kasnije, sredinom 20. 
stoljeća. U procesu nacionalne identifikacije bosanski katolici se opredjeljuju kao 
Hrvati, a bosanski pravoslavci kao Srbi. Kao etnička zajednica, bosanski muslimani 
mogli su se opredjeliti tek 1971. godine ali samo kao Muslimani, s velikim slovom M, 
da bi svoju nekadašnju bošnjačku identifikaciju vratili tek na Bošnjačkom saboru u 
opkoljenom Sarajevu, ratne 1993. godine. 


Inače, svi raniji popisi stanovništva u Bosni i Hercegovini, sve do 1948. 
godine, bili su po konfesionalnoj pripadnosti. Prvi popis stanovništva po nacionalno- 
sti izvršen je tek 1948. godine. 


3. Nazivi ulica, škola i drugih ustanova trebaju izražavati bosanski 
identitet 


Za mene je jako važno da naše ulice, škole, ustanove i druge institucije 
obilježimo imenima onih bosanskih Srba, onih bosanskih Hrvata, onih Bošnjaka i 
drugih pojedinaca iz ostalih naroda koji su doprinijeli propseritetu i kulturnom 
identitetu ovdašnjih naroda u svim spomenutim historijskim epohama. Narodi koji 
žive u Bosni i Hercegovini, Bošnjaci, bosanski Hrvati i bosanski Srbi, pa i bosanski 
Jevreji, ne mogu graditi svoj identitet na taj način što će "gledati preko plota" - (u 
Hrvatsku, u Srbiju, u Tursku itd) i tamo tražiti neke vrijednosti koje nisu nastale u 
Bosni i Hercegovini i u bosanskom narodu. Upravo obrnuto, narodi Bosne i Herceg- 
ovine moraju afirmirati ličnosti iz "svoje sredine", iz svoga naroda, koje su doprinijele 
jačanju njihovog identiteta kao Bosanaca, kao državljana Bosne i Hercegovine i 
Bosne i Hercegovine kao države. Samo na njenim vlastitim vrijednostima, na njenoj 
vlastitoj historiji možemo potpomoći političku reintegraciju ove međunarodno 
priznate države. Nije dobro da se na račun, da tako kažem, domaćih, bosanskih 
Hrvata, bosanskih Srba, pa i samih Bošnjaka, davanjem imena i slavljenjem datuma 
iz nacionalne historije Hrvatske, nacionalne historije Srbije ili pak Turske, potiskuju 
velikani i datumi značajni za domaće Hrvate, Srbe, Bošnjake, pa i ostale narode koji 
žive ili koji su živjeli na ovim prostorima. Uvozom vrijednosti drugih, koji su izvan BiH 
samo se podstiče daljnja društvena dezintegracija Bosne - i kao političkog društva i 
kao zajednice tri njena najbrojnija naroda i tako doprinosi gubljenju vlastitog 
kulturnog identiteta i identiteta države Bosne i Hercegovine. 


U dugoj bosanskoj historiji, u krilu sva tri njena najbrojnija naroda, pa i iz 
reda ostalih naroda koji su živjeli na ovim prostorima, uvijek je bilo značajnih ličnosti 
i događaja koji zaslužuju trajno obilježavanje i "narodno pamćenje". Kad to kažem, 
prije svega mislim na one ličnosti koje su dale neki svoj obol Bosni kao cjelini, 
odnosno bosanskom društvu kao cjelini, koje su svojim "činjenjem" doprinijele 
stvaranju jedne specifične bosanske duhovnosti, upravo kao pripadnici svojih 

naroda, svojih nacionalnih grupa. Stoga se oni ne mogu odreći onog specifičnog 
bosanskog šarma, odnosno ne mogu se odreći onog što jeste Bosna kao društvo u 
cjelini, onog što je utjecalo na njihov poseban identitet - kao bosanskih Hrvata, 
bosanskih Srba, odnosno Bošnjaka itd. Po tim svojim specifičnim obilježjima, oni se, 
uostalom, i razlikuju od svojih suplemenika u Hrvatskoj, Srbiji, Crnoj Gori, Sloveniji 
itd. Nije slučajno što su oni za svoje suplemenike u spomenutim državama 
jednostavno-Bosanci. Preci tih Bosanaca dali su svoj doprinos afirmaciji posebne 
bosanske duhovnosti i identiteta koji je povratno utjecao na identitet današnjih 
bosanskih Hrvata, bosanskih Srba itd. Po tome se Bosna kao multietnička zajednica 
i razlikuje od svojih susjeda. 


Ako polazimo od navedenih vrijednosti i ako ih uvažavamo na normalan, 
civiliziran način, smatram da je pogrešno sa svakom promjenom vlasti mijenjati i 
službena obilježja ove države, od grbova i zastava, pa do naziva ulica, ustanova, 
obilježavanja događaja i ličnosti itd. Mi danas ulazimo u proces jedne pluralne 
političke demokratije u kojoj će se na izborima smjenjivati vlast, to jest pozicija i 
opozicija. U takvom jednom demokratskom ambijentu, ne bismo smjeli sebi dozvoliti 
da stalno mijenjamo naša obilježja - nazive ulica, škola, proklamovane dane 
pojedinih općina i gradova itd. Moramo stalno imati u vidu da su sve generacije u 
proteklih hiljadu godina dale svoj doprinos opstanku Bosne kao geopolitičkog pojma, 
a kasnije i kao posebne države i da svaka od tih generacija ima svoje velikane koji bi 
trebali da imaju svoje mjesto u obilježavanju i utvrđivanju identiteta ne samo Bosne i 
Hercegovine kao države, nego i pojedinih njenih naroda i religija, pojedinih oblasti, 
pojedinih lokalnih zajednica itd. 


Imajući u vidu multinacionalnost naše zemlje i multinacionalnost skoro 
svake naše općine, mi se moramo oslanjati na provjerene historijske datume i 
ličnosti iz oblasti stvaralaštva, kulture općenito, koje imaju svoju univerzalnu 
vrijednost i koje neće povrijediti ni jednu našu nacionalnu grupu. Ovo iz razloga što 
su skoro sva naseljena mjesta u BiH multinacionalnog i multivjerskog sastava. 
Treba, dakle, izbjegavati jednostrane ekstremne nazive - bilo po osnovu religije, 
odnosno samo jedne vjere, bilo po osnovu jedne nacije, jedne ideologije itd. Koliko 
je meni poznato, ni ustavno sudstvo to ne toleriše. Ono je obaralo sve normativne 
akte kao neustavne ukoliko su preferirali samo jedan narod, jednu religiju, a 
pogotovo ekstremne slučajeve iz perioda fašizma, takozvane tvrde komunističke 
ideologije itd. U tom pogledu, dakle, moramo biti jako osjetljivi i izbjegavati 
"ozvaničavanje" svih onih obilježja koja preferiraju jednu nacionalnu ili vjersku, pa i 
ideološku grupu, sve ono što nema svoju univerzalnu vrijednost, utemeljenu u 
historiji i kulturi Bosne, odnosno bosanskom društvu kao cjelini. 

4. Dan grada-općine i drugi blagdani 


Poznato je da su mnogi naši gradovi poslije Drugog svjetskog rata u jednom 
euforičnom antifašističkom raspoloženju "na krilima jedne oslobodilačke vojske", dan 
oslobođenja od fašizma, proglašavali danom oslobođenja, danom općine, 
rođendanom grada itd. Radilo se o ideološkom pretjerivanju i glorifikaciji historijskih 
događaja koji su proizveli smjenu, odnosno pad fašističke i dolazak nove 
komunističke vlasti, po onoj, da istorija od nas počinje. Nakon teških iskustava u 
sukobu sa jednim novim fašizmom 1992 - 1995. godine "domaćeg tipa", podržanim 
od međunarodne crne internacionale, ti su datumi iz NOR ili zaboravljeni ili voljom 
nove vlasti ukidani, uglavnom iz ideoloških razloga. Zato su opravdane inicijative da 
se dan općina i gradova, koji su obilježavali svoj dan vezan za antifašističku borbu u 
Drugom svjetskom ratu, "poveže" sa antifašističkom borbom iz vremena agresije na 
Bosnu i Hercegovinu 1992-1995. godine i da se obilježava kao "Dan antifašista" iz 
oba rata, odnosno kao dan podsjećanja na opasnost od fašizma "uopšte". 
Neophodno je, dakle, naše ljude stalno podsjećati na tu vrstu opasnosti, na 
mogućnost da budu izmanipulirani, da posluže fašističkim snagama kao instrument 
ili kao živo meso u njihovim nasrtajima na slobode i prava drugih nacionalnosti u 
našoj sredini. Ovaj rat je pokazao da je fašizam kao ideologija na našem i širem 
prostoru još živ i da malo treba da postanemo njegove žrtve. 


Kada je riječ o ustanovljenju dana općine, rođendana naših gradova, stojim 
čvrsto na stanovištu, da bi svaki naš grad, svako naše mjesto moralo tragati za 
svojim, da tako kažem, danom rođenja - svojoj historijskoj i kulturnoj prošlosti - koja 
je u svakom slučaju bogata, posebno period srednjevjekovne bosanske države. 
Najstariji datum po kojem se u historijskim dokumentima neko mjesto, neki grad 
spominje trebalo bi uzimati kao dan rođenja tog mjesta, dan općine, grada itd. To su, 
dakle, datumi koji imaju svoju univerzalnu vrijednost i koji neće vrijeđati ni jednu 
vjeru, ni jedan narod, niti njihovu tradiciju. Tako uspostavljene datume slavit će i 
obilježavati svi građani, nevisno kojoj vjeri ili kojoj naciji pripadaju i smatrat će ih 
svojim i na njima je moguće njegovati buduće generacije mladih i razvijati osjećaj 
patriotizma i zajedništva. 


Pošto je Bosna i Hercegovina bila više puta razarana kao država, a u 
nastojanju da se uništi njezina memorija, upravo se i atakovalo na tu memoriju, na 
historijsku literaturu, na historijske spomenike, na materijalne spomenike kulture, na 
njene biblioteke, na njene kulturne vrijednosti - da bi izbrisali historijsku i kulturnu 
memoriju građana Bosne i Hercegovine i eventualno je vezali sa memoriju i kulturu 
osvajača. 


Kada se govori o obilježavanju nekih datuma iz naše najnovije prošlosti, 
moramo polaziti od karaktera rata koji je prije svega bio odbrambeni rat, koji se 

završio tako kako se završio. Dani odbrane, dani odlučujućih bitaka u odbrani 
mnogih naših mjesta, treba da se nađu u njihovom kalendaru značajnih datuma. 


Proglašavajući za Dan općine najstariji historijski datum, vezan Za 
srednjevjekovni grad Soko u čijem se podgrađu (u širem smislu) i razvila, Gračanica 
je odabrala pametnu orijentaciju, koju bi, po mom mišljenju trebalo da slijede i druge 
naše općine i gradovi. Budući da su kroz dugu historiju Bosne oni više puta i 
okupirani i oslobađani, najbolje je da svoj identitet traže u srednjevjekovnoj bosans- 
koj državnosti i srednjevjekovnim historijskim izvorima i da tu tražimo, tako da 
kažem, dane rođenja naših gradova, općina i sela. Ako malo bolje analiziramo 
razvoj srednjevjekovnih gradova i tvrđava, te naselja u njihovom podgrađu i širem 
okruženju, takva orijentacija, čini se svrsishodnom i kulturno i historijski opravda- 
nom. 


5. Bosanski dan državnosti 


Na pitanje hoćemo li imati zajednički Dan državnosti Bosne i Hercegovine, 
mogu reći sljedeće: u onoj mjeri u kojoj se narodi Bosne i Hercegovine budu 
priklanjali Bosni i Hercegovini kao svojoj domovini i kao državi u kojoj Srbi neće 
preferirati Srbiji, a Hrvati Hrvatskoj, moguće je da ćemo jednog dana ići svi zajedno 
da tražimo taj svoj identitet u srednjevjekovnoj Bosni. U tom slučaju bi, po mome 
mišljenju, u prvi plan došao 29.8.1189. godine, kada je potpisana povelja o slobodi 
trgovanja u Bosni i Hercegovini između bosanskog bana Kulina i Dubrovčana. | 
danas mnogi historičari tu Povelju vide kao "rodni list" bosanske državnosti. 


S obzirom da smo mi obnovili državnost Bosne i Hercegovine 25.11.1943. 
godine, ali da tu državnost ne priznaju ni ekstremni Hrvati, ni ekstremni Srbi, mi bi 
prvo morali oko toga postići jednu političku saglasnost, to jest da predstavnici sva tri 
naroda budu do kraja saglasni da je 25.11.1943. godine Dan državnosti Bosne i 
Hercegovine, a onda tek preko toga datuma, eventualno, možemo se primaknuti 
onome što je obilježje srednjevjekovne bosanske državnosti - bez koje, to je sigurno, 
ne bi smo imali današnje međunarodnopravno priznanje Bosne i Hercegovine kao 
suverene države i članice Ujedinjenih naroda. 

STANJE PROVEDBE I PERSPEKTIVA PROMJENE USTAVA 


Opći okvirni sporazum za mir u Bosni i Hercegovini", u svom Aneksu 4. 
sadrži Ustav Bosne i Hercegovine. Kao što je poznato ovaj sporazum i njegovih 11 
aneksa nije prošao proceduru ratifikacije u Parlamentarnoj skupštini Bosne i 
hercegovine. Njihovi prevodi na bosanski, srpski i hrvatski jezik nemaju službeni 
status, kao njihova verzija na engleskom jeziku. Engleska verzija se smatra 
dogovorenim tekstom. Međutim, prevodi na navedena tri domaća jezika smatraju se 
dobrim radnim dokumentima, za koje pravni stručnjaci smatraju da predstavljaju 
tačan prevod sa engleskog jezika. Ovdje se misli, prije svega na tekst Ustava Bosne 
i Hercegovine, objavljen na sva četiri jezika u publikaciji kancelarije Visokog preds- 
tavnika (OHR). 


Prema tome, našu analizu stanja provedbe Ustava BiH napravit ćemo 
prema tekstu ustava na bosanskom jeziku iz navedene publikacije. 


Uvidom u sadržaj Ustava BiH čiji su sastavni dio i aneksi 1. i 2. na ustav 
BiH, može se uočiti da je Ustav BiH napravljen pravnom normativnom tehnikom koja 
se primjenjuje u SAD. To znači da je Ustav BiH, kratak i da ima svega dvanaest 
članova numerisanih rimskim brojevima, za razliku od ranijih ustava Bosne i 
Hercegovine koji su imali više stotina članova, numerisanih arapskim brojevima. 


U članu XII stav 1. uređeno je da će Ustav BiH stupiti na snagu po potpisiv- 
anju Općeg okvirnog sporazuma kao ustavni skt kojim se amandmanski zamjenjuje i 
stavlja van snage Ustav Republike Bosne i Hercegovine. Pošto je sporazum 
potpisan 14. decembra 1995. godine, od toga dana je ovaj Ustav na snazi. Greška 
je u Dejtonu napravljena što i ustavi entiteta nisu stavljeni van snage ili što nije 
propisan prestanak njihovog važenja ukoliko se ne usklade sa ovim ustavom u roku 
tri mjeseca. 


Umjesto toga u istom članu, u stavu 2. utvrđena je obaveza entiteta da u 
roku tri mjeseca od stupanja na snagu Ustava BiH, to znači do 14. marta 1996. , 
amandmanskim postupkom izmijene svoje ustave da bi se osigurala njihova sagla- 
snost sa ustavom BiH u skladu sa članom III, stav 3. tačka (b). U političkom 
djelovanju do sada obično se govorilo o usaglašavanju ustava entiteta, a zaboravlja- 


U Referat je poslan dr. Safetu Haliloviću, predsjedniku Federacije BiH, decembar 2001. godine. 

lo se na obaveze koje proizilaze iz sadržaja ove odredbe koje se odnose i na 
usklađivanje dotadašnjeg bh. zakonodavstva i zakona koje su entiteti bili donijeli 
prije Dejtona. Naime, ako se analizira sadržaj člana III, stav 3. tačka (b) vidi se da je 
trebalo uraditi sljedeće: (1) Da entiteti i sve njihove administrativne jedinice u 
potpunosti se pridržavaju Ustava BiH kao i odluka institucija Bosne i Hercegovine, 
(2) Da se Ustavom BiH stavljaju van snage zakonske odredbe BiH i ustavne i 
zakonske odredbe entiteta koje nisu saglasne sa Ustavom BiH i (3) Opća načela 
međunarodnog prava sastavni su dio pravnog poretka Bosne i Hercegovine i 
entiteta. 


Koje pravne posljedice proizilaze iz sadržaja člana III, stav 3. tačka (b)? 
Prvo, i za entitete i za njihove administrativne jedinice ustanovljava se obaveza 
potpunog pridržavanja Ustava BiH, s jedne strane, i odluka institucija BiH, s druge 
strane. Prema tome i obaveza usklađivanja njihovih propisa sa Ustavom BiH u roku 
tri mjeseca. Drugo, Ustavom BiH se stavljaju van snage zakonske odredbe Bosne i 
Hercegovine koje nisu saglasne Ustavu BiH. U roku tri mjeseca od stupanja na 
snagu Ustava BiH trebalo je postojeće zakone BiH uskladiti sa ovim Ustavom BiH, a 
poznato je da bivše republičko zakonodavstvo ni do danas nije usklađeno sa 
Ustavom BiH. Treće, Ustavom BiH stavljaju se van snage i ustavne i zakonske 
odredbe entiteta koje mu nisu saglasne i trebalo ih je usaglasiti u roku tri mjeseca. 
Kao što je poznato ni ustavi entiteta, ni zakoni entiteta, koji su donešeni prije 
donošenja Ustava BiH, a i mnogi zakoni koji su kasnije donešeni, s obzirom na 
neusaglašenost entitetskih ustava, ostali su neusaglašeni sa Ustavom BiH do 
današnjih dana. Neophodno je pokrenuti sudski postupak pred Ustavnim sudom BiH 
protiv svih zakona koje su entiteti donijeli prije Dejtona, ako su još snazi, kao i 
zakona donesenih poslije Dejtona, kojim su u velikoj mjeri uzurpirane nadležnosti 
države BiH. Četvrto, entiteti i sve njihove administrativne jedinice su obavezne 
pridržavati se odluka institucija BiH. Entiteti su u obavezi da primjenjuju zakone BiH, 
uredbe Vijeća ministara BiH i normativne akte ministara Vijeća ministara Bosne i 
Hercegovine i da po njima postupaju i prema njima prilagođavaju svoje propise na 
svim nivoima vlasti. To znači da su zakoni BiH koji reguliraju materiju iz nadležnosti 
BiH iznad zakona entiteta u toj materiji. Peto, pošto su opća načela međunarodnog 
prava sastavni dio pravnog poretka Bosne i Hercegovine i entiteta, organi i Bosne i 
Hercegovine i entiteta obavezni su ugrađivati ta opća načela međunarodnog prava u 
svoje propise na svim nivoima vlasti u skladu sa svojim nadležnostima. 


Bilo bi, dakle, neophodno izvršiti analizu primjene člana III, stava 3. tačka 
(b) u postupku primjene člana XII Ustava BiH, kojim je uređena obaveza entiteta, da 
u roku tri mjeseca iščiste svoj ustav, zakone i odluke drugih organa u entitetima i 
usklade ih sa Ustavom BiH. Posebno je potrebno izvršiti analizu koliko se u tom 
poslu otišlo na usklađivanju zakona Republike BiH sa Ustavom BiH. 

Iz člana III, stav 3. tačke (b) proizilazi da Ustavom BiH nisu stavljeni van 
snage zakoni Republike Bosne i Hercegovine, odnosno Bosne i Hercegovine, kakvo 
je novo ime države. Već samo one zakonske odredbe koje mu nisu saglasne. To je 
utvrđeno i u Aneksu II na Ustav BiH (Prelazne odredbe) u stavu 2. koji govori o 
kontinuitetu pravnih propisa i stavu 4. koji govori o kontinuitetu institucija (državnih 
organa, institucija i drugih tijela), koji će nastaviti funkcionirati u skladu sa važećim 
propisima. Prema stavu 2. propisi će ostati na snazi u onoj mjeri u kojoj nisu u 
suprotnosti sa ustavom, "dok drugačije ne odredi nadležni organ vlasti Bosne i 
Hercegovine". Prema stavu 4. organi vlasti, institucije i druga tijela Bosne i 
Hercegovine će funkcionirati "dok ne budu zamijenjeni novim sporazumom ili 
zakonom". 


Iz navedene analize proizilaze velike rezerve koje do danas nisu iskorišćene 
u pogledu važenja postojećeg republičkog zakonodavstva i njegovih institucija, zbog 
naše loše organiziranosti, nepoznavanja mogućnosti koje daje novi ustav, kao i 
nedovoljnog političkog pritiska na OHR da se u svojoj politici i praksi primjene 
Dejtonskog sporazuma pridržava navedenih ustavnih odredaba. 


Zato bi bilo neophodno izići u javnost za popisom zakona i institucija 
Republike Bosne i Hercegovine i provesti o njima raspravu kroz Vijeće ministara, 
Parlamentarnu skupštinu BiH i Predsjedništvo BiH i pokušati ih re-legitimirati. Bivše 
republičke (državne) institucije uvesti u državni budžet i time preuzeti na finansiranje 
ili da ih sama država osnaži, odnosno re-legitimira svojim zakonom. Institucije koje 
država ne osnaži svojim zakonom, trebaju preuzeti entiteti ili kantoni. Krajnje je 
vrijeme da šest godina poslije Dejtona se zna sudbina ranijih državnih institucija i 
zakona. 


Sljedeća grupa ustavnih pitanja koja nisu u dovoljnoj mjeri bila predmet 
zakonodavne regulative države Bosne i Hercegovine. 


Prvo, zakonska razrada ustavnih načela: "Bosna i Hercegovina je demokrat- 
ska država koja funkcionira u skladu sa zakonom i na osnovu slobodnih demokrat- 
skih izbora" (član | - 2.). 


Drugo, na nivou države ustavnu normu koja proklamira: "punu slobodu 
kretanja lica, roba, usluga i kapitala širom Bosne i Hercegovine" (član 1-4.) treba 
zakonski razraditi čitavim jednim setom državnih zakona, kao npr. zakonom o radu, 
zakonom o prometu roba i usluga na jedinstvenom ekonomskom prostoru BiH, 
zakonom o bankama, zakonom o sigurnosti investicija, štednje u bankama, uvozu i 

izvozu kapitala, zakonom o koncesiji i sl. koji će važiti jednako na cijelom prostoru 
BiH. 


Pošto je ovom ustavnom normom zabranjeno da država i entiteti ometaju 
slobodu kretanja u BiH, neophodno je povesti sudski spor pred Ustavnim sudom BiH 
protiv entitetskih zakona koji na bilo koji način ometaju ili ograničavaju slobodu 
kretanja u Bosni i Hercegovini. 


Treće, "Bosna i Hercegovina i oba entiteta će osigurati najviši nivo 
međunarodno priznatih ljudskih prava i osnovnih sloboda" (član 11-1.). Pošto je u 
istom članu, u stavu 3. naveden katalog prava u 13 tačaka proizilazi obaveza države 
BiH da svojim zakonima uspostavi institucije koje će ova prava osigurati, kao i 
sankcije za njihovu povredu. Zato je potrebno donijeti čitavu seriju zakona iz oblasti 
krivičnog, građanskog i upravnog prava. Pošto su i entiteti dužni da osiguraju zaštitu 
ljudskih prava, bit će neophodno izvršiti analizu entitetskog zakonodavstva i vidjeti 
da li su saglasni sa Ustavom BiH, ako nisu, pokrenuti spor pred Ustavnim sudom 
BiH. 


Četvrto, u Ustavu BiH postoji, tzv. nediskriminaciona klauzula (ll-4.), kojom 
se po raznim osnovima ustavom zabranjuje diskriminacija. Neophodno je politički 
podržati ombudsmene i sve organe gonjenja, kao i pritužbe građana protiv 
diskriminacije. Za BiH je danas diskriminacija građana po raznim osnovima jednako 
destabilizirajuća kao i korupcija. Ako je protiv korupcije stvoren antikorupcioni tim, 
trebalo bi stvoriti i antidiskriminacioni tim. On je očevidnija i dnevna manifestacija 
neustavnosti. Možda krivičnim zakonodavstvom pojačati kaznene mjere, odnosno 
zakonom o prekršajima pojačati prekršajne mjere i na nivou države i entiteta radi 
ujednačavanja prakse. 


Peto, u istom članu II Ustava BiH sadržana je ustavna norma o izbjeglicama 
i raseljenim licima (stav 5.) kojom se garantuje njihov povratak u svoje domove. Ova 
ustavna odredba se poziva i na Aneks 7. sporazuma iz Dejtona, što znači da je sve 
što je tu sadržano u nadležnosti države BiH. To potvrđuje i član III, stav 5a Ustava 
BiH. Prema tome, to je materija koju do u detalje treba da regulira država BiH svojim 
zakonom, uspostavi institucije koje će se time baviti i propiše sankcije za ometanje 
ostvarivanja toga prava. Otuda su entitetski zakoni iz ove oblasti nedovoljni, jer se 
na istu populaciju primjenjuju različiti kriteriji. A ako je nešto garantovano državnim 
ustavom mora se provoditi na jednak način na cijelom prostoru države. Zato je 
neophodno izvršiti i izmjene i dopune državnog zakona u ovoj materiji, kojim će 
država preuzeti svoj dio odgovornosti koje proizilaze iz Ustava BiH. 


Šesto, u članu II, stav 6. Ustava BiH, utvrđene su obaveze Bosne i 
Hercegovine, kao i njenih institucija, u implementaciji ljudskih prava, posebno oba- 
veza primjene Evropske konvencije za zaštitu ljudskih prava i osnovnih sloboda, 

navedena u članu II, stavu 2. Ustava BiH. Međutim, mi danas nemamo na nivou 
države skoro ni jednog zakona za zaštitu ljudskih prava, ako se izuzme Ombudsmen 
BiH, Dom za ljudska prava i Ustavni sud BiH. Državni sud još nije profunkcionirao, a 
ne postoji ni državno tužilaštvo, a bez toga državni sud ne može ni funkcionirati na 
nivou države, bez krivičnog zakona, zakona o krivičnom i građanskom postupku, 
zakona o obligacijama, zakona o trgovini i dioničkim društvima, zakona o upravnom 
postupku i upravnom sporu, zakona o radu i sl. 


Država BiH danas ne funkcionira u punom kapacitetu koji joj osigurava 
Ustav BiH. Neovisno od postojanja entiteta, Ustavom BiH su jasno utvrđene 
nadležnosti države BiH u članu III, stav 1., 4. i 5. U članu III, stav 1. taksativno su 
pobrojane nadležnosti institucija BiH, međutim, one nisu dovoljno državnim 
zakonima razrađene i nedovoljno je razvijana njihova unutrašnja institucionalna 
struktura u okviru ovih nadležnosti. Ministarstva koja postoje su institucionalno 
nerazvijena, nema dovoljno uprava i upravnih organizacija koje će obavljati stručne 
poslove iz nadležnosti pojedinih ministarstava. 


Nastranu to što je današnji broj ministarstava na nivou države nedovoljan. 
Neophodno je ostvariti uvid u organizaciju vlada Hrvatske i Slovenije i vidjeti što nam 
nedostaje da bi postali savremena i efikasna država. Treba da znamo da prema 
ustavu BiH, imamo pravo na bosansku vojsku, na državnu policiju, na državnu 
obavještajnu službu, na sve poslove koji imaju elemente inostranosti i 
međuentitetske saradnje u sferi obrazovanja, nauke, kulture, sporta, zaštite zdravlja 
ljudi i životinja, kao i socijalnog staranja i dr. Za sve ove djelatnosti potrebno je na 
državnom nivou organizirati ministarstva, uprave, ili agencije. 


Svi poslovi koji se odnose na ostvarivanje suvereniteta, teritorijalnog 
integriteta, političke nezavisnosti i međunarodnog subjektiviteta BiH (III-5a), jesu u 
nadležnosti institucija BiH. Smatramo da su i ranije vlasti, kao i aktuelna vlast 
nedovoljno energične u sprovedbi ovih ustavnih odredaba u život koje BiH 
omogućavaju da postane država u punom kapacitetu kao i sve druge evropske 
države. 


IV 


Iz dosadašnje analize stanja provedbe Ustava BiH proizilazi da postoje 
ogromne mogućnosti ostvarivanja vlasti na nivou države BiH koje joj daje sadašnji 


494 


Prof. dr. Omer Ibrahimagić 


Ustav BiH, a da se u njemu ne promijeni nijedno slovo. Međutim, to ne znači da se u 
Ustavu BiH ne bi imalo šta mijenjati. lako se Odluka ustavnog suda BiH o 
konstitutivnosti sva tri naroda odnosi na entitetske ustave, ona implicira potrebu da 
se povede politička aktivnost za promjenu onih odredaba Ustava BiH, kojim se 
uskraćuju izborna prava građana i naroda u izboru članova Predsjedništva BiH i 
Parlamentarne skupštine BiH, oba njena doma. 


Prema današnjem sadržaju čl. IV i V Ustava BiH, uskraćeno je aktivno i 
pasivno biračko pravo da se organi na nivou države biraju na prostoru cijele države, 
tako da se svaki građanin, kao i svaki pripadnik sva tri naroda, u bilo kom dijelu BiH, 
ima pravo kandidirati za dom naroda i Predstavnički dom Parlamentarne skupštine 
BiH, kao i za član Predsjedništva. Raniji izborni zakon Republike Bosne i 
Hercegovine je to omogućavao, pa bi trebalo tu mogućnost unijeti i u novi izborni 
zakon za izbore u 2002. godini. Ako se to ne uradi, imat ćemo paradoksalnu 
situaciju, da će Bošnjaci, Srbi i Hrvati biti konstitutivni narod u entitetima, ali to neće 
biti u BiH, kada je riječ o izboru Predsjedništva i Parlamentarne skupštine BiH. 


Pošto se za donošenje zakona BiH traži entitetska većina, smatramo, da se 
time dovode ustavna prava oba doma Parlamentarne skupštine da donose zakone, 
zbog čega je potrebno da se entitetska većina kao uslov za donošenje zakona briše. 
A da se poslanicima iz entiteta da mogućnost da pokrenu spor pred Ustavnim 
sudom BiH, po hitnom postupku, koji će ocijeniti da li je povrijeđeno neko ustavno 
pravo entiteta i eventualno odloži stupanje na snagu zakona do odluke Ustavnog 
suda donešene po hitnom postupku. A hitni postupak treba razraditi ili zakonom o 
Ustavnom sudu BiH ili poslovnikom Ustavnog suda BiH. 


Sa ulaskom BiH u Vijeće Evrope, možda će se otvoriti neka nova pitanja, 
koja će Ustavom BiH trebati biti uređena i eventualno zahtijevati njegovu dopunu 
amandmanima. 


Ulaskom u Vijeće Evrope, Evropska konvencija za zaštitu ljudskih prava i 
osnovnim slobodama zahtijevaće promjene ČI. IV i V Ustava BiH u pogledu 
ostvarivanja aktivnog i pasivnog biračkog prava u izboru državnih organa na 
prostoru cijele BiH. Trebalo bi prvo mijenjati Ustav, a potom i izborni zakon. To će 
biti najvažniji politički zadatak u narednom periodu, kojeg treba odmah otpočeti. 

PARALELIZAM BOŠNJAČKE | HRVATSKE KOMPONENTE U 
FUNKCIONIRANJU INSTITUCIJA FEDERACIJE 


Oba entitetska ustava") su nastala u vrijeme političke krize u BiH i oba su 
koncipirani kao ustavi suverenih država. Ustav Republike Srpske je donešen 28. 
februara 1992. godine, dan prije nego što je održan referendum za nezavisnu i 
suverenu Bosnu i Hercegovinu (29. februar i 1. mart), kao Ustav Republike srpskog 
naroda u BiH, kao države srpskog naroda i građana. Dakle, kao jednonacionalna 
država samo srpskog naroda. Ona je zahvatala prosotr na kome je prema popisu 
stanovništva 1991. godine živjelo preko 45% Bošnjaka i Hrvata i oko 3% Ostalih. U 
okviru te tzv. Srpske države nalazi se istočna Bosna u kojoj su Bošnjaci činili oko 
70% od ukupnog stanovništva i Bosanska Posavina u kojoj su Hrvati zajedno sa 
Bošnjacima činili preko 50% stanovništva, dakle imali apsolutnu većinu. Istočna 
Bosna i Bosanska Posavina čine skoro jednu polovinu ukupnog teritorija današnje 
Republike Srpske koja je etnički očišćena. Tako da na prostoru današnje Republike 
Srpske od predratnih 45% Bošnjaka i Hrvata, njih zajedno danas ne živi više od 
10%. 


Federacija Bosne i Hercegovine također je bila zamišljena kao suverena 
država na tlu Republike Bosne i Hercegovine. Mada je definirana kao federacija 
deset kantona ona je idejno zamišljena tako da x,(1) Bošnjaci i Hrvati kao 
konstitutivni narod, zajedno sa ostalima, i građani Republike Bosne i 
Hercegovine, ostvarujući svoja suvrena prava, preoblikuju unutrašnju 
strukturu teritorija sa većinskim bošnjačkim i hrvatskim stanovništvom u 
Republici Bosni i Hercegovini u Federaciju Bosne i Hercegovine koja se 
sastoji od federalnih jedinica sa jednakim pravima i odgovornostimaxa (Ustav 
FBIH, član 1.1.(1)). Da je tako kako piše u Ustavu Federacije,onda bi u sastavu 
Federacije bile i istočna Bosna (Podrinje) i Bosanska Posavina. Faktički se radilo o 
tome da je Federacija BIH konstituirana od teritorija koje su tada (30.mart 1994 
godine) kontrolirala Armija RBIH I HVO.Tako je Federacija BIH ostala dvonaciona- 
Ina (Bošnjaci i Hrvati), dok se Srbi i pripadnici drugih naroda ubrajaju u ,ostalećx. 


U Republici Srpskoj službeni jezik je Srpski jezik, a u Federaciji BiH službeni 
jezici su Bosanski jezik i Hrvatski jezik. 


Na prostoru FBIH prema Ustavu Federacije ( član IX) zadržani su raniji 
administrativni aranžmani (institucije i zakoni Republike BIH i Hrvatske Republike 
Herceg Bosne). S tim štu su sa uspostavljanjem institucija Federacije BiH i federaln- 


2. Razmišljanja autora, decembar 2001. godine, upućeno jednom broju političara u vlasti FBiH. 

og zakonodavstva, trebale postepeno da se gase institucije i zakoni Republike BIH i 
institucije i zakoni HR Herceg Bosne.S tim da ostanu samo one institucije i zakoni 
Republike BIH, kojim se izražavao međunarodno-pravni subjektivitet Bosne i 
Hercegovine. 


Kada je riječ o implementaciji Vašingtonskog sporazuma od 18. marta 1994. 
godine kojim je zaustavljen rat između Bošnjaka i Hrvata dogovoreno je da se 
uspostavi Federacije BIH. Ustav Federacije BIH donešen je 30.03.1994. Može se 
reći da taj proces ni nakon sedam godina nije dovršen opstrukcijom HDZ kojom se 
željelo od međunarodne zajednice iznuditi zaseban entitet u kojem će sami bosanski 
Hrvati biti većinski narod i na taj način održali paradržavne strukture i propise ranije 
Hrvatske Republike Herceg Bosne. 


Pošto se sa uspostavljanjem federalnih institucija i federalnog zakonodavs- 
tva dovodilo u pitanje institucije i zakonodavstvo HR Herceg Bosne, u međuvremenu 
je HR Herceg Bosna konstituirala se u Zajednicu Herceg Bosna, kao udruženje 
građana sa očuvanom paradržavnom strukturom institucija prilagođenih novim 
uslovima, zadržavanjem ranijih propisa koji su preuzeti u različitim formama, kao akti 
zajednice Herceg Bosna, također zadržavanjem paraprivrednih institucija i ustanova 
(Hercegovačke banke, Šume Herceg Bosne, Elektroprivrede Herceg Bosne, 
penziono osiguranje, zdravstveno osiguranje, željeznice Herceg Bosne, ceste 
Herceg Bosne itd). 


Pod pritiskom međunarodne zajednice da se uspostave institucije FBiH, 
HDZ se opredijelio da nastavi sa paralelnim funkcioniranjem paradržave HR Herceg 
Bosne na dva kolosijeka. Jedan je onaj koji smo opisali preko Zajednice Herceg 
Bosne kao udruženja građana i osnivačkim pravima općina i kantonima sa hrvatsk- 
om većinom. Drugi je putem institucija i zakona Federacije BiH. Ovaj paralelizam 
putem institucija i zakona Federacije BiH, funkcionirao je tako što se na čelu svake 
federalne institucije nalazio predstavnik HDZ ili na čelu institucije ili kao zamjenik 
federalne institucije: predsjednik ili potpredsjednik FBiH, premijer ili zamjenik 
premijera Vlade FBiH, ministar ili zamjenik ministra, direktor ili zamjenik direktora, 
komandant Vojske Federacije ili zamjenik komandanta itd. Tako su se u svakoj od 
ovih federalnih institucija nalazili dupli kabineti sa duplim osobljem i troškovima i sa 
pravom suodlučivanja, odnosno postizanje konsenzusa, a sporovi su se rješavali na 
visokom političkom nivou između šefova stranaka na vlasti (HDZ-SDA). Tako se 
pravio i budžet, tako su se dijelila i finansijska sredstva. Jedna trećina koja je 
pripadala Hrvatima dodjeljivana je njima u njihovu banku, a potom su o tim 
sredstvima odlučivali čelni ljudi ili njihovi zamjenici iz jednog naroda. 


Federacija je funkcionirala, dakle, na principu paralelne vlasti u svakoj 
instituciji Federacije, s jedne strane HDZ, a s druge strane SDA, a kasnije Koalicija 
za cjelovitu i demokratsku BiH (SDA, SBiH, Liberalna stranka i Građanska demokr- 

atska stranka) sve do izbora 2000. godine, poslije kojih je vlast uspostavila Alijansa 
u kojoj se pored SDP i SBiH, nalazi još nekoliko građanski orijentiranih stranaka). 


U Ustavu Federacije BiH nema odredaba kojim bi se mogao opravdati 
paralelizam u funkcioniranju institucija suodlučivanjem premijera i zamjenika premi- 
jera, kao i ministara i njihovih zamjenika, niti ima osnova za takvo zakonodavstvo 
Federacije BiH kojim bi se podržavale nacionalne komponente kao osamostaljeni 
centri odlučivanja. 


U zakonodavstvu Federacije BiH o organizaciji Vlade i ministarstava treba 
ukinuti suodlučivanje premijera i zamjenika premijera, ministara i zamjenika 
ministara, direktora i zamjenika direktora federalnih ministarstava i raznih zavoda i 
drugih federalnih ustanova. Treba afirmirati ustavno načelo odgovornosti premijera 
bez suodlučivanja zamjenika premijera, ministra bez suodlučivanja zamjenika 
ministra, direktora ustanove bez suodlučivanja zamjenika direktora, ali istovremeno 
pojačavanjem demokratske kontrole Parlamenta nad Vladom, Vlade nad ministrima, 
ministara i Vlade nad direktorima federalnih ustanova. Također treba njegovati 
demokratsku praksu njihove otvorenosti prema javnosti i pojačati nad cijelim meha- 
nizmom vlasti kontrolu javnog mnijenja. Ne samo putem medija, već i prezentacijom 
planova i programa rada gore navedenih institucija vlasti pred širom javnošću, 
putem seminara, javnih tribina, odlaska premijera i ministara među birače. Ne samo 
svoje birače, svoga mjesta, pripadnika svoje nacije, već među birače, kao građa- 
ne,organiziranjem tematskih skupova iz različitih oblasti koje tangiraju život građana. 


Sljedeći pravac aktivnosti treba usmjeriti na kontrolu primjene zakona u 
praksi, po načelu subordinacije, naročito kontrolu propisa koji se donose za 
sprovođenje zakona, kao što su uredbe i odluke vlada Federacije i kantona, propisi 
ministara i dr. Zatim kontrola sprovođenja odluka i zaključaka vlade, ministarstava i 
nižih organa uprave sve do općina kao lokalnih zajedinca. 


S obzirom da su zakoni u Federaciji BiH donošeni uz veliku opstrukciju HDZ 
i traženje ustupaka, pa i uz ucjene, neophodno je kompletirati zakonodavstvo 
Federacije, kao i preispitati ustavnost svih donešenih zakona Federacije. Entiteti su 
iz razloga što nema odgovarajućeg državnog zakonodavstva ili iz razloga što su 
smatrali da je određena materija u nadležnosti entiteta, a ne države, svojim 
zakonodavstvom ulazili u nadležnost države BiH i na taj način uzurpirali ovlašćenja 
koja prema Ustavu BiH spadaju u nadležnost države: sloboda kretanja lica, roba, 
usluga, kapitala, rada itd. (član 1.4.). Zatim, kompleks ljudskih prava koje garantira 
Ustav BiH (član II.) i izgradnja institucija države koja trebaju da se osiguraju 
ostvarivanjem tih prava. Kompletan sadržaj Evropske konvencije o zaštiti ljudskih 
prava i osnovnih sloboda treba da bude ugrađen u državnom zakonodavstvu iz 
razloga, ako ta prava budu povrijeđena, pred Evropskim sudom za ljudska prava 
odgovaraće država BiH a ne entiteti. 

U nadležnosti države je kompletna materija iz Aneksa 5, 6, 7 i 8 Sporazuma 
iz Dejtona. U nadležnosti države su sva pitanja koja osiguravaju suverenitet, državni 
teritorijalni integritet, političku nezavisnost i međunarodni subjektivitet Bosne i Herce- 
govine (član III. Sa), kao i materija iz člana V.5. Ustava BiH. 


Zato je neophodno pred Ustavnim sudom BiH preispitati ustavnost svih 
zakona oba entiteta, da se vidi, da li su uzurpirali nadležnost države BiH. Posebno u 
pitanjima sigurnosno-obavještajne djelatnosti, civilnog upravljanja i demokratske 
kontrole oružanih snaga BiH. Neophodno je donijeti zakon države o uspostavi 
Vojske Bosne i Hercegovine na profesionalnom principu po konkursu. Entitetske 
vojske, treba svesti na oblik teritorijalne odbrane, koje pored Bosanske vojske, treba 
da sačinjavaju jedinstvene oružane snage Bosne i Hercegovine. 


Poseban problem jeste sporvođenje sudskih odluka. Ustavom je utvrđena 
odgovornost premijera, Vlade FBiH i vlada kantona za sprovođenje sudskih odluka. 
Poseban je problem provođenje odluka Ustavnog suda FBiH. Do danas nije 
provedena ni jedna odluka ovog suda na prostoru koji kontroliše HDZ. Također, nisu 
provedene odluke koje se odnose na Zakon o unutrašnjim poslovima FBiH, kao i 
propisi koji se odnose na policijske oznake u kantonima sa hrvatskom većinom. 
Mada je Ustavni sud FBiH proglasio neustavnim odredbe ustava kantona sa 
hrvatskom većinom koje se odnose na grb i zastavu i nazive župan i županija, te 
zastave i grbovi i nazivi župan i županija su i danas u upotrebi. U tom smislu bi bilo 
dobro da se današnji vladin ured za zastupanje pred Domom za ljudska prava 
pretvori u ured za zastupanje pred svim sudovima na kojima je tužena FBiH. 


Poslije Odluke Ustavnog suda BiH o konstitutivnosti sva tri naroda, može se 
smatrati da su suprotni toj Odluci sve odredbe u ustavima oba entiteta i u zakonima 
oba entiteta, kojim je utvrđen jednonacionalni ili dvonacionalni izgled grbova i 
zastava entiteta, jednonacionalnih vlada, sudova, Vojske Federacije i Vojske 
Republike Srpske, njihovih komandi i jednonacionalnog sastava jedinica. 


Suprotno je Ustavu BiH i Ustavu Federacije BiH upotreba nastavnih planova 
i programa iz susjednih zemalja, ako oni nisu odobreni od legalnih organa u 
Federaciji BiH i ako su zasnovani na jednonacionalnim načelima, izuzev grupe 
nacionalnih predmeta, koje treba da utvrde legitimni organi za obrazovanje u FBiH. 


Nije dovoljno imati kantonalne i entitetske zakone o lokalnoj samoupravi. 
Evropska konvencija o lokalnoj samoupravi obavezuje državu koja je ratificirala ovu 
konvenciju da svojim državnim zakonom uredi materiju lokalne samouprave. A BiH 
je ratificirala navedenu konvenciju. 


Pošto entitetski ustavi imaju nekoliko desetina amandmana, tako da se 
teško snalaze i pravni eksperti, neophodno je poslije usvajanja najnovijih amandma- 
na o provođenju Odluke Ustavnog suda BiH, otvoriti postupak izrade novih ustava 

oba entiteta. Ovo i iz razloga što su ovi ustavi pravljeni za koncepte nezavisnih 
država, a entiteti nisu države. Etitetski ustavi se u svojoj preambuli ne mogu pozivati 
na Povelju Ujedinjenih nacija, na Helsinški dokument ili na neki drugi međunarodni 
dokument, već samo na Ustav BiH, koji se nalazi u Aneksu 4 Dejtonskog sporaz- 
uma. Tada će se tek na pravi način moći u tim ustavima izraziti relacija spram Bosne 
i Hercegovine kao međunarodnog subjekta u čijem se sastavu nalaze ova dva 
entiteta. 


Kada je riječ o Ustavu BiH, smatram neophodnim, čim BiH bude primljena u 
Vijeće Evrope, pokrenuti postupak usklađivanja nekih odredbi članova IV i V, koji se 
odnose na izbor članova Predsjedništva i oba doma Parlamentarne skupštine, s 
obzirom da je građanima u entitetima oduzeto pasivno i aktivno biračko pravo da 
biraju i da budu birani na sve navedene položaje i funkcije u organima BiH. Posebnu 
pažnju treba posvetiti u eliminiranju odredbi u članu IV. 3. d) Ustava BiH kojim se 
traži entitetska većina kod donošenja zakona, čime se praktično dezavuira politička 
volja oba doma Parlamentarne skupštine i degradira parlamentarna demokratska 
procedura uobičajena u svim parlamentarnim demokratijama, da Predstavnički dom 
predstavlja građane, Dom naroda narode. Sa praksom entitetske većine BiH se 
pretvara u konfederalni oblik uređenja. 

DRŽAVNE INSTITUCIJE BOSNE I HERCEGOVINE U PERSPEKTIVI 


Perspektiva državnih institucija determinirana je perspektivom uspravljanja 
ratom posrnule države Bosne i Hercegovine. ') 


Otuda se perspektiva državnih institucija Bosne i Hercegovine može sagled- 
avati sa tri nivoa: 


(1) ustvano-pravni okvir bh. institucija određen je Ustavom Bosne i 
Hercegovine 


(2) socijalno-politički okvir bh. institucija određen je unutrašnjim društveno- 
ekonomskim i političkim položajem građana, etničkih zajednica i različitih 
socijalnih slojeva u korišćenju prirodnih i ljudskih resursa za razvoj BiH, i 


(3) susjedsko i međunarodno okruženje, uključivanje BiH u evropske i 
evroatlanske integracije i međunarodna saradnja zahtijevaju adekvatnu 
institucionalnu strukturu BiH. 


1. Ustavno-pravni okvir bh. institucija utvrđen je Ustavom Bosne i 
Hercegovine 


1.1. Bosna i Hercegovina nastavlja državni kontinuitet Republike Bosne i 
Hercegovine, unutar struktuirane u dva entiteta FBiH i RS, koji nemaju status 
države, koji mogu imati specijalne odnose sa susjednim državama (Hrvatskom i 
Jugoslavijom) i sarađivati s drugim državama i međunarodnim organizacijama, Uz 
prethodnu saglasnost Parlamentarne skupštine BiH. 


1.2. Bosna i Hercegovina ima državni okvir sa međunarodno priznatim 
državnim granicama, tj. granicama u kojima je BiH bila u sastavu SFRJ i u tim 
međunarodnim granicama je priznat subjekt međunarodnog prava. 


1.3. Bosna i Hercegovina je članica UN i drugih međunarodnih organizacija i 
ima pravo da se učlanjuje u međunarodne organizacije ako ispuni uslove koje 
propisuju te organizacije za sve svoje članice. 


") Uvodno izlaganje na Okruglom stolu "Konstitutivnost naroda i budućnost Bosne i Hercegovine", 
održanom 4. februara 2002. godine u Sarajevu, objavljeno u časopisu "Pravna misao", broj 1-2, 
januar-februar 2002. godine, Sarajevo. 


503 


Bosanski identitet i suverenitet 1992. - 2011. 


1.4. Bosna i Hercegovina ima svoju zakonodavnu, izvršnu i sudsku vlast. 


1.4.1. Zakonodavnu vlast vrši Parlamentarna skupština koju sačinjavaju dva 
doma: Dom naroda i Predstavnički dom. 


Izbor oba doma potrebno je usaglasiti sa Evropskom konvencijom o zaštiti 
ljudskih prava i osnovnih sloboda - tako da svaki građanin ima aktivno i pasivno 
biračko pravo za oba doma na cijelom prostoru BiH. 


S obzirom da je BiH prema Ustavu prosta država, decentralizirana na dva 
entiteta, a nije federacija, konfederacija ili unija, potrebno je osigurati odlučivanje u 
domovima bez entitetske većine, jer taj institut dovodi u pitanje odlučujuću funkciju 
oba doma Parlamentarne skupštine BiH. 


1.4.2. Izvršnu vlast u BiH imaju Predsjedništvo i Vijeće ministara. 


Članovi Predsjedništva ulaze u Predsjedništvo kao predstavnici svojih 
naroda sa cijelog prostora BiH (član IX. tač. 3.). Danas postoji unutar Ustava razlika 
između čl. 5. i čl. 9. Ustava BiH koji amandmanima treba otkloniti, jer su entiteti s 
obzirom na konstitutivnost sva tri naroda na cijelom prostoru BiH uzak okvir za 
njihov izbor i kao predstavnika naroda i kao predstavnika građana. Predsjedništvo 
kolektivno vrši funkciju šefa države, a ne članovi pojedinačno. Članovi pojedinačno u 
ime Predsjedništva mogu djelovati samo po Ustavu i ovlašćenju Predsjedništva. 
Predsjedništvo u funkciji šefa države predstavlja Bosnu i Hercegovinu u inozemstvu, 
čini civilnu komandu oružanih snaga Bosne i Hercegovine, odgovorno je za 
sigurnosno stanje u zemlji. 


Predsjedništvo predstavlja element političke ravnoteže između zakonodav- 
ne i izvršne vlasti oličene u Vijeću ministara. Prema tome Predsjedništvo jest izvršna 
vlast, ali ono je i sa značajnom funkcijom političke medijacije između Parlamentarne 
skupštine i Vijeća ministara u pogledu uobličavanja različitih zakonskih projekata. Na 
njega Ustavom treba prenijeti današnju funkciju Visokog predstavnika za BiH koji 
donosi odluke o nametanju zakona koji nisu mogli biti donešeni u parlamentu, a od 
životne su važnosti da država može funkcionirati i ispunjavati svoje obaveze prema 
građanima i inozemstvu. Pošto Predsjedništvo u funkciji šefa države predstavlja sve 
građane i sva tri naroda kao i državu BiH prema inozemstvu, neophodno ga je birati 
na prostoru cijele BiH, a ne u okviru entiteta. Ono je politički reprezent države BiH 
pred svijetom u skladu s međunarodnim pravima i obavezama BiH. S obzirom na 
konstitutivnost sva tri naroda u oba entiteta, članovi Predsjedništva gube značaj 
zaštite entitetskog interesa kao nacionalnog interesa koju nadležnost imaju u Ustavu 

danas. Zaštitu entitetskog interesa sa entitetskih parlamenata treba prenijeti u 
funkciju Ustavnog suda BiH. 


1.4.3. Prema Ustavu BiH, Vijeće ministara je par ekselans Vlada Bosne i 
Hercegovine, ni manje, ni više, nego što su vlade drugih zemalja. Predsjedavajućeg 
Vijeća ministara imenuje Predsjedništvo u ulozi šefa države, a predsjedavajući 
imenuje ministre i njihove zamjenike iz drugog naroda, koje potvrđuje Predstavnički 
dom. Vijeće ministara odgovara Parlamentarnoj skupštini koja mu prema ustavu 
može uskratiti povjerenje. Zar nije tako i u drugim demokratskim zemljama. 


Trajanje funkcije predsjedavajućeg Vijeća ministara i ministara treba vezati 
za mandat Predstavničkog doma Parlamentarne skupštine. Ustav BiH ne poznaje 
rotaciju predsjedavajućeg Vijeća ministara i treba je smatrati nefunkcionalnom, 
neracionalnom i štetnom za rad Vijeća ministara. Također Ustavom se ne traži da 
svako ministarstvo mora imati dva umjesto jednog zamjenika iz reda oba naroda, 
ako je ministar iz trećeg naroda. Ustav govori o jednom zamjeniku ministra iz drugog 
naroda. Interes je sva tri naroda u BiH i svih građana da Vijeće ministara i njegov 
predsjedavajući funkcioniraju u kontinuitetu, koliko traje i mandat Parlamentarne 
skupštine, jer je to izvršno-operativno tijelo, koje mora promptno reagirati i djelovati, 
kako u unutrašnjim, tako i u međunarodnim odnosima. To moraju biti ljudi sa 
iskustvom u rukovođenju i odličnim poznavanjem poslova svog resora i za svoj rad 
njegovi članovi ne odgovaraju svojim strankama i entitetima iz kojih dolaze već 
Vijeću ministara i Parlamentarnoj skupštini. 


1.4.4. Sudska vlast u BiH ostvaruje se preko Doma za ljudska prava, 
Ustavnog suda i Državnog suda, koji još nije počeo sa radom. Dom za ljudska prava 
je domaći sud, nezavisno od toga što u njemu sjedi većina od osam međunarodnih 
naspram šest domaćih sudija. Prijemom BiH u Vijeće Evrope odlučit će se hoće li taj 
sud ostati ili ne, i da li će građani sa svojim tužbama biti usmjeravani na budući 
Državni sud, kao redovnu sudsku instancu, i sa presudom toga Suda ići u Strazbur 
na Evropski sud za ljudska prava. Uspostavom redovnog državnog suda, bit će 
potrebno riješiti, hoće li Ustavni sud BiH zadržati apelacionu nadležnost, koju je do 
sada imao, s obzirom da se u Državnom sudu nalazi zasebno odjeljenje za 
apelacije. Već samo nekoliko ovih napomena stvara potrebu da se otvori rasprava o 
eventualnim promjena Ustava BiH u ovoj materiji. 


Radi jednake zaštite građana u Bosni i Hercegovini od različitih oblika 
međuentitetskog i međunarodnog kriminala, kao i zaštite državne imovine, urgent- 
nim se postavlja pitanje uspostavljanja državnog tužilaštva i državnog pravobranilaš- 
tva i donošenja odgovarajućih materijalnih i procesnih zakona na nivou države. 

2. Socijalno-politički okvir bh. institucija određen je unutrašnjim 
društveno-ekonomskim i političkim položajem građana, etničkih zajednica i 
različitih socijalnih slojeva u korišćenju prirodnih i ljudskih resursa za razvoj 
BiH 

Socijalno-politički okvir razvoja BiH pogrešno je nasloniti samo na entitete, a 
vrlo malo ili skoro nikako na državu. Ovdje prije svega mislimo na obavezu države 
da regulira društvene odnose iz svoje nadležnosti svojim zakonima i utvrdi 
mehanizme njihovog izvršavanja putem državnih institucija, kao i propisivanjem 
sankcija. 


U dosadašnjoj praksi funkcioniranja društveno-ekonomskog i političkog 
sistema bile su prisutne dvije dominantne pojave: (1) da entiteti nastavljaju 
zadržavati u svojoj nadležnosti sve one stvari koje su oni radili prije Dejtona, kada su 
svojim ustavima bili uređeni kao samostalne države i (2) da opstruiraju donošenje 
državne regulative i uspostavljanje državnih institucija u oblastima u kojima je 
država prema Ustavu nadležna da ih vrši, pogrešno se pozivajući na Dejton, da je to 
entitetska nadležnost. 


Ustavom je uređena odgovornost i države i entiteta u oblasti ljudskih prava 
(član II). Čak je Ustavom BiH utvrđen i katalog ovih prava i sloboda. Međutim, 
regulativa države u ovoj oblasti je veoma skromna ili nikakva, a da o nedostajućim 
institucijama koje štite ta prava na nivou države i ne govorimo. Da Ustavom BiH nije 
uređeno da Evropska konvencija za zaštitu ljudskih prava i osnovnih sloboda ima 
prioritet nad svim ostalim zakonima, mi praktično na nivou države, uopće ne bi imali 
skoro ni jednog zakona koji se primjenjuje u ovoj oblasti. Dom za ljudska prava 
primjenjuje ovu Konvenciju, primjenjuje je i Ustavni sud BiH. Da bi Državni sud 
mogao funkcionirati potrebno je donijeti čitavu jednu paletu državnih zakona iz 
krivičnog, građanskog i upravnog prava, kako u oblasti materijalnog tako i u oblasti 
procesnog prava. 


Pored člana III. 1. Ustava BiH u kome su taksativno pobrojane oblasti u 
kojima je država nadležna, mi nemamo zakonski dovoljno razvijen mehanizam 
institucija i stručnih službi koje će se time baviti na državnom nivou. Entiteti su 
veoma uporni da za sebe zadrže ranije uzurpirane državne poslove, da nastave 
prisvajati za sebe nadležnosti koje su prema Ustavu BiH evidentno državni poslovi. 
Najbolji primjer za to je da se tek nakon pet-šest godina počinju uspostavljati neke 
državne institucije koje ima svaka normalna država, kao što su npr. Institut za 
standarde, meteorologiju, državna granična služba, kontrola vazdušnog saobraćaja, 
spoljnotrgovinska komora i sl. O osnivanju drugih državnih institucija koje proizilaze 
iz ustavnih nadležnosti BiH razgovori još nisu ni započeti. 

Prema Ustavu BiH (član III -5a.) materija sadržana u aneksima 5,6,7 i 8 je u 
nadležnosti države, a mi još nemamo razvijenog zakonodavstva u tim oblastima 
kojima se bave ovi aneksi. Posebno je katastrofalno stanje sa ljudskim pravima, 
aneks 6, izbjeglih i raseljenih lica, aneks 7 i zaštite prirodnih i kulturnih vrijednosti, 
aneks 8. Ove oblasti još nisu u cijelosti regulirane državnim zakonima. Mnoge 
institucije koje je osnovala Republika BiH, a Bosna i Hercegovina nastavlja njen 
državni kontinuitet, nisu još preuzete da se finansiraju iz državnog budžeta, kao što 
su Zemaljski muzej, nacionalni parkovi, Akademija nauka i umjetnosti, Nacionalna i 
univerzitetska biblioteka, Istorijski institut itd. 


Mi danas nemamo na nivou države institucije koja se bavi socijalnim 
programiranjem i razvojem, niti postoje institucije koje će se baviti jedinstvenom 
socijalnom politikom i zaštitom socijalno ugroženog stanovništva, djece i omladine. 
Ako nema jedinstvene ekonomske politike, ako nemamo jedinstvenog ekonomskog 
prostora, nije moguća ni politika jedinstvenog privrednog razvoja, pa nije moguća ni 
jedinstvena socijalna politika. Zbog toga se stvara utisak haosa u BiH, a u mnogim 
oblastima i jeste haotično stanje i ne vidi se izlaz iz toga, zbog čega stanovništvo 
različitih socijalnih slojeva traži rješenja na ulici, umjesto u institucijama sistema. 


Ustavom je utvrđena "sloboda kretanja širom Bosne i Hercegovine ... 
lica, roba, usluga i kapitala", s posebnim imperativnim nalogom da "entiteti neće 
ometati punu slobodu" toga kretanja. A znamo da u pogledu ostvarivanja ove 
ustavne obaveze države, danas nemamo skoro ni jednog zakona na nivou države 
koji regulira ove oblasti. 


Posebno je zapuštena regulativa države u oblastima ostvarivanja državnog 
"suvereniteta, teritorijalnog integriteta, političke nazavisnosti i međunarodnog 
subjektiviteta Bosne i Hercegovine" sadržanim u članu III 5a. Ustava BiH, kao i u 
pogledu osnivanja državnih institucija za ostvarivanje ovih nadležnosti. BiH nema 
svoje vojske, iako bi je prema Ustavu mogla imati. Još se zadržavaju etničke vojske 
iako ih nema u Ustavu BiH, ni u ustavima entiteta. Konstitutivnost naroda u 
entitetima negira postojanje etničkih vojski. Još postoje etničke informativno- 
obavještajne službe, a nema bosanske državne informativno-obavještajne službe, 
iako su to prema Ustavu BiH neotuđivi prerogativi države BiH. BiH prema Ustavu 
(8.3.) može imati svoje izvorne prihode, a nema ih itd. Ovome treba dodati petnaest 
međunarodnih konvencija i ugovora iz Aneksa | na Ustav BiH, iz kojih proizilaze 
obaveze BiH kao subjekta međunarodnog prava da ih zakonski regulira ili da ih 
neposredno primjenjuje kao ustavne norme domaćeg prava, kao i uspostavljanje 
odgovarajućih državnih institucija putem kojih će građani moći ostvarivati svoja 
prava i obaveze predviđene tim konvencijama. 

3. Susjedsko i međunarodno okruženje, uključivanje BiH u evropske i 
evroatlantske integracije i međunarodna saradnja zahtijevaju adekvatnu 
institucionalnu strukturu BiH. 


U ovoj oblasti BiH je značajno iskoračila tek u posljednje dvije godine 
promjenom režima u Hrvatskoj i u posljednjoj godini promjenom režima u Beogradu. 


Pokazalo se da specijalni odnosi entiteta sa susjednim državama mogu biti 
korisni samo kao nadopuna međudržavnih odnosa BiH sa susjednim zemljama, a 
nikako kao njihova zamjena. | to samo u onim oblastima za koje su entiteti nadležni. 
Dok se ne urede u svim oblastima međudržavni odnosi, specijalni odnosi entiteta 
ostaju samo u domenu želja. 


S druge strane, ne mogu se odnosi entiteta sa drugim državama i 
međunarodnim organizacijama ostvarivati mimo prethodnog odobrenja države. A 
toga je bilo. Posjeta delegacije RS Rusiji ili posjeta federalnih ministara Izraelu ili 
Beogradu ili Turskoj i sl. Ili potpisivanje vojnih ugovora između stranih država, sa 
našim entitetskim vojskama ili ministrarstvima odbrane, a da to ne budu ugovori 
između BiH i drugih država, jer su entitetske vojske sastavni dio oružanih snaga BiH 
kojim upravlja Predsjedništvo, a koordinira stalni vojni komitet. 


Potpuno je neustavno, da entiteti na svoju ruku otvaraju negdje u svijetu 
svoje diplomatsko ili kojekakvo drugo ekonomsko i slično predstavništvo, pored 
diplomatskih ili ekonomskih predstavništava koje otvara država BiH, ako to nije 
odobreno od Parlamentarne skupštine BiH. 


Neophodna je zakonska regulativa, kao i stvaranje odgovarajućih institucija, 
kao i educiranje kadrova, za otvaranje BiH evropskim i euroatlanskim integracijama. 
Tu smo tek na početku. 


Prijemom BiH u Vijeće Evrope nastupit će eksplozija zakonodavstva i 
institucionalne izgradnje na državnom nivou BiH, da bi BiH udovoljila svojim 
obavezama prema Vijeću Evrope. Za tu obavezu donošenja novih zakona i 
formiranja novih institucija, neophodno je izvršiti blagovremene pripreme. 


Kao rezime ovog izlaganja može se ustvrditi da je perspektiva državnih 
institucija u direktnom odnosu sa prihvatanjem BiH od svih njenih naroda, kao svoje 
domovine, u kojoj će razvijati svoj kulturni, vjerski i politički identitet i ostvarivati 
svoja građanska i ljudska prava, i, razumije se ravnopravno učestvovati u donošenju 
potrebnih zakona i izgrađivanju potrebnih državnih institucija koje će biti u funkciji 
ostvarivanja sloboda i prava građana, kao i kolektivnih prava naroda. 

DESETOGODIŠNJICA MEĐUNARODNOG PRIZNANJA 
BOSNE I HERCEGOVINE 


Od ranije su bile poznate pretenzije Srbije i Hrvatske da od bosanske zemlje 
prave veliku Srbiju i veliku Hrvatsku.) 


Mislili smo da će te ideje zajedničkim životom i afirmiranjem bosanske 
državnosti njenom obnovom 1943. godine nestati. 


Međutim, one su bile pritajene i kod mnogih bivših srpskih i hrvatskih 
komunista internacionalista, a ne samo kod buržuja, kako su to komunisti voljeli da 
kažu. 


Pojavom Memoranduma SANU 1986. godine jasno je bilo da su te ideje 
ponovo oživjele i, u uslovima još postojećeg socijalističkog režima, počinjale sticati 
svoje nove pristalice u generaciji, za koju smo mislili da će biti međa razdjelnica 
između ideja koje pripadaju XIX stoljeću i novih ideja o globalizaciji svijeta XXI 
stoljeća. 


Međutim, kao što naše iskustvo u posljednjih deset godina govori, ideje XIX 
stoljeća, vrijeme kada su narodi zaokruživali svoj državni prostor, zaludile su najšire 
slojeve naroda - da učestvuje u jednom retrogradnom procesu. Bosna i Hercegovina 
je, ne znam po koji put, platila visoku cijenu tog projektiranog ludila. 


Naime, nosioci srpskog i hrvatskog velikodržavnog projekta iskoristili su pad 
Berlinskog zida, raspad SSSR i Varšavskog pakta, odnosno raspad bipolarnog 
evropskog sistema sigurnosti koji je održavao ravnotežu dva bloka i mir u Evropi 
posljednjih 50 godina, kada još nije bio uspostavljen novi sistem sigurnosti koji bi 
obuhvatio istočnu i jugoistočnu Evropu - da u tom sigurnosno praznom prostoru 
realiziraju svoje velikodržavne projekte na račun teritorija Bosne i Hercegovine. 


Međunarodna zajednica, iako zbunjena događajima u Jugoslaviji, kada 
predsjednici republika nisu uspjeli da se dogovore o njenoj transformaciji, ipak je 
formulirala tri osnovna načela po kojima će se tražiti političko rješenje krize u 
Jugoslaviji i kojih se ona držala svo vrijeme te krize. 


U Deklaraciji o Jugoslaviji od 3. septembra 1991. koju je donio Vanredni 
ministarski sastanak Evropske zajednice održan u Den Haagu - utvrđena su ta tri 
načela rješavanja krize u Jugoslaviji: Nedopustivost jednostrane promjene granica 


O Koreferat izložen na Tribini VKBI, održanoj 6. aprila 2002. godine u Sarajevu. 

putem sile, zaštita prava svih u Jugoslaviji i puno uzimanje u obzir svih legitimnih 
težnji i legitimnih aspiracija. 

Obrazovana je Konferencija o Jugoslaviji koju su sačinjavali: Predsjedništvo 
Jugoslavije, Savezna vlada i predsjednici republika. 


Konferencijom je predsjedavao predstavnik Evropske zajednice, a u sklopu 
Konferencije postojala je arbitražna komisija - koju su sačinjavali predsjednici 
ustavnih sudova nekoliko evropskih zemalja, na čelu sa Robertom Badinterom. 


Bosna i Hercegovina iako u najnezavidnijoj situaciji, s obzirom na svoju 
multietničku strukturu stanovništva i zakašnjelo političko izjašnjavanje, ipak je 
uspjela politički definirati svoju pozicijuu:. Memorandumom (pismom o namjerama) i 
Platformom o položaju Bosne i Hercegovine i budućem ustrostrojstvu jugoslovenske 
zajednice, od 14. oktobra 1991. godine, koje je donijela Skupština SRBiH. 


I Memorandum i Platforma - bili su iznuđeni političkim događajima koji su 
izmijenili raniju konstituciju Jugoslavije: donošenjem novog Ustava Srbije u 
septembru 1990. godine, koji se nije obazirao na Ustav SFRJ, a Slovenija, Hrvatska 
i Makedonija su plebiscitima, referendumima i odlukama koje su uslijedile također 
doprinijele izmjeni dotadašnje konstitucije Jugoslavije. 


I jedan i drugi dokument su imali u vidu interes sva tri naroda u Bosni i 
Hercegovini, ali također i činjenicu da je BiH 1990. godine sebe u Amandmanu LX 
definirala "demokratskom suverenom državom" i svako rješenje koje bi išlo ispod 
toga za BiH je bilo neprihvatljivo. 


U Memorandumu su bila sadržana ova dva stava: (1) opstanak jugosloven- 
ske zajednice na novim prihvatljivim osnovama, dakle, koje će uvažavati bosanski 
državni suverenitet i (2) za BiH, s obzirom na njenu multietničku strukturu nije 
prihvatljivo nikakvo ustavno rješenje buduće jugoslovenske zajednice u kojoj 
istovremeno ne bi bile i Srbija i Hrvatska. 


U Platformi o položaju BiH bili su sadržani sljedeći stavovi: (1) BiH će se 
razvijati kao građanska država u skladu sa normama međunarodnog prava i 
poštivanje ljudskih prava i sloboda bez obzira na nacionalnu, vjersku i političku 
pripadnost; (2) Skupštinu BiH organizirati tako da se isključi mogućnost majorizacije 
u procesu odlučivanja o najbitnijim pitanjima za ravnopravnost svih naroda koji žive 
u BiH; (3) Ekonomski razvoj BiH temeljiti na poduzetništvu i tržišnoj ekonomiji; (4) 
Teritorija BiH je jedinstvena i nedjeljiva, a granice se mogu mijenjati referendumom 
dvotrećinskom većinom ukupnog broja birača; (5) U novom uređenju jugoslovenske 
zajednice kao zajedničke funkcije zadržati: a) spoljne poslove, b) odbrambene 
snage i c) jedinstveno tržište roba, usluga i kapitala; (6) Teritorijalna odbrana u BiH 
će biti pod kontrolom Predsjedništva BiH, a u slučaju napada na jugoslovensku 
zajednicu stavlja se pod zajedničku komandu. 

Poznato nam je kako su se prema ovim političkim dokumentima odnosili 
srpski ekstremisti svrstani u SDS i SPO. Njihovi poslanici su odbili da učestvuju u 
donošenju ovih dokumenata. Kao odgovor na njih oni su se 24. oktobra 1991. 
izdvojili i formirali Skupštinu srpskog naroda u BiH. Oni su htjeli da BiH ostane u 
srpskoj Jugoslaviji. 


Kao što se vidi BiH je ostala otvorena za obje političke opcije: (1) da ostane 
u jugoslovenskoj zajednici u novim uslovima kada su republike sebe definirale kao 
suverene države, (2) a istovremeno bila je spremna i da prihvati svoj dio obaveza 
bivše SFRJ, ako joj međunarodna zajednica prizna političku nezavisnost i državni 
suverenitet i postane samostalnim subjektom međunarodnog prava. 


Arbitražna komisija je ocjenjujući uslove za međunarodno priznanje BiH, 
obavezala BiH da organizira referendum na kome će se građani BiH, a ne etničke 
zajednice svaka posebno, izjasniti jesu li za nezavisnu i suverenu BiH, s obzirom da 
su referendume te vrste već bile organizirale Slovenija, Hrvatska i Makedonija. 


Kao što je poznato na referendumu održanom 29. februara i 1. marta 1992. 
godine od 64,31% izašlih glasača sa pravom glasa, za suverenost BiH je glasalo 
99,44% birača. 


Ono što protivnici nezavisnosti BiH nisu htjeli da uvaže jeste da po 
međunarodnom javnom pravu - pravo na samoopredjeljenje ima narod države koja 
traži međunarodno priznanje, a ne etničke zajednice unutar državnog naroda. 
Državni narod BiH su Bosanci (i Hercegovci), a etničke zajednice su Srbi, Hrvati i 
Bošnjaci, kao i pripadnici drugih etničkih zajednica. 


Za etničke zajednice unutar jednog političkog naroda (Bosanaca) po 
međunarodnom javnom pravu, pravo na samoopredjeljenje je načelo kojim se štite 
prava čovjeka tj. pravo na slobodu izražavanja svoje pripadnosti etničkoj, vjerskoj ili 
jezičkoj zajednici po svome izboru. 


U bosanskom slučaju Arbitražna komisija je smatrala da se pripadnicima 
srpskog i hrvatskog stanovništva u BiH, ako to žele može priznati nacionalnost po 
njihovom izboru sa svim pravima i svim obavezama koje iz toga proističu. To im 
pravo ni ranije nije osporavano. 


Sljedeći važan stav Arbitražne komisije je bio u odnosu na granice: (1) 
vanjske granice republika se moraju poštovati, (2) demarkacijske linije između 
Hrvatske, Srbije i Bosne i Hercegovine mogu se mijenjati samo putem slobodnog i 
međusobnog dogovora, (3) ako do dogovora ne dođe, prijašnje granice poprimaju 
karakter granica koje štiti međunarodno pravo. 


Kao što je poznato Srbija, Crna Gora i Hrvatska nisu poštovale ove principe 
međunarodnog prava i mišljenje Arbitražne komisije. Ove države su pozvale i 

bosanske Srbe i bosanske Hrvate da ne postupaju po međunarodnom pravu O 
priznanju granica BiH. Time su ih pozvale da učestvuju u rušenju važećeg ustavnog 
poretka BiH. 


Međunarodna zajednica je priznala BiH 6. aprila 1992. godine, a Srbija i 
Crna Gora i Hrvatska su sa svojim satelitima u BiH, da bi silom prekrajale granice 
BiH, izvršile agresiju na BiH, da bi od nje napravile veliku Srbiju i veliku Hrvatsku. 
Posljedice toga se danas znaju: (1) Bosna i bosanski narod je stradao od zločinaca, 
(2) Zločinci danas odgovaraju pred Haškim tribunalom, (3) Bosna i Hercegovina je 
ostala da uživa u svojoj suverenosti i nezavisnosti. 


Hvala Bogu, Bosna i njeni ljudi su opstali. Zato danas možemo da govorimo 
i pišemo o desetogodišnjici međunarodnog priznanja njene suverenosti i nezavisno- 
sti. 


512 


2003. 


Prof. dr. Omer Ibrahimagić 


HILJADU GODINA ZEMLJE BOSNE 


U povodu današnjeg obilježavanja Dana nezavisnosti Bosne i Hercegovine") 
potrebno je istaći da 1. mart spada među četiri najznačajnija datuma u hiljadugodiš- 
njoj historiji "Zemlje Bosne". 


Prvi takav datum jeste 949. godina u kojoj je bizantijski car, filozof, Konst- 
antin Porfirogenet objavio svoje znamenito djelo "De administrando imperio" 
(Upravljanje carstvom) u kome se prvi put u jednom pisanom historijskom izvoru 
navodi postojanje "Zemlje Bosne". 


Drugi datum jeste 29. avgust 1189. godine, dan kada je drugi u historiji 
poznat po imenu vladar Bosne ban Kulin potpisao Povelju kojom se dubrovačkim 
trgovcima garantuje sloboda kretanja i trgovanja u Bosni. Ovoj povelji neki historičari 
daju značaj "rodnog lista" bosanske državnosti uopće. 


Trećem i četvrtom datumu smo mi savremenici. Još su živi neki učesnici 
događaja trećeg datuma po značaju za bosansku historiju i njenu državnost. To je 
25. novembar 1943. godine, kada je na Prvom zasijedanju Zemaljskog antifašistič- 
kog vijeća narodnog oslobođenja Bosne i Hercegovine obnovljena bosanska 
državnost nakon 480 godina otkada je ona bila izgubljena 1463. godine kada su 
Osmanlije Bosnu stavile pod svoj državni suverenitet. 


Nakon 49 godina razvitka obnovljene bosanske državnosti u sastavu 
federativne Jugoslavije u kojoj je Bosna dijelila svoj državni suverenitet sa 
saveznom državom, odlukom Evropske zajednice 6. aprila 1992. godine, nakon 529 
godina Bosni je vraćen njen međunarodno-pravni status i politička nezavisnost u 
teritorijalnim granicama, u kojima je ona bila u sastavu Jugoslavije, a koje su 
utvrđene, sa malim kasnijim korekcijama, još na Berlinskom kongresu 1878. godine. 
lako je bosanska nezavisnost formalno potvrđena 6. aprila 1992. godine, ona je 
stvarno stečena 1. marta 1992. godine, drugog dana referenduma kada je od izašlih 
na biračka mjesta 64,31% građana, koji su imali biračko pravo, njih 99,44% izjasnilo 
se za SUVERENU | NEZAVISNU BOSNU | HERCEGOVINU DRŽAVU RAVNOPR- 
AVNIH GRAĐANA, NARODA BOSNE | HERCEGOVINE BOŠNJAKA, SRBA, 
HRVATA I PRIPADNIKA DRUGIH NARODA KOJI U NJOJ ŽIVE. 


Ta četiri datuma u bosanskoj historiji trebaju biti upisana zlatnim slovima, da 
ih djeca uče u školama, da se njima imenuju značajne kulturne i javne ustanove i 


9 Izlaganje na Tribini VKBI, održanoj 1. marta 2003. godine u Sarajevu u povodu obilježavanja Dana 
nezavisnosti Bosne i Hercegovine. 

drugi značajni objekti i da se njima ponosi svaki bosanski građanin, kada shvati i 
bude razumio njihovo pravo značenje za našu državu, bez obzira na narodnosnu, 
vjersku, političku i ideološku pripadnost. 


Ovi datumi su od općeg najvećeg značaja za svakog građanina Bosne i 
Hercegovine koju iskreno i s ljubavlju smatra svojom domovinom. 


Prvim dvama datumima u našoj dosadašnjoj političkoj i kulturnoj historiji 
nismo pridavali značaja koji oni zaslužuju, a druga dva datuma se još osporavaju. 
Ako prvim dvama datumima nismo pridavali javnog značaja, to ne znači da nismo 
imali svoju političku i kulturnu prošlost. Ne zbog toga što to nismo htjeli, nego 
jednostavno što zbog historijske konstelacije političkih snaga i odnosa nismo tu 
svoju prošlost mogli njegovati i na njoj odgajati nova pokoljenja Bosanaca i razvijati 
njihova bosanska patriotska osjećanja. 


Malo je danas zemalja u svijetu koje tako dugo imaju teritorijalni kontinuitet 
u svom državnom jezgru, kao što ga Bosna ima. Poljaci su prije nešto više od 30 
godina pompezno obilježili 1000 godina svoje državnosti neovisno od toga što su i 
sami imali državni diskontinuitet oko 150 godina. Bosna je imala državni diskontin- 
uitet 480 godina, Srbija 419, Hrvatska 841 godinu, Slovenija preko 900 godina, ali to 
nije smetnja, ako se ne može u kontinuitetu obilježiti 1000 godina bosanske 
državnosti, da se ne može obilježiti 1050 godina postojanja "Zemlje Bosne" u 
neprekinutom teritorijalnom kontinuitetu u svome jezgru. Upravo 2005. godine 
navršava se 1056 godina otkako postoji "Zemlja Bosna" kao historijska činjenica 
koju nisu mogli otpuhati nikakvi historijski olujni vjetrovi koji su nemilice ljuljali brod 
koji se zove Zemljom Bosnom, sa teritorijalnim kontinuitetom, koje nemaju tako dugo 
nijedna od nama susjednih zemalja u svom historijskom državnom jezgru. 2006. 
godine pada i šezdesetogodišnjica od donošenja prvog državnog Ustava Bosne i 
Hercegovine u decembru 1945. godine koju bi također trebalo obilježiti. 


Što se tiče Povelje bana Kulina kao bosanske političke i kulturne baštine, | 
ona je, kao i Bosna, prisvajana od naših susjeda kao njihova kulturna i politička 
baštiina: Da je Bosna srpska, odnosno hrvatska zemlja, da je ban Kulin srpski, 
odnosno hrvatski vladar, da je Povelja, srpska, odnosno hrvatska politička i kulturna 
baština, te da je bosančica, srpsko ili hrvatsko pismo. Tako biva kada se vlastitim 
vrijednostima ne pridaje značaja u općem obrazovanju naroda i ne pridaje javni, 
politički značaj, onim vrijednostima koje čine bit samog života, političkog prostora 
koji se Bosnom Zove, i ne njeguje politička nacionalnost stanovništva koji živi na tom 
političkom prostoru, kao i jezik i kultura toga naroda, bosanskog političkog naroda, 
pa dozvoljavamo da ih susjedi svojataju kao svoje. 


Ova dva datuma imaju za nas značaj potvrde našeg milenijskog opstajanja 
na ovom prostoru, zato u budućnosti trebamo ih njegovati i obilježavati kao najvišu 

političku i kulturnu vrijednost svih Bosanaca i time ne dozvoliti da ih drugi prisvajaju 
kao svoje vrijednosti. 


Druga dva datuma od milenijskog značaja za Bosnu i Bosance jesu kao što 
je rečeno datum obnove moderne bosanske državnosti i datum međunarodnog 
priznanja državne nezavisnosti i suverenosti Bosne i Hercegovine. Oba se ova 
datuma danas osporavaju od eksponenata velikosrpske i velikohrvatske nacionalisti- 
čke politike u Bosni i Hercegovini podržane od nosilaca istih politika iz našeg 
susjedstva. 


Obnova bosanske državnosti dogodila se u uslovima Drugog svjetskog rata 
i okupacije od sila Osovine i kada je zemlja Bosna bila u sastavu jedne, nazovi, 
NDH, fašističke državne tvorevine koja je bila u funkciji porobljavanja i istrebljivanja 
sva tri bosanska naroda. Bosanski rodoljubi iz sva tri bosanska naroda, prvi put su u 
svojoj historiji se ujedinili u antifašističkoj fronti protiv okupatora i domaćih izdajnika, 
a za oslobođenje i obnovu državnosti Bosne i Hercegovine koja treba da bude 
zajedničko dobro Bošnjaka, bosanskih Srba, bosanskih Hrvata i pripadnika drugih 
naroda koji u njoj žive. Jedan od učesnika Prvog zasijedanja ZAVNOBiH-a 25. 
novembra 1943. godine je tada rekao: "Dan kada smo se sastali iz svih krajeva 
Bosne i Hercegovine da prvi puta slobodno bez tuđeg tutorstva izaberemo najviše 
političko predstavništvo Bosne i Hercegovine...biće najveći i najsretniji dan U istoriji 
čitavog naroda ove zemlje. Nikada Bosanci i Hercegovci, nikada Srbi, Hrvati i 
Muslimani nijesu (se) sreli čistijeg srca i plemenitijih težnji kao danas na ovom 
velikom narodnom poslu. Ovo naše vijeće...zasnovano na najširim simpatijama 
naroda i vojske je i najdemokratskije i najlegitimnije političko predstavništvo koje je 
ikada zasijedalo na ovoj našoj bosanskohercegovačkoj zemlji". 


Na Drugom zasijedanju ZAVNOBiH-a održanom u ljeto 1944. godine u 
Sanskom Mostu, jedan vijećnik je primijetio: "Bosna i Hercegovina po svojoj prošlosti 
imala je svoj državno-pravni položaj. Uzmite istoriju, pa možete vidjeti da je Bosna 
bila samostalna država, imala svoje banove, imala svoje dapače kraljeve. Po tome 
moramo onda da sudimo da je nama lako stvoriti državno-pravni akt o Bosni i 
Hercegovini. Državno-pravni temelji Bosne i Hercegovine su samo zakopani, a naša 
je sada dužnost da temelje otkopavamo i da na tim temeljima gradimo našu 
federalnu jedinicu, našu državu Bosnu i Hercegovinu". 


Međutim, pedeset godina kasnije u procesu raspada Jugoslavije tako nisu 
mislile iste one snage koje su se i tada borile rame uz rame zajedno sa fašističkim 
okupatorom, želeći da iskoriste raspad Jugoslavije da bi razbile Bosnu i Hercego- 
vinu, da joj se poništi njena državnost, a da se nad Bošnjacima i pripadnicima drugih 
naroda koji su bili za nezavisnu i suverenu Bosnu izvrši genocid. 

Ovom prilikom nećemo ulaziti u elaboraciju cjeline ovog problema, samo 
ćemo se zadržati na dva primjera. Srpska demokratska stranka Bosne i Hercego- 
vine je pod mentorstvom Srbije i Crne Gore stvorila paradržavnu tvorevinu Repu- 
bliku srpskog naroda Bosne i Hercegovine, odnosno Republiku Srpsku. A Hrvatska 
demokratska zajednica pod mentorstvom Hrvatske stvorila je Hrvatsku zajednicu 
Herceg-Bosnu, odnosno Hrvatsku Republiku Herceg-Bosnu. 


Razbijačima Bosne i Hercegovine iz reda srpskog naroda tom prilikom 
zasmetale su odluke Prvog zasijedanja ZAVNOBiH-a iz 1943. godine o obnovi 
državnosti Bosne i Hercegovine pa su na zasijedanju svoje ilegalne tzv. Narodne 
skupštine u julu 1993. godine proglasili u cijelosti ove odluke nevažećim, računajući 
da će to biti dovoljno da se Bosna i Hercegovina od tada nazove bivšom. HDZ nije 
išao tako daleko da opozove odluke ZAVNOBiH-a, ali je sa sigurnošću računao da 
svoj dio Bosne pripoji Republici Hrvatskoj. 


Dvadeset i peti novembar se i u Socijalističkoj Republici Bosni i Hercegovini 
obilježavao kao dan bosanske državnosti. Državne vlasti Republike Bosne i Herceg- 
ovine 28. februara 1995. godine ponovo su zakonom proglasile 25. novembar 
Danom državnosti Bosne i Hercegovine. Nažalost, ni poslije sedam godina od 
potpisivanja Dejtonskog sporazuma eksponenti velikosrpske i velikohrvatske politike 
u Bosni i Hercegovini bojkotuju obilježavanje ovog državnog praznika. Srbi u Repu- 
blici Srpskoj uporno nastavljaju obilježavati 9. januar, kada su 1992. godine osnovali 
paradržavnu tvorevinu Republiku Srpsku, koja prema Sporazumu iz Dejtona ne 
može imati nikakve državne atribute i koja je kao entitet Bosne i Hercegovine 
legitimirana tek 14. decembra 1995. godine kada je potpisan Dejtonski mirovni 
sporazum. Hrvati na prostoru paradržavne tvorevine Herceg-Bosne koja više ne 
postoji ni u kakvom političkom obliku uporno obilježavaju 18. novembar datum kada 
su 1991. stvorili Hrvatsku zajednicu Herceg-Bosnu, sa svim simbolima te tvorevine, 
kao neradnim državnim praznikom. 


No, i pored tih opstrukcija i priželjkivanja drukčijih rješenja, ne treba praviti 
truhle kompromise o promjeni datuma obilježavanja dana bosanske državnosti, već 
treba ostati pri tome da je 25. novembar istinski Dan državnosti Bosne i Hercegovine 
za onih 64.31% građana Bosne i Hercegovine koji su se na referendumu 1. marta 
1992. godine izjasnili za nezavisnu Bosnu i Hercegovinu. Ako bi kada u nekim boljim 
vremenima za Bosnu i Hercegovinu postigli saglasnost za neki drugi dan bosanske 
državnosti, onda bi u obzir mogao doći samo 29. avgust, kada je toga datuma 1189. 
godine ban Kulin, kao suvereni vladar Bosne donio već spomenutu Povelju koju neki 
historičari, kao što je već rečeno, smatraju "rodnim listom" bosanske državnosti. 


Bosna i Hercegovina, pored dana državnosti, ima i svoj dan nezavisnosti. 
Kao što je već rečeno Sloveniji je trebalo više od 900 godina da obnovi svoju 
nezavisnost. Bosna je svoju nezavisnost stekla nakon 529 godina od kako je nad 

njom bio uspostavljen Osmanski suverenitet, potom Austro-Ugarski, te Kraljevine 
Jugoslavije i federativne Jugoslavije. Bosna je, dakle, čitavo to vrijeme bila prekrive- 
na drugim državnim suverenitetima nad sobom. Zato je svijet o Bosni malo znao 
kada je na nju izvršena srpsko-crnogorska i hrvatska agresija 1992., odnosno 1993. 
godine. 


U procesu raspada SFR Jugoslavije međunarodna zajednica je svojom 
Deklaracijom o Jugoslaviji od 16. decembra 1991. godine ponudila svim jugoslaven- 
skim republikama priznavanje nezavisnosti koje stupa na snagu 15. januara 1992. 
godine, s tim da one do 23. decembra 1991. godine daju izjave o sljedećem: (1) da li 
žele biti priznate kao nezavisne države; (2) prihvataju li svoje međunarodne 
obaveze; (3) prihvataju li obaveze u pogledu zaštite ljudskih prava i prava nacional- 
nih i etničkih grupa i (4) podržavaju li nastojanje međunarodne zajednice za mirno 
rješavanje političke krize na prostoru bivše Jugoslavije. Bosna i Hercegovina 
podnijela je svoj zahtjev za međunarodno priznanje 20. decembra 1991. godine kao 
i druge tri republike, jedino Srbija i Crna Gora nisu podnijele zahtjev za međunarod- 
nim priznanjem. 


Dotada je Bosna i Hercegovina donijela Memorandum (Pismo o namjerama) 
14. oktobra 1991. godine u kojem je zauzet stav da ostaje u preuređenoj Jugoslaviji 
u kojoj će biti i Srbija i Hrvatska, u suprotnom i sama će tražiti međunarodno 
priznanje svoje nezavisnosti. Kao odgovor na Memorandum, bosanski Srbi pod 
mentorstvom Srbije i Crne Gore su izdvojili svoje delegate iz Skupštine BiH izabrane 
1990. godine i konstituirali Skupštinu srpskog naroda u Bosni i Hercegovini 24. 
oktobra 1991. godine. Bosanski Hrvati su 18. novembra 1991. slijedili bosanske 
Srbe koji su u semptembru osnovali nekoliko srpskih autonomnih oblasti, pa su 
osnovali posavsku i srednjebosansku autonomnu hrvatsku zajednicu i Herceg- 
Bosnu sa autonomnim ovlastima u odnosu na državu Bosnu i Hercegovinu. 


Na zahtjev Bosne i Hercegovine 20. decembra 1991. godine da bude među- 
narodnopravno priznata država i stekne svoju političku nezavisnost bosanski Srbi su 
odgovorili time što su 9. januara 1992. godine osnovali Republiku srpskog naroda 
Bosne i Hercegovine. Na zahtjev međunarodne zajednice, zbog prigovora bosanskih 
Srba da Bosna bude međunarodnopravno priznata država, da se održi referendum 
na kome će se stanovnici BiH neposredno izjasniti hoće li nezavisnost BiH, bosanski 
Srbi su odgovorili 28. februara, dan prije održavanja referenduma time što su donijeli 
Ustav Republike srpskog naroda BiH, po kome oni ostaju u sastavu Jugoslavije. 
Kao što je poznato bosanski Hrvati, Bošnjaci, mali procenat uglavnom urbanih Srba i 
pripadnici ostalih naroda, njih ukupno 64,31% od ukupnog biračkog tijela izašlo je na 
referendum 29. februara i 1. marta kada se njih 99,44% izjasnilo za nezavisnost 
Bosne i Hercegovine. Ta dvotrećinska većina birača koja se izjasnila za nezavisnost 
Bosne bila je dovoljan argument o stvarnim željama građana BiH, za međunarodnu 

zajednicu, da i formalno 6. aprila 1992. godine, donese odluku o priznanju nezavisn- 
osti Bosne i Hercegovine. 


Ovaj put nećemo ulaziti u analizu svega onoga što se od 1992. do 1995. 
dešavalo u Bosni i Hercegovini i sa Bosnom i Hercegovinom i stradanjem njenih 
stanovnika i rušenja državnih institucija i razbijanja bosanskog društva na etnička 
društva i propasti njene ekonomije i razaranja povjerenja među ljudima i etničkim 
zajednicama. 


Zadržat ćemo našu pažnju na odnosu etničkih zajednica i njima politički 
obojenih stranaka prema nezavisnosti Bosne i Hercegovine i posebno prema 1. 
martu kojeg su legalne bosanske državne vlasti 28. februara 1995. godine proglasile 
državnim praznikom- Danom nezavisnosti Bosne i Hercegovine. Za odnos srpske 
zajednice prema Bosni i Hercegovini od početka je bilo jasno da se njeno političko 
vodstvo pod mentorstvom Srbije i Crne Gore opredijelilo za stvaranje jedinstvene 
srpske države, u političkom kolokvijalnom razgovoru nazvane velika Srbija ili kako ju 
je nazivala Biljana Plavšić — majka Srbija. Međutim protivrječnim se čini ponašanje 
hrvatske zajednice u Bosni i Hercegovini. Kao što je poznato biračko tijelo iz reda 
hrvatskog naroda se masovno odazvalo na biralištima, što pokazuju i rezultati 
referenduma na prostoru naseljenom većinom Hrvatima. Logično bi bilo da i oni 
prihvate 1. mart kao Dan nezavisnosti BiH, jer je to bila politička volja i građana iz 
reda hrvatske zajednice u BiH. Međutim i osam godina od proglašenja 1. marta 
Danom nezavisnosti političko rukovodstvo HDZ odbija da taj dan, kao praznični, 
neradni dan, obilježavaju sa Bošnjacima i ostalim narodima u BiH, i kao svoj državni 
praznik. Kao što vam je poznato danas je u Sarajevu neradni dan, a na prostoru pod 
kontrolom HDZ i SDS je radni dan. 


Odgovor na ovo pitanje možemo naći u stenogramu sa sastanka održanog 
5. novembra 1993. godine Franje Tuđmana sa Jadrankom Prlićem, Matom Boban- 
om, Milivojem Petkovićem i Slobodanom Pralljkom. Evo šta kaže Tuđman o tom 
referendumu: 


"Vi znate, vjerojatno je i većina bila na sastancima kod mene u Zagrebu, 
kada sam ja preporučivao da idemo u Bosni i Hercegovini na referendum za 
samostalnost Bosne, upravo zbog cjeline interesa Hrvatskog naroda u Bosni i 
Hercegovini. | zbog toga da to ne bi imalo negativne utjecaje, da bi za podjelu,... 
onda ako smo za podjelu Bosne, da (međunarodna zajednica-O.!.) prihvati onda i 
zahtjeve Srba u Krajini, da se odvoje od Hrvatske". 

Dakle, političko-pragmatički razlozi diktirani iz Zagreba, a ne patriotska 
osjećanja prema Bosni i Hercegovini, opredijelili su tadašnji HDZ, da pozove 
hrvatske birače da izađu na referendum uz nadu da će tada biti lakše da se iz Bosne 
i Hercegovine a ne iz Jugoslavije kasnije izdvoje sa svojom Herceg Bosnom i uđu u 

sastav Republike Hrvatske. Da li ovaj bojkot 1. marta kao državnog praznika danas 
diktiraa od HDZ Bosne i Hercegovine znači da nije još stavljena tačka na tzv. 
hrvatsku samoupravu sa svojim zasebnim entitetom sa državnim prerogativima? 


Oko izbora dana na koji će se obilježavati stečena politička nezavisnost 
Bosne i Hercegovine, bilo je i ranije dilema, prije nego što je odlučeno da 1. mart 
bude taj dan. U opticaju su bili datumi 20. decembar 1991. kada su Vlada i 
Predsjedništvo BiH podnijeli zahtjev priznavanja državnosti od strane međunarodne 
zajednice, ili 6. mart 1992. dan kada su saopćeni cjeloviti rezultati referenduma ili 6. 
april 1992. kada je Evropska zajednica donijela odluku da Bosni i Hercegovini prizna 
nezavisnost. Svaki od ovih datuma je imao argumente za i protiv, ali najjači argum- 
ent je u demokratskom svijetu, da se uzme onaj dan na koji su građani svojim 
izlaskom na referendum proveden i pod nadzorom međunarodne zajednice, izrazili 
svoju političku volju. Zato je 1. mart proglašen Danom nezavisnosti BiH. 


U parlamentarnoj proceduri nalazi se zakon o državnim praznicima. Srpski 
poslanici koji su već na svojoj skupštini u julu 1993. godine ukinuli sve odluke Prvog 
zasijedanja ZAVNOBiH-a neće ni da čuju da 25. novembar ostane danom 
državnosti BiH, već daju neprimjeren prijedlog da to bude 21. novembar kada je 
1995. godine u Dejtonu parafiran mirovni sporazum. Time oni faktički dovode u 
pitanje kontinuitet državnosti BiH od 1943. do 1995. godine, malte ne kao da je BiH 
tek tada postala državom i međunarodno-pravnim subjektom. Otuda nije slučajno da 
u prijedlogu zakona koji se nalazi u proceduri uopće nije predviđen kao državni 
praznik Dan nezavisnosti Bosne i Hercegovine. 


Da bi otklonili svaku sumnju u kontinuitet legitimnosti Bosne i Hercegovine 
kao države citirat ću Ustav NR BiH iz 1946. godine i Ustav SR BiH iz 1974., Amand- 
man LX. 


Član 1. Ustava BiH iz 1946. glasi: "Narodna Republika Bosna i Hercegovina 
je narodna država republikanskog oblika". 


Amandman LX na Ustav BiH iz 1974. godine, donešen 31. jula 1990. godine 
glasi: "Socijalistička Republika Bosna i Hercegovina je demokratska suverena 
država ravnopravnih građana, naroda Bosne i Hercegovine — Muslimana, Srba i 
Hrvata i pripadnika drugih naroda i narodnosti koji u njoj žive". 


Tako definirana Bosna i Hercegovina podnijela je zahtjev da joj se prizna 
nezavisnost, taj zahtjev je potvrđen izraženom političkom voljom 2/3 njenih građana, 
a međunarodna zajednica ga je verificirala 6. aprila 1992. godine. A u Ustavu BiH 
(Anex 4) Dejtonskog mirovnog sporazuma, u članu | piše: "Republika Bosna i 
Hercegovina, čije je zvanično ime od sada "Bosna i Hercegovina", nastavlja svoje 
pravno postojanje po međunarodnom pravu kao država, sa unutrašnjom strukturom 
modificiranom ovim Ustavom, i sa postojećim međunarodno priznatim granicama". 

Dakle, Dejtonski mirovni sporazum priznaje državni kontinuitet Bosne i 
Hercegovine od 1943. godine i njeno međunarodno priznanje iz 1992. godine, s 
kojim je Bosna i Hercegovina cijelo vrijeme agresije na nju 1992-1995. godine bila 
priznatim subjektom međunarodne zajednice, članica UN i brojnih drugih međunar- 
odnih organizacija. 


A sada nekoliko riječi o legitimnosti i ustavnosti postojećih zakona o danima 
državnosti i nezavisnosti BiH donešenih 28. februara 1995. godine kao državnim 
praznicima. Aneksom II na Ustav BiH iz Dejtona u kome su sadržane prelazne 
odredbe, stav 2. koji se odnosi na kontinuitet pravnih propisa, glasi: "Svi zakoni, 
propisi i sudski poslovnici, koji su na snazi na teritoriji Bosne i Hercegovine u 
trenutku kada Ustav stupi na snagu, ostaće na snazi u onoj mjeri u kojoj nisu u 
suprotnosti sa Ustavom dok drugačije ne odredi nadležni organ vlasti Bosne i 
Hercegovine". 


Oba navedena zakona nisu u suprotnosti sa Ustavom iz Dejtona jer on 
priznaje državni kontinuitet BiH i oni će važiti sve dotle dok ne budu izmijenjeni u 
Parlamentarnoj skupštini Bosne i Hercegovine, a dotle su obavezni i za Republiku 
Srpsku i Herceg Bosnu, kao i za SDS i HDZ. 


Predlažem da Vijeće pošalje poruku sa ove tribine poslanicima Parlamenta- 
rne skupštine BiH da se u novom zakonu o državnim praznicima zadrži 25. 
novembar kao Dan državnosti, a 1. mart kao Dan nezavisnosti BiH, iz razloga koje 
smo ranije naveli. 


Činjenica da se oba ova praznika ne obilježavaju na državnom teritoriju pod 
kontrolom SDS i HDZ govori o tužnoj činjenici da oni još ne priznaju državni 
suverenitet BiH, a da zbog toga ne snose nikakve političke i ekonomske sankcije 
predviđene Dejtonskim sporazumom za one koji se suprotstavljaju Dejtonskom 
sporazumu. Pošto su oba ova zakona u skladu sa Dejtonskim sporazumom, njihovo 
neprovođenje treba sankcionirati. Otuda predlažem da Vijeće sa ove tribine pošalje 
poruku Visokom predstavniku i javnosti Bosne i Hercegovine i traži da se suoče sa 
ovom činjenicom i preduzmu odgovarajuće mjere kojim će se osigurati provođenje 
ova dva državna zakona na cijelom državnom teritoriju Bosne i Hercegovine. Hvala! 

PRIJEDLOG ZA NOVU STRUKTURU INSTITUCIJA I DRŽAVNIH ORGANA 


Zadržavanje državnih atribucija") od strane entiteta i danas je aktuelno i 
pored svih intervencija - Parlamantarne skupštine Bosne i Hercegovine, Ustavnog 
suda Bosne i Hercegovine i visokog predstavnika međunarodne zajednice u Bosni i 
Hercegovini. A nekim promjenama u strukturi institucija i državnih organa Bosne i 
Hercegovine bi se omogućila politička samoodrživost države Bosne i Hercegovine i 
njenih institucija, kao i njihovo funkcioniranje bez prisustva OHR i SFOR-a u Bosni i 
Hercegovini. Istovremeno bismo se približili evropskom modelu organizacije država. 


Ujednačavanje mandata 


Ovaj se prijedlog temelji na ustavnopravnoj i političkoj teoriji i praksi 
demokratskih zemalja; na specifičnostima Bosne i Hercegovine u kojoj ravnopravno 
žive tri etničke zajednice i ostali, kao i općeprihvaćenim milenijskim vrijednostima i 
političkoj i kulturnoj tradiciji bosanskohercegovačkog društva. 


Smatram neophodnim da umjesto sadašnjeg kolektivnog šefa države Bosna 
i Hercegovina ima inokosnog šefa države-predsjednika. Ova inovacija zahtijeva da 
se ujednači trajanje mandata predsjednika države, predsjednika Predstavničkog 
doma parlamenta, predsjednika Doma naroda i premijera Vlade, s tim što će ove 
četiri funkcije biti podjeljenje između pripadnika tri etničke zajednice i ostalih. Etničke 
zajednice i ostali bi se na tim funkcijama rotirali nakon isteka ustavom utvrđenog 
mandata (4 godine), s tim što bi se mandat na istim funkcijama mogao obnoviti još 
jedanput. Na sličan način treba učiniti i sa funkcijama predsjednika Ustavnog suda 
BiH, Državnog suda Bosne i Hercegovine, Državnog javnog tužioca i Ombudsmena 
BiH. 


Da bi se zakonodavna vlast učinila efikasnom i racionalnom nepohodno je 
podijeliti današnju nadležnost Parlamentarne skupštine BiH između Predstavničkog 
doma i Doma naroda. Da se Predstavničkom domu daju u nadležnost pitanja od 
općeg domaćeg i međunarodnog političkog značaja, a Domu naroda pitanja koja su 
od vitalnog nacionalnog interesa. Da bi se izbjegla blokada odlučivanja zakonoda- 
vne vlasti neophodno će biti ugraditi ustavni mehanizam da prijedlog zakona koji ne 
dobije većinu u parlamentu, a predsjednik države ocijeni da bi zbog toga mogla 
nastati nenadoknadiva šteta za državu i njeno stanovništvo, donese ukaz o proglaš- 
enju zakona kao zakona sa privremenim trajanjem dok ne bude izglasan u parlame- 


") "Oslobođenje", Pogled, 7.VI 2003. godine. 

ntu. A ako do toga ne dođe u roku, npr. 6 ili 12 mjeseci, da se po sili samog ustava 
raspušta parlamentarni dom o čijem se zakonu radi, a predsjednik države istoga 
dana donese odluku o raspisivanju novih izbora za parlamentarni dom koji je 
raspušten. 


Vlada umjesto Vijeća 


Kada je riječ o Vijeću ministara, njega treba organizirati kao Vladu Bosne i 
Hercegovine i današnjem njenom sastavu treba dodati ministarstvo nauke i 
tehnologije, ministarstvo kulture i sporta, ministarstvo obrazovanja, ministarstvo 
zdravlja, ministarstvo privrede i ministarstvo trgovine i turizma. 


Odredbe Ustava BiH o pretpostavljenoj nadležnosti entiteta se zloupotreblj- 
avaju od strane entiteta koji Bosni i Hercegovini kao suverenoj državi negiraju pravo 
da zakonom uređuje i institucionalizira neke društvene oblasti u kojima država 
Bosna i Hercegovina ima svoje međunarodne obaveze kao što su: obrazovanje, 
nauka, sport, kultura i zdravstvo koje su danas u nadležnosti entiteta. Entiteti su te 
nadležnosti uzurpirali od države BiH u vrijeme rata kada su sebe proglasili državama 
i u svoje ustave to unijeli kao samo svoje nadležnosti. 


Prema odredbama Ustava BiH iz člana III. 5. a), proizilazi da su nadležnosti 
države sva pitanja u kojima se BiH kao država pojavljuje u svojstvu suverene države 
i međunarodnim pravnim subjektom i time odgovornom pred međunarodnom 
zajednicom i njenim organizacijama u pitanjima kao što je sport, obrazovanje, 
kultura, nauka, zdravstvo itd. zato Bosna i Hercegovina treba da ima izgrađene, 
pored entitetskih, i svoje institucije iz ovih oblasti, kako bi kao država mogla 
odgovoriti međunarodnim obavezama i utvrditi jedinstvene standarde za cijelu 
zemlju, a koji odgovaraju standardima Evropske unije u koju želi da uđe, kao i euro- 
atlanski sigurnosni sistem. 


Decentralizirana država 


Iz tih razloga na nivou države neophodno je organizirati jedinstvene 
odbrambene i sigurnosne institucije: jedinstvenu vojsku Bosne i Hercegovine, 
jedinstvenu obavještajno-sigurnosnu službu i državnu uniformisanu policiju. Treba 
se prestati igrati entitetskih vojski i obavještajnih službi, jer entiteti nisu države, a BiH 
nije ni federacija, ni konfederacija, ni unija, već prosta decentralizirana država. 
Samo je BiH međunarodno-pravno priznata država. Obična propagandna je laž da 
se u BiH narodi međusobno mrze. Politika je ta koja unosi mržnju među narod. 
Treba mijenjati politike i političare. Ako SAD u kojima žive ljudi različitih rasa i vjera, i 
na desetine mikrokultura, mogu imati državnu vojsku, državnu obavještajnu službu i 


524 


Prof. dr. Omer Ibrahimagić 


državnu policiju, po čemu to BiH ne može imati. Ustavni osnov postoji u članu III. 5. 
a), u kome stoji da su nadležnosti BiH "sve stvari koje su potrebne za očuvanje 
suvereniteta, teritorijalnog integriteta, političke nezavisnosti i međunarodnog subjekt- 
iviteta", a Ustavom je utemeljena i mogućnost stvaranja novih državnih institucija za 
vršenje ovih funkcija države. Današnje entitetske vojske treba ukinuti ili ih svesti na 
jedan vid teritorijalne odbrane, a entitetske obavještajne službe integrirati u jedinstv- 
enu državnu obavještajno-sigurnosnu službu. 


Nije u BiH moguće praviti civilno društvo, ako svi članovi njenog društva 
nemaju jednaka građanska prava i osnovne slobode na državnom nivou kao i 
jednaku, pravom osiguranu, institucionalnu zaštitu za ostvarivanje tih prava. To 
država može postići svojim jedinstvenim zakonodavstvom i izgradnjom instituciona- 
Inog mehanizma za jednak pristup u ostvarivanju tih prava. U tom smislu potrebno je 
ukinuti entitetsko državljanstvo, jer entiteti nisu države, niti je BiH, kao što rekosmo, 
savezna država. Bosna i Hercegovina jeste složeno multietničko i multikonfesional- 
no društvo, ali ona nije složena država tipa federacije ili konfederacije. 


U tom kontekstu neophodno je na državnom nivou osigurati izvorne prihode 
države za finansiranje institucija BiH i ispunjavanje finansijskih obaveza države 
prema međunarodnim finansijskim institucijama. 


Da bi sudstvo i primjena zakona bili efikasni, neophodno je u ustav i krivično 
zakonodavstvo ugraditi mehanizam krivične i materijalne odgovornosti za neizvršav- 
anje sudskih presuda od općinskih, kantonalnih, do vrhovnih sudova entiteta, pa i 
ustavnih sudova entiteta i Ustavnog suda BiH i Doma za ljudska prava. 


Danas je u BiH prisutna masovna nedisciplina u izvršavanju sudskih 
presuda. Poznat je primjer da već nekoliko godina od kako su donesene, nije 
izvršena ni jedna presuda Ustavnog suda FBiH koje se odnose na neustavnost 
nekih odredaba kantonalnih ustava u kantonima koji su ranije ulazili u sastav 
Herceg-Bosne, a ima primjera i sa neprovođenjem odluka Doma za ljudska prava 
BiH i Ustavnog suda BiH, u odnosu na Odluku o konstitutivnosti naroda u BiH u oba 
entiteta. 


Nama Bosancima Papa je prilikom svog boravka u Sarajevu 1997. godine 
uputio sljedeću poruku: "Potrebno je, kao u mozaiku, da se svakoj osobi i narodu 
ovih krajeva jamči očuvanje njihova političkog, nacionalnog, kulturnog i vjerskog 
identiteta". Zato je neophodno stvoriti takve institucije i donijeti zakone koji će to i 
osigurati u svakodnevnom životu. 

NADLEŽNOST I ODNOSI IZMEĐU INSTITUCIJA BOSNE I HERCEGOVINE | 
ENTITETA 


Ustavom Bosne i Hercegovine" je uređeno da je Bosna i Hercegovina 
suverena država sa međunarodno-pravnim subjektivitetom, u čijem sastavu se 
nalaze dva entiteta: Federacija Bosne i Hercegovine i Republika Srpska, sa postoje- 
ćim međunarodno priznatim granicama. lako je sastavljena od dva entiteta, Bosna i 
Hercegovina prema obliku državnog uređenja nije federacija, jer entiteti nisu države, 
odnosno federalne jedinice, a nije ni konfederacija ni unija, jer entiteti nisu suverene 
države. Bosna i Hercegovina je prosta decentralizirana država u kojoj entiteti imaju 
visok stupanj autonomije, ali ne toliki da bi bili države, mada se iz pojedinih 
odredaba Ustava BiH, mogu izvoditi i drugačije interpretacije, s obzirom na 
postojanje instituta tzv. "entitetske većine" u procesu donošenja odluka u Parlament- 
arnoj skupštini Bosne i Hercegovine, instituta tzv. "destruktivne odluke po vitalni 
interes entiteta" u procesu odlučivanja u Parlamentarnoj skupštini i Predsjedništvu 
BiH i instituta pretpostavljene nadležnosti entiteta. 


Bosna i Hercegovina je demokratski uređena država koja funkcionira u 
skladu sa zakonom i na osnovu slobodnih i demokratskih izbora. 


Politički spor nastao u procesu raspada SFRJ i međunarodnog priznanja 
Republike Bosne i Hercegovine, prerastao je u otvorenu agresiju Srbije i Crne Gore, 
s jedne, i Republike Hrvatske s druge strane, na Bosnu i Hercegovinu. Pod 
mentorstvom agresora na području Bosne i Hercegovine nastale su paradržavne 
tvorevine Republika srpskog naroda Bosne i Hercegovine da bi kasnije bila 
preimenovana u Republiku Srpsku, Hrvatska Republika Herceg-Bosna i Autonomna 
pokrajina Zapadna Bosna. U međuvremenu, Vašingtonskim sporazumom 1994. 
godine voljom bošnjačkog i hrvatskog naroda u Bosni i Hercegovini uz posredovanje 
SAD nastala je Federacija Bosne i Hercegovine sa svim atributima države. S 
obzirom da je Ustav Republike Srpske tu tvorevinu definirao kao državu srpskog 
naroda, još 28. februara 1992. godine, obje ove tzv. države egzistirale su unutar 
međunarodno-pravno priznate suverene države Republike Bosne i Hercegovine. 


Dejtonskim sporazumom od 21. novembra 1995., odnosno 14. decembra 
1995. godine, Federacija BiH i Republika Srpska legitimirane su u obliku entiteta, 
čime im je oduzeto obilježje države i svedene su na oblik administrativno-političkog 
entiteta sa pravom na unutrašnju autonomnu organizaciju vlasti u skladu sa Ustav- 


O Referat na Okruglom stolu: "Nadležnost i odnosi institucija Bosne i Hercegovine i entiteta", 
održan 7. i 8. jula 2003. godine u Parlamentarnoj Skupštini Bosne i Hercegovine. 

om Bosne i Hercegovine. Entiteti su bili obavezni da svoje ustave usklade sa 
Ustavom Bosne i Hercegovine u roku tri mjeseca odnosno do 14. marta 1996. 
godine. Kako nisu bile predviđene sankcije, odnosno prestanak važenja neusklađ- 
enih normi entitetskih ustava sa Ustavom Bosne i Hercegovine po sili samog Ustava 
BiH, to se ovi ustavi ni do danas nisu upotpunosti usaglasili sa Ustavom Bosne i 
Hercegovine. 


Razumije se da ta činjenica usporava proces političke reintegracije Bosne i 
Hercegovine i izgradnju državnog zakonodavstva i državnih institucija primjerenih 
njenom karakteru suverene i nezavisne države, članice UN i drugih međunarodnih 
organizacija, prema kojima Bosna i Hercegovina ima svoje međunarodne obaveze, 
kao i obaveze unutar zemlje prema svojim građanima, odnosno državljanima Bosne 
i Hercegovine. 


Upravo iz razloga prisutnih tenzija između snaga destrukcije i snaga 
konstruktivne izgradnje zakonodavstva i institucija Bosne i Hercegovine, a posebno 
pokušaja entiteta, naročito Republike Srpske, da sačuva svoje ratom stečene 
pozicije i u uslovima implementacije Dejtonskog sporazuma i usaglašavanja sa 
Ustavom Bosne i Hercegovine, ponovo se, ne znam po koji put, postavlja na dnevni 
red rasprava o nadležnostima i odnosima institucija Bosne i Hercegovine i entiteta. 


Nadležnosti i odnosi između institucija Bosne i Hercegovine i entiteta uređe- 
ni su članom III Ustava Bosne i Hercegovine. Ovim članom uređene su nadležnosti 
institucija Bosne i Hercegovine, nadležnosti entiteta, pravni poredak i nadležnosti 
institucija, međuentitetska koordinacija i dodatne nadležnosti. U stavu 3. ovog člana 
u kome je uređen pravni poredak i nadležnosti institucija sadržana su tri veoma 
značajna načela: 


Prvo, uređena je pretpostavljena nadležnost u korist entiteta. Sve funkcije i 
ovlašćenja vlasti "koja nisu ovim Ustavom izričito povjerena institucijama Bosne i 
Hercegovine pripadaju entitetima". Ovdje je važno istaći da je riječ o funkcijama i 
ovlašćenjima "koja nisu povjerena ovim ustavom", a ne "ovim članom", kako poneko 
voli da tumači ovu ustavnu odredbu o pretpostavljenoj nadležnosti entiteta, čime se 
sužavala mogućnost zakonodavnih i izvršnih organa Bosne i Hercegovine u regulira- 
nju i izvršavanju svojih Ustavom utvrđenih funkcija i ovlašćenja. 


Drugo načelo uređeno stavom 3. jeste uspostavljanje obaveze potpunog 
pridržavanja Ustava BiH i odluka institucija Bosne i Hercegovine od strane entiteta i 
njihovih administrativnih jedinica. Iz ovog načela proizilazi i obaveza države da 
uspostavi institucije kontrole i praćenja sprovođenja Ustava, zakona, uredaba i 
drugih propisa koji se donose na državnom nivou koje su entiteti, kantoni i općine 
dužni da izvršavaju. 

Treće načelo koje je uređeno stavom 3. jeste da su Opća načela međunar- 
odnog prava sastavni dio pravnog poretka Bosne i Hercegovine i entiteta. 


U stavu 1. i 2. člana III uređene su nadležnosti institucija Bosne i 
Hercegovine i nadležnosti entiteta. lako su od a) do j) taksativno pobrojane 
nadležnosti institucija Bosne i Hercegovine, ne može se zaključiti da su to njihove 
jedine nadležnosti. Naime, u istom članu III stavu 5. navedene su "dodatne 
nadležnosti" i Bosne i Hercegovine i entiteta. Također u cijelom tekstu Ustava BiH 
nalazimo odredbe kojim se određena pitanja stavljaju u nadležnost Bosne i 
Hercegovine ili njenih institucija i entiteta, o čemu ćemo kasnije reći nešto više. 


Metodom enumeracije u stavu 1. sljedeća pitanja nalaze se u nadležnosti 
institucija Bosne i Hercegovine: a) Vanjska politika; b) Vanjskotrgovinska politika; c) 
Carinska politika; d) Monetarna politika, kao što je predviđeno članom VII; e) 
Finansiranje institucija i međunarodnih obaveza Bosne i Hercegovine; f) Politika i 
reguliranje pitanja migracije, izbjeglica i azila; g) Provođenje međunarodnih i međue- 
ntitetskih krivičnopravnih propisa, uključujući i odnose sa Interpolom; h) Uspostavlja- 
nje i funkcioniranje zajedničkih i međunarodnih komunikacijskih sredstava; i) 
Reguliranje međuentitetskog transporta; |) Kontrola vazdušnog saobraćaja. 


Kod uređenja nadležnosti entiteta, primijenjen je drukčiji metod. Nisu pobro- 
jana pitanja u kojima su entiteti nadležni već obaveze i prava entiteta: 


Prvo, pravo entiteta da uspostave paralelne posebne odnose sa susjednim 
državama, uz ograničenje da to bude u skladu sa suverenitetom i teritorijalnim 
integritetom Bosne i Hercegovine. Nije navedeno da Federacija BiH uspostavlja 
posebne odnose sa Hrvatskom, a Republika Srpska sa Srbijom i Crnom Gorom, već 
oba "sa susjednim državama", a susjedne države sa kojima se BiH graniči su Srbija i 
Crna Gora i Republika Hrvatska. 


Drugo, pravo svakog entiteta da može sklapati sporazume sa državama i 
međunarodnim organizacijama uz ograničenje da prethodno traže saglasnost 
Parlamentarne skupštine Bosne i Hercegovine. Zakonom se može predvidjeti da za 
određene vrste sporazuma takva saglasnost nije potrebna. Međutim, do danas takav 
zakon još nije donešen. 


Treće, obaveza entiteta je da pruže svu potrebnu pomoć vladi Bosne i 
Hercegovine kako bi joj se omogućilo da ispoštuje međunarodne obaveze Bosne i 
Hercegovine, s tim što su entiteti sami dužni da ispoštuju svoje međunarodne 
finansijske obaveze do kojih je došlo do 14. septembra 1996. godine, do prvih 
parlamentarnih izbora, osim ukoliko je ta obaveza bila neophodna za nastavak 
članstva Bosne i Hercegovine u nekoj međunarodnoj organizaciji. 


Četvrto, obaveza entiteta je da ispune sve uslove za pravnu sigurnost i 
zaštitu lica pod svojom jurisdikcijom, održavanjem civilnih ustanova za primjenu 

pravnih propisa, koje će funkcionirati u skladu sa međunarodno priznatim standar- 
dima uz poštovanje međunarodno priznatih ljudskih prava i osnovnih sloboda iz 
člana II ovog Ustava i poduzimanjem ostalih odgovarajućih mjera. 


Kao što se vidi iz ovog prikaza nadležnosti entiteta Ustav im u stavu 2. 
uređuje dva prava i dvije obaveze. Po tome bi entiteti imali veoma skromne 
nadležnosti, uglavnom u pitanjima osiguranja sigurnosti ljudi i zaštiti njihovih prava i 
osnovnih sloboda, dakle u sferi policije i sudstva. Otuda šire polje nadležnosti 
entiteta vjerovatno treba tražiti u primjeni navedenog načela pretpostavljene nadle- 
žnosti, tj. izvan funkcije i ovlašćenja koja nisu Ustavom izričito povjerena institucija- 
ma Bosne i Hercegovine. 


U okviru člana III Ustava koji uređuje nadležnosti i odnose institucija Bosne i 
Hercegovine i entiteta, bit će zanimljive ustavne odredbe koje se odnose na 
međuentitetsku koordinaciju i dodatne nadležnosti. Naime, međuentitetsku koordina- 
ciju Ustav BiH pretpostavlja, a u nekim slučajevima i obavezuje entitete na saradnju. 
U stavu 4. Ustav daje pravo Predsjedništvu da na osnovu svoje odluke može 
podstaći međuentitetsku saradnju u stvarima koje se ne nalaze u okviru nadležnosti 
Bosne i Hercegovine predviđene Ustavom, razumije se pod uslovom da se nijedan 
entitet tome ne usprotivi. Smatram da ovo pravo inicijative Predsjedništvo nije u 
dovoljnoj mjeri koristilo. 


U članu III — 5. a), u prvoj rečenici, Ustav BiH izričito uređuje da će Bosna i 
Hercegovina preuzeti nadležnost u onim stvarima u kojima se o tome postigne 
saglasnost entiteta. 


U stavu 5b. u kome se govori o dodatnim nadležnostima države i entiteta, 
Ustav obavezuje entitete da u periodu od 6 mjeseci od stupanja na snagu ustava 
(14. decembra 1995.) dakle, od 14. juna 1996., započnu razgovore s ciljem 
uključivanja i drugih pitanja u nadležnost institucija Bosne i Hercegovine, uključujući 
korišćenje izvora energije i zajedničke privredne projekte. Ove ustavne odredbe su 
od izuzetnog ustavno-pravnog značaja, kojima se u praksi uopće nije pridavao 
značaj koje one imaju. One predstavljaju Ustavni osnov da se na nivou države 
Bosne i Hercegovine, u skladu sa članom IV-4. e), zakonom reguliraju društveni 
odnosi koji su primjenom načela o pretpostavljenoj nadležnosti dodijeljeni kao 
nadležnost entiteta. Naprotiv, zagovornici entitetskog ekskluziviteta na račun 
izgradnje državne infrastrukture, svaki pokušaj pokretanja inicijativa da se neka 
pitanja (zdravstveno i penziono-invalidsko osiguranje i jedinstvena socijalna politika) 
iz dosadašnje nadležnosti entiteta rješavaju na nivou države su obeshrabivali 
tvrdnjom da te inicijative, odnosno zakonsko reguliranje na nivou države nemaju 
osnova u Ustavu Bosne i Hercegovine, kako oni kažu "nije u skladu sa Dejtonom". 
Ako je Ustav BiH Aneks 4. Dejtonskog sporazuma, ako on dakle obavezuje entitete 
na međusobnu saradnju, da nakon 6 mjeseci od njegovog stupanja na snagu 

započnu "pregovore s ciljem uključivanja i drugih pitanja u nadležnost institucija 
Bosne i Hercegovine", onda zaista nema mjesta ovakvim prigovorima, pogotovu 
danas kada će biti skoro osam godina od kako je Ustav BiH stupio na snagu. Dakle, 
nije u pitanju da li to "Dejton" omogućuje, već da li postoji politička volja da se BiH 
institucionalno i u pogledu nadležnosti uspostavi kao normalna evropska država. 


Otuda nije neophodno mijenjati Ustav BiH da bi se mogle izgrađivati 
državne institucije BiH i proširivati njihova nadležnost. Današnji Ustav daje mogućn- 
ost da se stvaraju i nove institucije i da se novim zakonima proširuje nadležnost BiH. 
Samo je potrebna politička volja za to. Ne može se sav život u BiH zabetonirati sa 
1995. godinom, kao da se u nas i svijetu ništa ne mijenja. Dakle, entiteti su Ustavom 
ovlašćeni da na državu BiH prenose svoje nadležnosti, a nakon 6 mjeseci od 
stupanja na snagu Ustav ih obavezuje da o tome započnu razgovore. U tom slučaju 
o prenesenim nadležnostima zakone i odluke donose državni organi i nije moguće 
da u tome suodlučuju i organi entiteta, kao što je predviđeno u državnom Zakonu o 
indirektnom oporezivanju. To je jedan način na koji BiH stiče dodatne nadležnosti. 


Drugi način je uređen samim Ustavom i o tim pitanjima nije potreban pretho- 
dni sporazum između entiteta. Naime, u stavu 5. pod tačkom a), doslovno je 
uređeno da će Bosna i Hercegovina preuzeti nadležnost u stvarima koje su predvid- 
ene u Aneksima 5 do 8 Općeg okvirnog sporazuma, a to znači u Aneksu 5 
Sporazuma o arbitražnom rješavanju sporova među dva entiteta, u Aneksu 6 
Sporazuma o ljudskim pravima, u Aneksu 7 Sporazuma o izbjeglicama i raseljenim 
licima i u Aneksu 8 Sporazuma o Komisiji za očuvanje nacionalnih spomenika. 
Drugo je pitanje što entiteti koristeći se pravom entitetske većine u parlamentarnoj 
proceduri ne dozvoljavaju Bosni i Hercegovini da vrši svoje funkcije i ovlašćenja iz 
ovih aneksa, a međunarodna zajednica je do sada blagonaklnono gledala na to ne 
želeći sankcionirati neustavno ponašanje entiteta. 


U istom stavu 5. pod tačkom a) uređeno je da će Bosna i Hercegovina 
preuzeti nadležnost u onim stvarima koje su potrebne za očuvanje suvereniteta, 
teritorijalnog integriteta, političke nezavisnosti i međunarodnog subjektiviteta Bosne i 
Hercegovine, u skladu sa podjelom nadležnosti između zakonodavne, izvršne i 
sudske vlasti. U istom stavu 5. stoji: "Dodatne institucije mogu biti uspostavljene 
prema potrebi za vršenje ovih nadležnosti". Iz ovih ustavnih odredaba proizilazi da 
su u nadležnosti zakonodavne, sudske i izvršne vlasti Bosne i Hercegovine sva 
pitanja koja se tiču suvereniteta, političke nezavisnosti, teritorijalnog integriteta i 
međunarodnog subjektiviteta Bosne i Hercegovine i da se mogu uspostavljati nove 
institucije koje će ta ovlašćenja vršiti. Da nabrojim samo neka pitanja: uspostavljanje 
državne vojske i njeno civilno upravljanje i skupštinska kontrola; državne obavješta- 
jne službe; uniformisane državne policije; sigurnost stranaca u BiH i staranje za 
našu dijasporu; institucije koje će se baviti međunarodnim i međuentitetskim krimina- 

lom, trgovinom drogom, trgovinom ljudima, terorizmom i dr. pitanjima međunarodne 
saradnje između država kao što su obrazovanje, nauka, kultura, zdravstvo, sport i 
socijalna zaštita i sl. Uspostavljanje Granične državne službe, Državnog suda i 
tužilaštva je dobar pravac u kome treba ići u uspostavljanju drugih državnih institu- 
cija kao što su jedinstvene carine, jedinstven ekonomski sistem, jedinstveno tržište 
radne snage, roba i kapitala, kao i donošenje državnog zakona o slobodi kretanja 
građana u cilju zapošljavanja i nastanjivanja na cijelom prostoru zemlje pod 
jednakim uslovima. Ovo proizilazi iz člana | stav 4. Ustava BiH koji uređuje slobodu 
kretanja širom Bosne i Hercegovine,a državi i entitetima se zabranjuje ometanje 
pune slobode kretanja lica, roba, usluga i kapitala širom Bosne i Hercegovine. 


Ustavom je uređena dužnost Bosne i Hercegovine i entiteta da osiguraju 
najviši nivo međunarodno priznatih ljudskih prava i osnovnih sloboda. U tom smislu 
je uređeno, članom II, da se Evropska konvencija za zaštitu ljudskih prava i 
osnovnih sloboda i njeni protokoli direktno primjenjuju u Bosni i Hercegovini, ne 
čekajući da se ova pitanja reguliraju domaćim zakonima, kao i da ova konvencija 
ima prioritet nad svim ostalim zakonima. 


Veoma je važno istaći da su u članu II Ustava, kojim su uređena ljudska 
prava i osnovne slobode, u stavu 3., taksativno od a) do m) navedena prava koja 
ovaj Ustav garantira svim licima na teritoriji Bosne i Hercegovine. Prema tome, 
država Bosna i Hercegovina, pošto su ova prava navedena u njenom Ustavu, dužna 
je da ih zakonom regulira i osigura institucije i pravne mehanizme koji će ova prava 
zaštititi jednako svakom licu na cijeloj teritoriji Bosne i Hercegovine. Zbog značaja 
ovih prava ja ću ih ovdje doslovno citirati: a) pravo na život; b) pravo lica da ne bude 
podvrgnuto mučenju niti nečovječnom ili ponižavajućem tretmanu ili kazni; c) Pravo 
lica da ne bude držano u ropstvu ili potčinjenosti, ili na prisilnom ili obaveznom radu; 
d) Pravo lica na ličnu slobodu i sigurnost; e) Pravo na pravično saslušanje u 
građanskim i krivičnim stvarima i druga prava u vezi sa krivičnim postupkom; f) 
Pravo na privatni i porodični život, dom i prepisku; g) Slobodu misli, savjesti i vjere; 
h) Slobodu izražavanja; i) Slobodu mirnog okupljanja i slobodu udruživanja s 
drugima; j) Pravo na brak i zasnivanje porodice; k) Pravo na imovinu; |) Pravo na 
obrazovanje; m) Pravo na slobodu kretanja i prebivališta. 


Ovo je, dakle, katalog prava koje država Bosna i Hercegovina garantira 
svojim građanima, pa i šire, svim licima, koji su nastanjeni na njenoj teritoriji. Zato će 
biti neophodno za ostvarivanje i zaštitu ovih prava donijeti odgovarajuće zakone i 
osnovati odgovarajuće institucije koje će se praktično baviti jednakom primjenom 
zakona i zaštitom ovih prava. 


Posebno treba istaći da u nadležnost Bosne i Hercegovine spada provo- 
đenje 15 dodatnih sporazuma o ljudskim pravima koji imaju snagu ustavne norme, 
jer su pobrojani u Aneksu | na Ustav Bosne i Hercegovine, koje zbog njihovog 

značaja treba nabrojati: 1. Konvencija o sprečavanju i kažnjavanju zločina genocida 
(1948); 2. Ženevske konvencije I-IV o zaštiti žrtava rata (1949) i Dopunski protokoli | 
i II (1977); 3. Konvencija koja se odnosi na status izbjeglica (1951) i Protokol (1966); 
4. Konvencija o državljanstvu udatih žena (1957); 5. Konvencija o smanjenju broja 
lica bez državljanstva (1961); 6. Međunarodna konvencija o uklanjanju svih oblika 
rasne diskriminacije (1965); 7. Međunarodni pakt o građanskim i političkim pravima 
(1966) i Opcioni protokoli (1966 i 1989); 8. Međunarodni pakt o ekonomskim, 
socijalnim i kulturnim pravima (1966); 9. Konvencija o uklanjanju svih oblika 
diskriminacije u odnosu na žene (1979); 10. Konvencija protiv mučenja i drugih 
surovih, nehumanih ili ponižavajućih postupaka ili kažnjavanja (1987); 11. Evropska 
konvencija o sprečavanju mučenja, nehumanog ili ponižavajućeg tretmana ili 
kažnjavanja (1987); 12. Konvencija o pravima djeteta (1989); 13. Međunarodna 
konvencija o zaštiti prava svih radnika-migranata i članova njihovih porodica (1990); 
14. Evropska povelja za regionalne jezike i jezike manjina (1992) i 15. Okvirna 
konvencija za zaštitu nacionalnih manjina (1994). 


Bosna i Hercegovina je obavezna da sadržaj ovih konvencija, kao ustavne 
norme svoga ustava, pretoči na adekvatan način u svoje zakonodavstvo i stvori 
odgovarajuću institucionalnu infrastrukturu za njihovo provođenje, kao i mehanizme 
jednake zaštite za sve građane Bosne i Hercegovine. 


Razumije se ovom eksplikacijom nisu navedene sve nadležnosti institucija 
Bosne i Hercegovine i odnosi Bosne i Hercegovine i entiteta. U svakom članu 
Ustava BiH, zavisno od materije koju uređuje, navedena je nadležnost institucija 
Bosne i Hercegovine, ili Bosne i Hercegovine i entiteta. Međutim, problem je 
nedostatak političke volje nekih vodećih političkih stranaka ili entiteta da te državne 
institucije i Bosna i Hercegovina u punom kapacitetu vrše svoje funkcije i ovlašćenja. 
Ali za to je neophodna posebna analiza i u ta pitanja ovaj put nećemo ulaziti. 

BOSANSKA SREDNJEVJEKOVNA DRŽAVA TEMELJ JE MODERNE 
BOSANSKE DRŽAVNOSTI I PRAVA BOSANACA DA SE SMATRAJU 
SUVERENIM POLITIČKIM NARODOM 
BOSNE I HERCEGOVINE 


Bosansko srednjovjekovno kraljevstvo" je srušeno 1463.godine od strane 
Osmanskog carstva koje je na historijskom prostoru bosanske srednjevjekovne 
države uspostavilo prvobitno četiri sandžaka, potom, uključujući i dijelove današnje 
Hrvatske i Srbije tzv. bosanski pašaluk 1580. godine. 


Poslije Velikog (bečkog) rata (1699), bosanski ejalet (pašaluk) je uglavnom 
bio uspostavljen u historijskim granicama ranijeg bosanskog kraljevstva. Bosna je 
bila pod osmanskom vlašću 415 godina, da bi nakon Berlinskog kongresa 1878. 
godine došla pod upravu Austro-Ugarskog carstva pod imenom Bosna i 
Hercegovina u statusu corpus separatum, kao treća zemlja, kojom je upravljao 
zajednički ministar finansija preko zemaljske vlade u narednih 40 godina,kada se 
završetkom Prvog svjetskog rata i sama Austro-Ugarska carevina raspala u više 
nezavisnih država. 


Voljom tzv. Narodnog vijeća pod čijom je upravom bila, Bosna i 
Hercegovina je 1. decembra 1918. ušla u sastav novonastale južnoslovenske 
države pod imenom Kraljevina Srba, Hrvata i Slovenaca, koja će poslije uvođenja 
Aleksandrove diktature 1929. godine promijeniti ime u Kraljevinu Jugoslaviju. Bosna 
i Hercegovina je članom 135 Ustava Kraljevine SHS iz 1921. godine osigurala 
teritorijalni integritet u novoj administrativnoj podjeli zemlje na oblasti: Sarajevo, 
Mostar, Bihać, Banja Luka, Travnik i Tuzla. Međutim, poslije uvođenja diktature i 
suspendovanja Ustava iz 1921. godine uvedena je nova administrativna podjela 
Jugoslavije na 9 banovina, od kojih je u 4 banovine podijeljena teritorija BiH: 
Drinska, Vrbaska, Zetska i Primorska. Tako je u sastav ovih banovina ušao i teritorij 
susjednih zemalja Srbije, Hrvatske i Crne Gore. U ljeto 1939. godine izvršena je 
nova administrativna podjela Bosne i Hercegovine između Hrvatske i Srbije, koja 
zbog započinjanja Drugog svjetskog rata nije potvrđena u Narodnoj skupštini 
Jugoslavije, te nije legalizirana. Ali, ipak ova podjela je bila indikativna, jer je 
pokazala velikosrpske i velikohrvatske aspiracije na historijske teritorije Bosne i 
Hercegovine još iz vremena bosanskog srednjovjekovlja. 


% Izlaganje na Naučnom skupu "Bosna i Hercegovina prije i nakon ZAVNOBiH-a", održanom 23. i 
24. novembra 2003. godine u Sarajevu, u organizaciji Akademije nauka i umjetnosti Bosne i 
Hercegovine. 

Otuda proizilazi historijski značaj razvoja (autonomnog  Narodno- 
oslobodilačkog pokreta Bosne i Hercegovine 1941-1945., koji je bio povezan sa 
NOP-om cijele Jugoslavije, koji je stvorio uslove da se 1943. godine obnovi 
bosansko-hercegovačka državnost ugasla prije 480 godina Osmanskim osvajanjem 
Bosne. Otuda se od 1943. godine može govoriti o uspostavljanju savremene 
državnosti Bosne i Hercegovine, koja je dio svog suvereniteta bila prenijela, zajedno 
sa ostalih pet federalnih jedinica, na federativnu Jugoslaviju do njenog raspada 
1992. godine, kada je Bosna i Hercegovina stekla međunarodno priznanje 6. aprila 
1992. godine. 


Uspostavljanje moderne bosanske državnosti 1943. godine na Prvom 
zasijedanju ZAVNOBiH-a, koja je značila obnovu i kontinuitet bosanske srednjevjek- 
ovne državnosti, nije bilo obrazloženo njenom utemeljenošću na historijskim 
činjenicama o postojanju bosanske srednjevjekovne državnosti, već na prostoj, 
ničim argumentiranoj, tvrdnji da se Bosna i Hercegovina uspostavlja kao federalna 
jedinica zbog svoje ,ekonomske i kulturne posebnosti". Iz razloga što nije rečeno da 
se ona uspostavlja i zbog svoje ,historijske i političke posebnosti", koja ima korijene 
u bosanskoj srednjevjekovnoj državnosti, ona je svo vrijeme do izbijanja otvorene 
agresije Srbije i Crne Gore i Hrvatske na nju 1992. godine bivala od velikosrpskih i 
velikohrvatskih nacionalista politički osporavana kao avnojska tvorevina, bez svojih 
historijskih državnih korijena. 


Iz istih razloga, velikosrpski i velikohravtski nacionalisti, kako su politički 
osporavali državnost Bosne i Hercegovine, jer su je smatrali srpskom, odnosno 
hrvatskom zemljom, osporavali su bosanskim muslimanima njihovo historijsko pravo 
na narodno ime Bošnjaci, smatrajući ih Srbima, odnosno Hrvatima muslimanske 
vjere, pa prema tome osporavali su im i pravo na Bosnu i Hercegovinu kao i njihovu 
državu, jer su u njoj bili stoljećima historijski autohton politički narod. 


Od početka svoje historije Bosna je imala svoj politički narod koji su 
sačinjavali njeni stanovnici Bošnjani, kasnije od Turaka preimenovani u Bošnjake 
triju konfesija: muslimane, pravoslavne i katolike, a danas u savremenoj Bosni i 
Hercegovini, u Bosance (i Hercegovce) kao politički narod Bosne koga čine njeni 
građani, odnosno tri etničke zajednice: Bošnjaci, bosanski Srbi i bosanski Hrvati. 
Historija je nebrojeno puta potvrdila da je budućnost mirne i prosperitetne Bosne i 
Hercegovine u političkom jedinstvu i ravnopravnosti njenih građana odnosno njene 
tri etničke zajednice koje čine bosansku naciju u njenom političkom, a ne etničkom 
značenju, dakle, naciju državljana, građana Bosne i Hercegovine - Bosanaca. 


Na Prvom zasijedanju ZAVNOBiH-a za obnovu bosanske državnosti glasali 
su Bosanci i Hercegovci iz sva tri bosanska naroda uključena u NOP Bosne i 
Hercegovine. Nisu to tada učinili svaki narod za sebe, niti je bilo takvih oblika 
okupljanja, da bi se Srbi, Hrvati i Bošnjaci izjašnjavali, posebno, svaki narod za 

sebe: da li je za to da se BiH konstituira kao zasebna federalna jedinica-država. To 
su učinili delegati birani na terenu od strane građana iz sva tri naroda, koji su se 
okupljali u različitim oblicima djelovanja NOP-a, bilo da je riječ o vojnim jedinicama, 
narodno-oslobodilačkim odborima ili u nekom obliku političkog organiziranja na 
platformi NOP-a. Pravo na samoopredjeljenje do otcjepljenja, dakle, imao je politički 
narod Bosne i Hercegovine, to su bili njeni građani, Bosanci i Hercegovci, iz sva tri 
bosanska naroda. Greška ZAVNOBiH-a i AVNOJ-a bila je što subjektivitet političkog 
naroda nisu priznali Bosancima i Hercegovcima kao građanima i stanovnicima BiH 
umjesto etničkim zajednicama. 


Iz ovih razloga nije bilo moguće, da se o sudbini BiH u vrijeme raspada 
Jugoslavije 1992. godine odlučuje drukčije nego što je odlučivano 1943. godine. 
Razlika je bila samo u tome što su 1943. godine građani BiH iz sva tri naroda 
referendum proveli s puškom u ruci, a 1992. godine, s pravom glasa na biračkim 
mjestima, u skladu sa važećim međunarodnim javnim pravom i standardima 
modernog demokratskog izjašnjavanja građana o njihovoj političkoj volji. 


U tom smislu Dejton jeste korak nazad u odnosu na ZAVNOBIH i njegovu 
Deklaraciju o pravima građana BiH, jer pojedinačnom građaninu pretpostavlja 
kolektiv, etničku zajednicu. Ali ta se nepravda Dejtona može ispraviti prilagođava- 
njem Ustava BiH Evropskoj konvenciji za zaštitu ljudskih prava i osnovnih sloboda, u 
procesu njenog priključenja Evropskoj uniji, kojom će građaninu Bosne i 
Hercegovine kao političkom subjektu biti priznato aktivno i pasivno biračko pravo na 
cijelom teritoriju Bosne i Hercegovine, a ne po entitetima. 

KAKO JE GOVORIO ALIJA 


Alija Izetbegović" poslije izlaska iz zatvora 25. novembra 1988. godine u 
javni život ušao je svojim prvim intervjuom u ,Borbi" 18.11.1989. i sa svoja dva 
intervjua koja je dao muslimanskom listu ,Preporod" 1. februara i 1. marta 1990. 
godine. Musliman koji je na insceniranom političkom procesu 1983. godine osuđen 
zbog navodnog organizovanog nedozvoljenog muslimanskog političkog djelovanja 
svojim napisima, ulazi u javni život poslije nešto više od šest godina odležanih u 
zatvoru, daje ove intervjue muslimanskom glasilu na muslimansku temu pod 
naslovom Islam — Alternativa krizi moderne kulture. Indikativni su Izetbegovićevi 
odgovori na postavljena pitanja, koji ga profiliraju kao nepokolebljivog borca za 
ljudske slobode kojeg će se kreda on dosljedno držati u čitavom budućem vremenu 
svoga političkog djelovanja. Naime, novinare je zanimalo da li bi zbog uticaja 
zapadnih medija na muslimanske zemlje trebalo ih zabraniti. Izetbegovićev odgovor 
je da bi to bilo u suprotnosti sa principima ljudske slobode, da protiv ideje sila ne 
pomaže, da je lahko zabranjivati, ali da je teško izgrađivati vlastite vrijednosti, da 
klevete i uvrede koje se iznose kroz medije nisu ideje nego kriminal, a da za kriminal 
nema slobode, i da ni u jednoj muslimanskoj zemlji danas nema dovoljno slobode i 
da će se sudbina islama rješavati u islamskom a ne u zapadnom svijetu. 


Govoreći o slobodi u socijalizmu iznio je zanimljivu tezu da slobodan 
pojedinac po definiciji, u državi socijalističkog tipa ne postoji. U takvoj državi 
subjekat nije čovjek i građanin, nego nekakvi kolektivi i država kao najveći od njih. 


Za muslimane u Jugoslaviji, misleći na muslimane vjernike, kojih po 
njegovom mišljenju ima oko četiri miliona, Izetbegović je rekao da predstavljaju 
,blagodet Jugoslavije", jer su oni jedan od ključnih faktora ujedinjene jugoslovenske 
zajednice. Završavajući ovu misao riječima: ,,Slabi muslimani — slaba Jugoslavija! 
I obrnuto". Ali ga u nastaloj srbijansko-crnogorskoj i hrvatskoj nacionalističkoj 


) U oktobru 2003. godine neposredno poslije Alijinog preseljenja, zamoljen sam da budem jedan od 
recenzenata rukopisa njegove knjige ,Tajna zvana Bosna. Govori, intervjui, pisma... 1989.-1993.", 
koju je priredila mr. Nermina Šačić. Knjigu je 2004. godine izdala Stranka demokratske akcije. 
Iščitavajući rukopis knjige radi pisanja recenzije usput sam za sebe pravio bilješke i kratke komentare 
njegovih govora i intervjua iz kojih je nastao opširan rukopis iz kojeg sam izdvojio za objavljivanje u 
ovoj knjizi dio koji se odnosi na period 1989. do februara 1991. godine. U citatima koje navodim jasno 
se iskazuje Alijin politički stav o državi Bosni i Hercegovini kao ravnopravnoj političkoj zajednici 
Bošnjaka, Srba i Hrvata i ostalih njenih građana, kao i o njenom historijskom identitetu, teritorijalnom 
integritetu i suverenitetu za koji će se zalagati u predstojećim pregovorima, godinu dana prije nego 
što će ona 6. aprila 1992. godine biti međunarodnopravno priznata i agresije SR Jugoslavije i 
Hrvatske na nju. 

pomami nije imao ko čuti. Što se, kao što je poznato, ubrzo i potvrdilo raspadom 
Jugoslavije i genocidom nad muslimanima u bosanskom i kosovskom ratu. 


U svom kratkom uvodnom izlaganju na osnivačkoj skupštini SDA 
26.05.1990. godine, Izetbegović smatra 1989. godinu jednom od najznačajnijih u 
drugom mileniju nove ere. Upoređuje je po značaju sa padom Carigrada 1453., 
otkrićem Amerike 1492. i Francuskom revolucijom 1789. godine. Naime 1989. 
godine u novembru srušen je berlinski Zid koji je bio simbolom podjele svijeta na dva 
suprotstavljena društveno-politička sistema: kapitalizma i socijalizma i njima 
odgovarajućih političko-vojnih blokova. Misleći na socijalizam, on smatra da je time 
,Džinovski pokušaj da se raj na zemlji stvori bez Boga i čovjeka, pa i protiv Boga i 
čovjeka, završio sa potpunim neuspjehom". 


Sagledavajući položaj Bosne i Hercegovine u toj novoj konstelaciji političkih 
svjetskih i domaćih moćnika, Izetbegović je rekao da se nad Bosnom nadvila 
opasnost koja prijeti njenom opstanku kao samostalne države. On smatra da uzroka 
za to ima više, a da najvažniji leži u tome što u posljednjih 40 godina Bosna nije 
pripadala njenim narodima nego partijskoj birokratiji. Alija Izetbegović je smatrao 
dobrom Zavnobihovsku sentencu da Bosna ,nije ni muslimanska, ni srpska, ni 
hrvatska", već ,da je i muslimanska i srpska i hrvatska", samo zamjera komunistima 
što su istrošili samo njen prvi dio, jer njihova nije ni bila — već partijske birokratije. 
Tako je cijelo vrijeme Bosna ostala bez lica i identiteta a time i bez mnogo čega 
drugog. ,Sada kada ta birokratija, uzajamno zavađena i oslabljena, gubi sposobnost 
da očuva vlasništvo, Bosna postaje ničija, a nad nesretnom zemljom pojavljuju se 
lešinari u sve većim jatima". 

Alija Izetbegović je tada rekao da, iako nije ovlašćen, sigurno tumači 
najdublja osjećanja muslimanskog naroda -da muslimanski narod u Bosni neće 
dozvoliti komadanje Bosne, a da je za to garancija ,snaga koja se danas rađa u ovoj 
sali", misleći na Stranku demokratske akcije. 


Kritičari Alije Izetbegovića iz reda srpskih i hrvatskih nacionalista, da on 
hoće cijelu Bosnu načiniti muslimanskom, i da njihove vojne aktivnosti imaju za cilj 
da to spriječe, bile su čista propaganda koja je imala za cilj mobilizaciju srpskog i 
hrvatskog naroda, a i evropskog javnog mnijenja u opravdanju genocida nad 
bosanskim muslimanima i nestanku države Bosne i Hercegovine njenom podjelom 
između Srbije, Crne Gore i Hrvatske. Znao je Izetbegović da opcija muslimanske 
Bosne koja mu se potura nije realna, zato je u svom govoru posebno isticao tu 
činjenicu: ,Muslimansko svojatanje Bosne, s obzirom na realnu situaciju, jednako 
prijeti njenoj dezintegraciji i haosu, kao i srpsko i hrvatsko svojatanje...ali bitka za 
sve ono što nam je važno i do čega nam je posebno stalo, dobiće se ili izgubiti baš 
ovdje u Bosni". 

Suludim idejama o pokretanju novog krstaškog rata radi odbrane Evrope od 
islamske i muslimanske opasnosti, Alija Izetbegović je suprotstavio suzdržanost i 
strpljenje, nadajući se da će njihovi nosioci od njih odustati. ,\Muslimanskom narodu 
u Bosni nije stalo do svađe s bilo kojim od jugoslovenskih naroda. Mi želimo da 
budemo glas razuma u ovoj ludnici", zaključio je Alija Izetbegović, pozivajući 
razumne Srbe i Hrvate ,da nas u tome slijede". 


Svoje mišljenje o načinu vladanja Bosnom i Hercegovinom Alija Izetbegović 
je iznio u svome intervjuu za ,Naše dane" u junu 1990. godine. On smatra da se u 
Bosni i Hercegovini može vladati samo koalicijom više političkih stranaka. On tu 
koaliciju zamišlja kao muslimansko-srpsko-hrvatsku koaliciju, koja bi garantirala 
stabilnost. On ovdje nije bio precizan, da li je mislio na nacionalne političke stranke 
kao koaliciju, ili je mislio da svaka vlada nezavisno od toga, da li bila građanska ili 
sastavljena od nacionalnih stranaka, treba u svome sastavu imati Muslimane 
(Bošnjake), Srbe i Hrvate. To nije tada ni mogao reći, jer još nisu bile osnovane 
hrvatska i srpska nacionalna stranka. Ali je tada bio jasan samo u pogledu uslova 
ulaska SDA u vladinu koaliciju: ,Koaliciju nećemo praviti, niti se dogovarati, takođe, 
sa onima koji namjeravaju prekrajati granice BiH ili negiraju samobitnost musliman- 
skog naroda". 


U intervjuu za ,Stav", datog 8 juna 1990. godine u pogledu državnog 
uređenja SFRJ i mjesta Bosne i Hercegovine u njoj, Alija Izetbegović se opredijelio 
za federaciju, umjesto konfederaciju. On je pri tome imao u vidu multinacionalnu 
strukturu Bosne i Hercegovine. On smatra da bi Bosna i Hercegovina mogla biti 
ugrožena, tj. da bi se nad BiH u tom slučaju pojačale centrifugalne sile, što po svaku 
cijenu treba spriječiti. Zato se on izjasnio ,za federaciju koja bi se gradila iz republika 
ka centru". 


U navedenom razgovoru za ,Stav" Alija Izetbegović je negirao da je 
nacionalista, već da je ,uvjereni musliman". Muslimani kao vjernici priznaju naciju, 
,ali ne pravimo nikakvo čudo od toga". 


U intervjuu za ,Naše dane", datog, također u junu 1990. godine, na istu 
temu Alija Izetbegović kaže, da je SDA stranka muslimanskog naroda i da, iako nije 
vjerska stranka, da je to stranka naroda kod kojeg ,vjera kotira vrlo visoko". Stoga 
ne bi voljeli vidjeti na čelu stranke ljude koji su poznati po tome što su vrijeđali te 
vjerske tekovine, time što su ih ismijavali, psovali Boga itd. Dakle, nije riječ o tome 
da li čovjek vjeruje ili ne vjeruje, već da li aktivno vrijeđa te vrijednosti. 


U izjavi za ,Oslobođenje" od 19. jula 1990. godine Alija Izetbegović 
pojašnjava svoj stav o dilemi: ,federacija-konfederacija", koja je bila aktuelizirana u 
javnosti, posebno o odnosu Muslimana prema Jugoslaviji: ,Muslimanima, po mom 
shvatanju, odgovara svaka Jugoslavija koja bi ispunjavala tri uvjeta: prvo da je 

istinski demokratska zemlja, shvatajući tu demokratiju u njaboljoj evropskoj tradiciji, 
drugo, da u takvoj Jugoslaviji postoji Bosna i Hercegovina kao suverena republika i 
treće, da su u ovoj republici Muslimani samosvojan i suveren narod". 


U Jugoslaviji su još komunisti bili na vlasti, a tamni oblaci su već počeli se 
nadvijati nad Bosnom srpskom i hrvatskom politikom svojatanja Bosne. Aktuelna je 
bila dilema kako buduća Jugoslavija treba da bude uređena: federacija (Srbija i Crna 
Gora) ili konfederacija (Slovenija i Hrvatska), a pojavile su se i ideje o mogućnosti 
raspada Jugoslavije. Alija Izetbegović u predizbornoj kampanji za izbore koji su se 
trebali održati 18. novembra 1990. za prvi višestranački parlament Bosne i 
Hercegovine poslije Drugog svjetskog rata pozicionirao je stanovište svoje političke 
stranke SDA koju su u najvećem broju podržavali bosanski Muslimani (Bošnjaci). On 
je na predizbornom skupu SDA u Velikoj Kladuši 15.09. 1990. godine rekao: ,u 
pogledu Bosne postoje tri opcije: Bosna u Federativnoj Jugoslaviji — prihvatljiva 
opcija, Bosna u Konfederativnoj Jugoslaviji — također prihvatljiva opcija, i konačno 
nezavisna i slobodna Bosna". To je prvo njegovo spominjanje mogućnosti da Bosna 
bude nezavisna država. Ali i tada je tu opciju uslovio ostvarivanjem prijetnji da 
Slovenija i Hrvatska ne izađu iz Jugoslavije. U tom slučaju Bosna neće ostati u krnjoj 
Jugoslaviji, drugim riječima u velikoj Srbiji. Samo pod tim uslovom ,ćemo proglasiti 
nezavisnost", bio je čvrst Izetbegovićev stav. 


Tada je Izetbegović bio uvjeren da za ovakav stav nisu samo Muslimani, 
nego i srpski i hrvatski narod. U suprotnom, alternativa je građanski rat. Izetbegović 
je ,krvi i suzama" građanskog rata pretpostavio ,znoj, znanje i novac" za izgradnju 
Bosne. Naš ideal je građanska republika, a ne islamska republika. Bio je svjestan 
činjenice da nema mirne i prosperitetne Bosne bez pristanka Srba i Hrvata u Bosni. 


Ali kao da je naslućivao mogućnost uključivanja i domaćih Srba i Hrvata u 
velikodržavne projekte Srbije i Crne Gore i Hrvatske, ovaj govor je završio sljedećim 
riječima sudbonosnim za Bosnu: ,Sa punom odgovornošću kažem ovdje, 
muslimanski narod oružjem će braniti Bosnu". To je prvi put da je Izetbegović 
nagovjestio mogućnost agresije Srbije, Crne Gore i Hrvatske na Bosnu i izrazio 
odlučnost muslimanskog naroda da je i oružjem brani. 


U intervjuu ,Oslobođenju" datom nekoliko dana kasnije, 28.09.1990. Alija 
Izetbegović je još jednom potvrdio odlučnost Muslimana da će braniti Bosnu ovim 
riječima: ,Gospoda ne mogu računati da će je podijeliti u kabinetima, moraće da 
dođu ovdje i dijele je na licu mjesta". Kao što se zna godinu i po dana kasnije sa 
neviđenom oružanom silom Srbija i Crna Gora sa domaćim SDS-om je napala 
Bosnu i Hercegovinu, a godinu dana kasnije i Hrvatska sa domaćim HDZ-om. 

U istom intervjuu Izetbegović je izrekao jednu antologijsku rečenicu, koja 
više od svega govori o neuništivom biću Bosne: , Ali, kako je rečeno, niko nikada nije 
vladao Bosnom, samo je mislio da njome vlada". 


Na pitanje ,Oslobođenja" od 30.10.1990. kako vidi Jugoslaviju, Izetbegović 
je dao sljedeći odgovor: 


Jugoslaviju vidim isključivo kao rekonstruisanu državu čije su najbitnije 
karakteristike demokratsko uređenje i sve vrste sloboda građana..U takvoj 
demokratskoj Jugoslaviji vidimo suverenu BiH u sadašnjim granicama, u kojoj vlast 
vrše ravnopravno Muslimani, Srbi i Hrvati i ostali narodi. Kao dobri Bosanci, BiH 
vidimo u Jugoslaviji kao federaciji sa mnogo konfederalnih elemenata, ili u 
konfederaciji sa mnogo federalnih elemenata. Neki to zovu racionalna federacija a to 
je ono uređenje u kome centralni organi imaju neophodni minimum ovlašćenja". 


Srpski ekstremisti i Miloševićev režim pred domaćom i svjetskom javnošću 
su optuživali bosanske muslimane (Bošnjake) da su skrivili i započeli rat protiv Srba 
u Bosni i Hercegovini. Očito da im je to trebalo iz propagandnih razloga, da sami 
pred sobom opravdaju ničim izazvanu agresiju na Bosnu i Hercegovinu. Bosanskim 
muslimanima nisu smetali ni Srbi ni Hrvati. Oni su navikli s njima živjeti u komšiluku. 
Alija Izetbegović je u jednom razgovoru za list ,Sandžak" 24.09.1990., rekao da je 
na mitinzima na kojima je govorio, primijetio da se uvijek najviše aplaudira ,kada se 
potvrđuje identitet muslimanskog naroda i zajedništvo u Bosni...kada se kaže da 
ćemo zajedno sa Srbima i Hrvatima graditi Bosnu i Hercegovinu i kada se kaže da 
ćemo čuvati prava muslimanskog naroda". 


U svom govoru održanom u Foči 25. avgusta 1990. godine Alija Izetbegović 
obavijestio je skup da je dogovoreno sa Srpskom demokratskom strankom da 
zajedno na današnji dan učine obostrani gest pomirenja zbog pokolja četnika 1941. 
godine u Foči na mostu preko rijeke Drine nevinog muslimanskog stanovništva. Iz 
nepoznatih razloga SDS je od toga čina odustao. Alija Izetbegović je od okupljenih 
preko sto hiljada muslimana zatražio da učine gest dobre volje sa svoje strane ,da 
bacimo cvijeće ne samo muslimanskim nego i srpskim žrtvama". On je pri tome 
napomenuo da gledajući iz Foče, koja je bila mjesto umiranja, postoje samo dvije 
nacije: dželati i nevine žrtve. Cijeneći, dakle, žrtve i jednog i drugog naroda, tražio je 
od pripadnika svoga naroda da cvijeće bace u rijeku u spomen žrtava i musliman- 
skog i srpskog naroda. SDS nije objasnio svoj nedolazak u Foču. Ponavljanje 
paljevine Foče i pokolja muslimana Foče u aprilu 1992. godine objasnilo je njihovo 
odbijanje pomirenja u avgustu 1990. godine. 


Drugom jednom prilikom, u svome govoru na Bilinom polju, u Zenici, 
28.10.1990. Alija Izetbegović je podsjetio svoje slušaoce da ni naši preci se nikada 
nisu borili da bi u Bosni živjeli samo Muslimani. Oni su Bosnu uvijek gledali kao 

zajedničku domovinu Muslimana, Srba i Hrvata i svih ljudi dobre volje. Podsjetio je i 
na dolazak Jevreja u Bosnu protjeranih prije pet stotina godina iz Španije i tom 
prilikom izrekao jednu misao koja ima univerzalno humanističko značenje, koja je i 
danas često na kušnji najcivilizovanijih naroda i država: ,moramo jačati našu svijest 
da ne smijemo dopustiti da ovdje budemo progonjeni ili da mi nekoga progonimo". 
Odlučnost muslimana da ne dozvole da budu progonjeni A. Izetbegović je objasnio u 
svome intervjuu ,Oslobođenju" od 28.09.1990. interpretirajući poznati stav u 
Kur'anu, gdje se nabrajaju svojstva muslimana, da je musliman ,onaj koji, kad mu se 
kakav zulum dogodi, pruži otpor". On je bio svjestan da se od Bosne ne može praviti 
nacionalna država samo jedne etničke zajednice, ali da sva tri naroda u Bosni 
najbolje može povezati ,građanska republika". Ali da bi se to postiglo potrebno je da 
više znamo jedni o drugima a i o sebi. Tom prilikom izrekao je značajnu misao koja 
u sebi sadrži poruku: ,A neznanje o sebi najgore je od svih neznanja. Ono je, 
zapravo, teška bolest". 


U intervjuu za ,Ogledalo" u novembru 1990. godine Alija Izetbegović nakon 
što je prisustvovao desetinama predizbornih mitinga i nebrojenih susreta sa običnim 
ljudima, dakle, Muslimanima, jer uglavnom su Muslimani dolazili na mitinge SDA, 
iznosi nekoliko svojih utisaka koji su ga impresionirali: ,Otkrio sam koliko u tom 
običnom svijetu ima pozitivnog naboja, spremnosti na praštanje, tolerancije 
osjećanja za one druge". Misleći na komšije Srbe i Hrvate koji su ipak drukčiji jer 
nose drukčija imena, imaju drukčije običaje i način života itd. Primjećuje da na više 
od od stotine skupova nikada nije bio zabilježen nijedan ispad, nijedna loša riječ o 
ljudima druge vjere i nacije. ,Evo, kada smo nedavno na predizbornom skupu na 
Koševu podigli ne samo našu, nego i srpsku i hrvatsku zastavu, prisutni narod — a to 
je uglavnom bio naš muslimanski narod — vrlo toplo je pozdravio. Tada sam 
pomislio: ovaj svijet posjeduje psihološke uvjete, hoću da kažem, psihološki je 
pripremljen za jedan istinski demokratski ustav". 


Alija Izetbegović je bio svjestan da, kao i svaki narod, i njegov narod ima 
svojih mana, ,ali je čist od raznih (pa time i nacionalnih) predrasuda". Govoreći o 
Bosancima uopće prirodno je da ljudi nisu isti nego drugačiji. Drugi i drukčiji nije 
pakao nego nešto što se prihvata i podrazumijeva. Za Izetbegovića je to što Bosnu 
,iIzdvaja i čini posebnom u dobrom smislu riječi". 


Goveoreći o Stranci demokratske akcije, rekao je da strogo uzevši ona i nije 
nacionalna stranka, jer njen program nije nacionalni već nadnacionalni. Na 
primjedbu novinara da li bi se SDA mogla smatrati vjerskom strankom Izetbegović 
ne negira da se negdje u dalekoj pozadini nalazi ta povezujuća nit: islam. Ali on 
smatra da se islam u ovom slučaju pojavljuje kao kultura, kao način života: ,Islam je 
tu odigrao istu onu ulogu koju je u obrazovanju srpske nacionalne svijesti i kulture 

odigralo pravoslavlje ili kod Hrvata katoličanstvo. Uzaludno je i nekorisno ignorisati 
ove činjenice" smatra Izetbegović. 


Bosanski muslimani osjećaju da pripadaju jednoj nacionalnoj grupi, ali 
akcenat nije na tome da se razlikuju od drugih ljudi, misli Izetbegović. Jer u takvom 
osjećanju kod njih nema ničeg nacionalističkog, ,radi se o zdravom nacionalnom 
osjećanju". Svakodnevno otkrivamo ,narod koji je potvrdio vrijednosti za koje smo se 
bojali da su se definitivno ugasile", kaže Izetbegović. 


Govoreći o postojećem raspletu političke krize u Jugoslaviji Izetbegović je 
podvukao značaj osnivanja SDA: ,Stranka je stigla na cilj prije nego što je nastupio 
taj kritički trenutak". Bio je uvjeren u njen odlučujući doprinos opstanku Bosne i 
Hercegovine, iako priznaje da SDA nije jedina snaga koja se za to zalaže, ali smatra 
on da je SDA dominantna snaga: ,Samo zahvaljujući tome što je stvorena ova 
snaga, BiH može računati da će opstati. Mnogi Srbi i Hrvati uviđaju tu činjenicu". 


Alija Izetbegović je u razgovoru za ,Ogledalo", u novembru 1990. godine još 
bio u uvjerenju da će Jugoslavija opstati, ,ne naravno ovakva, nego jedna bitno 
rekonstruirana Jugoslavija". 


Moglo bi se reći da je to uvjerenje da će Jugoslavija opstati kod 
Izetbegovića bilo, dakle, sa rezervom, uslovljeno njenom rekonstrukcijom. Na 
drugim mjestima Izetbegović je definirao šta pod tim podrazumijeva, ovaj put je 
samo rekao: ,U budućoj demokratskoj državi, i muslimanski će narod, ako Bog da, 
biti subjekt odlučivanja". 


Na pitanje novinara koje motive ima muslimanski narod da se zauzima za 
opstanak Jugoslavije, Alija Izetbegović odgovara: ,Bosna i Hercegovina ima vrlo 
mnogo problema. Ne trebaju joj novi koji bi se pojavili nestankom Jugoslavije. Pored 
toga, BiH nažalost nije dovoljno čvrsta tvorevina i veliko je pitanje da li bi mogla 
podnijeti potres koji bi nastao rušenjem zemlje". 


Alija Izetbegović u intervjuu za ,Borbu" od 13.11.1990. godine pobliže 
razjašnjava kakva bi trebala biti rekonstruirana Jugoslavija: ,ako bi ova zemlja bila i 
demokratska, i slobodna — niko više ne bi sa toliko oštrine, drame i panike postavljao 
dilemu o državnom uređenju". U pogledu državnog uređenja buduće Jugoslavije 
Izetbegović je vidi kao ,zajednicu republika". Dakle, minimum kompetencija koliko je 
neophodno za funkcioniranje ,jedne zajednice naroda, jedne zajednice republika". 
Dvanaest godina kasnije, poslije svih ratova koje je Jugoslavija vodila sa svojim 
susjedima ona se rekonstruirala u državnu zajednicu dviju republika Srbije i Crne 
Gore. Da se slušao Alija Izetbegović iz 1990. godine to je isto mogla da učini sa šest 
republika i bez ratova sa susjedima i odgovornosti njenih vođa za genocid pred 
Haškim tribunalom. 

Alija Izetbegović je bio za jednu uravnoteženu i izbalansiranu politiku koju 
će voditi bosanski Muslimani na čelu sa SDA. On je računao da će takva politika biti 
prvi katalizator u vrijeme ekstremnih ponašanja i zahtjeva: ,Iskustvo pokazuje da u 
ovoj Republici radikalni stavovi ne prolaze zbog čitavog niza razloga, od istorijskih 
do psiholoških. Zato mi nismo radikalizirali naše stavove". Da bi se izbjegla 
majorizacija bilo kog naroda u Bosni, pa i muslimanskog kao većinskog naroda 
potrebno je samo da neko ne ističe suviše samo svoj interes, da to ne 
prenaglašava". U tom smislu kaže da će SDA sarađivati sa onim strankama koje 
bezrezervno podržavaju integritet i državnost Bosne i Hercegovine i da bude 
apsolutno demokratska stranka: ,Ubijeđen sam da bi nam dobro došla jedna 
muslimansko-srpsko-hrvatska koalicija". 


Na pitanje novinara o mogućnosti otcjepljenja ,dijelova srpskih teritorija", 
Alija Izetbegović je odgovorio da Bosna i Hercegovina ne može ništa prihvatiti što i 
srpski narod ne prihvati — ,To, međutim, ne znači da srpski narod može da ucijeni 
Bosnu i Hercegovinu, da zahtjeva da se sprovodi samo njegovo, jer Srbi nisu jedini 
narod i moraće da povedu računa o tome šta hoće drugi građani Republike... tu se 
traži srednji izlaz". Na podsjećanje novinara da je već stvoreno Srpsko nacionalno 
vijeće, Alija Izetbegović je izrazio nadu da će ,naši srpski prijatelji prihvatiti da 
zemljom upravlja parlament izabran na opštim, tajnim izborima, jer Srpsko 
nacionalno vijeće je nedemokratska institucija, ,iako jeste izraz demokratskih 
osjećaja ljudi". Smatrao je da se ne može priznati kao vlast nešto što je poteklo na 
mitinzima, ulici, skupu, ma kako taj skup bio reprezentativan. 


Alija Izetbegović je na zanimljiv način problematizirao specifičnost 
bosanskih Muslimana: ,da su najveći narod u Bosni i Hercegovini i da imaju samo 
jednu domovinu koja se zove Bosna i Hercegovina". Nasuprot tome, Srbi i Hrvati koji 
žive u Bosni i Hercegovini imaju još jednu ,rezervnu" domovinu. Otuda Izetbegović- 
evo uvjerenje ,da su Muslimani garancija opstanka BiH". lako mislimo da je ova 
država u interesu svih naroda koji u njoj žive: ,Svi imaju neki izbor, mi ga nemamo". 


Na anketno pitanje: Da li možemo živjeti zajedno u Jugoslaviji? za 
novogodišnje ,Oslobođenje", od 31. decembra 1990. Alija Izetbegović je između 
ostalog odgovorio: ,Da, ... Mi jednostavno nemamo izbora... Narodi i narodnosti 
Bosne i Hercegovine su, zahvaljujući zajedničkom životu kroz vijekove, uspjeli da se 
održe na ovom tlu. Smatram da samo zajednički mogu i dalje graditi svoju buduć- 
nost... O njenoj sudbini odlučivaće samo njeni narodi i narodnosti, tj. samo njeni 
građani". 


U drugom jednom intervjuu za novogodišnju reviju ,Nedjelja", 30. decembra 
1990. godine na veoma interesantno pitanje, s obzirom na razlike među političkim 
strankama, da li će BiH moći funkcionirati kao suverena država, Alija Izetbegović je 
u podužem monologu odgovorio: ,To je pitanje na svakodnevnoj provjeri... U Bosni 

su tradicionalno... muslimani, pravoslavci i katolici živjeli zajedno i podnosili se... Mi 
smo ovdje u tolikoj mjeri izmiješani da nije moguće stvoriti državu drukčijeg tipa, 
nego ovakvu kakva je danas BiH. Izbora nema, alternativa je samo da se ovdje 
uhvatimo za vratove, a takvo što razumni ljudi neće i takva koncepcija neće 
pobijediti... Rasulo bi najvjerovatnije bilo krvavo, a razumni ljudi to ne prihvataju... svi 
ljudi u BiH kada je riječ o opstanku BiH, dijele se na stranku razumnih i stranku 
avanturista. Mislim da je stranka avanturista u manjini". Tako bi možda i bilo da su 
se pitali ljudi u Bosni i Hercegovini, da na nju nije izvršena agresija Srbije i Crne 
Gore i Hrvatske. Ko je mogao u decembru 1990., poslije održanih prvih višestrana- 
čkih izbora poslije 50 godišnje jednostranačke vlasti komunista i vladajuće ideologije 
bratstva i jedinstva očekivati da će BiH napasti prvi njeni susjedi da bi na njen račun 
napravili veliku Srbiju i veliku Hrvatsku, a da bosanske muslimane definitivno unište 
kao narod na ovim prostorima. 


Sljedeće novinarovo pitanje odnosilo se na granice Bosne i Hercegovine, 
koje su upravo dovodili u pitanje njeni susjedi, posebno Srbija i Crna Gora 
smatrajući ih administrativnim, a ne političkim državnim granicama. Alija Izetbegović 
je na ovo pitanje dao sljedeći opširni odgovor: ,U pogledu granica mogu se kazati 
dvije stvari. Prva je da ovo nisu administrativne nego istorijske granice, one ne 
odražavaju etničko stanje, nisu, dakle, etničke, ali jesu istorijske granice. BiH ima 
najstabilnije istorijske, međunarodno priznate granice. Druga stvar koju treba reći je 
da nema promjene granica, ni djelimične, a da se sve ne sruši". 


Alija Izetbegović je kao slobodoljubiv čovjek i veliki demokrata zahtjevu za 
promjenama granica suprotstavio veću ljudsku vrijednost pa time i vrijednost jednog 
naroda, a to je zakon demokratije: ,Viši su interesi svakog naroda ovdje u BiH da 
imaju demokratski sistem, a ne da zadovolje svoje nacionalne ambicije". On je 
smatrao demokratiju legitimnijim i višim interesima od nacionalnog ujedinjenja, 
stvaranja nacionalnih država. On je zahtjevu pravljenja nacionalnih država u BiH, 
suprotstavio demokratiju pod kojom je podrazumijevao ljudska i nacionalna prava 
svih građana koja će se očitovati u stvaranju građanske republike. Stvaranje 
nacionalnih sržava u BiH Alija Izetbegović je smatrao historijskim anahronizmom. 


U istom intervjuu ,Oslobođenju" 31.12.1990. godine Alija Izetbegović je iznio 
stav da su dileme ,federacija ili konfederacija" lažni problemi i da nije primaran 
problem Jugoslavije. Slično mišljenje, rekao je, ima i američki ambasador 
Cimerman. Primarnim problemom Jugoslavije, smatrao je, problem demokratije. 
Nakon svih razgovora, požalio se Izetbegović novinaru, osnovno pitanje koje njega 
muči jeste: ,ima li danas ljudi koji zaista hoće Jugoslaviju? Ja je hoću. Prvi uvjet da 
bi Jugoslavija ostala jeste da je hoćemo, pa onda da vidimo kakvu. Čini mi se da 
kod svih strana ima dosta isključivosti.. " 

Na novinarevo pitanje šta je muslimanski program? Izetbegović je 
odgovorio: ,održanje BiH je jedan od najviših političkih ciljeva". Drugom važnom 
tačkom muslimanskog programa Izetbegović je smatrao osvješćivanje muslimansk- 
og naroda i to obrazložio sljedećim riječima: ,Muslimanski narod, za razliku od 
srpskog i hrvatskog naroda, ne osvješćuje se sto godina, koliko otprilike, traje 
njihovo osvješćivanje, odnosno prerastanje pravoslavne svijesti u srpsku svijest, 
prerastanje katoličke svijesti u hrvatsku svijest. Osvješćivanje muslimanskog naroda 
je proces koji je mnogo puta u toku istorije prekidan, ometan istorijskim zbivanjima, 
uplitanjem sa strane, tako da smo imali u jednom momentu tragičnu činjenicu da 
nismo imali ni ime. Ime je, ipak ono minimalno što ljudsko biće ili jedan narod treba 
da ima da bi znao šta je. Mi nismo imali ni imena. Dvadeset godina smo bili 
neopredijeljeni svijet...Jer, za ove druge dvije lijeve stranke — komuniste i reformiste, 
glasali su oni muslimani koji ne mogu sebi odgovoriti na pitanje ko su. Nažalost, 
jedan veliki broj ljudi među muslimanskim narodom ne može ni danas da odgovori 
na to pitanje... 


..Dovođenje Muslimana do svijesti o svom identitetu, o tome da smo imali 
prošlost, svoje junake, pisce, pjesnike, da treba da se ponovo sjetimo svega, da sa 
prošlosti skinemo koprenu — jedan je od naših ciljeva. | naravno, preko toga, po onoj 
— ko ima prošlost, ima i budućnost — da na neki način osiguramo sebi budućnost. 
Jer, nema sumnje da je tragedija i naroda i pojedinca uvijek išla preko gubljenja 
identiteta... Mislim da se ne radi nikada o nekim nacionalističkim težnjama, radi se o 
elementarnom ljudskom i nacionalnom pravu, da jedan narod i pojedinci koji mu 
pripadaju znaju kojoj to grupi pripadaju, ne zato da bi zahtijevali za tu grupu nešto 
više nego drugi, nego da bi jednostavno znali kakva prava oni imaju u odnosu, u 
komparaciji sa drugima sa kojima se tu, na neki način, susreću, žive zajedno i pored 
njih. Ako bi htio da kažem najsažetije šta je to — to je u stvari, dovođenje 
muslimanskog naroda svijesti o svom identitetu". 


Tri mjeseca kasnije u novom intervjuu ,Borbi" od 8. februara 1991. godine 
Alija Izetbegović, ali sada kao predsjedavajući Predsjedništva SR Bosne i 
Hercegovine, ponovo problematizira opstanak Jugoslavije. On smatra da postoje 
opći uslovi za opstanak Jugoslavije, ali da ne postoje subjektivni uslovi, ne postoji 
volja kod odgovornih ljudi: ,Jednostavno sada ima jedna konstelacija osoba koje se 
uzajamno više ne podnose". Ta činjenica bi po njegovom mišljenju mogla da 
postane tragična po samu Jugoslaviju ,ako je nekim slučajem ne prevaziđemo". 


Koncept opstanka Jugoslavije koji je izložio Alija Izetbegović u pregovorima 
je da ona bude ,zajednica republika". Sam Izetbegović je znao da je taj koncept 
pravno gledajući protivrječan jer se zalaže s jedne strane za suverenost republika, a 
s druge strane za državnost buduće zajednice. Ali je smatrao da je i on bolji nego da 
se Jugoslavija raspadne, jer se s njenim raspadom gube mnoge prednosti za sve 
republike. 

Naime, suverenost republika je bila već gotova činjenica, jer su sve 
republike u međuvremenu u svoje ustave unijele da su one suverene države, samo 
je, dakle, ostalo da se dogovore o obliku njihove međusobne povezanosti kroz jedan 
državni oblik koji će se zvati Jugoslavija i koje će zajedničke poslove prenijeti na tu 
novu državnu zajednicu. 


Savršeno je jasno, ako je Amandmanom LX na Ustav BiH iz 1974. godine, 
Bosna i Hercegovina definirana kao suverena država i državna zajednica Muslimana 
(Bošnjaka), Hrvata i Srba, da je Ustav obavezivao Aliju Izetbegovića kao Predsjeda- 
vajućeg Predsjedništva, da ne prihvati nikakav specifičan status BiH koji bi se 
sastojao u nekom ograničenom suverenitetu u odnosu na druge republike: ,Ako 
Srbija ima puni suverenitet, i ako je takva Hrvatska, Slovenija i drugi, neka nam 
objasne oni koji su protiv zašto da takva ne bude i BiH. BiH to mora da bude, baš 
zato jer je nacionalno mješovita republika, i jer bi sve drugo ovdje značilo direktno 
krvoproliće... Suverenitet je, ovdje sinonim za stabilnost i mir" kazao je Izetbegović 
listu ,Borba". 


Pošto se u stanju kakvog takvog reda, odnosno poštivanja ustava i zakona, 
ne može prekrojiti Jugoslavija i izvesti neke zamišljene planove, izgleda da neki 
pojedinci ,izlaz vide u jednom haosu iz kojeg bi nastao neki novi kosmos po 
njihovom ukusu, jedan novi red stvari". Alija Izetbegović iznosi svoje osjećanje ,da je 
Armija, onaj neki sedmi faktor". To se, kaže on, njeno prisustvo osjeća u onoj 
prostoriji u kojoj sjedimo. Armija bi ako nastane haos ,opravdano" intervenirala i 
uspostavila taj neki novi red stvari koji odgovara zamislima nekih ljudi. ,Tim ljudima 
sigurno ne stoji na srcu Jugoslavija", primjećuje Izetbegović. 


Tri dana kasnije prenijelo je ,Oslobođenje" od 11. februara 1991. godine 
odgovore Alije Izetbegovića koje je on dao u razgovoru sa političkim aktivom Bihaća. 
Na postavljeno pitanje zašto se osporava suverenitet samo Bosni i Hercegovini, a 
ne nijednoj drugoj republici? Alija Izetbegović je odgovorio: ,To bi trebalo pitati one 
koji BiH osporavaju. Trebalo bi ih pitati što će suverenitet Srbiji, Hrvatskoj, Sloveniji, 
Crnoj Gori, Makedoniji, a Bosni kao da ne treba. Postoje neki planovi kojima smeta 
suverena Bosna. Postoje planovi da se stvaraju velika Srbija, velika Hrvatska. Tome 
na putu stoji Bosna, a Bosnu je lakše progutati, podijeliti, precrtati, ako ne bude 
suverena. E, baš zato, to mi ne damo... Treba osigurati da građani svoja prava traže 
u Bosni, a ne da idu u Zagreb i Beograd". 


Na drugo pitanje: Zbog čega ste toliko tolerantni u vođenju politike SDA, a 
ostali lideri partija nisu? Alija Izetbegović je odgovorio: ,U BiH, po mom mišljenju, 
može se voditi samo politika ovako kako sam rekao. Jedna je stvar kamion voziti 
širokim evropskim putem, a druga je takav kamion voziti vijugavim bosanskim 
putevima". 

TRI TEMELJNE VRIJEDNOSTI BOSNE I HERCEGOVINE 


Zahvaljujem na pozivu da učestvujem u rasparvi na ovom Okruglom stolu" i 
što ste me počastili da prvi govorim i dam okvir za razmatranje teme o vrijednostima 
odbrane Bosne i Hercegovine. 


Ovo je veoma zahtjevna tema, a posebno moja odgovornost koju ste mi nametnuli 
time da dam okvir ove teme, odnosno da navedem bitne vrijednosti koje proizilaze 
iz naslova teme. 


Moram primjetiti da ste mi olakšali zadatak time što ste naveli naslove tema 
pojedinih vrijednosti i imena cijenjenih kolega i mojih prijatelja koje će ih izložiti na 
ovom okruglom stolu. 

Drugo moje zapažanje jeste, što ste i sami mogli uočiti nabrajanjem 
navedenih tema, da je tema današnjeg Okruglog stola neiscrpna. To znači da 
današnji Okrugli sto neće moći u cijelosti da odgovori na zadatu temu. Smisao 
osnivanja Udruženja građana za zaštitu tekovina borbe za Bosnu i Hercegovinu i 
jeste u tome što su sve tekovine više-manje i vrijednosti te borbe, kojima je zalog 
bila država Bosna i Hercegovina i njeni državljani Bosanci, pripadnici svih etničkih 
zajednica u Bosni i Hercegovini, koji su zajedno sa svojom državom trebali nestati, 
kao i bosansko društvo. 


Otuda bih rekao da u redosljedu vrijednosti koje su odbranjene odbranom 
Bosne i Hercegovine jednaku političku težinu imaju sljedeće tri vrijednosti: (1) 
Država Bosna i Hercegovina, (2) Građani (državljani) kojima je ovladala svijest da je 
Bosna i Hercegovina njihova domovina i (3) Bosansko društvo. Prva vrijednost, 
država, ima značaj međunarodnopravnog subjekta, simbola, po kojem, ćemo se 
moći raspoznavati u mnoštvu naroda i država u međunarodnoj zajednici, bilo gdje 
da se nađemo kao pojedinci, kao njeni građani,kao njeni državljani i da računamo na 
zaštitu svoje države.Druga vrijednost,vrijednost građana državljana, Bosanaca kao 
političkog naroda, jeste da nam je BiH jedina naša, matična domovina, zemlja u 
kojoj smo ukorijenjeni, u kojoj imamo svoje umrle pretke, koji su se svojim grobnim 
mjestima vratili toj istoj zemlji i koji nama, njihovim potomcima, prenose obavezu, 
dužnost da tu zemlju branimo. Da branimo njihova grobna mjesta, da branimo 
zemlju koju su nam ostavili na čuvanje, da branimo zemlju u kojoj se nalaze naše 
njive, polja i šume, naše fabrike, škole, zdravstvene ustanove, naše džamije i crkve, 


9 Uvodno izlaganje na Okruglom stolu: "Vrijednosti odbrane Bosne i Hercegovine", održanom 
18.2.2004. godine u Sarajevu, u organizaciji Udruženja građana za zaštitu tekovina borbe za Bosnu i 
Hercegovinu. 

naši domovi, naše unutrašnje biće, naša duša i srca, sve to objedinjeno u riječi 
Domovina po kojoj ćemo se moći razlikovati od drugih, kojima su neke druge zemlje 
njihove domovine. 


Ne treba zaboravljati da je Bosna i Hercegovina imala taj usud da je u 
posljednjih 500 godina, bila pod suverenitetom Osmanlija, Austro-Ugara i obiju 
Jugoslavija — čijim stanovnicima se ugrađivala svijest o tome da su ti surogati bili 
njihove domovine a ne Bosna i Hercegovina. Otuda značaj odbrane Bosne i 
Hercegovine u agresiji na nju 1992.-1995. godine. Da su se nakon 529. godina 
sticanjem ponovne nezavisnosti Bosne i Hercegovine njeni građani susreli sa 
odgovornošću da brane svoju nezavisnu državu Bosnu i Hercegovinu i u svojoj 
svijesti je počnu doživljavati kao svoju primarnu vrijednost - domovinu, namjesto 
nametnutih surogata, koji su petsto godina bili nadomjestak domovini i sredstvo za 
manipulaciju i otuđenje od svoje izvorne domovine. Zato se kao jedna od važnih 
tekovina borbe za Bosnu i Hercegovinu može smatrati ojačana svijest o Bosni i 
Hercegovini, kao domovini Bosanaca različitih etničkih zajednica koje egzistiraju u 
BiH. Dok je ta svijest kod Bošnjaka ovladala masama i postala njihova materijalna 
snaga, ona kod velikog broja Hrvata i Srba je u procesu da ovlada tim masama s 
obzirom na postojanje među samim njima retrogradnih političkih opcija koje svoju 
domovinu vide u Hrvatskoj, Srbiji i Crnoj Gori. 


Pored vrijednosti države i Bosanaca kao političke nacije po principu 
pripadanja državi, a ne etniciteta, jednak značaj ima i vrijednost bosanskog društva 
kao multietničkog i multireligijskog, koje je odbranjeno odbranom Bosne i Hercegov- 
ine, a ta odbrana pravno ojačana Odlukom Ustavnog suda Bosne i Hercegovine o 
konstitutivnosti Bošnjaka, bosanskih Srba i bosanskih Hrvata na svakom pedlju 
državnog teritorija Bosne i Hercegovine. 


Teritorijalni integritet bosanske države osigurava teritorijalni prostor u kome 
egzistira bosansko društvo a time i jedinstvo svih Bosanaca kao političke nacije 
države Bosne i Hercegovine. Dovođenjem u pitanje jedne od ovih triju vrijednosti 
dovode se u pitanje i druge dvije, a sa njima se dovodi u pitanje ostvarivanje svih 
drugih vrijednosti jednog slobodnog društva o kojima će danas biti riječi. 


Ovdje prije svega mislim na ostvarivanje individualnih prava građana i 
kolektivnih prava naroda na cijelom teritoriju Bosne i Hercegovine. Tamo gdje ne 
vladaju državni zakoni nije moguće ostvarivanje jednakog položaja građanina, kao 
individue, a dovode se u pitanje i kolektivna prava jednog ili drugog naroda u Bosni i 
Hercegovini. Kada kažemo bosansko društvo onda mislimo na onu unutrašnju 
njegovu snagu nastalu ispretpletenošću različitih etniciteta, religija i kultura, 
susjedstva i komšiluka koji su stoljećima branili Bosnu i Hercegovinu od tuđinske 
vlasti pod kojom je Bosna i Hercegovina bila i odupirala se raznim aneksijama i 
asimilacijama, i iznova se, ne znam po koji put bosansko društvo pojavljivalo kao 

pobjednik iskazujući svoju autentičnost po kome se razlikuje od društva susjednih 
država. 


Najveća opasnost da nestane bosansko društvo kakvog ga bosanska 
historija poznaje bila je posljednja agresija Srbije, Hrvatske i Crne Gore na Bosnu i 
Hercegovinu sa konceptom podjele Bosne i Hercegovine među susjednim 
zemljama. Otuda značaj odbrane državno-pravnog okvira Bosne i Hercegovine imat 
će iscjeljujuću moć na veoma snažne udarce koje je pretrpilo bosansko društvo 
izvršenim genocidom, etničkim čišćenjem i smišljenom politikom prisilnog teritorija- 
Inog homogeniziranja pojedinih etniciteta njihovim pomjeranjem sa zavičajnog 
ognjišta na prostore koji su bili projektovani da budu anektirani Srbiji, Hrvatskoj i 
Crnoj Gori. 


Da bi se ponovo uspostavile one vrijednosti koje su krasile bosansko 
društvo prije agresije, a to su tolerancija drugog i drukčijeg i vrijednosti komšiluka 
neophodno je uspostavljanje jedinstvenih državnih institucija i jedinstvenog državn- 
og zakonodavstva sa odgovarajućim mehanizmima zaštite individualnih prava 
građana (državljana) i kolektivnih prava etniciteta na svim nivoima društvene i 
državne organizacije u kojima će se osjećati slobodno i ravnopravno. Dakle, težiti ka 
ostvarivanju univerzalnih vrijednosti, jer xprevelika zaokupljenost nacionalnim 
sužava i um i srcey kod čovjeka, a onda put do ne-čovjeka nema prepreka. 


Da bi se rehabitirale i stabilizirale navedene tri osnovne vrijednosti očuvane 
odbranom Bosne i Hercegovine: multietničko i multikonfesionalno društvo, sekularna 
država i Bosanci građani kao politički narod - neophodno je učiniti dodatni napor u 
postizanju sveobuhvatnih ciljeva u četiri oblasti djelovanja: POVRATAK izbjeglih i 
raseljenih na svoj grunt, ZAPOŠLJAVANJE koje pretpostavlja ekonomski razvoj, 
NATALITET s obzirom na ozbiljno ratom načetu biološku supstancu onoga što 
nazivamo etnicitetima i političkim narodom Bosne i OBRAZOVANJE, koje nas 
uključuje u svjetske tokove nauke i novih tehnologija. Neću šire elaborirati nužnost 
djelovanja u ove četiri oblasti — to možemo drugom prilikom, ali upozoravam — da 
ozbiljni propusti u samo jednom od ova četiri djelovanja mogu ozbiljno ugroziti u 
miru osnovne tekovine odbrane Bosne i Hercegovine i njihove osnovne vrijednosti. 


I na kraju, da bi se osigurao kvalitet i kontinuitet čuvara tekovina odbrane 
Bosne i Hercegovine — neophodno je pri ovom Udruženju oformiti sekciju mladih i 
sekciju žena. Nezaboravimo, da se Bosna i Hercegovina u agresiji na nju 1992.- 
1995. nije branila samo na prvim linijama fronta, već na svakom polju djelovanja 
običnih ljudi — od čina rađanja i umiranja u okruženoj Bosni i Hercegovini do škola i 
muzičkih koncerata u podrumima, kao i spravljanja objeda iz minimalnih zaliha. 
Tome svemu su smisao životu i volju da se istraje u otporu davala djeca, mladi, 
naše kćeri, supruge i majke. Zato im treba omogućiti da zajedno s nama daju svoj 
doprinos u očuvanju tekovina borbe u kojoj su i sami učestvovali. Hvala! 

OPTIMALNA ORGANIZACIJA TERITORIJE I VLASTI BOSNE | HERCEGOVINE 


Pogled na historijsku retrospektivu Bosne i Hercegovine") pokazuje da je 
ona od srednjovjekovne države do danas bila školski primjer decentralizirane 
države. U vrijeme bosanskih banova i kraljeva Bosna (kako je tada nazivana država) 
bila je podijeljena na tzv. Kraljevu zemlju i tzv. Zemlje oblasnih bosanskih plemića. 


Centralni dio Bosne od Vranduka do Vrhbosne (Sarajevo) bio je Kraljev 
posjed sa sjedištem u Milama kod Visokog,a kasnije na Bobovcu.Ostali dijelovi 
bosanske zemlje pripadali su bosanskim velikašima: Soli (Sjeveroistočni dio Bosne), 
Usora (Posavina), Donji Kraji (dolina Vrbasa i Sane), Zapadne strane ili Završje 
(Livanjsko područje), Primorje,|Humska zemlja (Hrcegovina), Gornje podrinje i 
polimlje. 


Kralja iz dinastije Kotromanića biralo je bosansko plemstvo, koje je imalo i 
svoj sabor koji se zvao Stanak. 


Kada su Osmanlije osvojile Bosnu 1463. godine,iste su godine osnovale 
Sandžak (administrativno-vojno područje) po imenu Bosna i obuhvatao je centralno 
područje Bosne od Kosovske Mitrovice, preko današnjeg Sandžaka u Srbiji do 
Kamengrada u Bosanskoj krajini sa Banja Lukom i Sarajevom koji su bili naizmjeni- 
čno sjedište tog Bosanskog sandžaka. Sedamdesetih godina osnovan je 
Hercegovački sandžak, osamdesetih godina osnovan je Zvornički sandžak koji je 
obuhvatio područje sjeveroistočne Bosne i Posavinu, a 1537. godine osnovan je 
Kliški sandžak koji je obuhvatio današnje livanjsko područje sa dijelovima Hrvatske. 
Poslije zauzimanja Bihaća 1592. godine osnovan je Bihaćki sandžak. Osmanlije su 
1580 od bosanskih sandžaka i sandžaka u današnjoj Hrvatskoj osnovale Beglerbeg- 
luk ili Pašaluk koji su nazvali po imenu srednjevjekovne bosanske države — Bosna. 
Sjedište ove osmanske provincije naizmjenično je bilo u Banja Luci, Sarajevu i 
Travniku, da bi ga Omer-paša Latas definitivno preselio u Sarajevo 1851. godine. 


Posljednja osmanska uredba koja se bavila administrativnom organizacijom 
Bosne, bila je Uredba za Vilajet Bosna, donešena krajem 1864. godine, a u praksi 
implementirana u toku 1865. i 1866. godine. Neki historičari taj zakonski osmanski 
akt smatraju nekom vrstom Ustava za Bosnu kojim je uređena administrativna 
podjela teritorije bosanskog vilajeta,kao i propisana upravna i sudska vlast u kojoj su 


O Referat je upućen Komisiji za ustavna pitanja Predstavničkog doma Parlamentarne skupštine 
Bosne i Hercegovine. Referat je na engleskom jeziku podijeljen istaknutim predstavnicima 
međunarodne zajednice. Referat je objavljen u časopisu "Gračanički glasnik" broj 17, maj 2004. 
godine i časopisu ,Ljudska prava", broj 2-4, 2004. godine. 

učestvovali i predstavnici konfesija (muslimani,katolici,pravoslavni, jevereji). Prema 
toj uredbi bosanski vilajet činilo je sedam sandžaka: Bihaćki, Travnički, Banjalučki, 
Sarajevski, Hercegovački sa sjedištem u Mostaru, Zvornički sa sjedištem u Donjoj 
Tuzli, Novopazarski sa sjedištem u Sjenici. Godinu dana prije Berlinskog kongresa 
1877. godine Osmanlije su iz sastava bosanskog vilajeta izdvojile Novopazarski 
sandžak i pripojile ga Kosovskom vilajetu. Dakle, Bosna je u vrijeme održavanja 
Berlinskog kongresa u ljeto 1878.godine u svome sastavu imala šest naprijed nave- 
denih sandžaka. 


Austro-Ugarska Monarhija ulaskom u Bosnu i Hercegovinu po međunarodn- 
om mandatu na osnovu člana 25. Berlinskog ugovora, uspostavila je svoju upravu 
xu provincijama Bosni i Hercegovinin, i zadržala postojeću administrativnu podjelu 
na sandžake koje je nazvala okruzima. Takva podjela se održala sve do 1918. 
godine, kada je Austro-Ugarska napustila Bosnu i Hercegovinu,kako se ona zvala u 
vrijeme Austro-ugarske uprave, koji će naziv ostati do danas. 


Okruzi u Bosni i Hercegovini su nastavili da funkcioniraju i u vrijeme 
prelazne vlasti nove države koja se zvala Kraljevina Srba, Hrvata i Slovenaca, u koju 
je ušla i Bosna i Hercegovina odlukom Narodnog vijeća koje je bilo najviši organ 
vlasti poslije izlaska Austro-Ugarske iz Bosne. 


Bosna i Hercegovina je zahvaljujući članu 135. Ustava nove države 
donesenog 28. juna 1921. godine (tzv. Vidovdanski ustav) uspjela da osigura 
teritorijalni integritet sa šest okruga u svojim historijskim granicama koje je utvrdio 
Berlinski kongres 1878. godine. 


Ako se zanemare administrativne podjele u vrijeme diktature kralja Aleksan- 
dra Karađorđevića 1929. godine i velikodržavne kombinatorike srbijanskih i hrvatskih 
političara 1939. godine pred izbijanje Drugog svjetskog rata,može se reći da je 
Bosna i Hercegovina uspjela sačuvati svoje historijske granice koje se od 
Karlovačkog mira 1699. godine nisu bitnije mijenjale. U tim svojim historijskim 
granicama Bosna i Hercegovina je 1943. godine na Prvom zasijedanju Zemaljskog 
antifašističkog vijeća narodnog oslobođenja Bosne i Hercegovine (ZAVNOBiH) 
održanom 25. i 26. novembra,obnovila svoju državnost nakon što ju je bila izgubila 
prije 480 godina. Tu državnost te godine obnovile su i Srbija, Crna Gora, Hrvatska, 
Makedonija i Slovenija. One su na Drugom zasijedanju Antifašističkog vijeća narod- 
nog oslobođenja Jugoslavije (AVNOJ) održanog 29.novembra 1943. godine, kao 
države ušle u sastav Demokratske Federativne Jugoslavije, koristeći se svojim 
pravom na samoopredjeljenje ne odričući se svoga prava na odcjepljenje u nekim 
drugim historijskim uslovima. 


Poslije oslobođenja Bosne i Hercegovine, krajem 1945. godine, donesen je 
zakon o novoj teritorijalnoj podjeli Bosne i Hercegovine. Zadržana je podjela iz 

vremena osmanske uprave 1864. godine, koju podjelu je preuzela i Austro-ugarska 
uprava, a potom i uprava Kraljevine Srba, Hrvata i Slovenaca, s tim što je dodat još 
sedmi Dobojski okrug. Tako je BiH 1945. godine imala sedam okruga: Bihački, 
Banjalučki, Travnički, Mostarski, Sarajevski, Tuzlanski i Dobojski. Ova podjela na 
sedam okruga zadržala se do aprila 1949. godine, kada je uslijedilo donošenje 
novog zakona o administrativnoj podjeli Bosne i Hercegovine na četiri oblasti: 
Banjalučka, sa sjedištem u Banja Luci, Sarajevska, sa sjedištem u Sarajevu, 
Mostarska, sa sjedištem u Mostaru i Tuzlanska, sa sjedištem u Tuzli. 


Potom su 1952. godine ukinute oblasti, a Bosna i Hercegovina podijeljena je 
na 66 srezova i pet gradova: Sarajevo, Banja Luka, Tuzla, Mostar i Zenica. Poslije 
ustavnih promjena 1963. godine Bosna i Hercegovina je podijeljena na 15 srezova: 
Bihać, Livno, Banja Luka, Prijedor, Travnik, Sarajevo, Zenica, Doboj, Mostar, 
Trebinje, Brčko, Tuzla, Zvornik, Jajce, Goražde. Ubrzo potom ukinuti su srezovi 
Trebinje i Zvornik. Poslije provedene administrativne reforme krajem šezdesetih 
godina uvedena su samo dva nivoa vlasti u Bosni i Hercegovini: republički i općinski. 
Osnovano je u cijeloj Bosni i Hercegovini 106 općina, da bi se taj broj 1978. godine 
povećao još za tri tako da je od tada do 1992. godine u Bosni i Hercegovini bilo 109 
općina. 

U ovih 109 općina 1991. godine izvršen je posljednji popis stanovništva u 
Bosni i Hercegovini. Sa ta dva nivoa vlasti Bosnu i Hercegovinu zatekao je i rat 
1992. do 1995. godine. 


U toku agresije Srbije i Crne Gore 1992. i Hrvatske 1993. godine na Bosnu i 
Hercegovinu nastale su paradržavne tvorevine: Srpska republika Bosne i Hercego- 
vine (Republika Srpska) nastala 9. januara 1992. godine, Hrvatska Republika 
Herceg Bosna nastala 23. avgusta 1993., ranije pod imenom Hrvatska zajednica 
Herceg Bosna nastala 18. novembra 1991. godine. Republika Srpska nastala je kao 
satelit Srbije i Crne Gore, HZ Herceg Bosna, odnosno HR Herceg Bosna kao satelit 
Hrvatske i AP Zapadna Bosna nastala 27. septembra 1993. kao satelit Srbije, Crne 
Gore i Hrvatske. Sve su ove tvorevine nastale kao dio agresorskog plana da Bosna i 
Hercegovina nestane kao međunarodno priznata država i Bošnjaci kao politički i 
demografski relevantan narod. Cilj je bio da se BiH podijeli između susjeda u korist 
stvaranja velike Srbije i velike Hrvatske. Posljedica takve politike susjeda i međunar- 
odne zajednice su preko dvije stotine hiljada ljudi ubijenih, preko dva miliona 
građana raseljenih, srušena ekonomija zemlje, a institucije države BiH destruirane i 
onemoćale u korist navedenih tvorevina. 


U procesu uspostavljanja mira u BiH, prvo je uspostavljena Federacija 
Bosne i Hercegovine 1994. godine koju su uz pomoć međunarodne zajednice 
konstituirali Bošnjaci i Hrvati, podijeljenu na deset kantona, kojom je prestala posto- 
jati HR Herceg Bosna. Dejtonskim sporazumom 14. decembra 1995. uspostavljeno 

je i mirovno rješenje sa Srbima kojim je legitimirana dotadašnja paradržavna 
tvorevina Republika Srpska kao entitet koja je sa entitetom FBiH činila Bosnu i 
Hercegovinu. Dotadašnjoj Republici Bosni i Hercegovini priznatoj od međunarodne 
zajednice 6. aprila 1992. godine priznat je državni kontinuitet i članstvo u međunaro- 
dnim organizacijama, kao i međunarodno-pravni subjektivitet pod novim imenom 
Bosna i Hercegovina. 


Od tada je prošlo osam godina. Prestao je rat. Na svoja ognjišta se vratila 
polovina od dva miliona raseljenih, uspostavljene su nove institucije na nivou 
države, a presudom Ustavnog suda BiH potvrđeno je da su Bošnjaci, Srbi i Hrvati 
konstitutivni na cijelom prostoru Bosne i Hercegovine. 


Najteže ide sa obnovom ekonomije i saniranjem teškog materijalnog 
položaja građana Bosne i Hercegovine kojima je rat uništio njihove porodice, 
privatna dobra, radna mjesta, kuće i stanove. Pokazalo se da je od svega, u državi 
od općine do centralnih institucija, najuspješnije xpreduzeće, državna administracija 
koja troši oko 70% ukupnog bruto produkta zemlje. 


Otuda su u posljednje vrijeme pojavile se ideje i kod domaćih ljudi, od 
običnih građana do državnih funkcionera, kao i kod funkcionera međunarodne 
zajednice, da u Bosni i Hercegovini treba smanjiti državnu administraciju. Ali se 
postavlja pitanje kako? U Federaciji BiH imaju 4 nivoa vlasti: općina, kanton, entitet, 
država. U Republici Srpskoj tri nivoa vlasti: općina,entiet,država. U distriktu Brčko 
dva nivoa vlasti distrikt i država, a u gradu Sarajevu pet nivoa vlasti. U takvoj 
organizaciji države trpe najviše njeni građani, a gubi se i međunarodni kredibilitet 
Bosne i Hecegovine zbog nefunkcionalno organizirane vlasti i uz to veoma skupe 
vlasti koju ne može da podnese slabašna ekonomija zemlje. 


U posljednje vrijeme pojavile su se različite ideje, kako od međunarodnih 
faktora, tako i od domaćih političkih stranaka da bi trebalo učiniti Bosnu i Hercegov- 
inu funkcionalnom državom, jer ovakva kakva je, s njom nije moguće ući u evropske 
integracije, a niti je interesantna za međunarodne investicije, s obzirom na nesigurn- 
ost ulaganja. 


S obzirom da je mirovno rješenje bilo moguće postići popuštanjem pred 
zahtjevima ekstremnog nacionalizma u BiH, kod teritorijalne organizacije BiH 
vođeno je računa o tome da se priznaju tekovine rata u priznavanju Republike 
Srpske kao entiteta, u kome su za vrijeme rata protjerani stanovnici hrvatske i 
bošnjačke nacionalnosti. A na teritoriji Federacije također se vodilo računa da se 
kantoni organiziraju tako kako će obuhvatili najveći broj jednog od dva konstutivna 
naroda. Posebno kao problem u Federaciji se javlja paralelizam struktura Herceg 
Bosne sa strukturama Federacije. Na državnom nivou u pogledu konstituiranja vlasti 
do kraja je primijenjen etnički i entitetski princip, dok je građanin Bosne i Hercego- 

vine na državnom nivou potpuno izgubio svoj politički subjektivitet i legitimitet. S 
obzirom da takva. teritorijalna podjela države na entitete i kantone, kao i etnički i 
entitetski kriterij u formiranju zakonodavne i izvršne vlasti na nivou Bosne i Herceg- 
ovine, entiteta i kantona osigurava njenim nosiocima različite materijalne privilegije i 
političke moći, postoji veliki otpor da se bilo šta mijenja u postojećoj teritorijalnoj i 
institucionalnoj konstelaciji vlasti xslijepim, pozivanjem na Dejton. 


Zato je bio neophodan onaj uvod na početku ovog teksta o tome kako je 
tradicionalno, kroz historiju i različite nosioce vlasti bila Bosna i Hercegovina 
teritorijalno podijeljena. Kao što smo vidjeli vodilo se prije svega računa o historijsko- 
geografskoj podjeli kojoj su podloga bili ekonomija i saobraćajna povezanost, a 
potpuno je zanemarena bila etnička pripadnost stanovnika tih regija. Svi su 
stanovnici, bez obzira na etničku i konfesionalnu pripadnost, kao građani pred 
zakonom uživali jednaka prava, a kod formiranja organa vlasti vođeno je računa da 
u njima proporcionalno učestvuju pripadnici različitih etničkih i konfesionalnih 
zajednica. 


Sa stanovišta funkcionalne regionalne organizacije Bosne i Hercegovine, u 
kojoj će svaka regija biti ekonomski i socijalno održiva, a ta održivost bude oslonjena 
na teritorijalno-administrativno-političku tradiciju Bosne i Hercegovine, za Bosnu i 
Hercegovinu bi bilo najpovoljnije da bude podijeljena na četiri regije: Mostarsku, 
Sarajevsku, Banjalučku i Tuzlansku. Kroz dugu historiju ova četiri grada postali su 
gravitacioni centri svojih regija. Svaki od njih predstavlja historijsko-geograffsko- 
kulturno, ekonomsko i saobraćajno središte i čvorište za općine i gradove koji su 
oduvijek bili upućeni prema centrima tih regija: Sarajevo(centralni i istočni dio 
Bosne), Mostar (južni dio Bosne), Banja Luka (sjeverozapadni dio Bosne) i Tuzla 
(sjeveroistočni dio Bosne). 


Takvu regionalnu podjelu Bosna i Hercegovina je imala 1949. do 1952. 
godine. Zakonom su bile utvrđene granice tih regija nabrajanjem srezova i gradova 
koji su ulazili u sastav tih regija koje su se tada zvale oblastima. S obzirom da su od 
tada do 1991. godine u okviru tada pobrojanih srezova razvili se novi općinski centri 
koji su bili obuhvaćeni popisom stanovništva 1991. godine, ukupno 109 općina, mi 
ćemo kod nabrajanja srezova koji su ulazili u sastav navedenih regija u uglastoj 
zagradi navesti nazive mjesta koji su postali novi općinski centri unutar tih regija. 


Prema Zakonu o oblastima iz 1949. godine Bosna i Hercegovina bila je 
podijeljena na četiri oblasti: 


Oblast banjalučka obuhvata: 1) Banja Luka, 2) Bihać, 3) Bosanska 
Dubica, 4) Bosanska Gradiška, 5) Bosansko Grahovo, 6) Bosanska Krupa, 7) 
Bosanski Novi, 8) Bosanski Petrovac, 9) Cazin,10) Drvar, 11) Glamoč, 12) Jajce, 13) 
Ključ, 14) Kotor Varoš, 15) Mrkonjić Grad, 16) Prijedor, 17) Prnjavor, 18) Sanski 

Most, 19) Srbac, 20) Velika Kladuša {21) Čelinac, 22) Laktaši, 23) Skender Vakuf, 
24) Sipovoj. 


Oblast mostarska obuhvata: 1) Bileća, 2) Čapljina,3) Duvno (danas: 
Tomislavgrad), 4) Gacko, 5) Konjic, 6) Livno, 7) Ljubuški, 8) Mostar, 9) Nevesinje, 
10) Prozor, 11) Stolac, 12) Široki Brijeg, 13) Trebinje,(14) Ljubinje, 15)Neum, 16) 
Posušje, 17) Čitluk, 18) Grude, 19) Kupres, 20) Jablanica). 


Oblast sarajevska obuhvata: 1) Bugojno, 2) Foča, 3) Fojnica, 4) Goražde, 
5) Kalinovik, 6) Rogatica, 7) Sarajevo (Centar, Stari Grad, Novo Sarajevo, Novi 
Grad, Vogošća, Ilidža, Trnovo, Ilijaš, Hadžići, Pale), 8) Sokolac, 9) Travnik, 10) 
Vareš, 11) Visoko, 12) Višegrad, 13) Vlasenica, 14) Zavidovići, 15) Zenica, (16) 
Žepče, 17) Kakanj, 18) Breza, 19) Kiseljak, 20) Busovača, 21) Vitez, 22) Novi 
Travnik, 23) Donji Vakuf, 24) Gornji Vakuf, 25) Olovo, 26) Čajniče, 27) Rudo, 28) 
Han Pijesak, 29) Kreševoj. 


Oblast tuzlanska obuhvata: 1) Bijeljina, 2) Bosanski Brod, 3) Bosanski 
Šamac, 4) Brčko, 5) Derventa, 6) Doboj, 7) Gračanica, 8) Gradačac, 9) Kladanj,10) 
Lopare, 11) Maglaj, 12) Modriča, 13) Odžak, 14) Srebrenica, 15) Teslić, 16) Tešanj, 
17) Tuzla, 18) Zvornik,(19) Bratunac, 20) Kalesija, 21) Banovići, 22) Živinice, 23) 
Lukavac, 24) Srebrenik, 25) Orašje, 26) Šekovići, 27) Ugljevikl. 


S obzirom na proteklo vrijeme više od 50 godina od te podjele, nastale su 
promjene u saobraćajnoj infrastrukturi, kao i u ekonomskom razvoju tih regija. 
Otuda, danas je moguće praviti iz tih razloga korekcije u pripadanju pojedinih općina 
tim regijama, ali samo u najbližem njihovom okruženju, kako se ne bi bitno narušila 
ravnoteža između navedenih regija. Druga značajka zadržavanja ovakve regionalne 
podjele danas jeste što se u to vrijeme vlast koja je dijelila Bosnu i Hercegovinu na 
ove četiri regije nije rukovodila etničkim, niti bilo kakvim političkim i nacionalističkim 
motivima, već isključivo, historijsko-gografskim, saobraćajnim i ekonomskim kriter- 
ijima. Odnosno da regije budu ekonomski održive, a njeni centri budu i zdravstveni, 
školski i kulturni centri regije. U to vrijeme nije vođeno računa o regionalnoj etničkoj 
pripadnosti s obzirom da je cijela BiH bila sa etnički izmiješanim stanovništvom, sve 
četiri regije su bile, a i danas su multietničke. 


Prema posljednjem popisu stanovništva iz 1991 godine u sve četiri regije su 
zastupljeni i Bošnjaci i Srbi i Hrvati i ostali. U Mostarskoj regiji koja obuhvata blizu 
500.000 stanovnika, natpolovičnu većinu imaju Hrvati, u Banjalučkoj regiji sa oko 1 
miliom i 100 hiljada stanovnika natpolovičnu većinu imaju Srbi, a u Sarajevskoj regiji 
sa oko 1 milion i 400 hiljada stanovnika natpolovičnu većinu imaju Bošnjaci, a u 
Tuzlanskoj regiji sa oko 1 milion i 360 hiljada stanovnika natpolovičnu većinu imaju 
Bošnjaci. 

S obzirom na multietničku strukturu stanovništva u sve četiri regije i da će u 
svakoj od njih jedan od tri naroda imati natpolovičnu većinu, da bi se izbjegla 
majorizacija jednog naroda nad druga dva naroda nužno je ugraditi načelo da u 
upravljačkim strukturama regije najbrojniji narod može imati najviše do 49% svojih 
predstavnika. To isto načelo potrebno je ugraditi i u upravljačkim strukturama local- 
ne vlasti u gradovima koji čine sjedište dotične regije. U regijama i gradovima u 
kojima postoji visok procent etničke izmiješanosti stanovništva treba ugraditi načelo 
etničke rotacije čelnih funkcionera u značajnim organima državne vlasti, javnim 
ustanovama i javnim preduzećima. 


Regije bi u pogledu nadležnosti mogle imati one nadležnosti koje danas 
imaju kantoni, dok bi sve druge nadležnosti bile u institucijama Bosne i Hercegovine. 


Organizacija Bosne i Hercegovine u navedene četiri regije dokazana je 
činjenicom da centri ovih regija već postaju i administrativni centri državnih institucija 
npr. sjedište direkcije za indirektno oporezivanje, kao i centri u kojima bi trebala biti 
sjedišta drugih važnih državnih institucija Bosne i Hercegovine. Kao npr. sjedišta 
institucija koje nastanu sprovedbom Aneksa 9 Dejtonskog spoprazuma. 


Ako uvažimo kao kriterij teritorijalne podjele Bosne i Hercegovine na ove 
četiri regije, historiju, geografiju, ekonomiju i saobraćaj, potrebno je već danas učiniti 
neke praktične korake. Pošto u Federaciji i HDZ i SDA, kao i druge vodeće političke 
stranke preferiraju prenošenje entitetskih nadležnosti na državni nivo, a da bi se u 
teritorijalno-organizacionom smislu približili podjeli BiH na navedene četiri regije, 
neophodno je odmah pristupiti redukciji broja kantona njihovom integracijom sa 
kantonima čija su sjedišta u centrima triju regija koje se nalaze unutar Federacije 
Bosne i Hercegovine. Tako bi se sa Sarajevskim kantonom integrirali Zeničko- 
dobojski kanton,Srednjobosanski kanton i Bosansko-podrinjski kanton. Hercegova- 
čko-neretvanskom kantonu priključili bi se Zapadno-hercegovački kanton i općine 
Tomislavgrad, Kupres i Livno iz današnjeg Herceg-bosanskog kantona. Tuzlanskom 
kantonu bi se priključio Posavski kanton i Distrikt Brčko. Bihaćkom kantonu, do 
njegovog uključivanja u Banjalučku regiju priključile bi se općine Drvar, Bosansko 
Grahovo i Glamoč iz današnjeg Herceg-bosanskog kantona i Jajce iz današnjeg 
Srednjebosanskog kantona. Integracija navedenih kantona u 4 kantona izvršila bi se 
Amandmanom na Ustav Federacije Bosne i Hercegovine, a priključivanje Distrikta 
Brčko tuzlanskom kantonu odlukom Visokog predstavnika, s obzirom da je Brčko 
distrikt BiH nastao odlukom međunarodnog arbitra i promjenu njegovog statusa 
može odlučiti samo predstavnik međunarodne zajednice. 


Integriranje entiteta u ove četiri regije: Banja Luka, Mostar, Sarajevo i Tuzla 
može se izvršiti samo promjenom člana | — stava 3. Ustava Bosne i Hercegovine, u 
kome će umjesto danas navedena dva entiteta: Federacije BiH i Republike Srpske 
biti navedene ove četiri regije koje mogu imati nazive entiteta, kantona, oblasti, 

okruga ili jednostavno regija. Tada bi se riješilo i pitanje priključenja Unsko-sanskog 
kantona regiji Banja Luka, romanijsko-sarajevskog i gornjepodrinjskog dijela Republ- 
ike Srpske Sarajevskoj regiji, sjeverno-istočnog dijela Republike Srpske Tuzlanskoj 
regiji i istočne Hercegovine Mostarskoj regiji. 


Na putu ka Evropskoj Uniji Bosna i Hercegovina se mora regionilazirati po 
evropskim  kriterijjma. Evropski kriteriji su  historijsko-geografski, ekonomski i 
saobraćajni, a ne nikakako regionalizacija kao posljedica ratnih osvajanja, etničkog 
čišćenja, nasilne etničke homogenizacije i sl. Dakle, ako na putu ka Evropi moramo 
preuzeti njene kriterije regionalizacije, bolje je da to učinimo odmah nego sutra. 
Time bi samo odložili naš put neminovnog ulaska u Evropsku Uniju. Zato se sa 
ovom činjenicom trebamo suočiti odmah, prije otvaranja predložene rasprave o 
prenosu ovlašćenja Federacije na institucije Bosne i Hercegovine i eventualnih 
drugih ustavnih promjena. 


Pored promjena teritorijalne organizacije BiH umjesto entiteta i današnjih 
deset kantona u četiri navedene regije, Bosna i Hercegovina se nalazi i pred 
zadatkom izgradnje funkcionalnih postojećih državnih institucija. Potrebno je 
preispitati funkcionalnost zakonodavne, izvršne i sudske vlasti u Bosni i Hercegovini, 
radi političke samoodrživosti Bosne i Hercegovine,kada u njoj ne bude OHR i SFOR. 


Smatramo neophodnim da umjesto sadašnjeg kolektivnog šefa države 
Bosna i Hercegovina ima inokosnog šefa države-predsjednika. U svim postjugoslov- 
enskim međunarodno priznatim državama kolektivni šef države zamijenjen je 
inokosnim izuzev u BiH. Ova inovacija zahtijeva da se ujednači trajanje mandata 
predsjednika države, predsjednika predstavničkog doma parlamenta, predsjednika 
doma naroda i premijera vlade, s tim što će ove četiri funkcije biti podijeljene između 
pripadnika tri etničke zajednice i xostalih,. Tri etničke zajednice i xostali) bi se na 
tim funkcijama rotirali nakon isteka ustavom utvrđenog mandata (4 godine), s tim što 
bi se moglo predvidjeti da se mandat na istim funkcijama može obnoviti dva puta 
uzastopno iz iste etničke zajednice i xostalih?. Na isti način to treba učiniti i sa 
funkcijama predsjednika Ustavnog suda BiH, Državnog suda Bosne i Hercegovine, 
Državnog javnog tužioca BiH i Ombudsmena BiH. 


Da bi se zakonodavna vlast učinila efikasnom i racionalnom neophodno je 
podijeliti današnju nadležnost Parlamentarne Skupštine BiH između Predstavničkog 
doma i Doma naroda, tako što će biti uvedeno jednodomo, umjesto dvodomog 
donošenja zakona. Da se Predstavničkom domu daju u nadležnost pitanja od općeg 
domaćeg i međunarodnog političkog i ekonomskog značaja, a Domu naroda pitanja 
koja su od vitalnog nacionalnog interesa. Da bi se izbjegla blokada odlučivanja 
zakonodavne vlasti neophodno će biti ugraditi ustavni mehanizam da prijedlog 
zakona koji nakon tri uzastopna glasanja ne dobije većinu u parlamentu, a predsj- 
ednik države ocijeni da bi zbog toga mogla nastati nenadoknadiva šteta za državu i 

njeno stanovništvo, donese ukaz o proglašenju prijedloga zakona kao zakona sa 
privremenim trajanjem dok ne bude izglasan u parlamentu. Time bi današnja 
ovlašćenja OHR, odnosno Visokog predstavnika međunarodne zajednice u Ustavu 
BiH bila uređena kao nadležnost predsjednika države. 


Kad je riječ o Vijeću ministara njega treba organizirati kao Vladu Bosne i 
Hercegovine i današnjem njenom sastavu treba dodati ministarstvo nauke i 
tehnologije, ministarstvo kulture i sporta, ministarstvo obrazovanja, ministarstvo 
zdravlja i socijalne zaštite, ministarstvo privrede, ministarstvo trgovine i turizma kao i 
ministarstvo za uređenje prostora i građenje. 


Odredbe Ustava BiH o pretpostavljenoj nadležnosti entiteta se zloupotreblj- 
avaju od strane entiteta koji Bosni i Hercegovini kao suverenoj državi negiraju pravo 
da zakonom uređuje i institucionalizira neke društvene oblasti u kojima država 
Bosna i Hercegovina ima svoje međunarodne obaveze kao subjekt međunarodnih 
odnosa (član III-5a Ustava BiH). Kao što su obrazovanje, nauka, sport, kultura, 
zdravstvo i dr. koje su danas u nadležnosti entiteta. Entiteti su te nadležnosti 
uzurpirali od države BiH u vrijeme rata kada su sebe proglasili državama i u svoje 
ustave to unijeli kao samo svoje nadležnosti. Zato je potrebno ukinuti pretposta- 
vljenu nadležnost entiteta u korist države. 


Prema odredbama Ustava BiH iz člana III. 5. a), proizilazi da su u nadležnosti 
države sva pitanja u kojima se BiH kao država pojavljuje u svojstvu suverene države 
i međunarodnim pravnim subjektom i time odgovornom pred međunarodnom 
zajednicom i njenim organizacijama. Zato Bosna i Hercegovina treba da ima 
izgrađene pored entitetskih i svoje institucije iz svih oblasti u kojima država ima 
svoje odgovornosti pred međunarodnom zajednicom i drugim državama, kako bi kao 
država mogla odgovoriti međunarodnim obavezama i utvrditi jedinstvene standarde 
za cijelu zemlju, a koji odgovaraju standardima Evropske unije u koju želi da uđe, 
kao i euro-atlantski sigurnosni sistem. 


Iz tih razloga na nivou države neophodno je organizirati jedinstvene odbrambene i 
sigurnosne institucije: jedinstvenu vojsku Bosne i Hercegovine, jedinstvenu obavješ- 
tajno sigurnosnu službu i državnu uniformiranu policiju. 


Nije u BiH moguće praviti civilno društvo u skladu sa evropskim demokra- 
tskim standardima, ako svi članovi njenog društva nemaju jednaka građanska prava 
i osnovne slobode na državnom nivou kao i jednaku pravom osiguranu instituciona- 
Inu zaštitu za ostvarivanje tih prava. To država može postići svojim jedinstvenim 
zakonodavstvom i izgradnjom institucionalnog mehanizma za jednak pristup u 
ostvarivanju tih prava. U tom smislu potrebno je ukinuti entitetsko državljanstvo jer 
entiteti nisu države, niti je BiH savezna država. Bosna i Hercegovina jeste složeno 
multietničko i multikonfesionalno društvo, ali ona nije složena država tipa federacije 

ili konfederacije, već prosta decentralizirana država, danas podijeljena na dva 
entiteta, a sutra moguće u četiri historijske i ekonomske regije: Tuzlansku, Banjalu- 
čku, Mostarsku i Sarajevsku. 


U tom kontekstu neophodno je na državnom nivou osigurati izvorne prihode 
države za finansiranje institucija BiH i ispunjavanje finansijskih obaveza države 
prema međunarodnim finansijskim institucijama, kao što ima svaka evropska 
država, a u skladu sa članom VIII. stavom 3. Ustava Bosne i Hercegovine koji to 
omogućava. 


Poseban kompleks pitanja predstavlja organizacija Sarajeva kao glavnog 
grada Bosne i Hercegovine i općina. Sarajevo treba već sada organizirati na cijelom 
prostoru predratnog grada Sarajeva iz vremena popisa stanovništva 1991. godine. U 
tom smislu, ne mijenjajući granice entiteta Zakonom o Sarajevu kao glavnom gradu 
Bosne i Hercegovine, kojeg bi donijela Parlamentarna skupština, Sarajevu treba dati 
ingerencije koje danas imaju kantoni, a u svim ostalim pitanjima direktno podrediti 
ga organima Bosne i Hercegovine, slično Brčkom kao distriktu BiH. Dakle, izuzeti ga 
iz nadležnosti entiteta. Sarajevo bi imalo i ovlasti lokalne zajednice i relaciju prema 
općinama u svome sastavu. 


Drugi kompleks pitanja su općine kao zajednice lokalne samouprave. U tom 
smislu kao prioritetno pitanje postavlja se obaveza BiH kao države, a koja proizilazi 
iz Evropske povelje o lokalnoj samoupravi, da donese državni zakon o lokalnoj 
samoupravi i uredi jedinstvene standarde organizacije, funkcioniranja i finansiranja 
lokalne samouprave koji su kao načela sadržane u evropskoj Povelji. Bez toga mi 
ćemo i dalje u tom važnom pitanju zaostajati u razvoju lokalne samouprave, a bez 
toga ne možemo u Evropu. 

NARODI U BiH SU PORIJEKLOM AUTOHTONI, A USTAVOM KONSTITUTIVNI 


Pojam o konstitutivnosti naroda" izmislili su Tuđman i Milošević '93.godine u 
svom projektu mirovnog plana sa tri republike u BiH. Oven i Stoltenberg prihvatili su 
taj njihov plan kao svoj prijedlog i predložili ga Vladi BiH. Razumije se da se taj 
pojam konstitutivnosti naroda može shvatiti u formi jednog političkog entiteta, a to su 
republike. Dakle, u razumijevanju da se BiH uredi kao unija triju republika. Bez tih 
entiteta, pojam konstitutitvnosti nije uopće ispravan sa stanovišta Ustava. Sa 
stanovišta Ustava može se govoriti samo o konstitucionalnosti naroda u BiH, kao što 
je bilo od '43. od Prvog zasjedanja ZAVNOBIH-a, pa evo sve do te '93. godine. 
Uvijek se računalo i razumijevalo da se radi o konstitucionalnosti sva tri naroda. 
Dakle, o ustavnim narodima u BiH tj. narodima koji se u Ustavu nabrajaju, kao 
jednakopravni. Nasuprot tome konstitutivnost podrazumijeva organiziranje političkih 
teritorijalnih entiteta svakog tog naroda unutar BiH. Upravo u razumijevanju tog 
prijedloga, kao unije triju republika u BiH, koji se prijedlog evo ponovo u zadnje 
vrijeme oživaljava da se stvori poseban hrvatski entitet. Nisu ova tri naroda 
konstituirala BiH, već je Bosna i Hercegovina postojala kada su u njoj bili samo 
Bošnjani. Ova tri naroda su nastala samoopredjeljenjem bosanskih pravoslavaca da 
budu Srbi, bosanskih katolika da budu Hrvati, a bosanskih muslimana da budu 
Bošnjaci u toku dvadesetog stoljeća. Zato su oni konstitucionalni, a ne konstitutivni, 
jer nisu ništa konstituisali, jer je Bosna i u Srednjem vijeku bila država, država 
Bošnjana različitih vjera. 


Dok god bude ovaj pojam konstitutivnosti naroda u upotrebi u našoj 
ustavno-pravnoj regulativi, uvijek će makar prikriveno postojati težnja jednog od 
konstitutivnih naroda, koji sebe ne vidi unutar Federacije, ili Republike Srpske da je 
konstituens, da traži za sebe konstituciju, svoj politički entitet. Dok je to i moglo biti 
opravdanje prije Odluke Ustavnog suda BiH, kad se u Republici Srpskoj smatrao 
konstitutivnim samo srpski narod, a u Federaciji Bošnjaci i Hrvati, poslije donošenja 
Odluke Ustavnog suda o konstitutivnosti sva tri naroda u BiH, tj. u oba entiteta, 
mislim da danas postaje potpuno irelevantna, ta podjela BiH na dva entiteta. Ta 
podjela sada gubi, svaki pravni i politički smisao. 


Kao što je poznato Odluka Ustavnog suda u pogledu konstitutivnosti naroda 
odnosi se samo na entitete. Tamo je rečeno da su određene ustavne odredbe RS i 
Federacije neustavne u odnosu na Ustav države BiH, kojim se konstitutivna prava 


9 Diskusija na Okruglom stolu o provedbi Odluke Ustavnog suda BiH o konstitutivnosti naroda u 
organizaciji VKBI, SGV-PR, HNV i Kruga 99., održanom 16.9.2004. godine. 

rezervišu samo za jedan ili dva naroda i razumije se očekivati je da se onda i ti 
ustavi izmijene, ali da se izmijene i zakoni, odnosno da se izmijeni praksa, odnosno 
da se jednostavno pokuša, tako da kažem, sada povratnim dejstvom državnih 
normi, reintegrirati samo bosanskohercegovačko društvo u svim njegovim segmen- 
tima i u svim pravima. S druge strane, ma koliko entiteti bili voljni, a znamo koliko 
nisu voljni da realiziraju tu Odluku Ustavnog suda o konstitutivnosti, nju nije moguće 
realizirati u praksi dokle god se zakonima i institucijama na nivou države BiH, ne 
zaštiti građanin BiH i pruži mu mogućnost da ostvaruje jednako svoje pravo na 
cijeloj teritoriji države BiH. Ako bi entiteti i implementirali ovu odluku Ustavnog suda, 
oni će je implementirati samo toliko koliko će osigurati građanima svog entiteta ta 
prava. Međutim, nama nedostaju državne norme kojim će se priznati i građanstvo 
građaninu BiH, eto o tome se radi. | tu je defekt, tu je suštinski defekt našeg 
sistema, što mi danas nemamo građanina BiH. Ja mogu da kažem kao ustavni 
pravnik i analitičar ustava, dokle god ne budemo imali građanina BiH neće se 
ostvariti ni ravnopravnost naroda i narodnosti u BiH. Zašto? Zato što to kolektivno 
pravo naroda se danas ostvaruje samo u entitetu, a ne u državi BiH kao cjelini. 
Srpski se predstavnici biraju samo iz RS, a bošnjački i hrvatski predstavnici u 
institucijama BiH biraju se samo u Federaciji. 


Ja ovdje mogu da navedem kao primjer da mi uopće nismo realizirali član 1. 
stav 4. Ustava kad je riječ o tome da taj ustav garantuje slobodu kretanja ličnosti. 
Nismo garantovali slobodu zapošljavanja na cijeloj teritoriji države BiH. Mi nemamo 
državnog zakona o radnim odnosima, mi nemamo državnog zakona u nizu stvari 
kao npr. o imovinsko-pravnim odnosima. Mi nemamo državne zakone koji reguliraju 
na nivou države određene ekonomske odnose, da bi stvorili jedinstven ekonomski 
prostor. A dokle god ne budemo imali jedinstven ekonomski prostor, nemojmo se 
nadati da ćemo imati jedinstven politički prostor. Ekonomija je baza politike. Prema 
tome, iluzorno je da ćemo imati ikada uspostavljen jedinstven politički prostor u BiH 
ako ne budemo imali jedinstven ekonomski prostor. 


Ili, koliki, naprimjer, otpor postoji u pogledu realizacije člana 2. Ustava kad je 
riječ o ljudskim pravima. Tamo imate katalog tih ljudskih prava. U svakoj državi koja 
garantuje određen spisak ljudskih prava ona je dužna da na nivou države ta prava 
uredi svojim zakonom u pogledu pravne zaštite i u pogledu instrumenata, ustanova 
koje će se baviti zaštitom tih građanskih prava i ljudskih sloboda. Mi do neki dan 
nismo imali ni jednu takvu instituciju izuzev Ustavnog suda kad je riječ o 
pravosudnim organima. Ili, na primjer, antidiskriminaciona klauzula u Ustavu u članu 
2. stav 4. Ona uopće nije operacionalizirana zakonima. | zato je ovako masovno 
kršenje te klauzule po svim elementima i socijalnom i nacionalnom, vjerskom i kako 
god hoćete, pa čak, evo u zadnje vrijeme i političkom, nažalost, s obzirom na to da 
smo, čak do posljednjeg radnog mjesta neke stvari uslovili partijskom pripadnošću 
ljudi. To je katastrofa. To nema veze sa građanskim društvom. Ja razumijem kad je 

riječ o političkim funkcijama do određenog nivoa da stranke, kad pobjeđuju na 
izborima popunjavaju svojim kadrovima, ali da se vodi računa o tome maltene, od 
portira do državnog službenika, to je stvarno nonsens. Jedino ako ovi novi zakoni o 
agencijama za državnu službu nešto u tom pogledu ne naprave i ne unaprijede. 


Želim ovdje ponovo naglasiti da je nemoguće osigurati konstitutivnost sva tri 
naroda i pravo nacionalnih manjina, bez usaglašavanja članova 4. i 5. Ustava BiH sa 
Evropskom konvencijom o zaštiti ljudskih prava i sloboda. A vi znate, to je vezano za 
popunu Doma naroda u Parlamentarnoj skupštini BiH i u pogledu izbora članova 
Predsjedništva, gdje je oduzeto aktivno i pasivno pravo građanima BiH zbog njihove 
podijeljenosti u dva entiteta. Mene čudi da Vijeće Evrope nije u tom pogledu agilnije, 
da se ova dva člana 4. i 5. izmijene. 


Često se u parlamentarnim diskusijama, pa ako hoćete i u Vijeću ministra 
postavlja pitanje ustavnog osnova za pojedine zakone, ili kad se predlaže da se 
određena pitanja riješe državnim zakonom. Tada se obično traži taj ustavni osnov 
samo u normativnom dijelu Ustava, a zaboravlja se da je u Aneksu I na Ustav BiH 
sadržano 15 međunarodnih konvencija, povelja i međunarodnih ugovora, koji su 
sastavni dio Ustava i predstavljaju ustavnu normu. | da bi, razumije se, te konvencije 
kao sastavni dio Ustava morale biti uzete kao ustavni osnov za reguliranje niza 
društvenih pitanja, koja bi trebalo na nivou države regulirati. 


I, na kraju, predlažem da ove naše četiri nevladine organizacije traže od 
državnih organa program ispunjavanja uslova BiH za njeno uključivanje u Evropsku 
uniju i u Partnerstvo za mir. One trebaju te programe unijeti u svoje programe 
aktivnosti i da instrumentima svoga djelovanja utiču na stvaranje javnog mnijenja 
koje će sa svoje strane vršiti pritisak na Vijeće ministara i Parlamentarnu skupštinu i 
time pomoći brže donošenje tih propisa koje zahtijevaju Evropska unija i NATO u 
pogledu ispunjavanja uslova BiH. 

ALIJA IZETBEGOVIĆ 


,Bosnom nikada niko nije uspio da vlada, 
uvijek mu se to samo činilo". 


Alija Izetbegović 


Alija Izetbegović u javni život federativne Jugoslavije i Bosne i Hercegovine 
ulazio je tri puta: dva puta kao uhapšenik, a treći put, pred sami njen kraj, kao 
državnik.) 


Paradoksalno je da njihov uhapšenik nijednim svojim postupkom nije 
doprinio raspadu Jugoslavije, već naprotiv zalagao se da ona ostane kao zajednica 
suverenih država. Hapšen je samo zbog toga što je htio da ona bude bolja, 
slobodnija i demokratskija. Jugoslaviji su glave došli oni koji su hapsili Aliju 
Izetbegovića, oni u koje je ona najviše vjerovala, komunisti, koji su se poslije Titove 
smrti prestrojili u nacionaliste.Čim je bio otvoren proces demokratizacije i olabavila 
komunistička disciplina, iz crvenih šinjela tobožnjih komunista izšetali su ogoljeli 
nacionalisti i šovinisti, kojim nekim od njih nije bila mrska fašistička metodologija 
obračuna s drugim i drukčijim. 


Ne treba izgubiti iz vida činjenicu da od šest republičkih predsjednika jedino 
Alija Izetbegović nije imao komunističku prošlost. Nije imao hipoteku čovjeka na 
vlasti, bio je čist u tom pogledu i pred Bogom i pred ljudima. Neopterećen ni 
boljševizmom ni nacionalizmom, branio je opstanak i Jugoslavije i Bosne i 
Hercegovine od razarajućeg nacionalizma dojučerašnjih, kakve li ironije, komunista 
internacionalista. Ante Marković je promašio u svojoj ocjeni sposobnosti Alije 
Izetbegovića, izjavio je da xTuđman i Milošević nisu mogli poželjeti naivnijeg 
protivnika od Izetbegovića,. On, ni nakon 13 godina od raspada Jugoslavije nije 
razumio političku filozofiju Alije Izetbegovića. Takvo se mišljenje još i danas može 
sresti i među neobavještenim ljudima u Bosni. Međutim, treba reći istinu: Alija 


90 Aliji Izetbegoviću sam govorio 2004. godine dvaput. Prvi put 29. februara u povodu izlaska iz 
štampe njegove posljednje knjige ,TAJNA ZVANA BOSNA", a drugi put na Komemoraciji 19. oktobra, 
u povodu obilježavanja prve godišnjice od njegovog preseljenja. U ovom tekstu su sadržana oba 
izlaganja. 

Izetbegović nije bio naivan političar, već je bio nemoćan političar.") Predstavljao je 
narod kome nisu dali da se naziva svojim narodnim imenom. Predstavljao je Bosnu i 
Hercegovinu koja za čitavo vrijeme trajanja socijalističke Jugoslavije nije imala onu 
političku težinu koju su imale Srbija, Hrvatska i Slovenija. Političari iz ovih triju 
republika su zapravo i upravljali Jugoslavijom svo vrijeme njenog postojanja. 
Pokušaj trojice Bosanaca koji su se bili popeli na najviše položaje završio se 
neuspješno, za neke i tragično. Za Džemala Bijedića tragično, a Branko Mikulić kao 
savezni premijer i Hamdija Pozderac kao potpredsjednik Predsjedništva bili su 
prinuđeni da podnesu ostavku. Hamdija je za nepunu godinu dana presvisnuo od 
neljudskog odnosa prema njemu svoga užeg i šireg političkog okruženja. 


Politička filozofija Alije Izetbegovića u odnosu na jugoslovensku političku 
krizu i položaj Bosne i Hercegovine u njoj, u vrijeme do osnivanja SDA, kraj 1989.- 
maj 1990; maj 1990.- novembar 1990. kada su održani parlamentarni izbori; 
decembar 1990. kada dolazi na čelo bosanske države, potom od 6. aprila 1992. 
međunarodnog priznanja Bosne i Hercegovine, kada postaje prvim predsjednikom 
Predsjedništva BiH kao nezavisne države, do kraja života, nije se mijenjala. Od 
početka svoga političkog djelovanja do kraja života ostao je dosljedan u svome 
političkom mišljenju da u Bosni i Hercegovini ima mjesta za sva tri njena naroda 
Bošnjake, Srbe i Hrvate, sa posljednjom svojom političkom porukom da budu više 
Bosanci. 


Političko mišljenje građanina Izetbegovića, političara Izetbegovića i 
državnika Izetbegovića bilo je identično. Razumije se riječ je i o trima različitim 
odgovornostima koje proizilaze iz tog njegovog različitog statusa. Ono što je 
odlikovalo političku filozofiju Alije Izetbegovića u odnosu na političku krizu u 
Jugoslaviji i Bosni i Hercegovini jeste jedinstvo njegovog političkog mišljenja o ovim 
pitanjima — građanina, političara i državnika Alije Izetbegovića. 


Alija Izetbegović izlazi iz zatvora 25. novembra 1988. godine, u istom 
mjesecu kada je godinu dana kasnije srušen Berlinski zid koji je simbolizirao granicu 


u Zanimljivo mišljenje o nemoći Alije Izetbegovića ima Ivan Lovrenović, književnik i politički analitičar 
iz Sarajeva: ,Njemu u prilog, trajno ostaje svjedočiti ona krucijalna okolnost, koja je kao loš usud, i 
osobni i narodni i bosanskohercegovački, pratila njegovu političku karijeru od samog početka: 
Izetbegović je u svakom trenutku i u svakom pogledu bio slabija strana, s lošijim izgledima, osuđen 
na propast, a ne samo da nije propao nego je izašao politički neuništen a moralno izdignutiji od svih s 
kojima je imao posla u ,bratskom" paklu devedesetih. Napokon, i nimalo nevažno, ostat će 
zapamćeno da je Alija Izetbegović prvi od svih protagonista rata u Bosni i Hercegovini smogao snage 
i imao moralnog integriteta da uputi javnu i jasnu ispriku u ime svojega naroda svima koji su bili žrtve 
zločina počinjenoga od ljudi iz njegova naroda. Po svemu, bio je čovjek koji je, kao u kakvoj drevnoj 
priči, snagu umio crpiti iz slabosti". (Ovaj citat Ivana Lovrenovića uzet je iz kolumne Vildane 
Selimbegović, ,Oslobođenje", 19. oktobra 2009. godine). 

između Istoka i Zapada, socijalizma i kapitalizma, čime je otpočeo, proces raspada 
Sovjetskog Saveza i urušavanja socijalističkih zemalja u Evropi. 


Na domaćem terenu doneseni su ustavni amandmani kojim je uveden 
višestranački politički sistem i tržišna ekonomija i otvoren proces privatizacije 
društvene imovine. U januaru 1990. na XIV kongresu SK Jugoslavije dolazi do 
otvorenog raspada Saveza komunista Jugoslavije, jedinog političkog integrativnog 
faktora Jugoslavije. U toj godini jedna po jedna republika donose svoje ustave u 
kojima sebe definiraju suverenim državama. Bosna i Hercegovina je to učinila 
ustavnim Amandmanom LX. U toj godini se održavaju višestranački parlamentarni 
izbori na kojima pobjeđuju građanske stranke nacionalne orijentacije. U Bosni i 
Hercegovini izbori su održani 18. novembra 1990. godine na kojima komunisti gube 
vlast a pobjeđuju građanske stranke nacionalne orijentacije SDA, HDZ i SDS. Vlast 
u Bosni i Hercegovini preuzimaju te tri stranke u formi partnerskog, a ne koalicionog 
odnosa. Sve tri stranke su izbore dobile na platformi mira, a ne rata. Istovremeno 
dok se u republikama vrši smjena stare vlasti novom, otpočinju razgovori o karakteru 
Jugoslavije: federacija, koju zastupaju Srbija i Crna Gora i konfederacija koju 
zastupaju Slovenija i Hrvatska. Pošto nema dogovora Izetbegović sa Gligorovim 
nudi srednje rješenje: Jugoslaviju kao zajednicu suverenih republika, koja će imati 
svoju državnost. Nosioci prednjih dviju opcija ne prihvataju Izetbegovićevu, politički, 
veoma razumnu opciju, kao jedino moguću u kojoj se zadovoljavaju interesi nosilaca 
obiju opcija. Jugoslavija se raspada. Međunarodna zajednica nakon što nije uspjela 
da očuva Jugoslaviju otvara mogućnost međunarodnog priznanja republika kao 
nezavisnih i suverenih država. Bosna i Hercegovina nakon održanog referenduma 
na kome su se građani skoro dvotrećinskom većinom izjasnili za suverenu i 
nezavisnu državu biva i službeno 6. aprila 1992. godine međunarodno-pravno 
priznata kao nezavisna država. 


Bosna i Hercegovina od ranije ne prestaje biti interesna sfera Srbije, Crne 
Gore i Hrvatske. 


Za zadovoljavanje svojih velikodržavnih projekata Srbija, Crna Gora i 
Hrvatska nalaze podršku dviju političkih stranaka na vlasti u BiH: SDS i HDZ. SDS 
nije htio BiH izvan Jugoslavije, a HDZ je svoj dio Bosne htio da pripoji Hrvatskoj. 
SDA i ostale političke stranke patriotske orijentacije odlučuju da mobilišu narod u 
odbranu Bosne i Hercegovine. Od tada u BiH postoje samo dvije stranke: stranka 
protiv BiH i stranka za BiH. 


Pošto mu se zbog nerazumijevanja ili iz loših namjera prema njegovoj 
političkoj osobnosti najčešće spočitavala odgovornost za razbijanje Jugoslavije i 
ratnu kataklizmu Bosne i Hercegovine, za ovu priliku ćemo citirati nekoliko kratkih 
fragmenata iz njegovih govora u kojima se može prepoznati suština Izetbegovićevog 

zalaganja za opstanak Jugoslavije, i za suverenu Bosnu i Hercegovinu triju ravnop- 
ravnih naroda Bošnjaka, Srba i Hrvata. 


Alija Izetbegović kao građanin u intervjuu muslimanskom listu xPreporod) 
kaže: xSlabi muslimani — slaba Jugoslavija. I obrnuto... To će reći da su sljedbenici 
islama jedan od ključnih faktora ujedinjene jugoslovenske zajednice... Muslimani su 
blagodat Jugoslavije. 


Alija Izetbegović kao političar kaže: 


xNama nije stalo do svađe sa bilo kojim od jugoslovenskih naroda. Želimo 
da budemo glas razuma u ovoj ludnici. Očekujemo od svih, a prije svega od 
razumnih Srba i Hrvata da nas u tome slijede). 


xMuslimanima, po mom mišljenju, odgovara svaka Jugoslavija koja bi 
ispunjavala tri uvjeta: prvo da je istinski demokratska zemlja, shvatajući tu 
demokratiju u najboljoj evropskoj tradiciji, drugo, da u takvoj Jugoslaviji postoji 
Bosna i Hercegovina kao suverena republika i treće, da su u ovoj republici 
Muslimani samosvojan i suveren narod. 


XU pogledu Bosne postoje tri opcije: Bosna u federativnoj 
Jugoslaviji...Bosna u konfederativnoj Jugoslaviji...i konačno nezavisna i slobodna 
Bosna...ako se ostvare prijetnje da Hrvatska i Slovenija izađu iz Jugoslavije. 


xDosta nam je svojatanja Bosne. Ne dozvoljavamo više ni aluzije o podjeli 
Bosne...Sa punom odgovornošću kažem ovdje, muslimanski narod oružjem će 
braniti Bosnu. 


xNaši preci borili su se za ovu zemlju. Oni su davali svoje živote za nju. Ali 
naši preci se nikad nisu borili da bi u ovoj našoj i njihovoj zemlji živjeli samo 
Muslimani. Oni su ovu zemlju uvijek gledali kao zajedničku domovinu Muslimana, 
Srba i Hrvata i svih ljudi dobre voljen. 


xJugoslaviju vidim isključivo kao rekonstruisanu državu Čije su najbitnije 
karakteristike demokratsko uređenje i sve vrste sloboda građana...U takvoj 
Jugoslaviji vidimo suverenu BiH u sadašnjim granicama u kojoj vlast vrše 
ravnopravno Muslimani, Srbi, Hrvati i ostali narodi. 


Na pitanje: Koji su motivi da se muslimanski narod zauzima za Jugoslaviju, 
A. Izetbegović je odgovorio: Bosna i Hercegovina ima vrlo mnogo problema. Ne 
trebaju joj novi koji bi se pojavili nestankom Jugoslavije. Pored toga, BiH nažalost 
nije dovoljno čvrsta tvorevina i veliko je pitanje da li bi mogla podnijeti potres koji bi 
nastao rušenjem zemlje. 

xlskustvo pokazuje da u ovoj Republici radikalni stavovi ne prolaze zbog 
čitavog niza razloga, od historijskih do psiholoških. Zato mi nismo radikalizirali naše 
stavove. 


xBosna i Hercegovina ne može ništa prihvatiti što i srpski narod ne 
prihvati...To, međutim, ne znači da srpski narod može da ucijeni Bosnu i 
Hercegovinu,da zahtijeva da se sprovodi samo njegovo, jer Srbi nisu jedini narod i 
moraće da povedu računa o tome šta hoće drugi građani Republike...tu se traži 
srednji izlaz). 


xMuslimani (su) garancija opstanka BiH, mislimo da je ova država u 
interesu svih naroda koji u njoj žive. Svi imaju neki izlazimi ga nemamopy. Tako je 
govorio Alija Izetbegović kao političar. 


A sada ću izložiti neka politička mišljenja Alije Izetbegovića kao državnika, 
jer se od decembra 1990. godine nalazi na čelu Predsjedništva BiH. U ime 
Predsjedništva, kao politički predstavnik Bosne i Hercegovine, on pregovara sa 
ostalih pet predsjednika republika. Učestvuje u razgovorima za rješavanje političke 
krize u Jugoslaviji, dogovara se o preuređenju Jugoslavije, s obzirom na činjenicu da 
su sve republike sebe u toku 1990. godine definirale suverenim državama. 


Na pitanje: Da li možemo živjeti zajedno u Jugoslaviji? Izetbegović 
odgovara: xDa...Mi jednostavno nemamo izbora. 


xU Bosni su tradicionalno Muslimani, Srbi i Hrvati, odnosno muslimani, 
pravoslavci i katolici živjeli zajedno i podnosili se...Mi smo ovdje u tolikoj mjeri 
izmiješani da nije moguće stvoriti državu drukčijeg tipa, nego ovakvu kakva je danas 
BiH...alternativa je samo da se ovdje uhvatimo za vratove...Rasulo bi najvjerovatn- 
ije bilo krvavo,. 


xBiH ima najstabilnije istorijske, međunarodno priznate granice...nema 
promjene granica, ni djelimično, a da se sve ne sruši). 


Alija Izetbegović je interesu pojedinih naroda za nacionalnim ujedinjavanjem 
suprotstavio azakon demokratije,, kojeg je smatrao legitimnijim i većim interesom 
od ujedinjenja, stvaranja nacionalnih država u Bosni i Hercegovini. On je stalno o 
Bosni i Hercegovini govorio kao građanskoj republici, jer je smatrao nerealnim da se 
BiH pravi kao nacionalna država nekog od tri njena naroda. 


Na pitanje hoće li biti Jugoslavije, A.Izetbegović odgovara: xOsnovno 
pitanje koje mene nakon serije razgovora muči jeste: ima li danas ljudi koji zaista 
hoće Jugoslaviju? Ja je hoću. Prvi uvjet da bi Jugoslavija opstala jeste da je 
hoćemo, pa onda da vidimo kakvu. 

Kad je riječ o Jugoslaviji Izetbegović je smatrao da je dilema konfederacija 
ili federacija lažan problem, već da je primarni problem Jugoslavije pitanje demok- 
ratije. 

xKao što je bilo i u razgovorima sa Hrvatima, mi smo se i u Srbiji složili o 
potrebi da jugoslovenska državna zajednica opstane. Za nas je to temeljno pitanje 
na kome insistiramoy. 


xVjerujem da objektivni uslovi za opstanak Jugoslavije postoje. Ne postoje, 
međutim, subjektivni uslovi, ne postoji volja ljudi...Jednostavno sada ima jedna 
konstelacija osoba koje se uzajamno više ne podnose. 


Alija Izetbegović kao legalista dosljedno je branio Ustav Bosne i Hercego- 
vine koga su donijeli komunisti u kome je Amandmanom LX BiH bila definirana kao 
suverena država njenih građana i zajednica tri ravnopravna naroda Muslimana, Srba 
i Hrvata i ostalih naroda koji u njoj žive. Zato nije pristajao ni na kakav specifičan 
status BiH koji bi se sastojao u nekom ograničenom suverenitetu. Ako Srbija ima 
puni suverenitet, i ako je takva Hrvatska, Slovenija i drugi, neka nam objasne oni koji 
su protiv zašto da takva ne bude i BiHy. A ti drugi bila je SDS na čelu sa 
Radovanom Karadžićem koji je, iako u vlasti u Bosni i Hercegovini, obznanio već u 
februaru 1991. godine, dakle, godinu dana prije agresije Srbije i Crne Gore na 
Bosnu i Hercegovinu xda je Srpska demokratska stranka ovlastila gospodina 
Slobodana Miloševića da zastupa interese bosanskih Srba, u razgovorima sa 
bosanskim predsjednikom Predsjedništva. Što znači da ne priznaju predsjednika BH 
Predsjedništva kao i svoga, iako sjede njihovi predstavnici u Predsjedništvu i mogu 
uticati na stavove svoga predsjednika koje će iznositi na pregovorima sa 
predsjednicima ostalih pet republika. Takvim ponašanjem SDS direktno je povrijedi- 
vao suverenitet BiH u čijoj vlasti kao stranka participira. Bosanski Srbi su dakle, 
sami odlučili da se njihova sudbina u BiH ne rješava u BiH, već u Srbiji. Izetbegović 
je bio zato da bosanski građani svoja prava traže i osiguravaju u Bosni, a ne da idu 
u Zagreb ili Beograd. Ali postojali su planovi kojima je smetala suverena Bosna. 
Postojali su planovi da se stvaraju velika Srbija i velika Hrvatska. Tome na putu 
stajala je suverena Bosna. Bosnu je, dakle, bilo lakše progutati, podijeliti, precrtati, 
ako ne bude suverena. A to je bilo direktno upereno protiv postojećeg ustavnog 
uređenja BiH koje je definirano kao suverena država. 


A.lzetbegović je smatrao da suverenitet BiH ne šteti ni jednom njenom 
narodu, najmanje srpskom narodu koji živi u Bosni, jer je ovo i njegova republika, 
koliko i Hrvata i Bošnjaka. 


Alija Izetbegović se zalagao da Hravtska nezaobilazno bude u budućoj Jugoslaviji, 
dok su se bosanski Srbi već mirili s tim da hrvatska republika ne bude u budućoj 
Jugoslaviji, što je bilo neprihvatljivo za Bosnu i Hercegovinu, koja nije htjela da bude 

u velikoj Srbiji, s obzirom na svoju multietničku strukturu sa značajnom zajednicom 
Hrvata u Bosni i Hercegovini koji na to ne bi pristali, kao što ne pristaju ni Bošnjaci. 


Ne saglašavajući se za Jugoslaviju bez Hrvatske, Alija Izetbegović je 
postavio i donju granicu do koje može ići u pregovorima da bi Bosna i Hercegovina 
bila u sastavu nove Jugoslavije: xto je suverena i cjelovita Bosna i Hercegovina. U 
odnosu na pitanje rata i mira zbog osiguranja suvereniteta Bosne rekao je: xja bih 
žrtvovao mir. Zbog mira u Bosni, ne bih žrtvovao suverenu Bosnu. 


U skali vrijednosti: Bosna-Jugoslavija, Izetbegović kaže xakad bih morao da 
biram, za mene je prvo BiH, pa onda Jugoslavija. On taj svoj stav argumentira 
sljedećom činjenicom: Bosna i Hercegovina xje postojala prije Jugoslavije i što će 
postojati kad Jugoslavije ne budey. On smatra da na opstanak Jugoslavije, ma 
koliko je želili, ne možemo uticati, a na opstanak Bosne i Hercegovine možemo: 
xsudbina Bosne i Hercegovine rješava se u Bosni i Hercegovini, a ne van njey. On 
je u tom smislu i razumijevao pojam bosanskog suvereniteta: da narodi Bosne u 
Bosni rješavaju sva svoja pitanja u međusobnim odnosima putem bosanskih 
institucija, a ne da se ovlašćuju šefovi susjednih država da zastupaju interese nekog 
od bosanskih naroda. 


Ovlašćenje koje je SDS dalo Miloševiću da zastupa interese bosanskih 
Srba, a HDZ Tuđmanu, nešto kasnije, da zastupa interese bosanskih Hrvata, 
subjektivno i objektivno gledajući još više je Aliji Izetbegoviću umanjilo političku moć 
da u pregovorima zastupa najveći broj Hrvata i Srba koji su slijepo slijedili politiku 
HDZ i SDS u Bosni i Hercegovini. lako je u svim pregovorima, kako sa predstavni- 
cima susjednih država, tako i na međunarodnim pregovorima o rješavanju političke 
krize u Bosni i zaustavljanju agresije susjeda, Alija Izetbegović formalno istupao kao 
predsjednik Predsjedništva jedne nezavisne i suverene države, hrvatska i srpska 
delegacija iz BiH sjedile su u istim redovima sa delegacijama agresora na Bosnu, 
Hrvatske, Srbije i Crne Gore, neovisno od toga što su u delegaciji Bosne i 
Hercegovine pored Izetbegovića sjedili i predstavnici bosanskih Srba i bosanskih 
Hrvata koji su ostali lojalni državi Bosni i Hercegovini. 


Zbog licemjerne politike međunarodne zajednice, agresivno ponašanje 
susjednih država sa svojim domaćim bosanskim satelitima prema službenoj vladi i 
službenim predstavnicima Bosne i Hercegovine toleriralo se do te mjere, da je to 
ubrzo postala i službena politička platforma međunarodne zajednice za pregovore 
za uspostavu mira i rješavanje političke krize u Bosni i Hercegovini. Iz toga 
proizilaze i teorije o građanskom ratu, a ne o agresiji u BiH, i izjednačavanje legitim- 
ne i legalne bosanske vlade, u kojoj su sjedili i lojani Srbi i Hrvati, sa muslimanskom 
stranom, naspram secesionističke srpske i hrvatske strane u Bosni i Hercegovini 
koju su predvodili SDS i HDZ. 

Ako se ovoj političkoj nemoći Bosne i Hercegovine, koju je predstavljao Alija 
Izetbegović, doda embargo na naoružavanje Bosne i Hercegovine, koji je uvelo 
Vijeće sigurnosti UN, iz kojeg je proizilazila i vojna nemoć, onda se mogu razumjeti 
razmjeri ovisnosti države Bosne i Hercegovine od političke volje međunarodne 
zajednice, uključujući tu i različite interese, posebno evropskih stalnih članica 
Savjeta sigurnosti (Velike Britanije, Francuske i Rusije) i Amerike u rješavanju 
bosanske krize i raznih svjetskih lobija involviranih u bosanski rat. Po tome bi se 
moglo reći da se u Bosni i Hercegovini odigrao treći svjetski rat, jer su u njemu na 
različite načine bile uključene sve relevantne zemlje koje su nešto značile u svjetskoj 
politici, uključujući tu i UN i Evropsku uniju. 


Rat u Bosni i Hercegovini bio je rat za teritorije, i to ne za teritorije koje bi 
bile okupirane i na kojima bi se uveo okupacioni režim u skladu sa međunarodnim 
pravom. To je bio rat za spaljenu zemlju, zemlju srušenih fabrika, spomenika kulture, 
crkava i džamija, pobijenih i protjeranih ljudi druge vjere i druge etničke zajednice. 
Holoterracaust Bosne trajao je skoro četiri godine. Time se samim nametalo kao 
političko rješenje etnička podjela BiH i homogenizacija monoetničkih zajednica na 
određenom prostoru. Uzalud je Alija Izetbegovića odašiljao svjetskim moćnicima i 
svjetskim organizacijama poruke ovakvog sadržaja objavljenim u Njujork Tajmsu u 
julu 1992.: 


xAko ne dobijemo pomoć izvana, ugasiće se plamičak demokratije i 
građanskih principa koji ovdje gori, a time i načela na kojima počiva nova Evropa, 
principa za koji smo se došli zakleti u Helsinkiju. Svi principi koji su utemeljeni u 
Helsinkiju, ovdje su negirani i poništenin. 


Nebrojeno je puta u svojim intervjuima i govorima na relevantnim tribinama 
međunarodnih organizacija, Alija Izetbegović ponovio i još drastičnije izražavao 
sadržaj naprijed citirane poruke, nadajući se odazivu odgovornih svjetskih moćnika. 


XMi ne tražimo napadačko oružje, tražimo ograničen kontigent odbrambe- 
nog oružja, vapije Izetbegović, kao žedan u pustinji, da bi se skinuo embargo na 
naoružavanje BiH. Ali je uvijek bio odgovor — Nel!. 


One koji među našim ljudima sumnjaju u Izetbegovića da je dijelio Bosnu i 
Hercegovinu, podsjećamo na njegov stav o uslovima prestanka rata u BiH u 
intervjuu Američkoj TV mreži ABC u novembru 1992. godine, dakle, već u prvoj 
godini rata: 


xRat se može okončati samo na osnovu političkog rješenja koje bi bilo 
prihvaćeno na pregovorima u Ženevi, s tim da se poštuju suverenitet i cjelovitost 
Bosne i Hercegovine, da se ne prihvate nikakve teritorijalne i demografske promje- 
ne, nastale primjenom sile i etničkog čišćenja, što znači da se mora omogućiti 

protjeranom stanovništvu povratak u svoje domove, da se ratni zločinci kazne i da 
se Srbija i Crna Gora obavežu na plaćanje ratne štete nastale agresijom. 


Oba mirovna plana međunarodne zajednice nastali u toku 1993. godine, 
poslije ove izjave Alije Izetbegovića, dakle, Vens-Ovenov i Oven-Stoltenbergov — 
koji nisu usvojeni, bili su izrazom pritisaka s jedne strane, međunarodne zajednice, 
argumentirane stanjem na terenu i, s druge strane, vojnoj premoći agresora Srbije i 
Crne Gore,kojim se pridružila u proljeće 1993. godine i otvorena agresija Hrvatske. 


Koliko je Alija Izetbegović bio dosljedan u svome političkom mišljenju pokaz- 
uju i njegove izjave nakon skoro dvije godine rata u novembru 1993. godine u kome 
je ostalo njegovo stoičko i nepokoljebljivo vjerovanje u suživot s drugim i drukčijim, 
bez obzira što su ti drugi i drukčiji učinili Bosni i Bošnjacima, što mu je donijelo 
priznanje da je svojom političkom filozofijom i načinom svoga političkog djelovanja 
očuvao BiH u njenim međunarodno priznatim granicama: xNama naša šarolikost u 
Bosni ne smeta, naprotiv, ona predstavlja bogatstvo Bosne,. A odbjeglim bosans- 
kim Srbima i bosanskim Hrvatima koji su ustali protiv Bosne i Hercegovine Alija je 
poručio: Nama nisu svojstvene (njihove) metode, jer mi smo država, oni su 
paradržava. Mi smo vojska, oni su paravojska... Bosanskoherceg-ovačka država 
mora da bude pravna država...Mi Bosnu možemo održati jedino kao civiliziranu 
zemlju...Naši vojnici i svi naoružani ljudi treba da štite zakon ako hoćemo da izađe- 
mo na zelenu granu... Cjelovita Bosna i Hercegovina ostaje naš cilj. 


Eto, tako je govorio Alija Izetbegović, bez trunke mržnje, dakle, jednako i 
kao građanin, i kao političar i kao državnik. Ali prije svega kao čovjek i musliman, 
koji je u svetoj knjizi Kur'anu nalazio nadahnuće za svoje postupanje, a s vjerom u 
Allaha dž.š. nalazio najbolja moguća rješenja kako svoj narod izbaviti iz pakla 
genocida i očuvati državnost i nezavisnost Bosne i Hercegovine u kojoj će 
ravnopravno živjeti i Bošnjaci, i Srbi, i Hrvati, i svi zajedno kao Bosanci, kao suvereni 
politički narod države Bosne i Hercegovine. 


kk}Xx 


Navršava se godina od Alijinog preseljenja na Ahiret. Historija će zabilježiti 
dvije nepobitne činjenice: da Sarajevo i Bosna i Hercegovina ne pamte da su 
Bosanci jednog svoga državnika u takvom broju ispratili na njegov posljednji 
počinak, kao što su ispratili svoga prvog predsjednika nezavisne i suverene Bosne i 
Hercegovine, Aliju Izetbegovića i, da je na putu do mjesta vječnog smiraja, među 
njegove saborce šehide, i Nebo plakalo. 


Da ne bih bio patetičan samo ću u naznakama, jer nije prilika za šira 
obrazloženja, reći još nekoliko riječi o Aliji Izetbegoviću kao političaru i državniku. 
Alija Izetbegović ranije se nije bavio politikom. On je svoju profesionalnu karijeru 

pravnika završio odlaskom u mirovinu, kao i hiljade drugih običnih ljudi. To što je bio 
hapšen i osuđivan nije zbog politike već zbog javno iznešenog mišljenja. Takav 
režim je tada vladao. Historijski događaji koji su imali epohalan značaj pred kraj XX 
stoljeća poremetili su njegove penzionerske dane političkim angažiranjem. Sudbina 
ga je izabrala da po stare dane uđe u politiku i voljom svojih Bosanaca postane 
državnikom i prvim predsjednikom nezavisne i suverene Bosne i Hercegovine. 


Svima danas u svijetu, a posebno nama u Bosni i Hercegovini su poznati događaji u 
kojima je Alija Izetbegović pred Bogom i bosanskim narodom polagao ispit političke i 
državničke zrelosti predvodeći Bosnu i Bosance u uzburkanom moru epohalnih 
društvenih promjena, u kojima su se rušili društveni sistemi i raspadale države kao 
kuće od karata. To je vrijeme kada se istočni evropski socijalizam urušio u samom 
sebi i kada su se do juče monolitne socijalističke države raspadale i nastajale nove 
nezavisne države i stvarao novi međunarodni poredak. Dok se to sa SSSR-om, 
Čehoslovačkom i još nekim državama završilo na civiliziran i miran način, socijalist- 
ička Jugoslavija se raspadala u krvi i smrti, sa stotinama hiljada ubijenih, raseljenih, 
invalidiziranih, i trajnim socijalnim i psihičkim traumama, sa nezapamće-nim materij- 
alnim razaranjem ekonomije i historijske, kulturne i prirodne baštine. 


Obično se kaže da će historija, kada prođe vremenska distanca, dati 
konačne ocjene događaja i ljudi u tim događajima, posebno onih koji su bili na 
najodgovornijim pozicijama. Ali za ovo što ću reći o Aliji Izetbegoviću u ovoj prilici, 
samo u naznakama, neće biti potrebna ta historijska distanca. Za ono što se već 
sada zna, može se reći da je Alija Izetbegović kao političar i državnik bio na nivou 
zadataka koje je pred učesnike tih burnih događaja postavljala historija. Za njega se 
može reći da je naslutio nadolazeće promjene u svjetskoj historiji koje su se ticale 
novog rasporeda političkih snaga, ne samo na geopolitičkom prostoru na kome se 
nalazila Bosna i Hercegovina, već i Evrope i Svijeta. Onda kada je to trebalo on se 
zalagao za opstanak Jugoslavije kao zajednice suverenih država. Međutim, neki 
nisu razumjeli da tu promjenu traži historija. Kada ta njegova ideja nije naišla na 
prihvatanje, tek tada se počeo zalagati za cjelovitu, suverenu i nezavisnu Bosnu i 
Hercegovinu građanske provenijencije i ravnopravnih naroda i narodnosti koji u njoj 
žive. To je bio historijski realan politički koncept koji je podržala Evropa i Svijet 
priznavajući Bosni i Hercegovini njenu političku nezavisnost i suverenost, kao 
samostalne države. 


Nasuprot Aliji Izetbegoviću, drugi oko nas nudili su za rješenje političke krize 
u Jugoslaviji i Bosni i Hercegovini retrogradne ideje etničkih podjela i tzv. humanih 
preseljenja cijelih naroda, ideje koje su prevaziđene još u XIX stoljeću. Pokušali su 
vratiti historijski tok stoljeće unazad želeći ostvariti svoje zakašnjele i nerealne 
velikodržavne projekte. Nosioci takvih ideja uvukli su desetine hiljada svojih sunar- 
odnika u zločine neviđene u Evropi poslije Drugog svjetskog rata. Oni danas za 

učinjeno odgovaraju pred domaćim i Sudom međunarodne zajednice u Hagu. Zato 
historijski nije ispravno Aliju Izetbegovića s njima izjednačavati u odgovornosti za 
ratni rasplet političke krize u Bosni i Hercegovini. 


Uprkos njihovom ratu protiv Bosne i Hercegovine, Alija Izetbegović je uspio 
sa bosanskim patriotima očuvati međunarodno priznatu nezavisnost i suverenost 
Bosne i Hercegovine, ne dozvolivši da bude uvučen u kolo mržnje i osvete. Alija 
Izetbegović uspješno kormilareći na uzburkanom moru epohalnih društvenih promje- 
na, brod koji se zvao Bosna i Hercegovina, istina u raspadajućem stanju, ali ipak 
čitavog, doveo je do luke mira. Alija Izetbegović je svojom političkom mudrošću i 
vizijom građanske i cjelovite Bosne i Hercegovine, u kojoj će svi narodi i narodnosti 
biti slobodni i ravnopravni, uspio svojim brodom proći između Scile i Haribde mora- 
Ino neokaljan. Alija Izetbegović je time odgovorio zadatku koji je pred njega postavila 
Epoha, da nakon pet stotina godina Bosni vrati njenu političku nezavisnost i državni 
suverenitet. Za takve ljude historija će reći da su bili veliki. Zato nije slučajno što je 
na dan dženaze-namaza muslimana Bošnjaka, Bosanca, Evropljanina i čovjeka 
Svijeta, Alije Izetbegovića, i Nebo plakalo! 

USTAV JE OBIČAN PAPIR BEZ POLITIČKE VOLJE DA SE PRIMIJENI U 
PRAKSI 


Zahvaljujem na pozivu da učestvujem na ovom okruglom stolu"), koji je na 
neki način nastavak ustavnih rasprava koje su vođene u prošloj godini u organizaciji 
Parlamentarne skupštine BiH i nekih nevladinih organizacija. Ja ću u formi teza izići 
sa svojim nekim stavovima, jer nemam vremena da ih obrazlažem. 


Prvo da kažem da je Opći okvirni sporazum za mir u BiH, kojeg kolokvijalno 
nazivamo Dejtonski sporazum, izuzev Aneksa 1 a.b., Aneksa 10 i Aneksa 11., u 
cijelosti sadržan u Ustavu BiH koji čini Aneks 4. Prema tome, ako se izuzme 
međunarodna vojna komponenta (Aneks 1. i 2.) i ako se izuzme međunarodna 
policijska komponenta (Aneks 11) i institucija Visokog predstavnika u Aneksu 10. 
sve drugo što je sadržano u Općem okvirnom sporazumu je u stvari sadržaj Ustava 
BiH. A sam Ustav BiH u članu X stav 3. predvidio je svoju amandmansku promjenu. 


Prema teoriji države i prava, države se dijele na složene i unitarne, odnosno 
proste države. Složene su federacija, konfederacija i unije, a prosta ili unitarna 
država može biti unitarna centralizirana ili decentralizirana. Stojim na stajalištu da je 
Bosna i Hercegovina prosta, odnosno unitarna decentralizirana država. U ovom 
slučaju decentralizirana je na dva entiteta, na Republiku Srpsku i Federaciju BiH, i ta 
dva entiteta su i ustavne kategorije Ustava BiH koje se ne mogu izmijeniti drugačije 
nego voljom dvije trećine Predstavničkog doma, ako bi htjeli da mijenjamo unutraš- 
nju strukturu države Bosne i Hercegovine. 


Iz ustavnih rasprava iz prošle godine, došao sam do zaključka da nema 
saglasnosti, skoro nijedne političke stranke iz Republike Srpske, da se išta mijenja u 
Ustavu BiH, odnosno kako oni kažu Dejtonskog sporazuma. Prema tome, nema 
političke saglasnosti da se vrši promjena Ustava BiH. Ovi amandmani koji su 
predloženi, što se mene tiče ja bih ih sve potpisao, sa izvjesnim malim korekcijama, 
ali oni su predloženi kao inicijativa jedne političke stranke, a ne kao posljedica jedne 
političke saglasnosti da se pristupi promjeni Ustava, pa da se onda ide na to da se 
naprave prijedlozi za tu promjenu. 


Nema saglasnosti ne samo za promjenu Ustava, već nema saglasnosti ni 
za donošenje zakona o lokalnoj samoupravi na državnom nivou, a ta obaveza Za 
BiH proizlazi iz člana 2. Evropske povelje o lokalnoj samoupravi. Nasuprot, insistira 
se na tome da se donose entitetski zakoni o lokalnoj samoupravi, a principi lokalne 


9 Diskusija na Okruglom stolu: ,Prijedlog izmjena i dogradnje Ustava Bosne i Hercegovine", u 
organizaciji SDP BiH, održanom 18.01.2005. godine u Sarajevu. 

samouprave upravo treba da budu utvrđeni državnim zakonom o lokalnoj 
samoupravi. Ako dakle, nema političke saglasnosti da se jedan segment društvenog 
života uredi državnim zakonom, koja obaveza proizlazi iz Evropske povelje o 
lokalnoj samoupravi, onda možete misliti koliko smo daleko od političke saglasnosti 
u pogledu izmjene samog teksta Ustava. 


Ja bih htio da sugeriram organizatorima okruglog stola, s obzirom da postoji 
politički stav Vijeća Evrope u tom smislu, da svoju političku energiju usmjerimo na 
izmjene čl. IV i V Ustava BiH. Sa širokim frontom promjene Ustava sigurno nećemo 
moći skoro doći do cilja. Ali ako postoji saglasnost Vijeća Evrope, čiji smo mi 
članovi, da se izvrši promjena Ustava BiH, posebno u onim odredbama koje su 
suprotne Evropskoj konvenciji za zaštitu ljudskih prava i osnovnih sloboda, a to su 
čl. IV i V, možemo očekivati neki uspjeh. Danas vi ne možete naći ni jedan ustav 
evropske države koja je članica Vijeća Evrope, a da ima odredbe u svom ustavu, 
koje su suprotne Evropskoj konvenciji o zaštiti ljudskih prava i osnovnih sloboda, na 
kojima se u stvari i temelji Vijeće Evrope i sadržaj njegovog rada. 


Vi svi znate šta sadrže čl. IV i V. Član IV sadrži način izbora Doma naroda i 
Predstavničkog doma i član V način izbora članova Predsjedništva BiH. Mi živimo u 
iluziji da je Dom naroda, Dom naroda Parlamentarne skupštine BiH. Jednostavno 
smo na neki način omađijani time i u svakodnevnom govoru i komunikaciji mislimo 
da su predstavnici u Domu naroda predstavnici naroda Bošnjaka, Hrvata i Srba, a to 
nije tačno. Prema spornom članu IV Bošnjaci i Hrvati izabrani su u Federaciji, a Srbi 
su izabrani u Republici Srpskoj. Faktički u tom Domu naroda 5 Bošnjaka predstavlj- 
aju Bošnjake u Federaciji, a ne i Bošnjake u Republici Srpskoj; 5 Hrvata u Domu 
naroda koji se biraju u Federaciji predstavljaju Hrvate u Federaciji, a ne i Hrvate u 
Republici Srpskoj; 5 Srba u Domu naroda predstavljaju Srbe u Republici Srpskoj, a 
ne Srbe u Federaciji. Prema tome, utisak da su dominantno predstavljeni narodi u 
stvari nije tačan, jer ni narodi nisu predstavljeni. A u članu IX stav 3. Ustava 
doslovno stoji: "funkcioneri na nivou BiH u pravilu predstavljaju narode Bosne i 
Hercegovine". Mi faktički danas imamo situaciju da funkcioneri predstavljaju dijelove 
naroda raspoređene u dva entiteta. Dakle, potrebno je da Dom naroda predstavlja 
sva tri naroda sa cijele teritorije BiH, razumije se i "Ostale", kojih danas nema u 
Domu naroda. 


Drugo, kada je riječ o članovima Predsjedništva, mi živimo u iluziji da Srbin 
u Predsjedništvu predstavlja Srbe u BiH, ne, on je biran od građana entiteta Republ- 
ike Srpske i on faktički predstavlja građane entiteta Republike Srpske. Isto tako 
predstavnici Bošnjaka i Hrvata u Predsjedništvu predstavljaju građane u Federaciji 
jer su izabrani od građana u Federaciji, a ne Bošnjake i Hrvate sa prostora BiH. 


Kada je riječ o Predstavničkom domu, kao predstavništvu građana BiH, tu 
nema iluzije, to je činjenica, da mi na nivou Bosne i Hercegovine nemamo građan- 

ina. Nemamo građanina BiH, jer 14 predstavnika u Predstavničkom domu biraju 
građani u entitetu Republike Srpske, a 28 u entitetu Federacije. Mi dakle, imamo 
građanine entiteta, mi nemamo građanina Bosne i Hercegovine. Prema Evropskoj 
konvenciji o zaštiti ljudskih prava i osnovnih sloboda, građani na cijelom prostoru 
države imaju pasivno i aktivno biračko pravo: građani Francuske, građani Hrvatske, 
građani Mađarske itd. imaju pasivno i aktivno biračko pravo. Naši građani ga 
nemaju. Prema tome, mi nemamo građanina Bosne i Hercegovine. Šta to znači? To 
znači da bi Predstavnički dom BiH morao biti faktički izabran u takvim izbornim 
jedinicama koje neće biti i neće pokrivati administrativnu podjelu BiH, odnosno 
administrativnu političku podjelu BiH, a to znači neće se birati u dva entiteta, nego 
će se birati u izbornim jedinicama, koje neće biti nacionalno, etnički, niti administra- 
tivno politički omeđene. Ako pođemo od toga šta su dužnosti građanina, odnosno 
državljanina, ako to identificiramo, onda su to tri ključne stvari koje određuju danas 
evropskog građanina: to je pravo i obaveza odbrane domovine, pravo i obaveza na 
određen način učešća u političkom životu, odnosno građanina kao političkog 
subjekta koji se izražava kroz aktivno ili pasivno biračko pravo, i razumije se, 
obaveza građanina da plaća poreze. Ako je Agencija za indirektno oporezivanje 
danas podijeljena na četiri regije, čini mi se da bi to bio nagovještaj te četiri izborne 
jedinice kojim bi se birali predstavnici građana u Predstavničkom domu Parlamentar- 
ne skupštine BiH. 


Po mome mišljenju Bosna i Hercegovina neće biti održiva politički ukoliko 
svoje institucije ne uredi tako da uistinu predstavnici sva tri konstitutivna naroda i 
manjina, obuhvaćene u pojmu ostali, ne budu uključeni u mogućnost vršenja najviših 
funkcija. Otuda stojim na stanovištu da bi bilo dobro, a sve bi to bilo sadržano u 
izmijenjenim čl. IV i V, da se vrši nacionalna rotacija četiri čelne funkcije na 
državnom nivou. To je predsjednik države kao inokosni organ, premijer vlade, 
predsjednik Predstavničkog doma i predsjednik Doma naroda Parlamentarne skup- 
štine, time što pripadnicima naroda iz reda ostalih treba dakle, omogućiti u turnusu 
nacionalne rotacije da i on može biti predsjednik države,a može biti i predsjednik bilo 
kojeg od ovih organa. Pri tome da se predsjedniku države daju ovlašćenja, koje 
danas ima Visoki predstavnik, da ako ocijeni da je zakon koji nije izglasan u 
Parlamentu od strateškog značaja, za državu te da bi mogla nastati velika šteta 
zbog njegovog neusvajanja, dakle, da se izbjegne blokada njegovog nedonošenja, 
da donese odluku o privremenoj mjeri kojom će se taj zakon uvesti u život, dok ga 
Parlament ne usvoji. Razumije se, tu bi oduzeli ovlašćenje predsjedniku države da 
on smjenjuje, mijenja ljude na određenim funkcijama, koje je Visoki predstavnik 
dobio Bonskim ovlašćenjima iz 1997. godine. 


Moja istraživanja primjene Ustava BiH pokazuju da nije problem u sadržaju 
drugih odredaba Ustava, nego je problem u nedostatku političke volje da se donose 
zakoni koje Ustav nalaže da budu doneseni. Današnji Ustav daje mogućnost 

zakonodavne izgradnje BiH u skladu sa svim onim elementima koje je potrebno 
svakoj normalnoj državi. 


Član 1 4. daje mogućnost kroz odredbu o slobodi kretanja lica, roba, usluga i 
kapitala da se uspostavi jedinstven ekonomski prostor, da se donese na državnom 
nivou zakon o svojinskim odnosima, da se donese zakon o obligacionim odnosima, 
o radnim odnosima i sl. 


Član II o ljudskim pravima, u cijelosti, daje mogućnosti takve bogate 
zakonodavne aktivnosti i institucionalne, izgradnje države. Ne zaboravite da u članu 
II stav 3. ima katalog prava, gdje se nalazi 13 nabrojanih prava. Svaka država čiji 
ustav u sebi sadrži garanciju tih prava, mora imati zakone na državnom nivou koji će 
razraditi mehanizme i institute u vezi sa korištenjem navedenih prava i njihove 
zaštite, a mi toga nemamo. U tački 4. ima antidiskriminaciona klauzula, a mi diskrim- 
inaciju imamo na svakom koraku, ali nemamo zakona, jedan set zakona, kojim će se 
izgraditi mehanizmi te antidiskriminacione klauzule. 


Član III - 5.a. doslovno sadrži da su u nadležnosti države BiH sve stvari 
kojim se štiti teritorijalni integritet, suverenitet, politička nezavisnost i međunarodni 
subjektivitet BiH, i da se formiraju institucije koje su potrebne za ostvarivanje toga, a 
u nas se razvila čitava teza o tome kako je stvaranje državne vojske i policije 
neustavno, protiv Dejtona itd. Do sada nismo imali ni državnog suda i tužilaštva, 
hvala Bogu danas ih imamo. 


Dalje, član VIII - 3. daje mogućnost da Parlament BiH zakonom uredi 
finansiranje države, lijepo on kaže, da državu finansiraju entiteti, ali i kaže 
"Parlament može i drugačije odlučiti", ali ja nisam vidio da je Parlament donio zakon 
kojim će osigurati državi izvorne prihode izuzev sada novih zakona, vezano za 
indirektno oporezivanje. 


Aneks 1. na Ustav BiH ima 15 međunarodnih konvencija, koje su prema tom 
Aneksu sastavni dio Ustava BiH. Te međunarodne konvencije kao sastavni dio 
Ustava omogućavaju državi više ovlašćenja, nego što bilo koja suverena država u 
našem okruženju ima, ali mi to ne koristimo. Ja još nisam vidio da je bilo koja 
institucija u državi BiH odštampala sadašnjih 12 članova Ustava sa ovih 15 
konvencija i da kaže ovo je Ustav države Bosne i Hercegovine, mi samo operiramo 
sa ovih 12 članova, a 15 konvencija ostaju po strani, a one su sastavni dio Ustava. | 
to naše neznanje, našu nekompetentnost na raznim nivoima i u raznim situacijama 
prebacujemo na Dejton. Sigurno vam kažem, osnovno je nedostatak političke volje, 
jer da ima političke volje, mi bi imali danas izgrađen čitav zakonski mehanizam, 
institucionalni mehanizam na nivou države BiH. Mi nemamo danas jedinstvenog 
zakona o tržištu rada i nemamo jedinstvenog ekonomskog prostora. Ali dok god ne 

budemo imali jedinstven ekonomski prostor teško ćemo izgraditi i politički integrirati 
BiH kao jedinstven politički prostor. 


Po mome mišljenju, ne treba gubiti vrijeme na sveobuhvatnim promjenama 
Ustava, dajmo svoju pažnju okrenuti na izmjenu ČI. IV i V Ustava BiH. Ako njih 
izmijenimo, onda će u Domu naroda biti i Srbi iz Federacije i iz Republike Srpske, bit 
će i Hrvati i Bošnjaci iz Republike Srpske u Domu naroda, prema tome, potpuno će 
se izmijeniti struktura jednog i drugog Doma i smanjiti na minimum mogućnost 
opstrukcije i blokade u odlučivanju. A imamo međunarodni dokument koji nam 
nalaže da to uradimo, a to je da građanima BiH vratimo njihovo aktivno i pasivno 
biračko pravo, o tome se radi. 

POLITIČKI I PRAVNI MOTIVI USPOSTAVE ZONA SIGURNOSTI UJEDINJENIH 
NARODA U BOSNI I HERCEGOVINI ZA VRIJEME RATA 1992.-1995. GODINE 


Kada se bude pisala historija Organizacije Ujedinjenih naroda za period od 
1992. do 1995.) godine bit će nezaobilazno dati ocjenu kako se odnosila ta 
organizacija prema ratu u Bosni i Hercegovini i koji su efekti njenih rezolucija koje je 
donosila da bi se riješila politička i vojna kriza izazvana agresijom Srbije i Crne Gore 
i Hrvatske na Bosnu i Hercegovinu i izvršenim genocidom nad Bošnjacima. 


U periodu od 25. septembra 1991. godine, dakle, od Rezolucije 713, kojom 
je uveden opći i potpuni embargo na oružje i vojnu opremu za sve republike bivše 
SFRJ, pa i za Republiku Bosnu i Hercegovinu, do Rezolucije 1004 od 12. jula 1995. 
godine, koja se odnosi na stradanje Srebrenice, UN je donio 73 rezolucije i niz 
predsjedničkih saopćenja, koje se odnose na Republiku Bosnu i Hercegovinu. Od 
toga broja, deset rezolucija (819, 824, 836, 844,859,900,913,958,959,1004) direktno 
je tretiralo probleme ,zona sigurnosti" UN u Republici Bosni i Hercegovini, među 
kojima i, prije svega, na ,zonu sigurnosti" Srebrenica. Evo šta se kaže u tih deset 
rezolucija. 


1. Rezolucija 819, od 16.04.1993. godine, tretira ,Srebrenicu i okolno 
područje kao sigurnosnu zonu koja mora biti pošteđena svakog oružanog napada ili 
bilo kojeg neprijateljskog čina" i zahtijeva ,trenutačno" povlačenje bosanskih Srba iz 
područja oko Srebrenice. Umoljava se generalni sekretar da ,poduzme trenutačne 
korake u pravcu povećanja prisustva UNPROFOR-a u Srebrenici i njezinoj okolici", u 
svrhu popravljanja stanja ,humanitarne situacije u sigurnosnim zonama", vjerovatno 
misleći na širi prostor oko Srebrenice i samu Srebrenicu. U rezoluciji se potvrđuje 
,da je svako zauzimanje teritorije prijetnjom ili upotrebom sile, uključujući i provedbu 
etničkog čišćenja" nezakonito i neprihvatljivo". Također ,,osuđuje i odbacuje 
namjerne akcije poduzete od strane bosanskih Srba, a s ciljem primoravanja na 
evakuiranje civilnog stanovništva iz Srebrenice i njezine okolice, kao i iz ostalih 
dijelova Republike Bosne i Hercegovine, kao dijela njihove ukupne gnusne kampa- 
nje etničkog čišćenja". Zatim, da se ,omogući potpuno siguran prijevoz ranjenih i 
bolesnih civila Srebrenice i njezine okolice". 


2. Rezolucijom 824, od 6.05.1993. godine, na preporuku Misije Vijeća 
sigurnosti koja je posjetila Bosnu i Hercegovinu da se pomisao o sigurnosnim Zona- 


O Referat podnešen na Međunarodnoj naučnoj konferenciji ,Genocid nad Bošnjacima sigurne zone 
Ujedinjenih naroda Srebrenice, jula 1995. godine", održanoj od 11. do 14. jula 2005. godine. U 
Srebrenici 11. jula, u Sarajevu 12. i 13. jula i u Mostaru 14. jula. 

ma proširi i na druge gradove kojima je potrebna sigurnost i uzevši u razmatranje 
službeni zahtjev podnesen od strane Republike Bosne i Hercegovine, Vijeće sigurn- 
osti djelujući po Poglavlju VII Povelje UN proglasilo je ,da se glavni grad Republike 
Bosne i Hercegovine Sarajevo i druga slično ugrožena područja, posebno gradovi 
Tuzla, Žepa, Goražde, Bihać, kao i Srebrenica i njihove okolice, imaju tretirati kao 
sigurne zone od svih uključenih strana i imaju biti pošteđeni oružanih napada i 
drugih neprijateljskih postupaka". Istom rezolucijom naređeno je nadZiranje sljede- 
ćeg: ,(a) trenutačni prekid oružanih napada i svih neprijateljskih postupaka protiv 
sigurnih područja i povlačenje svih vojnih ili paravojnih jedinica bosanskih Srba, od 
ovih gradova na udaljenost na kojoj prestaju biti prijetnjom njihovoj sigurnosti i 
njihovim stanovnicima što ima biti praćeno od strane vojnih promatrača Ujedinjenih 
naroda". 


Rezolucijom je naloženo ,da se ugroženi gradovi i njihova okolica imaju 
tretirati kao sigurna područja, pošteđena oružanih napada i svih drugih neprijateljs- 
kih djelovanja koja ugrožavaju dobrobit i sigurnost njihovih stanovnika". Također je 
naložen ,trenutačni prekid svakog uzimanja teritorija silom". 


3. Rezolucija 836 Vijeća sigurnosti UN donesena je 1993. godine, a 
sponzirale su je Francuska, Ruska Federacija, Spanija, Ujedinjeno Kraljevstvo 
Velike Britanije i Sjeverne Irske i Ujedinjene Države Amerike. 


Ova rezolucija potvrđuje sve što je rečeno u rezolucijama 819 i 824 u 
pogledu tretiranja ,sigurnih zona". Pored potvrđivanja suverenosti, teritorijalne 
cjelokupnosti i političke nezavisnosti Bosne i Hercegovine, rezolucija osuđuje vojne 
napade i akcije kojim se ne poštuje takav status Bosne i Hercegovine. Potvrđuje se 
činjenica da je BiH članica UN i da uživa prava ustanovljena Poveljom UN. 
Konstatuje se teško kršenje međunarodnog humanitarnog prava i ponovo potvrđuje 
da je svako uzimanje teritorije silom i svaka provedba ,etničkog čišćenja" nezakonita 
i potpuno nedopustiva. Rezolucija osuđuje opstrukciju ,prvenstveno od strane bosa- 
nskih Srba dopreme humanitarne pomoći". Vijeće sigurnosti je ,,odlučno da osigura 
zaštitu civilnog stanovništva u sigurnim područjima i da promakne trajno političko 
rješenje". U Rezoluciji se navodi da zamisao sigurnih zona (područja) u Republici 
Bosni i Hercegovini ne treba smatrati kao cilj samoj sebi, već kao dio Vance- 
Owenovog procesa i kao prvi korak u pravcu pravednog i trajnog političkog rješenja. 
Rezolucija objašnjava da su ,sigurnosne zone" iz rezolucija 819 i 824 odgovor na 
,hitnu situaciju" i da bi ta zamisao o sigurnim zonama "predložena od Francuske u 
dokumentu S/25800 i od drugih" mogla pružiti vrijedan doprinos trajnoog političkog 
rješenja. Rezolucija sadrži stav da trajno rješenje sukoba u Bosni i Hercegovini treba 
da počiva na sljedećim osnovama: trenutačna i potpuna obustava neprijateljstava, 
povlačenje sa teritorija osvojenih primjenom sile i etničkog čišćenja i priznavanje 

prava svim izbjeglicama na povratak svojim domovima, te poštivanje suverenosti, 
teritorijalne cjelovitosti i političke neovisnosti Republike Bosne i Hercegovine. 


Rezolucija konstatuje ,da situacija u Republici Bosni i Hercegovini nastavlja 
biti prijetnjom po međunarodni mir i sigurnost" i traži da se djeluje po Poglavlju VII 
Povelje Ujedinjenih naroda i zahtijeva ,da se ponovo uspostavi puna suverenost, 
teritorijalna cjelovitost i politička neovisnost Republike Bosne i Hercegovine". U tom 
smislu Vijeće sigurnosti odlučuje: osigurati puno poštivanje sigurnosnih područja 
(zona) naznačenih Rezolucijom 824(1993) i proširiti mandat UNPROFOR-a da bi ga 
osposobio da u sigurnim područjima (zonama) ,otkloni napade na sigurna područja", 
potvrđujući da su ova sigurna područja (zone) privremena mjera. Vijeće sigurnosti je 
naložilo generalnom sekretaru da prilagodi i pojača UNPROFOR u podršci ,eleme- 
ntima kojima je povjerena zaštita sigurnih područja uz pristanak Vlada koje daju 
snage", da prerasporedi snage UNPROFOR-a u RBiH i da zatraži dodatne kontige- 
nte od drugih država članica UN. 


Vijeće sigurnosti pozivajući se na dodatni mandat UNPROFOR-a definiran 
rezolucijama 770 (1992) i 776 (1993) da pri izvođenju mandata ovlašćuje 
UNPROFOR da ,djelujući u samoodbrani, poduzme neophodne mjere uključujući 
upotrebu sile kao odgovor na bombardiranje sigurnih područja od bilo koje od strana 
ili na oružane upade u njih ili u slučaju svake namjerne opstrukcije u i okolo tih 
područja slobode kretanja UNPROFOR-a ili zaštićenih humanitarnih konvoja". 
Istovremeno Vijeće sigurnosti je dozvolilo ,upotrebu zračnih snaga, u i oko sigurn- 
osnih područja u Republici Bosni i Hercegovini" i ostaje otvorenim za druge moguć- 
nosti za nove i oštrije mjere, od kojih nijedna nije isključena iz razmatranja. 


4. Rezolucija 844 od 18. juna 1993. godine sadrži stavove Vijeća sigurnosti 
nakon što je generalni sekretar podnio izvještaj o provedbi Rezolucije 836 uključiv i 
finansijske posljedice. Vijeće sigurnosti je odlučno da u potpunosti provede odredbe 
Rezolucije 836(1993). Odobrilo je pojačanje snaga UNPROFOR-a i ponovo potvrdilo 
svoju odluku iz Rezolucije 836 (1993) o korišćenju vazdušne sile u i oko zona 
sigurnosti, kako bi se podržao UNPROFOR u obavljanju svog mandata. Pozvalo je 
generalnog sekretara da redovno izvještava Vijeće o provođenju Rezolucije 
836(1993) i ove rezolucije. 


5. Rezolucija 859 od 24. avgusta 1993. ponovo je potvrdila suverenost, 
teritorijalnu cjelovitost i političku neovisnost Republike Bosne i Hercegovine i da kao 
članica Organizacije ujedinjenih naroda ,uživa sva prava predviđena Poveljom 
Ujedinjenih naroda". Vijeće konstatuje da još nema pridržavanja svih relevantnih 
rezolucija, posebno od strane bosanskih Srba. Osuđuje ratne zločine i kršenje 
međunarodnih humanitarnih prava svih strana u sukobu, a posebno bosanskih Srba. 
Vijeće se poziva na principe političkog rješenja usvojenog na Međunarodnoj konfer- 


586 


Prof. dr. Omer Ibrahimagić 


enciji o bivšoj Jugoslaviji u Londonu (1992.). Potvrđuje neprihvatljivost zaposijedanja 
teritorija upotrebom sile i provedbe ,etničkog čišćenja". 


Utvrđujući da ozbiljna situacija u Republici Bosni i Hercegovini nastavlja biti 
prijetnjom međunarodnom miru i sigurnosti Vijeće djelujući prema VII poglavlju 
Povelje Ujedinjenih naroda: potiče sve strane na saradnju sa supredsjedavajućim 
radi postizanja ,pravednog i prihvatljivog" političkog rješenja u BiH, poziva na 
trenutačnu obustavu vatrenih djejstava i prekid neprijateljstava od svih strana da 
omoguće neometan protok humanitarne pomoći, a posebno do ,sigurnih zona" u 
Bosni i Hercegovini. 


Vijeće potvrđuje svoj stav da rješenje konflikta u Bosni i Hercegovini mora 
biti u skladu sa Poveljom Ujedinjenih naroda i principa međunarodnog prava, 
potvrđujući u ovome kontekstu bitnost i kontinuitet sljedećeg: suverenost, teritorija- 
Inu cjelovitost i političku neovisnost RBiH; da promjene u nazivu države niti promj- 
ene unutrašnjeg uređenja države neće imati utjecaja na dalje članstvo BiH u Organi- 
zaciji ujedinjenih naroda; principi Londonske konferencije ostaju na snazi; zajamčuje 
se sigurnost i prava svih raseljenih lica za povratak u njihove domove; zajamčuje se 
održavanje Sarajeva, glavnog grada Bosne i Hercegovine kao ujedinjenog grada i 
multikulturnog, multietničkog i plureligijskog središta. 


Vijeće je osnažilo principe lične odgovornosti za činjenje ratnih zločina i 
ostalih kršenja međunarodnog humanitarnog prava i svoje odluke u rezoluciji 
827(1993) o formiranju Međunarodnog suda. 


6. Rezolucija 900 od 4. marta 1994., ponovo potvrđujući suverenitet, 
teritorijalni integritet i političku nezavisnost Republike Bosne i Hercegovine, insistira 
na legitimitetu Vlade Republike Bosne i Hercegovine, naspram druge dvije strane: 
,bosanske Srbe" i ,bosanske Hrvate", koje također smatra legitimnim ali ne i njihove 
paradržavne tvorevine koje se ne navode ni u ovoj ni u drugim rezolucijama. 


Rezolucija je visoko ocijenila prekid vatre i mjere koje se odnose na teško 
naoružanje u i oko Sarajevo, postignut 9. februara 1994. godine i naglasila presu- 
dan značaj postizanja potpune slobode kretanja za civilno stanovništvo i humanitar- 
nu robu i ponovo uspostavljanje normalnog života u Sarajevu. Vijeće sigurnosti 
ovom rezolucijom ističe svoju odlučnost da ponovo uspostavi vitalni javni život u 
Sarajevu, naglašavajući važnost da se Sarajevo, glavni grad Republike Bosne i 
Hercegovine, očuva kao jedinstven grad i multikulturni, multinacionalni i višereligijski 
centar. Vijeće, također pozdravlja namjeru da se dođe do brze zamjene osoblja 
UNPROFOR-a u Srebrenici i do skorog ponovnog otvaranja aerodroma u Tuzli. 


7. Rezolucija 913 (1994) od 22. aprila 1994. godine najvećim dijelom 
posvećena je teškoj situaciji u zaštićenoj zoni Goraždu. Vijeće sigurnosti osuđuje 
,na najsnažniji mogući način snage bosanskih Srba radi njihovog nastavljanja ofan- 

zive na zonu sigurnosti Goražde koja je rezultirala velikim brojem stradalih civila". 
Vijeće upozorava da će svako lice koje izvrši povredu međunarodnog humanitarnog 
prava snositi ličnu odgovornost. Vijeće osuđuje bosanske Srbe zbog njihovog 
odbijanja da pregovaraju, te njihovo odbijanje predstavnika UN i Ruske Federacije u 
pogledu prekida vatre u i oko Goražda, naglašavajući da će UNPROFOR nastaviti 
da dokraja ispoštuje dati mu mandat uvijek kada je potrebno da bi izvršio 
relevantne rezolucije vijeća sigurnosti". Vijeće osuđuje bosanske Srbe što napadaju i 
pritvaraju osoblje UNPROFOR-a kao i za svako sprečavanje slobode kretanja 
UNPROFOR-a. 


Vijeće sigurnosti pozdravlja aktivnosti u objedinjavanju diplomatskih napora 
za postizanje mira u Republici Bosni i Hercegovini, zahtijeva od Vlade Republike 
Bosne i Hercegovine i bosanskih Srba da zaključe sporazum o prekidu vatre pod 
pokroviteljstvom UNPROFOR-a u Goraždu i na cijeloj teritoriji Republike Bosne i 
Hercegovine. Rezolucija poziva generalnog sekretara da poduzme nepohodne 
korake kako bi UNPROFOR, u granicama svojih mogućnosti, nadgledao situaciju u 
Goraždu i na cijeloj teritoriji Republike Bosne i Hercegovine, kako bi se teško 
naoružanje obje strane stavilo pod kontrolu Ujedinjenih naroda. 


Vijeće sigurnosti osuđuje granatiranje i napade od strane bosanskih Srba na 
zonu sigurnosti Goražde, kako je to definirano Rezolucijom 824(1993), te traži 
povlačenje tih snaga i naoružanja na udaljenost koju odredi UNPROFOR, a sa koje 
ne bi više predstavljali prijetnju statusu Goražda kao Zone sigurnosti. 


Pored zahtjeva da se obustave provokacije u i oko zone sigurnosti, Vijeće 
posebno traži nesmetanu slobodu kretanja UNPROFOR-u i potvrđuje odluku u 
Rezoluciji 908(1994) da se najkasnije do 30. aprila 1994. godine izvrši popuna 
UNPROFOR-a. 


8. Rezolucija 958(1994.) od 19. novembra 1994. godine sadrži zabrinutost 
Vijeća sigurnosti zbog pogoršanja situacije u i oko zone sigurnosti Bihać, a u vezi sa 
pismom koje je Republika Hrvatska 18. novembra 1994. godine uputila predsjeda- 
vajućem Vijeća sigurnosti (S/1994/1312). Vijeće sigurnosti je ovom rezolucijom 
odlučilo da odobrenje dato u paragrafu 10 rezolucije 836 (1993) državama 
članicama, koje djeluju u okviru nacionalnih granica ili putem regionalnih organiza- 
cija i aranžmana, da preduzmu, uz ovlašćenje Vijeća sigurnosti, ovisno o bliskoj 
saradnji sa generalnim sekretarom i Zaštitnim snagama Ujedinjenih naroda 
(UNPROFOR), sve potrebne mjere, kroz upotrebu vazdušnih snaga, u i oko zone 
sigurnosti u Republici Bosni i Hercegovini na koje se poziva u Rezoluciji 824 (1993.) 
od 6. maja 1993., kako bi se podržao UNPROFOR u izvršavanju svog mandata iz 
paragrafa 5 i 9 Rezolucije 836 (1993.) da će, također, primjenjivati takve mjere 
preduzete u Republici Hrvatskoj. 

9. Rezolucija 998 (1995.) od 9. juna 1995. godine. U ovoj rezoluciji Vijeće 
sigurnosti duboko zabrinuto nastavkom oružanih neprijateljstava na teritoriji Rep- 
ublike Bosne i Hercegovine naglašava potrebu da bosanski Srbi prihvate mirovni 
plan Kontakt grupe kao početnu tačku. Vijeće je ozbiljno zabrinuto što bosanski Srbi 
ometaju UN u Bosni i Hercegovini u vršenju svog mandata stalnim ometanjem 
dostave humanitarne pomoći i uskraćivanjem slobode kretanja i korišćenja Sarajev- 
skog aerodroma i osuđujući sve učestalije napade na civilno stanovništvo. Stoga je 
Vijeće sigurnosti odlučilo da poboljša zaštitu UNPROFOR-a i omogući ga u vršenju 
svog mandata. 


Konstatujući da je situacija u bivšoj Jugoslaviji i dalje prijetnja međunaro- 
dnom miru i sigurnosti, na osnovi Poglavlja VII Povelje UN, Vijeće sigurnosti 
zahtijeva da snage bosanskih Srba odmah oslobode sve preostale zatočenike 
UNPROFOR-ovog osoblja i u potpunosti poštuju sigurnost osoblja UNPROFOR-a i 
drugih angažiranih na dostavi humanitarne pomoći i da u potpunosti poštuju slobodu 
kretanja ovog osoblja, naglašava da ne može biti vojnog rješenja sukoba i daje 
prednost traženju političkog rješenja i da ponovo traži od bosanskih Srba da prihvate 
plan Kontakt-grupe kao polaznu tačku. Vijeće zahtijeva da se snage bosanskih Srba 
odmah počnu ponašati u skladu sa Sporazumom od 5. juna 1992. (S/24075) i 
osiguraju neometan pristup kopnom u Sarajevo. Vijeće posebno zahtijeva od strana 
da u potpunosti poštuju status sigurnosnih zona i osiguraju UNPROFOR-u neom- 
etan pristup u sigurnosne zone i da naročito prestanu sa napadima na sigurnosne 
zone, kao i da se uzdržavaju poduzimanja svih vojnih napada iz njih. Vijeće podstiče 
inicijativu za demilitarizaciju sigurnih zona, pozdravlja pismo generalnog sekretara o 
pojačanju UNPROFOR-a i uspostavljanju snaga za brzu reakciju koje će omogućiti 
UNPROFOR koji djeluje pod sadašnjim mandatom. 


10. Rezolucija 1004/(1995.) od 12. jula 1995. godine. Rezoluciju su 
podnijele Francuska, Njemačka, Italija, Velika Britanija i SAD. Rezolucija se odnosi 
na zabrinutost Vijeća sigurnosti zbog pogoršane situacije u i oko zaštićene zone 
Srebrenica, i u Republici Bosni i Hercegovini i o neprilikama civilnog stanovništva. 
Što se konfrontira osoblje UNPROFOR-a i veliki broj prognanika unutar sigurnosne 
zone kod Potočara, zbog nedostatka osnovnih namirnica i medicinske opreme. 
Savjet odaje poštovanje osoblju UNPROFOR-a raspoređenom u sigurnosnoj Zoni 
Srebrenica. Vijeće sigurnosti osuđuje ofanzivu snaga bosanskih Srba na zaštićenu 
zonu Srebrenica i posebno zatvaranje osoblja UNPROFOR-a od strane snaga 
bosanskih Srba. 


Vijeće sigurnosti pozivajući se na Ugovor za demilitarizaciju Srebrenice od 
18. aprila 1993. godine (S/25700/aneks) od strane Vlade Republike Bosne i 
Hercegovine i strane bosanskih Srba, žaleći da to nije bilo u potpunosti provedeno ni 
od jedne strane, djelujući po Poglavlju VII Povelje UN, zahtijeva da snage bosanskih 

Srba zaustave njihovu ofanzivu i odmah se povuku iz zaštićene zone Srebrenica i 
u potpunosti poštuju status zaštićene zone Srebrenica u saglasnosti sa 
Ugovorom od 18. aprila 1993. (podvukao O.I.). Vijeće sigurnosti zahtijevalo je od 
bosanskih Srba da momentalno i bezuslovno puste sav zarobljeni personal 
UNPROFOR-a. 


Veoma značajna je odluka Vijeća sigurnosti koja nije ispoštovana da 
generalni sekretar UN iskoristi sve mjere koje mu stoje na raspolaganju za 
restauraciju statusa definiranog Ugovorom od 18. aprila 1993., o zaštićenoj Zoni 
Srebrenica u skladu sa mandatom UNPROFOR-a, i poziva strane da u tome 
sarađuju. 


Motivi za uspostavu ,zona sigurnosti" u Bosni i Hercegovini bili su prvenst- 
veno humanitarni pa tek potom politički, sa nedovoljnim pravnim utemeljenjem. To je 
bio razlog zbog čega su te ,zone sigurnosti" bile od početka do kraja rata u Bosni i 
Hercegovini ,zone nesigurnosti". Uspostavljanje zone sigurnosti Srebrenica učinjeno 
je iz humanitarne nužde nakon srpske ofanzive na širu okolicu Srebrenice u koju su 
se slile hiljade prinudno izbjeglih i raseljenih stanovnika sa područja zvorničke, 
bratunačke, vlaseničke i srebreničke općine. 


Za uspostavljanje zone sigurnosti Srebrenica iz humanitarne nužde Vijeće 
sigurnosti se u uvodu Rezolucije 819 od 16.04.1993. godine pozvalo na činjenicu da 
je Međunarodni sud pravde na svome zasijedanju 8. aprila 1993. godine u povodu 
slučaja koji se tiče konvencije o sprječavanju i kažnjavanju zločina genocida — 
Bosna i Hercegovina protiv Jugoslavije (Srbije i Crne Gore) jednoglasno naznačio 
kao privremenu mjeru da Vlada Savezne Republike Jugoslavije (Srbije i Crne Gore) 
ima odmah, povinovavši se konvenciji o sprječavanju i kažnjavanju zločina genocida 
od 9. decembra 1948. godine, poduzeti sve mjere u okviru vlastitih mogućnosti u 
smjeru sprječavanja počinjavanja zločina genocida. U tom cilju Vijeće je odlučilo da 
pošalje misiju članova Vijeća sigurnosti u Republiku Bosnu i Hercegovinu da 
procijeni situaciju i izvijesti o tome Vijeće sigurnosti. Na čelu te misije je bio gosp. 
Diego Ariia, koji je prisutan na našoj konferenciji i ja ga iskreno pozdravljam, jer je 
ta misija poslata na njegov prijedlog. 


Kao što je poznato SR Jugoslavija (Srbija i Crna Gora) koja je izvršila 
agresiju na Bosnu i Hercegovinu u saradnji da snagama bosanskih Srba, ne samo 
da nije postupila po privremenoj mjeri Međunarodnog suda pravde, da spriječi 
počinjavanje zločina genocida, već je intenzivirala svoje agresivne aktivnosti u 
prisilnom raseljavanju stanovništva i masovnim ubistvima. Taj fakat je prisilio Vijeće 
sigurnosti da, razmotrivši izvještaj misije Vijeća sigurnosti koja se vratila iz Bosne i 
Hercegovine (S/25700) i posebno njenu preporuku da se zamisao o sigurnim 
zonama proširi i na druge gradove kojima je potrebna sigurnost, uspostavi sigurn- 
osne zone u gradovima Sarajevu, Tuzli, Žepi, Goraždu, Bihaću, kao i u Srebrenici. 

Od početka Vijeće sigurnosti je stajalo na stanovištu da je uspostavljanje 
Zona sigurnosti" privremena mjera radi izbjegavanja humanitarne katastrofe u 
gradovima u koje se slilo desetine hiljada prinudno izbjeglih i raseljenih lica koje su 
agresorski vojnici i bosanski Srbi protjerali iz njihovih domova. To znači da zone 
sigurnosti nije trebalo shvatiti kao protivno ili na bilo koji drugi način udaljeno od 
duha i slova mirovnog plana za Republiku Bosnu i Hercegovinu, koji je tada bio 
aktuelan, tj. Vens-Ovenovog plana. Vijeće sigurnosti je tada bilo uvjereno da će 
tretiranje gradova navedenih u Rezoluciji 824 od 6. maja 1993. godine sa statusom 
sigurnih zona doprinijeti ranijoj provedbi mirovnog plana. Istom rezolucijom Vijeće 
sigurnosti je naredilo nadziranje od strane UNPROFOR-a ,povlačenje svih vojnih ili 
paravojnih jedinica bosanskih Srba, od ovih gradova na udaljenost na kojoj prestaju 
biti prijetnjom njihovoj sigurnosti i njihovim stanovnicima". Kao što je poznato u 
narednih dvije i po godine rata, koliko je još trajao, u Bosni i Hercegovini, bosanski 
Srbi nisu ispoštoali ovu ni narednih osam rezolucija koje su se odnosile na sigurne 
zone, što je dovelo do izvršenja genocida nad preko 8.000 dječaka i muškaraca 
Srebrenice i protjerivanja oko 30.000 žena i djece iz ,sigurne zone Srebrenica". 


A sada da se kratko zadržimo na pitanju međunarodno-pravnog utemeljenja 
zona sigurnosti Ujedinjenih naroda u Bosni i Hercegovini. Tri od četiri Ženevske 
konvencije donešene prije Konvencije o genocidu 1948. godine reguliraju da se 
zaštićene zone u ratu formiraju sporazumom zaraćenih strana. S obzirom na 
specifičnost rata u Bosni i Hercegovini, da je agresor Srbija i Crna Gora sa 
bosanskim Srbima ušao u rat protiv Bosne i Hercegovine s ciljem uništenja njene 
državnosti i prisajedinjenja Jugoslaviji i genocidnom uništavanju njenog najbrojnijeg 
naroda Bošnjaka, međusobni sporazum zaraćenih strana o zaštićenim zonama po 
osnovu Ženevskih konvencija nije dolazio u obzir, jer bi ih agresor pretvorio u 
privremene rezervate odnosno geta do konačnog raseljenja i uništenja Bošnjaka kao 
naroda. Zato je Vijeće sigurnosti da bi izbjeglo humanitarnu katastrofu odlučilo staviti 
zone sigurnosti pod nadzor Zaštitnih snaga Ujedinjenih naroda (UNPROFOR). Tako 
su ove ,zone sigurnosti" i po formi i po svome sadržaju bile različite od onih koje su 
predviđene Ženevskim konvencijama. Posebna njihova specifičnost je bila što su 
pod zaštitom Ujedinjenih naroda, ali bez mandata da silom brane ove zone od 
agresora. 


Od prve do zadnje rezolucije (ukupno njih deset) koje se odnose na zone 
sigurnosti, nije bilo riješeno pravno pitanje njihove efikasne vojne zaštite. Naime, 
bosanski Srbi i bosanski Hrvati smatrali su ih nametnutim rješenjem i davali su do 
znanja da granice ovih zona sigurnosti smatraju linijama fronta. A s obzirom na 
slabu vojnu opremljenost Armije RBiH zbog uvedenog embarga na naoružavanje u 
odnosu na agresora, perspektiva zone sigurnosti bila je da se objektivno pretvore u 
rezervate kojim bi se zaledilo stanje na terenu i doprinijelo nestanku BiH kao važeće 
države po konceptima Tuđmana i Miloševića. Vlada Bosne i Hercegovine je cijelo 

vrijeme rata preferirala skidanje embarga na naoružanje da bi se sama branila ili za 
međunarodnu vojnu intervenciju kako bi se okončala kriza u Bosni i Hercegovini i 
našlo pravično političko rješenje. 


Opsada sigurne zone Sarajevo od oko 1400 dana, ofanzive bosanskih Srba 
i jedinica jugoslavenske vojske i policije na sigurnu zonu Goražde u proljeće i 
sigurnu zonu Bihać u jesen 1994. godine, uz mlake ili skoro nikakve reakcije 
UNPROFOR-a, pripremile su teren za upad snaga bosanskih Srba uz podršku 
Jugoslavije 11. jula 1995. godine u sigurnu zonu Srebrenica u kojoj su izvršili 
genocid nad preko osam hiljada srebreničkih muškaraca i dječaka starijih od 15 
godina. 


Do srebreničke tragedije reakcije međunarodne zajednice, predvođenim 
Vijećem sigurnosti u kojem su evropske zemlje Velika Britanija, Francuska i Rusija 
imale pravo veta na bilo kakvu odlučniju akciju Ujedinjenih nacija, odvijale su se 
upravo prema scenariju Velike Britanije koju je predvodio premijer Džon Mejdžor, a 
koji je on objelodanio 2. maja 1993. godine u pismu svome državnom sekretaru za 
inostrane poslove i poslove Zajednice Daglasu Hogu, u kome on između ostalog 
piše: 

,9. Sve dok se situacija u bivšoj Jugoslaviji ne smiri, mi moramo po svaku 
cijenu biti sigurni, da se niti jednoj zemlji, koja se može smatrati ,muslimanskom" ne 
govori o političkim akcijama Zapada na ovom području, posebno vezanim za Tursku. 
Iz tog razloga, neophodno je, da se nastavi sa prevarom ,Vanes-Owenovim" 
mirovnim pregovorima da bi se događala kakva takva akcija sve dok Bosna i 
Hercegovina ne prestane postojati kao važeća država, a njeno Muslimansko 
stanovništvo ne raseli iz svoje zemlje. 


... I zato nećemo intervenisati u ovom području da spasimo muslimansko 
stanovništvo ili da ukinemo embargo na oružje". 


Kao što se vidi iz ovog pisma jasno proizilazi odgovor zašto su bile uvedene 
tzv. sigurne zone Ujedinjenih naroda u Bosni i Hercegovini i zašto nisu bile 
zaštićene od granatiranja i snajperisanja i ograničene dostave neophodnih nami- 
rnica i lijekova. Ovo pismo je odgovor zašto je stradala Srebrenica sigurna zona 
Ujedinjenih nacija — što Srbi nisu imali strpljenja da čekaju da se muslimansko 
stanovništvo raseli — kako je bio predvidio Džon Mejdžor, a Bosna i Hercegovina 
prestane biti važeća država. 


Rezime 


Uspostavljanje tzv. ,zona sigurnosti" u Bosni i Hercegovini Za vrijeme rata 
protiv Bosne i Hercegovine 1992. — 1995. godine koji su vodile SR Jugoslavija 

(Srbija i crna Gora) i Hrvatska nije bilo dovoljno pravno utemeljeno u deset rezolucija 
koje je donio Savjet sigurnosti u periodu od 1993. do 1995. godine. Prvo, nisu 
precizno bile određene granice ,zona sigurnosti" i drugo, nije bilo predviđeno da ih 
štite snage UNPROFOR-a. To je omogućilo agresoru da svojim vojnim aktivnostima 
stalno sužavaju teritorij ,sigurnih zona". Kada su se uvjerili da međunarodna 
zajednica nije spremna da ih zaštiti, one su okupirale ,zone sigurnosti" Srebranica i 
Žepa početkom jula 1995. godine i izvršile genocid nad preko 8.000 dječaka i 
muškaraca, jer su bile demilitarizirane, dakle nebranjene. ,Zone sigurnosti" bile su 
zamišljene kao privremene iz humanitarnih razloga da bi se zaštitilo stanovništvo od 
humanitarne katastrofe, bez  prejudiciranja političkog rješenja za Bosnu i 
Hercegovinu. Međutim, postoji opravdana sumnja da je međunarodna zajednica, 
upravo iz razloga političkog rješenja ove dvije sigurnosne zone svjesno prepustila da 
ih okupira agresor, da bi se cijelo Podrinje našlo u sastavu tzv. Republike Srpske, 
etnički očišćeno od nesrpskog stanovništva radi lakše podjele Bosne i Hercegovine. 
Razumije se ne očekujući da će srpska vojska izvršiti zločin genocida nad mušk- 
arcima Bošnjacima koji su pokušali naći zaštitu u holandskoj bazi UNPROFOR-a u 
Potočarima u općini Srebrenica. Otuda proizilazi i dio odgovornosti same međunar- 
odne zajednice za genocid u Srebrenici, o čemu postoji svjedočenje Diega Ariie 
(člana Savjeta sigurnosti UN 1991.-1993.) pred Haškim tribunalom na suđenju 
Slobodanu Miloševiću, jer njeni predstavnici na terenu nisu poduzeli odgovarajuće 
mjere zaštite predviđene rezolucijama Savjeta sigurnosti. 

DA LI JE DEJTONSKI SPORAZUM LEGALIZIRAO GENOCID U BiH? 


Ima puno razloga da službena vlast Srebrenice i nevladine organizacije u 
Srebrenici traže odgovor na pitanje: ,Da li je Dejtonski sporazum legalizirao genocid 
u Bosni i Hercegovini?"") Ovo iz razloga što su Srebrenica i njena okolina žrtve toga 
genocida, a njeni preživjeli stanovnici njegovi svjedoci. No, može se postaviti pitanje 
koji se ciljevi žele postići ovako postavljenim pitanjem. S obzirom na to ko organizira 
Konferenciju sa ovako postavljenim pitanjem, uvjeren sam da neće biti ciljevi 
Konferencije postignuti vođenjem akademske rasprave na ovu temu koja bi dala 
potvrdan ili odričan odgovor na gore postavljeno pitanje. Domaćini Konferencije, a 
niti Bosna i Hercegovina neće imati nikakve koristi od toga ako bi rasprava na 
Konferenciji argumentirano dokazala da je Dejtonski sporazum legalizirao ili da nije 
legalizirao genocid u Bosni i Hercegovini. Zato bi bilo korisno da nam domaćini 
Konferencije obrazlože svoje motive za sazivanje konferencije sa ovako postavlje- 
nim pitanjem i koja je nužda njih natjerala da traže odgovor na ovo pitanje. Koje 
praktične ciljeve oni žele da ostvare raspravom na ovu temu u pogledu same 
Srebrenice i položaja samog stanovništva ili povratnika na ovom području. 


Treba imati u vidu da je Dejtonski sporazum u sebi sublimirao političku krizu 
u Bosni i Hercegovini nastalu različitim pogledima na budućnost Bosne i Hercego- 
vine raspadom Jugoslavije koju su imale tri etničke zajednice u Bosni i Hercegovini 
u pitanju suverenosti i nezavisnosti Bosne i Hercegovine u koju su se involvirale 
susjedne države Republika Hrvatska i Srbija i Crna Gora sa svojim velikodržavnim 
geopolitičkim interesima. Od početka te krize bilo je svima poznato, i međunarodnoj 
zajednici, i Hrvatskoj i Srbiji i Crnoj Gori, da s obzirom na geografsku multikonfesion- 
alnu i multietničku izmiješanost stanovništva Bosne i Hercegovine, bilo kakav 
projekat stvaranja eksluzivnih etničkih političkih entiteta nije moguć bez prisilne 
homogenizacije jedne etničke zajednice na račun druge, odnosno, treće etničke 
zajednice. Svaka zdrava pamet bi od toga suludog pokušaja odustala. Nažalost u to 
vrijeme, poslije rušenja Berlinskog zida i urušavanja postojećeg međunarodnog 
sigurnosnog poretka koji je održavao kakav takav mir i ravnotežu snaga u periodu 
poslije Drugog svjetskog rata, u velikosrpskoj i velikohrvatskoj euforiji da je kucnuo 
čas da se ostvare njihove stoljetne aspiracije na bosansku zemlju kao srpsku ili 
hrvatsku zemlju, tog minimuma zdrave pameti je nestalo. 


9 Izlaganje na Okruglom stolu ,Da li je Dejton legalizirao genocid u BiH" u organizaciji načelnika 
Općine, UG ,Društvo za prevenciju genocida", UG , Klub intelektualaca Srebrenice" i UG ,Srebreničke 
majke" u povodu desetogodišnjice Dejtonskog sporazuma, održanom 12. novembra 2005. godine u 
,Kući pomirenja" u Srebrenici. 

Ako se moglo desiti sa gore navedenim obrazloženjem, da u jednom 
emotivnom zanosu vođama naroda ponestane zdrave pameti, ostaje nepoznanica 
da je minimum te zdrave pameti nedostajao i međunarodnoj zajednici. Ostaće 
zadatak istraživačima međunarodnih odnosa da uvidom u arhive vodećih evropskih 
zemalja odgovore na pitanje: Kako se moglo desiti da Evropska unija koja je 
priznala nezavisnost i suverenost Bosne i Hercegovine, ne zaštiti teritorijalni 
integritet Bosne i Hercegovine pružanjem vojne i političke pomoći da odbrani svoje 
međunarodno-pravno priznate granice i zaštiti svoje stanovništvo od genocida koji 
se nad njim vrši? Ostaje istraživačima međunarodnih odnosa zadatak da istraže 
zašto je Savjet sigurnosti propustio primijeniti poglavlje VII Povelje Ujedinjenih nacija 
da vojno interveniše i pomogne Bosni i Hercegovini da odbije agresiju Srbije, Crne 
Gore i Hrvatske na Bosnu i Hercegovinu, već je pustio da krvari skoro četiri godine. 
Također se nije blagovremeno primijenila Konvencija o sprečavanju i kažnjavanju 
zločina genocida (1948.), da se spriječi genocid nad bosanskim narodom, prije 
svega nad Bošnjacima. 


Dvije su činjenice nepobitno bile poznate svima u međunarodnoj zajednici: 
a) da Država Bosna i Hercegovina u vrijeme sticanja nezavisnosti nije imala svoju 
regularnu vojsku, da nije imala materijalnih sredstava za vođenje rata, da je BiH 
obavezivala Rezolucija Savjeta sigurnosti 713 od 25. septembra 1991. godine o 
embargu na uvoz naoružanja, nasuprot agresoru koji je bio već do zuba naoružan, 
b) Druga činjenica koja je bila također općepoznata je da su agresija na Bosnu i 
Hercegovinu i genocid nad njenim narodom izvršeni u prisustvu trupa Ujedinjenih 
naroda UNPROFOR-a, u okviru Operacije UN za očuvanje mira u svijetu, tako da je 
Savjet sigurnosti bio iz prve ruke obaviješten o stanju u Bosni i Hercegovini od 1992. 
do 1995. godine. Dakle, u okviru UN-ove operacije ,očuvanja mira" u BiH bjesnio je 
rat, po svirepostima učinjenim u njemu nije izostajao iza holokausta nad Jevrejima u 
Drugom svjetskom ratu. Toliko su Ujedinjene nacije, Evropska unija i NATO savez 
bili prisutni i invlolvirani u događaje u Bosni i Hercegovini, da bi ih mogli nazvati 
saučesnicima i saodgovornim za sve što se i dobro i zlo dešavalo u Bosni i 
Hercegovini. 


Normalni ljudi će postaviti pitanje, je li to moguće? Da, moguće je, jer glavne 
evropske zemlje, članice Savjeta sigurnosti Velika Britanija, Francuska i Rusija, nisu 
imale usaglašene političke stavove sa Sjedinjenim Državama Amerike šta učiniti sa 
Bosnom i Hercegovinom. Otuda možemo reći da su se događaji u Bosni i Hercego- 
vini do proljeća 1994., dakle, do odlučnijeg uključivanja Sjedinjenih Američkih 
Država, odvijali po receptu Velike Britanije sadržanom u pismu Džona Mejdžora, 
premijera britanske vlade svome državnom sekretaru za vanjske poslove i poslove 
Komonvleta od 2. maja 1993. godine Daglasu Hogu: "... neophodno je da se nastavi 
sa prevarom ,Vanes-Owenovim" razgovorima da bi se događala kakva takva akcija 

sve dok Bosna i Hercegovina ne prestane postojati kao važeća država, a njeno 
Muslimansko stanovništvo ne raseli iz svoje zemlje", piše Mejdžor. 


Da je ovaj scenario bio istinit i koban za sudbinu Bosne i Hercegovine 
svjedoči nam i uvijek dobro obaviješteni publicista Roj Gatman, nosilac Pulicerove 
nagrade za svoju knjigu ,Svjedok Genocida". On kaže: ,Da je bilo do Evropljana, 
BiH bi bila zbrisana s lica zemlje. Oni su bili spremni zatvoriti oči pred nestankom te 
zemlje, ali su se Amerikanci umiješali..." (,Dnevni avaz", 19/20. januar 2005. God- 
ine). 


Drugo relevantno svjedočenje takvog ponašanja Evropljana je ARRIA 
DIEGA ENRIOUEA, venecuelanskog predstavnika u Savjetu sigurnosti, koji je u 
aprilu 1993. godine na čelu delegacije Savjeta sigurnosti posjetio Sarajevo i 
Srebrenicu. On piše: 


,9. Bosanci su godinama bezazlezno vjerovali kako su Evropljani i kao takvi 
nisu bili voljni tražiti pomoć izvan Evrope, čak ni od Ujedinjenih nacija. Naivno su 
mislili kako Evropa neće oklijevati da im pomogne u sukobu između demokratske 
države i suprotstavljenog režima. 


10. Kako su događaji tekli, Bosanci su skupo platili to što su svoje 
povjerenje i nade položili u svoje susjede. Kako se ništa nije desilo kad predstavnici 
Evropske zajednice CUTILEIRO i lord CARINGTON nisu uspjeli, Evropa je Ujedinj- 
enim nacijama u Njujorku izručila veoma osakaćeno tijelo bez ruku i nogu. Slućaj je 
bio već jako loše stajao, a Ujedinjeno Kraljevstvo, Francuska i Rusija su imale 
kontrolu u Savjetu sigurnosti. 


11. Neki od ,glavnih" u Savjetu sigurnosti bojali su se pojave muslimanske 
države u srcu Evrope..." 


Eto, to je vrlo plastično kazano bila Evropa. Dok je Bosna i Hercegovina 
čerečena, nastajalo se sačuvati navodnu neutralnost. Zar to nije bio izgovor jedinica 
UNPROFOR-a, za odlučniji njihov odnos za spašavanje stanovništva od genocida i 
nesmetano snabdijevanje hranom. 


Međutim, ipak razmjere humanitarne katastrofe i nepoštivanja Ženevskih 
konvencija nisu mogle ostaviti ravnodušnim Savjet sigurnosti koji je usvojio 
Rezoluciju 780 (1992) kojom je traženo da se osnuje Komisija stručnjaka koja bi 
ispitala informacije o teškim povredama Ženevskih konvencija i drugim kršenjima 
međunarodnog humanitarnog prava u agresiji na Bosnu i Hercegovinu, osobito što 
se tiče prakse ,etničkog čišćenja". 


Razmatrajući prvi privremeni izvještaj Komisije stručnjaka, Vijeće sigurnosti 
je Rezolucijom 808 (1993.) od 22. februara 1993. odlučilo da treba osnovati jedan 
međunarodni sud za vođenje krivičnog postupka protiv osoba odgovornih za teške 

povrede međunarodnog humanitarnog prava. Vijeće je 25. maja 1993. rezolucijom 
827 (1993.), postupajući prema glavi VII Povelje Ujedinjenih naroda, donijelo Statut 
Međunarodnog suda za vođenje krivičnog postupka protiv osoba odgovornih za 
teške povrede međunarodnog humanitarnog prava na području bivše Jugoslavije 
nakon 1991. Treba podsjetiti da je mandat Komisije bio jedinstven poduhvat u 
historiji Ujedinjenih naroda. Komisija je predočavala svoje zaključke o dokazima o 
postojanju povreda humanitarnog prava a njen zadatak nije bio izrada analize 
pravnih pitanja. Stvaranje pravnih zaključaka u vezi s pojedinačnim slučajevima bio 
je zadatak Međunarodnog suda za ratne zločine. 


Pošto u rješavanju političke krize u Bosni i Hercegovini između strana u 
sukobu nije bilo saglasnosti o pravnom pitanju da li je riječ o međunarodnom ili 
unutrašnjem sukobu, veoma je važno stanovište Komisije po kojem se na sve 
oružane sukobe, na prostoru bivše Jugoslavije, treba primijeniti pravo koje vrijedi za 
međunarodne sukobe. 


Da se vratimo naslovu ove naše današnje Konferencije: Da li je Dejtonski 
sporazum legalizirao genocid u BiH? Pošto pravna pitanja kao što su agresija i 
genocid nisu bila predmet Dejtonskog sporazuma, već pitanja koja se tiču okončanja 
rata, razdvajanja zaraćenih strana i buduće uređenje Bosne i Hercegovine, to bi se 
mogao dati negativan odgovor na gore postavljeno pitanje. Pravna pitanja kao što 
su međunarodni ili unutrašnji sukob, kao i genocid, ostavljena su za Međunarodni 
sud u Hagu za procesuiranje krivične odgovornosti za povrede međunarodnog 
humanitarnog prava, u svakom pojedinačnom slučaju. 


Da je nekim slučajem Dejtonski sporazum legalizirao agresiju ili genocid u 
BiH, taj sporazum bio bi pravno ništav, jer bi bio u suprotnosti sa Poveljom 
Ujedinjenih naroda i Konvencijom o sprečavanju i kažnjavanju zločina genocida koji 
su zabranjeni. Da je Dejtonski sporazum legalizirao agresiju na BiH, Bosna i 
Hercegovina bi bila obavezna povući tužbu za agresiju koju je podnijela protiv Srbije 
i Crne Gore pred Međunarodnim sudom pravde. Slično tome, da je Dejtonski 
sporazum legalizirao genocid u Bosni i Hercegovini, ni Haški tribunal, niti i jedan sud 
u BiH ne bi mogao izreći presudu za genocid ni za jednu osobu optuženu za 
genocid. 


Po našem mišljenju treba praviti razliku između činjenice da je međunaro- 
dna zajednica svojim pasivnim odnosom dopustila da se izvrše agresija i genocid u 
Bosni i Hercegovini, od samog Dejtonskog aporazuma. Sam Dejtonski sporazum 
nije osudio ni agresiju ni genocid, pa se stiče utisak da su sporazumom legalizirani i 
agresija i genocid. Pošto međunarodna zajednica u BiH nije željela da ima ni 
pobijeđenog ni pobjednika, i da su pored Alije Izetbegovića u ime Bosne i Hercego- 
vine Dejtonski sporazum potpisali šefovi država Hrvatske, Srbije i Crne Gore, država 
koje su bile involvirane u rat protiv Bosne i Hercegovine, nije se ni moglo očekivati 

da će oni potpisati Sporazum u kome će biti osuđena njihova politika prema BiH. Na 
tome nije insistirala ni međunarodna zajednica, jer je agresora uzela za mirotvorce. 
Otuda ta dva pravna pitanja: agresija i genocid su ostavljena da se rasprave na 
sudovima protiv pojedinačnih osoba osumnjičenih za učešće u međunarodnom 
sukobu i za izvršenja zločina genocida. Otuda i značaj tužbe Bosne i Hercegovine 
pred Međunarodnim sudom pravde protiv Srbije i Crne Gore. Hvala! 

DRŽAVNO-PRAVNI I POLITIČKI ZNAČAJ ODBRANE SARAJEVA 


Državno-pravni i politički značaj odbrane Sarajeva" najbolje se može ocijen- 
iti ako se identificiraju ciljevi agresije Srbije, Crne Gore i Hrvatske na Bosnu i 
Hercegovinu. Na osnovu dosadašnjih istraživanja smatram da su agresori pred sebe 
postavili dva cilja: prvi, da se obezvrijedi i poništi državnost i nezavisnost Bosne i 
Hercegovine kao međunarodno-pravno priznate države i drugi, da se bosanski 
muslimani, koji od agresora nisu priznavani kao zaseban politički narod, svedu na 
zanemarljiv procenat, koji neće predstavljati ozbiljan politički faktor, već jednu 
folklornu činjenicu. Za prvo vrijeme za muslimane koji bi preživjeli genocid je bilo 
rezervirano nekoliko malih enklava u kojima bi kao u getima bili jedno vrijeme 
tolerirani a potom raseljeni. Slijedom tog agresorskog projekta u tu svrhu je trebalo 
da posluži u maju 1993. godine ustanovljivanje od strane UN šest zaštićenih Zona: 
Sarajevo, Goražde, Žepa, Srebrenica, Bihać i Tuzla. 


Otuda rat protiv Bosne i Hercegovine bio je, dakle, nešto više i po sadržaju 
šire, nego što obuhvata teorijski pojam agresije u međunarodnom pravu. Po međun- 
arodnom pravu okupacija određenog teritoija izvršena agresijom na jednu državu 
podrazumijeva odgovornost okupatora da na prostoru koji je okupirao brine o životu 
na okupiranoj teritoriji i stanovništvu i stvara uslove za njegovo preživljavanje. S 
obzirom na ciljeve agresije može se reći da je to bio totalni rat ne samo protiv Bosne 
i Hercegovine kao države već i kao geopolitičkog prostora, pod tim imenom s 
obzirom na nazive paradržavnih tvorevina stvorenih na njenoj teritoriji, kao i rat 
protiv njegovog stanovništva, dakle genocidni rat, a ne prosta agresija. 


S obzirom na nacionalno mješovitu strukturu stanovništva u Bosni i 
Hercegovini, da u njoj pored Bošnjaka žive i Srbi i Hrvati, a da su agresiju izvršile 
Srbija, Crna Gora i Hrvatska, s ciljem da od bosanske teritorije prave velike Srbiju, 
Crnu Goru i Hrvatsku, u toj namjeri mobilizirali su najveći broj svojih sunarodnika u 
Bosni i Hercegovini, stvorivši kvislinške paradržavne tvorevine, da se i sami uključe 
u velikodržavne projekte stvarajući lažnu predstavu kao da je riječ o građanskom 
ratu a ne agresiji. Jedina ispravna strategija organiziranog otpora toj agresiji bila je 
odbrana cjelovitosti međunarodno-pravno priznatog bosanskohercegovačkog 
državnog teritorija; odbrana višestoljetne tradicije suživota pripadnika različitih 
etničkih zajednica i odbrana tradicije tolerancije među pripadnicima različitih religija 


 Uvodno izlaganje na Okruglom stolu Projekta ,Opsada i odbrana Sarajeva 1992-1995. godine", koji 
je u organizaciji Ministarstva za boračka pitanja Vlade Kantona Sarajevo, održan 23. novembra 2005. 
godine. 

na ovom prostoru. Pošto je ta strategija bila kompatibilna međunarodno-pravno 
usvojenim normama kojima su se rukovodile UN, Evropska unija, OSCE i druge 
međunarodne organizacije, a podržavalo svjetsko javno mnijenje i, ako se tome, kao 
primarno, doda na temelju međunarodnog prava organizirani legitimni otpor države i 
stanovništva Bosne i Hercegovine, agresori nisu uspjeli u svojim namjerama. Ovdje 
pri tome neću ulaziti u elaboraciju svega onoga strašnoga Zla i stradanja Bosne i 
njenih ljudi. O tomje će biti riječi u referatima koji slijede. 


Ovom prilikom zadržat ću se samo na jednom pitanju: Da li bi se Bosna i 
Hercegovina očuvala kao država i kao multietničko i multikonfesionalno društvo da 
je u tom ratu protiv Bosne i Hercegovine i njenih stanovnika nekim slučajem 
Sarajevo palo? Već je odbranjeno nekoliko magistarskih radova na temu odbrane 
Sarajeva. Razumije se ovom prilikom nemam vremena za širu elaboraciju ovog 
pitanja i da nagađam šta bi bilo kad bi bilo. Ali ono iza čega sigurno mogu stajati i 
tvrditi i bez šire elaboracije: da je očuvanje slobodnog Sarajeva (sa svim onim što 
ono predstavlja samim sobom i u sebi, odbrani onih vrijednosti u njemu koje znače 
istovremeno i više nego prosjek vrijednosti koje čine društveno biće Bosne i 
Hercegovine), presudno pomoglo da agresor ne uspije ostvariti svoje ciljeve. Jer je 
Sarajevo predstavljalo ogledalo onoga što Bosna stvarno jeste i što nosi u svome 
višestoljetnom biću, i što je na tragu savremenih evropskih integracionih procesa. 
Slobodno Sarajevo presudno je pomoglo da se nađe konačno političko rješenje za 
Bosnu i Hercegovinu, kojim joj je priznat državno-pravni kontinuitet, članstvo u UN i 
drugim međunarodnim organizacijama i sa institucionalnom državnom strukturom 
kojom se BiH mogla legitimirati kao međunarodno-pravni subjekt. 


Razlog zbog čega smo se sastali na ovom okruglom stolu pod naslovom 
y0Opsada i odbrana Sarajeva u periodu 1992 — 1995. godinexa jeste da pokušamo 
naznačiti koje su činjenice, događaji, lokacije, datumi, osobe i sve drugo u vezi sa 
opsadom i odbranom Sarajeva značajni da se unesu u historiju Sarajeva, da ne bi 
bili zaboravljeni za buduće generacije, kao doprinos naše generacije u očuvanju 
države Bosne i Hercegovine i njenih stanovnika. S obzirom da je ratni cilj agresije 
bio uništenje biološke supstance najbrojnijeg od tri bosanska naroda, tj. Bošnjaka, i 
debosnizacija Bosne kao geopolitičkog prostora, to se za razliku od klasične 
odbrane u kojoj učestvuju samo osobe sposobne za služenje u vojsci, za Sarajevo 
može istaći iskustvo da su branioci Sarajeva bila i neborbena populacija: djeca, 
starci i žene, jer su činili dušu odbrane i motiv braniocima na linijama odbrane da 
izdrže, svjesni da se nemaju kuda povući jer je cijeli grad predstavljao prvu liniju. 
Jednako su ginuli i djeca i starci i žene, čak i više nego sami borci na liniji odbrane, 
jer je u stvari cijeli grad bio prva linija odbrane. 


Smatram da tu činjenicu ne smijemo izgubiti iz vida u projektu koji je danas 
pred nama na razmatranju. Otuda smatram neprimjerenim da se na spomen obilje- 

žja koja se podižu po mjesnim zajednicama uklesavaju samo imena boračke popul- 
acije, već treba uklesavati i imena neboračke populacije mjesne zajednice u kojoj je 
ona živjela i podnosila sve tegobe i dala život za odbranu Sarajeva, koja je samim 
svojim ostankom u Sarajevu bila podrška borcima na liniji fronta. 


Drugo, što ne smijemo izgubiti iz vida jeste da je državno i političko 
rukovodstvo BiH svo vrijeme opsade Sarajeva bilo u Sarajevu i jednako kao i svi 
njegovi građani podnosilo teror opsade. Pitanje je, s obzirom na ciljeve rata, da li bi 
se Sarajevo uspjelo odbraniti da je državno rukovodstvo izišlo iz Sarajeva na neku 
rezervnu lokaciju. Tvrdim da ne bi. Jer bi to uticalo na moral branilaca. Stoga 
smatram za budućnost veoma važnim da se pred zgradom Predsjedništva stavi 
spomen obilježje s podatkom koliko je granata palo na Predsjedništvo kao ratni cilj 
agresora da se uništi i onesposobi centar odakle se rukovodilo odbranom Bosne i 
Hercegovine i vodila živa diplomatska aktivnost i drugim važnim podacima iz prvih 
dana odbrane Predsjedništva. 


Sa gubitkom Sarajeva, kao državnog centra, s obzirom na ciljeve rata: 
uništenje bosanske državnosti i spaljivanje zemlje i ljudi, holoterrakaust Bosne, 
periferne slobodne enklave teško da bi uspjele očuvati jedinstvo zemlje. One bi za 
međunarodnu zajednicu prije bile dokazom nemogućnosti očuvanja cjelovitosti 
države i slijedilo bi njihovo dalje političko usitnjavanje i neminovno uključivanje u već 
stvorene paradržavne tvorevine koje bi bile anektirane u sastav susjednih država, po 
principu kako je bila zamišljena AP Zapadna Bosna. 


Zato je važno da se nastavi naučno istraživati projekat ,XOpsada i odbrana 
Sarajevax, za nauk budućim generacijama, da Sarajevo nikada više ne dođe u 
iskušenje da ponovo bude opsjednuto, a Bosna i Hercegovina žrtva agresije. Zato 
predlažem da se stvore institucionalni okviri koji će omogućiti nastavak istraživanja i 
obilježavanja spomeničkih mjesta opsade i odbrane Sarajeva. Hvala! 

IDENTITET BOŠNJAKA UKORIJENJEN JE U ZEMLJI BOSNI 


Poštovano predsjedništvo"), dame i gospodo. Ja sam htio da poentiram tri 
pitanja koja su ovdje prezentovana u zaključcima. Htio bih dakle da naglasim ta tri 
pitanja. Prvo, je pitanje bošnjačkog identiteta. Mislim da je bošnjački identitet suviše 
naglašen islamom a nije u dovoljnoj mjeri naglašen zemljom Bosnom. Ako je naš 
identitet s elementom islama prenaglašen, to faktički nas svodi samo na muslimane. 
Činjenica je da su na Balkanu kod Južnih Slavena nacionalni identiteti vezani za 
pripadnost religiji. O tome je pisao Hastings Adrijan (ta je knjiga prevedena i kod 
nas) u svojoj knjizi ,,Građenje nacionaliteta", gdje je srpski nacionalitet stavljen 
pod znak jednakosti sa pravoslavljem, a hrvatski sa katoličanstvom. | razumije se 
mi, kao sastavni dio ovog prostora pošli smo od toga, kao rezultat naše kulturne 
tradicije u posljednjih 400-500 godina da svoj identitet vežemo za islam. Međutim, s 
obzirom da nam susjedi Srbija, Crna Gora i Hrvatska, osporavaju zemlju Bosnu kao 
supstrat našeg nacionalnog identiteta, jer je smatraju samo srpskom ili samo 
hrvatskom zemljom, mi ćemo morati ubuduće da potenciramo bosansku dimenziju 
našega nacionaliteta. Ali ne samo zemljom Bosnom, nego i političkom i kulturnom 
tradicijom zemlje Bosne od kada se u historiji zna za nju, od sredine Desetog 
stoljeća. Dakle i za onaj period života zemlje Bosne koji prethodi dolasku islama na 
ovaj prostor. 


Mi moramo ugraditi taj čip našoj omladini, našoj djeci u školskom obraz- 
ovanju i vanškolskom obrazovanju, da mi Bošnjaci nismo nastali kao narod i nacija 
dolaskom islama u Bosnu, nego da mi baštinimo političku i kulturnu tradiciju 
srednjevjekovne Bosne. I da smo mi ukorijenjeni u zemlju Bosnu. | da je naš 
bošnjački nacionalitet u stvari, temeljno vezan za zemlju Bosnu. Ne samo po nazivu 
Bošnjak ili Bošnjanin ili Bosanac nego samim time što su naši preci na tom prostoru 
živjeli i prije nego što se u pisanoj historiji i znalo za zemlju Bosnu. O tome je riječ, 
da naše potomke u toj činjenici utvrdimo. 


Ja sam do rata na neki način bio skoro pri kraju radnog vijeka, ali mnogo 
štošta iz naše historije nisam Znao, jer nas nije školski sistem učio o tome. Naprotiv, 
uvijek nas je taj školski sistem tretirao kao neku rezervu jednog ili drugog naroda 
hrvatskog ili srpskog za kojeg mi treba da se opredijelimo. Zašto? Zato što je 
Osmanlijama odgovaralo da se u Bosni potisne u drugi plan nacionalna svijest o 
državotvornosti našeg naroda; mada je Bosna sačuvala svoj teritorijalno-adm- 


9 Izlaganje na Okruglom stolu posvećenom Desetogodišnjici potpisivanja Dejtonskog sporazuma, 
održanom u organizaciji Senata Bošnjačkog instituta koncem novembra 2005. godine. 


602 


Prof. dr. Omer Ibrahimagić 


inistrativni kontinuitet u svojim historijskim granicama i svoj zatečeni narod različite 
konfesionalne strukture, među kojom i islam. Zato moramo ojačati našu nacionalnu 
svijest vezivanjem za zemlju Bosnu njegovanjem tradicije predislamske Bosne kao 
naše nacionalne tradicije. Prema tome, naš je i Bobovac, naši su i svi srednjevjeko- 
vni kulturni i historijski spomenici, kao naša kulturna baština. To sam htio danas da 
naglasim. Sve bošnjačke institucije morale bi u svom prostoru imati i simbole iz 
političke tradicije i kulture predislamske Bosne, a ne samo islamske simbole. Tada 
mi potomci stanovnika srednjevjekovne Bosne koji su sebe nazivali Bošnjanima i da 
nismo na ovaj prostor došli sa Turcima kao što nam svaki put spočitavaju naši 
susjedi Srbi i Hrvati, da bi Bosnu uzeli samo za sebe, a nas svodili samo na 
muslimane, osporavajući nam etnički identitet Bošnjaka i naš bosanski jezik. 


Drugo što bi htio da poentiram jeste naše pravo na grunt Zemlje Bosne. 
Pravnici znaju šta je pravo na održaj. Održaj je u našem zakonodavstvu do sada 
otprilike trajao 20-30 godina. Ako neko koristi moju zemlju na koju ja imam 
subjektivno privatno vlasništvo 20 ili 30 godina, a ja ga nisam pomeo da koristi to 
zemljište, on ima pravo na održaj. To znači da se gruntovno prevede kao njegovo 
privatno vlasništvo. Mi smo u našoj dobrodušnosti, kako kaže rahmetli Alija Isaković, 
i naivni, i bojim se da u toj našoj dobrodušnosti i naivnosti pred našim očima 
izgubimo većinski grunt na Zemlju Bosnu. Čuo sam na komisiji ovog Senata jučer da 
postoji jedan papir iz OHR-a koji će pravo na održaj skratiti na 5 godina. A vi znate 
dobro gdje se sve naš čovjek raselio i da će zemlja Bošnjaka na prostoru na kojem 
je većinska uprava od strane Hrvata i Srba faktički biti dovedena u pitanje kao 
privatno vlasništvo Bošnjaka. Zato sam jučer na komisiji potencirao to pravo na 
grunt. Jer ne zaboravite da je Karadžić mahao sa papirom pred Međunarodnom 
zajednicom i najodgovornijim institucijama Jugoslavije da Srbi imaju 64% prava na 
bosansku zemlju i da adekvatno tome hoće da imaju i toliko vlasti. | to je prezen- 
tirano i Karingtonu i odgovornim ljudima iz Međunarodne zajednice. Otuda mi 
moramo o tome voditi računa i moramo stvoriti adekvatne institucije, koje će se 
brinuti o tome. Značajnu ulogu u tome može odigrati Islamska zajednica, nevladine 
bošnjačke organizacije da u svim slučajevima kada se prodaje bošnjačka zemlja da 
se prije svega ponudi i da se otkupi od strane Bošnjaka i institucija kojima Bošnjaci 
upravljaju kad je riječ o raznim fondacijama, vakufima itd. Inače ćemo ostati bez 
zemlje. 


Treće moje zapažanje jeste da se, kako da kažem, neodgovorno odnosimo 
prema Dejtonskom sporazumu. | da je najlakše napadati Dejtonski sporazum. Ja 
sam napisao knjigu o tome iz dva razloga, što se Srbi u Republici Srpskoj pozivaju 
na Dejtonski sporazum da bi ukočili proces, a da mi okrivljujemo Dejtonski sporazum 
da bi prikrili našu nekompetentnost i neznanje ili nehtijenje da nešto uradimo što 
nam se ne dopada. Nije Dejtonski sporazum bezgrešan. On u sebi ima konstruktiv- 

nih grešaka. Osnovna je što je umjesto konstitucionalnosti uveo konstitutivnost tri 
bosanska naroda, odnosno etničke zajednice. Nema konstitutivnosti naroda bez 
političkog entiteta kojeg oni unose u Bosnu i Hercegovinu, kao što je bila Jugoslavija 
u koju su konstitutivni narodi unijeli svoje historijske teritorije. To je suština 
konstitutivnosti. Jer je Bosna i Hercegovina konstituirana prije nego što su ovi narodi 
i nastali kao Srbi, Hrvati i Bošnjaci u Bosni u Hercegovini jer su svi bili Bošnjani u 
Srednjem vijeku. Drugo, što postoji pojam državljanstva kod entiteta iako entiteti po 
definiciji nisu države. | treće, član 4. i 5. našeg Ustava su alogični, potpuno su van 
demokratske logike, politčke i kulturne logike demokratske Evrope. I u suprotnosti su 
sa evropskom Konvencijom za zaštitu ljudskih prava i osnovnih sloboda. To je 
uvidjelo Vijeće Evrope i sugeriralo nam da to izmijenimo i sve ove suštinske 
promjene faktički treba izmijeniti kroz izmjenu člana 4. i 5. Ustava. Mislim da će još 
potrajati važenje člana 1. stav 2. gdje se govori da je Bosna i Hercegovina 
sastavljena od dva entiteta, jer za nas je bitnije da se izmijene ČI. 4. i 5. da nam 
država profunkcionira normalno, na evropski način koji će dovesti ustvari jednog 
dana do same promjene člana 1. stav 2. kada će se vjerovatno Bosna i Hercegovina 
organizirati kao multiregionalna zajednica. Otuda nemojmo napamet pričati da je kriv 
Dejton za sve naše nevolje. Dejton je bio alternativa ratu, a mi smo bili slabi u tom 
pogledu, jer embargo na naoružanje je važio, mi smo jači na terenu međunarodnog 
prava. Mi treba na tom planu da gradimo svoju političku poziciju. Eto toliko, da ne 
budemo u nekim zabludama. Hvala vam što ste me saslušali. 

HAMDIJA ĆEMERLIĆ 


Zahvaljujem Fakultetu islamskih nauka organizatoru ovog okupljanja i 
razgovora u povodu stogodišnjice rođenja prof. dr. Hamdije Cemerlića"), jednog od 
najistaknutijih bosanskih i bošnjačkih intelektualaca i pravnika u XX stoljeću. 


Smatram da je ovaj razgovor trebao organizirati Pravni fakultet u Sarajevu u 
saradnji sa FIN-a, i da Univerzitet u Sarajevu bude pokrovitelj ovog Okruglog stola, 
jer je prof. Cemerlić bio i rektor Sarajevskog univerziteta (1969 — 1973). 


Prof. Hamdija Ćemerlić bio je skoro trideset godina profesor Ustavnog prava 
na Pravnom fakultetu od njegovog osnivanja 1946. godine do odlaska u penziju 
1974. godine i u tri mandata biran je za njegovog dekana. U obilježavanje ove 
stogodišnjice trebalo je da se uključi i Akademija nauka i umjetnosti BiH čiji je 
redovni član bio i prof. Hamdija Ćemerlić. Moram reći da se i ovaj okrugli sto 
održava u zakašnjenju od deset mjeseci na samom izmaku 2005. godine, u kojoj se 
21. marta navršavalo sto godina od njegovog rođenja. Otuda treba odati priznanje 
FIN-a da se uopšte upriličilo obilježavanje ove stogodišnjice, imajući u vidu činjenicu 
da je profesor Ćemerlić bio i prof. Visoke teološke škole u Sarajevu prije Drugog 
svjetskog rata i da je predavao na FIN-a i bio prvi dekan. Ipak ne mogu a da ne 
primijetim našu ukupnu nebrigu, u što samokritički ubrajam i sebe, da istaknute 
ličnosti iz naše prošlosti u ovakvim povodima ne približavamo novim generacijama 
da se bolje upoznaju sa njihovim životom i djelom, koje mogu biti pozitivnim uzorom 
mladim. Sljedeće godine je stogodišnjica rođenja našeg također velikog intelektua- 
Ica i pravnika prof. dr. Mustafe Kamarića, te se nadam da će u tom povodu pripreme 
za obilježavanje njegove stogodišnjice biti na vrijeme izvršene. 


Ja sam za ovu priliku pripremio kratko izlaganje o doprinosu prof. dr. 
Hamdije Cemerlića, da se otrgne od zaborava i od prašine državnog arhiva, 
relevantna dokumentacija od početka pripreme Prvog zasijedanja ZAVNOBiH-a od 


9 Izlaganje na skupu u organizaciji Fakulteta islamskih nauka u Sarajevu u povodu 100. godišnjice 
rođenja akademika Hamdije Ćemerlića, održanom 7. decembra 2005. godine u Sarajevu. 


Akademik Hamdija Ćemerlić rođen je 21. marta 1905. godine. Pravne studije završio je u Beogradu, 
a doktorat pravnih nauka odbranio je na Sorboni u Parizu 1936. godine. Bio je prof. na Višoj školi za 
šerijatske sudije u Sarajevu. Za vrijeme Drugog svjetskog rata je vijećnik Prvog, Drugog i Trećeg 
zasijedanja ZAVNOBiH-a i Drugog i Trećeg zasijedanja AVNOJ-a. Na zasijedanju privremene 
Narodne skupštine BiH 2. maja 1945. godine izabran je u Prvu Narodnu vladu BiH u položaju ministra 
pravde. Akademik Ćemerlić je osnivač Pravnog fakulteta 1946. godine i Univerziteta u Sarajevu 
1949. godine, a bio je i među osnivačima i član Akademije nauka i umjetnosti BiH i rektor Univerziteta 
u Sarajevu. Umro je u Sarajevu 1990. godine. 

septembra 1943. godine, do Deklaracije prve izabrane Narodne Vlade Bosne i 
Hercegovine, 2. maja 1945. godine u čijem sastavu je bio i prof. dr. Hamdija 
Cemerlić. 


Dokumenti ZAVNOBiH-a od 1943. do maja 1945. godine sadržani su u dvije 
knjige. Prva knjiga sadrži dokumente Prvog i Drugog zasijedanja, a druga knjiga 
sadrži dokumente Trećeg zasijedanja ZAVNOBiH-a. Izbor dokumenata izvršio je 
prof. dr. Hamdija Ćemerlić. Bez dubljeg uvida u sam sadržaj dokumenata, samo 
prelistavanje ove dvije knjige, govori o tome koliko je to bio veliki i odgovoran 
zadatak. U ovim dvjema knjigama sadržani su ne samo svi relevantni dokumenti 
usvojeni na ovim zasijedanjima, nego i zapisnici i govori učesnika tih zasijedanja iz 
kojih se može vidjeti atmosfera i prisnost odnosa između vijećnika nezavisno od 
toga koje kojoj vjeri i naciji pripadao i na kojoj funkciji bio i kojim se poslom bavio i 
koje je zadatke imao. 


Ne treba zaboraviti da su to bila historijska zasijedanja. Sam prof. Ćemerlić 
je na svim ovim Zasijedanjima bio aktivan učesnik. Nasuprot nekim drugim 
bošnjačkim intelektualcima koji su historijsku viziju u pogledu budućnosti BiH vidjeli 
u Hitlerovom novom evropskom poretku, prof. Ćemerlić se nepokolebljivo opredjelio 
za NOP, što je djelovalo osvješćujuće na široke bošnjačke mase da se odlučnije 
opredijele za NOP BiH, koji je stajao na političkoj poziciji ravnopravnosti sva tri 
naroda u BiH. U svom govoru na Drugom zasijedanju ZAVNOBiH-a prof. Ćemerlić je 
rekao jednu znamenitu rečenicu koja glasi: , Jedva jednom u istoriji od 1000 godina 
Bosna nalazi svoje smirenje", čvrsto vjerujući u historijsko-političku neminovnost 
obnavljanja bosanske državnosti kao moderne evropske države. Koliko je Bosna 
bila na teškom putu uspostavljanja svoje suverenosti i nezavisnosti, najbolje govore 
događaji u posljednjoj deceniji XX stoljeća i agresija na nju od strane njenih susjeda, 
da je unište kao državu i unište njen bošnjački narod. To govori da ni 49 godina od 
obnove njene državnosti 1943. i zajedničkog života do raspada Jugoslavije 
1991/1992. godine, nije bilo dovoljno da se ugasnu velikodržavni apetiti Srbije i Crne 
Gore i Hrvatske prema uništenju Bosne i Hercegovine i njenog muslimanskog 
naroda. Stradanje Bosne u ovih četiri godine 1992. — 1995. godine pokazuje koliku 
su u sebi negativnu energiju imali ti velikodržavni nacionalistički projekti, kada su 
usred Evrope na kraju XX stoljeća, i pored suživota od 49 godina, u kome je Bosna i 
Hercegovina bila jedna od 6 federalnih jedinica (država) u federativnoj Jugoslaviji, 
da naprave takve zločine kojih bi se po svojoj brutalnosti mogao postidjeti i srednji 
vijek. 

U toj činjenici, u opstojnosti BiH kao nezavisne i suverene države, ja vidim 
značaj ovih sabranih dokumenata koji su najvjerodostojniji dokumenti njene 
državnosti koje BiH ima u svojoj najnovijoj historiji. Njih je sabrao i selektirao dr. 
Hamdija Ćemerlić, prof. ustavnog prava, koji je istovremeno bio i aktivni učesnik u 

stvaranju tih dokumenata na sva tri zasijedanja ZAVNOBiH-a i prve Narodne vlade 
Bosne i Hercegovine, izabrane voljom njenih najboljih sinova, a čiji su garant bili 
položeni životi desetine i stotine hiljada bosanskih građana iz reda sva tri njena 
naroda. 


Kada danas u toj zbirci dokumenata pogledate spisak učesnika Prvog 
zasijedanja ZAVNOBiH-a održanog 25. i 26. novembra 1943. godine, u kome su 
vijećnici navedeni po abecedi, a ne po narodima i manjinama, kao što se to danas 
radi, pokazuje se u kolikoj mjeri je to što je danas dominantno u politici retrogradno, 
necivilizacijsko i pogubno za samoodrživost bosanske državnosti i nezavisnosti. 
Zato se moramo vratiti na intenzivnije izučavanje ovih dokumenata koje je odabrao 
prof. Hamdija Ćemerlić. Svojim trudom koji je uložio prof. Ćemerlić, nama je 
pomogao da lakše memorišemo ove dokumente, a sebi je sagradio najbolji spom- 
enik po kojem će ga se sjećati sve buduće generacije iz naučne oblasti kojom se 
bavio cijelog života, kao nezaobilazne literature i historijskog izvora, za izgradnju 
savremene bosanske državnosti i ustavnosti. 


Da postoji svijest o tome kolika je važnost ovih dokumenata za očuvanje 
državnosti Bosne i hercegovine današnjih bosanskih političara i izdavača, ovi 
dokumenti bi danas, u povodu 62. godišnjice ZAVNOBiH-a bili štampani u zlatnom 
povezu i široko distribuirani do seoskih i uličnih biblioteka i prodavača knjiga. 


Lično znajući kolika je njihova važnost, hvala prof. dr. Hamdiji Ćemerliću na 
ogromnom istraživačkom poduhvatu koji je tom prilikom uradio, koji ni nakon skoro 
četerdeset godina nije relevantno naučno vrednovan od naših odgovarajućih nauč- 
nih ustanova u Bosni i Hercegovini. 


Nadam se da ćemo to učiniti u neposrednoj budućnosti. H v a1 a! 

NACIONALNI PARALELIZAM U DRŽAVNOJ UPRAVI PLODNO TLO ZA 
KRIMINAL 


Inkriminirane radnje u predmetu Ante Jelavić i ostali") mogle su se dogoditi u 
ustavnom i političkom sistemu Federacije BiH i BiH jer u njemu građani nisu subjekti 
politike, već su to etničke zajednice kao kolektivi, posredovane nacionalnim 
političkim strankama. U takvom političkom sistemu odgovorni pojedinci sve što rade, 
ne rade u ime ustava i zakona, već u ime svoga naroda, ali na račun države i opće 
dobrobiti njenih građana, samo verbalno pozivajući se na ustav i zakone kad im to iz 
nekog razloga zatreba. Odgovorni političari i državni službenici u takvom sistemu ne 
odgovaraju i ne polažu račune o svome radu institucijama sistema: parlamentu i 
vladi već svojoj političkoj stranci iza koje stoji jednonacionalno biračko tijelo, koje ju 
je svojim glasovima na izborima dovelo na vlast. Do aktuelne reforme sudskog i 
tužilačkog sistema u Bosni i Hercegovini rijetko je koji političar i visoki dužnosnik 
odgovarao pred sudovima. A ako je neko od njih na nižim nivoima i odgovarao pred 
sudom dešavalo se da se pokrene stranačka ili javna medijska i druga kompanja 
dužnosnika jednog, drugog ili trećeg naroda koji žive u Bosni i Hercegovini, o 
njihovoj navodnoj ugroženosti. 


Kao što je poznato Federacija Bosne i Hercegovine nastala je Vašington- 
skim sporazumom 18. marta 1994. godine, a ustavno-pravno konstituirana 
donošenjem Ustava Federacije Bosne i Hercegovine 30. marta 1994. godine. 
Federacija je nastala voljom političkih predstavnika bošnjačkog i hrvatskog naroda 
na prostorima Bosne i Hercegovine na kojima oni predstavljaju većinsko stanov- 
ništvo, ali faktički je ona nastala samo na prostorima koje su kontrolirali Armija 
Republike Bosne i Hercegovine i Hrvatsko vijeće odbrane HR Herceg-Bosna. 


U životu Federacije BiH mogu se sa ustavno-pravnog stanovišta razlikovati 
tri faze: prva je od njenog uspostavljanja do Dejtonskog sporazuma, kada su i dalje 
funkcionirale svaka za sebe vlast Hrvatske Republike Herceg Bosne, koja je sa 
uspostavom Federacije BiH trebala prestati funkcionirati i vlast Republike Bosne i 
Hercegovine, kao međunarodno-pravno priznate i legitimme države Bosne i 
Hercegovine. Formalno je funkcionirala i Federacija BiH, ali bez stvarnih efekata na 
terenu s obzirom na paralelno funkcioniranje zatečenih vlasti na prostoru koji je činio 
Federaciju BiH. 


O Nalazi mišljenje u kome sam u svojstvu vještaka izvršio procjenu i osigurao dokaze koji se odnose 
na zakonski okvir BiH i FBiH u pogledu sistema javne uprave i političkih uvjeta koji su stvorili taj 
sistem, u predmetu Ante Jelavića i ostalih na Sudu Bosne i Hercegovine 2004/05. godine. 

Druga faza u funkcioniranju Federacije započinje Sporazumom o oživotvor- 
enju Federacije Bosne i Hercegovine zaključenom u Daytonu 9. novembra 1995. 
godine i Općim okvirnim sporazumom za mir u Bosni i Hercegovini parafiranim u 
Daytonu 21. novembra, a potpisanim u Parizu 14. decembra 1995. godine. Odredbe 
Sporazuma o oživotvorenju Federacije BiH  materijalizovane su Zakonom o 
izmjenama i dopunama Zakona o Vladi Federacije Bosne i Hercegovine i Zakonom 
o federalnim ministarstvima i drugim tijelima federalne uprave, donešenim 27. 
decembra/prosinca 1995. godine. Ovim zakonima otvoren je proces prevazilaženja 
paralelne vlasti i stvaranja jedinstvene vlasti Federacije Bosne i Hercegovine u 
skladu sa Ustavom Federacije Bosne i Hercegovine. Treća faza u razvoju Feder- 
acije Bosne i Hercegovine nastala je u julu 2000. godine, donošenjem Odluke Usta- 
vnog suda Bosne i Hercegovine o konstitutivnosti sva tri naroda u BiH: Bošnjaka, 
Srba i Hrvata u oba entiteta, dakle, u Federaciji BiH i Republici Srpskoj, koja se 
počela implementirati tek skoro dvije godine kasnije donošenjem amandmana na 
Ustav Federacije BiH koje je svojom Odlukom proglasio Visoki predstavnik od 19. 
aprila 2002. do 28. januara 2004. godine. Možemo reći da je ova faza u ustavnom 
razvoju Federacije BiH tek na početku. 


S obzirom na naš zadatak, mi ćemo se u daljoj našoj analizi funkcioniranja 
ustavnog i političkog sistema Federacije BiH i BiH zadržati na drugoj fazi koja je 
pravno-normativno započela 27. decembra/prosinca 1995. Posebno ćemo našu 
pažnju zadržati u domenu odbrane, uspostavom Federalnog ministarstva odbrane 
navedenim Zakonom o federalnim ministarstvima, kada je prestao da važi Zakon o 
ministarstvima iz 1994. godine. 


Sporazumom o oživotvorenju Federacije BiH od 9. novembra 1995. godine, 
na osnovu kojeg je došlo do donošenja novih zakona o vladi i federalnim 
ministarstvima, radi uspostave jedinstvene i odgovorne vlasti na području Federacije 
BiH, regulirano je da Vlada Republike BiH zadrži one funkcije koje joj omogućuju da 
funkcionira kao vlada međunarodno priznate države Bosne i Hercegovine, a da se 
sve druge civilne funkcije prenesu u roku od mjesec dana na vladu Federacije od 
dana donošenja zakona o vladi i federalnim ministarstvima. To važi i za sve funkcije 
postojećih lokalnih civilnih vlasti i organa na području Federacije koja su pod 
kontrolom Armije Republike BiH koje će biti prenesene na institucije Federacije i biti 
ukinuti u roku od mjesec dana poslije donošenja odgovarajućih zakona. 


Sporazumom je također regulirano da paralelno sa prenosom funkcija s 
Vlade Republike na Vladu Federacije, dođe do prenosa svih funkcija postojećih 
civilnih vlasti i organa u područjima Federacije pod kontrolom HVO-a na institucije 
Federacije, a te će se vlasti i organi raspustiti mjesec dana nakon usvajanja 
spomenutih zakonskih prijedloga. 

Članom 25. Zakona o federalnim ministarstvima i drugim tijelima federalne 
uprave regulirano je da danom početka rada federalnih ministarstava prestaju sa 
radom sva tijela uprave i druga upravna tijela na teritoriju Federacije pod kontrolom 
Armije BiH, kao i tijela uprave i druga upravna tijela na teritoriji Federacije pod 
kontrolom HVO, koja svoje ovlasti prenose na ministarstva i druga upravna tijela 
utvrđena ovim zakonom odnosno na odgovarajuća tijela kantona. Istim članom 
regulirano je da se za dan početka rada ministarstava uzima dan imenovanja 
ministra. 


Odgovornosti Vlade Federacije i drugih federalnih institucija, pored drugih, 
uključivala je i pitanje odbrane. Zakon o odbrani, kojim je trebalo objediniti poslove 
odbrane i dviju vojski: Armije RBiH i HVO, donesen je 9. jula/srpnja, a objavljen u 
xSlužbenim novinama Federacije BiH, 26. avgusta/kolovoza 1996. godine. Ustav 
Federacije BiH uredio je da Federacija BiH pored ministarstva odbrane ima i svoju 
vojsku (armiju). 


Ustav nije uredio od kojih ranijih vojski će biti sastavljena Vojska 
Federacije. Zakonom o odbrani, stavom 2. člana 37. regulirano je da se Vojska 
Federacije sastoji od jedinica/postrojbi Armije RBiH i HVO zaključno sa nivoom 
korpusa i zbornog područja. Ove odredbe zakona, koje u sastavu Vojske Federacije 
zadržavaju raniji HVO i Armiju RBiH, suprotno navedenom Sporazumu iz Dejtona od 
9. novembra 1995. godine, sumnjive su ustavnosti, jer po našem mišljenju Ustav 
Federacije BiH poznaje samo Vojsku Federacije kao integralnu vojnu strukturu, bez 
podjele na njene sastavnice: Armiju RBiH i HVO. U Ustavu Federacije BiH, odredbe 
koje su važile 1996. godine u vrijeme donošenja zakona o odbrani, ne poznaju 
komponente: Armiju RBiH i HVO (član III —-1-1(b); član IVA-4-20-11); član IVB-3-7a(l) 
i 8. Ustav Federacije BiH, dakle, poznaje samo Ministarstvo odbrane, Vojsku 
Federacije i Zajedničku komandu Vojske Federacije. 


Reguliranjem u Zakonu o odbrani da se Vojska Federacije BiH sastoji od 
Armije RBiH i HVO doprinijelo je tome da su u Ministarstvu odbrane i Vojsci 
Federacije praktično funkcionirale dvije paralelne nacionalne strukture: bošnjačka i 
hrvatska, mada iz ostalih odredaba Zakona o odbrani i Pravilnika o unutrašnjoj 
organizaciji Ministarstva odbrane to ne proizilazi, izuzev odredbi koje propisuju da 
na određenim položajima dužnosnik i njegov zamjenik ne mogu biti iz istog naroda. 


Zakonom i Pravilnikom stvorena je jedinstvena struktura sektora, 
odjela/odsjeka i uprava u sjedištu ministarstva (Sarajevo). Jedino su dislocirani 
uredi za kantone Sektora za vojnu industriju, uprave za odbranu u kantonima i 
odjeli za odbranu u općinama. Također je jedinstveno utvrđena struktura 
Zajedničke komande Vojske Federacije sa sjedišttem u Sarajevu, bez dislokacije 
bilo koje strukture Zajedničke komande izvan Sarajeva. Otuda se stvaranje bilo 
kakve uprave HVO sa sjedištem u Mostaru može smatrati suprotnom Zakonu o 

odbrani i Pravilniku o unutrašnjoj organizaciji Ministarstva odbrane ili Vojske 
Federacije. 


Razumije se nije suprotno Zakonu o finansijskom poslovanju da Ministar- 
stvo odbrane ima svoj račun kod bilo koje poslovne banke koju je izabralo da preko 
nje posluje, pa ni kod Hercegovačke banke, pod uslovom da se tim računom 
upravlja u skladu sa Zakonom o odbrani i Pravilnikom o unutrašnjoj organizaciji 
Ministarstva odbrane. 


Zakon o odrbani u stavu 1. člana 27. taksativno nabraja upravne, stručne i 
štabske/stožerne poslove u oblasti odbrane koje će vršiti Ministarstvo odbrane. 
Među tim poslovima u stavu 1. alineji 4. i 7. navode se sljedeći poslovi: obavlja 
upravne i organizacijske poslove i zadaće Vojske Federacije; upravlja i koristi 
sredstva namijenjena za potrebe Vojske Federacije. A u stavu 2. istog člana stoji 
odredba koja kaže da poslove iz stava 1. ovog člana: aministar i zamjenik ministra 
odbrane obnašaju suglasnom. Pravilnikom o unutrašnjoj organizaciji Ministarstva 
odbrane, od 21. maja/svibnja 1998. godine utvrđena je jedinstvena organizaciona 
struktura Ministarstva odbrane i Zajedničke komande Vojske Federacije BiH. U 
članu 9. propisan je način rukovođenja Ministarstvom odbrane: Radom Ministarstva 
odbrane rukovodi ministar uz suglasnost zamjenika ministra, sukladno Zakonu, koji 
ne mogu biti iz istog konstitutivnog naroda u Federaciji BiH}. Podjelom ministarskih 
mjesta u Vladi Federacije, ministar odbrane imenovan je iz reda hrvatskog naroda, a 
zamjenik ministra iz reda bošnjačkog naroda. Dakle, i Zakon i Pravilnik obavezuju 
ministra da poslovima ministarstva rukovodi xuz suglasnost zamjenika ministray. 


Takođe Zakon o odbrani stavom 2. člana 28. obavezuje ministra, da propise 
za koje je nadležan, donosi, cu saglasnosti sa zamjenikom ministray. Istu obavezu 
ministra sadrži i Pravilnik o unutrašnjoj organizaciji. On u stavu 1. člana 10. 
propisuje: xSve akte iz nadležnosti Ministarstva odbrane potpisuje ministar, uz 
suglasnost zamjenika ministray. Stavom 2. člana 10. propisano je da xministar uz 
suglasnost zamjenika ministra može ovlastiti pomoćnike ministra ili druge službenike 
da potpisuju pojedinačna akta, iz nadležnosti Ministarstva odbrane, o čemu se 
donosi posebno rješenje. 


Procedure propisane Zakonom o odbrani i Pravilnikom o unutrašnjoj 
organizaciji koje smo citirali naprijed ne dozvoljavaju paralelizam u rukovođenju 
poslovima Ministarstva odbrane u smislu da dužnosnik iz reda hrvatskog naroda 
rukovodi hrvatskim kadrom u Ministarstvu odbrane i Vojske Federacije, niti da 
dužnosnik iz reda bošnjačkog naroda rukovodi bošnjačkim kadrom u Ministarstvu 
odbrane i Vojske Federacije. Pravna suština i Zakona i Pravilnika o obavezi ministra 
da uz saglasnost zamjenika ministra rukovodi poslovima ministarstva i Vojske 
Federacije jeste da obojica budu jednako odgovorni za posao koji obavljaju kadrovi 
iz oba naroda, a u skladu sa zakonom i Pravilnikom. 

Otuda se može smatrati protuzakonitom svaka radnja ministra za koju nije 
dobio saglasnost zamjenika ministra, a pogotovu je nezakonita radnja zamjenika 
ministra ako za nju nije bio ovlašćen od ministra. 


Međutim, ministar i zamjenik ministra odbrane, neprofesionalno su se 
dogovorili, suprotno Zakonu o odbrani, da sredstva doznačena iz Proračuna 
(Budžeta) Federacije na račun Federalnog ministarstva odbrane/obrane, do 
donošenja Odluke o jedinstvenom finansiranju FMO i VF BiH (u svim segmentima, 
te uspostave zajedničkog finansijskog osiguranja), podijele u omjeru Armija 
BiH:HVO=2,3:1. To su učinili Privremenim protokolom o finansiranju FMO i VF BiH, 
kojeg su donijeli 9.07.1997. godine. Ta se privremenost dosta dugo zadržala, pa su 
umjesto privremenog protokola ministar i zamjenik ministra dvije godine kasnije 
24.05.1999. godine donijeli Privremenu odluku da se nastavi sa podjelom dobijenih 
sredstava iz budžeta Federacije u istom omjeru 2,3:1. Ovom odlukom jasno su 
precizirali da će isplate zajedničkih stvorenih obaveza u FMO komponente Armija i 
HVO izdvajati sredstva dobijena iz budžeta u istom omjeru 2,3:1, a za svako 
pojedinačno izdvajanje ovlastili su da to čine sporazumno pomoćnik ministra za 
materijalno-financijsko poslovanje i njegov zamjenik na prijedlog načelnika Vojnor- 
ačunovodstvenog centra i njegovog zamjenika. Prema ovoj Odluci gotovinske 
isplate po zajedničkim odlukama ministra i njegovog zamjenika vršit će se na 
blagajni, s tim što će naloge za isplatu potpisivati ministar za hrvatsku, odnosno 
njegov zamjenik za bošnjačku komponentu. Odlučeno je da u tom smislu bude 
popunjena i blagajna činovnicima, hrvatski činovnici radiće za hrvatsku, a bošnjački 
činovnici radiće za bošnjačku komponentu iz sastava zaposlenika MO i vojnika u VF 
BiH. 


Zakonom o federalnim ministarstvima od 27. decembra/prosinca 1995. 
godine i Sporazumom o oživotvorenju Federacije BiH donešenom u Dejtonu 9. 
novembra/studenog 1995. godine predviđeno je da sa uspostavom Ministarstva 
odbrane Federacije BiH prestanu postojati ranija ministarstva odbrane HR Herceg 
Bosne i Republike Bosne i Hercegovine, jer su sa Dejtonskim sporazumom potpis- 
anim u Parizu 14.12.1995. prestali postojati kao zasebni državno-pravni i politički 
entiteti. Međutim, HR Herceg Bosna transformirala se u Udruženje građana pod 
imenom xHrvatska zajednica Herceg-Bosna, koja je pored ostalih imala i ODJEL 
ODBRANE, koji je nastavio praktično da obavlja poslove Ministarstva odbrane HR 
Herceg Bosne, ali formalne akte su potpisivali dužnosnici Federacije BiH iz reda 
hrvatskog naroda. Tako je u protokolu toga Odjela — Operativna zona sjeverozap- 
adna Hercegovina — Tomislavgrad, zaveden Pravilnik o plaćama i drugim novčanim 
primanjima djelatnih vojnih osoba, službenika i namještenika na službi u Hrvatskom 
vijeću obrane, koji je donešen na osnovu članka 45. Zakona o obrani HR Herceg 
Bosne (xNarodni list HR H-By, broj:19/94, a potpisao predsjednik Federacije Bosne i 
Hercegovine, 4.02.1997., (Broj: 01-059/97). Predsjednik Federacije BiH nije se 

pozvao na Zakon o odbrani Federacije, već na Zakon o odbrani HR Herceg Bosne, 
iako je Zakon o odbrani Federacije bio donesen pola godine ranije, u avgustu 1996. 
godine. 


Pravilnik o plaćama i drugim novčanim primanjima djelatnih osoba, 
službenika i namještenika na službi u Hrvatskom vijeću odbrane, donešen u Mostaru 
19.11.1998. godine, ispravno se poziva kao na pravni osnov na član 27. Zakona o 
odbrani Federacije, ali ga potpisuje samo ministar odbrane (Ante Jelavić). Međutim, 
u stavu 2. člana 27. Zakona o odbrani stoji da poslove iz stava 1. ovog člana 
xaministar i zamjenik ministra odbrane obnašaju suglasno,. Dakle, supotpisnik ovog 
Pravilnika trebao je biti i zamjenik ministra. To je potvrđeno i u članu 28. stavu 2. u 
kome stoji da: aMinistar odbrane, u saglasnosti sa zamjenikom ministra odbrane, 
donosi propise za koje je opunomoćen,. Sjedište Ministarstva odbrane je u 
Sarajevu, a ne u Mostaru, i na Pravilniku je trebalo da stoji Sarajevo, a ne Mostar. 
Na štambilju kojim je ovjeren potpis ministra nalazi se sljedeći tekst: xBosna i 
Hercegovina, Federacija Bosne i Hercegovine, Ministarstvo odbrane, Hrvatsko 
vijeće odbrane, iz čega bi proizilazilo da je ministar, ne samo ministar odbrane, već 
i komandant HVO. 


Treba napomenuti da ovaj Pravilnik nije donešen u skladu sa Privremenim 
pravilnikom o plaćama i drugim novčanim primanjima profesionalnih vojnih lica, 
službenika i namještenika Federalnog ministarstva odbrane, od 21.05.1998. godine, 
kojeg su potpisali u skladu sa članom 28. Zakona o odbrani ministar i njegov 
zamjenik. Naime Pravilnik koji propisuje plaće pripadnika HVO ne primjenjuje 
propisane koeficijente iz Privremenog pravilnika već utvrđuje jedinstvenu osnovicu u 
hrvatskim kunama, a ne u BH konvertibilnoj marki. Ovaj pravilnik utvrđuje mornarički 
dodatak, mada Vojska Federacije nema mornarice, kao i ostale dodatke kojih nema 
u Privremenom pravilniku. Ovakav površan odnos prema normiranju plaća u 
komponenti HVO koji nije podlijegao kontroli Ministarstva odbrane Federacije mogao 
je dovesti do niza zloupotreba u korišćenju budžetskih sredstava namijenjenih 
plaćama Vojske Federacije. 


Navest ćemo još neke nezakonite načine donošenja propisa u FMO. 
Izmjene i dopune Privremenog pravilnika koje su donešene u 2000. godini potpisane 
su samo od strane zamjenika ministra, na mjestu gdje je trebao biti potpis ministra, 
što znači da nije bio ni predviđen potpis ministra, što je također protuzakonito. Zatim, 
Pravilnik o dodjeli stambenih kredita (koji se odnosi na izradu i odobravanje 
mandatnih kredita za izgradnju kuća i kupovinu stanova) od 27.02.1998. godine 
(broj: 02-01-98-1, klasa 011-01/98-01/06), na kome je označen Mostar kao mjesto 
donošenja i samo potpis ministra bez potpisa zamjenika ministra. Pravilnik po izjavi 
aktuelnog ministra nije registriran u sjedištu ministarstva. S tim u vezi, Ugovor o 
obavljanju poslova u ime i za račun FMO od 31.03.1998. godine, kojeg je potpisao 

ministar Jelavić (bez saglasnosti zamjenika ministra) sa Hercegovačkom bankom, 
za obavljanje poslova provođenja kreditiranja stambene izgradnje uopće se ne 
poziva na svoj pravni osnov tj. na Pravilnik o dodjeli stambenih kredita FMO. 


Zakonom o proračunima-budžetima u Federaciji BiH, od 21.05.1998. 
godine, definiran je proračun-budžet kao procjena godišnjih prihoda i primitaka te 
utvrđeni iznos izdataka i drugih plaćanja Federacije. Budžetskim korisnicima su se 
smatrala ministarstva i druga tijela i organi Federacije BiH. Prema tom zakonu 
proračun-budžet se popunjava: a) prihodima od poreza po osnovu zakona, b) 
neporeznim prihodima, c) prihodima od djelatnosti budžetskih korisnika koje oni 
ostvare na tržištu svojom djelatnošću i d) od domaćih i inozemnih potpora(pomoći) u 
gotovinskom i negotovinskom obliku (član 9.). Zakon je propisao da se prihodi od 
usluga korisnika budžeta ostvareni na tržištu smatraju prihodima budžetskih 
korisnika (član 14.). Potpore i pomoći koje dolaze od inostranih i domaćih organiz- 
acija ne pripadaju budžetskim korisnicima izravno, dok ne budu kao takve unesene 
kao primanja u budžet Federacije. 


Pomoć koju je Republika Hrvatska davala HVO kao sastavnici Vojske 
Federacije, ako bi slijedili slovo citiranog Zakona, morala je biti prvo evidentirana 
kao inozemna potpora budžetu Federacije, s tim što se ne bi dovodila u pitanje 
njena namjena koju je odredio darodavac. Ta sredstva su tek tada mogla biti 
transferisana Ministarstvu odbrane Federacije kao dodatna sredstva sa namjenom 
koju je odredio darodavac, tj. kao finansijska pomoć FMO i Vojsci FBiH, odnosno 
hrvatskim djelatnicima u tim institucijama. 


Otuda sporazumi koje je potpisala Republika Hrvatska sa Federacijom 
Bosne i Hercegovine o financijskoj pomoći Federaciji Bosne i Hercegovine- 
Federalnom ministarstvu odbrane, nisu sa strane FBiH mogli potpisati dužnosnici 
FMO, već dužnosnici Federacije BiH (predsjednik ili dopredsjednik ili premijer) koji 
su mogli predstavljati Federaciju prema stranoj državi ili inozemnoj organizaciji 
(donatoru). Na oba sporazuma potpisanim sa Hrvatskom nema oštampanog imena 
ili naznake funkcije lica koja su potpisala sporazum, a potpis je nečitak: 


Prvi Sporazum je potpisan 6. maja/svibnja 2000. godine. U dokumentaciji 
nema tragova da su ranije potpisivani ovakvi sporazumi i kako su sredstva 
transferirana iz Hrvatske direktno na račun HVO, odnosno rezidentni račun FMO u 
Hercegovačkoj banci za koji su ovlašćeni potpisnici bili najviši dužnosnici FMO iz 
reda hrvatskog naroda. U članku 2. stoji: Financijska pomoć je namijenjena FMO- 
isključivo za plaće hrvatskih djelatnika, časnika, dočasnika i vojnika u FMO i VF BiH 
i u druge namjene se ne može koristiti). 

U Sporazumu iz 2001. godine u članku 2. piše: xFinansijska pomoć iz 
članka 1. ovog Sporazuma definirana je Državnim proračunom RH za 2001. godinu 
(Narodne novine, broj: 130/2000), a namijenjena je za: 


1. — Plaće hrvatskih djelatnika, časnika, dočasnika i vojnika FMO i Vojske 
FBiH (u daljem tekstu: VF BiH) u iznosu od 50.000.000 (pedesetmilijuna)HRK i 


2. — za potporu u razvojačenju hrvaskih djelatnika, časnika, dočasnika i 
vojnika u FMO i VF BiH u iznosu od 15.000.000(petnaestmilijuna)HRK. 


Sredstva iz stavka 1. ovoga članka su namjenska i isključivo se mogu 
koristiti u namjene definirane tim stavkom). 


Iz namjene sredstava iz oba sporazuma može se zaključiti da nisu mogla 
biti usmjeravana u druge svrhe nego samo u svrhe utvrđene sporazumima. Otuda 
se može smatrati netačnim KONAČNO IZVJEŠĆE (Ur. broj: 13-01-11/01, od 3. 
siječnja 2001. godine) ministra Miroslava Prce kojim izvještava Stalno povjerenstvo 
za vojna pitanja (SPVP), na koje je bio obavezan prema sporazumu, da je svih 
300.000.000 HRK koje je HVO primio od Republike Hrvatske za 2000. godinu 
utrošeno za plaće i bankarske troškove, s obzirom da je revizija utvrdila drukčije 
stanje. 


Ako su donirana sredstva iz Hrvatske trebala biti isplaćena za plaće, to 
znači da je trebalo platiti i poreze na plaće, doprinose za penziono/mirovinsko i 
invalidsko osiguranje, za zdravstveno osiguranje i za osiguranje od nezaposlenosti. 
Na osnovu Zakona o Vladi FBiH (xSlužbene novine FBiHp, br.: 1/94 i 8/95), članak 
19. stavak 2., Vlada je 9.09.1996. godine donijela Odluku o pravima iz penzijskog 
i invalidskog osiguranja i pravima iz zdravstvene zaštite pripadnika Armije 
Republike Bosne i Hercegovine, Hrvatskog vijeća obrane odnosno Vojske 
Federacije Bosne i Hercegovine i lica angažovanih po osnovu vojne obaveze u 
federalnom ministarstvu unutrašnjih poslova (xSlužbene novine Federacije 
BiHy, broj 17, od 12.09.1996.). Ova odluka je izričito obavezivala FMO i obje 
komponente Vojske FBiH (ARBiH i HVO) na plaćanje doprinosa za penzijsko i 
invalidsko osiguranje i zdravstvenu zaštitu, a osnovica za obračun doprinosa bila je 
xplata odnosno novčana naknada...umjesto plate, (član 2.). Prema ovoj Odluci za 
evidenciju o činjenicama u vezi staža osiguranja i iznosu plate, odnosno novčane 
naknade, bilo je odgovorno FMO (član 3.). Odluka je propisala da je FMO obveznik 
obračuna uplate doprinosa za penzijsko-invalidsko osiguranje i zdravstvenu zaštitu 
za pripadnike ARBiH i HVO i zaposlenike FMO (član 5.). Prema propisima koji su 
tada važili odgovornost za prikupljanje doprinosa i za brigu o mirovinskom i 
invalidskom osiguranju imao je Zavod za mirovinsko i invalidsko osiguranje (MIO) sa 
sjedištem u Mostaru. 

Ova Odluka je važila do 1998. godine kada su doneseni federalni zakoni: 
Zakon o penzijskom i invalidskom osiguranju, Zakon o radnim odnosima i plaćama 
službenika organa uprave u Federaciji Bosne i Hercegovine i Zakon o doprinosima 
(eSlužbene novine FBiHxy,broj 35/98). Ovim zakonima je detaljnije regulirana 
materija u vezi sa zapošljavanjem i obaveznim izdavanjem rješenja o plaći i drugim 
naknadama za svakog osiguranika, na osnovu čega se obračunavalo plaćanje 
doprinosa. Ovim zakonima precizno su definirane obaveze federalnih institucija, pa 
prema tome i obaveze FMO u odnosu na pripadnike Vojske Federacije (ARBiH i 
HVO) i zaposlenike FMO, da redovno obračunava i uplaćuje doprinose za mirovin- 
sko i invalidsko osiguranje, za zdravstvenu zaštitu i doprinose za nezaposlene. 


Smatramo da je do zloupotreba položaja ili ovlašćenja, pronevjere i nesavj- 
esnog rada u službi hrvatske komponente Vojske FBiH moglo doći iz više razloga, a 
mi ćemo navesti sljedeće: 


1. Ustavom FBiH uređena je Vojska Federacije bez komponenata HVO i 
Armije RBiH. Otuda nam se čini da su sumnjive ustavnosti odredbe člana 
37. Zakona o odbrani da se Vojska Federacije sastoji od jedinica Armije 
RBiH i HVO zaključno sa nazivom korpusa i zbornog područja, jer su 
Sporazumom o oživotvorenju Federacije, potpisanom 9. novembra 1995. u 
Dejtonu a kasnije i Dejtonskim sporazumom, prestale da postoje Republika 
BiH čija je vojska bila Armija RBiH i HR Herceg-Bosna, čija vojska je bila 
Hrvatsko vijeće obrane. Ako su prestala postojati ova dva državno-pravna 
oblika, onda nisu mogle ostati njihove vojske. Funkcije ova dva državno- 
pravna oblika preuzela je Federacija i Država Bosna i Hercegovina. Otuda 
je Federacija morala imati integriranu svoju vojsku bez komponenti. Sa 
zadržavanjem vojnih komponenti zadržan je i paralelizam u funkcioniranju 
FMO i Vojske Federacije po kriterijumu nacionalnosti što je suprotno i 
Ustavu BiH i Ustavu Federacije BiH. 


2. Vojne komponente u Vojski Federacije izražene su u brojčanom sastavu: 
Armija je imala 2,3 naspram 1 HVO (Armija-HVO=2,3:1). To je bila i osnova 
za podjelu sredstava koja su pristizala iz budžeta Federacije. Uvidom u 
Budžet Federacije od 1998. do 2001. godine, za razliku od ostalih korisnika 
budžeta koji su svoje zahtjeve za sredstvima iz budžeta prikazali po 
jedinicama potrošnje i ekonomskim kodovima, FMO je imalo kako u 
zahtjevu za budžetskim sredstvima, tako i u izvještaju o izvršenju budžeta 
samo dvije stavke: ukupni iznos koji su dobili i isti taj iznos koji su potrošili u 
jednoj budžetskoj godini. Zanimljivo je da ta netransparentnost nikome nije 
smetala, ni Vladi ni Parlamentu, koji su to verificirali. Otuda nije bilo ni 

vladine ni parlamentarne kontrole da li se budžetska sredstva troše u skladu 
sa zakonom. 


3. Mada prema Zakonu o odbrani i Pravilniku o unutrašnjoj organizaciji FMO i 
VF BiH nema dislociranog ni jednog ureda FMO, izuzev Uprave za odbranu 
HNK u Mostaru, sredstva koja je dobijala hrvatska komponenta VF 
prebacivana su na račun FMO otvoren u Hercegovačkoj banci. lako se 
radilo o finansijskim sredstvima FMO kojim je trebalo da upravljaju jednako 
odgovorno i ministar i njegov zamjenik, kao i pomoćnik ministra za mater- 
ijalno-finansijske poslove i njegov zamjenik, ovlasti za potpisivanje imali su 
samo dužnosnici iz reda hrvatskog naroda, što je bilo suprotno Zakonu o 
odbrani i Pravilniku koji propisuje da dužnosnici iz oba naroda donose 
odluke suglasno, čak i kad je riječ o pojedinačnim aktima. 


4.  Novčana pomoć koju je FBiH primala od RH za FMO i VF BiH nije prolazila 
kroz Budžet Federacije BiH u skladu sa Zakonom o proračunima-budžetima 
u Federaciji, već je neposredno išla FMO na račun rezerviran za hrvatsku 
komponentu VF BiH. S obzirom da su tim sredstvima upravljali najviši 
dužnosnici FMO iz reda hrvatskog naroda koji su bili nadređeni revizorima i 
kontrolorima unutar ministarstva to nije ni bilo pokušaja da se ostvari uvid u 
trošenje sredstava dobijenih iz RH, a bošnjački dužnosnici se u to nisu 
miješali, kao što se ni hrvatski dužnosnici nisu miješati u njihovo materijalno- 
finansijsko poslovanje. 


5. Smatramo da nije ostvaren efikasan i transparentan nadzor i kontrola 
propisani u sporazumima između HR i FBiH o trošenju finansijske pomoći, 
jer ni sama RH nije bila mnogo zainteresirana u šta će taj novac biti utrošen. 
Da jeste tada bi pri Stalnom komitetu za vojna pitanja na vrijeme bio 
obrazovan odbor za nadzor, a ne tek onda kada se u javnosti postavilo 
pitanje trošenja tih sredstava. Po našem mišljenju razlog tome treba tražiti i 
u činjenici da su sporazume sa RH u ime Federacije, umjesto dužnosnika 
Federacije, potpisali dužnosnici FMO iz reda hrvatskog naroda koji su i 
suvereno raspolagali tim sredstvima i nisu bili zainteresirani da neki odbor 
vrši kontrolu njihovog upravljanja tim sredstvima. 


6. Nije RH oštećena ovakvim poslovanjem njenim sredstvima pomoći već su 
oštećeni Federacija BiH, zbog neuplaćenih poreza na neisplaćene dohotke, 
PIO/MIO i Fond zdravstva, zbog neplaćenih doprinosa, kao i djelatnici FMO 
i vojnici VF BIH iz reda hrvatskog naroda kojima nisu isplaćene plaće ili 
zbog umanjenja plaće za 40% i slično. 

7. Sredstva dobijena iz Hrvatske bila su namjenjena za plaće hrvatskih 
djelatnika u Vojsci FBiH i MO FBiH i nisu mogla biti donirana 1. Centru za 
pravnu pomoć, 2. HDZ i 3. Franjevačkom samostanu. 


Otuda smatramo da je do zloupotrebe službenog položaja ili ovlašćenja, 
pronevjere i nesavjesnog rada u FMO moglo doći iz razloga lošeg sistemskog 
rješenja u upravljanju i rukovođenju FMO i Vojske Federacije uvođenjem dviju 
komponenti u FMO i VFBiH nad kojim nije ostvarena skoro nikakva parlamentarna 
kontrola i nad kojim nije ostvarivan redovan nadzor stručnih organizacija za kontrolu 
materijalno-finansijskog poslovanja koje ne bi bile pod političkom kontrolom političkih 
stranaka na vlasti. Sve dok se ne riješe ova pitanja na sistematski način, svaka 
istražna radnja nad pojedinim dužnosnicima od strane tih dužnosnika može biti 
kvalificirana kao atak na njega, ne zbog svojih propusta, već kao atak na narod 
kojem pripadaju. Dok takvi dužnosnici javno budu pod zaštitom političkih stranaka 
koje ih smatraju svojim zastupnicima u javnim institucijama Federacije BiH i Bosne i 
Hercegovine, a da se oni sami ne budu osjećali odgovorni prema Vladi u kojoj sjede 
i Parlamentu, teško će se eliminirati pojave i radnje kao što su navedene u predmetu 
Jelavić i ostali. Bit će neophodno nešto mijenjati u političkoj kulturi ponašanja i uvesti 
etički kodeks političara. 

SREDIŠNJA ORGANIZACIJA TERITORIJE I VLASTI U BOSNI | 
HERCEGOVINI 


Aneksom 4. Općeg okvirnog sporazuma za mir u Bosni i Hercegovini"), u 
kome je sadržan Ustav Bosne i Hercegovine, uređeno je da se Bosna i Hercegovina 
sastoji od dva entiteta: Federacije Bosne i Heregovine i Republike Srpske. 
Federacija Bosne i Hercegovine nastala je kao rezultat Vašingtonskog sporazuma 
donošenjem Ustava FBiH 30. marta 1994. godine. Sastavljena je od deset kantona 
kao federalnih jedinica bez nacionalnog predznaka. Republika Srpska koja je 
nastala kao paradržavna tvorevina legalizirana je gore navedenim Dejtonskim 
sporazumom potpisanim u Parizu 14. decembra 1995. godine. Federacija je nastala 
u cilju postizanja mira i političke stabilizacije na prostorima koje je kontrolirala Armija 
Republike Bosne i Hercegovine i HVO kao vojna formacija tzv. Hrvatske Republike 
Herceg Bosne koju je podržavala Republika Hrvatska. Republika Srpska je nastala 
na prostoru koga je kontrolirala agresorska bivša JNA, a kasnije vojska bosanskih 
Srba, koju je podržavala Savezna Republika Jugoslavija (Srbija i Crna Gora). Dakle, 
oba ova entiteta su nastala u vrijeme rata protiv Bosne i Hercegovine i mogu se 
smatrati ratom iznuđenim entitetima, a Republika Srpska nekom vrstom i ratom 
stečene teritorijalne dobiti. 


Podjela Bosne i Hercegovine na ta dva entiteta bila je cijena da se zaustavi 
rat i da se očuva suverenitet, teritorijalni integritet, politička nezavisnost _i 
međunarodno-pravni subjektivitet države Bosne i Hercegovine, koja je međunaro- 
dno-pravno bila priznata već 6. aprila 1992. godine poslije održanog referenduma na 
kome se 64% građana — birača Bosne i Hercegovine izjasnilo za suverenu i 
nezavisnu Bosnu i Hercegovinu. 


Bosna i Hercegovina u vrijeme međunarodnog priznanja imala je dva nivoa 
vlasti: općinski i državni, s izuzetkom Sarajeva, koje je imalo status grada kao 
zajednice deset općina. Danas važećim Ustavom Bosne i Hercegovine uvedena je 
podjela teritorije i vlasti tako što pored državne vlasti, eniteti čine središnji nivo vlasti. 
S tim što Republika Srpska u cijelosti vrši tu vlast, a u Federaciji je središnja vlast 
podijeljena između Federacije i deset kantona. U Kantonu Sarajevo postoji dodatni 
nivo vlasti kojeg vrši Grad Sarajevo koji čine četiri općine. Pored ova dva entiteta 
postoji i distrikt Brčko. 


O Referat je pročitan na proširenoj sjednici Političkog savjeta SDA 23. januara 2006. godine, a 
objavljen u časopisu ,Status", broj; 9 Mostar, 2006. godine. 

Kao posljedica rata i tzv. humanog preseljavanja naroda istog etničkog 
sastava koje je propraćeno nasiljem, etničkim čišćenjem i kršenjem međunarodnog 
humanitarnog prava i prava čovječnosti, a na dijelovima okupirane teritorije naselje- 
nim bošnjačkim stanovništvom to nasilje kulminiralo je zločinom genocida; Podrinje i 
Posavina sa apsolutnom većinom bošnjačkog i hrvatskog stanovništva ušli su u 
sastav Republike Srpske. Federacija BiH i Republika Srpska mogu se smatrati 
entitetima u kojima je i u miru nastavljena segragacija: Srba u Federaciji, a Bošnjaka 
i Hrvata u Republici Srpskoj. Odlukom Ustavnog suda BiH iz jula 2000. godine 
pravno-formalno utvrđena je jednakost i ravnopravnost sve tri etničke zajednice: 
Bošnjaka, Srba i Hrvata, kao i ostalih, u oba entiteta. Time je otklonjena ustavno- 
pravna smetnja da pripadnici sve tri etničke zajednice budu svoje i na svome na 
cijelom prostoru Bisne i Hercegovine. 


Međutim, Ustavni sud Bosne i Hercegovine, nije bio nadležan ocjenjivati i 
proglašavati neustavnim one odredbe Ustava BiH koje su politički iznuđene 
Dejtonskim sporazumom u čl. IV i V Ustava Bosne i Hercegovine u kojima je 
utvrđena organizacija i nacionalno predstavljanje u Predsjedništvu i Parlamentarnoj 
skupštini Bosne i Hercegovine, kao i činjenicu podjele Bosne i Hercegovine na dva 
entiteta koji predstavljaju osnovu na kojoj se organizira i vrši vlast u Bosni i Herceg- 
ovini. 

Pored državnog, ustave imaju dva entiteta i deset kantona. Zatim, državni, 
dva entitetska i deset kantonalnih parlamenata i vlada i ne znam koliko ministarstava 
i drugih organa i organizacija u sistemu vlasti, koji čine ukupnu vlast u BiH 
nefunkcionalnom, skupom i nedjelotvornom. Zato je na desetu godišnjicu poslije 
Dejtona i u međunarodnoj zajednici sazrelo mišljenje da treba pokrenuti aktivnosti 
na promjeni Ustava iz Dejtona, posebno zbog potrebe da se Bosna i Hercegovina 
uspješnije može pripremiti za ispunjavanje uslova za njeno uključenje u NATO 
savez i u Evropsku uniju. Ovaj proces je kolokvijalno nazvan prelazom iz dejtonske 
u briselsku fazu tranzicije bosanskohercegovačke države. 


Mada je za ovih deset godina od Dejtona mnogo učinjeno na društvenoj i 
političkoj reintegraciji bosansko-hercegovačkog društva i države, postoje pored 
ustavno-pravnih prepreka, ozbiljna politička suprotstavljanja da se bilo šta mijenja 
što bi dovelo u pitanje već stečene pozicije podjele države na dva entiteta i 
struktuiranje državnih organa vlasti čija su osnova entiteti i prednosti stečene u 
homogenizaciji Srba u entitetu Republika Srpska, ili u homogenizaciji Bošnjaka i 
Hrvata u Federaciji BiH, odnosno u pojedinim njenim kantonima. 


Proces ustavnih promjena u čl. IV i V Ustava BiH u pogledu Vijeća 
ministara, Presjedništva i Parlamentarne skupštine, bez prethodne rasprave o 
promjeni središnje entitetske i kantonalne organizacije teritorije i vlasti neće dovesti 
do željenog rezultata. Prelazak iz dejtonske u briselsku fazu ne smije početi sa 

šminkanjem dejtonskih ustavnih rješenja, već njihovom temeljnom izmjenom. A 
temeljne izmjene Parlamentarne skupštine, Predsjedništva i Vijeća ministara, kao i 
državnih nadležnosti nema bez temeljne promjene organizacije središnjeg nivoa 
vlasti i njene nadležnosti. 


Mnogi politički predstavnici u Federaciji s razlogom se ljute na organizaciju 
Bosne i Hercegovine na dva entiteta, posebno zbog načina na koji je nastala 
Republika Srpska, a zaboravljaju da je i Federacija BiH nastala, istina u drukčijim 
okolnostima, ali ipak kao ratna tvorevina. Bošnjaci su je prihvatili kao nužnost na 
putu očuvanja cjelovite Bosne i Hercegovine, dakle, kao prelazno rješenje. S druge 
strane, bosanski Hrvati su od početka Federaciju BiH prihvatili kao nametnuto 
političko rješenje u zamjenu za njihovu paradržavu Hrvatsku Republiku Herceg 
Bosnu. Oživotvorenje Federacije BiH su maksimalno, koliko su im to stranci 
dozvoljavali, opstruirali, održavajući na različite načine do danas mnoge institucije 
nastale u vrijeme Hrvatske Republike Herceg Bosne. Ako je to tako, da bosanski 
Hrvati Federaciju u svome srcu ne doživljavaju kao svoj entitet, zbog čega je i 
nastao propali pokušaj stvaranja tzv. hrvatske samouprave, i ako Bošnjacima 
Federacija predstavlja prelazno rješenje na putu jačanja ingerencija države Bosne i 
Hercegovine, neophodno je otpočeti proces reorganizacije središnjeg nivoa vlasti 
time što će se ukinuti Federacija, a postojeći kantoni reorganizirati. Postojećih deset 
kantona svesti na pet tako što bi se spojili Tuzlanski i Posavski, Zeničko-Dobojski i 
Srednjobosanski, Hercegovačko-Neretvanski i Zapadnohercegovački, kome još 
priključiti općine Tomislavgrad, Kupres i Livno iz Kantona 10, Unsko-Sanski, kome iz 
Kantona 10. priključiti općine Glamoč, Drvar i Bosansko Grahovo, i kao peti kanton 
ostalo bi Goražde. Ne dovodeći u pitanje teritorijalni integritet RS, Kanton Sarajevo 
zajedno sa Istočnim Sarajevom, treba integrirati u posebnu političko-administrativnu 
jedinicu pod imenom Grad Sarajevo, kao glavni grad BiH, sa ovlašćenjima kantona, 
s tim što bi se iz Istočnog Sarajeva izostavila općina Sokolac. Ako bi općina Sokolac 
ostala u sastavu integriranog Istočnog Sarajeva u Grad Sarajevo, tada bi Gradu 
trebalo priključiti i područje današnjeg Kantona Goražde. 


Opravdanje za ukidanjem jednog od dva entiteta tj. Federacije BiH leži u tri 
bitna pravno-politička razloga: prvo, što samo postojanje Federacije BiH kao entiteta 
daje legitimitet opstanku Republike Srpske neovisno od toga kako je ona nastala, 
drugo, što su sve bitne državne funkcije iz oba entiteta prenešene na državu BiH ili 
su u postupku da budu prenešene: vojska i policija, sudovi, prikupljanje državnih 
poreza kao i druge nadležnosti, treće, što su dosadašnje isključive nadležnosti 
Federacije dobrim dijelom prenešene na državu, a sve druge nadležnosti Federacija 
je i dosada dijelila sa kantonima i treba ih u cijelosti prenijeti na predloženi reducirani 
broj kantona i na Grad Sarajevo, kao glavni grad BiH. Pravni položaj i organizacija 
Grada Sarajeva dodatno bi se regulirala državnim ustavom ili zakonom. 

Nestankom Federacije BiH, bitno bi se relativizirao položaj Republike 
Srpske kao entiteta, koja bi sa integriranih pet kantona i Sarajevom kao glavnim 
gradom BiH i Distriktom Brčko, objektivno bila svedena na jednu od osam jedinica 
regionalne samouprave. Ustavnim promjenama treba dogovoriti jedinstven novi 
naziv entitet ili kanton kako za ovih pet integriranih kantona, tako i za Republiku 
Srpsku. Nedavno je Mladen Ivanić na Bijeljinskoj televiziji izjavio sljedeće: BiH 
mora biti decentralizirana država, a RS jedan od njenih entiteta. Puno nas 
neinteresuje kako će FBiH biti organizovanax (+Oslobođenjex, 21.1.2006.). Prema 
tome, u Ustavu bi se pored entiteta, odnosno kantona, Republike Srpske, utvrdili 
nazivi i za preostalih pet kantona, odnosno entiteta, odnosno četiri, ukoliko bi 
Goražde ušlo u sastav Grada Sarajeva. Bilo bi dobro da se u ustavne promjene 
ugradi klauzula da nazivi entiteta, odnosno kantona, ne mogu imati nacionalni 
predznak, već da budu imenovani po geografsko- prirodnim obilježjima ili prema 
njihovim sjedištima. Ovom reorganizacijom središnjeg nivoa vlasti približili bi se 
poželjnoj regionalizaciji Bosne i Hercegovine na četiri ili pet regija. 


Ovakva teritorijalna organizacija središnje vlasti pomogla bi da se riješi i 
pitanje regionalizacije policijske uprave, smanji broj kantonalnih, odnosno okružnih 
sudova; treća sudska instanca koja je bila na nivou entiteta bila bi prenešena na 
državni sud, a nadležnosti entitetskih ustavnih sudova potrebno je prenijeti na 
Ustavni sud BiH. Entitetske agencije za državnu službu integrirale bi se sa 
Državnom agencijom za državnu službu kao što je to učinjeno sa entitetskim visokim 
i sudskim tužilačkim vijećima. Ovom reorganizacijom bila bi bitno smanjena 
administracija, a središnji organi vlasti više bi se približili građanima i bila bi ukinuta 
postojeća asimetrična organizacija srednjih organa vlasti u BiH. Ustavom bi trebalo 
urediti da entiteti imaju pretpostavljenu nadležnost u svim stvarima koje nisu samo 
ustavom, već i zakonom države BiH stavljene u nadležnost državnih organa Bosne i 
Hercegovine. 

Ovih osam jedinica regionalne samouprave trebale bi biti izborne jedinice za 
izbor Predstavničkog doma Parlamentarne skupštine BiH čiji bi se predstavnici birali 
tako što bi se jedan predstavnik birao na 50.000 stanovnika na osnovu popisa 
stanovništva iz 1991. godine, čime bi se ostvario građanski, a ne etnički princip 
izbora, što ne znači da ne treba osigurati zaštitu interesa etničkih zajednica kojom bi 
se osigurale od majorizacije u odlučivanju. U tom smislu neophodno je izbornim 
zakonom predvidjeti da na izborima za Predstavnički dom Parlamentarne skupštine 
BiH i Predsjedništvo, odnosno Predsjednika BiH, mogu učestvovati samo one 
političke stranke koje su registrirane za djelovanje na nivou Bosne i Hercegovine u 
Ministratsvu pravde Bosne i Hercegovine. 


U tom smislu neophodno je da se u nastavku razgovora o ustavnim 
promjenama otvori rasprava i o središnjoj organizaciji teritorije i vlasti u BiH i time 

iziđe u susret traženju HDZ i bosanske javnosti, pod cijenu da se izbori odgode za 
tri mjeseca, i umjesto u oktobru, održe početkom decembra. Time bi se dobilo još tri 
mjeseca vremena za rasprave o ustavnim promjenama i izišlo u susret sve većem 
zahtjevu javnosti da se o prijedlogu ustavnih amandmana vodi javna rasprava prije 
nego što budu upućeni u parlamentarnu proceduru. Ne zaboravimo da će se do 
decembra završiti, nadam se povoljno, razgovori s Evropskom Unijom o pridruživ- 
anju, čime bi se Bosna i Hercegovina sa novom strukturom vlasti osposobila za 
nove obaveze koje BiH mora ispuniti. Razgovore o središnjim organima vlasti treba 
održati prije izbora, da se u novi četverogodišnji mandat ne uđe sa Federacijom i 
deset kantona, a i iz razloga da birači mogu prepoznati one političke stranke i 
političare koji koče evropski put BiH i da ih na izborima politički sankcioniraju time 
što im neće dati svoje glasove 

INTERGACIJA BOSNE I HERCEGOVINE U EVROPSKU UNIJU 


1. 


Završetak procesa nastanka nacionalnih država na zapadnom Balkanu") u 
odnosu na zapadnu Evropu kasnio je najmanje za jedno stoljeće. Razlog tome treba 
tražiti u dugoj vladavini na ovom prostoru Osmanskog i Austrijskog carstva, a poslije 
Austro-Ugarske Monarhije. Vladavina Osmanskog carstva završila se porazom u 
Prvom balkanskom ratu 1912. godine, a vladavina Austro-Ugarske Monarhije njenim 
raspadom 1918. godine porazom u Prvom svjetskom ratu. Međunarodnim 
priznanjem Srbija i Crna Gora 1878. godine na Berlinskom kongresu, kada su dobile 
svoju državnu nezavisnost od dotadašnjeg vazalskog odnosa ovih zemalja prema 
Osmanskom carstvu, tek je bio započet proces stvaranja nacionalnih država na 
zapadnom Balkanu. U prvom balkanskom ratu 1912. godine Srbija i Crna Gora 
uspjele su od Osmanskog carstva preuzeti upravu nad Sandžakom , a Srbija se 
proširila na Kosovo i Makedoniju i na taj način proširila svoju državnu teritoriju. 
Albanija je 1912. godine dobila međunarodno priznanje i nezavisnost. Bosna i 
Hercegovina, Vojvodina, Slovenija i Hrvatska sa Slavonijom i Dalmacijom ostale su 
do 1918. godine i dalje pod suverenitetom Austro-Ugarske Monarhije. Odlukom 
Narodnog vijeća ove zemlje su 1. decembra 1918. godine zajedno sa Kraljevinom 
Srbijom (u koju je prethodno bila inkorporirana Kraljevina Crna Gora), ušle u sastav 
nove države stvorene na zapadnom Balkanu tzv. Kraljevinu Srba, Hrvata i 
Slovenaca. 


Time je nova država u svome sastavu objedinila skoro sve južne Slovene i 
time ispunila dugo očekivane njihove političke težnje da se objedine u jednu državu 
i izbjegnu procesu njihove germanizacije i mađarizacije koja im je prijetila kada su 
bile u sastavu Austrije i Austro-Ugarske Monarhije. U sastavu ove države bili su na 
okupu, ako se izuzmu njihovi mali dijelovi koji su ostali u sastavu susjednih država, 
svi Srbi, Hrvati i Slovenci. Nova država nije priznavala nacionalitet Makedoncima, 
Crnogorcima i Bošnjacima. No, ni neki od ova tri naroda po kojima je novo 
kraljevstvo dobilo ime nisu bili u svemu zadovoljni. 


Dok su Srbi kao najbrojniji narod najviše dobili stvaranjem nove države, na 
čijem je čelu bio kralj iz narodne dinastije Karađorđevića, i doživljavali je kao 
proširenje Srbije, Slovenci, a naročito Hrvati, smatrali su se prevarenim, jer su 
očekivali da se nova država uredi kao neka vrsta federacije naroda u kojoj će oni biti 
jednakopravni sa većinskim Srbima, a ne kao unitarna centralizovana država u kojoj 


9 Pregled", broj 1-2 Sarajevo, 2006. godine. 

će u vlasti dominirati većinski Srbi. To hrvatsko nezadovoljstvo sa svojom minornom 
ulogom, kao drugog najbrojnijeg naroda u novoj državi južnih Slovena, udarilo je 
samrtnički pečat toj tvorevini, koju nije mogao spasiti ni kraljev manevar iz 1929. 
godine, kojim je on državnim udarom pojačao unitarizaciju države, ne samo 
uzimanjem sve vlasti u svoje ruke suspenzijom Ustava iz 1921. godine, raspušta- 
njem Narodne skupštine i zabranom rada političkim strankama, već i zamjenom 
troimenog naziva države u Kraljevinu Jugoslaviju i njenom podjelom na devet 
banovina da bi izbrisao nacionalne identitete zemalja u njenom sastavu. 


Kraljevinu Jugoslaviju zbog neravnopravnosti naroda u njoj, posebno 
Bošnjaka, Makedonaca i Crnogoraca, kao i najbrojnijih nacionalnih manjina Mađara 
u Vojvodini i Albanaca na Kosovu, nisu uspjeli spasiti ni manevri velikosrpskih i 
velikohrvatskih nacionalista da se između sebe nagode 26. avgusta 1939. godine na 
račun Bošnjaka podjelom Bosne i Hercegovine na tzv. Hrvatsku banovinu i 
projektovanu banovinu tzv. Srpske zemlje. Zbog početka Drugog svjetskog rata 1. 
septembra 1939. godine taj sporazum nije prošao ustavom predviđenu ratifikaciju u 
Narodnoj skupštini Jugoslavije, te je ostao samo papir neostvarenih Želja. 
Njemačko-italijanska okupacija 1941. godine ju je rasparčala na svoje interesne 
sfere. 


Nažalost, šezdeset godina kasnije, nakon što je 1943. godine jugoslovenska 
država od unitarne postala federacija šest obnovljenih državnosti u formi federalnih 
jedinica: Srbije, Hrvatske, Slovenije, Bosne i Hercegovine, Makedonije i Crne Gore, 
ponovo doživjela raspad, ali sada na suverene i nezavisne države, ponovo je oživio 
velikosrpski i velikohrvatski nacionalizam, kojim se negirala Bosna i Hercegovina 
kao država, mada joj je Evropska zajednica 6. aprila 1992. godine priznala 
nezavisnost i suverenost. Koliko je taj srpsko-hrvatski nacionalizam bio uporan u 
svojoj međusobnoj teritorijalnoj podjeli Bosne i Hercegovine, da se nisu libili da to 
ostvare i agresijom na Bosnu i Hercegovinu, u koju svrhu su na njenoj teritoriji bili 
stvorili kvislinške tvorevine Republiku Srpsku i Hrvatsku republiku Herceg Bosnu. 
Kao rezultat mirovnog procesa, Vašingtonskim sporazumom, Bošnjaci i Hrvati su na 
teritoriju koju su vojnički kontrolirali 1994. godine 18. marta stvorili Federaciju Bosne 
i Hercegovine, a Mirovnim sporazumom iz Dejtona 21. novembra 1995. godine 
(potpisanom u Parizu 14. decembra 1995.) legitimirana je Republika Srpska na 49% 
teritorije Bosne i Hercegovine. Republici Bosni i Hercegovini priznat je međunarodn- 
opravni kontinuitet kao države u njenim međunarodnopravno priznatim granicama iz 
1992. godine, s tim što će se ubuduće zvati Bosna i Hercegovina sastavljena iz ta 
dva navedena entiteta. S obzirom da je odlukom Ustavnog suda Bosne i 
Hercegovine iz 2000. godine, Bošnjacima, bosanskim Srbima i bosanskim Hrvatima 
potvrđena njihova konstitutivnost na cijelom teritoriju države Bosne i Hercegovine, 
stvorene su ustavno-pravne pretpostavke za društvenu i političku reintegraciju 

Bosne i Hercegovine, čija je cjelovitost državnog teritorija bila dovedena u pitanje 
agresijom njenih susjeda. 


Stvorene su društvene i političke pretpostavke da Bosna i Hercegovina 
ispunjavanjem uslova za prijem u članstvo NATO pakta i u Evropsku uniju, 
postepeno napušta svoj Dejtonski oblik unutrašnjeg državnog uređenja i da joj Brisel 
pomaže da bude uređena kao svaka druga normalna evropska država, kojom će se 
njeno dvoentitetsko i troetničko uređenje vlasti zamijeniti građanskom organizacijom 
vlasti. 


Put Bosne i Hercegovine u Evropu je način da se Bosna i Hercegovina 
ponovo vrati svome historijskom multikulturalizmu jednako na cijelom svom teritoriju 
kao pretpostavkama društvene i političke reintegracije. U toj činjenici, između 
ostalog, leži historijski značaj integracije Bosne i Hercegovine u Evropsku uniju i 
NATO savez. 


Ni Evropa ranije nije bila ono što je ona danas i što će biti sutra. Do 
pedesetih godina dvadesetog stoljeća, dakle, do predkraj drugog milenija nove ere, 
prostor koji zahvata današnja Evropa bio je poprište sukoba svakojakih ideja i ratova 
kojima su se te ideje željele nametnuti drugima kao jedino ispravan pogled na svijet 
koji nas okružuje i koji treba da bude i politički vladajući. Prema tome, ideja Evrope o 
kojoj se danas govori i u koju Bosna i Hercegovina želi da se uključi je vremenski 
mlada ideja koja je tek prije nešto više od jedne decenije, nakon zasijedanja u 
Mastrihtu, dobila svoju današnju organizaciju pod nazivom Evropska unija. Od jedne 
male skupine nekoliko najrazvijenijih zapadnih zemalja pedesetih godina pod 
nazivom ,zajednice za ugalj i čelik", kojoj je prvobitno osnovni motiv bila ekonomija, 
preko ekonomske, a potom evropske zajednice koja se proširila na petnaestak 
zemalja, u kojoj je također osnovni motiv bila ekonomija, decenijskim trajanjem te 
zajednice pokazala se potreba i za usaglašavanjem najvažnijih političkih pitanja, 
kojim će se Evropa sve više iskazivati kao integrirana ekonomsko-politička sila 
svijeta koja će imati snažnog uticaja na formiranje autonomnog političkog mišljenja 
na relaciji suprotstavljenih odnosa između tada dviju svjetskih super sila SAD i 
SSSR. 


U tom kontekstu treba razumjeti i svrstavanje zapadne Evrope zajedno sa 
Amerikom i Kanadom u jedan evro-atlantski vojno-politički savez pod imenom 
Sjeverno-alantski pakt, kome je odmah zatim slijedio odgovor s druge strane, SSSR 
i njegovi evropski saveznici pod nazivom Varšavski ugovor. To svrstavanje u dva 
suprotstavljena političko-vojna bloka održavala su ravnotežu vojnih snaga i obilježila 

narednih 40 godina da Evropa, i pored naglašene političke napetosti između dva 
različita društveno-ekonomska i politička sistema i periodičnih kriza, proživi u miru i 
ekonomskom prosperitetu, zahvaljujući razvoju nauke i novih tehnologija, do tada 
nepoznatom u svijetu. 


Jugoslavija, u čijem se sastavu nalazila država Bosna i Hercegovina, kao 
jedna od šest federalnih jedinica, bila je formalno izvan tih blokovskih podjela u 
zajednici tzv. nesvrstanih zemalja, i gradila jedan specifičan sistem društveno- 
ekonomskih odnosa tzv. socijalističko samoupravljanje u uslovima naslijeđenim iz 
Kraljevine Jugoslavije: nerazvijene ekonomije, polupismenog stanovništva, disparite- 
ta u ekonomskoj razvijenosti njenog sjevera i juga, jednopartijskog sistema, pune 
zaposlenosti koja nije doprinosila racionalnosti ekonomije, ali jeste održavanju 
socijalnog mira, uz prezaduženost države prema stranom kapitalu, postigla je 
relativno visok stupanj ekonomskog, obrazovnog i socijalnog razvoja i po tome bila 
korak do ispunjenja uslova za uključenje u evropske integracije kojoj je prepreka bila 
njeno socijalističko državno uređenje nasuprot evropskoj zajednici u kojoj je dominir- 
ao privatni kapital. 


Sa političko-vojnog stanovišta Jugoslavija je sa svojim federalnim jedinic- 
ama, među kojima je bila i Bosna i Hercegovina, svojom nesvrstanom politikom 
imala značajan moralno-politički ugled u svijetu, s obzirom da je kao nesvrstana 
zemlja mogla na forumima na kojima se odlučivalo o svjetskoj politici zalagati se za 
primjenu principa međunarodnog prava i poštivanja prava naroda nerazvijenog 
svijeta, čime je dobila simpatije širom svijeta, tim prije što je bila evropska zemlja, 
pored Malte i Kipra, u pokretu nesvrstanih zemalja. Kao takva bila je od posebnog 
interesa za evro-atlantski sigurnosni sistem, s obzirom da je svojim geografskim 
prostorom štitila jugoistočno krilo NATO saveza, koji ga je dijelio od zemalja 
Varšavskog ugovora kome je on bio suprotstavljen. 


Rušenjem Berlinskog zida 1989. godine koji je bio simbol podijeljenosti 
Evrope između dva različita društveno-ekonomska i politička sistema, urušio se u 
samom sebi ekonomski neefikasan socijalistički sistem u Rusiji i njenim saveznicima 
u istočnoj Evropi, a time i Jugoslavija, mada nesvrstana socijalistička država, nije 
više trebala za zaštitu jugoistočnog krila NATO saveza, pa ni interes Zapada da se 
ona očuva po svaku cijenu. 


Unutrašnja ekonomsko-politička kriza u Jugoslaviji u odnosima između 
federalnih jedinica pretvorila se u krizu u odnosima između naroda i narodnosti u 
Jugoslaviji, a posebno u Srbiji, koja je tinjala za Titova života, a neposredno poslije 

njegove smrti razbuktala se do požara u pojedinim dijelovima Jugoslavije, prije 
svega na Kosovu, da bi se nakon deset godina pretvorila u neminovan raspad 
Jugoslavije na više suverenih i nezavisnih država. Posebna oštrina te političke krize, 
koja se pretvorila u otvorene oružane sukobe i agresiju, bila je u Hrvatskoj, čija se 
jedna trećina teritorija na kojoj su živjeli Srbi, prema projektu velike Srbije trebala 
pripojiti ostatku Jugoslavije (Srbiji i Crnoj Gori) i u Bosni i Hercegovini, koja se prema 
projektima velike Hrvatske i velike Srbije trebala podijeliti, čime bi Bosna i 
Hercegovina prestala postojati kao važeća država, a bosanski muslimani Bošnjaci 
bili raseljeni po svijetu, prema scenariju Džona Mejdžora, premijera britanske vlade: 
,.-- neophodno je, da se nastavi sa prevarom ,Vanes-Owenovim" razgovorima da bi 
se događala kakva takva akcija sve dok Bosna i Hercegovina ne prestane postojati 
kao važeća država, a njeno Muslimansko stanovništvo ne raseli iz svoje zemlje" (El- 
Hidaje, br. 12., 1993. Visoko). 


Dakle, ni Srbija sa Crnom Gorom, ni Hrvatska nisu uzeli ozbiljno što je 
Evropska zajednica 6. aprila 1992. godine priznala Bosni i Hercegovini međunaro- 
dno-pravni subjektivitet, kojim činom je ona postala suverena i nezavisna država, 
koju su odmah zatim priznale sve vodeće zemlje svijeta i 22. maja 1992. godine 
primljena u članstvo Organizacije Ujedinjenih naroda istog dana kada i Slovenija i 
Hrvatska. 


Srbija sa Crnom Gorom i Hrvatska htjele su uz podršku Mejdžora i Miterana, 
a uz asistenciju Rusije, dakle, triju evropskih stalnih članica Savjeta sigurnosti 
iskoristiti slom evro-atlantske ravnoteže političko-vojnih saveza Varšavskog ugovora 
i NATO saveza, kada još nije bio međunarodnopravno uspostavljen novi međun- 
arodni poredak, u uslovima međunarodnog priznanja novih 15 država nastalih 
raspadom SSSR i četiri nove države nastale raspadom Jugoslavije, da na račun 
teritorije Bosne i Hercegovine naprave veliku Srbiju i veliku Hrvatsku. Htjele su, 
dakle, u suglasju sa Mejdžorom i Miteranom, a uz podršku Rusije, pobrisati 
međunarodnopravno priznanje Bosne i Hercegovine, a muslimane Bošnjake raseliti 
iz Bosne i Hercegovine po scenariju srpske politike iz XIX stoljeća: 1/3 Bošnjaka 
pobiti, 1/3 muslimana prevesti u pravoslavlje, a 1/3 Bošnjaka raseliti iz Bosne i 
Hercegovine. Prema zakonu iz Augsburga 25. septembra 1555. godine, donešenom 
na saboru, na osnovu ugovora između njemačkog kralja Ferdinanda | i državnih 
staleža nakon rata između katolika i protestanata, koji je ustanovio načelo: ,Cuius 
regio, illius religio"- (čija je zemlja, onoga je i vjera), Srbija i Crna Gora i Hrvatska 
dogovorili su podjelu Bosne i Hercegovine po tom kriteriju. Najveći dio Bosne 
pravoslavnim Srbima, a ostatak katolicima Hrvatima, a Bošnjacima pripadnicima 
islama bilo je predodređeno po Mejdžoru još gore rješenje nego što ga je predlagao 
Stojan Protić: Bosna i Hercegovina će prestati biti važeća država, a muslimane iz 
nje treba raseliti po svijetu. 

U povodu nedavne kandidature Turske u članstvo Evropske unije ponovo 
se oglasio Hantington, nabijeđeni stručnjak za muslimanski svijet. Njegov je utisak 
da ,muslimanski doseljenici u evropske zemlje njeguju vrlo samosvjesno njihove 
vlastite zajednice i čuvaju njihovu religiju, što stvara probleme". Nije valjda da je 
očekivao da će muslimani doseljenjem u Evropu ostaviti islam u zemlji porijekla, a u 
Evropi živjeti po pravilima kršćanske vjere, umjesto po pravilima demokratske 
sekularne Evrope u kojoj su građani jednaki pred zakonom, bez obzira na vjeru. 


Eventualni ulazak Turske u EU, naglasio je, promijenio bi evropski identitet 
,.-Evropa neće više značiti ono što je historijski značila...Članstvo Turske u EU neće 
pokopati tendenciju ka islamu, to članstvo bi moglo čak stimulirati islamizam. U EU 
moraju konačno i Turci odrediti svoj identitet, oni će se morati pitati ,kako se mi 
razlikujemo od drugih zemalja EU" (,Oslobođenje", 9.11.2005.). On zanemaruje 
činjenicu da je sama Evropa paradigma zajednice različitih država i naroda, pa i 
vjera. 


Dali smo šire navode Hantingtonovih razmišljanja iz razloga što je on autor i 
čuvene knjige ,Sukob civilizacija", po kojoj je, poslije poraza komunizma, islamska 
civilizacija sljedeća meta zapadne civilizacije, dakle, kršćanstva. Naveli smo njegov 
stav prema ulasku Turske u EU, iz razloga što se taj stav u velikoj mjeri može 
odnositi i na Bosnu i Hercegovinu, s obzirom da skoro 50% njenih stanovnika su 
muslimani. Hantingtonova razmišljanja mogu postati dodatni teret uključenju Bosne i 
Hercegovine u Evropsku uniju i dodatni razlog da se proces njenog uključenja u EU 
neopravdano produži iznoseći za to razloge sasvim druge prirode. 


Da ne mora biti tako, ohrabrujuće je razmišljanje Milomira Kovačevića 
Strašnog, sarajevskog fotografa koji već nekoliko godina živi u Parizu, koji je u 
nedavnom telefonskom razgovoru za ,Dnevni avaz" rekao: ,U Parizu živi veliki broj 
uspješnih i uglednih Bošnjaka. Oni se ne mogu smjestiti u isti koš sa drugim 
muslimanskim doseljenicima, kojima treba mnogo više vremena za integraciju u 
evropsko društvo. Postati Europejac za Bošnjake koji su se doselili u ovaj grad prije 
10-ak ili 15 godina nije bio nikakav problem, jer su oni to bili i prije dolaska u 
Francusku"(,Dnevni avaz", 8.11.2005.). 


Da se vratimo našoj temi: U čemu je histoijski značaj integracije Bosne i 
Hercegovine u Evropsku uniju i NATO savez. Ne može se dati jednostavan odgovor 
na ovo pitanje. Polivalentan je značaj bh. uključenja u ove organizacije. Značaj je u 
nekoliko aspekata. Mi ćemo spomenuti nekoliko bitnih. To je prije svega sigurnosni 
aspekt. Uključivanje BiH i njenih susjeda u ove integracije značit će ubuduće, kad je 

riječ o sigurnosti i životu bez rata, što će sve tri države morati svirati svoju muziku na 
iste note koje će biti obavezne za sve članice NATO saveza. To će, dakle, biti 
perspektiva mira i dobrosusjedskih odnosa, neovisno od srpskih, crnogorskih i 
hrvatskih velikodržavnih želja prema Bosni, koje bi trebale protekom vremena da 
potpuno ugasnu. 


Zatim tu je politički aspekt, prije svega demokratski uređena zemlja po 
jedinstvenom evropskom šnitu u kome će se poštovati indivudualna prava građana i 
kolektivna prava etničkih zajednica u duhu ustava i zakona, dakle, uspostavljena 
demokratska pravna država. Ekonomske integracije treba da doprinesu 
slobodnom protoku rada, kapitala, lica i usluga, u skladu sa evropskim utvrđenim 
standardima odnosa između rada i kapitala i socijalnoj brizi za nejake, bolesne, 
hendikepirane i ljude koji privremeno ostaju bez posla, na jedinstvenom evropskom 
ekonomskom prostoru. Bosna i Hercegovina će u narednih deset godina trebati 
integrirati svoj politički i ekonomski prostor da bi mogla biti primljena u Evropsku 
uniju. 

Navest ćemo još jedan važan aspekt, to je kulturni. Ono što je karakteri- 
stično za Evropu nasuprot, npr. Americi, jeste ogromno šarenilo suverenih država i 
njihovih etničkih zajednica i specifičnih kultura, neovisno od njihove vjerske i 
konfesionalne pripadnosti. Evropska unija treba biti garancija njegovanja njihovih 
razlika, kao podsticanja i afirmiranja onoga što je među ljudima kao univerzalnim 
bićima uslov njihovih međusobnih veza i odnosa. To je prije svega tolerancija i 
uvažavanje drugog i drukčijeg pored sebe koji će biti jednako vrednovan. Mjera 
svačije slobode bit će u prihvatanju drugog i drukčijeg od sebe, kao sebi ravna, a ne 
da drugog i drukčijeg raznim sredstvima edukacije i prisile se tjera da bude ono što 
neko želi ili sličan njemu. U takvoj Evropi treba da bude mjesta za svaku etničku 
zajednicu, za svaku vrstu vjerovanja, za svaku autohtonu kulturu, čime će se 
iskazati visok nivo čovjekoljublja umjesto etničke i vjerske asimilacije i prevjeravanja 
i kićenjem većih nacija tuđim vrijednostima kao svojim cvijećem. 


Bosna i Hercegovina, zauzvrat onih vrijednosti koje će njeni građani primiti 
kao evropske općecivilizacijske i kulturne vrijednosti, u Evropu će unijeti svoj 
najvrijedniji brend, a to je tisućljetno iskustvo tolerancije i suživota multikonfesion- 
alnog društva, kojeg Evropa tek treba da dosegne, obogaćenog trima civilizacijama i 
kulturama: grčko-rimskom, hrišćansko-jevrejskom i arapsko-islamskom. Po čemu je 
Bosna i Hercegovina, a ne samo Sarajevo, na cijelom svom prostoru, jedan veliki 
Jerusalem Evrope, kojeg su evropocentristi i njihovi istomišljenici iz našeg susjeds- 
tva htjeli u posljednjem ratu 1992-1995. da unište i zatru rušenjem crkava i džamija i 
nultih spomenika islamske kulture i srednjevjekovnog bh. nasljeđa. 

Danas su sve zemlje zapadnog Balkana u procesu priključenja Evropskoj 
uniji. Posebno kada je riječ o južnoslovenskim zemljama koje su od 1918. godine 
narednih sedamdeset godina bile u jednoj jugoslovenskoj državi, a poslije njenog 
raspada 90-ih godina prošlog stoljeća postale samostalne i nezavisne države. 
Njihovim prijemom u Evropsku uniju zatvorit će se stoljetni krug izgradnje njihove 
moderne državnosti i ulaska u evropsku zajednicu država i naroda kao demokratskih 
država sa ravnopravnim statusom sa nekadašnjim evropskim velesilama koje su 
upravljale njihovom sudbinom u XIX i XX stoljeću. Samo ta činjenica dovoljna je da 
se zaključi da se Evropa promijenila u pozitivnom smislu, stvorivši od sebe slobodnu 
demokratsku zajednicu država kao trajnog garanta mira i suživota različitih naroda i 
religija. Mora se reći da je takav razvoj plaćen desetinama miliona žrtava samo u XX 
stoljeću u dva svjetska rata. Ako Evropa postane buduća oaza mira, onda su se te 
žrtve isplatile, radi života u miru budućih generacija. 


Bosna i Hercegovina svojim uključivanjem u takvu Evropsku uniju, nadajmo 
se, konačno će nakon hiljadu godina borbi i neizvjesnosti naći svoj smiraj. 

PRIJEDLOG ZA IZRADU NACIONALNOG PROGRAMA BOŠNJAKA!) 


Posljednja decenija XX stoljeća bila je sudbonosna za Bosnu i Hercegovinu. 
Događaji koji su se zbili u prvoj polovini te decenije bili su takvih razmjera koji se 
jednoj zemlji dešavaju jednom ili nijednom u pet stotina godina. Šansa koju joj je 
dala Evropa i Amerika da poslije pola milenija povrati svoju državnu nezavisnost i 
suverenost, koju je ona iskoristila, mogla ju je koštati njenog definitivnog nestanka 
ne samo kao države, nego i kao geopolitičkog pojma, kao i nestanka njoj najoda- 
nijeg jednog od tri njena naroda — Bošnjaka. 


U tom vremenu kao analitičar tih događanja napisao sam tri knjige koje su 
nosile naslov ,Bosna i Bošnjaci". Prvoj je dodat podnaslov ,Država i narod koji su 
trebali nestati", druga je imala podnaslov ,Između agresije i mira", a treća podnaslov 
,Poslije Dejtona". Ni poslije rata nisam prestao pisati o Bosni i Bošnjacima, ali i 
bosanskim Srbima i bosanskim Hrvatima, kao narodima i građanima i državljanima 
Bosne i Hercegovine, ali i o Bosni i Hercegovini kao suverenoj i nezavisnoj državi, 
što je sve rezultiralo objavljivanjem novih desetak knjiga. 


U susretima sa običnim ljudima u raznim prilikama koji su znali da pišem o 
Bosni i Bošnjacima ili su čitali i druge moje knjige tražili su od mene da napišem 
nešto što bi ličilo na nacionalni program Bošnjaka. Bio sam rezerviran prema tim 
prijedlozima znajući za neslavnu sudbinu nacionalnih programa Srba i Hrvata čiji su 
sadržaji završili u potocima krvi vlastitog naroda, kao i krvi Bosne i Bošnjaka koje su 
htjeli politički pokoriti i fizički uništiti za račun svojih velikodržavnih nacionalnih 
projekata. 


U međuvremenu sam shvatio da se o Bosni i Bošnjacima i njihovoj 
miroljubivoj politici u svjetskoj političkoj i kulturnoj javnosti malo zna, a da 
istovremeno nisu prestala lobiranja u svjetskim centrima moći za veliku Srbiju i 
veliku Hrvatsku, kao i da su te ideje, iako retrogradne i štetne za Srbe i Hrvate, a 
posebno pogubne za Bošnjake koje one sataniziraju, još žive u političkim 
programima srpskih i hrvatskih ekstremista u Srbiji i Hrvatskoj, kao i u Republici 
Srpskoj i imaginarnoj zajednici ,Herceg Bosni" unutar Bosne i Hercegovine. Kao 
najjači argument te domaće i strane političke snage protiv Bosne i Hercegovine i 
Bošnjaka ističu činjenicu da su Bošnjaci po vjeri muslimani i time plaše Evropu i 
Svijet od opasnosti od islamskog terorizma bosanskih (bijelih) muslimana. Tako oni 
drže Bosnu i Hercegovinu pod stalnom sumnjom koja doprinosi stvaranju rezervi 


") Upućen Vijeću Kongresa bošnjačkih intelektualaca 15. novembra 2006. godine na razmatranje. 

prema njoj u procesu integriranja u Evropsku uniju i NATO savez, a sumnje na 
Bošnjake pojedinačno iskazuju se uslovljavanjem njihovog ulaska u Evropu i 
Ameriku traženjem viza. 


Tada sam shvatio da bi se izlaskom u evropsku i svjetsku političku i kulturnu 
javnost sa jednim nacionalnim programom Bošnjaka moglo pomoći da se te sumnje, 
ako ne definitivno otklone, ono bar bitno smanje. To prije što u njihovom stvarnom 
životu nacionalni interesi Bošnjaka korespondiraju evropskoj politici mira_ i 
razumijevanja među ljudima i narodima. Zatim da su u svemu kompatibilni sa 
evropskim standardima u pogledu poštivanja ljudskih prava i osnovnih sloboda i 
demokratskim političkim uređenjem Bosne i Hercegovine. 


Drugi, unutrašnji razlog, da se u javnost iziđe s nacionalnim programom 
Bošnjaka leži među samim Bošnjacima zbog nastajanja povremenih ,kriza orijent- 
acije", koje su se javljale u prelomnim vremenima za njih i za Bosnu i Hercegovinu 
1878, 1918, 1941 i 1992. godine, koje su skupo platili iseljavanjem, genocidom i 
prijetnjom nestanka i Bošnjaka i Bosne i Hercegovine. 


Ne pretendujući da sam napišem nacionalni program Bošnjaka, u ponuđe- 
nom tekstu sam skicirao šesnaest kratkih sadržaja koji bi mogli poslužiti kao model 
za izradu nacionalnog programa Bošnjaka. Pri tome sam se rukovodio mišljenjem 
Abdulaha Sidrana: ,Ništa što je dobro nama Bošnjacima, ne bi smjelo biti loše 
drugima. | nije logično, čak bi ono što bi njima bilo na štetu sigurno i nama bilo na 
štetu. To je suština Bosne i ja drukčije ne mogu stvari razumijevati". Smatram da u 
sastavljanju nacionalnog programa Bošnjaka trebaju učestvovati sve relevantne 
organizacije i udruženja u kojima se okupljaju i djeluju Bošnjaci u zemlji i dijaspori. 
Stoga predlažem da Vijeće kongresa bošnjačkih intelektualaca bude koordinator 
izrade nacionalnog programa Bošnjaka koji bi trebalo usvojiti na Zasijedanju 
Bošnjačkog sabora kao vrhovnoj instituciji Bošnjaka u zemlji i dijaspori. 


Završit ću ovu uvodnu napomenu riječima Alije Izetbegovića: ,Naš cilj je 
Bosna slobodnih ljudi, Bosna u kojoj će se poštovati čovjek i njegova prava. 
Konceptu jednonacionalnih, jednovjerskih i jednostranačkih paradržava — kažem to 
u množini — mi suprotstavljamo naš koncept slobode i demokratske Bosne". Ove 
riječi bi mogle biti moto nacionalnog programa Bošnjaka. 


IDENTITET BOŠNJAKA 


Bošnjaci su potomci Bošnjana, autohtonog naroda iliro-slavenskog porijek- 
la koji je nastanjivao srednjovjekovnu državu Bosnu. Bošnjani su pripadali različitim 
religijama toga vremena: Crkvi bosanskoj ili bosanskoj vjeri temeljenoj na manihej- 

skom učenju koje su s ubjeđenjem oglašavali kao ,pravu apostolsku vjeru" nazivaju- 
ći se krstjanima, Katoličkoj crkvi i Pravoslavnoj crkvi. Što govori da Bosna prije 
dolaska Osmanlija nije bila ni srpska ni hrvatska zemlja nego bosanska zemlja 
njenih stanovnika Bošnjana triju navedenih vjera. 


Osmanlije su ulaskom u Bosnu 1463. godine naziv naroda ,Bošnjani" iz 
leksičkih razloga zamijenili nazivom ,Bošnjaci" i donijeli novu vjeru islam. Bošnjaci 
su također pripadali različitim religijama: muslimani, katolici i pravoslavni. U procesu 
svoga nacionalnog određenja u drugoj polovini XIX i prvoj polovini XX stoljeća 
Bošnjaci pravoslavci odredili su se kao Srbi, a Bošnjaci katolici kao Hrvati. Bošnjaci 
muslimani su, zbog zabrane da se imenuju svojim narodnim imenom, sve do 
Bošnjačkog sabora 1993. godine, da bi očuvali svoju vjeru islam, sebe određivali po 
svojoj vjeri, odupirući se tako agresivnoj politici njihovog nacionaliziranja u Srbe i 
Hrvate čija se kultura temeljila na pravoslavnoj i katoličkoj vjeri. Za čitavo to vrijeme 
Bošnjaci muslimani nisu nikada dovodili u pitanje svoj bošnjački etnički identitet i 
islamsku kulturu prožetu tradicijom i kulturom srednjevjekovne Bosne, bosanski jezik 
kao svoj maternji jezik i Bosnu i Hercegovinu kao svoju domovinu. 


Nacionalni simboli Bošnjaka su himna, zastava i grb Republike Bosne i 
Hercegovine iz perioda odbrane države i naroda 1992. — 1995. godine od fizičkog 
uništenja. Bošnjaci će obilježavati 11. juli kao dan sjećanja na genocid izvršen nad 
njima za vrijeme agresije na Bosnu i Hercegovinu 1992. — 1995. godine. 


ZAJEDNIČKE VRIJEDNOSTI BOŠNJAKA 


Država Bosna i Hercegovina je autentična(a ne vještačka) politička 
zajednica koju Bošnjaci smatraju svojom nacionalnom državom, neosporavajući 
pravo ni bosanskim Srbima, ni bosanskim Hrvatima, ni ostalim da je doživljavaju 
svojom ništa manje od Bošnjaka. Bošnjaci se Bosnom i Hercegovinom u njenim 
međunarodno-pravno priznatim granicama, sa državnim simbolima: zastavom, 
grbom i himnom, legitimiraju kao njeni građani i državljani u svojim odnosima s 
drugim osobama u svjetskoj zajednici država i naroda. 


Bošnjaci će putem države Bosne i Hercegovine od Međunarodnog suda 
pravde u Hagu tražiti da se izlaz na more kod Sutorine, koji je odlukom Berlinskog 
kongresa 1878. godine ostao u granicama Bosne i Hercegovine, vrati pod suveren- 
itet Bosne i Hercegovine, s kojim je ona 1918. godine ušla u Kraljevinu Srba, Hrvata 
i Slovenaca,a pod neobjašnjivim okolnostima protuustavno i nezakonito od nje 
oduzet. 

Bošnjaci će se putem institucija političkog sistema Bosne i Hercegovine 
zalagati da se u Neumu izgradi luka s kojom će željeznicom i auto-putem ekonomski 
biti povezani bosansko primorje, hercegovina, centralna Bosna i bosanska posavina 
i ,brza cesta" koja će ekonomski povezati zapadnu i srednju Bosnu sa bosanskim 
podrinjem. 


Bošnjaci će se kroz institucije političkog sistema Bosne i Hercegovine 
zalagati da se Bosni i Hercegovini vrati njeno historijsko državno ime Bosna i prefiks 
republika. 


Nezavisnost i suverenost države Bosne i Hercegovine i nepovredivost 
njenih granica Bošnjaci smatraju trajnom vrijednošću svih njenih stanovnika koju će 
braniti zajedno s drugim bosanskim patriotima. 


Kultura Bošnjaka kao autohtonog evropskog naroda baštini milenijski 
sedimentiranu predislamsku kulturu i tradiciju življenja na prostorima koje nastanjuju, 
kao što baštine i islamsku civilizaciju i kulturu koja je sa osmanskim osvajanjima 
pristigla na ova područja u 15. stoljeću i u duhovno-kulturnom smislu plodonosno se 
obogatila, ostajući otvorena pozitivnim uticajima zapadne civilizacije i kulture. 


Bosanski jezik je specifičan izraz duhovnog bića bošnjačkog naroda u 
kome su sublimirane vrijednosti hiljadugodišnjeg historijskog sazrijevanja njihovog 
duhovnog, misaonog i jezičkog izraza koji je doprinio profiliranju zasebnog bošnja- 
čkog kulturnog identiteta, različitog od susjednih Srba i Hrvata. Bošnjaci će se starati 
da bosanski jezik bude ravnopravno zastupljen u medijima, obrazovanju i administr- 
aciji sa hrvatskim i srpskim jezikom u Bosni i Hercegovini i dijaspori i priznat u svij- 
etu. 


Tolerancija Bošnjaka u prihvatanju drugog i drukčijeg kao sebi ravna, 
omogućila je hiljadugodišnje iskustvo života i suživota Bošnjana, odnosno Bošnjaka 
i savremenih Bosanaca, pripadnika različitih etničkih zajednica, vjera i kultura u 
jedinstvenoj političkoj zajednici (državi) Bosni i Hercegovini. 


Demokratija pod kojom Bošnjaci podrazumjevaju stvarnu moć građana da 
oblikuju politiku i zakone na svim nivoima vlasti u državi i civilnom društvu Bosne i 
Hercegovine bit će predmet posebne brige u institucijama političkog sistema Bosne i 
Hercegovine. 


Kultura rada. Bošnjaci rad razumijevaju ne kao teret koga treba odbaciti, 
već kao univerzalnu ljudsku vrijednost koja im daje mogućnost da budu cijenjeni i 
poštovani u Svijetu. Bošnjaci se prema radu odnose kao prirodnoj ljudskoj potrebi 
kojim osiguravaju uslove za lični život i život svoje porodice; te razvoj narodne 
zajednice i svoje države Bosne i Hercegovine, kao i ekonomsku neovisnost i politi- 
čku slobodu. 

NACIONALNI PRIORITETI BOŠNJAKA 


Nacionalni prioriteti Bošnjaka su: 


- očuvati u vlasništvu grunt na zemlji; 


- — osigurati održivi povratak izbjeglih i raseljenih lica u svoje domove bez 
obzira na etničku pripadnost; 


- — stimulirati natalitet i materinstvo, kao i društvenu brigu o djeci; 


- obrazovanje sve prispjele populacije i prihvatanje savremenih 
tehnologija i metoda u usvajanju znanja i naučnih dostignuća u svim 
oblastima ljudskog djelovanja; 


- — zapošljavanje koje će biti mjera uspjeha u ekonomiji i političkoj vlasti; 
- osigurati svakom građaninu minimum socijalne sigurnosti koja će ga 


održati u dostojanstvu čovjeka, odnosno da se svakom pojedincu 
osigura osnovni izvor prihoda; 


- — osigurati visoke standarde zdravstvenih usluga i zaštite zdravlja; 


- — osigurati zaštitu kulturne i prirodne baštine i razvijati kulturne institucije 
kojim će Bošnjaci moći predstaviti svoj identitet u mnoštvu drugih 
kultura u Bosni i Hercegovini, Evropi i Svijetu. 


Za svaki od ovih prioriteta Bošnjaci u državnim i lokalnim organima vlasti, u 
nevladinim organizacijama i raznim fondacijama i udruženjima, kao i u javnim 
ustanovama zalagat će se da se ovi prioriteti urede odgovarajućim zakonima i 
drugim propisima i donesu akcioni programi. 


ŽIVOTNI RESURSI BOŠNJAKA 


Životni resursi Bošnjaka kao njihova uslova života i razvoja Bosne i 
Hercegovine su ljudi i znanje, kao i ekološki čisti zemlja, voda i vazduh. Prirodna 
prednost Bosne i Hercegovine jeste geofizička i klimatska raznolikost. Bošnjaci 
trebaju očuvati Bosnu i Hercegovinu kao ekološku državu u Evropi. Bošnjaci će 
ekonomski razvoj zemlje bazirati na ekološki čistim tehnologijama i uz primjenu 
rigoroznih mjera zaštite okoliša od zagađenja. Prioriteti Bošnjaka u ekonomskom 
razvoju bit će proizvodnja zdrave hrane, turizam i razumna komercijalna eksploa- 
tacija zemlje, vode, šume, rudnih bogatstava i vazdušnog prostora. 

PODRŠKA PORODICI BOŠNJAKA 


Porodica Bošnjaka je ,gnijezdo" u kome najpotpunije ostvaruju svoju ljudsku 
radost i sreću i u kojoj djeca stiču prve predstave o životu i odnosima među ljudima. 
U historiji Bosne i Hercegovine skoro da nema porodice preko čijih leđa nije prošao 
barem jedan rat, sa svim užasima koje on sa sobom nosi. Posljednji rat 1992-1995. 
bio je jedan od najužasnijih u čitavoj bošnjačkoj historiji u kome je proveden genocid 
nad Bošnjacima, sa traumatskim posljedicama za nekoliko budućih generacija. 
Porodica u Bošnjaka je najzdravije mjesto za liječenje tih posljedica. Zato porodici 
treba podrška i države Bosne i Hercegovine i lokalnih vlasti, ali i niza nevladinih 
organizacija. Naročito je ta pomoć potrebna u liječenju opće socijalne patologije u 
našem društvu koja najviše pogađa porodicu, posebno mladi naraštaj. 


Kao posljedica rata i tranzicije posebno je pogođena ekonomija što je 
izazvalo masovnu nezaposlenost i sve veće osiromašenje porodice i iseljavanje 
mladih iz zemlje u svijet bez izgleda na povratak. Nijedna bošnjačka porodica ne 
smije ostati bez podrške društva u kome Bošnjaci žive u Bosni i Hercegovini i 
dijaspori. 

Porodica je danas napadnuta korupcijom, kriminalom, prostitucijom, drog- 
om, trgovinom ljudima, pedofilijom, nasiljem unutar porodice, posttraumatskim 
stresnim poremećajima i drugim manifestacijama od kojih boluje bh. društvo i 
njegovo okruženje. Kao posljedica rata i siromaštva porodici Bošnjaka treba svaka 
vrsta podrške. Zato je neophodno da se pored državne vlasti u pomoć porodici 
uključe različite nevladine organizacije humanitarnog i socijalnog karaktera, koje će 
porodici pomoći u stambenom zbrinjavanju, u školovanju djece, u ishrani, u liječenju 
teško oboljelih svojih najbližih, brige o napuštenoj djeci, djeci sa posebnim 
potrebama, mentalno retardiranim osobama, invalidnim osobama i sl. 


Imućni Bošnjaci trebaju prednjačiti u obrazovanju privatnih ustanova i 
fondova, vakufa i zaklada, iz kojih će se planski i sistematski pomagati porodicama u 
socijalnoj nuždi u svim slučajevima kada pomoć države nije dovoljna. 


OBRAZOVANJE, NAUKA, KULTURA I BOŠNJACI 


Spori proces poratne reintegracije bosansko-hercegovačkog društva i 
države neposredno se odražava na spori proces konsolidacije u svim društvenim 
oblastima kao što su nauka, obrazovanje, kultura, sport, zdravstvo i sistem socijalne 
zaštite. Svjedoci smo opstruiranja preuzimanja na državni budžet ranijih republičkih 
javnih ustanova iz oblasti kulture o čemu je javnost više upoznata. 

Posebno apostrofiramo činjenicu da ni poslije deset godina od postizanja 
mirovnog sporazuma državni budžet Bosne i Hercegovine nije preuzeo finansiranje 
najviših naučnih, obrazovnih i kulturnih institucija u Bosni i Hercegovini od neprocj- 
enjivog značaja za obrazovanje, nauku i kulturu sva tri bosanska naroda: Akademije 
nauka i umjetnosti Bosne i Hercegovine, Zemaljski muzej, Nacionalna i univerzite- 
tska biblioteka, Kinoteka, univerziteti, naučni instituti i druge takve institucije. 


Bošnjaci će se zalagati u institucijama političkog sistema da država Bosna i 
Hercegovina preuzme osnivačka prava na ovim institucijama u skladu sa obavez- 
ama koje proističu iz Aneksa II na Ustav Bosne i Hercegovine. 


DRŽAVA - DRŽAVLJANSTVO I BOŠNJACI 


Srbija i Hrvatska su nastale kao plemenske države. U Hrvatskoj je Živio 
homogen katolički a u Srbiji homogen pravoslavni element. U Bosni su kroz cijelu 
njenu prošlost postojale tri vjere, ranije pravoslavna, katolička i bosanska vjera 
(maniheji), a poslije pravoslavna, katolička i islam. 


Tako su Srbija i Hrvatska svoje države konstituisale po osnovi istorodne 
narodne zajednice nastale od pojma gens i populus, nasuprot pojma civitas, 
povezane porijeklom, geografski su integrirane putem naselja i susjedstva kao i 
kulturno putem zajedničkog jezika, običaja i predaje. S druge strane, Bosna kao 
država konstituisala se od početka od pojma civitas, a ne po osnovi porijekla (gens, 
populus), kao nacija državljana, koja svoj identitet ne pronalazi u etničko-kulturnim 
zajedničkim obilježjima, nego u praksi građana. Državljanstvo je tako u skladu sa 
svojim pojmom već odavno bilo nezavisno od nacionalnog identiteta. 


S obzirom da je Bosna oduvijek bila  pluralističko društvo, = ranije 
multikonfesionalno, a od kraja XIX stoljeća se počinje očitovati i kao multietničko, 
Ustav Bosne i Hercegovine treba da izražava formalni konsenzus. Državljani žele, 
naime, svoj zajednički život urediti u skladu s principima sa kojima se, budući da u 
podjednakoj mjeri izražavaju interes svakog pojedinog, mogu s punim opravdanjem 
složiti svi pojedinci. Takva jedna politička asocijacija građana struktuirana je putem 
odnosa recipročnog priznanja, u sklopu kojih svatko može očekivati da će od svih 
drugih biti respektiran kao slobodan i njima jednak čovjek. Polazeći od tog načela 
Bošnjaci se zalažu da u Bosni i Hercegovini svatko treba uživati trostruko priznanje: 
(1) mora mu se pružiti jednaka zaštita i jednako poštovanje u njegovom integritetu 
kao individuumu; (2) kao pripadniku etničke ili kulturne grupe i (3) kao 
građaninu, tj. kao članu političke zajednice (države). Te statuse treba ustavom i 
političkim sistemom Bosne i Hercegovine pravno oblikovati. Ovo iz razloga što se 
državljanstvom uređuje pripadnost osoba državnom narodu (Bosanci i Hercego- 

vci) čija je egzistencija priznata međunarodnim pravom priznanjem Bosne i Herceg - 
ovine kao suverene i nezavisne države. Pripadnost političkoj zajednici (državi) 
utemeljuje posebne dužnosti iza kojih se nalazi rodoljubiva identifikacija. Ta vrsta 
lojalnosti nadilazi smisao važenja institucionalno posredovanih pravnih dužnosti. 


BOSANSTVO I BOŠNJACI 


I prije dolaska Osmanlija u Bosnu u njoj je bila prisutna duhovna trojnost — 
katolici, pravoslavci i bosanski krstjani (bogumili). Otuda i odmjerenost u bosansk- 
ohercegovačkim političkim riječima i koracima. To ne treba smatrati slabošću, 
naprotiv, taj osjećaj osjetljivosti u javno izraženom mišljenju učvršćivalo je duh 
bosanstva i čvrstinu bosanskog društva koje je odbranilo Bosnu kao teritorijalnu i 
političku zajednicu od svih nasrtaja sa strane u više od hiljadu godina odkako se zna 
za ime Bosne. U Bosni se nikad nije živjelo drukčije nego zajedno. Ono što jača 
,bosanstvo" jeste činjenica da je Bosna oduvijek bila otvorena i tolerantna politička 
zajednica za druge i drukčije, nasuprot ,srpstvu" i ,hrvatstvu" koji su zatvoreni za 
druge. Kako kaže Alija Isaković: ,Dok Srbi srbuju, Hrvati hrvatuju, Bosanci uopće 
nemaju takav glagol. Nemaju ni Bošnjaci, ni današnji Muslimani. Naime, ne srbuje 
se zbog Srba nego zbog ne-Srba, hrvatuje se zbog ne-Hrvata". 


Bosanstvo je model još uvijek željenom evropejstvu. Bosanstvo je u 
milenijskom trajanju Bosne na djelu ostvareno evropejstvo u kome su u suživotu 
živjeli bosanski krstjani, katolici i pravoslavci, a kasnije i muslimani, a od početka 
XVI stoljeća su im se pridružili Jevreji sefardi protjerani iz Španije, koji su živjeli u 
toleranciji sa svima drugima, sa sinagogom pored džamija i crkava. Bošnjaci će 
ostati dosljedni takvoj tradiciji bosanstva i njegovati ga i ubuduće. 


Bošnjaci su bez rezerve za povratak svih izbjeglih i raseljenih lica u svoje 
domove jer to osnažuje međusobno povjerenje i jača jedinstvo bosanskog društva i 
države i vraća bosanstvo na etnički očišćene prostore. Upravo radi očuvanja 
bosanstva podaci popisa stanovništva iz 1991. godine, zbog posljedica etničkog 
čišćenja, trebaju ostati trajna mjera uređena Ustavom BiH proporcionalne 
zastupljenosti Bošnjaka, Srba, Hrvata i ostalih u organima državne i lokalne vlasti i 
strukturi zaposlenih u budžetskim ustanovama i organizacijama u Bosni i Hercego- 
vini. 

Kada Bosna i Hercegovina bude u Evropi neće se nitko poštapati svojom 
nacionalnošću nego znanjem i sposobnošću. Bošnjacima u Evropi neće smetati 
tuđe vjere i kulture, ni tuđi jezici. Oni su naučili živjeti s drugim i drukčijim u milenij- 
skom trajanju Bosne. 

ZAJEDNIČKA POLITIČKA KULTURA 


Bošnjaci pod ljudskim i građanskim pravima podrazumijevaju jednakost svih 
ljudi pred zakonom, dakle mogućnost jednakih šansi. To nije moguće ostvariti 
svođenjem građanina na člana jedne, druge ili treće etničke zajednice, već 
podrazumijeva građanina kao subjekta političke zajednice (države). Otuda političko 
udruživanje u svrhu vršenja političke (državne) vlasti isključivo po etničkoj, a ne po 
političkoj pripadnosti, objektivno i subjektivno u etnički složenom društvu kao što je 
Bosna i Hercegovina dovodi u pitanje državno jedinstvo (teritorijalni integritet i 
državni suverenitet) Bosne i Hercegovine kao političke zajednice(države) u kojoj svi 
građani trebaju imati jednaka prava i slobode koje garantira ustav i zakon Bosne i 
Hercegovine. 


Bošnjaci pod suverenim ,državnim narodom" Bosne i Hercegovine podrazu- 
mijevaju sve Bosance i Hercegovce (državljane), bez obzira na njihovu etničku, 
kulturnu i vjersku pripadnost. 


Bošnjaci će u svome političkom i stranačkom udruživanju preferirati opredj- 
eljenje prema političkim opcijama koje neće biti etnički, nacionalno, nacionalistički i 
vjerski isključive. Bošnjaci će davati prednost udruživanju u političke stranke bez 
nacionalnog i vjerskog predznaka i zajedno sa svojim političkim istomišljenicima, bez 
obzira na njihovu etničku i vjersku pripadnost, raditi za dobrobit svih građana i 
države Bosne i Hercegovine. 


Bošnjaci se zalažu da se u Bosni i Hercegovini kao multikulturnoj zajednici 
uspostavi takva politička kultura, unutar koje se mogu ukorijeniti osnovni stavovi 
ustava, u kom slučaju se ne mora oslanjati na etničko, jezično i kulturno porijeklo, 
koje bi bilo zajedničko svim državljanima (takvo iskustvo imaju multikulturne 
zajednice kao što su Švicarska, Belgija, Malezija i Sjedinjene Američke Države). 
Liberalna politička kultura državljanstvo predstavlja samo kao zajednički nazivnik 
ustavnog patriotizma, koji istovremeno izoštrava smisao za mnogostrukost i 
integritet različitih koegzistirajućih načina življenja multikulturne zajednice. Stoga 
bosansko državljanstvo nije ukorijenjeno u nacionalnom identitetu nekog od njenih 
naroda; ono, međutim, bez obzira na mnogostrukost različitih kulturnih načina 
življenja zahtijeva socijalizaciju svih državljana u jednoj zajedničkoj političkoj 
kulturi koja će isključiti stranačku, teritorijalnu i vjersku političku homogenizaciju bilo 
kog bosanskog naroda. 

STRATEŠKI INTERESI BOŠNJAKA 


Svako vrijeme donosi različita strateška opredjeljenja Bošnjaka. U periodu 
1992-1995. strateški interes Bošnjaka bio je da se odbrani nezavisnost i suverenost 
Bosne i Hercegovine i opstanak bošnjačkog naroda od istrebljivanja. Danas i za 
naredni period strateški interes Bošnjaka je ispunjavanje uslova da Bosna i 
Hercegovina bude primljena u Evroatlanski sistem sigurnosti (NATO) i u članstvo 
Evropske unije; da očuvaju strateško prijateljstvo sa Sjedinjenim Američkim 
Državama stečeno u odbrani nezavisnosti i suverenosti Bosne i Hercegovine; da 
država Bosna i Hercegovina nastavi saradnju sa Organizacijom islamske konfere- 
ncije; da izgradi dobre susjedske odnose sa Srbijom, Crnom Gorom i Hrvatskom. 


U Bosni i Hercegovini Bošnjaci će se zalagati za jednakopravnost sva tri 
naroda i razvijati tradiciju suživota ljudi sviju vjera kao državni brend prema kojem 
će se Bosna i Hercegovina prepoznavati u Evropi i Svijetu. 


GLOBALNI POREDAK I BOŠNJACI 


Globalni poredak Bošnjacima nije nepoznata stvar. S njim oni imaju loše 
iskustvo. Bošnjani su u srednjevjekovnoj Bosni preturili preko glave nekoliko 
krstaških ratova vođenih navodno u ime Svete Stolice da bi ih disciplinirali da budu 
bolji hrišćani nego što su, a u pozadini je bio pokušaj političkog pokoravanja Bosne 
od strane susjeda. Pad Bosne pod vlast Osmanlija takođe je bila posljedica globalne 
politike i odmjeravanja snaga između Osmanske imperije i hrišćanske Evrope koju je 
Bosna platila privremenim gubljenjem državnosti i nezavisnosti. Rješavanje tzv. 
Istočnog pitanja između tadašnjih evropskih velikih sila i Turske, ne pitajući 
Bošnjake, dovelo je Bosnu pod upravu Austro-Ugarske Monarhije koja im je oduzela 
narodno ime i jezik. Stvaranje Kraljevine Srba, Hrvata i Slovenaca, bosanski 
muslimani su platili gubljenjem svoje ekonomske i političke moći i postali objektom 
nacionaliziranja u Srbe i Hrvate. 


Za čitavo to vrijeme, pa i u toku Narodno-oslobodilačkog rata, i nakon 
obnove bosanske državnosti 1943. godine, sve do 1993. godine, nije im dozvoljena 
identifikacija sa njihovim narodnim imenom Bošnjaci, već su nominirani kao 
Muslimani sa velikim slovom M do 1945. godine do kad je trebalo ginuti u borbi za 
novi društveni poredak, a poslije su ih pisali malim slovom m i nacionalizirali u Srbe i 
Hrvate sve do 1968. kada im je ponovo dozvoljeno obilježje zasebnog naroda sa 
velikim slovom M, što velikosrpski i velikohrvatski nacionalisti nisu nikada prihvatili. 

Kada je Bosna i Hercegovina dobila međunarodno priznanje svoje suveren- 
osti i nezavisnosti 1992. godine, ponovo je protiv nje pokrenuta agresija da bi bila 
podijeljena između Srbije, Crne Gore i Hrvatske, a muslimanski narod genocidom 
potpuno zatre. Opet u ime novog međunarodnog poretka koji je trebalo uspostaviti 
poslije rušenja komunističkih režima u istočnoj Evropi. Bosna i Hercegovina je u 
periodu od 1992 — 1995. preživjela svu golgotu i svojom borbom opstala je kao 
nezavisna i suverena država; opstali su i Muslimani koji su tokom te borbe vratili 
svoje historijsko i narodno ime Bošnjaci i čvrsto se vezali za svoju zemlju Bosnu i 
njenu državno-pravnu tradiciju. 


Bošnjacima je jasno da ni jedna zemlja ne može biti izolirana, pa ni Bosna i 
Hercegovina. Ne postoji način da jedna zemlja proizvede sve što joj je potrebno, kao 
i da njen politički sistem bude u toj mjeri nezavisan da kao zemlja ne bude uključena 
u međunarodni poredak, koji je danas doživio najveće razmjere međuzavisnosti 
kako ekonomskih tako i političkih odnosa što se zove globalni poredak. 


Bošnjaci se ne slažu sa sadašnjim stanjem globalizacije koja donosi korist 
samo bogatim zemljama. Ako globalizacija znači svijet bez granica, Bošnjaci 
smatraju da se u tom slučaju to ne odnosi samo na kapital, robe i usluge, nego i na 
ljude, da slobodno ulaze i žive u bilo kojoj zemlji. U tom pogledu Bošnjaci su danas 
najizolovaniji narod, čak i u odnosu na svoje su-zemljake bosanske Srbe i bosanske 
Hrvate koji putem dvojnog državljanstva Hrvatske, Srbije i Crne Gore, lakše mogu 
prelaziti granice bez viza. 


Današnju formulu globalizacije dale su bogate i snažne nacije, tako da 
njima daje najveće prednosti i najveći profit. Dobrobit siromašnih zemalja nije im bila 
prvobitno na umu kada su podržavali ideju globalizacije. Da bi se obrnula stvar u 
korist siromašnih zemalja, Bošnjaci smatraju da je neophodno, kao što su bogati 
postali međusobno jedinstveni, da i siromašne zemlje postanu više jedinstvene i 
ujedinjene da otvore svoja tržišta u razvoju pod zajedničkim uslovima. Bosna i 
Hercegovina bi trebala destimulirati uvoz proizvoda koji dolaze iz zemalja koje u njoj 
ne investiraju i ne otvaraju nova radna mjesta i raznim mjerama sprječavaju izvoz 
bosanskih proizvoda. 


Danas je Bosna i Hercegovina kao zemlja u tranziciji i poslije agresije na nju 
prinuđena na humanitarnu pomoć i finansijsku podršku međunarodnih finansijskih 
organizacija, što neke zemlje koje trguju s Bosnom i Hercegovinom to koriste i 
doprinose njenom spoljnotrgovinskom debalansu, a malo u njoj investiraju. 


Historija se ponavlja u trgovini i međunarodnim odnosima. Sve više osvaja 
novi vid kolonizacije. Rezultat toga je ugnjetavanje siromašnih i slabih od strane 
bogatih i snažnih. Rezultat toga je eksploatacija resursa siromašnih u svrhu bogaće- 

nja bogatih. Sadašnji proces globalizacije bi mogao povećati nepravdu i disparitet 
između bogatih i siromašnih. 


Politička strana globalizacije je nešto izvjesnija. Ponovo nastaje epoha 
vladavine imperija, ali ovaj put dobrovoljno nastalih imperija. Zato je neophodno 
naše uključivanje u Evropsku uniju da bi Bosna i Hercegovina i Bošnjaci lakše 
preživjeli u zajednici s drugim evropskim državama i narodima u nastajućoj 
evropskoj imperiji. U njoj već danas postoje mehanizmi podrške ekonomski manje 
razvijenim zemljama iz budžeta Evropske unije. Bosna i Hercegovina u uslovima 
globalizacije samo u nadnacionalnom prostoru kao što je Evropska unija može 
ostvariti svoju moć i ulogu igrača. 


Uključivanje Bosne i Hercegovine u evroatlanski sigurnosni sistem osigurat 
će Bosni i Hercegovini i Bošnjacima veću odbrambenu sigurnost uz manja vlastita 
izdvajanja sredstava za odbranu nego kada bi bili izvan tog sistema. 


Bosna i Hercegovina i Bošnjaci ne smiju ostati izvan tokova današnjeg 
vremena koje karakteriše transnacionalizacija i kosmopolitizacija država. To Bosni i 
Hercegovini i Bošnjacima neće biti teško jer je Bosna i Hercegovina i dosada bila 
kosmopolitsko društvo, a Bošnjaci naučili živjeti s drugim i drukčijim. 


GLOBALNI TERORIZAM I BOŠNJACI 


U međunarodnom poretku na sceni je globalni terorizam. On je neposredna 
posljedica nepravde u međunarodnom globalnom poretku. Nepravična podjela 
svjetskog dohotka po glavi stanovnika između bogatih i siromašnih zemalja su 
podloga za globalni terorizam. Američke službene procjene govore ,o godinama i 
godinama nasilja koje će uslijediti" bez perspektive da se ono umanji. ,Današnja 
taktička pobjeda ne garantira sutrašnji strateški uspjeh", konstatuje se u tim 
procjenama. Iskustvo je pokazalo da vojne akcije same po sebi nisu dovoljne. Dakle, 
realno je očekivati da cijeli svijet ulazi u historijsku epohu suživota sa terorizmom, 
kao patološkom bolešću svjetskog društva, baš kao što živi sa HIV/AIDS-om. Kao 
što se epidemije te bolesti mogu ublažiti većim izdvajanjem sredstava na njihovom 
suzbijanju, tako će trebati izvršiti i preraspodjelu svjetskog bogatstva u korist 
siromašnih zemalja da bi se svijet učinio pravičnijim i boljim i time smanjivali razlozi 
za terorizam. 

Bošnjaci su preživjeli iskustvo terorizma koji je nad njima vršen u vrijeme 
agresije na Bosnu i Hercegovinu 1992 — 1995. godine. Zahvaljujući svojoj 


civiliziranosti oni na sistemski terorizam nad njima nisu odgovarali svojim 
terorizmom. Oni su i tada bili svjesni da terorizam nema nacije ni vjere; da on ima 

međunarodni karakter i bezbožan je; on je po pravilu ,slijep" i ne stradaju uvijek oni 
prema kome je on usmjeren, nego najčešće stradaju mase nevinih ljudi, Žena i 
djece, gradovi i kulturni i vjerski spomenici. 


Bošnjaci su mišljenja da se terorizmom ne mogu ostvariti uzvišeni ciljevi 
slobode i pravde, već samo svjesnim i aktivnim djelovanjem svjetske zajednice. 
Sistemskim mjerama UN-a i organizacija u kojima najmoćnije i najbogatije zemlje 
svijeta odlučuju o preraspodjeli svjetskog dohotka može se poboljšavanjem položaja 
najsiromašnijih zemalja postepeno pobjeđivati i terorizam, kao i obrazovanjem 
najšire populacije mladih. 


Na nepravde prema nama Bošnjacima mi ne smijemo odgovarati odmazd- 
om i terorizmom. Svojim ponašanjem moramo osnažiti misao da je ,Strpljenje oružje 
pobjede" (Pruščak). Zahvaljujući tome odbranili smo državu Bosnu i Hercegovinu i 
bošnjački narod od uništenja u periodu 1992-1995. godine. Da bi pobijedili i druge 
nevolje sa kojima se susrećemo u reintegraciji države na putu Bosne i Hercegovine 
u Evropsku uniju i NATO, Bošnjaci ne smiju biti teroristi, niti podržavati terorizam. 


DRŽAVNO UREĐENJE I BOŠNJACI 


Bosna odkako se zna za nju kao državu u srednjem vijeku bila je 
decentralizirano uređena prosta država. U srednjem vijeku znalo se za tzv. kraljevu 
zemlju i zemlje oblasnih gospodara koje su činile Bosnu, ali se državom upravljalo iz 
njene prijestonice. U osmanskom periodu Bosna je bila provincija (beglerbegluk) 
decentralizirana na sandžake. U vrijeme Austro-Ugarske Monarhije Bosna i 
Hercegovina je bila corpus separatum sa zemaljskom vladom, a raniji sandžaci su 
nazvani okruzima. U vrijeme Kraljevine Srba, Hrvata i Slovenaca, austro-ugarski 
okruzi nazvani su oblastima. Ostao je neuspio pokušaj razbijanja historijskog 
teritorijalnog jedinstva Bosne i Hercegovine podjelom na banovine 1929. i 1939. u 
vrijeme Kraljevine Jugoslavije. Bosna i Hercegovina je poslije obnove državnosti 
1943. godine, nakon završetka Drugog svjetskog rata bila administrativno 
podijeljena prvo na okruge, a potom na oblasti, zatim na srezove, da bi je sticanje 
svoje nezavisnosti 6. aprila 1992. godine zateklo administrativno podijeljenu samo 
na općine. 


Bosna i Hercegovina nikada u svojoj historiji nije bila administrativno i 
teritorijalno podijeljena na svoje tri etničke zajednice: Bošnjaka, Srba i Hrvata. 
Postojeću podjelu Bosne i Hercegovine danas na dva entiteta: Federaciju Bosne i 
Hercegovine i Republiku Srpsku, izvršenu ,etničkim čišćenjem" i sprovedenim 
genocidom, Bošnjaci uzimaju kao privremenu nužnost nastalu kao posljedica 

agresije na nju u periodu 1992. — 1995. godine koju će mijenjati u skladu sa 
Ustavom Bosne i Hercegovine i voljom sva tri njena naroda. 


Bošnjaci smatraju da je cijela Bosna i Hercegovina svojina njenih građana, 
državljana, iz sva tri naroda, i da ni u jednom dijelu Bosne i Hercegovine ne može 
biti uspostavljena eksluzivna teritorija i vlast samo za jedan ili dva bosanska naroda, 
a da treći bude narod drugog reda. Bošnjaci će se zalagati da Bosna i Hercegovina 
bude decentralizirana na regije po svojim geografskim, ekonomskim, saobraćajnim i 
kulturno-historijskim obilježjima, u kojima će sva tri naroda i manjine biti ravnopravni 
i da nacionalni i vjerski simboli ne mogu biti simboli entiteta, regija, gradova i općina, 
kao i javnih ustanova i državnih praznika. 


BOŠNJACI CRNE GORE, KOSOVA I SANDŽAKA SU KONSTITUTIVNI NAROD 


Bošnjaci Crne Gore, Kosova i Sandžaka nisu dijaspora Bošnjaka iz Bosne i 
Hercegovine. U navedenim političkim i kulturnim entitetima Bošnjaci su autohtoni 
(konstitutivan) narod kao što su Srbi i Hrvati u Bosni i Hercegovini. 


U vrijeme vladavine bosanskog bana i kralja Tvrtka I današnji Sandžak i 
dijelovi Kosova bili su u sastavu srednjevjekovne bosanske države. Nakon dolaska 
Osmanlija na Kosovo, u Sandžak i Crnu Goru domaće stanovništvo koje je prihvatilo 
islam kao svoju novu vjeru, sticajem historijskih okolnosti nacionalno se odredilo kao 
Bošnjaci, po osnovi svoje nove vjere, kao što su se u Bosni i Hercegovini 
pravoslavci Bošnjaci nacionalno odredili kao Srbi, a katolici Bošnjaci kao Hrvati. 
Bošnjaci tog područja su svojim korijenom i porijeklom vezani za te zemlje kao svoje 
matične domovine u kojim imaju puno pravo prema evropskim standardima o 
ljudskim i građanskim pravima sebe smatrati konstitutivnim narodom u Crnoj Gori, 
Sandžaku i na Kosovu neovisno od toga u kolikom su broju. 


Bošnjaci iz Bosne i Hercegovine putem državnih institucija Bosne i Herce- 
govine kao i dijaspore zalagat će se neposredno i posredstvom evropskih institucija i 
UN-a da Bošnjaci u tim zemljama to svoje pravo konstitutivnosti ostvare i u praksi. 


DIJASPORA BOŠNJAKA I DIJASPORA BOSNE I HERCEGOVINE 


Bošnjaci su danas više nego ikada u svojoj historiji rasuti po cijelom svijetu. 
Prema nekim procjenama ima ih više u svijetu nego u Bosni. Bošnjaci, bilo gdje da 

su nastanjeni u svijetu i zemlji, trebaju predstavljati jednu nerazdvojnu cjelinu 
bošnjačkog naroda da bi se čuo jedinstven glas naroda (Vox populi). 


Bošnjaci u dijaspori imaju dvije domovine: ,domovinu zakona" i ,domovinu 
srca". Domovina zakona je država koja ih je primila, iako strance, u svoje 
državljanstvo i u kojoj su se Bošnjaci stalno nastanili i kao građani dotične države 
prema njenim zakonima imaju svoja prava i dužnosti. Domovina srca je Bosna i 
Hercegovina i zemlje u kojima su Bošnjaci autohton narod, zemlje njihovog porijekla 
i zavičaja u kome se nalaze mezari njihovih predaka, a nerijetko napuštena i 
zapuštena zemlja i druga imovina koju su ostavili bez staranja i održavanja. 


S obzirom da Bosna i Hercegovina nije jednonacionalna država, odnosno 
država samo Bošnjaka, već i bosanskih Srba i bosanskih Hrvata, postoji i dijaspora 
Bosne i Hercegovine kao države. Zato bi država trebala osnovati jednu upravnu 
organizaciju, koja će biti institucionalna veza između Bosanaca i Hercegovaca U 
dijaspori i države Bosne i Hercegovine i realizirati zajedničke projekte na obostranu 
korist. 


Bošnjačka dijaspora i Bošnjaci u zemlji trebaju razvijati mrežu nevladinih 
organizacija, udruženja, vakufa i zaklada putem kojih će ostvarivati svoje interese i 
potrebe koje im država ne može osigurati. Da bi se ostvarila ta interakcija između 
Bošnjaka u zemlji i Bošnjaka u dijspori neophodno je da organizacije bošnjačke 
dijaspore otvore svoje stalne kancelarije (urede) u zemlji svoga porijekla koje će 
koordinirati svoje programske aktivnosti u pravcu državne vlasti na svim nivoima i 
nevladinim organizacijama Bošnjaka u zemlji, od humanitarnih do proizvodnih i 
razvojnih projekata. 


Bošnjaci u ,domovini zakona" imaju dužnost da u njoj lobiraju za dobrobit 
svojih sunarodnika bilo gdje da se nalaze u svijetu, a posebno za dobrobit svoje 
,domovine srca" i doprinose njenom razvoju i napretku. 


BOŠNJAČKI SABOR 


U Deklaraciji Bošnjačkog sabora održanog 27. i 28. septembra 1993. godine 
deklarirana je obaveza institucionaliziranja Bošnjačkog sabora: ,Da bi smo produžili i 
produbili započeti posao potvrđivanja vlastitog narodnog bića, njegovog mjesta i 
zadaće u svijetu u kojem živimo i afirmacije njegovih nacionalnih i državnih 
institucija, odlučujemo da Bošnjački sabor i ubuduće radi. Sabor će biti mjesto 
okupljanja svih Bošnjaka na kojem će se u slobodi mišljenja, poštovanju različitih 
uvjerenja i uz maskimalnu kompetenciju i odgovornost razmatrati sva najvažnija 
pitanja života bošnjačkog naroda i naše države, i utvrđivati pravci naše nacionalne 

akcije". Bošnjački sabor će biti forma kroz koju se njeguje tradicionalni interes 
Bošnjaka i njihovih institucija za uzajamnošću, solidarnošću i odgovornošću za svoju 
sudbinu, za očuvanje političkog, kulturnog i vjerskog identiteta naroda i njegovog 
jedinstva, za afirmaciju i jačanje države Bosne i Hercegovine, naročito za osiguranje 
njenog teritorijalnog integriteta, suvereniteta, političke nezavisnosti i međunarodno- 
pravnog subjektiviteta. 


Ratno iskustvo u radu Bošnjačkog sabora nagovjestilo je sastav i 
metodologiju rada Bošnjačkog sabora. Bošnjački sabor bi činili predstavnici svih 
bošnjačkih organizacija i udruženja u zemlji i inostranstvu koji iskažu interes da budu 
uključeni u rad Bošnjačkog sabora i svi bošnjački izabrani funkcioneri u državnoj 
vlasti; kao i Rijaset i Sabor Islamske zajednice u Bosni i Hercegovini. Vijeće kong- 
resa bošnjačkih intelektualaca koje ima iskustvo u sazivanju dva ranija sabora 
Bošnjaka trebalo bi biti nosilac aktivnosti u institucionalizaciji Bošnjačkog sabora. 
Bošnjački sabor bi imao svoj statut u kome će se urediti njegova organizacija, 
sastav, organi i način funkcioniranja. 


Na prvom narednom Bošnjačkom saboru neophodno je pored njegove 
institucionalizacije usvojiti i Nacionalni program Bošnjaka. 

KORIJENI I ZABLUDE KONFESIONALNO-ETNIČKOG PREDSTAVLJANJA 
U BOSNI I HERCEGOVINI 


U Bosni i Hercegovini krajem XIX i početkom XX stoljeća") nije bilo 
parlamentarnog političkog predstavničkog tijela koje bi sačinjavali predstavnici 
političkih stranaka izabrani na slobodnim demokratskim izborima. Tada su Bosnom i 
Hercegovinom upravljala dva carstva: Osmansko do 1878. i Austro-Ugarsko od 
1878. do 1918. godine. U oba ova carstva Bosna i Hercegovina nije imala političku 
autonomiju već se njome upravljalo putem predstavnika imenovanih u Istanbulu i 
Beču. 


U vrijeme upravljanja oba carstva stanovnici Bosne i Hercegovine nazivani 
su Bošnjaci, neovisno od toga što su oni bili različitih vjera: muslimani, pravoslavni i 
katolici. !) Participacija stanovnika u ograničenim oblicima vršenja vlasti nije polazila 
od političke pripadnosti, nego od njihove vjerske pripadnosti, neovisno od toga što 
će ona početkom XX stoljeća procesom nacionaliziranja pravoslavnih Bošnjaka u 
Srbe, a katoličkih Bošnjaka u Hrvate, poprimiti i obilježja vjersko-nacionalne 
pripadnosti, ona ni tada nije bila određena političkim nego vjersko-nacionalnim 
principom. To će ostati dominantne karakteristike političkog organiziranja u Bosni i 
Hercegovini i u prvih 50 godina i posljednjoj deceniji XX stoljeća sve do danas. 
Izuzetak i tada i danas činit će stranke socijaldemokratske orijentacije koje su 
nasuprot nacionalne naslijedile političku tradiciju socijalističkog odnosno komunisti- 
čkog pokreta, kao i druge političke stranke građanske provenijencije. 


Pokušat ću u kratkim crtama izložiti oblike i način na koji su stanovnici 
Bosne participirali u vlasti u vrijeme Osmanske uprave od donošenja takozvanog 
Ustavnog zakona bosanskog vilajeta 1864. godine do 1878. kada je prestala uprava 
Osmanlija u Bosni, kao i u vrijeme Austrougarske uprave do 1918. 


Za razliku od zemalja u okruženju koje su imale kompaktno stanovništvo 
jedne religijske pripadnosti pravoslavnih i katolika i time determiniralo njihovo 
nacionalno srpsko, odnosno hrvatsko određenje, u Bosni i Hercegovini, s obzirom 
na historijsku multikonfesionalnost njenih stanovnika, iako su svi sebe smatrali 
Bošnjacima: istočnog vjeroispovjedenija (pravoslavni), Bošnjacima katolicima i 
Bošnjacima muhamedancima? (muslimanima), predstavljanje stanovnika (naroda) u 
institucijama vlasti bilo je po konfesionalnoj pripadnosti kako u vrijeme turske, tako i 
u vrijeme austrougarske uprave. 


O Referat na Okruglom stolu posvećenom obilježavanju stogodišnjice političkog organiziranja 
Bošnjaka, održanom u Zagrebu 2. decembra 2006. godine. 

U vrijeme turske uprave predstavljanje stanovnika u institucijama vlasti na 
nivou vilajeta Bosna (Administrativni savjet i Zemaljsko vijeće) bilo je paritetno 
podijeljeno na muslimane i nemuslimane neovisno od brojčane njihove pripadnosti 
u ukupnom broju stanovnika Bosne. ?) Nasuprot tome, u vrijeme austrougarske bio je 
primijenjen princip proprocionalne zastupljenosti, po kome su se mandati dijelili na tri 
glavne vjeroispovijesti srazmjerno broju utvrđenom prema službenoj statistici: 
"muslimane, katolike i srpsko-pravoslavne".1) 


U oba autoritarna režima, turskom i austrougarskom, suverenitet je pripadao 
sultanu odnosno caru, dakle, stanovnici su bili u podaničkom položaju prema 
suverenu. Unošenjem ustavnosti u vilajet Bosnu, ništa se bitno nije mijenjalo u 
pogledu političkog položaja samog naroda, dakle, stanovnika Bosne muslimana i 
nemuslimana. Vlast se je vršila u ime sultana i njeni predstavnici su bili odgovorni 
sultanu kao vrhovnoj vlasti. Participacija stanovnika kao muslimana i nemuslimana 
bilo je predviđeno u Administrativnom savjetu i Zemaljskom vijeću. Administrativni 
savjet je Ustavnim zakonom bosanskog vilajeta 1864. uspostavljen kao 
savjetodavno tijelo Valiji u funkciji izvršne vlasti, a Zemaljsko vijeće također 
savjetodavno tijelo Valije u njegovoj zakonodavnoj funkciji u donošenju lokalnih 
propisa koji su morali biti u skladu sa zakonima carstva i posebnim zakonima za 
vilajet Bosna koje je sankcionirao sultan, ali o ograničenom broju pitanja koja su 
taksativno navedena u Ustavnom zakonu. Da bi se procijenila prava dimenzija 
autonomije ta dva tijela i stvarne mogućnosti participacije njenih izabranih članova iz 
reda muslimana i nemuslimana govori činjenica da je oboma predsjedavao sam 
Valija. 


Odlukom Berlinskog kongresa 1878. godine da se Bosna i Hercegovina 
daju na upravu Austrougarskoj završila se era 415 godišnje uprave Osmanskog 
carstva ovim zemljama. Dolaskom Austrougarske uprave stanovnici Bosne i 
Hercegovine nisu prestali biti Bošnjaci sve tri glavne vjere: muslimani, pravoslavni i 
katolici. Međutim, ono što je već tada zakompliciralo odnose između ovih triju 
konfesionalnih zajednica je došlo izvana, iz Hrvatske i Srbije. Naime i srpski i 
hrvatski historičari saglasni su u poricanju Bosne i Hercegovine kao zasebnog 
političkog entiteta, a time i poricanju pretpostavki za egzistenciju bosanske 
autonomije i njene moguće državne nezavisnosti.?) Oni su saglasni u tvrdnji da njene 
teritorije naseljene pravoslavnim, odnosno katoličkim stanovništvom pripadaju 
maticama-Srbiji i Hrvatskoj, što je historijski značilo teritorijalno-političku likvidaciju 
Bosne i Hercegovine, a time nepriznavanje Bošnjaka muslimana kao zasebnog 
političkog naroda koji ima pravo na Bosnu i Hercegovinu ne manje od Bošnjaka 
katolika i Bošnjaka pravoslavnih. Time je započeo proces etniciziranja Bošnjaka 
pravoslavnih u Srbe, a Bošnjaka katolika u Hrvate, a Bošnjaka muslimana prema 
njihovom izboru.) 

Međutim, austrougarska uprava prihvatila je zatečeno stanje. Sve 
stanovnike Bosne i Hercegovine je uzimala kao Bošnjake triju vjera: muslimane, 
pravoslavne i katolike, sa statusom zemaljskih pripadnika (državljana) Bosne i 
Hercegovine.") Tako ih je svo vrijeme svoje vladavine statistički imenovala u svim 
popisima stanovništva koje je provela od 1879. do 1910. godine. 


S druge strane, političke posljedice procesa nacionaliziranja Bošnjaka 
pravoslavnih u Srbe i Bošnjaka katolika u Hrvate pokazaće se jasnije tek nakon 25. 
godina austrougarske uprave u BiH, kada je otpočelo političko organiziranje po 
konfesionalno-etničkoj osnovi. Tada su se Bošnjaci muslimani politički organizirali u 
Muslimansku narodnu organizaciju (decembar 1906.), Bošnjaci pravoslavni u 
Srpsku narodnu organizaciju (oktobar 1907.) i Bošnjaci katolici u Hrvatsku 
narodnu zajednicu (16.10.1906).$) 


Za razliku od predstavljanja u institucijama vilajeta Bosna koje je bilo čisto 
konfesionalno, zahvaljujući procesima nacionaliziranja Bošnjaka pravoslavnih u 
Srbe, Bošnjaka katolika u Hrvate i Bošnjaka muslimana u Muslimane, stvaranjem 
istoimenih političkih organizacija, predstavljanje u bosanskim institucijama austroug- 
arske uprave ostalo je i dalje u suštini konfesionalno, neovisno od toga što su 
njihove organizacije imale etnički predznak. Ono što je novo u tom procesu jeste 
pluralizacija političkih organizacija unutar iste konfesionalno-etničke (nacionalne) 
zajednice. Tako se među Muslimanima pored MNO pojavila 1908. Muslimanska 
napredna stranka, koja se 1910. preimenovala u Muslimansku samostalnu stranku. 
Sličan proces pluralizacije političkih organizacija zbio se i kod Srba i kod Hrvata. 


U odnosu na konfesionalnu zastupljenost u institucijama vilajeta Bosna, u 
austrougarskim bosanskim institucijama, prije svega u Saboru Bosne i Hercegovine, 
nastala je bitna promjena u načinu kandidovanja i izbora, što se ima zahvaliti 
primjeni evropskog modela političkog predstavljanja koje je ušlo u Bosnu i Hercego- 
vinu sa austrougarskom upravom i, razumije se, skoro pedesetogodišnjoj razlici u 
vremenu kada je model vilajetske uprave bio uveden 1864. godine, za razliku od 
novog modela koji je u Bosnu i Hercegovinu uveden Zemaljskim ustavom (Statutom) 
za Bosnu i Hercegovinu 17. februara 1910. godine od strane cara Franje Josipa |. 
Naime, kod izbora u Administrativni savjet i Zemaljsko vijeće vilajeta Bosna 
primijenjeno je posredno kandidovanje i posredan izbor.9) Kod izbora u Sabor Bosne 
i Hercegovine uređeno je da Sabor ima lica po položaju i 72 birana poslanika. Ova 
72 poslanika biraju se u tri kurije: u prvoj kuriji 18, u drugoj 20 i u trećoj 34. Za svaku 
kuriju Izbornim redom utvrđen je sastav biračkog tijela. Mandati se u kurijama dijele 
na tri glavne vjeroispovijesti prema srazmjernom broju statistički utvrđenih 
stanovnika.!0) Kao što je poznato popis stanovništva i u vrijeme turske i austroug- 
arske uprave u Bosni i Hercegovini vršen je prema vjerskoj pripadnosti. 

Svrha osnivanja političkih organizacija organiziranih po konfesionalno- 
etničkom principu u vrijeme austrougarske uprave bila je prije svega u protežiranju 
interesa svake etno-konfesionalne zajednice kod vlasti, a kada je Ustavom bio 
ustanovljen Sabor onda se ta svrha protegla i na proces kandidovanja i tu leži jedna 
od bitnih razlika u izbornom sistemu Bosne i Hercegovine kao posebnom upravnom 
području Austro-Ugarske monarhije, u odnosu na vilajet Bosna. 


Ako se pretpostavi da je građanin politički subjekt jednog političkog entiteta, 
dakle, u slučaju Bosne i Hercegovine, da je građanin zemaljski pripadnik Bosne i 
Hercegovine neovisno od njegove vjerske, rasne, socijalne i nacionalne pripadnosti, 
a da su formirane konfesionalno-nacionalne organizacije u Bosni i Hercegovni od 
pripadnika samo jedne konfesije, to ove političke organizacije ne bi mogle bez 
zamjerke!) biti smatrane građanskim organizacijama, odnosno građanskim 
političkim strankama, kao što neki smatraju.!2) U vrijeme austrougarske uprave 
građanskom strankom se mogla smatrati samo socijal-demokratska stranka koja je 
u svome sastavu imala članove iz svih religija i svih etničkih zajednica u Bosni i 
Hercegovini i iz različitih socijalnih slojeva. Zato se ni sam ne bih mogao složiti sa 
mišljenjima da su tadašnje kao ni današnje, etno-konfesionalne političke organiza- 
cije bile građanske provenijencije. Naprotiv, one su bile isključivo konfesionalne ili 
konfesionalno-etničke, s obzirom da su etnikumi u Bosni i Hercegovini i njenom 
okruženju tada, pa i danas, determinirani vjerskom pripadnošću. 3) Ta je činjenica 
bitno odredila i konfesionalno-etnički sastav biračkog tijela tih političkih organizacija. 


Program etno-konfesionalnih političkih organizacija po svome konceptu nije 
određen svojim političkim sadržajem koji podrazumijeva interese svih stanovnika 
Bosne i Hercegovine i Bosne i Hercegovine kao zasebnog političkog entiteta, već 
podrazumijeva prvenstveno interese pripadnika određene konfesionalne i njome 
određene etničke zajednice, dakle, jedne grupe, koji se suprotstavljaju političkim 
interesima druge ili treće takve grupe. Dakle, u tom slučaju politički protivnik nije 
politički program druge konfesionalne-etničke organizacije, već sama ta organizacija 
samim tim što pripada drugoj i drukčijoj konfesionalnoj i etničkoj zajednici neovisno 
kakav joj je program. Politički animozitet se prenosi na sve članove dotične 
zajednice samim time što ona čini biračko tijelo svoje političke organizacije. Taj 
negativni politički naboj nerijetko se prenosi i na Bosnu i Hercegovinu kao zasebnu 
političku zajednicu i njene političke interese, ako se u tim programima, a najčešće u 
praksi, njoj pretpostave interesi Srbije i Hrvatske, kao politički interes bosanskih 
Srba ili bosanskih Hrvata, odnosno stranaka u kojima su građani Bosne i Hercego- 
vine organizirani kao katolici Hrvati, kao pravoslavni Srbi i kao muslimani Bošnjaci. 


Konfesionalno ili etničko organiziranje nije političko organiziranje, jer iz sebe 
isključuje drugog i drukčijeg. Ono podrazumijeva samo interese svoje grupe, ali ne i 

interese društva kao cjeline ili interese svih građana u državi kao njenih političkih 
subjekata. 


Ono je moglo funkcionirati u uslovima turske i austrougarske uprave kada 
su predstavnici konfesionalno-etničkih zajednica imali samo konsultativnu ulogu u 
bosanskim tijelima vlasti, a političke odluke se donosile u Instanbulu i Beču. Takvo 
organiziranje je moglo funkcionirati u Kraljevini Jugoslaviji kada je najbrojnija 
konfesionalno-etnička zajednica imala dominaciju u odlučivanju, a druge samo 
"mrvice" vlasti. Danas u Bosni i Hercegovini zakonodavno tijelo sastavljeno od 
predstavnika konfesionalno-etničkih organizacija često dolazi u blokadu, jer je 
eliminirana mogućnost da jedna etno-konfesionalna organizacija sama ili udružena 
sa drugom takvom organizacijom nadglasava treću takvu etno-konfesionalnu 
organizaciju, što čini to tijelo neefikasnim, a odlučivanje biva blokirano. U takvim 
slučajevima OHR je donošenjem svojih odluka o proglašenju zakona o kojima nije 
postignuta saglasnost deblokirao odlučivanje. Do danas nije nađen mehanizam 
deblokade u slučaju kada OHR ode iz Bosne i Hercegovine. Izlaz je, dakle, u 
građanskom konceptu organiziranja političkih stranaka (organizacija). U suprotnom, 
Brisel će zamijeniti raniji Istanbul, Beč i Beograd, a naše političke organizacije 
zasnovane na etno-konfesionalnom sastavu nastavit će živjeti u zabludi da one 
upravljaju zemljom. 


U uslovima kada narod ima suverenitet, a suvereni narod u Bosni i 
Hercegovini čine njeni državljani Bosanci i Hercegovci svih vjera i etnikuma, politička 
organizacija koja se bori za vlast mora imati politički program u utakmici sa političkim 
programom drugih političkih organizacija koji podrazumijeva interese cjeline društva 
i države i za takve organizacije se tada može reći da su građanske političke 
organizacije. Multikonfesionalno i multietničko društvo može funkcionirati kao 
politička zajednica, kao država, ako se etno-konfesionalni identitet kao kulturni 
identitet odvoji od političkog!2) tj. građanskog identiteta. To jest ako se pripadnici 
različitih vjera i etnikuma ne organiziraju u stranke po vjerskom ili etničkom principu, 
već u političke stranke ili koalicije u kojima će se praviti razlika među njima po 
sadržaju političkih programa, a ne po jednovjerskom ili jednoetničkom pripadanju 
političkoj organizaciji. Primjeri Švicarske i Belgije u Evropi to potvrđuju. Bosna i 
Hercegovina treba da ih slijedi. Jedino tako se može osloboditi današnje vladavine 
naciokratija i kao demokratska zemlja kročiti u Evropsku uniju u kojoj individualna 
prava i slobode nisu posredovane obaveznim političkim pripadanjem vjerskim ili 
etničkim grupama. 


NAPOMENE: 


1) Mustafa Imamović, Historija Bošnjaka, izd. Bošnjačka zajednica kulture Preporod, 
1998., 2. izd. str. 376, je mišljenja da se Šerif Osman Topal-paša namjesnik u 

9) 


Bosni 1861-1869. godine može smatrati inspiratorom i tvorcem ideje interkonfes- 
ionalnog bošnjaštva. Po toj koncepciji postoji bosanski narod, koji je historijski 
vezan za osmansku državu, ali koji je i unutar te države zadržao svoje narodne 
osobenosti tako da izražava narodnost u punom smislu. Ta narodnost nije samo 
generična, nego je i historijski vezana za Bosnu, upravljana i ograničavana njo- 
me, te je ostala nepovrijeđena različitošću vjeroispovijesti. Međutim, ovi pokušaji 
ostali su potpuno uzaludni, zaključuje Imamović. 

Ilija Garašanin, Načertanije, u knjizi: Izvori velikosrpske agresije, izd. August Ces- 
arec — Školska knjiga, Zagreb 1991., str. 76. 

Ustavni zakon vilajeta bosanskog (1864), u knjizi: Omer Ibrahimagić, Politički 
sistem Bosne i Hercegovine, Magistrat, Sarajevo 1999., Hrestomatija, str. 132- 
145. 

Zemaljski ustav (Štatut) za Bosnu i Hercegovinu (1910), u "Politički sistem Bosne 
i Hercegovine", str. 147-156. 

Enver Redžić, Pogledi iz antiistorije, Krug 99, Sarajevo 2001., str. 140 i 141. Dr. 
Ferdi Muhić, Intervju sa Nadirom Avdić-Vlasi, "Oslobođenje", Pogled, 18.11.2006. 
"Srbi tvrde da je bosanska srednjevjekovna država bila zapravo srpska, Hrvati 
tvrde da je bila Hrvatska. Za njene stanovnike Srbi kažu da su "razume se, bili 
Srbi, svi i svuda". Hrvati ih pak nazivaju "cvijećem hrvatstva". 

"Srpska riječ" iz 1924. piše "nacionaliziranje muslimana za nas Srbe jedno (je) od 
najvažnijih pitanja unutrašnje politike. To je i važno državno pitanje. Srbiziranjem 
muslimana mi ne samo što dobivamo milion čuvara otadžbine, nego i rješavamo 
jedno važno hrvatsko pitanje. Sada...treba sva muslimanska Bosna da plamti u 
Srbizmu". 

Zemaljski ustav (Štatut), paragrafi 2. i 3. 

Dr. Atif Purivatra, Jugoslavenska muslimanska organizacija u političkom Životu 
Kraljevine Srba, Hrvata i Slovenaca, izd. Bosanski kulturni centar, Sarajevo 
1999., str. 15. i 16. 

Ustavni zakon vilajeta bosanskog, paragrafi 81. i 82. 


10) Bosanski ustav, fototip izdanja iz 1910. godine, Priredio i uvodnu riječ napisao dr. 


Uzeir Bavčić, izd. "Muslimanski glas", Sarajevo 1991. Vidi: Izborni red, paragraf 5. 


11) Dževad Juzbašić, Politika i privreda u Bosni i Hercegovini pod Austrougarskom 


upravom, izd. ANUBiH, 2002. Sarajevo, str. 515. 


12) Dr. Atif Purivatra, str. 15. 
13) Adrijan Hastings, Gradnja nacionaliteta, izd. Buybook-Adamić, Sarajevo-Rijeka, 


14) Urs Altermatt, Etnonacionalizam u Evropi-Svjetionik Sarajevo, izd. "Jež", 


2003. Vidi peto poglavlje, "Južni Slaveni", str. 113-132. 


Žg 


Sarajevo, 1997. , str. 165. 

MODELI ORGANIZIRANJA SARAJEVA KAO GLAVNOG GRADA BOSNE | 
HERCEGOVINE 


U Ustavu SR Bosne i Hercegovine iz 1974. godine" (,Službeni list SRBiH", 
broj: 4/74) u članu 9. uređeno je da je Sarajevo glavni grad SR BiH. U članu 281. 
Ustava SRBiH Sarajevo je definirano kao ,Grad" koga čine ,udružene opštine sa 
područja Grada" i predstavlja ,posebnu društveno-političku zajednicu". Ustavom nije 
bio definiran prostor Grada Sarajeva, ali je on određen posredno prostorom 
udruženih općina sa područja grada. Općine koje su tada činile Grad Sarajevo bile 
su Centar, Novo Sarajevo, Ilidža i Vogošća. 


Amandmanom XLII na Ustav SRBiH izmijenjen je član 281. Ustava: Grad 
Sarajevo je ,gradska zajednica opština kao posebna društveno-politička zajednica". 
Istim amandmanom (tač. 6. stav 3.) uređeno je da se republičkim zakonom 
,određuju opštine koje čine gradsku zajednicu". 


Prostor Grada Sarajeva od 1978. godine bio je određen prostorom deset 
općina: Stari Grad, Centar, Novo Sarajevo, Novi Grad, Ilidža, Vogošća, Hadžići, 
Ilijaš, Trnovo i Pale. 


Uspostavom Federacije Bosne i Hercegovine (,Službene novine Federacije 
BiH", broj: 1/94) Sarajevo je članom 4. Ustava Federacije BiH proglašeno glavnim 
gradom Federacije. U prelaznim odredbama Ustava Federacije (IX-10) govori se o 
Sarajevu kao distriktu pod međunarodnom upravom koja nije nikada uspostavljena. 


Republika Srpska je svojim Ustavom donešenim 28. februara 1992. godine 
(kao paradržavna tvorevina uspostavljena 9. januara 1992. godine, a legalizirana 
Dejtonskim sporazumom 21. novembra, odnosno 14. decembra 1995. godine) 
također je Sarajevo proglasila svojim glavnim gradom. 


U Općem okvirnom sporazumu za mir u Bosni i Hercegovini (Dejtonskim 
sporazumom) potpisanom u Parizu 14. decembra 1995. godine, u Aneksu 4, 
sadržan je Ustav Bosne i Hercegovine u kome je članom 1-5. uređeno da je Sarajevo 
glavni grad Bosne i Hercegovine. S obzirom da je članom 1-3. ovog Ustava uređeno 
da se BiH sastoji od dva entiteta: Fderacije BiH i Republike Spske, i da se predratna 
teritorija deset općina koje su činile gradsku zajednicu pod imenom Sarajevo nalazi 
u oba entiteta, ostaje otvoreno pitanje, koji se teritorij predratnog Sarajeva do 1992. 
godine smatra Sarajevom u definiciji Sarajeva u Ustavu Republike Srpske, u Ustavu 


9 Upućeno na razmatranje gradonačelnici Sarajeva Semihi Borovac, 12.03.2007. godine. 

Federacije BiH i Ustavu Bosne i Hercegovine. S obzirom na nadležnosti da svaki 
entitet pravno regulira materiju Sarajeva kao svoga glavnog grada, proizilazilo bi da 
Republika Srpska to uredi za teritorij predratnog Sarajeva koji je danas pod njenom 
kontrolom, Federacija BiH uredi teritorij predratnog Sarajeva koji je danas pod 
njenom kontrolom, a država Bosna i Hercegovina uredi teritorij predratnog Sarajeva 
u oba entiteta, kao jedinstvenog Glavnog grada Bosne i Hercegovine amandmanom 
na Ustav Bosne i Hercegovine ili posebnim zakonom. Ako je u Jugoslaviji Beograd 
mogao biti glavni grad Srbije i istovremeno glavni grad Jugoslavije zašto to ne bi 
moglo Sarajevo. Brisel u Belgiji pored Valonije i Flandrije danas čini treću federalnu 
jedinicu Belgije, a istovremeno je i glavni grad Belgije, a i Evropske unije, jer je sjed- 
ište njene i zakonodavne i izvršne vlasti. 


S obzirom da u Dejtonskom sporazumu nije ništa drugo rečeno o Sarajevu 
izuzev da je ono glvani grad Bosne i Hercegovine, ne precizirajući njegov teritorij, u 
uslovima njegove teritorijalne podijeljenosti između dva entiteta, može se smatrati 
da se radi o ustavnoj praznini, ili u najboljem slučaju, o jednom ustavno-pravnom 
pitanju koje traži svoje rješenje, bilo ustavnim amandmanom ili državnim zakonom o 
glavnom gradu. 


Definicija Sarajeva kao glavnog grada Federacije data u Amandmanu XXVI 
na Ustav Federacije BiH je nedovoljna: ,U Kantonu Sarajevo osniva se Grad 
Sarajevo kao jedinica lokalne samouprave. Ustavom Kantona bit će uređeno koje 
općine ulaze u sastav Grada Sarajeva. Sasatav i način odlučivanja organa Grada 
Sarajeva odražava multietičnost i posebnost Grada Sarajeva kao glavnog grada 
Federacije Bosne i Hercegovine. Nadležnost, organizaciona struktura i način odluči- 
vanja organa Grada Sarajeva utvrđuje se Ustavom kantona, kantonalnim zakonima i 
Statutom Grada, u skladu sa ovim Ustavom". 


U vrijeme kantonizacije Federacije Bosne i Hercegovine u Ustavu Federa- 
cije nije bilo odredaba o ,gradu" već samo o ,općini". To je bio razlog zbog čega je 
dotadašnji Grad Sarajevo sa devet općina u Federaciji transformiran u Kanton 
Sarajevo. Rečeno je ,kanton", a mislilo se na ,Grad Sarajevo", sa svim nadležnos- 
tima koje je Ustav Federacije utvrdio kao nadležnost kantona. Samo iz razloga što je 
HDZ BiH insistirao da se u kantonu (gradu) Sarajevo u Ustav kantona uredi paritet 
u sastavu organa i konsenzus u postupku odlučivanja, a što nije bilo moguće, s 
obzirom da je Ustav Federacije za kantone uredio proporcionalni sastav organa i 
odlučivanje prostom većinom. Pokušali su to postići Protokolom o Sarajevu time da 
se u Kantonu Sarajevo osnuje Grad Sarajevo u kome bi imali paritet u sastavu 
organa grada i konsenzus u donošenju odluka u gradu. Protokolom o Sarajevu 
uređeno je da se za sva tri konstitutivna naroda osigura najmanje po 20% pozicija u 
vlasti Grada Sarajeva. Dakle, ni tu nisu uspjeli nametnuti paritet i konsenzus koji su 
tražili za kanton. 

Kao obaveza iz Protokola o Sarajevu donešen je gore citirani Amandman 
XXVI na Ustav Federacije BiH o organizaciji Sarajeva. U Ustavu Kantona Sarajevo 
uređeno je osnivanje Grada Sarajeva kao jedinice lokalne samouprave u Čiji sastav 
su ušle četiri od devet općina: Centar, Stari Grad, Novo Sarajevo i Novi Grad. 


Od tada do danas nastaju problemi na realciji Grad Sarajevo- Kanton 
Sarajevo. Grad Sarajevo je nastao kao rezultat političkog pritiska HDZ BiH i OHR, a 
ne kao njegova stvarna potreba, jer je sam Kanton Sarajevo bio uređen na način na 
koji je bio uređen Grad Sarajevo, samo što se iz formalnih ustavnih razloga tada nije 
mogao nazvati gradom, bez da se prethodno u Ustav Federacije BiH unese pojam 
,grad" kao ustavna kategorija, što je kasnije učinjeno, ali se u međuvremenu niko 
nije sjetio da predloži da se Kanton Sarajevo preimenuje u Grad Sarajevo sa 
ovlašćenjima koje ima kanton. 


Tako je nastao Grad Sarajevo sa četiri općine kao trenutni politički 
kompromis. Grad Sarajevo kako je uteđeno Amandmanom XXVI i Ustavom Kantona 
Sarajevo je neracionalno, nefunkcionalno i finansijski promašeno rješenje, koje ne 
odgovara potrebama države Bosne i Hercegovine i građanima Sarajeva iz oba 
entiteta. Njega treba integrirati u glavni grad Bosne i Hercegovine na cjelokupnom 
prostoru predratnog Sarajeva u granicama iz 1991. godine. 


Otuda predlažem Načelnici Grada Sarajeva i Gradskom vijeću da pokrenu 
tri inicijative: 
Model prvi, da naprave prijedlog Amandmana na Ustav Kantona Sarajevo kojim će 
se Ustav Kantona Sarajevo uskladiti sa Zakonom o principima lokalne samouprave 
u Federaciji Bosne i Hercegovine, da bi se odgovorilo trenutnim potrebama Grada. 


Model drugi, da se Amandmanom na Amandman XXVI Ustava Federacije BiH i 
Ustav Kantona Sarajevo, Kanton Sarajevo preimenuje u Grad Sarajevo, a da se 
postojeće službe Grada Sarajeva integriraju u odgovarajuće organe i ustanove 
Kantona Sarajevo po mogućnosti do kraja 2007. godine da bi do lokalnih izbora 
2008. godine Grad Sarajevo imao novu strukturu organa. 


Model treći, da se u dogovoru sa organima Istočnog Sarajeva napravi prijedlog 
Vijeću ministara Bosne i Hercegovine da se Amandmanom na Ustav Bosne i 
Hercegovine, Kanton Sarajevo i Istočno Sarajevo integriraju u granicama predratnog 
Sarajeva i da zajedno čine Glavni grad Bosne i Hercegovine sa prerogativima koje 
dans ima Brčko Distrikt Bosne i Hercegovine. Ovaj model bi trebalo realizirati u 
paketu predstojećih ustavnih promjena Ustava Bosne i Heregovine. 

USTAVNA ZASTUPLJENOST KONSTITUTIVNIH NARODA U ZAKONODAVNOJ 
VLASTI 


1. Ja ću govoriti u obliku teza o zastupljenosti naroda i ostalih u vlasti u Bosni i 
Hercegovini." 


2. U političkoj tradiciji Bosne i Hercegovine od donošenja tzv. Ustavnog zakona 
Bosanskog vilajeta 1864. godine pripadnici različitih vjerskih grupa pravoslavnih, 
muslimana, katolika i Jevreja, učestvovali su u vršenju javne vlasti. 


3. lako se, npr.u vrijeme Osmanske uprave u Bosni, ne može govoriti o nekom 
bitnijem učešću naroda (stanovnika Bosne) u upravljanju u tijelima u kojima su 
predstavljeni stanovnici, kao što je npr. administrativni savjet, u njemu je 
učestvovalo na paritetnom principu tri člana muslimanske i tri člana nemuslimanske 
vjere. Ili, npr. zemaljsko vijeće u kojem su se nalazila iz svakog sandžaka po četiri 
člana, dvoje muslimana i dvoje nemuslimanske vjere. A u glavnom građanskom 
sudu od šest članova trojica su muslimanske, a trojica nemuslimanske vjere. Takva 
struktura vlasti postavljena je i na nivou sandžaka, kao i na lokalnom nivou-seoskoj 
upravi (opštinama). 


4. U vrijeme Austro-Ugarske uprave u Bosni i Hercegovini, također je donošenjem 
Zemaljskog ustava (Štatuta) za Bosnu i Hercegovinu 1910., primijenjeno proporcion- 
alno učešće u vlasti, kada je riječ o Saboru, a paritetno kada je riječ o pojedinim 
tijellma, kao što je predsjedništvo Sabora. Sabor se sastojao od 20 članova po 
položaju(virilisti) i 72 koja se biraju po izbornome redu. Zanimljivo je da je među 
sabornicima po položaju imenovano po 5 najistaknutijih vjerskih dostojanstvenika. 


Suprotno tome u saborski tzv. zemaljski savjet biralo se devet članova, s tim 
da svaka vjeroispovijest u Saboru bira u zemaljski savjet onoliko članova, koliko joj 
prema srazmjeru stanovništva pripada(paragraf 39. stav 3.). 


5. Između dva svjetska rata stanovništvo Bosne i Hercegovine bilo je politički 
organizirano po pripadnosti vjeri, odnosno odgovarajućoj etničkoj pripadnosti po 
osnovi vjere: pravoslavni Srbi, katolici Hrvati i Muslimani(danas Bošnjaci). Imali su 
onoliko svojih predstavnika koliko je bila njihova proporcionalna pripadnost _u 
stanovništvu. Jer su političke stranke bile uglavnom vjersko-etničkog sastava. 


9 Izlaganje na naučnom kolokviju o reformi Ustava BiH, u prisustvu člana Predsjedništva BiH dr. 
Harisa Silajdžića, održanom na Institutu za ratne zločine u Sarajevu, 15. juna 2007. godine. 

6. U vrijeme jednopartijskog političkog sistema u Jugoslaviji i Bosni i Hercegovini od 
1945. do 1990. godine, kada su održani posljednji izbori od lokalnog općinskog 
nivoa do Skupštine Republike Bosne i Hercegovine sastav Predstavničkog doma 
odražavao je na svim nivoima proporcionalnu strukturu stanovništva po njegovoj 
etničkoj pripadnosti. 


7. Otuda je popis stanovništva 1991. godine kamen temeljac po kojem se ubuduće 
mora izračunavati proporcionalna zastupljenost konstitutivnih naroda u svim 
predstavničkim tijelima od općine, kantona, entiteta do Parlamentarne skupštine 
Bosne i Hercegovine, a ne prema postojećem biračkom tijelu s obzirom na izvršeno 
,etničko čišćenje" sa vrlo malim povratkom protjeranih i raseljenih ranijih stanovnika 
iz manjinskih naroda u današnjim entitetima, kantonima i općinama. Postoje dva 
pravna osnova na kojima treba to temeljiti: prvi je Dejtonski sporazum, ANEKS 7, a 
drugi je Odluka Ustavnog suda Bosne i Hercegovine iz 2000. godine o 
konstitutivnosti sva tri naroda: Bošnjaka, Srba i Hrvata u oba entiteta, dakle, na 
cijelom prostoru Bosne i Hercegovine. 


8. Do sada je pogrešno tumačeno i primjenjivano pravilo iz ANEKSA 7 u Izbornim 
pravilima OSCE i donošenjem Izbornog zakona Bosne i Hercegovine. U čemu je 
greška? Greška je u tome što se broj predstavnika u predstavničkim tijelima, kao 
zakonodavnim tijelima, određivao zavisno od broja aktuelnog biračkog tijela koje je 
zbog posljedica rata izbjeglo iz BiH ili raseljeno politikom tzv. humanog preseljavanja 
kojim su se stvarale etnički čiste teritorije i time etnički čisto biračko tijelo, što je 
dovelo da u skupštinama oba entiteta, kantona i općina ima zanemarljiv broj 
pripadnika etničkih grupa Srba u Federaciji, a Bošnjaka i Hrvata u RS. 


9. Otuda, sukladno političkoj tradiciji multietničkog predstavljanja u svim općinama, 
kantonima i entitetima, neophodno je prema rezultatima popisa stanovništva iz 
1991. godine, uvesti u reformi Ustava BiH jedno ustavno načelo kojim će se 
osigurati multietnički sastav svih zakonodavnih tijela, od općina, preko kantona i 
entiteta do Parlamentarne skupštine BiH srazmjerno broju konstitutivnih naroda i 
ostalih prema popisu stanovništva iz 1991. godine. To je danas donekle postignuto u 
izvršnoj i sudskoj vlasti, ali nije u zakonodavnoj. Bez takvog rješenja iluzorno je 
govoriti o bilo kakvoj političkoj stabilnosti u BiH i njenom putu u Evropu, ako se trajno 
legaliziraju posljedice genocida i etničkog čišćenja i na toj osnovi stvaranim politič- 
kim entitetima, kao što je slučaj sa RS u čijem se sastavu nalazi cijelo Podrinje u 
kome su Bošnjaci bili apsolutna većina prema popisu iz 1991. ili Posavina u kojoj su 
Hrvati bili relativna većina a sa Bošnjacima su bili apsolutna većina u strukturi 
stanovništva 1991. godine, a taj prostor danas čini više od polovine teritorije RS. 
Drugo načelo, u Ustav treba upisati da se na svim nivoima vlasti od općina preko 
kantona i entiteta do države na čelnim funkcijama zakonodavne, izvršne i sudske 
vlasti vrši nacionalna rotacija za svaki mandatni period. 

10. Ove dvije odredbe treba ugraditi u prvoj fazi ustavnih promjena i time izbjeći 
trošenje naše energije na pobijanju tzv. entitetske većine, jer kada u sastavu 
Narodne skupštine RS bude Ustavom zagarantovano 46,1% poslaničkih mjesta iz 
reda Bošnjaka i Hrvata i oko 3% poslanika iz reda ostalih koliko ih je bilo 1991. 
godine prema popisu stanovništva na toj teritoriji, tada institut entitetske većine 
prestaće biti relevantan. On je u današnjim uslovima institut etničke, a ne entitetske 
većine, do koje je došlo etničkim čišćenjem nesrba sa toga prostora koji danas 
nazivamo RS. 


Dok se ne izvrši ova vrsta ustavnih promjena u Bosni i Hercegovini sa 
domaćim političkim snagama neće se moći riješiti uspješno ni jedan politički problem 
bez asistencije međunarodne zajednice i njenog prisustva u Bosni i Hercegovini. 
Ako se ova odredba ne unese u Ustav BiH ne treba pristati na popis stanovništva 
2011. u kome će se popisati nacionalna, vjerska i jezička pripadnost i ne verificirati 
činjenicu da je povratak završen. Povratak treba tretirati kao permanentan i 
dugoročan proces koji se ne može administrativno oročiti. 

SIGURNE ZONE UN PODVALA MEĐUNARODNE ZAJEDNICE 


U periodu od 25. septembra 1991. godine"), dakle, od Rezolucije 713, kojom 
je uveden opći i potpuni embargo na oružje i vojnu opremu za sve republike bivše 
SFRJ, pa i za Republiku Bosnu i Hercegovinu, do rezolucije 1004 od 12. jula 1995. 
godine, koja se odnosi na stradanje Srebrenice, UN je donio 73 rezolucije i niz 
predsjedničkih saopćenja, koja se odnose na Republiku Bosnu i Hercegovinu. Od 
toga broja, deset rezolucija (819, 824, 836, 844, 859, 900, 913, 958, 959, 1004) 
direktno je tretiralo probleme ,zona siurnosti" UN u Republici Bosni i Hercegovini, 
među kojima i, prije svega, ,zone sigurnosti" Srebrenica. Od ovih deset, za ovu temu 
su mjerodavne dvije rezolucije Vijeća sigurnosti UN: Rezolucija 819 i Rezolucija 824. 


Iz preambule Rezolucije 819 može se zaključiti da je Vijeće sigurnosti bilo 
upoznato sa tužbom BiH protiv SR Jugoslavije, odnosno Srbije i Crne Gore za 
genocid. U preambuli te Rezolucije, između ostalog, stoji sljedeća konstatacija: 
,primjećujući da je Međunarodni sud pravde na svome zasijedanju 8. aprila 1993. 
u povodu slučaja koji se tiče konvencije o spriječavanju i kažnjavanju zločina 
genocida-Bosna i Hercegovina protiv Jugoslavije (Srbija i Crna Gora) jednoglasno je 
naznačio kao privremenu mjeru da Vlada Savezne Republike Jugoslavije (Srbija i 
Crna Gora) ima odmah, povinovavši se konvenciji o spriječavanju i kažnjavanju 
zločina genocida od 9. decembra 1948. godine, poduzeti sve mjere u okviru vlastitih 
mogućnosti u smjeru spriječavanja počinjavanja zločina genocida" 


Nigdje se u tekstu Rezolucije 819 ne govori o mogućnosti bilo kakve 
demilitarizacije Srebrenice, niti je ta riječ u Rezoluciji uopće pomenuta. Umjesto da 
Komanda UNPROFOR-a osigura zahtjev Savjeta sigurnosti da se ,prekinu svi 
oružani napadi od strane paravojnih jedinica bosanskih Srba na Srebrenicu i njihovo 
trenutačno povlačenje iz područja Srebrenice", ona na čelu s generalom Erikom 
Valgrenom vrši pritisak na Komandu ARBiH da potpiše Sporazum o demilitarizaciji 
Srebrenice 17. aprila 1993. godine (potpisan 18. aprila 1993.), dakle, dan poslije 
donošenja Rezolucije 819, kojim je svo naoružanje Srebreničana stavljeno pod 
kontrolu UNPROFOR-a. U sporazumu je navedeno da ,Odgovornost za proces 
demilitarizacije ostaje na UNPROFOR-u" (tač. 4.), ali nigdje nije zapisano da će 
UNPROFOR braniti Srebrenicu ili vratiti izuzeto naoružanje ARBiH u slučaju da 
srpska vojska nepridržavajući se Sporazuma napadne Srebrenicu. 


O Referat podnesen na VII bijenalnoj konferenciji ,Pravovremeno reagovanje na genocid: 
Istraživanje genocida i njegova prevencija", Sarajevo, 9-13. jula 2007. godine. 

Ovdje treba iznijeti još jedan detalj koji govori o tome kako je UNPROFOR 
komunicirao sa Komandom ARBiH, kao slabije naoružanom stranom u odnosu na 
agresora. Komanda ARBiH nije imala uvid u sadržaj Rezolucije 819 u kojoj se uopće 
ne govori o obavezi ARBiH za demilitarizacijom Srebrenice, čime je ona bila 
dezinformirana o stvarnom sadržaju Rezolucije koja se uglavnom odnosila na 
obaveze srpske vojske da zaustave svoju ofanzivu na Srebrenicu i da se povuče 
izvan te sigurnosne zone. 


Nakon dvadeset dana od donošenja Rezolucije 819, Savjet sigurnosti 
Rezolucijom 824, od 6.05.1993. godine, na preporuku Misije Vijeća sigurnosti, koja 
je bila posjetila Bosnu i Hercegovinu, da se pomisao o sigurnosnim zonama proširi i 
na druge gradove kojima je potrebna sigurnost i uzevši u razmatranje službeni 
zahtjev podnesen od strane Republike Bosne i Hercegovine, Vijeće sigurnosti 
djelujući po Poglavlju VII Povelje UN proglasilo je ,da se glavni grad Republike 
Bosne i Hercegovine i druga slično ugrožena područja, posebno gradovi Tuzla, 
Žepa, Goražde, Bihać, kao i Srebrenica i njihove okolice, imaju tretirati kao sigurne 
zone od svih uključenih strana i imaju biti pošteđeni oružanih napada i drugih 
neprijateljskih postupaka". Istom rezolucijom naređeno je nadZžiranje sljedećeg: ,(a) 
trenutačni prekid oružanih napada i svih neprijateljskih postupaka protiv sigurnih 
područja i povlačenje svih vojnih ili paravojnih jedinica bosanskih Srba, od ovih 
gradova na udaljenost na kojoj prestaju biti prijetnjom njihovoj sigurnosti i njihovim 
stanovnicima što ima biti praćeno od strane vojnih promatrača Ujedinjenih naroda". 


Rezolucijom je naloženo ,da se ugroženi gradovi i njihova okolica imaju 
tretirati kao sigurna područja, pošteđena oružanih napada i svih drugih neprijatelj- 
skih djelovanja koja ugrožavaju dobrobit i sigurnost njihovih stanovnika". Također je 
naložen ,trenutačni prekid svakog uzimanja teritorija silom". 


Usput da kažemo da su Silber i Litl, autori knjige ,Smrt Jugoslavije" napisali 
da su sve zone bile najnezaštićenije zone na svijetu, jer nikada kod međunarodne 
zajednice nije postojala namjera da se one zaista učine sigurnim. U suštini se radilo, 
kažu oni, o svojevrsnim koncentracionim logorima, u kojima je srpski agresor ubijao 
civile. To potvrđuje i postupak generala Filipa Morijona koji je u međuvremenu 
došao na mjesto generala Erika Valgrena, koji je podnio ostavku. lako Rezolucija 
824, kao što to nije sadržavala ni Rezolucija 819, nije obavezivala ARBiH na bilo 
kakvu demilitarizaciju prostora kojeg je kontrolirala, a posebno sigurnih zona 
zaštićenih od UN, on je iznudio od Komande ARBiH da potpiše 6. maja 1993. 
godine Sporazum o demilitarizaciji Srebrenice i Žepe. lako se prvi sporazum od 17. 
aprila odnosio na demilitarizaciju samo grada Srebrenice, novim sporazumom 
demilitarizacija se odnosila na ,područja Srebrenice i Žepe" pod kojim se podrazum- 
ijevalo ,područje unutar sadašnjih linija konflikata" (član 1.), što znači da je 
demilitarizirano cijelo područje koje je kontrolirala ARBiH, tj. jedinice ARBiH koje su 

štitile ova područja od agresije srpske vojske. Naoružanje je dato pod nadzor 
UNPROFOR-a (član 4.), a UNPROFOR će kontrolisati demilitarizovanu zonu" (član 
5.). Tako je UNPROFOR kontrolirao razoružani narod, a nije kontrolirao srpske 
snage, koje su taj razoružani narod držale u okruženju nedozvoljavajući mu redovnu 
dostavu hrane i medikamenata i slobodnog izlaska i ulaska u sigurnu zonu. Još u 
tom Sporazumu stoji da će ,Civilna policija UN nadgledati održavanje zakona i reda 
u demilitarizovanoj zoni". Tako je Međunarodna zajednica preuzela ulogu zaštite 
reda i zakona umjesto domaćih vlasti, i omogućila Srbima da svoje jedinice pošalju 
na druge frontove s Armijom RBiH, jer im UNPROFOR garantuje da sa demilitarize- 
ranog područja Žepe i Srebrenice ne prijeti nikakva opasnost. 


Da bih podvukao kolika je frapantna razlika bila između onoga šta Savjet 
sigurnosti garantira državi Bosni i Hercegovini na papiru, jer nije mogao u svojim 
zvaničnim dokumentima sadržavati nešto što je suprotno Povelji UN, od prakse na 
terenu koju je provodio UNPROFOR potpisujući ovakve sporazume o demilitarizaciji, 
u navodnom provođenju tih istih rezolucija, potvrđuje sadržaj Rezolucije 836 Vijeća 
sigurnosti UN donesene 4. juna 1993. godine, a sponzirale su je Francuska, Ruska 
Federacija, Španija, Ujedinjeno Kraljevstvo Velike Britanije i Sjeverne Irske i 
Sjedinjene Države Amerike. Ovom Rezolucijom Vijeće sigurnosti odlučuje: osigurati 
puno poštivanje sigurnosnih područja (zona) naznačenih Rezolucijom 824 (19993) i 
proširiti mandat UNPROFOR-a da bi ga osposobio da u sigurnim područjima 
(zonama) ,otkloni napade na sigurna područja", potvrđujući da su ova sigurna 
područja (zone) privremena mjera. Vijeće sigunosti je naložilo generalnom sekretaru 
da prilagodi i pojača UNPROFOR u podršci ,elementima kojima je povjerena zaštita 
sigurnih područja uz pristanak Vlada koje daju snage", da prerasporedi snage 
UNPROFOR-a u RBiH i da zatraži dodatne kontigente od drugih država članica UN. 


Vijeće sigurnosti pozivajući se na dodatni mandat UNPROFOR-a definiran 
rezolucijama 770 (1992) i 776 (1993) da pri izvođenju mandata ovlašćuje 
UNPROFOR da ,djelujući u samoodbrani, poduzme neophodne mjere uključujući 
upotrebu sile kao odgovor na bombardiranje sigurnih područja od bilo koje od strana 
ili na oružane upade u njih ili u slučaju svake namjerne opstrukcije u i okolo tih 
područja slobode kretanja UNPROFOR-a ili zaštićenih humanitarnih konvoja". 
Istovremeno Vijeće sigurnosti je dozvolilo ,upotrebu zračnih snaga, U i okolo sigurn- 
osnih područja u Republici Bosni i Hercegovini" i ostaje otvorenim za druge moguć- 
nosti za nove i oštrije mjere, od kojih nijedna nije isključena iz razmatranja.Iza ovih 
lijepih riječi nije slijedila akcija na terenu. 

Ovdje je bitno istaći da između navedenih rezolucija VS (819 i 824) i 
sporazuma o demilitarizaciji nema neposredne veze. Naime, iz rezolucija VS ne 
proizilazi zadatak komande UNPROFOR-a u Bosni i Hercegovini da posreduje 
između zaraćenih strana da postignu bilo kakav sporazum o demllitarizaciji Sreb- 

renice poptisan 17. aprila i sporazum o demilitarizaciji Srebrenice i Žepe, potpisan 8. 
maja 1993. godine. 


Zaključak koji proizilazi iz ove činjenice jeste da je komanda UNPROFOR-a 
u Bosni i Hercegovini djelovala izvan svojih ovlašćenja i zloupotrijebila svoj položaj u 
odnosu na komandu Armije RBiH. Umjesto da ispune zahtjeve Vijeća sigurnosti i 
srpsku vojsku pomaknu dalje od sigurnih zona, oni su demilitarizovali Srebrenicu i 
Žepu. Nijedan sporazum u preambuli svoga sadržaja ne poziva se na ove dvije 
rezolucije, što bi bilo normalno u postupku njihovog donošenja i provođenja. 


Komandanti UNPROFOR-a su, dakle, iz privremene mjere MSP upućene 
SR Jugoslaviji, znali da je u Bosni i Hercegovini na djelu zločin genocida. Umjesto 
da daju svoj doprinos da se on spriječi pritiskom na srpsku vojsku da prestane sa 
zločinačkim aktivnostima, oba sporazuma su napravljena na štetu očuvanja 
teritorijalnog integriteta i suvereniteta Bosne i Hercegovine, u koje se Vijeće sigurn- 
osti zaklinje Rezolucijom 836, jer je demilitarizacijom Srebrenice i Žepe i njihove 
okoline stanovništvo ovih područja ostavljeno bez ikakve zaštite što je dovelo do 
izvršenja genocida u Srebrenici od strane vojske i policije Republike Srpske u julu 
1995. godine, što je utvrđeno i Presudiom Međunarodnog suda pravde od 26. 
februara 2007. godine. lako to u Presudi nije rečeno, UNPROFOR je svojim aktivn- 
ostima suprotnim rezolucijama 819 i 824 postao saučesnikom u genocidu, jer od 
šest sigurnih zona UN, okupirane su od strane srpske vojske samo Srebrenica i 
Žepa koje su bile demilitarizirane, dakle, sa statusom nebranjenih mjesta, koja su po 
međunarodnom pravu zaštićena od bilo kakvog vojnog napada. 


Obje rezolucije VS su zahtijevale da se ,odmah prekinu svi oružani 
napadi od strane paravojnih jedinica bosanskih Srba na Srebrenicu i njihovo 
trenutno povlačenje iz područja oko Srebrenice... i da je svako zauzimanje 
teritorije prijetnjom ili upotrebom sile, uključujući i provedbu ,etničkog 
čišćenja" nezakonito i neprihvatljivo". UNPROFOR je bio dužan da osigura pošti- 
vanje ovih dviju razolucija od strane srpske vojske, a ne da demilitarizira Srebrenicu 
i Zepu. 


Komandantima UNPROFOR-a, koji su bili u službi UN, umjesto da osiguraju 
provođenje zahtjeva VS, da isposluju povlačenje srpske vojske iz područja 
Srebrenice i Žepe, bilo je lakše da slabiju stranu u sukobu, zbog embarga na 
je na području Srebrenice i Žepe Armija RBiH bila dodatno razoružana, a stanovniš- 
tvo ostavljeno na milost i nemilost ,paravojnih jedinica bosanskih Srba", što se 
konačno završilo genocidom u Srebrenici jula 1995. 


Nijedan komandant UNPROFOR-a nije odgovarao zbog takvog svog neod- 
govornog ponašanja, što se uklapa u opću sliku neodgovornosti, kako generalnog 

sekretara UN Butrosa Galija, tako i njegovog izaslanika u BiH Jasuši Akašija, a 
posebno treba podvući neodgovornost Vijeća sigurnosti UN da osigura mir u Bosni i 
Hercegovini u periodu 1992-1995. godine i spriječi izvršenje genocida. 


Ne možemo se oteti utisku da je prvobitno, po najernjoj prognozi, cijela 
Bosna i Hercegovina i njen bošnjački muslimanski narod trebalo da dožive sudbinu 
Srebrenice. U tome me uvjerava jedna rečenica iz pisma britanskog premijera 
Džona Mejdžora svome državnom sekretaru za poslove Komonvelta Daglasu Hogu 
od 2. maja 1993. godine: ,... neophodno je, da se nastavi sa prevarom ,Vanes- 
Owenovim" mirovnim pregovorima da bi se događala kakva takva akcija sve dok 
Bosna i Hercegovina ne prestane postojati kao važeća država, a njeno Muslimansko 
stanovništvo ne raseli iz svoje zemlje". Hvala vam što ste me pažljivo slušali! 

RESTITUCIJA REPUBLIKE BOSNE I HERCEGOVINE 


Republika Bosna i Hercegovina u vrijeme njenog međunarodnog prizn- 
anja i sticanja državnog suvereniteta i nezavisnosti (6. aprila 1992. godine) bila 
je uređena na dva administrativno-politička nivoa: opštinskom i državnom, pod- 
ijeljena na sedam ekonomskih regija koje nisu imale administrativnih ovlašć- 
enja"). 

Proces raspada Jugoslavije i međunarodnog priznanja njene četiri rep- 
ublike kao samostalnih država, u Bosni i Hercegovini, pod uticajem propaga- 
nde iz Srbije, Crne Gore i Hrvatske praćen je procesom protuustavnog rasta- 
kanja Bosne i Hercegovine etničkom teritorijalizacijom organizacije vlasti, da bi 
ubrzo po međunarodnom priznanju, Savezna Republika Jugoslavija i Republ- 
ika Hrvatska na nju izvršile agresiju s ciljem da njene teritorije podijele između 
sebe i tako ostvare svoje mitske snove o velikoj Srbiji i velikoj Hrvatskoj. 


S obzirom da je više od 90% teritorija Bosne i Hercegovine bio etnički 
izmiješan, etnička teritorijalizacija vlasti nije mogla biti uspostavljena bez etni- 
čkog čišćenja pripadnika druge etničke grupe u projektima zacrtanih etničkih 
granica tzv. Republike srpske i tzv. Hrvatske republike Herceg Bosne, koje su 
pretendirale da se priključe u sastav SR Jugoslavije (Srbije i Crne Gore) i Rep- 
ublike Hrvatske. 


Obje etnički čiste paradržavne tvorevine nastale su kao posljedica 
izvršenih ratnih zločina i zločina protiv čovječnosti, kao i genocida u Srebrenici. 
Radi zaustavljanja Hrvatske agresije na Bosnu i Hercegovinu Vašingtonskim 
sporazumom 18. marta 1994. stvorena je Federacija Bosne i Hercegovine, a 
radi zaustavljanja agresije SR Jugoslavije Dejtonskim sporazumom 21. nove- 
mbra, odnosno 14. decembra 1995. godine legitimirana je Republika Srpska i 
na taj način 
Bosna i Hercegovina je uređena sa dva entiteta. 


Na prostoru današnje Republike Srpske prije agresije u sastavu stan- 
ovništva, prema popisu iz 1991. godine,bilo je preko 46% Bošnjaka i Hrvata, 
jer je Posavina bila naseljena većinskim hrvatskim stanovništvom, a Podrinje 
od Foče do Janje bilo je naseljeno sa apsolutnom većinom Bošnjaka. Slično 


Sažetak referata pod istim naslovom koji sam trebao podnijeti na VII bijenalnoj konferenciji o 
,Pravovremenom reagovanju na genocid: istraživanje genocida i njegova prevencija", Sarajevo 9-13. 
jula 2007. Zbog programske redukcije konferencije referat nije održan. 

stanje je i u Federaciji Bosne i Hercegovine, ali ne tako drastično kao u 
Republici Srpskoj. 


Presuda Međunarodnog suda pravde da je u Srebrenici vojska i policija 
Republike Srpske izvršila genocid, kao i presude Haškog tribunala za ratne 
zločine na tlu Jugoslavije, potvrdile su da je na Bosnu i Hercegovinu izvršena 
agresija, kojom prilikom su izvršeni masovni zločini nad civilima. Činjenica da 
je tom prilikom više od 50% ukupnog bosanskog stanovništva bilo izbjeglo i 
raseljeno unutar zemlje i u inostranstvu, govori o apsurdnosti današnjeg 
unutrašnjeg uređenja Bosne i Hercegovine od dva zločinačka entiteta: Feder- 
acije Bosne i Hercegovine i Republike Srpske. To je razlog zbog čega Bosna i 
Hercegovina ni nakon dvanaest godina od Dejtona nije u stanju bez pomoći 
međunarodne zajednice da funkcionira i na vrijeme izvršava svoje međunaro- 
dne obaveze. Razlog tome je što i nadalje nacionalističke nomenklature, krijući 
se iza svojih etničkih zajednica, nastavljaju svoju ratnu politiku etničkog čišće- 
nja, ali sada sredstvima svoje politike i vlasti koja je legitimirana od strane 
međunarodne zajednice Dejtonskim sporazumom. 


Otuda predlažem da se izvrši restitucija Republike Bosne i Hercego- 
vine sa dva nivoa vlasti: općinske i državne. 


Potrebno je ojačati princip države sa funkcionalnim centralnim institu- 
cijama, ali istodobno postojanje općinskih institucija na dnu vladajuće strukture, 
u nastojanju da se ne zanemari legitimno pravo etničkih zajednica. To 
predstavlja potpuni nestanak entiteta i nestanak kantona, kao nosilaca stvar- 
anja paralelnih vladajućih struktura, diskriminiranja pripadnika manjinskih etnič- 
kih zajednica kojim se narušava ustavom proklamirana ravnopravnost tri 
konstitutivna naroda: Bošnjaka, Srba i Hrvata, kao i Ostalih, kao nepresušnih 
izvora korupcije, zastrašivanja i teroriziranja građana. UZ centralnu vlast i orga- 
nizaciju vlasti na općinskom nivou, vjerovatno bi bilo potrebno neko regionalno 
administrativno (a ne političko) tijelo, koje bi reguliralo pravna pitanja ili 
energetiku i pitanja infrastrukture: bilo ujedinjavanjem interesa općina sa podr- 
učja regije ili funkcionalne decentralizacije velikih infrastrukturnih sistema drža- 
ve. 

PLEDOAJE ZA USTAVNE PROMJENE U BOSNI I HERCEGOVINI 


Znamo kako je nastalo ovo današnje političko i ustavno stanje u Bosni i 
Hercegovini:") 


1990. godine na demokratskim izborima 18. novembra političke stranke su 
nam, bez obzira na političku opciju, obećale MIR I PROSPERITET. 


1991. zaobilazeći Parlament, u kome su imale u svojim rukama 
zakonodavnu vlast, umjesto da rade putem zakona, počele su nelegalnu podjelu BiH 
po nacionalnom kriterijumu na srpske autonomne oblasti i hrvatske zajednice. 


1992. umjesto obećanog mira unijele su nam rat u BiH. HDZ i SDS 
legitimirale su agresiju Srbije, Crne Gore i Hrvatske na Bosnu i Hercegovinu, 
predstavljajući to pred međunarodnom političkom javnošću kao unutrašnji sukob 
između tri strane, osnivajući svoje paradržavne tvorevine. 


1995. došao je Sporazum iz Dejtona koji je zaustavio rat, donio tako željeni 
mir i dao perspektivu društvene i političke reintegracije BiH, sa dva entiteta nastala u 
ratu: Federacije BiH i Republike Srpske i Brčko distrikt BiH. 


Danas, nakon 13 godina od Dejtona, bosansko društvo se sporo obnavlja 
od kataklizmičkih razmjera njegovog rušenja, a država je postala talac dviju 
entitetskih vlasti, koje nerado vraćaju državi njena državna ovlašćenja koje su uspjeli 
uzurpirati u periodu rata zbog nemoći države da ih odbrani, jer joj međunarodna 
zajednica nije dala da agresore i njegove unutrašnje kvislinge vojnički potuče na 
svom tlu. 


Sa današnjim političkim i ustavnim stanjem u Bosni i Hercegovini niko nije 
zadovoljan, ni međunarodna zajednica, ni domaći političari, ni njeni stanovnici. OČI 
su uprte u NATO i Evropsku uniju, kao izlaz, ali treba naći prava vrata da bi ušli u te 
dvije asocijacije. Izlaz se traži i u promjenama ustava iz Dejtona. Jedni su za to da 
se odmah donese novi ustav, a drugi su, da se putem amandmana, korak po korak, 
približimo ulaznim vratima u ove dvije asocijacije. 


Znamo da je za usvajanje cjelovitog ustava, a i za usvajanje amandmana na 
postojeći ustav potrebno imati dvotrećinsku većinu u Parlamentu BiH. Neophodno je 
i u jednom i u drugom slučaju raspravu o ustavu unijeti u sam Parlament gdje joj je i 
mjesto. Poslanici Parlamenta jedini imaju mandat biračkog tijela da o tome odlučuju. 


9 Uvodno izlaganje na raspravi o ustavnim promjenama u BiH održanoj u Vijeću Kongresa 
bošnjačkih intelektualaca, 8.01.2008. godine u Sarajevu. 

Šefovi političkih stranaka, ako nisu poslanici, mogu u tome učestvovati po pozivu 
Parlamenta. Svako drugo mjesto je neprimjereno za rasprave te vrste. 


Prenošenjem rasprave o potrebi ustavnih promjena u Parlament i njegova 
radna tijela ubrzo bi se i iskristalisao odgovor na pitanje: da li u ovom trenutku ići na 
donošenje cjelovitog ustava ili politički pragmatizam nalaže da se postojeći ustav 
poboljša donošenjem amandmana, čime bi se i politička javnost i političke stranke, 
kroz rasprave o amandmanima, osposobile za prihvatanje najboljih rješenja u 
eventualnom novom ustavu koji treba da izdrži probu vremena kroz njegovo duže 
važenje od ustava iz Dejtona. 


Po mome mišljenju Bosna i Hercegovina danas, ni kao društvo niti kao 
država, nije osposobljena za donošenje novog ustava, ali jeste za donošenje 
amandmana na postojeći ustav. Za novi ustav je preuranjeno, a za nove 
amandmane smo u dobrom zakašnjenju. Pokušat ću iznijeti neke argumente zašto 
je preuranjeno donošenje novog ustava. 


1. Novi politički konsenzus o Bosni i Hercegovini 


Za donošenje novog ustava potrebno je ostvariti prethodno političko 
jedinstvo o nekoliko fundamentalnih pitanja, o kojima odmah treba otvoriti raspravu 
u svim segmentima društva; da on proistekne kao rezultat htijenja najvećeg broja 
Bosanaca i Hercegovaca neovisno od njihove etničke pripadnosti. Nama u Bosni i 
Hercegovini nije potreban Dejton II, gdje bi nam ponovo međunarodna zajednica 
skrojila ustav; nama je potreban novi politički konsenzus, neke vrste novi 
ZAVNOBIH; ja bih rekao ZAVNOBiH IV. On treba da odgovori na nove izazove, prije 
svega na dva osnovna pitanja: kako prevladati naše nacionalizme koji su po svome 
sadržaju dobili karakteristike fašizma negacijom prava života nekog od naših naroda 
na određenim prostorima BiH ozakonjenom segregacijom, ksenofobijom i 
apartheidom, posebno u nastanjivanju, obrazovanju i zapošljavanju i, na drugo 
pitanje — kako urediti unutrašnju organizaciju teritorije i vlasti; kako upravljati 
Bosnom i Hercegovinom u procesu društvene i političke reintegracije na putu ka 
njenom integriranju u EU i NATO. 


ZAVNOBiH-om |, II i III (1943-1945), bio je uspostavljen politički konsenzus 
među Bošnjacima, Srbima i Hrvatima, uz učešće nacionalnih manjina i on je važio u 
narednih, skoro 50. godina. Kao što je poznato u procesu raspada Jugoslavije u 
kojoj je BiH bila jedna od šest njenih federalnih jedinica, Srbi, Hrvati i Bošnjaci nisu 
postigli novi politički konsenzus na pitanju hoće li BiH ostati u krnjoj Jugoslaviji, 
samo sa Srbijom i Crnom Gorom ili će tražiti, kao što su to učinile Slovenija, 
Hrvatska i Makedonija, međunarodno priznanje njene nezavisnosti i suverenosti. 

Međutim, postignut je građanski konsenzus na održanom referendumu 29. februara i 
1. marta 1992. godine, kojeg nacionalistička SDS nije priznala. 


Kao što se zna više od 64% birača od ukupnog biračkog tijela na 
referendumu održanom pod nadzorom međunarodne zajednice izjasnilo se za 
nezavisnu i suverenu državu Bosnu i Hercegovinu tri ravnopravna naroda: 
Bošnjaka, Srba, Hrvata i ostalih. Međunarodna zajednica je prihvatila rezultat 
referenduma kao izraz političke volje građana BIH i 6. aprila 1992. godine priznala 
državnu nezavisnost i suverenitost BIH. Nakon toga, uslijedio je rat, narodno 
stradanje, ratni zločin i genocid. Dejton 1995. potvrdio je državni kontinuitet BIH kao 
nezavisne i suverene države, s tim, što su, kao rezultat rata, u njenoj unutrašnjoj 
strukturi nastala dva identiteta: Federacija BIH i Republika Srpska. 


Ne treba zanemariti činjenicu da je Narodna skupština tzv. Republike 
Srpske 20.jula 1993.godine u Mrkonjić Gradu donijela odluku kojom se odluke 
ZAVNOBIH-a iz 1943.godine proglašavajući nevažečim i neobavezijućim aktima za 
Republiku Srpsku. Time su stavili tačku na xi) pošto su ranije svojim ustavom od 28. 
februara 1992. godine, dan prije referenduma, uredili da Srpska Republika Bosne i 
Hercegovine ostane u sasatavu Jugoslavije. lako je te odluke tada donijela Narodna 
skupština jedne paradržavne tvorevine tzv. Republike Srpske, čije je proglašenje 
Ustavni sud BiH 9. oktobra 1992. ocijenio neustavnim, tih se odluka pridržava i 
današnja vlast Republike Srpske, neuvažavajući 25. novembar kao Dan državnosti 
BiH, upravo dan kada je 25.11.1943. godine postignut politički konsenzus sva tri 
bosanska naroda o obnovi državnosti BiH koju je ona bila izgubila 1463. godine i 
odluci da se udruži u Demokratsku Federativnu Jugoslaviju. 


Slično ovome, ali na manje dramatičan način postupili su i bosanski 
Hrvati.lako su se na referendumu 29. februara i 1. marta 1992. godine izjasnili za 
suverenu i nezavisnu Bosnu i Hercegovinu, oni su Hrvatsku zajednicu HB nastalu 
18. novembra 1991. godine preimenovali 23. avgusta 1993. godine u Hrvatsku 
Republiku Herceg Bosnu, s namjerom da se prisajedini Republici Hrvatskoj. Time su 
također, iako se formalno nisu odrekli odluka ZAVNOBiH-a, raskinuli politički 
konsenzus postignut na Prvom zasjedanju ZAVNOBiH 25. novembra 1943. godine, 
što govori o njihovom odnosu prema 25. novembru kao Danu državnosti koji se ne 
obilježava u kantonima u kojima imaju većinu. lako je HR HERCEG BOSNA 
formalno prestala postojati, ona i dalje egzistira u formi udruženja građana 
s Hrvatska zajednica Herceg Bosna, sa unutrašnjom strukturom organa i resora koje 
je imala HR HB, sa javnim isticanjem grba i zastave HR HB koje je Ustavni sud FBiH 
proglasio neustavnim, preduzećima i ustanovama koje nose predznak HZ HB i sl. 


Nakon Vašingtonskog sporazuma u martu 1994. godine, bosanski Hrvati 
stvaranjem Federacije BiH smatraju se uskraćenim za poseban xhrvatski entitet) na 
čemu danas insistiraju, a nakon Dejtonskog sporazuma, bosanski Srbi, ostankom 


677 


Bosanski identitet i suverenitet 1992. - 2011. 


Republike Srpske u sastavu BiH, a ne u tzv. Velikoj Srbiji (državi Srpskih zemalja), 
također smatraju se uskraćenim u ostvarivanju njihove državnosti, zbog čega 
forsiraju svoje paralelne odnose sa Srbijom jačanjem političkih i ekonomskih veza, a 
opstruiraju ostvarivanje i jačanje institucija države BiH kao uslova za brže njeno 
integrisanje u EU i NATO. 


Iz gore navedenih razloga neophodno je, prije nego što se pristupi izradi 
novog ustava, u okviru postojeće Parlamentarne skupštine Bosne i Hercegovine 
donijeti Deklaraciju koja će sadržavati novi politički konsenzus sva tri bosanska 
naroda o osnovnim političkim pitanjima koja će biti podloga ustavnim stručnjacima 
da urade novi Ustav Bosne i Hercegovine. Navest ću neka od tih pitanja o kojima se 
mora postići politički konsenzus sva tri bosanskohercegovačka naroda za naredni 
period koji će biti obilježen prijemom BiH u EU i NATO. 


Prvo pitanje oko koga se mora postići politički konsenzus jeste odnos 
svakog od tri bosanska naroda prema DRŽAVI Bosni i Hercegovini. Nužno je da se 
BiH od sva tri bosanska naroda prihvati kao njihova zajednička država, njihova 
domovina (otadžbina), kao jedna od prvih vrijednosti, a ne da se kantoni i entiteti 
stavljaju kao njihova prva ljubav, kao prioritet, a države BiH može biti ili ne mora biti. 
Vrlo je važan njihov iskaz da se država Bosna i Hercegovina ne shvata kao 
realizovana nečija tuđa ideja, kao nametnuta tuđa tvorevina, kao što su je 
nacionalisti 90-tih godina smatrali tvorevinom AVNOJ-a, a poslije Dejtona, 
tvorevinom međunarodne zajednice. Da bi BiH bila politički uređeno društvo u 
trendu savremenih političkih zajednica, mora se znati koja je politička zajednica za 
njih primarna; je li to država Bosna i Hercegovina ili je za Srbe Srbija, a za Hrvate 
Hrvatska. Svaki bosanski narod mora imati minimum poštovanja prema državi Bosni 
i Hercegovini koji se izražava osjećajem domovinske ljubavi i ustavnim patriotizmom 
koji proizilazi iz statusa državljanina države Bosne i Hercegovine, koji sa sobom nosi 
ne samo prava već i dio odgovornosti za državu i njeno funkcioniranje, kao i za 
ugled koji će ona imati u međunarodnoj zajednici država. Zauzvrat država Bosna i 
Hercegovina mora biti jednako neutralna u svojoj državnoj ljubavi prema svakom 
svom narodu, ne protežirajući i ne dajući prednost jednom nad drugim ili trećim 
narodom, bilo to u ustavu ili zakonu, svi organi države moraju biti dostupni jednako 
pripadnicima svakog od tri naroda i kao njeni građani jednaki pred zakonom. 
Država, dakle, mora osigurati vladavinu prava i prema svima biti jednako naklonjena 
u okvirima ustava i zakona. Da zaključim: ako stanovništvo (u našem slučaju sva tri 
naroda i ostali) ne smatraju da je država Bosna i Hercegovina legitimna, da ona, 
dakle, nije izraz njihove političke volje, nego volje nekog sa strane onda je nikakva 
demokratska procedura ne može učiniti legitimmom. Da bi konačno prestalo 
osporavanje države Bosne i Hercegovine od bilo kog njenog naroda neophodan je 
politički sporazum o državnosti Bosne i Hercegovine kao izrazu političke volje sva tri 

njena naroda. To logično prethodi stvaranju demokratskih institucija, odnosno 
donošenju ustava. 


2. Bosanski model građanske i konsocijacijske demokratije 


Drugo pitanje oko koga se mora postići konsenzus jeste ko čini politički 
DEMOS u državi Bosni i Hercegovini iz kojeg dolaze politički predstavnici u politička 
predstavnička tijela. Je li to sam za sebe samo "moj" narod: srpski, bošnjački ili 
hrvatski, koji svaki za sebe predstavlja različite etno-kulturne zajednice, ali ne i 
nužno političke zajednice, ili DEMOS čine Bosanci i Hercegovci različitih etno- 
kulturnih zajednica, po osnovu državljanstva, kao građani, politički DEMOS svoje 
države Bosne i Hercegovine. Kakav u toj Deklaraciji damo odgovor na ovo pitanje, 
zavisi kakvo ćemo imati teritorijalno-političko i političko-stranačko organiziranje 
DEMOS-a. 


Zalažem se za pronalaženje BOSANSKOG MODELA političko-teritorijalnog 
i političko-stranačkog organiziranja DEMOS-a. Mi smo u nepoštivanju svoga 
domaćeg, tradicijom i kulturom obilježenog iskustva stvorenog modela, preuzimali 
modele multietničkih država u Evropi i drugdje u svijetu i njima se prisilno 
prilagođavali, kao što smo to učinili 1994. godine organiziranjem FBiH po modelu 
švicarskih kantona. Ako je danas jasno izražen stav međunarodne zajednice da se 
Hrvatima neće dozvoliti treći-hrvatski entitet, jer da je podjela u Bosni i Hercegovini 
ionako dosta; da se Srbima neće dozvoliti referendum o izlasku Republike Srpske iz 
BiH; da je Bošnjacima poručeno da svojim većinskim prisustvom u Bosni i 
Hercegovini ne računaju na mogućnost bilo kakve majorizacije, već im je 
preporučeno sporazumijevanje sa druga dva naroda, onda bi u Bosni i Hercegovini 
u teritorijalno-političkoj organizaciji i političko-stranačkom predstavljanju u predstavn- 
ičkim tijelima trebalo u cijelosti primijeniti BOSANSKI MODEL. On se sastoji u 
kombiniranju (mješavini) građanske demokratije sa konsocijacijskom demokratijom, 
koja je u političkoj i kulturnoj tradiciji BiH bila primjenjivana u praksi kada ona nije ni 
znala za demokratiju, a to je sastav Divana u vrijeme osmanske uprave i sastav 
bosanskog sabora u vrijeme austrougarske uprave. Odnosno, kada je politički- 
teritorijalno bila organizirana u sandžake u osmansko doba, okruge u austrougarsko 
doba, oblasti i okruge obiju Jugoslavija, u kojima je bh. DEMOS bio multivjerski, 
multietnički, ali i građanski zastupljen u predstavničkim tijelima. 


U bh. kulturi i političkoj tradiciji nepoznato je bilo da se teritorijalno-političko 
organiziranje vrši po etničkom kriteriju. Prvi put je takav zahtjev postavljen 1991. 
godine i znamo da je u ratu doveo do međusobnog etničkog čišćenja i teritorijalne 
homogenizacije samo "svoga" naroda. Zbog ratom naslijeđena dva etnička entiteta 

BiH ne može da funkcionira kao normalna evropska država. lako bi oba ova entiteta 
prema Aneksu 7 Dejtonskog sporazuma i Odluci Ustavnog suda BiH od jula 2000. 
godine o konstitutivnosti sva tri naroda u oba entiteta trebala biti multietnička, zbog 
sprovedenog etničkog čišćenja i zločina genocida, ti su prostori danas ostali u 
Federaciji BiH sa dominantnim bošnjačkim i hrvatskim stanovništvom i Republike 
Srpske sa dominantno ciljano naseljenim srpskim stanovništvom. Etnička teritorijali- 
zacija Bosnu i Hercegovinu onesposobljava da funkcionira kao moderna evropska 
država. 


Da bi se eliminirale posljedice etničkog čišćenja u oba entiteta, ustavom 
treba osigurati da se u svim tijelima predstavničke vlasti (zakonodavne), političko- 
izvršne i upravne, kao i sudske vlasti osigura zastupljenost sva tri naroda i 
nacionalnih manjina prema popisu stanovništva iz 1991. godine. Kada se ta odredba 
unese u ustavne amandmane (a za nju ustavno pravni osnov ima u Aneksu 7 i 
Odluci Ustavnog suda BiH o konstitutivnosti), ostaće otvoren put za popis 
stanovništva 2011. godine. Bez unošenja te odredbe u ustav, popis stanovništva će 
ostati pod upitnikom, jer bi se njime brisala garancija data u Aneksu 7, da se učešće 
u vlasti mjeri xposljednjim popisom, koji je bio 1991. godine. 


Druga mogućnost koja proizilazi iz BOSANSKOG MODELA primjene 
mješovitog sistema građanske i konsocijacijske demokratije jeste  paritetno 
predstavljanje na državnom i entitetskom nivou konstitutivnih naroda i odgovarajuće 
predstavljanje nacionalnih manjina u zakonodavnoj, izvršnoj i sudskoj vlasti sa 
obavezom nacionalne rotacije na rukovodećim funkcijama zakonodavne, izvršne i 
sudske vlasti. U zakonodavnoj vlasti i vladi odluke bi se donosile većinom u odnosu 
na broj izabranih bez konsenzualnog odlučivanja i postojanja Doma naroda. Dom 
naroda i konsenzualno odlučivanje bilo bi zamijenjeno kvalifikovanim odlučivanjem o 
nekom pitanju na zahtjev jedne trećine zastupnika ako prijedlog zakona povrjeđuje 
nediskriminacionu klauzulu iz čl. 2. stav 4. Ustava BiH koja u sebi sadrži odredbe o 
nediskriminaciji po osnovu pola, rase, boje, jezika, vjere, političkog i drugog 
mišljenja, nacionalnog i socijalnog porijekla, nacionalna manjinska prava, imovine, 
rođenja ili drugi status. Tada bi se tražila četveropetinska većina (4/5) zastupnika, da 
bi zakon bio izglasan. Ostaje i mogućnost podizanja tužbe nekom od ustavnih 
sudova. Bez ovakvog pristupa u našem multietničkom društvu, ustavne norme o 
konstitutivnosti i ravnopravnost sva tri bosanska naroda ostaju puste fraze bez 
svoga sadržaja. Paritetnim sastavom zakonodavne vlasti i vlade na entitetskom i 
državnom nivou vlasti izbjegla bi se majorizacija jednog naroda u odlučivanju. 
Deklaracijom o političkom konsenzusu se mora osigurati konstitutivnost sva tri 
naroda u formiranju vlasti i razjasniti šta pojam konstitutivnosti i pojam ravnopravn- 
osti u sebi sadrže sa stanovišta političke prakse i u svakodnevnom životu običnih 
ljudi. U tom pogledu danas postoje nejasnoće i njihovo pravo razumijevanje, a time i 
problem primjene ovih pojmova u praksi. 

Ovakvim pristupom predstavljanja sva tri naroda na srednjem (entitetskom) i 
državnom nivou vlasti zagovornici politizacije etničkih teritorija jednog, drugog ili 
trećeg naroda, gube argumente za stvaranje takvih teritorija. Takvi zahtjevi su 
inspirirani najčešće političkom željom da jedan narod bude dominantan u vlasti nad 
drugim ili trećim narodom, dakle, da nad njima vrši vlast, mada kršćanska i islamska 
doktrina se tome suprotstavlja: xKršćanin se mora stidjeti svoje želje da bude nad 
nekim i da vlada nad nekim? (Mile Babić, dekan Franjevačke teologije u Sarajevu). 
Sličan nauk postoji i u Islamu. Danas je, dakle, osnovni politički i ustavnopravni 
problem u BiH u tome što političke vođe većinskog naroda u entitetima, kantonima i 
općinama, pozivom na interes samo svoga naroda hoće da kroz vlast kojom 
raspolažu da imaju dominaciju nad životima, imovinom i dostojanstvom pripadnika 
manjinskog naroda na teritoriji kojom upravlja većinski narod, iako vidimo da je to 
suprotno vjerskoj doktrini u koju se oni zaklinju, ali i svim konvencijama o ljudskim 
pravima. 


Ovakav pristup koji danas ima većinski narod, koji ima vlast na teritoriji 
kojom upravlja, suprotan je političkoj kulturi i tradiciji Bosne i Hercegovine, jer ona 
nikada u historiji nije dijeljena po etničkom kriteriju u pogledu administrativno- 
teritorijalne organizacije unutar Bosne i Hercegovine. U Bosni se ne mogu primje- 
njivati tuđi modeli koji poznaju homogene sastave pripadnika jedne vjere, kao u 
Holandiji, jedne etničke zajednice, kao u Belgiji ili jedne jezičke grupe kao u 
Švicarskoj. U Bosni i Hercegovini sve tri etničke zajednice (Bošnjaci, Srbi, Hrvati) su 
raspršene po cijeloj BiH i nikada se ni jedna oblast ili okrug, srez ili općina, nije 
eksluzivno smatrala samo srpskom, samo bošnjačkom ili samo hrvatskom, niti je na 
toj osnovi bivala uspostavljena mononacionalna vlast jednog od tri bosanska 
naroda. Čak ni općine koje je apsolutno nastanjivao jedan od tri naroda, nisu se 
nikada smatrale ekskluzivno općinama samo tog naroda, jer i najmanjem broju 
pripadnika druga dva naroda u tamošnjoj općini nije bilo atijesnoy živjeti jer je uživao 
sva prava koja su imali i njegovi sugrađani. 


Ustavom se mora osigurati da je položaj čovjeka, pa prema tome i 
građanina pojedinačno, kao i građanina kao pripadnika bilo kojeg etnikuma najpovo- 
ljniji kada i on sam, a ne samo vlast, toleriše razlike u mišljenju, govoru i načinu 
života drugog i drukčijeg. Trebamo predstojećim ustavnim promjenama odbaciti 
orvelovsku sliku ačizme koja gazi ljudsko lice vječnoy ako je ono iz drugog a ne 
svog naroda. 

3. Predizborne, a ne postizborne, koalicije stranaka su ključ za 
normalno funkcioniranje zakonodavne i izvršne vlasti 


Sljedeći problem o kome je potrebno postići politički konsenzus jeste 
odgovor na pitanje: Da li je u multietničkim društvima kao što je bh. društvo mudro i 
uputno političke stranke organizirati po nacionalnom kriteriju? Kao što se zna, 
političko-stranačko organiziranje je uslov funkcioniranja demokratskog političkog 
sistema u kome se političke stranke takmiče na izborima čiji će politički program 
dobiti najviše glasova birača. Dakle, stranke su međusobno suprotstavljene ne samo 
svojim političkim programima već i različitim animozitetima jednih prema drugima 
koji su normalni među političkim protivnicima. To vidimo danas i u SAD među 
kandidatima unutar jedne stranke, a pogotovo među kandidatima suprotnih 
stranaka. U žaru predizborne bitke i žustre retorike političari se služe različitim 
sredstvima i metodama kojima misle da će uspjeti osvojiti naklonost biračkog tijela 
pri glasanju. U slučaju nacionalnih političkih stranaka biračko tijelo jedne stranke 
jeste etnička zajednica, dakle, cijeli jedan narod. Ne suprotstavljaju se jedni drugima 
samo političari već i njihovo biračko tijelo, dakle, narod protiv naroda. U tom slučaju 
to nije samo političko takmičenje između političkih stranaka i njihovih programa, već 
se narod (biračko tijelo) takmiči s drugim narodom (biračkim tijelom) i politički 
animoziteti stranaka i političara se prenose na cijeli jedan narod, kao svoga 
političkog = protivnika. Suprotstavljeni birači (narod), ni krivi ni dužni, nalaze se u 
jednom latentnom međusobnom političkom sukobu u koji ih je stavio politički i zborni 
sistem. Taj se sukob kasnije prenosi u parlamentarne klupe, na međusobno političko 
suprotstavljanje političkih predstavnika naroda. Parlament, tj. država postaje talac 
tako suprotstavljenih političkih stranaka i ne može da funkcionira, vrši se opstrukcija 
u donošenju zakona i čine se druge političke smicalice. BiH kao država takvim 
isključivo nacionalno orijentiranim strankama biće u permanentnoj međunacionalnoj 
krizi i nije slučajno što BiH ne može da funkcionira bez OHR-a. Kao nadomjestak 
svojoj nemoći u državnom Parlamentu tražit će se onda etničke podjele teritorije da 
se na tom monoetničkom prostoru učini vlast efikasnom i da koliko toliko zadovolji 
potrebe tog svoga monoetničkog biračkog tijela, a da se za sve njihove nedaće 
optuži drugi narod i njegova stranka, zbog čega država ne može da funkcionira. 
Danas upravo imamo takvo stanje i takve zahtjeve. Tu leži uzrok Ivanićeve i 
Dodikove izborne logike i stavljanje Srpske ispred Evropske unije kad je riječ o 
političkim prioritetima, "Srpska prije svega", kao i logike Ljubića i Čovića za hrvat- 
skim entitetom ili Silajdžićevim 100% Bosne. 


Zato je potrebno naći model koji će zadovoljiti demokratske kriterije 
političkog nadmetanja nacionalnih političkih stranaka koji neće izazivati animozitete 
između nacionalnog biračkog tijela dviju ili više nacionalnih stranaka. Taj model 

nalazimo u BOSANSKOM MODELU mješovite primjene građanske i konsocijacijske 
demokratije. On se izražava u zamjeni dosadašnjih partnerskih oblika udruživanja 
nacionalnih stranaka posle održanih izbora, koalicionim oblikom udruživanja 
nacionalnih stranaka prije izbora, utvrđivanjem zajedničkog političkog programa 
kojeg imaju namjeru sprovesti kada dođu na vlast. Zato nije potreban konsenzus o 
odlučivanju niti Dom naroda, jer se o svemu mora napraviti prethodni dogovor 
političkog programa koalicije prije izbora kojeg će realizirati kada dođe na vlast i imat 
će sigurnu stranačku podršku u parlamentu. Isti model važi i za druge koalicije, koje 
također imaju multietničko biračko tijelo ali s drukčijom političkom opcijom. 
Neophodno je prihvatiti šemu koja je zajednička za sve pluralne demokratske 
sisteme, posebno karakteristične za parlamentarni oblik političkog sistema, koji je 
dominantan u Evropi. Ta šema izgleda ovako: (1) politička opcija centra; (2) politička 
opcija lijevo od centra; (3) politička opcija desno od centra, a u nekim zemljama još 
(4) politička opcija krajnje desnice i (5) politička opcija krajnje ljevice. Bosni bi u 
skladu sa BOSANSKIM MODELOM mješovite građansko-konsocijacijske demokra- 
tije odgovarala predizborna koalicija (1) stranaka političkog centra, (2) nacionalnih 
(narodnih) stranaka — desno od centra i (3) socijal-demokratskih stranaka-lijevo od 
centra. Ovakvo koaliranje stranaka učinilo bi naš politički sistem racionalnim (bitno bi 
se smanjio broj stranaka koje u stvarnosti nemaju veće biračko tjelo, čime bi se 
sprječilo  rasipanje glasova birača). Najvažnije je što bi se u sve tri koalicije 
preslikalo multietničko društvo Bosne i Hercegovine. Koalicije bi bile multietničkog 
sastava, građanske provenijencije, uz istovremene garancije paritetne ili proporcio- 
nalne zastupljenosti sva tri konstitutivna naroda u vlasti na srednjem i državnom 
nivou, kao i nacionalne manjine, neovisno koja bi koalicija pobijedila u tom slučaju. 
Izborna bitka među koalicijama bila bi politička, a ne međunacionalna, jer bi birači 
glasali kao građani, a ne kao pripadnici ovog ili onog naroda za koalicione liste na 
kojima bi (paritetno ili proporcionalno bila predstavljena sva tri naroda) i nacionalne 
manjine. Da bi se stranke natjerale na koaliranje neophodno je Izbornim zakonom 
propisati visok izborni prag koji stranka treba da prođe da bi postala parlamenta- 
rnom strankom. Npr. u Turskoj taj izborni prag je 10 % dobijenih glasova ukupnog 
biračkog tjela. 


Za sva gore navedena pitanja potrebno je u Parlamentarnoj skupštini BiH 
postići politički konsezus u formi Deklaracije koja bi bila politička podloga ustavnim 
pravnicima da naprave projekat novog ustava BiH koji bi nas uveo u Evropu. Ako bi 
danas donijeli odluku o donošenju novog ustava i otvorili raspravu o njemu moglo bi 
se očekivati da novi Ustav imamo za tri-četiri godine. A do tada, donošenjem 
amandmana na postojeći ustav, rušiti jednu po jednu prepreku na putu ka EU i 

NATO-u, i time raščiščavali put za postizanje političkog konsezusa Za novi ustav. 

4. Postupna promjena Ustava BiH 


Da bi se udovoljilo postojećim zahtjevima u procesu priključenja BiH u EU, 
neophodno je odmah donijeti ustavni AMANDMAN kojim bi se omogućilo brže 
donošenje zakona o ispunjavanju uslova BiH za integrisanje u EU tako što bi se 
izuzelo entitetsko glasanje u donošenju tih zakona. 


Zatim, potrebno je odmah donijeti ustavni AMANDMAN kojim bi se iz čI. IV i 
V Ustava BiH koji se odnose na izbor članova Doma naroda i članova 
Predsjedništva, eliminirale odredbe koje uskraćuju aktivno i pasivno biračko pravo 
Srbima u Federaciji BiH i Bošnjacima i Hrvatima u Republici Srpskoj i osiguralo 
nacionalnim manjinama mjesto u Domu naroda. Za izbor zastupnika u Predstavnički 
dom kao dom građana treba se vratiti na sedam izbornih jedinica iz vremena izbora 
održanih 1990. godine. 


Da se odmah donese Ustavni AMANDMAN u koji će se unijeti garancije 
sadržane u Aneksu 7. da se vlast u buduće formira prema popisu stanovništva iz 
1991. godine, kao i odredbe o konstitutivnosti sva tri naroda u oba entiteta, odnosno 
na cijelom prostoru BiH da bi se moglo otpočeti sa pripremama za popis 
stanovništva 2011.godine. Bez unošenja tih odredaba u Ustav BiH Bošnjaci koji su 
pretrpjeli najmasovnije etničko čiščenje neće nikada pristati na novi popis kojima bi 
se brisala postojeća odredba iz Aneksa 7 o važenju popisa iz 1991. godine u 


formiranju vlasti. 


Potrebno je odmah donijeti ustavni Amandman ili zakon kojim će se 
napraviti jedinstveni sistem penzionog i zdrastvenog osiguranja, kao i jedinstven 
sistem socijalne zaštite, da bi se izbjegla i raseljena lica izjednačila u svim pravima 
koja se tiču njihove egzistencije, neovisno u kojem su entitetu naseljeni, kao i da se 
svim građanima BiH u njihovoj državi pod jednakim uslovima osigura zdrastvena 
zaštita, penziono osiguranje i socijalna zaštita. 


Neophodno je donijeti odmah ustavni Amandman ili zakon kojim će se uspostaviti 

jedinstvena organizacija sudske i tužilačke funkcije radi ujednjačavanja sudske i 
tužilačke prakse koja treba da osigura jednaku zaštitu svakog građanina pred 
sudom, uspostavljanjem Vrhovnog suda BIH kao instancionog suda u sistemu 
redovnog sudstva u BIH. 


Neophodno je ustavnim Amadmanom ili zakonom integrirati entitetske 
agencije za državnu službu sa bh.agencijom za državnu službu, kojim će se 
osigurati sistem izbora državnih službenika prema njihovim profesionalnim 
sposobnostima bez uticaja političara. Takav način imenovanja omogućio bi veću 
pokretljivost državnih službenika na cijelom prostoru BiH a ne samo u okviru 
entiteta. 

5. Protiv etničke federalizacije BiH 


Smatram jako važnim da se suprotstavimo (1) bilo kakvoj federalizaciji BiH i 
(2) bilo kakvoj etničkoj podjeli BiH, u isto vrijeme podržavajući decentralizovanu BiH 
po kriteriju ekonomski održivih regija, a kao alternativa tome da bude vraćanje 
dvostepene vlasti prema Ustavu BiH iz 1974. godine na nivou općine kao lokalne, i 
na nivou BiH kao državne vlasti, koja je odlično funkcionirala 30.godina. 


Na kraju, također, predlažem da OHR ostane sa punim svojim kapacitetom 
u BIH i sa bonskim ovlaštenjima sve dotle dok se donošenjem novog Ustava BIH 
odredbe o entiteskoj većini ne ukinu, koje mogu spriječiti donošenje bilo kog zakona 
ili da se propiše da entitetska većina po svome sastavu ne može biti monoetnička, 
dakle da u njoj budu predstavnici iz sva tri naroda iz jednog entiteta. Razlog tome je 
što u Ustavu BIH nema propisanog mehanizma za deblokadu odlučivanja u 
Parlamentarnoj Skupštini BiH; u dosadašnjoj praksi tu deblokadu mogao je učiniti 
samo Visoki predstavnik zahvaljujući svojim bonskim ovlašćenjima. 


6. Misija međunarodne zajednice u BiH pred slomom 


Misija međunarodne zajednice u Bosni i Hercegovini, očitovana kroz rad 
OHR-a i prisustvo specijalnog predstavnika Evropske unije, nalazi se pred slomom. 
Ona nije uspjela da za proteklih 13 godina osposobi strukturu državne vlasti u našoj 
zemlji. Sadašnja državna administracija nije kadra da preuzme i izvrši obaveze koje 
proizilaze iz međunarodnog javnog prava. 


Razlog tome je što su predstavnici međunarodne zajednice pretpostavljali i 
još uvijek pretpostavljaju dnevno-političke razloge Ustavu BiH i međunarodnim 
konvencijama. Umjesto da osiguravaju dosljedno provođenje ustavnih normi i 
međunarodnog prava, oni se koncentriraju na dogovore lidera vladajućih političkih 
stranaka, ne uviđajući da su ti njihovi dogovori nerijetko protivni odredbama Ustava 
BiH i normama međunarodnih konvencija. 


Međunarodna zajednica takvim ponašanjem de fakto lokalne političke lidere 
amnestira od ustavne odgovornosti, i time omogućava da se entiteti izdignu iznad 
države Bosne i Hercegovine, onesposobljavajući je da funkcionira kao suverena 
država i subjekt međunarodnog prava. 


Građani Bosne i Hercegovine kroz svoju svakodnevnu muku uviđaju da se njihovom 
zemljom širi bespravlje i samovolja, što dovodi do rezigniranosti i apatije kod običnih 

ljudi, i do gubitka vjere u vlastitu državu i njenu sposobnost da im osigura zaštitu čak 
i elementarnih ljudskih prava. 


Stoga plediramo za odgovornu i djelotvornu ulogu međunarodne zajednice 
u izgradnji države Bosne i Hercegovine, u kojoj će ljudi moći živjeti prema načelima 
Deklaracije o ljudskim pravima iz 1948. godine. (Ovaj moj tekst je bio u osnovi 
sadržaja pisma koje su uputile tri nevladine organizacije VKBI, HNV i SGV-Pokret za 
ravnopravnost, na više adresa međunarodnih institucija: Vijeću sigurnosti UN, 
Komisiji Evropske Unije, Vijeću Evrope i Visokom predstavniku u BiH, u povodu 
obilježavanja 60-te godišnjice Deklaracije o ljudskim pravima, 10.12.2008. godine). 

USTAVNE REFORME U KONTEKSTU DEMOKRATSKOG FUNKCIONIRANJA 
INSTITUCIJA U BOSNI I HERCEGOVINI 


U okviru teme "Ustavne reforme u kontekstu demokratskog 
funkcionisanja institucija u Bosni i Hercegovini"") na okruglim stolovima 
održanim u Sarajevu (22.04.2008) i Bijeljini (16.05.2008.) u centru pažnje bila su 
sljedeća pitanja. (1)Diskriminacione odredbe Ustava BiH; (2) Neusklađenost Ustava 
sa osnovnim principima Evropske konvencije za zaštitu ljudskih prava i sloboda; (3) 
Opstrukcije u radu institucija BiH; (4) Prevaga etničkog nad građanskim u ustrojstvu 
BiH; (5) Entitetski interesi spram interesa BiH, i (6) Mogućnost postizanja političkog 
konsenzusa u institucijama države BiH. 


Cilj današnjeg Okruglog stola je artikulacija interesa predstavnika civilnog 
društva za demokratski razvoj i ustavne reforme u BiH. 


U pripremi ovog uvodnog izlaganja bilo je neophodno da se upoznam sa 
sadržajem diskusija i zaključaka sa dva prethodna okrugla stola održana na istu 
temu u Sarajevu i Bijeljini. Danas bi, dakle, trebali, polazeći od gore navedenih teza, 
kao i sadržaja diskusija i zaključaka iz Sarajeva i Bijeljine, pokušati da napravimo 
sintezu stavova i mišljenja kojim će se izraziti interesi civilnog društva za 
demokratski razvoj i ustavne reforme. Ovo tim prije što je nedavno potpisan 
Sporazum o stabilizaciji i pridruživanju BiH sa EU, što stvara potpuno novu situaciju i 
potrebu za još većim angažmanom organizacija civilnog društva u BiH. 


Na oba prethodna okrugla stola postignuta je visoka saglasnost o sljedećim 
pitanjima: prvo, da se u Parlamentarnoj skupštini Bosne i Hercegovine službeno 
donese odluka o potrebi promjene Ustava BiH; drugo, Ustav treba mijenjati u 
fazama, a to znači vršiti izmjene i dopune današnjeg Ustava, a tek po isteku 
kandidatskog staža koji će trajati oko pet godina, pokušati donijeti cjelovit Ustav sa 
kojim bi BiH ušla u Evropsku uniju; treće, da se u prvoj fazi promjene postojećeg 
Ustava otklone njegove nesaglasnosti, naročito čI. IV i V sa Evropskom konvencijom 
za zaštitu ljudskih prava i sloboda, koje diskriminiraju u oba entiteta sva tri 
konstitucionalna naroda Bošnjake, Srbe i Hrvate, kao i nacionalne manjine, a 
posebno se diskriminira pravo građana Bosne i Hercegovine da imaju ista politička 
prava u izbornom procesu na cijeloj teritoriji Bosne i Hercegovine; četvrto, da se 


 Uvodno izlaganje za okrugli sto: ,Ustavne reforme u kontekstu demokratskog funkcionisanja 
institucija u Bosni i Hercegovini"', održan u Sarajevu 20.06.2008.godine, u organizaciji VKBI, HNV 
i SGV-Pokreta za ravnopravnost. 

promjenama u Ustavu ojačaju postojeće i formiraju nove institucije na državnom 
nivou koje su neophodne u ispunjavanju uslova BiH u procesu njenog bržeg 
integriranja u Evropsku uniju. Pri tome treba poći od neiscrpljenih mogućnosti koje 
daje sadašnji Ustav, naročito član | stav 4., član II stav 3. i stav 4. Zatim član III stav 
5a) i (b), koji je utvrdio isključive nadležnosti BiH u procesu primjene Aneksa V, VI, 
VII i VIII, kao i u svim pitanjima državnog suvereniteta, teritorijalnog integriteta, 
političke nezavisnosti i međunarodnog subjektiviteta BiH, kao i prava da se formiraju 
nove institucije za vršenje tih nadležnosti. Također Ustav obavezuje oba entiteta da 
se na nivou države kao njene funkcije prenesu u nadležnost sva pitanja koja se 
odnose na vodoprivredu, elektroprivredu, ekologiju, komunikacione sisteme, kao i 
druga pitanja koja se tiču strategije društvenog i privrednog razvitka zemlje. Također 
i sve što predviđa Aneks IX, kao i 15 dodatnih međunarodnih konvencija, koje se 
nalaze u Aneksu | na Ustav BiH; peto, snažno je izražen stav skoro svih učesnika 
oba prethodna okrugla stola da u raspravama o ustavnim promjenama, kao i u 
pojedinim parlamentarnim komisijama koje će raditi na pojedinim pitanjima ustavnih 
promjena, učestvuju i predstavnici civilnog društva, struke i nauke, kao i evropski 
eksperti koji bi posredstvom OHR zajedno sa domaćim ekspertima ustavnog prava 
učestvovali, ne samo u raspravama, već i u izradi nacrta Amandmana kojim bi se 
mijenjao ili nadopunjavao postojeći Ustav BiH. Ako sam ispustio nešto sto je 
dominiralo raspravama na ova dva prethodna okrugla stola, a bilo je važno da se 
uvrsti kao stav i mišljenje kojim se izražava interes civilnog društva, a odnosi se na 
temu današnjeg okruglog stola, molio bih učesnike tih rasprava da to iznesu danas i 
u ovoj raspravi. 


Ja bih ovdje dodatno afirmirao jednu nepobitnu činjenicu, da je Aneksom X 
Dejtonskog sporazuma ustanovljena institucija Visokog predstavnika (OHR) kojim je 
utvrđena njegova nadležnost, a posebno u članu 5. toga Aneksa je uređeno da je 
Visoki predstavnik posljednnji tumač Dejtonskog sporazuma. Kada sam ponovo 
analizirao sadržaj toga Aneksa X, utvrdilo sam da se posljednjih godina Visoki 
predstavnik ne pridržava svojih obaveza uređenih tim Aneksom. Ovdje se ne radi 
samo o njegovim Bonskim ovlašćenjima iz decembra 1997. godine. Ono što 
danas Visoki predstavnik ne radi, a trebao bi da radi, jeste da arbitrira u političkim 
raspravama, naročito u zakonskoj regulativi, šta jeste, a šta nije u skladu sa 
Dejtonom. 


Poznato je, naime, da je glavna blokada u donošenju zakona, u različitom 
tumačenju Dejtonskog sporazuma. Jedni, koji su za jačanje entiteta, a drugi koji su 
za jačanje funkcija države, oba pozivajući se na Dejtonski sporazum, onemogućuju 
brže donošenje zakona i postizanje sporazuma, upravo iz razloga što Visoki 
predstavnik izbjegava da arbitrira, upravo kao posljednji tumač Dejtonskog spora- 
zuma. Upravo tu leži njegova neodgovornost. Zato je i dobio Bonska ovlašćenja, da, 
ako domaći političari ne mogu da se slože o sadržaju nekog zakona, da li je u skladu 

s Dejtonom ili nije, da Visoki predstavnik ako smatra da je zakon u skladu sa 
Dejtonom, ali nema parlamentarnu većinu, da ga on svojom odlukom donese. U 
tome je suština svake priče o instituciji Visokog predstavnika. Dokle god budemo 
imali blokade u odlučivanju, u donošenju zakona, a nismo u Ustav BiH ugradili 
mehanizme deblokade odlučivanja, Bosni i Hercegovini će trebati Visoki predst- 
avnik. Zato predlažem da se danas usvoji prijedlog da jedno od prvih pitanja koje će 
trebati da se ugradi u postojeći Ustav, normira način deblokade odlučivanja. A do 
tada, da se obratimo Visokom predstavniku, da bude ažurniji u primjeni svojih 
ovlašćenja iz Aneksa X, posebno da brže reaguje i da kaže, koji su prijedlozi zakona 
izvan okvira Dejtonskog sporazuma, a koji jesu, da bi se ubrzao proces donošenja 
zakona. 


Pogrešno je tumačenje Međunarodne zajednice, a posebno Evropske unije, 
da Visoki predstavnik ne može donositi zakone koji se tiču bržeg ulaska BiH u 
Evropsku uniju, ako je njegova obaveza da postupa u skladu sa Aneksom X. Upravo 
zato što je BiH uređena u Dejtonu tako da ne može da funkcionira bez oslanjanja na 
međunarodnu zajednicu i zbog čega je ugrađena ustanova Visokog predstavnika. 
Međunarodna zajednica je propustila u posljednjih 13 godina da Bosnu i Hercego- 
vinu uredi kao normalnu evropsku državu, i tu grešku sada ponavlja time da 
Visokom predstavniku onemogućava da vrši svoja ovlašćenja iz Aneksa X 
Dejtonskog sporazuma. Bez aktivnijeg učešća Visokog predstavnika u procesu 
ustavnih promjena i legislativi, nisam siguran da će BiH pri sadašnjem unutrašnjem 
uređenju na vrijeme ispuniti uslove za prijem u Evropsku uniju. Hvala! 

HAMDIJA POZDERAC 


Ljudski i politički profil Hamdije Pozderca") istaknutog političkog rukovodioca 
sedamdesetih i osamdesetih godina u Bosni i Hercegovini i SFR Jugoslaviji najbolje 
se može upoznati iz njegovih govora održanih u tom vremenu sabranih pod 
jedinstvenim naslovom u knjizi ,Državnost i nacionalnost Bosne i Hercegovine" u 
izdanju Pravnog fakulteta u Bihaću. U ovoj knjizi su sadržani Pozderčevi stavovi 
kojima on interpretira, i kako on shvaća, službenu politiku Saveza komunista 
Jugoslavije o državnosti i nacionalnosti Bosne i Hercegovine toga vremena. 


Pozderčevi govori, napisana izlaganja ili odgovori na ad hoc postavljena 
pitanja nisu bila prosto prepričavanje političkih dokumenata ili ustavnih amandmana 
ili samih ustavnih tekstova. Hamdija Pozderac nije bio samo političar u užem smislu 
riječi, koji samo sprovodi politiku organa, već je bio u poziciji da u politici i u državnoj 
vlasti lično učestvuje u kreiranju odluka, ali i na državnim funkcijama na kojima su se 
sprovodile te odluke u praksi. Bio je zanimljiv kao politički govornik ili kao nastavnik- 
predavač, bio je nekonvencionalan i otvoreniji u iskazu od drugih političara. Ali je 
zbog toga u narodu bio i popularniji, što nije ostalo neprimijećeno kod ortodoksnih 
tumača partijeske politike. Zbog toga je Hamdija imao i političke štete ponekad 
stavljanjem u ,ero" pri kadrovskom raspoređivanju na funkcije. Kao dobar 
poznavalac društvene i političke teorije, jer je bio školovani sociolog, ali i društvene 
stvarnosti koja je često izmicala poželjnoj slici kakvim bi je htjeli vidjeti političari, 
Pozderac kao teoretičar politike i kao njen praktičar u realnim životnim uslovima, bio 
je poželjan sagovornik u svakoj prilici u kojoj se našao. Pristupačan u komunikaciji 
sa običnim ljudima znao im je i najsloženije probleme približiti da ih oni razumiju i 
omogućiti dijalog iz koga su obje strane bile obogaćene novim znanjima i 
saznanjima, kao i boljem razumijevanju i teorije i prakse, što je omogućavalo i jednoj 
i drugoj strani da u hodu, bez zastoja, u samoj aktivnosti te greške ispravljaju ili 
predlažu bolja rješenja. 


Govori i izlaganja na raznim skupovima sabrani u ovoj knjizi odnose se na 
period kada je Hamdija Pozderac ušao u ,visoku politiku", dakle od 1969. godine 
kada je izabran za sekretara Sekretarijata CK SK BiH, kasnije na dužnosti 
predsjednika Skupštine SR BiH, člana Predsjedništva CK SKJ, predsjednika CK SK 
BiH i člana Predsjedništva SFRJ. 


G Izlaganje na promocijama knjige Hamdije Pozderca ,Državnost i nacionalnost Bosne i 
Hercegovine", održanim u Bihaću i Cazinu 17. aprila i Sarajevu 30. maja 2008. godine. 

U ovoj knjizi posebno su zanimljivi, s obzirom na njihov tematski sadržaj 
izražen u naslovu knjige, govori i izlaganja održani sedamdesetih godina, kada se 
poslije partijskog razilaženja sa politikom Aleksandra Rankovića 1966, Cestovne 
afere u Sloveniji 1967, studentskih demonstracija 1968 i tzv. hrvatskog proljeća i 
političkog liberalizma u SK Srbije sedamdesetih godina, kao izraza demokratizacije 
unutar samog SKJ i njegovih republičkih saveza, pojavilo mnoštvo ideja i pitanja na 
koje su SKJ i republički savezi trebali da nađu odgovor. Suština zahtjeva je bila da 
republike i pokrajine trebaju dobiti više autonomije u odnosu na Federaciju u sferi 
ekonomije, posebno većim raspolaganjem dohotkom koji se stvara u republikama i 
pokrajinama, s kojim je većim dijelom raspolagala Federacija, kao i veća politička 
autonomija republika i pokrajina, kao i njihovo aktivnije učešće u donošenju 
saveznih zakona. U tom periodu je donešen veliki broj ustavnih amandmana na 
Ustav iz 1963. godine i novi Ustav 1974. godine, kojim je bilo udovoljeno tim zahtj- 
evima iz republika i pokrajina čime je proces odlučivanja o ekonomskim pitanjima na 
nivou Federacije dat u nadležnost Vijeću R/P, a o političkim pitanjima Saveznom 
vijeću Skupštine SFRJ, kao i odlučujuće učešće R/P u procesu predlaganja i 
donošenja ustavnih amandmana na Ustav SFRJ. 


Svi govori i izlaganja Hamdije Pozderca od 1969. godine u sebi su 
sadržavali tematiku državnosti i nacionalnosti Bosne i Hercegovine, i u tom konte- 
kstu, i razmatranja položaja Bosne i Hercegovine i njenih naroda u SFRJ, ali i u 
pitanjima njihovih odnosa unutar Bosne i Hercegovine. Ne treba zaboraviti da je to 
vrijeme kada su muslimani u BiH ponovo 1968. godine politički priznati kao zaseban 
narod, kao posebna etnička zajednica, kada se definitivno odustalo od dotadašnje 
partijske politike njihovog opredjeljivanja kao Srba ili kao Hrvata. To je izazvalo 
burne reakcije kod srpskih i hrvatskih nacionalista, kojih se ne malo našlo i u samim 
vrhovima SK Srbije i SK Hrvatske, što će se kobno odraziti dvadeset godina kasnije, 
u procesu raspada Jugoslavije, agresijom Srbije, Crne Gore i Hrvatske na Bosnu i 
Hercegovinu i genocidom nad Bošnjacima, propagandnim i vojnim usmjeravanjem 
svojih sunarodnika bosanskih Srba i bosanskih Hrvata protiv svoje domovine BiH i 
protiv svojih komšija druge vjere i nacionalnosti. 


U govorima i izlaganjima Hamdije Pozderca u ovom izboru, na više mjesta, 
mogu se naći upozorenja, već tada, da postoje snage među srpskim i hrvatskim 
komunistima koje osporavaju državnost Bosne i Hercegovine i koje se ne mire sa 
činjenicom da su Muslimani zasebna etnička zajednica i da su Ustavom iz 1974. 
godine postali ravnopravni sa drugih pet naroda u Jugoslaviji i da su jedan od šest 
konstitutivnih naroda na cijelom prostoru Jugoslavije. 


Navest ću nekoliko citata iz njegovih govora i razgovora, koji su i danas 
aktuelni i čiji se sadržaji ponavljaju i u današnjim pogledima na Bosnu i Hercego- 

vinu, kako domaćih političara, tako i predstavnika međunarodne zajednice u Bosni i 
Hercegovini: 


Često su BiH neki željeli...da konstituišu raznim hegemonističkim aršinima i 
podjelama... Tragovi tih pozicija snažno pothranjivani od nacionalističkih snaga i van 
Bosne i Hercegovine, osjećaju se i u savremenim otporima političko-pravnom 
individualitetu naše Republike". (U povodu 30. godišnjice Zavnobih-a 1973.) 


lako se Bosna i Hercegovina ne definiše kao nacionalna država u klasič- 
nom smislu, ona je mislim i nacionalna država i za Srbe, i za Hrvate i za Muslimane i 
pripadnike drugih naroda i narodnosti koji žive na njenom tlu". (Referat o značaju 
novog Ustava SR BiH 1974). 


,Etnocentrizam, nacionalizam i separatizam... su bile i ostale najveća prep- 
reka ekonomske, društveno-političke i kulturne emancipacije kako njih samih (bh. 
naroda-O.!.), tako i Republike u kojoj žive".(O Ustavu 1974). 


,Zavnobih je postavio temeljne odnose i time osnažio istorijsku prekretnicu u 
procesu vraćanja Bosne i Hercegovine njenim narodima, koji samo zbratimljeni i 
ravnopravni mogu odlučivati o svojoj sudbini, o samima sebi ... samo na tim 
temeljima..mogao se kontinuirano nastaviti...na najbolji mogući način urediti 
demokratski politički sistem u višenacionalnoj zajednici, odnosno da se čvrsto zacrta 
izgradnja zajedničke državnosti".(Intervju, Zavnobih, 1972). 


,0 Bosnu i Hercegovinu su se otimale i u njoj se nadmetale sve izdajničke 
vlasti i klase". (Kladanj, 1971). 


,Bez nacionalne ravnopravnosti nema ni drugih oblika prave ravnopravn- 
osti" (Kladanj, 1971). 


U borbi za nacionalnu individualnost Muslimana ,nama se imputiralo u i 
izvan BiH, da smo to pitanje nepotrebno ,naduvali" i tako produbili muslimanski 
nacionalizam... Simptomatično je što su ova i ovakva pitanja, kada je riječ o Muslim- 
anima, njihovom individualitetu, uglavnom pokretali pojedinci iz srpske i hrvatske 
nacionalnosti". 


,Sve to U svojoj osnovi, izražava otpor politici koju vodimo u Bosni i 
Hercegovini da naša Republika bude ravnopravan subjekt politike u Jugoslaviji. 
Suprotstavljanje toj našoj politici, u krajnjoj konsekvenci, vodi manipulisanju s 
Bosnom i Hercegovinom kao republikom, njenim narodima i njihovom sudbinsko 
istorijskom zainteresovanošću da žive zajedno. Takav položaj Bosne i Hercegovine 
priželjkuju najrakcionarnije, najmračnije snage i kontrarevolucionarne grupice i 
pojedinci i u Jugoslaviji, i u Bosni i Hercegovini". (Tjentište, 1971). 

,|ma otpora priznavanju nacionalnog identiteta Muslimana, mada je poznato 
da je KPJ, odnosno SKJ uvijek priznavao nacionalnu posebnost Muslimana". (Ilidža, 
1971). 


,Bosna i Hercegovina ima svoju istorijsku komponentu državnosti koja se 
proteže stoljećima. Jer, ne treba zaboraviti da nacionalna heterogenost ne znači i 
državnu heterogenost".(R SUP, 1971). 


,Samoupravno i nacionalno je pravo svakog naroda da svoj jezik naziva 
svojim narodnim imenom...našim jezikom govore četiri naroda u četiri suverene 
republike".(O jeziku, 1971). 


nema političke, ravnopravnosti, socijalne, društvene, kulturne, jezičke itd. 
ako nema materijalne (ekonomske) ravnopravnosti"... 


,---Ako je Bosna i Hercegovina za nekoga ,Jugoslavija u malom" onda je i 
svaka druga republika , Jugoslavija u malome", jer nema nacionalne republike"(jer su 
po Ustavu SFRJ pripadnici svih šest naroda u Jugoslaviji u svakoj republici ravnopr- 
avni, nisu nacionalna manjina-O.!.). 


,Treba čovjeku omogućiti da bude ono što jeste, a ne što bi mi želili da on 
bude. Jer, kada smo tražili da on bude ono što bi morao da bude često je bio pod 
administrativno-etatističkim pritiskom pa se ponašao drukčije nego što u suštini 
jeste. Sada kada smo ga oslobodili straha da će ostati bez službe kada klanja ili ide 
u crkvu on se vraća svome uvjerenju. A mi, onda, izvlačimo zaključak da je danas 
više religije nego juče". (Doboj, 1971). 


,.. | danas nacionalisti osporavaju postojanje Bosne i Hercegovine kao 
suverene republike, govoreći da je ona ,nategnuta" tvorevina naše revolucije, da 
nema svoj istorijski kontinuitet i slično. Nacionalisti svjesno zaobilaze i poriču 
istorijski kontinuitet Bosne i Hercegovine, njenu srednjevjekovnu državnost i poseb- 
nost, prostorno-kulturnu povezanost i istorijsku težnju za autonomijom i samostalno- 
ŠĆUu koja je tako vidljivo bila prisutna i u uslovima osmanlijsko-turske i austro-ugarske 
okupacije". 


,Nasrtaji na ravnopravnost Bosne i Hercegovine i slobodnih naroda u 
njoj...ispoljavaju se i negiranjem nacionalne posebnosti Muslimana i svojatanjem 
njihove kulturne baštine, negiranjem njihovog istorijsko-kulturnog doprinosa".(Vitez, 
1971). 


,Danas je primarno postojanje samobitnosti muslimanskog nacionalnog bića 
kao realnost". 


,---fijetki su udžbenici u Bosni i Hercegovini, a i u našoj zemlji, u kojima se 
Muslimani ističu uz ostale narode kao naša realnost i kao poseban narod... 
Muslimani su bili i ostali poseban narod u onoj mjeri ukoliko su to i drugi naši narodi. 

Oni nemaju neko etničko jezgro ili maticu izvan naše zemlje, a to nemaju ni ostali 
naši narodi, nego samo naše narodnosti".(Vitez, 1971.) 


,Pokušaj da se Bosna i Hercegovina prikaže isključivo kao muslimanska, ili 
srpska ili hrvatska, predstavlja demonstraciju i jednog i drugog vida tog 
nacionalizma". (unitarizmu ili separatizmu-O.!.) (Vitez, 1971). 


,Emancipacija Muslimana uslov je emancipacije svakog drugog naroda u 
Bosni i Hercegovini".(Beograd, 1970). 


,..-. nužno je učiniti korak dalje u pravcu izgrađivanja Federacije kao funkcije 
državnosti i suverenosti svake republike i autonomne pokrajine, kao uporišta 
ravnopravnosti naroda i narodnosti". (Banja Luka, 1971). 


U razgovoru u Domu omladine u Beogradu 20.12.1970. na pitanje ,Vaša 
vizija naše budućnosti"? Hamdija Pozderac je odgovorio: ,Poslužiću se jednom 
izrekom Stanislava Jeržileca da sve treba posvetiti čovjeku samo ne druge ljude" 
(žrtvovati ljude-O.I.). Moja vizija našeg društva je ostvarenje humanih odnosa, 
visokog standarda, rada kao umjetničkog čina, politike kao društvene saglasnosti... 
vizija budućnosti shvatljiva je samo kao realna borba, čin, akcija, nadajmo se lakša 
nego do sada, za poraz svega mračnog u nama i doprinos svjetskom procesu 
humanizacije protiv koga stoji veća mračna sila nego ikada ranije u istoriji. Naš 
doprinos da se ta sila, a svijet liči na ogromni vojnički logor, nikada ne poentira 
(O.I.), ne mora biti i nije mali".(Beograd, 1970). 


Nasuprot ovim mišljenjima koja sam citirao u nekim govorima Hamdije 
Pozderca(u Vitezu i Banja Luci 1971), pojavljuju se dvije Pozderčeve retoričke fraze 
koje u najmanju ruku zbunjuju poznavaoca bosanske historije i pojave nacionalizma 
u Bosni i Hercegovini. Naime, u iskazu da nema Jugoslavije bez Bosne i Herceg- 
ovine, odnosno da nema Bosne i Hercegovine bez Jugoslavije, dovodi se u pitanje 
njeno historijsko postojanje kao srednjevjekovne države i kao političkog entiteta i 
onda kada nije bilo Jugoslavije. Zamislite, da je nekim slučajem neko od srbijanskih 
ili hrvatskih političara rekao da nema Srbije ili Hrvatske bez Jugoslavije, na kakav 
odjek bi to bilo dočekano, a ovo Hamdijino o Bosni i Hercegovini je ostalo neprimije- 
ćeno ili u to vrijeme bilo shvaćeno da je njeno postojanje legitimirano AVNOJEM, šo 
je i današnja tvrdnja srpskih i hrvatskih nacionalista i, u velikoj mjeri argument, 
njihove namjere da je između sebe podijele. Druga retorička Pozderčeva fraza odn- 
osi se na srpski i hrvatski nacionalizam. Pozderac kaže: ,Postoje isto tako izražene 
tendencije da se opasnost nacionalizma u Bosni i Hercegovini isključivo sagledava u 
agresivnim i ekspanzionističkim aspiracijama nacionalizma koji dolazi iz Srbije i 
Hrvatske. Ispada da, ukoliko bi bila onemogućena šačica nacionalista iz Srbije i 
Hrvatske, onda bi BiH bila mirna, bar što se tiče nacionalističkih pojava. Takva 
mišljenja su pogrešna". On je pogrešno vidio da najopasniji vid nacionalizma nastaje 

unutar BiH-unitarizam kod Muslimana(Bošnjaka), a separatizam kod Srba i Hrvata. 
Njegovo viđenje nacionalizma iz Srbije i Hrvatske, kao ,Šačice nacionalista", a ne 
kao velikodržavne politike — Hamdiju Pozderca će koštati glave, a Bosnu i 
Hercegovinu agresije i genocida nad Bošnjacima u procesu raspada Jugoslavije, sa 
tezom da nema Bosne i Hercegovine bez Jugoslavije. Praksa je pobila obje ove 
Pozderčeve teze, a zablude koje je o tome imao sam je platio svojim životom, a 
nešto kasnije i desetine hiljada Bosanaca i Hercegovaca u ratu 1992-1995. godine. 
Zašto ukazujem ovdje na ove dvije Hamdijine retoričke fraze? Želio sam da upozo- 
rim buduće istraživače Hamdijine političke misli, s obzirom da su političarima govore 
pisali i njihovi mladi saradnici i savjetnici, da provjere upoređujući Hamdijin stil 
pisanja sa ovim što je napisano, da li je to uistinu bilo Hamdijino političko mišljenje, 
jer ono odudara od većine onih mišljenja koja sam ranije citirao. 


U svakom slučaju knjiga Hamdije Pozderca koju danas promoviramo ima 
dokumentarnu vrijednost i niko ko se bavi proučavanjem državnosti i nacionalnosti 
BiH ne može je zaobići, a da je ne konsultuje, kao autentično kazivanje jednog od 
najvećih političkih autoriteta svoga vremena, zbog čijeg će zalaganja za politiku 
Saveza komunista za ravnopravnost republika i naroda i nacionalnih manjina, u 
vremenu značajnije pojave velikosrpskog nacionalizma 1986. i 1987. u Savezu 
komunista Srbije s pojavom Miloševića na političku scenu, Hamdija Pozderac biti 
među prvim žrtvama Miloševićeve politike, koja je ubrzo zatim razorila Jugoslaviju i 
unijela rat i nepovjerenje među sve narode, a posebno je pogubna bila među naro- 
dima u Bosni i Hercegovini, s kojom se politikom Bosna i Hercegovina i danas, kao 
nezavisna i suverena država, svakodnevno suočava. 


Hamdija Pozderac nije umro. On je ubijen kao što je 49 godina prije njega 
bio ubijen Mehmed Spaho, da bi srpsko-hrvatskim sporazumom 1939. podijelili BiH 
između sebe. Hamdiju je ubio Beogradski režim koga je predvodio Slobodan 
Milošević. Zapravo on je donio presudu da Hamdija Pozderac nestane sa političke 
scene, da bi bez njega lakše ostvario svoje planove o novoj podjeli BiH sa 
Hrvatskom. Sam čin političkog ubistva, da li s umišljejem ili iz nehata, odgovor će 
dati historija, izvršen je na sjednici CK SK BiH političkim pritiskom da Pozderac 
podnese ostavku na položaj potpredsjednika Predsjedništva SFRJ, a to znači da 
nestane iz politike. A za Hamdiju Pozderca koji je od svoje 18. godine, ako ne i 
ranije, u politici, dakle, više od jednog radnog vijeka, politička smrt je značila i fizičku 
smrt nekoliko mjeseci kasnije u 65. godini života. To je bila jedna od velikih mana 
toga političkog sistema. 


Čitanjem ove knjige ponovo će nam se približit stvarnost Jugoslavije i Bosne 
i Hercegovine, kakva je bila deset ili dvadeset godina, prije raspada SFRJ i agresije 
na Bosnu i Hercegovinu. Pokazat će nam se kao historijska neminovnost sve ono 
što se odigralo dvadeset godina kasnije, misleći ovdje prije svega na raspad 

Jugoslavije i na međunarodno priznanje suvereniteta i nezavisnosti Bosne i Herceg- 
ovine, a što mi tada nismo mogli da vidimo ili da predvidimo, da bi na vrijeme 
preventivno djelovali da rasplet jugoslovenske političke krize ne bude toliko krvav 
kakav je bio, naročito u Bosni i Hercegovini. 


Želim posebno naglasiti da treba odati priznanje priređivačima ove knjige 
prof. dr. Muji Demiroviću i Muli Hadžiću i izraziti zahvalnost donatorima koji su 
prepoznali značaj njenog objavljivanja. Hvala! 

PRUDSKI (NE) SPORAZUM 


U Vijeću nije bilo riječi o Prudskom sporazumu ni u jednom njegovom tijelu 
ili organu, i Vijeće o tome nema svoga stava". Ovo što ću reći, kao najavljeni 
uvodničar, lično je moje razmišljanje ili bolje rečeno prva diskusija o ovoj temi danas. 
Nije unaprijed dogovoreno da sa ovog sastanka proiziđe neki stav ovog Savjeta, o 
tome ćemo se dogovoriti u toku sastanka. 


Cilj sazivanja ovog sastanka je da se politički relaksira klima međusobnog 
optuživanja, uglavnom među bošnjačkim političkim predstavnicima, i time olakša i 
rastereti bespotrebnog političkog diskvalificiranja u budućoj političkoj raspravi koja 
predstoji u okviru Parlamentarne skupštine Bosne i Hercegovine o ustavnim promje- 
nama. 


Veoma je važno da će se rasprava o svim pitanjima koje pokreće Prudski 
sporazum voditi u Parlamentarnoj skupštini i Vijeću ministara, transparentno i pred 
očima javnosti. Da je bilo više inicijative, znanja i političke volje ministara u Vijeću 
ministara i među zastupnicima u Parlamentarnoj skupštini BiH, da sami u svoj 
program rada za ovu godinu unesu ova pitanja u raspravu, ne bi bio ni potreban 
ovaj sporazum trojice lidera svojih stranaka. To samo govori o činjenici, da mi u 
Bosni i Hercegovini, još se nismo oslobodili predratnog, ratnog i postratnog 
sindroma sastankovanja lidera — umjesto da rade institucije političkog sistema svoj 
posao za što su dobro plaćene. Takav metod vršenja vlasti u političkoj nauci 
pežorativno je nazvan partokratija a u najnovijoj varijanti etnokratija -— umjesto 
proklamirane demokratije koja izvorno znači vladavina naroda — odnosno vlast 
političkih predstavnika naroda izabranih od naroda u politička predstavnička tijela, 
koja se zovu zakonodavna vlast. Zato nije za potcijeniti što su se lideri dogovorili da 
se rasprava i dogovaranje o pitanjima iz Prudskog sporazuma prenesu u 
Parlamentarnu skupštinu i institucije političkog sistema. 


A sada nekoliko riječi o samom Prudskom sporazumu. Ja ga ne vidim 
drukčije nego kao činjenicu da su se tri lidera dogovorili, koja pitanja smatraju u 
ovom trenutku najvažnija da budu predmet rasprave i odlučivanja. Međunarodna 
zajednica pozdravila je to kao nešto pozitivno što su se u današnjem teškom 
političkom stanju u BiH, tri lidera uopće sastala. Ono oko čega su se dogovorili je 


O Uvodno izlaganje na proširenom sastanku Političko-pravnog savjeta VKBI, održanom 13. 
januara 2009. godine u Sarajevu, kome je prisustvovao Sulejman Tihić iz SDA, a pozvani Haris 
Silajdžić iz SBiH i Zlatko Lagumdžija se nisu odazvali pozivu. 

minimum očekivanja, a rezultati se tek očekuju: prvo, Odluka Parlamenta da se 
pristupi ustavnim promjenama, drugo, usvajanje budžeta u dogovorenim 
parametrima sa povećanjem sredstava za povratak, treće, donošenje zakona o 
državnoj imovini kao jednom od uslova u ispunjavanju obaveza iz Sporazuma o 
stabilizaciji i pridruživanju (sa spoznatom sviješću sva tri lidera da se državna 
prenositi tu imovinu na druge pravne subjekte), četvrto, situiranje Distrikta Brčko u 
Ustav BiH, jer Distrikt nije zakonska, već ustavna kategorija, peto popis 
stanovništva 2011. obavezno vezati za Program povratka 2009-2014 pokriven sa 
pola milijarde kredita za svaku godinu po sto miliona. A što se tiče nacionalne 
zastupljenosti u svim državnim, entitetskim, kantonalnim i općinskim institucijama, o 
tome se ne odlučuje samim činom popisa, već realizacijom povratka prema 
kriterijima Aneksa 7 i Amandmanom na Ustav BiH u pogledu nacionalne strukture 
svih nabrojanih nivoa vlasti o čemu će se voditi rasprave u okviru ustavnih 
promjena, a u zakonu o popisu stanovništva unijeti klauzulu, da ukoliko se ovim 
Programom ne ostvare ciljevi povratka u skladu sa Aneksom 7, ostaje i dalje da važi 
odredba da će se zastupljenost u vlasti računati prema popisu iz 1991. godine, i 
šesto, rekonstrukcija Vijeća ministara u okviru Zakona o Vijeću ministara i 
Poslovnika Parlamentarne skupštine. 


Otuda je pogrešno što se otvorila politička rasprava za Prudski sporazum ili 
protiv Prudskog sporazuma, jer u suštini ovdje se i ne radi o bilo kakvom Sporaz- 
umu, izuzev 0, kao što vidite Zajedničkoj izjavi u kojoj su pobrojana pitanja o 
kojima će se odlučivati u Parlamentarnoj skupštini prema procedurama koje su za to 
propisane u Ustavu i poslovnicima. 


Ne treba zaboraviti da su tu Izjavu potpisali između ostalih i ljudi koji interes 
Republike Srpske stavljaju ispred interesa države BiH i Evropske unije, čime sami 
demantuju da priznaju Dejtonski sporazum i Ustav BiH unutar tog sporazuma u koji 
se inače zaklinju, ili se traži treći hrvatski entitet i vraća nas na propale političke 
opcije prije Vašingtonskog sporazuma. Zato Prudski sporazum ne treba ni 
glorifikovati a niti satanizirati, već u rješenjima o pitanjima koja on sadrži izraziti one 
političke intencije i pravne sadržaje koji će jačati Bosnu i Hercegovinu i njene 
institucije, kao i ukupnu političku moć države, na njenom vrlo teškom i trnovitom putu 
u procesu integracija u Evropsku uniju i NATO savez. Hvala! 

DRŽAVNOPRAVNI I POLITIČKI RAZVITAK BOSNE | HERCEGOVINE 


Poštovane dame i gospodo, dragi prijatelji, kolege i kolegice, dragi promo- 
tori, zahvaljujem vam se što ste našli slobodno vrijeme da prisustvujete, ja bih rekao, 
ovom času historije, na kojem, ne znam već po koji put, promoviramo državu Bosnu 
i Hercegovinu, koja je od svoga postojanja osporavana ili prisvajana od njenih 
susjeda ili zemalja šireg okruženja." 


Zahvalio bih se kolegi Filandri na napomeni u vezi sa Hadžijahićevom 
knjigom. Znao sam Za nju i imam je, ali eto jednostavno, pošto je knjiga izašla prije 
par godina, nije bila poznata u vremenu kada sam obrađivao materiju srednjovjeko- 
vne Bosne, a teško bih je i ukomponovao u ovaj moj projekat koji datira od sredine 
X-stoljeća, od pomena imena zemlje Bosne u Porfirogenetovom djelu De Administr- 
ando imperio, s obzirom da Hadžijahić u svome djelu govori o historiji ovog prostora 
u IX i X stoljeću, kada se još nije znalo za ime Bosne. 


Moram priznati da sam u svome školovanju i obrazovanju osjetio nedosta- 
tak ovih znanja koja su sadržana sada u ovoj knjizi. Tada nisam znao kako doći do 
tih znanja iz prostog razloga što ni školski sistem, a ni čitav kontekst našeg 
obrazovanja, nije išao u tom pravcu, izuzev ako se ne izuzmu oni koji su se 
profesionalno obrazovali kao historičari. Mi koji nismo studirali historiju, za nas ta 
znanja nisu bila poznata, ili smo možda mislili, pošto sam ja dijete prethodnog 
sistema, i okrenuti budućnosti, da nečačkamo mnogo po toj prošlosti i da gledamo u 
budućnost. 


Kad je došla 1992. godina ja sam tek tad primijetio nedostatak tih znanja, 
tako da ovu knjigu na neki način pišem od 1992. godine do danas. Konkretnije njeno 
projektovanje i oblikovanje je došlo tek 96/97 godine, kada smo pripremali jednu 
naučnu konferenciju pod naslovom ,Bosna i Hercegovina i Bošnjaci" pod pokrovitelj- 
stvom rahmetli Alije Izetbegovića. U pripremnom odboru, između ostalih, je bio i 
akademik Arif Tanović, i kada smo utvrđivali probleme i teme te konferencije, on je 
rekao: Omere, mislim da bi bilo dobro da ti obradiš temu ,Oblici državnosti i pravni 
sistemi Bosne i Hercegovine". Razumije se, stavio me je u iskušenje da to prihvatim 
ili neprihvatim. Ali pošto sam pravnik i bavim se teorijski pravnim i državnim 
pitanjima, a za vrijeme rata nastojao sam da više saznam o Bosni i Hercegovini i da 


9 Izlaganje na kraju promocije moje knjige ,Državnopravni i politički razvitak Bosne i Hercegovine", 
održane 12.06.2009. godine na Fakultetu političkih nauka u Sarajevu. 

dođem do tih znanja o kojima sam govorio, a nisam ih ranije imao, dosta sam bio 
već isčitao te literature, pristao sam na taj prijedlog. Tako sam na toj naučnoj 
konferenciji koja je imala međunarodni karakter u maju 1997. godine izašao sa 
referatom pod gore navedenim naslovom. Radeći na tom referatu vodio sam računa 
da čitam onu literaturu u koju sam ja lično imao povjerenje da je ona neka vrsta 
objektivne istine u odnosu na neku drugu literaturu koja je bila u funkciji velikodrž- 
avnih projekata Srbije i Hrvatske. Nastojao sam da se okrenem onim autorima za 
koje sam mislio da su koristili historijski tačne činjenice. Radeći na tom referatu sam 
htio da savladam abecedu bosanske historije, da prezentiram historijski istinite 
činjenice o Bosni i Hercegovini. Tako sam u funkciji pripreme mog referata preuzim- 
ao široke izvode iz tih knjiga i oni su uz moje komentare prezentirani u ovoj knjizi, 
naročito kad je riječ o periodu od sredine X-stoljeća do perioda federativne 
Jugoslavije. S obzirom da sam bio izabran za profesora na predmetu Društveno- 
politički sistem Jugoslavije, bila mi je poznata literatura iz tog perioda, a i sam sam o 
tome ranije pisao i u ovoj knjizi sadržani su uglavnom tekstovi koje sam ja pisao, 
uključujući i one tekstove za vrijeme i poslije rata, vezano za proces rješavanja 
političke krize na prostoru Jugoslavije, Bosne i Hercegovine i razumije se provedbe 
Dejtonskog sporazuma. Tako je ova knjiga nastala da odgovori na moje pitanje: Šta 
je to što nam se dešava od 1992. godine, poslije skoro pola vijeka zajedničkog 
života u suživotu, bratstvu i jedinstvu, u prosperitetu Bosne i Hercegovine, najvećem 
prosperitetu koji je ona imala u toku svoje historije itd. 


Čitajući tu literaturu uspio sam sebi dati odgovor i mislim da je ova knjiga 
rezultat upravo toga, da prvo sebi dam odgovor, a onda, evo da je publikujem i dam 
u javnost i, razumije se podložni smo kritici i knjiga i ja kao njen autor. Ali, ostaje 
činjenica da sam je pisao za sebe, da sebi nađem odgovor na niz pitanja za koje 
nisam imao odgovore, iako sam 1992. godine bio pred kraj radnog vijeka. To što 
sam našao stavio sam u ovu knjigu i nadam se da će pomoći ljudima da, razumije 
se, čitajući i druge knjige koje danas izlaze bez cenzure, tako da kažem, kao i nova 
istraživanja do kojih je došao kolega Ibrahim Pašić i drugi, da kompletiraju istinu o 
svome viđenju Bosne i Hercegovine i steknu svoju istinu o BiH. 


Ovdje je dat i moj pogled na konkretna politička rješenja jer sam i sam kao 
pravnik obavezan da u ovom kritičnom trenutku našeg političkog sistema, na osnovi 
svog iskustva i kao društveni radnik a i kao profesor Političkog sistema Jugoslavije a 
kasnije i kao profesor Političkog sistema Bosne i Hercegovine i kao pravnik, dam 
svoj doprinos i prijedloge za rješavanje nekih političkih i ustavnih pitanja. 


Ja sam vidio taj izlaz u predizbornoj koaliciji političkih stranaka u našoj 
zemlji. U BiH ne može biti vladajuća stranka ili koalicija ako nije multietnička. U 
Bosni i Hercegovini mora se vladati tako, da u tom vladajućem orkestru budu 
zastupljeni predstavnici svih naroda i narodnosti. To sam vidio samo u predizbornoj, 

a ne postizbornoj koaliciji. Mi do sada od 1990. godine na ovamo nismo imali 
koalicije u onom smislu o kojem se govori u zapadnim demokratijama, mi smo u 
stvari imali partnerstvo političkih stranaka, a kod partnerstva političkih stranaka u 
vlasti, svaki partner želi da čitav svoj program unese u program tog političkog 
mandata koji ostvaruje u vlasti, a to je nemoguće, i zato imamo pojavu da vladajuće 
stranke jedna drugoj čine opoziciju kod odlučivanja. Ako se pravi predizborna 
koalicija, onda treba da oni koji misle da treba da vladaju u koaliciji moraju da sjednu 
i da naprave program kojeg će realizirati u periodu tog mandata ako osvoje vlast. 
Mislim, da bi dobro bilo ako bi se ove ideje mogle ugraditi u Izborni zakon, što bi 
bitno, iako se ne promijeni Ustav, relaksiralo političku situaciju u Bosni i Hercegovini. 


Međutim, ključno pitanje u Bosni i Hercegovini je odnos njenih naroda 
prema Bosni i Hercegovini. U tom smislu sam govorio o potrebi političkog konsenz- 
usa za naredno vrijeme. Ove stranke koje su došle na vlast 1990. godine su se 
usaglasile samo po jednom pitanju, a to je kako oboriti komuniste sa vlasti. Ni u 
jednom drugom pitanju nisu se usaglasile do danas, evo skoro 20 godina. Zato je 
neophodno u multietničkom društvu kao što je naše predizborno a ne postizborno 
koaliranje stranaka koje žele participirati u vlasti, jer bi birači tada mogli da se kao 
građani izjašnjavaju o političkim programima pojedinih koalicija i daju svoj glas za 
multietničku listu, a ne kao Bošnjaci, Srbi i Hrvati svaki za svoju nacionalnu stranku 
kao što su to do sada radili. Hvala što ste me saslušali i još jednom hvala što ste bili 
prisutni na ovoj promociji. 

MEHMED SPAHO 


Pred sobom imamo izvanrednu, jedinstvenu studiju (političku biografiju) 
Mehmeda Spahe," najistaknutije političke ličnosti iz reda Bošnjaka u prvoj polovini 
XX stoljeća, autora dr. Husnije Kamberovića. 


Studija je napisana na temelju provjerljivih pisanih izvora, bez pretenzije da 
se daje konačna ocjena o političkom djelovanju Mehmeda Spahe. Tako možemo 
očekivati i druge autore koji će pisati o ovoj veoma zanimljivoj političkoj ličnosti u 
jednom od najdramatičnijih perioda bh. historije, u vremenu između dva svjetska 
rata, koje je obilježeno stvaranjem prve južnoslavenske države u kojoj je BiH imala 
centralni geografski položaj koju je zapljuskivao sa svih strana velikosrpski i 
velikohrvatski nacionalizam, s pretenzijama da je sebi prisvoje ili zmeđu sebe dijele. 


Tako su se bosanski muslimani našli u novoj državi između čekića i 
nakovnja, s očekivanjem srpskih i hrvatskih nacionalista, da se nacionalno odrede 
kao Srbi ili kao Hrvati, kako oni kažu, da bi se lakše riješilo muslimansko pitanje, a u 
suštini da nestane Bosne i Hercegovine, kao zasebnog historijsko-političkog entiteta, 
jedne od najstarijih zemalja u ovoj regiji, plašeći se njenog autonomnog položaja koji 
bi sh. nacionaliste zauvijek ostavio bez bh. zemlje kao sastavnog dijela Srbije, 
Hrvatske i Crne Gore. 


To je historijski i politički okvir koji je autor ove studije imao u vidu i nalazi se 
na fonu njegovog istraživanja političkog djelovanja Mehmeda Spahe, koje se 
odvijalo na terenu političko-stranačke borbe za osvajanje i prakticiranje državne 
vlasti, s jedne strane, i opozicionih suprotstavljanja toj vlasti, kako u režimu 
Kraljevine Srba, Hrvata i Slovenaca do 1929. godine, tako i u postdiktatorskom 
političkom režimu Kraljevine Jugoslavije poslije 1929. godine sve do Spahine smrti 
29. juna 1939. godine, s druge strane. 


Tu stranačko-političku borbu za vlast u Beogradu i stvaranje opozicije 
režimu, u Bosni i Hercegovini je karakterizirala činjenica njenog multietničkog 
sastava: bosanskih muslimana koji nikada nisu istupali u svom političkom djelovanju 
protiv kralja i protiv države, zalažući se za više autonomije, jednakosti i ravnoprav- 
nosti, kao i za pravnu državu jednakopravnih građana u okviru postojećeg režima. S 
druge strane su bili bosanski pravoslavni Srbi koji su se protivili autonomiji BiH i 
zalagali za centraliziranu vlast i jedinstveno srpsko vođstvo koga su oni slijepo 


U Riječ na promociji knjige ,Mehmed Spaho (1883.-1939) Politička biografija", autora dr. Husnije 
Kamberovića, izdavač VKBI, 2009. godine u okviru edicije ,Vrijeme uspravljanja Bošnjaka", održanoj 
2. jula 2009. godine u Bošnjačkom institutu u Sarajevu. 

slijedili neovisno na bosanske lokalne prilike sa pretenzijom priključenja Bosne 
Srbiji, kao i bosanskih katolika Hrvata koji su slijedili opozicionu politiku HRSS 
Radića, kasnije i Mačeka, podržavajući federalizaciju Jugoslavije i priključenje BiH 
Hrvatskoj ili njenoj podjeli sa Srbijom. 


Upravo činjenica neravnopravnosti i nejednakosti svih građana pred zakon- 
om u novoj državi, a što su posebno trpili bosanski muslimani, kao i teritorijalne 
pretenzije susjeda na Bosnu i Hercegovinu, bili su dobar razlog za osnivanje 
Jugoslavenske muslimanske organizacije kao političke stranke bosanskih muslima- 
na bez vjerskih obilježja, nasuprot srpskim radikalima koji su imali krsnu slavu ili 
Radićeve HRSS koja je svoje zborove počinjala sa ,Hvaljen Isus i Marija", a koji su 
istovremeno prigovarali Jugoslovenskoj muslimanskoj organizaciji da je vjerska 
stranka, obrazlažući to time da se muslimani nisu nacionalno opredijelili kao Srbi ili 
Hrvati. 


To je politički okvir u kome je djelovao Mehmed Spaho kao neosporni 
politički vođa bosanskih muslimana sve do njegove zagonetne smrti 1939. godine, 
što je bio predmet istraživanja u ovoj studiji. 


Doktor Husnija Kamberović je već u Predgovoru svoje studije, navodeći 
primjere dosadašnjih istraživanja političkog djelovanja Mehmeda Spahe, nagovije- 
stio da će njegovo istraživanje slijediti samo provjerljive činjenice koje se mogu naći 
u autentičnim izvorima, ali je u svom metodološkom pristupu o stradalništvu 
bošnjačkih političkih lidera, pored Mehmeda Spahe spomenuo još i Džemala 
Bijedića i Hamdiju Pozderca. Time je nehotice nagovijestio da se u ovoj ediciji Vrije- 
me uspravljanja Bošnjaka u programu VKBI nađu i ova dva istaknuta bošnjačka 
političara iz vremena komunističke egzistencije Bosne i Hercegovine u Jugoslaviji. 


Studija dr. Husnije Kamberovića ,Mehmed Spahoi" struktuirana je u tri 
dijela: (1) Djelatnost Mehmeda Spahe do kraja Prvog svjetskog rata, (2) Politička 
djelatnost Mehmeda Spahe 1918-1929. godine i (3) Djelatnost Mehmeda Spahe 
nakon 1929. godine. U prilogu studije su odabrani autorski članci Mehmeda Spahe 
nakon 1929. godine, kao i njegove lične i službene fotografije. 


Za političko djelovanje Mehmeda Spahe posebno se čine zanimljivim drugo 
i treće poglavlje. Drugo poglavlje obrađuje period od ujedinjenja 1. decembra 1918. 
godine do 1929. godine, u kome se prepoznaje predustavno doba do 1921. i 
ustavno doba novostvorene države do diktature kralja Aleksandra 1929. godine. 
Treće poglavlje sadrži djelovanje Mehmeda Spahe od stvaranja šestojanuarskog 
režima 1929., promjene imena države i podjele države na banovine, kao i 
oktroiranog ustava iz 1931. godine do obnove parlamentarnog života 1935 i 1938. 
godine i smrti Mehmeda Spahe u junu 1939. godine. 

Oba ova perioda u historiji Kraljevine Jugoslavije, a time i Bosne i 
Hercegovine, mogu se označiti politički veoma nestabilnim, posebno s obzirom na 
opozicioni stav Radićeve HRSS prema centralističkom ustroju države, režimu u 
cjelini kao i vremenu nametanja srpske hegemonije nad manjim narodima u Kralje- 
vini Jugoslaviji. 

Za Spahu se može reći da je bio moderan političar evropske provenijencije 
demokratski orijentiran koga je karakterizirala harizma, ne samo kao čovjeka 
popularnog u svom narodu već i od naroda prihvaćenog kao svog najrođenijeg i 
čovjeka od narodnog povjerenja, koje on ni u jednom trenutku nije izdao niti 
iznevjerio. Osnovne su tačke programa JMO za koje se on zalagao: više samou- 
prave (autonomije) historijskim zemljama među kojima je bila i BiH, dakle, za 
decentralizaciju Jugoslavije, jednakost i ravnopravnost svih građana pred zakonom 
neovisno od njihove vjerske i etničke pripadnosti. Od programa je odstupao samo iz 
taktičkih razloga, ali ga nikada nije napuštao. Prepuštao je i vremenu da neke stvari 
odradi, bio je fanatični realista i vjerovao je u budućnost, da će doći bolja vremena. 
Poznata je njegova izreka: ,Naša je budućnost, a prošlost je onih koji hoće da 
pomoću sile vladaju". 


U vrijeme Spahinog političkog djelovanja nije lahko bilo biti musliman, niti 
muslimanski političar u Kraljevini Jugoslaviji. Ovo i s obzirom na odbojnost samog 
kralja Aleksandra prema muslimanima. Kamberović citira riječi Milana Stojadinovića 
iz 1933 i 1934. godine koji kaže: ,ali kralj Aleksandar nikako nije hteo da čuje 
muslimane iz razloga koji mi ni onda, a ni danas, nisu jasni". Ni politički predstavnici 
bosanskih Srba nisu priznavali muslimane kao narod. Posebno se u tome isticao 
Milan Srškić, vođa bosanskih srpskih radikala. Po njemu najbolje bi bilo da se 
muslimani izjasne ko su (ako hoće da budu svi Srbi ili Hrvati) pa bi se sporazumom 
sa Hrvatima riješilo i pitanje muslimana. Po tom kriteriju je došlo 1939. godine, 
poslije Spahine smrti, do podjele Bosne i Hercegovine između Mačeka i Cvetkovića: 
srezovi sa većinskim muslimanskim i hrvatskim stanovništvom pripali su banovini 
Hrvatskoj, a srezovi sa većinskim muslimanskim i srpskim stanovništvom trebalo je 
da pripadnu entitetu Srpske zemlje sa sjedištem u Skoplju. 


Nije bilo lahko ni Mehmedu Spahi da kao politički predstavnik bosanskih 
muslimana, za svoga života, dok je još sjedio u ministarskoj fotelji, dozvoli vladi u 
kojoj sjedi, da se BiH dijeli i pripajaju Hrvatskoj i Srbiji njeni dijelovi koji im historijski 
nikada nisu pripadali, jer su oduvijek historijski smatrani bh. teritorijem i kao takvi 
preživjeli nasrtaje Bizanta, Ugarske, Mletačke Republike, Osmanske i Austougarske 
carevine, pa da Bosna i Hercegovina nestane kao zasebna historijsko-politička 
jedinica u južnoslavenskoj državi zbog političke nagodbe Hrvata i Srba. Spaho je, 
dakle, morao umrijeti prije toga sporazuma. On je umro 29. juna 1939. godine, a 
sporazum o podjeli BiH su nepuna dva mjeseca kasnije, 23. avgusta 1939. godine, 

potpisali Cvetković i Maček. Nedavno se navršilo 70 godina od smrti Mehmeda 
Spahe, a da još ne znamo sa sigurnošću da li je Spaho umro prirodnom smrću ili je 
nasilno umoren. 


Ne možemo sebe opravdati, posebno bošnjačka intelektualna elita, da je za 
svo ovo vrijeme takva jedna politička veličina, ljudska gromada, kakav je bio 
Mehmed Spaho, a što proizilazi iz sadržaj ove studije, provede u dubokoj 
anonimnosti svih dosadašnjih generacija bh. školaraca na čijem djelu su trebali da 
se uče kako se voli svoja domovina Bosna i Hercegovina za koju su i ondašnji 
političari bili spremni umrijeti, kao heroji na prvoj liniji fronta u odbrani Bosne i 
Hercegovine, ako se zna da je bilo nekoliko pokušaja atentata na Mehmeda Spahu. 


Autoru bih na kraju, uz izraze zahvalnosti na ovoj izvanrednoj knjizi, 
preporučio da nastavi istraživanje političkog djelovanja Mehmeda Spahe, i da nam u 
doglednom vremenu pripremi knjigu njegovih govora u Narodnoj skupštini Kraljevine 
Jugoslavije koji će samim svojim sadržajem potvrditi političku i ljudsku veličinu 
Mehmeda Spahe i teške probleme sa kojima se suočavao on i njegov bošnjački 
narod. To nam je danas potrebno više radi nas samih, da bi još bolje razumjeli i 
shvatili današnje političke procese, koji nas nažalost ponovo vraćaju unazad, na 
stanje političkih odnosa Spahinog vremena, ali na našu sreću danas imamo 
nezavisnu i suverenu Bosnu i Hercegovinu, a i Evropa se danas promijenila. 


Završit ću ovo svoje izlaganje Spahinim proročkim riječima: ,Naša je 
budućnost, a prošlost je onih koji hoće da pomoću sile vladaju". Hvala! 

ENTITETSKO GLASANJE 


Pošto postoji otpor Republike Srpske da se ukine entitetsko glasanje" u 
proceduri donošenja odluka u Parlamentarnoj skupštini Bosne i Hercegovine 
neophodno je dati pravno tumačenje tog instituta sadržanog u Ustavu BiH. Odredba 
o entitetskom glasanju sadržana je u članu IV. stavu 3. d) koja glasi: ,Sve odluke u 
oba doma donose se većinom glasova onih koji su prisutni i glasaju...pod uslovom 
da glasovi protiv ne uključuju dvije trećine, ili više, delegata ili članova izabranih iz 
svakog entiteta". Pojam ,delegata" odnosi se na sastav Doma naroda, a pojam 
Članovi" odnosi se na izabrane članove Predstavničkog doma Parlamentarne 
skupštine Bosne i Hercegovine. U ovom tekstu bit će riječi o izabranim članovima 
Predstavničkog doma iz oba entiteta: Federacije Bosne i Hercegovine i Republike 
Srpske. U Federaciji BiH u Predstavnički dom bira se 28 članova iz reda građana 
neovisno od njihove nacionalnosti, a u Republici Srpskoj 14 članova, također 
neovisno od njihove nacionalnosti, za koje u oba entiteta glasaju svi građani. Dakle, 
za izbor članova Predstavničkog doma Parlamentarne skupštine BiH Ustavom su 
konstituirani entiteti kao izborne jedinice. Predstavnički dom je, dakle, dom građana 
bez obzira na njihovu nacionalnost pod uslovom da su nastanjeni u dotičnim 
entitetima i da imaju aktivno i pasivno biračko pravo, tj. da su punoljetni i da su 
poslovno sposobni. 


Problem kod entitetskog glasanja je nastao zbog činjenice da ga mogu 
koristiti samo dva od tri naroda u BiH u Predstavničkom domu, a to su Bošnjaci i 
Srbi. Bošnjaci u Federaciji BiH, jer imaju dvije trećine od 28 članova toga doma, a 
Srbi u RS, jer imaju više od dvije trećine od 14 članova toga doma koji se biraju u 
RS. Tako se po Ustavu BiH entitetsko glasanje pretvorilo u etničko glasanje. Pošto 
je etničko glasanje rezervirano prema Ustavu BiH (član IV, stav 3. e) i f) samo u 
Domu naroda PSBiH, to se je i Predstavnički dom, kao Dom građana, pretvorio za 
Srbe i Bošnjake, također u Dom u kome se entitetsko glasanje pretvorilo u etničko 
glasanje i time omogućilo zloupotrebu doma građana, pretvarajući se za ova dva 
naroda, faktički u još jedan Dom, ali samo za Bošnjake i Srbe, u kome se izgubila 
mogućnost odlučivanja od strane građana oba entiteta. To je razlog zbog čega i 
Hrvati traže za sebe svoj entitet u kome će oni biti većinski narod. Razumije se da to 
nije izlaz iz ove bosanske političke rašomonijade koja je sadržana u neustavnoj 
primjeni Ustava BiH. 


U ,Oslobođenje", 2. novembar 2009. godine. 

Pošto je u članu IV, stavu 3. e) i f) uređena zaštita vitalnog nacionalnog 
interesa za sva tri bosanska naroda, najlakši put bi bio da se u Predstavničkom 
domu tzv. entitetsko glasanje ukine brisanjem ustavne odredbe ,pod uslovom da 
glasovi protiv ne uključuju dvije trećine članova izabranih iz svakog entiteta", jer 
takve odredbe nema ni u jednom ustavu bilo koje zemlje u svijetu koja uređuje rad 
predstavničkog doma, koji predstavlja dom građana. Može se zamisliti kako bi 
funkcionirao američki Kongres, kada bi poslanici jedne od 50 američkih država htjeli 
da zaštite svoj entitetski odnosno državni interes i suprotstave se donošenju nekog 
zakona ili Parlament u Velikoj Britaniji, Njemačkoj ili Rusiji i sl. 


I pored toga što predstavnici SAD i Evropske unije znaju za pogubnost te 
ustavne odredbe za funkcioniranje Bosne i Hercegovine, oni u ovoj fazi svoje misije 
u Bosni i Hercegovini (u razgovorima u Butmiru) ne preporučuju ukidanje entitetskog 
glasanja. Entitetsko glasanje jeste ustavna kategorija ali se ono neustavno 
primjenjuje od 2000. godine kada je Ustavni sud BiH donio Odluku o konstitutivnosti 
sva tri naroda u oba entiteta. 


Zato preostaje jedino da se ta ustavna odredba pravno protumači. U skladu 
sa Ustavom BiH, tu odredbu može pravno protumačiti i donijeti adekvatnu odluku 
samo Ustavni sud Bosne i Hercegovine, na prijedlog Ustavom ovlašćenih predlaga- 
ča. 

Kada bih ja bio u poziciji da dajem pravno tumačenje te odredbe pošao bih 
od Ustava Republike Srpske koji u članu 1. stav 4. uređuje da: ,Srbi, Bošnjaci i 
Hrvati, kao konstitutivni narodi, Ostali i građani, ravnopravno i bez diskriminacije 
učestvuju u vršenju vlasti u Republici Srpskoj". Dakle, riječ je o tome da im se ovim 
Ustavom kao ustavom entiteta, osiguravaju sva prava da kao konstitutivni narodi, pa 
i kao građani, ravnopravno i bez diskriminacije učestvuju u vršenju vlasti u Republici 
Srpskoj. To znači da, kada se radi o zaštiti interesa entiteta RS u Predstavničkom 
domu PS Bosne i Hercegovine, morali bi se pitati i predstavnici Bošnjaka, Hrvata i 
Ostalih, a ne samo Srba, šta su interesi RS kao entiteta. A to znači da u onoj 
dvotrećinskoj većini izabranih članova u Predstavnički dom PS BiH moraju biti i 
članovi iz reda Bošnjaka, Hrvata i Ostalih koji su stalno nastanjeni u RS i kojima je 
RS njihov entitet i da zajedno sa srpskim članovima odlučuju je li entitetski interes 
RS povrijeđen predloženim zakonom o kome se odlučuje u Predstavničkom domu 
PS BiH. Ako bi nekim slučajem bošnjački ili hrvatski predstavnik smatrao da 
predloženim zakonom nije povrijeđen entitetski interes RS, onda te dvotrećinske 
većine ne bi bilo, čime bi bila potvrđena gore citirana odredba člana 1. Ustava RS, 
da su Srbi, Bošnjaci, Hrvati i Ostali ravnopravni i da bez diskriminacije odlučuju u 
vršenju vlasti u Republici Srpskoj. Sve ovo što sam rekao za RS u pogledu učešća 
građana sva tri naroda u entitetskom glasanju važi i za Federaciju BiH. U 
suprotnom, to ostaje gola fraza, bez svoga stvarnog sadržaja. Upravo onako kakvo 

je stanje danas u pogledu ustavnog položaja Bošnjaka i Hrvata u Republici Srpskoj 
ili Hrvata i Srba u Federaciji Bosne i Hercegovine, u pogledu mogućnosti njihovog 
uticaja u slučaju entitetskog glasanja u Predstavničkom domu Parlamentarne skup- 
štine Bosne i Hercegovine. 


Zato predlažem da se tzv. entitetsko glasanje već u ovoj fazi ustavnih 
promjena ukine, jer ne donosi nikakvo dobro ni jednom narodu u Bosni i 
Hercegovini. Ovo tim prije što je Ustavom BiH, zagarantirana zaštita vitalnog 
nacionalnog interesa Srba, Bošnjaka i Hrvata u Domu naroda. A pošto zakon mora 
biti izglasan u oba doma da bi se smatrao donešenim, ne bi bio povrijeđen 
nacionalni interes ni jednog naroda u Bosni i Hercegovini, kao pluralnoj političkoj 
zajednici, a to je ono što je bitno u cijeloj ovoj priči. 

USTAVNA RJEŠENJA U BOSNI I HERCEGOVINI | ,,PROBLEMI" S 
FEDERALIZMOM 


Ja ću svoje izlaganje" početi podsjećanjem na jednu Čerčilovu sentencu: 
,Kada Balkan bude u stanju da, umjesto proizvodnje viška istorije koju ne može da 
svari, proizvodi višak knjiga koje može svariti, biću siguran da smo se uputili ka 
kosmičkim prostorima". (Vidi: ,Oslobođenje", 28.9.2009.) Pošto Bosna i Hercegovina 
za razliku od Austrije geografski pripada Balkanu, već tu nastaje duboka razlika 
između Austrije i Bosne i Hercegovine u pitanju iz naslova ovog panela: ,Ustavna 
rješenja u Bosni i Hercegovini i ,problemi" s federalizmom". Dok je Austrija federalna 
država, Bosna i Hercegovina nije federalna država. Mada je srpski autori prava i 
neki međunarodni autoriteti, koji ne poznaju teoriju države i prava, ustava i historije 
Bosne i Hercegovine hoće da je naprave federalnom državom. Ja lično ne bih imao 
ništa protiv austrijskog modela federacije u BiH, ali nisam za model etničkih feder- 
alnih jedinica. 


U Bosni i Hercegovini ne postoje stvarni ,problemi" s federalizmom, kako 
stoji u naslovu ovog panela, već postoje problemi Bosne i Hercegovine sa 
imperijalizmom njenih susjeda i domaćim etnonacionalizmom. Srbija, Crna Gora i 
Hrvatska, vodile su agresivni rat protiv BiH da se teritorijalno prošire na račun 
međunarodnopravno priznatog državnog teritorija Bosne i Hercegovine. Oni su 
instrumentalizirali svoje sunarodnike Srbe, Hrvate i Crnogorce koji žive u Bosni i 
Hercegovini u svrhu ostvarivanja te svoje velikodržavne politike; naoružavajući ih i 
okrećući protiv svoje domovine BiH, stvaranjem paradržavnih nacionalnih tvorevina 
od kojih su neke međunarodnopravno legitimirane Federacija Bosne i Herecegovine 
Vašingtonskim (18. marta 1994.), a Republika Srpska Dejtonskim sporazumom (21. 
novembra 1995.), potpisanim 14. decembra 1995. godine. 


Oba ova entiteta su rezultat etničkog čišćenja i time nelegitimna. S prostora 
Federacije pod kontrolom HVO etnički su očišćeni Srbi i Bošnjaci, a sa prostora koji 
je kontrolirala ARBiH, na poziv Radovana Karadžića i Mate Bobana, znatan broj 
Srba i Hrvata su dobrovoljno prelazili na teritorije pod kontrolom srpske i hrvatske 
vojske. Sa prostora Republike Srpske etnički su očišćeni Bošnjaci i Hrvati, a u 
Srebrenici je izvršen i genocid nad Bošnjacima od strane srpske vojske i policije, što 


9 Izlaganje na Okruglom stolu , Ustav BiH: Ljudska prava-federalizam-izgradnja države", održanom 
10. decembra 2009. godine u Sarajevu u organizaciji Fakulteta političkih nauka u Sarajevu i Pravnog 
fakulteta iz Beča. 

je utvrdio u svojoj Presudi Međunarodni sud pravde u Hagu 26. februara 2007. 
godine. Da bi se trajno uklonio ovaj problem u odnosima između Bosne i Herceg- 
ovine i njenih susjeda neophodno je da Evropska unija uslovi prijem Hrvatske, Srbije 
i Crne Gore time što će prethodno u svoje ustave unijeti odredbu da nemaju 
teritorijalne pretenzije prema državi Bosni i Hercegovini. Time će se značajno 
doprinijeti stabiliziranju državno-pravnog poretka Bosne i Hercegovine. To će biti 
jasna poruka njihovim sunarodnicima u Bosni i Hercegovini da svoju budućnost vide 
unutar Bosne i Hercegovine, bez ikakve nade da bi dijelovi BiH naseljeni pretežno 
srpsko-crnogorskim i hrvatskim narodom mogli ikada pripadati državnom teritoriju 
Srbije, Hrvatske i Crne Gore. 


Dozvolite mi da sada objasnim zbog čega Bosna i Hercegovina, u čijem su 
sastavu Federacija BiH i Republika Srpska, nije federacija, već prosta visoko 
decentralizirana država. Nazivi oba entiteta su neadekvatni ili bolje rečeno izmišljeni 
u nevolji rata i traženja rješenja radi postizanja mira. Prvo ću poći od Federacije. 
Ovdje, dakle, nije riječ o Federaciji dviju provincija Bosne i Hercegovine, kako se 
ona službeno naziva, već o federaciji 10 kantona u kojima većinski žive Bošnjaci i 
Hrvati. Oni su imali vojnu kontrolu nad ovim teritorijem 1994. godine kada je 
Vašingtonskim sporazumom prestao sukob između Bosne i Hercegovine i Hrvatske i 
obuhvata oko 51% teritorije države BiH. Na tom prostoru prije rata nalazilo se oko 
1/3 srpske populacije u BiH. Republika Srpska je ilegalno nastala 9. januara 1992. 
godine, u pokušaju secesije i njenog pripajanja Srbiji i Crnoj Gori. Legitimirana je 
Dejtonskim sporazumom na oko 49% državne teritorije Bosne i Hercegovine. Na 
tom prostoru je prije rata živjelo oko 46% Bošnjaka i Hrvata, koji su etnički očišćeni 
za vrijeme srpsko-crnogorske agresije. Republika Srpska je po njenom ustavu iz 
1992. godine trebala biti država samo Srba i zato je nazvana Republikom Srpskom, 
dakle, čistom ratnom tvorevinom. 


Dejtonskim sporazumom nije priznato etničko čišćenje i garantovan je 
povratak svim izbjeglim i raseljenim licima. Otuda su ova dva entiteta: Federacija 
BiH i Republika Srpska kako se oni danas zovu u sastavu države Bosne i 
Hercegovine, Dejtonskim sporazumom, Aneksom 7 o povratku i Odlukom Ustavnog 
suda BiH od 31. jula 2000. godine, označeni kao multietnički entiteti u kojima su sva 
tri ustavna naroda Bošnjaci, Srbi i Hrvati ravnopravni i proporcionalno učestvuju u 
vlasti od općine, preko kantona, entiteta do nivoa državne vlasti, što je unešeno i u 
ustave oba entiteta: 


U stavu 4. člana 1. Ustava Republike Srpske piše: ,Srbi, Bošnjaci i Hrvati, 
kao konstitutivni narodi, Ostali i građani, ravnopravno i bez diskriminacije učestvuju 
u vršenju vlasti u Republici Srpskoj". 

U stavu 2. člana 1. Ustava Federacije Bosne i Hercegovine piše: ,(2) 
Bošnjaci, Hrvati i Srbi kao konstitutivni narodi, zajedno sa ostalima, i građani Feder- 
acije Bosne i Hercegovine, ravnopravno uređuju Federaciju Bosne i Hercegovine". 


Zašto ova dva entiteta nisu federalne jedinice i zašto BiH nije federalna 
država. Prvo zato što u samom Ustavu BiH iz Dejtona ona nije definirana da je 
savezna država ova dva entiteta.U članu 1. stavu 1. rečeno je: ,Republika Bosna i 
Hercegovina, čije je zvanično ime od sada ,Bosna i Hercegovina", nastavlja svoje 
pravno postojanje po međunarodnom pravu kao država sa unutrašnjom strukturom 
modificiranom ovim Ustavom, i sa postojećim međunarodno priznatim granicama". 
Drugo, što proizilazi iz ovog prvog jeste, što entiteti nemaju svog zasebnog doma u 
Parlamentarnoj skupštini BiH, koga obavezno imaju sve federalne države. U 
Parlamentarnoj skupštini BiH imaju dva doma: Predstavnički dom u kome se nalaze 
predstavnici građana proporcionalno birani iz oba entiteta (14 iz Republike Srpske i 
28 iz Federacije) koje su birali građani oba entiteta nezavisno od njihove nacionalne 
pripadnosti i što izabrani poslanici ne predstavljaju entitete već građane u oba 
entiteta. Drugi dom je Dom naroda. On nije Dom entiteta, niti naroda entiteta, već 
Dom naroda (Srba, Bošnjaka i Hrvata) sa cijelog prostora Bosne i Hercegovine. 
Ovaj dom načinom na koji se danas bira je u suprotnosti sa Evropskom konvencijom 
o zaštiti ljudskih prava i osnovnih sloboda jer pet Srba dolazi iz Republike Srpske, a 
po pet Bošnjaka i Hrvata dolazi samo iz Federacije, umjesto sa cijelog prostora BiH. 
Tako da Srbi iz Federacije, a Bošnjaci i Hrvati iz Republike Srpske nisu predstav- 
ljeni svojim predstavnikom u Domu naroda. To je utvrdila i Venecijanska komisija 
Vijeća Evrope i traži da se to ispravi. Isti je slučaj i sa članovima Predsjedništva BiH 
gdje srpsku populaciju u Bosni i Hercegovini može predstavljati samo Srbin iz RS, a 
bošnjačku i hrvatsku samo Bošnjak i Hrvat iz Federacije, što se također smatra 
suprotnim navedenoj evropskoj konvenciji. Tako ni jedan od dva doma u Parlamen- 
tarnoj skupštini nisu domovi entiteta, da bi oni mogli biti federalne jedinice, a BiH 
federalna država. Niti su članovi Predsjedništva predstavnici entiteta, već predstav- 
nici svoga naroda sa cijelog prostora BiH, ali i građana koji su ih birali, neovisno od 
njihove nacionalne pripadnosti. 


Drugi dio izlaganja koji se odnosi na etnički nacionalizam počet ću ovaj put 
sa jednom sentencom Marka Platnera, kourednika vašingtonskog ,Journal of 
Democracy", on kaže: ,Vi možete da date narodu da odlučuje, ali prvo morate da 
odlučite — ko je narod? Ovo je velika rupa u demokratskoj teoriji. Ne postoji ubjedljiv 
teorijski ili moralni odgovor. Jednostavno se ide od slučaja do slučaja" (Mark Platner, 
kourednik vašingtonskog ,Journal of Democracy", vidi: ,Oslobođenje", 5. mart 
2008. ). 


Ako je u prvom slučaju problem BiH u odnosima sa susjedima koji formalno 
priznaju teritorijalni integritet i suverenitet BiH, a stvarno, putem svojih sunarodnika 

koji žive u BiH, prave opstrukcije u njenom funkcioniranju da bi je učinile 
nemogućom državom, u drugom slučaju jeste problem nacionalizma domaćih 
etničkih političkih elita u pitanju koje postavlja Mark Platner: Ko je narod u Bosni i 
Hercegovini koji odlučuje? Da li su to Bošnjaci, Srbi i Hrvati, koji svaki za sebe 
odlučuje i u korist samo svoga interesa odlučuju o Bosni i Hercegovini, ili su to 
Bosanci i Hercegovci, građani Bosne i Hercegovine, neovisno od njihove etničke i 
vjerske pripadnosti, koji odlučuju u korist Bosne i Hercegovine, dakle u interesu sva 
tri naroda i svih građana. Ovdje podsjećam da je Adrijan Hastings u svojoj knjizi 
Građenje nacionaliteta" napisao da su na prostoru slavenskog juga nacije nastale 
po osnovi vjere, a da su Albanci jedini uspjeli naciju staviti ispred vjere. Ovaj probl- 
em nije toliko vidljiv u državama u kojima jedna nacija čini apsolutnu većinu 
stanovništva. Ali je prisutan u Bosni i Hercegovini u kojoj su tri ustavna naroda Srbi, 
Bošnjaci i Hrvati. Ta činjenica multietničke strukture sama po sebi ne bi bila problem 
da se ona ne zloupotrebljava od strane bosanskohercegovačkih susjeda koji u BiH 
unose netrpeljivost i mržnju između etničkih zajednica radi svoje koristi u skoro svim 
oblastima života od ekonomije, preko kulture i obrazovanja do politike i upravljanja 
državnim poslovima. 


Taj problem je uočen naročito u Kraljevini Jugoslaviji između dva svjetska 
rata koji je bio poguban za opstanak Jugoslavije kao države i riješen je na Drugom 
zasijedanju AVNOJ-a stvaranjem Jugoslavije kao federativne (umjesto ranije unita- 
rne) države u kojoj je Bosna i Hercegovina bila jedna od šest federalnih jedinica. Na 
Prvom zasijedanju ZAVNOBiH-a održanom 25. novembra predstavnici Bošnjaka, 
Srba i Hrvata obnovili su državnost BiH koju je ona bila izgubila 1463. godine 
vladavinom Osmanlija, Austro-Ugara i Kraljevine Jugoslavije 480 godina. Od tada do 
1992. godine kada je BiH međunarodnopravno priznata kao suverena i nezavisna 
država, BiH sa svoja tri naroda Bošnjacima, Srbima i Hrvatima funkcionira kao 
politička zajednica Bosanaca i Hercegovaca na svim nivoima i u svim strukturama 
vlasti kao jedinstven politički narod: Bosanci i Hercegovci, uvijek vodeći računa o 
ravnopravnoj i proporcionalnoj zastupljenosti predstavnika sve tri etničke grupe u 
državnoj vlasti, kao i u svim drugim sferama djelatnosti. 


Nakon rušenja komunističke vlasti oživjele su pretenzije naših susjeda da se 
teritorijalno prošire na račun BiH i upregnule su svoje sunarodnike u kola svojih 
imperijalističkih namjera i pokušaja rušenja teritorijalnog integriteta i suvereniteta 
BiH, kao međunarodnopravno priznate države. Ubrzo se pokazalo da je političko 
stranačko organiziranje po nacionalnom principu kako je uspostavljeno 1990. godine 
na demokratskim izborima bilo pogubno za Bosnu i Hercegovinu. Ovakvim načinom 
organiziranja stranaka, nisu se suprotstavile jedna prema drugoj samo političke 
stranke, već se po prirodi stvari suprotstavilo međusobno njihovo biračko tijelo, a to 
znači politički se suprotstavio jedan narod protiv drugog i trećeg naroda, što je imalo 
razarajuće posljedice za državnu infrastrukturu vlasti od općinske do državne vlasti. 

Od tada je nastao politički haos koji do danas nije prestao da potresa Bosnu i 
Hercegovinu. Moje analize pokazuju, a to je potvrđeno i činjenično u proteklih 20 
godina od izbora 1990. godine, da se ne može upravljati Bosnom i Hercegovinom na 
dosadašnji način,a to znači podijeljenim biračkim tijelom po nacionalnoj osnovi. To 
znači, ako ne možemo mijenjati narod, jer mi drugog naroda nemamo, možemo 
mijenjati izborne procedure, u kojima ni jedan od tri konstitutivna naroda, kao i ostali 
neće biti oštećeni u pogledu učešća njihovih predstavnika u državnoj vlasti od 
općine, preko kantona, entiteta do državne upravljačke strukture. 


Ne mijenjajući postojeći Ustav BiH, izmjenama u Izbornom zakonu moguće 
je iz osnova relaksirati političko stanje u Bosni i Hercegovini i osposobiti je da 
postane jedna normalna država, ne gubeći ništa na svojoj multietničnosti i multikul- 
turalnosti, ali potiskujući vladavinu nacionalista. 


Prvo je potrebno unijeti dopune u Izborni zakon da se sve političke stranke 
preregistruju u Ministarstvu pravde Bosne i Hercegovine kao uslov da mogu učestv- 
ovati u izbornom procesu koji će kontrolirati Centralna izborna komisija. 


Drugo, neophodno je u Izborni zakon unijeti obavezu svih političkih stranaka 
i koalicija koje učestvuju u izbornom procesu od općine, preko kantona, entiteta i 
državne vlasti, da na izborima ponude zatvorene multietničke liste na kojima će 
proporcionalno biti zastupljena sva tri konstitutivna naroda i ostali prema popisu 
stanovništva iz 1991. godine. Tada će se građani BiH kao birači, a ne kao pripadnici 
ovog ili onog naroda, moći opredjeljivati za političke programe podnosilaca 
multietničkih lista, jer će na njima biti predstavnici iz sva tri naroda i ostalih. Ovim bi 
se izbrisale posljedice etničkog čišćenja ne samo pojedinih mjesta, već čitavih regija 
i unijela sigurnost u manjinsku povratničku populaciju koja se danas nalazi u neravn- 
opravnom položaju u odnosu na pripadnike većinskog naroda u općini, kantonu i 
entitetu. 


Treće, neophodno je u Izborni zakon unijeti odredbu o dopunskim i prijevre- 
menim izborima. Kada nastanu okolnosti da načelnik općine ili vlade kantona, 
entiteta i države ne funkcionira ili izgubi povjerenje parlamentarne većine, ili ako se 
parlamentarna većina raspadne, pa parlament ne može da funkcionira, da se 
Zakonom utvrdi obaveza raspisivanja prijevremenih izbora. 


Na kraju predlažem da Visoki predstavnik svojom Odlukom unese ove tri 
izmjene i dopune u Izborni zakon Bosne i Hercegovine i time stvori pravni osnov za 
raspisivanje prijevremenih izbora već u proljeće 2010. godine, ne čakajući oktobar 
mjesec kada trebaju da se održe redovni izbori. Ovo je neophodno učiniti da bi se 
otklonile današnje blokade i opstrukcije u donošenju izmjena u Ustavu BiH koje bi 
BiH osposobile da brže krene u proces euroatlanskih integracija. 

EKONOMSKI ODRŽIV POVRATAK JE USLOV ZA OBNAVLJANJE 
MULTIETNIČKE STRUKTURE BIRAČKOG TIJELA | ORGANA VLASTI 


U vrijeme potpisivanja Dejtonskog sporazuma, ") prema popisu stanovništva 
iz 1991. godine u Federaciji je bilo 62,82% bosanskog stanovništva od čega 
Bošnjaka 75,25%, Hrvata 79,91% i Srba 35,32% - Republika Srpska je imala 
36,35% bosanskog stanovništva, od čega Bošnjaka 23,76%, Hrvata 19,72% i Srba 
64,10%. Što znači u Federaciji je bilo više od 1/3 Srba od ukupnog broja Srba u BiH, 
a Hrvata i Bošnjaka zajedno je bilo u Republici Srpskoj 43,48%. Na području Brčkog 
(distrikt) bilo je oko 2% bosanskog stanovništva. 


BiH je u vrijeme popisa 1991. Godine imala 109 općina od kojih su 52 imale 
bošnjačku većinu, 37 srpsku većinu i 20 hrvatsku većinu. 


BiH je 1991. Godine imala oko 4,3 miliona stanovnika, od toga Bošnjaka 
43,70%, Srba 31,30%, Hrvata 17,30%. Prema sadašnjoj procjeni u BiH ima malo 
više od 4 miliona stanovnika (Vidi: Presjek stanja u oblasti registriranja za potrebe 
rekonstrukcije i povratka, prilog Revidiranoj strategiji Bosne i Hercegovine za 
provedbu Aneksa VII Općeg okvirnog sporazuma za mir u Bosni i Hercegovini). 
Prema procjeni kojom se služe međunarodni zvaničnici Bosna i Hercegovina ima 
danas 53% Bošnjaka, 37% Srba, 6% Hrvata i 4% nacionalnih manjina (Vidi: ,Dnevni 
avaz", 3.12.2008. godine). 


Prema procjeni Agencije za statistiku BiH za 1999. godinu u Federaciji je 
bilo 73% Bošnjaka, Hrvata 22% i Srba 4,1%, Ostalih 0,9%. U Republici Srpskoj Srba 
je bilo 93,48%, Bošnjaka 5,06% i Hrvata 1,45%. Novije podatke nisam mogao dobiti. 


U periodu od 1992-1995. godine svoje domove u BiH napustilo je 2,2 
miliona, dakle, više od 50% stanovništva. U druge zemlje otišlo je 1,2 miliona, a 1,0 
milion je raseljeno unutar BiH. Nastavljeno je iseljavanje i poslije rata o čemu nema 
službenih podataka. 


Od 2,2 miliona izbjeglih i raseljenih osoba, njih oko 550 hiljada ili 4 trajno se 
integriralo u stranim zemljama i u mjestima raseljenja u BiH. U BiH se vratilo oko 1,0 
milion, od čega je polovina tzv. manjinskih povratnika Srba u Federaciju i Bošnjaka i 
Hrvata u Republiku Srpsku. 


" Godišnjak 2009., BKZ "Preporod", Sarajevo. 

Danas je oko 1,1 milion izvan svojih predratnih domova, od toga 0,5 miliona 
izvan BiH, od čega se oko 80% integriralo, dok 80 hiljada treba trajno rješenje 
uključujući dobrovoljni povratak u BiH. 


Unutar BiH je raseljeno 39.000 porodica što čini 117.000 osoba, od kojih je 
50.500 (43%) u Federaciji, a oko 66.000 (56%) u RS, a 800 (0,9%) u Brčkom. U 
samom Sarajevu je još 214 porodica u statusu izbjeglica u svom gradu. 


Procjenjuje se da je za troškove obnove uništenih stambenih objekata 
danas potrebno oko 2 milijarde KM. 


Revidirana strategija BiH za provedbu Aneksa 7 predviđa da bi od 2009. do 
2014. godine trebalo da se osigura definitivno riješeno pitanje povratka. 


Zbog čega je pitanje povratka važno za sudbinu Bosne i Hercegovine kao 
multietničke zajednice kakvu poznaje historija. Bosna i Hercegovina nikada se nije 
administrativno i teritorijalno dijelila po etničkom ili vjerskom kriteriju. U posljednjem 
ratu Srbija sa Crnom Gorom i Hrvatska su planski i sistematski radili na 
homogenizaciji Srba i Hrvata u BiH na određenom prostoru, čisteći taj prostor od 
nesrba i nehrvata da bi zaokružili i stvorili etnički čiste mini države u Bosni i 
Hercegovini s namjerom da ih pripoje Hrvatskoj i Srbiji. Bošnjaci to nisu radili; borili 
su se za cjelovitu BiH i ravnopravnost sva tri naroda na cijelom teritoriju države BiH, 
jer je BiH samo tako bila moguća, a takvom ju je i međunarodna zajednica priznala 
1992. godine i potvrdila to u Dejtonu 1995. godine. 


Zato danas, kada se govori o povratku, nije dovoljno da se samo Bošnjaci 
vrate u svoje predratne domove na prostoru kojim danas upravlja RS ili kantoni sa 
hrvatskom većinom u Federaciji. Bošnjacima je životni interes da se svi vrate u svoje 
predratne domove, da se i Hrvati i Srbi vrate na prostor kojim upravljaju Bošnjaci. 
Država Bosna i Hercegovina kao politička zajednica sva tri njena naroda je 
najranjivija na prostorima na kojima je naseljen samo jedan od tri naroda, koji teži 
za apsolutnom vlašću ,na svome prostoru" i da bude što dalje od kontrole i nadzora 
centralne državne vlasti. Čist etnički prostor samo jednog naroda uvijek je 
potencijalna opasnost za teritorijalni integritet države BiH. Ovo iz razloga što 
saveznike u tome nalaze u ekstremnim nacionalističkim elementima sva tri naroda. 


Kada je riječ o Bošnjacima njihova je sudbina kao etničkog elementa 
određena sudbinom države Bosne i Hercegovine, dok je to manje prisutno kod 
bosanskih Hrvata i kod bosanskih Srba. Kada pređu bosansku granicu, oni etnički 
ostaju Hrvati u Hrvatskoj i Srbi u Srbiji, dakle, ne bi tamo bili nacionalna manjina. 
Bez Bosne i Hercegovine Bošnjaci bi ostali bez svoje države, i u svakoj drugoj 
državi bi bili nacionalna manjina, ili narod bez domovine, kao Kurdi, Palestinci i 
Kašmirci, podložni asimilaciji i gubljenju svog etničkog identiteta. Zato se Bošnjaci 
moraju okrenuti sebi i Bosni i Hercegovini i više imati sistematske brige da se 

održe kao narod i da očuvaju Bosnu i Hercegovinu kao svoju nacionalnu državu, 
neosporavajući pravo i bosanskim Srbima i bosanskim Hrvatima da BiH smatraju 
svojom nacionalnom državom, jer oni nisu dijaspora Srbije i Hrvatske, već autohtoni 
Bosanci i Hercegovci. 


Zato kada govorimo o povratku treba ga sagledavati u tim parametrima. Bez 
ekonomski održivog povratka sva tri bosanska naroda nema ni multietničke strukture 
biračkog tijela, a to znači da neće biti ni multietničkog sastava lokalnih ni državnih 
organa vlasti na dotičnom prostoru, kao što su to bili ranije, prije 1992. godine. 


Povratak znači očuvanje grunta, ko ima grunt ima i državu. Ekonomski 
održiv povratak znači staviti taj svoj grunt u funkciju proizvodnje nove vrijednosti, koji 
nije samo ekonomska kategorija, grunt je i politička i kulturna i demografska 
kategorija. Bez brige o natalitetu i grunt će se prepustiti neizvjesnosti, a time i 
sudbina žive supstance svakog od tri bosanska naroda. Bez grunta i nataliteta narod 
će nestati samim prirodnim tokom stvari. Zato pitanje ekonomski održivog povratka 
mora biti prvorazredno političko pitanje svih Bosanaca i Hercegovaca, ne samo onih 
u BiH, već i onih u dijaspori. Imam osjećaj da se Bošnjaci, Srbi i Hrvati u dijaspori 
dosta komotno odnose prema ovom pitanju. Oni kao da nisu svjesni svoga dijela 
odgovornosti za svoju sudbinu u BiH i Bosne i Hercegovine kao države. 


Postavimo sebi pitanje da li Bošnjaci i Hrvati iz Bosne i Hercegovine koji 
žive u Hrvatskoj imaju svoj program pomoći povratku Hrvata i Bošnjaka u BiH u 
svoje predratne domove i kako ih zadržati da tamo ekonomski ostanu i da se 
razmnožavaju. To isto pitanje bi se moglo postaviti za Srbe iz Bosne i Hercegovine 
koji žive u Srbiji. Bosanskohercegovačka dijaspora u Hrvatskoj, Srbiji i šire trebala bi 
se malo više pozabaviti ovim pitanjem, ne očekujući šta će država BiH za njih učiniti. 


Ako su se pripadnici tri etničke zajednice u BiH za vrijeme rata držale 
međusobno na nišanu, ne po njihovoj volji, već po volji agresora na Bosnu i 
Hercegovinu, mogu li Bosanci i Hercegovci iz dijaspore se organizirati da, udruže- 
nim snagama u svojim krajevima u kojima imaju grobove svojih predaka, ponude 
konkretne programe da njihovi rodni krajevi se ekonomski pokrenu i uvežu sa 
ekonomijom zemlje u kojoj danas žive i svojim primjerom pokažu da se u BiH može 
nastaviti sa životom ljudi različite etničke pripadnosti. Da se tih svojih praroditeljskih 
krajeva u BiH ne sjećaju samo onda kada iz Hrvatske bježe od zakona kao u slučaju 
Šimića i Glavaša. 

Smatram da je vrijeme da se bh. dijaspora više orijentira na ekonomska i 
socijalna pitanja u Bosni i Hercegovini u uslovima globalnog poretka danas u svijetu, 
umjesto lamentiranja nad svojom sudbinom i nebrigom BiH za njih. Sa terena teorije 
i filozofije trebamo preći na teren prakse. Na teorijska, filozofska i politička pitanja 
Bosanci i Hercegovci su u ovom proteklom ratu sa puškom u ruci dali odgovor: da 

su spremni braniti međunarodnopravno priznatu državu Bosnu i Hercegovinu. 
Konačno su dali odgovor i na pitanje svog političkog i etno-kulturnog identiteta i 
odabrali su put ka priključenju Evropskoj uniji i NATO-u 


Ostaje, dakle, samo pitanje koliko ćemo se mi uspješno tim instrumentima 
koristiti za dobrobit i naroda i države u svojoj svakodnevnoj praksi. Bosanci i 
Hercegovci kao građani Hrvatske, Srbije i drugih zemalja u kojima žive trebaju biti 
snažan lobi Bosne i Hercegovine u njenim odnosima sa zemljama svoga novog 
useljenja u pogledu rješavanja međudržavnih odnosa na obostranu korist na 
principu ravnopravnosti kao nezavisnih i suverenih država. 

PRESUDOM MEĐUNARODNOG SUDA PRAVDE O IZVRŠENOM GENOCIDU U 
SREBRENICI DELEGITIMIRANA JE REPUBLIKA SRPSKA KAO ZASEBAN 
ENTITET U BOSNI I HERCEGOVINI 


Državno uređenje Bosne i Hercegovine ne može biti isto prije i poslije 
Presude Međunarodnog suda pravde u Hagu", kojom je meritorno utvrđeno da su 
vojska i policija Republike Srpske izvršile genocid u Srebrenici, neovisno od toga 
kako se pojedine političke snage odnosile prema ovoj presudi. 


Presuda mora proizvesti određene pravne posljedice, ne samo na državno 
uređenje Bosne i Hercegovine, nego ona obavezuje na djelovanje Savjet sigurnosti 
Ujedinjenih nacija i Evropsku uniju koji su svojim nečinjenjem dozvolile genocid u 
Srebrenici. Ova presuda potvrđuje da je na Bosnu i Hercegovinu izvršena agresija 
Srbije koja nije spriječila da njen satelit Republika Srpska koja je bila pod političkim i 
vojnim vođstvom srbijanske Vlade izvrši genocid u Srebrenici. 


Presuda kao međunarodnopravni akt deligitimira Republiku Srpsku kao 
poseban entitet u Bosni i Hercegovini. Da je nekim slučajem presuda izrečena prije 
Dejtonskog sporazuma, ne bi se moglo desiti da se Republici Srpskoj prizna 
legitimitet zasebnog entiteta u državnom uređenju Bosne i Hercegovine. To bi bilo 
suprotno međunarodnom pravu da se jednoj paradržavnoj tvorevini nastaloj na 
genocidu i etničkim čišćenjem nesrba da pravni legitimitet. Nije ni moralno opravd- 
ano da takav entitet nastao zločinom uopće postoji, iako ga je Dejtonski sporazum 
legalizirao, neznajući za izvršeni genocid. Ne možemo a da se ne složimo sa 
Peterom Galbrajtom, američkim diplomatom koji kaže: ,Svi trebaju znati da entitet 
bosanskih Srba počiva na zemlji koju su zauzeli nakon što su izvršili genocid protiv 
bosanskih muslimana i Hrvata. Svijet mora shvatiti da nije u njegovom interesu da 
nagrađuje genocid i ostale neljudske radnje koje su se u ratu desile na teritoriji BiH", 
odgovarajući na prijedlog Vilijama Montogomerija da se Srbima u RS dozvoli 
raspisivanje referenduma o otcjepljenju iz Bosne i Hercegovine. (,Oslobođenje", 13. 
juni 2009.) 


Oduzimanjem legitimiteta Republici Srpskoj, automatski se delegitimira i 
Federacija BiH kao zaseban entitet u državnoj strukturi Bosne i Hercegovine kao 
ratne tvorevine uzorkovane agresijom Hrvatske na Bosnu i Hercegovinu. 


") Izlaganje na Međunarodnoj naučnoj konferenciji, održanoj u Potočarima (Srebrenica) od 10.-11- 
jula 2009. godine. 

Upravo iz razloga postojanja ova dva nelegitimna entiteta nastala agresijom 
Srbije i Hrvatske na Bosnu i Hercegovinu, sa pretenzijom da se oni pripoje ovim 
dvjema državama, nastaju političke podjele unutar Bosne i Hercegovine zbog kojih 
ni nakon trinaest godina od Dejtona ona ne može da funkcionira kao normalna 
država, niti da izvršava svoje međunarodne obaveze koje proizilaze iz njenog 
članstva u Ujedinjenim nacijama i kao subjekta međunarodnog prava. 


Zato postoje međunarodne obaveze i Ujedinjenih nacija i Evropske unije da 
slijedom Presude međunarodnog suda pomognu Bosni i Hercegovini da bude 
uređena u skladu sa svojom političkom tradicijom i višestoljetnim suživotom njenih 
ljudi različitih vjera i etnokulturnih pripadnosti i time uklone smetnje za njeno normal- 
no funkcioniranje kao suverene države i članice međunarodne zajednice. Ovo tim 
prije što je Ustav Bosne i Hercegovine u sebi nekonzistentan, jer je kao posljedica 
postojanja Republike Srpske i Federacije BiH u sebe ČI. 4. i 5., umjesto građanskog, 
ugradio odredbe o etničkom predstavljanju u zakonodavnoj i izvršnoj vlasti Bosne i 
Hercegovine. Bosna i Hercegovina kao država nema svojih građana u predstavničk- 
om domu Parlamentarne skupštine već predstavnici u njega dolaze kao građani 
entiteta. A pošto je prethodno izvršen genocid i etničko čišćenje iz oba entiteta 
nestali su dijelovi naroda koji su u vrijeme kampanje etničkog čišćenja bili ne-Srbi u 
Republici Srpskoj, a u dijelu Federacije BiH, ako su bili ne-Hrvati. Zanimljivo je da su 
iz područja kojima je kontrolirala Armija RBiH, koja se zalagala za cjelovitost Bosne i 
Hercegovine i ravnopravnost Bošnjaka sa Srbima i Hrvatima, raznim putevima i 
metodima izvlačeni i Srbi i Hrvati na područja koja su kontrolirale njihove paradrža- 
vne tvorevine kao što su Republika Srpska i Hrvatska republika Herceg Bosna. 


Ova anomalija ne odnosi se samo na Predstavnički dom, već i na Dom 
naroda i Predsjedništvo Bosne i Hercegovine. lako u Ustavu BiH u stavu 3. člana 9. 
stoji odredba da ,funkcioneri BiH predstavljaju po pravilu narode Bosne i 
Hercegovine", čl. 4. i 5. Ustava Bosne i Hercegovine u Dom naroda ulazi 5 Srba 
samo iz Republike Srpske, a ne i iz Federacije BiH, kao što i 5 Bošnjaka i 5 Hrvata u 
Dom naroda šalje samo Federacija Bosne i Hercegovine, a ne i Republika Srpska. 
Ova odredba protivriječi Evropskoj konvenciji za zaštitu ljudskih prava i osnovnih 
sloboda, jer Srbima iz Federacije BiH i Bošnjacima i Hrvatima iz Republike Srpske 
oduzima njihovo pasivno i aktivno biračko pravo zagarantovano tom konvencijom. 


Kao što smo rekli, ova anomalija se odnosi i na izbor tri člana Predsjedniš- 
tva BiH koga čine 1 Srbin iz Republike Srpske i po jedan Bošnjak i Hrvat iz 
Federacije BiH. A pripadnicima nacionalnih manjina, kojih u Bosni i Hercegovini ima 
znatno, ovim ustavnim odredbama uopće nije omogućen pristup državnim funkcija- 
ma na nivou Bosne i Hercegovine, kako onim u zakonodavnoj, tako i onim u izvršnoj 
i sudskoj vlasti. 

Što vrijeme više odmiče, naši građani, kao i političari, sami sebi postaju sve 
više otuđeni od normalne situacije, jer smo već skoro navikli na nenormalno stanje 
stvari koje je ugrađeno u sam Ustav Bosne i Hercegovine. U procesu postizanja 
mira u Dejtonu, međunarodna zajednica je pristala na tu nenormalnost teritorijaliza- 
cijom etničke vlasti u najgoroj varijanti, legitimirajući Republiku Srpsku nastalu 
genocidom i etničkim čišćenjem, nasuprot koje su instalirali Federaciju BiH i na taj 
način, već na početku civilne implementacije dejtonskog sporazuma, napravile 
vještačke brane za brže ostvarivanje društvene, ekonomske i političke reintegracije 
Bosne i Hercegovine, u stanje u kakvom je ona bila prije izvršene agresije Srbije, 
Crne Gore i Hrvatske na nju. Na više od 90% teritorije BiH bilo je nastanjeno etnički 
izmiješano stanovništvo. Prema popisu stanovništva 1991. godine u BiH je od 109 
općina, svega u 10 općina, od kojih 2 bošnjačke, 3 srpske i 5 hrvatskih, u kojima je 
više od 90% stanovništva bilo jednonacionalno. 


Ako se znaju ti podaci, onda se može zamisliti kakve je zločine nad 
stanovništvom trebalo izvršiti da se naprave nacionalno homogene teritorije samo za 
,Svoj" narod. Ne treba zaboraviti da je u periodu od 1992-1995. godine, od 
4.370.000 stanovnika BiH, njih 2.200.000 bilo pokrenuto iz mjesta njihovog dotadaš- 
njeg stalnog prebivališta, od kojih je 1.000.000 morao napustiti svoju zemlju i tražiti 
spas u inostranstvu. 


Po mome mišljenju najbolje je rješenje vraćanje Bosne i Hercegovine na 
svoje državno uređenje koje je imala prije agresije na nju kada je imala 109 općina, 
bez srednjeg nivoa vlasti, kao što je stanje danas u formi Republike Srpske i 
Federacije BiH, koje su i onako nastale silom agresije, u pokušaju da Bosna i 
Hercegovina nestane kao važeća država, podijeljena između Srbije i Hrvatske. 


Sa svoja dva, u zločinima genocida i etničkog čišćenja, nastala entiteta 
Republike Srpske i Federacije BiH, Bosna i Hercegovina neće imati budućnost, 


ukoliko se, uz pomoć međunarodne zajednice, ne osigura brzi ulazak u Evropsku 
uniju i NATO i tako stavi pod evroatlanski sigurnosni kišobran. 

NEOSTVARENI RATNI CILJEVI 1992. — 1995. GODINE KAO AKTUELNI 
STRUKTURALNI IZAZOVI REFORME DEJTONSKOG USTAVA 


Sažetak 


U ovom radu dat je aktuelan pogled na predratno, ratno i poslijeratno stanje 
odnosa Međunarodne zajednice prema Bosni i Hercegovini. Tako se pokazalo da se 
današnji aktuelni strukturalni izazovi Dejtonskog ustava javljaju kao aveti prošlosti, kao 
neostvareni ratni ciljevi 1992 — 1995. godine, Hrvata za svojim entitetom, a Srba za 
suverenošću Republike Srpske, stavljajući to u prvi prioritet u odnosu na ostvarivanje 
državnosti i suverenosti Bosne i Hercegovine i njenom putu ka EU i NATO savezu. Takvu 
poziciju RS je omogućio Dejtonski sporazum entitetskom strukturom države BiH i etničkim 
pristupom u organizaciji vlasti od općine i entiteta do državne strukture vlasti, pojačanom 
mogućnošću entitetskog glasanja u Domu građana Parlamentarne skupštine BiH. Svemu 
tome je doprinijela i pasivnost, odnosno nečinjenje Međunarodne zajednice, da u vrijeme 
rata zaštiti teritorijalni integritet i suverenitet države BiH. Danas se to nečinjenje 
Međunarodne zajednice očituje u nedovoljnoj angažiranosti da se BiH institucionalno 
osposobi, da kao država ima, ne pitajući entitete, dovoljno jake prerogative da može 
odlučivati o svim pitanjima pridruživanja BiH Evropskoj uniji i NATO savezu. Dakle, nije do 
BiH (njene mogućnosti su ograničene moćima entiteta koje su oni dobili Dejtonskim 
ustavom BiH), već do odgovornosti Vlada pet zemalja Kontakt grupe da pomognu promjenu 
Ustava i BiH oslobode talačke ovisnosti od entiteta, prije svega Republike Srpske, koja u 
ovim pitanjima provodi politiku Srbije u njenom sporu sa Međunarodnom zajednicom u 
pitanju statusa Kosova, a na račun Bosne i Hercegovine. 


Zahvaljujem se domaćinima koji su mi omogućili da iznesem svoje mišljenje 
o ovom problemu"). Ono će biti kritički intonirano prema tzv. međunarodnoj zajednici, 
ali ne i prema Austriji koja je od početka znala istinu o događajima u Bosni i 
Hercegovini, ali nemoćna da promijeni tok stvari. Naime, Međunarodna zajednica je 
Dejtonskim ustavom uspostavila nefunkcionalan politički sistem u Bosni i 
Hercegovini koji je danas izložen nesamokritičkoj kritici od strane te iste 
Međunarodne zajednice, koja ga je uspostavila, umjesto da ga mijenja. 


O Referat podnešen na Međunarodnoj konferenciji "Demokratija u multietničkom društvu: iskustvo i 
izazovi u Bosni i Hercegovini — Implikacije presude Evropskog suda za ljudska prava u predmetu 
Sejdić i Finci protiv Bosne i Hercegovine i perspektive za ustavne reforme u BiH", održanoj u Beču 
16. i 17. aprila 2010. u organizaciji Pravnog fakulteta Univerziteta u Beču i Fakulteta političkih nauka 
Univerziteta u Sarajevu. 

Svoje izlaganje počet ću riječima francuskog pisca i intelektualca Romena 
Goupila, koje je on izrekao nakon što je razgledao izložbu fotografija o opsjednutom 
Sarajevu 1992. — 1995. godine postavljene nedavno u Parizu u povodu 6. aprila 
Dana Sarajeva i 15. godišnjice francuskog centra za kulturu ,Andre Malraux" u 
Sarajevu. On kaže: ,U meni je još bijes izazvan činjenicom da Evropa nije reagovala 
i da se i danas ništa nije promijenilo". Zato neće biti neobično da u razgovoru o 
aktuelnim strukturalnim izazovima Dejtonskog sporazuma, učinimo aktuelnim 
neostvarene srpske i hrvatske ratne ciljeve 1992.-1995. godine i pasivan odnos 
Međunarodne zajednice prema agresiji Srbije, Crne Gore i Hrvatske na Bosnu i 
Hercegovinu 1992. — 1995. godine i genocid nad Bošnjacima u tom periodu. 


Roj Gatman svjedoči da ,međunarodna zajednica uključujući i SAD nije 
pokušala spriječiti rat sve do pada Srebrenice, a onda je iz te tragedije stvorila 
navodno mirnu Bosnu". Dejtonski ustav je slika te mirne Bosne, njenog položaja 
danas, i propuštenih prilika, i ne može da bude ljepša nego što jeste. Vjerovatno da 
nije bilo toga pasivnog odnosa Međunarodne zajednice ne bi bilo ovakvog 
Dejtonskog ustava, niti bi mi danas razgovarali o njegovim aktuelnim strukturalnim 
izazovima. Od kraja rata Bosna je u apsurdnoj situaciji koja se mora promijeniti. 


Ne treba zaboraviti činjenicu da je Međunarodna zajednica bila aktivno 
uključena u proces disolucije Jugoslavije (SFRJ). Ona je obrazovala i Konferenciju o 
Jugoslaviji u kojoj se raspravljalo o donošenju Konvencije EZ (haške konferencije) 
kojom bi bili uređeni odnosi među jugoslavenskim republikama i drugim pitanjima 
kojima bi se sačuvala Jugoslavija kao politička zajednica suverenih država sa 
zajedničkim institucijama i područjima međusobne saradnje (4. novembar 1991. ). 
Kada to nije uspjelo, jer su tu Konvenciju odbile da potpišu Srbija i Crna Gora, 
Evropska zajednica je donijela Deklaraciju o Jugoslaviji (16. decembra 1991.) u kojoj 
su pozvane jugoslavenske republike da do 23. decembra 1991. izjave da li žele biti 
priznate kao nezavisne države i formirala svoju Arbitražnu komisiju koja će dati 
svoje pravno mišljenje prije datuma stupanja na snagu odluke o priznavanju 
republika kao nezavisnih država. Bosna i Hercegovina (Predsjedništvo i Vlada) 
odgovarajući na taj poziv donijela je Odluku o priznavanju državnosti 20. decembra 
1991. godine i uputila je Savjetu ministara EZ prihvatajući sve obaveze sadržane u 
,Smjernicama za priznavanje novih država u Istočnoj Evropi i Sovjetskom savezu", 
koje je istog dana donijela EZ. 


Postupajući po utvrđenoj proceduri Arbitražna komisija EZ dala je nekoliko 
svojih mišljenja. U Mišljenju broj 2. u kome se daje odgovor na pitanje da li srpsko 
stanovništvo u Bosni i Hercegovini i Hrvatskoj ima pravo na samoopredjeljenje, 
Komisija je odgovorila da smatra ,da pravo na samoopredjeljenje ne može dovesti 
do izmjene granica koje postoje u trenutku nezavisnosti", ali da imaju sva prava 
nacionalnih manjina koje im je dužna osigurati država koja stiče nezavisnost. 

U Mišljenju broj 3. o promjeni granica između država koje traže nezavisnost, 
Arbitražna komisija smatra da ukoliko se države međusobno ne dogovore ,prijašnje 
granice poprimaju karakter granica koje štiti međunarodno pravo". Tzv. Skupština 
srpskog naroda Bosne i Hercegovine, ne mareći za ova mišljenja Arbitražne 
komisije, 9. januara 1992. donijela je odluku o osnivanju ,Republike srpskog naroda 
Bosne i Hercegovine", koja je u ljeto iste godine preimenovana u tzv. Republiku 
srpsku. 


Ovo pitanje postavila je Republika Srbija, a u slučaju Bosne i Hercegovine, 
ovo pitanje pred Arbitražnom komisijom je postavila i tzv. ,Skupština srpskog naroda 
Bosne i Hercegovine", koja se suprotstavila sticanju državne nezavisnosti Republike 
Bosne i Hercegovine. Arbitražna komisija je u Sažetku svoga mišljenja (10-15. 
januara 1992.) u pogledu Bosne i Hercegovine, zbog suprotstavljanja bosanskih 
Srba, utvrdila ,da se izraz volje naroda Bosne i Hercegovine za stvaranje suverene i 
nezavisne države BiH ne može smatrati u potpunosti utvrđenim. Ta se ocjena može 
izmjeniti ako republika koja je podnijela zahtjev za priznavanje dade jamstva u tom 
pogledu, eventualno putem referenduma, u kojem bi trebali sudjelovati svi građani 
Republike BiH, bez ikakve razlike i pod međunarodnim nadzorom". 


Kao što je poznato Bosna i Hercegovina (Skupština SR BiH) je 25. januara 
1992. godine donijela Odluku o raspisivanju republičkog referenduma koji je održan 
29. februara i 1. marta 1992. godine. Odlukom je utvrđeno da se građani na 
referendumu sa ZA ili PROTIV izjasne o pitanju: JESTE LI ZA SUVERENU | 
NEZAVISNU BOSNU | HERCEGOVINU DRŽAVU RAVNOPRAVNIH GRAĐANA, 
NARODA BOSNE | HERCEGOVINE MUSLIMANA, SRBA | HRVATA | 
PRIPADNIKA DRUGIH NARODA KOJI U NJOJ ŽIVE? 


Republička izborna Komisija je 6. marta 1992. godine objavila da je od 
ukupnog broja glasača 3,253.847 na referendum izašlo i glasalo 2,073.568 građana 
sa pravom glasa ili 64,31% i to prema izvodima iz opštih biračkih spiskova 
1,989.786 i na osnovu potvrda o upisu u opšti birački spisak 83.535 glasača. Od 
ukupnog broja važećih glasačkih listića ,ZA" je bilo 2,061.932 ili 99,94% dok je 
PROTIV" glasalo 6.037 ili 0,29%, a nevažećih listića je bilo 5.277 ili 0,25%. Mada je 
Skupština srpskog naroda Bosne i Hercegovine" pozvala Srbe na bojkot 
referenduma, značajan broj Srba je glasalo za suverenu i nezavisnu Bosnu i 
Hercegovinu. Međutim, to nije smetalo toj istoj skupštini, da dan prije referenduma 
28. februara 1992. godine donese Ustav tzv. Republike srpskog naroda Bosne i 
Hercegovine, u kome je stajala odredba da je ta republika sastavni dio Jugoslavije, 
koju SR Jugoslavija (Srbija i Crna Gora) nije inkorporirala u svoj sastav u svome 
Ustavu donešenom 27. aprila 1992. godine, niti do kraja 1995. godine, mada je 
upravljala svim političkim i vojnim aktivnostima u Republici srpskoj. 

Kao što je poznato Evropska zajednica je 6. aprila 1992. godine donijela 
odluku o priznavanju nezavisnosti i suverenosti Republike Bosne i Hercegovine, a 
odmah potom su to učinile SAD i druge relevantne države u svijetu, među kojima i 
Ruska federacija. Zanimljivo je, da je to odmah učinila i Hrvatska, mada je već imala 
dogovor sa Miloševićem da Bosnu i Hercegovinu podijele između Hrvatske, Crne 
Gore i Srbije postignut godinu dana ranije u Karađorđevu (1991.) Na dan 
međunarodnog priznavanja nezavisnosti Bosne i Hercegovine, otpočela je agresija 
JNA pod komandom krnjeg Predsjedništva (4 od 8 članova) još uvijek formalno 
postojeće SFRJ, da bi tu ulogu nastavila Savezna republika Jugoslavija (Srbija i 
Crna Gora) osnovana 27. aprila 1992. godine, sa učešćem srbijanskih paravojnih 
jedinica, regularne vojske SR Jugoslavije i domaćih paravojnih srpskih jedinica pod 
vodstvom srpske demokratske stranke na čelu sa Radovanom Karadžićem kojem se 
zbog zločina danas sudi u Hagu. 


Godinu dana kasnije agresiji SR Jugoslavije na Bosnu i Hercegovinu 
pridružila se i Republika Hrvatska. Nedavno je u Berlinu izašla knjiga NJEMAČKA | 
NJENI HRVATI", u kojoj autorski par Hans Košnik i Urlih Šiler tvrde da su KOL i 
GENŠER blagonaklono gledali na Tuđmanovu politiku da s Miloševićem dijeli Bosnu 
i Hercegovinu. Time bi Bošnjaci kao najbrojniji narod u BiH, u novonastajućim 
Velikoj Srbiji i Velikoj Hrvatskoj postao nacionalna manjina, jer bi izgubio svoju 
historijsku državu, svoju hiljadugodišnju domovinu Bosnu i Hercegovinu, koja je i 
domovina bosanskih Srba i bosanskih Hrvata. Cilj je, dakle, bio da se poništi 
međunarodno priznanje nezavisnosti Bosne i Hercegovine, da se paradržavne 
tvorevine na tlu Bosne i Hercegovine (Republika srpska) i tzv. Hrvatska zajednica 
Herceg Bosna, a kasnije prermenovana u Hrvatsku Republiku Herceg Bosnu (23. 
avgusta 1993.) priključe u sastav SR Jugoslavije, odnosno Republike Hrvatske, a da 
se muslimansko stanovništvo (Bošnjaci) jednim dijelom raseli, jednim dijelom pobije, 
a jednim dijelom prevede na katoličku i pravoslavnu vjeru, a ono što ostane do 5% 
inkorporira u sistem kao vjerska islamska skupina hrvatske i srpske nacionalnosti. 
Tačno po receptu Džona Mejdžora premijera Britanske vlade koji je on izložio u 
svome pismu državnom sekretaru Daglasu Hogu ,da se nastavi sa prevarom 'Vanes 
Owenovim' mirovnim razgovorima da bi se događala kakva takva akcija sve dok 
Bosna i Hercegovina ne prestane postojati kao važeća država, a njeno Muslimansko 
stanovništvo ne raseli iz svoje zemlje... lako ovo može izgledati tvrda politika... ovo 
(je) ustvari ,prava politika" i od najboljeg interesa za stabilnu Evropu u budućnosti, 
čiji sistem vrijednosti se bazira i mora ostati baziran na ,hrišćanskoj civilizaciji i etici". 
(London, 2. maj 1993.) Tog istog mjeseca UN je uspostavio šest tzv. zaštićenih zona 
u koje bi se muslimansko stanovništvo slijevalo sa prostora koje bi Srpska vojska 
etnički očistila radi preživljavanja dok se ne bi raselilo po svijetu. Kako su bile te UN 
zone zaštićene najbolje govori sudbina Srebrenice u kojoj je vojska i policija Repu- 
blike Srpske izvršila genocid nad Bošnjacima. 


728 


Prof. dr. Omer Ibrahimagić 


Nije li ovaj citat iz Mejdžorovog pisma i blagonakloni stav Njemačke prema 
Tuđmanovoj politici u Bosni odgovor na pitanje zašto je Međunarodna zajednica bila 
pasivna da spriječi agresiju Srbije, Crne Gore i Hrvatske na Bosnu i Hercegovinu i 
genocid nad Bošnjacima, autohtonim narodom Bosne i Hercegovine islamske vjere. 
Nije li već tada počeo da se piše ovaj Dejtonski ustav nakon neuspjelih pregovora o 
rješavanju političke krize u Bosni i Hercegovini uz njeno posredovanje, a da nije 
vodila računa o svojoj obavezi da spriječi agresiju na zemlju kojoj je priznala 
političku nezavisnost, a kasnije da spriječi projektovani genocid nad jednim od 
naroda te zemlje, Bošnjacima. 


Međunarodnoj zajednici je već tada moralo biti jasno da pregovori ne mogu 
uspjeti, ako su se dvije strane SR Jugoslavija (Srbija, Crna Gora) i Hrvatska 
dogovorile da Bosna i Hercegovina kao nezavisna država treba da bude podijeljena 
između te dvije susjedne države, a Bošnjaci trebaju nestati kao relevantan politički 
narod. Nije li vojnom intervencijom već na početku rata u Bosni trebalo presjeći 
takav tok događaja. 


Međunarodnoj zajednici su od ranije bile poznate velikodržavne pretenzije 
Srbije i Hrvatske na Bosnu i Hercegovinu da od nje prave veliku Srbiju i veliku 
Hrvatsku. Srbija je te pretenzije praktično pokušala da realizuje prvi put 1875., drugi 
put 1918. i 1929., treći put 1939 i četvrti put projektom stvaranja ,Homogene Srbije" 
1941. godiine. A Hrvatski apetiti za Bosnom i Hercegovinom su se pojačali 
uvođenjem Austro-Ugarske uprave 1878. godine, Sporazumom Cvetković-Maček 
1939. godine i 1941. proširenjem vlasti Nezavisne države Hrvatske 1941.-1945. 
godine i na BiH odlukom fašističkih režima Njemačke i Italije. 


Međunarodnoj zajednici je već tada, dakle 1992. godine trebalo biti jasno da 
će zbog tih teritorijalnih pretenzija njenih susjeda Bosni i Hercegovini biti teško da 
očuva svoj teritorijalni integritet bez odlučnog svoga stava da se BiH očuva kao 
nezavisna i suverena država. Umjesto da pomogne da zaustavi rat, ona je usred 
agresije na BiH pristala da njeni posrednici u pregovorima vrše pritisak na legitimnu i 
legalnu Vladu Bosne i Hercegovine, da Srbiji i Hrvatskoj pravi teritorijalne ustupke 
zbog navodnog osiguranja bosanskih Srba i bosanskih Hrvata, da usred BiH prave 
svoju mini srpsku i mini hrvatsku državu i da se BiH etnički podijeli; kako nikada u 
Zato što BiH nije bila plemenska država kao što su bile Srbija i Hrvatska, ona je od 
početka svoga državnog života bila civilna (građanska) država koja je svoje ime 
dobila ne po nazivu plemena, kao što su Srbija i Hrvatska, već po geografskom 
imenu prostora koga je naseljavala ,bezimena slavenska masa"(Nada Klaić) i narod 
se od iskona na ovom prostoru nazivao Bošnjanima, Bošnjacima, Bosancima 
različitih vjera. Kada je krajem XVIII i u toku XIX stoljeća u Evropi otpočeo proces 
stvaranja nacionalnih država i kada je postalo moderno nacionaliziranje naroda, u 

BiH su pod uticajem Srpske pravoslavne crkve iz Srbije Bošnjaci pravoslavni sebe 
nacionalizirali u Srbe, a Bošnjaci katolici su se pod uticajem Katoličke crkve u Hrvata 
iz Hrvatske nacionalizirali u Hrvate. Bošnjaci muslimani, da bi sačuvali svoju vjeru 
odredili su se kao Muslimani, da bi tek 1993. godine se odredili kao Bošnjaci, a sva 
tri ova naroda su politički ostali Bosanci i Hercegovci, kao državljani Bosne i 
Hercegovine. Dakle, Bosanci i Hercegovci su autohtoni narod BiH triju vjera i prema 
vjerskoj pripadnosti su se opredijelili da katolici budu integralni Hrvati, da pravoslavci 
budu integralni Srbi, a da muslimani budu integralni Bošnjaci, a svi oni zajedno jesu 
Bosanci i Hercegovci, kao politički (državni) narod Bosne i Hercegovine. 


Kao što je Međunarodna zajednica prihvatila da BiH dijeli po etničkom 
kriteriju, prihvatila je i da se ratom bosanski Srbi i bosanski Hrvati silom preseljavaju 
i time homogeniziraju na određenom prostoru, koji će se nazvati Republika Srpska i 
Hrvatska republika Herceg Bosna. Da bi 1994. godine Vašingtonskim sporazumom 
bila stvorena Federacija BiH u kojoj će biti Hrvati i Bošnjaci narod prvog reda, a Srbi 
narod drugog reda, a Dejtonskim sporazumom legitimirana je paradržava Republika 
srpska kao drugi entitet u sastavu BiH, u kojoj će Srbi biti narod prvog reda, a 
Bošnjaci i Hrvati narod drugog reda. Nazvavši sva tri naroda konstitutivnim, koji nisu 
ništa konstituisali, već naprotiv razorili. Međunarodna zajednica je Srbima i Hrvatima 
time dala političku platformu na pravo da stvaraju svaki svoju državu u državi BiH. 


Bosna je bila hiljadu godina starija od ta svoja tri novonastala naroda 
Hrvata, Srba i Bošnjaka, jer ih je vjera podijelila u tri zasebne etno-konfesionalne 
zajednice tek koncem XIX i u prvoj polovini XX stoljeća. Ne treba zaboraviti da su se 
svi popisi stanovništva u vrijeme turske i austrougarske uprave i uprave kraljevine 
Jugoslavije između dva svjetska rata popisivali po vjerskoj, a ne etničkoj pripadnosti. 
Prvi popis po etničkoj pripadnosti proveden je tek 1948. godine. Ne dovodeći u 
pitanje tu historijsku činjenicu da ima tri etno-konfesionalne zajednice na koje 
ubuduće mora računati kao multikulturno društvo, ipak Bosna i Hercegovina i 
ubuduće ostaje jedinstvena politička zajednica u kojoj će politička kultura biti 
zajednička. 


Gdje je Bosna i Hercegovina danas? Dejtonskim sporazumom zaustavljen 
je rat u BiH zahvaljujući upotrebi vojne sile Međunarodne zajednice, koja je prisilila 
srpske ratnike na pregovore u Dejtonu. Drugi zadatak Dejtonskog sporazuma, 
reintegracija bosanskog društva i države i povratak izbjeglog i raseljenog stanovn- 
ištva ni nakon 15 godina od njegovog donošenja nije ostvaren. Kao prepreka tome 
jesu otpori istih onih snaga koje su vodile rat protiv Bosne i Hercegovine. Ali se ne 
služe više vojnim sredstvima već političkim, a to im je upravo omogućio sam 
Dejtonski ustav. Danas se u diskusiji o reformi toga ustava postavljaju ista ona 
pitanja koja su bila uzrokom agresije 1992.-1995. godine. Hrvati hoće svoj entitet, a 
Srbi hoće suverenu Republiku Srpsku. Njih ne interesira ni Evropska unija, ni Bosna 

i Hercegovina. Interesi entiteta stavljaju se ispred Evropske unije. Zato država 
Bosna i Hercegovina ne može da funkcionira, vrši se opstrukcija donošenja zakona 
koji uvode BiH u EU. Stoga nije čudo da Dodik izjavljuje da je Republika Srpska 
konstanta, a BiH može biti, a i ne mora je biti, i tumači njeno postojanje voljom 
Međunarodne zajednice, a ne potrebom sva tri njena naroda, što je historija 
nebrojeno puta potvrdila. Takvo tumačenje je zloupotreba Dejtona, ali bez sankcija 
Međunarodne zajednice, pa ispada da je tačno to što Dodik govori. 


Međunarodna zajednica, a posebno Evropska unija je svojim nečinjenjem 
zbog islamofobije prema Bošnjacima muslimanima kao većinskom narodu u Bosni i 
Hercegovini, dozvolila Srbiji, Crnoj Gori i Hrvatskoj, prvim njenim susjedima, da 
ratom protiv Bosne i Hercegovine razore multietničko i multivjersko bosansko 
društvo njegovano i razvijano u suživotu sve tri njegove konfesije duže od 600 
godina; dozvolila je da se razore kulturni i istorijski spomenici nulte kategorije čime 
bi se izbrisala memorija da su pripadnici ove tri etno-konfesionalne zajednice ikada 
toliko dugo bile u suživotu; dozvolila je da se razori njena ekonomija do te mjere da i 
danas, nakon 15 godina od rata, ima više od 40% nezaposlenog stanovništva i oko 
20% ispod granice siromaštva; dozvolila je da se razori do temelja državna 
administracija i sudstvo, da ni nakon 15 godina državna uprava skoro da nema 
nikakvih ingerencija nad entitetima a da država nema svoga vrhovnog suda; 
dozvolila je da se razori putna, željeznička, vodoprivredna i energetska infrastruk- 
tura, da jedva zadovoljava elementarne potrebe stanovništva; dozvolila je 
raseljavanje dva miliona i dvjestohiljada stanovnika BiH u zemlji i inozemstvu, što 
čini preko 50% predratnog stanovništva, da bude ubijeno oko 200.000 građana, 
silovano oko 30 hiljada žena i izvrši genocid nad Bošnjacima. Kada je sve to 
učinjeno, tada su se konačno svjetski moćnici dogovorili da Bosna i Hercegovina 
opstane kao država, ne poduzimajući efikasne korake za njenu rahabilitaciju po svim 
osnovama, prije svega povratak izbjeglih i raseljenih. Na prostoru današnje 
Federacije BiH po popisu stanovništva 1991. godine bilo je 62,82% bosanskog 
stanovništva od čega Bošnjaka 75,25%, Hrvata 79,91% i Srba 35,32%; a na 
prostoru današnje Republike Srpske tada je bilo 36,35% bosanskog stanovništva od 
čega Bošnjaka 23,76%, Hrvata 19,72% i Srba 64,10%. Podjelom BiH na dva 
entiteta Federaciju i RS, Kontakt grupa (SAD, Rusija, Velika Britanija, Francuska i 
Njemačka) Republici Srpskoj su dali 49% teritorije na 36,35% stanovništva, a 
Federaciji 51% teritorije BiH na 62,82% stanovništva. Zar i to ne govori na čijoj je 
strani bila Međunarodna zajednica svo vrijeme četverogodišnjeg rata protiv Bosne i 
Hercegovine i mirno posmatrala svojim pasivnim odnosom stradanje BiH i Bošnjaka 
muslimana. 


Dakle, iste ove zemlje koje su dozvolile rat protiv BiH zaustavile su taj rat 
kada su one odlučile da ga zaustave i kada je iz njihovih unutrašnjih i vanjskih 
političkih razloga trebalo da se uspostavi mir u BiH. Kada su u ratu BiH bile obje 

noge prebijene, a tijelo izranjavano, Dejtonskim ustavom data joj je mogućnost 
rehabilitacije društva i države sa visokim predstavnikom, IFOR-om, IPTF-om, 
Haškim tribunalom, bez vlastite vojske, policije i sudova i postavili joj iste uslove za 
pristupanje NATO savezu i integraciji u Evropsku uniju, kao i svim drugim zemljama 
koje nisu ni dana bile u ratu. Na liniju starta za trku u te dvije organizacije postavili 
su BiH ovim Ustavom, umjesto prebijenih nogu u ratu, na dvije drvene štake, da trči 
prema NATO-u i EU zajedno sa Češkom, Slovačkom, Madžarskom, Poljskom i 
drugim zemljama, iz istih onih razloga zbog kojih su joj u ratu embargom na 
naoružanje vezali i noge i ruke da ne bi mogla efikasno koristiti i svoje pravo na 
samoodbranu, a poslije rata entitetskom organizacijom države i etničkom strukturom 
organa, Bosnu i Hercegovinu, koja je ionako iz rata izišla kao teški invalid, su 
onemogućile da normalno funkcionira kao država. Tu se još ispriječilo i tzv. 
entitetsko glasanje u Domu građana, kao specifikum samo za BiH, koga nema ni u 
jednoj drugoj demokratskoj državi, čime su je definitivno onemogućili da funkcionira, 
postajući tako taocem svojih entiteta, po želji te iste Međunarodne zajednice. Otuda 
se aktuelni strukturalni izazovi Dejtonskog ustava u procesu njegove reforme u 
stvarnosti BiH javljaju kao aveti prošlosti, kao neostvareni ratni ciljevi Srbije i 
Hrvatske. Posebno Srbije, koja zbog gubitka Kosova, drži Republiku Srpsku u svojoj 
političkoj zavisnosti kao monetu za potkusurivanje sa Međunarodnom Zajednicom na 
štetu državne funkcionalnosti i suverenosti Bosne i Hercegovine na putu ka EU i 
NATO savezu. Dakle, nije problem samo u strukturalnim izazovima Dejtonskog 
ustava, samim po sebi, već u neiskrenom i nepoštenom odnosu Međunarodne 
zajednice prema Bosni i Hercegovini, posebno zemalja ranije Kontakt grupe, danas 
formalno oličene u PIC-u (Upravnom odboru za kontrolu primjene Dejtonskog 
sporazuma), dakle u politici vlada ovih pet država od kojih četiri kao stalne članice, 
ionako kroz Savjet sigurnosti UN, upravljaju svijetom. 


Da zaključim: Građani BiH nisu svojom voljom donijeli Dejtonski ustav. On 
im je oktroiran od strane Međunarodne zajednice. Roj Gatman zna i gdje je napisan 
BH Ustav, kaže ,na sedmom spratu Stejt departmenta". Republika Srpska se neće 
dobrovoljno odreći privilegija koje je dobila tim Ustavom. U pravu važi princip, ako 
nije riječ o revoluciji, da Ustav mijenja onaj koga je donio. Dakle, države Kontakt 
grupe koje su dijelile Bosnu i Hercegovinu imaju obavezu da svojim snažnijim 
političkim pritiskom to urade uz asistenciju Evropske unije kao svjedokom Dejtons- 
kog sporazuma i time konačno institucionalno osposobe državu Bosnu i Hercego- 
vinu da može nesmetana od entiteta da funkcionira kao i svaka druga normalna 
država. Da je oslobode od robovanja politici svojih entiteta. Hvala! 


732 


Prof. dr. Omer Ibrahimagić 


Literatura i izvori: 


1. 


2. 


3. 


4. 


5. 


7. 


19. 


20. 


Smail. Čekić, Agresija na Republiku Bosnu i Hercegovinu, izd. Institut za 
istraživanje zločina i Kult B, knj. 1, Sarajevo, 2004. 

Kasim Begić, Bosna i Hercegovina od Vanceove misije do Daytonskog sporazuma, 
Bosanska knjiga, Sarajevo, 1997. 

Roy Gutman, Svjedok genocida, izd. VKBI u saradnji sa ,\MAG" Sarajevo i 
Institutom za istraživanje zločina u Sarajevu, 1995. Sarajevo. 

Omer Ibrahimagić, Državnopravni i politički razvitak Bosne i Hercegovine, izd. 
AUTOR, Sarajevo, 2009. 

Nada Klaić, Srednjovjekovna Bosna, izd. Eminex, Zagreb, 1994. 

Enver Redžić, Pogledi iz antihistorije, izd. Krug 99, Sarajevo, 2001. 

Brendan Simms, Najsramniji trenutak-Britanija i uništavanje Bosne, izd. Buybook i 
Helsinški odbor za ljudska prava u Srbiji, u saradnji sa: The Bosnian Institute, 
London, Sarajevo-Beograd, 2003. 

Pismo Džona Mejdžora (prevod i faksimil) objavljeno u ,El-Hidaje", broj 12, 1993. 
godine, Visoko. 

Omer Ibrahimagić, Srpsko osporavanje Bosne i Bošnjaka (na bosanskom i 
engleskom jeziku), izdavač ,Magistrat", Sarajevo, 2001. godine. 


. Omer Ibrahimagić, Dejton=Bosna u Evropi, Pravna suština Dejtona (na bosanskom 


i engleskom jeziku), izd. VKBI, Sarajevo, 2001. godine. 


. Statistički bilten, broj 1934/JUISNNOO84-4365), Prvi rezultati popisa stanovništva 


1991., Savezni zavod za statistiku, Beograd 1991. 


. Dejtonski mirovni sporazum, Aneksi 1-A do 11, izd. JP NIO Službeni list RBiH, 


Sarajevo, broširano izdanje u skladu sa dopisom 03-020-24/96, od 25.10.1996. 
godine generalnog sekretara Skupštine Republike Bosne i Hercegovine. 


. Prečišćen tekst Ustava Republike Srpske, (,Službeni glasnik Republike Srpske", 


broj 3/92, 6/92, 8/92, 15/92 i 19/92). 


. Ustav Srpske Republike Bosne i hercegovine, ,Službeni glasnik srpskog naroda u 


Bosni i Hercegovini", broj 3, od 16. marta 1992. godine. 


. Deklaracija o proglašenju Republike srpskog naroda Bosne i Hercegovine, 


Službeni glasnik srpskog naroda u Bosni i Hercegovini", broj 2, od 27. januara 
1992. godine. 


. Odluka o osnivanju Skupštine srpskog naroda u Bosni i Hercegovini; Odluka o 


ostajanju srpskog naroda u BiH u Jugoslaviji; Deklaracija Skupštine srpskog 
naroda u Bosni i Hercegovini, ,Službeni glasnik srpskog naroda u Bosni i 
Hercegovini", broj 1, od 15. januara 1992. godine. 


. Rezultati referenduma objavljeni 6. marta 1992., ,Službeni list RBiH", broj 7, 27. 


marta 1992. 


. Odluka o raspisivanju republičkog referenduma za utvrđivanje statusa Bosne i 


Hercegovine, ,Službeni list RBiH", broj 2, 27. marta 1992. 

Sažetak mišljenja Arbitražne komisije; 10-15. januara 1991., Vidi: Politički sistem 
BiH, knj. 1. 

Mišljenje Arbitražne komisije broj 2 i 3, Vidi: Politički sistem BiH, knj. 1. 


733 


Bosanski identitet i suverenitet 1992. - 2011. 


. Mišljenje Arbitražne komisije, 15. januara 1992., Vidi: Politički sistem BiH, knj. 1. 
. Odluka o priznavanju državnosti Bosne i Hercegovine, ,Službeni list SRBiH", 20. 


decembra 1991. Sarajevo. 


. Deklaracija o Jugoslaviji, 16. decembra 1991., Vidi: Politički sistem BiH, knj. 1. 
. Deklaracija o ,Smjernicama za priznavanje novih država u Istočnoj Evropi i 


Sovjetskom Savezu", 16. decembra 1991. , Vidi: Politički sistem BiH, knj. 1. 


. Mišljenje Arbitražne komisije, 10. decembra 1991. , Vidi: Politički sistem BiH, knj. 1. 
. Cetvrta verzija Konvencije EZ haške konferencije, Den Haag, 4. novembra 1991., 


Vidi u: Omer Ibrahimagić, Politički sistem Bosne i Hercegovine, knj. 1, drugo 
dopunjeno izdanje, izdavač AUTOR, Sarajevo 2008. godine. 


. Roj Gatman u razgovoru sa novinarom Al. Bajramović, ,Dnevni avaz", 10. april 


2010., Sarajevo, str. 5. 


. Hans Koschnik i Ulrich Schiller, ,Nemačka i njeni Hrvati", Berlin 2010., prikaz 


recenzije u ,SUddeutsche Zeitung", izd. ,Dnevni avaz", 13. april 2010. Sarajevo, str. 
19. 


. Zdenka Brajković, Bio je 6. april u Parizu, ,Oslobođenje", 8. april 2010., prikaz 


izložbe fotografija o opsadi Sarajeva, str. 64. 


734 


Prof. dr. Omer Ibrahimagić 


KVAZI USTAV ILI KVAZI POLITIČARI? 


1. Ovom našem današnjem političkom stanju u BiH nakon 15 godina od 
Dejtona" više bi odgovaralo da razgrovaramo o političarima ili kvazi političarima, 
nego o samom Ustavu. 


2. U historiji svjetske ustavnosti poznati su slučajevi da se nekim državama 
nametne ustav od strane okupatora -npr. prvi švajcarski ustav donio je Napoleon, 
Saveznoj Republici Njemačkoj 1949. tzv. Osnovni zakon nametnuli su saveznici koji 
su imali upravu u svojim zonama u tzv. Zapadnoj Njemačkoj: SAD, Francuska i 
Velika Britanija ili Japanu koji je došao pod Američku okupacionu upravu 1947. 
godine nametnut je ustav parlamentarne demokratije, koji je do tada bio ustavom 
neograničena apsolutna monarhija.U sva tri slučaja radilo se o nametanju ustava od 
strane okupatora-kada se željelo prenijeti dotadašnju okupacionu vlast na domaće 
stanovništvo. 


3. U bh. historiji poznati su slučajevi da je turska okupaciona vlast donijela 
Uredbu za Vilajet Bosna (u novembru 1864.) koja je imala po svome sadržaju 
ustavnu materiju, kada je željela uključiti domaće stanovništvo u procese 
odlučivanja (uglavnom savjetodavnog karaktera).To se može reći i za austro- 
ugarsku okupacionu vlast u BiH, posle Aneksije BiH 1910. godine kada je donešen 
Statut za BiH, koji je imao rang ustava-kada su uvedene institucije sastavljene od 
domaćeg stanovništva kao što su Bosanski sabor i organi u sandžacima i na nižim 
nivoima vlasti. 


Odluke AVNOJ-a i ZAVNOBiH-a su bile ustavnog karaktera i to je bio prvi slučaj 
od gubljenja bosanske državnosti 1463. godine do obnove državnosti 1943. godine 
da su domaći ljudi suvereno odlučivali u BiH. 


dvjema najvažnijim stvarima koje su se ticale Bosne i Hercegovine i njena tri naroda: 
prvo, o odgovornosti Srbije, Crne Gore i Hrvatske za agresiju na BiH i drugo, o 
odgovornosti za genocid nad bošnjačkim narodom u periodu od 1992. — 1995. 
godine. Da je odlučivano o ta dva pitanja, bili bi drukčiji sadržaji dokumenata iz 
Dejtona, pa i Ustava BiH, sadržanom u Aneksu 4. Ali, pitanje je, da li bi uopće i 
mogao da se održi taj mirovni sastanak da su ta pitanja na njemu postavljena. Da se 


9 Izlaganje na sastanku Političko-pravnog savjeta VKBI, posvećenom temi ,Ustav ili kvazi ustav"?, 
kojim je 20. novembra 2010. godine, obilježena 15. godišnjica od parafiranja Dejtonskog sporazuma, 
21. novembra, potpisanog 14. decembra 1995. godine u Parizu. 

na tome insistiralo-agresori ne bi pristali doći na mirovnu konferenciju-a alternativa 
bi bila nastaviti rat u BiH. 


To se gubi iz vida kada se danas govori o manjkavostima mirovnog procesa 
i dokumenata donešenih u Dejtonu, među kojima i Ustav BiH. Ne treba zaboraviti da 
su u ratu BiH, u negativnom kontekstu bile involvirane i stalne članice Vijeća 
sigurnosti UN: Velika Britanija, Francuska i Rusija, koje nisu dozvoljavale ukidanje 
embarga na naoružanje BiH i blagonaklono su gledale na agresore protiv Bosne i 
Hercegovine; o tome govori i literatura stranih autora o ratu u BiH. 


U bosanskom slučaju, kada je riječ o Ustavu BiH, u njegovom donošenju su 
učestvovali i agresori na BiH. To je jedna specifičnost ove mirovne konferencije i 
ovog ustava. Međunarodna zajednica nije htjela pobjednika i pobijeđenog u ratu 
protiv BiH i agresore je amnestirala od odgovornosti koju su oni imali po međunar- 
odnom pravu, učinila ih je mirotvorcima i tako ih privoljela da budu aktivni učesnici 
mirovne konferencije i kreatori dokumenata usvojenih na njoj. Ne treba zaboraviti da 
je SR Jugoslavija predstavljala i Republiku Srpsku u tim pregovorima. 


Svih 11 aneksa pored BiH potpisali su i predstavnici Federacije BiH i 
Republike Srpske. Opći okvirni sporazum koji se sastoji od 11 članova potpisale su 
samo Bosna i Hercegovina, Hrvatska i SR Jugoslavija, a svjedoci tog sporazuma 
su Evropska unija, SAD, Francuska, Velika Britanija, Njemačka i Rusija. SR 
Jugoslavija i Hrvatska su potpisnici Sporazuma — i time preuzele obavezu da se 
njegova implementacija dosljedno provodi. Hrvatska i SR Jugoslavija su potpisale 
samo još tri aneksa: Aneks 1-a i 1-b o vojnim pitanjima i regionalnoj stabilizaciji, 
Aneks 2 o međuentitetskoj liniji razgraničenja i relevantnim pitanjima i Aneks 10 o 
civilnoj implementaciji (statusu OHR). Ove i sve druge anekse potpisale su i Bosna i 
Hercegovina i oba entiteta. 


5. Ustav BiH sadržan u Aneksu 4, po mome mišljenju nije kvazi ustav. Ja bih 
rekao da je on bio ustav mira, kojem je osnovni zadatak bio da uredi državno 
uređenje BiH s kojim će se složiti i agresori i žrtva, kao i nosioci vlasti u entitetima 
koji su iskoristili rat da za sebe prigrabe značajna državna ovlašćenja koja je imala 
BiH, kao međunarodno pravno priznata država, kojih se nisu htjeli odreći ni poslije 
rata. 


Ustav u sebi sadrži i rješenja koja su suprotna međunarodnom pravu, posebno 
kada je riječ o ljudskim pravima, za koje propuste su tada znale i Evropska unija kao 
i druge velesile koje su svjedočile ovaj sporazum. Iz čega proizilazi da su smatrale 
taj ustav sa svim svojim slabostima kao prelazno rješenje. Ni sami nisu vjerovatno 
očekivali da će to prelazno rješenje trajati 15 godina. Sam ustav po svom sadržaju 
da nije dat u ruke kvazi političara, da su primijenjene sve njegove odredbe u praksi, 
BiH bi danas bila pred vratima EU. Ono što je najslabije u sadržaju Ustava BiH je 

nepostojanje odredbi o političkoj i pravnoj odgovornosti, da ne govorimo o moralu, 
političara koji su bili dužni sprovesti ovaj Ustav u praksi. U tu svrhu, radi otklanjanja 
blokada u odlučivanju u primjeni ustava, urađen je Aneks 10 tj. Kancelarija visokog 
predstavnika (OHR), da bude konačni tumač Dejtonskog sporazuma. OHR koji 
predstavlja međunarodnu zajednicu u BiH sa svojim tzv. Bonskim ovlašćenjima 
mogao je spriječiti te blokade i kažnjavati antidejtonsko ponašanje tih naših kvazi 
političara. Iz neobjašnjivih razloga međunarodna zajednica nije dala podršku 
Visokom predstavniku da vrši svoja ovlašćenja iz Aneksa 10, u posljednje četiri 
godine, što je dovelo funkcionisanje BiH kao države u neodrživo stanje. Opstrukcije 
RS u donošenju zakona koji BiH približavaju EU toliko je uznapredovalo da se 
postavilo pitanje: Šta dalje raditi? Te opstrukcije nisu nikako bezazlene, jer se njima 
želi međunarodnoj zajednici dokazati da je BiH nemoguća država, kako neki od 
političara kažu ,neupravljiva" država, ako se ne bi definitivno podijelila po etničkim 
linijama. Neprijatelji BiH, unutar nje i van nje, znaju da bi njenom podjelom po 
etničkim federalnim jedinicama, mogli joj očitati opelo za njen nestanak kao važeće 
države. A u tome pored domaćih kvazi političara veliku odgovornost ima i 
međunarodna zajednica, koja ih, da bi prikrila svoju neodgovornost, uzima ozbiljno 
pozivom na njihovu odgovornost. Postavlja se pitanje: mogu li imati odgovornost 
političari koji svoju ulogu vide u rušenju Bosne i Hercegovine, urušavanjem već 
uspostavljenih njenih organa i institucija. Kriza je narasla dotle, da, ako međunar- 
odna zajednica ne nađe razloge za svoju odlučnu ulogu u razrješavanju ove 
političke krize u BiH, reskira da izgubi svoju vjerodostojnost ozbiljnog političkog 
činioca, što može da dovede do nesagledivih posljedica po međunarodni pravni 
poredak ne samo u BiH, već i u zemljama njenog susjedstva. 


6. Naš Ustav kao pravni i politički akt po svome sadržaju sam po sebi nije 
toliko loš kad bi se htjelo primijeniti ga u praksi. Smatram da gotovo 2/3 mogućnosti 
koje daje tekst ustava nisu realizirane u praksi. Za njegovu primjenu potrebno je više 
političke volje i odgovornosti prema vlastitom narodu koje političari predstavljaju, da 
bi on bio uspješna priča. Ustav je samo običan papir ako iza njega ne stoje političke 
snage spremne da ga implementiraju u praksi. Insistiranje međunarodne zajednice 
na provedbi presude Sejdić-Finci, više je stvar principa, nego što će u praksi 
njegove primjene išta drugo promijeniti. Ovdje su na probi mnogo značajnije stvari. 
A to je provjera odgovornosti političara da urade ono što su potpisali kao svoju 
obavezu da će uraditi. Pored ove presude, tu je i neispunjavanje obaveza iz 
Sporazuma o pridruživanju i stabilizaciji BiH potpisan sa EU, zatim ispunjavanje 
uslova za pristupanje NATO savezu, ispunjavanje obaveza koje proističu iz članstva 
BiH u Vijeću Evrope, članstva u OSCE i sl. Dakle, radi se o ozbiljnim međunarodnim 
obavezama, otuda insisitiranje na stvaranju BiH kao funkcionalne države. Ovdje se 
ne radi o prenosu nadležnosti sa entiteta na državu, već o ispunjavanju već 
potpisanih i ugovorenih obaveza BiH prema ovim međunarodnim institucijama. 


737 


Bosanski identitet i suverenitet 1992. - 2011. 


7. Pogrešna je politika srpskih političara koji od RS žele napraviti državu 
unutar države BiH. To je antiustavan čin, nigdje u Ustavu BiH, se ne daje takva 
mogućnost. Naprotiv, u ustavu je jasno normativno propisano da ustavi i zakoni 
entiteta podliježu ocjeni ustavnosti spram Ustava BiH i da su dužni sprovoditi sve 
odluke institucija države BiH i njihovih organa. Osporavanje BiH kao države i njene 
supremacije nad entitetima od strane RS je uzaludan posao, on nas sve zajedno 
samo usporava u procesu približavanja EU, ali to je neminovan naš put potvrđen i 
željama oko 70% građana BiH i spremnošću institucija EU da nas prime u svoje 
članstvo. 


Dakle, nije sve do Ustava BiH, već i do nas i naših političara kojima smo dali 
naše povjerenje. Nije naš Ustav kvazi ustav, već na našu nesreću što je on dospio 
u ruke naših kvazi političara da ga oni primjenjuju u praksi. 

BOSNA I HERCEGOVINA JE NACIONALNA DRŽAVA BOSANACA 


Višestoljetno osporavanje teritorijalnog integriteta Bosne i Hercegovine i 
političkog i kulturnog identiteta Bosanaca od strane susjednih država") 


Bosna i Hercegovina se stoljećima zbog svoje historijske neplemenske 
narodnosne pripadnosti, a multikonfesionalne strukture njenog stanovništva, nalazi u 
procijepu osporavanja od strane susjeda svog teritorijalnog integriteta i političkog i 
kulturnog identiteta Bosanaca kao nosilaca građanskog suvereniteta, mada histori- 
čarka Nada Klaić, u svome djelu ,Srednjevjekovna Bosna", meritorno tvrdi: ,Bosans- 
ka država je među svojim susjedima najstarija"!) . U istom djelu ona navodi podatak 
da je prostor ranosrednjevjekovne Bosne naseljavala ,slavenska bezimena masa" 
koja se stavlja pod vrhovnu avarsku vlast, što bi mogao biti i odgovor na pitanje 
zašto na bosanskom području nema ni jednog slavenskog plemenskog imena, po 
kome bi ona bila plemenska država, kao Hrvatska i Srbija. Po tome Bosna od 
početka svoje srednjovjekovne državne egzistencije nije bila plemenska već 
građanska država. Savremeni historičari iz te činjenice izvode zaključke da su se 
Slaveni kao masa nepoznatih plemena na tom području počeli teritorijalno organizir- 
ati po zatečenim većim ili manjim geografskim cjelinama, a nesumnjivo su u tom 
procesu teritorijalizacije poštivali i neke ranije historijske okvire. Time bi se mogla 
objasniti i često upotrebljavana sintagma ,bosanske zemlje", pod kojim su se pored 
Bosne, koja je geografski obuhvatala gornji tok rijeke Bosne i njene istočne dijelove, 
podrazumijevale Usora, Soli, Donji kraji, Zapadne strane (Završje ili Tropolje), Hum, 
Podrinje i Primorje.2) 


Poznati istraživač srednjevjekovne Bosne dr. Ćiro Truhelka u svome djelu 
,Državno i sudbeno ustrojstvo Bosne u doba prije Turaka", u dijelu koji se odnosi na 
društvene odnose, piše: ,Za vrijeme bosanske neodvisnosti dijelilo se je bosansko 
državno ustrojstvo, komu je na čelu prvobitno bio ban a kasnije kralj, u dva, jedno od 
drugog strogo odijeljena stališa, u plemstvo i narod. 


O Referat podnesen na Naučnoj konferenciji ,Državnost Bosne i Hercegovine u kontekstu 
implementacije Daytonskog mirovnog sporazuma i euro-atlanskih integracija", održanoj 22. novembra 
2010. godine na Fakultetu političkih nauka u Sarajevu. 


1) Nada Klaić, str. 5. 
2) Isto, str. 22-23, 50-51. 

Narod, koji se je, kad se je o njemu kao predstavniku narodnosti govorilo, 
nazivao ukratko ,Bošnjani", sastojao se skoro od samih kmetova ili kmetića, a ovi su 
od gospodara dobivali u nasljedno pravo zemljište na obragjivanje. 


Na najnižem stepenu ljudskog društva u Bosni za srednjega vijeka bili su 
robovi. Oni su bili gospodarevo vlasništvo..."?) Dakle, nigdje ni riječi o nekom 
plemenu, nigdje nema ni Srba ni Hrvata u srednjevjekovnoj Bosni prije Turaka, kao 
njenog naroda. Narod su bili samo Bošnjani, pošto nisu bili nikakvo pleme, naziv su 
dobili po imenu svoje države Bosne. 


Ovdje ću preskočiti elaboriranje pretenzija bosanskih susjeda prema 
državnoj teritoriji srednjevjekovne Bosne u vrijeme nekoliko stoljeća njene državne 
egzistencije i negiranje njenog postojanja kao države od strane velikosrpskih i 
velikohrvatskih historiografa, tvrdeći da je Bosna u predtursko doba bila hrvatska, 
odnosno srpska zemlja i da su u njoj bili ili samo Srbi ili samo Hrvati, zavisno od 
toga jesu li te tvrdnje dolazile iz Beograda ili Zagreba. Mislim da se Nada Klaić s 
njima savršeno dobro obračunala u svojoj knjizi ,Srednjevjekovna Bosna", osloncem 
na izvore koji nisu bili obojeni nacionalnim bojama i ko želi saznati širu elaboraciju 
tog pitanja neka pročita njenu knjigu. 


Radije bih svoju pažnju usmjerio na osporavanje u posljednjih dvije stotine 
godina, ali samo lapidarno, toliko da ukažem na taj problem koji opterećuje i 
današnju Bosnu i Hercegovinu, kao nezavisnu i suverenu državu, članicu UN, zbog 
čega ne može da normalno funkcionira opterećena starim mitovima o hrvatskoj ili 
srpskoj Bosni, kojim se manipulira bosanskim Srbima i bosanskim Hrvatima od 
strane Srbije i Hrvatske u ostvarivanju svojih političkih ciljeva. 


Osmanlije su kao osvajači 1463. godine pokorili srednjovjekovnu bosansku 
državu, donijeli novu vjeru islam umjesto nestajuće tzv. bosanske vjere, odnosno 
Crkve bosanske zasnovane na manihejstvu i arijanstvu, dozvolivši slobodno ispovij- 
edanje zatečenih pravoslavne i katoličke vjere, a početkom 16. stoljeća dozvolila je 
Jevrejima protjeranim iz Španije da se nasele u Bosni. Turci osvajači Bosne iz 
leksičkih razloga umjesto riječi ,Bošnjanin", kako su se njeni stanovnici ranije 
nazivali, ostavili su nam u narednih 500 godina u upotrebi riječ ,Bošnjak", koja se 
odnosila na narod Bosne neovisno od pripadnosti vjeri, da li bili muslimani, katolici ili 
pravoslavci (,... ime Bošnjak je staro ime, turcizirani oblik imena Bošnjanin koje 
odavnina označava čovjeka iz Bosne").1) Svi su dakle bili Bošnjaci. U Bosni nije bilo 
Srba i Hrvata ne samo u srednjovjekovnoj Bosni već i u periodu Osmanske uprave u 
Bosni. Popis domaćinstava Osmanlije su vršile po vjerskoj pripadnosti. Svi su 
narodnosno, dakle, bili Bošnjaci. Ni Njegošu nije bilo nepoznato da su stanovnici 


3) Ćiro Truhelka, str. 92-93. 
4) Mensur Seferović, str.114. 

Bosne sebe nazivali Bošnjacima, a i drugi su ih tako nazivali. U ,Gorskom vijencu", 
kada Mletački dužd pita gosta iz Crne Gore, ima ovaj stih: ,, zapita me za naše 
susjede, za Bošnjake i za Arbanase".?) 


Još za vrijeme Osmanske uprave u Bosni, Srbija je zajedno sa Crnom 
Gorom imala teritorijalne i nacionalne pretenzije prema Bosni, sa željom da se 
nakon turskog povlačenja iz Bosne, ona prisajedini Srbiji. O tome 1844. godine 
Garašanin piše u svome Načertaniju. On polazi od historijske činjenice da narod 
Bosne čine Bošnjaci sve tri vjere: muslimani, pravoslavci i katolici. Dakle, nema 
Hrvata i Srba u Bosni, samo ima Bošnjaka. Garašanin piše: ,... najglavnije bi trebalo 
za ideju sojedninjenja Bosne sa Srbijom zadobiti (bosanske fratre)... osim toga 
mogla bi se kao treći stepen štampati kratka i obšta narodna istorija Bosne u kojoj 
ne bi se smela izostaviti slava i imena nekih muhamedanskoj veri prešavši Bošnj- 
aka... Na istočnog veroispovedenija (pravoslavnih — O.I.) Bošnjaka veći upliv imati 
neće biti za Srbiju težak zadatak. Više predostrožnosti i vnimanija na protiv toga 
iziskuje to, da se katolički Bošnjaci zadobijedu. Na čelu ovih stoje franjevački fratri". 6) 

Garašanin je u svome Načertaniju upozorio Srbiju da ona svojom politikom 
prema Bosni nju mora uvjeriti ,da je ona prirodna pokrovitelljica sviju turski Slavena i 
da na čedu samo onda kad ona dužnost ovu na sebe uzme, ostali Slaveni njoj pravo 
to ustupiti da ona u imenu njihovom nešto kaže i čini. Ako bi Srbija svojim sosjedima 
taj nesrećni i Zli primjer davala da ona samo na sebe misli, a za nevolju i napredak 
ostali ne bi marila, nego bi to ravnodušno smatrala, to bi onda jamačno i ovi samo 
njenom primjeru sledovali, ne bi je slušali, i tako bi umesto sloge i jedinstva nastupilo 
nepoverenje, zavist i nesreća". !) 


Kao što se zna Srbija je upravo suprotno postupila od Garašaninovog 
savjeta. Ona je odabrala put koji je trasirao lingvista Vuk Stefanović Karadžić ,Srbi 
svi i svuda" iz njegovog Kovčežića za istoriju, jezik i običaje Srba sva tri zakona.?) 
Karadžić je u ovome svome djelu sve Slavene katolike imenovao-Srbima; slavenske 
muslimane Srbija je protjerala iz Srbije izvršivši nad njima zločin genocida, imenujući 
ih Turcima. Srbija zajedno sa Crnom Gorom nikada nije priznavala pravoslavne 
Bošnjake, muslimane Bošnjake i katolike Bošnjake u Bosni kao zasebnu etničku 
zajednicu triju vjera; sve ih je smatrala Srbima tri vjerozakona: grčkog, rimskog i 
turskog kako su to naučavali Dositej Obradović i Vuk St. Karadžić. Pravoslavne 
Bošnjake otpočela je preobražavati iz bošnjačke narodnosti u Srbe, a nije prezala ni 
od toga da i muslimane Bošnjake nacionalizira u Srbe. List ,Srpska reč" koji je 
izlazio u Sarajevu 1924. pisao je: ,nacionaliziranje Muslimana za nas Srbe jedno (je) 
5) Njegoš, str. 106. 
Garašanin, str. 75. 

Isto, str. 74. 
Vuk St. Karadžić, str. 81-89. 

od najvažnijih pitanja unutrašnje politike. To je i važno državno pitanje. Srbiziranjem 
muslimana mi ne samo što dobivamo milion čuvara otadžbine, nego i rješavamo 
jedno važno hrvatsko pitanje. Sada... treba sva muslimanska Bosna da plamti u 
Srbizmu".9) 


Prema projektu ,Homogena Srbija" iz 1941. godine Stevana Moljevića, cilj 
je: ,Srbi moraju imati hegemoniju na Balkanu, a da imaju hegemoniju na Balkanu, 
moraju prethodno imati hegemoniju u Jugoslaviji...a moći će to učiniti samo ako 
budu okupljeni u homogenoj Srbiji i u okviru Jugoslavije koju će zadahnuti svojim 
duhom i dati joj svoj pečat". 10) 


A kojim to metodama Srbi imaju namjeru ostvariti sadržano je u 
Instrukcijama Draže Mihajlovića, četničkog vođe 1941-1945. godine: ,2.) Stvoriti 
veliku Jugoslaviju i u njoj veliku Srbiju, etnički čistu u granicama Srbije-Crne Gore- 
Bosne i Hercegovine-Srema-Banata i Bačke...4.) Čišćenje državne teritorije od svih 
narodnih manjina i ne-nacionalnih elemenata. 5.) Stvoriti neposredne zajedničke 
granice između Srbije i Crne Gore, kao i Srbije i Slovenačke čišćenjem Sandžaka od 
Muslimanskog življa i Bosne od Muslimanskog i Hrvatskog življa". !?) Ponavljanje 
istog scenarija početkom devedesetih godina XX stoljeća dovelo je do agresije 
Srbije i Crne Gore na Bosnu i Hercegovinu 1992-1995., koja je u međuvremenu bila 
priznata kao nezavisna i suverena država od strane međunarodne zajednice. 


Da Srbija ne misli prestati sa osporavanjem Bosne i Hercegovine ni poslije, 
Dejtonskim sporazumom uspostavljenog mira i diplomatskih odnosa između dviju 
država, govori izjava Vojislava Koštunice da na Republiku Srpsku u Bosni i 
Hercegovini gleda kao na ,dio porodice koja nam je draga, bliska, privremeno odvoj- 
ena, ali uvijek naša i u našem srcu". !2) 


Isto ili slično osporavanje teritorijalnog integriteta Bosne i Hercegovine i 
nepriznavanje političkog nacionalnog identiteta Bosanaca postoji i od strane Hrvat- 
ske. Ante Starčević, autor je sintagme, koju je preuzeo i ustaški pokret Ante 
Pavelića, da su bosanski muslimani Hrvati, čak šta više ,da su cvijeće hrvatskog 
naroda". To im je trebalo da bi opravdali svoj projekat velike Hrvatske s Bosnom i 
Hercegovinom i granicom na Drini. Oni su taj projekat realizirali u vrijeme Drugog 
svjetskog rata u službi Hitlera i Musolinija stvaranjem paradržavne tvorevine tzv. 
Nezavisne države Hrvatske u čijem sastavu je bila Bosna i Hercegovina, koja 
međunarodnopravno nikada nije bila priznata. 


9) Takvim za 2000., Dr. Fadil Ademović, str. 224. 
10) Stanko Žuljić, u Izvori velikosrpske agresije, str. 147. 
11) Isto 


12) Vojislav Koštunica, ,Dnevni avaz" 10.09.2002. godine. 

Kao što su Srbija i Crna Gora ratom ponovili 1992-1995. svoje teritorijalne 
pretenzije prema BiH iz 1941. godine, to je isto učinila i Hrvatska. Historija im nije 
bila dovoljno učiteljica života. 


Nasuprot iskazu profesorice Nade Klaić da je bosanska država među svojim 
susjedima najstarija, njen bivši student Franjo Tuđman američkom ambasadoru 
Cimermanu 14. januara 1992. godine tvrdio je suprotno: ,Bosna nije stara država 
kako Hrvatska". Mora da Tuđman historičar po obrazovanju nije bio dobro savladao 
gradivo svoje profesorice. U nastavku razgovora Tuđman je Vorena Cimermana 
ubjeđivao da BiH treba podijeliti između Srbije i Hrvatske: ,Neka Milošević uzme 
veći dio, ionako ga kontrolira. Mi ćemo se zadovoljiti s manje od 50%. Spremni smo 
Muslimanima ostaviti mali dio oko Sarajeva. To im se neće svidjeti, ali stabilan 
Balkan moguć je jedino ako se promijeni Bosanska granica, pa što god Muslimani o 
tome mislili. Pa nisu te granice svete. Bosna nije stara država kako Hrvatska". !9) 


Na pitanje novinarke Slobodne Dalmacije Olge Ramljak, na prijemu krajem 
1991. godine: ,Kako će se stvaranje srpskih pokrajina (SAO — O.I.) u BiH odraziti na 
Hrvatsku", Tuđman je odgovorio: ,U hrvatskom je interesu da se taj problem riješi na 
naravan način, na način kako je bila riješena Banovina (1939-O.l.) Pri tome bi 
mogao ostati dio ,zemljice Bosne", gdje bi Muslimani imali većinu i ta bi država 
Bosna mogla biti tampon između Hrvatske i Srbije. Time bi ujedno nestala kolonijal- 
na tvorevina BiH". 14) 


Ovom prilikom navest ću još nekoliko citata negacije Bosne i njenog 
političkog naroda Bosanaca. Krunoslav Draganović i Dominik Mandić u knjizi 
,Herceg-Bosna i Hrvatska" pišu: ,Bez Bosne i Hercegovine hrvatska država bila bi 
prostorno unakažena i gotovo prekinuta, ne bi imala pravog jedinstva ni zaokruženo- 
sti. Hrvatska bez Herceg-Bosne, kako je jedanput mudro rekao Ante Radić, ideolog 
HSS-a, bila bi slična jednoj polovini kruha kojemu je izrezana sredina i ostala samo 
vanjska kora". Tuđman tome nadodaje: ,Bosna nije nacija, nema ni prava ni povijest 
nacije. Nacija je zemlja, ali je i rasa i krv, a takozvanu Bosnu naseljava nekoliko rasa 
i krvi. Kako bi neki iz te miješane i nečiste etničke situacije htjeli oblikovati cjelinu. 
Ne, gospodo, ne! Bosna mora nestati".!'5) Tuđman je bio od početka srpske i 
crnogorske agresije na BiH protiv cjelovite BiH i držao se dogovora sa Miloševićem 
da je dijeli što se vidi i iz razgovora sa vodstvom bosanskih Hrvata. On kaže ,...sa 
cjelovitom Bosnom mi bi izgubili Bosnu, u potpunosti, čitava Bosna bila bi protiv nas. 
Ali, na ovaj način mi ćemo imati, slušajte, granice hrvatske države kakve možda 
nikada u povijesti nismo imali... pa ne bi se oni (HVO) mogli održati da im nismo 


13) Voren Zimerman, str. 213-214. 
14) Branka Magaš i Ivo Žanić, str. 119-120. 
15) Bernard Hanry Levy 

pomagali, jasno. A, imamo i sa Abdićem sporazum, da, ako dođe do razlaza, 
odnosno kada dođe do razlaza, da ta zapadna Bosna je sastavni dio Hrvatske". 6) 


Kad je riječ o hrvatiziranju Bošnjaka katolika treba poći od Prvog hrvatskog 
katoličkog kongresa održanog u Zagrebu od 3. do 5. septembra 1900. godine. On je 
promovirao vjerski koncept hrvatske nacije. Sarajevski nadbiskup Josip Štadler 
promovirao je tada jednu od svojih osnovnih teza-da su ,bosanskohercgovački 
katolici nacionalni Hrvati. Mi smo jedno i drugo", rekao je on tada. Historičar 
Dubravko Lovrenović, "") kritički razmatrajući taj događaj smatra da je od tada ,,... 
bosansko katoličanstvo osmanske epohe (1463-1878) stradalo kao nehrvtaski 
(remetilački) faktor, a bosansko srednjevjekovlje, koliko u crkvenim toliko u 
izvancrkvenim krugovima, podvrgnuto je postupku mitske kroatizacije. Kako tada, 
tako i danas". Razlog stvaranju crkvenog koncepta hrvatske nacije (integralnog 
hrvatstva), koje će obuhvatiti i bosanskohercegovačke katolike, Josip Štadler je 
objelodanio tek trećeg dana na svečanom banketu. On je tada izrekao svoju ključnu 
političku misao koja će postati idejom vodiljom integralnog katoličkog hrvatstva: 
Zelim da se što prije Bosna i Hercegovina sjedini s materom zemljom", podrazu- 
mijevajući pod tim Hrvatsku. Na ovu njegovu izjavu uslijedio je prigovor austrouga- 
rskog katoličkog cara. Taj prigovor — kojeg li paradoksa — nakon 110 godina 
aktuelan je i danas. Dubravko Lovrenović duhovito primjećuje: ,Razlika nije samo u 
tome što više nema cara, nego nema gotovo nikoga da prigovori". !8) 


Nacionalno hrvatstvo konfesionalne naravi u tom vremenu (Austrougarske 
uprave Bosnom i Hercegovinom) slijedilo je trag politike i rezultiralo je njegovom 
implementacijom na tlo orijentalnog bosanskog katoličanstva. Rat u Bosni i 
Hercegovini (1992-1995) na ovaj proces integracije bosanskih katolika u Hrvate 
stavio je (još jednu) tačku. Trijumfirao je, sa svim svojim pogubnim posljedicama. 
Katolički kongres iz 1900 štadlerovski pastirski mentalitet stjerivanja b-h Hrvata pod 
skute ,matere" Hrvatske, doveo je do toga, prema nepotpunim podacima kardinala 
Vinka Puljića, da od oko 820.000 katolika u BiH prije rata danas u BiH ima oko 
450.000 katolika. Otkud Hrvatima, pita se prof. Lovrenović, kad je već riječ o b-h kao 
njihovoj ,rodnoj grudi" kako je definira kardinal Puljić— rezervna domovina? Duhovito 
primjećuje Dubravko Lovrenović: ,kao da je domovina automobilska guma pa kad 
otkaže jedna zamijeni se drugom".!9) Slijedom tih događaja nastale su i ,naučne" 
teorije o hrvatskoj Bosni i Hercegovini prije Turaka i hrvatskim vladarima srednjovje- 
kovne bosanske države, zanemarujući objektivne historijske analize Nade Klaić, pa 
sve do danas. Bilo je potrebno Bošnjake katolike kroatizirati da Bosna ne bi imala 


16) Tuđman, "Dani", 15.11.2002. godine. 

17) Dubravko Lovrenović, Oslobođenje, "Pogledi", 20. februar 2010. godine. 
18) (sto 

19) Isto 

svoju autohtonu i autentičnu političku naciju Bošnjake da bi je se lakše moglo 
pripojiti ,materi" Hrvatskoj. 


Taj isti postupak, ali ne tako javno i institucionalno, po uputama Ilije 
Garašanina u njegovom Načertaniju iz 1844. godine uradila je Srbija sa Bošnjacima 
pravoslavcima ,da se preobraženje Bošnjaka istočnog vjeroispovjedenija tako čini 
kako bi ono samo služilo kao priugotovlenije za ono opšte sojedninjenje sviju Srba i 
provincija ujedno".20) Praktični dio posla obavila je Srpska pravoslavna crkva na 
terenu rukovođena sintagmom Jovana Cvijića koji je Bosnu nazvao ,srcem srpstva", 
proklamirajući integralno srpstvo podređujući tome i Bošnjake pravoslavne u Bosni. 
Tu politiku je potkraj XX stoljeća Milošević sažeo u rečenici ,Srpski narod će živjeti u 
jednoj državi". Teorija integralne srpske nacije srpstvo svodi na političku religiju, što 
je dovelo do toga da su se mnogi bosanski Srbi poslije ovog rata raselili širom 
planete Zemlje da ne učestvuju u tome. Međutim, do danas se među bosanskim 
Srbima nije našao intelektualac dostojan toga zvanja da svojim sunarodnicima 
objasni da je njihova domovina Bosna i Hercegovina, a ne Srbija, kao što je to 
briljantno uradio prof. dr. Dubravko Lovrenović u svome sjajnom eseju ,Stolljeće 
hrvatskih lutanja poznatim putevima", objavljenom u ,Oslobođenju", Pogledi, od 20. 
februara/veljače 2010. godine i Prikazu zbornika radova ,Hrvati u BiH: ustavni 
položaj, kulturni razvoj i nacionalni identitet". 2!) 


Naziv ,Bošnjaci" kao narodno obilježje stanovnika Bosne i Hercegovine sve 
tri konfesionalne zajednice: muslimana, pravoslavnih i katolika, formalno se zadržao 
do kraja Austrougarske uprave u Bosni i Hercegovini, posebno u vojnim struktura- 
ma, u četiri bošnjačke vojne regimente, koje su učestvovale u Prvom svjetskom ratu, 
dok su se u političkim strukturama zadržali nazivi po vjerskoj pripadnosti (Bosanski 
sabor), a u političkim strankama su kod pravoslavnih i katolika već dobili nacionalna 
obilježja Srba i Hrvata, a muslimani su radije zadržali obilježja po vjerskoj pripadn- 
osti da bi se oduprli nacionaliziranju u Srbe i Hrvate, računajući da im se bošnjaštvo 
podrazumijeva, jer žive u Bosni, reinkarnirajući ga kao svoj etnicitet, tek 1993. 
godine, kada je zaprijetila opasnost od njihovog nestanka kao naroda i nestanka 
Bosne kao njihove domovine. 


Zanimljivo je, da su se i u doba Austrougarske uprave i Kraljevine Jugosla- 
vije, kada je riječ o popisu stanovništva, stanovnici popisivali po vjerskoj, a ne 
nacionalnoj pripadnosti. Prvi popis po nacionalnosti u BiH izvršen je tek 1948. 
godine u vrijeme komunističkog režima, kada su se definitivno, koristeći se blagod- 
etima međunarodnih standarda o ljudskim pravima, Bošnjaci pravoslavni opredijelili 
da po narodnosti budu Srbi, a Bošnjaci katolici da po narodnosti budu Hrvati. 


20) Garašanin, str. 74. 
21) Dubravko Lovrenović, Oslobođenje "Pogledi" 15. maj/svibanj 2010., Sarajevo. 

Muslimani nisu htjeli da se nacionalno određuju ni kao Srbi ni kao Hrvati, jer su ih 
smatrali vjerskim katoličkim i pravoslavnim nacionalitetima. Ostali su vjerni bošnjaš- 
tvu koga nije bilo na popisnim listama. ,Jugoslovenski list" od 20/VII 1935. objavio je 
izvode iz ,Katoličkog tjednika" u kojima se tvrdi ,da je katolicizam kod Hrvata i 
Slovenaca narodna vjera baš kao i pravoslavna kod Srba".22) Pred kraj turske 
uprave i u vrijeme Kalajevog upravljanja Bosnom, Bošnjaci pravoslavni i katolici, pod 
utjecajem njihove crkve i velikosrpske i velikohrvatske nacionalističke politike su se 
suprotstavili ideji integralnog bošnjaštva kao narodnosnog određenja stanovnika 
Bosne i Hercegovine. 


Upravo iz razloga što Bosna nije bila plemenska država u srednjem vijeku, 
kao što su to bile Srbija i Hrvatska, naziv njenog naroda je mijenjan sa historijskim 
promjenama upravljača Bosnom i Hercegovinom, ali uvijek zadržavajući u samom 
imenu naroda supstancijalne elemente iz naziva srednjevjekovne države Bosne. 
Naziv ,Bošnjani" bio je uobičajen za srednjovjekovnu državu Bosnu, naziv ,Bošnjak" 
se zadržao u Osmansko i Austrougarsko doba, s tim što je pod utjecajem 
nacionalističke politike iz Srbije i Hrvatske, počelo pravoslavno bošnjaštvo preobra- 
žavati se po Garašaninu u srpstvo, a katoličko bošnjaštvo po Štadleru u hrvatstvo. 
institucijama Srpske pravoslavne crkve i Katoličkoj crkvi u Hrvata dodijeljena je 
uloga toga preobražavanja na terenu stvaranjem crkvenog koncepta nacije: 
katolici=Hrvati, pravoslavni=Srbi, vršeći tako asimilaciju, ne samo pravoslavnih i 
katoličkih Bošnjaka u Srbe i Hrvate već i nacionalnih manjina katoličke vjere u 
Hrvate (npr. Talijana, Austrijanaca, Čeha, Slovaka, Mađara i dr.), odnosno u Srbe 
(npr. Makedonaca, Bugara, Rumuna, Grka, Jermena, Karavlaha i sl.). Taj proces se 
odvijao unutar obiju crkava, a ispoljavao se u nazivu nacionalnih obrazovnih i 
vaspitnih ustanova, kulturnih društava, nazivu političkih stranaka, nazivu jezika, ali 
ne još i u vojnim i političkim strukturama vlasti. Bosanski sabor 1910. godine 
obrazovan je na konfesionalnom principu, kao što je i posljednji Austro-ugarski popis 
stanovništva izvršen 1910. godine bio popis po vjerskoj pripadnosti. 


Muslimani koji su također bili Bošnjaci, zajedno sa pravoslavcima i 
katolicima Bošnjacima, s obzirom da su trpili pritisak nacionaliziranja u Srbe i 
Hrvate, na prelazu iz XIX u XX vijek, u svojoj borbi za vjersku i prosvjetnu auto- 
nomiju potencirali su svoju pripadnost islamu da bi očuvali svoj islamski identitet, ali 
se, nikada nisu vezali za Tursku kao svoju maticu, kao što su pravoslavni i katolici, 
mada su bili autohtoni narod Bosne vezali se za Srbiju kao svoju maticu, odnosno 
za Hrvatsku, kao svoju maticu. Muslimani su uvijek smatrali Bosnu svojom maticom, 
svojom istorijskom domovinom, i onda kada je bila u sastavu Osmanske i Austroug- 
arske carevine, ali i obiju kreljevina SHS i Jugoslavije. Tome svjedoči Autonomni 
pokret Husein-kapetana Gradaščevića 1831. godine i odnos bh. komunista koji su 


22) Džemaludin Čaušević, str. 1-2. 


746 


Prof. dr. Omer Ibrahimagić 


prije Drugog svjetskog rata svoj organ nazvali Pokrajinski komitet KPJ za Bosnu i 
Hercegovinu. 


Treći naziv naroda koji je zaživio na tlu Bosne i Hercegovine poslije Prvog 
svjetskog rata je ,Bosanci". To je naziv koji također proizilazi iz naziva njihove 
domovine Bosne. U doba Austrougarske uprave Bosna je dobila dvoimeni naziv 
,Bosna i Hercegovina" sasvim slučajno iz naziva dviju provincija koje su u 
Berlinskom ugovoru iz 1878. godine navedene kao provincije ,Bosna" i ,Hercego- 
vina" u koje treba da uđe Austrougarska sa mandatom Berlinskog kongresa, 
namjesto Turske čiji je sultan zadržao formalni suverenitet nad Bosnom do Aneksije 
1908. godine. Kada kažem da je taj naziv slučajan, onda mislim na propust turske 
diplomatije koja nije insistirala kod redigovanja sadržaja Ugovora iz 1878. godine na 
službenom nazivu koji je Bosna tada imala po osnovu turske Uredbe iz novembra 
1864. godine o organizaciji ,Vilajeta Bosna", u kome je Hercegovina jedan od njenih 
sandžaka. Da je Ugovorom rečeno da Austrougarska dobija mandat u Vilajetu 
Bosna, a ne u provincijama ,Bosni" i ,Hercegovini", Bosna bi i tada i danas zadržala 
svoje historijsko ime ,Bosna" iz doba srednjevjekovne Bosne i doba Osmanske 
uprave u Bosni. 


Pošto stanovnici Bosne nikada nisu pripadali nekom slavenskom plemenu 
po kome bi se nazivali, već po Bosni, svojoj domovini, smatram da su nazivi 
Bošnjani", ,Bošnjaci" i ,Bosanci" sinonimi i da označavaju stanovnike Bosne, 
građane Bosne, politički suveren narod Bosne, neovisno od toga što su to u sred- 
njem vijeku bili pripadnici Crkve bosanske, Crkve katoličke i Crkve pravoslavne, a u 
Osmanskom dobu muslimani, pravoslavci i katolici, svi su oni bili u datom 
historijskom vremenu i Bošnjani i Bošnjaci, a danas su Bosanci, politički suverena 
građanska, a ne plemenska nacija Bosne, od kojih je u međuvremenu moderna 
politička historija Bosne i Hercegovine napravila tri etničke zajednice, od katolika- 
Hrvate, od pravoslavnih-Srbe i od muslimana-Bošnjake. Toj modernoj političkoj 
građanskoj naciji Bosanaca pripadaju razumije se i brojne nacionalne manjine. Ako 
pođemo od tih historijskih činjenica, danas u svijetu se stavlja znak jednakosti 
između naziva države i političke nacije njenih građana: Francuska = Francuzi, 
Španija = Španjolci, Belgija = Belgijanci, Švicarska = Švicarci, Bosna i Hercegovina 

= Bosanci i Hercegovci, s tim što bi trebalo Bosni i Hercegovini vratiti njeno 
historijsko ime Bosna, pa bi naziv njene nacije bio samo Bosanci. Ako u Belgiji, 
Valonci=katolici (govore francuskim jezikom) i Flandrijci = protestanti (govore 
holandskim jezikom) mogu biti politička nacija Belgijanci, kako piše u njihovom 
ustavu, zašto u Bosni katolici-Hrvati, pravoslavni-Srbi i muslimani-Bošnjaci koji 
govorimo istim jezikom, ne bi mogli biti politička državljanska nacija Bosanci i to 
upisati u Ustav Bosne i Hercegovine. Kao što je Belgija nacionalna država 
Belgijanaca, zašto Bosna i Hercegovina ne bi bila nacionalna država Bosanaca. Ali 
za taj obrat u nacionalnoj i državnoj politici, sve tri etničke zajednice trebaju se 

okrenuti prema svojoj državi Bosni i Hercegovini, kao svojoj jedinoj domovini, i ne 
smatrati svojom materom Tursku, Hrvatsku i Srbiju. Tek tada bi Bosna bila mirna i 
dovoljno komotna ne samo za ova tri naroda u Bosni: Hrvate, Srbe i Bošnjake, već i 
za sve nacionalne manjine koje žive u njoj. 


Mi smo u bliskoj historiji bili blizu ostvarenja toga cilja. Prvi put u novijoj 
historiji Bosne i Hercegovine pod političkim narodom Bosne i Hercegovine se 
spominju Bosanci i Hercegovci u jednom političkom dokumentu. To je Proglas 
AVNOJ-a od 27. novembra 1942. godine sa njegovog prvog zasijedanja u Bihaću 
upućen ,Braći svih narodnosti i vjera"! Svakom narodu posebno (Hrvatima, Sloven- 
cima, Muslimanima, Crnogorcima, Makedoncima i Srbima). U dijelu u kome se 
obraća Muslimanima, u drugom pasusu, Proglas se posebno obraća ,Bosancima i 
Hercegovcima": ,Bosanci i Hercegovci samo ujedinjeni i složni... možete sebi 
ostvariti jednu ljepšu i zajedničku budućnost...vama svima i Srbima i Hrvatima i 
Muslimanima potrebna je iskrena i bratska saradnja da bi Bosna i Hercegovina kao 
jedinica..mogla napredovati na zadovoljstvo svih bez razlike na vjeru i stranku". 
Dakle, Proglas ne kaže ,na vjeru i narod", već na ,vjeru i stranku". Proglas ne 
identifikuje vjeru i narod, već razlikuje vjeru i političku stranku, misleći da su 
,Bosanci i Hercegovci" u različitim političkim strankama, ne po vjerskoj pripadnosti, 
već po političkom ubjeđenju. Proglas ne zaboravlja činjenicu da ,Bosance i 
Hercegovce" kao suverenu političku naciju građana čine Srbi, Hrvati i Bošnjaci (tada 
Muslimani). Zato i apeluje na potrebu njihovog političkog jedinstva i sloge ako misle 
ostvariti ljepšu i zajedničku budućnost. Preduslov zato je ,iskrena i bratska saradnja" 
da bi Bosna i Hercegovina kao jedinica (politički entitet, koji će svoju državnost 
obnoviti godinu dana kasnije 25. novembra 1943. godine) mogla napredovati na 
zadovoljstvo svih ,bez razlike na vjeru i stranku".2) 


Međutim, u pripremama za Prvo zasijedanje ZAVNOBiH-a, visoki funkcion- 
eri KPJ iz Srbije i Crne Gore osporavali su da BiH bude federalna jedinica buduće 
federativne Jugoslavije, već da bude pokrajina Srbije, s čime se nisu slagali 
funkcioneri KPJ iz Hrvatske, koji su htjeli da BiH bude pokrajina Hrvatske. Kada je 
riječ o Bosancima i Srbi i Hrvati i Muslimani iz vrha KPJ za Bosnu i Hercegovinu 
zalagali su se da Bosna i Hercegovina treba da bude federalna jedinica (država) kao 
i Srbija, Hrvatska, Slovenija, Makedonija i Crna Gora, što je i usvojeno. Međutim, 
greška je napravljena u sadržaju Rezolucije Prvog zasijedanja ZAVNOBiH-a done- 
šenog 25/26. novembra 1943. godine, što se Bosna i Hercegovina ne definira više, 
kao u Proglasu AVNOJ-a iz 1942. godine, kao politička jedinica "Bosanaca i 
Hercegovaca", već da ona nije samo srpska ili samo hrvatska ili samo muslimanska, 
nego da je i srpska i hrvatska i muslimanska. To su nacionalisti 49 godina kasnije 


23) Vidi u prilogu prve knjige "Politički sistem Bosne i Hercegovine" Omera lbrahimagića, 2008. 
godine, Sarajevo. 

(1992-1995) razumjeli da je ona po onoj staroj njihovoj šemi samo srpska ili samo 
hrvatska i odlučili da je podijele, jer muslimane, suprotno Ustavu SFRJ, nisu 
priznavali kao zasebnu narodnost, već samo kao vjersku skupinu, i da nemaju pravo 
na državu, zato što nemaju svoj etnicitet. Pošto po njima nema ,Bosanaca i 
Hercegovaca" kao suverene političke nacije, nema ni Bosne i Hercegovine kao 
samostalne nezavisne i suverene države, što je bio i motiv da Srbija, Crna Gora i 
Hrvatska na nju izvrše agresiju (1992-1995), da muslimanski narod genocidom i 
raseljavanjem eliminiraju kao političkog činioca, a Bosni i Hercegovini ponište njeno 
međunarodno priznanje kao suverene i nezavisne države podjelom između sebe. 


Otuda osporavanje teritorijalnog integriteta i suvereniteta Bosne i Hercego- 
vine ide ruku pod ruku osporavanju političkog nacionalnog identiteta ,Bosanaca i 
Hercegovaca" kao političkog naroda i nosioca državnog suvereniteta Bosne i Herce- 
govine. Zato je potrebno da Bosna i Hercegovina ima svoj politički narod Bosance?4), 
koje čine etnički Hrvati katolici, etnički Srbi pravoslavci i etnički Bošnjaci muslimani, 
razumije se sa nacionalnim manjinama, koji će svi skupa biti suverena politička 
nacija građana (državljana) Bosne i Hercegovine, koju će svi zajedno smatrati 
svojom jedinom domovinom i svi zajedno braniti njen teritorijalni integritet, državni 
suverenitet, političku nezavisnost i međunarodnopravni subjektivitet od nasrtaja 
njenih susjeda Srbije, Crne Gore i Hrvatske. Tako će i Bosna i Hercegovina konačno 
postati država nacija multikulturalnog društva, kao što su to danas Belgija, 
Švicarska, Malezija, Španija, Rusija, Amerika, Velika Britanija i dr. Bosna i Hercego- 
vina kao članica UN je jedina država koja nema imena svoga političkog naroda koji 
se sastoji od triju etničkih zajednica: Bošnjaka, Srba i Hrvata. Historijski je opravd- 
ano da se taj politički narod naziva Bosanci. 


Da zaključim: Bosna je nacionalna država Bosanaca. U posljednjih više od 
stopedeset godina historija je ognjem i mačem razriješila bosanski Gordijev čvor. U 
skladu sa međunarodnim standardima o ljudskim pravima i o pravu na narodnosno 
samoopredjeljenje u Bosni i Hercegovini žive Hrvati, Srbi i Bošnjaci, koji zajedno sa 
nacionalnim manjinama čine političku naciju građana (državljana) Bosanaca 
međunarodnopravno priznate nezavisne i suverene države Bosne i Hercegovine. 


24) U kojoj mjeri je osporavanje Bosne od strane Srbije i Hrvatske kao drogom opilo neke bosanske 
Srbe i Hrvate, da ne razaznaju etničku od državne pripadnosti, najbolje govori nedavna izjava 
Milorada Dodika: "Rođen sam kao Srbin, 12. marta 1959. godine, ovdje u Banjoj Luci. Ali, to nije ona 
Bosna od prije rata, ovo je neka druga Bosna. A s ovakvom Bosnom ja se ne identifikujem... Meni 
kada neko kaže: Gdje si, Bosanac, za mene je to uvreda... Ne može se nama Srbima nametnuti ni 
bosanski jezik, jer mi govorimo srpski jezik". (Dnevni avaz, 31.12.2010. i 1.01.2011. u razgovoru sa 
Šišić Almedinom). Dodik ovdje nije iskren, on insinuira, on zavodi druge da mu povjeruju na riječ. 
Zašto nije rekao kada i koja institucija ili ličnost je pokušala Srbima u BiH nametnuti bosanski jezik ili 
osporiti da bosanski Srbin ne bude etnički Srbin. Takav njegov govor je primjer kako se zavodi, vrši 
politička manipulacija riječima neupućenog puka. 

Samo tu historijski utvrđenu činjenicu treba unijeti u Ustav Bosne i Hercegovine i 
imat ćemo mirnu Bosnu, državu Bosanaca na putu ka Evropskoj uniji. 

SANDŽAK U USTAVNOPRAVNIM SISTEMIMA SRBIJE I CRNE GORE 


Poštovane dame i gospodo! lako je riječ na ovom međunarodnom simpoziju 
o historijskim i kulturološkim procesima u Sandžaku/Staroj Raškoj," ja ću govoriti o 
Sandžaku u ustavnopravnim sistemima Srbije i Crne Gore danas, imajući u vidu 
činjenicu da je riječ o Sandžaku podijeljenom između dviju država, Srbije i Crne 
Gore. 


Mojim, i površnim uvidom u ustavnopravnu uređenost država nastalih rasp- 
adom Jugoslavije, Sandžak u cjelini se čini da je najneuređeniji prostor sa ustavnop- 
ravnog stanovišta. Uvidom u današnje ustave Srbije i Crne Gore, Sandžak i dalje 
ostaje ustavnopravno neuređenim prostorom, skoro nepostojećim. To je recidiv 
ustavnopravne neuređenosti toga prostora od 1945. godine do danas. 


Sandžak je imao u vrijeme Osmanske uprave zaseban administrativno- 
upravni identitet kojeg je izgubio 1912. kada su ga prvim balkanskim ratom između 
sebe podijelili Srbija i Crna Gora. Za vrijeme Narodnooslobodilačkog rata 1941- 
1945. Sandžak je imao zasebno političko i vojno rukovodstvo i svoju organizaciju 
vlasti. Postojalo je zasebno Zemaljsko antifašističko vijeće Sandžaka konstituirano 
20. novembra 1943. godine, čijih je osam delegata učestvovalo i na Drugom 
zasijedanju AVNOJ-a, na kome je 29. novembra 1943. godine konstituirana 
Demokratska Federativna Jugoslavija. lako je ZAVNO Sandžaka bio jedan od 
konstituenata DFJ naveden u Odluci AVNOJ-a o DFJ, politički pritisci srpskih 
političara na CK KPJ, da se granice između Srbije i Crne Gore vrate na one iz 1912. 
godine (poslije prvog balkanskog rata), dovele su do razbijanja Sandžaka kao 
zasebne autonomne političke jedinice. Političkim pritiskom odozgo na ZAVNO 
Sandžak da sam ukine svoje postojanje, on je to i učinio 29. marta 1945. godine. 


Sandžak u Srbiji je u međuvremenu administrativno premetan iz jednog u 
drugi okrug ili regiju ili unutar sebe dijeljen na različite regije onemogućujući mu da 
se u skladu sa evropskim principima i u Srbiji i u Crnoj Gori razvija kao zasebna 
regija. Kada je riječ o poimanju regije u evropskoj zakonskoj regulativi, Evropska 
povelja o regionalizaciji iz 1988. godine definirala je ,regiju kao područje koje 
predstavlja jasno zatvorenu geografsku cjelinu, ili zbir sličnih područja gdje živi 
stanovništvo koje posjeduje određene zajedničke elemente (na primjer: jezik, 
kultura, historijska tradicija, zajednički privredni, transportni i drugi elementi) i koje 
želi sačuvati svoje zajedničke specifičnosti radi unapređenja svog kulturnog, 


") Izlaganje na Međunarodnom naučnom skupu ,Istorijski i kulturološki procesi u Sandžaku/Staroj 
Raškoj", održan u Prijepolju 3. i 4. 12. 2010. godine. 

socijalnog i privrednog napretka. Činjenica da ova područja mogu biti priznata pod 
različitim nazivima i političko-pravnim oblicima u određenim državama članicama 
(autonomne zajednice, lander i sl.) ne isključuje ih iz polja primjene ove povelje". 
(Anon, 1988., Vidi: Jasmina Osmanković, Mirko Pejanović, Euroregije i Bosna i 
Hercegovina, Sarajevo, 2006. godine). 


Nauka koja se bavi regionalnom decentralizacijom država pravi distinkciju 
između dva slična termina: region i regija. Termin ,region" označava geografsku 
cjelinu unutar određenog kontinenta, a regija je najčešće nacionalna (državna) 
teritorijalna jedinica za potrebe statistike (statističke nacionalne teritorijalne jedinice), 
ili NUTS u EUROSTAT-u, stastatističkom uredu Evropske unije, kako bi omogućila 
jednostavnu i jednoliku podjelu teritorija za izradu regionalnih statistika Evropske 
unije. To je prvi nivo, a mogu dalje, postojati regije drugog, trećeg, četvrtog i petog 
nivoa. U različitim zemljama mogu nedostajati drugi ili treći ili četvrti nivo, pri čemu je 
samo peti nivo regije određen u svim zemljama članicama EU, te uobičajeno 
odgovara pojmu ,općine". 


U EU obično se priznaju dvije vrste regionalne podjele — normativne i 
analitičke. Normativne regije su odraz političke volje. Zašto npr. Sandžak u Srbiji u 
okviru jedne analitičke (funkcionalne) regije, ne bi bio normativna, a time i 
administrativna regija. Ovo zbog toga što historijski faktor u slučaju Sandžaka igra 
važnu ulogu kako bi se zadržala autonomija pojedinih administrativnih dijelova. 
Ustav Srbije u članu 12. sadrži pravo građana ,na pokrajinsku autonomiju i lokalnu 
samoupravu", što znači da bi Sandžak u Srbiji mogao imati pokrajinsku autonomiju. 
Primjera radi Slovenija je od momenta ulaska u EU 2005. usvojila Prijedlog 
teritorijalne podjele zemlje sukladno kriterijima NUTS-a (Uredba EU o statističkoj 
klasifikaciji) u dvije tzv. kohezijske regije (dvije analitičke ili funkcionalne regije): 
Zapadna Slovenija" i ,Istočna Slovenija", u čijem se sastavu nalazi po nekoliko tzv. 
razvojnih regija. Ako jedna mala Slovenija u ovim dvjema kohezionim regijama 
Istočne i Zapadne Slovenije može imati više razvojnih regija u svakoj od njih, zašto 
npr. dijelovi Sandžaka koji su u Srbiji i u Crnoj Gori ne bi bili u okviru jedne 
analitičke, statističke, funkcionalne regije svaki za sebe u svojoj državi zbog svoje 
specifičnosti nedjeljive razvojne regije sa autonomnim pravima administrativno- 
upravnih jedinica, pa time postale statisitičke regije druge, treće ili četvrte razine. 


S druge strane, imajući u vidu činjenicu da je historijski Sandžak, prije 
njegove podjele između Srbije i Crne Gore, predstavljao jedinstveno historijsko, 
kulturno, ekonomsko i saobraćajno povezano područje, u današnjim uslovima kada i 
Crna Gora i Srbija teže svome integriranju u Evropsku uniju, mogao bi postati 
EUROREGIJA u smislu prekogranične saradnje i time relativizirati podjelu državnom 
granicom između Srbije i Crne Gore. 

Da historijski Sandžak bude EUROREGIJA ima političko, ekonomsko i 
kulturno opravdanje. Važna funkcija Sandžaka sa teritorijom iz vremena prije 1912. 
godine kao EUROREGIJE je relativiziranje, omekšavanje granice između Srbije i 
Crne Gore; transformacija izoliranih nerazvijenih depresivnih područja u područje 
intenzivnog dinamičnog razvitka, transformacije perifernih ka žarišnim zonama; 
integriranje prirodnih, društvenih, prostornih i ekonomskih potencijala prekograničnih 
područja. U ovoj EUROREGIJI bila bi posebno značajna interkulturna saradnja s 
obzirom da je riječ o Bošnjacima, Srbima i Crnogorcima koji govore istim jezikom 
različitih naziva. To bi bio najbrži put ekonomskog razvoja ove EUROREGIJE, s 
obzirom da će Evropska unija podsticati njen razvoj preko raznih fonodva, programa 
i projekata Srbije i Crne Gore kao potencijalnih članica EU i za integraciono 
povezivanje jer se sa ovakvom EUROREGIJOM slijede i uvažavaju interesi same 
Evropske unije. 


Euroregija uspostavljena u graničnim područjima koja su privredno i socij- 
alno u marginalnom položaju u odnosu na državni sistem, kao što je historijski 
Sandžak sa obje strane granice, nastojat će izbjeći migraciju radne snage, tako da 
kroz politiku zapošljavanja promiče kvalitet života građana cijelog Sandžaka s obje 
strane državne granice. 


Praksa euroregija je osvojila Evropu. Poljska na primjer participira u 
četrnaest euroregija. U našem susjedstvu funkcioniraju veoma uspješno euroregije: 
Drina-Sava- Majevica, na pograničnom području Srbije i Bosne i Hercegovine; 
Jadranska euroregija obuhvata pogranična područja Italije, Slovenije, Hrvatske, 
Bosne i Hercegovine, Crne Gore i Albanije. O tome postoje dokumenti koji se mogu 
konsultovati u formiranju EUROREGIJE Sandžaka. 


Sljedeći problem koji proizilazi iz ustavnopravnog položaja Sandžaka u 
Srbiji i Crnoj Gori jeste u kojoj se mjeri u praksi ostvaruju ustavima ovih zemalja 
deklarirana individualna i kolektivna ljudska i građanska prava svakog građanina 
pojedinačno, vjerskih zajednica i nacionalna prava Bošnjaka, kao autohtonog, pa 
time i konstitutivnog naroda u Sandžaku s obje strane granice, jer Bošnjaci 
Sandžaka nisu dijaspora Bošnjaka iz BiH. Ja nemam dovoljno podataka da bih ušao 
danas u dublju analizu, toga pitanja. Smatram da bi tu analizu trebalo napraviti na 
osnovu činjenica i uvida u kojoj mjeri je u praksi prisutna diskriminacija po raznim 
osnovama, a naročito u pogledu vjerske i nacionalne pripadnosti. Jugozapadni dio 
Srbije i sjeverni dio Crne Gore su pogodne regije za testiranje i Srbije i Crne Gore u 
njihovom odnosu prema ostvarivanju i zaštiti ljudskih prava na terenu, u njihovom 
ispunjavanju uslova na putu da se priključe Evropskoj uniji. 


Iz onoga što znam iz medija stanje u tom pogledu u Sandžaku s obje strane 
granice nije zadovoljavajuće. Zato predlažem da se primjena međunarodnih 
standarda u ostvarivanju ljudskih individualnih i kolektivnih prava u Sandžaku intern- 

acionalizuje u cilju njihovog unaprjeđenja. U tom smislu predlažem nevladinim 
organizacijama u Sandžaku da traže od Vijeća Evrope, OSCE i Evropske unije da 
otvore svoja predstavništva koja će pratiti stanje i ostvarivanje ljudskih, građanskih i 
kolektivnih nacionalnih i vjerskih prava u Sandžaku. Također predlažem da se uputi 
zahtjev SAD i Bosni i Hercegovini da u Novom Pazaru otvore svoje konzulate koji će 
sa svoje strane, u saradnji sa vlastima Srbije i Crne Gore raditi na unaprjeđenju 
odnosa i boljeg razumjevanja obostranih interesa ovih država, na putu pristupanja 
EU i NATO-u. 

KONTROVERZE SAVREMENOG USTAVNOG UREĐENJA 
BOSNE I HERCEGOVINE 


SAŽETAK 


Kontroverze savremenog ustavnog uređenja Bosne i Hercegovine autor izvodi iz 
činjenice da Dejtonski sporazum na kome je ono zasnovano nije odgovorio na dva osnovna 
pitanja: odgovornosti Srbije, Crne Gore i Hrvatske za agresiju na Bosnu i Hercegovinu i 
izvršeni genocid na Bošnjacima. Ne baveći se tim pitanjima, Dejtonski sporazum je napravio 
takvu konstrukciju ustavnog uređenja BiH koja je trebala da zadovolji i agresore koji su 
učestvovali kao mirotvorci u stvaranju ustavne strukture BiH i Bosnu i Hercegovinu kao žrtvu 
te agresije. Takva ustavna konstrukcija strukture države od dva entiteta i tri konstitutivna 
naroda sa državnim organima temeljenim na etničkom, a ne na građanskom principu, učinili 
su BiH nefunkcionalnom državom. To se naročito očitovalo u primjeni tih principa u praksi, 
što je omogućilo entitetima da svojim pravom entitetskog preglasavanja onemoguće 
donošenje važnih zakona iz nadležnosti BiH, što ju je učinilo neefikasnom, neracionalnom i 
nefunkcionalnom državom. 


Ključne riječi: Dejtonski sporazum, Bosna i Hercegovina, ustavno uređenje, 
nefunkcionalna država, etnički principi u formiranju vlasti, entitetsko preglasavanje. 


Kontroverze savremenog ustavnog uređenja Bosne i Hercegovine") 
proizilaze iz sljedećih činjenica: 

Kako se moglo desiti da Evropska unija, 6. aprila 1992. godine, prizna 
nezavisnost i suverenitet BiH, da SAD sutradan također priznaju nezavisnost BiH, 
kao i sve druge relevantne svjetske sile, a da su istovremeno sa međunarodnim 
priznanjem, dozvolile agresiju na BiH od strane bivše JNA, Srbije i Crne Gore, koje 
su ostale u Saveznoj Republici Jugoslaviji. Te iste velesile su dozvolile da BiH skoro 
4 godine krvari kao članica međunarodne zajednice, koja je u maju te iste godine 
primljena u organizaciju UN, i da se u BiH izvrši genocid? Ni do danas se nije došlo 
do pravog odgovora zašto ove zemlje nisu pomogle BiH da odmah narede 
prestanak ratnih dejstava protiv nje. To što je ugrađeno u Dejtonski sporazum, nije 
ono što se očekivalo da bi se mogao dobiti jasan odgovor na to pitanje. Pored 
odgovora na pitanje zašto je međunarodna zajednica dozvolila agresiju na BiH, još 
je zagonetnije zašto je dozvolila da pored agresije Srbija i Crna Gora izvrše genocid 


9 Referat podnešen na Naučnom skupu ,Ustavno-pravni razvoj Bosne i Hercegovine (1910-2010)", 
održan 17-19. decembra 2010. godine u organizaciji Pravnog fakulteta Univerziteta u Tuzli. 

u Srebrenici? Da bi izbjegla decidan odgovor na to pitanje međunarodna zajednica u 
Dejtonu nije raspravljala ni o odgovornosti SR Jugoslavije (Srbije i Crne Gore) i 
Hrvatske za agresiju na Bosnu i Hercegovinu, a ni za genocid izvršen na Bošnja- 
cima, a posebno za genocid u Srebrenici. 


Dejtonski sporazum je imao dva osnovna zadatka: prvi, da prekine ratna 
dejstva u BiH, da se završi rat, i drugi, da omogući reintegraciju bh. društva i države. 
Ne treba zaboraviti da je u hiljadugodišnjem postojanju Bosne, kao jednog političkog 
i teritorijalnog entiteta, ona imala u srednjem vijeku svoju državu koju je obnovila 
nakon 480 godina na Prvom zasijedanju ZAVNOBIH-a 1943 godine; da je Bosna 
bila zemlja sa višestoljetnom tradicijom suživota četiri dominantne religije u Evropi, 
muslimana, pravoslavaca, katolika i Jevreja. Pitanje je, dakle, zašto je međunarodna 
zajednica dozvolila razaranje takve jedne društvene strukture. Tom agresijom 1992- 
1995. godine je nanešen najjači udar u hiljadugodišnjem postojanju BiH, da se takvo 
bosansko društvo dezintegrira i razbije, čime se onemogućava i održivost države u 
jednom dezintegriranom i razbijenom društvu. Dejtonski sporazum je, prije svega, 
trebao da da odgovor na to pitanje. On ga nije dao. Zaustavljen je rat u BiH i dao je 
neke osnovne elemente za reintegriranje bh. društva i države. Međutim ti elementi 
reintegracije, nisu u dovoljnoj mjeri osigurani u normativnom dijelu Ustava BiH. 
Ratna dejstva su stala, u to je bio uključen IFOR kasnije SFOR itd. Drugi dio koji se 
odnosi na civilni dio sporazuma za ovih 15 godina, nije implementiran na 
zadovoljavajući način. Može se postaviti pitanje šta je to međunarodna zajednica 
radila u BiH da za 15 godina nije osposobila BiH državu koja bi mogla danas ili sutra 
ući u EU. Dakle, u Dejtonskom sporazumu su se našli i elementi dezintegracije koji 
su ometali takav proces društvene i državne reintegracije. Koji su to osnovni 
elementi ugrađeni u Dejtonski sporazum i sam Ustav BiH koji su omeli bržu 
reintegraciju bh. društva i države. To je prije svega činjenica što je međunarodna 
zajednica pristala da podijeli BiH na dva entiteta: jedan entitet koji je nastao 
Vašingtonskim sporazumom kada je prestao sukob između Hrvata i Bošnjaka marta 
mjeseca 1994. godine, kada je i stvorena Federacija i drugi je Republika Srpska, 
paradržavna tvorevina, koju je legitimirao Dejtonski sporazum, kojim je završen rat 
BiH sa Srbijom i Crnom Gorom. Njemu je prethodio 8. septembra mjeseca 1995. 
godine Sporazum u Ženevi nakon izvršenog pritiska na bosansku vladu da prizna 
RS, koji će imati 49% teritorije bh. države. To su učinile zemlje članice tzv. kontakt 
grupe koju su sačinjavale Amerika, V.Britanija, Rusija, Njemačka i Francuska. Kao 
što se zna Srbi nisu pristali 1994. godine da prihvate taj plan kontakt grupe nego su 
ratovali još skoro jednu i po godinu i prisilili međunarodnu zajednicu da bombarduje 
srpske položaje da bi ih na neki način privoljeli na nove pregovore po planu kontakt 
grupe. Plan je bio opstanak Bosne i Hercegovine kao međunarodno priznate države 
i članice UN sa ova dva entiteta. 

Dejtonskim sporazumom legitimirana je RS, koja je nastala 9. januara 1992. 
godine u vrijeme dezintegracije Jugoslavije, u vrijeme kad se Evropska zajednica još 
nije izjasnila u pogledu međunarodno-pravnog priznanja njenih dotadašnjih 
federalnih jedinica kao nezavisnih država, dakle, u vrijeme kad se nije definitivno 
izjasnila u pogledu međunarodno-pravnog priznanja BiH, koje je ona tražila od 
Evropske zajednice, odlukom Predsjedništva i Vlade, na osnovi ponude koju je 
sama Evropska zajednica učinila 16.12.1991. godine jugoslavenskim republikama i 
tražila da u roku 7 dana podnesu svoje zahtjeve. 


Oba entiteta i Federacija i RS su ratne tvorevine. BiH nikada administrati- 
vno-politički nije bila dijeljena po etničkom kriteriju. Ona je uvijek imala administrati- 
vno-političko unutarnje organiziranje po kriterijumima koji su općevažeći za sve 
zemlje, a to su ekonomski, kulturni, saobraćajni, historijski i dr.. Ovog puta međunar- 
odna zajednica je pristala da BiH bude podijeljena na dva entiteta po etničkom 
kriteriju, Federacija u kojoj će biti većina Bošnjaka i Hrvata, a u RS će biti većina 
Srba. Tragika je u tome, što su za vrijeme rata i jedan i drugi entitet pretrpjeli 
etničko čišćenje, što je eufemizam kojim je zamijenjena riječ genocid. Međunarodna 
zajednica je izmislila riječ etničko čišćenje, čime je sebe oslobodila međunarodnopr- 
avne obaveze da spriječi genocid. Na prostoru Federacije koje je kontrolirao HVO i 
hrvatska vojska, etničko čiščenje izvršeno je uklanjanjem Srba i Bošnjaka, a na 
prostoru RS koje je kontrolirala vojska RS i jugoslavenska vojska, etnički su očišćeni 
Bošnjaci i Hrvati. Entiteti su nastali upravo na toj zločinačkoj podlozi; istjerani su 
starosjedioci sa jednog i sa drugog prostora i naseljavani svojim narodom i time 
izvršena homogenizacija jednog naroda na račun ranije multietničke strukture svih 
Bosanaca. Tada je nastalo politički pogrešno rješenje, da se čitava administrativno- 
politička struktura BiH i organizacija vlasti, dakle, u Ustavu BiH usvojenom u 
Dejtonu, napravi na toj etničkoj komponenti. 


To su ta dva elementa u Ustavu koja onemogućavaju da BiH funkcionira 
kao suverena i nezavisna država. To je međunarodna zajednica znala,pa je zbog 
toga ugradila u Aneksu 10. Dejtonskog sporazuma instituciju Visokog predstavnika, 
koji je u ime međunarodne zajednice trabalo da pomogne društvenu i državnu 
reintegraciju. Po mom mišljenju međunarodna zajednica je u tom procesu bila 
neodlučna i bez osmišljenog plana. Naime, bilo je neophodno da funkcija Visokog 
predstavnika bude u tome da BiH osposobi kao državu, s obzirom na nelogična i 
netipična rješenja, davanjem primata etničkom, umjesto građanskom konceptu 
organizacije vlasti. Visoki predstavnik nije uspio to uraditi, nije uspio da BiH učini 
funkcionalnom i racionalnom državom, tako da i nakon 15 godina imamo Visokog 
predstavnika. Jednostavno je trebalo da Visoki predstavnik uz podršku međunaro- 
dne zajednice, kao svome predstavniku, uspostavi sve potrebne državne institucije 
BiH i da proglasi sve zakone na nivou države koji su neophodni za jednu normalnu 
državu. A šta su oni napravili? Oni su totalno razbijenu državnu strukturu BiH, 

ugradnjom još dva entiteta, spriječili njenu reintegraciju. S druge strane nisu joj 
vraćene njene državne nadležnosti i one državne institucije koje su entiteti za sebe 
prigrabili tokom rata. Razumije se da zbog toga BiH ne može da funkcionira. Trebalo 
je, uzeti za primjer neku srednjoevropsku državu npr. Slovačku, Češku, Mađarsku ili 
Hrvatsku, koje su bliske BiH i reći koje su to institucije koje one imaju, a koje bi 
trebala da ima i BiH sa oko 4 miliona stanovnika; koji su to zakoni neophodni da ona 
može funkcionirati. To je Visoki predstavnik trebao da uradi, međutim, oni to nisu 
uradili. 


Najteže pitanje ovdje je po mome mišljenju reintegracija bosanskog društva, 
koju treba da slijedi reintegracija države. Dejtonski sporazum nije riješio pitanje 
povratka Aneksom 7. , jer nije osigurao sigurnost povratnika, koje su trebale umjesto 
domaćih vlasti da osiguraju međunarodne policijske snage predviđene u Aneksu 11 
u vrijeme kada su bile obezbijeđene donacije za obnovu porušenih kuća i 
ekonomsku obnovu domaćinstava. Danas postoji sigurnost povratnika, ali presušile 
su donacije i ljudi su u međuvremenu našli alternativna rješenja izvan BiH. Bosan- 
ska vlada koju je tada predstavljao gospodin Alija Izetbegović ne bi nikada pristala 
na Dejtonski sporazum, niti bi ga potpisala, da nije bilo garancija o povratku u 
Aneksu 7. Ne treba zaboraviti da je prije etničkog čišćenja na današenjem prostoru 
RS bilo više od 40 % Bošnjaka i Hrvata, a da je na današnjem prostoru Federacije 
bilo više od 30% Srba, dakle prije agresije na BiH. Razumije se da bi jedna takva 
multietnička struktura današnje RS i Federacije onemogućila današnju praksu da se 
ustavi i zakoni entiteta donose preglasavanjem bez učešća jednog ili dva naroda u 
njihovom donošenju. S druge strane, iako je dogovoreno da će se popis stanovništ- 
va iz 1991. godine, uzimati kao mjera učešča pripadnika sva tri naroda u vlasti na 
svim nivoima, u zakonodavnoj vlasti taj princip uopće nije ispoštovan. 


U zakonodavnoj vlasti u općinama, kantonima i entitetima imamo dakle 
prisustvo sva tri naroda prema procentu povratka tih ljudi na te prostore, a ne prema 
popisu iz 1991. godine, a to je vrlo mali procenat. Čak nema ni 15 % Bošnjaka i 
Hrvata zajedno danas da su se vratili u RS, a isto tako imamo nizak procenat Srba 
povratnika u Federaciji, jer je u RS vođena politika njihovog ostanka. S obzirom da 
je u Ustavu BiH ugrađeno da su izborne jedinice entiteti za formiranje državnih 
organa BiH, imamo situaciju da su u Ustavu BiH čI. 4. i 5., kad je riječ o članovima 
Predsjedništva, ugrađene odredbe da Srbin mora biti iz RS, a da članovi Predsjed- 
ništva Bošnjak i Hrvat moraju biti iz Federacije. To znači da nema nikakve šanse da 
Bošnjak i Hrvat iz RS bude član Predsjedništva države, niti ima šanse da Srbin iz 
Federacije bude član Predsjedništva države. lako u Ustavu stoji u općim odredbama 
(član 9), da oni predstavljaju narode BiH, a ne narode entiteta. S druge strane, 
također u Domu naroda Parlamenta BiH, Srbe BiH predstavlja 5 Srba iz RS, a 
Bošnjake i Hrvate BiH predstavlja po 5 Bošnjaka i 5 Hrvata iz Federacije. Oni, dakle, 
ne predstavljaju konstitutivne narode Srbe, Hrvate i Bošnjake BiH, već samo Srbe iz 

RS i Bošnjake i Hrvate iz Federacije. Takve ustavne konstrukcije nema nigdje u 
svijetu. 


To znači da Bošnjaci i Hrvati iz RS ne mogu biti među tih 5 Bošnjaka i 
Hrvata, niti među 5 Srba kao predstavnici svoga naroda,ne mogu biti Srbi iz Feder- 
acije. To su ključna dva elementa zbog kojih BiH ne može da funkcionira. To su ta 
pitanja koja sadrži Dejtonski ustav čime su u samom Ustavu ugrađeni elementi 
nemogućnosti funkcioniranja bh. države. Na stranu to što su te odredbe Ustava u 
suprotnosti s Evropskom konvencijom o zaštiti ljudskih prava i osnovnih sloboda. 
One građanima uskraćuju pasivno i aktivno biračko pravo da učestvuju u vlasti na 
nivou države, zbog čega su i pripadnici Ostalih uskraćeni da budu birani u Predsje- 
dništvo i Dom naroda. 


Najveći problem u BiH je nerealiziran ekonomski održiv povratak Bošnjaka i 
Hrvata u RS i Srba u Federaciju da bi se obnovilo multietničko biračko tijelo i u 
jednom i u drugom entitetu. To bi bila garancija obnove multietničke strukture u 
zakonodavnoj vlasti, izvršnih i sudskih organa vlasti na svim nivoima organizacije 
vlasti. Dok se još i nekako vodi računa o sudskim organima vlasti, jer to je u 
nadležnosti Visokog sudskog i tužilačkog vijeća i vode računa o tome, međutim, kad 
je riječ o zakonodavnoj vlasti i zaposlenosti u državnoj upravi entiteta, kantona i 
općina, uopće se ne vodi računa. Mislim da će neuspjeh u ekonomski održivom 
povratku izbjeglih i raseljenih lica ostati trajna rana na tijelu BiH. Od obnove 
multietničkog bosanskohercegovačkog društva kakvog poznaje historija BiH, u 
najvećoj mjeri ovisi multietnička struktura biračkog tijela i multietnička struktura orga- 
na vlasti. 


Odgovornost za implementaciju Dejtonskog sporazuma je na BiH, njenim 
entitetima i međunarodnoj zajednici. Kad je rječ o ljudskim pravima u članu 2. 
Ustava BiH rečeno je da BiH i entiteti u primjeni ljudskih prava moraju poštovati 
najviše standarde ljudskih prava sadržanih u međunarodnim konvencijama i povelj- 
ama. U tom članu je ugrađena i odredba o zabrani diskriminacije. Međutim, u BiH je 
danas osnovni problem poštivanje ljudskih prava i osnovnih sloboda i jako široko 
prisutna diskriminacija, od osnovnih ćelija društva do najviših nivoa vlasti u BiH. 
Svugdje imate prisutnu diskriminaciju, naročito po nacionalnoj osnovi, a da ne 
govorimo o diskriminciji po osnovi spola i socijalnog položaja. 


Po mome mišljenju, iz Dejtonskog sporazuma (Aneks 10), ostaje obaveza 
međunarodne zajednice da pomogne uspostavu države BiH u njenom punom 
kapacitetu, kao međunarodno-pravnog subjekta. Kao odgovornog međunarodno- 
pravnog subjekta za stanje u BiH, da vrši svoju funkciju, a to znači uspostavu svih 
organa i organizacija i donošenje svih zakona koji su na tragu evropske pravne reg- 
ulative. A to je danas, prema Ustavu kakav imamo, u pogledu zakonodavne funkcije, 
skoro nemoguće. Zašto? Zato što je u članu 4. Ustava u oba doma Parlamentarne 

skupštine BiH u procesu odlučivanja ugrađena tzv. entitetska većina: ukoliko ne 
postoji saglasnost 2/3 poslanika iz jednog entiteta sa donešenim zakonom smatrat 
će se da zakon nije donešen. Takva odredba, koja bi se odnosila na dom građana 
ne postoji ni u jednoj državi na svijetu, pa ni u onim državama koje su tradicionalno 
federativne države. Zamislite da je u američkom ustavu, gdje imate 50 saveznih 
država, ugrađena ta odredba, da se 2/3 poslanika iz jedne savezne države ne slaže 
sa zakonom koji je Kongres izglasao, i da zbog toga zakon ne može stupiti na 
snagu, ni ta velika Amerika ne bi mogla da funkcionira. Zamislite da se jedna takva 
odredba unese u Ustav Njemačke, gdje ima 16 pokrajina ili da se jedna takva 
odredba unese u Ustav Ruske Federacije; zamislite da se takva odredba ugradi u 
Parlament Velike Britanije, da 2/3 škotskih poslanika kaže da zakon koji je donio 
Donji dom Parlamenta Velike Britanije njih ne obavezuje, da li bi Velika Britanija 
mogla funkcionirati. Ta ista gospoda su u Dejtonu tu odredbu unijeli u Ustav BiH, i 
danas kritikuju BiH što ne funkcionira. Nijedna država s jednom takvom odredbom 
ne može da funkcionira. Čak i Butmirski paket iz 2009. godine koji su predložile SAD 
i Evropska unija, kad je raspakovan sadržavao je tu odredbu, a njime se trebala 
izvršiti ustavna reforma u BiH kojom bi se ona učinila funkcionalnom državom. Dokle 
god postoji ta odredba RS će opstruirati donošenje zakona na nivou države, kojim bi 
se ti zakoni prilagođavali evropskoj pravnoj regulativi. Stoga nije čudo što oni danas 
kažu ,prvo RS pa EU". Da nemaju te odredbe, ne bi mogli govoriti o RS, jer u EU 
ulazi država BiH, a ne entiteti svaki posebno. RS danas sprječava donošenje 
zakona na nivou države kojim bi se BiH prilagođavala pravno-normativnoj regulativi 
EU. Ako je tako onda BiH nema nikakvu perspektivu da u doglednom vremenu 
može računati na ulazak u EU. Neodgovornost jednog entiteta u odnosu na BiH u 
međunarodnim institucijama adresira se na BiH i njenu neodgovornost da se ispošt- 
uju pravila ponašanja zemalja u međunarodnom pravu koja su jednaka za sve 
države članice UN ili EU, a ona je nemoćna da sama tu odredbu iz Ustava briše, jer 
je potrebna saglasnost poslanika iz RS. Ako je rečeno da su za implementaciju 
Dejtonskog sporazuma odgovorni BiH i entiteti, u ovom slučaju imamo primjer neod- 
govornosti entiteta, bez pravnih posljedica po njega. A to pravo entitetima u BiH 
dala je međunarodna zajednica, sve relevantne sile svijeta koje su učestvovale u 
donošenju Ustava BiH u Dejtonu i saglasile s tim. Jako je važno da međunarodna 
zajednica preko Visokog predstavnika unutar BiH koristi svoje tzv. bonske ovlasti i 
da BiH nametne zakone koji su neophodni za ulazak u EU, ako ih zbog opstrukcije 
entiteta ne može donijeti Parlament BiH u redovnoj proceduri. 


ZAKLJUČAK 


Međunarodna zajednica je pogriješila kada, za ovih 15 godina od Dejtona, 
BiH nije uspostavila kao funkcionalnu državu, prije nego što je pred nju postavila 

uslove za ulazak u EU jednake kao i drugim zemljama koje nisu imale ovakav 
razarajući rat kao što ga je imala BiH. Ako jednom čovjeku obole svi vitalni organi, 
kao što su Bosni za vrijeme rata razorili državnu infrastrukturu vlasti, onda kada tog 
oboljelog čovjeka postavite u isti položaj na startu među trkačima i naredite da trči 
do cilja, razumije se da on neće moći doći do cilja iz prostog razloga što mu je cijeli 
organizam obolio. Isto je i sa Bosnom i Hercegovinom. Međunarodna zajednica je 
dozvolila da se razori državna struktura vlasti u BiH, nije joj pomogla da se ona brzo 
uspostavi i Bosna postane normalna država, pa da je tek tada dovede na startnu 
poziciju s drugim državama u natjecanju za EU. O tome se radi. Pustila je BiH bez 
da je uspostavljena kao normalna država da bezuspješno trči do EU i NATO saveza 
kao svoga cilja, bez ustavnih, zakonskih i drugih instrumenata državne vlasti, koji će 
nadjačati moć entiteta. Stoga je neodgovornost međunarodne zajednice za stanje u 
BiH danas sa nesagledivim posljedicama. Ono što je najgore oni toga ni danas nisu 
svjesni, prebacujući svu odgovornost na pleća nemoćne Bosne. 


Ja sam u svojoj posljednjoj knjizi napisao da se misija međunarodne zZajed- 
nice u BiH nalazi pred samim slomom. Ili će nešto preduzeti ili će priznati da je 
misija međunarodne zajednice u BiH završila slomom. 

POLITIČKO I PRAVNO PROTIVRJEČJE U PRIMJENI DEJTONSKOG 
SPORAZUMA 


Sažetak 


U okviru ove teme autor problematizira protivrječje u primjeni Dejtonskog sporazu- 
ma u Bosni i Hercegovini. Posebno kada je u pitanju međunarodna zajednica koja je u 
posljednjih dvadeset godina politički duboko involvirana u sve što se događalo u Bosni i 
Hercegovini. To političko protivrječno ponašanje međunarodne zajednice prema Bosni i 
Hercegovini otpočelo je njenom nedosljednosti u primjeni normi međunarodnog prava na 
rješavanje političke krize u Bosni i Hercegovini izazvane raspadom SFRJ. Takva protivrje- 
čna politika međunarodne zajednice u tri slučaja odredila je današnju sudbinu Bosne i 
Hercegovine. 

Prvo, time što ju je danom priznanja nezavisnosti prepustila bezočnoj agresiji 
Srbije, Crne Gore i Hrvatske, ne pružajući joj podršku da se od nje odbrani. Drugo, što je 
međunarodna zajednica, predvođena SAD, agresore amnestirala, učinila ih mirotvorcima i 
dozvolila da zajedno sa žrtvom prave ustavno uređenje, koje će je blokirati i učiniti 
nefunkcionalnom državom. Treće, što visoki predstavnik u Bosni i Hercegovini ne koristeći 
se svojim ovlašćenjima koje ima dozvoljava opstrukciju RS u ostvarivanju uslova za prijem 
BiH u Evropsku uniju i NATO savez. 

Stoga u BiH ne postoji vladavina prava, već vladavina kontroverznih politika koje 
su međusobno isključive i nesvodive na jedinstvenu bosansku politiku, a time na jedinstven 
bh. ustavni i pravni sistem. Autor iz te činjenice izvodi zaključak da u praksi primjene pravnih 
normi sadržanih u Dejtonskom sporazumu, nastaje protivrječje zbog njihovog različitog 
tumačenja, u čemu je pored neodgovornosti domaćih političara, našao neodgovornom i 
međunarodnu zajednicu koja je svojim nečinjenjem dovela Bosnu i Hercegovinu u današnje 
teško stanje. OHR u Bosni i Hercegovini treba da ostane do ispunjenja uslova za prijem BiH 
u EU, jer je on nerazdvojan sastavni dio dejtonske Bosne i Hercegovine na prelazu u 
briselsku BiH. 


Ključne riječi: Bosna i Hercegovina, međunarodna zajednica, Dejtonski sporazum, 
OHR, političko, pravno, protivrječje, primjena. 


1. 


Dejtonski sporazum" je posljedica nečinjenja međunarodne zajednice 
predvođene SAD, Velikom Britanijom, Francuskom, trima stalnim članicama Vijeća 
sigurnosti UN, da spriječe agresiju Srbije, Crne Gore i Hrvatske na Bosnu i 
Hercegovinu izvršenu nakon njenog međunarodnog priznanja. Ni danas, nakon 


9 Referat podnesen na Međunarodnom naučnom simpoziju ,Bosna i Hercegovina — 15 godina 
Dejtonskog sporazuma", održanom 18. i 19. januara 2011. godine na Univerzitetu u Sarajevu. 

dvadeset godina nemamo razumno objašnjenje takvog odnosa međunarodne 
zajednice prema političkoj krizi u Bosni i Hercegovini toga vremena u procesu 
raspada Jugoslavije. Od tačne dijagnoze ,da je SFRJ u procesu raspadanja" 
(Arbitražna komisija, 10.12.1991.), Deklaracije i ,Smjernicama za priznavanje novih 
država u Istočnoj Evropi i Sovjetskom savezu" (16. decembra 1991.) do Deklaracije 
o Jugoslaviji (16. decembra 1991.) kojom su pozvane sve jugoslovenske republike 
da do 23. decembra 1991. godine izjave: ,žele li biti priznate kao nezavisne države", 
međunarodna zajednica, oličena u Evropskoj zajednici, povlačila je političke poteze 
u skladu sa međunarodnim pravom. 


Bosna i Hercegovina je, odgovarajući na taj poziv u datom roku donijela 
svoju Odluku o priznavanju državnosti Bosne i Hercegovine 20. decembra 1991. 
godine, dala svoje garancije o postupanju u skladu sa međunarodnim pravom: 
,Vlada Bosne i Hercegovine izražava želju da SR Bosna i Hercegovina bude 
priznata kao nezvisna država" i da prihvata sve obaveze sadržane u ,Smjernicama 
za priznavanje novih država". U Odluci stoji ,da u Bosni i Hercegovini žive tri 
ravnopravna konstitutivna naroda koji prema popisu provedenom ove godine čine: 
Hrvati 17,27%, Muslimani (Bošnjaci-O.I.) 43,74%, Srbi 31,33% ...5,51% stanovniš- 
tva se izjasnilo kao Jugosloveni, a samo 2,15 % stanovništva pripada ostalim 
etničkim grupama". U Odluci dalje stoji: ,Naš stav je da se pitanje odnosa među 
jugoslovenskim republikama treba rješavati mirnim putem" da će se ,zalagati za 
stvaranje nove zajednice koja će obezbjeđivati prosperitet za sve učesnike", zatim 
da Bosna i Hercegovina nema niti će kao nezavisna država imati ikakvih 
teritorijalnih pretenzija prema bilo kojoj susjednoj državi" niti ,korištenje naziva koji 
bi u sebi sadržavali teritorijalne zahtjeve". Iz navedenih razloga Bosna i Hercegovina 
je u Odluci predložila ,da Evropska zajednica i njene države članice priznaju 
suverenitet i nezavisnost Bosne i Hercegovine" (Odluka o priznavanju državnosti, 
20. decembar 1991.godine "Službeni list SR BiH", broj 37, od 23.12.1991.godine). 


Pošto je ,Skupština srpskog naroda iz Bosne i Hercegovine" osporila 
legitimnost te Odluke pred Evropskom zajednicom, Arbitražna komisja EZ je dala 
sljedeće tumačenje: 1) Pravo na samoopredjeljenje koje su Srbi u BiH tražili, ,ne 
može dovesti do izmjene granica koje postoje u trenutku nezavisnosti", 2) ,Ako u 
sklopu jedne države postoji jedna ili više konstitutivnih grupa ...ove grupe imaju, u 
skladu s međunarodnim pravom, pravo na priznavanje njihova identiteta". (Mišljenje 
broj 2 od 10. i 11. januara 1992. godine), 3) ,Komisija smatra da se izraz volje 
naroda Bosne i Hercegovine za stvaranje suverene i nezavisne države BiH ne 
može smatrati u potpunosti utvrđenim. Ta se ocjena može izmijeniti ako...dade 
jamstva u tom pogledu, eventualno putem referenduma, u kojem bi trebali sudjelo- 
vati svi građani Republike BiH, bez ikakve razlike i pod međunarodnim nadzorom" 
(Sažetak mišljenja Arbitražne komisije o Jugoslaviji od 10-11. januara1992.) 

Kao što je poznato referendum je održan 29. februara i 1. marta 1992. 
godine na kome je za ,suverenu i nezavisnu Bosnu i Hercegovinu, državu ravnopra- 
vnih građana, naroda Bosne i Hercegovine — Muslimana (Bošnjaka-O.l.), Srba, 
Hrvata i pripadnika drugih naroda koji u njoj žive" izjasnilo se od ukupnog broja 
63,85% birača. Time je Bosna i Hercegovina u skladu sa međunarodnopravno 
utvrđenom demokratskom procedurom sebe legitimirala da može biti priznata kao 
nezavisna i suverena država, što je Evropska zajednica i učinila donijevši o tome 
svoju odluku 6. aprila 1992. godine. Sutradan su to učinile i SAD, a odmah potom i 
sve druge relevantne svjetske sile i druge države, što je bilo dovoljno da Bosna i 
Hercegovina bude 22. maja iste godine primljena u OUN. (Odluka o raspisivanju 
republičkog referenduma za utvrđivanje statusa Bosne i Hercegovine, ,Službeni list 
RBiH", br. 2, 27. januar 1992. i Rezultati referenduma, , Službeni list RBiH", br. 7, 27. 
mart 1992.) 


Danom međunarodnog priznanja nezavisnosti i suverenosti Bosne i 
Hercegovine otpočela je na nju agresija Srbije, Crne Gore i JNA, kojoj se u aprilu 
1993. godine pridružila i Hrvatska. Od tada počinje protivrječna politika međunaro- 
dne zajednice u rješavanju političke krize u Bosni i Hercegovini. Tada je ona počela 
da ignorira međunarodno pravo koje zabranjuje agresiju i dozvoljava napadnutoj 
državi da se brani. Međunarodna zajednica je pustila da Bosna i Hercegovina skoro 
četiri godine krvari u neravnopravnoj borbi sa agresorom. Uvela joj je embargo na 
naoružavanje, dozvoljavajući agresoru da izvrši genocid nad Bošnjacima, prije nego 
što je u skladu sa Poglavljem VII Povelje UN vojno intervenirala i prisilila agresore 
na pregovore o miru u Dejtonu. 


2. 


Međunarodna zajednica umjesto da u Dejtonu postavi pitanje odgovornosti 
agresora za agresiju na Bosnu i Hercegovinu i izvršeni genocid, ona je agresore 
učinila mirotvorcima i time izjednačila agresora i žrtvu u njihovom pravu da pod 
supervizijom međunarodne zajednice, predvođene SAD, učestvuju u kreaciji Općeg 
okvirnog sporazuma za mir u Bosni i Hercegovini, parafiranog 21. novembra u 
Dejtonu, a potpisanog 14. decembra 1995. u Parizu. Utvrđivanje odgovornosti za 
agresiju i genocid međunarodna zajednica je prepustila međunarodnim sudovima: 
Međunarodnom sudu pravde u Hagu i Međunarodnom tribunalu za zločine počinj- 
ene u Jugoslaviji od 1991. do 1995. godine, također u Hagu. Međunarodna zajedni- 
ca je rat u Bosni i Hercegovini relativizirala u međusobni sukob triju strana: Bošnja- 
ka, Srba i Hrvata uz sudjelovanje Srbije, Hrvatske i Crne Gore na jednoj od sukoblje- 
nih strana u smislu pružanja pomoći svojim sunarodnicima, a zločin genocida je 
tretirala kao etničko čišćenje. U oba slučaja htjela je da izbjegne svoju pravnu 
obavezu koja proizilazi iz međunarodnih akata da se zemlji napadnutoj agresijom 

obavezno pruži pomoć u odbijanju agresije, odnosno zemlji u kojoj se vrši genocid 
poduzme aktivne mjere za sprječavanje genocida. 


Svodeći legitimnu i legalnu vladu Bosne i Hercegovine na muslimansku 
(bošnjačku) stranu, naspram srpske i hrvatske, koje su u međuvremenu uspostavile 
svoje paradržavne tvorevine tzv. Republiku Srpsku i tzv. Republiku Herceg-Bosnu, 
čitav sukob u BiH nastojala je zadržati unutar teritorije Bosne i Hercegovine. Tako se 
na tom malom prostoru od oko 52.000 kvadratnih kilometara skoro 4 godine 
praktično vodio mini-svjetski rat u kome su bile involvirane pored susjednih država 
sve relevantne svjetske sile (izuzev Kine) i svjetska organizacija UN sa svim svojim 
agencijama, Međunarodni crveni krst-polumjesec, Evropska zajednica, kasnije 
Unija; Organizacija islamskih zemalja; Vojska UN u funkciji očuvanja navodnog mira; 
sve relevantne humanitarne organizacije; ali i sve organizacije koje su regrutirale 
tzv. pse rata za pojedine strane u sukobu. 


Kada se sve ovo ima u vidu zar je mogao biti drugačiji Dejtonski sporazum 
nego što je. On je trebao, s jedne strane, da prikrije prave razloge zbog čega 
Zapadne zemlje uz saglasnost Rusije, nisu bile spremne da pomognu Bosni i 
Hercegovini da se primijene norme međunarodnog prava za zaustavljanje rata i 
genocida u Bosni i Hercegovini, jer su htjele da ostvare svoje političke ciljeve 
slučajno otkrivene u sadržaju Mejdžorovog pisma svome državnom sekretaru za 
spoljne poslove Komonvelta Daglasu Hogu 2. maja 1993. godine. Mejdžor između 
ostalog piše: ,... neophodno je, da se nastavi sa prevarom ,Vanes-Owenovim" 
mirovnim razgovorima da bi se događala kakva takva akcija sve dok Bosna i Herce- 
govina ne prestane postojati kao važeća država, a njeno Muslimansko stanovništvo 
ne raseli iz svoje zemlje. 


lako ovo može izgledati tvrda politika, moram da insistiram kod vas i onih 
koji donose političke odluke u uredu za inostrane poslove Zajednice, kao i vojnim 
službama da je ovo u stvari ,prava politika" i od najboljeg interesa za stabilnu 
Evropu u budućnosti, čiji sistem vrijednosti se bazira i mora ostati baziran na 
,hrišćanskoj civilizaciji" i etici. 

Moram vas obavijestiti da ovakav stav ima svaka druga evropska i sjeverno- 
američka vlada i za to nećemo intervenisati u ovom području da spasimo muslima- 
nsko stanovništvo ili da ukinemo embargo na oružje". (El-HIDAJE, broj 12, 1993., 
Visoko). 


Kada to nisu uspjeli zahvaljujući oružanom otporu multietničke Armije RBiH i 
rodoljubivih snaga u BiH iz sva tri njena naroda, okupljenih u Kongresu bošnjačkih 
intelektualaca 1992., Hrvatskom narodnom vijeću 1993. i Srpskom građanskom 
vijeću 1994. godine, i nizu drugih nevladinih organizacija, kao i pritisku svjetskog 
javnog mnijenja, jer se rat u BiH vodio pod reflektorima najpoznatijih svjetskih TV i 

radio stanica, Dejtonski sporazum je, s druge strane, imao osnovni cilj nove svjetske 
politike, zaustaviti rat u Bosni i Hercegovini, jer se za protekle tri godine nije uspjelo 
slomiti Muslimane oružanim putem i prisiliti ih na iseljavanje iz BiH. 


Pošto nisu znali šta će sa skoro dva miliona muslimana u BiH, zemlje 
kontakt grupe 16. juna 1995. u Ženevi na sastanku odlučuju: Bosna i Hercegovina 
opstaje kao suverena i nezavisna država sa svoja dva entiteta: Federacijom BiH i 
Republikom Srpskom na putu ka euroatlanskim integracijama sa 51%:49% teritorije 
FBiH i RS. Cilj nove međunarodne politike je zaustaviti rat u BiH i postaviti osnove 
za novo državno ustrojstvo zemlje sa dva entiteta i tri konstitutivna naroda i 
najnužnijim državnim institucijama koje će omogućiti obnovu državne i društvene 
strukture koju je rat skoro do temelja razorio. 


Zato kada se govori o Dejtonskom sporazumu moraju se znati temeljni 
politički ciljevi koje su velesile pred sebe postavile i međusobno usaglasile. Kada su 
to radile nisu se rukovodile toliko međunarodnim pravnim obavezama koliko svojim 
političkim ciljevima i interesima. Zato su agresore promovirale u mirotvorce i učinile 
ih subjektima u izradi Dejtonskog sporazuma zajedno sa žrtvom. Iz te protivrječne 
međunarodne politike proizašao je u samom sebi protivrječan Dejtonski sporazum, 
kao međunarodni pravni ugovor, koji je u svome vojnom aspektu primijenjen do 
savršenstva, a u svome civilnom aspektu prepušten je promjenjiljivoj volji svjetskih 
sila koje su sudjelovale u njegovoj kreaciji, kao i slaboj volji njegove primjene onih 
segmenata bosanskog društva koji su zajedno sa agresorima sudjelovali u ratu 
protiv Bosne i Hercegovine. Međunarodna zajednica nije mogla da ne vidi manjkav- 
osti te takve svoje politike pa je u Aneksu 10 ugradila imstituciju svoga visokog 
predstavnika sa ovlašćenjima da kontrolira primjenu civilnog dijela Dejtonskog 
sporazuma na terenu i da bude njegov posljednji tumač. 


3. 


U čemu je protivrječan Dejtonski sporazum? Ja to vidim u dva elementa 
normativnog uređenja Bosne i Hercegovine sadržanih u Aneksu 4, tj. u Ustavu 
Bosne i Hercegovine. Prvi je u priznavanju agresijom iznuđenih tvorevina: Federa- 
cije BiH i Republike Srpske, nastalih etničkim čišćenjem i homogeniziranjem hrvats- 
kog i bošnjačkog naroda u Federaciji i srpskog naroda u RS, pri čemu je iz temelja 
izmijenjena multietnička struktura bh. stanovništva koju je BiH bila očuvala i 
njegovala više stoljeća i pored turbulencija koje je nisu zaobišle ni u |. ni u II. Svjets- 
kom ratu. Prema popisu stanovništva 1991. godine Bosna i Hercegovina je od 109 
općina, samo njih 10, dakle, manje od 10% imale su jednonacionalnu strukturu 
stanovništva veću od 90%. Srazmjerno ukupnom broju stanovnika u 52 općine su 
Bošnjaci bili većina, u 37 općina su Srbi bili većina i u 20 općina su Hrvati bili većina. 

Na današnjem prostoru RS živjelo je prije rata oko 44% Bošnjaka i Hrvata, a danas 
ih nema ni 15%, a na prostoru Federacije prije rata živjelo je oko 35% Srba, a danas 
ih je manje od 10%. Izgubljena je prirodna ravnoteža zastupljenosti sva tri naroda u 
svim sferama života, od susjedstva, preko strukture osnovaca u školama do 
zaposlenika u državnim i javnim ustanovama i preduzećima. Ljudskim nerazumnim 
djelovanjem napravljena je humanitarna katastrofa, veća nego što bi je napravila bilo 
kakva , slijepa" prirodna katastrofa na ovim prostorima. 


Da bi zlo bilo još veće i bez realne perspektive da se u skorom vremenu 
popravi nanesena šteta, Ustavom je takvo dvoentitetsko uređenje postalo osnovom 
za formiranje državne i lokalne vlasti od općine, preko kantona i entiteta do državne 
strukture vlasti, sa tendencijom podebljavanja granica između entiteta, kantona i 
općina u smislu što većeg etničkog ograđivanja, što je pogubno ne samo za političke 
odnose, već i za ekonomske, a posebno za međuljudske, međuvjerske i međuetn- 
ičke odnose. To je poprimilo takve razmjere da je dovelo do povrjeđivanja normi 
međunarodnog prava o ljudskim i građanskim pravima i osnovnim slobodama sadrž- 
anim u čl. IV i V Ustava Bosne i Hercegovine koji se odnose na Dom naroda Parl- 
amentarne skupštine BiH i članove Predsjedništva Bosne i Hercegovine. 


Posljednja alineja Preambule Ustava BiH je na tragu tradicionalne višestolj- 
etne multietničke i građanske BiH u kojoj se kaže da su Ustav BiH donijeli: ,Bošnj- 
aci, Hrvati i Srbi kao konstitutivni narodi (zajedno sa Ostalim) i građani Bosne i 
Hercegovine". Međutim, normativni dio Ustava, posebno čl. IV i V ne slijede formula- 
ciju iz Preambule, iako je i ona sastavni dio Ustava BiH, već sadrže odredbe kojim 
se Bošnjaci i Hrvati svode samo na entitet Federacije, a Srbi na entitet RS, a 
OSTALIH i GRAĐANA BiH, nema nikako. Nema ni Bošnjaka, Hrvata i Srba Bosne i 
Hercegovine, već samo Bošnjaka i Hrvata u Federaciji i Srba u RS, što je suprotno 
ne samo međunarodnom pravu, konkretno Evropskoj konvenciji za zaštitu ljudskih 
prava i osnovnih sloboda, već i samom Ustavu, članu IX, stavu 3. u kome se kaže: 
,Dužnosnici imenovani na položaje u institucijama Bosne i Hercegovine će predstav- 
ljati narode Bosne i Hercegovine", a ne entiteta. Posebno zabrinjava činjenica da se 
Ostalim uskraćuje pravo izbora od općinskog do državnog nivoa vlasti. Takođe 
zabrinjava činjenica da normativni dio ustava BiH ne poznaje građanina BiH, iako je 
u citiranoj alineji Preambule naveden kao politički subjekt i donosilac Ustava. 
Normativni dio Ustava BiH član IV poznaje samo građanina entiteta. Svođenjem 
prava kandidovanja i glasanja samo u granicama dva entiteta koji su etnički 
očišćeni, Federacija od Srba i RS od Bošnjaka i Hrvata, znači svođenjem predstav- 
ničkog doma građana Parlamentarne skupštine BiH samo na građane Srbe iz RS i 
građane Hrvate i Bošnjake iz Federacije, negacijom postojanja građanina BiH, što je 
suprotno Paragrafu 7. (7.2., 7.3., 7.5.) Dokumenta drugog sastanka Konferencije o 
ljudskoj dimenziji, Konferencije o sigurnosti i saradnji u Evropi, Kopenhagen 1990., 
koji je sastavni dio Aneksa 3 o izborima Dejtonskog sporazuma. Nije, dakle, samo 

izbor u Dom naroda i Predsjedništvo suprotan međunarodnom pravu, već i izbor u 
predstavnički dom Parlamentarne skupštine BiH, jer ne poznaje građanina Bosne i 
Hercegovine. 


Zanimljivo je protivrječno tumačenje Dejtonskog sporazuma po kriterijumu 
Švedskog stola" da se kao validnim uzima ono što nekoj političkoj opciji odgovara, a 
da se odbacuje i smatra nepostojećim u Dejtonskom sporazumu ono što navedenim 
političkim opcijama ne odgovara. To je primjetno bilo naročito u prve dvije godine 
poslije potpisivanja Dejtonskog sporazuma 1996. i 1997. godine, kada visoki 
predstavnik Karl Bildt nije imao tzv. bonska ovlašćenja. Srpska strana je tada odbila 
da se u sjedištu Predsjedništva, Parlamenta i Vijeća ministara održavaju sjednice pa 
su se sjednice održavale u Zemaljskom muzeju i Elektrotehničkom fakultetu u 
Istočnom Sarajevu. Drastičan primjer nepriznavanja eksplicitnog teksta Ustava je da 
srpska politička opcija i danas na neustavan način tumači član 1. Ustava Bosne i 
Hercegovine: ,Republika Bosna i Hercegovina čije će zvanično ime od sada biti 
Bosna i Hercegovina će nastaviti svoje pravno postojanje po međunarodnom pravu 
kao država". Oni joj ni danas, 15 godina od potpisivanja Dejtonskog sporazuma, ne 
priznaju državnopravni kontinuitet od dana međunarodnog priznanja 6. aprila 1992. 
godine, već smatraju da je Bosna i Hercegovina kao međunarodno-pravni subjekt 
nastala tek Dejtonskim sporazumom. Ovo između ostalog i zbog toga da bi se 
moglo negirati obilježavanje 25. novembra kao dana državnosti kada je 1943. 
godine na Prvom zasijedanju ZAVNOBiH-a Bosna i Hercegovina obnovila svoju 
državnost, kao i da bi se negiralo obilježavanje 1. marta kao dana nezavisnosti kada 
su se građani Bosne i Hercegovine toga dana 1992. godine na referendumu odlučili 
za nezavisnu i suverenu Bosnu i Hercegovinu. Srpska politika u BiH je u toj negaciji 
toliko uporna, da ne priznaje postojeće zakone koji tu materiju reguliraju, iako su 
potpisivanjem Aneksa 4, tj. Ustava BiH, potpisali i Aneks 2 na ovaj Ustav koji 
uređuje Prelazne odredbe, u kojim u tač. 2., koja govori o kontinuitetu propisa, stoji: 
,Svi zakoni, propisi, sudske procedure, koje su na snazi na teritoriji Bosne i 
Hercegovine u trenutku kada Ustav stupi na snagu, ostaće na snazi u onoj mjeri u 
kojoj nisu u suprotnosti sa Ustavom dok drugačije ne odredi kompetentni organ 
vlasti Bosne i Hercegovine". Pošto je članom 1. Ustava Republika Bosna i Herceg- 
ovina nastavila svoj državni kontinuitet, zakoni koje je donijela Republika Bosna i 
Hercegovina, a koji se odnose na dan državnosti i dan nezavisnosti ostaju na snazi 
dok ih Parlamentarna skupština ne izmijeni. 


Drugi karakterističan primjer protivrječja u tumačenju Ustava BiH je član 1. 
stav 4. koji se odnosi na ,Promet roba, usluga, kapitala i lica". On sadrži impera- 
tivnu, dakle zapovjednu odredbu o kojoj se ne može diskutirati i drukčije razumjeti 
nego što u njoj piše: ,Postojaće sloboda kretanja širom Bosne i Hercegovine". Zatim, 
također imperativno nalaže i obavezuje: ,Bosna i Hercegovina i entiteti neće ometati 
punu slobodu kretanja lica, roba, usluga i kapitala kroz Bosnu i Hercegovinu. Ni jed- 

an entitet neće uspostaviti kontrolu na granici između entiteta". Ustav je decidno 
zabranio da se državnim i entitetskim zakonima i propisima kantona i lokalnih 
jedinica ne smije ograničavati ili onemogućavati puna sloboda kretanja lica, roba, 
usluga i kapitala. U kojoj se mjeri poštuju ove ustavne odredbe govori činjenica da u 
BiH još ne postoji jedinstven ekonomski prostor na tržištu radne snage, tržištu roba i 
usluga i kapitala, sa jedinstvenom agencijom za bankarstvo na državnom nivou, 
jedinstvenim zakonom o obligacijama, zakonom o državnoj pomoći i dr., samo zbog 
toga što RS smatra da bi to bilo prenošenje entitetskih nadležnosti na državu, što 
ona ne želi. Mada se radi o izvornim ustavnim nadležnostima države. 


Isti je slučaj sa državnim nadležnostima u članu 2. Ustava koji se odnosi na 
ljudska prava i osnovne slobode. Imperativna ustavna norma u stavu 1. glasi: 
,Bosna i Hercegovina i oba entiteta će osigurati najveći nivo međunarodno priznatih 
ljudskih prava i osnovnih sloboda", ne može se nikako drukčije razumjeti, nego kao 
obaveza države BiH da svojim zakonima iz njene izvorne (a ne od entiteta pren- 
esene) nadležnosti, kao subjekta međunarodnog prava, kojeg neposredno obavez- 
uju sve međunarodne konvencije i povelje o ljudskim pravima i slobodama, osigura 
na državnom nivou institucije i mehanizme kojim će se svim građanima BiH osigur- 
ati jednaka zaštita ljudskih prava i osnovnih sloboda. Imajući u vidu činjenicu da za 
vrijeme agresije na BiH, država nije kontrolirala dvije trećine svoje teritorije, a što 
proizilazi iz ranije citiranih prelaznih odredaba, ostali su na snazi svi propisi koje su 
donosili razni državni i paradržavni organi, ako nisu u suprotnosti sa Ustavom, u 
stavu 2. člana 2. uređeno je da će se primjenjivati neposredno Evropska konvencija 
za zaštitu ljudskih prava i osnovnih sloboda, i da će ,imati prioritet nad svakim 
drugim zakonom". Pored ljudskih prava i osnovnih sloboda iz Evropske konvencije, 
u stavu 3. člana 2. Ustava navedeno je još trinaest prava i sloboda koja štiti Ustav 
Bosne i Hercegovine i koja spadaju u izvornu (a ne prenesenu) nadležnost države, 
za čiju zaštitu je neophodno donijeti zakone i osigurati mehanizme njihove zaštite. 
Tu leži ustavni osnov za čitav set zakona iz domena zaštite ljudskih prava i sloboda 
koje državni parlament treba da donese i da osigura jednakost građana u primjeni 
tih zakona pred državnim tužilaštvom i pred državnim sudom. U članu 2. Ustava BiH 
sadržan je ustavni osnov za zakone kojim je ustanovljeno postojeće državno 
tužilaštvo i državni sud, koji se uporno i nekritički osporavaju od strane političara iz 
RS. U ovom članu Ustava sadržan je ustavni osnov i za donošenje državnog zakona 
kojim bi se uspostavio i Vrhovni sud BiH, kao instancioni sud koji bi svojim presud- 
ama ujednačavao sudsku praksu entitetskih vrhovnih sudova i suda u distriktu 
Brčko. 


Posebno u vezi sa ovim članom Ustava su prava i slobode sadržani u 
međunarodnim sporazumima, njih 15, navedenih u Aneksu | na Ustav Bosne i 
Hercegovine, koji su sastavni dio Ustava u Aneksu 4 Dejtonskog sporazuma. Ovdje 
treba istaći ustavni karakter antidiskriminacione klauzule, sadržane u stavu 4. člana 

2. Ustava Bosne i Hercegovine, u kojoj se ističe imperativna ustavna norma. ,Sva 
lica u Bosni i Hercegovini će biti slobodna od diskriminacije po bilo kojem osnovu 
kao što je spol, rasa, boja, jezik, vjera, političko i drugo mišljenje, nacionalno i 
društveno porijeklo, povezanost sa nacionalnom manjinom, vlasništvom, rođenjem ili 
drugi status", koju praktično treba ostvariti kroz sve zakone koje donosi Bosna i 
Hercegovina, entiteti, kantoni i lokalne jedinice. 


U pogledu implementacije pobrojanih 13 ljudskih prava i osnovnih sloboda u 
stavu 3. člana 2. Ustava, u stavu 6. istog člana sadržana je ustavna imperativna, 
dakle zapovjedna norma: ,Bosna i Hercegovina i svi sudovi, agencije, vladini organi i 
organi kojim entiteti upravljaju ili unutar entiteta će primijeniti i pridržavati se ljudskih 
prava i osnovnih sloboda navedenih u stavu 2." Sasvim je drugo pitanje kako se to 
sve u praksi ostvaruje, ali ono osnovno na što ovaj tekst ukazuje jeste nesuvislo 
osporavanje političara iz RS izvornih ustavnih ovlašćenja da se državnim zakonima 
uredi njihova sudska zaštita na cijelom državnom teritoriju Bosne i Hercegovine. 


4. 


Posebno nerazumijevanje i protivrječje u tumačenju i primjeni imaju ustavne 
odredbe sadržane u članu 3. stavu 5a. i b. koje se odnose na Anekse 5, 6, 7 i 8 
Dejtonskog sporazuma; na odredbe o izvornim nadležnostima države u stvarima o 
očuvanju suvereniteta, teritorijalnog integriteta, političke nezavisnosti i međunarodn- 
og subjektiviteta Bosne i Hercegovine; na odredbe koje dozvoljavaju uspostavljanje 
novih potrebnih institucija i na imperativnu odredbu stava 5b. koji obavezuje entitete 
da ,U periodu 6 mjeseci od stupanja na snagu ovog ustava entiteti će početi 
pregovore s namjerom uključivanja i drugih pitanja unutar nadležnosti institucija 
Bosne i Hercegovine, kao što su korištenje energetskih resursa, te Zajednički 
ekonomski projekti." 


Dakle, od početka primjene Dejtonskog sporazuma, odnosno Ustava BiH, 
nadležnosti koje se odnose na ljudska prava u Aneksu 6, povratak izbjeglih i 
raseljenih lica u Aneksu 7 i zaštita prirodne i kulturne baštine u Aneksu 8 bile su 
izvorne nadležnosti države, a ne entiteta. Pod pritiskom Republike Srpske koja nije 
pristala da se donese državni zakon o izbjeglim i raseljenim licima i da se ustanovi 
državni organ koji će biti nadležan za povratak, tadašnji visoki predstavnik Karl Bildt 
je pristao da se to uredi entitetskim zakonima. Tek mnogo kasnije će ta materija biti 
uređena državnim zakonom i stvoriti državno ministarstvo za izbjeglice, ali još do 
danas, entiteti su zadržali u tome uzurpirane državne nadležnosti, mada je Ustavom 
članom 3. stavom 5a. ta materija u isključivoj nadležnosti države. Čitav kompleks 
ljudskih prava u pogledu regulative iz Aneksa 6, kao što to proizilazi i iz člana 2. koji 
uređuje ljudska prava i osnovne slobode, je u domenu isključivih prava države, a ne 


773 


Bosanski identitet i suverenitet 1992. - 2011. 


entiteta. Entiteti su u ovoj materiji supsidijarni i podređeni provedbi državnog zakon- 
odavstva, a to znači organizacije sudske i tužilačke vlasti jedinstveno na cijelom 
prostoru Bosne i Hercegovine, a ne posebno po entitetima i distriktu Brčko. Kom- 
pletna zaštita ljudskih prava i osnovnih sloboda je i po Aneksu 6 i po članu 2. Ustava 
Bosne i Hercegovine u izvornoj nadležnosti države, a entiteti su u tome podređeni 
državnom ustavu i zakonima. 


Najveći nesporazum i nerazumijevanje, a time i protivrječja su u primjeni 
odredbi Ustava o očuvanju suvereniteta, teritorijalnog integriteta, političke nezavisn- 
osti i međunarodnog subjektiviteta sadržanih u članu 3. stavu Sa. U tumačenju ove 
ustavne odredbe se nije ,snašao" ni visoki predstavnik međunarodne zajednice 
(OHR) u Bosni i Hercegovini, niti njegovi nadređeni u vladama koje imaju svoje 
predstavnike u Upravnom odboru Vijeća za implementaciju Dejtonskog sporazuma. 
Ova materija je prema tekstu Ustava u isključivoj nadležnosti Bosne i Hercegovine: 
,Bosna i Hercegovina će preuzeti nadležnosti za takva pitanja... koja su potrebna da 
se očuva suverenitet, teritorijalni integritet, politička nezavisnost i međunarodni 
subjektivitet Bosne i Hercegovine, u skladu sa raspodjelom odgovornosti među 
institucijama Bosne i Hercegovine. Dodatne isntitucije mogu biti uspostavljene 
prema potrebi kako bi vršile ove nadležnosti". Dakle, ova materija ni u kom slučaju 
nije materija o kojoj se mogu entiteti dogovarati. Entiteti se mogu dogovarati da pre- 
nesu u nadležnost Bosne i Hercegovine samo one stvari u kojima su oni nadležni. 
Ova materija nije ni u pretpostavljenoj nadležnosti entiteta, jer tamo pripadaju ona 
pitanja koja Ustav ne navodi da su u nadležnosti države. Ustav je jasan da su ova 
pitanja u članu 3.5a., pored Aneksa 5, 6, 7 i 8, Dejtonskog sporazuma, u nadležnosti 
Bosne i Hercegovine, a ne entiteta. Upravo u primjeni Aneksa 5, 6, 7, 8 i odredaba o 
očuvanju suvereniteta, teritorijalnog integriteta, političke nezavisnosti i međunaro- 
dnog subjektiviteta i stvaranju državnih institucija koje će ove nadležnosti provoditi, 
najveći podbačaj u dosljednoj primjeni ,slova", a ne ,duha" Dejtonskog sporazuma 
učinile su sve međunarodne institucije instalirane u BiH radi implementacije civilnog 
dijela sporazuma, a prije svega kancelarija visokog predstavnika (OHR) u Bosni i 
Hercegovini, zatim Evropska unija i međunarodne policijske snage (Aneks 11). Za 
takvo ponašanje OHR može se imati opravdanje u prve dvije godine (1996. i 1997.), 
kada visoki predstavnik nije imao ovlasti koje je kasnije dobio u Bonu na Zzasijedanju 
Savjeta za implementaciju Dejtonskog sporazuma u Bosni i Hercegovini 9. i 10. 
decembra 1997. godine. Tada je visoki predstavnik dobio ovlašćenja da svojom 
odlukom proglasi zakone koji zbog opstrukcije nisu mogli biti usvojeni u Parlamen- 
tarnoj skupštini BiH i da uklanja sa pozicija vlasti one za koje ocijeni da su protiv 
Dejtonskog sporazuma. Služeći se tim ovlastima od 1998. do kraja 2004. godine 
visoki predstavnik je donio oko 90 zakona i drugih odluka i time značajno doprinio 
stabiliziranju političkog stanja u poslijeratnoj BiH, ali je to bilo nedovoljno da se BiH 

učini efikasnom i funkcionalnom državom s obzirom na razmjere njene nacionalis- 
tičke destrukcije. 


Ali u ovom kontekstu nije toliko bitno samo koliko je zakona i odluka donio 
visoki predstavnik, bitnije je to što se on nije koristio ,slovom" Ustava Bosne i 
Hercegovine i dao jednom zauvijek obavezno tumačenje za koje je bio ovlašćen 
članom 5. Aneksa 10, kojim je ustanovljena njegova funckija, da je materija 
sadržana u Aneksu 5, 6, 7, 8 i odredbe koje se odnose na suverenitet, teritorijalni 
integritet, političku nezavisnost i međunarodni subjektivitet sadržane u članu 3.5a. u 
nadležnosti institucija Bosne i Hercegovine, a ne entiteta. Da je to tada uradio, ne bi 
se moglo desiti da u mandatu od 2006. do 2010. godine Bosna i Hercegovina bude 
blokirana u ostvarivanju tih svojih nadležnosti opstrukcijama koje su dolazile iz RS 
osporavanjem nadležnosti BiH upravo u ovim oblastima u kojima je ona imala 
isključive nadležnosti prekomjernom upotrebom instituta entitetskog glasanja. Jas- 
nim tumačenjem nadležnosti koje država ima prema Ustavu visoki predstavnik bi 
bitno Bosnu i Hercegovinu osnažio kao državu na njenom putu u Evropsku uniju i 
NATO savez. Za takav pristup ovom pitanju još nije kasno. 


5. 


Sljedeća bitna greška ne samo visokog predstavnika, već i predstavnika 
Evropske unije i Vijeća sigurnosti UN jeste, što su bili nedosljedni u primjeni 
Dejtonskog sporazuma u svim njegovim aneksima, koje su potpisala, pored Bosne i 
Hercegovine i oba entiteta. Ta nedosljednost je proizilazila iz činjenice što u njihovoj 
provedbi nisu insistirali na poštivanju ,slova" tih aneksa koji su već jednom bili 
potpisani, a time postali i obavezni pravni akti za njihovo provođenje u praksi, već su 
na odbijanje RS da ih provode, pristajali na nove pregovore i dogovore skoro o 
svakom pitanju sadržanom u tim aneksima, koji su po sili zakona, to jest time što su 
već potpisani i usvojeni, nisu prevedeni u državno i entitetsko zakonodavstvo po 
samom automatizmu njihove već utvrđene pravne obaveznosti. Zato nije slučajno 
što RS postavlja pitanje vraćanja entitetskih nadležnosti na koje je navodno pristala 
pod pritiskom međunarodne zajednice prenijeti na Bosnu i Hercegovinu, a koje su 
već samim aneksima, kao i nizom odredaba Ustava već bile u nadležnosti BiH, koju 
oni iz RS ni danas, pored svih svojih potpisa Dejtonskog sporazuma i njihovih 
aneksa ne priznaju kao svoju državu i uporno rade na njenoj razgradnji na očigled 
visokog predstavnika koji to mirno posmatra i nesankcionira uklanjenjem protivnika 
Dejtonskog sporazuma iz političkog života zemlje. To se najbolje vidi iz činjenice da 
se iz službene korespondencije RS ne vidi da je on entitet u Bosni i Hercegovini, 
često predstavljajući se kao neki zaseban politički entitet usporediv s BiH sa svojs- 
tvima zasebne države. 

6. 


Pored svih svojih unutrašnjih protivrječja i protivrječja u njegovoj primjeni 
Dejtonski sporazum Bosni i Hercegovini je potvrdio međunarodno priznanje iz 1992. 
godine kao suverene i nezavisne države; osigurao joj državni kontinuitet, zagarantir- 
ao njen teritorijalni integritet i političku nezavisnost, zatim osigurao je BiH međunaro- 
dni pravni subjektivitet i članstvo u međunarodnim organizacijama. Ono što je 
rezultat agresije jeste da se u njenom sastavu nalaze entiteti: Federacija BiH i 
Republika Srpska, koji nisu države, te prema tome BiH nije federacija već prosta 
decentralizirana država i nema smetnji da tako uređena bude primljena u Evropsku 
uniju i NATO savez. 


U vrijeme dok se Bosna i Hercegovina borila za opstanak paradržavne 
tvorevine koje su nastale na njenom tlu prigrabile su za sebe njena državna 
ovlašćenja i u dobroj mjeri je razvlastili, naročito u pitanjima-unutrašnje politike i 
ekonomije, vojske, sudstva i policije, obrazovanja, kulture, zdrastva i socijalne politi- 
ke, dok ju je u sferi vanjske politike štitio njen međunarodno-pravni subjektivitet 
stečen međunarodnopravnim priznanjem 1992.god. 


Dejtonskim sporazumom BiH je osigurao supremaciju vlasti nad entitetima: 
zakonodavnu koju vrši Parlamentarna skupština, izvršnu koju vrši Predsjedništvo i 
Vijeće ministara i sudsku koju vrše Ustavni sud i Dom za ljudska prava. U međuvre- 
menu, uspostavljen je Državni sud, Državno tužilaštvo i institucija Ombudsmena za 
Bosnu i Hercegovinu. Stvorene su jedinstvene oružane snage BiH i civilna kontrola 
oružanih snaga BiH; jedinstvena sigurosno-obavještajna služba; jedinstvena 
poolicija za istrage i zaštitu; objedinjeni su carinski i poreski organi i granična policija 
na nivou države. Od početka je uspostavljen jedinstven monetarni sistem sa 
Centralnom bankom Bosne i Hercegovine, kao i drugi državni organi. 


Sve bitno što je sadržano u Dejtonskom sporazumu uređeno je Ustavom 
BiH, koji čini njegov Aneks 4. Ustav BiH u članu X uređuje kako se može Ustav BiH 
izmijeniti. Za njegovu promjenu je potrebno osigurati dvije trećine glasova u Parlam- 
entarnoj skupštini BiH. Stoga nema pitanja u Ustavu BiH koje se ne bi moglo staviti 
na dnevni red za promjenu, ako postoji politička volja političkih stranaka koje 
sačinjavaju Parlamentarnu skupštinu BiH. 


Odluka Ustavnog suda BiH o konstitutivnosti sva tri naroda u oba bh. 
entiteta donešena 2000. godine učinila je sva tri naroda u BiH jednakopravnim na 
cijeloj državnoj teritoriji. Snage koje su se borile protiv BiH opstruiraju na svakom 
koraku sprovođenje ove Odluke. Tu prije svega mislim na jednonacionalne strukture 
zaposlenika državne uprave u entitetima, kantonima i općinama, jednonacionalne 
strukture nastavnika u školama, ljekara u domovima zdravlja i bolnicama i u svim 

drugim javnim ustanovama. U RS u službenim nazivima državnih organa i javnih 
ustanova nema imena Bosne i Hercegovine kao države u čijim okvirima se nalazi taj 
entitet, što je protuustavno. Tamo se državnim praznicima i praznicima javnih 
ustanova daju religiozna obilježja, što je također neustavno, nema grba i državne 
zastave u prostorijama državnih organa i javnih ustanova; ne obilježavaju se državni 
praznici, kao što su dan državnosti i nezavisnosti iako je raniji republički zakon BiH o 
praznicima još na snazi. U Federaciji BiH na područjima ranije paradržave Hrvatske 
Republike Herceg Bosne svira se himna Republike Hrvatske, umjesto himne BiH, 
funkcioniraju mnoge institucije ranije Herceg Bosne paralelno sa federalnim; 
državnim praznicima i danima općina i javnih ustanova daju se vjerska obilježja, što 
je suprotno Ustavu Federacije BiH i Ustavu BiH kao sekularnoj državi. 


Nema društvene i političke integracije BiH bez povratka svih na svoju 
imovinu. Postoji ustavni osnov u Ustavu BiH, član III-5a. i 5b. da se ujedini zdravst- 
evno i penzijsko osiguranje za cijelu BiH, da se utvrde jedinstveni i zajednički osnovi 
socijalne zaštite za cijelu državu, da se invalidska i boračka zaštita, kao i zaštita 
porodica poginulih boraca i šehida učine jedinstvenim za BiH. Ovo iz razloga što 
Dejtonski sporazum ne poznaje pobjednika i pobjeđene, svi učesnici u ratu u Bosni i 
Hercegovini su amnestirani, izuzev ratnih zločinaca. Dakle, sve građane BiH, u oba 
entiteta treba staviti u isti pravni položaj u pogledu uživanja njihovih prava koja 
proizilaze iz njihovog socijalnog statusa, radnog odnosa, kao i mogućnosti 
zapošljavanja i naseljavanja u bilo kojem kraju zemlje. Za to postoji ustavni osnov u 
članu 1-4 Ustava BiH. U suprotnom daje se hrana ekstremnim elementima u sva tri 
bosanska naroda da manipuliraju svaki svojim narodom, isticanjem samo interesa 
svoga naroda, a time gubi na svome integirtetu građanin i država BiH. Ukoliko u 
doglednom vremenu ne integriramo zdravstvo, penziono osiguranje i socijalnu 
zaštitu na državnom nivou, BiH će naići na nepremostive teškoće na putu za 
Evropu. Kako ćemo integrirati različite sektore socijalnog grupisanja u Evropu, ako 
oni nisu integrirani u samoj BiH. Na ovom planu se danas skoro ništa ne čini, a 
postoji ustavni osnov da se stvari pokrenu sa mrtve tačke. 


Bosna i Hercegovina je kao država u toj mjeri ratom razorena kao pravna 
država, da danas ne postoji skoro ni jedan entitetski zakon protiv kojega se ne bi 
mogao pokrenuti postupak pred Ustavnim sudom BiH u pogledu ocjene njihove 
ustavnosti u odnosu na Ustav BiH. Paradržave, a poslije i entiteti su se svojevre- 
meno utrkivali ko će više uzurpirati državnih funkcija i prenijeti ih u svoje zakon- 
odavstvo. Taj se trend održao. Tako da je državna moć BiH bila od njih uzurpirana, 
čak i danas u vrijeme važenja dejtonskog Ustava. Ovo važi naročito u domenu 
imovinskih odnosa, ljudskih prava i sloboda, a naročito masovno prisutne diskrimina- 
cije po vjerskoj, nacionalnoj i socijalnoj osnovi. 


777 


Bosanski identitet i suverenitet 1992. - 2011. 


U integriranju razbijenih komada bosanske državnosti posebnu ulogu ima 
Visoki predstavnik međunarodne zajednice u BiH. On ne koristi dovoljno Ustav BiH 
u ostvarivanju svoje funkcije. Nepozivanjem na Ustav BiH u donošenju svojih odluka 
sa strane se dobija utisak da Visoki predstavnik koristi svoje vanpravne moći koje 
proizilaze iz političke i vojne moći Zapada, a ne Ustava BiH. 


Umjesto da u svojim aktivnostima polazi od Ustava BiH u kome su uređene 
nadležnosti BiH, koje snage opstrukcije neće da vide, jer žele da zadrže ratom 
stečene pozicije, Visoki predstavnik se umjesto na Ustav BiH, poziva na političke 
odluke pojedinih evropskih institucija i zaključke Upravljačkog komiteta zaduženog 
za sprovođenje Dejtoskog sporazuma. Otuda proizilazi njegova arbitrernost, jer 
izgleda kao da se ,oteo" Dejtonskom sporazumu, što mu naročito prigovaraju 
političari iz RS. Da se poziva više na Ustav BiH, prigovori bi bili izlišni i neutemeljeni. 
Ako je Ustav BiH sastavni dio Dejtonskog sporazuma onda taj Ustav obavezuje i 
Visokog predstavnika, naročito u pogledu dosljedne primjene nadležnosti BiH iz čl. 
LI III-5Sa i b. Ustava BiH. 


Također, kada je riječ o našim političarima, mnogi ne poznavanje Dejton- 
skog sporazuma i Ustava BiH ili svoju nekompetentnost pokrivaju kritikom Dejtons- 
kog sporazuma te svaki pokušaj njegove dosljedne primjene tumače da se 
primjenjuje ,duh" a ne njegovo ,slovo". Primjena Dejtonskog sporazuma je i onda 
kada se protiv opstrukcije primjene Ustava BiH, ustane sa tužbom pred Ustavnim 
sudom BiH da ocijeni ustavnost nekog entitetskog ili državnog zakona nastalog 
političkom samovoljom ili kompromisom suprotno Ustavu BiH i na taj način pravnim 
putem odstrani politika destrukcije a podrži politika aktivnog djelovanja i uklanjanja 
prepreka koje opstrukcionisti postavljaju u primjeni Dejtonskog sporazuma. Ovo iz 
razloga što je međunarodno i domaće pravo na strani jačanja institucija države BiH, 
a time i vladavine prava na cijeloj njenoj teritoriji. 


Zaključak 


Stanje bosansko-hercegovačke državnosti je u direktnoj vezi sa dosljednom 
primjenom Dejtonskog sporazuma. Ono je danas bolje nego juče, jer je njena 
izgradnja u toku i još ni iz daleka nisu iskoriščene sve mogućnosti koje daje 
postojeći Ustav BiH iz Dejtona. Sa usklađivanjem Ustava BiH, tj. čl. IV i V sa 
Evropskom konvencijom za zaštitu ljudskih prava i osnovnih sloboda otvoriće se 
neslućene mogućnosti koje se nalaze potencijalno u aktivnom i pasivnom izbornom 
pravu bh. građanina. Ne treba zaboraviti, do sada su na izbore izlazili građani 
entiteta, koji pravno nisu mogli da preskoče entitetsku granicu i zato su polovično 
ostvarivana demokratska prava građana u BiH. Sljedeća mogućnost da se presk- 
oče nacionalni i entitetski torovi i lome opstrukcionisti jesu međunarodne obaveze 

BiH koje ona mora ispuniti priključivanjem u euro-atlantski sigurosni sistem. Za to 
ustavni osnovi postoje u čl.1-4, II i III-5Sa) i b) koji skoro uopće nisu iskorišćeni, kao i 
Aneks I na Ustav BiH u kome je pobrojano 15 međunarodnih konvencija i ugovora 
koji čine sastavni dio Ustava BiH, na koje se danas skoro niko ne poziva u procesu 
zakonodavne procedure u Parlamentarnoj skupštini Bosne i Hercegovine, u Preds- 
jedništvu i Vijeću ministara Bosne i Hercegovine. 


U tom smislu bi ovaj zaključak mogao biti i poruka sa ovoga skupa Visokom 
predstavniku, Evropskoj uniji, OSCE-u i našim državnim organima, da se više služe 
pravnim mogućnostima koje im daje Ustav BiH, kako bi njihova aktivnost bila više 
zasnovana na pravu nego na političkim kompromisima često suprotnim Ustavu, 
kojim se ruši ono što je Ustavom već uređeno u Dejtonu kao pravilo političkog 
ponašanja u Bosni i Hercegovini, jer to je jedini put da se Bosna i Hercegovina izg- 
radi kao pravna država. 


Dok Ustav BiH ne bude usaglašen u svim svojim elementima sa međuna- 
rodnim pravom, visoki predstavnik (OHR) mora nastaviti koristiti se svojim ovlašće- 
njima koje ima u članu 5 Aneksa 10 Dejtonskog sporazuma — da bude konačni 
tumač njegovog sadržaja. Razlog tome je, kada je riječ o domaćem političkom 
faktoru, što su politike dva entiteta i tri etniciteta kontroverzne i ne svodive na jednu 
bosansku politiku. A bez toga BiH ne može biti održiva pravna država. Aneks 10 
potpisala su oba entiteta — Federacija BiH i Republika Srpska, pored BiH, Hrvatske i 
Jugoslavije koju je naslijedila Srbija, čime su pristali da će prihvatiti to tumačenje 
pravno relevantnim, a time i za sve strane potpisnice obaveznim. 


Međunarodna zajednica o sudbini OHR u BiH ne može unilateralno odlučiv- 
ati bez saglasnosti potpisnica Aneksa 10 koji je sastavni dio Dejtonskog sporazuma 
kao međunarodnog ugovora. S obzirom da bi odlaskom OHR iz Bosne i Hercego- 
vine nestao pravni osnov prisustva SAD i drugih vanevropskih zemalja kao stabilizir- 
ajućeg faktora u BiH, država Bosna i Hercegovina kao potpisnica Dejtonskog 
sporazuma ne smije dozvoliti da OHR ode iz BiH dok BiH ne ispuni sve uslove za 
prijem u EU. Zato je međunarodna zajednica dužna da uz pomoć OHR što prije 
osposobi BiH da postane funkcionalna država sposobna da, kao subjekt međunaro- 
dnog prava, preuzme svoje odgovornosti koje ima svaka suverena i nezavisna 
država. 

ZAŠTO BANU? 


Nedavno osnovana Bošnjačka akademija nauka i umjetnosti (BANU) u 
Novom Pazaru"), sa sjedištem u Sarajevu, naišla je na podijeljena mišljenja u 
javnosti: od onih sa odobravanjem do onih koji to smatraju djelom ,klerika i 
lenjinista". Svi oni polaze od onoga što jeste danas, ne osvrćući se na ono što je bilo 
juče i šta nas čeka sutra. Naime, zanemaruje se činjenica višestoljetnog negiranja 
Bosne kao zasebnog političkog entiteta, poricanja Bošnjaka kao historijskog naroda 
Bosne i prisvajanja njihove zemlje i kulture kao srpske, hrvatske i crnogorske, a ne 
bosanske. 


Smatram da je osnivanje BANU kruna skoro dvjestogodišnje borbe 
Bošnjaka za svoj identitet kao historijskog naroda Bosne koji ima pravo na državu 
kao i njegovi susjedi Srbi, Hrvati i Crnogorci, i za očuvanje svoje vjere islama, 
kulture, tradicije i običaja po čemu se razlikuju od svojih susjeda Srba, Hrvata i 
Crnogoraca. 


Postoje tri bitna stuba za egzistenciju i politički, duhovni i kulturni razvoj 
svake nacije: to su vjera, država i kultura. 


Neuspijevajući se izboriti za političku autonomiju tridesetih godina devetn- 
aestog stoljeća, Bošnjaci su sljedećih decenija bili izloženi pokušaju asimilacije u 
Turke čiji je vrhunac bio kažnjenički pohod Omer paše Latasa pedestih godina, 
kojom prilikom je uništena kritična masa bošnjačke vojne, političke i kulturne 
inteligencije koju su uspjeli obnoviti tek pred kraj dvadesetog stoljeća za koje vrijeme 
su trpili raznorazna šikaniranja i nipodaštavanje od strane vladajućih režima toga 
vremena. 


Prvo su uspjeli da se osamdesetih godina devetnaestog stoljeća kao 
pripadnici islama konstituiššu u zasebnu islamsku zajednicu na čijem su čelu bili 
domaći ljudi. Tome je doprinijela i činjenica potpadanje BiH pod upravu Austrouga- 
rske monarhije čiji je car želio da sam, umjesto turskog sultana, postavlja musliman- 
skog reisa da bi odnose sa muslimanskom zajednicom u Bosni učinio unutrašnjim 
pitanjem svoje suverene vlasti. Tako su Bošnjaci, kao muslimani iz ranije 415- 
godišnje islamske kulture i civilizacije ušli u proces evropeizacije i pod uticaj zapad- 
ne kršćanske kulture i civilizacije, ne napuštajući svoju vjeru islam. Ta činjenica je 
potvrđena Mirovnim ugovorom iz Pariza poslije Prvog svjetskog rata nakon propasti 
Austrougarske monarhije i stvaranja Kraljevine Srba, Hrvata i Slovenaca u čijem je 
sastavu izrazom volje svojih predstavnika bila i Bosna i Hercegovina. 


") Dani", 1.7.2011. 

Nakon konstituiranja autohtone Islamske zajednice obnovljeno je pitanje 
političke autonomije Bosne i Hercegovine u kojoj su bosanski muslimani živjeli 
zajedno sa pravoslavcima i katolicima. Dok su Bošnjaci pravoslavci se nacionalno 
počeli određivati kao Srbi, a Bošnjaci katolici kao nacionalni Hrvati, Bošnjaci 
muslimani su da bi očuvali svoju vjeru islam ispred nacionalnog određenja Bošnjak, 
u prvi plan stavljali vjeru islam, i tako se oduprli pritiscima da budu asimilirani u 
nacionalne Hrvate i nacionalne Srbe, kod kojih je postojao znak jednakosti između 
vjere i nacije. Tako su bosanski muslimani učestvujući u Antifašističkoj borbi 1943. 
godine u Mrkonjić Gradu, zajedno sa bosanskim Srbima i bosanskim Hrvatima, kao 
jedan od konstitutivnih naroda, obnovili državnost Bosne i Hercegovine izgubljenu 
1463. godine osmanskim osvajanjem njene teritorije. Dakle, pored Islamske 
zajednice, kao svoje autentične vjerske institucije, Bošnjaci su dobili i drugi stub 
svoje opstojnosti i svoga identiteta — državu Bosnu i Hercegovinu zajedno sa druga 
dva naroda bosanskim Srbima i bosanskim Hrvatima. 


Međutim, dajući prednost svome vjerskom opredjeljenju, iz ranije iznesenih 
razloga, zanemarivši svoje nacionalno opredjeljenje Bošnjak, za koje su mislili da se 
pretpostavlja jer ga nisu nikada napustili, izložili su sebe opasnosti da izgube 
državu, jer pravo na državu imaju samo politički narodi, a ne i vjerske zajednice, 
bosanski muslimani su na svome Saboru 1993. godine u vrijeme agresije Srbije, 
Hrvatske i Crne Gore na Bosnu i Hercegovinu, reinkarnirali svoje nacionalno opr- 
edjeljenje Bošnjak iz devetnaestog stoljeća i time stavili tačku na stogodišnji pokušaj 
nacionalne asimilacije bosanskih muslimana u Srbe i Hrvate. Time je i definitivno 
potvrđen njihov politički legitimitet kao zasebnog naroda, što je prvi put i pravno 
potvrđeno Dejtonskim sporazumom kao međunarodnim ugovorom, u kome je 
sadržan i Ustav BiH, u kome su Bošnjaci, kao politički narod, a ne Muslimani, kao 
što je pisalo u ranijim ustavima BiH, definitivno stekli pravo na državu i svoj politički i 
međunarodnopravno potvrđeni legitimitet kao poseban narod (nacija). 


Kao što svaka nacija u zapadnoj kulturi i civilizaciji ima pravo i na svoje 
najviše naučne i kulturne ustanove, pa i na nacionalne akademije, to su se stekli 
uslovi da i Bošnjaci osnuju svoju akedemiju nauka i umjetnosti i da je nazovu svojim 
nacionalnim imenom. Kao što Srbi imaju SANU, Hrvati imaju HAZU i sl., zašto 
Bošnjaci ne bi imali BANU? SANU, nije akademija Republike Srbije, HAZU nije 
akademija Republike Hrvatske, Francuska akademija, nije akademija Republike 
Francuske, dakle nisu državne, neovisno što su osnovane državnim zakonima, već 
imaju atribut nacije čije ime nose. Kada bi Bošnjaci, Srbi i Hrvati u BiH htjeli biti i 
Bosanci, kao što i jesu, onda bi se današnja ANU Bosne i Hercegovine zvala 
Bosanska (BANU), tada ni ovoj Bošnjačkoj akademiji ne bi bilo mjesta. Ali pošto 
bosanski Srbi imaju SANU, a bosanski Hrvati imaju HAZU, to bi značilo da su Boš- 
njaci kao narod (nacija) jedini u okruženju, pa i šire u evropskom kontekstu, uskra- 
ćeni za to da imaju svoju najvišu naučnu i kulturnu ustanovu koja će objedinjavati i 

organizirati naučne i intelektualne potencijale svih Bošnjaka danas raspršenih po 
svijetu, na naučnim projektima u korist ne samo Bošnjaka, već i Bosne i Hercego- 
vine kao njihove matične domovine, onoliko matične koliko je bosanskim Srbima 
matična domovina Srbija i bosanskim Hrvatima matična domovina Hrvatska. Zato je 
osnivanje Bošnjačke akademije nauka i umjetnosti treći stub njihove egzistencije 
kao nacije, pored vjere islama i države Bosne i Hercegovine. Ona će osigurati ne 
samo njihovu egzistencijalnu opstojnost, već i duhovni i kulturni identitet po kome će 
se prepoznavati u svijetu različitih identiteta uz poštivanje drugog i drukčijeg. 


U osnivanju BANU vidim završetak dvjestogodišnjeg nacionalnog preporoda 
Bošnjaka i kraj borbe za svoj politički, kulturni i duhovni identitet, integritet i suver- 
enitet. 


Ova tema zaslužuje dublju i širu multidisciplinarnu naučnu obradu, što će, 
nadam se, biti u programu BANU. 

OTVORENI APEL 202 
bosanskohercegovačkih intelektualaca-univerzitetskih profesora, naučnika, 
književnika i umjetnika iz zemlje i dijaspore, zajedno sa deset vanstranačkih 
organizacija demokratskog civilnog društva 


za ubrzanu obnovu cjelovite, multietničke, funkcionalne, održive i prosperitetne 
europske države jednakopravnih građana i ravnopravnih naroda demokratske 
Bosne i Hercegovine 


Apel se upućuje Organizaciji Ujedinjenih Nacija, OSCE-u, Sjedinjenim Američkim 
Državama i Europskoj Uniji, kao i zvaničnim organima države Bosne i Hercegovine 


Sarajevo, novembar 2011. 


Zabrinuti za sudbinu naše lijepe, ali napaćene domovine, molimo vas- 
odgovorne državnike Svijeta i naše zemlje — da, u ime temeljnih vrijednosti 
čovječanstva, učinite sve što je u vašoj moći da se obnovi i učvrsti demokratski, 
multietnički i multikulturalni karakter Bosne i Hercegovine, kao nezavisne, jedinstv- 
ene, održive, funkcionalne i prosperitetne europske države. 


Dejtonsko-pariškim sporazumom (novembar-decembar 1995.), pod pritisk- 
om međunarodne zajednice, prekinut je rat u Bosni i Hercegovini (1992.-1995.). Ta 
se činjenica neosporno mora cijeniti kao pozitivno dostignuće. 


Nažalost, sva kasnija događanja pokazala su da je prekid ratnih operacija 
bio gotovo jedino pozitivno dostignuće tog sporazuma u odnosu na ponovnu 
uspostavu Bosne i Hercegovine kao cjelovite, nezavisne i multietničke, funkcionalne 
i demokratske države. 


Neka od rješenja iz Dejtonsko-pariškog sporazuma, iznuđena imperativom 
zaustavljanja oružanog sukoba, nisu u skladu sa međunarodnim demokratskim 
standardima, i pokazala su se kao nepremostiva prepreka u svim aspektima 
reintegracije Bosne i Hercegovine kao jedinstvene države ravnopravnih građana i 
naroda. 


Dejtonsko-pariški sporazum promijenio je i ime naše države, isključivši iz 
naslova riječ ,Republika" koja je, međutim, zadržana u nazivu jednog entiteta. 


Legalizovano je stanje uspostavljeno silom i genocidnom politikom i praks- 
om snaga koje su osmislile, otpočele i vodile rat. Formirane su administrativne struk- 

ture kakve nemaju uporišta u našoj tradiciji, i koje nisu uobičajene u odnosu na stan- 
darde drugih višenacionalnih demokratskih država. 


Entiteti uspostavljeni Dejtonsko-pariškim sporazumom uglavnom nisu ispoš- 
tovali dvije osnovne odredbe tog sporazuma — odredbu o privođenju pravdi i 
kažnjavanju odgovornih za počinjene zločine, i odredbu o povratku prognanih i 
izbjeglih u njihove domove. 


Iz entitetskih struktura nisu odstranjene snage koje su osmislile, započele i 
vodile rat (onako kako je izvršena denacifikacija u Njemačkoj nakon Drugog 
svjetskog rata), pa su one ostale politički aktivne i danas. 


Onemogućavanjem povratka izbjeglih i prognanih promijenjena je struktura 
stanovništva Bosne i Hercegovine. 


U takvim okolnostima zloupotrebljava se entitetsko glasanje, pa pozicija 
dezintegracionih nacionalističkih snaga postaje dominantna, dok se uloga 
demokratskih integrativnih elemenata bosanskohercegovačkog društva u potpunosti 
degradira i marginalizira. Na taj se način blokira svaka inicijativa da se, poboljšav- 
anjem ustavnih rješenja ili na druge načine, ovakvo neodrživo stanje promijeni u 
smislu uspostavljanja istinskog, demokratskog, multietničkog i multikulturalnog 
društva, lišenog diskriminacije iaparthejda po nacionalnoj, vjerskoj, političkoj ili dru- 
goj osnovi. 


U prilog našoj konstataciji o neodrživosti ovakvog stanja govori ocjena 
Europskog suda za ljudska prava prema kojoj je ustavni sistem u Bosni i Herc- 
egovini diskriminatorski i protivan Europskoj konvenciji o ljudskim pravima. | ta 
ocjena i sve druge pozitivne inicijative u cijelosti se ignorira. 


Ozbiljni analitičari upozoravaju na teško stanje u svim segmentima života u 
Bosni i Hercegovini, bez obzira na entitetsku ili nacionalnu pripadnost građana. 


Entitetske vještačke granice, formirane vojnom silom međunarodne zajedn- 
ice po Daytonskom sporazumu, najviše su obezglavile krupna bosanskoherceg- 
ovačka preduzeća, koja su bila nosioci izvoza roba i usluga iz zemlje. Tako je 
njihova glava upravljanja ostala u jednom, a fabrike u drugom entitetu. Pored lošeg 
upravljanja rascjepkanom državom u svim sferama vlasti, nije nikakvo čudo da 
sadašnji izvoz roba i usluga iz oba entiteta, poslije 16 godina Daytonskog ,hladnog 
mira", čini tek polovinu predratnog izvoza iz čitave Bosne i Hercegovine, iz 1990. 
godine. | zato inostrani dug zemlje eksponencijalno raste. 


Zato su potrebne korjenite promjene. A to znači —- bosanskohercegovačko 
demokratsko civilno društvo, zajedno sa međunarodnom zajednicom, mora 
ući u presudan proces da se mijenja opći, dugotrajan i negativan nacionali- 
stički status-guo koji ne dopušta nikakav progres i nadu za budućnost. To 

znači, takođe, da se ponovo izgradi cjelovita, multietnička, funkcionalna i 
europska država Bosna i Hercegovina, koja je strateški i brutalno razorena u 
ratu (1992.-1995.) i suštinski nije obnovljena Daytonskim sporazumom (1995.). 


Kao jedan od praktičnih rezultata ove destrukcije države mi imamo danas u 
zemlji eksponiranje jezika mržnje kod nekih vodećih političara. Očigledno je kako 
sve upućuje na moguću novu agoniju žitelja Bosne i Hercegovine i moguće novo 
žarište nestabilnosti, kako u regiji tako iu međunarodnim razmjerama. 


Unatoč svijesti da se mir i budućnost za Bosnu i Hercegovinu mora kreirati 
unutrašnjim snagama, mi smo duboko uvjereni da politička situacija u zemlji i sastav 
zastupnika izabranih na posljednjim izborima (3. oktobra/listopada 2010.) nije takav 
da se bez značajne intervencije međunarodne zajednice mogu uspješno donositi 
bilo kakave vitalne odluke o potrebnim promjenama postojećeg nedemokratskog i 
oktroiranog ustava. 


Važan dokaz za ovu tvrdnju je činjenica da je taj isti oktroirani Ustav, koji 
predstavlja glavnu prepreku reintegraciji i funkcioniranju Države, napisan u Daytonu 
(novembar 1995.), pod neposrednim rukovođenjem međunarodne zajednice, koja i 
danas, sa svojim krupnim Bonskim ovlaštenjima, pokušava kontrolisati situaciju u 
zemlji. 

Dejtonski sporazum je potpisan bez znanja naših građana. Isto tako, ni 
legalno Predsjedništvo Republike Bosne i Hercegovine, države priznate od 
Ujedinjenih nacija (1992.), koje je po važećem Ustavu Države jedino imalo pravo da 
donese ,Odluku" o potpisivanju Daytonskog sporazuma prije 16 godina, nikada nije 
donijelo takvu Odluku, a niti Parlamentarna skupština legalne Republike Bosne i 
Hercegovine. 


Činjenica da ni trinaest mjeseci poslije provedenih formalno slobodnih 
izbora, pod dominacijom nacionalističkih snaga, nije formirana vlast, ni Vijeće 
ministara BiH, pokazuje da država u Bosni i Hercegovini, pošto je radikalno 
slomljena, nije sposobna za normalno pravno funkcioniranje, nije sposobna da 
razvija ekonomiju, nije spsobna da štiti ljudska prava svojih građana u zemlji i 
inostranstvu i nije sposobna da štiti ni svoj vlastiti suverenitet od uplitanja susjednih 
država. 


Dame i gospodo: 

Zato smo slobodni da uz ovaj ,Otvoreni apel" izložimo određena politička 
rješenja i ustavne principe uz koje, prema našem mišljenju, može otpočeti proces 
obnove cjelovite i jedinstvene, multietničke i multikulturalne, održive i pravno 
funkcionalne europske države Bosne i Hercegovine. 

Prvenstveno smatramo neophodnim osigurati: 


1. efikasnu zaštitu zajamčenih ljudskih prava i sloboda, uz garanciju 
mogućnosti ostvarivanja istih na čitavom državnom teritoriju bez ikakavih izuzetaka i 
diskriminacije; 

2. instrumente za ostvarivanje kolektivnih nacionalnih prava jednako za sve 
građane, sve narode i nacionalne manjine, te pravo na regionalnu i lokalnu 
samoupravu u skladu sa Europskom poveljom o ljudskim pravima i Europskom 
poveljom o lokalnoj samoupravi; 


3. ostvarivanje procesa regionalne suradnje jednako prema svim susjedima, 
bez ikakvog nacionalnog predznaka i bez protekcionizma prema bilo kome 
(paralelne specijalne odnose entiteta i susjednih država rješavati kao regionalnu 
prekograničnu suradnju u duhu općeprihvaćene europske prakse); 


4. uspostavljanje racionalne i efikasne organizacije državne vlasti na svim 
nivoima, u skladu sa uvriježenim standardima naprednih demokratskih država, koja 
će svoj legitimitet izvoditi isključivo iz državnog identiteta i suvereniteta Bosne i 
Hercegovine kao države ravnopravnih građana i naroda koji u njoj žive. Pravo 


nacionalnog veta treba zadržati samo u Domu naroda, koji treba da bude formiran 
kao istinska garancija ravnopravnosti svih naroda i nacionalnih manjina; 


5. uspostavljanje takve unutarnje  regionalizacije, bez nacionalnog 
predznaka, u evropski organiziranoj i funkcionalnoj državi Bosni i Hercegovini, 
koristeći i pozitivna iskustva višestoljetne tradicije povezivanja ljudi i roba među 
regijama, koje moraju obavezno poništiti nedavne rezultate genocida bilo koje 
vrste u Bosni i Hercegovini, kako to nalaže Konvencija o sprečavanju i 
kažnjavanju genocida, usvojena jednoglasno Rezolucijom Generalne 
skupštine Ujedinjenih Nacija decembra 1948. godine. U tom smislu, stvami 
prioritet je da se organiziraju u vidu modernih distrikta, poput Distrikta Brčko, 
najugroženija područja od genocida sa predratnim večinskim hrvatskim 
stanovništvom u Bosanskoj Posavini i sa predratnim večinskim bošnjačkim stanovn- 
ištvom u Istočnoj Bosni, gdje pripada i Srebrenica; 


6. uvjete pod kojima će se intenzivirati i ubrzati procesi priključivanja Bosne i 
Hercegovine euroatlantskim integracijama. 


U prelaznom periodu, do donošenja novog Ustava Bosne i Hercegovine, 
moguće je i potrebno vratiti pravnu snagu Ustavu Republike Bosne i Hercegovine, 
koji je Daytonskim sporazumom protuustavno suspendiran mimo slobodne 
volje njegovih građana i najviših legalnih državnih organa (Predsjedništvo 
Republike i Parlament). 


Posljednji ustav Republike Bosne i Hercegovine predstavlja i posljednje 

pravedno, pa prema tome i legitimno ustavno uređenje naše države. Taj ustav je 
ukinuo komunizam i omogućio održavanje prvih slobodnih višepartijskih izbora u 
1990. godini. On je osigurao održavanje slobodnog referenduma za nezavisnost 1. 
marta 1992. godine, na osnovu kojeg su Ujedinjene Nacije priznale Republiku 
Bosnu i Hercegovinu kao nezavisnu državu. Ovaj ustav je takođe osigurao da svaki 
građanin bude podjednako suveren na cijeloj teritoriji Bosne i Hercegovine bez 
obzira na etničku i vjersku pripadnost, što danas nije slučaj u nametnutom Dayto- 
nskom ustavu. | niko nema pravo da naknadno dovodi u pitanje ili revidira tu 
potpuno slobodno i demokratski izraženu volju građana. 


Daytonski model ustava prevodi u ustavnu povelju jedan aneks 
međunarodnog mirovnog ugovora koji ne odgovara standardu ustavotvornog akta. 
Tako se državno-pravni status BiH pokazuje kao ustavna država" koja nema 
legitimni ustav. 


Po našem mišljenju, u novom Ustavu Bosne i Hercegovine, koji bi bio 
europski karakter, trebalo bi ugraditi sljedeća osnovna načela: 


1. Bosna i Hercegovina je sekularna država svih njenih konstitutivnih 
građana i konstitutivnih naroda (B/H/S i nacionalne manjine) koji u njoj žive. Bosna i 
Hercegovina je zasnovana na vladavini prava i socijalne pravde, na načelima 
participativne građanske demokratije, ljudskih i manjinskih prava i sloboda, zaštite 
čovjekove okoline, međunarodne suradnje i tržišne ekonomije, kao i na pripadnosti 
europskim principima i društveno-historijskim vrijednostima; 


2. izvorna suverenost pripada državi Bosni i Hercegovini i potiče isključivo 
od svih njenih građana i naroda. Nijedan državni organ, politička organizacija, grupa, 
pojedinac ili jedan od naroda, eksluzivno ne može prisvojiti suverenitet ili dio 
izvornog suvereniteta države i uspostaviti vlast mimo izvornog suvereniteta; 


3. pravni poredak je jedinstven. Uređenje vlasti počiva na podjeli vlasti na 
zakonodavnu, izvršnu i sudsku. Predstavnički dom vrši zakonodavnu vlast po 
principu demokratskog odlučivanja, u skladu sa odredbama Ustava. Dom naroda 
štiti vitalne kolektivne interese svih naroda i nacionalnih manjina podjednako, uz 
primjenu instrumentarija određenog Ustavom. Izvršnu vlast provodi vlada Bosne i 
Hercegovine, formirana prema principu kompetentnosti, te na način da odražava i 
nacionalnu strukturu stanovništva Bosne i Hercegovine (prema popisu iz 1991. 
godine); 


4. sudska vlast je neovisna od političkih i bilo kojih drugih utjecaja; u tom 
smislu potrebno je ponovo uspostaviti Vrhovni sud Bosne i Hercegovine, koji je 
postojao od 1909. godine (vrijeme Austro-Ugraske vlasti), i koji je bio neustavno 
eliminiran 1997. godine sporazumom tri vodeće nacionalno/nacionalističke partije u 
postdejtonskoj eri (SDA, SDS, HDZ); 

5. funkciju Predsjednika Države obavlja građanin BiH koji se bira na četiri 
godine na općim izborima za cijelu državu, sa slobodnim pristupom aktivnom i 
pasivnom pravu glasa za sve građane; 


6. kontrola državnih granica je u nadležnosti države Bosne i Hercegovine. 
Jedino država Bosna i Hercegovina odlučuje o državljanstvu svojih stanovnika; 


7. država Bosna i Hercegovina ima svoje oružane snage, svoju policiju i 
sigurnosne službe, a i niži nivoi vlasti imaju odgovarajuće policijske snage. Teritorija 
države Bosne i Hercegovine je nedjeljiva i nikakvim pravnim aktima ne može se 
dijeliti. Ilmovina naslijeđena 1991. godine, nakon razdruživanja od SFR Jugoslavije, 
je imovina države Bosne i Hercegovine i niko nema pravo dogovorima i 
kompromisima da je otuđuje, počev od prirodnih resursa do vojne imovine; 


8. Bosna i Hercegovina je sekularna država čije su vjerske zajednice 
odvojene od države. Nijedna religija ne može se uspostaviti kao državna ili 
obavezna. Religijski praznici ne mogu biti praznici Države; 


9. pred Ustavom i zakonom svi su jednaki. Svako ima pravo na jednaku 
zakonsku zaštitu bez diskriminacije. Pravo na život i imovinu je nepovredivo; 


10. ekonomsko uređenje u Bosni i Hercegovini počiva na tržišnoj privredi, 
otvorenom i slobodnom tržištu, slobodi poduzetništva, samostalnosti privrednih 
subjekata i ravnopravnosti privatne i drugih oblika svojine. Bosna i Hercegovina je 
jedinstveno ekonomsko područje sa jedinstvenim tržištem roba, rada, kapitala i 
usluga; 


11. spoljna politika počiva na općepriznatim principima i pravima 
međunarodnog prava i pripada izvornoj suverenosti države; 


12. odredbama Ustava, kojima se osiguravaju kolektivna nacionalna prava i 
pravo na regionalnu i lokalnu samoupravu, mora biti osigurana i zaštita od mogućih 
zloupotreba tih prava u smislu blokade Parlamenta i drugih državnih institucija, 
odnosno onemogućavanja funkcija države kao cjeline; 


13. odredbama Ustava mora biti onemogućena segregacija u obrazovanju i 
netrepeljivost prema drugima. Isto tako, treba obavezati državne organe na svim 
nivoima za modernu ulogu nauke, obrazovanja, kulture i umjetnosti i njihovo 
potrebno finansiranje po ugledu na europske razvijene zemlje radi blagostanja 
građana i njegovanja zajedništva. 


Radi svega izloženog, zahtijevamo da se prije svih budućih razgovora i 
rasprava o ustavnim promjenama i novom Ustavu održi ustavna konvencija 
koju će sazvati Savjet sigurnosti, OSCE, USA i Evropska Unija. Na ovoj 
Konvenciji treba, pored predstavnika političkih struktura ravnopravno 
učestvovati i vanstranačke strukture demokratskog civilnog društva, pa i naša 

(IA-14) (14 inicijatora ovog Otvorenog apela). 


Zakonom o pripremama novog Ustava, ustavnoj konvenciji i 
međunarodnoj arbitraži treba regulisati da u slučaju spornih pitanja na 
Ustavnoj konvenciji odluku treba, bez odlaganja, prepustiti međunarodnoj 
arbitraži, sastavljenoj od pravnih eksperata za ustavno pravo, koje će izabrati 
Upravni odbor PIC-a (Steering Board of PIC). Arbitraža treba da odlučuje o 
spornom pitanju na osnovu modernih europskih standarda za višenacionalne 
države, a ne na osnovu ratom nametnutih rješenja u Daytonskom sporazumu. 


(Kao dokaz da su potpisnici prihvatili ,Otvoreni Apel", čuvaju se u 
Uredništvu Inicijatora Apela u Sarajevu njihovi ,ID" brojevi. Inicijatori Apela, njih 14, 
označeni su kao grupa (IA — 14). Oni su ovlašteni, u ime svih potpisnika, da potpišu 
Apel i prateća pisma): 


S poštovanjem, bosanskohercegovački intelektualci iz zemlje i 
dijaspore, potpisnici Apela. 


Podaci o poptpisnicima ,,Otvorenog apela" 


Titula, Pozicija/institucija Grad/zemlja 
ime i prezime prebivališta 
Amina Agović, IPR University Centre, Faculty of Helsinki, 
LLD Candidate Law, Helsinki University Finland 
Midhat Ajanović, Novinar, karikaturista i književnik; Trollhattan, 
PhD doktorirao filmologiju; predaje Sweden 


vizualne komunikacije i historiju filma 
na Univ. West, Trollhattan 


Haris Alibašić, MPA, 
PhP Candidate 


Član Bosanskohercegovačko- 
američke akademije nauka i 
umjetnosti (BHAAAS); 
predsjednik Upravnog odbora 
Kongresa Bošnjaka Sj. Amerike 


Grand Rapids, 
Michigan, USA 


Prof. dr. Ibrahim 


Profesor emeritus na Veterinarskom 


Sarajevo, BiH 


Arnautović fakultetu Univerziteta u Sarajevu 
Kenan Arnautović, Semmes-Murhey Clinic, Memphis; Memphis, 
MD, FACS, PhD bivši predsjednik BHAAAS Tennessee, USA 
Pro.dr. fra Mile Babić Član Franjevačke provincije Bosne Sarajevo, BiH 
Srebrene; dekan Franjevačke 
teologije Sarajevo 
Prof. dr. Haša Vanredni profesor na Građevinskom | Sarajevo, BiH 
Bajraktarević-Dobran fakultetu Univerziteta u Sarajevu 
Dr. Esad Bajtal Nezavisni istraživač, glavni i Sarajevo, BiH 
odgovorni urednik časopisa ,Glas 
antifašista", Sarajevo 
Gdđa Amila Bakšić Umjetnička direktorica i primadona Sarajevo, BiH 


Opere Narodnog pozorišta Sarajevo 

10. Prof. dr. Hasan Balić Profesor na Univerzitetu u Sarajevu; | Sarajevo, BiH 
bivši sudija Vrhovnog suda 
Republike BiH i predsjednik 
krivičnog vijeća koje je odlučivalo po 
molbama Haškog tribunala 
LE Prof. dr. Josip Baotić Profesor književnosti na Filozofskom | Sarajevo, BiH 
fakultetu Univerziteta u Sarajevu 
12. Docent dr. Vedada Filozofski fakultet Univerziteta u Tuzla, BiH 
Baraković Tuzli 
13. Docent dr. Hajriz Politolog, Univerzitet ,Džemal Mostar, BiH 
Bećirović Bijedić" u Mostaru 
14. Prof. dr. Rešad Begtić Predsjednik Vijeća Kongresa Tuzla, BiH 
Bošnjačkih intelektualaca Tuzla; 
prof. emeritus ekonomije 
15: Akademik prof. dr. Clan ANUBiH (bivši potpredsjednik = | Sarajevo, BiH 
Ljubomir Berberović ANUBiH) 
16. Prof. dr. Sead Fakultet elektrotehnike i računarstva | Zagreb, 
Berberović Univerziteta u Zagrebu Hrvatska 
17. Prof. dr. Seniha Bešlagić | Profesor emeritus; Poljoprivredno- Sarajevo, BiH 
prehrambeni fakultet Univerziteta u 
Sarajevu 
18. Prof. dr. Zora Profesor Medicinskog fakulteta; šef | Sarajevo, BiH 
Vukobrat-Bijedić Klinike za gastroenterohepatologiju 
19. Prof. dr. Safet Profesor Mašinskog fakulteta i Zenica, BiH 
Brdarević Prorektor na Univerzitetu u Zenici 
20. Prof. dr. Ivan Bubalo Profesor na Franjevačkoj teologiji u | Sarajevo, BiH 
Sarajevu 
21. Dr. Svetlana Broz Kardiolog, autor, predavač, direktor | Sarajevo, BiH 
NVO Gariwo Sarajevo 
22. Prof. dr. Suzana Dekanesa Pravnog fakulteta i bivši Mostar, BiH 
Bubić Rektor Univerziteta ,Džemal Bijedić" 
u Mostaru 
23. Prof. dr. Snježana Profesor na Ohio State University; Columbus, 
Buzov član BHAAAS Ohio, USA 
24. D. akademik prof. Dopisni član ANUBiH; profesor na Sarajevo, BiH 
dr. Ivan Cvitković Fakultetu Političkih nauka 
Univerziteta u Sarajevu 
25. Prof. dr. Faruk Rektor Univerziteta u Sarajevu Sarajevo, BiH 
Čaklovica 
26. Prof. dr. Dekan Muzičke akademije Sarajevo, BiH 
Ivan Čavlović univerziteta u Sarajevu 
27. Prof. dr. Ekrem Filozofski fakultet Univerziteta u Zagreb, 
Čaušević Zagrebu Hrvatska 
28. Prof. dr. Ibrahim Naučni savjetnik Instituta za jezik Sarajevo, BiH 
Čedić Sarajevo 
29. Prof. dr. Smail Čekić profesor na Fakultetu političkih Sarajevo, BiH 


nauka Univerziteta u Sarajevu; 
direktor Instituta za istraživanje 

zločina protiv čovječnosti i 
međunarodnog prava 


30. D. akademik prof. dr. Dopisni član ANUBiH; profesor na Sarajevo, BiH 
Muris Čičić Ekonomskom fakultetu Univerziteta 
u Sarajevu 
31. Prof. dr. Esad Čimić Profesor emeritus teorijske Sarajevo, BiH/ 
sociologije, religije i sociologije Zadar, Hrvatska/ 
morala, Univerziteta u Sarajevu, Beograd, Srbija 
Sveučilište u Zadru, 
Univerzitet u Beogradu 
32. Prof. dr. Faruk profesor Radiologije, Medicinski Sarajevo, BiH 
Dalagija fakultet Univerziteta u Sarajevu 
33. Prof. dr. Ismet Profesor na Mašinskom Fakultetu Sarajevo, BiH 
Demirdžić Univerziteta u Sarajevu 
34. Docent dr. Daut Mašinski fakultet Univerziteta Mostar, BiH 
Djenjo ,Džemal Bijedić" u Mostaru 
30. Docent dr. Alma Edukacijsko-rehabilitacijski fakultet Tuzla/ 
Dizdarević Univerziteta u Tuzli; Pedagoški Sarajevo, BiH 
fakultet Univerziteta u Sarajevu 
36. Prof. dr. Ismet Profesor emeritus psihologije, Sarajevo, BiH 
Dizdarević Filozofski fakultet Univerziteta u 
Sarajevu 
37. Prof. dr. Ahmet Bivši dekan i profesor na Mostar, BiH 
Džubur Agromediteranskom fakultetu, 
Rektor Univerziteta ,Džamal Bijedić" 
u Mostaru 
38. Prof. Semir Đulić Prof. filozofije i sociologije; Atlanta, 
PhD Član Upravnog odbora Kongresa Georgia, 
Bošnjaka Sjeverne Amerike USA 
39. D. akademik prof. dr. Dopisni član ANUBiH; profesor Sarajevo, BiH 
Vlatko Doleček robotike, Mašinski fakultet 
Univerziteta u Sarajevu 
40. Prof. dr. Enes Profesor književnosti na Sarajevo, BiH 
Duraković Filozofskom fakultetu Univerziteta u 
Sarajevu 
41. Prof. dr. Enes Profesor na Pravnom fakultetu Sarajevo, BiH 
Durmišević Univerziteta u Sarajevu 
42. Primarijus dr. Docent, Zdravstveni i Islamski Zenica, BiH 
Smail Durmišević fakulteti u Zenici, Univerzitet u Zenici 
43. Prof. dr. Filozofski fakultet i Akademija Sarajevo, BiH 
Muhamed Dželilović scenskih umjetnosti Univerziteta u 
Sarajevu 
44. Prof. dr. Rifet Vanredni profesor na Ekonomskom | Zenica, BiH 
Đokić fakultetu Univerziteta u Zenici 
45. Dr. Biljana Ljekar u Domu zdravlja Zenica Zenica, BiH 
Đurica-Asotić 
46. Assistant Professor Intenzivna njega, Mayo Clinic Jacksonvile, 

Emir Festić, PhD Florida, USA 
47. Prof. dr. Šaćir Profesor na Fakultetu političkih Sarajevo, BiH 
Filandra nauka Univerziteta u Sarajevu 
48. Prof. dr. Ivan Profesor na Mašinskom Fakultetu Sarajevo, BiH 
Filipović Univerziteta u Sarajevu 
49. G. Jakob Finci Predsjednik jevrejske zajednice Sarajevo, BiH 
Bosne i Hercegovine, Ambasador Bern, 
BiH u Švicarskoj; dopisni član Switzerland 
BHAAAS 
50. Prof. dr. Ognjenka Profesor na Arhitektonskom Sarajevo, BiH 
Finci fakultetu i Likovnoj akademiji 
Univerziteta u Sarajevu 
Bl Prof. dr. Ešref Direktor Instituta za istraživanja i Sarajevo, BiH 
Gačanin projektiranje IPSA, BiH 
52. Akademik prof. dr. Član ANUBiH; Predsjednik i Rektor | Sarajevo, BiH 
Ejup Ganić Univerziteta ,Sarajevska škola za 
nauku i tehnologiju" (SSST) 
53. Marko Galić, Specijalista za ekonomske sisteme Zagreb, 
dipl. ecc. Hrvatska 
54. Prof. dr. Maida-Medi Profesor i šef Katedre za Sarajevo, BiH 
Ganibegović pedodonciju, Stomatološki fakultet, 
Univerziteta u Sarajevu 
55. Prof. dr. Sefket Profesor Mašinskog fakulteta Zenica, BiH 
Goletić Univerziteta u Zenici 
56. Prof. dr. Kemal Dekan Rudarsko-geološko- Tuzla, BiH 
Gutić građevinskog fakulteta Univerziteta 
u Tuzli 
57. Profesor Admir Profesor Anesteziologije na College | New York, NY, 
Hadžić, PhD of Physicians and Suregeons, USA 
Columbia Unive. 
58. Doc. dr. Emina Odsjek za hidrotehniku, Sarajevo, BiH 
Hadžić Građevinski fakultet 
Univerziteta u Sarajevu 
59. Prof. dr. Esad Hadžić Profesor na Rudarsko-geološko- Tuzla, BiH 
građevinskom fakultetu Univerziteta 
u Tuzli 
60. Omer Hadžiselimović, Loyola University, Chicago, 
PhD, Adjunct Član BHAAAS Illinois, USA 
professor of English 
61. Dr. Senad Predsjednik Bošnjačkog Mannheim, 
Hadžiselimović akademskog foruma Njemačke Germany 
62. Prof. dr. Rešid Profesor na Fakultetu islamskih Sarajevo, BiH 
Hafizović nauka u Sarajevu 
63. Hadžem Hajdarević Književnik, Institut za jezik Sarajevo; | Tuzla, BiH 
profesor filozofije na Univerzitetu u 
Tuzli 
64. Prof. dr. Enver profesor filozofije, Rektor Tuzla, BiH 


Halilović 


Univerziteta u Tuzli 

65. Prof. dr. Elvedin Profesor na Agromediteranskom Mostar/ 
Hanić fakultetu Univerziteta ,Džemal Sarajevo, BiH 
Bijedić" u Mostaru; vanredni profesor 
na Poljoprivredno-prehrambenom 
fakultetu Univerziteta u Sarajevu 
66. Docent dr. Memnuna Profesor njemačkog jezika, Zenica, BiH 
Hasanica Pedagoški fakultet Univerziteta u 
Zenici 
67. Primarijus mr. Hadži Specijalista urgentne medicine u J Tešanj/Zenica, 
Esad hasaničević Domu zdravlja Tešanj i viši asistent | BiH 
na Zdravstvenom fakultetu u Zenici 
na predmetu Urgentna medicina 
68. Prof. dr. Bilal Vanredni profesor, Islamski fakultet | Zenica, BiH 
Hasanović u Zenici 
69. Mario Heinal, MSc Master of Political Sciences Bat-Yam, Izrael 
70. Prof. dr. Vesna Arhitekta-urbanist; vanredni profesor | Sarajevo, BiH 
Hercegovac-Pašić i šefica Katedre za urbanizam i 
prostorno planiranje Arhitektonskog 
fakulteta Univerziteta u Sarajevu 
71. Aden Hodžić, PhD Senior Researcher at Research Graz, Austrija 
Centre of Pharmaceutical 
Engineering and Science, Graz 
72. Emir Hodžić, Center for Comparative Medicine, Davis, 
D.V.M.PhD Director of the RealTime PCR California, 
ResearchaDiagnostic Core Facility, | USA 
School of veterinary Medicine, Univ. 
of California at Davis; člana BHAAAS 
73. Profesor Član BHAAAS Cupertino, 
Migdat Hodžić, PhD California, 
USA 
74. Prof. dr. Nedim Hodžić Vanredni profesor na Mašinskom Zenica, BiH 
fakultetu Univerziteta u Zenici 
75. Akademik prof. dr. Član ANUBiH; akademski slikar, Sarajevo, BiH 
Dževad Hozo profesor na Akademiji likovnih 
umjetnosti Univerziteta u Sarajevu 
76. Prof. dr. Izet Hozo Medicinski fakultet Univerziteta u Split, Hrvatska 
Splitu 
71. Docent dr. Generalni direktor Rudnika lignita Kreka, BiH 
Rešad Husagić ,Kreka", Koncern JP EPBiH 
78. Prof. dr. Omer profesor emeritus; Fakultet političkih | Sarajevo, BiH 
Ibrahimagić nauka Univerziteta u Sarajevu, član 
Bošnjačke akademije nauka i 
umjetnosti 
79. D. Akademik Dopisni član ANUBiH; književnik, Sarajevo, BiH 


Nedažad Ibrišimović 


skulptor; Donio odluku u oktobru 
2010., a umro u septembru 2011. 
Njemu u počast odluka posmrtno 

zadržana u ovome Apelu. 


80. Prof. dr. Tomislav profesor moderne historije na Tuzla, BiH 
Išek Univerzitetu u Tuzli 
81. Zerina Jašarević, Patolog, specijalista biomedicine i Voralberg, 
PhD, MD, MSc raka dojke Austrija 
82. Prof. dr. Anton Direktor Instituta za strateška Sarajevo, BiH 
Jekauc istraživanja Sarajevo; Pročelnik 
odjela za društvene znanosti 
Hrvatskog društva za znanost i 
umjetnost BiH 
83. Smail Jonuz, Bec Law Predsjednik Stranke dijaspore BiH Chicago, 
Illinois, USA 
84. Prof. dr. Pavo Jurišić Dekan Katoličkog bogoslovnog Sarajevo, BiH 
fakulteta u Sarajevu 
85. Docent Lejla Jusić Akademski muzičar, solo pjevač, Sarajevo, BiH 
Akademija scenskih umjetnosti 
Sarajevo 
86. Akademik prof. dr. Historičar Austrougarskog perioda; Sarajevo, BiH 
Dževad Juzbašić član Akademija nauka i umjetnosti 
BiH 
87. Prof. David Kamhi Profesor emeritus violine na Sarajevo, BiH 
Muzičkoj akademiji Univerziteta u 
Sarajevu 
86. G. Mustafa Kapidžić Filmski režiser, glavni urednik Sarajevo, BiH 
izdavačke kuće Kult B 
89. Akademik prof. dr. Član ANUBiH, Filozofski fakultet Sarajevo, BiH 
Hanifa Univerziteta u Sarajevu 
Kapidžić-Osmanagić 
90. Prof. dr. Isak Profesor na tehničkom fakultetu Bihać, BiH 
Karabegović Univerziteta u Bihaću 
91. Prof. dr. Aleksandar Profesor na Mašinskom fakultetu Zenica, BiH 
Karać Univerziteta u Zenici 
42. Prof. dr. Dževad Pisac i profesor na Filozofskom Sarajevo, BiH 
Karahasan fakultetu Univerziteta u Sarajevu 
93. Docent Eldin Northwestern University, Chicago; Chicago, 
Karaiković, MD, PhD bivši predsjednik BHAAAS Illinois, USA 
94. Prof. dr. fra Marko Profesor na Franjevačkoj teologiji u | Sarajevo, BiH 
Karamatić Sarajevu 
95. Professor Austrian School of Business, Sidney, 
Munib Karaavdić, PhD UNSW'; Strategy Principal, Australia 
AMP Financial Services 
96. Prof. Vlado Kerošević Dekan Akademije dramskih Tuzla, BiH 
umjetnosti Tuzla 
47. G. Stjepan Kljujić Novinar i bivši član predratnog i Sarajevo, BiH 
ratnog Predsjedništva Republike BiH 
(1992.) 
98. Prof. dr. Aleksandar Profesor na Mašinskom fakultetu Sarajevo, BiH 


Knežević 


Univerziteta u Sarajevu 

99. Prof. dr. Hajro Kofrc Vanredni profesor na Pravnom Tuzla, BiH 
fakultetu Univerziteta u Tuzli 
100. —| Prof. dr. Ivo Komšić Profesor filozofije i Dekan Sarajevo, BiH 
Filozofskog fakulteta Univerziteta u 
Sarajevu; jedan od osnivača i bivši 
predsjednik Hrvatskog Narodnog 
Vijeća (HNS) u prošlom ratu, Bivši 
član ratnog Predsjedništva 
Republike BiH 
101. —| Prof. dr. Safet Vanredni profesor i Dekan Tuzla, BiH 
Kozarević Ekonomskog fakulteta Univerziteta u 
Tuzli 
102. —| Prof. dr. Azem Kožar Profesor na Filozofskom fakultetu Tuzla, BiH 
Univerziteta u Tuzli 
103. | Prof. dr. Metka Profesor na Likovnoj Akademiji Sarajevo, BiH 
Krajgher-Hozo Univerziteta u Sarajevu 
104. —| Mr. Aida Kršo Istraživač, Institut za jezik, Sarajevo | Sarajevo, BiH 
105. | Mišo Krunić, dipl. ecc. Predsjednik Srpskog kulturnog Sarajevo, BiH 
društva ,Prosvjeta" 
106. | Prof. dr. Slavo Kukić Profesor i prodekan na Mostar, BiH 
Ekonomskom fakultetu Sveučilišta 
Mostar 
107. | Mr. Džafer Kulenović Bankar Chicago, 
Illinois, USA 
108. | Prof. dr. Senadin Lavić Profesor na Fakultetu političkih Sarajevo, BiH 
nauka Univerziteta u Sarajevu; 
Predsjednik Bošnjačke kulturne 
zajednice (BKZ) BiH 
109. | G. Miro Lazović, Prvi predsjednik Skupštine BiH Sarajevo, BiH 
dipl. politolog (1992.-1996.) i član ratnog 
Predsjedništva BiH 
110. | D. akademik prof. dr. Član ANUBiH; redovni profesor na Sarajevo, BiH 
Lidija Lincender-Cvijetić | Medicinskom fakultetu Univerziteta u 
Sarajevu 
111. | Akademik prof. dr. Potpredsjednik Akademije nauka i Sarajevo, BiH 
Slobodan umjetnosti Bosne i Hercegovine 
Loga 
112. | Naim Logić, PhD, PE Radi u Elektroprivredi Arizone Arizona, 
(Salt River Project) USA 
113. — | Prof. dr. Milka Profesor Organske hemije na Sarajevo, BiH 
Maksimović Odsjeku za hemiju 
Prirodnomatematičkog fakulteta 
Univerziteta u Sarajevu 
114. — | Prof. dr. Mirjana Profesor na Stomatološkom Sarajevo, BiH 
Malić fakultetu Univerziteta u Sarajevu; 
predsjednica Skupštine Kantona 
Sarajevo 
115. —| Prof. dr. Rajka Profesor i projektant u arhitekturi, Sarajevo, BiH 


797 


Bosanski identitet i suverenitet 1992. - 2011. 


Mandić Arhitektonski fakultet Univerziteta u 
Sarajevu 
116. | Prof. dr. fra Luka Predsjednik Hrvatskog Narodnog Sarajevo, BiH 
Markešić Vijeća (HNV), Bosna i Hercegovina; 
profesor na Franjevačkoj teologiji u 
Sarajevu 
117. | Akademik prof. dr. Juraj | Član Akademije nauka i umjetnosti Sarajevo, BiH 
Martinović Bosne i Hercegovine 
118. | Akademik prof. dr. profesor automatike na Sarajevo, BiH 
Božidar Elektrotehničkom fakultetu 
Matić Univerziteta u Sarajevu; 
Predsjednik ANUBiH; bivši Rektor 
Univerziteta u Sarajevu 
119. | Prof. dr. Behdžet Profesor na Građevinskom fakultetu | Sarajevo, BiH 
Mesihović Univerziteta u Sarajevu 
120. | Mr. Željko Milićević Predsjednik ,Pokreta Pravde za Ottawa, 
BiH", Ottawa Canada 
121. | Mr. Slađana Miljanović Viši asistent na Arhitektonskom Sarajevo, BiH 
fakultetu Univerziteta u Sarajevu 
122. | D. akademik prof. dr. Dopisni član ANUBiH; profesor Sarajevo, BiH 
Dejan Teorijske fizike na 
Milošević Prirodnomatematičkom fakultetu 
Univerziteta u Sarajevu 
123. —| Prof. dr. Zoran Profesor medicine i stomatologije, Sarajevo, BiH 
Mladenović, Mr. Sc. Dr. | Medicinski i Stomatološki fakultet, 
Se. Univerziteta u Sarajevu 
124. | Akademik prof. dr. Ferid | Profesor sociologije i antropologije, Skopje, 
Muhić Univerzitet Skopje; Predsjednik Macedonija 
Bošnjačke akademije nauka i 
umjetnosti 
125. — | Prof. dr. Nedžad Predsjednik Vijeća Kongresa Sarajevo, BiH 
Mulabegović Bošnjačkih Intelektualaca (VKBI); 
profesor Medicinskog fakulteta 
Univerziteta u Sarajevu 
126. | Docent dr. Rasim Viši naučni saradnik Instituta za Sarajevo, BiH 
Muratović istraživanje zločina protiv čovječnosti 
i međunarodnog prava, Sarajevo 
127. | Docent dr. Džemil Univerzitetski nastavnik društvenih Sarajevo, BiH 
Najetović nauka na Internacionalnom 
Univerzitetu ,Philip Noel Baker" 
Sarajevo 
128. —| Prof. dr. Muris Laureat najveće nagrade za nauku u | Sarajevo, BiH 
Osmanagić bivšoj Jugoslavijienagrade AVNOJ 
(1982.); profesor emeritus, 
Rudarsko-geološko-građevinski 
fakultet, Univerzitet u Tuzli 
129. | D. akademik prof. dr. Dopisni član ANUBiH; Profesor na Sarajevo, BiH 


Adila 


Filozofskom fakultetu Univerziteta u 

Pašalić-Kreso 


Sarajevu 


130. | Professor Djenita Univ. of Louisville School of Law; Bordeaux, France/ 
Pasic, PhD Bordeaux Business School; Louisville, 
predsjednica BHAAAS Kentucky, USA 
131. | Professor Resad Director of Section of Minimally Louisville, 
Pasic Invasive Surgery, professor of Kentucky, USA 
Obstetrics and Gynecology, Univ. of 
Louisville Medical School; prvi 
potpredsjednik BHAAAS 
132. | Mr. Zaim Pasic Svjetski savez dijaspore BiH Birmingham, UK 
133. — | Prof. dr. Zijad Pašić Profesor na Rudarsko-geološko- Tuzla, BiH 
građevinskom fakultetu Univerziteta 
u Tuzli; bivši Federalni ministar 
obrazovanja i nauke 
134. | Mr. Amina Pehlić Viša asistentica na Islamskom Zenica, BiH 
pedagoškom fakultetu Univerziteta u 
Zenici 
135. | Docent dr. Izet Pehlić Docent za naučnu oblast Pedagogija | Zenica, BiH 
na Univerzitetu u Zenici 
136. —| Prof. dr. Enes Pelidija Profesor Osmanskog perioda Sarajevo, BiH 
historije na Filozofskom fakultetu 
Univerziteta u Sarajevu 
137. | Akademik prof. dr. Potpredsjednik ANUBiH; prof. Sarajevo, BiH 
Branislava Peruničić emeritus na Elektrotehničkom 
fakultetu Univerziteta u Sarajevu 
138. | Docent dr. Marica Bivši Prodekan za naučno- Tuzla, BiH 
Petrović istraživački rad i razvoj na 
Filozofskom fakultetu Univerziteta u 
Tuzli 
139. | Mirza Popovac, PhD Researcher, Austrian Institute of Vienna. Austria 
Technology 
140. | Akademik prof. dr. Član ANUBiH; profesor na Sarajevo, BiH 
Vladimir Filozofskom fakultetu Univerziteta u 
Premec Sarajevu; 
Predsjednik Hrvatskog društva za 
znanost i umjetnost BiH 
141. — | Prof. dr. Naser Prof. Eletrotehničkog fakulteta i Tuzla, BiH 
Prljača Prorektor Univerziteta u Tuzli za 
naučno-istraživački rad 
142. | G. Sretko Radišić Predsjednik Srpskog građanskog Sarajevo, BiH 
vijeća 
143. | Emir Ramić, MSc Director, Genocide Research Hamilton, 
Institute Canada 
144. —| Prof. dr. Šukrija Vanredni profesor za filozofiju Zenica, BiH 


Ramić 


Islamskog prava, Dekan, Islamski 
pedagoški fakultet, Univerziteta u 
Zenici 

145. — | D. akademik prof. dr. Dopisni član ANUBiH; profesor na Sarajevo, BiH 
Sulejman Redžić Odsjeku za Biologiju 
Prirodnomatematičkog fakulteta 
Univerziteta u Sarajevu; 
Predsjednik Asocijacije KRUG 99 
Sarajevo 
146. | Akademik Teodor Član ANUBiH; Profesor emeritus na | Sarajevo, BiH 
Romanić Muzičkoj akademiji Univerziteta u 
Sarajevu 
147. | Mrs. Almijana Rudić Savjetnik u Ambasadi BiH, Israel Tel Aviv, Israel 
148. | Dr. Nadira Konsultant u odjeljenju za Istanbul, Turkey 
Šabanović-Behlilović mehatroniku, Sabanci University- 
FENS, Istanbul 
149. | Amer Predsjednik Bosanskog Munich, 
Sabatovic, akademskog kruga (BAK) Germany 
M.S.Engineering 
150. | Prof. dr. Čazim Profesor Međunarodnog prava na Sarajevo, BiH 
Sadiković Pravnom fakultetu Univerziteta u 
Sarajevu 
151. | Akademik prof. dr. Član Akademije nauka i umjetnosti Sarajevo, BiH 
Dževad Bosne i Hercegovine 
Sarač 
152. | Sanja Seferović- Direktorica Bosanskog-američkog Chicago, 
Drnovšek, MSc instituta za istraživanja genocida i Illinois, USA 
edukaciju 
153. —| Prof. dr. Zarije Pravni fakultet Univerziteta u Zenici; | Sarajevo, BiH 
Seizović Fakultet političkih nauka Univerziteta 
u Sarajevu 
154. | Akademik Abdulah Pjesnik; član ANUBiH Sarajevo, BiH 
Sidran 
155. — | Prof. dr. Adnan Profesor fakulteta Islamskih nauka Sarajevo, BiH 
Silajdžić Sarajevo 
156. —| Prof. dr. Josip Profesor Fizike, University Puebla, Puebla, 
Sliško Mexico Mexico 
157. — | Prof. dr. Hrsutem Prirodno-matematički fakultet Tuzla, BiH 
Smailhodžić Univerziteta u Tuzli 
158. | G. Zekerijah Novinar i publicista, specijalista za Sarajevo, BiH 
Smajić europske integracije 
159. | Senada Predsjednica Australijskog saveza Melburne, 
Softić-Telalović, MSc bosanskohercegovačkih organizacija | Australia 
160. | Profesor Džemal Professor of Political Sciences, Bergen, 
Sokolović, PhD Bergen, Norway Norway 
161. —| Prof. dr. Besim Spahić Profesor na Fakultetu političkih Sarajevo, BiH 
nauka Univerziteta u Sarajevu 
162. —| Prof. dr. Muriz Spahić Profesor na Odsjeku za geografiju Sarajevo, BiH 


Prirodno-matematičkog fakulteta 
Univerziteta u Sarajevu 

163. | Mustafa ef. Spahić Profesor gazi Husrevbegove Sarajevo, BiH 
Medrese 
164. | Dr. Sead Spužić Univerzitetski nastavnik na Adelaide, 
Stariji istraživač University of South Australia, Australia 
Adelaide 
165. —| prof. dr. Milan Stević profesor na Rudarsko-geološko- Tuzla, BiH 
građevinskom fakultetu Univerziteta 
u Tuzli 
166. | Mr. Slavka Sufi-Mičić Asocijacija za integralnu zaštitu Tuzla, BiH 
okoline i održiv razvoj, Tuzla 
167. | Akademik prof. dr. Član ANUBiH; profesor Filozofije na | Sarajevo, BiH 
Abdulah Šarčević Filozofskom fakultetu Univerziteta u 
Sarajevu 
168. | Akademik prof. dr. Član ANUBiH; ASSt. professor, Leipzig, 
Edin Šarčević faculty of Law, Germany 
University of Leipzig, President, 
Centre for Public Law (CJP), 
Leipzig 
169. —| Prof. dr. fra Ivan Profesor na Franjevačkoj teologiji u | Sarajevo, BiH 
Šarčević Sarajevu 
170. | Akademik prof. dr. Taib | Član ANUBiH; profesor na Sarajevo, BiH 
Šarić Poljoprivredno-prehrambenom 
fakultetu Univerziteta u Sarajevu 
171. | Prof. dr. Lada Profesorica na Filčozofskom Sarajevo, BiH 
Šestić-Ćurić fakultetu Univerziteta u Sarajevu 
172. —| Prof. dr. Dubravka profesorica Odsjeka za biologiju Sarajevo, BiH 
Šoljan Prirodno-matematičkog fakulteta 
Univerziteta u Sarajevu 
173. —| Prof. dr. Lamija Profesorica Eksperimentalne fizike Sarajevo, BiH 
Tanović na Odsjeku za fiziku Prirodno- 
matematičkog fakulteta Univerziteta 
u Sarajevu 
174. — | Prof. dr. Nenad Profesor Elektrotehnike na Odsjeku | Sarajevo, BiH 
Tanović za fiziku Prirodno-matematičkog 
fakulteta Univerziteta u Sarajevu 
175. | Docentica Elma Scenarista na Akademiji scenskih Sarajevo, BiH 
Tataragić umjetnosti u Sarajevu 
176. | Akademik prof. dr. Boris | Član ANUBiH; profesor na Sarajevo, BiH 
Tihi Ekonomskom fakultetu Univerziteta 
u Sarajevu 
177. —| Prof. dr. Amir Tokić Profesor elektrotehnike i Dekan Tuzla, BiH 
Elektrotehničkog fakulteta 
Univerziteta u Tuzli 
178. | Dr. Saša Toperić, MSc Bosansko-izraelski pijanista; Washington, 
diplomata i zaštitnik ljudskih prava USA 
179. | D. akademik prof. dr. Dopisni član ANUBiH, Sarajevo, BiH 


Miloš 
Trifković 


Sveučilište/Univerziteta u Vitezu 

180. | Akademik prof. dr. Član ANUBiH Sarajevo, BiH 
Mladen Zagreb, Croatia 
Trkovnik 

181. | Prof. dr. Šemso Profesor na Fakultetu političkih Sarajevo, BiH 
Tucaković nauka Univerziteta u Sarajevu 

182. | Profesor Dinko Ajunct Professor (former) at Winnipeg, 
Tuchtar, PhD University of Manitoba, Winnipeg Canada 

183. | Docent dr. Emir Prirodno-matematički fakultet Sarajevo, BiH 
Turkušić Univerziteta u Sarajevu, bivši 

ministar za nauku i obrazovanje 
Kantona Sarajevo 

184. | Akademik prof. dr. Član ANUBiH; arhitekta, projektant; | Sarajevo, BiH 
Zlatko profesor na Arhitektonskom fakultetu 
Ugljen Univerziteta u Sarajevu 

185. —| Prof. dr. Bahrija Profesor na Ekonomskom fakultetu | Tuzla, BiH 
Umihanić Univerziteta u Tuzli 

186. | Akademik prof. dr. Član ANUBiH; profesor na Sarajevo, BiH 
Midhat Šumarskom fakultetu Univerziteta u 
Uščuplić Sarajevu; odluku donio u oktobru 

2010., a umro u avgustu 2011. 
Njemu u čast odluka posmrtno 
zadržana u ovome Apelu 

187. —| Prof. dr. fra Velimir Profesor na Franjevačkoj teologiji u | Sarajevo, BiH 
Valjan Sarajevu 

188. | Prof. dr. Naila Valjevac | Naučni savjetnik, Institut za jezik, Sarajevo, BiH 

Sarajevo 

189. | Associate Professor Programme Coordinator, Aas, Norway 

Mensur Vegara, PhD Department of International 
Environment and Development 
Studies NORAGRIC, Norwegian 
University of Life Sciences UMB 

190. | Dr. Marko Vešović Profesor književnosti na Filozofskom | Sarajevo, BiH 

fakultetu Univerziteta u Sarajevu 

191. | Akademik fra Član ANUBiH; Franjevački samostan | Sarajevo, BiH 
Petar-Perica Vidić Sv. Ante na Bistriku 

192. | Akademik prof. dr. Član Akademije nauka i umjetnosti Sarajevo, BiH 
Mihovil Vlahinić BiH 

193. — | Prof. dr. Slavenka Prorektor za nastavu Univerziteta u {| Sarajevo, BiH 
Vobornik Sarajevu 

194. — | Prof. dr. fra Benedikt profesor na Franjevačkoj teologiji u Sarajevo, BiH 
Vujica Sarajevu 

195. | Akademik Mehmed Slikar; član ANUBiH; odluku donio u | Sarajevo, BiH 
Zaimović oktobru 2010., a umro u septembru 

2011. Njemu u čast odluka posmrtno 
zadržana u ovome Apelu. 

196. | G. Safet Zec Glasoviti likovni umjetnik, živi i radi u | Venice, Italy/ 
Veneciji, Italiji i u Sarajevu Sarajevo, BiH 

197. —| Prof. dr. Behija Zlatar Direktorica Orijentalnog instituta u Sarajevo, BiH 
Sarajevu 
198. —| Prof. dr. Muhamed Profesor na Građevinskom fakultetu | Sarajevo, BiH 
Zlatar Univerziteta u Sarajevu 
199. | Schlomo Bar Giyora Istraživač u oblasti zaštite okoliša Nazareth, Haifa, 
(Vladimir) Zupković, Ako, Tiberias, 
BSc Israel 
200. | Jasna Zalica, profesor Glumica i vanredni profesor na Sarajevo, BiH 
Akademiji 
scenskih umjetnosti Univerziteta u 
Sarajevu 
201. | Pjer Žalica, profesor Reditelj i vanredni profesor na Sarajevo, BiH 
Akademiji scenskih umjetnosti 
Univerziteta u Sarajevu; Refresh 
produkcija 
202. —| Prof. dr. Miodrag Filozofski fakultet Univerziteta u Banja Luka, 


Zivković 


Banja Luci 


Republika Srpska, BiH 


803 


Bosanski identitet i suverenitet 1992. - 2011. 


PISMO PODRŠKE 69 
univerzitetskih ličnosti, aktivista ljudskih prava, političkih lidera i 
intelektualaca iz svijeta koji podržavaju ,,Otvoreni apel" 202 
bosanskohercegovačka intelektualca 


v 


Clanicama Ujedinjenih Nacija, OSCE-u, Sjedinjenim Američkim Državama, 
Evropskoj Uniji i državnim organima Bosne i Hercegovine 


Sarajevo - Washington D.C. 
Berlin - London — Paris 
Novembar 2011. 


za 
obnovu hiljadugodišnjeg multietničkog života u Bosni i Hercegovini, 
razorenog posljednjih 20 godina 


Ovo je javni poziv za podršku ,Otvorenom apelu" 202 bosanskoherc- 
egovačka intelektualca članicama Ujedinjenih Nacija, OSCE-u, Sjedinjenim 
Američkim Državama i Evropskoj Uniji da preduzmu sve mjere u njihovoj moći da se 
obnovi i ojača demokratska, multietnička, multikulturna i legalno priznata država 
Bosna i Hercegovina. Ova država slomljena je i brutalno razorena u ratu 1992.- 
1995. Njen oporavak je efektivno spriječen neodređenom implementacijom 
Daytonsko-Pariskog sporazuma (novembar-decembar 1995.). Država Bosna i 
Hercegovina bi sada trebala biti oživljena tako da može funkcionirati kao zdrava 
evropska država. 


Daytonski kompromis poslužio je nažalost da se konsolidiraju, u cilju mira, 
efekti ,etničkog čišćenja" (genocida) na polovini bosanskohercegovačke teritorije. 
Ovo je glavni razlog zašto smo sada suočeni sa najdubljom, dugoročnom, socijal- 
nom i političkom krizom u modernoj historiji Bosne i Hercegovine. Mi ostajemo u 
nadi da navedena greška u Daytonskom sporazumu može biti uklonjena sa ICTY i 
kreiranjem novog Ustava. 


Ozbiljnost trenutne situacije potvrđena je porukom bivšeg predsjednika 
Republike Hrvatske, Stjepana Mesića, koju je dao prilikom svoje posljednje posjete 
susjednoj Bosni i Hercegovini. Njegovo upozorenje međunarodnoj zajednici citirano 
je u dnevnom listu ,Oslobođenje" (17. marta 2011. ): 

, Međunarodna zajednica mora obeshrabriti one koji bi razarali Bosnu i 
Hercegovinu" 


A šta sada radi međunarodna zajednica? 


Ne vidimo da se išta suštinsko poduzima za rješenje ovog problema. Glavni 
problem je kako utemeljiti novi moderni evropski ustav za ovu multinacionalnu 
državu, bez jako negativnih posljedica Daytona i ponavljanja agresivnog miješanja 
susjednih država Srbije i Hrvatske. Sve dok ovaj problem ne bude riješen postoji 
stvaran rizik da Bosna i Hercegovina bude još jedanput razorena. Mi moramo preći 
na stvaranje kapaciteta za istinsku multietničku demokratiju u Bosni i Hercegovini. 
,Otvoreni apel" objašnjava kako se može razviti istinsko rješenje. Zbog toga, mi kao 
zabrinuti intelektualci i državnici svijeta:dajemo našu snažnu podršku principima 
Otvorenog apela" intelektualaca Bosne i Hercegovine. 


Zato mi podržavamo urgentni poziv da se Ustav, koji je dat Daytonskim 
mirovnim sporazumom, zamjeni ustavom baziranim na _ principima Otvorenog 
apela". 

Mi takođe podržavamo poziv Ujedinjenim Nacijama, OSCE-u, Sjedinjenim 
Američkim Državama i Evropskoj Uniji da sazovu ustavnu konvenciju na kojoj će biti 
predstavljeni građani Bosne i Hercegovine kako iz političkih partija tako i 
nestranačkog civilnog demokratskog društva u cilju da se zamijeni Ustav iz Anex-a 
Daytonskog mirovnog sporazuma sa Ustavom baziranim na gore spomenutim 
principima. 


Recidenti teksta Sudija Richard Goldstone 

Pisma podrške Gostujući profesor prava na Pravnom 
fakultetu u Stanfordu, CA, USA; Prvi Glavni tužilac u 
ICTY koji je potpisao Optužnicu protiv Radovana 
Karadžića i Ratka Mladića (25. juli 1995.) 


Akademik, historičar, dr Noel Malcolm 

Član Britanske Akademije, Univerzitet Oxford, 
Ujedinjeno Kraljevstvo i pisac knjige 

,Bosnia: a Short History" 


Njemački političar Dr. Christian Schwarz Schilling 


Bivši Visoki predstavnik za Bosnu i Hercegovinu, 
Berlin, Njemačka 

H.E. dr. Wolfgang Petritsch, 

Ambasador Stalna delegacija Austrije pri OECD, 
Paris, Francuska 

Bivši Visoki predstavnik za BGH, Beč, Austrija 


Profesor dr. Muris Osmanagić 
Koordinator 202 bosanskohercegovačka intelektualca 


Lista koja je sastavni dio Pisma podrške sadrži imena ličnosti iz 
različitih dijelova svijeta i različitih profesija: akademske ličnosti, naučnike, 
aktiviste ljudskih prava, političke i javne osobe, pisce, umjetnike i novinare, 
koji su izrazili svoju podršku za predloženu ustavnu konvenciju. Sa njihovim 
poznavanjem situacije u Bosni i Hercegovini iz prošlosti i sadašnjosti i 
prepoznavanjem toga što je sada postao planetarni problem, oni su na ovaj 
način odgovorili ,Otvorenom apelu" intelektualaca Bosne i Hercegovine za 
novi Ustav u koji treba ugraditi moderne evropske standarde za 
multinacionalne države. Ličnosti, koje su potpisale Pismo podrške, su: 


POTPISNICI 


1. Academician Professor Naim Hamdia Afgan, PhD, atomic physicist, Belgrade, 
Serbia. Emeritus professor, UNESCO Chair Holder In Instituto Superior Tecnico, 
Lisbon, Portugal; member of Academy of Science of Bosnia and Herzegovina, 
Sarajevo, Bosnia and Herzegovina; Fellow of Islamic Academy of academy of 
Science, Amman, Jordan; Fellow of World Academy of Science, Washington, USA. 


2. Professor Karl Bahm, PhD, Professor of Eurepean History at the School Inguiry 
Department of the University Wisconsin-Superior, USA. He also co-leads the War 
and Peace in Bosnia study aboard every summer. 


3. Academician Professor Ivo Banac, PhD, is Bradford Durfee Emeritus Professor 
of History at Yale University and Professor of History at the University of Zagreb. He 
is a corresponding member of the Croatian Academy of Science and Arts (HAZU) 
and the past and current editor of East European Politics and Societies. 


4. Dragan Banjac, journalist, Serbia. Worked for many years as a journalist for the 
Borba newspaper and a correspondent for Die Tageszeitung from Zurich. 


5. Mersed Berber, one of the best known artists of Bosnia-Herzegovina, who now 
lives (since 1992) in Zagreb, Croatia. His project entitled Srebrenica was opened to 
the public this year, on the 12th of April at the Galerija Matice Hrvatske. 

6. Professor Jasmina Besirevic-Regan, PhD in Sociology from Yale, Dean of 
Trumbull College at Yale University. Her dissertation was concentrated on ethnic 
cleansing in the Bosnia city of Banja Luka. 


7. Sonja Biserko, Founder and President of the Helsinki Committee for Human 
Rights Serbia. Author and Editor of several books about Serbian Nationalism, 
among them ,,Bosnia 6 Herzegovina — the Core of the Great Serbia Project". 


8. Dusko Bogdanovic, CISA (Information System Auditor), CRISC (Risk_ 8 
Information Systems Control), Director of the ,Biljana Kovacevic Vuco" (BKV) 
Foundation, Belgrade, Serbia. 


9. Aleksandar Boskovic, PhD, Professor of antropology, Director of Research and 
Head of the Centre for Political Research and Public Opinion in the Institute of 
Social Sciences in Belgrade. 


10. Ciga Bozinovic, journalist, Serbia. He has his ovn RTV performance. 


11. Michael Brand, MSc, Member of the german Federal Parliament and the 
Defense Commission, the Commission for Human Rights and Humanitarian 
Assistance, and the parliamentary Assembly of NATO. In an article entitled ,Getting 
Out of Daytonstan" (Bosnia in Focus, 2010), he wrote: ,Europe with the USA must 
reject the double standard and correct the fatal mistakes made in the Dayton 
Accords to the benefit to the war monger Milošević and other war criminals". 


12. Misa Brkic, Serbian correspondent in Belgrade. Awarded the ,Otpor Award" for 
courageous journalism during and after the dramatic events in October 2000 that led 
to the end of Serbian President Milosevic's goverment. (Juge 19, 2001 — The VOA — 
Voice of America). 


13. Dr. Rory J. Conces, Associate Professor of Philosophy and member of the 
International Studies Faculty at Nebraska University, Omaha, USA. He is founding 
editor of 1D: International Dialogue, A. Multi-Disciplinary Journal of World Affairs and 
a contributor to Bosnia Daily, an electronic newspaper in Sarajevo. 


14. Snezana Congradin, Serbian journalist, researcher and member of the 
International Consortium of Investigative Journalists. 


15. Ivan Zvonimir Čičak, President of the Croatian Heksinki Committee for Human 
Rights (CHC) from 1993 to 1998 and again from 23 November 2009. 


16. Rajko Danilovic, the Djindjic family attorney, Belgrade, Serbia. 


17. Professor Ales Debeljak, PhD, poet and essayist, professor at the School of 
Social Sciences, University of Ljubljana, Slovenia. 

18. Miljenko Dereta, graduated in Film and TV production, Faculty of Dramatic Arts 
Belgrade. Present Executive Director of the Civil Initiatives Belgrade (FENS) and 
Co-Chairman of the Federation of Nongovernmental Organisations of Serbia. 


19. Pavel Domonji, Office of he Ombudsman of Vojvodina, Republic of Serbia. 


20. Professor Mirna Džamonja, PhD, University of Wisconsin-Madison, USA, full 
professor at the School of Mathematics, University of East Anglia, Norwich, United 
Kingdom. 


21. Mirko Djordevic sociologist of religiong. He writes regulary for the Belgarde 
independent fortnightly ,Republika". His motto is: 'Against the forces of fear, hatred 
and violence'. He made report on a visit to Sarajevo to attend the third assembly of 
the Serb Civic Council (and the first to be held in peacetime) appeared in Republika 
(1-31 July 1996). The title of report is: Bosnia is Far Away. 


22. Miroslav Filipovic the Serbian journalist. Filipovic was imprisoned for human 
rights reporting. Court overturned his conviction for espionage and spreading false 
information. 


23. Professor John V.A. Fine, PhD, Historian, University of Michigan, USA; fields 
of Study: medieval and Modern Balkans, Byzantium. He has raised the 
understanding = of Bosnian history, working tirelessly to correct popular 
misconceptions especially during the Balkan wars of the 1990s; Professor John Fine 
travelled and lectured in the besieged cities of Sarajevo and Mostar during the 
War. 


24. Professor Janos Gyurok, PhD, of sociology and politology at University of 
Pćcs, Hungary, and a president of the Community of Catholic Citizens of Bosnian 
origin in Hungary. 


25. Academician Professor Mirsad Hadžikadić, PhD. He is currently the Dean of 
the Faculty for Computer Sciences and Informatics, University of North Carolina, 
Charlotte, USA; professor Mirsad Hadzikadic was the Founder and President of the 
Bosnia-Herzegovina and American Academy of Sciences and Arts (2007). One of 
his important research achievements was the patent, registered in USA (i.e. U.S. 
Patent 7.213,023, 023 B2 Incremental Clustering and Predictor) In 2005 he was the 
recipient of one of the highest awards for Life Achievement in Information 
Technology, the ,,Blue Diamond Awards". 


26. Academician Prof. Kemal Hanjalic, PhD, Professor at Delft University, 
Netherlands, Member of ANUBiH and a former Minister of Science of Bosnia and 
Herzegovina. 


27. Florence Hartmann, writer. Former Journalist of paris ,Le Monde", former war 
correspondent in the Balkans, former advisor to the chief prosecutor of the ICTY and 

ICTR, and also was the war crimes court's official spokeswoman for six years (2000- 
2006). Mrs. Hartmann wrote a book, Peace and Punishment (2007), in which she 
criticized the ICTY's confidential agreement with Serbia to conceal material 
evidence of Serbia's direct involment in the genocide in Bosnia in 1992-95. 


28. Marko Attila Hoare, PhD from Yale University, USA, British historian at 
Kingston University London, Faculty of Arts and Social Sciences, specialising in the 
history of Southeast Europe, in particular of Yugoslavia, Serbia and Bosnia- 
Herzegovina. He published books: The History of Bosnia-from the Middle Ages to 
the Present Day (London Sagi Books, 2007); Genocide and resistance in Hitler's 
Bosnia, the Partisans and the Cetniks, 1941-1943 (London: Oxford University Press, 
2006); and How Bosnia armed (London: agi Books, 2004). Dr Hoare was the war- 
crimes investor at the International Tribunal for the former Yugoslavia (ICTY). 


29. Professor Adnan lbrahimbegovic, PhD (University of California, Berkeley), 
University Ecole Normale Supćrieure-Cachan in France. In 2009 he was the 
recipient of the Awards of university professors in France: ŽClasse Exceptionnelle; 
he has published 352 scientific articles and papers. 


30. Jelko Kacin is Slovenian politician and Member of European Parliament and 
sits on the European Parliament's Comittee on Foreign Affairs. Kacin stressed that 
Republika Srpska, Bosnia's predominantly Serb entity, is facing bankruptcy, so the 
recent referendum on cooperation with the state court is a manoeuvre to districat 
and divert the public with fictions and illusions, like that the entity could 
separate from Bosnia. 


31. Tamara Kaliterna, Sociologist and Journalist in Belgrade, Serbia. From 1996 
she worked as editor in the opposition daily ,Danas" anr regularly contributes to 
other monthly and weekly journals throughout the Balkans. 


32. Branka Kaljevic, Office of the Ombudsman of Serbia. 


33. Professor Žarko Korać, PhD, Psyhologist and Politician. He is one of the 
founders and president of the Social Democratic Union. He was Deputy Prime 
Minister in the goverment of Serbia between 2001 and 2003, and briefly acting 
Prime Minister (17-18 March 2003), after Zoran Đinđić was assassinated. Korać is 
now a member of the Parliament of Serbia as part of the LDP-led coalition. he has 
published several scientific books. 


34. Academician Dr. Noel Malcolm, British historian, Fellow of the British 
Academy; Senior Research Fellow, All Souls College, Oxford University. In his 
acceurate and concise ,Bosnia: A Short History", which covered fairly and objectively 
1000 years or so of Bosnia's history, we can read that ,ethnic cleasing" genocide is 
not a by-product of the war 1992-1995 but a central element in the Serbian goal of 
creating homogeneous Serb enclaves that eventually will join togheter in a greater 

Serbia". In analyses published after the end of the war he pointed out that the 
primary conseguences of the Dayton settlement was to consolidate the effects 
of ethnic cleansing. 


35. Professor Predrag Matvejevic, PhD of Literature and Esthetics (the Sorbonne 
university, Paris). Full Professor at the University La Sapineza of Rome. Professor 
Matvejevic is one of the best-known Bosnian-Croatian intellectuals, but is now a 
naturalised Italian citizen. He has published more than sixty books in Croatian, 
French and Italian. 


36. Stjepan Mesić, President of the Republic Croatia 2000-2010. In opposition and 
in contrast to Tudjman's personality and general politics, including negative policies 
directed against Bosnia and Herzegovina, Stjepan Mesic was, over the last ten 
years, repeatedly voted the most popular politician in Croatia. In an interview 
granted to the ,Free Europe" (June 30, 2001) in answer to a guestion about a 
possible thir Entity, he said: ,If the Croats were to get an entity, that would be the 
end of Croats in Bosnia and Herzegovina". 


37. Dusan Mijic, LDP Vice President, Belgrade, Serbia. The LDP although still a 
young party has made great advances in recent years, and through a system of 
proportional representation, they now have 14 MPs in the Serbian parliament. Now 
that a stable coalition has been formed in Serbia, the LDP see this as an ideal 
opportunity to develop a distinct and relevant set of policies. (Libera! Democrats, 
January 20, 2009). 


38. Lula Mikielj, film artist, Belgrade, Serbia. 


39. Ivan Mrdjan, Journalist, former editor-in-chief of the independent ,Nasa Borba" 
and the current editor of the independent ,Blic Belgrade". He completed the 
research for ,Who owns Serbia" (Blic, June 19, 2011). 


40. Doris Gisela Pack, German politician, Chairperson of the Committee on Culture 
and Education of the European Parliament. At the international conference ,Europe 
2020 — Civic Visions", in Sofia, Bulgaria, January 30, 2010, Mrs. Doris Pack said: 
,The soul of Europe is culture...We sholud keep in mind that the Eu is the only 
guarantee for preserving the different cultural identities, and this means that there is 
not one European Culture, there are thousands of European Cultures and each 
deserves to be kept." 


41. Teofil Pancic, Journalist, columnist and literary critic writing for the independent 
weekly magazine ,Vreme". He was assaulted in Belgrade on saturday night, on a 
public bus, by two masked attackers, wielding a 1,0m metal pipe. (as reported in 
Balkan Insight, July 26, 2010). 

42. Ljiljana Palibrk, Member of Helsinki Committee of Human Rights Serbia. 
Served as moderator of the panel discussion, with support from Heinrich BOolI 
Stiftung, in the project entitled ,,Europe, Why Not?" (in the pre-election period of 
April and May 2008). 


43. Borka Pavicevic. She studied Theatre in Belgrade and influenced the Yugoslav 
theatre scene as an avant-garde director and dramatist. In 1994, she fonuded the 
Centre for Cultural decontamination to work against nationalism, intolerance and 
xenophobia. In addition, she works as a columnist for several Serbian newspapers 
and magazines. 


44. Dr. Latinka Perović, Serbian historian and former politician, graduated in 
philology and political science at the University of Belgrade. At the age of 27, she 
was already president of the Women's Antifascist Front of Serbia. She was Chief 
Secretary of the Communist Party of Serbia from 1968 to 1972. Considered the 
most influentialy woman in the country at that time, in 1972 she was removed from 
this position because her views were considered too liberal. After that, she never 
returned to politics, but devoted herself to historical research and became know as 
an expert on Serbian history. From 1976 to 1998 she worked at the Institute for 
Recent History of Serbia. In her writings and studies on modern Serbia, she often 
times emphazies that Serbia needs a politician who would publicy claim 
responsibility for the destruction wrought in the former Yugoslavia in order to 
help the reconciliation with neighbouring states and prevent recurrence of this 
kind of tragedy. She is considered by many to be the founder of modern liberalism 
in Serbia. In Kikinda, Vojvodina (April 2010), she stated: ,Eight thousand people 
were killed in srebrenica in three days ovly. The executioners have had logistic 
support, grave diggres, machinery and people who cleansed the terrain after the 
massacre. This was indisputably an operation planned well in advance". The 
audience applauded her words. 


45. Vesna Pesic, member of parliament of Serbia since 2007 and senior scientific 
associate of the Institute of Philosophy and Social Theory in Belgrade. She served 
as national Ambassador to Mexico from 2001 to 2005, firstly for the Federal 
Republic of Yugoslavia, and then for its successors, Serbia and Montenegro. A 
founding member of the Yugoslav Helsinki Committee (1985), the Association for 
the Yugoslav Democratic Initiative (1989), the Yugoslav European Movement (1991) 
and Centre for Antiwar Action (1991), from 1992 till 1999 she was the president of 
the Civic Alliance of Serbia, and from 1993 till 1997 she was one of the leaders of 
the Coalition Zajedno (Together), (with Zoran Đinđić's Democratic Party). She is 
recipient of many honours and awards for Democracy. 


46. Dr. Wolfgang Petritsch, Ambassador, Permanent delegation of Austria to 
OECD, Paris, France. From 1999 to 2002 he was the Highe Representative for 

Bosnia and Herzegovina. In the book ,Bosnien im Focus (2010) he writes: ,Mistaken 
decisions with far-reaching conseguences were made for war-torn Bosnia- 
Herzegovina...when America in the summer of 1995, at the behest of their special 
envoy Richard Holbrooke, stopped the Bosniak progress towards Banja Luka, the 
capital of the Bosnian-Serb republic". 


47. Bojan Al Pinto, journalist of the magazine ,Republika", Belgrade, Serbia. Their 
capital work is , Serbian Road to War" translated into English, French and german, 
and parts of which have been published in Italian, Russian and Greek. The 
journalists of ,Republika" have not accepted the final triumph of Evil. The struggle for 
freedom and democracy continues, this time through lobying for elections for a 
constitutional assembly. 


48. Academician Prof. Joze Pirjevec, PhD. He is both an Italian and Slovenian 
citizen, a prominent Slovene diplomatic historian of the west Balkans region, and a 
memberof the Slovenian Academy of Sciences and Arts. He has taught history of 
Eastern Europe at the universities of Pisa, trieste and Padova. Currently he is the 
head of the history department at the university Primorska in Koper. 


49. Aleksandar Popov, Executive Director of ,,Civil Initiatice Serbia" and Director of 
Centre for Regionalism, Novi Sad, Vojvodina. Also Co-President of the Association 
of ,the Igman Initiative". He asserts that taken together, managing multiethnic cities 
in souteastern Europe offers a way to channel enthusiasm for peace and 
democracy". 


50. Judita Popovic, attorney in Zrenjanin, Vojvodina, and LDP member of the 
Serbian parliament. 


51.Professor Nenad Prokic, PhD, LDP member of the Serbian parliament, 
playwright, theatre director, member of the Presidency and founder of the Liberal 
Democratic Party. A professor of 20th Century Drama (University of Art in Belgrade, 
Serbia), he was the playwright-in-residence at the Yugoslav Drama Theatre in 
Belgrade and Slovenian National Theatre in Maribor. He served as General 
Manager of Belgrade International Theatre festival (BITEF) in two consecutive 
mandates. 


52. Academician Professor Zoran Salčić, PhD, (University of Sarajevo, Bosnia 
and Herzegovina). Professor of Computer Systems Engineering, the University of 
Auckland, Department of Electrical and Computer Engineering, New Zealand. 
Professor Salcic is a member of the New Zealand Academy of Science (Fellow 
Royal Society New Zealand). He has published more than 250 scientific papaers 
and several books. 

53. Professor Nikola Samardjic, PhD, Professor, faculty of Philosophy, 
Department of History, Belgrade University, Serbia. and Early Modern and Modern 
History Chair, Chairman. Member of New balkan Institute. 


54. Dr. Christian Schwarz Schilling, german politician, former Minister for Post 
and Telecommunications (1982-1992), served as International Mediator in BiH 
(1994-2004) and as High Representatives for BOH (31 january 2006-02 July 2007). 
The latest article from Dr. Schwarz Schilling, printed in ,L'Europe en Formation", 
automne 2010, No 357 was: ,The Ejup Ganic Case — Hoe Serbia Attempted to 
Manipulate the British Justice System". 


55. Biljana Srbljanovic, writer and journalist, playwright. An outspoken and 
prominent figure in Serbian public life, she is known for freguently speaking up om 
sthe irresponsibility of the political elite in Serbia", ,Serbian violent nationalism", and 
the culture of violence and exclusion in Serbian daily life". Her play, Skakavci 
(Locusts), won one of Europe's most prominent theatre awards. 


56. Seska Stanojlovic, journalist. In Kikinda, Vojvodina (April 2010) the Helsinski 
Committee for Human Rights in Serbia together with the Historian Latinka Perovic 
she promoted the Project ,The Balkans and European Challenges". 


57. Branimir Stojanović holds a degree in philosophy from Belgrade University and 
lives and works in Belgrade, Serbia. He has published numerous articles on 
sontemporary philosophy, psychoanalytic theory, critigue of ideology and art theory. 


58. Professor Asif Šabanović, PhD (University of Sarajevo), professor of Šabanci 
University Istanbul, Turkey and Professor of Keio University, Japan. Dr. Sabanovic 
was Visiting Professor at manx universities: CalTech USA; Keio University, Japan; 
Hitachi Chair Professor; Yamaguchi University, Japan; full Professor TUBITAK — 
Marmara Research Center, Turkey. Currently he is Head of the Department 
CAD/CAM Sabanci University Mechatronics Program, Turkey. He has published 300 
works in scinetific journals. 


59. Predrag Šarapa, journalist and editor in the well-known RTV STUDIO B, 
Belgrade, Serbia, and author of its popular program ,Problems". 


60. Profesor Šemso Tanković, PHD, of University of Zagreb, President of the Party 
of Democratic Action Croatia (SDAH). In an interview for ,Oslobođenje" (14. April 
2011), on the current policies of Croatia towards Bosnia-Herzegovina, professor 
Semso Tankovic replied: ,| think those policies sre bad... will be working to get a 
united Bosnia-Herzegovina, without entities". 


61. Bojan Toncic, Serbian journalist of the daily paper, ,Danas", since its founding, 
writes about war crimes, their causes, perpetrators, the social atmosphere and legal 
conseguences of war crimes. 

62. Dragoljub Todorovic, attorney for political victims, Belgrade, Serbia, he 
participated (2009) in preparing the Report: ,Political, media, related and legal 
analysis of the Cases of RTS Topcider and Leskovac". 


63. Ms. Milica Tomic, visual artist primarily video, film, photography, performance, 
action, light and sound installation, web projects etc., lives and works in Belgrade 
and Vienna. Tomic's works centres on issues of political violence, nationality and 
identity with particular attention to the tensions between personal experience and 
media constructed images. 


64. Ivan Torov, journalist and analyst, Belgrade, Serbia, warns (31st May 2010) that 
Western leaders must act guickly to avert a new Balkan disaster, by putting pressure 
on Greece to lift its veto on Macedonia's EU and NATO membership. 


65. Goran Vojnovič, a promising Slovenian young writer and Director of production 
in movie arts. His recent film, Pirano-Pirano, (premiered at International Film Durres, 
August-September 2011), tells a story of three individuals who are confronted with 
terror as children: the Italian Antonio, Bosnian Veljko, and Slovenian Anica. 


66. Professor Dr Milan Vukomanovic, associate professor of sociology and 
religious studies at the Department of Sociology, Faculty of Philosophy, University of 
Belgrade. He recived his Ph.D. in 1993 at the University of Pittsburgh, where he 
taugh social history of Early Christianity and Orthodox Christianity. Vukomanovic is a 
current president of the Sociological Association of Serbia and Montenegro and co- 
founder of the Center for Democracy Foundation. 


67. Tomislav Zigmanov, journalist, Subotica, Vojvodina. Ona May 9th 2002, at the 
round table discussion entitled ,Fascism and Neo-Fascism in Today: Serbia", about 
the situation in Subotica, Tomislav Zigmanov said: ,Religious sites have been 
bombed. The SRS (Serbian Radical Party) and SSJj (Serbian Unity Party) propagate 
ethnocentrism. The ethnic picture is changing, but there still exists a hidden ethnic 
dimension". 


68. Tilman Zulch, general Secratary and president of the Society for Threatened 
Peoples — International, writer and editor for a number of publication on problems of 
nationalism and war crimes. In his contribution to the book ,Bosnia in Focus" he 
guotes the words of Marek Edelman, the last surviving commander of the Warsaw 
Ghetto resistance, who said: ,Europe has learned nothing from the holocaust... 
What happened in Bosnia-Herzegovina amounts to Hitler's posthumous victory". 


69. Staša Zajović, Coordinator, WOMEN IN BLACK Belgrade, Serbia; diploma of 
the Faculty of Philology, University Belgrade (1976). Activist for peace, organizer 
and  participant of numerous  anti-militaristic, peaceful, feminist = actions, 
performances, conferences, seminars (more than one thousand), and meetings. She 
is the recipient of the Millennium Award for Peace UNIFEM, 2001. 

g župom 


WOMEN'S FEMINIST -— ANTIMILITARIST PEACE ORGANIZATION 


MI PAMTIMO SARAJEVO 
i ubijenih 11.000 ljudi, uključivo 1.601 dijete, od granata i snajpera za 1425 dana 
agresorske blokade (1992-1995) 


Država Srbija nije se konfrontirala sa svojom vlastitom prošlosti. Ustvari, 
nove generacije rastu bez nekog znanja o ratnim zločinima sponzoriranim od strane 
Države, koji su izvršeni zbog jedne ideologije iz Generalštaba baziranog u 
Beogradu.) 


") Dokumenti su objavljeni u dnevnom listu ,Oslobođenje", 24. novembar/studeni 2011. godine. 

OMER IBRAHIMAGIĆ, rođen je u Smolući, Općina Lukavac, 21. Januara 
1934. godine. Osnovnu školu pohađao je u Smolući, Lukavcu i Tuzli. Gimnaziju je 
završio u Tuzli, a Pravni fakultet u Sarajevu. 


U gimnazijskim godinama 1950-54. bio je aktivan u omladinskoj organizaciji 
u svojstvu predsjednika gimnazijskog komiteta omladine i člana Gradskog komiteta 
omladine Tuzla. U 1952. godini osnivač je izviđačke organizacije u Tuzli na čijem 
čelu je bio do odlaska na studije. Kao gimnazijalac bio je saradnik listova "Front 


slobode", "Omladinska riječ" u Sarajevu i "Omladina" u Beogradu. 


Za vrijeme studija na Pravnom fakultetu u Sarajevu 1954-1958. bio je tri 
puta nagrađivan od Univerziteta u Sarajevu za studentske naučno-istraživačke 
radove: "Dunavska komisija", "Konzularno pravo" i "Pravno normiranje HTZ u 
preduzećima". Bio je aktivan u studentskoj organizaciji U kojoj je pored jednogodiš- 
njeg mandata predsjednika fakultetskog odbora bio i član Univerzitetskog odbora 
Saveza studenata Univerziteta u Sarajevu. U cijelom ovom periodu obavljao je 
funkciju sekretara Saveza izviđača Bosne i Hercegovine i člana Starješinstva 
Saveza izviđačkih organizacija Jugoslavije. Bio je saradnik u listovima "Naši dani" i 
"Oslobođenje". 


Poslije poluprofesionalnog rada u Savezu izviđača za vrijeme studija, po 
završetku studija Omer Ibrahimagić radio je na Radničkom Univerzitetu u Sarajevu, 
Rudniku i željezari Vareš, Fabrici motora "Famos" u Sarajevu i kao stručno-politički 
radnik u Centralnom komitetu Saveza komunista Bosne i Hercegovine. Bio je 
dopisnik "Oslobođenja" iz Vareša, a u "Famosu" i Rudniku Vareš bio je odgovorni 
urednik fabričkih listova. Kao stručni saradnik u CK objavio je niz stručnih članaka iz 
prakse samoupravljanja u "Oslobođenju", časopisima "Narodna uprava" i "Pregled". 


Na Fakultetu političkih nauka u Sarajevu Omer Ibrahimagić radio je kao 
spoljni saradnik zamjenjujući odsutnog asistenta u šk. 1961/62. godini na predmetu 
,Teorija države i prava", a primljen je za stalnog asistenta u aprilu 1963. godine na 
predmetu "Društveno-politički sistem SFRJ". Ubrzo potom je 1965. godine doktorirao 
na katedri državnog prava na Pravnom fakultetu u Sarajevu. Prošao je sva Zvanja u 
razvoju kao univerzitetski nastavnik od asistenta do redovnog profesora. Pored 
predmeta "Društveno-politički sistem SFRJ", biran je i za profesora predmeta 
,Teorija države i prava", a bila mu je povjerena nastava i na predmetu "Nauka o 
upravi". Bio je gostujući nastavnik na predmetu "Sociologija!" na Medicinskom i 
Elektrotehničkom fakultetu. 


Kao istaknuti društveno-politički aktivista u vremenu od 1963-1967 bio je 
izabran za odbornika Skupštine općine Novo Sarajevo i za člana Gradskog vijeća 
Grada Sarajeva. Na univerzitetu od 1966-1970. godine volonterski je obavljao 
funkciju člana i sekretara Univerzitetskog komiteta, a od 1968. i člana Gradskog 

komiteta Saveza komunista Sarajeva, a od 1971. do 1973. godine bio je član 
Izvršnog odbora Republičke konferencije SSRN BiH. Omer Ibrahimagić je sa 
jednogodišnjim mandatom 11982-1983. godine volonterski obavljao funkciju 
predsjednika Skupštine općine Novi Grad u Sarajevu i time povezivao teoriju sa 
praksom. Na Fakultetu političkih nauka obavljao je dužnost dekana Fakulteta (1973- 
1975), direktora fakultetskog = Instituta za društvena istraživanja (1977-1979), 
rukovodioca interdiscipliniranog postdiplomskog studija (1984-1988) kao i dužnost 
šefa Odsjeka za političke nauke (1993-1997) za što je od Fakulteta dobio pisano 
priznanje za poseban doprinos u razvoju tog Odsjeka. 


Pored nastavničke djelatnosti Omer Ibrahimagić radio je na više naučno- 
istraživačkih projekata u saradnji sa naučnim istraživačima univerziteta u Hartfordu 
(SAD), Grajsvaldu i Manhajmu (Njemačka), Vroclavu (Poljska), Ljubljani, Zagrebu, 
Beogradu, Skoplju, Podgorici, Prištini i Novom Sadu. 


Kao istaknuti pravnik Omer Ibrahimagić je bio izabran za sudiju Ustavnog 
suda Jugoslavije u Beogradu, na kojoj se dužnosti nalazio od 1988. do 1992. 
godine, ne prekidajući svoju saradnju sa Fakultetom političkih nauka u Sarajevu. 


Poslije međunarodnopravnog priznanja Bosne i Hercegovine kao suverene i 
nezavisne države 6. aprila 1992. godine Omer Ibrahimagić je na Fakultetu političkih 
nauka konstituirao novi predmet "Politički sistem Bosne i Hercegovine" i izvodio 
nastavu na tom predmetu. Pored ovog predmeta predavao je još i predmet "Osnovi 
prava". Omer Ibrahimagić kao gostujući nastavnik više od četiri godine predavao je 
na Fakultetu kriminalističkih nauka na predmetima: "Državno-pravni razvitak Bosne i 
Hercegovine" i "Teorija države i prava", a na Filozofskom fakultetu u Tuzli, na 
Odsjeku žurnalistike predavao je "Ustavni sistem Bosne i Hercegovine". Kao 
gostujući nastavnik na Pravnom fakultetu Univerziteta u Tuzli predavao je , Teoriju 
države i prava", a ,Ustavno pravo" na Pravnom fakultetu Univerziteta u Bihaću. 
Predavao je na postdiplomskim studijama na svom fakultetu i pravnim fakultetima u 
Tuzli, Zenici i Bihaću. 


Omer Ibrahimagić je kao ekspert za ustavno pravo i politički sistem bio član 
Komisije za ustavna pitanja Skupštine SR BiH (1971-1974), član Odbora za dodjelu 
Nagrade AVNOJ-a(1986), član Redakcije ,Enciklopedija samoupravljanja", član 
Žirija za dodjelu Šestoaprilske nagrade Grada Sarajeva (1988), član Savjeta 
društvenog sistema informisanja Bosne i Hercegovine (1986-1990). Danas je član 
Odbora za pravne nauke ANUBiH i član Bošnjačke akademije nauka i umjetnosti. 


Od 1993. do 1996. godine Omer Ibrahimagić volonterski je obavljao dužnost 
predsjednika Pravnog savjeta Vlade Republike Bosne i Hercegovine, a od 1993. do 
2000. godine kao nestranački pravni ekspert bio je član Pravnog savjeta SDA. 

Kao dobar poznavalac ustavnog prava i ustavnog sistema Bosne i 
Hercegovine Omer Ibrahimagić je 1994. godine izabran za sudiju Ustavnog suda 
Federacije Bosne i Hercegovine, na kojoj dužnosti je ostao do 2002. godine, u kom 
periodu je u dva jednogodišnja mandata obavljao i funkciju predsjednika Suda. Sa 
ove dužnosti je otišao u penziju, nastavljajući svoju nastavnu i naučnu saradnju sa 
Fakultetom političkih nauka u Sarajevu u zvanju profesor emeritus. 


Omer Ibrahimagić bio je veoma plodan pisac. Pored oko Četiri stotine 
naučnih i stručnih članaka objavljenih u časopisima i listovima, objavio je 22 knjige, 
a koautor je i nekoliko srednjoškolskih udžbenika ,Osnovi nauke o društvu" i 
Marksizam i socijalističko samoupravljanje". Za knjigu "Bosanska državnost i 
nacionalnost" od Udruženja izdavača i knjižara Bosne i Hercegovine dobio je 
priznanje za najbolje publicističko ostvarenje u 2003. godini. 


U okviru svoje skoro pedesetogodišnje nastavne i naučne aktivnosti na 
Fakultetu političkih nauka, Fakultetu kriminalističkih nauka, Pravnom fakultetu u 
Bihaću i Pravnom fakultetu u Tuzli, Omer Ibrahimagić bio je mentor desetinama 
magistara i doktora iz oblasti političkih, pravnih, socioloških, žurnalističkih_i 
odbrambenosigurnosnih nauka i time značajno doprinio razvoju kadrova iz oblasti 
društvenih nauka u Bosni i Hercegovini. 

Omer Ibrahimagić je nosilac Šestoaprilske nagrade Grada Sarajeva 2008. 
godine za višedecenijski naučni rad na proučavanju političkog i državno-pravnog 
razvoja Bosne i Hercegovine i Dvadesetsedmojulske nagrade za 1987. godinu za 
djela i ostvarenja iz oblasti političkih nauka. Nosilac je Ordena zasluga za narod sa 
srebrenim zracima i Ordena rada sa crvenom zastavom. Dobitnik je Plakete 
Univerziteta u Sarajevu i Zahvalnice za naučni i pedagoški rad na Fakultetu 
političkih nauka u povodu 50. godišnjice Fakulteta 2011. godine, kao i nosilac 
počasnog zvanja profesor emeritus i drugih javnih priznanja i zahvalnica. 


Objavljene knjige: 
1. Samoupravljanje u radnoj organizaciji, "Svjetlost", Sarajevo, 1968. 
2. Informisanje u samoupravnom udruženom radu, izd. FPN, Sarajevo, 1978. 
3. Samoupravni odnosi i institucije, "Svjetlost", Sarajevo, 1979. 
4. Samoupravljanje i delegatska demokratija, "Svjetlost", Sarajevo, 1987. 


5. Socijalni konflikti u samoupravljanju (u koautorstvu sa mr. Salihom Fočom), 
izd. Vijeće Saveza sindikata BiH, Sarajevo, 1988. godine, 


6. Bosna i Bošnjaci-država i narod koji su trebali nestati, "Svjetlost", Sarajevo 
1995. prvo izdanje, 1996. drugo izdanje, 

7. Državnost i nezavisnost Bosne i Hercegovine, VKBI, Sarajevo, prvo izdanje 
1996. i drugo izdanje 1997. 


8. Državno-pravni razvitak Bosne i Hercegovine, prvo izdanje SDA, 
Sarajevo,1997., drugo izdanje na bosanskom i engleskom, VKBI, Sarajevo, 
1998. 


9. Supremacija Bosne i Hercegovine nad entitetima, na bosanskom i 
engleskom, VKBI, Sarajevo, prvo izdanje, 1998. 

10. Bosna i Bošnjaci između agresije i mira, El-Kalem, Sarajevo, 1998. 

11. Supremacija Bosne i Hercegovine nad entitetima, na bosanskom i 
engleskom, izmijenjeno i dopunjeno drugo izdanje, VKBI, Sarajevo, 1999. 


12. Politički sistem Bosne i Hercegovine, knjiga prva, Magistrat, Sarajevo, 1999. 
i drugo dopunjeno izdanje 2008. 


13. Bosna i Bošnjaci poslije Dejtona, Kult B i VKBI, Sarajevo, 2000. 


14. Srpsko osporavanje Bosne i Bošnjaka, na bosanskom i engleskom, 
Magistrat, Sarajevo, 2001. 


15. Dejton=Bosna u Evropi, Pravna suština Dejtona, na bosanskom i 
engleskom, VKBI, Sarajevo, 2001. 


16. Politički sistem Bosne i Hercegovine, knjiga druga (u koautorstvu sa 
asistentom mr. Suadom Kurtćehajićem), Magistrat, Sarajevo, 2002. 


17. Bosanska državnost i nacionalnost, na bosanskom i engleskom jeziku, 
VKBI, Sarajevo, 2003. 


18. Bosna je odbranjena ali nije oslobođena, na bosanskom i engleskom, izd. 
VKBI, Sarajevo, 2004. 


19. Državno uređenje Bosne i Hercegovine, autorovo izdanje, Sarajevo, 2005. 
20. Politički sistem Bosne i Hercegovine, knjiga treća (u koautorstvu sa 
docentom dr. Suadom Kurtćehajićem), autorovo izdanje, Sarajevo, 2007. 

POGOVOR - AKADEMIK FERID MUHIĆ 


Posotoji uvjerenje da debele knjige već svojim obimom izazivaju nekakav 
zazor kod čitalaca. Kao da je strahopoštovanje prema veličini gotovo refleksno 
povezano sa željom da se distanciramo od te prevelike obaveze. Pred nama je 
jedna zaista obimna knjiga! Poznati univerzitetski profesor iz Sarajeva, dr. Omer 
Ibrahimagić, akademik BANU, na uvid intelektualne javnosti, kao i najšire publike, je 
podnio knjigu od preko 800 stranica. Međutim, već poslije prvih stranica, postaje 
jasno da je riječ o knjizi koja će izazvati potpuno suprotno osjećanje: zebnju da 
knjiga ne bude kratka, da ne završi suviše rano. Profesor Ibrahimagić, naime, 
koncipirao je svoju knjigu dramaturški izuzetno efektno, tako da se ni jednog 
trenutka ne javlja osjećanje prevelike hermetičnosti njegovog kazivanja, dok 
unutrašnja dinamika izlaganja kontinuirano narasta, intenziviraju se očekivanja i 
pojačava se interes za rasplet ove enciklopedijske ekspozicije velike i jedinstvene 
drame kroz koju dugi niz stoljeća, prolazi jedna drevna država. Od samog početka 
pritisnuta uz rub svog opstanka, ugrožena ambicijama moćnijih susjeda da je, 
jednom i zauvijek, gurnu preko tog ruba, u ambis, i tako najzad završe njenu borbu 
za mirnu sadašnjost i sigurnu budućnost suverene države, kakvu su već odavno, 
osigurale većina, ako ne i sve, europske suverene države. 


Profesor lbrahimagić, nije teško pogoditi, odlučio se za tematiziranje 
političke povijesti Bosne i Hercegovine, od njenih prvih dana samostalne državnosti, 
do danas. Opasnosti sa kojima se Bosna suočila, izazovi kojima je odolila, 
neprekidno praćena usudom Davida u sukobu sa Golijatima, zbilja nudi izvanrednu 
dramsku podlogu za krajnje uzbudljivo i analitički elaborirano objašnjenje kako je 
uopšte bilo moguće opstati kroz sva ta stoljeća, kako se održala da ekvilibrira na 
tankoj liniji koja razdvaja život i smrt, spas i propast, a pri tom ni jednom da ne okalja 
ni svoju humanističku suštinu, niti pak, da sama postupi nepravedno i nasilnički 
prema napadačima, makar to bilo opravdano razlozima golog fizičkog opstanka!? 
Ali, ta zahvalna dramska građa, zahtijeva i odgovarajuću umješnost, poznavanje i 
intelektualni kapacitet onoga ko se tako teškog posla prihvatio. U ovom obimnom, ali 
odmah u početku ćemo reći: dragocjenom i neprocjenjivom djelu-dokumentu, 
profesora lbrahimagića, taj je heraklovski zadatak našao svog Herakla u autoru 
profesoru Omeru lbrahimagiću. U paraboli koja asocira na vojnu opremu, može se 
reći da je ova knjiga intelektualni patriotski radar koji neumorno i besprijekorno 
precizno detektira sve najvažnije događaje, promjene, intervencije, koji su se zbili 
nad nebom Bosne tokom posljednjeg milenijuma. 

Zapravo, kao što se može i očekivati od akademski educiranog autora 
kakav je profesor Omer Ibrahimagić, ova studija pretražuje i najudaljenije obrise 
istorijskih horizonata geneze Bosne, kao teritorije na kojoj, in continuo, boravi njeno 
autohtono stanovništvo. Koristeći najnovija saznanja iz ove grane kulturne arheol- 
ogije i paleo-lingvistike, oslanjajući se dobrim dijelom na sjajna istraživanja akademi- 
ka BANU Ibrahima Pašića, autor najprije rekonstruiše porijeklo toponima Bosna, 
navodeći obimne izvore koji ga povezuju sa tračkim korijenima: zatim rekostruiše 
etničko porijeklo i genezu Bošnjana/Bošnjaka/Bosanaca kao dominantne populacije 
ovog područja; ne ostavljajući prostor rutinskom preuzimanju stereotipa naslijeđenih 
iz onih istorijskih interpretacija koje su bazirane nasuprot činjenicama, a koje se 
nastoje uskladiti sa ideološkim aspiracijama hegemonistički raspoloženih susjeda, 
autor detaljno razmatra sve relevantne aspekte najstarijeg političkog organizovanja 
na tlu Bosne i Hercegovine. Nakon što je re-afirmisao kapitalno otkriće da je 
krunidbeno i stolno mjesto Bosne bilo u području toponima Mile, dakle upravo u 
samom srcu Bosne, profesor Ibrahimagić nam je predstavio minucioznu analizu 
prof. dr. Ahmeta Aličića izuzetno značajnog dokumenta, Deftera — Prvog osmanlijsk- 
og popisa stanovništva Bosne. Marginaliziran, zanemaren, a najčešće — namjerno 
zaobiđen, ovaj kapitalni dokument otkriva svu svoju polidimenzionalnu važnost i 
ključni značaj za rekonstrukciju autentičnih etničkih, kulturnih i religijskih konstelacija 
Bosne iz polovine XV-og vijeka — uz konsekventno potenciranu implikaciju da , U 
Bosni postoji jedan narod". 


Slijed događanja, na ovom intelektualnom radaru visoke rezolucije, 
registruje i najsitnije detalje, ali nedvosmisleno izdvaja i one najvažnije, uz temeljno 
tumačenje njihovih konkretnih socijalnih i političkih efekata. Tako na primjer, argum- 
entirano dokazuje tezu da su Bošnjaci narod triju vjera — tvrdnju koja će još dugo 
ostati kost u grlu hegemonistički nastrojenih ekstremno nacionalističkih krugova u 
susjedstvu Bosne i Hercegovine. Jednako dobro metodološki utemeljena analiza 
prof. Ahmeta Aličića osvjetljava i Proglašenje autonomije Bosne 12.09.1831. godine. 
Posebno su dobro predstavljeni efekti zaključaka Berlinskog kongresa 1878. godine, 
koji se direktno odnose na Bosnu. Ovdje treba napomenuti da je akademik Ibrahim- 
agić integralno uključio u tekst knjige više desetina originalnih dokumenata od 
presudne važnosti za autentično razumijevanje događaja u periodu koji knjiga tretira, 
koji su dosada bili nepoznati široj javnosti, u obimu od skoro dvije stotine stranica! 
Jedna gotovo zaboravljena ličnost novije bošnjačke duhovne i političke istorije isto 
tako nije mogla proći neregistrovana na ovom efikasnom intelektualnom radaru 
profesora Ibrahimagića, riječ je o H. Ćišiću, čovjeku koji je pismeno zatražio da se 
narod BiH treba zvati svojim istorijskim imenom — ,Bosanci i nikako drugačije", 
januara 1946. prilikom donošenja Ustava Narodne Republike Bosne i Hercegovine. 


Postojanje ovakvog zahtejva od uglednog vijećnika i poslanika, i uz to izuze- 
tno uvjerljivo argumentiran i dokumentovan Zahtjev, nije bio čak ni komentarisan niti 

stavljen na glasanje!? To pokazuje da je srpski ultranacionalizam već od samog 
osnivanja nove i posljednje Jugoslavije, bio radikalniji čak i od onoga izraženog u 
Načertaniju llije Garašanina. Jer, čak i u cijelom ovom programu za stvaranje Velike 
Srbije, stanovnici Bosne, bez izuzetka i bez obzira na vjersku pripadnost, nazivaju 
se Bošnjaci! 


U daljem izlaganju, u kom je istraživanje fokusirao na relativno kratak period 
od 1974. do danas, mikroskopska analiza postaje sve izoštrenija, a konkretni 
događaji u ovom posebno konvulzivnom periodu, dobijaju svoje objašnjenje u 
kontekstu dugogodišnjeg pravnog i političkog ekspertskog iskustva samog autora. 
Uz dokumentovan pregled stanja Bošnjaka u Sandžaku, preko složenih pokušaja da 
se izbriše bosanski jezik, profesor Ibrahimagić analizira i genocid u Srebrenici i sve 
relevantne dokumente vezane za pravnu proceduru kao i za presudu Međunarod- 
nog suda pravde u Hagu. U ovom segmentu autor obogaćuje i oživljava teorijske 
analize svoje obimne studije unošenjem svježe narativne strategije u kojoj iznosi 
svoje viđenje nekoliko najznačajnijih ličnosti novije istorije Bosne i Hercegovine: 
Hasana Kafiju Prušćaka, Aliju Izetbegovića, Hamdiju Pozderca, Mehmeda Spahu. 


Najaktuelnije pokušaje blokiranja istinske reintegracije Bosne i Hercegovine, 
profesor Ibrahimagić logički efektno osvjetljava kroz prizmu ustavnih problema 
državnog suvereniteta BiH i njenih entiteta: Prudski (ne)sporazum, odnose unutar 
države u sklopu dejtonskog dogovora, probleme povratka prognanih, akademik 
Ibrahimagić kritički elaborira u veoma detaljnim sekvencama, predočavajući ih tako 
da se mogu sagledati u svojim osnovnim intencijama i efektima koje realno izaziv- 
aju. 


Ova intelektualna afirmacija kulturnog i političkog identiteta i državnog 
suvereniteta Bosne, iz pera akademika Omera lIbrahimagića, jeste nezaobilazna, 
dragocjena studija, nužna i kao kompendij ekspertima, i kao univerzitetski priručnik, i 
kao uputstvo za samorazumijevanje svim građanima Bosne i Hercegovine i onima 
koji je hoće upoznati autentično i iz prve ruke! 


Ferid Muhić 

